
Un cuvânt către cititor 


Cartea de faţă e rodul unor strădanii de mai mulți ani (ce-i 
drept, intermitente). Prima sa ediţie, cu titlul Sistemul politic al 
României Moderne. Partidul Conservator, a apărut în 1987. A apă- 
rut graţie înţelegerii unui om de bine. L-am numit pe Dumi- 
tru Ghișe, care pe atunci conducea Editura Politică de la 
București. O editură care oficial era a Comitetului Central al 
Partidului Comunist, dar care, iată (şi nu e singurul exemplu), 
trecea adesea peste barierele rigide impuse de regim. Aceasta 
în timp ce, în acei ani ultimi ai regimului Ceaușescu, la edi- 
turile de stat, nu de partid, în aceeași clădire cu Editura Poli- 
tică, activistul Mihai Dulea aplica cu o strictețe inimaginabilă 
biciul cenzurii. Una din anomaliile sistemului? Desigur, dar și 
adevărul de când lumea, potrivit căruia omul sfințește locul. 
Cartea aceasta, a noastră, a fost propusă în trei rânduri, în anii 
1985-1987, Editurii Enciclopedice (pe atunci și Ştiinţifice). Și 
în trei rânduri a fost tăiată din plan de către „omul tovarășei“, 
Mihai Dulea. Și când a apărut în altă parte, acelaşi paznic cre- 
dincios al cuvântului partidului l-a atacat pe Dumitru Ghișe 
pentru că tipărea cărţi care reabilitau reacționara moșierime 
română. Era în acelaşi ton cu Augustin Deac și Nicolae Copo- 
iu, cercetători la Institutul de Istorie de pe lângă C.C. al P.C.R, 
sau cu Vasile M. Budrigă, asistent la Facultatea de Istorie din 
București, care se arătau uimiți de apariţia unei monografii a 
Partidului Conservator, în condițiile în care nu apăruse una a 
partidului clasei muncitoare din România și care și-au expri- 

mat indignarea lor în memorii trimise „la conducerea supe- 
rioară“. Cartea a riscat să fie oprită (și în contextul unor elo- 
gieri din partea Postului de Radio „Europa Liberă“) și dacă 
faptul nu s-a întâmplat se datorează intervenţiei altor oameni 
ai partidului, a lui Mircea Mușat și Ion Ardeleanu, pentru 
care autorul cărții de faţă a scris pe atunci destul de multe 
pagini, acceptând (şi el) conjunctural ca numele celor doi să se 
aşeze în josul scrisului său (cei doi erau renumiţi prin raptul 
din scrisul altora şi aproprierea muncii străine). Cartea a apă- 
rut. Așa cum autorul a dorit să apară. Doar cu trei intervenții 
impuse de cenzura „neoficială“ (trei pasaje din discursurile 
„geniului Carpaţilor“). Aurică Stroe, redactorul cărții, a fost pe 
tot parcursul procesului de apariţie, un prieten cald și un în- 
ger păzitor. Graţie lui autorul a putut rămâne el însuși, cu 
scrisul său și stilul său. Și acum mă întorc la dragostea dintâi, 
la Editura Enciclopedică (totdeauna am iubit această Editură, 
unde am și lucrat o vreme și unde am avut și am prieteni de 
suflet). Mă întorc cu cartea de odinioară la care adaug unele 
gânduri și noi date. Nu multe însă, deoarece nu gândesc astăzi 
diferit de cum am gândit ieri, iar istoriografia perioadei mo- 
derne a istoriei românilor nu s-ar putea spune că s-a îmbogăţit 
în ultimii 10-12 ani cu contribuţii semnificative. 


Ceea ce propunem e o carte de viață politică. Adică, inevi- 
tabil, unilaterală. Într-o vreme în care istoriografia e atrasă de 
geo-istorie, de raportul om-mediu, de durată ecologică, de 
„mișcările ritmate“ ale economiilor și societăţilor, într-o vreme 
în care mai mult ca niciodată istoricul se simte dator și doritor 
să îmbrăţișeze curgerea vieţii trecute sub tot felul de aspecte, 
altele decât cele politice, prea mult uzitate, a te ocupa din nou 
de istorie politică înseamnă un risc. În plus, în cartea de față 
am părăsit modalitatea de a scrie din cărţile anterioare, unde 
încercam să vin cu toată trăirea istorică a unui moment după 
mine. Acum nu mă opresc în fond decât la un aspect, la cel 

politic. Şi aceasta într-un moment în care românii s-au cam 
săturat de politică. Atunci când am scris-o era o vreme în care 
românii nu făceau politică. Doar ridicau mâna în ședințele de 
partid și se duceau la vot, unde votau sau nu, cine trebuia să 
iasă tot ieșea. Și, de obicei, cu peste 99%. Gestul politic al ro- 
mânului nu avea nici o relevanță. Am trăit însă s-o vedem și 
pe aceasta. În zece ani de libertate românii au făcut deja toate 
experienţele politice. Au avut de toate: partide, chiar sute, la 
guvern și în opoziție, coaliţii de partide, propagandă electo- 
rală, presă de partid, de opinie independentă sau semi- 
independentă, ziare care au scris tot ce vrei și nu vrei, într-o 
neîngrădită libertate, alegeri de toate felurile, parlamente în 
care au intrat cine vrei și cine nu vrei şi care, prin funcțiunea 
lor, au aruncat în viața românească tot felul de noţiuni pier- 
dute. Dar ţara o duce din ce în ce mai rău și parcă toate spe- 
ranţele românului s-au îmbolnăvit. A crezut că politica rezolvă 
totul. S-a înșelat. Și acum crede că tot politica e de vină. Toc- 
mai pentru că nu e capabilă să dea o speranță vieţii sale. Deci, 
pe cine mai poate interesa o carte de viață politică? Aceasta și 
într-un context în care valorile politice tradiţionale au scăzut 
în intensitate, cu viteze diferite, în mai toate ţările. S-a erodat 
încrederea în autorităţile politice, în magistratură, în institu- 
ţiile statului (mai ales în parlamente), în personalităţile poli- 
tice. Totul pe un fundal de declin al valorilor etice şi religioase 
şi de creștere a individualismului*. Riscul de a te referi la as- 
pecte politice este, așadar, mare. Ne mângâiem doar cu spe- 
ranţa că noi nu ne referim la politica de azi, ci la politica de 
ieri. Scriem despre o epocă demult apusă, care ne oferă nu 
doar politică, ci ni-i oferă și pe Eminescu și pe Caragiale, chei- 
le pentru a înţelege această politică. Poate dăm și o idee de 
cum să descoperim un Eminescu sau un Caragiale ai timpului 
nostru. 


* Vezi Matei Dogan, Declinul valorilor tradiționale în Europa vestică, în 
„Revista de cercetări sociale“, an 4, nr. 2/1998, p. 3-13. 

Dar, desigur, intenția noastră e mult mai modestă și ră- 
mâne în câmpul istoriografic. Am dorit să contribuim şi noi, 
cu puterile noastre, la cunoașterea mai îndeaproape a istoriei 
moderne românești, lipsită în bună măsură de monografii ale 
claselor sociale, ale burgheziei, moșierimii, ţărănimii, proleta- 
riatului, de istorii ale industriei, agriculturii, comerţului, fi- 
nanţelor, lipsită de multe colecții de documente tematice, 
analize de guvernări sau monografii ale personalităţilor poli- 
tice, de istorii ale principalelor partide politice sau instituţii ale 
țării. Realizările generaţiilor noi de istorici și ale celor care 
ne-au precedat trebuie continuate și extinse. Altfel abordările 
istoriografice transversale, elaborările tematice, analiza men- 
talităţilor epocii riscă să nu aibă substanţă faptică. 


Propunem, așadar, o carte asupra unuia din principalele 
partide politice ale României moderne — Partidul Conser- 
vator* (structură organizatorică, guvernare, operă legislativă, 
oameni care l-au susținut sau condus, frământările și ambiții- 
le lor). Și, în același timp, asupra unui curent politic, conserva- 
torismul. Totul în context cu celelalte forţe și curente politice. 
Şi totul în încercarea de a da până la urmă și o imagine de 
felul cum se făcea politică odinioară, de „a simţi“ o atmosferă. 


În întreprinderea noastră am întâmpinat nu puţine 
greutăţi (în afara celor care ţin de propria noastră neputinţă). 
Manifestarea politică a conservatorilor români e întinsă — 45 
de ani în formă organizată. Și se desfășoară într-o epocă foarte 
bogată din punct de vedere istoric, când se ridică România 
modernă și se împlineşte idealul ei național, o perioadă greu 


* Sub acest nume generic înţelegem un întreg organism politic, cu toate 
disidenţele și ramurile sale, inclusiv acelea ce s-au manifestat, un timp mai 
scurt sau mai îndelungat, separat organizate de trunchiul conservator pro- 
priu-zis. 

de stăpânit documentar. În plus, ne-a lipsit arhiva Clubului 
Central Conservator, a partidului ca atare, și am fost siliți ade- 
sea să rămânem la supoziţii sau la afirmaţii incomplete. Nu- 
meroasele frământări interne din acest partid și rivalitățile 
personale nu ne-au ușurat deloc demersul, căci fără să stă- 
ruim prea mult asupra lor nici nu le-am putut ocoli. 


* 


Existența Partidului Conservator a reflectat o realitate isto- 
rică; a fost o consecință politică a stadiului economico-social al 
statului român de după 1859. În cadrul regimului politic, 
instaurat după reformele din timpul domniei lui Alexandru 
Ioan Cuza, Partidul Conservator a împărțit puterea cu cel Na- 
țional-Liberal. Între 1880 și 1914 s-a găsit la guvern timp de 
aproape 15 ani (cu circa cinci ani mai puțin decât Partidul 
Naţional-Liberal), iar după aceea a colaborat, prin conservato- 
rii-democrați, la guvernul războiului și guvernul lui Al. Ave- 
rescu și a deținut, prin Alexandru Marghiloman, cabinetul 
„păcii de la București“ din 1918. 

În România celei de-a doua jumătăți a secolului al XIX-lea 
şi a primelor trei decenii ale secolului al XX-lea în jurul par- 
tidelor de guvernământ gravitează practic activitatea politică 
oficială în ceea ce are ea mai caracteristic. Potrivit regimului 
constituțional instaurat în 1866, regimul restrânsei consultări 
electorale, partidele erau acelea care formau guvernul și, prin 
deținerea puterii, își supuneau Parlamentul, administraţia cen- 
trală și locală. Firește, în judecarea activităţii partidelor de gu- 
vernământ din această perioadă a istoriei României, multe alte 
elemente ale vieţii politice își au rostul lor bine stabilit. Dina- 
mica lor nu e mai puţin plină de semnificaţii. Prerogativele 
Coroanei au fost mari, iar conjuncturile politice au favorizat 
mărirea lor. În loc de a fi tot timpul numai arbitru, regele, 
mai cu seamă Carol 1, a fost un factor important pe eșichierul 
politic românesc, amestecându-se și determinând schimbări 
care nu întotdeauna erau concordante cu stările de fapt. În 

practica politică aproape toate hotărârile importante erau lua- 
te de rege și de șefii partidelor guvernante, cu consultarea 
aderenților apropiaţi. Faptul asigură o anume unitate de acţiu- 
ne, lesne de urmărit atât în orientarea politicii interne, cât și, 
mai ales, a celei externe. Marile răspunderi nu sunt singulare. 

În guvernarea tării, Partidul National-Liberal și Partidul 
Conservator au creat acel cadru politico-legislativ și adminis- 
trativ pe temeiul căruia se înscrie evoluţia societății moderne 
românești. 

Elementele constructive se îmbintă cu politica interesului 
social. La conservatori e vorba de moșierime — în principal 
—, cea mai puţin receptivă înnoirilor radicale. Acest interes de 
clasă, înălțat la rang de politică în stat, împiedică o ancorare 
mai firească în realităţile generale ale ţării, care, adesea, nu 
sunt înţelese în toată acuitatea și angajarea lor. Or, drumul 
evoluţiei capitaliste a țării nu putea rămâne prea mult strâm- 
torat și nici ritmul ei încetinit în condiţiile în care dezvoltarea 
istorică, în genere europeană, nu numai românească în sine, 
impunea o alertare. 

Partidul Conservator n-a fost un reprezentant exclusiv al 
moșierimii și nici nu a reprezentat numai interesele ei. Dar a 
avut în centrul bazei sale sociale moșierimea, în aceeași bază 
socială încorporându-se însă și părţi din burghezia comercială, 
funcţionară, bancară, din intelectualitatea orășenească, în sfâr- 
şit, din unele elemente ale mediului rural. Toate aceste cate- 
gorii sociale erau mai mult sau mai puţin legate de marea pro- 
prietate, intrau într-un sistem de relaţii economice ce antrenau 
îndeobște şi alianţe politice. Deci, Partidul Conservator a re- 
prezentat în viața politică a României întreaga sferă de cuprin- 
dere și de influenţă care a avut în centrul ei expresia intere- 
selor moşierești. Acesta a fost câmpul său social, baza socială 
ce l-a susținut la suprafaţa vieţii politice și care nu se confundă 
cu componenţa socială. Cea din urmă, suma membrilor înscrişi 
şi a aderenţilor, are o arie mult mai restrânsă, cu atât mai 
restrânsă cu cât sistemul electoral era cenzitar. 

În stadiul de acum al cercetării istorice, particularizarea 
moșierimii, a intereselor sale, este greu de realizati. Această 
clasă nu poate fi privită decât în laturile ei esenţiale. În con- 
diţiile specifice ale dezvoltării României după 1864 granițele 
care despart moșierimea de burghezie ne apar destul de fra- 
gile. Burghezia românească (de fapt, într-o bună măsură încă 
neromânească) până spre sfârșitul secolului al XIX-lea nu era, 
în primul rând, una industrială, cu trăsăturile clasice ale 
acesteia. Cea mai mare parte a ei era formată din comercianți, 
funcţionari, oameni de profesii libere, bancheri, proprietari de 
ateliere industriale etc. și într-o mai mică măsură din proprie- 
tari de fabrică. Bună parte provenea din rândurile moșşierimii 
care îmbrăca haina burgheză pe măsura transformărilor capi- 
taliste. Burghezia se capitalizează ea însăși, conducând proce- 
sul de capitalizare a ţării. Era efectul slabei dezvoltări a indus- 
triei, reflectarea stadiului de înapoiere economică a României. 
Și este cauza internă pentru care ritmul evoluţiei capitalismu- 
lui la noi nu e rapid, caracterul ei nu îmbracă o formă „revo- 
luţionară“. Până la primul război mondial activitatea reforma- 
toare a statului, cu deosebire cea de natură economico-socială, 
rămâne moderată’. 

În atare împrejurări, între burghezie și moșierime sunt nu- 
meroase legături economice, sociale și mai ales politice. Statul 
naţional român născut în 1859 nu e încă un stat al tuturor 
românilor. Provincii istorice însemnate, prin forţa împrejură- 
rilor, rămân în afara lui. De aici necesitatea de a subordona 
chestiunile dezvoltării interne ale Vechiului Regat mereu și 
mereu idealului național de unitate deplină, implicit menține- 
rii independenţei acestui stat ce urma să fie centrul polarizator 


! Valoroasa contribuţie a lui Gheorghe Platon și Alexandru-Florin Platon, 
Boierimea din Moldova în secolul al XIX-lea. Context european, evoluție socială și poli- 
tică (Date statistice și observaţii istorice), București, 1995, nu se releră la ceea ce 
am numi moșierime („boierimea“ de după 1857), ci chiar la boierimea pro- 
priu-zisă, guvernantă până la 1857. 

2 Vezi şi analiza noastră Modernizarea la români, în volumul Modernitatea 
românilor, sub îngrijirea lui Ion Bulei, București, 1996, p. 5-16. 

al românilor de pretutindeni. Pe firul celor două mari coor- 
donate istorice ale neamului românesc, burghezia și moșieri- 
mea, clase guvernante, se regăsesc mereu și acționează îm- 
preună. Vorbim aici nu numai de o acceptare reciprocă, ci de 
o colaborare efectivă. Cercetarea istorică, la o analiză dincolo 
de aparenţe, o pune cu pregnanţă în relief. 

Această colaborare nu se poate confunda însă cu o iden- 
tificare a intereselor atunci când ne referim la poziţiile celor 
două clase în problemele dezvoltării interne. Dimpotrivă, aici 
e domeniul în care apar deosebirile și se particularizează op- 
țiunile. Aceste deosebiri sunt puse în evidenţă în momentele 
de confruntare social-politică mai intensă. Ele există însă tot 
timpul în stare latentă. În toată perioada anterioară primului 
război mondial burghezia s-a străduit, folosind mijloace dintre 
cele mai variate, să diminueze puterea economică și politică a 
moșierimii. Destrămarea clasei marilor proprietari de bunuri 
imobiliare, pe care o consemnăm după desăvârşirea unităţii 
statale, e o consecinţă a acestei lupte. Dar nu numai a ei. Mo- 
șierimea, ea însăși, în contextul dezvoltării României moderne, 
cunoaște un proces de prefacere interioară. Clasa marilor 
proprietari de pământ, singura conducătoare până dincolo de 
apariţia și începutul dezvoltării burgheziei, n-a putut fi înlă- 
turată de reformele de importanţă înfăptuite în vremea lui 
Al. I. Cuza. Altele, cel puţin de aceeași însemnătate, România 
de până la război n-a mai cunoscut. Dar, dacă moșierimea n-a 
renunțat decât silită la o parte din bunurile sale, aceasta nu 
înseamnă că ea n-a renunțat la ceea ce Marx și Weber numeau 
„forma socială în care a dobândit anumite forțe de producţie“. 
Burghezia a „convins-o“ să se înscrie într-un mers istoric capi- 
talist, chiar dacă nu a reușit să-i smulgă dintr-o dată puterea 
economică. 

Partidul Conservator a avut o viaţă interioară extrem de 
agitată. Momentele sale de coeziune organizatorică au fost 
rare și de scurtă durată. Starea de disoluţie a fost permanentă 
și a devenit treptat acută. În tot timpul existenței lui a fost o 
organizaţie de cluburi, un cerc restrâns de membri, cu un 

număr de aderenţi mai mare sau mai mic, după cum s-a aflat 
la putere sau în opoziţie. A fost un partid care s-a bazat pe 
personalități, pe fosta sau noua „aristocrație“, pe o restrânsă 
elită intelectuală și nu pe masele largi, cărora le-a acordat o 
atenție prudentă. 

Partidul Conservator a rămas de-a lungul istoriei sale des- 
tul de închistat, rigid în formele sale organizatorice, fără des- 
chideri prea largi. În cadrele lui de conducere mai ales, s-a 
cultivat prea mult criteriul averii și prea puțin acela al valorii 
simple și creatoare, propriu epocii de afirmare a societăţii bur- 
gheze. Și, trebuie spus, în rândurile conservatorilor au existat 
întotdeauna elemente politice și intelectuale valoroase. Nefolo- 
sirea lor, sau prea puţina lor folosire, a determinat între altele 
o anume imobilitate a formelor, cu totul neindicată acţiunilor 
politice. Împotriva acestor stări s-a ridicat, chiar în sânul Par- 
tidului Conservator, curentul „takist“. Întemeindu-se pe el s-a 
format Partidul Conservator Democrat, care a încercat o an- 
corare mai vizibilă în realitatea vremii și o lărgire a ariei de 
cuprindere socială și politică. „Takismul“ s-a oprit însă la ju- 
mătate de drum; a fost o făgăduială neîmplinită. 

Sigur că cele mai multe din trăsăturile organizatorice ale 
Partidului Conservator le întâlnim şi la oponentul său liberal; 
doar amândouă, reprezentând principalele clase dominante, 
îmbracă specificul unor organizaţii politice ale epocii moder- 
ne. Numai că Partidul Naţional-Liberal, legându-și destinele 
de acelea ale burgheziei românești, este superior prin conți- 
nutul acțiunii sale politice, prin puterea şi o anumită perseve- 
renţă de a da viață acestora; are mereu în faţă o perspectivă, 
e capabil de deschideri. Prin aceasta, de altfel, păstrează mai 
tot timpul iniţiativa în viaţa politică și în cele din urmă toarnă 
în forme burgheze dezvoltarea ţării. 


* 


Acesta ar fi cadrul unei istorii pe care o lăsăm acum să se 
desfășoare, subordonând-o regulilor criticii istorice. 


(DIN II RR 


Al doilea partid de guvernământ 
al României moderne 


1. Constituirea 


„Nici un partid politic nu se naște, dacă nu se simte tre- 
buinţă de el, dacă nu e precedat de anume condițiuni care să-l 
facă necesar“ — scria C. Rădulescu-Motru în 1900. Până la 
jumătatea veacului al XIX-lea, continua el, singura concepţie 
politică românească era „să existăm ca naţiune și ca stat“. Abia 
după ce s-a dobândit o certitudine în această privință „a 
început viaţa noastră politică“*. Și ea a început o dată cu viața 
constituțională, cu adoptarea unei Constituţii după model 
european, care n-a fost rezultatul luptelor diverselor partide 
politice, „ci partidele politice la noi s-au născut din această 
Constituţie“. Ele au luat numele de liberal și conservator. 
Amândouă voiau să asimileze pentru români ideile timpului 


* C. Rădulescu-Motru, Partidele noastre politice, în „Noua revistă română 
pentru politică, literatură, ştiinţă și artă“, vol. 1, nr. 4 din 15 februarie 1900, 
p. 145; N. Filipescu completa ideea lui Motru: „partidele politice nu sunt niște 
ficțiuni, ci sunt rezultatul practic al operei timpului“ (Dezbaterile Adunării De- 
putaţilor, în continuare se va cita, D.A.D., sesiunea extraordinară 1890, nr. 6 
din 20 iunie 1899, p. 72). Într-un discurs din decembrie 1905, I.I.C. Brătianu 
preciza şi el: „Partidul Naţional-Liberal (avea în vedere exclusiv acest partid) 
nu s-a născut ca o formaţiune spontanee şi teoretică, el nu e concepțiunea unor 
savanţi doctrinari [...] Nu. Partidul Naţional-Liberal a răsărit ca expresiunea 
unei nevoi mari și reale a Statului și neamului nostru. El s-a făcut rând pe rând 
organul de execuţie al necesităţilor vitale ale României și prima nevoie la care 
a trebuit să răspundă, care pe toate le precedă şi pe toate le rezumă, de la care 
şi-a luat chiar numele lui de naţional-liberal, a fost nevoia de a asigura existenţa 
naţională a românilor“ (D.A.D., sesiunea ordinară 1905-1906, nr. 13 din 9 de- 
cembrie .1905, p. 151). 

„în care ne-am născut“ și dacă un partid s-a numit liberal, iar 
altul conservator, diferenţa dintre ele nu era decât de „tempe- 
rament“ şi nu de „principii“. Căci în aceleași principii s-au 
născut amândouă și au intrat în viaţa publică sub aceleași idei. 
Temperamentul însă a diferit: febril, agitat, neastâmpărat la 
Brătieni, Golești sau Kogălniceanu, liniștit, cumpătat, mai ra- 
tional la Catargiu, Mavrogheni sau Florescu. Spre același scop 
mergeau însă și spre aceeași țintă şi un partid și celălalt: „adaptarea 
poporului românesc la noua viaţă ce i se deschisese“ (subl. ns.)!. 
Reabilitând conservatorismul cu intenţie, Motru nu era depar- 
te de fixarea menirii reale a Partidului Conservator în Româ- 
nia: alături de cel liberal el trebuia să fie un instrument al 
modernizării ţării. Totodată, el fixa momentul nașterii Partidu- 
lui Conservator, fireşte în cadrul unei discuţii generale și nu 
cu o temă dată, ca fiind concomitent cu acela al nașterii celui 
liberal, adică după Constituţia din 1866*. Răspunzând ziarului 
„Românul“ care acuza Partidul Conservator de toate relele din 
țară, căci acesta o guvernase secole de-a rândul, M. Eminescu 
preciza şi el că de un partid „conservator“, ca și de unul „roșu“ 
nu se poate vorbi în România decât după 1859. Până atunci 
fuseseră idei conservatoare, idei progresiste, idei revoluţionare 
și oameni care le reprezentaseră mai mult sau mai puțin. 


! C. Rădulescu-Motru, op. cit., loc. cit., p. 146. 

* Într-o recenzie a cărţii lui A.D. Xenopol, Istoria partidelor politice în 
România, București, 1910, Rădulescu-Motru scria că n-au existat partide po- 
litice în România înainte de 1866, n-a existat nici ceea ce numea Xenopol „Par- 
tid naţional“. Un astfel de partid a putut exista doar ca tendinţă sentimentală, 
„dar niciodată ca organizare politică“. Căci n-avea nici conducători, nici pro- 
gram. Membrii lui eventuali nu puteau fi decât toţi patrioţii, toţi cei cu 
oarecare cultură, boieri mici și mari. Cât privește programul acesta ar fi un fel 
de poezia sufletului: „Urmașilor mei Văcărești/ Las vouă moștenire/ Creșterea 
limbii româneşti/ Şi-a patriei cinstire“. Or, „cu un asemenea program, care 
poate face onoare unui poet, dar niciodată nu poate să ocupe un partid politic, 
numai o inimă bună ca a d-lui profesor A.D. Xenopol poate să se declare de 
mulțumită“. Și Motru definea perioada de dinainte de 1866 drept una de „sen- 
timentalism naţionalist“, în care partidele politice încă nu ființau (C. Rădu- 
lescu-Motru, Istoria partidului liberal după o scriere recentă, în „Noua revistă 
română“, nr. 12 din 3 iulie 1911, p. 178). 

Aceste idei au început să se grupeze și să se disciplineze numai 
după ce Convenţia a admis, cel puţin în teorie, ca guvernele 
să reprezinte majoritatea „țării legale“ și a invitat diferitele idei 
de a se formula „pentru lupta legală“ și diferitele personalități 
a:se grupa în partide?. 

Într-un discurs de la 5 decembrie 1897 de la Senat 
P.P. Carp declara şi el: „De la 1866 trebuie să ne diferenţiem 
nu pe aspiraţiuni naționale, [...] ci pe principii de organizare 
internă și numai de la 1866 până azi se poate vorbi de partide 
liberale și de partide conservatoare, care și unele și altele au 
originea lor nu în Fanarioţii d-lui Urechia, dar în glorioasa 
generaţiune de la 1848, care a fost generaţiunea eroică a aces- 
tei țări“?. 

Cei trei gânditori români, între altele și exponenţi de sea- 
mă ai doctrinei conservatoare, aveau dreptate să susțină că 
înaintea instaurării unui sistem constituțional n-au fost partide 
politice în România. Au fost idei politice, ziceau ei, au fost și 
grupări politice, adăugăm noi, dar, într-adevăr, partide n-au 
fost. Nici în accepțiunea ce se dă astăzi unui partid politic, nici 
în aceea din secolul trecut. Pentru Eminescu, de pildă, un par- 
tid politic era o „grupare a unui oarecare număr de oameni 
politici făcând parte dintr-o adunare legiuitoare care se con- 
duce de aceleași idei și care caută a obține majoritatea în țară 
și în adunare cu programul lor, spre a putea în numele acelei 
majorităţi pune în practică teoriile politice“f. Cu alte cuvinte 
pentru a exista un partid politic trebuie să existe o adunare 
legiuitoare, admițând principiul reprezentativ, majoritatea 
având dreptul să indice Coroanei pe șefii săi pentru a forma 
guvernul constituţional. 

Între timp definiţia unui partid politic s-a dezvoltat și și-a 
precizat elementele constitutive. Potrivit materialismului, din- 


? M. Eminescu, Opera politică, vol. II (1880-1883), ed. prof. I. Creţu, 
București, 1941, p. 61. 

3 C. Gane, PP Carp și locul său în istoria politică a țării, vol. II, București, 
1939, p. 193. 

1 M. Eminescu, op. cit., vol. II, p. 59. 

colo de comunităţi de concepții politice, ideologice și de inte- 
resele sociale, gruparea de oameni uniţi într-un partid este 
partea cea mai activă și cea mai organizată a unei clase sau a 
unei pături sociale, conducând lupta acesteia pentru putere. În 
dependenţă de rolul pe care-l are clasa respectivă într-o anu- 
me epocă în viaţa societăţii apare și rolul partidului politic. 
Criteriul însuşi de clasificare a partidelor politice este cel al 
clasei, ceea ce e, desigur, excesiv. Denumirea unui partid, care 
nu întotdeauna se identifică cu adevărata sa orientare politică 
şi ideologică, trebuie apreciată, altfel spus, după interesele de 
grup pe care le promovează. Epoca mai nouă a adus noi pre- 
cizări și în statuarea organizatorică a unui partid, stabilindu-se 
criterii organizatorice exacte, adesea rigide, atât în constituire, 
cât și în funcţionare. 

În felul de a denumi partidul în a doua jumătate a veacului 
trecut — Eminescu exprima mai mult sau mai puţin o con- 
cepţie comună epocii — acesta apărea ca un element anexă al 
regimului constituțional, ba chiar ca o creaţie a acestuia şi nu 
ca un element el însuși creator. Imaginea aceasta era determi- 
nată de lipsa de vigoare și de forță a partidelor politice care 
abia se constituiau. Treptat, imaginea se va schimba, căci fără 
a putea vorbi, în răgazul studiat, de o diminuare a preroga- 
tivelor Coroanei, putem vorbi însă de o creștere constantă a 
puterii partidelor, a guvernelor organizate de ele. Dacă am lua 
ca punct de plecare ceea ce se înțelegea în a doua jumătate a 
veacului trecut prin noțiunea de partid s-ar putea considera că 
după Unire și reformele lui Cuza începuseră să apară în 
România partide politice. Firește, mai mult sau mai puţin con- 
stituite, fără structură organizatorică închegată, fără șefi re- 
cunoscuţi de toţi, dar partide totuși care în jurul lui 1880 își 
statuează formarea; în acest fel crearea partidelor moderne 
româneşti n-ar fi o constatare cu dată fixă: 24 mai 1875 pen- 
tru Partidul Naţional-Liberal, respectiv, 3 februarie 1880 pen- 
tru cel Conservator, ci un proces desfășurat de-a lungul a circa 
două decenii. Prin această modalitate istoricul este mai ferit de 
a se pierde în prea multe amănunte, în frământări politice 

dintre care multe erau sterile căci n-aveau ca mobil tendinţe 
și idei, ci ambiţii și rivalități personale. Acest chip de a vedea 
lucrurile, chiar dacă suferă de lipsa unor concretizări istorice 
pe care mai ales istoriografia mai nouă le caută și cultivă, are 
acest avantaj: de a urmări mai ușor esenţialul, adică treptata 
formare a curentelor politice liberal și conservator, privind cu 
detaşare — nu și cu ignorare — luptele politice cu prea puţini 
debateuri și cu mici rezultate*. 

Pentru stadiul cercetărilor de până acum viaţa politică mo- 
dernă românească din primele decenii de după crearea statu- 
lui de la 1859 apare frământată, cu prezența mai multor gru- 
pări politice care, confundându-se sau întâlnindu-se prin jocul 
intereselor, ajung să dea în 1875 și 1880 cele două partide 
guvernante**. Sunt aici de avut în vedere, ca de altfel pentru 
mai toate problemele însemnate ale epocii moderne româ- 
nești, consideraţiile lui Gheorghe Platon din cartea Istoria mo- 
dernă a României, Bucureşti, 1985 (reluată ulterior) ca și din 
alte studii ale acestui valoros cercetător și profesor. Vezi, de 
asemenea, lucrarea profesorilor ieşeni Gh. Platon, V. Cristian, 
Gh. Iacob, Cum s-a înfăptuit România modernă..., laşi, 1993. 
Chestiunea rămâne însă deschisă. Totul este în funcţie de 
adâncirea cercetărilor, singurul temei al oricărei dezbateri 
profitabile, și al îmbogățirii viziunii noastre istorice. În orice 
caz nu transpunerea întocmai a unei definiţii, în cazul nostru 
aceea contemporană de partid politic, în cadrul societăţii ro- 


* Istoricul ieşean V. Russu ne dovedeşte în teza sa de doctorat Viaţa politică 
în România în primii ani ai regimului burghezo-moșieresc, 1866-1871, laşi, 1975, 
cât de multiple și complicate erau în acea perioadă frământările politice, care 
se justificau printr-un întreg complex de factori — inclusiv externi —, dar al 
căror rost nu se prelungește adesea dincolo de momentul care le-a generat. 

** Acest mod de a privi beneficiază de lucrarea lui Apostol Stan, Grupări 
și curente politice în România între unire și independență, Bucureşti, 1979 (după 
noi, cea mai bună contribuţie a acestui istoric). Un pasionat cercetător, l-am 
numit pe V. Russu, fără a contrazice această viziune de ansamblu, plasează 
crearea Partidului Conservator încă în 1871 (V. Russu, Constituirea Partidului 
Conservator din România, în „Analele științifice ale Universităţii Al. I. Cuza“ (se- 
rie nouă), secțiunea a III-a, Istorie, tom. XVIII, an 1972, fasc. 2, p. 117-146). 

mânești a celei de-a doua jumătăţi a secolului trecut, adică 
într-o realitate istorică proprie, este cea mai indicată soluţie. 
Definiția mai nouă a partidului politic, expresie a experiențe- 
lor şi realităţilor mai recente, ne oferă înălțimea istorică res- 
pectivă, distanţa de timp necesară, ca și o modalitate supe- 
rioară de interpretare, elemente de mare importanță în orice 
investigaţie. Nu suplinesc însă investigația propriu-zisă. Și apoi 
totul trebuie privit în analogie cu înfățișarea politică a Occi- 
dentului european, de unde viaţa politică românească moder- 
nă își trăsese formele și cu care căuta să meargă în con- 
cordanţă. Și aici, până la primul război mondial, partidele 
guvernante erau de tip tradițional, adică de cercuri sau clu- 
buri. Abia după aceea ele devin propriu-zis democratice ca 
mod de recrutare, ca număr de aderenți şi își dau structuri 
organizatorice și impun o disciplină”. 

Partidele politice liberal și conservator și-au definitivat aşa- 
dar constituirea în mai 1875, respectiv februarie 1880*. La 
3/15 februarie 1880, 88 de oameni politici, între care L. Catar- 
giu, M. Costache Epureanu, Al. Lahovari, gen. I. Em. Flo- 
rescu, P Mavrogheni, Gr. Păucescu, T. Maiorescu, V. Pogor, 
Th. Rosetti, Al. Știrbei, I. Bălăceanu, T. Aslan ş.a. semnează 
un program și un statut și prin aceasta actul de naștere al Par- 
tidului Conservator. Încă din 1878, în jurul „Timpului“, un 
grup de conservatori — L. Catargiu, gen. I. Em. Florescu, 
P. Mavrogheni, gen. G. Manu, Al. Lahovari, Th. Rosetti, 
T. Maiorescu, Gr. Păucescu, Gr. Triandafil, V. Pogor, Al. Știr- 
bei ș.a. — înfiinţaseră „prima organizaţie conservatoare“, ce-și 
desfășura activitatea pe baza unui statut. Era un nucleu orga- 
nizatoric ce voia să stimuleze propaganda politică și, cu aju- 


5 Vezi, de pildă, René Reymond, Introduction à | histoire de notre temps. 3. Le 
XX-e siècle de 1914 à nos jours, Paris, 1974, p. 85. 

* Asupra constituirii propriu-zise a Partidului Conservator trimitem la lu- 
crarea lui Anastasie Iordache, Rezistenţa în fața democratizării țării (1821-1880), 
Bucureşti, 1987, o lucrare mult prea vizibil marcată de materialismul marxist, 
dar care poate fi consultată pentru informaţia oferită. 

ë Vezi Apostol Stan, op. cit., p. 410-411. 

torul ei, să închege într-o formaţiune unică toate elementele 
conservatoare. De altfel, acesta era și scopul mărturisit al pe- 
riodicului „Timpul“, apărut la 15 martie 1876. În paralel, ac- 
ționa o formaţiune politică conservatoare, creată încă în vara 
anului 1876, în jurul ziarului „Pressa“, în rândurile căreia erau 
V. Boerescu, D. Ghica, C. Boerescu, N. Blaremberg, G.G. Mei- 
tani, Al. Orăscu, lon Zalomit ș.a., ca și Partidul Conserva- 
tor Liberal din Moldova, cum își intitula, nu fără emfază, 
Gr. M. Sturdza grupul pe care-l conducea“. 

Chiar dacă nu reunea pe toţi conservatorii (între timp unii, 
ca V. Boerescu în 1879 sau D. Ghica în 1881, trecuseră la li- 
berali), partidul creat în februarie 1880 reprezenta o forma- 
țiune organizată, raliind tot ce avea mai reprezentativ aripa 
conservatoare a politicienilor români**. 


* La 25 decembrie 1879, Gr. Sturdza schimba numele grupării sale în 
acela de Partidul Democraţiei Naţionale și făcea să apară ziarul „Democraţia 
Naţională“, scris de gazetari de ocazie ca Milone Lugomirescu (iscălea sub 
pseudonimul de Baba Novak), sau ca viitorul jurist de valoare care era Petre 
Borş. Gr. Sturdza nu făcea însă impresie de om serios. În epocă era cunoscut 
sub porecla de Beizadea Viţel, pentru forţa sa fizică impresionantă și se bucura 
de o proastă reputaţie morală. Nu numai pentru că îi plăceau petrecerile și 
femeile, dar mai ales pentru că era învinuit de a fi luat bani de la serviciul 
secret rus, bani cu care edita și ziarul său de format mare. O cercetare sumară 
nu confirmă acest zvon, dar nici nu-l infirmă. În orice caz, „Democraţia Na- 
ţională“ susține deschis o alianță a României cu Rusia. Ziarul lui Sturdza 
încetează să mai apară la 21 septembrie 1880, iar partidul încetează să mai 
existe în decembrie același an, în urma atentatului contra lui I. Brătianu. Pe 
amândouă le desființează Sturdza însuși (Poliţia a bănuit că încercarea de aten- 
tat a lui Pietraru a fost pusă la cale de partidul Beizadelei). Grupul din jurul 
lui Sturdza n-a fost niciodată nici numeros și nici însemnat. Dacă l-am amintit 
aici a fost pentru a nu mai reveni asupra lui (vezi M. Teodorian-Carada, 
Beizadea Mitică, Bucureşti, 1906). 

** Paradoxal, personalitatea cea mai puţin reprezentativă părea șeful par- 
tidului însuși. Născut la Bârlad, în 1824, într-o veche familie de boieri moldo- 
veni, Manolache [Emanoil] Epureanu își făcuse studiile juridice la Heidelberg, 
într-o epocă în care „Juna Germanie“ își fixa idealurile sale politice opuse 
monarhiei absolute. Această atmosferă politică a influenţat formarea inte- 
lectual-politică a lui M. Costache Epureanu. El a rămas toată viaţa fidel unui 
ideal constituțional de tip englez. Credea că un stat numai atunci se poate 
dezvolta când rosturile sale erau conduse de un restrâns grup de oameni care 
erau neatârnaţi prin averea lor și prin cultura lor. Dimpotrivă, dacă destinele 

Organizatoric, noul partid avea structuri asemănătoare ce- 
lui național-liberal. Ceea ce nu însemna că era „tributar libe- 
ralilor“, ci că se încadra structurilor proprii epocii aceleia. 
Nucleul conducător al partidului era un Club politic central cu 
sediul la București, alcătuit din cei 88 de membri fondatori, 
adică semnatarii programului și statutului din februarie 1889, 
ca şi din alți membri permanenți, din Capitală sau din judeţe, 
admiși ca atare ulterior. Înscrierea în Club era condiţionată de 
o recomandare a doi membri fondatori sau permanenţi și de 
votul favorabil a două treimi din cel puțin jumătatea numă- 
rului membrilor clubului. Toţi membrii fondatori și perma- 
nenți ai clubului erau obligaţi să plătească o cotizație anuală. 
Afară de clubul central se organizează comitete județene. Con- 
ducerea partidului o avea, statutar, un Comitet Permanent, 
alcătuit dintr-un președinte, un vicepreședinte și cinci membri. 


sale încăpeau pe mâna unor politicieni de meserie, care foloseau politica drept 
mijloc de îmbogăţire și putere, atunci acel stat era sortit decăderii. Participă la 
evenimentele revoluţionare ale anului 1848 din Moldova, este unul din apro- 
piaţii lui Grigore vodă Ghica şi apoi al lui Cuza, al cărui prim-ministru și este 
pentru scurtă vreme în 1860. La 1866, el este președintele Adunării Con- 
stituante înaintea căreia principele Carol depune jurământul la 10 mai și care 
elaborează Constituţia ţării; prim-ministru și ministru de Interne în 1870 când 
grupează în jurul său „juna dreaptă“. Între 1872 și 1873 e ministru de Justiţie 
în guvernul L. Catargiu, de unde își dă demisia din cauza înfiinţării Creditului 
Funciar fără capital străin. Oarecum surprinzător în 1876 în jurul său se în- 
cheagă guvernul abia creatului Partid Naţional-Liberal. Surprinzător pentru că 
până atunci, Epureanu era considerat, ba chiar el însuși se considera, printre 
personalităţile en vue ale conservatorilor. În fapt, el nu era la 1876 decât un 
disident conservator, care în același an se despărţea de liberali și revenea acasă, 
printre ai săi. Ba chiar, în 1880, din cauza „proastei reputaţii“ a lui L. Catargiu, 
tocmai el e omul politic în jurul căruia se grupează conservatorii. Era un bun 
orator. „Ore întregi fermeca auditoriul — scria M. Eminescu —, îmbrăcând 
adevărurile cele mai crude în forma nevinovată a unui umor contagios...“ 
(M. Eminescu, op. cit., vol. II, p. 150-151). Nu i se putea reproşa lipsa de cul- 
tură. Dimpotrivă. Era un om amabil şi îndatoritor. Dar deopotrivă prietenii și 
adversarii îi reproșau ușurința cu care era capabil să treacă dintr-o grupare 
politică în alta, fără a face caz prea mare de convingerile politice. T. Maiorescu 
spunea că felul de a fi al lui M. Costache Epureanu, cel puţin în chipul de a 
privi politica, caracteriza starea spiritelor conducătoare din vechea generaţie. 
7 Apostol Stan, op. cit., p. 431. 

Adunările generale erau factorul hotărâtor în luarea deciziilor 
la care participau membrii fondatori și permanenţi ai Clubului 
Central și fondatorii comitetelor locale. Adunarea generală 
vota bugetul Clubului elaborat de Comitet, care includea între 
altele cheltuielile de editare ale ziarului partidului. Fruntașii 
partidului se puteau reuni anual la solicitarea a douăzeci de 
membri, în prima decadă a lunii ianuarie, ca să aleagă Comi- 
tetul sau noii membri ai acestuia. Comitetul se reunea la soli- 
citarea șefului partidului ori de câte ori era nevoie (cu deose- 
bire atunci când se preconizau decizii majore) sau la cererea a 
treizeci de membri fondatori permanenţi. Sediul Clubului 
Central era și sediul partidului, locul unde se ţineau toate 
adunările, ca și sediul reuniunilor priodice ale deputaţilor și 
senatorilor conservatori, al redacţiei și administraţiei ziarului 
central. Tot aici era și biroul de legătură cu comitetele ju- 
deţenet. Oficiosul central era „Timpul“, pus sub redacţia lui 
Mihai Eminescu. M. Costache Epureanu era totodată preșe- 
dintele Clubului și al partidului. Organizarea conservatorilor 
era, ca și cea a liberalilor, puternic centralizată, comitetele ju- 
deţene fiind complet subordonate Clubului Central. În defini- 
tiv, acesta din urmă stabilea linia de conduită politică a parti- 
dului, căreia îi erau toţi datori să se supună. 


Teoretic, așadar, se instituie o adevărată disciplină orga- 
nizatorică. Se părea că, mergând pe urmele liberalilor, con- 
servatorii au creat și ei o organizaţie politică viabilă, tocmai 
prin disciplina membrilor săi. Deplină iluzie! Cu toate că s-au 
închegat ca partid după aceleași principii ca şi liberalii, con- 
servatorii nu-i vor egala niciodată pe adversarii lor politici în 
disciplina de organizaţie. Dimpotrivă, cum vom vedea, întrea- 
ga istorie a organizaţiei politice conservatoare este o succe- 
siune de certuri, împăcări, din nou certuri, din nou împăcări, 
pentru că niciodată acestea din urmă nu erau depline. De 
unde venea această diferență între cele două partide de 


2 Statutele Clubului conservator și programul partidului, Bucureşti, 1880. 

guvernământ ale României moderne? În primul rând de la 
componenţa socială. La conservatori erau mulți membri cu o 
foarte bună stare materială, formată din averi imobiliare, mai 
ales din pământuri, ceea ce dădea independenţă de mișcare și 
o securitate garantată. Garantată de regimul politic constitu- 
tional de după 1866 care făcea imposibilă (juridic) atingerea 
intereselor materiale cu sancţiunea politică. P.P. Carp chiar 
spunea că deosebirea dintre o ţară civilizată și una „barbară“ 
era aceea că „în ţările civilizate atitudinea politică a cuiva nu 
poate avea consecinţe asupra stării sale patrimoniale“. Tot el 
restrângea și dreptul de a face politică doar la aceia care aveau 
avere. Şi nu orice avere, izvorâtă din speculaţii de bursă și 
sortită să dispară tot aşa de repede cum a apărut, ci averea re- 
prezentată de stăpânirea de pământuri, în acea epocă încă 
averea cea mai sigură şi deocamdată la adăpost de sancţiuni 
politice. Evident că mulţi din acești moșieri, membri ai Par- 
tidului Conservator, grație independenţei lor materiale, lăsau 
foarte adesea să se exprime individualismul și libertatea până 
la anarhizare. Nu se lăsau încadraţi în reguli și nu acceptau 
ceea ce nu voiau să accepte. Lascăr Catargiu când se supăra își 
trântea demisia și pleca la Golășei, unde-și avea conacul. Petre 
Carp făcea același lucru, încă cu și mai mare ostentaţie, și se 
retrăgea la Țibănești, cum a și făcut-o în mai multe rânduri. 
Şi din această cauză spectacolul pe care-l va oferi Partidul Con- 
servator de-a lungul existenţei sale va fi acela al unor necon- 
tenite frământări pentru şefie și al unor disensiuni interne 
care vor anihila eficacitatea politică a organizaţiei politice con- 
servatoare ca atare şi marele activ de valori intelectuale al 
acestei organizații. 

Partidul Conservator a refuzat totdeauna „disciplina slu- 
garnică“, cum scria Eminescu. Membrii săi, în mare parte in- 
dependenţi prin avere sau prin poziţie socială, nu cunoşteau 
„elementul zilei, al constrângerii prin nevoi şi sărăcie“. Dacă în 
rândurile lor disensiunile și disidenţele erau frecvente, faptul 
se datora — căuta Eminescu o explicaţie — în chiar rostul 
conservatorilor care era acela de a reconstrui ceea ce liberalii 

distruseseră cu introducerea de forme goale: or „în reconstrui- 
rea edificiului dărâmat“ încap o mulțime de păreri diverse, 
există o multitudine de opinii chiar dacă comunitatea prin- 
cipiilor rămâne o permanenţă. Sub această formă explicaţia nu 
prea rezistă, pentru că același argument ar putea funcționa și 
în cazul adversarilor conservatorilor, adică al liberalilor, care, 
în planul discuţiei de faţă, aveau sarcina construcţiei. Or la ei 
nu funcţionează în acest sens. În plus, și aici Eminescu avea 
mare dreptate, confirmată de evoluţia organizatorică ulte- 
rioară a conservatorilor, amestecul liberalilor în treburile in- 
terne ale conservatorilor încuraja disensiunile. Și, la timpul 
său, Eminescu exemplifica faptul cu atitudinea lui Brătianu și 
Rosetti față de junimiști. Liderii liberali îi încredințau pe Carp 
sau Maiorescu că numai cu ajutorul lor, al liberalilor, puteau 
să-și pună ideile în practică, chiar dacă aceste idei erau con- 
servatoare în fond. Succesul acestor încurajări poate n-a fost 
mare. „A avut însă drept rezultat de-a izola o seamă de oa- 
meni eminențţi, a steriliza activitatea lor în viaţa publică, deși 
mulți din ei aveau tocmai calitățile necesare pentru a o deter- 
mina în folosul țării“. Oricât ar fi de important amestecul 
liberal, el rămâne însă tot timpul un factor extern. Adevărata 
cauză a „frământărilor conservatoare“ este de natură internă. 

Anarhiei conservatoare liberalii îi opun disciplina. Nu orice 
disciplină, ci aceea a interesului, mult mai eficace decât orice 
constrângere. Toate instituţiile de credit create sau stăpânite 
de liberali — Creditul Rural, Urban, Banca Naţională, Banca 
Românească ș.a. — nu urmăreau o dezvoltare capitalistă de 
dragul dezvoltării, ci erau mijloace de a o controla și de a con- 
strânge prin interes burghezia în jurul conducerii centrale a 
Partidului Naţional-Liberal*. Adversarii politici ai liberalilor le 
aruncau adesea ironii, surprinse de altfel de întreaga literatură 
a epocii, vorbind de „disciplina cașcavalului“ și de „puterea 


* M. Eminescu, Pita lui Vodă, în op. cit., vol. II, p. 359-360. 

* Nu întâmplător Şt. Zeletin, la urma urmei un apologet al liberalilor, 
scria: „grupul revoluţionarilor liberali a devenit oligarhie liberală“ (Șt. Zeletin, 
Burghezia română. Originea și rolul ei istoric, Bucureşti, 1925, p. 77). 

magică a sacului cu grăunțe“. Nu erau ironii nemeritate. Ex- 
primau o realitate politică. Partidul liberalilor era disciplinat 
printr-un sistem de interese întrepătrunse și reciproc îm- 
părtășite. Era partidul oamenilor cu concepţii mercantile opus 
concepţiilor „estetice“ ale conservatorilor. De fapt estetice, în 
adevăratul înţeles, nu erau nici ale conservatorilor. În definitiv 
ei apărau ce aveau, în vreme ce liberalii luptau să aibă. Ari- 
vismul însă dă întotdeauna impresia, și nu pe nedrept, de spi- 
rit de disciplină și metodă. O cercetare a vieţii politice româ- 
nești moderne dă adesea la iveală — cum o să vedem și noi — 
acte de independenţă și de curaj ale unor fruntași conser- 
vatori. Ele apar ca atare în raporturile cu Coroana. Vorbele lui 
Lascăr Catargiu: „Aiasta se poate, Maiestate. Aiasta nu se poa- 
te“ le rezumă. Dar disprețul față de mase, îndârjita rezistență 
în faţa revendicărilor lor legitime nu sunt acte de curaj, ci de 
incapacitate de adaptare, de necunoaștere a propriilor inte- 
rese. Își apărau prezentul, dar erau incapabili să-și vadă vii- 
torul. Spiritul de independenţă al conservatorilor, privit prin 
această prismă, n-a fost nici spre binele ţării, nici spre binele 
lor. Elementele liberale înregimentate și disciplinate au fost 
mult mai constructive, au urmărit hotărât o linie politică care 
adesea a coincis cu interesul naţional. „Într-o ţară de indivi- 
dualism anarhic (al păturii conducătoare de până atunci — 
n.n.) disciplina interesului a constituit, dacă nu o nobilă vir- 
tute, în orice caz o necesitate politică“!0. 

În martie 1880 se constituie și Comitetul Central al Par- 
tidului Conservator. Președinte era tot Manolache Costache 
Epureanu; vicepreședinți: Petre Mavrogheni, gen. I. Em. Flo- 
rescu, Th. Rosetti, T. Veisa. Într-o scrisoare de la 2 aprilie 
1880, Epureanu, aducând la cunoștință formarea acestui Co- 
mitet, cerea tuturor conservatorilor din ţară să se întrunească 
pe judeţe, să înființeze comitete care să intre deîndată în 


10 E. Lovinescu, Istoria civilizației române moderne, vol. II, Bucureşti, 1925, 
p. 146. 

legătură cu Comitetul Central „spre a lucra în comună în- 
țelegere pe baza principiilor emise în programul publicat“!. 


Numai că, dacă pentru conservatori se impunea nevoia 
unei organizări pe țară şi mulți erau conştienţi de ea, nu erau 
puţini aceia care aprobau persoana lui M. Costache Epureanu 
ca cea mai reprezentativă, în jurul căruia să se adune cu toții. 
Importante personalități conservatoare rămâneau deocamdată 
în afara partidului lui Epureanu. P.P. Carp îl considera pe 
acesta drept exponent al altei generaţii (ca și T. Maiorescu, de 
altfel, care, deşi figura în Comitetul Central, nu a frecventat 
Clubul conservator din București cât timp a trăit Epureanu). 
Gh. Gr. Cantacuzino iniţial îl recunoaște de șef pe M. Costa- 
che Epureanu, dar apoi revine!?. Lascăr Catargiu, care și el 
participase la organizarea clubului bucureștean, îndată după 
aceea se retrage la moșia sa de la Golășei, căci nu se așteptase 
ca altcineva să fie șeful clubului și al partidului afară de el, 
după cum, cu îndreptăţire, o credea (și nu era singurul). 
V. Boerescu și prinţul D. Ghica se apropiaseră mai demult de 
liberali. În general junimiștii, cu excepţia lui Th. Rosetti, nu 
aprobă organizarea făcută. Ziarele „Pressa“ și „Românul“ 
scriau chiar că un Partid Conservator de fapt nici nu exista. 
Desigur nu fără maliţiozitate. 


Între timp, în primăvara și vara lui 1880 acțiunea de or- 
ganizare a noului partid lâncezește. Epureanu nu era omul 
energic în stare să dinamizeze o astfel de întreprindere*. Parcă 
pentru a mulțumi pe toată lumea, la 7 septembrie 1880 
M. C. Epureanu moare. T. Maiorescu îi scria lui Gane la 
22 septembrie 1880: „Fie-i țărâna ușoară, dar bine că am 
scăpat de el“. 


! Biblioteca Naţională a României (în continuare se va cita, B.N.R.), fond 
Documentare, Arhiva Lascăr Catargiu, Mapa 1, varia 7. 

2 „Timpul“, an V, nr. 41 din 21 februarie 1880. 

* Vezi părerea lui C. Bacalbașa despre el în Bucureștii de altădată, vol. 1, 
1871-1884, ed. Aristiţa și Tiberiu Avramescu, Bucureşti, 1993, p. 75-76. 

3 LE. Torouţiu, Gh. Cardaș, Studii și documente literare, vol. III, Bucureşti, 
1932, p. 183. 

Moartea lui Epureanu lasă liberă calea șefiei lui L. Ca- 
targiu. La 20 decembrie 1880 mai toţi fruntașii conservatorilor 
se întrunesc la sediul Clubului Central din București. De față 
sunt delegaţi ai „colectivităţilor de alegători din judeţe“ (în 
lipsa cluburilor judeţene încă neorganizate). Prezidează gen. I. 
Em. Florescu, vicepreședintele Clubului. În unanimitate adu- 
narea îl „roagă“ pe L. Catargiu „să reia direcţia partidului“ '*. 
Se alege un nou Comitet Central, sub președinția lui Catargiu, 
în care intrau: gen. I. Em. Florescu, gen. G. Manu, Al. Laho- 
vari, Th. Rosetti, Al. Știrbei, T. Maiorescu, Menelas Ghermani, 
Gr. 'Triandafil, Gr. Păucescu și P. Teulescu. Ulterior, lor li se 
alătură Chr. Tell. Noul comitet nu cuprindea (în urma refuzu- 
lui lor) dintre fruntașii conservatori ai momentului pe P. Ma- 
vrogheni, P.P. Carp, Gh. Gr. Cantacuzino. Cu prilejul alegerii 
L. Catargiu face apel la toți să-l sprijine pentru a organiza un 
larg front conservator în ţară. El le cere adepților săi să se 
constituie „nu numai în mod singuratic ci pretutindenea în 
comitete locale care să stea în relaţie cu Comitetul Central din 
Bucureşti“, Într-o circulară, dată la cinci zile după alegerea 
sa, L. Catargiu declara: „cea dintâi a noastră îngrijire trebuie 
să fie consolidarea și întinderea organizaţiei partidului în 
fiecare district. Comitetele locale trebuie înfiinţate în acele 
capitale de judeţ unde până acum lipseau și chiar acolo unde 
există deja trebuieşte activată o mai strânsă legătură între toți 
membrii partidului“!%. Se părea într-adevăr că L. Catargiu voia 
să-i pună pe conservatori sub „scutul puternic al unei orga- 
nizaţii colective“. În memoriile sale prinţul Carol I se bucura 
de alegerea lui L. Catargiu, care, de la ieșirea sa din minister 
(1876), a trăit la ţară, retras din politică (în fapt, L. Catargiu 
se supărase tare de tot pe Carol pentru că îi lăsase pe liberali 
să meargă prea departe cu darea în judecată a conservato- 


1 „Timpul“, an V, nr. 286 din 23 decembrie 1880/4 ianuarie 1881. 

15 Ibidem. 

16 Jdem, nr. 288 din 25 decembrie 1880. Lipsa arhivei Clubului Central 
Conservator face imposibilă cunoaşterea de detaliu a organizării iniţiale a con- 
servatorilor. 

rilor). „Alegerea lui mi-a făcut plăcere — scria Domnitorul — 
și m-aș bucura dacă conservatorii ar deveni capabili de gu- 
vernământ, căci liberalii nu pot sta mereu la cârmă“”. 
Acţiunea organizatorică inițiată de noul șef conservator 
mergea în paralel, sprijinindu-se, chiar, cu acţiunea politică 
antiliberală. „Timpul“ începe o nouă campanie contra libera- 
lilor, animată de verbul virulent al lui Eminescu. Încep acum 
şi întruniri în ţară (prima are loc la Bucureşti, la Ateneu, la 
6 ianuarie 1881, cu participarea oratorică a lui Al. Lahovari, 
Gr. Păucescu, Gr. Triandafil), care caută să pună în evidență 
scopurile conservatorilor (exprimarea lor rămâne însă mereu 
prea generală) și deosebirile de liberali, oameni de „agitaţie, 
de exces, necontenit reformatori“, cărora conservatorii le opu- 
neau nevoia stabilităţii instituțiilor și persoanelor și „o măsură“ 
în toate. Totodată, liberalii sunt atacați pentru tactica lor 
politică de distrugere a adversarilor. Când apare un grup opo- 
ziționist, spunea Gr. Păucescu la întrunirea de la 6 ianuarie 
1881, Brătianu îi ia inteligenţele și le aduce la minister. Apare 
alt grup le ia şi de aici și le înlătură pe celelalte, acum com- 
promise. Într-adevăr, șeful liberal era un maestru în a dez- 
organiza opoziţia, procedând întocmai cum spunea Păucescu*. 
Același sistem îl aplică șeful liberal și faţă de abia înființatul 
Partid Conservator: pe de o parte caută să zădărnicească în- 
tregirea partidului, încurajând independenţele personalităților 
încă neînregimentate, pe de alta caută să-și atragă în guvern 
pe unii junimiști, cum erau P.P. Carp și T. Maiorescu. Încer- 


11 Memoriile regelui Carol I al României, vol. XVII, Bucureşti, 1912, p. 59. 

* Aşa făcuse cu Nicolae Ionescu, cu Gheorghe Vernescu, cu Vasile Boe- 
rescu, Dimitrie Ghica. Așa procedase în 1880 cu grupul celor nouă de la Iași, 
din care făceau parte: Gh. Mârzescu, şeful, profesorul Brândză, fraţii Șendrea, 
filosoful Vasile Conta ş.a. (grupul fusese supranumit în zeflemea: „grupul lui 
opt şi cu brânză nouă“). Devenind supărător pentru liberali, I.C. Brătianu îl 
înlătură, acordând fiecărui membru câte o atenţie, iar V. Conta ajungând 
ministru al Instrucțiunii Publice. Sistemul lui Brătianu se dovedea astfel foarte 
eficace, dar numai pentru menţinerea la putere nu și pentru guvernarea ţării, 
căci schimbându-se foarte des miniștrii nu se putea asigura o continuitate de 
concepție la diferitele departamente. 

carea primului ministru părea să aibă sorți siguri de izbândă. 
„Juna dreaptă“ nu era în termeni prea buni cu vechii con- 
servatori. Prezenţa lui T. Maiorescu, Th. Rosetti și M. Gher- 
mani în Comitetul Central conservator nu însemna neapărat 
că împărtăşesc o comuniune de idei cu restul membrilor 
Comitetului. Incitantul la nesupunere, P.P. Carp, rămas în 
afara Comitetului*, avea o influenţă care nu înceta să crească 
în rândul junimiștilor, al căror șef necontestat se considera a 
fi şi, în fapt, era. Articolul lui T. Maiorescu, „Zur politische 
Lage Rumăniens“, publicat în „Deutsche Revue“ din 1 ianuarie 
1881, susținând o apropiere a României de Puterile Centrale, 
stârnește, pe un fundal neliniștitor, multă nervozitate în rân- 
durile conservatorilor, după cum nu puţină stârnise și în afara 
acestor rânduri, toată presa comentând virulent poziţia atât de 
tranșant exprimată de cel mai intelectual dintre intelectualii 
„Junimii“. La 23 ianuarie/5 februarie 1881 se reunește Comi- 
tetul Central al conservatorilor. „Discuţie până noaptea târziu 
despre articolul meu din «Deutsche Revue» — notează Maio- 
rescu. Generalii Florescu și Manu îl condamnă cu asprime, re- 
proșându-i forma, adică publicarea lui fără autorizarea prea- 
labilă a Comitetului. La fel Al. Lahovari. „Cred că și Las[căr] 
Catargi“, scrie Maiorescul8. Dimpotrivă, Th. Rosetti, Gr. Pău- 
cescu, Gr. Triandafil (Al. Știrbei lipsea) îl sprijină. Maiorescu 
vrea să-și dea demisia. Își amâna intenţia în urma propunerii 
pe care I.C. Brătianu o face lui P.P. Carp ca trei conservatori 
să intre în guvernul său. La 25 ianuarie/5 februarie primul 
ministru are o întrevedere cu PP. Carp. În schimbul acceptării 
ofertei el era de acord cu dizolvarea Camerelor (după votarea 
bugetelor) şi cu noi alegeri. Ce voia șeful liberal cu această 
ofertă? Pe faţă, voia un guvern lărgit în vederea proclamării 
Regatului, ceea ce, de altfel, era și dorinţa lui Carol I, pentru 
a se da actului importanţa cuvenită şi neputinţa unei contes- 


* Întrevederile lui Al. Lahovari și T. Maiorescu pentru o eventuală adu- 
cere a lui P.P. Carp în Comitet rămân infructuoase (vezi T. Maiorescu, Însemnări 
zilnice, vol. II, ed. I.R. Pogoneanu, Bucureşti, 1939, p. 4). 

19 Ibidem, p. 5. 

tări. Dar atunci de ce nu se adresa lui Lascăr Catargiu și venea 
la PP. Carp? Era limpede că I.C. Brătianu voia să profite de 
prilej și să-i atragă pe junimiști, eventual și pe alți nemul- 
ţumiţi, destrămând astfel opoziţia conservatoare. El îi și spune 
lui Carp că ar dori ca miniștri pe el, pe încă unul dintre juni- 
miști (Maiorescu sau Rosetti) și pe Gheorghe Gr. Cantacuzino. 
Adică nu pe Al. Lahovari, gen. Florescu, L. Catargiu ș.a. Ceea 
ce era foarte simptomatic. Mai și strecoară în convorbire cum 
că „vrea să lepede pe la partidul său coada bolnavă“ și „să 
facem şi noi același lucru la al nostru“, cum rezumă Maiorescu 
spusele șefului liberal’. La 26 ianuarie/6 februarie, junimiștii, 
prin Carp, Maiorescu, T. Rosetti, N. Gane, discută propunerea 
cu Al. Lahovari. Acesta îi vede de îndată intenţia ascunsă și 
propune o întrunire a clubului bucureştean, pentru a doua zi, 
unde să discute oferta lui Brătianu și în prezenţa lui L. Ca- 
targiu. Hotărârea luată de conducerea conservatorilor suna 
astfel: „Propunerea d-lui Carp se poate pune în discuţie, când 
se va adresa întregului partid conservator, așa cum este repre- 
zentat prin Comitetul său“%. Șefii conservatori nu se lăsaseră 
păcăliți de manevra lui I.C. Brătianu*. Altor tentative ale şe- 
fului liberal, de la 5/17 martie, P.P. Carp le opune obiecţie ca 
Domnitorul însuși să se adreseze lui L. Catargiu. La fel îi 
comunică și lui Carol în audiența de la 3 martie. Maliţios, 
Al. Lahovari contrapropune un minister sub președinția alt- 
cuiva decât a lui I.C. Brătianu și din care să facă parte numai 
tineri, atât de la liberali, cât şi de la conservatori. În schimb, 


19 Ibidem, p. 5-6. 

2 Ibidem, p. 6. 

* „Dar, d-lor, oare numai plecând capul înaintea partidei opuse putea 
cineva să participe la proclamarea regalității? se întreba G. Vernescu în 1889. 
Dar oare numai grupul d-lui Ion Brătianu își vărsase sângele în rezbel? Dar 
oare membrii autorizaţi ai partidei conservatoare care pe atunci se găseau în 
Cameră nu aveau ei mijlocul de a da — cum au și făcut-o — adeziunea lor 
completă la proclamarea regalității? Trebuia oare să plecaţi chiar steagul par- 
tidei conservatoare înaintea steagului partidei opuse, pentru a vă pronunţa în 
favoarea principiului conservator al regalității? Nu, negreşit“ (D.A.D., nr. 19, 
sesiunea ordinară din 1889-1890, p. 237). 

L. Catargiu să fie ales președinte al Senatului, iar Brătianu al 
Camerei. Bineînţeles că liberalii au refuzat?!. Între timp, la 
13 martie 1881, T. Maiorescu dezvoltă în Parlament o interpe- 
lare, întrebând dacă în urma procesului Pietraru (cel care 
voise să-l asasineze pe I.C. Brătianu) și a manifestărilor socia- 
liste de la Iași guvernul n-ar trebui să imprime politicii sale 
interne o direcţie mai compatibilă cu consolidarea monarhiei. 
Discuţia e un prilej nimerit pentru ca liberalii să treacă prin 
surprindere la actul proclamării Regatului, când toată lumea 
se aștepta ca el să fie săvârșit la 10 mai același an. Conser- 
vatorii sprijină inițiativa liberală prin Lascăr Catargiu și 
Gh. Gr. Cantacuzino la Senat și Al. Lahovari la Cameră, 
acordând importantului act înalta semnificaţie pe care în acel 
moment o avea*. Vorbele bătrânului C.A. Rosetti erau carac- 
terizante pentru întreaga luptă politică a românilor în epoca 
modernă: „Dacă ne-am combătut uneori lupta a fost în lucruri 
mici. Când a fost vorba de naţiune n-a fost român care să fie 
în diviziune; n-a mai fost diviziune, ci unitate“**. 


21 C. Bacalbașa, op. cit., vol. I, p. 92. Despre această propunere scrie și 
„L'independance Roumaine“ în numărul din 21 februarie/5 martie, dând și alte 
amănunte, pe care „Timpul“ le contrazice în doi peri (M. Eminescu, Opere, 
XVIII, p. 81-82). 

* Vezi şi „Timpul“, nr. 60 și 66 din 17 martie și 21 martie 1881. 

** Regatul este votat în unanimitate și de Cameră și de Senat, în aceeași zi 
(D.A.D., loc. cit., p. 1813-1821); Dezbaterile Senatului (în continuare se vor cita, 
D.S.), sesiunea 1880/1881, şedinţa din 14 martie 1881, p. 1813-1814. 

2. Începuturi programatice 


Nu s-ar putea spune că de la început Partidul Conservator 
ar fi avut ceea ce am numi un program politic. Este drept că 
în februarie 1880 M. Costache Epureanu publica ceea ce el 
intitula: „Programul Partidului Conservator“!. Cerea aici ca 
România să promoveze în afară „o politică modestă și chiar 
respectuoasă către toate puterile, dar demnă și stăruitoare(!)“, 
care exclude orice „visuri aventuroase și ne scutește de 
umilinţe“. Înăuntru cerea „dezvoltarea istorică a individualităţii 
noastre naţionale“, consolidarea instituţiilor pe care și le-a dat 
țara „așa încât toţi să se poată bucura de dânsele!“; „măsurarea 
înțeleaptă a dorințelor noastre după mijloacele de care dis- 
punem“; „stabilirea instituțiunilor și a personalului“ și pro- 
gresul măsurat, dar continuu. Frazelor „goale“ ale adversarilor 
le opunea „ființa adevărului“*. 

„În ce şovăire și confuzie s-ar fi aflat direcția politică a țării 
de la 1857 până acum, dacă Divanurile ad-hoc, în locul celor 
5 puncte precise, s-ar fi mulțumit cu fraze despre «Sfinţenia 
obligațiunilor» și «ființa adevărului!» “, scria Titu Maiorescu în 
1899 cu muşcătoarea-i ironie?. Ziarul „Pressa“ al lui V. Boe- 
rescu asemăna programul conservator cu o prefață de editor 


' „Timpul“, nr. 37 din 16 februarie 1880. 

* Cam ce chip ar avea această „ființă a adevărului“ se spunea în conti- 
nuare: „o direcţie «reală» în instrucţia publică“; protejarea claselor de jos „prin 
măsuri priincioase“; „armonia“ între marii proprietari și muncitorii agricoli 
prin garantarea celor dintâi „contra intrigilor de jos şi fluctuaţiunilor politice 
de sus“, iar pe ceilalți „contra speculaţiunilor cărora sunt expuși“; protejarea 
micii proprietăţi prin legi speciale; simplificarea mecanismului administrativ, 
„impotriva arbitrariului şi a excesului de putere“; întărirea instituţiei militare, 
„fără a lovi celelalte ramuri ale activităţii naţionale“; înfrânarea oricăror între- 
prinderi costisitoare „pentru că se măresc impozitele“; întărirea monarhiei con- 
stituționale și a instituţiilor stabilite în Constituţia de la 1866, în care „vedem 
și astăzi întărirea țării noastre“. „Mai presus de toate“, M. Costache Epureanu 
cerea „aplicarea corectă a regimului reprezentativ“. 

? Titu Maiorescu, Discursuri parlamentare cu priviri asupra dezvoltării politice 
a României sub domnia lui Carol I, vol. III (1881-1888), Bucureşti, 1899, p. 4. 

a unei cărți de doctrine politice și economie socială. „Cuprinde 
numai generalități abstracte, teoreme sociale, acceptabile pen- 
tru toţi, inofensive către toţi! Oricine îl poate subscrie, precum 
şi oricine poate fi în drept a nu-l susține“. „Românul“ primea 
acest program cu o ironie şi mai directă și brutală. Și criticii 
momentului aveau dreptate*. Elaboratul lui M. Costache Epu- 
reanu nu era un „program“. Nu pentru că ideile n-ar fi fost 
puse în text sistematic, după anume reguli, cum ne vor obişnui 
programele, atât de numeroase, de clare sau de sofisticate, ale 
deceniilor următoare (M. Costache Epureanu nu era într-ade- 
văr sistematic); nu pentru lipsa de „sistemă“ nu era elaboratul 
lui Epureanu un program politic, ci pentru lipsa de idei prac- 
tice. M. Eminescu explica această lipsă prin chiar intenția 
conservatorilor de a nu veni cu un „program, cu pompoase 
liste“, ci cu „o serie de principii sincer expuse“. 

Dar oricâtă măiestrie și talent arăta marele poet și gân- 
ditor, el nu dovedea decât că era într-adevăr mare, dar nici- 
decum că și programul conservator era la înălțime. 

După Eminescu, Partidul Conservator avea marea dificul- 
tate că nici nu putea să-și pună în practică ideile sale, princi- 
piile sale, căci, venind la putere după liberali, trebuia „să-și 
sleiască“ forţele pentru a remedia situația compromisă de pre- 
decesorii săi. Adică să plătească datoriile angajate de aceștia, 
să impună dări pentru a umple golurile făcute de ei, să supli- 
nească greșelile unor angajamente luate. Altfel spus, liberalii 
devansau mereu nevoile și conservatorii, din spirit de con- 
tinuitate, n-aveau ce face decât să-i urmeze, dar cu un pas mai 
domol și organizând terenul pentru mersul următor pe care 
tot liberalii îl ritmau. Intuiţie remarcabilă, căci, într-adevăr, 
îndemnul spre înainte, spre mai înainte în guvernarea ţării 
l-au dat liberalii. De regulă, conservatorii s-au mulțumit să 
consolideze printr-o administraţie, de obicei mai bună decât 
cea liberală, ceea ce se cucerise deja. Aceasta în cadrul unei 
politici de continuitate în guvernare de care conservatorii 
căutau să se arate — și chiar erau — mai conștienți decât 


* „Timpul“, nr. 43 din 23 februarie 1880. 

păreau să fie liberalii lui I.C. Brătianu, din ce în ce mai îndră- 
gostiţi de putere în acest deceniu, al 9-lea, al secolului trecut. 
În articolele sale, atât de numeroase și cu totul remarcabile 
din „Timpul“, M. Eminescu aduce mereu vorba de principii, 
idei sau revendicări programatice care erau conservatoare 
prin enunţarea lor, dar „eminesciene“ prin substanţa lor*. 

Cum trebuia făcută organizarea economică și socială a 
României? Ce opuneau conservatorii liberalismului? O împo- 
trivire instinctuală sau idei constructive? Pe bună dreptate 
P.P. Carp remarca la 13 martie 1881: „Libertatea nu este decât 
un vas care valorează prin conţinutul său. O dată ce am obți- 
nut Constituţiunea noastră liberală, valoarea ei va atârna de 
conținutul ei. Vom pune în ea o organizare socială serioasă? 
Vom beneficia de dânsa. Nu vom face aceasta, «în van veţi 
proclama principii, ele nu vor da roade»“. De aceea, motiva 
P.P. Carp, n-a vrut să intre în organizația Partidului Conser- 
vator „astfel cum este astăzi“. Omul politic junimist ataca nu 
numai la dreapta, ci şi la stânga, cerând atât liberalilor, cât și 
conservatorilor să se așeze programatic pe terenul „reorga- 
nizării sociale“. „Pe tărâmul pe care am luptat până acum — 
continua el — nu mai este posibilă lupta“. Și el considera că 
fără abordarea chestiunii sociale nici stânga nici dreapta nu-și 
puteau revendica drept la existenţă în viitor. Puteau fi niște 
grupuri de oameni care luptau numai pentru putere, nu 
pentru principii’. 


Critica lui Carp putea privi cu toată îndreptăţirea spre 
conservatori care n-aveau acum, la constituirea lor formală ca 


* Vezi şi comentariile lui D. Vatamaniuc, în M. Eminescu, op. cit., vol. XI, 
1984, p. 488-490; mai multe articole ale lui M. Eminescu, în Opera politică, 
vol. II, p. 58, 62, 63-67, 96, 132, 114-115, 210-212, 249, 328-329, 340, 417, 
458. În detaliu, vezi M. Eminescu, Opere, vol. X., ed. D. Vatamaniuc, Petru 
Creţia și Ion Bulei, Bucureşti, 1989. 

3 PP. Carp, Discursuri, 1868-1888, vol. 1, București, 1907, p. 230-240; vezi, 
pe larg, studiul nostru PP Carp — un aristocrat al politicii românești, introdu- 
cere la volumul P.P. Carp, Discursuri parlamentare, în curs de apariţie. 

partid, un program anume. Nu întâmplător însuși Carp va fi 
acela care va concretiza ceea ce nu era decât o orientare pro- 
gramatică. În rândurile junimiștilor era un bun comun pă- 
rerea că pentru România trebuia să înceapă „o eră nouă“ în 
orientarea politicii interne și externe a ţării. Vechiul program 
de la 1857 al Divanurilor ad-hoc fusese realizat și se impunea 
o nouă formulare pentru politica viitoare. „Pe când în cele 
interne activitatea de până acum nu putea tinde decât la așe- 
zarea fundamentelor generale ale statului monarhic-consti- 
tuțional — scria T. Maiorescu, după proclamarea regatului la 
14 martie 1881 — de-acum înainte se impune organizarea ad- 
ministrativă și reforma socială“f. „Simţământul unei schimbări 
adânci în starea ţării era așa de general — adăuga Maiorescu 
— încât curentul «Era nouă» se lățise pretutindeni“. El însuși 
scria în acest sens în oficiosul conservatorilor și cu acest prilej 
punea o întrebare care prin forma sa lapidară părea și mai 
îndreptăţită: „care mai este deosebirea de principii între par- 
tidul numit liberal, astăzi la guvern, și partidul numit conser- 
vator, astăzi în opoziţie?“* 

Dar cine putea da expresie noii orientări programatice a 
adversarilor politici ai liberalilor? Deosebirile de vederi dintre 
membrii Comitetului Executiv al Partidului Conservator dă- 
deau junimiștilor impresia „unei lipse de orientare politică din 
partea vechilor conducători ai partidului și îndeosebi pentru 
junimiștii de la lași“$. Liberalii erau și ei convinși de neputința 
conservatorilor grupaţi în noul partid. Și atunci iniţiativa pro- 
gramatică o ia grupul junimiștilor. În cercul lor restrâns ei 
dezbat în mai multe rânduri un nou program. Și nu numai 
principiile sale, ci și ideile practice și amănuntele aplicării. Ini- 
țiatorul programului este înainte de toate P.P. Carp, a cărui 
„cea mai larg cugetată și cea mai consecvent urmărită concre- 
tizare a ideilor de reformă necesară“ este lăudată de T. Maio- 


1 Titu Maiorescu, Discursuri parlamentare..., vol. II (1876-1881), București, 
1897, p. 1. 

* „Timpul“, nr. 66 din 21 martie 1881. 

6 Titu Maiorescu, op. cit., vol. II, p. 12. 

rescu. Vederile noului program sunt expuse de P.P. Carp în 
discursul său asupra bugetului din 30 martie 1881. 


Care erau aceste vederi? După Carp existau în țară nume- 
roase „rele“. Ele izvorau din modul defectuos în care se făcea 
modernizarea (el îi zice „democratizarea “) României. „A fost o 
nenorocire la noi că democratizarea s-a făcut de sus în jos, iar 
nu de jos în sus“. Drept urmare „noua democraţie este o de- 
mocraţie bugetară, iar nu o democraţie a muncii“. Altfel spus, 
o creație a politicii. Însă modernizarea României, „fie ea făcu- 
tă pe calea cea bună, fie pe calea cea rea, este astăzi un ce înde- 
plinat (subl. ns.), pe care trebuie să-l recunoaștem, dar pe care 
trebuie să-l regulăm“. Adică „toţi conservatorii serioşi trebuiau 
să consimtă la faptul împlinit; trebuiau să admită revoluțiunea 
socială, tlemocratizarea societăţii noastre, ca un ce irevocabil și 
lupta nu mai poate avea loc decât în privirea mijloacelor ce 
trebuie să întrebuințăm ca să micșorăm pe cât se poate relele“. 
Ce „mijloace“, soluţii are în vedere P.P. Carp? Între altele: ga- 
rantarea proprietăţii mici în mâinile ţăranului, o lege a cârciu- 
milor „care apără pe țăran în contra propriilor lui slăbiciuni“, 
o lege a comunei rurale pentru a-i asigura autoadministrarea 
(pe linia unei descentralizări administrative, ulterior formulă 
foarte întrebuințată), schimbarea legii tocmelilor agricole, 
crearea unui statut pentru meseriași, fie chiar și prin înfiin- 
tarea de corporaţii, inamovibilitatea magistraturii, condiţii „se- 
rioase“ de admisibilitae pentru ocuparea funcţiilor administra- 
tive, o altă lege școlară în sensul celei propuse de T. Maiorescu 
în 1876, alegerea, mai conformă „cu adevăratul regim liberal“, 
a Parlamentului, prin diminuarea înrâuririi guvernamentale”. 
Aceste soluţii sunt reluate în proiectul de răspuns la adresa 
Tronului propus de minoritate în şedinţa Camerei din 3 de- 
cembrie 1881. Proiectul e citit de PP. Carp și iscălit și de 
T. Maiorescu, Gr. Triandafil, N. Gane, C. Bobeica, I. Negruzzi, 
C. Papadopol-Calimachi. Se fac acuma și unele precizări la 


1 PP. Carp, Discursuri, vol. I, p. 259-267. 

măsurile propuse. Modificarea tocmelilor agricole urma să 
aibă loc în condiţiile în care se va ţine seama de relaţiile deo- 
sebite dintre proprietar și ţărani în diversele părți ale ţării și a 
felului specific de a face agricultura. Se cere libertatea țăra- 
nului de a testa care să garanteze proprietatea lui imobiliară 
împotriva parcelărilor excesive, protejarea meseriașilor români 
contra celor străini prin constituirea de corporaţii, sporirea 
școlilor normale pentru pregătirea învăţătorilor rurali, orien- 
tarea învățământului secundar către școlile reale și de meserii, 
„păstrând însă liceele cu învățământul clasic ca adevărata te- 
melie a studiilor mai înalte“?. Alte principii programatice adu- 
ce T. Maiorescu la discutarea acestui proiect de răspuns. Mai 
cu seamă excesiva parcelare a pământurilor țărănești îi atrăgea 
atenţia cu atât mai mult cu cât străinii naturalizaţi, prin mo- 
dificarea art. 7 din Constituţie, primiseră drept de a cumpăra 
pământ în România. În ce-i privește pe meseriași, Maiorescu 
crede că fără întărirea lor nu va fi posibilă crearea unei in- 
dustrii în ţară: „dacă nu vom avea aicea, în țară, meseriași 
români încurajați și întăriţi, degeaba ne mai gândim la indus- 
trie și mai creiem minister din industrie cu un nou șir de func- 
ționari“ (aluzie la hotărârea liberalilor de a crea un nou mi- 
nister de Agricultură, Comerţ, Industrie și Domenii). Insistă și 
el asupra necesităţii extinderii inamovibilității asupra tuturor 
organelor magistraturii „ca singura compatibilă cu monarhia 
constituțională“. Hotărât se pronunţă Maiorescu pentru a se 
schimba noţiunea însăși de a face politică în România: „Sun- 
tem datori fiecare din noi de a nu ne mai grupa în jurul per- 
soanelor, de a nu ne mulțumi cu instincte vagi de opoziţie, de 
a nu mai zice: voiesc să te duci tu, ca să viu eu; ci de a ne spu- 
ne unii altora și de a spune ţării: iată ce credem, iată ce voim 
în reforme practice“? (subl. ns.). Dar era acest program de ema- 
nație junimistă, care mai târziu va primi numele de „Era nouă“ 
un program și al Partidului Conservator în ansamblu? În 


8 Ibidem, vol. I, p. 269-272. 
9 Titu Maiorescu, op. cit., vol. III (1881-1888), p. 99-114. 

momentul enunțării lui, P.P. Carp nu acceptase nici un aco- 
periș politic: „eu voi fi alăturea cu cei ce vor proceda la reor- 
ganizarea noastră socială, în sensul în care am avut onoarea a 
vorbi“. Declaraţie politică abilă ce lăsa mână liberă junimiș- 
tilor. „Timpul“ însă, oficiosul Partidului Conservator, preia 
discursul lui Carp!! și mai cu seamă pe cel al lui T. Maiorescu, 
pe acesta din urmă însoţindu-l cu un comentariu foarte lau- 
dativ. Şi foarte semnificativ în același timp. Toate chestiunile 
ridicate de Maiorescu, se spunea în acest comentariu, „au fost 
dezbătute în sânul partidului“, iar „cea mai mare parte din 
ideile exprimate în documentul de care vorbim (este vorba de 
proiectul de răspuns la mesaj al minorităţii pe care ziarul de 
asemenea îl publică!?) nu sunt decât accentuarea în mod practic a 
ideilor ce a propagat totdeauna Partidul Conservator și oarecum 
dezvoltarea ideii conservatoare însăși (subl. ns.)“. Mai departe se 
spune că Partidul Conservator a susținut mereu că orice sistem 
de organizare interioară a țării trebuie să ia ca punct de ple- 
care Constituţia. Şi se vine cu o precizare: deci „de o parte 
monarhia constituțională și egalitatea tuturor înaintea legii, 
democraţia în sensul cel adevărat al cuvântului, iar de alta, 
reprezentarea țării prin patru colegii electorale, care însem- 
nează predominarea inteligenţii în afacerile politice și dreapta 
cumpănire a tuturor intereselor în corpurile legiuitoare“. Ceea 
ce era un punct de vedere venit dintr-o interpretare interesată 
a afirmației tuturor: „suntem constituţionali“. 


10 P,P, Carp, op. cit., vol. 1, p. 267. 

" „Timpul“, nr. 73 din 2 aprilie 1881 (aici e reprodus în întregime acest 
discurs). 

1? Idem, nr. 267 din 6 decembrie 1881. 

3. Liberali-conservatori și „junimiști-liberali“ 


Dacă tratativele cu liberalii lui I.C. Brătianu eșuează (nu și 
în cazul junimiștilor, cum o să vedem), nu același lucru se în- 
tâmplă cu cele angajate cu liberalii independenți ai lui 
Gh. Vernescu și N. Ionescu. Aceștia, după ce în 1880 se rup 
de Partidul Naţional-Liberal, la 12/24 ianuarie 1881 se orga- 
nizează în clubul „Binelui Public“ și editează un ziar cu același 
nume. Disidenţii pornesc să atace cu neostenită râvnă pe li- 
beralii guvernamentali. Pe această bază încep să se apropie de 
conservatori. O apropiere căutată și de unii și de ceilalți. 
„Timpul“ și „Binele Public“ se comentează și aprobă reciproc. 
Contactele se înmulţesc. Prin cele două ziare se invită reciproc 
la întruniri. Conservatorii și liberalii disidenţi creează comitete 
prin judeţe care să acţioneze în comun în alegerile comunale. 
Tot în vara anului 1881 se lansează ideea unui congres na- 
țional, „care să introducă unitatea în luptă“. „Pentru ce dar, se 
întreba «Timpul», matadorii diferitelor grupuri din opoziţiune 
nu se înţeleg întru sine? Pentru ce nu se renunţă la micile 
veleități de partidă și de persoane pentru ca să se jertfească 
împreună!“ Un an mai târziu, după o acţiune politică cu nu- 
meroase puncte de contact și înfăptuiri comune, același ziar își 
exprima „toată părerea de rău că cele două partide din care 
se compune opoziţiunea nu sunt unite [...] într-un partid ca- 
pabil de a constitui un guvern serios“?. În decembrie 1882 
organele de presă ale celor două formaţiuni politice anunțau 
înţelegerea dintre ele ca „un fapt împlinit“, chiar dacă fiecare 
urma să-și mențină „individualitatea sa proprie, ideile și opțiu- 
nile sale“?. „Nu s-a putut obţine mai multe deocamdată“, îi 
scria Al. Lahovari (cel care ducea tratativele cu Gh. Vernescu 


! „Timpul“, an. VI, nr. 203 din 19 septembrie 1881. 

? Idem, nr. 222 din 9 octombrie 1881. 

3 Biblioteca Academiei Române (în continuare se va cita B.A.R.), secţia 
mss., Corespondenţa Al. Lahovari, S. 83 (1)/CCXLVII din 20 decembrie 1882. 

din partea conservatorilor) lui L. Catargiu‘. Abil politician, 
Al. Lahovari voia să-i rupă cât mai mult pe vernescani de 
trunchiul liberal și să-i așeze pe un drum fără întoarcere, ceea 
ce i-ar fi silit la o luptă politică numai alături de conservatori. 
„Am dobândit de la dânșii — îi scria el lui L. Catargiu — a se 
declara contra revizuirii; al 2-lea — a critica foarte greu pe 
guvernul actual în mod, nu anonim, ci aproape oficial, astfel 
a se face foarte grea o împreunare cu acel guvern“. Şi liderul 
conservator continua: „după acest întâiul pas, nu atârnă decât 
de noi de a face pe celelalte și a ajunge la o unire mai intimă 
care este de dorit“. La 27 decembrie 1882, Lahovari îl asigura 
pe L. Catargiu că „Vernescu este hotărât a merge şi mai de- 
parte cu noi și numai de noi atârnă ca această unire să dea 
roade serioase“. Firește, apropierea celor două partide era 
motivată de conjunctură și tot ea era aceea care o va favoriza 
și ulterior. O cădere a lui I.C. Brătianu atunci ar fi tulburat 
apele și în vadurile lor schimbate alte îmbinări și împerecheri 
şi-ar fi aflat izvorul. 


Pentru că în opoziţie se găsea și M. Kogălniceanu (cu unii 
din amicii săi, liberali moderați moldoveni), încercări de apro- 
piere au loc și cu acesta. Mai puţin materializate, ele nu vor 
lipsi însă. Kogălniceanu își nega orice comunitate de vederi 
programatice cu conservatorii, susținându-și liberalismul și o 
atitudine proprie de opoziţie. În același timp însă, el se declara 
hotărât în a nu mai participa sub nici un motiv la un guvern 
condus de I.C. Brătianu’. O acţiune politică opusă lui Brătianu 
fatal antrenează pe Kogălniceanu la o apropiere de conser- 
vatori, care erau în fapt conducătorii opoziţiei“. 


1 „Timpul“, nr. 279 din 19 decembrie 1882: „Binele public“, an l, din 
19 decembrie 1882; vezi şi Paraschiva Câncea, Viaţa politică din România în 
primul deceniu al independenţei de stat, Bucureşti, 1974, p. 95. 

* B.A.R., secția mss., Corespondenţa Al. Lahovari, loc. cit., din 20 decembrie 
1882. 

ê Ibidem, loc. cit., S. 83 (3)/CCXLII din 27 decembrie 1882. 

7 M. Kogălniceanu, Texte social-politice alese, București, 1967, p. 327-330. 

* Tot prin Al. Lahovari conservatorii țin contact cu M. Kogălniceanu. La 
27 decembrie 1882 liderul conservator nota că a avut o întâlnire la el acasă cu 

În vreme ce conservatorii își căutau aliați în afară își pier- 
deau din propriile rânduri (și așa firave și foarte slab legate 
între ele). Mereu ademeniţi de I.C. Brătianu (în căutare de noi 
forţe politice pe măsură ce dezunirea se accentua și în pro- 
priul său partid), junimiștii ajung să fie în cursul anului 1881 
cum vor fi mai tot timpul, elementul dizolvant al conserva- 
torilor. Adepții lui P.P. Carp și T. Maiorescu încearcă mai întâi 
să ajungă dominanți în sânul Comitetului Executiv, prin 
înlăturarea lui L. Catargiu. T. Maiorescu îi recunoștea liderului 
conservator „marea experienţă în ale țării“, „neobosita stăru- 
inţă“, comparabilă cu aceea a lui D.A. Sturdza, ca și „buna în- 
sușire de a fi accesibil la ideile altora și de a fi lipsit de în- 
dărătnicia autoritară, care împiedică adaptarea unui guvern la 
necesitățile situației“. Mai mult, „demnitatea sa personală și 
autoritatea sa oarecum istorică erau îndeobște recunoscute“ă. 
Aceasta o credea și o scria în 1899. În 1881 însă îi era prin- 
cipalul adversar în Comitetul Central al Partidului Conserva- 
tor. Își motiva această atitudine mai târziu cu convingerea că 
după proclamarea regatului începea în dezvoltarea României 
„0 eră nouă “ şi atunci „părea, cel puţin pentru moment, prefe- 
rabilă și reprezentarea partidului conservator prin o persoană 
nouă, indiferent care ar fi fost acea persoană în limitele celor 
prezentabile din generaţia mai tânără“. Persoana aleasă pen- 


G. Vernescu şi M. Kogălniceanu. „Acesta din urmă — scria Lahovari — pare 
asemenea dispus a lupta cu energie în opozițiune“. Lahovari n-avea cine știe 
ce încredere în asigurările lui Kogălniceanu (i-o și spune lui L. Catargiu de 
altfel). „Este însă un concurs puternic care trebuiește primit“. Dacă nu va fi 
sincer „apoi tot atâta ne face, căci cum este proverbul, ce am avut și ce am 
pierdut. El trebuie luat așa cum este“ conchidea Lahovari, sfătuindu-l pe 
Catargiu să ia contact cu Kogălniceanu la Iași (B.A.R., secţia mss., Corespondenţă 
Al. Lahovari—L. Catargiu, loc. cit., S. 83 (3)/CCXLVII din 27 decembrie 1882). 

2 T. Maiorescu, Discursuri parlamentare..., vol. III (1881-1888), p. 17. 

9 Ibidem, p. 18; vezi și idem, vol. II (1876-1881), p. 33; ca și scrisorile lui 
T. Maiorescu câtre I. Negruzzi din 18 august, 23 septembrie, 6 și 16 noiembrie 
1881, în I.E. Torouţiu și Gh. Cardaș, Studii şi documente literare, vol. I, Bucureşti, 
1931, p. 17-19. L. Catargiu ar fi iscălit demisia lui T. Maiorescu acasă, la ru- 
gămintea acestuia din urmă (vezi Discursuri parlamentare..., vol. IV (1888-1895), 
Bucureşti, 1904, p. 341). 

tru a simboliza „era nouă“ era... Alexandru Știrbei, pe atunci 
în vârstă de 45 de ani. Dar în afară de faptul că era tânăr și 
că era unul din fiii fostului domnitor, Al. Știrbei n-avea nici o 
altă calitate. Și n-avea nici o suprafață politică (ulterior va fi 
un ministru fără personalitate în guvernul junimist din 
1888-1889). Alegerea lui Știrbei ca succesor al lui L. Catargiu 
era firește o tactică: se spera că vechii conservatori vor înghiți 
mai ușor hapul cu acest os domnesc, iar, ulterior, va putea fi 
lesne înlocuit cu o personalitate reală cum era cea a lui... 
P.P. Carp (în urma schimbării din capul partidului, acesta 
urma să intre în Comitetul Central pe care până atunci îl oco- 
lise). La mijloc nu era numai o chestiune de orientare politică. 
Era, nu putea să lipsească, și o chestiune de persoane. În acest 
partid totodeauna va fi şi o astfel de chestiune. La 6/18 noiem- 
brie 1881 se întrunește Comitetul Clubului Conservator pen- 
tru a-l alege pe Știrbei. Mai înainte, în octombrie, L. Catargiu 
îşi dăduse demisia (i-o scrisese Maiorescu). Din parte-i era o 
tactică abilă, prin retragerea la Golăşei influențând o eventua- 
lă limpezire a apelor în Partidul Conservator mai mult decât 
ar fi făcut-o rămânând în fruntea acestuia, unde autoritatea sa 
nu era recunoscută de toată lumea. La ședința Comitetului din 
18 noiembrie participă însă numai Maiorescu, Știrbei, Păuces- 
cu, Triandafil, Teulescu. De faţă era și M. Eminescu, repre- 
zentând „Timpul“, al cărui conducător era. Alţi membri fie 
că-şi declaraseră demisia, ca gen. Florescu, fie că se decla- 
raseră bolnavi, ca gen. Manu, fie că nu veniră (fără explicaţii), 
precum Al. Lahovari sau chiar Th. Rosetti. Cei prezenţi sem- 
nează un proces-verbal de desenare a lui Știrbei ca președinte 
al Clubului și Partidului Conservator (ulterior semnat și de 
Lahovari și Rosetti). La adunarea membrilor de la 9/21 no- 
iembrie hotărârea luată este violent contestată. Într-o atmo- 
sferă total ostilă, T. Maiorescu încearcă să convingă (vorbește 
mai bine de o oră), iar Știrbei să conducă adunarea. Nici unul 
nu izbutește. Gen. Florescu chiar declară că e de preferat o 
alianță cu Vernescu decât cu P.P. Carp și adepţii lui. Adunarea 
nu aprobă hotărârea de schimbare a șefului partidului. Mai 

mult, la propunerea lui Tell, se votează o moţiune de reche- 
mare a lui Catargiu (pentru a-și explica motivele demisiei”). 
Acesta vine a doua zi când din nou se tine adunare la Clubul 
conservator (fără junimiști). Toți cei prezenţi, ne informează 
„Timpul“, au cerut revenirea lui L. Catargiu. Retragerea sa 
fusese deci o tactică subtilă. Insinuant, el declară că deși afa- 
cerile sale personale, „care fuseseră motivul retragerii“, nu-i 
permit, fără sacrificii, revenirea, totuși, „în faţa insistenţei tu- 
turor și pentru a pune capăt la divergenţele de vederi, bazate 
în mare parte pe chestii de persoane“, acceptă încă o dată 
funcţia de președinte. Cere însă, nici nu se putea altfel, „con- 
cursul tuturor“ și disciplină!!. Adunarea votează modificarea 
statutelor. De aici înainte Clubul Central din București va fi 
reprezentat în Comitetul partidului de șase dintre membrii săi, 
iar Comitetul Executiv se va compune din senatorii şi deputații 
partidului și din președinții comitetelor judeţene!?. Această 
statuare pe bază de funcţii sau sarcini deținute momentan şi 
nu prin stabilirea ab initio a membrilor voia să atenueze ne- 
mulțumirile interne. Era, oricum, vremea să se încerce o ate- 
nuare. Partidul Conservator, organizatoric vorbind, aproape că 
nici nu mai exista. Ca unitate n-avusese vremea să se închege 
şi în confuzia din conducere nici nu se mai știa cine era și cine 
nu membru al lui. Cu obișnuitul său umor Al. Lahovari spu- 
nea mai târziu: „a fost o vreme când la Clubul conservator 
rămăsesem atât de puţini încât nu mai puteam face nici o par- 
tidă de poker“!?. 


După revenirea lui L. Catargiu, ruptura de junimiști (sau 
invers) devine o realitate. „Catargi vine, primește din nou pre- 
zidenţia și mă ocolește“ — notează Maiorescu", pe care ziarele 
„Poporul“ şi „Războiul“, influențate de Tell și gen. Florescu, 


1 T. Maiorescu, Însemnări zilnice, vol. II, p. 23-24. 

n" „Timpul“, nr. 256 din 24 noiembrie 1881. 

12 Idem. 

13 C. Bacalbașa, Bucureștii de altădată, vol. 1, 1871-1884, p. 89. 
14 T. Maiorescu, op. cit., vol. Il, p. 24. 

încep să-l numească „spion austriac“. La 24 noiembrie se con- 
voacă o întâlnire a fruntașilor conservatori în același timp la 
club şi la Al. Știrbei (la acesta din urmă, la iniţiativa lui 
T. Maiorescu). Se voia o măsurare a forţelor celor două tabere, 
la Al. Știrbei ducându-se junimiștii. T. Maiorescu, după măr- 
turia căruia aceste paralele ședințe au fost „pasul decisiv“ spre 
ruptură, credea că ei, junimiștii, i-au dovedit cu acest prilej pe 
mai vechii conservatori, rămași „în ridiculă izolare“. La 
27 noiembrie vechiul comitet al clubului se reunește pentru 
ultima oară „pentru încheierea socotelilor financiare“. Maio- 
rescu și Th. Rosetti își dau demisia. La fel și conservatorii 
ieşeni. În interesul luptei politice cu liberalii cele două grupări 
se înţeleg să acționeze împreună în Cameră şi Senat. O întâl- 
nire a deputaţilor și senatorilor conservatori, adepți ai lui Carp 
și Catargiu, deopotrivă, de la 2/14 decembrie 1881, de la gen. 
Manu, nu poate duce această înţelegere mai departe de sălile 
Parlamentului, junimiștii declarând că „nu mai putem avea pe 
L. Catargi“!$. 

Între timp, cele două grupări caută să-și strângă rândurile, 
foarte firave de ambele părţi. Carp și-l atrage pe Gh. Gr. Can- 
tacuzino, „Nababul“, până atunci încă neînregimentat. Şi-l 
apropie, de asemenea, pe P. Mavrogheni, fostul ministru al 
guvernului Catargiu între 1871 şi 1874, „cel mai fin spirit po- 
litic, cel mai capabil dintre noi“, cum îl numea Maiorescu. În 
succesive întâlniri, junimiștii („care mi se par că au cam îmbă- 
trânit“, cum scria ironic Al. Lahovari”) își pun la punct statul 
lor major (P.P. Carp, T. Maiorescu, Al. Știrbei, M. Ghermani, 
Th. Rosetti, Gr. Păucescu, D. Laurian, I. Negruzzi, Șt. Mihăi- 
lescu). Nu pot duce însă organizarea mai departe, la judeţe, ei 
având puţini adepţi în ţară (în Muntenia și Oltenia aproape 
deloc). Pentru a-și mări influenţa politică, în lipsa numărului, 
ofereau idei programatice, inteligent susținute de autoritatea 


15 Ibidem, p. 25. 

16 Ibidem, p. 26. 

17 B.A.R., secţia mss., Corespondenta Al. Lahovari, S. 83 (1)/CCXLVII din 
20 decembrie 1882. 

intelectuală a unor personalităţi ca P.P. Carp sau T. Maiorescu 
(programul „Era nouă“). Regelui, care lăuda articolul lui Ma- 
iorescu din „Deutsche Revue“, îi ofereau o fermă orientare în 
politica externă, în sensul dorințelor acestuia. „Ceea ce m-a 
interesat mai mult — scria regele tatălui său la 4 ianuarie 1881 
— a fost mărturisirea lui (a lui Maiorescu — n.n.) cum că 
membrii conducători ai partidului junimist nu sunt contra 
apropierii României de sfera de putere a Austriei“. Fără a 
însemna ceva în plan organizatoric, junimiștii însemnau mult 
în aproape toate marile chestiuni pendinte ale vremii. 

Vechii conservatori nu fac nici ei progrese pe plan organi- 
zatoric. Oficiosul „Timpul“* ne indică, pentru anii 1882-1884, 
puţine comitete judeţene noi: în Olt, cu I. Viișoreanu preșe- 
dinte (14 membri)”, în Teleorman cu Dimitrie Slăvescu pre- 
ședinte (15 membri)”. Alte cluburi se formează la Piatra 
Neamț și Botoșani, cel dintâi cu I. Roznovanu ca președinte, 


15 Memoriile regelui Carol I al României, vol. XVII, p. 63. Pentru cunoașterea 
de ansamblu a raporturilor României cu sistemul politico-militar al Puterilor 
Centrale vezi Gheorghe Nicolae Căzan, Șerban Rădulescu-Zoner, România și 
Tripla Alianţă, 1878-1914, București, 1979; George Fotino, Les missions de 
Goluchowshi et Bülow auprès du Roi Charles I-er de Roumanie, în „Revue d'Histoire 
Diplomatique“ (R.H.D.), an 46, 1932, nr. 2, p. 275-291; Lilio Cialdea, La po- 
litica estera della Romania nel quarantennio prebellico, Bologna, 1933; Assen 
Smedowski, La Roumanie et la Triple Alliance, 1883-1913, în R.H.D., an 51, 
1937, p. 39-56; Ernst Ebel, Rumänien und die Mitelmăchte von der russisch- 
türkischen Krise (1877-1878) bis zum Bukarest Frieden vom 10 August 1913, 
Berlin, 1939; Glenn Torrey, /rredentism and Diplomacy. The Central Powers and 
Rumania, August—November 1914, în „Sadost-Forschungen“, vol. XXV, 1966, 
p. 285-332; Carol Göllner, Aufgaben und ziele der Aussenpolitik Rumâniens nach 
dem Unabhăngigkei!s-Krieg. Die Haltung der offentlichen Meinung zum „Dreibund “, 
1900-1916, „Forschungen“, an 20, 1977, nr. l, p. 57-75; V. Cristian, A. Fi- 
limon, Les prémisses du renouvellement du traité d alliance de la Roumanie avec les 
Puissances Centrales (1892), în „Dacoromania“, 1977-1978, nr. 4, p. 147-172; 
V. Cristian, Politica externă a României în lupta pentru consolidarea independenței și 
realizarea unităţii naţionale, în Gh. Platon, V. Cristian, Gh. lacob, Cum s-a înfăptuit 
România modernă, laşi, 1993, p. 245-296. 

* Din păcate, cum arătam, n-avem la dispoziţie arhivele partidului. 

19 „Timpul“, nr. 273 din 13 decembrie 1882; nr. 34 din 14 februarie 1882; 
nr. 75 din 7 aprilie 1882. 

% Idem, nr. 75 din 7 aprilie 1882. 

după cum ne informează C. Șuţu într-o scrisoare de la 2 apri- 
lie 1882. Din aceeași sursă mai aflăm că se constituiseră comi- 
tete și la Pașcani și Fălticeni”. La Galaţi exista o grupare con- 
servatoare încă din 1880 și edita ziarul „Vocea Covurluiului“. 
Gruparea era condusă de N. Catargiu și C. Malaxa”. Și la 
Brăila se înființează o organizaţie conservatoare care ulterior 
scoate organul de presă „Mesagerul Brăilei“. La Bârlad orga- 
nizaţia locală era condusă de Ion M. Costache Epureanu, după 
cum aflăm dintr-o scrisoare a acestuia către L. Catargiu din 
23 mai 1883%. Organizaţia edita ziarul „Legalitatea“. Cel mai 
puternic club al partidului, ca și în cazul liberalilor de altfel, 
rămânea cel din București*. Clubul nu se mai confunda, ca la 
început, cu conducerea partidului. La nivelul acesteia nu se 
manifesta prea multă preocupare pentru organizare. Nici Flo- 
rescu, nici Manu, nici Lahovari nu erau talente organizatorice. 
L. Catargiu și mai puțin. Îi plăcea să fie șef, dar nu şi să facă 
eforturi pentru asta. 'Tabieturile erau mai puternice. Stătea 
mai mult la Golășei. În Bucureşti venea din când în când să 
vadă „ce-i mai face partidul“. Prietenii politici îl chemau ade- 
sea și-l îndemnau să rămână în Capitală. La 9 octombrie 1885 
Al. Lahovari îi scria prin Giurgea: „Membrii partidului con- 
servator s-au întrunit la mine și m-au însărcinat în numele lor 
a vă ruga să veniți a petrece câtva timp în București în mod 
permanent, iar nu în treacăt. Toată lumea este de părere că 
nimic nu poate înlocui autoritatea şi direcţiunea d-voastră. 
Alta este a veni la o zi fixă pentru cutare sau cutare rezolu- 
ţiune ca orice membru al partidului și alta direcţiunea per- 
manentă ce trebuie un șef de partid să dea lucrării și activităţii 
noastre politice. În convorbirile ce trebuie să aveţi cu șefii ce- 


2! Paraschiva Câncea, op. cit., p. 173-174. 

2 „Galaţii“ din 13 octombrie 1883. 

2 Paraschiva Câncea, op. cit., p. 180-181. 

* În acești ani îl avea pe gen. Florescu drept preşedinte și din comitet 
făceau parte: Gr. Păucescu, revenit, Gr. N. Alexandrescu, I. Lahovari, 
C. Pariano, P. Teulescu, C. Hiottu, Șt. Fălcoianu, D. Letzu, I. Ciuflea (casier), 
M. Paleologu (secretar) (vezi componenţa lui pe 1883 în „Timpul“, nr. 47 din 
1 martie 1883). 

lorlalte grupări ce vor să se întrunească cu noi, în rezoluţiunile 
din ce în ce mai grave ce putem fi siliți să luăm se simte ne- 
cesitatea unei conduceri, unei consfătuiri de toate zilele, de 
toate momentele. Singur puteţi concilia pretenţiunile și împăca 
divergenţele“2f. Și Al. Lahovari avea dreptate. Regula jocului 
trebuia respectată. Deocamdată „boierii“ partidului nu vedeau 
în organizaţia lor politică decât o asociaţie liberă, neangajantă 
până într-atât încât să le tulbure plăcuta siestă orientală*. 
Ruptura junimiștilor de trunchiul conservatorilor nu era 
totală. Astfel n-a fost niciodată, nici după 1884 de când legă- 
turile lor devin, până în 1888, mult mai sporadice. Contactele 
rămân destul de strânse. Acţiunea politică rămâne și ea re- 
strânsă, chiar dacă era în bună măsură comună. La 1/13 mar- 
tie 1882 PP. Carp și T. Maiorescu stabilesc o înțelegere: 
junimiștii să-l sprijine pe Carp în acţiunile sale privind politica 
externă, dar ei să rămână „în organizarea partidului conserva- 
tor, fără a intra în comitetul partidului“. La 29 martie/5 aprilie 
1882 Maiorescu este acela care scrie manifestul către alegătorii 
conservatori (în urma hotărârii lui Al. Știrbei, L. Catargiu, 
Al. Lahovari și gen. G. Manu) şi îl şi semnează împreună cu 
toţi ceilalți. La alegeri și în întrunirile publice participă la- 


41 B.A.R., secţia mss., Corespondenta Al. Lahovari, S. 83 (8)/CCXLII, din 9 
octombrie 1885. 

* „Timpul“ chiar teoretiza: „Persoanele care-l compun (era vorba de Par- 
tidul Conservator — n. n.) sunt oameni cugetători, cari prin cunoștințele și 
experienţa lor judecă prin ei înșiși și din dezbaterea între dânșii se conving 
mutualmente și-și trag linia de purtare [...]. Așa fiind, conducătorul partidului 
nu se poate impune nici prin el însuși, nici nu se poate proclama prin ma- 
joritate de voturi“. Chiar dacă articolul era cu o ţintă anume (în cazul de faţă 
— T. Maiorescu) conţinutul său nu era mai puţin semnificativ. Disciplinarea 
„boierimii române“, niciodată ţinută în frâu de reguli, nu era lucru simplu 
(„Timpul“, nr. 125 din 8 iunie 1883). „Boierii conservatori, scria C. Bacalbașa, 
erau luptători de sezon. Luptau primăvara şi iarna, însă când venea vara ple- 
cau la Paris, în Elveţia, în Italia sau pe la moșii; nu erau mulţi cari și-ar fi jertfit 
petrecerile din staţiile balneare sau din capitala Franţei pentru ca să asude la 
munca politică din Bucureşti“. „De aceea, nota el pentru 1884, cum au dat căl- 
durile mai toţi corifeii s-au risipit, iar agitația politică a încetat“ (C. Bacalbaşa, 
op. cit., vol. 1, p. 202). 

23 T. Maiorescu, Însemnări zilnice, vol. II, p. 44, 53. 

olaltă până în 1883. Practic, junimiștii rămân în organizarea 
Partidului Conservator până în martie 1884, când are loc fu- 
ziunea cu vernescanii. Nu lipsesc încercările comune de reor- 
ganizare a partidului**. Contactele, colaborarea dintre juni- 
mişti și restul conservatorilor nu pot estompa realitatea unei 
despărțiri între unii și alții. O neîncredere reciprocă domnea 
între ei. „Demisia d-voastră din capul partidului știu că sunteţi 
totdeauna gata să o daţi— îi scria Al. Lahovari lui L. Catargiu; 
însă la ce ar folosi? Să aducă îndărăt pe dl. Maiorescu și 
Cantacuzino [Gh. Gr.]? Apoi știți foarte bine că toate acestea 
sunt pretexturi la acești domni și când d-ta te-ai retrage ar găsi 
altceva“%. „Motivele de separare între grupuri cu aceleași idei 
sunt adesea atât de adânc personale“ —scrie „Timpul“. 
Pentru T. Maiorescu — în acești ani adevăratul șef al juni- 
miștilor (P.P. Carp fiind mai mai mult plecat din ţară și, în 
genere, mai puțin introdus în acţiunea politică internă) — 
despărţirea nu era motivată de persoane sau nu numai de ele. 
„Nu atât neizbutirea alegerii unui nou prezident, cât mai ales 
îndrumarea anunţată spre confuzia unei coaliții opoziţioniste 
și convingerea dobândită cu acest prilej, că într-o asemenea 
stare a partidului nu se poate pregăti terenul pentru o adevă- 
rată politică constituţional-conervatoare, le-a impus junimiști- 


** La 14/26 februarie la Al. Știrbei se întâlnesc C. Şuţu, L. Catargiu, gen. 
Manu, Th. Rosetti, Al. Lahovari, T. Maiorescu, N. Gane şi discută reașezarea 
conducerii partidului în așa fel încât să-i cuprindă și pe junimiști. Aceştia din 
urmă cer înlăturarea gen. Florescu din comitet, la care L. Catargiu nu vrea să 
renunţe. În februarie 1882 conducătorii conservatori de diferite nuanţe discută 
un proiect de organizare a partidului întocmit de C. Şuţu. Ziarul „Timpul“ 
este, până în martie 1883, și al junimiștilor, după cum „România liberă“, 
apărută încă la 15 mai 1877, era a tuturor conservatorilor. Evident, cele două 
ziare sprijineau predilect grupările conservatoare ale căror purtătoare de 
cuvânt erau (nu întâmplător la „Timpul“ de la 1 ianuarie 1882 redactor prin- 
cipal devine Gr. Păucescu, în locul lui M. Eminescu. Noul numit era omul noii 
atitudini). Abia după aceasta erau ziare conservatoare în genere (vezi ibidem, 
P- 57; „Timpul“, nr. 35 din 16 februarie 1882; nr. 80 din 13 aprilie 1882 ș.a.). 

% B.A.R., secţia mss., Corespondenta Al. Lahovari, S. 83 (1)/CCXLVII din 
20 decembrie 1882. 

" Timpul“, nr. 9 din 14 ianuarie 1882. 

lor datoria de a se retrage și de a forma o grupare deosebită“. 
Şi conștient că despărţirea era temporară, adăuga: „În spe- 
ranța că într-un viitor mai îndepărtat se va ajunge la o mai 
bună înțelegere“%. 


Îndeosebi diferențele dintre cele două grupări se refereau 
la chipul în care înțelegeau să facă opoziţie guvernului liberal, 
la aliaţii pe care îi luau pentru a ajunge la putere. Treptat ju- 
nimiștii cad în mrejele lui I.C. Brătianu%. Începe o colaborare 
în care șeful guvernului oferă din fructele puterii, iar adepții 
lui Carp și Maiorescu oferă serviciile lor: Carp merge amba- 
sador la Viena. La Viena, P.P. Carp face tot posibilul pentru 
a-i convinge pe reprezentanții Germaniei, Marii Britanii, Fran- 
tei și, fireşte, ai Austriei, de dreptatea cererilor românești în 
chestiunea Dunării. Tratând în această chestiune, speculând pe 
cât posibil divergenţele dintre marile puteri”, la 16 decembrie 


% T. Maiorescu, Discursuri parlamentare..., vol. III (1881-1888). 

2 Vezi Z. Ornea, Junimea și junimismul, Bucureşti, 1978, p. 281—283. 
„D-voastră câţiva n-aţi putut înţelege că omul providenţial, Ion Brătianu, v-a 
dat azil numai pentru a umili prin voi toată partida conservatorilor“ — îi apos- 
trofa Gh. Vernescu pe junimiști, răspunzând unor atacuri ale lui T. Maiorescu 
(D.A.D. nr. 19, sesiunea 1889-1890, ședința din 14 decembrie 1889, p. 237). 
Vernescu îi învinuia că au ieșit din partida conservatoare, „nu cu ideea hotărâtă 
ca să luptaţi în contra partidei opuse“, ci au ieşit „ca să vă plecaţi capul“. 

Pentru întregul mecanism de apropiere prudentă de liberali şi, în general, 
asupra atitudinii politice a grupării junimiste în acești ani vezi valoroasa carte 
a lui Z. Ornea: Viaţa lui Titu Maiorescu, vol. 1, București, 1986, p. 408 și urm. 

% B.A.R., secția mss., Corespondenţă PP Carp—D.A. Sturdza, S. 9 (4)/ 
DCCLXVII S. 9 (6), S. 9 (7), ș.a. Carp sfătuia guvernul român „să meargă până 
la capăt“ cu rezistenţa „căci nimeni nu cutează să înceapă o acţiune secundară 
până a nu se fi iscat marele conflict ce se pregătește“; ibidem, S. 9 (9). Ca și 
mulți alţii, inclusiv I.C. Brătianu, P.P. Carp credea în iminenţa unui un conflict: 
„ştiţi că cred în război, scria el la 25 decembrie aceluiași Sturdza, și chiar dacă 
nu va avea loc la primăvară nu pot decât să recomand guvernului să fie gata 
pentru aprilie la orice eventualități“; ibidem, S. 10 (2). La 28 martie 1883 scria; 
„nous sommes à un“poste d'observation et tout ce que nous voyons nous fait 
croire à la guerre“; ibidem, S. 11 (8). Mai multe despre activitatea lui Carp la 
Viena vezi studiul citat, introducere la PP. Carp, Discursuri parlamentare, în curs 
de apariţie. 

1882, el îi propune lui D.A. Sturdza, ministrul de Externe în 
cabinetul I.C. Brătianu: „Ce ai zice tu dacă urmând a ne opu- 
ne Austriei cu energie în chestia Dunării am veni totodată cu o 
propunere de alianţă în caz de război (subl. în text). Eu aș face-o, 
aş întreba mai întâi la Berlin și chiar dacă această propunere 
nu ar fi primită [...] s-ar convinge Austria că nu suntem in- 
strumentul Rusiei, ci buni și adevăraţi români care-și fac is- 
toria lor®!. La 17 decembrie Carp revine declarând că este 
gata să meargă la Berlin, cu două scrisori de la rege (una 
pentru prinţul Leopold, alta pentru prințul ereditar, viitorul 
Wilhelm al II-lea), pentru a sonda terenul „căci nu e bine să 
facem aici un pas atât de serios fără ca Bismarck să fie la 
vreme încunoștiinţat de aceasta“?. La 25 decembrie: „Dacă am 
putea să obținem de la Bismarck un sfat pozitiv în privirea 
atitudinii noastre politice (las la o parte chestia Dunării) față cu 
Austria s-ar ridica mult negura ce ne întunecă vederea“. În 
martie 1883 îl întovărășește pe rege în Germania, în discuțiile 
cu acesta întorcând pe toate feţele chestiunea unei alianţe cu 
Austria. La Sigmaringen se înţelege cu D.A. Sturdza „pour 
mettre les points sur le i®*. Hotărârea aderării României la 
Tripla Alianţă revine lui I.C. Brătianu și regelui, dar nu-i mai 
puțin adevărat că și alții au lucrat pentru ea. P.P. Carp în pri- 
mul rând, el fiind chiar un iniţiator al ei. 

În afara lui PP. Carp, liberalii mai folosesc și pe alţi juni- 
miști. Mavrogheni se dusese la Roma încă de la 25 iulie 1881 
(rămâne aici până la 30 septembrie 1882, de unde trece la 
Constantinopol până la 27 ianuarie 1885 și apoi la Viena, 
unde și moare în 1887*). Th. Rosetti îşi păstrează postul de 
consilier la Curtea de Casaţie. T. Maiorescu e un fel de avocat 
angajat al statului, după ce refuză alte propuneri. Liberalii ofe- 
ră junimiștilor patru locuri în parlamentul din mai 1883. Şi 


*! Ibidem, S. 9 (8). 

*2 Ibidem, S. 9 (9). 

33 Ibidem, S. 10 (2). 

“4 Ibidem, S. 11 (7). 

* Vezi Victor Slăvescu, Viaţa și opera lui Petre Mavrogheni, Bucureşti, 1939. 

cum opoziţia se retrăsese*, sub motiv că alegerile fuseseră 
influențate, junimiștii joacă în acest parlament liberal rolul de 
„opoziţie miluită“, cum inspirat o denumise Al. Lahovari”. 
Liberalii nu oferă însă prea mult. Ţinta lui Brătianu era să 
împuște doi iepuri deodată: pe de o parte să slăbească Partidul 
Conservator, pe de alta, să acopere cumva golul lăsat de disi- 
denţa cu C.A. Rosetti și adepţii lui, luând cu el un grup de 
conservatori de stânga, cum se arătau a fi junimiştii. Dar el nu 
oferea din avantajele puterii unei grupări anume, ci unor 
membri ai ei**, pentru a nu stârni alte gelozii, nemulțumiri și 
disidenţe în propriul său partid. Partizanii lui și așa nu vedeau 
deloc cu ochi buni apropierea de „juna dreaptă“. 


Când la 4/16 decembrie 1884 în Cameră C. Nacu face 
deosebiri între liberali și conservatori, acuzându-i pe cei din 
urmă, în rândul cărora îl așeza și pe PP. Carp, de a nu avea 
încredere în ţară, iar PP. Carp îi răspundea, asumându-și 
trecutul conservatorilor și negându-și apartenenţa la liberali”, 


* La 13/25 mai se retrag din Parlament senatorii, în ordine alfabetică: Ni- 
colae Blaremberg (colegiul 1, Brăila), L. Catargiu (1, Covurlui și deputat I, Iași), 
N. Drossu (l, lași), Al. Ghiorghiu (Univ. Iași), Al. Lahovari (l, Botoșani), 
G. Manu (I, Teleorman), L. Rosetti (I, Fălciu), G. Vernescu (I, București), Chr. 
Tell (II, Brăila) și deputaţii: M. Kogălniceanu (I, Vlașca și Botoșani), Dim. S. 
Cesianu (l, Bucureşti), Gr. Păucescu (I, Teleorman), toți 12 semnatari ai 
manifestului de la 11/23 mai 1883 (Vezi şi D.A.D. nr. 19, sesiunea ordinară 
1889-1890, ședința din 14 decembrie 1889, p. 244; „Timpul“, nr. 106 din 
13 mai 1883). 

% „O expresie pe cât de literaliceşște fericită, pe atât de politicește neînte- 
meiată“ — scria T. Maiorescu, Discursuri parlamentare..., vol. III (1881-1888), 
p. 47. „Timpul“ folosea expresia de „prostituție“ (nr. 120 din 2 iunie 1883), iar 
lui T. Maiorescu îi reproşa de a juca „rolul umilitor și lipsit de demnitate de 
satelit în orbita aceluia ce deţine puterea“ (nr. 125 din 8 iunie 1883). 

** Lui T. Maiorescu i-a oferit, numai lui însă, un loc în guvern, la Culte și 
Instrucţiuni Publice. Aceasta în două rânduri, în toamna lui 1883 şi în fe- 
bruarie 1884. Maiorescu refuză să intre singur, acceptând doar împreună cu 
mai multe elemente conservatoare moderate, căci „trebuie să dispun în con- 
siliul de miniștri de o majoritate de prieteni ca să am o influență imediat 
sensibilă“, cum îi scria el Emiliei Humpel (I.E. Torouţiu, Gh. Cardaș, op. cit., 
vol. IV, 1933, p. 44; vezi şi convorbirea cu D.A. Sturdza, în Titu Maiorescu, 
Însemnări zilnice, vol. II, p. 233-234). 

% PP, Carp, Discursuri, 1868-1888, vol. 1, p. 325 și urm. 

Pia Brătianu îi scria lui Ionel Brătianu: „Toată lumea este în- 
cântată și eu de asemenea că cine știe ce concesii i s-ar fi făcut 
de ne era coleg și de nu i se făceau era să avem scandal“. 
Aparent liberalii continuă tratativele cu junimiștii, tratative 
„ministeriale“, cum le definea T. Maiorescu, pentru că, într-a- 
devăr, aveau ca ţintă o colaborare la guvern. Dorinţa juni- 
miștilor de a fi în minister nu poate fi pusă la îndoială (pu- 
terea place oricui), dar ei nu pot fi considerați simpli „cureuri“ 
după putere și nicidecum inabili politicieni. Și pentru oameni 
de acest fel condiţiile acceptării puterii erau mai importante 
decât puterea însăși, care rămânea iluzorie atâta vreme cât 
n-aveau posibilitatea s-o pună în practică. Junimiștii cereau 
trei ministere (Justiţie, Interne, Culte sau Domenii), îndepăr- 
tarea unor prefecţi şi primari liberali, ca și a amestecului unor 
deputaţi influenți în treburile administraţiei, cereau pentru ei 
administrarea judeţelor moldovene, alegerea a 30 sau 40 de 
deputați junimiști, inamovibilitatea Curţilor de Apel şi, în ge- 
nere, acceptarea programului „Erei noi“. La 13/25 iulie 1884, 
într-o discuţie a junimiștilor (T. Maiorescu, Th. Rosetti, 
N. Mandrea, Șt. C. Mihăilescu, D.A. Laurian), cererile de mai 
sus, iniţial formulate de Maiorescu într-o scrisoare către Carp, 
iau aspectul unei vreri colective, cu atât mai mult cu cât la ele 
se asociază și Carp sosit de la Viena la 13/25 iunie 1884%. 
Expuse lui Brătianu la 14/26 iunie 1884 (la întâlnire participă 
pe lângă Maiorescu şi P.P. Carp), ele determină mai mult o 
discuţie academică decât una angajantă. I.C. Brătianu voia 
într-adevăr să facă apel la câteva personalități junimiste pentru 
a-și întări guvernul. Voia, de asemenea, să răsplătească realele 
servicii pe care i le făcuse P.P. Carp la Viena sau T. Maiorescu 
în ţară. Nu mai târziu decât în chiar acel an, la 5 iunie 1884, 
T. Maiorescu rostise un necesar discurs în sprijinul proiectului 
de lege privind crearea domeniului Coroanei, cu toate că el 


3" Din corespondența familiei Ion C. Brătianu, 1884-1886, vol. II (XXIV), 
București, 1934, p. 37. 

% Titu Maiorescu, Însemnări zilnice, vol. Il, p. 248-249. 

3 Ibidem, p. 251-252. 

însuși era convins că proiectul nu era „oportun“. Primul mi- 
nistru îl sărutase pentru acel discurs, spunându-i că „a salvat 
chestiunea“. Șeful liberal devenise în 1884 singurul condu- 
cător al P.N.L., prin înstrăinarea vechilor fruntași liberali: 
C.A. Rosetti, D. Brătianu, M. Kogălniceanu și a aderențţilor 
lor. „Iovarășii lui de luptă s-au dus cu toţii“, scria Pia Bră- 
tianu, caracterizând situaţia soţului eit!. Singurătatea din cul- 
mea puterii era însă foarte apăsătoare și încărcată de mari res- 
ponsabilități. I.C. Brătianu avea nevoie de elemente capabile 
care să le înlocuiască pe cele retrase. De la junimiști voia să-i 
atragă pe Carp și pe Maiorescu. Era dispus să accepte și unele 
din condiţiile lor. Aproape o săptămână se duc tratative, deo- 
potrivă la liberali și la junimiști. La cei dintâi cei mai mulți nu 
erau favorabili noului „târg politic“. La junimiști, T. Maiorescu, 
în acel moment cel mai bun și mai pătrunzător cunoscător al 
situaţiei politice din țară, vedea probabil în angajarea politică 
deschisă cu liberalii mai multe inconveniente decât avantaje. 
La fel gândeau P.P. Carp, Al. Știrbei şi Al. Lahovari, pe care 
Maiorescu îi consultă confidențţial. Dimpotrivă, ministrul 
plenipotenţiar al Germaniei la Bucureşti, baronul Saurma, îl 
sfătuia să intre în minister, „fiindcă Brătianu e omul situaţiei 
externe și știe ce se pune la cale acum la curțile străine și 
inspiră acolo încredere“. Stăruinţă pentru o înţelegere libe- 
ralo-junimistă, chiar pentru un minister, depunea și regele 
Carol, voind să dea mai multă stabilitate alianţei externe cu 
Puterile Centrale. Toată discuţia asupra unei colaborări juni- 
miste la guvern, care atunci a reţinut atenţia presei și a stârnit 
destulă „vorbă“, se termină cu un „să mai vedem!“ din partea 
lui I.C. Brătianu și cu fraza lui P.P. Carp: „el [Brătianu] ne-a 
chemat! Nu are decât să încerce cu ai săi mai departe, dacă 
lucrul acesta îi este greu cu noi“. În lipsa unor portofolii în 


10 Ibidem, p. 248; vezi idem, Discursuri parlamentare..., vol. III (1881-1888), 
p. 305-319. 

4l Din corespondenţa familiei Ion C. Brătianu, 1884-1886, vol. II (XXIV), p. 225. 

12 T. Maiorescu, Însemnări zilnice, vol. Il, p. 257. 

1 C, Bacalbașa, op. cit., vol. I, p. 369. M. Theodorian-Carada crede că tra- 
tativele n-au izbândit până la urmă din cauza lui P.P. Carp care i-ar fi spus lui 

guvern, junimiștii se adaptează situaţiei, acceptând avantaje 
deloc neglijabile: menţinerea lui Th. Rosetti la Curtea de Casa- 
tie, reintegrarea lui Maiorescu (fusese nevoit s-o părăsească în 
1871) în Universitate, mutarea lui N. Negruzzi la Universita- 
tea din București ș.a.“ și, dincolo de ele, și un avantaj politic: 
cartel electoral cu liberalii pentru alegerile parlamentare din 
noiembrie 1884*. Junimiștii cer numai în Moldova 19 locuri 
(chiar 21 sau 22), iar în Muntenia 7-8 locuri în Parlament. 
Fireşte, cifrele erau frapant disproporţionate cu situaţia poli- 
tică reală a junimiștilor, căci nu se putea spune despre ei că ar 
fi avut vreo influenţă oarecare asupra corpului electoral. De 
aceea liberalii reduc pretenţiile lor la cifre mai rezonabile. La 
l noiembrie 1884 Carp îi reproşa lui D.A. Sturdza greutăţile 
ce se făceau adepților săi. Până la urmă, totuși, junimiștii obțin 
14 locuri în Parlament: Carp, Maiorescu, I. Negruzzi, V. Po- 
gor, D.A. Laurian, I. Melik, I. lanov, Th. Nica, V. Bossy în 
Cameră și Th. I. Rosetti, L. Negruzzi și I. Diamandi în Senat. 
Lor li se adaugă Al. Marghiloman și Toma Cămărășescu, 
amândoi noi aderenţi“i. Succesul era însemnat, dar toată lu- 
mea știa că e datorat pactului cu liberalii de la guvern. La Iași, 
unde se aleg Pogor, Negruzzi, Melik şi lanov, la începutul 
campaniei electorale, junimiștii erau chiar înscriși pe lista li- 
berală. La Vaslui, lui P.P. Carp i s-a propus să intre în Co- 
mitetul electoral naţional-liberal“f. Până la urmă junimiștii sunt 


D.A. Sturdza, cumnatul lui, că speră să-l aibă alături ca împreună să domine 
situaţia, îndepărtându-l pe Brătianu. Sturdza i-a relatat discuţia şefului liberal 
şi acesta a rupt tratativele (Efimeridele. Însemnări şi amintiri, vol. 1, București, 
1930, p. 90). N-avem motiv să-l contrazicem, dar nici să-l credem. 

“ Vezi Z. Ornea, Junimea și junimismul, p. 294-295. 

* Vezi scrisoarea lui P.P. Carp către D.A. Sturdza din 2 septembrie 1884 
(B.A.R., secţia mss., S. 15 (8)/DCCCLXVII, scrisoare reprodusă de Z. Ornea, 
cel dintâi care a cercetat fondul de corespondenţă Carp—Sturdza, în op. cit., 
p. 295). 

1% T. Maiorescu, Discursuri parlamentare..., vol. HI (1881-1888), p. 59. 

16 Faptele sunt recunoscute de T. Maiorescu în Cameră, după ce ele fuse- 
seră menţionate de M. Kogălniceanu, motivând nevinovat (sic!) cum că la urma 
urmei junimiștii n-aveau nici o vină dacă liberalii şi conservatorii le-au dat 
voturile (vezi Ibidem, p. 340-343). 

aleşi ca „independenţi“. În Parlament se manifestă ca o gru- 
pare autonomă, făcând guvernului „o opoziţie leală“. Ei nu 
intră în organele de conducere ale celor două corpuri legiui- 
toare, nici în Comisia adresei, pentru a-și putea păstra o li- 
bertate de mișcare. O tactică abilă, cum se va dovedi mai cu 
seamă după 1886. Se pare că adepţii lui Carp și Maiorescu 
sperau că după alegeri liberalii vor relua propunerea de in- 
trare în minister. În vederea ei cei doi lideri „convorbeau“ la 
11/23 noiembrie 1884 ca să contrapropună trei ministere 
pentru ei sau două (dar atunci Th. Rosetti să fie numit gu- 
vernator al Băncii Naţionale), să accepte intrarea, dar după 
dezbaterea Adresei Tronului, prilej cu care aveau de gând 
să-și expună programul propriu, în sfârșit, să nu mai stăru- 
iască, după cum o făcuseră, pentru schimbări de prefecţi. O 
nouă propunere liberală nu vine însă“, liberalii reorganizân- 
du-se la guvern ei între ei. Multă deziluzie la junimişti. Ma- 
iorescu îi dă expresie în amintirile sale, notând la 25 noiem- 
brie/7 decembrie 1884: „una din cele mai triste zile [...] lăsarea 
pe dinafară în politică a grupei noastre din partea lui Brătianu 
la formarea de azi a Cabinetului“. 


* „De la momentul dizolvării Camerei trecute, de la epoca convocării 
colegiilor electorale până în chiar ziua de astăzi nu a fost nici cea mai mică 
vorbă de intrarea noastră în minister pentru acum și pentru altă dată. Iată o 
declarare precisă și lămurită“. Sunt vorbele lui T. Maiorescu în discursul său 
de la Cameră din 6/18 decembrie 1884, de faţă fiind şi I.I.C. Brătianu, care 
nu-l contrazice (Discursuri parlamentare..., vol. LII, p. 338); convocate pentru a 
se pronunţa, majorităţile liberale atacă vehement pe junimiști. A. Stolojan îl 
sfătuieşte pe Brătianu să se întoarcă la bătrânii partidului și să nu mai caute 
alianţe nepotrivite. 

11 T. Maiorescu, Însemnări zilnice, vol. Il, p. 277. La Cameră, în discursul la 
Adresă, T. Maiorescu observă cu ironie că „sub regimul actual s-au tot făcut și 
se fac schimbări ministeriale şi niciodată nu se arată Camerii întregi, și prin 
urmare ţării, pentru ce? Unii ies, alţii intră... afară de d. prim ministru, care 
nici nu intră, nici nu iese, d-sa este“. Şi Maiorescu continua pe același ton: „A 
fost la ministerul justiţiei d. Stătescu, s-a dus d-sa și a venit d. Chițu, s-a dus 
d. Chițu prin interne la culte și a venit d. Voinov. Se poate duce și d. Voinov. 
De ce a venit? De ce se duce? Ce a voit să facă pe cât a stat? Nici o normă 
constituțională nu se observă“ (T. Maiorescu, Discursuri parlamentare, vol. III, 
p. 324-325). Rămâne neclar, pentru a-l continua şi noi pe liderul junimist, ce 

P.P. Carp traduce nemulțumirea într-o luare de poziţie în 
Cameră, independentă de liberali, cu atât mai mult cu cât cei 
din urmă, prin V. Epurescu și mai ales prin C. Nacu, se lega- 
seră de atitudinea sa politică. Liderul junimist nu-și reneagă 
apartenenţa sa la „dreapta“ de mai înainte și de atunci, asu- 
mându-și trecutul ei, chiar dacă recunoaște „o nuanţă între noi 
și alți conservatori“. În același timp constată că liberalii au 
probat „cu o energie poate prea mare“ că sunt „un partid de 
guvern“. Implicit (nu-i așa?) erau mai puţin „un partid de 
idei“. Pe acest teren Carp expune programul său și al grupării 
sale, „Era nouă“, care a făcut epocă. În urma discursului său 
Pia Brătianu nota că în sfârșit Carp „și-a dat arama pe față 
[...]. Această nedibăcie ni-a servit foarte mult că ne debara- 
sează de dânșii (de junimiști — n. n.), pe care nu s-ar fi putut 
niciodată conta și cine ştie ce concesii li s-ar mai fi făcut. Pe de 
altă parte ai noștri vor fi mai strânși când vor avea o opoziţie 
în Cameră. Tata însă n-are să-și reproșeze de această rupere, 
fiindcă a făcut tot ca să-i bage în partid (în cel liberal — 
n. n.)“®. 

Apropierea junimiștilor de liberali era comentată defavo- 
rabil în epocă mai din toate părțile. Din „opoziţie miluită“, „co- 
lectiviști“ junimiștii nu mai erau scoși. Radicalii, dar și I. Ghica 
sau M. Kogălniceanu interpretau apropierea ca dovadă de 
inconsecvenţă politică“. Apropierea avea, firește, o însemnată 
doză de oportunism politic, aproape de justificat în acel mo- 
ment de regrupări și împerecheri politice aproape de necon- 
ceput în altă situaţie. Dar de ce nu se regrupau junimiștii ală- 
turi de „opoziţia unită“ și preferau apropierea de liberali? 


formă constituţională s-ar fi observat dacă ar fi intrat junimiștii în guvern, căci 
vorba lui P.P. Carp, dar în alt sens, „în terminologia politică însă acest cuvânt 
(„junimiști“ — n. n.) nu vrea să zică absolut nimic“. 

1% P.P. Carp, Discursuri, vol. I (1868-1888), p. 326-327. 

1 Din corespondența familiei Ion C. Brătianu, 1884-1886, vol. Il (XXIV), p. 
114 (notație de la 3/15 decembrie 1884). 

s Paraschiva Câncea, Viaţa politică din România în primul deceniu al inde- 
pendenţei de stat, p. 93 (se citează aici „Lupta“ din 7 septembrie 1884 și două 
scrisori ale lui I. Ghica către I. Bălăceanu din 3 și 10 iulie 1884). 

Explicația o găsim în principal în chipul comun de a vedea 
orientarea externă a țării, adică alături de Austro-Ungaria și 
Germania, în acel moment puterile garante ale unei existențe 
independente a României în faţa amenințărilor expansionis- 
mului rus. P.P. Carp acceptase bucuros să fie reprezentantul 
guvernului Brătianu la Viena, căci fusese și reprezentantul 
propriilor sale păreri. Apropierea de Centrali o considera 
foarte necesară, ca și Maiorescu de altfel, și cum guvernul 
I.C. Brătianu promova această politică, în interesul ei acest 
guvern trebuia menținut cât mai mult cu putinţă. „Brătianu 
[este] inevitabil din cauza politicei externe [...] El (Brătianu — 
n. n.) nu poate să se retragă, totul e îndreptat în contra Rusiei, 
și negreşit lucrurile pot rămânea așa latent încă 2-3 ani“ îi 
spunea Carp lui Maiorescu la 19/31 mai 18845. Nici regele 
Carol I nu gândea altfel. Și atunci ce trebuiau să facă juni- 
miştii? Să intre într-o opoziţie care pentru moment, cel puţin, 
rămânea sterilă sau să colaboreze (şi de ce nu? să profite) cu 
guvernul liberal. Cea de a doua soluţie părea preferabilă (își 
puteau susține astfel și concepţiile proprii) cu condiţia ca 
această colaborare să nu meargă prea departe, compromițând 
viitorul lor politic. Și gruparea lui Carp și Maiorescu a știut 
până la urmă să-și păstreze o situaţie suficient de indepen- 
dentă față de guvernul liberal, menținându-și posibilitatea de 
a se ridica împotrivă-i atunci când a considerat util s-o facă. 
Neintrarea în nici un guvern liberal a fost un noroc pentru 
junimiști, menţinându-le intacte șansele ulterioare de preluare 
a puterii“. 


5! T. Maiorescu, Însemnări zilnice, Il, p. 245. 

* Cu ironie G. Vernescu compara viclenia junimiștilor cu aceea a şoarecilor 
care voiau să fie toleraţi de morar, odată introduși în moară şi după ce vedeau 
că moara lua foc o ştergeau (D.A.D., sesiunea ordinară 1889-1890, şedinţa din 
13 decembrie 1889). 

4. Din nou despre program 


„Era nouă“, programul lansat de junimiști, ale cărui deta- 
lieri vor veni mai târziu, era al întregii arii politice conserva- 
toare. Era, de altfel, aria de manifestare politică a junimiștilor, 
niciodată altceva decât conservatori chiar dacă deosebiți ca 
nuanță. Ulterior, din tabăra conservatoare propriu-zisă se 
aduc noi precizări programatice în strânsă legătură cu pro- 
blemele aflate la ordinea de zi, îndeosebi cu frământarea din 
rândurile liberalilor în legătură cu modificarea Constituţiei. 
Într-o controversă cu „Românul“ asupra privilegiilor „Timpul“ 
respingea și el ideea de privilegiu în favoarea familiilor istorice 
și a claselor avute, dar cu aceeași tărie respingea și „ideea de 
persecuţiune și apăsare contra lor“! și afirma că exercitarea 
suveranităţii trebuie să se facă în așa fel încât oamenii cei mai 
luminaţi și învățați (şi ei se găseau numai în rândurile celor cu 
avere) „să aibă mai multă înrâurire în afacerile publice decât 
oamenii cei mai puţin luminaţi și fără învățătură“?. Nu pe pri- 
vilegii de clasă se întemeiau deosebirile de partid în România, 
proclama oficiosul conservator, „ci numai în organizarea luptei 
pentru existenţă a poporului românesc în contra piedicilor ce 
i le opune superioritatea străinilor, lipsa de proprie cultură și 
de prevedere“. Mai edificatoare era altă afirmaţie: „Nu ne-a 
fost nicicând rușine de a ne intitula conservatori, de vreme ce 
voim a păstra și țara și libertăţile și avutul și aptitudinile 
poporului românesc; primejdiile despotismului pe de o parte, 
ale demagogiei pe de alta”. Altfel spus un fel de statu-quo 
social-politic, dându-se termenului de „a conserva“ sensul său 
strict. 

Conservatorii simțeau nevoia unei atare poziţii din cauza 
intenţiilor, din ce în ce mai precizate, din tabăra liberalilor, de 


' „Timpul“ nr. 267 din 6 decembrie 1881. 
2 Idem, nr. 6 din 10 ianuarie 1882. 
3 Idem, nr. 9 din 14 ianuarie 1882. 

modificare a Constituţiei. Marii proprietari conservatori mol- 
doveni se alătură celor liberali în ianuarie 1882 și ripostează 
violent contra reformelor propuse de C.A. Rosetti.* 
Conservatorii au învinuit întotdeauna pe liberali de ne- 
pricepere în problemele agrare. Impulsionaţi de mentalitatea 
orăşenească a șefilor lor ei n-ar fi fost în stare să înțeleagă 
„adevăratele“ mobiluri sociale din viața satului românesc. Dar 
conservatorii le înțelegeau? Învinuirea reciprocă a lăsat până 
la primul război problema agrară suspendată la bunăvoința 
împrejurărilor. Nu raporturile dintre proprietarii mari și cei 
mici erau cauza sărăcirii acestora din urmă, declara oficiosul 
conservator, ci „declasarea generală“ a societăţii vechi, impro- 
vizarea a o serie de „cenușari“ în oameni de stat, încărcarea 
fără tranziţie a ţăranilor cu sarcini publice‘. Pe această cale nu 


* Acest proiect, împreună cu acela al revizuirii învoielilor agricole, pro- 
voacă riposta conservatorilor. Pentru Grigore Sturdza (beizadeaua), revizuirea 
legii electorale însemna „zdrobirea instituțiunilor noastre liberale și introdu- 
cerea absolutismului în toată puterea cuvântului“. El se arăta tot atât de im- 
pulsiv și vindicativ ca şi A.D. Holban, deputatul liberal, fostul spirit turbulent 
al Facultăţii ieșene. Hotărât adversar al „liberalismului cosmopolit“, împotriva 
căruia mai luptase violent cu prilejul modificării art. 7 din Constituţie, 
A.D. Holban, ripostând contra reformelor din aceşti ani, îi părăsi cu totul pe 
liberali și în 1883 trece la conservatori. Acum, la laşi, el chema pe toţi marii 
proprietari din ţară să se unească pentru „a apăra interesele noastre ame- 
ninţate de aceste proiecte de reformă“ și clama vehement contra ideologilor 
din Capitală care „pun discordie și neglijență acolo unde trebuie să existe 
armonie şi înfrățire“. În același spirit, însă fără violenţă, vorbiseră P.P. Carp și 
Lascăr Catargiu care pe terenul luptei politice nu se întâlneau acum în aceeași 
organizaţie, dar drumul lor era același când era vorba de interesele proprietăţii 
mari. Se aplaudă o petiție către Cameră și Senat redactată de un Comitet al 
marilor proprietari (29 de membri) împotriva legii tocmelilor agricole, a 
alegerilor la consiliile județene şi comunale. Ziarul „Românul“ scria cu ironie 
de această petiție, dar „Timpul“ îi lua apărarea, considerând chestiunea 
raporturilor dintre proprietatea mare și cea mică nu numai pur economică, ci 
una naţională, de existenţă a statului. Oficiosului conservator poporul român 
îi apărea ameninţat de cotropirea teritorială a elementului slav sau de cea 
similară economică a Apusului. Primul pericol exista din cauza slăbiciunii 
statului român, al doilea, mult mai posibil, ar face din poporul român „un 
popor inept, incapabil decât de salahorie agricolă“. „Înghesuiţi între două 
influenţe, egal de puternice și egal de primejdioase, reazimul nostru nu poate 
fi decât în ţară, în întărirea ei, în dezvoltarea aptitudinilor ei“. 

1 „Timpul“, nr. 20 din 27 ianuarie 1881. 

se putea ajunge însă nicăieri, în nici un caz nu la rezolvarea 
problemei agrare sub pulsaţia vieții moderne care era o rea- 
litate a întregii societăți române. La 31 ianuarie, la întrunirea 
Clubului Conservator Central din București, pentru a stabili 
atitudinea Partidului Conservator faţă de proiectele de legi 
anunţate de C.A. Rosetti, L. Catargiu acuză „nesăbuitele opin- 
tiri de înnoituri“ ale partidului de la guvern. Când Al. Laho- 
vari ataca negoţul de fraze patriotice, T. Maiorescu se întreba: 
„oricât de bună și inteligentă ar fi mulțimea are ea mijlocul de 
a controla viața publică, neștiind nici citi, nici scrie?“. Electi- 
vitatea magistraturii era, după el, o reformă republicană. Or, 
poporul român „este monarhic de la începuturile sale“. Însăși 
existenţa sa politică îi cere să fie astfel, căci o republică între 
două mari monarhii ar fi „jucăria acestora“, și totdeauna s-ar 
găsi facțiuni politice în ţară „ce s-ar lăsa întrebuințate de 
străini în contra a chiar intereselor statului“. Al. Lahovari se 
ridica împotriva lui C.A. Rosetti care n-avea o bucată de pă- 
mânt în ţară și făcea legi în agricultură, care n-avea habar de 
drept și venea să-l legifereze. „Electivitatea magistraturii ar fi 
o calamitate nemaipomenită“. 

Până la 23 octombrie 1882, când proiectul legii comunale 
este adus în Cameră, înfruntarea dintre liberali și conservatori 
continuă pe seama lui. Chestiunea în sine n-avea o mare im- 
portanță. În definitiv, atunci, administraţia locală era foarte 
mult subordonată guvernului. Alegerea organelor ei era tot- 
deauna influenţată de partidul aflat la putere. În zare apărea 
însă principiul reducerii colegiilor, oricând cu aplicaţie în ale- 
gerile parlamentare. În sfârșit, era lupta pentru putere. Toate 
măsurile propuse de adversari trebuiau combătute. Aceasta ca 
regulă generală. Anul 1882 era al șaselea an de guvernare li- 
berală. Conservatorii considerau că ea trebuie să înceteze. 
Lupta pentru putere a unora și strădania de menţinere a ei a 
celorlalți încep să domine totul. Poziţiile programatice ale con- 
servatorilor aflaţi în opoziţie trebuie aşadar analizate din acest 


* Idem, nr. 80 din 13 aprilie 1882. 

unghi. Agitaţia în jurul proiectului modificării legii tocmelilor 
agricole, depus de C.A. Rosetti la Cameră în ianuarie 1882, 
poate fi o pildă a amestecului foarte pronunţat dintre adevărul 
unei atitudini programatice și nevoile tacticii politice imediate. 


Dar conservatorii sunt cei care se opun proiectului lui 
C.A. Rosetti? Sau marii proprietari de toate nuanțele? Pentru 
că între oamenii politici conervatori și marii proprietari nu se 
poate pune întocmai semnul egalităţii. Este o epocă în care, 
mai mult decât ulterior, marii proprietari, cea mai influentă 
categorie socială a timpului, nu-și fac probleme de conştiinţă 
atunci când trebuie să aleagă între convingerile politice și in- 
teresul privat, dacă între ele apăreau divergențe. Cel de-al 
doilea totdeauna prevala, interesul de moment prima asupra 
celui de perspectivă. I.C. Codrescu declara în Cameră la 10 fe- 
bruarie 1882: „În faţa legii tocmelilor agricole, dată la discu- 
țiunea administraţiunii, putem zice că nu mai sunt conserva- 
tori, nu mai sunt liberali. Sunt liberali când guvernul este 
liberal, sunt conservatori când guvernul este conservator, du- 
pă împrejurări“. Ei constituiau, în atare momente de impact 
al convingerilor cu interesul privat, ceea ce în epocă se numea 
zestre guvernamentală, care trecea „de la Catargiu la Brătianu, 
și care va trece de la Brătianu la succesorul său“ — cum se 
exprima cu ironie M. Kogălniceanu”. Și la 1882 moșierii se 
temeau. De unde izvora însă această temere? Pe de o parte din 
unele prevederi ale proiectului de lege asupra tocmelilor agri- 
cole ce păreau să restrângă dreptul marelui proprietar de a 
dispune ca și până atunci de braţul de muncă al micului pro- 
prietar. Din păcate moșierii, cei mai mulți dintre ei, nu se pre- 
ocupau decât să-și cheltuiască neproductiv venitul provenit 
din exploatarea sumară a pământului fără a se îngriji de o in- 
tensificare rațională a acestei exploatări. Chestiunea nu trebuia 
să fie a îndatora cât mai mult pe ţăran, înrobindu-l cât mai 


6 Acte și legiuiri privitoare la chestia țărănească, seria Il, adunate de Radu Ro- 
setti, vol. 1, Ploiești, 1907, p. 120. 
7 Ibidem, p. 138. 

mult. Nu în acest fel se asigura (inclusiv) marea proprietate în 
perspectivă — cum bine remarca Dim. Sturdza la Senat, la 
24 aprilie 1882, ci prin introducerea mașinismului. 


Programatic, dincolo de orice consideraţii tactice, partidul 
conservatorilor sprijinea poziţia moșierimii. Poziţie cu atât mai 
ușor de adoptat cu cât ea era luată nu din afara clasei mo- 
șierești, ci din interiorul ei, membrii cei mai importanți ai 
conservatorilor fiind mari proprietari. Dar care interese ale 
acestei clase înțelegeau ei să le susțină, cele prezente, sau cele 
în perspectivă? (perspectivă dată, fireşte, de mersul general al 
societăţii românești în epoca modernizării ei). lată o întrebare 
la care n-au fost capabili de la început să dea un răspuns 
responsabil. În ciuda avertismentelor lui P.P. Carp. La 11 fe- 
bruarie, el declara în Cameră: „Conservatorii dacă vor să în- 
semne ceva în această țară, trebuie să fie cei dintâi a se pune 
în capul tuturor reformelor folositoare; dacă vor să nu aibă 
numai pentru dânșii o leacă de talent și de știință, dacă vor să 
aibă și înrâurire politică, ei trebuie să dovedească că nici un 
progres serios nu le e străin și că nici o nevoie a țării nu-i lasă 
nepăsători'?. 


Un alt moment de afirmare programatică a Partidului 
Conservator îl constituie revizuiarea Constituţiei din 1884*. 
Dezbaterea în jurul modificării Constituţiei începe din a doua 
jumătate a anului 1882 și durează doi ani. Ea a cunoscut multă 
dezlănţuire pasională atât în Parlament, cât și în afara lui, atât 
între guvern şi opoziţie, cât, mai ales, în sânul majorităţii 
guvernamentale, între stânga liberală și aripa moderată, între 
doi mari prieteni politici de până atunci: C.A. Rosetti și 
I.C. Brătianu*. Dezbaterea e cu deosebire interesantă pentru 


8 Ibidem, p. 701-702. 

° PP. Carp, Discursuri, vol. I (1868-1888), p. 300. 

* Acţiunea revizionistă este declanșată de C.A. Rosetti în paginile „Româ- 
nului“ din a doua jumătate a lui 1882. În noiembrie 1882 se constituie o co- 
misie parlamentară care, la 22 decembrie 1882, prezintă articolele din Consti- 
tuţie ce trebuiau revizuite. În total erau 24, la care se adăugau unele prevederi 

deslușirile din câmpul programatic al liberalilor. În ce-i pri- 
veşte pe conservatori ea rămâne totuși puţin revelatoare. Pe de 
o parte, pentru că participarea la ea se face mai mult din afara 
Parlamentului (după retragerea opoziţiei —fără junimiști — la 
19 mai 1883), pe de alta pentru că acţiunea contra reformei 
constituţionale e prea intim amestecată cu lupta pentru răstur- 
narea liberalilor de la putere. Opoziția își strânge rândurile și 
combate violent orice măsură iniţiată de guvern. Într-o accen- 
tuată dezlănţuire de pasiuni și apetituri diverse nu rămânea 
prea mult loc pentru ilustrarea serioasă de convingeri și opinii 
de orientare programatică. 


Esenţialmente, conservatorii sunt împotriva revizuirii, așa 
cum o concepea Rosetti. Nu teama de democraţie pare să-i 
sperie, în primul rând, ci de „excesele“ ei. O reformare a Con- 
stituției n-o văd deloc oportună și găsesc numeroase „argu- 
mente“ în favoarea acestei atitudini. După ei, nu drepturile 
politice lipseau românilor atunci, ci bunul trai material spre a 
împiedica degenerarea lor fizică și bunul trai moral, instruc- 
țiunea spre a le împiedica „abrutizarea“!. Cele dintâi, adică 
drepturile politice, nu puteau să premeargă dezvoltării eco- 
nomice. Dimpotrivă, relația dintre ele trebuia să fie inversă, 
după cum, pe de altă parte, zadarnică era orice reformă cât 
timp oamenii asupra cărora se aplica nu știau nici a citi și a 
scrie și nu aveau posibilitatea de a judeca interesele publi- 


din legea electorală. Şi începe dezbaterea lor. O dezbatere în Parlament și în 
afara lui (vezi documentatul studiu al lui Gr. Chiriţă, Modificarea Constituției în 
1884, în „Studii“, nr. 4/1970). Modificarea Constituţiei a fost aprobată de şe- 
dintele Camerei din 28 martie—5 iunie 1884, cele ale Senatului din 28 mar- 
tie—? iunie 1884 și promulgată, la 8 iunie același an („Monitorul Oficial“, 
nr. 51). Legea electorală s-a dezbătut de Cameră între 16 mai şi 6 iunie şi de 
Senat, între 30 mai și 7 iunie 1884 și s-a promulgat la 9 iunie același an („Mo- 
nitorul Oficial“, nr. 52; vezi și Constituțiune și lege electorală, București, 1934). 

* Vezi, de pildă, tristeţea pentru sfârșitul acestei mari prietenii, care n-a 
fost numai politică, în Din corespondența familiei Ion C. Brătianu, 1884-1886, 
vol. II, București, 1934. 

0 „Timpul“, nr. 202 din 16 septembrie 1882; nr. 194 din 4 septembrie 
1882; nr. 203 din 17 septembrie 1882. 

ce*. Revizuirea nu era oportună și pentru că nu se rezolvase 
chestiunea Dunării ce ameninţa grav situația economică și po- 
litică a ţării, iar conjunctura existentă era încărcată de 
ameninţări**. Revizuirea nu se manifesta decât în întrunirile 
liberale din str. Herder și printre deputaţii și senatorii din 
majoritate. Opinia publică nefiind atunci ceva care într-adevăr 
putea fi „pipăibil“, cele două partide foloseau noţiunea după 
cum le convenea. În orice caz, un partid aristocratic cum era 
cel conservator o putea invoca fără a spera că va şi convinge. 


Se credea, de asemenea, în tabăra conservatoare că Româ- 
nia nu era pregătită să facă noi experienţe reformatoare. Nu 
a cunoscut, adică, o practică destul de serioasă și îndelungată 
a regimului reprezentativ ca să-și poată permite inovaţii. Con- 


* „Un om care nu se bucură de nici o instrucţie, care nu citește jurnale, 
nu aude discursuri politice, nu ştie ce înseamnă noţiunile de buget, finanţe, 
chestiunea Dunării ş.a., un om pe care-l preocupă toată ziua grija pâinii nu se 
poate rosti asupra chestiunilor însemnate ale țării“ — spunea Al. Lahovari 
(„Timpul“, nr. 12 din 18 ianuarie 1883). 

** PP. Carp, reprezentantul României la Viena, numit de guvernul 
I.C. Brătianu, îi scria la 20 martie 1884 cumnatului său D.A. Sturdza, care era 
ministru de Externe, îndemnându-l să citească ultimul discurs al lui Bismarck 
de unde să ia înțelesurile adânci ale politicii pe care un stat mic ca România 
trebuie să o facă: „Oricâte drumuri ar face Giers la Berlin și Viena — scria el 
—, oricât de îndepărtată ar fi perspectiva unui război, ştii, ca și mine, că sunt 
conflicte de interese ce nu se dezleagă decât prin forță. Momentul crizei va 
veni, deci şi trebuie să ne pregătim sub un îndoit punct de vedere; întâi trebuie 
să punem armata în bunăstare, ceea ce, graţie acţiunii regelui și a lui Brătianu, 
s-a făcut în modul cel mai larg, al doilea, trebuie să introducem în spirite o 
disciplină morală ce astăzi nu există nicăieri la noi. Armata te duce la victorii, 
disciplina te pune [ea]... singură în stare a rezista adversităţii ce trebuie tot- 
deauna prevăzută. Ei bine, disciplina morală nu se introduce prin concesiuni 
zilnice ce se fac capetelor leneşe ce nu sunt decât prea dispuse a pune teorii 
abstracte mai presus decât studiul serios al nevoilor morale și (indescifrabil) ale 
unei ţări. Cât e de ușor a striga legea electorală e de vină şi a traduce la 10 ani 
o dată legi străine de ţară, dar cât e de greu de a şti ce e de făcut faţă de 
țăranul, faţă cu meseriașul, față cu organizarea comunală, faţă cu neatârnarea 
dorită dar nerealizată a justiţiei faţă, în fine, cu atari probleme sociale ce nu 
au nimic a face cu Constituţia pentru că sunt aceleași oricare ar fi forma unei 
organizări politice“. (B.A.R., secția mss., Corespondența PP. Carp—D.A. Sturdza, 
S. 15 (7)/DCCCXLXVII). 

stituția de la 1866 nu fusese încă experimentată „în părţile ei 
esenţiale“!!. De pildă, Maiorescu analiza art. 32, 35 și 36 pri- 
vitoare la puterea judecătorească și constata neîndeplinirea în 
nici un fel a principiului constituțional asupra independenţei 
puterii judecătorești față de cele executivă și legislativă*. În 
aceeaşi ordine de idei, avea în vedere art. 132 unde se prescria 
nevoia unor legi asupra condiţiilor de admisibilitate și înain- 
tare în toate funcţiile administraţiei publice și iarăşi trăgea o 
concluzie la fel de pesimistă. „Și atunci — rostea el sentenţios 
— vorbiţi de experienţa Constituţiunii de la 1866 însă nu ați 
experimentat încă Constituţiunea de la 1866, fiindcă acestă 
Constituţiune cuprinde dispoziţii esenţiale mult mai impor- 
tante decât tot mecanismul electoral“!?. Urmarea era că revi- 
zuirea n-avea nici un rost, „o lucrare legislativă normală“ re- 
zolvând întreaga problemă. Ba chiar o reformă constituțională 
era cu totul neavenită, pentru că ea crea multora impresia că 
ea e necesară oricând („sentiment periculos“), crea o mișcare 
„nesănătoasă“, o adevărată „epidemie a frazeologiei“. Și Maio- 
rescu își dezvolta critica sa favorită contra tuturor acelora (și 
aceștia erau liberali, era C.A. Rosetti, învinuit de mulți că vrea 
să aplice teoriile utopice aduse de fiul său Vintilă de la Paris) 
care importau modele constituționale din alte țări, citate din 
cărţi rău studiate, „amintirea cuvintelor lordului cutare şi ale 
lordului cutare, ale ilustrului Gambetta, cu scrutinul de liste și 
nu mai știu căror altor ilustrități“. Toate acestea i se păreau 
„nămoluri de cuvinte fără nici un miez, băşici umflate cu aer 


gol“, în orice caz „străine de firea noastră“!?. 


" T. Maiorescu, Discursuri parlamentare..., vol. III (1881-1888), p. 51. 

* „Care este alegătorul care stă indiferent — se întreba el — când ştie că 
tribunalul și Curtea atârnă de Ministerul justiţiei şi când își închipuiește, poate 
pe nedrept, că și câştigul sau pierderea lui atârnă de la aderenţa sau ne- 
aderenţa sa la voinţa puterii executive“. Şi atunci, degeaba orice reformă a ori- 
cărei legi electorale: „nu putem avea alegători independenţi, căci le e teamă 
pentru averea lor care atârnă în parte de puterea executivă“ (Ibidem, 
p. 178-179). 

12 Ibidem, p. 184. 

13 Jbidem, p. 196. 

Prietenul politic al lui T. Maiorescu, P.P. Carp îi scria în 
chip asemănător lui D.A. Sturdza: „Relele de care suferă țara 
și care se pun pe contul Constituţiunii vor rămâne aceleași cu 
sau fără modificare“. Vor rămâne în continuare amestecul de- 
putaților în administraţie, înrâurirea alegerilor de către gu- 
vern, conflictul intereselor generale cu cele locale. Dar atunci 
de ce se declara el cu hotărâre potrivnic revizuirii din moment 
ce sistemul rămânea același? „Îmi pasă mult și iată pentru ce. 
Lumea se deprinde a crede că prin modificarea Constituţiei 
putem realiza progrese sociale și văzând că noua modificare 
n-a produs nici un bine ea nu are să zică că a făcut o expe- 
riență greşită și că trebuie să avizeze la alte mijloace, ci are să 
susție că modificarea nu a fost destul de largă și prin propria 
noastră vină are să vie apa la moară oamenilor de școala lui 
Rosetti“. Al. Lahovari dezvolta o altă idee în discursul său din 
Cameră de la 14 ianuarie 1883: Dacă intenţia revizuirii era 
înlăturarea amestecului administraţiei în alegeri nu printr-o 
mărire a numărului de alegători se ajungea aici. El dovedea în 
cifre că cu cât colegiile erau mai numeroase cu atât erau mai 
supuse influenței puterii executive. Concluzia era că o reformă 
a cărei esenţă stătea numai în sporirea numărului alegătorilor 
nu putea fi un leac pentru independenţa viitoarei Camere. 


Direct sau indirect reprezentanţii Partidului Conservator 
afirmau și cu ocazia revizuirii din 1884 că rostul acestui partid 
trebuia să fie — totdeauna când era nevoie — apărarea drep- 
tului de proprietate în genere și al dreptului de proprietate a 
pământului îndeosebi. În fond, apărarea drepturilor clasei po- 
sedante de pământ. Căci ea era „bastionul posibil contra de- 
magogiei în conducerea treburilor statului“, a dezlănţuirii „pa- 
timelor necontrolate“ și a „poftelor nesățioase“ ale unei bur- 
ghezii neproductive. Până la 1884 marii proprietari își con- 


1 B.A.R., secţia mss., Corespondența PP Carp—D.A. Sturdza, S. 15 (7)/ 
DCCXLXVII (Viena, 20 martie 1884). 

centraseră puterea la colegiul I. În comparaţie cu celelalte 
colegii, el era într-adevăr mai independent față de administra- 
ție. Costul candidaturii, al alegerilor și al contactului cu alegă- 
torii îl suporta candidatul (sprijinit, dar nu ca regulă, de un 
comitet electoral). Era, ca și colegiul II, al celor „cu dare de 
mână“. Aceasta spre deosebire de alegătorii colegiului IV și o 
bună parte din cei din colegiul III, care erau „cu dare din 
mâini“!5. La colegiul I, candidatul se alegea cu puţine voturi* 
și, de obicei, după o înțelegere prealabilă. Al. Lahovari spu- 
nea, la 14 ianuarie 1882, că acești alegători, de la primul cole- 
giu, sunt prea puțini ca să dea cuiva bătaie de cap (cu alte cu- 
vinte, să fie lăsaţi în pace). Și așa ei erau copleșiți de celelalte 
colegii. De aceea „alegătorii lor până acum au făcut și ei ca câi- 
nele care mai întâi a apărat bucatele stăpânului, dar care mai 
pe urmă văzând că îl copleșește o haită de dulăi a rupt și el 
un os pentru sine înainte de a le părăsi“!6. Or, modificarea 
legii electorale, în 1884 în varianta până la urmă acceptată, 
aceea a trei colegii, susținută de I.C. Brătianu (nu mai vorbim 
în aceea a unui singur colegiu, propusă de C.A. Rosetti), ur- 
mărea înecarea primului colegiu în masa alegătorilor din cole- 
giul II și atunci „reacţionarii văd că n-au să mai vie la putere 
niciodată“ — cum scria Pia Brătianu fiului ei Ionel la Paris, la 
4/16 martie 1884". Era limpede că burghezia, a cărei forță 
creștea, încerca să diminueze pe cât putea influenţa politică a 
moșierimii concentrată la colegiul I. În puterea ei economică 
(se văzuse între altele cu prilejul dezbaterii învoielilor agricole) 
era greu, foarte greu să lovești. Nici în cea politică nu era mai 
ușor. 


15 Vezi interesanta, deși cam idilica descriere a alegerilor de la sfârșitul 
veacului trecut, în George Costescu, Bucureștii vechiului Regat, Bucureşti, 1944, 
p. 314 și urm. 

* În 1883, de pildă, T. Maiorescu se alegea la colegiul 1 de Vaslui cu 23 
voturi din 25 de votanți. 

lê „Timpul“, nr. 12 din 18 ianuarie 1883. 

11 Din corespondența familiei Ion C. Brătianu, 1884-1886, vol. II (XXIV), 
p. 37. 


AL DOILEA PARTID DE GUVERNĂMÂNT... 69 


Lupta dintre liberali și conservatori este subsidiară acestei 
adversități sociale. Liberalii învinuiau pe conservatori de 
reacționarism, iar conservatorii îi învinuiau de demagogie, 
ceea ce până la un punct era adevărat și dintr-o parte și din 
cealaltă. Ceea ce nu acceptau conservatorii era ca într-o ţară 
eminamente agrară puterea electorală să aparţină într-o așa 
mare măsură clasei urbane. Căci faptul atrăgea după sine — 
lucru adevărat — o simplificare a subordonării corpului elec- 
toral de către puterea executivă. Pe de altă parte, această clasă 
urbană, adică burghezia bugetară și de producţie, dorea toc- 
mai ca orașele, centrele de civilizaţie în epoca de modernizare, 
să fie pulsul politic al țării. Și în acest sens, burghezia era de 
acord cu moșierimea, de a nu acorda decât minimum de drep- 
turi politice țărănimii. Unde nu erau de acord era la împăr- 
tirea puterii politice între ele. Cea dintâi se considera manda- 
tara vremurilor noi ce le trăia ţara, avea îndrăzneala noului 
venit, cea de-a doua era puternică prin forţa economică, prin 
profilul economic agrar al ţării, se susținea pe tradiţia condu- 
cerii treburilor politice și pe valorile intelectuale din rândurile 
sale. O schemă socială în continuă schimbare, însă, pe măsură 
ce relaţiile capitaliste se extindeau și se adânceau, determi- 
nând între altele, nu numai o creștere a puterii burgheziei, ci 
și transformări în sens burghez ale moșierimii (este adevărat, 
aceste transformări au fost destul de încete până la primul 
război). 


Pe fundalul social existent se desfășoară activitatea politică 
a partidelor. Nici un partid, nici cel conservator, nici cel li- 
beral, nu erau partide de masă“. 


* „Dacă este adevărat că partidul conservator nu era decât monopolul 
vechii clase boiereşti, sau cel puţin al membrilor săi cei mai inteligenţi, partidul 
liberal nu căuta decât să creeze o grupare rivală pe o bază mai puțin aris- 
tocratică, mai comerciantă şi mai financiară, dar nu mai puțin oligarhică în ce 
priveşte raporturile sale și mentalitatea“ — scria R.W. Seton-Watson în cartea 
sa Histoire des Roumains de l'époque romaine à l'achèvement de l'unité, Paris, 1937, 
p. 420, o carte în ansamblul ei remarcabilă. 

Modificarea Constituţiei la 1884 tulbură cu ceva această 
schemă social-politică? Temerile junimiștilor că ea nu va aduce 
schimbarea sistemului existent se adeveresc. Într-adevăr, siste- 
mul a rămas același. I s-au adus doar unele corective. În loc 
de patru colegii electorale au rămas trei. Cu aceasta, favori- 
zarea claselor posedante rămânea aproape la fel de pronun- 
ţată*. Adoptarea complicatului sistem al colegiilor putea avea 
la 1866 o justificare prin starea de înapoiere a maselor largi și 
în orice caz prin existenţa numeroaselor precedente contem- 
porane. Căci nu trebuie să ne închipuim că ţările europene 
practicau atunci votul universal și doar România era o excep- 
ție. Dimpotrivă. Ceea ce nu se mai justifica era însă încetineala 
cu care acest sistem cenzitar se adapta stării de modernizare a 
țării. Din cauza sistemului cenzitar sistemul parlamentar ca 
atare nu mergea după reguli firești, ci într-o dependenţă vă- 
dită faţă de guverne. Oricare partid de guvernământ ar fi fost 
la putere, chiar și numai o parte a lui, tot obținea majoritățile 
pe care şi le dorea. 


Pentru conservatori a fost nevoie totuși de o lărgire a bazei 
lor electorale (implicit sociale) după 1884, pentru a avea ele- 
mente de susținere la colegiul II, Cameră și Senat. Orga- 
nizările și reorganizările din sânul opoziţiei dintre 1884 și 
1888 le-au ușurat contactele și apropierile de o masă electorală 
mai întinsă. Firește, avem în vedere orașele, același mediu so- 
cial la care apelau în continuare şi liberalii. Nu avem în vedere 
satele, pentru că nici liberalii nici conservatorii, în continuare, 
nu apelează la ele (excluzând intelectualitatea și elementele 
mai avute dintre țărani), considerând și unii și alţii țărănimea 
ca o cantitate politică neglijabilă. 


* De pildă, în 1891, la colegiul I, votau pentru Cameră 8 730 de alegători, 
la colegiul II: 18 135, iar la al III-lea 20 608. În total: 47 473 alegători. Creş- 
terea numărului lor de la un an la altul era foarte mică. În 1901 acest număr 
era de 57 347 (Anuarul statistic al României, Bucureşti, 1904, p. 14). La Senat, 
în același interval, creşterea era de la 11 188 la 16 985 (Ibidem, p. 15). 


AL DOILEA PARTID DE GUVERNĂMÂNT... 71 


5. Partidul Liberal-Conservator 


În timp ce junimiștii se apropie de liberalii de la guvern 
sau rămân politic în preajma lor, bătrânii conservatori se 
apropie și ei de liberali, însă de ceilalți, care-l părăsiseră pe 
I.C. Brătianu, intrând în opoziţie. Apropiere motivată de con- 
junctură, căci trebuia să i se opună lui Brătianu o forță capa- 
bilă să-i facă față, dar, totodată, și o apropiere de interes, re- 
formele preconizate de Rosetti, modificarea Constituţiei tin- 
zând, fie și în mica măsură, să le afecteze puterea politică. De 
aceea apelează la marii proprietari de toate nuanțele, încer- 
când să creeze un front al intereselor lor’. 

Din decembrie 1882 tot mai des „Timpul“ şi „Binele pu- 
blic“ scriu de „unirea“ conservatorilor cu liberalii sinceri. 
Reciproc, fruntași celor două formaţiuni își declarau dorința 
de a fi împreună. După o prealabilă înţelegere în decembrie 
1882, când, cum am văzut, cele două partide publică un ma- 
nifest de comună conlucrare, la 1 februarie 1883 se dădea 
publicităţii un alt manifest, al comitetelor unite ale opoziției 
din Bucureşti și lași?, iar la 4 februarie, la o întrunire a ale- 
gătorilor conservatori din București, L. Catargiu declara că s-a 
ales o comisie pentru elaborarea programului Opoziţiei Unite. 
Gen. I. Em. Florescu, Al. Lahovari, Gr. Păucescu şi G. Mâr- 
zescu, în cuvântările lor, susţin cu tărie necesitatea unirii for- 
telor. La 3 martie G. Vernescu dă citire în Cameră unui pro- 
iect de adresă exprimând punctul de vedere al Opoziţiei 
Unite?. Două zile mai târziu acesta apărea în presa opoziţiei și 
susținea hotărârea de împotrivire la modificarea Constituţiei“. 


Ă „Timpul“, an VII, nr. 9 din 14 ianuarie 1882. 

2 Idem, an VIII, nr. 24 din 1 februarie 1883. Vezi și la lași, nr. 25 din 2 fe- 
bruarie 1883. 

3 D.A.D., sesiunea 1882/1883, ședințele din 26 şi 27 ianuarie 1883, 
p. 847-849, 853-865. 

* Vezi Discursurile rostite la adunarea politică a Opoziţiunii Unite ținute în orașul 
Iaşi în ziua de 25 martie 1883, lași, 1883. 

Opoziția luptă împreună în alegerile pentru Constituantă și 
împreună se retrage din Parlament, acuzând ingerinţele admi- 
nistraţiei din timpul campaniei electorale, care într-adevăr 
fuseseră mari. Boicotarea Parlamentului, dezaprobată atunci 
de un fost conservator ca V. Boerescu, dezaprobată și ulterior 
de M. Kogălniceanu, Al. Lahovari sau D. Brătianu*, mută 
întreaga confruntare politică în întrunirile publice și în presă. 
Nu era prima dată când tânărul regim parlamentar era supus 
astfel la încercare. Va fi însă cea mai de durată. Lupta politică 
ieșită din făgașele-i normale devine aspră și, pe măsură ce 
timpul trece, din ce în ce mai îndârjită. Opoziția se va strădui 
cât mai mult să-și strângă rândurile, iar guvernul va căuta să 
i le destrame. Totul, fireşte, rotindu-se în jurul puterii, la care 
unii încercau să ajungă, și pe care ceilalți încercau s-o păstreze. 
În vara și toamna lui 1883, Comitetul însărcinat cu redactarea 
partea conservatorilor participă gen. I. Em. Florescu, de la 
liberalii sinceri, G. Vernescu și de la liberalii moderați însuși 
M. Kogălniceanu. În fruntea Comitetului este pus gen. I. Em. 
Florescu, el arătându-se în acel moment foarte hotărât pentru 
„completa fuziune a partidelor“ din opoziţie“. Totuși, până la 
începutul anului 1884 un program nu era încă elaborat. Ko- 
gălniceanu credea că deocamdată nu era ceva anume de făcut, 
ci „trebuie să așteptăm evenimentele“. Gen. Florescu și G. Ver- 
nescu se înțeleg însă mult mai bine. Contactele lor se înmul- 
tesc, dar rămân deocamdată și ele neangajate. Și aceasta pen- 
tru că toată lumea politică urmărea cu atenţie disensiunile din 
sânul partidului guvernant, unde C.A. Rosetti și I.C. Brătianu 


* Vezi în Paraschiva Câncea, op. cit., p. 97. „Eu persist a crede şi astăzi că 
acea deciziune a fost o greșeală, declara Al. Lahovari în decembrie 1889, 
pentru că prin această retragere nu se putea considera nulă revizuirea Con- 
stituției (în guvernarea ţării trebuia să existe o continuitate). Rămânând însă, 
acea revizuire putea fi făcută mai bună“ (Al. Lahovari, Discursuri parlamentare, 
1888-1891, publicate de Al. G. Florescu, V. Haneș și Em. N. Lahovari, 
Bucureşti, 1915, p. 207-208). 

1B.A.R., secția mss., Corespondenta Al. Lahovari, S. 83 (1)/CCXLVII din 21 
iunie 1883. 

nu se mai înțelegeau (la 21 octombrie 1883 cel dintâi își dădea 
demisia de la președinția Camerei). Nu erau puțini care cre- 
deau că P.N.L. se va desface în două și va cădea de la putere. 
Şi atunci de ce să închegi alianţe în opoziţie care ti-ar fi legat 
mâinile în cazul preluării guvernului?* 


Îndată, la începutul anului 1884, contactele se reiau. 
I.C. Brătianu n-avea intenţia să plece de la guvern. Retragerea 
lui Rosetti și a unor adepţi de ai săi mai apropiaţi tulbură 
într-adevăr apele liberale, dar majoritatea liberalilor rămân 
lângă Brătianu, adică lângă putere. Binefacerile materiale au 
fost totdeauna mai tari decât principiile, cu atât mai mult în 
cazul de față, în sânul Partidului Liberal, unde sloganul „îm- 
bogăţiţi-vă“ era la modă. „Unitate! și iarăși unitate este stri- 
gătul de opoziţie care răsună ca un ecou al conştiinţei noastre, 
a tuturor“ scria „Timpul“?. În ianuarie 1884, principalii con- 
ducători ai opoziţiei se adună la București. Tratativele lor 
devin tot mai angajante. La ele, ca și mai înainte, L. Catargiu 
participă doar când și când, lăsând mână libră lui I. Em. Flo- 
rescu, G. Manu sau lui Al. Lahovari, cel mai apropiat dintre 
colaboratorii săi. La 12/24 ianuarie 1884 acesta din urmă îl 
chema la București în numele Comitetului conservator, pentru 
a grăbi o decizie. „Nous comptons sur votre bonne volonté 
pour faire ce sacrifice“€. 


* La Adunarea generală a Clubului Central al Partidului Conservator de 
la 15 noiembrie 1883 Al. Lahovari, în raportul asupra situaţiei politice, atacă 
violent Partidul Naţional-Liberal, aflat în pragul descompunerii și propriei sale 
desconsiderări. Dar... nu vorbeşte şi de necesitatea unirii forțelor opoziţiei. Nici 
alții n-o fac. Se alege conducerea partidului pe 1884, în noul Comitet fiind 
cuprinși 30 de membri între care: L. Catargiu, gen. Florescu, gen. Tell, 
gen. Manu, Al. Lahovari, Gr. Păucescu, I. Lahovari, Menelas Ghermani, 
V. Pogor (şi unul și celălalt de fapt junimiști, dar care nu-i urmaseră pe ceilalţi), 
Gr. 'Triandafil, P. Teulescu, prinţul Ştirbei, C. Pariano, I. Ciuflea ș.a. („Timpul“, 
nr. 253 din 17 noiembrie 1883). 

* „Timpul“, an LX, nr. 40 din 21 februarie 1884; vezi şi nr. 35 din 15 fe- 
bruarie 1884 și nr. 49 din 2 martie 1884. 

ê B.A.R., secţia mss., Corespondența Al. Lahovari, S. 83 (5)/CCXLVII din 
12 ianuarie 1884. 

În sfârșit, în martie 1884, se ajunge la o decizie. Partidul 
Conservator, gruparea liberalilor sinceri și o parte a liberalilor 
moldoveni își proclamă unirea lor într-o formaţie politică 
ad-hoc, Partidul Liberal-Conservator. Cele două organe de 
presă, „Timpul“ și „Binele public“, se autodesfiinţează, în locul 
lor apărând „România, organ al Partidului Liberal-Conserva- 
tor“. Toţi fruntașii conservatori și vernescani se adună într-un 
singur comitet de conducere. În fruntea noii formaţiuni sunt 
aleși L. Catargiu și G. Vernescu. Un manifest către ţară mo- 
tivează unirea liberalilor disidenţi (nu și a celor de sub condu- 
cerea lui D. Brătianu care refuză să intre în noua formaţiune*) 
cu conservatorii. Evident, motivaţia noii organizaţii politice era 
dorinţa de a prelua puterea, înlocuind un partid care se nără- 
vise prea mult la ea, și nu „salvarea ţării“. Apoi, la mijloc era 
şi o țintă imediată. L. Catargiu o explica mai târziu: „Con- 
vicțiunea mea este că Partidul Conservator nu poate să rămâ- 
nă, în urma modificării legii electorale, așa cum a fost mai 
înainte. Trebuie numaidecât să facem o fuziune cu elementele 
cari s-au introdus în colegiile electorale, așa cum ele sunt com- 
puse astăzi. Nu se poate să nu ținem seama de noua stare de 
lucruri“. Și faptul era o realitate. L. Catargiu avea într-adevăr 
fler politic. 

Unirea voia să însemne, și a însemnat, o intensificare a ac- 
țiunilor opoziţiei, sub toate formele. Întrunirea de la Bossel, 
de la 27 aprilie 1884, prima după fuziune, însemna o încer- 
care a forțelor. Toți vorbitorii, N. Blaremberg, gen. Florescu, 
G. Vernescu, Al. Lahovari atacă guvernul, învinuindu-l de 
corupție, incapacitate, risipirea banilor publici ș.a. După în- 
trunire, participanţii manifestează pe stradă. Poliţia îi oprește 
să se ducă în Piaţa Palatului, unde aveau intenția să rămână 
peste noapte la lumina torțelor. Opriţi, ei rămân la Fialkowsky, 


* Neacceptarea era reciprocă de altfel. „N-a fost niciodată vorba de o 
reunire a partidului liberal D. Brătianu cu conservatorii“ („Timpul“, nr. 1 din 
4 martie 1884). 

1 D.A.D., nr. 15, ședința din 13 decembrie 1889, p. 163. 

* „România“, an I, nr. 34 din 29 aprilie 1884. 

de unde sunt alungaţi a doua zi de măturătorii Capitalei, aduși 
de generalul V. Creţeanu, care, măturând strada în faţa loca- 
lului, au scos „un praf strașnic“, cum se exprima cu satisfacţie 
Pia Brătianu într-o scrisoare către fiul ei Ionel, aflat atunci la 
Paris’. Deocamdată, I.C. Brătianu își permitea să glumească. 
Opoziția nu era încă periculoasă. 

Noua formațiune politică organizatoric se altoia pe comite- 
tele locale existente, fie conservatoare, fie liberale. Ele trimit 
adeziuni la noua așezare structurală, prin șefii lor: Ion Fotin 
Robescu de la Focșani, N. Blaremberg de la Brăila, I. Ciolac 
de la Urlaţi ș.a. Comitetele rămâneau însă ale fostelor for- 
maţiuni, adică rămâneau conservatoare sau liberale. Între ele 
acţiunea politică era comună. Nu însă și organizarea. O unitate 
propriu-zisă nu a fost în Partidul Liberal-Conservator decât la 
nivel central (și aceasta atâta timp cât s-a aflat în opoziţie). 


Acţiunea politică a noii alcătuiri politice se reduce la o ne- 
contenită contestare a tot ce făcea partidul de la putere. Re- 
vizuirea Constituţiei din 1884 a fost considerată „o violare“, 
invenţia unui „grup setos de putere“, care „a îmbrobodit tro- 
nul“!!. Și de aceea, cum cereau afișele de pe străzi, opoziţia își 
lua angajamentul „de a lucra pentru a intra în legalitate“!?. 
Crearea domeniilor Coroanei era „o lingușire“ excesivă (nu 
s-ar putea spune că aici n-avea dreptate), un act „grav“, să- 
vârșit de niște oameni care în loc să se gândească la binele țării 
se gândeau doar la binele lor!?. Nici legea de împroprietărire 
a însurăţeilor n-ar fi fost bună, căci n-au profitat țăranii, ci fa- 
voriţii regimului cărora li s-a înlesnit posibilitatea de a cum- 
păra moșii (corupţia fiind în floare sub guvernul liberal, mai 
mult decât sub altele, și acest fapt era adevărat)". La alegerile 


9 Din corespondența familiei Ion C. Brătianu, 1884-1886, vol. Il (XXIV), 
p. 79. Vezi mai pe larg în C. Bacalbașa, op. cit., vol. 1, ed. 1935, p. 343-344. 

10 „România“ nr. 40 din 6 mai 1884 și urm. 

1! Idem, nr. 47 din 13 mai 1884 și urm. 

12 T. Maiorescu, Discursuri parlamentare, vol. III, p. 56. 

13 Vezi „România“ nr. 63 și urm. din iulie 1884. 

14 Idem, nr. 136 din 23 august 1884. 

din noiembrie 1884 liberal-conservatorii nu participă: „Nu fu- 
gim de luptă, dar lupta [...] nu o putem accepta decât în con- 
diţiuni egale“. Din timpul campaniei electorale din toamna 
lui 1884 încep să se arunce în lupta politică invective de tot 
felul, cu cea mai mare ușurință. Liberalii răspund și ei pe 
același ton. 

Din postura unor politicieni care aşteptaseră, așteptau dar 
se săturaseră s-o mai facă, liberal-conservatorii încep să ceară 
un „curent sănătos de idei politice“ și „diviziunea inteligentă și 
metodică a puterilor statului“. Și aceasta pentru că „societatea 
politică“ era „incomplet formată“ și lăsa prea mult spaţiu de 
manevră păturilor demagogice, în ochii cărora suveranitatea 
nu era altceva decât „o ornamentaţiune constituţională“!&. (Fi- 
rește liberal-conservatorii acceptau principiul suveranităţii dar 
cu condiţia să-l poată și ei „aplica“, nu numai liberalii). Încep, 
de asemenea, să atace mai mult sau mai puţin voalat pe regele 
Carol I și Coroana: „M.S. Regele voiește de bună seamă să 
dezrădăcineze din convingerea poporului că monarhia consti- 
tuțională este cea mai bună formă de «guvernământ» “ — scria 
cu vădită neplăcere „România“. 


dată e publicat la 18 martie 1884, a doua oară la 24 noiembrie 
18851. Programul nu era de fapt decât un acord de principii 
între cele două grupări; respectarea sinceră și leală a Consti- 
tuţiei (ea trebuia să devină „o realitate“), „descentralizarea 
reală“, împotriva „spiritului centralizator al dictaturii ipocrite 
și esorbante“, politică de economii în finanţele publice, prote- 
jarea „deopotrivă“ a muncitorului și cultivatorului în agricul- 
tură (adică a ţăranului și moșierului), stingerea urii dintre 
agricultorii mici și mari, între burghezi și ţărani, între muncă 
și capital („fiindcă numai prin înfrăţirea și armonizarea acestor 


15 Idem, nr. 167 din 13 octombrie 1884. 

15 Idem, nr. 97 din 2 mai 1885. 

17 Idem, nr. 118 din 12 august 1884. 

19 Idem, an 1, nr. l din 18 martie 1884 şi nr. 259 din 24 noiembrie 1885. 

mari factori ai activităţii naționale se poate obține adevărata 
libertate și realiza prosperitatea publică și progresul general 
economic al României“), ridicarea demnităţii, prestigiului și 
independenţei clerului și ale magistraturii, toată solicitudinea 
învățământului, apărarea intereselor celor de peste Milcov, „o 
neutralitate garantată“ în politica externă. Această vagă în- 
șiruire de puncte este iscălită de L. Catargiu și Gh. Vernescu 
din comitetul noului partid liberal-conservator*. 


Lipsa unei unități programatice și a unei omogentăți a 
componenței împiedică Partidul Liberal-Conservator să fie cu 
adevărat o forță. Și aceasta în ciuda faptului că împrejurările 
îi erau, totuși, favorabile. După revizuirea Constituţiei din 
1884 și despărțirea de Rossetti, I.C. Brătianu începe să gu- 
verneze excesiv de autoritar, stârnind din ce în ce mai mult 
nemulțumiri, invidii și aprehensiuni, chiar și printre colabo- 
ratorii săi. Direct sau indirect, el controla toate guvernele pe 
care le conducea, fiind nu numai prim-ministru, dar totdea- 
una și ad-interim la unul sau două ministere. Regele nu voia 
deloc să renunțe la el și el continua să rămână ca premier, 
încrâncenându-se la putere și însingurându-se**. Treptat, cei 


* Împotriva atacurilor și a ironiilor adversarilor se căuta și o explicare a 
titulaturii noului partid: „Conservator liberal sau progresist este în politică ceea 
ce în viaţa privată este omul laborios și păstrător a ceea ce a câștigat în 
opoziţiune cu risipitorul“. Cum definiţia era mai mult decât neclară se vine în 
sprijin cu cuvintele lui I. Heliade Rădulescu din Echilibru între antiteze: „Cine 
conservă are şi cine are poate progresa mai repede. Progresiștii exclusivi n-au 
cunoscut înţelesul adevăratului progres. Conservatorii exclusivi n-au cunoscut 
înțelesul adevăratei conservaţiuni... Progresistul adevărat e tot deodată conser- 
vator. Conservatorul adevărat e tot deodată progresist“. Simple împerecheri 
verbale care voiau să explice ceva și nu explicau nimic. 

** Apropiaţii lui I.C. Brătianu căutau să-l mai scoată de sub „povara 
întristării“. La 10 mai 1886, D.A. Sturdza îi scria: „Principele Bismarck, sunt 
câteva săptămâni, mi-a zis, și ţi-am raportat-o, că speră că vei rămâne mult 
timp la putere, fiindcă ai înțelegerea nevoilor ţării şi a legăturilor lor cu afa- 
cerile europene şi fiindcă cuvântul d-tale are greutatea ce au cuvintele care 
răspund faptelor“. Baronul Rozenbach i-a zis şi el că Bismarck e în relaţii inti- 
me cu Brătianu și atunci „un cuvânt al D-lui Brătianu are mai multă trecere 
decât o mie de note din cele mai bine scrise și decât o sută de soli, pe care 

mai mulți dintre foștii săi colaboratori îl părăsesc, îngroșând 
rândurile opoziției”. Al. Lahovari, în numele membrilor Par- 
tidului Conservator (conservatorii tot conservatori se simțeau 
și rămâneau, nu liberal-conservatori), stăruie pe lângă L. Ca- 
targiu să vină și să locuiască mai multă vreme la București, 
dacă se poate chiar „în mod permanent“%, spre a rezolva tre- 
burile partidului. În același timp sporesc contactele cu libe- 
ral-naţionalii — cum li se zice adepților lui D. Brătianu și 
M. Kogălniceanu*. Liberal-conservatorii și liberal-naţionalii 
organizează împreună întrunirile din 1886 de la Iași, Bucu- 
rești, Craiova, Giurgiu, Botoșani, Turnu Severin, Buzău, Galaţi 
$-a., iau cuvântul împreună în cadrul lor, semnează împreună 
manifeste. Opoziția își zice acum Opoziția Unită. De la pasivis- 
mul electoral de mai înainte, ea trece la un activism dezlănţuit. 


Bismarck nu-i cunoaște“. D.A. Sturdza vine și cu afirmaţii în acelaşi sens din 
ţară, nu numai de peste hotare. Regele i-a zis cu o zi mai înainte, de faţă fiind 
şi regina: „D. Brătianu trebuie să-mi ajute de la locul unde este ca să pot 
ajunge la nunta de argint și nici nu poate fi vorba, oricât de greu i-ar fi, ca să 
se retragă, în tot cazul trebuie să mai sufere doi, trei ani de necazul guvernării, 
căci retragerea sa ar fi o calamitate“. Şi adaugă D. A. Sturdza: „Niciodată nu 
am auzit pe rege vorbind cu acea deciziune“ (B.A.R., Arh. D.A. Sturdza, II, 
dosar 28, f. 12-13). 

19 Vezi, Paraschiva Câncea, op. cit., p. 183-190; R.W. Seton-Watson, Histoire 
des Roumains de l'époque romaine à l'achèvement de l'unité, p. 399 şi urm.; 
C. Bacalbaşa, op. cit., vol. II, p. 369. Acesta din urmă scria: „Aproape toți 
bătrânii liberali, toți bătrânii lui tovarăși de luptă de la 1848 îl părăsiseră. L-a 
părăsit fratele său Dumitru, l-a părăsit nedespărţitul tovarăș C.A. Rosetti și o 
dată cu el aproape întreaga veche gardă a liberalismului cu Grigore Serurie, 
Pană Buescu, Veniamin Hernia, generalul Adrian, C.T. Grigorescu din Ploieşti, 
Radu Pătărlăgeanu etc. În faţa acestei înfrângeri şi spre a nu pierde puterea, 
neputându-se rezema nici pe bătrânii liberali moldoveni, ca Mihail Kogălni- 
ceanu, Nicolae lonescu și alţii, care și aceştia sunt în opoziţie, lon Brătianu 
cârmuieşte spre dreapta și se apropie de junimiști“. În același timp, adăugăm 
noi, I.C. Brătianu atrage o parte din tinerimea cultă, proaspăt întoarsă de la 
studii din Apus: C.C. Arion, Al. Marghiloman, Take Ionescu, C. Dissescu, 
M. Djuvara, L. Negruzzi, V. Pogor, I. Negruzzi, toţi aleși deputaţi în alegerile 
parlamentare din 6-8 noiembrie 1884. 

% B.A.R., secţia mss., Corespondenta Al. Lahovari, S. 83 (8)/CCXLVII din 
9 octombrie 1885. 

* Vezi Comitetul liberalilor opoziționiști reorganizaţi, în C. Bacalbașa, 
op. cit., vol. II, 1885-1901, Bucureşti, 1928, p. 17. 

„Acum viața politică absoarbe aproape totul în România“, 
nota Bacalbașa?!. Un element important în lupta opoziţiei îl 
constituie apariţia ziarului „Epoca“, la 16 noiembrie 1885 (pri- 
ma serie până la 14 iunie 1889, cea de-a doua, după 2 noiem- 
brie 1895). Direcţiunea era încredinţată lui Gr. Păucescu, iar 
redactor prim era B. Delavrancea. În comitet erau oameni po- 
litici ca C.P. Olănescu, Alecu Balș, C.G. Costa-Foru, Gr. Goilov, 
I. Manolache, I.M. Costache-Epureanu, I. Miclescu, I. Mavro- 
cordat. Era și Al. Vlahuţă (el se retrage în prima parte a lui 
1886, împreună cu Delavrancea, în urma unor divergențe de 
natură politică’. Adevăratul conducător al ziarului era N. Fi- 
lipescu, proprietarul lui (din 1886 — director), care de la 
început face reportajul politic. „Epoca“ devine imediat ziarul 
politic cel mai citit, un ziar cu vervă, care grupează în jurul lui 
numeroși tineri conservatori, nemulțumiți de letargia politică 
a „Bătrânilor“. Alături de „Lupta“ lui G. Panu, „Epoca“ va 
agita, adesea violent, viața politică a acelor ani (nu vor lipsi, 
fireşte, atacurile la adresa regelui). Nemulțumirea tinerilor 
conservatori acuză și o anume „tutelă liberală“. Pentru că un 
fapt se poate constata: șefii opoziţiei în acţiune erau D. Bră- 
tianu, D. Gianni, G.D. Palladi, P. Grădişteanu sau G. Vernescu. 
Ei vorbeau pe la mai toate întrunirile opoziţiei, ei erau cu 
orice prilej cei mai activi. De la conservatori doar Al. Lahovari, 
mai tânăr, era cel care apărea din când în când alături de mai 
sus amintiții opozanți. Și aceasta pentru că fruntașii conser- 
vatori nu voiau să se expună în acţiuni de stradă. Ei ofereau 
doar clientela lor politică, lumea agenților electorali, finanțaţi 
de ei, adică ofereau „opinia publică“ căreia i se adresau ora- 
torii opoziţiei. Or, tinerii conservatori din jurul „Epocii“ voiau 
să se implice pe față în toate acţiunile politice. Era la mijloc și 
o nouă mentalitate politică cu care venea N. Filipescu. Adică 
nu o legătură indirectă cu masa electorală, prin intermediari, 
ci una nemijlocită, practicată ca atare, așa cum o făceau libe- 


21 Ibidem. 
22 Vezi și Dicţionarul literaturii române de la origini până la 1900, București, 
1979, p. 332. 

ralii, și care nu numai că era mai democratică, dar era și mai 
eficace. Și acest din urmă efect îl urmărea Filipescu, altfel 
foarte „boier“ în concepţii politico-sociale. 


Cu mare vigoare reacţionează opoziţia în iunie 1886 cu 
ocazia depunerii în Cameră a proiectului de Convenţie con- 
sulară cu Germania de către ministrul de Externe de atunci, 
M. Pherekide. Mare întrunire a opoziţiei la Băile Eforiei la 
12 iunie, cu violente discursuri ale lui D. Brătianu, G. Vernes- 
cu, Al. Lahovari, P. Grădișteanu. Se citește o rezoluţie, redac- 
tată în același ton. Lahovari atacă această convenţie pentru că 
nu se asemăna cu nici o alta semnată de România până atunci, 
pentru că ea instituia pe teritoriul României legi, notari și 
tribunale germane, fiind mai favorabilă străinilor decât cea cu 
Italia, până în acel moment cea mai puţin bună pentru Româ- 
nia. La mijloc intervenea și chestiunea evreilor din România, 
care puteau deveni dintr-o dată protejaţi ai Germaniei. Vio- 
lența manifestărilor opoziţiei în legătură cu ratificarea Conven- 
ţiei cu Germania nu trebuia însă să înșele. Convenţia era de 
fapt impusă de Germania și stabilea, într-adevăr, imunităţi și 
prerogative ce veneau în contradicţie cu suveranitatea statului 
român, cum erau cele privitoare la jurisdicţia consulară, abo- 
lită în România o dată cu dobândirea independenţei, dreptul 
consulilor germani de a se amesteca în procese în care erau 
implicaţi și cetățeni români, suveranitatea asupra școlilor și 
comunităților bisericești ș.a.* Convenţia stabilea desigur o re- 
ciprocitate de tratament, dar despre ce reciprocitate putea fi 
vorba când România n-avea putere economică și n-avea nici 
un aparat consular dezvoltat? I.C. Brătianu nu voia această 
convenţie (nici un om politic român n-o putea accepta) și ne- 
vrând să bruscheze relaţiile cu Germania, o bruscheţe pe care 
România nu și-o putea permite fără riscuri, a folosit prilejul 
ratificării pentru a o înmormânta. Dincolo de a fi „un eșec al 


* Vezi Convenţiunea consulară cu Germania, însoțită de aprecieri obiective, supusă 
judecății publice de un reprezentant al naţiunii (V. Maniu), Bucureşti, 1886, p. 2-11. 

lui Brătianu“ cum credea Maiorescu?, neratificarea convenției 
(la 13/25 iunie se amână discuţiile asupra ei, pentru a nu se 
mai relua niciodată) a fost un succes și pentru el și pentru 
țară, cum mai inspirat considera Bacalbașa, care adăuga: „aș 
putea spune chiar că agitația (opoziţiei) era inspirată și încu- 
rajată de șeful guvernului“. Ceea ce este foarte probabil. 
Surescitarea opoziţiei era însă atât de mare încât izbucni- 
rile ei aveau loc din orice. Cu atât mai mult ea izbucnea când 
la mijloc era o chestiune importantă. Mai domolită în vara lui 
1886 (ca de obicei vara șefii opoziţiei plecau și, în plus, în 
august viața politică internă resimte și ea evenimentele din 
Bulgaria vecină*), surescitarea reizbucneşte o dată cu noul 
atentat, al lui Stoica Alexandrescu, la viaţa lui I.C. Brătianu, 
de la 4/16 septembrie 1886. Liberalii au atribuit atentatul 
violenţelor de limbaj ale ziarelor de opoziţie şi au trecut la 
represalii. Redacţiile ziarelor „Epoca“ și „România“ sunt de- 
vastate%. Faptul nu face decât să îndârjească și mai mult osti- 
lităţile. Pentru alegerile comunale din noiembrie 1886 opoziția 
renunţă la pasivitatea electorală de până atunci și trece la atac. 
L. Catargiu și G. Vernescu adresează alegătorilor un apel ca să 
participe la „marele proces între naţiune şi guvernul lui 
I.C. Brătianu“%. La Bucureşti opozanţii depun o listă care nu 
era deloc de administraţie, ci pur politică. Lista nu izbutește, 
dar diferența de cea guvernamentală era mică (1 343 voturi 
contra 943). La colegiul II de la Câmpulung, Caracal, Turnu 


3 T. Maiorescu, Însemnări zilnice, vol. II (1881-1886), p. 351. 

4 C. Bacalbaşa, op. cit., vol. II, p. 27. 

* Un complot al ofiţerilor rusofili îl obligă pe Aleksander Battenberg să se 
retragă. Un alt complot, condus de Ştefan Stambolov, îl readuce. Țarul 
Aleksandru al III-lea reacţionează şi Battenberg se retrage definitiv, în locul 
său fiind adus, de partida antirusă a lui Stambolov, drept ţar al Bulgariei, prin- 
cipele german Ferdinand de Saxa Coburg (1887-1918) (Vezi, George Castellan, 
L'Histoire des Balkans, XIVe-XXe siècle, Paris, 1991, p. 325; Angelo Tamborra, 
L'Europa centro-orientale nei secoli XIX-XX (1800-1920), Milano, 1983, p. 315-326) 

% Vezi pe larg descris atacul asupra ziarului „Epoca“, în C. Bacalbașa, op. 
cit., vol. II, p. 31-33; vezi și T. Maiorescu, op. cit., vol. II, p. 357. 

% „România“, nr. 233 din 20-21 octombrie 1886. 

Severin, Galaţi, Slatina, Roșiorii de Vede, Turnu Măgurele lis- 
tele opoziţiei chiar izbutesc, ceea ce, având în vedere „mora- 
vurile electorale ale epocii“, trecea drept o însemnată victorie. 


Rândurile potrivnicilor lui I.C. Brătianu continuă să creas- 
că. Tinerii atrași de el în 1884 încep să-l părăsească. După 
atacul contra lui Emil Frunzescu, corector la „Epoca“, pus la 
cale de poliţie, Take Ionescu declară că îi e rușine să mai facă 
parte din partid și intră în opoziţie, urmat în curând și de alţii. 
N. Fleva, primar al Capitalei, își dă demisia și trece și el, 
aproape fără tranziţie, în rândul celor mai vehemențţi potriv- 
nici ai liderului liberal. Împreună cu Take Ionescu, C.C. Arion 
și Al. Djuvara, N. Fleva duce tratative cu junimiștii lui Marghi- 
loman acasă*. Tratativele au mers se pare până la a se stabili 
chiar și o colaborare ministerială (N. Fleva voia Ministerul de 
Interne, dar P.P. Carp nu-i oferea decât Domeniile)”. Juni- 
miștii, rămași într-o poziţie aproape independentă faţă de gu- 
vern, însă amicală, își schimbă și ei atitudinea (fără N. Gane, 
care trece la liberali), părăsind o situaţie care unora dintre ei 
li se părea „disperată“%. La 19 noiembrie/l decembrie 1885 
junimiștii hotărăsc intrarea în opoziţie. T. Maiorescu începe 
seria de articole din „România liberă“, pusă sub titlul Prece- 


* Take Ionescu spunea mai târziu: „Doi ani cât a ţinut opoziţiunea noastră 
în acest parlament ne întâlneam la d. Marghiloman acasă ca să calculăm tactica 
noastră parlamentară și am tratat pentru o fuziune finală între noi și dl. Carp“ 
(D.A.D., sesiunea ordinară prelungită 1892-1893, nr. 45 din 17 februarie 1893, 
p. 584). 

2 Ibidem. Poate şi această colaborare, până la urmă eșuată, îl determină pe 
Fleva să spună mai târziu despre gruparea junimistă că nu este un partid, „ci 
o grămădeală din diferite partide, strânse după timp și împrejurări, adunaţi și 
din dreapta și din stânga. [...] Junimiștii mi se pare că sunt ca acei oameni cari 
umblă cu felinarul în mână și adună noaptea obiectele rămase pe un câmp de 
bătălie. Ei iau de la cei căzuţi tot ce găsesc, ca să-și facă capitalul lor politic“ 
(Ibidem, p. 581). Însă dacă așa stau lucrurile Fleva nu se punea pe sine într-o 
lumină prea favorabilă. 

% T. Maiorescu, Discursuri parlamentare..., vol. III, p. 54; idem, Însemnări 
zilnice, II, p. 310. 

% Idem, Însemnări zilnice, II, p. 310. 

dentele constituționale create de ministeriul Brătianu. În discuţia 
răspunsului la Adresă din decembrie 1885 junimiștii votează 
contra proiectului guvernului, după ce majoritatea respinge 
două amendamente propuse de ei. În discursul său T. Maio- 
rescu sprijină politica externă a guvernului, dar îl atacă pentru 
cea internă, învinuind administraţia liberală de a fi promovat 
„o mare și întinsă nemulțumire“. PP. Carp releva „relele“ 
aduse țării de prezenţa liberalilor la putere în domeniul finan- 
telor (sporirea agioului*), nesiguranța relaţiilor comerciale cu 
străinătatea ș.a. Constata apoi corupţia din sânul partidului de 
la putere; „se aplică și la d-voastră adevărul semnalat de 
Niebuhr, că în fiecare revoluţiune mare, și nu putem contesta 
că în ţara noastră a fost o revoluțiune mare, ne unim la asalt 
cu oamenii cei mai buni și rămânem pe breșă cu cei mai slabi 
[...] Aţi mers la asalt cu cei dezinteresați și aţi rămas pe breșă 
avec les jouisseurs®!. Criticile lui Carp și ale lui Maiorescu au 
atras vorbele lui I. Câmpineanu cum că șoarecii părăsesc 
corabia în primejdie. Și vorba nu era deloc în vânt. Alte ata- 
curi vin din presa liberală. E. Stătescu îi adresează lui Ma- 
iorescu o scrisoare deschisă în „Voința naţională“, cu nume- 
roase insulte, pentru care are loc și un duel, cam de formă, 
ce-i drept:?. Între liberali şi junimiști divorțul** se produce, 
chiar dacă nu toate formele erau terminate. Și grupul lui Carp 
și Maiorescu se apropie de Opoziția Unită. Această apropiere 
rămâne în 1886 mai mult sub forma reluării contactelor. Al. 
Lahovari era omul de legătură. La 10/22 februarie 1886, el îi 
spune lui Maiorescu că conservatorii au de gând să susțină 
public un minister al junimiștilor chiar dacă faptul va provoca 


% Idem, Discursuri parlamentare..., vol. IIL, p. 372, 391. 

* Diferenţa la cursul de piaţă al monedelor și hârtiilor depăşind valoarea 
lor nominală. Banca Naţională era organizată după sistem bimetalist, aur și 
argint, de aici mari fluctuații şi sporirea agioului. 

3! P.P. Carp, Discursuri, I, 1868-1888, p. 380, 388. 

32? T. Maiorescu, Însemnări zilnice, II, p. 322-323. 

** Maiorescu numea regimul lui Brătianu „absolutismul deghizat sub for- 
mă constituţională“ (Precedentele constituționale create de ministeriul Brătianu, Il, în 
„România liberă“, an IX, nr. 2502 din 28 noiembrie 1885). 

o ruptură de G. Vernescu. Aceasta era și declaraţia lui Catar- 
giu”. Speraseră junimiștii în 1886 că vor veni ei la guvern în 
locul liberalilor? Faptul nu era exclus. În însemnările sale Ma- 
iorescu observa în 1886 peste tot semne ale apropiatei căderi 
a lui Brătianu. Îndeosebi îi atrăgeau atenția numeroasele 
întruniri ale Opoziţiei Unite, „pline de succes“, cum le consi- 
dera el, și care întreţineau o permanentă „fierbere politică“. 
Regele i se părea tot mai puţin favorabil șefului liberal”. 
Junimiștii refuză să participe la alegerile comunale din no- 
iembrie 1886 pe listele Opoziţiei (Al. Lahovari voia să-i atragă 
la o înţelegere deschisă), dar Maiorescu interpelează în Ca- 
meră guvernul asupra devastării ziarelor Opoziţiei (interpe- 
larea, mereu amânată, se ține la 13 ianuarie 1887) și strânge 
legăturile cu Take Ionescu și C.C. Arion, alături de care par- 
ticipă la întruniri politice*. P.P. Carp la 28 noiembrie 1885 
declara că el fusese și este conservator și sub această culoare 
politică colaborase cu guvernul I.C. Brătianu. Un an mai târ- 
ziu, la 27 noiembrie 1886, reafirma cu tărie apartenenţa la 
conservatorism și la Partidul Conservator (pe care se străduise 
de un deceniu „să-l regenereze“)”, pentru ca în discuţia Adre- 
sei din 1886 să vorbească „în numele Partidului Conservator“. 
La 5 iunie 1886, T. Maiorescu declara că a păstrat şi păstrează 
legături cu vechii lui colegi din Partidul Conservator pe care-i 
considera (cu referire specială la Al. Lahovari și gen. Manu) 
drept „oameni de mare valoare [...] de care nu se va putea 
lipsi ţara pentru guvernarea ei“. 


Anul 1887 e şi mai încărcat de tensiune politică decât pre- 
cedentul*. Opoziția din Parlament își dăduse mâna cu cea din 


3 T. Maiorescu, Însemnări zilnice, IL, p. 337. 

* Ibidem, p. 348-349. 

3 Ibidem, p. 359. 

% Ibidem, p. 372. 

” PP. Carp, op. cit., I, p. 419. 

% T. Maiorescu, Discursuri parlamentare..., vol. Il, p. 417, 424—440. 

* Un incident ca cel dintre tânărul Alecu Balș din grupul „Epocii“ și 
N. Xenopol, primul redactor al „Voinţei Naţionale“, care trece din presă la 

afara lui. Al. Lahovari încearcă din nou o unitate de acţiune a 
celor două. În ianuarie şi februarie în acest sens se și discută 
între Carp, Maiorescu, Rosetti, Pogor, Negruzzi, N. Fleva, pe 
de o parte, și L. Catargiu, G. Vernescu, Al. Lahovari, G. Manu 
și grupul „Epocii“, pe de alta sau separat în cele două grupări. 
În același timp continuă apropierea între liberalii conservatori 
și liberalii naţionali ai lui Kogălniceanu și D. Brătianu, care 
practic numai în comun acționează. Unirea opoziției parla- 
mentare cu cea extraparlamentară nu izbutește în întregime, 
P.P. Carp și T. Maiorescu, Al. Marghiloman și Th. Nica, la 
insistenţele primului, rămânând în afara ei. Ceilalţi: N. Fleva, 
V. Pogor, I. Negruzzi, Dim. C. Rosetti, I. Diamandi ș.a. se 
alătură opozanților în urma hotărârii luate în adunarea de la 
20 martie/l aprilie 1887”. „Eroul Opoziţiei“ în Cameră era 
N. Fleva, într-o necontenită harță cu guvernul și majoritatea. 
Lui i se alătură Take Ionescu și Al. Djuvara, care vin mereu 
cu interpelări, prelungind în Parlament agitația din afară. 

În fața concentrării forțelor Opoziţiei, în februarie 1887, 
I.C. Brătianu convoacă majoritățile liberale la Senat. Le vor- 
beşte din nou de iminenţa unui război ruso-austriac și, folo- 
sind sperietoarea războiului (de altfel pericolul era real, nu 
însă și iminent), le cere sprijinul, pe care deputații şi senatorii 
liberali nu ezită să i-l acorde. La consfătuire I.C. Brătianu 
invitase și pe P.P. Carp (numai pe el din toată Opoziția), mă- 
gulindu-l cu vorbe că „este singurul bărbat de stat cu vederi 
largi și luminoase al cărui cuvânt va trebui ascultat în clipele 
grele prin care trece ţara“. Brătianu, foarte priceput în mâ- 
nuirea oamenilor, cunoștea „copilăreasca vanitate“ a lui Carp, 
care, rugat, a luat și cuvântul la această consfătuire. Chiar 
dacă acest cuvânt nu era în consens cu cel al lui Brătianu, el 


bătaie în stradă, în instanţa judecătorească și la închisoare (pentru cel dintâi şi 
pentru N. Filipescu) arăta îndeajuns cât de încărcată era atmosfera luptelor 
politice. La fel de elocvent este incidentul Pherekide—Fleva și duelul dintre ei. 
3 T. Maiorescu, Însemnări zilnice, vol. III (1887-1891), p. 16. 
10 C. Bacalbașa, op. cit., vol. II, p. 39-40; vezi și C. Gane, op. cit., vol. I, 
1936, p. 358-359. 

n-avea totuși pentru ce vorbi la o întrunire a liberalilor și 
numai a lor. Cu o astfel de metodă șeful liberal ţinea deoparte 
pe Carp de coaliția Opoziţiei. 

Nemulțumirile Opoziţiei încep să ia și o direcţie antiregală, 
Carol I fiind acuzat că protejează pe șeful liberal, menţinân- 
du-l la putere. „Lupta“, unde G. Panu publică cunoscutul său 
articol „Omul periculos“, plin de injurii la adresa Suveranului, 
și „Epoca“ sunt cele două ziare care hrănesc mereu curentul 
antiregal. Un curent destul de puternic, dacă la banchetul de 
împlinire a doi ani de la apariţia „Epocii“, Gh. Ressu de la Ga- 
laţi a putut spune: „Capul statului va trebui să se aplece sau să 
plece“, iar Opoziția Unită să publice la 17 noiembrie un ma- 
nifest în care între altele să se scrie; „Suveranul, căruia ţara i-a 
încredințat destinele sale știe, trebuie să mai ştie că, dacă nu-i 
va cruța această dureroasă încercare (prezidarea viitoarelor 
alegeri de I.C. Brătianu — n. n.) poporul român, blând și lung 
îndurător, va arunca în fine răspunderea nu asupra acelora ce 
înconjoară Coroana, ci asupra aceluia ce o poartă“. Și mani- 
festul nu era semnat de un oarecare Gh. Ressu, ci de foști 
prim-miniștri ai ţării: L. Catargiu, D. Brătianu, G. Vernescu, 
gen. Florescu, sau de Al. Lahovari, C. Boerescu, N. Fleva, 
P. Grădișteanu, Gh. Palladi. La 15 noiembrie opoziţia din Ca- 
meră se adună la Take Ionescu. Se cere insistent o mai strânsă 
unire cu opoziţia extraparlamentară. Însă PP. Carp refuză, 
acuzând lupta acesteia din urmă de un antidinasticism violent 
pe care el nu-l acceptă. T. Maiorescu îl susține. Cu același 
prilej Carp declară că nu se mai consideră șef de grupare po- 
litică, deoarece unii dintre parlamentarii junimiști au dezavuat 
tactica lui politică, trecând fie la liberali (N. Gane și Bossy), fie 
intrând în Opoziția Unită (fraţii Negruzzi, V. Pogor, D. Rosetti, 
I. Diamandi). Aceeași declaraţie o repetă două zile mai târziu 
în Parlament. În fapt, la sfârșitul anului 1887 nu mai rămă- 
seseră alături de Carp decât Maiorescu, Laurian, Stroici, Nica 


11 D.A.D,, sesiunea extraordinară 1888, nr. 13, ședința din 1 decembrie 
1888, p. 188. 

și Marghiloman (acesta din urmă îl va părăsi și el în martie 
1888, alăturându-se Opoziţiei Unite). 


Multă energie politică se consumă în timpul campaniei 
electorale şi a alegerilor pentru Cameră din 23-25 ianuarie 
1888. Pentru pregătirea lor Opoziția crease încă de la 11 oc- 
tombrie 1887 un comitet comun de acţiune. Printr-o iarnă 
grea, cu zăpezi mari care îngreuiau mult circulaţia la ţară, pe 
la marii proprietari, activitatea Opoziţiei întâmpină numeroase 
piedici. Multe mari centre se arătau favorabile Opoziţiei: lași, 
Ploiești, Botoşani, Galaţi, Turnu Severin, Brăila, Bârlad, Bu- 
zău, Craiova (nu și Bucureștii, pe atunci foarte guvernamen- 
tal). Dar, în condiţiile regimului cenzitar și a unei practici deja 
ştiute și verificate, nu era cu putință ca Opoziția să câștige 
contra guvernului. Exemplele cu majorităţi liberale în Cameră 
în 1870, sub Manolache Costache Epureanu și în 1876, la ale- 
gerile senatoriale, au explicaţiile lor aparte și nu contrazic re- 
gula generală. Așa că și în 1888 guvernul câștigă. Dar toţi 
liderii Opoziţiei sunt aleși*. „Pentru moravurile epocii aceasta 
însemna căderea sigură a guvernului liberal“?. Într-o atmo- 
sferă de corupţie întreţinută acum de afacerile Anghelescu și 
Maican, într-o puternică surescitare politică și nemulţumire 
generală, regimul lui I.C. Brătianu se duce. Nu înainte de a 


* 49 de mandate plus 9 independente, între care și junimiştii credincioşi 
lui Carp. 

12 „România Liberă“, XII, nr. 3138 din 18 februarie 1888. Ion Bălăceanu 
îi scria regelui la 11 martie 1888 că trebuia chemată Opoziția „pentru că ţara 
este cu ea“, ca în 1875, trebuia făcut apel la L. Catargiu, „singurul om care și 
putea să-i dea un guvern tare și care, dând calmul unei opinii surescitate, 
repudiază orice idee de persecuție politică și de represalii. În chestia externă 
d-l Catargi este de asemenea singurul om ale cărui idei nu vor aduce nici o 
tulburare în relaţiile d-voastră cu puterile din Centrul Europei“ (regele însă 
tocmai de asta se temea — n. n.). Bălăceanu îi atrage atenţia că nu trebuia 
întinsă coarda prea mult, că și armata era ostilă guvernului liberal și opiniile 
politice ale ofiţerilor „flottent entre cuzism et nihilism“, ba și propaganda 
socialistă a contaminat pe subofiţeri (vezi Arhivele Naţionale ale României, în 
continuare se vor cita, A.N.R., fond Casa Regală, dosar 1/1888, f. 3-4). 

mai da ocazia unor manifestări violente*. Diverse combinaţii 
ministeriale cu I.C. Brătianu în frunte sau cu prințul Ghica, 
de la care nu sunt excluși junimiștii, eșuează înainte de a se 
închegat. 


* Asupra lor vezi C. Bacalbașa, op. cit., II, p. 53-66; ministrului Italiei la 
Bucureşti, marchizului Curtopassi, regele Carol I îi declara: „Europa va fi pro- 
babil severă în a mă judeca; mă va acuza de slăbiciune și de timiditate pentru 
că am cedat în faţa demonstrațiilor de stradă, dar, o experienţă de 20 de ani 
și pericolul de a vedea din nou scandaluri ca acelea întâmplate zilele trecute, 
dacă nu au fost provocate și întreţinute de dușmanii noștri (subl. în text, aluzie 
la mișcările agenturii ruse coordonate de ministrul Rusiei la Bucureşti, Hi- 
trovo), m-au făcut să renunţ la procedeele constituţionale, acceptând d-misia 
ministerului Brătianu. În actualele condiţii interne şi externe e nevoie de a 
prevedea ceea ce este esenţial, adică cârmuirea onestă şi luminată a ţării și 
menţinerea simpatiilor noastre cu cele două imperii“ (Archivio del Ministero 
degli Affari Esteri dell’Italia, serie Politica, Rumania (1888-1891), pachet 107, 
raport din 3 aprilie 1888, filele 1-2). 

1 T. Maiorescu, Însemnări zilnice, III (1887-1891), p. 81-91. 


III PR ES SRI 


In sfârșit... puterea și riscurile ei 


Puterea, unica rațiune a politicii, în sfârșit era lăsată din 
mână de I.C. Brătianu. Prea mult o ţinuse la sine și geloziile, 
pornirile, violențele toate păreau justificate. Dar căzând Bră- 
tianu, se retrăgea de la guvernarea ţării singura forță politică 
organizată a momentului, P.N.L., la a cărei constituire și ri- 
dicare contribuise atât de mult omul politic de la Florica. 
Opoziția Unită era expresia politică a nemulțumiţilor, dar nu 
era o forță organizată, unitară. Cine să preia puterea lăsată de 
Brătianu? Liberal-conservatorii, liberalii lui Kogălniceanu sau 
ai lui D. Brătianu, disidenţii liberali din jurul lui Fleva și ai 
grupului similar Take Ionescu, Djuvara, Arion, junimiștii? Fie- 
care aspira și își legitima aspiraţiile mai mult cu meritele în 
lupta dusă pentru răsturnarea lui Brătianu decât cu posibili- 
tățile lor constructive de guvernare*. Ca de atâtea ori în dubiis 
hotărăște Coroana**. Și de data aceasta o face din raţiuni 


* „Din nenorocire, declara Al. Lahovari în decembrie 1889, nu este dea- 
juns să fi luptat în opoziţiune cineva ca să merite totdeauna să fie la guvern 
[...]. În opoziţiune nu este trebuinţă ca acei ce luptă spre a răsturna un guvern 
să aibă aceleaşi păreri, același temperament, aceleaşi vederi, acelaşi scop. Toate 
acestea sunt neapărate pentru a guverna împreună. Opozițiunea este o nega- 
tivă, guvernul este o afirmare de toate orele, de toate momentele“ (Al. La- 
hovari, Discursuri parlamentare, p. 216). 

** „Apoi din momentul când era așa, când nu exista un alt partid politic 
în faţa partidului căzut de la putere, ci numai o colecţiune fracționată în 
diferite grupuri, cum puteți să tăgăduiți M.S. dreptul de a alege între acele 
grupuri pe acela pe care-l crede mai dezinteresat în luptele electorale, pentru 

externe, alegând soluția cu junimiștii*; T. Maiorescu putea no- 
ta satisfăcut: „am câștigat pariul“ (făcut la 24 noiembrie 1887 
cu V. Pogor și I. Negruzzi). Nu întâmplător P.P. Carp era titu- 
larul la Externe pentru a asigura continuitatea politicii din 
afară**. Prezenţa lui Th. Rosetti în capul guvernului, a celui 
pe care liberalii îl numiseră președinte al Curţii de Casaţie și 
care volens-nolens se amestecase mai puțin în politică, indica cel 
puţin intenţia regală de a-i folosi pe junimiști nu numai ca o 
soluţie provizorie în vederea alegerilor, dar și ca mijlocitori ai 
unei slăbiri a tensiunii politice şi revenirii la raporturi politice 
normale. 

Noul guvern, soluţie, pentru cei mai mulți opozanți, neaș- 
teptată, este întâmpinat în Parlament cu vădită ostilitate; „un 
instrument servil în mâinile regelui“, cum îl numea G. Panu. 
La 4 aprilie se închide sesiunea Parlamentului și guvernul își 
concentrează atenţia asupra răscoalelor țărănești, izbucnite în 
Câmpia Dunării, pe care le înăbușă cu ajutorul armatei***. 


a da ţării alegeri libere din cari în urmă să iasă un guvern regulat?“ — se 
întreba G. Vernescu (D.A.D., nr. 17, şedinţa din 5 decembrie 1888, p. 260). 

* Membrii guvernului erau: Th. Rosetti, P.P. Carp, T. Maiorescu, M. Gher- 
mani, gen. C. Barozzi, Al. B. Ştirbei, Al. Marghiloman. 

** O continuitate care se realizează nu numai prin menţinerea alianţei cu 
Puterile Centrale, Germania și Austro-Ungaria, dar și prin lărgirea acesteia, 
prin aderarea Italiei, cu acordul semnat la 9 mai 1888, ratificat la 18 iunie 
1888 (vezi Renato Mori, Francesco Crispi e L'accessione italiana all acordo austro- 
rumeno, în „Clio“, an V, nr. 2-3, 1969, p. 192-238; Antonny Di Iorio, Italy and 
Rumania in 1914: The Italian Assessment of the Rumanian Situation, 1907 to 1914, 
în „Rumanian Studies“ (Leiden), vol. IV, 1976-1979, p. 127-173; Şerban 
Rădulescu-Zoner, Convergences des relations diplomatiques roumano-italiennes à la 
veille de la première guerre mondiale, în „Rassegna storica del Risorgimento“, an 
61, nr. 3, 1974, p. 432-445; G. Torrey, The Rumanien—ltalian Agreement of 
23 September 1914, în „The Slavonic and East European Review“, vol. 44, 
nr. 103, 1966, p. 403-420; Ştefan Delureanu, L'Italia e l'opinione romena nei 
primi anni della Triplice Alleanza, în „Revue Roumaine d'Histoire“ an 28, 1984; 
şi, mai ales, Rudolf Mihai Dinu, Raporturi româno-italiene în cadrul Triplei Alianțe. 
Acordul din 1888 (în curs de apariţie). 

*** Vezi, pe larg, în Constantin Corbu, Răscoala țăranilor de la 1888, Bucu- 
reşti, 1978 (de văzut aici doar desfășurarea, altfel lucrarea dlui Corbu neavând 
utilitate. Pentru el satul românesc din acea perioadă dacă nu cumva era deja 
în răscoală atunci se pregătea să se răscoale, iar viaţa ţăranului nu se desfășura 

Conservatorii, rămași în opoziţie, și aliații lor nu puteau 
accepta guvernul junimist decât ca un provizorat care nu-și 
avea alt sens decât organizarea unor noi alegeri parlamentare. 
Dar junimiștii nu se grăbeau. Ei n-aveau aproape nici un 
contact cu masa electorală. Sigur, „ţara era guvernamentală“, 
P.P. Carp o declarase în mai multe rânduri: „Daţi-mi puterea 
şi mă prind că la cele dintâi alegeri am majoritatea“. Masa 
electorală era într-adevăr mobilă, putând trece de la un partid 
la altul, cu ajutorul administraţiei, tocmai pentru că era cam 
aceeaşi, adică restrânsă pentru toate partidele. Dar nu era de 
așteptat ca ea să treacă și la junimiști, fără legături în țară, fără 
măcar o pojghiţă de organizare care să pună în mișcare „con- 
tingentul electoral“. Din sânul opoziţiei numai liberal-conser- 
vatorii însemnau ceva pe plan organizatoric“. 

Organizarea era prin ea însăși o forță, fapt de care juni- 
miștii începuseră să-și dea seama. Așa că nu se arătau grăbiţi 
să dizolve Parlamentul și să provoace consultarea corpului 
electoral!. Ei căutau să rupă rândurile opoziţiei și să-și facă 


decât în aceste două stări de existenţă); Ion Ilincioiu, Țăranii, pământul şi 
moșierii în România. 1864-1888, București, 1982, p. 223-277 (şi această lucrare 
este excesiv deterministă în sens marxist). 

* O alegere parţială de la colegiul I de Cameră din București, unde 
generalul G. Manu îl înfrânge pe Pană Buiescu (acesta din urmă candidat din 
partea partidului lui D. Brătianu) cu 903 voturi contra 69 tocmai punea în 
lumină acest adevăr. În 1888, de fapt, cel mai puternic organizat partid din ţa- 
ră părea să rămână tot cel Naţional-Liberal. La alegerile comunale din Bucu- 
reşti, din 22 mai 1888, lista guvernului sprijinită de întreaga opoziţie (în 
fruntea celor două liste de la colegiul I și II figurau D. Brătianu şi N. Blarem- 
berg) trece cu 1 401 voturi, lista Fleva obține 262, iar cea liberală 720 voturi. 
În tabăra conservatoare se spunea adesea că liberalii („colectiviștii“, în termenul 
întrebuințat atunci) sunt „la pământ“, în totală disoluție pretutindeni. Nu era 
așa. În aprilie 1888 liberalii îşi strâng din nou rândurile. Se înființează și un 
comitet de acţiune cu toți fruntașii lor. La o întrunire a Clubului naţio- 
nal-liberal din Bucureşti, prezidată de I.C.Brătianu, la care participă delegaţi 
din toată ţara, se adoptă și un apel către ţară iscălit de 371 de membri ai P.N.L. 
Apelul, intitulat „Manifestul Partidului Naţional-Liberal“, chema la unitate pen- 
tru a asigura înfăptuirile partidului din cei 12 ani de guvernare (Istoricul Par- 
tidului Naţional-Liberal de la 1848 și până astăzi, Bucureşti, 1923, p. 129-134). 

! „România“, nr. 183 din 19 august 1888. 

partizani. Întreagă această acţiune se desfășura sub deviza: 
refacerea unităţii rândurilor Partidului Conservator. Or, aceas- 
tă refacere nu se putea realiza decât prin treptata desprindere 
a conservatorilor de liberalii opoziţioniști. Când Th. Rosetti a 
format guvernul, el a cerut concursul liberal-conservatorilor. 
Dar aceștia refuză. „Cauza a fost că n-au voit să aibă nici măcar 
aerul de a părăsi pe amicii leali cu care au luptat și au dă- 
râmat colectivitatea“?. Treptat, însă, în vara anului 1888 Opo- 
ziţia Unită se destramă. Se rupe mai întâi gruparea lui Fleva. 
Apoi liberalii lui D. Brătianu și M. Kogălniceanu. Din tabăra 
conservatoare cei care militau pentru totala despărțire, în afa- 
ra junimiștilor, și o făceau cu multă fervoare, erau tinerii con- 
servatori din jurul ziarului „Epoca“, al lui N. Filipescu. Re- 
facerea unităţii Partidului Conservatorilor, prin înlăturarea 
disidenţelor liberale din corpul său, era o lozincă atrăgătoare 
și va fi curând eficace. Tactica junimiștilor era corectă, chiar 
dacă nu și îndeajuns de profitabilă pentru ei. Căci unitatea nu 
se va reface în jurul lor, ci a vechilor conservatori de sub con- 
ducerea lui L. Catargiu. Cu Parlamentul în vacanţă, încă 
nedizolvat, guvernul Th. Rosetti a condus ţara din luna martie 
până în septembrie 1888. Deşi nu prim-ministru, P.P. Carp era 
în fapt conducătorul guvernului, personalitatea sa politică 
conturându-se tot mai pregnant. Nu fără ironie I.I.C. Brătia- 
nu scria surorii sale la 25 martie/6 aprilie 1888: „Eu chiar m-aș 
mira ca d. Carp să poată sta mult la guvern și din altă pricină: 
fiindcă pe de o parte nu-mi închipuiesc pe Richelieu ministru 
al lui Napoleon I și pe Bismarck funcţionar sub Frederic II. Și 
pe de altă parte știu că d. Carp, dacă nu se compară mai pe 
față cu cardinalul și cu cancelarul e fiindcă li se crede su- 
perior“?. 

Dar guvernul junimist nu putea merge indefinit cu un par- 
lament cu majoritate liberală fără a-și pune în pericol existența 
prin pierderea creditului celorlalți conservatori. La 9/21 sep- 


? Idem, nr. 124 din 1 iunie 1888. 
3 Din corespondența familiei Ion C. Brătianu, 1884-1888, vol. ILI (XXIV), 
p. 332. 

tembrie 1888 Parlamentul este convocat și dizolvat. Noile 
alegeri sunt fixate între 12-14 octombrie pentru Cameră și 
16-18 octombrie pentru Senat. Câteva zile mai târziu junimiș- 
tii publicau „Apelul către alegători“ și, simultan, în „Monitorul 
Oficial“, proiectele de legi care trebuiau să materializeze pro- 
gramul „Era nouă“. „Opera trecutului este terminată — pro- 
clama Apelul. Ceea ce se impune acum generaţiei noastre este 
organizarea temeinică a țării înlăuntrul cadrului constitu- 
tional...“ 

„Apelul către alegători“ relua programul expus de 
P.P. Carp în ședința Camerei din 28 martie 1888, când acesta 
răspunsese lui G. Panu, N. Blaremberg și I. Grădișteanu:. Un 
program cunoscut încă din 1881, așa-numita „Era nouă“, şi 
care acum lua o formă definitivă și precisă. 

Două principii doctrinare stăteau la baza „Erei noi“. Pri- 
mul, inspirat de școala germană contemporană, era recunoaș- 
terea dreptului de intervenţie al statului în raporturile socialef. 
Intervenţia nu trebuia să se facă însă — şi acesta era al doilea 
principiu — fără a ține seama de „starea populaţiei ţării, de 
obiceiurile ei, de felul ei de trai, de starea ei de cultură, de 
tradiţii şi de o sumă de alte împrejurări“. 


1 Apud T. Maiorescu, Discursuri parlamentare..., vol. IV, p. 21-22. Apelul 
şi forma publicării lui, procedee noi, ulterior preluate de toate guvernele, au 
stârnit nedumerire. Cei mai mulţi le-au luat ca pe o reclamă electorală, ca pe 
o intenţie de atragere a alegătorilor de la colegiul III. L. Catargiu se și duce la 
Th. Rosetti și îi spune: „Oare nu vă ajunge «România Liberă» pentru pro- 
gramele D-voastră și mai recurgeţi şi la «Monitorul Oficial»? Nu vă daţi seama 
d-voastră de efectul ce face în țară publicarea unor asemenea idei în jurnalul 
oficial, în care lumea s-a desprins a nu vedea decât legi definitive?“ 

5 PP. Carp, op. cit., vol. I, p. 473-480. 

% George 'Taşcă, Politica economico-socială a lui PP Carp, Bucureşti, 1938, 

„5. 
p * După același Carp, principalul creator al programului: „Reformele la noi 
s-au făcut până acum fără să se ţină seama de ceea ce există deja în ţară; s-au 
luat pur şi simplu legi din alte ţări, s-au tradus și s-au însoţit de o expunere 
oarecare. Acestea nu sunt reforme, ci schimbări în bloc. Eu cred că reforma 
adevărată trebuie să ia lucrurile existente și să caute a le îmbunătăți. În toate 
legile pe care am avut ocazia a le prezenta în viața mea, am ținut cont de 

Spre ce se orientau reformele preconizate de junimiști? Nu 
spre obţinerea de alte libertăţi. Considerau suficiente pe cele 
obţinute deja: libertatea de conștiință, de presă, de întruniri, 
de asociere ș.a. Acestea „înlăturaseră piedicile ce se opuneau 
progresului“. Însă „chestia de a ști cum să se întrebuințeze (subl. 
ns.) libertatea cucerită este încă de rezolvat“. Altfel spus, rolul 
conservatorilor urma a fi acela de a consolida libertățile până 
atunci cucerite*. Pentru un partid de guvernământ nu era 
prea mult. 


Dar care erau reformele propuse? Junimiștii renunțau la 
expunerea unui program de dorinţe generale, sub „o formă 
vagă şi nefolositoare, și prezentau un program de proiecte de 
legi. În domeniul social se precizau mai întâi măsuri privind 
soarta ţăranilor (nu întâmplător, după răscoalele țărănești din 
primăvara acelui an) și a meseriașilor. Se urmărea „a stârpi și 
a preveni proletariatul în sate și în orașe“. Pe ce căi și prin ce 
mijloace? „Dând săteanului toate înlesnirile priincioase pentru 
împroprietărire“ și „căutând, pre cât atârnă de guvern, a in- 
troduce o mai mare echitate în raporturile dintre proprietari 
și săteni“. Mijloacele vor fi legea de vânzare din moșiile sta- 
tului şi o revizuire a legii tocmelilor agricole**. Pentru mese- 
riași și lucrători se propunea o lege a meseriilor care „să sta- 
bilească între meseriași o puternică asociere ce-i va apăra în 
contra ignoranței, a neajunsurilor bătrâneţei și a accidentelor“. 
Va fi partea a doua a legii minelor. 

În administraţie se preconiza o mai bună administrare a 
comunelor rurale și descentralizarea prin instituirea „căpi- 
tăniilor generale“. Se aduceau în dezbatere proiecte de legi 


aceasta: am căutat numai să îmbunătățesc o stare de lucruri existentă în această 
țară“ (Discursul din februarie 1893, în G. Tașcă, op. cit., p. 5). 

* „Ceea ce se impune acum generaţiei noastre este organizarea temeinică 
a ţării înlăuntrul cadrului constituțional“, se spunea şi în „Apelul către ale- 
gători“ din septembrie 1888 („România“, nr. 203 din 14 septembrie). 

** Vezi, pe larg, Traian Lungu, Viaţa politică în România la sfârșitul secolului 
al XIX-lea, 1889-1900, Bucureşti, 1967, p. 67-84, 110-122, ale cărui concluzii 
le împârtăşim. 

privind înființarea jandarmeriei, admiterea și înaintarea în 
funcţiile administrative, perceperea dărilor comunale și jude- 
tene, modificarea legii electorale, comunală și judeţeană, crea- 
rea unui cod administrativ coordonat. Trăsătura generală a 
tuturor acestor proiecte era simplificarea raporturilor admi- 
nistrative prin descentralizare. Cu excepţia „căpităniilor“, 
chestiune foarte controversată, celelalte proiecte se vor realiza. 
În domeniul economic se fixau ca obiective: stârpirea agioului 
şi echilibrarea valutei prin introducerea monometalismului, 
aşezarea pe baze temeinice a politicii vamale, încurajarea in- 
dustriei naţionale și o reformă minieră. Obiective care, iarăși 
vor fi legiferate. Se propunea și modificarea sistemului de 
impozite prin desfiinţarea acelora prea înrobitoare (în realitate 
se va proceda invers). Inamovibilitatea judecătorească urma a 
fi extinsă asupra curților de apel, președinților de tribunale și 
judecătorilor de instrucţie. La departamentul Cultelor și In- 
strucției Publice se propuneau îmbunătăţirea soartei clerului 
de mir şi, „ca o trebuinţă urgentă“, extinderea învăţământului 
real pentru a încuraja „accelerarea mișcării economice și in- 
dustriale și frânarea tendinței spre reacţionarism“. 

În totul, un program ambițios și care va fi înfăptuit în cea 
mai mare parte în următorii ani de guvernare. Dar era acest 
program al tuturor conservatorilor sau numai al junimiștilor, 
adică numai al unei ramuri conservatoare? O întrebare care 
nu este numai a istoricului, ci era a contemporanilor. Ei îi răs- 
pundea Grigore Păucescu, în numele Partidului Liberal-Con- 
servator: „Nu numai că conservatorii n-au repudiat programul 
junimist, dar încă l-au declarat al lor în modul cel mai lămurit; 
și singura discuţiune ce am avut cu junimiștii în privința pro- 
gramului este tocmai că ei susțineau că programul pe care 
junimiștii l-au prezentat, ca al lor special, nu este altceva decât 
programul partidului conservator“?. Al. Lahovari, personali- 
tatea cea mai puternică a conservatorilor la acea vreme, 


7 T. Maiorescu, Discursuri parlamentare..., vol. IV (1888-1895), p. 21-27. 
3 „România“, nr. 124 din 1 iunie 1888. 

răspundea și el la Senat la 15 noiembrie 1888 interpelărilor lui 
N. Fleva și Şt. Șendrea: „aceste legi noi pe multe le-am cerut 
încă când eram pe banca de deputat“? (în acel moment era 
ministrul Agriculturii și Domeniilor). Exista într-adevăr un 
fond de gândire comună în rândurile tuturor conservatorilor* 
şi junimiștii se pricepuseră mai bine decât alții să-l concre- 
tizeze. 

Fiind în alianţă cu liberalii lui G. Vernescu, conservatorii 
din jurul lui L. Catargiu simt totuși nevoia de a veni în fața 
alegătorilor în septembrie 1888 cu un program care să fie al 
Partidului Liberal-Conservator. Căci nu puteau subscrie pur și 
simplu, în chip oficial, la programul junimiștilor, atâta timp 
cât ei se aflau politic în aceeași organizaţie cu vernescanii iar 
nu cu adepţii lui P.P. Carp. Apelul lor „Către alegători“ nu era 
însă un program practic". 

Alegerile dau câștig de cauză coaliției conservatoare, cu 
deosebire liberal-conservatorilor**. Junimiștii, la guvern, obțin 


° Al. Lahovari, Discursuri parlamentare (1888-1891), p. 16-17. Lahovari se 
referea la unul din discursurile sale din 1881 când susţinuse retragerea a 26 
de milioane de bilete ipotecare, stocul de aur și reforma Băncii Naţionale. La 
31 martie 1889 același Lahovari nu-i recunoștea lui PP. Carp paternitatea 
ideilor din „Era nouă“. „Ţara Românească ar fi nenorocită dacă tot viitorul său 
ar sta într-un singur om şi tot programul său politic într-un singur cap“ — 
replica el cu ironie. N-au primit oare conservatorii vânzarea pământurilor 
statului către țărani? Dar reformele financiare („cu toate că acesta n-are nici un 
raport cu liberalismul și conservatorismul — căci agioul nu are culoare 
politică“)? N-au primit ei inamovibilitatea magistraturii? („Cine cu mai multă 
dreptate decât Partidul Conservator poate zice că a susținut și susține această 
idee?“). Lahovari nu recunoaşte lui Carp decât meritul de a fi pus în pro- 
gramul său de guvernământ aceste idei înainte de alegeri şi faptul că s-a făcut 
„sindicul ideilor celorlalți“ (Ibidem, p. 144-149). 

* „Încercările de a ne înălța unii în paguba altora — scria «Timpul» dând 
răspuns «Constituţionalului» — sunt zădarnice, căci oricât am vroi să ne dis- 
tingem unii de alţii ţara nu va face toate distincţiunile subtile pe care noi, în 
orbirea noastră, căutăm să le stabilim“ („Timpul“, an XII, nr. 74 din 3 aprilie 
1891). 

10 „România“, nr. 206 din 18 septembrie 1888. 

** Mai înainte, la 13 septembrie, Partidul Liberal-Conservator se desprinde 
din Opoziția Unită, nu după aprinse discuţii în Comitetul Executiv (vezi „Ro- 
mânia“, nr. 204 din 15 și 16 septembrie 1888 și 208 din 21 septembrie 1888). 

un procent scăzut de partizani (41), deși sperau mult mai 
mulți (cel puțin 100). Ei ar fi obținut poate mai mulţi dacă ar 
fi trecut la schimbarea personalului administrativ și judecă- 
toresc, după cum bătrânii conservatori o cereau cu stăruință 
(„cu mătură și cu rășină“). Schimbările acestea însoțeau de re- 
gulă orice înlocuire de guvern şi încă la toate nivelurile. Din 
păcate, nu exista nici o stabilitate a oamenilor în funcţii ad- 
ministrative și judecătorești. Maiorescu motiva mai târziu în- 
ceata trecere la schimbările de personal din partea junimiştilor 
cu nevoia de stabilitate a funcţionarilor statului, judeţului și 
comunei, care într-adevăr se impunea!!. În realitate, schim- 
bările nu au luat ritmul obișnuit în bună măsură pentru că 
junimiștii aveau partizani puţini și cei pe care îi numeau în 
funcţii și care să nu fie liberali erau conservatori de alte nuan- 
te, de obicei adepţi ai lui L. Catargiu. În rândul majorității 
parlamentare cei care dominau erau liberal-conservatorii. De 
altfel, L. Catargiu colaborase strâns cu guvernul în pregătirea 
şi desfășurarea alegerilor, știind că la deschiderea Parlamen- 
tului se avea în vedere un guvern de concentrare conserva- 
toare. O socoteală care îndată după alegeri nu se dovedește 
deloc simplă, amestecul de principii fiind tulburat ca de atâtea 
ori de amestecul de persoane. La Senat guvernul susţine pre- 
ședinţia lui N. Kretzulescu, iar liberal-conservatorii pe aceea a 
gen. Florescu. Cel de-al doilea câștigă cu 57 voturi contra 37 
ale primului „T. Rosetti, roulé par les conservateurs furieux“ 


1! T. Maiorescu, Discursuri parlamentare..., vol. IV (1888-1895), p. 29. 

* „Nu știu cum se face că, de când a căzut guvernul D-lui Brătianu, nu 
mai poţi să trăieşti de liberal-conservatori — declara Al. Lahovari în Parlament, 
şi el tot liberal-conservator. Avem 20 000 de funcțiuni, mi se pare, dar de am 
avea 40, 60, 100 000 tot ar fi liberal-conservatori care să le ocupe“ (D.A.D,, 
nr. 26, şedinţa din 13 ianuarie 1889, p. 481). Alegerile au evidenţiat că Par- 
tidul Naţional-Liberal rămânea puternic. În ciuda faptului că era în opoziţie, 
el obținea 40 de locuri. Şi chiar dacă lipsea din Parlament I.C. Brătianu (intrat 
în balotaj la colegiul I de Senat din Ilfov și retras la al doilea scrutin în favoarea 
bancherului Zerlendi (!), liberalii făcuseră, cum scria C. Bacalbașa, „foarte bună 
figură în alegeri“ (C. Bacalbașa, op. cit., vol. II, p. 75). 

— scrie T. Maiorescu!?. În „România“, un articol de fond răs- 
punde nemulțumirilor junimiste. 

La 7/19 noiembrie, la întrunirea partizanilor guvernului de 
la Hôtel de France, se aud voci care cer trecerea junimiștilor 
în opoziţia liberală. La 9/21 noiembrie, la Cameră, N. lonescu 
susţine imediata alegere a organelor Adunării. Th. Rosetti 
cere amânarea cu două zile. La propunerea lui Al. Lahovari 
se votează amânarea cu o zi. Alegerea îi aduce lui L. Catargiu 
105 voturi (guvernul nu propune contracandidat)”, contra lui 
D. Brătianu, rămas cu 40 de voturi. Vicepreședinţi sunt aleși 
Ilariu Izvoranu, V. Pogor, Gr. Cozadini și gen. G. Manu. Aces- 
ta din urmă, cu cele mai puţine voturi (83), mulțumește cel 
dintâi cu vorbele: „Acest vot este pentru mine o semnificare, 
este aplicaţiunea acelui vestit proverb: să te ferești de amici, să 
nu te temi de inamici“!î. Hotărât lucru, nu o atmosferă de 
înțelegere domnea printre conservatori. 

La 11/23 noiembrie „criza ministerial-parlamentară“, cum 
o numește T. Maiorescu, nu se încheiase încă. La insistențele 
Regelui se ajunge la o înțelegere până la urmă, în guvern, 
rămas pe mai departe sub conducerea lui Th. Rosetti, intrând 
și liberal-conservatorii gen. G. Manu la Război, Al. Lahovari 
la Domenii și G. Vernescu la Justiţie. Externele le preia 
P.P. Carp, după ce liberal-conservatorii nu-i acceptaseră Inter- 
nele. În prima ședință a noului cabinet, la Rege, L. Catargiu 
și gen. Florescu declară tot sprijinul lor în Parlament”. Însă... 
în fapt, bătrânii conservatori erau nemulțumiți’. Mai cu sea- 
mă L. Catargiu. La 14/26 noiembrie, din iniţiativă parlamen- 
tară, se face propunerea de reînființare a regimului de por- 
to-franco la Brăila și Galaţi. Propunerea era iscălită de 23 de 


12 T. Maiorescu, Însemnări zilnice, III (1887-1891), p. 118. 

15 D.A.D., sesiunea extraordinară 1888, nr. 4, ședința din 10 noiembrie 
1888, p. 61. 

11 Ibidem, p. 62. 

15 T. Maiorescu, Însemnări zilnice, vol. IH (1887-1891), p. 118-119; idem, 
Discursuri parlamentare..., vol. IV (1888-1895), p. 33-34. 

16 „România“, nr. 252 din 14 și 15 noiembrie 1888. 

deputaţi, în cap cu L. Catargiu”. La 12 ianuarie 1889, când 
vine în fața Camerei propunerea de reînființare a porto-fran- 
co la Galaţi și Brăila, L. Catargiu își arată limpede resenti- 
mentele*. 

Discuţia din Parlament e cu totul semnificativă pentru sta- 
rea nelimpezită a raporturilor dintre diversele disidenţe con- 
servatoare în acel moment. Guvernul se simte dator să reac- 
ționeze și o face într-o strânsă unitate de vederi, cu spirit de 
echipă. La mijloc nu era într-adevăr chestiunea regimului de 
porto-franco, ci a persoanelor care ocupau banca ministerială. 
„Aici pare a nu mai fi vorba de porto-franc, ci de portofoliu“, 
cum spunea cu fină ironie Al. Lahovari!?. 

Reînființarea regimului de porto-franco, ca soluție eco- 
nomică de încurajare a exporturilor românești, nu mai era de 
actualitate. Orientarea unei însemnate părți a comerțului țării 
spre Europa Centrală, ca urmare și a dezvoltării rețelei de căi 
ferate, orientare puternic accentuată în timpul aplicării Con- 
venţiei cu Austro-Ungaria, dezorganizarea comercială din anii 
războiului din 1877-1878, politica obstrucţionistă a Rusiei la 
gurile Dunării după aceea, invadarea pieţelor europene cu 
cereale americane și rusești ș.a. erau tot atâtea cauze** ce ară- 
tau soluția reînfiinţării regimului de porto-franco ca neviabilă 
din punct de vedere economic. P.P. Carp, care, într-un exce- 


11 D.A.D., nr. 6, şedinţa din 14 noiembrie 1888, p. 77. Vezi şi nr. 12, 
şedinţa din 25 noiembrie 1888, p. 160; nr. 13, şedinţa din 1 decembrie 1888, 
p- 188; nr. 14, şedinţa din 1 şi 2 decembrie 1888, p. 206 şi urm. 

* Susţinând propunerea, el declara: „când în Cameră și în Senat majo- 
ritatea este a partidului liberal-conservator, când pe banca ministerială unii din 
D-voastră nu vreţi să ziceţi că sunteţi nici chiar liberali, ci puri conservatori, 
trebuie să urmaţi tradițiunile acestui partid“. Tonul era tranșant, amenințarea 
nevoalată. Cu același prilej ridică şi problema schimbării radicale a personalului 
administrativ, care era, spunea el, „colectivist“ și nu conservator. Dacă așa se 
va face atunci el mai dă curs guvernului, dacă nu, „atunci nu pot face altfel 
decât a vă zice să rămâneţi sănătoşi“ (Ibidem, nr. 25, şedinţa din 12 ianuarie 
1888, p. 470-471). 

15 D.A.D., nr. 26, ședința din 13 ianuarie 1889, p. 479. 

** Vezi foarte buna lucrare a lui Constantin Buşe, Comerţul exterior prin 
Galaţi sub regimul de port franc (1837-1883), București, 1976. 

lent discurs, spulberă argumentaţia lui Catargiu, avea dreptate 
când afirma că de atunci înainte Galaţii și Brăila nu puteau 
profita decât de pe urma „creșterii treptate a avuţiei generale 
a ţării“ și orice mijloc de a le forța dezvoltarea în alt chip putea 
afecta negativ restul țării’. Chiar dacă era vorba doar de o re- 
înfiinţare pentru o anumită perioadă, zece ani, după propune- 
rea lui L. Catargiu, soluţia tot neviabilă rămânea. Chestiunea 
era mai mult politică decât economică. Și atunci, situaţia lui 
Al. Lahovari, a lui Manu și Vernescu, membri ai Partidului Li- 
beral-Conservator, dar și ai guvernului, era cel puţin delicată: 
„noi n-am intrat în acest minister — declara Lahovari — decât 
după ce am consultat pe cei doi leaderi ai noștri, pe preșe- 
dintele Camerei și pe președintele Senatului. Dar deodată 
veniți pe această bancă, nu puteam să nu fim corecţi și pe 
lângă aceia cu cari lucrăm. Situaţiunile echivoce nu ne con- 
vin“%. Şi Lahovari își arăta clar poziţia: „sunt omul țării mele, 
nu sunt omul unui om, oricât de mare ar fi acel om?l. 

În urma altor declaraţii, M. Kogălniceanu conchide cu iro- 
nie că de fapt în Parlament s-a discutat nu „chestiunea portu- 
rilor-france“ ci „chestiunea ministerială“. Pus la vot, proiectul 
reînființării regimului de porto-franco este respins cu 103 vo- 
turi contra 56. L. Catargiu își dă demisia de președinte al Ca- 
merei. Demisia îi este respinsă a doua zi cu 91 voturi contra 
50. La intervenţia lui Catargiu este însă admisă, pentru ca la 
16 ianuarie să fie din nou ales cu 99 de voturi”. Din nou 
intervine L. Catargiu. Până la urmă, abia la 19 ianuarie criza 
părea depășită. 


Adunarea își alege un nou președinte în persoana fostului 
ministru de la 1870, Constantin Grădișteanu. Din solidaritate, 


19 D.A.D., nr. 25, ședința din 12 ianuarie 1889, p. 473. 

2 Ibidem, nr. 26, ședința din 13 ianuarie 1889, p. 480. 

21 Ibidem. 

2 Ibidem, p. 497. 

* Ibidem, nr. 27, şedinţa din 14 ianuarie 1881, p. 507; nr. 28, ședința din 
16 februarie 1881, p. 515. 

N. Blaremberg își dă și el demisia din vicepreşedinţie, dar 
n-are succesul lui L. Catargiu, demisia sa fiind imediat accep- 
tată, în locu-i fiind ales E. Protopopescu-Pake. Dar la 25 ianua- 
rie 1889, 22 de deputaţi, între care N. Blaremberg, G. Panu, 
Gh. Apostoleanu, ș.a., vin cu o propunere de dare în judecată 
a foștilor miniştri ai lui I.C. Brătianu, pe care o citeşte de la 
tribună N. Blaremberg (timp de 2 1/2 ore) şi o susține 
G. Panu”. Propunerea era, ca și precedenta, cât se poate de 
„insidioasă“, cum se exprima Maiorescu, pentru că se știa că 
junimiștii i se opuneau cu hotărâre. De altfel, îndată după 
citirea ei, T. Maiorescu o combate în termenii cei mai aspri“. 

În februarie guvernul mai aduce în discuţia Parlamentului 
proiectul de lege pentru înstrăinarea bunurilor statului. Tot 
acum, la 17 februarie/l martie, T. Maiorescu depune în Ca- 
meră proiectul său asupra parohiilor și instrucţiunii publice. 
În martie se reglementează statutul prințului moștenitor Fer- 
dinand în viața constituțională a ţării, Senatul trecându-l pe 
lista membrilor săi. În aceeași lună se aduce în discuţie și pro- 
iectul de lege relativ la pensiile militare. Toate acestea se fac 
însă pe un fundal politic în continuă frământare. În guvern, 
chiar, G. Vernescu amâna mereu un proiect de lege judecă- 
torească, cerut de programul „Erei noi“ şi susținut de colegii 
săi junimiști. În Parlament continuă tevatura în jurul propu- 
nerii de dare în judecată a guvernului I.C. Brătianu (în ulti- 
mele sale două formaţiuni). După ce propunerea Blaremberg 


4 Ibidem, nr. 30, şedinţa din 25 ianuarie 1889, p. 567 şi urm. 

* Discursul e relevant nu neapărat prin valoarea lui, la Maiorescu totdea- 
una ridicată — lucru ştiut —, cât prin reacţia pe care o determină chiar şi în 
sânul guvernului. La un n.oment dat, amintind de darea în judecată de la 1876 
şi de învinuirea ce i se adusese lui L. Catargiu bunăoară, Maiorescu exclamă: 
„a fost o infamie ceea ce s-a comis atunci“. N. Blaremberg (pe atunci între 
acuzatori) îi cere să-și retragă cuvintele. Maiorescu îi răspunde că nu s-a adre- 
sat lui. Şi atunci G. Vernescu strigă: „atunci s-a adresat mie!“ Or Vernescu era 
în guvern, coleg cu Maiorescu. Solidaritatea de echipă nu mai funcţiona. „Din 
această singură scenă — scrie T. Maiorescu — se poate înţelege mai bine decât 
din orice explicare situaţia anormală a ministerului Teodor Rosetti“ 
(T. Maiorescu, Discursuri parlamentare..., vol. IV (1888-1895), p. 36-37, 
214-238). 

e respinsă la 2 februarie, cu 81 contra 80 de voturi, Ilariu 1z- 
voranu depune o alta, care la 9 februarie este primită cu 101 
voturi contra 41 (împotrivă votează doar junimiștii, liberalii 
disidenţi abţinându-se)*. Toată discuţia din jurul acestor pro- 
puneri și a alegerii unei comisii de informațiuni nu face alt- 
ceva decât să scoată în evidență deosebirile existente între 
diferitele nuanţe conservatoare și să tensioneze atmosfera. În 
afara Parlamentului conciliabulele politice, strâmte sau largi, 
accentuează şi ele deosebirile, dându-le o expresie și mai 
acută**. 

Guvernul, născut dintr-un compromis, nu mai poate rezis- 
ta. Criza e precipitată de numirile făcute de G. Vernescu la 
Curtea de Casaţie (C. Orbescu, președinte, A.C. Șendrea şi 
M. Antonescu, membri) fără consultarea celorlalți miniştri***. 
La 22 martie/3 aprilie 1889 guvernul își dă demisia (neprimită 
de Rege). În zilele următoare au loc necontenite conciliabule 
între Rosetti, gen. Florescu, Carp, L. Catargiu, gen. Manu, 
Al. Lahovari. Propunerea lui Manu de acceptare a președinției 
lui L. Catargiu în fruntea unui guvern de coaliție conservatoa- 
re nu e acceptată de junimiști. În sfârșit, la 26 martie/7 apri- 
lie, Regele, după multe ezitări, aprobă demisia cabinetului 
Th. Rosetti și îl însărcinează pe L. Catargiu cu formarea nou- 
lui minister”. Cu aceasta criza nu se termină. L. Catargiu pro- 
pune iniţial un guvern de coaliţie în care ar fi intrat, între alții, 
D. Brătianu, G. Mârzescu, C. Boerescu, Tzoni, Gh. Aposto- 
leanu, pe lângă el, G. Vernescu, N. Blaremberg”. Regele 


* Asupra întregii acţiuni de dare în judecată, vezi articolul nostru: Liberalii 
și conservatorii în proces, Il, în „Magazin istoric“, nr. 2, februarie 1973. 

** La 15 martie, la întrunirea Comitetului Central al Partidului Libe- 
ral-Conservator, e votată cu 40 de voturi contra l și 32 abţineri o moţiune de 
neîncredere în guvern („România“, nr. 51 din 17 martie 1889). 

*** D.A.D., nr. 82, şedinţa din 19 mai 1889, p. 1507. 

% Vezi T. Maiorescu, Însemnări zilnice, III (1887-1891), p. 138-139; C. 
Bacalbașa, op. cit., vol. II, p. 107-108. 

% Ibidem, f. 140. Maiorescu afirmă chiar că L. Catargiu ar fi înmânat 
Regelui o listă de 12 persoane din care Suveranul urma să aleagă, el, cei opt 
miniştri. Afirmația nu e confirmată de alte surse. Dacă e adevărat, ea însemna 

convoacă la el mulți fruntași politici: Th. Rosetti, P.P. Carp, 
gen. Manu, Al. Lahovari, Al. Știrbei, Al. Marghiloman, T. Ma- 
iorescu, M. Ghermani, gen. Florescu și le cere părerea. Gen. 
Manu crede că această coaliţie nu va rezista în Parlament decât 
câteva zile. Gen. Florescu e mai categoric. După el, această 
coaliţie era „pentru răsturnare, dar nu pentru guvernare“. 
D. Brătianu se pretinde cel mai liberal dintre liberali, iar 
L. Catargiu cel mai conservator dintre conservatori și atunci ce 
fel de alianță mai este? La cine se va mai adresa Regele, 
constituţional, pentru a alterna jocul partidelor?* 

Reușita lui L. Catargiu era deocamdată parţială, situația 
conservatorilor rămânând chiar mai neclară decât înainte. 
N. Filipescu se grăbește să publice în „Epoca“ o declaraţie de 
retragere a lui din direcţia acestui ziar pentru că prea mare îi 
era admiraţia față de Al. Lahovari și tot atât de mare disprețul 
față de Gh. Vernescu. Și N. Filipescu nu era deloc singurul 
care să gândească astfel, cu atât mai mult cu cât Gh. Vernescu 
preia în noul guvern portofoliul Finanţelor, un domeniu în 
care nu se pricepea și aceasta într-un moment în care se aflau 
în plină desfășurare operaţiunile de stârpire a agioului, care 
cereau multă competenţă**. În plus, admiterea în guvern a lui 


o gafă politică, greu de crezut ca aparţinându-i lui L. Catargiu, om politic cu 
experienţă şi care nu se știa că ţine trena regală. 

* Tinerii conservatori, ca și grupul „Epoca“, erau nemulțumiți mai cu 
seamă de L. Catargiu, care nu numai că nu se arăta capabil să iasă din situaţie, 
dar și pentru că elimina din vederile sale pe un om ca Al. Lahovari, idolul 
multora, și nu urmărea reunirea conservatorilor, căutând în schimb combinații 
cu liberalii disidenţi, al căror rol nu-l vedeau. Se prea poate ca L. Catargiu să 
fi urmărit să-i împiedice pe liberalii disidenţi să revină la matcă, atrăgându-i 
într-o combinaţie guvernamentală și compromiţându-i. Numai că, până să 
ajungă aici, mărea și mai mult disensiunile din tabăra conservatoare. Și e mai 
mult ca sigur că nu izbutea să-i atragă pe liberalii disidenţi, care între timp se 
simțeau mai mult atraşi de matcă, decât de foștii lor aliați. Până la urmă, la 
29 martie 1889, L. Catargiu formează un cabinet doar din liberal-conservatori, 
după ce regele obține de la P.P. Carp acceptarea situaţiei. 

** De cum se prezintă la Cameră, junimiștii și minoritatea liberală îi şi 
opun lui Vernescu o moţiune de blam. Moţiunea e respinsă, dar faptul arăta 
limpede ostilitatea manifestă a adepților lui Carp mai cu seamă contra vernes- 
canilor din guvernul lui L. Catargiu (G. Niculescu, 1886-1901, Parlamentul 
român. Biografii și portrete, București, 1903). 

N. Gherassi, prietenul lui Vernescu, om politic obscur, nu 
convine majorităţii parlamentare. Și aceasta i-o și arată”. Dar, 
dincolo de componența acestui guvern, la urma urmei cu pu- 
tință de corectat, mai grav era că formarea lui dă pretext 
junimiștilor să-și afirme și mai pronunțat poziţia lor de grup 
separat între conservatori. 

La 31 martie/12 aprilie 1889, „vreo“ 56 de prieteni și 
adepţi ai lui PP. Carp, adunaţi la Brofft, se proclamă club 
politic separat — Clubul Constituţional. În Cameră, șeful 
acestui club, PP. Carp, explică poziţia sa și a amicilor săi față 
cu noua situaţie politică. Pentru el „guvernul prezidat de dl. 
L. Catargi este un pas îndărăt în dezvoltarea normală a acestei 
ţări“. Și Carp face apoi un lung expozeu asupra a ceea ce cre- 
de el că înseamnă un partid conservator, adică o organizaţie 
politică strânsă în jurul unor idei conservatoare și nu „o sumă 
de oameni, chiar cu idei opuse, cu tendinţe care de multe ori 
se ciocneau unele în contra altora“, care ştiu însă că pot veni 
la guvern. El şi prietenii săi nu pot accepta un partid con- 
servator numai ca „o adunătură de individualităţi cu diferite 
dorinţe“, și de aceea între ei și vechii conservatori s-a creat și 
adâncit „un abis“. „Mișcarea între vechii și noii conservatori 
este mai adâncă decât credeţi“ — declara Carp în încheierea 
„răfuielii“ sale cu L. Catargiu; „tot conservatori suntem și unii 
și alții, numai nu veți putea împiedica niciodată ca D. Lascăr 
Catargiu să fie conservator de ieri și eu conservator de mâine “ (subl. 
ns.)“2. Cu discursul său și mai cu seamă cu întărâtarea din el, 
Carp accentuează încordarea din rândurile conservatoare. 
L. Catargiu îi răspunde cu vehemenţă (nu și cu forță de con- 
vingere, căci n-avea talentul de orator al celui dintâi)”. Al. La- 
hovari încearcă să aplaneze conflictul, ca unul care fusese 
ministru în guvernul Th. Rosetti și era și acum. El cere cu in- 
sistenţă să se termine o dată cu chestiunile personale, cu lup- 


21 D.A.D. nr. 79, şedinţa din 30 martie 1889, p. 1277 și urm. 
% Ibidem, p. 1284. 

% Ibidem, p. 1285-1286. 

3 Ibidem, nr. 71, şedinţa din 31 martie 1889, p. 1292-1293. 

tele de partid și de influenţă, „ca să nu se zică că ne-am îm- 
părțit nu pe idei, ci pe portofolii; să nu se zică că ne-am 
împărţit pe ambiţiuni“?!. 

În realitate tocmai aceasta era concluzia: rivalitatea de am- 
bitii sfâșia Partidul Conservator. Din Parlament ea trece în 
presă și preocupă discuţiile politice. Pe bună dreptate M. Ko- 
gălniceanu se întreba ce vină avea Parlamentul țării că era silit 
să asiste la atacurile și contraatacurile fruntașilor conservatori, 
că „era pus să joace rolul pe care-l juca corul din timpurile 
vechi ale lui Eschil și Euripide“. Aceasta în vreme ce atâtea re- 
forme aşteptau să fie împlinite și în condiţiile în care neînţe- 
legerea nu era de nici o trebuinţă. „Sau voiţi d-voastră, cei din 
guvernul vechiu şi cei din guvernul nou, să o duceţi într-o 
ceartă și pe noi să ne ţineţi aici până în vinerea patimilor?“ 
Chiar dacă „cearta“ n-a fost permanentă, căci au existat și mo- 
mente de liniște (niciodată de acceptare reciprocă), ostilitatea 
dintre diferitele grupări conservatoare a sporit sub acest gu- 
vern al lui L. Catargiu. 

Un moment de acalmie a fost aducerea în discuţie (4 apri- 
lie 1889) și votarea proiectului de lege pentru acordarea de 
credite continuării fortificațiilor de la București, Focşani, Nă- 
moloasa, Galaţi. Raportor a fost P.P. Carp, care s-a priceput să 
apere cu abilitate proiectul împotriva pasionatelor critici din 
partea prinţului N. Bibescu, N. Blaremberg, G. Panu și mai 
ales M. Kogălniceanu (acesta din urmă a conjurat cu lacrimi 
în ochi pe deputaţi să nu voteze o lege care va aduce ţării mari 
nenorociri. Nenorociri n-a adus, dar ulterior fortificațiile se 
vor dovedi cel puţin fără obiect). În rest, între grupările con- 
servatoare n-a fost liniște. Ziarele „România Liberă“ și „Epoca“ 
fac o opoziţie crâncenă guvernului. Prin aceasta se și apropie 
unul de celălalt până când în iunie se și contopesc, dând la 
iveală „Constituţionalul“. 


3! [bidem, nr. 70 şi 71, şedinţele din 30 şi 31 martie 1889, p. 1286, 1292. 
3? Ibidem, nr. 71, şedinţa din l aprilie 1889, p. 1303. 

Cu aceeași vivacitate le răspund ziarele liberal-conservtoare 
„România“ și „Naţionalul“. În termeni ca aceștia: „Pentru libe- 
ralii-conservatori Partidul junimist nu există, precum nu există 
pentru familia constituită, copilul natural“. „România“ res- 
pingea apelurile la unire ale „Epocii“ pe motiv că lui N. Fili- 
pescu nu i-a dat nimeni mandatul s-o facă și dacă junimiștii 
voiau să se unească n-aveau decât să intre în Partidul Libe- 
ral-Conservator: „biserica e mare“. Ziarul cel mai plin de 
zeflemea şi harțag la adresa guvernului era „Constituţionalul“, 
cu o echipă de redactori talentați: A.D. Holban, N. Volenti, 
E. Ionescu, Gr. Buicliu, N. Cerkez, I.D. Ghica, D. Teleor ş.a. 
Se atacau nu numai vernescanii, dar și L. Catargiu personal. 
Tinerii conservatori, animați de N. Filipescu, lucrau, prin toa- 
te mijloacele, ca să închege o coaliție a tuturor conservatorilor, 
tineri și bătrâni deopotrivă, prin îndepărtarea vernescanilor*. 
inta presiunilor celor tineri erau Al. Lahovari și gen. Manu 
pe care voiau să-i determine să se întoarcă în contra vernes- 
canilor (și a lui L. Catargiu, dacă altfel nu se putea). Nici 
G. Gr. Cantacuzino nu era uitat, propunându-i-se, pentru a fi 
atras, președinția Camerei. Acţiunea nu rămâne fără urmări. 
Al. Lahovari, în dese convorbiri cu L. Catargiu, îi cere o altă 
atitudine faţă de junimiști (firește, o schimbare a relaţiilor cu 
G. Vernescu era presupusă)'5. Deocamdată însă L. Catargiu nu 
era convins de necesitatea despărțirii de G. Vernescu. „Româ- 
nul“ respinge mereu denumirile de „catargiști“ și „vernescani“ 
folosite de junimiști. „Partidul Liberal-Conservator, așa cum a 
fost organizat în 1884, este unul și nedespărţit“*. Ca „o do- 
vadă“, ziarul anunţa că, de pildă, la Câmpulung s-a hotărât 
„unirea definitivă“ a liberalilor și conservatorilor locali. 

Mai potolite în timpul vacanţelor de vară, discuțiile politice 
se reiau o dată cu venirea toamnei, paralizând practic orice 


% „Naţionalul“, an I, nr. 30 din 13 aprilie 1889. 

“ „România“ nr. 8l din 17 şi 18 aprilie 1889. 

* Vezi „Epoca“, aprilie—iulie 1889. 

3 T. Maiorescu, Însemnări zilnice, 11I (1887-1891), p. 161. 
% „România“, nr.180 din 21 și 22 august 1889. 

activitate constructivă. Mai târziu, L. Catargiu afirma în Par- 
lament că la toate ministerele erau pregătite proiecte de legi, 
relative la învăţământ, credite agricole, lucrările podului de la 
Cernavodă, îmbunătățirea administraţiei Dobrogei, reorganiza- 
rea clerului mirean, organizarea jandarmeriei ș.a. Dar... „era 
o parte din Cameră care ne făcea viaţa amară și deşi aveam o 
majoritate, însă nu puteam lucra nimic; și ce era mai dureros 
pentru noi era că tocmai unii dintre acei care se ziceau con- 
servatori ne făceau adesea cele mai mari greutăţi“”. 

Al. Lahovari și Gr. Păucescu sunt cei care încearcă o în- 
țelegere cu junimiștii. Cel dintâi oferă acestora trei ministere, 
legaţii din Paris, Londra și Roma, postul de guvernator al 
Băncii Naţionale (acesta pentru Th. Rosetti). Într-o atare înţe- 
legere, P.P. Carp ar fi sprijinit guvernul din Cameră, „rezer- 
vându-și viitorul înlăuntrul Partidului Conservator astfel re- 
constituit“. Dar L. Catargiu nu acceptă o atare formulă (din 
cauza legăturii sale cu G. Vernescu) și propune doar două mi- 
nistere pentru doi apropiaţi ai junimiștilor (A.D. Holban și 
Gr. riandafil) şi, eventual, G. Gr. Cantacuzino, președinte al 
Camerei. Guvernul, astfel refăcut, urma să aducă în Parlament 
proiectul inamovibilității magistraturii și reforma Băncii Na- 
ționale. Constituţionalii se consfătuiesc. P.P. Carp acceptă orice 
însă fără vernescani. În acest sens, T. Maiorescu și Th. Rosetti, 
în același timp, cer o audienţă la Rege. Propunerea lui 
Al. Lahovari nu izbutește, nici cu reînnoirile sale succesive. 
(„Vous saurez au moins que j'ai tout fait pour nous entendre“ 
— îi declara el lui T. Maiorescu)”. Junimiștii se reunesc aproa- 
pe zilnic în acest sfârșit de octombrie. Dar... „situaţia tot ne- 
hotărâtă“, „nimic definitiv“. 

În sânul guvernului Al. Lahovari, gen. Manu și Gr. Pău- 
cescu erau pentru o înţelegere cu junimiștii, dar L. Catargiu 
continua să susțină ca mai necesară înţelegerea cu vernescanii. 
Aceasta cu toate că nu lipseau fricțiunile dintre el și G. Vernes- 


3 D.A.D., nr. 15, şedinţa din 13 decembrie 1889, p. 161. 
% T. Maiorescu, Însemnări zilnice, III (1887-1891), p. 180. 
3 Ibidem, p. 183. 

cu*. Lui L. Catargiu nu-i convenea nici o soluţie atâta vreme 
cât simţea nesigură majoritatea din Cameră. 

De mai multe ori chestiunea dizolvării Parlamentului 
revenise în discuția Consiliului de Miniștri. În principiu toți o 
recunoșteau ca „o necesitate inevitabilă“. Dar nu toţi erau de 
acord asupra momentului când urma să se dizolve. L. Catar- 
giu și G. Vernescu considerau că acest moment trebuia să fie 
concomitent cu deschiderea Parlamentului în sesiunea de 
toamnă. Șeful guvernului, în felul lui, interesat firește, dar 
cinstit, spunea că îi era foarte greu să cheme Camera la lucru, 
prin mesajul de deschidere și, în același timp, să-i dea a în- 
țelege că la cel dintâi conflict ce s-ar naște are s-o dizolve. 
Manu, Lahovari și, în urmă, Gr. Păucescu credeau mai nime- 
rit s-o dizolve la ivirea unui conflict, de pildă, în momentul 
alegerii președintelui. Altfel, dizolvarea părea, vorba gen. Ma- 
nu, „prin anticipaţiune**. 


* Numirea lui Pake Protopopescu, prieten personal al acestuia, ca gu- 
vernator al Băncii Naţionale, alte numiri de partizani în personalul admi- 
nistrativ, propunerea lui Vernescu de a se remania guvernul prin introducerea 
liberalului G. Mârzescu ș.a. (Vezi Traian Lungu, op. cit., p. 92). 

** Vezi D.A.D. nr. 15, şedinţa din 13 decembrie 1889, p. 165; A.N.R., fond 
Casa Regală, dosar 3/1889, f. 1. 

1. „Un continuu echivoc“ 


La sfârșitul lui octombrie regele convoacă un Consiliu de 
Miniștri pentru deliberări. Toţi miniștrii sunt consultaţi. Gen. 
Manu și Al. Lahovari se pronunţă contra dizolvării, cerută atât 
de L. Catargiu cât și de G. Vernescu. În caz de dizolvare Manu 
și Lahovari voiau completarea ministerelor „în sens omogen“ 
(un post de ministru rămăsese liber de la început „din cauză 
că era divergență de opiniuni între d. Vernescu, d. Catargi și 
noi“ și se avea în vedere o eventuală completare și restructu- 
rare cu junimiștii). Or, la această cerere, cum plastic se expri- 
ma gen. Manu, „D. Catargiu... o cam scălda“!. Regele susține 
părerea lui Manu și a lui Lahovari și, fireşte, L. Catargiu își 
prezintă demisia. O demisie pe care Regele o considera foarte 
„gravă“. „Cu toate că sub ministerul d-lui Brătianu s-au 
schimbat 60 sau 70 de miniștri — declara malițios L. Catargiu 
în decembrie 1889 — lucrul acesta nu s-a găsit grav, dar pen- 
tru ministrul liberal-conservator era o chestiune gravă“. 

Soluţia G. Manu, presupusă de unii*, ajunge la ordinea 
zilei. Regele voia, din rațiuni de politică externă, un guvern cu 
participarea sau sprijinit de junimiști. În noul minister, instalat 
la 5 noiembrie 1889, intră trei junimiști (Th. Rosetti, M. Gher- 
mani și Al. Marghiloman — cel din urmă după ce T. Maio- 
rescu refuză). În plus, ceilalți miniștri sunt favorabili lor 
(Manu, Lahovari) sau apropiaţi (Al. Holban, Gr. Păucescu). 
P.P. Carp nu este inclus (la cererea lui Manu), dar cu perspec- 
tiva de a fi în caz de dizolvare a Parlamentului („pour courir 
ensemble les chances de la situation“). Noua formațiune minis- 


! C. Bacalbașa, op. cit., vol. II, p. 64. 

2 DA.D., nr. 15, şedinţa din 13 decembrie 1889, p. 162. 

* La 1/13 noiembrie gen. Manu îi făcuse lui T. Maiorescu o propunere de 
a intra în minister, alături de Th. Rosetti și Al. Lahovari, cu aprobarea lui 
P.P. Carp. „Pentru ca să vie Manu la mine, lucrul e de astă dată mai serios“ — 
notează T. Maiorescu, Însemnări zilnice, III (1887-1891), p. 185. 

terială, de „concentrare“, cum va fi numită*, dădea câștig de 
cauză grupărilor conservatoare nemulțumite de până atunci. 
Pentru Partidul Conservator ea ru aducea însă o regăsire a 
unității. Aceeași disoluţie stăruia în rândurile sale, deoarece se 
lăsau la o parte din sfera puterii alte grupări, L. Catargiu, gen. 
LE. Florescu și, firește, vernescanii care, până una alta, se 
simțeau legaţi de conservatori prin aceeași atracţie a puterii. 
Și aceste grupări erau bine reprezentate în Parlament, mai 
bine decât fostele grupări nemulțumite. 

Oficiosul liberal-conservator a considerat noul guvern ca 
„pur personal“ și nimic mai mult, ca „un mijlocaș pieziș“ al 
voinţei regale?. La 12 noiembrie, 60 de deputaţi și senatori se 
întrunesc la G. Vernescu și stabilesc candidaturile lui L. Catar- 
giu la Cameră și a gen. Florescu la Senat. Două zile mai târziu, 
circa 80 de liberal-conservatori se întrunesc din nou. L. Catar- 
giu face aluzie la cei care au acces pe scara din dos a Palatului; 
el combate ideea unor guverne „compuse din oameni care 
capătă puterea prin intrigă“, susținând-o pe aceea a guver- 
nelor „rezemate pe partide recunoscute de ţară“f. Alţi 20 de 
senatori și deputaţi „independenţi“ (de fapt tot liberal-con- 
servatori), reuniți la N. Blaremberg, hotărăsc și ei opoziţie 
contra guvernului Manu. 

Pentru moment însă opoziţia nu prea are succes. Majo- 
rităţile, versatile, trecură imediat de partea noului minister?. 
La Cameră, L. Catargiu e înfrânt în candidatura lui la pre- 


* Numită așa pentru că, vorba aceluiași Panu: „de astă dată nu mai sunt 
pe banca ministerială nici junimiștii, nici liberalii conservatori, nici constitu- 
ţionalii, sunt conservatorii concentrați“. Adică „acum zic: suntem cu toţii familia 
conservatoare faţă cu familia liberală“ (D.A.D., nr. 15, ședința din 13 decem- 
brie 1889, p. 162). Dar el nu credea în reușita concentrării, căci ambiția și 
lupta o dată angajate cereau sacrificii consecutive (comparaţia lui cu Macbeth 
care-l ucide pe Duncan ca să-i ia coroana, dar apoi ucide mai departe pentru 
a și-o menţine e foarte reușită). Îndepărtarea șefului, a lui L. Catargiu, nu 
putea fi fără urmări. 

3 „România“, nr. 239, 240, 241, din 7, 8 şi 10 noiembrie 1889. 

1 Idem, nr. 246 din 16 noiembrie 1889. 

* C. Bacalbașa, op. cit., vol. II, p. 113. 

şedinţie, neobţinând decât 52 de voturi contra 85 ale lui 
G. Gr. Cantacuzino, care este ales. La Senat președinte era 
gen. Florescu. La un amendament pe care îl propune în dis- 
cuţia Adunării se obține o paritate de voturi. Gen. Florescu 
demisionează și, la stăruința guvernului, demisia îi este accep- 
tată cu 50 de voturi contra 42. În locul său este ales Nicolae 
Kretzulescu, candidatul guvernului’. 

L. Catargiu ține un discurs în Cameră cu resentimente abia 
voalate la adresa Coroanei”. Era nemulțumirea celui care ve- 
dea bine că alţii voiau să culeagă roadele din grădina lui. Și nu 
se putea spune că nemulțumirea sa n-avea temei. Take Io- 
nescu, inteligentul avocat, subjugat din ce în ce mai tare de 
politică, care încă își păstra o libertate de mișcare între gru- 
pările conservatoare, neîncadrându-se propriu-zis în nici una, 
se hotărăște de data acesta — deocamdată ca atitudine — 
pentru L. Catargiu și contra junimiștilor. Bătrânul șef con- 
servator nu va uita sprijinul de acum și îndată ce va avea pri- 
lejul și-l va face cel mai tânăr ministru al guvernului său. Era, 
s-o recunoaştem, și un tribut adus valorii, Take Ionescu ară- 
tându-se, cu adevărat, chiar de la început, o valoare în politica 
românească. 

Cu impetuozitate, cu forţă oratorică, Take Ionescu crede că 
între grupările conservatoare, de la preluarea puterii, a fost 
un necontenit „proces de convingere-învingere“, din care „nu 
s-a ajuns nici la convingere, nici la învingere, ci la un izvor de 
frământări“. Fiecare guvern a fost o nouă frământare. Și nu 
se poate spune, remarcă el foarte corect, că au fost învinși și 
învingători, ci de fiecare dată unii îndepărtați de la putere, 
pentru moment, și alţii, aflaţi la putere, tot pentru moment. 
Şi de fiecare dată „cel puţin o înjumătățire a partidului care 
trebuia regenerat“?. 

Cel mai vehement atacă noul guvern G. Vernescu. El face 
un lung rechizitoriu grupării lui P.P. Carp, dar nu-i uită nici 


6 „România“ nr. 264, din 9 decembrie 1889. 
7 D.A.D. nr. 15, şedinţa din 13 decembrie 1889, p. 162-163. 
4 Ibidem, nr. 16, şedinţa din 14 decembrie 1889, p. 180-184. 

pe gen. Manu, Al. Lahovari sau Gr. Păucescu?. Atacurile por- 
neau din nemulţumire, din interes, firește, dar și din insa- 
tisfacţia pe care nu putea să n-o determine necontenita luptă 
pentru întâietate dintre grupările conservatoare. Răspunzând 
acestor atacuri, gen. Manu își apără guvernul, cu abilitate și 
din apărare în atac știe să-și consolideze propria poziție". 
T. Maiorescu, cu obișnuita sa forță oratorică, într-un lung și 
excelent discurs, face o întreagă istorie politică a deceniului 
'80 și firește trage concluzii. Și din ele reieșea limpede că 
L. Catargiu de cele mai multe ori a fost depășit de evenimente 
care l-au târât în loc să le influenţeze. Argumentele lui Ma- 
iorescu, unele după altele, într-o înșiruire de o remarcabilă 
logică (trăsătură distinctivă a oratorului care era) atacau nu 
greșelile lui L. Catargiu, ci nehotărârea lui, incapacitatea de a 
imprima o linie clară partidului, recurgând prea adesea la 
„paralelităţi și lateralităţi“!!. Majoritatea Camerei începea să fie 
câștigată. Nu puţin contribuie la acesta excelentul discurs al lui 
Al. Lahovari, ministrul de Externe în noul guvern, care-și 
îndreaptă forţa talentului său împotriva lui G. Vernescu. „D-l 
Brătianu, mai priceput, a sfârșit cu d-ta în două luni de zile și 
poate că și aceasta a fost una din cauzele rămânerii sale la 
guvern în timp de 12 ani“, comenta el cu obișnuita-i ironie 
care nu ierta!?. Era clar, atâta vreme cât „nefireasca“ unire cu 
Vernescu dăinuia, o unitate a conservatorilor nu era cu pu- 
tință, după cum un guvern conservator fără junimiști n-avea 
șanse de durată, regele socotindu-i pe aceștia din urmă in- 
dispensabili (din raţiuni externe). 

În vreme ce în Parlament discuţia Adresei pusese din nou 
în lumină, dacă mai era nevoie, opoziţia dintre diversele gru- 
pări conservatoare, contribuind însă în a asigura pentru mo- 
ment o majoritate noii formaţiuni ministeriale, ostilitățile con- 


° Ibidem, p. 239. 

10 Ibidem, nr. 15, p. 166-167. 

11 T. Maiorescu, Discursuri parlamentare..., vol. IV (1888-1895), p. 320-356. 
12 Al. Lahovari, Discursuri parlamentare (1888-1891), p. 198. 

tinuau și în afară*. Adepții guvernului reînființează ziarul 
„Timpul“ la 13 noiembrie 1889, ca să fie organul „concen- 
trării“ conservatoare, în fapt oficios (de la 12 martie 1890 în 
fruntea ziarului este adus N. Filipescu, unul din adepţii cei 
mai convinși ai acestei concentrări). Câteva alegeri parţiale 
demonstrează nu atât tăria guvernului, cât forţa de înrâurire 
directă și indirectă a puterii. Din șase mandate, candidații gu- 
vernului obţin cinci”. 


Noul minister își arată de la început intenţia de a face o 
operă constructivă. Mai multe proiecte de legi sunt pregătite, 
unele gata de a fi aduse în discuţie. La începutul lui 1890 gen. 
Manu tocmai era luat în zeflemea de a fi prezentat 10 proiecte 
de legi de reformă administrativă (ele au și fost botezate, 
„decalogul generalului Manu“). Dar pentru fiecare proiect 
trebuia asigurată o majoritate parlamentară. În ianuarie, 
Gr. Păucescu, ministrul Agriculturii și Industriei, intervine pe 
lângă Vernescu şi Catargiu, cerându-le sprijin pentru votarea 
fortificaţiilor**. Nu se știe dacă n-a făcut-o și pentru a mai 


* La 11 ianuarie 1890 se reuneşte Comitetul Clubului Central al Partidului 
Liberal-Conservator, al cărui președinte era gen. Florescu. Reunirea avea loc 
pentru reînnoirea Comitetului. G. Vernescu vrea să profite și încearcă 
introducerea a 16 noi membri, adepţi ai lui. Maniștii reacţionează și cu 52 
voturi contra 42 noii membri sunt respinși și e aprobată, la iniţiativa lui Pake- 
Protopopescu, vechea conducere, cu gen. Florescu în frunte. Nemulțumiţi, 
G. Vernescu şi L. Catargiu convoacă la 15 ianuarie Comitetul Executiv al 
Partidului Liberal-Conservator (la care maniștii nu vin). Cu acest prilej, gen. 
Florescu contestă din nou constituţionalitatea guvernului Manu (vezi „Timpul“, 
an XI, nr. 47 din 13 ianuarie 1890 și „România“ nr. 9 din 13 ianuarie 1890 și 
nr. ll din 17 februarie 1890). 

3 „Timpul“, nr. 50 din 17 ianuarie 1890. 

11 C. Bacalbașa, op. cit., vol. II, p. 114. 

** Votate la 29 aprilie/11 mai 1890 cu 93 voturi contra 53. În orice caz 
„ne-am explicat asupra tuturor cesiunilor“, cum declara L. Catargiu în de- 
cembrie 1890 despre întâlnirea lui şi a lui G. Vernescu cu Gr. Păucescu. Cu 
acest prilej, L. Catargiu cere reintrarea în Partidul Liberal-Conservator a tu- 
turor celor „care au idei liberal-conservatoare“ (şi a junimiştilor, dacă ei consi- 
derau că le au) şi să se formeze un guvern în care să nu intre nici el, nici 
Vernescu, dar care să fie un guvern „ce să ne dea garanţii, să știm la ce să ne 


114 CONSERVATORI ŞI CONSERVATORISM ÎN ROMÂNIA 


potoli din furia cu care liberal-conservatorii se aruncă în ac- 
ţiunea de dare în judecată a fostului guvern I.C. Brătianu, 
care tocmai este adusă în Cameră. Una din menirile guver- 
nului Manu era și aceasta, de a face să înceteze o acțiune poli- 
ticeşte la fel de greșită pe cât fusese și precedenta, a liberalilor 
contra conservatorilor, din 1876. Și iritanta chestiune este 
scoasă de la ordinea zilei, raportul de dare în judecată (sus- 
ținut de N. Blaremberg, care a vorbit 36 de ore, din care 20 
de ore discursul propriu-zis) fiind respins la 30 ianuarie cu 86 
de voturi contra 67 din 153 de votanţi. Scăpat de obsesia unui 
proces politic guvernul forțează ritmul de lucru al Parlamen- 
tului. La 8 februarie convoacă majorităţile la Hotel Continental 
și vorbitorii, gen. Manu, Al. Lahovari, P.P. Carp ș.a., cer con- 
cursul tuturor pentru votarea bugetelor, a legilor financiare, 
administrative, judecătorești și de pensii civile. Al. Lahovari 
insistă asupra rostului minorității parlamentare, care în Româ- 
nia era mai mică decât în alte părţi, dar „foarte stânjenitoare“, 
în stare „să împiedice lucrările majorității“. Oficiosul guver- 
nului (care din 14 martie 1890 apărea și dimineaţa și seara)* 
se plângea mereu de obstrucţia opoziției. Un motiv pentru 
care guvernul e nevoit să prelungească sesiunea de primăvară. 
La 19 aprilie, din nou la 10 mai 1890, G. Manu convoacă 


aşteptăm, cum are să urmeze atât în privinţa politicii externe, cât și în privinţa 
politicii interne și cari au să fie legile ce vom avea să votăm“. Altfel spus, 
L. Catargiu voia un guvern care să-i fie supus (D.A.D., nr. 24, ședința din 
11 decembrie 1890, p. 203). 

% „Timpul“, nr. 69 din 10 februarie 1890. Lucrul era adevărat numai în 
parte. Sigur că în condiţiile în care vechii șefi conservatori, L. Catargiu, gen. 
Florescu, liberalul conservator Gh. Vernescu, nu erau în guvern și ei formau 
minoritatea într-o Cameră conservatoare atunci forța ei era mare. 

* Tot în martie se organizează şi Comitetul conducător al ziarului 
„România“ în care intrau liberalii G. Vernescu, Răceanu, G. Dem. Teodorescu, 
C.G. Vernescu și conservatorii C. Olănescu, M. Balș, I. Iancovescu. 

1 „Timpul“, nr. 84 din 28 februarie 1890, nr. 99 din 17 martie 1890; 
„România“ nr. 101 din 10 mai 1890. Opoziţiei conservatoare i se adăuga cea 
liberală, fireşte. La 15 martie „Timpul“ scria că în acea sesiune parlamentară 
numai liberalii făcuseră nu mai puţin de 75 de interpelări („Timpul“, nr. 98 
din 15 martie 1890). 

majoritățile parlamentare la Hotel Continental, cerându-le 
concursul. Miniștrii Al. Lahovari, Gr. Păucescu, M. Ghermani 
susțin cererea primului ministru. La fel P.P. Carp. Ambele 
întruniri sunt prezidate de Gh. Gr. Cantacuzino, unul din pio- 
nii importanţi ai guvernului în Parlament”. Activitatea guver- 
nului Manu, cu toate că atmosfera îi era neprielnică, nu numai 
dădea impresia dar chiar era fructuoasă. În această sesiune el 
trece prin Parlament creditul pentru continuarea fortificații- 
lor, legea etalonului aur și reorganizarea Băncii Naţionale, 
creditul pentru construcţia de șosele și noi căi ferate, legea 
organizării magistraturii, legea împotriva cumulului, legea 
pensiilor civile, modificarea unor dispoziţii din legea pentru 
vânzarea pământurilor statului. În plus izbutește să scoată de 
la ordinea zilei darea în judecată a miniștrilor liberali. Sigur, 
cele mai multe proiecte de legi se găseau în studiul comisiilor 
parlamentare de dinaintea venirii guvernului Manu*. Dar, 
nu-i așa? acest guvern asigurase continuitatea necesară izbân- 
dei şi culegea roadele. Impresia de activitate fructuoasă o dă- 
deau nu numai legile în Parlament, ci și realizări din afara lui. 
Anul 1890 este unul în care a fost instalat telefonul în Bucu- 
rești. Direcţia poșştelor şi telegrafului devine Direcţia poștelor, 
telegrafelor și telefoanelor (P.T.T.), cu Dimitrie Cesianu în 
frunte. În februarie 1890 pe străzile Capitalei se introduce 
iluminatul electric. Cele dintâi lămpi electrice sunt instalate în 
faţa Palatului regal, pe refugiul dintre Palat și Fundaţia Ca- 
rol I. Tot în 1890 bulevardul „cel mare“ al Bucureștilor, la care 
lucra febril Pake-Protopopescu, ia forma lui definitivă. Început 
încă în 1857, când Alexandru Orăscu trece la construirea Pa- 
latului Universităţii, acest bulevard fusese preluat în grija edi- 
litară a lui Pake-Protopopescu, tăind orașul într-o parte până 
la biserica Cotroceni, iar în cealaltă până la Șoseaua Mihai 


1? Vezi „Timpul“, nr. 128 și 145 din mai 1890. La 16 aprilie 1890, prin- 
tr-un mesaj, regele cere Parlamentului să-și continue lucrările (D.A.D., nr. 68, 
şedinţa din 16 aprilie 1890, p. 1377). 

* Vezi, pe larg, Ion Mamina, lon Bulei, Guverne și guvernanţi, 1866-1916, 
Bucureşti, 1994, p. 72-76. 

Bravu, trecând peste strada Iancului pe care o „absorbea“ în 
întregime. În septembrie se inaugura localul Şcolii comerciale, 
construit la insistența lui Pake-Protopopescu; în octombrie se 
punea piatra de temelie a Palatului Justiţiei, construit de ar- 
hitectul Cuţarida, și, în aceeași lună, a podului de peste Du- 
năre, operă a lui Saligny. La 1 noiembrie, la Turnu Severin, 
se inaugura Serviciul fluvial român pe Dunăre, îndeosebi prin 
strădaniile lui Grigore Manu, director general al Regiei Mo- 
nopolurilor Statului. „Regimul conservator de atunci avea no- 
rocul a doi înalți funcţionari cu totul superiori: unul era Pake- 
Protopopescu, primarul Capitalei, celălalt Grigore Manu, di- 
rector general al regiei“, scrie C. Bacalbașa!. Evident opera de 
construcţii din toată ţara avea nevoie de o finanţare cores- 
punzătoare. Și guvernul conservator s-a străduit s-o asigure 
punând la lucru excedentul din comerțul exterior al Româ- 
niei, din ce în ce mai activ și cu o balanţă constant bună. 
Pentru finanțarea lucrărilor din Capitală, de pildă, la 6 martie 
1890, I.G. Poenaru-Bordea aducea în Cameră un proiect pen- 
tru emisiunea unui nou împrumut acordat orașului în valoare 
de 16 000 000 lei!” (aceasta după împrumuturile anterioare 
din 1869, 1883, 1888, 1889, a căror valoare se ridica la 
77 433 820 lei)”. Tot el pune în aplicare revizuirea adminis- 
traţiei Băncii Naţionale, în așa fel încât Parlamentul sau Mi- 
nisterul de Finanţe să poată influenţa deciziile luate de Bancă, 
în caz de necesitate. Pentru că, spunea P.P. Carp, „adminis- 
traţiunea de la bancă, faţă cu reformele cari le introducem 
noi, nu apără ideea financiară; ea apără o cetate a partidului 
lor (a P.N.L. — n. n.) şi o apără în detrimentul creditului 
acestei țări“. Totodată, prezenţa lui Ghermani în guvernul 
Manu asigură un buget cât de cât normal, după ce în doi ani 
de guvernare conservatoare bugetele nu fuseseră prezentate 
„în starea normală“. Principiile sale financiare erau foarte 


15 C, Bacalbaşa, op. cit., vol. II, p. 123. 

19 DA.D. nr. 56, ședința din 6 martie 1890, p. 1045-1047. 

2 Ibidem, nr. 46, şedinţa din 15 februarie 1890, p. 831 şi urm. 
21 Ibidem, nr. 44, ședința din 16 februarie 1890, p. 950. 

simple: remanierea impozitelor în strânsă legătură cu creşte- 
rea avuţiei naţionale („impozitul trebuie aşezat cu prudență și 
nu trebuie ca el să ucidă productivitatea“); niciodată statul să 
nu facă cheltuieli pripite (în 1890 îi răspundea lui G. Panu: 
„putem să dăm libertăți cât de multe, căci ele se pot lua înapoi 
și nu ne apucă nimeni; dar, când vei da o concesiune sau vei 
face o cheltuială de 100 milioane, nu mai poţi da înapoi“)?. 


Cu prilejul dezbaterii proiectelor de legi nu se poate spune 
că poziția guvernului vizavi de majorităţile parlamentare s-ar 
fi îmbunătăţit. Cu umor, P.P. Carp (un foarte activ susținător 
al guvernului în această sesiune parlamentară) chiar remarca 
faptul că după ce ţara a trăit 12 ani cu omogenitatea liberală 
(„acolo nu era decât o turmă şi un păstor, o voinţă și o as- 
cultare“) ce-ar fi fost să se încerce alți 12 ani și cu celălalt 
sistem, „cu un sistem care face să creadă pe guvern că la cu- 
tare moment poate să i se întâmple un ce neplăcut și că 
majoritatea pe care călărește nu este un armăsar atât de docil 
încât guvernul poate să stea în liniște pe dânsul...?“% 


Noul credit de 15 milioane pentru fortificațiile începute de 
liberali ridică de data aceasta chestiunea orientării externe a 
țării. În aprilie 1889 o astfel de dezbatere nu avusese loc. Și 
atunci lupta dintre grupările conservatoare pentru putere era 
prezentă. Dar în 1890 ea dobândise un spor de violență pe 
care mai înainte nu-l avusese. Şi, inevitabil, sporul acesta se 
simțea peste tot. Luarea în considerare a suplimentării credi- 
telor se face doar cu 98 bile pentru (58 contra)“. PP. Carp 
face și imprudența să pună chestiunea pe un teren politic, 
adică fortificațiile se făceau în vederea alianței Occidentului 
contra Orientului. Aceasta într-o Cameră conservatoare în 
care mulți credeau că România nu poate promova decât o po- 
litică externă de neutralitate?%. L. Catargiu o declară ferm: „noi 


2? Ibidem, nr. 59, şedinţa din 10 martie 1890, p. 1113. 

233 Ibidem, nr. 58, şedinţa din 9 martie 1890, p. 1098-1099. 
“4 Ibidem, nr. 78, şedinţa din 28 aprilie 1890, p. 1497. 

2 Ibidem, p. 1502. 

nu putem urma decât o politică de neutralitate, adică să fim 
bine cu toate puterile, căci suntem o ţară mică, o ţară agri- 
colă“. L. Catargiu nu știa de ralierea la Tripla Alianţă, cum de 
altfel nimeni nu știa în acea Cameră, în afara lui PP. Carp. În 
timpul opoziţiei vorbise de mai multe ori în același sens, neu- 
tralist, în care vorbea acum“. Și era limpede „orice ați zice 
d-voastră, cum se exprima Take Ionescu, nu are înțeles sis- 
temul de apărare ce am adoptat, dacă nu avem idei precon- 
cepute în privinţa alianțelor de închegat“. Ca prim-ministru, 
incitat de Take Ionescu, L. Catargiu are cuvinte asemănătoare, 
la 30 martie 1889: „noi, ca naţiune mică, care trebuie să avem 
recunoștință către toate puterile, ne vom feri de a provoca, de 
a nemulțumi pe oricare dintrînsele și ne vom da toate silințele 
ca să păzim neutralitatea în adevăratul ei sens și a o apăra în 
contra tuturor care o vor ataca“%. Al. Lahovari, ministru de 
Externe în 1889 (și după aceea), susținând aceeași orientare, 
era mult mai nuanțat, acuzând amestecul unor vecini în tre- 
burile interne ale Regatului român (aluzie la Rusia). Aceasta 
în timp ce PP. Carp se declara împotriva neutralității ca 
politică constant urmărită, iar în 1889 o spunea fără echivoc: 
„Irebuie dar să ne asociem cu toţi aceia care au lucrat tot- 
deauna pentru liniștea și pacea necesară prosperității și măririi 
poporului român. Aceasta e politica germană și în acest sens 
guvernul actual e pentru politica germană pe care a recunos- 
cut-o și d. Brătianu“. În iunie 1888 PP. Carp se duce la Berlin 
unde contactează un împrumut de 93 milioane de mărci de la 
un consorțiu bancar în care Bleichrâder juca rolul principal**. 


* Chiar în manifestul din septembrie 1888 L. Catargiu și G. Vernescu 
declarau: „O politică pașnică și amicală către toate puterile, o atitudine neted 
nepărtinitoare şi sincer neutră este singura folositoare ţării noastre. Am con- 
damnat politica externă a guvernului trecut, când servilă, când provocatoare şi 
niciodată corectă“ (Ibidem, nr. 70, şedinţa din 30 martie 1889, p. 1281). 

2 Ibidem, nr. 70, şedinţa din 30 martie 1889, p. 1282. 

21 Ibidem, p. 1280. 

** Cu acest împrumut s-au plătit 47 de milioane, datoria statului faţă de 
Banca Naţională, s-au alocat 27 de milioane armatei, 14 milioane construcţiilor 
de căi ferate, 5 milioane pentru şcoli (A.N.R., fond Casa Regală, dosar 8/1888, 
f. 129, 21 iunie 1888). 


ÎN SFÂRȘIT... PUTEREA ŞI RISCURILE EI 119 


La întoarcere, la Viena, îl asigura pe Kâlnoky că era cu pu- 
tinţă reglementarea raporturilor comerciale dintre cele două 
ţări, dar guvernul n-avea majoritatea în Parlament”. De aceea, 
reprezentanţii Puterilor Centrale în România aveau încredere 
în PP. Carp și junimiști, dar n-aveau deloc în liberali-conser- 
vatori. Lui Al. Lahovari, reprezentantul austro-ungar, Golu- 
chowski, îi spunea, la 24 aprilie 1888, că „administraţia d-lui 
Catargiu nu-i putea inspira decât cea mai mare neîncredere, 
ținând seama de antecedentele și de legăturile compromiță- 
toare ale acelora care o compuneau“%. Ceea ce-l determină pe 
Al. Lahovari să-l asigure că nu va ezita să-și dea demisia „în 
ziua în care ar constata la Preşedintele Consiliului o cât de 
mică dorinţă de a devia de la linia de conduită care a urmat-o 
până acum guvernul regal în relaţiile sale cu Puterile Occi- 
dentale“. Același Goluchowski îi reproşa regelui că l-a înde- 
părtat pe Carp. Carol I, nemulțumit de amestecul ministrului 
austriac în treburile sale interne, aducea drept explicaţie ca- 
racterul aprins şi atitudinea provocatoare ale liderului juni- 
mist. Îi spunea însă că pe Catargiu îl va ţine până la toamnă, 
ca apoi „să-l arunce peste bord“ (exprimarea lui Carol notată 
de Goluchowski) și în locu-i să aducă un minister de serviciu 
junimist conservator, iar apoi pe I.C. Brătianu, „singurul om 
din România în stare să facă ordine“”!. 

Desele schimbări de guverne conservatoare de după 1888 
își au, așadar, și o explicaţie de natură externă. Se apropia 
reînnoirea tratatului de alianţă cu Puterile Centrale și cine ur- 
ma s-o facă, în condiţiile în care nici un conservator, în afara 
lui P.P. Carp, nu era la curent cu alianța secretă a României? 
Era o întrebare care a frământat mult pe regele Carol și cabi- 
netele de la Viena și Berlin*. Frământare fără un temei real. 


% Gh. Nicolae Căzan, Şerban Rădulescu-Zoner, op. cit., p. 173. 

29 Ibidem, p. 178. 

% A.N.R., fond Casa Regală, dosar 28/1889, f. 63. 

>! Ibidem, f. 87, 6 mai 1889. 

* Vezi, pe larg, Gh. Nicolae Căzan, Şerban Rădulescu-Zoner, op. cit., p. 171 
şi urm. 

„În politica externă, spunea Al. Lahovari, e un fel de soli- 
daritate adevărată între toţi românii, că nici un guvern care va 
sta pe această bancă nu va fi nici trădător, nici inept, și nu va 
urma decât o politică națională“. Sub formula: „vom continua 
în afară politica înțeleaptă care ne-a atras bunăvoința puterilor 
celor mari, amiciţia vecinilor, care au făcut din România un 
element de ordine și de pace în Orient“, cabinetele conser- 
vatoare Th. Rosetti, L. Catargiu, G. Manu, I. Em. Forescu au 
promovat în exterior aceeași politică inaugurată de liberali. 
Chiar fără să o știe. Nu puțin a contribuit la aceasta și acţiunea 
unor agenți ruși, în frunte cu ministrul Rusiei la București, 
M. Hitrovo, în Moldova, considerată drept amestec în trebu- 
rile interne ale României. În toamna lui 1889 Al. Lahovari 
vizitează Viena, asigurându-l pe Kâlnoky că nici o schimbare 
nu se va face în politica externă „care să nu corespundă sim- 
țămintelor și intereselor țării“. lar Lascăr Catargiu, înainte de 
demisia sa, îl vizitează pe contele Būlow la ambasada germană 
de la București, exprimându-și atitudinea prietenească, a sa şi 
a partidului său, pentru Germania și Austro-Ungaria și do- 
rința de a da acestei atitudini o expresie mai concretă”. Situ- 
aţia devine mai complicată după 1890 când se intensifică asu- 
prirea românilor din Transilvania. I. Grădișteanu, tânărul con- 
servator, foarte naţional în convingeri, declara în Parlament în 
decembrie 1890: „Credem, suntem siguri că nu se va găsi nici 
un guvern care să poată sta de vorbă măcar cu monarhia ve- 
cină până ce starea de lucruri de peste munți nu se va schimba 
cu desăvârșire“. Declara acestea pentru a-l combate pe T. Ma- 
iorescu, care, la 1881, credea că o apropiere de Austro-Un- 
garia va crea o situaţie mai bună românilor cuprinși în cadrul 
ei. Contrariul părea mult mai curând valabil. Al. Lahovari 
nega existența vreunui tratat cu Austro-Ungaria (atunci el încă 
nu știa că el există, dar chiar dacă ar fi știut-o tot ar fi trebuit 
să nege) și afirma imposibilitatea pentru micul regat dunărean 
de a se amesteca în treburile imperiului vecin. Tot ce putea, 


3 D.A.D., nr. 70, şedinţa din 30 martie 1889, p. 1282-1293. 
3 Gh. Nicolae Căzan, Şerban Rădulescu-Zoner, op. cit., p. 180. 

ca ministru al acestui regat, era să spere şi el că „statele care 
au români sub dominaţiunea lor se vor convinge că românii 
sunt un popor leal și credincios și că este adevăratul lor interes 
de a-i trata cu dreptate și moderaţiune“. În ianuarie 1891 
primul ministru Gh. Manu vizitează Viena și discută cu Kál- 
noky asupra situației românilor transilvăneni. Fără nici un re- 
zultat. Ministrul de Externe austro-ungar neagă faptul că gu- 
vernul de la Budapesta ar face vreo diferenţă în tratarea supu- 
șilor săi. Regele Carol îi spunea lui von Bülow că persecutarea 
românilor transilvăneni va fi o piedică în calea înnoirii alianţei 
României cu Austro-Ungaria”. Îngrijorarea cabinetelor aus- 
tro-ungare şi germane devine serioasă când în februarie 1891 
este adus guvernul generalului I. Em. Florescu. Būlow și Go- 
luchowski merg la rege și îi declară că numirea acestui guvern 
„nu poate să provoace decât o impresie proastă puterilor prie- 
tene, pentru că guvernul Florescu, din cauza orientării sale, 
poate deveni o piedică pentru ducerea cu consecvență a orien- 
tării politicii externe urmată până acum“*. La mijloc nu erau 
însă presupusele convingeri rusofile ale gen. Florescu și nici 
reticenţele regelui Carol în a împărtăși și altor oameni politici 
români secretul alianţei (în fond putea s-o facă, cum a făcut-o 
până la urmă, şi alianța continua). La mijloc era problema 
naţională pe care Austro-Ungaria (Kâlnoky, îndeosebi) nu voia 
s-o vadă, iar Germania, cu toate insistenţele sale în 1891, nu 
reușește să-și determine aliata s-o vadă. Austro-Ungaria, în loc 
să facă să înceteze politica de deznaționalizare din Transil- 
vania, exercita presiuni la București. Presiuni insistente cărora 
li se alătură și Germania (chiar dacă aceasta din urmă, pe de 
altă parte, nu înceta să îndemne Viena la moderație în Tran- 
silvania)*. În urma presiunilor, după călătoria sa la Berlin, în 


m D.A.D., nr. 27, şedinţa din 14 decembrie 1890, p. 166-169. 

* Vezi Teodor Pavel, Mișcarea românilor pentru unitate națională şi diplomația 
Puterilor centrale (1878-1895), vol. I, Timișoara, 1979, p. 107. 

% Gh. Nicolae Căzan, Şerban Rădulescu-Zoner, op. cit., p. 193-194. 

* Asupra reînnoirii alianţei secrete vezi George Fotino, op. cit., în „Revue 
d'Histoire Diplomatique“ (Juillet-Septembre 1932), Paris, 1932; Gh. 1. Bră- 
tianu, Bismarck și Ion C. Brătianu, Bucureşti, 1936; Idem, La politique extérieure 

octombrie 1891, regele Carol făgăduia că va face schimbări în 
guvern și își asuma sarcina câștigării Partidului Conservator 
pentru aderarea fermă la Tripla Alianță”. Aceasta după ce 
rezistase ideii de a se semna reînnoirea tratatului de alianță 
neapărat în 1891 (susținută de Austro-Ungaria) și acuzase 
mereu „tonul apoditic“ al lui Goluchowski. Cedând în faţa 
Berlinului, Carol 1 voia să dea impresia că rezistă Vienei. În 
ianuarie 1892 vizitează Budapesta și intervine pe lângă minis- 
trul președinte Szapâry în favoarea românilor transilvăneni, 
iar la 4/16 ianuarie face același lucru pe lângă împăratul Franz 
Joseph. S-a ales cu simple făgăduieli. Practic cu nimic. Viena 
ar fi dorit o ameliorare, dar Budapesta se opunea și cea dintâi 
n-avea mijloace s-o forțeze pe cea de-a doua, cum nu va avea 
nici mai târziu. Între timp, conservatorii, reuniți sub L. Catar- 
giu la guvern, în decembrie 1891, reînnoiesc alianţa cu 
Austro-Ungaria. L. Catargiu și Al. Lahovari, încunoștiinţați de 
existența unui tratat secret, n-acuză nici o surprindere și sunt 
de acord cu continurea unei politici care pentru moment pă- 
rea cea mai bună. Nu numai pentru păstrarea independenței 
Regatului, dar și în ideea asigurării unei „umbrele protec- 
toare“ pentru românii asupriţi. Reînnnoirea n-au făcut-o fără 
ezitări, al căror motiv era situaţia din Transilvania“. Între 
liberali și conservatori nu sunt diferenţe în orientarea externă 
la sfârşitul veacului al XIX-lea și începutul celui următor. 


du Roi Charles I-er de Roumanie, Bucureşti, 1940; Hilde Mureșan, Politica externă 
a României între 1871-1900 în corespondența diplomatică germană, în „Anuarul 
Institutului de Istorie din Cluj“, XIII (1970), p. 205-211; Renato Mori, op. cit., 
loc. cit., p. 195 și urm.; corespondenţa diplomatică publicată în colecţia / Do- 
cumenti diplomatici italiani, seria a Il-a 1870-1896, vol. XXIII (1 septembrie 
1889-8 februarie 1891), Roma, 1995, doc. 61, 62, 63, 277, 429, 490, 695, 696, 
804, 902, 903, 915; vol. XXIV, Roma, 1996, doc. 272, 283, 436, 449, 516, 626, 
656, 714; Teodor Pavel, op. cit., vol. I, p. 100 şi urm., care pe lângă docu- 
mentele publicate în Die grosse Politik der europäischen Kabinette (vol. VII), folosite 
de predecesorii săi, aduce date noi. 

31 Vezi telegrama cancelarului Caprivi către ambasadorul Bülow de la 
29 octombrie 1891, în Teodor Pavel, op. cit., vol. I, p. 325. 

* Vezi Gh. Nicolae Căzan, Șerban Rădulescu-Zoner, op. cit., p. 199-203; 
Teodor Pavel, op. cit., vol. I, p. 113 și urm.; Ion Bulei, Lumea românească la 
1900, București, 1984, p. 212-215. 


ÎN SFÂRŞIT... PUTEREA ŞI RISCURILE EI 123 


În interior, lupta politică între fracţiunile conservatoare 
continuă. Miniștrii sunt nevoiţi mereu, pentru a mai rămâne 
în funcţii, să se apere de învinuiri și să se justifice. 


Nevoia permanentă de justificări, de apeluri la istoria poli- 
tică mai recentă sau mai îndepărtată era simptomatică prin ea 
însăși. „Speram că prin contopirea tuturor elementelor conser- 
vatoare ne vom uni odată întregul Partid Conservator“, credea 
gen. Manu, dacă „vom înlătura cestiunile de persoane și vom 
ține seama numai de cele de principiu“%. Greu de realizat un 
astfel de deziderat pentru că se ridica problema de ce să se 
facă această reunire în jurul unor personalități politice ca Ma- 
nu sau Lahovari sau Carp și nu în jurul lui Florescu sau al lui 
L. Catargiu, încă șeful recunoscut (şi nu prea) al conservatori- 
lor? Iar în privința ideilor, în general aceleași sau asemănă- 
toare, nu trebuiau scăpate din vedere nuanțele, unghiurile din 
care fiecare personalitate le privea și care nuanţe și unghiuri 
aveau sau puteau să aibă o importanță destul de mare în 
opera concretă de guvernare. Confruntări între diferitele gru- 
pări conservatoare momentane continuă să aibă loc în Parla- 
ment în această sesiune**. 


* Vezi D.A.D., nr. 78, şedinţa din 28 aprilie 1890, p. 1498-1499. 

% Ibidem, p. 1499. 

** Când la 26 mai 1890 G. Duca aduce în dezbatere proiectul de lege 
pentru deschiderea unui credit extraordinar de 22 600 000 lei pentru con- 
strucţia de șosele (şoselele fuseseră destul de neglijate după ce s-a început 
construirea de căi ferate, toate eforturile fiind concentrate spre acestea). Între 
1866 şi 1876, de pildă, fuseseră construiți 1 100 km de șosele, iar apoi, între 
1876 şi 1887, doar 405 km, dintre care numai 145 km de către stat (vezi 
D.A.D., nr. 92, şedinţa din 22 mai 1890, p. 1794). L. Catargiu îl atacă pentru 
că, arăta el, nu fără destulă dreptate, Ministerul Lucrărilor Publice (ad-interim 
era Al. Lahovari) nu-l studiase ca lumea. Când la 29 mai 1890 G. Panu în- 
treabă guvernul de ce nu se aplică mai repede legea vânzării bunurilor statului 
către țărani, controversele izbucnesc între Gr. Păucescu, ministru la Agricul- 
tură şi Domenii, și P.P. Carp, cel care făcuse legea în guvernul junimist. Cei 
dintâi amână aplicarea până la toamnă, cel de-al doilea constată „lipsa de sâr- 
guinţă“ a ministrului de la Domenii, ca și o schimbare a modului de a vedea 
aplicarea legii. Gr. Păucescu motivează cu greutăţile financiare existente (lipsă 
de credite deocamdată), cu dificultăţile de întocmire a tablourilor, pentru ca 

În afara Parlamentului aceeași atmosferă de învinuiri re- 
ciproce. 

Conservatorii, indiferent de nuanţă, trebuiau să fie însă 
mai atenţi decât fuseseră în acțiunile lor politice pentru că, 
între timp, liberalii încep să-și reunească rândurile. Contra 
unei reuniuni, cel mai activ fusese G. Panu, secondat de Gri- 
gore Sturdza și Vintilă Rosetti. Dar pentru ea erau toți ceilalți 
membri ai conducerii Partidului Liberal-Democrat al lui 
D. Brătianu, între care N. Fleva, P. Grădișteanu, G.D. Palladi, 
Caton Leca, C. T. Grigorescu, N. Vrăbiescu ș.a. O comisie co- 
mună a liberalilor democrați și liberalilor naţionali stabilește, 
în martie 1890, modalitatea reunirii. Moţiunea de blam propu- 
să de G. Panu în Comitetul liberal-democrat este respinsă cu 
36 voturi contra 14. G. Panu demisionează din clubul liberal 
și în curând va pune bazele Partidului Radical-Democrat, iar 
P.N.L. se reface, la 26 martie, unirea fiind anunţată public la 
Hotel de France. Rivalitatea politică dintre cei doi frați Bră- 
tianu lua sfârșit. Se termina astfel încă o „ciudăţenie“ a vremii 
aceleia, care cauzase însă destule neajunsuri partidului libera- 
lilor. Refăcut, P.N.L. redevine competitiv în lupta politică. O 
alegere parțială la colegiul II Ilfov de Senat o dovedea cu pri- 
sosință, candidatul liberal, un bătrân „șters cu totul“, Dimitrie 
Cariadgi, întrunind totuși 441 voturi contra candidatului gu- 
vernului care obține 537*. Sigur că nu se anunța deocamdată 


vânzările să se facă într-un mod egal, și își oferă demisia, dacă se consideră că 
nu și-a făcut datoria. În discuţie se amestecă N. Ionescu, M. Kogălniceanu și 
G. Vernescu (acesta din urmă, ca de obicei, contra lui Carp). G. Manu cu greu 
împacă spiritele (Ibidem, nr. 94, ședința din 23 mai 1890, p. 1891; nr. 98, 
ședința din 29 mai 1890, p. 1881-1887). 

* În alegerile comunale de la 4-6 noiembrie liberalii şi-au arătat din nou 
forța. La aceste alegeri conservatorii s-au prezentat uniţi pe o singură listă la 
București, iar în restul țării la latitudinea cluburilor locale, și, fireşte cu 
concursul autorităţilor, aproape „inevitabil“. La Bucureşti înfruntarea cu libe- 
ralii a fost foarte aspră, cu toate că lista conservatoare avea în frunte pe Pake- 
Protopopescu, unul din cei mai activi primari pe care i-a cunoscut Bucureștii 
Vechiului Regat. Au fost 2 854 de voturi. Lista guvernului a obținut 1 493, a 
liberalilor 1 284, a radicalilor 38 şi o listă independentă — 37. Este foarte po- 
sibil ca fără „umpluturile“ folosite de electorul Pake-Protopopescu, lista liberală 

la orizont o iminentă venire la putere a liberalilor. Reunirea 
lor a provocat și multe nemulțumiri. Guvernarea autoritară a 
lui I.C. Brătianu era încă foarte proaspătă. Dar un partid li- 
beral refăcut era de preferat la putere altuia dezunit și care 
din 1888 nu reușise încă să dea un guvern unitar“, „tare“ cum 
se spunea atunci. Era de preferat și din cauza alianţei secrete 
externe de a cărei existenţă dintre conservatori, cum am văzut, 
n-avea deocamdată știință decât P.P. Carp (parțial și T. Maio- 
Tescu). 


O dată cu venirea toamnei junimiștii nu mai vor să sprijine 
guvernul Manu. De mai înainte, din iunie 1890, PP. Carp îi 
declarase primului ministru că e nesatisfăcut de slaba energie 
a guvernului în aplicarea unor idei junimiste, factor esenţial în 
sprijinul pe care el și grupul său i-l acordau. Îndeosebi îl 
nemulțumise Gr. Păucescu, pe care îl considera „incapabil“. 
Aceasta cu toate că Păucescu adusese în discuţia Camerei, la 
7 iunie, proiectul de lege pentru modificarea câtorva dispoziţii 
din legea pentru vânzarea bunurilor statului în loturi mici. Se 
arăta cu această ocazie că se parcelaseră până atunci 100 de 
moșii. De vândut însă nu se vânduse nici una, iar aducerea 
acestui proiect, in extremis, înaintea închiderii Parlamentului, 
fusese făcută în urma criticii lui P.P. Carp. După cum aceleiași 
critici se datora și Circulara ministrului Domeniilor de la sfâr- 
şitul lunii iunie, insistând pentru cât mai grabnica aplicare a 
legii vânzării pământului statului. Înaintea deschiderii Parla- 
mentului P.P. Carp își condiţiona sprijinirea pe mai departe a 
guvernului cu remanierea acestuia”. La 15 noiembrie 1890, 


să fi trecut victorioasă. De altfel, în ţară, liberalii au câștigat în multe localităţi, 
iar unde au câștigat listele conservatoare avansul a fost peste tot minim. 

* Ziarul tinerilor liberali, care pentru scurtă vreme în 1890 formaseră un 
grup aparte: Take Ionescu, C.C. Arion, Al. Djuvara, C. Dissescu, C. lones- 
cu-Gion, „La Liberté Roumaine“, având iniţial ca director pe Take Ionescu, nici 
n-avea altceva ca leit-motiv în polemica cu ziarele conservatoare (cea mai 
aprigă era cu „L'Indépendance Roumaine“ a lui G. Em. Lahovari) decât tocmai 
lipsa de unitate, atât de flagrant resimţită de conservatori. 

3 Titu Maiorescu, Însemnări zilnice, III (1887-1891), p. 268. 

când se deschid Camerele, guvernul apare în fața Parlamen- 
tului în aceeași componenţă, dar a doua zi şi-o schimbă: 
Th. Rosetti și Gr. Păucescu se retrag, locul lor fiind luat de 
Gr. 'Triandafil la Justiţie și T. Maiorescu la Instrucţiune Publică 
și Culte și ad-interim la Lucrări Publice. Al. Marghiloman 
preia Agricultura, Industria, Comerţul și Domeniile“. Modi- 
ficarea fusese sugerată de Carp. 

Din nou, având sprijinul junimiştilor, Manu încearcă să 
facă faţă liberal-conservatorilor, care, atât la Cameră cât și la 
Senat, iarăși îşi pun candidaturi proprii. La Cameră candidea- 
ză L. Catargiu care din nou e înfrânt (45 voturi contra 75 ale 
lui G. Gr. Cantacuzino și 17 D. Brătianu). La Senat însă lupta 
urma să fie mult mai strânsă, lucru știut de guvern care la 
16 noiembrie convoacă pe senatori la Hotel Continental și le 
anunţă candidatura lui N. Kretzulescu, fostul președinte, con- 
tra lui I. Em. Florescu. A doua zi, N. Kreţulescu obţine 48 
voturi, gen. Florescu 36, iar Al. Orăscu, candidatul liberalilor, 
21. Se declară balotaj. Miniștrii se hotărăsc să menţină candi- 
datura lui Kretzulescu și la a doua votare. Dar, de data acesta, 
gen. Florescu obţine 53 de voturi, iar N. Kretzulescu 52. Așa- 
dar, succes al liberal-conservatorilor prin jocul făcut de liberali 
care au dat voturile lor lui I. Em. Florescu. În discursul inau- 
gural, gen. Florescu declară că rămâne „nestrămutat liberal- 
conservator“, că el a spus regelui: „tare va fi guvernul care va 
avea un partid cunoscut de ţară la spatele său“f!. Discursul său 
era provocator la adresa guvernului, nelăsând nici o putință 
de echivoc. Gen. Manu răspunde că va aviza Coroana. Seara 
regele consultă pe cei doi președinți ai Camerei: Gh. Gr. Can- 
tacuzino și gen. I. Em. Florescu, iar guvernul ţine un consiliu 
unde se discută probabilitatea unui vot de neîncredere al 
Senatului“?. La 19 noiembrie/l decembrie, la Senat sunt aleși 
vicepreședinţii propuși de guvern (54 voturi contra 40), iar un 


10 D.A.D., nr. 2, sesiunea ordinară 1890-1891, ședința din 16 noiembrie 
1890, p. 5. 

11 „România“, nr. 257 din 23 noiembrie 1890. 

4? Titu Maiorescu, op. cit., III (1887-1891), p. 274. 

vot de încredere dă 68 de voturi pentru (contra 38). „Mare 
succes“, notează Maiorescu“. Însă situaţia rămânea neliniști- 
toare. N. Ionescu, în zilele crizei determinată de alegerea lui 
I. Em. Florescu la Senat, declara: „gazetele d-voastră (ale con- 
servatorilor — n. n.) protestează că nu vă luptaţi pentru pute- 
re; dar mie mi se pare că acum în urmă, în câteva zile numai, 
s-a făcut atâta luptă între partidele rivale pentru putere cât nu 
s-a văzut în timp de 12 ani“. Bătrânul liberal nu era departe 
de adevăr, mai ales că vorbea într-o Cameră ce aștepta rezul- 
tatul confruntării guvernului cu Senatul, într-o adunare care 
nu se știa dacă va mai fiinţa și pe care un PP. Carp se străduia 
s-o ţină de vorbă, făcând teorii constituţionale (contrazise, cu 
o vivacitate de spirit care i-a rămas întreagă până la moarte, 
de M. Kogălniceanu). Parcă pentru a confirma afirmaţiile lui 
N. Ionescu, în ședința Comisiei de la 22 noiembrie 1890 
L. Catargiu citeşte o declaraţie „în numele Partidului Libe- 
ral-Conservator“, protestând „în contra prezenței neconsti- 
tuționale și nelegitime a actualului cabinet“. Cum bine remarca 
G. Panu: „Când o parte din șefii unui partid sunt pe banca 
ministerială, ei sunt constituționali. Când însă revin pe băncile 
opoziţiunei, cei ce-i înlocuiesc sunt neconstituţionali“. 

L. Catargiu nu se poate abţine să nu constate cu amără- 
ciune că toate câte se întâmplă izvorăsc de acolo că în 1888 s-a 
dat însărcinare de a face alegeri unor persoane ce nu aveau 
un partid în ţară „și au voit să-și creeze un partid făcând ale- 
gerile“. Deloc întâmplător, liderul conservator atinge și o altă 
chestiune, prin aluzia la ce se vorbea pe culoarele Senatului în 
ziua alegerii președintelui său: „Nu vă mai pierdeţi timpul de 
a ne pune noi piedici, fiindcă regele nu voeșe pe cutare sau 
cutare lider al cutărui partid“*f. Care era acel „cutare lider“ 
era limpede: L. Catargiu însuși. 


% Ibidem, p. 275. 

4 D.A.D., nr. 4, ședința din 19 noiembrie 1890, p. 11. 
% Ibidem, nr. 5, şedinţa din 25 noiembrie 1890, p. 17. 
* Ibidem, p. 22-23. 

Noua dezbatere parlamentară, iarăși legată de dreptul afir- 
mat și, în același timp, contrazis al uneia sau alteia dintre 
grupările conservatoare de preponderență asupra celorlalte, 
nu putea să nu lase, iarăși, un gust amar“. 

„Avem toate cuvintele de a crede că conservatorii și libe- 
ral-conservatorii nu constituiesc decât un singur partid“ — 
scria „Timpul“. Dacă teoretic așa stăteau lucrurile, practic se 
înfățișau altfel. N. Filipescu, care în afara Parlamentului nu 
înceta să ceară cu insistență unirea conservatorilor, credea — 
şi foarte mulţi credeau la fel — că o unire nu era posibilă de- 
cât prin îndepărtarea liberalilor dintre ei. „Adăogirea cuvân- 
tului liberal pe lângă acela de conservator constituie un pleonasm, 
iar suprimarea lui o elipsă“. G. Vernescu era însă de altă pă- 
rere. La Cameră, la 8 decembrie, el aduce un amendament* 
la proiectul de răspuns la Adresă, unde consideră guvernul 
Manu un guvern al dezertorilor, al unora din Partidul Libe- 
ral-Conservator și al altora din Partidul National-Liberal (adi- 
că, junimiştii), iar aceştia din urmă erau adevăratul „dușman“ 
al conservatorilor în genere, nu ei, liberal-conservatorii, care 


* Pe bună dreptate Take Ionescu, aflat acum pe o poziţie neutrală — încă 
liberal și nu încă conservator —, putea spune că prin astfel de certuri a scăzut 
prestigiul conservatorilor în ţară şi, totodată, al Parlamentului ca instituţie: 
„până ce nu expiră mandatul acestui Parlament, nimeni nu vă poate spune că 
nu sunteţi miniștri constituţionali. Dar dacă este vorba ca peste două luni iar 
să începeţi cearta, ba să mai intre unul, ba să mai iasă altul, atunci mai bine 
retrageţi-vă astăzi, căci, persistând, veţi face naufragiu şi nu numai naufragiul 
reputațiunii d-voastră, ci naufragiul întregului Partid Conservator“. Şi mai 
mare dreptate avea Take Ionescu atunci când afirma: „din toate pericolele ce 
ar putea să cadă peste această ţară, cel mai mare, fără de asemănare cel mai 
mare, ar fi să se întărească ideea că acestă ţară nu se poate guverna“. La 4 de- 
cembrie, în discursul la Adresă, el explica de ce, liberal fiind, n-a voit să se 
alăture P.N.L. reunificat, motivând cu neînțelegerea asupra programului, per- 
soanelor, mijloacelor de luptă și de aceea prefera să rămână liberal disident 
(D.A.D., nr. 19, ședința din 4 decembrie 1890, p. 67, 141). 

„Timpul“, nr. 324 din 20 decembrie 1890. 

18 Idem, nr. | din 3 ianuarie 1891. 

* Semnat, în afară de el, de L. Catargiu, M. Balș, C. Olănescu, Gr. Ko- 
gălniceanu, T. Calimaki, I. Iancovescu, L. Bogdan, D.P. Economu, 1. Izvoranu, 
G. Dem. Teodorescu, I.M.C. Epureanu. 


IN SFÂRŞIT... PUTEREA ŞI RISCURILE El 129 


erau la locul lor așa cum se aflau constituiți. Firește era o 
pledoarie „pro domo sua““. 

O interesantă teorie asupra partidelor desfășura Gr. Pău- 
cescu. După el deosebirea dintre partidele politice nu era nu- 
mai una izvorâtă din felul de a vedea chestiunile economice și 
sociale, cum credea PP. Carp. Era și una de temperament, de 
metodă, ca și una de idei în ansamblu. Cea de temperament îi 
apărea printr-o comparaţie între liberali și conservatori; par- 
tidul celor dintâi era ca o forță armată care cucerea pământuri 
noi, iar al celorlalţi ca puterea civilă, ce venea să organizeze 
aceste pământuri, așa încât liberalii să tragă foloase reale din 
cucerirea făcută. Cam astfel vedea chestiunea și T. Maiorescu 
în suita sa de articole din „România Liberă“ (nesemnată, dar 
aparţinând lui Maiorescu, după cum ne-o confirmă și Gr. Pău- 
cescu). Ceea ce nu putea să însemne că partida conservatoare 
nu era în stare niciodată să cucerească un principiu nou sau 
că partidul liberalilor n-ar fi fost în stare să organizeze ceva. 
Diferenţa apărea pentru chestiunile generale și, fireşte, adău- 
găm, era mai mult de tendinţă. Metodic, diferenţa îi apărea lui 
Gr. Păucescu tot prin comparaţie, adică liberalii și în genere 
partidele progresiste produceau, în organizarea statului, prin 
deducţiune“. Și dădea un exemplu: G. Panu când cerea votul 
universal o făcea în numele principiului că toţi oamenii sunt 
egali înaintea legilor. Numai că, spunea Păucescu și avea drep- 
tate, orice principiu e valabil în funcțiune de condiţiile con- 
crete în care el urmează să se aplice, căci nu e cu putință 
aceeași organizare, în numele unor principii universale, şi la 
triburile din Tombuctu și la vreuna dintre țările civilizate ale 
Europei. Partidul Conservator însă — și ar fi fost bine dacă așa 
ar fi stat lucrurile — de câte ori vrea să rezolve o chestiune 
socială apelează la știință și la experienţă, întrebând faptele, 
„pentru că Partidul Conservator vede în politică o ştiinţă expe- 
rimentală“ (sic!). În sfârșit, în al treilea rând, crede Păucescu, 
partidele se diferenţiază prin idei, îndeosebi prin ce gândesc 


19 D.A.D,, nr. 22, şedinţa din 8 decembrie 1890, p. 182. 

ele despre suveranitate și despre libertăţi în genere, altfel spus, 
ce cred ele despre modul de organizare a forţei sociale care să 
constituie guvernul și, totodată, să asigure controlul acestuia. 
Partidul Conservator lua de bază Constituţia, la elaborarea 
căreia contribuise. Astfel că, deducea el simplist, colegiile 
electorale, în ființă, erau bune, fiindcă reprezentau într-adevăr 
interesele şi trebuinţele țării. Cât privea libertăţile, toate erau 
admise, dar nici una fără „mărginire. Adică fiecare avea drep- 
tul de a cugeta, de a scrie, dar fiecare era răspunzător de 
abuzul acestor libertăţi înaintea semenilor lui. De pildă, fiecare 
avea libertatea cultului, dar fără să împieteze predominarea 
cultului naţional ș.a. „Dacă este cineva care vrea libertatea fără 
nici o îngrădire — spune Gr. Păucescu — acela este liberal, 
progresist, radical, cum vreţi voi, conservator nu“%. Dar de ce 
Partidul Conservator nu era unit și în sânul lui erau atâtea 
divergențe? Aceste divergențe Păucescu le găsea „naturale și 
legitime“. Pentru că fiecare trebuia să lucreze pentru a predo- 
mina ideile lui și a prelua astfel conducerea partidului întreg. 
Alianţa unei părţi a conservatorilor cu liberalii i se părea și ea 
„normală“, pentru că „suntem într-un stadiu liberal, democra- 
tic, și Partidul conservator trebuie să se recruteze tocmai din 
acele elemente din care odată se recruta partidul liberal“!. 
Fără a fi pe de-a întregul convingător, căci de cele mai multe 
ori turna propriile dorinţe peste nişte realități care se încă- 
pățânau să rămână altfel, discursul lui Păucescu încerca să mai 
aducă pace acolo unde ea demult nu mai era. Păucescu nu s-a 
ales cu altceva decât cu ironia lui L. Catargiu care l-a botezat 
„marele pacificator“. 


La începutul anului 1891 în mai multe alegeri judeţene 
liberalii triumfă*. În cercurile politice toată lumea vorbea de o 


% D.A.D., nr. 22, şedinţa din 10 decembrie 1890, p. 193. 

51 Ibidem, p. 195. 

* O alegere parţială de la colegiul II Ilfov readuce la ordinea zilei dez- 
binarea din Partidul Conservator. Liberal-conservatorii propun candidatura lui 
Dimitrie Cesianu. Guvernul nu-l primeşte și îl susține pe Andrei Popovici 

iminentă criză guvernamentală. Criza devine o certitudine 
după ce T. Maiorescu aduce la 16/28 ianuarie 1891, la Senat, 
proiectul său de modificare a Legii instrucţiunii publice. În 
contra lui liberal-conservatorii, ajutați de liberali, își concen- 
trează forţele. Primul care îl atacă e P. Poni. Va fi urmat de 
D.A. Sturdza, C. Boerescu... Gen. Manu simte dificultatea po- 
ziției guvernului. La 2/14 februarie propune completarea cabi- 
netului său cu P. P. Carp. Dar P.P. Carp refuză. La 12/24 fe- 
bruarie guvernul cheamă pe senatorii din majoritate la Hotel 
Continental și le cere să voteze legea învățământului. Numai 
că toţi se așteptau, cum scrie T. Maiorescu, „la explicări asupra 
tratărilor ministeriale cu Carp, cu grupul Florescu“?. Efectul 
a fost, după același, „rău total“. Și legea instrucţiunii nu era 
singurul element care întreținea instabilitatea politică. Un alt 
proiect din iniţiativă parlamentară (deputaţii gălățeni L. Catar- 
giu, G. Robescu, C. Ressu) pentru construirea unei căi ferate 
Galaţi—Bârlad stârnește multă pornire, reacţii violente, mai 
ales că opoziţia contra ministerului G. Manu dă proiectului o 
culoare de „moldovenism special“, „motivat“ și de faptul că 
după demisia lui Th. Rosetti nu mai era în guvern nici un 
ministru de dincolo de Milcov (adică din „România de dincolo 
de Milcov“, cum preciza Maiorescu și nu „din Moldova, după 
vorba lui D.A. Sturdza“)?. 


(candidatul primarului Pake-Protopopescu). Izbucneşte o neînțelegere între 
primar şi G. Vernescu (până atunci Pake era socotit, cum nota C. Bacalbașa, „ca 
un aghiotant al lui Gh. Vernescu“) în urma căreia 17 partizani ai lui Pake- 
Protopopescu demisionează din Comitetul Partidului Liberal-Conservator și 
mai mulți liberal-conservatori demisionează din consiliul comunal. Alegerile au 
drept rezultat un balotaj (A. Popovici: 1 666 voturi, N. Fleva: 1 219, D. Cesia- 
nu: 373) și până la urmă alegerea candidatului guvernamental (dar numai cu 
o diferenţă de 75 de voturi faţă de candidatul liberalilor). Cel puţin trei lucruri 
demonstra această alegere parţială: 1) guvernul nu avea forţă, „intrigile și 
frecăturile de fiecare zi“ paralizându-i puterea cde reacţie; 2) liberal-conserva- 
torii, fără un elector de valoarea lui P. Protopopescu, nici nu contau în ale- 
gerile din Capitală; 3) ascensiunea liberalilor era evidentă. Această ascensiune 
s-a făcut puternic resimţită în toate alegerile locale: la Olt liberalii câștigă, la 
Roman balotaj, la Vaslui, Huși înving conservatorii, dar cu greutate ș.a. 

52 T. Maiorescu, Însemnări zilnice, III (1887-1891), p. 286. 

5 Idem, Discursuri parlamentare..., vol. IV (1888-1895), p. 445-454. 

În atmosfera aceasta, de pornire contra guvernului Manu, 
de atitudine contrară lui din toate părţile, continuă discuţia la 
Senat asupra modificării parţiale a legii învăţământului (dis- 
cuţia ține 13 zile). Numai D.A. Sturdza vorbește patru zile îm- 
potriva ei*. Apărarea pe care i-o face T. Maiorescu la 12, 13 
și 14 februarie 1891: în faţa unui Senat mai dinainte ostil (la 
un moment dat el scrie: „nu pot apuca auditoriul... mă mișc 
ca în nisip“) este un „întreg succes moral“, dar nu unul al 
guvernului. În punctul lui cel mai nevralgic, adică la Senat, 
guvernul Manu cade. După încheierea discuţiei asupra legii, 
dar numai cu 6 voturi majoritate (54 contra 48) C. Esarcu, în 
înţelegere cu gen. Florescu, propune suspendarea proiectului 
cu vot de blam. Propunerea se admite cu 52 voturi contra 50. 


„Intriga a reușit“, cum scrie T. Maiorescu. Îndată se ţine un 
Consiliu de Miniștri la Rege. Toți miniștrii, cu excepţia lui Ma- 
iorescu, care se abţine, cer dizolvarea Senatului. G. Manu 
însă... demisionează**, propunându-l pe gen. Florescu (T. Ma- 
iorescu îl învinuiește de „intrigă de coaliţie“ și-l contrapropune 
pe Gh. Gr. Cantacuzino, susținut și de Al. Lahovari, M. Gher- 
mani și Al. Marghiloman). Regele cere avizul lui I. Em. Flo- 
rescu, lui Gh. Gr. Cantacuzino, L. Catargiu, N. Kretzulescu ș.a. 
Între timp grupările conservatoare caută a-și păstra poziția. La 
16 februarie se întrunesc vreo 50 de deputaţi și senatori, 
adepţi ai lui Manus. La 19 februarie/3 martie se întrunesc 


* Ulterior, citind stenograma discursului său foarte contradictoriu și amal- 
gamat, D.A. Sturdza n-a mai restituit-o. 

54 T. Maiorescu, Discursuri parlamentare..., vol. IV (1888-1895), p. 474 și 
urm. 
55 Idem, Însemnări zilnice, III (1887-1891), p. 287. 

** Mai târziu, la 20 noiembrie 1899, G. Manu declara: „Trebuie să 
mărturisesc că căderea nu m-a surprins și că am stat indiferent la dezbaterea 
legii fiindcă menagiul în sânul guvernului ce prezidam devenise nesuferit din 
cauza elementului junimist“ (D.A.D., şedinţa din 29 noiembrie 1899). Două zile 
după aceste spuse „Timpul“ scria că la mijloc a fost şi o neînțelegere cu „o de- 
legaţiune liberal-conservatoare“, potrivit căreia G. Manu ar fi promis că nu va 
cere dizolvarea Senatului („Timpul“ din 1 decembrie 1899). 

5 „Timpul“, nr. 37 din 17 februarie 1891. 

junimiștii la PP. Carp”. Între acestea gen. Florescu își forma 
echipa ministerială. La 21 februarie/5 martie izbutește una, 
care era însă mai mult o improvizație. Numirile lui L. Catargiu 
la Interne, a lui J. Lahovari la Război (contra părerii fratelui 
său Alexandru), a lui C. Olănescu la Lucrări Publice erau po- 
trivite. Nu însă și acelea ale lui G. Vernescu (Finanţe și ad-in- 
terim la Justiţie), acelaşi om la două importante resorturi; a 
lui C. Esarcu la Externe; Il. Izvoranu la Agricultură, Industrie, 
Comerţ și Domenii: G.D. Teodorescu la Culte și Instrucţiune 
(Publică). Ultimii trei erau vernescani. Ei nu mai fuseseră 
miniştri şi nici nu arătaseră până atunci că ar merita să ajungă 
vreodată. Esarcu dovedise, într-un discurs la Senat asupra 
politicii externe, că nu era deloc la el acasă într-un astfel de 
domeniu. Și P.P. Carp era îndreptăţit să afirme: cu el la Exter- 
ne „politica noastră de externe va fi nu politica ţării, dar poli- 
tica neputinţei'“%. Noul minister, Florescu, se prezintă Camerei 
la 21 februarie și cere concursul majorităţii. Aceleiași majo- 
rități care până atunci susținuse guvernele Th. Rosetti, L. Ca- 
targiu, G. Manu“. Ministerul lui I. Em. Florescu nu rezolva 
problema conservatoare. Nici el, nici altul ca el. La oricare se 
putea aplica vorba folosită de M. Kogălniceanu, „tot ca una 
fata mea“. Toți vorbitorii care au întâmpinat guvernul gen. 
Florescu au pus problema dizolvării Parlamentului, „căci nu- 
mai prin dizolvarea Camerei se poate sfârși acest nenorocit 
proces, care dă țării minister fără putere“. Toată chestiunea 


5 T. Maiorescu, Însemnări zilnice, III (1887-1891), p. 281. 

5 D.A.D., nr. 55, sesivnea ordinară prelungită, 1890-1891, ședința din 
21 februarie 1891, p. 634. 

* De îndată P.P. Carp declară: „Nu veniţi absolut cu nimic... nu aduceţi 
nimic și, vă cunoaștem din trecut, nici mâine nu veţi aduce nimic“. Contra 
noului guvern se pronunţă și G. Panu, G. Manu, Take Ionescu, Al. Marghi- 
loman, Al. Lahovari. Tot contra sunt și M. Kogălniceanu și N. lonescu. În- 
treaga discuţie pune încă o dată în relief vrajba dintre conservatori și neputinţa 
partidului lor de a da un guvern omogen. Al. Lahovari se întreba ce-i des- 
părțea oare pe conservatori: vreo idee, vreo lege asupra căreia nu s-au înţeles, 
vreun principiu? Nu, trăgea el concluzia, „cearta a fost o ceartă mizerabilă de 
personalităţi. A fost lupta poftelor în contra ideilor! [...], ambiţiuni de sa- 
tisfăcut şi răzbunări de exercitat“ (Ibidem, p. 633-634, 645). 

era când să aibă loc această dizolvare. Unii cereau (și guvernul 
lui Florescu aceasta susținea) ca dizolvarea să nu se facă ime- 
diat, ci după ce se votau bugetul și tariful autonom (toate con- 
venţiile comerciale expirau la 28 iunie 1891). Și, cine știe, 
„poate că atunci [nici] nu va mai fi vorba de dizolvare“, cum 
spunea malițios Take lonescu*. Parlamentul întâmpină gu- 
vernul cu o moţiune de neîncredere. Pusă la vot este votată cu 
77 voturi contra 69. A doua zi, la 22 februarie 1891, gen. 
I. Em. Florescu citește decretul de dizolvare. 


Noile alegeri sunt programate pentru 9, 10 și 11 aprilie 
1891. Lupta politică face transferul bine știut de la Parlament 
în afara lui, în pregătirea alegerilor pentru următorul. Trata- 
tivele între grupările conservatoare reîncep. Grupul gen. Ma- 
nu și Al. Lahovari era în centrul atenţiei, solicitat, deopotrivă, 
de junimiști, de catargiști și vernescani. La 25 februarie/ 
9 martie 1891 P.P. Carp propune o înțelegere între cele două 
grupări conservatoare care au format guvernul lui Manu, o 
înţelegere în campania electorală și care să tindă a constitui, 
prin fuziune, un Partid Conservator**. G. Manu n-o acceptă, 
susținând „tot prostia lui de partid «liberal-conservator», cum 
se exprima T. Maiorescu”. De fapt, prin punerea în practică 
a ideii lui P.P. Carp se mărea grupul junimist nu Partidul Con- 
servator și G. Manu nu voia să fie sub conducerea lui Carp. 
Între timp, la 26 februarie 1891, la G. Vernescu se întrunesc 
și liberal-conservatorii guvernamentali. Participă și Gr. Păuces- 
cu, fostul ministru, șters din Comitetul partidului, dar reprimit 
acum (Păucescu începea să fie un adversar al junimiștilor). 
Gen. Florescu nu se poate împiedica să constate că de când a 
preluat guvernul e mult mai multă lume la club decât îna- 


* „Mai făcând câţiva prefecţi, mai înlocuind câţiva deputaţi, mai numind 
pe unii în funcțiuni, mai, mai... în fine, bun este Dumnezeu până atunci“ 
(D.A.D., nr. 55, şedinţa din 21 februarie 1891, p. 642). 

** Ideea o susţinuse şi mai înainte (vezi „Timpul“, nr. 39 din 20 februarie 
1891). 

5 T. Maiorescu, Însemnări zilnice, III (1887-1891), p. 292. 

inte“. Guvernul încheie o înțelegere pentru alegeri cu Pake- 
Protopopescu („nu vom merge la război fără să avem primăria 
cu noi“, declară gen. Florescu); încheie o alianţă și cu tinerii 
Take Ionescu și M. Djuvara de la „Românul“. Soarele puterii, 
ca de obicei, aducea sateliți în juru-i. „Să se știe un lucru po- 
zitiv, scria oficiosul «România», că guvernul actual are marea 
misiune de a întări Partidul Liberal-Conservator și că toate 
elementele liberal-conservatoare se vor întruni într-o zi la un 
singur loc“. Declaraţie fără înconjur sinceră în „egoismul“ ei. 
Numai că grupul gen. Manu refuză să se ralieze lui L. Catar- 
giu și G. Vernescu. La 17 martie 1891, la întrunirea Clubului 
liberal-conservator, Manu cere să nu mai fie ales în comitet. 
Pentru alegeri grupările conservatoare își publică manifeste 
electorale, la 5 aprilie guvernamentalii în „România“, la 
31 martie maniștii (cei dintâi sub numele „Manifestul Parti- 
dului Liberal-Conservator“, ceilalți sub acela de „Manifestul 
Partidului Conservator“). Cele două elaborate erau foarte ase- 
mănătoare și de circumstanţă. Junimiștii reînnoiesc programul 
lor „Era Nouă“ în punctele care nu fusese realizat. 

Între revendicările celor trei grupări erau asemănări „până 
la identitate“. Și atunci de ce erau despărțiți conservatorii în 
grupări deosebite? „Nu ne înțelegem între noi pentru că sun- 
tem de acord unii cu alții“? — observa paradoxal „Timpul“. 
Alegerile — desfășurate, cum scria „Timpul“ (firește, nemul- 
tumit că se făceau sub guvernul Florescu), într-o „totală alan- 
dala“ („nu mai există partide, ci persoane care intră în fel de 
fel de alianțe“)? — dau câștig de cauză liberal-conservatorilor. 
După calcule aproximative erau 110 guvernamentali împărțiți 
în catargiști și vernescani (cei din urmă mai puţini), 12 con- 
servatori independenţi (maniștii), 7 junimiști, 52 liberali (în 
care intrau și liberalii disidenţi), un socialist (V.G. Morţun). Cei 
mai defavorizaţi de aceste rezultate erau junimiştii și radicalii 


% „Timpul“, nr. 46 din 28 februarie 1891. 
6 „România“, nr. 55 din 9 martie 1891. 

& „Timpul“ nr. 77 din 6 aprilie 1891. 

& Idem, nr. 75, din 4 aprilie 1891. 

lui G. Panu. Cei dintâi au fost combătuţi cu asprime și unde 
au fost balotaje în care au intrat candidaţii junimiști și liberali, 
guvernul a sprijinit pe cei din urmă contra primilor (ca la 
Craiova unde liberal-conservatorii au dat voturile lor candida- 
tului liberal lunian și nu lui T. Maiorescu). Astfel, de pe urma 
certurilor conservatoare liberalii au ieșit cei mai câștigați, la 
laşi, Prahova, Tutova, Dolj ș.a. listele lor trecând victorioase cu 
însemnată majoritate (chiar dacă I.C. Brătianu cădea în balotaj 
la colegiul I Ilfov). Numărul mare al liberalilor în Parlament, 
la care se adaugă junimiștii, dădea o opoziţie foarte incomodă 
pentru orice guvern. Şi cu atât mai mult pentru unul slab ca 
acela al gen. Florescu. „Timpul“ atrăgea atenţia ca acest gu- 
vern să nu fie confundat cu Partidul Conservator. Altfel, 
partidul conservatorilor „se asemăna cu cocoșul jumulit al lui 
Diogene“, lipsit fiind „de toate podoabele sale și dezbrăcat de 
tot ce a făcut mândria şi gloria conservatorismului în Româ- 
nia“. Guvernul a fost întâmpinat cu ironie nedisimulată de 
aproape toată lumea politică. „Lupta“ îl învinuia pe L. Catar- 
giu că a pus focul la edificiul conservatorismului, „ca un bă- 
trân general ieșit din front, fără instrucţiune și fără inteli- 
gență“. G. Palladi, la discuţia Adresei în Cameră (o discuţie 
slabă, lipsită de consistență), exprima opinia multora, atunci 
când declara: „după ceea ce se vede pe banca ministerială nu 
s-ar putea zice... decât că partidul conservator este în ultima 
fază de degenerare“&. Lui i se părea că elementul conservator 
era neutralizat de un fals element liberal și că motivul tuturor 
relelelor, „cauza distrugerii“ era „dragostea nețărmurită“ a lui 
L. Catargiu pentru G. Vernescu. Contrar unor astfel de păreri 
gen. Florescu credea că un Partid Conservator pur nu mai 
avea „cuvântul de a fi“ și că numai un Partid Liberal-Con- 
servator putea deschide porţile „tuturor capacităților, tuturor 
caracterelor oneste, tuturor tinerilor cu instrucţiune de oriun- 
de ar veni, de jos sau de sus“. 


& D.A.D., nr. 63, sesiunea extraordinară 1891, şedinţa din 18 mai 1891, 
p. 713. 
© Ibidem, p. 714. 

Poate că în teorie ar fi fost posibil, în practică însă... În 
practică conservatorii maniști, cei junimiști, filipescanii nici 
n-au voit să participe la dezbaterea Adresei. Între timp, încep 
să se reorganizeze. Adepții lui Carp își iau numele de Partidul 
Constituţional, într-o adunare publică de la 1/13 mai 1891, cu 
cluburi în judeţe (deocamdată mai mult un deziderat) și un 
Club Central la București. 28 de junimiști semnează actul de 
constituire*. Totodată, junimiștii reuşesc să-și apropie grupul 
lui N. Filipescu de la „Epoca“, adică un grup de acţiune, exact 
de ceea ce aveau nevoie. „Eu personal sunt mulțumit de si- 
tuația noastră politică — îi scria T. Maiorescu lui Duiliu Zam- 
firescu (este adevărat că la 1/14 martie 1891, adică înaintea 
alegerilor)“. La 9/21 mai 1891 are loc banchetul de inaugu- 
rare a Clubului Central al Partidului Constituţional. 

Din partea lor, adepţii lui G. Manu și Al. Lahovari, înde- 
osebi prin organul lor de presă „Timpul“, atacă, fără violenţă, 
dar cu insistență, Partidul Liberal-Conservator și formaţia gu- 
vernamentală a lui I. Em. Florescu. Îndeosebi atacurile se 
îndreptau contra lui G. Vernescu, considerat, cum și era de 
fapt, principalul beneficiar al situaţiei. Pentru restabilirea 
lucrurilor, „Timpul“ cere retragerea lui G. Vernescu din Par- 
tidul Liberal-Conservator „spre a dispare dualismul de azi, care 
nu va duce decât la desființarea Partidului Liberal-Conservator ca 
partid al conservatorilor“*!. 

Viaţa guvernului Florescu, combătut de toată lumea, nu 
era deloc ușoară. Aceasta, în ciuda unei majorităţi parlamen- 


* PP. Carp, M. Ghermani, Th. Cămărăşescu, dr. Macridescu, C.M. Stroici, 
Al. Cottescu, D. Dobrescu, Rosetti-Teţcanu, Th. Lerescu, L. Kostachi, 1. Frid- 
man, R.D. Rosetti, I.C. Negruzzi, Al. Marghiloman, T. Maiorescu, N. Voinov, 
I. lanov, G. Beldiman, I. Miclescu, Gr. Crisenghi, D. Aug. Laurian, 
G.M. Stroici, I. Algiu, M.I. Marghiloman, N.A. Iacovaky, G. Duca, N. Cerkez, 
I. Marghiloman (în ordinea semnăturilor) (vezi Procesul-verbal pentru constituirea 
Partidului Constituțional și a clubului său Central din București, găsit de Emil 
Păunescu și aflat în posesia Muzeului din Giurgiu). 

& Duiliu Zamfirescu și Titu Maiorescu în scrisori (1894-1913), Bucureşti, 1937, 

. 325. 

ü © „Timpul“, nr. 113 din 21 mai 1891. 

tare care părea confortabilă. Părea, dar nu și era, pentru că 
între catargiști și vernescani încep fricţiunile. În curând ele vor 
domina situaţia guvernului. Și totul se întâmpla într-o atmo- 
sferă bogată în evenimente politice. La 5 mai moare I.C. Bră- 
tianu, ceea ce determină reorganizarea liberalilor sub fratele 
acestuia, Dumitru. La 19 mai 1891 ţara sărbătorește 25 de ani 
de domnie ai regelui Carol I, cu fast și strălucire (puţin estom- 
pate de moartea liderului liberal). România voia să arate tu- 
turor că era un element de stabilitate în această zonă a Euro- 
pei. În iunie moare M. Kogălniceanu. Cu el și cu I.C. Brătianu 
o epocă din istoria modernă a românilor lua sfârșit. În iunie 
guvernul trebuie să preîntâmpine o criză dinastică. Dragostea 
prințului moștenitor Ferdinand față de Elena Văcărescu, știută 
de toată lumea, la îndemnul („nebunesc“ cum îi zice Maiores- 
cu) reginei Elisabeta, vrea să ia forma căsătoriei. Regina uitase 
că măritișul și însurătorile celor destinaţi să poarte coroana 
erau supuse raţiunilor politice, Consiliul de Miniștri respinge 


% Lascăr Catargiu ţine să i-o aducă aminte. „Maiestate, aiasta nu se poate“. 
La stăruințele reginei, el adaugă: „Eu, Maiestate, nu spun că prințul nu poate 
lua în căsătorie pe d-șoara Văcărescu. O poate lua, însă în cazul aista să rămâie 
simplu particular“. Regele intervine: „Dv. uitaţi, domnule Catargiu, că Princi- 
pele Ferdinand este moștenitorul tronului“. „Mă iertaţi, Maiestate, răspunde 
ministrul, n-am uitat, însă eu știu că Alteța sa are un frate“. „Oh! nu nu! asta 
niciodată!“ Regele Carol nu-l putea suferi pe Leopold, fratele lui Ferdinand. 
(C. Bacalbașa, op. cit., vol. II, p. 135; vezi și „Timpul“, nr. 133 din 16 iunie 
1891.) Scrie Jean Cerkez: „Deodată a izbucnit noutatea proiectului de căsătorie 
între moştenitorul tronului, Prinţul Ferdinand, și domnișoara de onoare Elena 
Văcărescu. Regina, cam exaltată și romanţioasă, dominată de o dragoste ne- 
explicabilă pentru tânăra domnişoară care îi traduce poeziile în franțuzeşte a 
combinat acest coup de théâtre. Bomba, se zice, a izbucnit la C. Lung într-o 
excursie făcută acum câteva zile. Acolo, în fața naturii romantice de pe la 
Dâmbovicioara și în viața mai puţin ceremonioasă a unei petreceri de vară, ar 
fi descoperit regina proiectul său. Deja cu câtva timp mai înainte se văzuse de 
mai multe ori regina plimbându-se cu trăsura cu 4 cai numai cu domnișoara 
Elena Văcărescu și prinţul dinainte. Această noutate a fost foarte rău primită 
de toate gazetele și de toată lumea. Suntem ameninţaţi a vedea în capul 
bucatelor, cum se zice, o familie ai cărei mai mulți membri lasă de dorit şi să 
fundăm o nouă familie cu pretenţii domnești. Unii glumeţi intitulează deja pe 
unchiul tinerei, cunoscutul cronicar ridicol al balurilor din «L'Indépendance Rou- 
maine», «ale beizadé Claimoor»“ (J. Cerkez, Însemnări din viaţa mea, manuscris, 

categoric intenţia lui Ferdinand. De altfel, ca de obicei în ches- 
tiuni care interesau ţara, toți oamenii politici au fost solidari în 
contra acestei intenţii. D.A. Sturdza îi scrie o energică scri- 
soare lui Carol I, în numele P.N.L. PP. Carp, la 17/29 iunie, în 
audienţă la suveran, îi arată pericolele la care s-ar expune fa- 
milia regală în cazul când ar nesocoti pactul ei cu ţara“. 


Neînţelegerile din rândurile majorităţii guvernamentale 
apar cu prilejul votării creditelor pentru continuarea fortifi- 
caţiilor. La 23 mai, la întrunirea majorităţilor, J. Lahovari, mi- 
nistrul de Război, cere votarea creditelor. Mulţi îl combat. 
L. Catargiu e nevoit să intervină energic pentru a impune dis- 
ciplina și a cere votarea ca pe o utilitate (cu un an înainte 
combătuse şi el fortificațiile, dar atunci era... în opoziţie). În 
iunie intervin certuri în guvern între C. Olănescu și C. Esarcu. 
În aceeaşi lună, la Senat, L. Catargiu susține călduros un pro- 


caiet 1, fără filă, în posesia dr. C. Bălăceanu-Stolnici). Noi informaţii despre 
incident vezi în lon Mamina, lon Bulei, op. cit., p. 78-79; Ion Bulei, PP Carp 
— un aristocrat al politicii românești, în P.P. Carp, Discursuri parlamentare, 
București, 1999, în curs de apariţie. Alte informaţii privind călătoria și șederea 
reginei Elisabeta (în prima fază însoţită şi de Elena Văcărescu) în Italia și vizita 
regelui Carol în Italia vezi în „Gazzeta di Venezia“, an CXLIX, nr. 198, 208, 
218, 238, 241, 242, 244, 245, 246, 248, 249, 256, 257 dintre 18 iulie și 16 sep- 
tembrie 1891 și „L'Adriatico“, nr. 197, 223, 227, 237, 243, 246, 248, 249, 253, 
256, 257, 259, din aceeași perioadă, în care se dau unele detalii privind șederea 
reginei la Hotel Danieli, din Veneţia, însoțită de secretarul ei personal Robert 
Schaeffer, de dr. Theodori și, în primele săptămâni, până la 2 septembrie 
1891, și de dra Văcărescu), privind sănătatea reginei (vizita medicilor 
Finkenburg și Florel), dragostea drei Văcărescu pentru principele Ferdinand 
(şi invers), criticându-se miniștrii români pentru neînțelegere. Sunt, de 
asemenea, informații referitoare la vizita regelui Carol la Veneţia în septembrie 
1891 (de la Veneţia pleacă la Monza, unde întâlneşte familia regală italiană). 
Vezi alte detalii, de data aceasta din sursă diplomatică, deci mult mai bine 
informată, în Archivio del Ministero degli Affari Esteri dell’Italia, seria P. Po- 
litica, 1891-1916, Rumania, pachet 185, (1891-1897), unde, între iunie și sep- 
tembrie 1891, sunt numeroase referiri la ecoul în politică al aventurii amoroase 
a tânărului principe cu Elena Văcărescu (vezi în acest sens, Relaţii îtalo-române 
(1879-1916). Documente diplomatice italiene (sub îngrijirea lui Ion Bulei şi Rudolf 
Dinu, în curs de apariţie). 
6 T. Maiorescu, Însemnări zilnice, III (1887-1891), p. 319. 

iect de acordare a unei pensii văduvei lui P. Grădişteanu. Dar 
proiectul e respins. „Ierarhia din partid nu mai există“ — scria 
„Timpul“, constatând că L. Catargiu nu este respectat ca şef 
— și „în dispariţiunea organizaţiunii vechi a partidului s-au 
născut aspirațiuni nelegitime și au apărut din nou grupurile și 
subgrupurile“. Singurul succes mai însemnat al guvernului 
I. Em. Florescu a fost legea privitoare la tariful general al 
drepturilor de vamă. Raportul comitetului delegaților l-a pre- 
zentat Al. Djuvara, cu un interesant istoric asupra vămilor în 
România și a situaţiei lor în acel moment, când la 28 iunie/ 
19 iulie expirau convențiile comerciale ale țării cu cele mai 
multe din statele Europei (cu Germania, Marea Britanie, Ita- 
lia, Belgia, Elveţia, Serbia ș.a.)*. Noul tarif îl continua pe cel 
din 14 mai 1886, dar îl și completa și modifica în unele din 
prevederile sale pentru industrie. După opinia Comisiei dele- 
gaţilor, care a lucrat mai mult timp sub președenţia lui 
P.P. Carp, în 1890 protecţia vamală putea sprijini într-adevăr 
producţia unei țări, dar, împinsă prea departe, această pro- 
tecţie „putea face producţiunea să adoarmă la adăpostul unor 
beneficii nelegitime și a unei siguranţe netulburată [...] ferită 
de imboldul, totdeauna necesar, al unei concurenţe bine echi- 
librate“”. Delegații s-au condus deci după principiul unei 
„concurențe bine echilibrate“, căutând să înlăture piedicile ce 
decurgeau din inferioritatea unei industrii născânde, dar 
neîncurajând-o până acolo încât să fixeze taxe ridicate care ar 
fi creat adevărate monopoluri și ar fi micșorat substanţial posi- 
bilitatea de manifestare a concurenţei. La prea puţine articole 
s-a admis taxa de protecţie de 40-50%. Un partid cum era cel 
conservator, reprezentând în principal marea proprietate, 
trebuia să țină seama de interesele speciale ale acesteia și nu 
erau puţini mari proprietari care se întrebau dacă nu cumva 
aspiraţiile industriale ale țării nu sacrificau izvoare certe de 
avuţie („pentru un ideal industrial cam nelalocul lui)“. Unii 


* În fapt doar cu Olanda mai rămânea să expire la 28 august 1892, dar 


cu ea nu exista un tarif special. 
1 D.A.D., nr. 78, şedinţa din 13 iunie 1891, p. 974. 

credeau că în starea de atunci a ţării, când câmpii întinse 
așteptau încă braţele ce trebuiau să le fertilizeze, era de pre- 
ferat ca românii să se ocupe numai cu agricultura. Uitau că 
nici un stat civilizat din Europa nu era exclusiv agricol, lă- 
sându-și neexploatate și braţele și capitalurile și materiile sale 
prime și rămânând la cheremul celor care aveau o industrie. 
Astfel, dacă în Franța protecţia începea cu 25%, la noi înce- 
putul pleca numai de la 10%. N. Fleva putea spune cu îndrep- 
tățire: „Eu aș propune d-lui Vernescu ca după votarea acestui 
tarif să-și vândă moșiile și să se facă industriaș. Numai atunci 
ar vedea cu taxa de 10% unde o să ajungă capitalul d-sale“!. 
Diferenţele nu erau însă deloc mari față de tariful din 1886. 
Liberalii dacă ar fi fost ei la putere n-ar fi votat un tarif prea 
deosebit de cel propus acum de conservatori. „Industrie națio- 
nală cereţi, industrie naţională cerem — declara Al. Lahovari. 
Totul însă se reduce la o cestiune de măsură și de prudenţă“?. 
Tariful din 1886 avusese toate calitățile, dar un singur defect, 
acela de a nu se fi putut aplica decât față cu o singură ţară, 
Austro-Ungaria, cu care România era în război vamal. În rest, 
cu Rusia, Germania, Franța, Belgia, Olanda, Turcia, Serbia, 
România avea convenții comerciale și se aplicau prevederile 
lor speciale și nu tariful autonom. Abia de acum, din 1891, 
când acele convenţii încetau, se putea vorbi de o protecţie va- 
mală autonomă, egală pentru toate țările. Până atunci liberalii 
au vorbit de protecţie, dar şi ei ştiau prea bine că deocamdată 
concurenţa străină avea „vreo nouă uși deschise și una singură 
închisă“. Încă prea slabă economicește, țara lupta din greu cu 
economiile străine mai puternice. Mai mult, protecţia vamală 
din 1886 s-a bazat și pe agiou și în acele condiţii, protejând pe 
un industriaș, nu se distribuiau sarcinile pe întreaga ţară, ci 
ele atingeau cu deosebire pe lucrător, ţăran, micul funcţionar 
(1 leu în condiţiile agiou-ului nu valora decât 80 de bani). În 
ciuda imperfecțiunilor sale și înainte de toate a unui procent 


7! Ibidem, nr. 79, şedinţa din 14 iunie 1891, p. 1016. 
12 Ibidem, nr. 84, şedinţa din 20 iunie 1891, p. 1019. 

de protecţie încă redus, tariful autonom din 1891 a pus în 
practică ceea ce tariful din 1886 intenţionase și, din motivele 
arătate, nu reușise. 

Cu ocazia dezbaterii legii tarifului vamal conservatorii au 
acționat unitar în Parlament, pentru că acestă lege fusese 
pregătită într-o perioadă de circa doi ani și la ea contribuiseră, 
deopotrivă, junimiști, maniști, catargiști și vernescani. P.P. Carp 
și Al. Lahovari au apărat proiectul în Cameră și încă foarte 
eficace*, dovedind, dacă mai era nevoie, că nu era cu putință 
un guvern conservator fără participarea lor directă și in- 
directă. 

Mulţi contemporani se întrebau de ce regele înlesnise ve- 
nirea la putere a unui guvern fără personalități cum era 
acesta. O posibilă motivaţie părea să fie dorinţa lui de a avea 
un guvern de ordine pentru sărbătorirea jubileului de 25 de 
ani de domnie. Și un guvern care avea în frunte un general 
energic, un bun general, cum era I. Em. Florescu și care avea 
la Interne pe L. Catargiu era într-adevăr un guvern de ordine. 
Alte calităţi putea să n-aibă. Pe aceasta o avea. 

Miniștrii Triplicii de la Bucureşti se întrebau care va fi po- 
litica externă a cabinetului Florescu. Von Būlow, ministrul 
Germaniei la București, discută cu mai mulţi dintre miniștrii 
cabinetului, inclusiv cu L. Catargiu, „umbra protectoare a gu- 
vernului“, și primește asigurări asupra menţinerii neschimbate 
a politicii externe, o politică „departe de orice acord special și 
păstrând neutralitatea între cele două mari state vecine“, cum 
declara L. Catargiu, care încă nu știa nimic oficial de acordul 
României cu Triplicea din 1883. Al. Lahovari mai estompa din 
declaraţiile atât de categorice ale lui Catargiu, adăugând, la 


* Amândoi au apărat, cu acest prilej, convenţia din 1875, pentru că, după 
cum spunea P.P. Carp, ea a însemnat „primul pas al neatârnării noastre 
economice“ și pentru că atunci nu era în ţară o industrie de protejat, în schimb 
era o agricultură și dacă aceasta din urmă găsea astfel un mijloc de protecţie, 
de ce să nu fie protejată? „Azi evident că dacă am face convențiunea am face-o 
altfel — adăuga el —, dar nu pentru că a fost rău ceea ce am făcut atunci, dar 
pentru că astăzi suntem în altă situațiune economică și internaţională“ (D.A.D., 
nr. 79, şedinţa din 14 iunie 1891, p. 1018). 

Cameră, că în caz de conflagrație europeană, dacă România ar 
trebui să ia armele ar face-o de partea Triplicei. Von Bâlow 
era chiar convins că în acel moment oricum România nu pu- 
tea face altă politică, decât alături de Tripla Alianţă, dat fiind 
amestecul Rusiei în treburile interne ale României (agentura 
întreținută de Hitrovo, ministrul Rusiei la București, nu ac- 
tiona doar la sud de Dunăre, cum se știa de toată lumea la 
București, dar și la nord). Interesul reprezentanților Puterilor 
Centrale pentru politica externă a României era determinat 
nu numai de presupusele simpatii filoruse ale gen. Florescu, 
dar și de faptul că în vara anului 1881 se încheie acordul 
dintre Rusia și Franţa. Se contura astfel împărţirea Europei în 
două blocuri politice și militare. Dat fiind filofranţuzismul 
românilor, acordul din 1883 mai putea rămâne în picioare? În 
presa română înțelegerea franco-rusă era comentată în ter- 
meni contradictorii. Ministrul Italiei la Bucureşti, Curtopassi, 
discută cu mai mulți oameni politici și gazetari români. 
Majoritatea se declarau pentru o apropiere de Puterile Cen- 
trale, din cauza temerilor faţă de intenţiile Rusiei. Dar a în- 
tâlnit și păreri („nu multe“) potrivit cărora în cazul unui răz- 
boi, dacă Austria era victorioasă, „am fi anexaţi de ea și uniţi 
celor 4 milioane de fraţi din Transilvania și Banat“, în schimb, 
dacă Rusia ieșea victorioasă, Transilvania și Bucovina „probabil 
s-ar fi unit cu România“. Din cauza rezervei pe care regele 
Carol o are față de opiniile gen. Florescu în orientarea externă 
a României, în timpul vizitei regelui Carol în Italia, la întâl- 
nirea lui cu regele Umberto I al Italiei la Monza, în sep- 
tembrie 1891, la care participă și gen. Florescu, nu se discută 
chestiuni de politică externă. Nu se discută, de asemenea, ast- 
fel de chestiuni nici la Postdam și la Berlin, unde regele Carol, 
la întoarcerea spre ţară, se întâlnește cu împăratul Wilhelm al 
Germaniei și cu mai mulți oameni politici germani“. 


* Vezi, între altele, Archivio del Ministero degli Affari Esteri dell'Italia, 
seria P. Politica (1891-1916), Rumania, pachet 285 (1891-1897), raport din 
4 aprilie 1891, file 1-10, raport din 30 august 1891, file 1-4, raport din 2 oc- 
tombrie 1891, file 3-5, raport din 16 noiembrie 1891, file 1-2. 

Slăbiciunea ministerului în personalități îl determină pe 
generalul Florescu să înlocuiască pe unii membri în timpul 
vacantelor parlamentare. Mai întâi Petru Poni îi ia locul lui 
G. Dem. Teodorescu, iar Al. Vericeanu îi succede lui Il. Izvora- 
nu. Dacă cea de-a doua schimbare nu însemna mare lucru, 
prima părea oarecum surprinzătoare, Poni trecând de liberal. 
I.Em. Florescu ţinea să aducă un cunoscut om de școală 
pentru o legiferare a învăţământului și i-a oferit postul aceluia 
care îl ajutase cel mai mult la Senat în februarie, combătând 
propunerea de lege a lui T. Maiorescu. Generalul oferise și 
Poni acceptase. Probabil că la mulţi vanitatea trece înaintea 
înregimentărilor politice. Nu probabil. Sigur. 


Aducerea lui Poni nu schimbă însă situaţia. În Partidul Li- 
beral-Conservator discordia între liberali și conservatori, între 
vernescani și catargiști începe să fie publică. La 25 iunie 1891, 
la o întrunire a mai multor parlamentari catargiști, de la Hôtel 
de France, Al. Catargiu, I. Iancovescu, M. Balș, I.M.C. Epu- 
reanu, I. Grădişteanu, aceștia cer lui L. Catargiu să ia direc- 
ţiunea partidului și guvernului și să facă apel la celelalte ele- 
mente conservatoare, pentru că, spunea C. Iona, în Partidul 
Liberal-Conservator existau două curente care nu mai puteau 
coexista”. 

În timp ce conservatorii acuzau în continuare lipsă de uni- 
tate și disciplină, liberalii își strâng rândurile în jurul noului 
lor şef, D. Brătianu (proclamat oficial la 21 mai 1891 printr-o 
declaraţie, semnată de toţi liberalii cunoscuţi, inclusiv de 


3 „Timpul“, nr. 142 din 28 iunie 1891. N. Filipescu duce o tot mai sus- 
ținută campanie de reunire a tuturor elementelor conservatoare. El credea că 
îndelungata criză din Partidul Conservator era urmarea opoziţiei îndelungate 
din timpul guvernării liberale și „partidele noastre nu sunt destul de bine 
organizate şi nu sunt bogate pentru a dăinui zecimi de ani în opoziţie“. 
Filipescu angajează o discuţie cu ziarul „Constituţionalul“ care încerca să le- 
gitimeze existenţa separată a grupului junimiștilor şi chiar să vadă viitorul lor 
politic alături de liberali („Timpul“, nr. 174 din 9 august 1891). („Conservatorii 
au devenit imposibili în vechea accepţiune a cuvântului“, îi scria T. Maiorescu 
lui D. Zamfirescu; vezi Z. Ornea, op. cit., p. 319). 

N. Fleva și Gh. Palladi). Se părea că venirea lor la putere era 
iminentă. În două alegeri parlamentare pentru Senat, la Râm- 
nicu Sărat și Gorj, este ales cu o mare majoritate Eugen Stă- 
tescu. Într-o altă alegere, la Bârlad, iese învingător I. Popescu, 
de asemenea candidat liberal. Spre norocul conservatorilor, 
însă, unitatea liberalilor sub D. Brătianu devine curând o ilu- 
zie, căci, temperament inconstant, om politic lipsit de tactul 
necesar, de capacitatea necesară conducerii unui partid politic, 
fratele lui I.C. Brătianu provoacă repede nemulțumiri în 
rândul fruntașilor liberali. În același timp, D. Brătianu nu era 
dorit ca prim consilier nici de rege care n-avea încredere în el 
din cauza părerilor sale în politica externă (D. Brătianu și 
partizanii lui se declaraseră în mai multe rânduri împotriva 
orientării României spre Puterile Centrale). Astfel că prezenţa 
lui D. Brătianu în fruntea național-liberalilor nu era de natu- 
ră să deschidă, pentru moment, chestiunea succesiunii la 
guvern“. 


Dorinţelor unui cabinet de coaliţie conservatoare 

Em. Florescu le răspunde aducându-l în guvern pe 
. Blaremberg, la Justiţie (pentru 21 de zile de ministeriat 
. Blaremberg renunţă la un trecut politic de o viaţă întreagă 
de convins antidinastic. Bătrâneţea nu este totdeauna un sfet- 
nic bun în politică). „Cabinetul în condiţiile actuale nu poate 
satisface vederile partidului pe care noi și amicii noștri l-am 
sprijinit şi reprezentat în 12 ani de opoziţie şi 3 ani de guvern“ 
— scria ziarul „Timpul“. Același ziar adăuga cu disperare: „În- 
tâmplă-se orice, dar situaţiunea de faţă nu mai poate dura“™. 


ZZr 


* „Să vă spun eu de ce nu aţi putut veni la putere — le declara Al. La- 
hovari liberalilor în 1892: este că dacă noi, în mai multe rânduri, eram poate 
s-o pierdem, d-voastră eraţi încă mai puţin capabili de a o recăpăta. Noi su- 
feream poate de o pletoră de șefi. D-voastră de anemie [...) fiindcă s-au dus 
cei care v-au creat şi v-au ridicat“ („Timpul“, nr. 244 din 4-5 noiembrie 1891). 

"4 „L'Indépendance Roumaine“ publică un important articol: „Deviza 
conservatorilor“, semnat „Un conservator“. Care urma să fie acea deviză? „Un 
partid, un program, un șef“. Presa conservatoare din provincie; „Viitorul“ de 
la Craiova, „Opinia publică“ din Giurgiu, „Izbânda“ din T. Măgurele ș.a. cer ca 

Fa nu mai durează, într-adevăr. La 19 noiembrie, guver- 
nul I. Em. Florescu se retrage. Fără să vrea, el a avut un rost: 
a dovedit tuturor grupărilor conservatoare — încă o dată și cu 
tărie — că un guvern conservator energic nu se putea închega 
decât cu participarea tuturor. A dovedit, de asemenea, că Par- 
tidul Liberal-Conservator nu mai putea fi o realitate politică. 
El fusese un partid bun în vremea opoziției, dar în guvernarea 
țării, care presupunea o relativă omogenitate, el n-avea consis- 
tenţă. Vorba lui Al. Lahovari, la guvern sunt necesare „o sin- 
gură credinţă, o singură tendinţă și o singură voință“. 


partidul să fie conservator, să îndepărteze „tovărăşia de rea credință“. La 
12 noiembrie, la Hôtel de France, se întrunesc mai mulți deputați, majoritatea 
fiind din Capitală (în fapt adepţi ai lui G. Manu, Al. Lahovari și mai mulţi 
catargiști). Ei cer lui L. Catargiu să ia conducerea situaţiei politice. „Consti- 
tuţionalul“ scria cu satisfacţie că a fost o consfătuire a conservatorilor „pentru 
a elimina pe Vernescu cu vernescanii din partid“ și a pune capăt Partidului 
Liberal-Conservator. O zi mai târziu se întâlnesc și vernescanii (şi alți catargiști) 
la Băile Eforiei. Peste 70 de deputaţi şi senatori, cum aprecia „România“. 
G. Vernescu declară că el va urmări să completeze cabinetul cu Al. Lahovari la 
Externe în locul lui C. Esarcu. Al. Catargiu întreabă de ce n-a făcut-o până 
acum. G. Vernescu răspunde că Al. Lahovari n-a acceptat portofoliul. L. Catar- 
giu spune și el că se va apela la Al. Lahovari şi că vrea să pună capăt dezbi- 
nărilor („să piară cuvântul de disidență“) (Idem, nr. 245 din 6 noiembrie 1891; 
nr. 252 din 15 noiembrie 1891; nr. 253 din 16 noiembrie 1891). 

% D.A.D., nr. 15, sesiunea ordinară 1891-1892, ședința din 5 martie 1892, 
p. 80. 

2. Alte precizări programatice 


Deosebirile dintre partide în România, constata un articol 
din „Timpul“ („O legendă“) nu puteau fi ca acelea din Occi- 
dent. Nu se puteau deosebi pe chestiunea despărțirii bisericii 
de stat, de pildă, căci nu-i nevoie, nu interesează pe nimeni 
(doar pe social-democrați îi interesa, dar ei nu contau atunci 
în viața politică românească). Nu se puteau deosebi nici pe 
chestiunea „uvrieră“, căci lipsind industria mare, ţara n-avea 
mari mase de lucrători concentrați „și deci armata care aiurea 
alcătuiește proletariatul industrial lipsește aici“. Deosebiri nu 
erau decât în felul de a considera intervenţia statului, con- 
servatorii fiind de părere să intervină „mai intens şi adânc“. 
N. Filipescu teoretiza asemănarea dintre concepţiile progra- 
matice ale partidelor, condiţie indispensabilă de a funcționa 
împreună. Cu această asemănare, spunea el, nu dispare rațiu- 
nea de a fi a partidelor. Dacă deosebirile de principii dintre 
ele „pot fi utile“, în schimb punctele de contact între ele „sunt 
indispensabile“. Și în această viziune doctrinară programele 
partidelor trebuiau „să dezvolte puterile statului fără a pune 
în joc instituţiunile noastre fundamentale“. Tot Filipescu teore- 
tiza (nu era singurul) şi punctul de vedere al existenţei a două 
partide de guvernământ și nu mai mult, fiindcă multiplicitatea 
partidelor „nu poate decât să multiplice ocaziunile de favori- 
tism pentru rege și cauzele de nemulțumire pentru partide“. 
N. Filipescu vorbea, desigur, de pe poziția omului care guver- 
nează nu a celui guvernat. Dar, nu-i mai puțin adevărat, că la 
nivelul de conștiință politică al românului de atunci, de „năra- 
vuri politice“, mai multe partide n-ar fi dus la ceea credea 
N. Filipescu. Orice regulă politică e viabilă în funcţie de loc şi 
timp. Existenţa a două partide, considera Filipescu, era „un 
principiu eminamente conservator ca și principiul monarhic“, 


! „Timpul“, nr. 200 din 18 iulie 1890. 

căci era între altele și o „garanţie de moderaţiune relativă în 
luptele politice“. 


Faţă de unele reforme „mai vizibile“ ca introducerea votu- 
lui universal, de pildă, susținută de radicalii lui G. Panu sau 
de socialiști, conservatorii reacţionează ca în faţa „celei mai 
deșănțate demagogii“. Cu sufragiul universal, declara Al. La- 
hovari în Cameră la 15 decembrie 1889, „rezultatul nu va fi 
acela pe care-l așteptați, rezultatul va fi altul, cel puțin pentru 
mult timp, va fi atotputernicia guvernului și absolutismul 
ministerial“. Pentru ziarul „Timpul“ masele erau prea „impre- 
sionabile și schimbătoare“, iar metoda votului general aplicată 
statului modern, cu marile şi complicatele lui probleme, „nu 
poate da decât roade rele“f. Același ziar constata că românii 
au vădit o uimitoare putere de asimilare a unor idei și insti- 
tuţii occidentale, dar nu fără suferință, transformările surve- 
nind prea rapid. De ce să „mai fie siliți să suporte o altă ex- 
perienţă primejdioasă“, adică votul universal? Partidul Conser- 
vator trebuie să fie „o stâncă“ de care să se sfarme „apucăturile 
demagogice“. Răspunzându-i lui G. Panu în noiembrie 1890, 
Al. Lahovari considera votul universal „o periculoasă încer- 
care“. Pentru că ţara nu era atât de înaintată, atât de cultă, atât 
de neatârnată în straturile sale cele mai adânci. Pentru mo- 
ment, politică nu puteau face nici măcar politicienii de me- 
serie. În atare condiţii, la cea dintâi probă, cu votul universal, 
poporul va fi aruncat la dreapta sau la stânga fără a fi capabil 
să reacționeze. El dă exemplul Franţei, unde consecințele 
votului universal au fost: domnia lui Napoleon al III-lea, răz- 
boiul sângeros cu Germania, pierderea a zeci de mii de vieți, 
a 5 miliarde de franci și a teritoriului Alsaciei și Lorenei. Or 
„țara românească n-are, d-lor, decât două provincii de pier- 
dut“. Și apoi de ce să se introducă în România această expe- 


? Idem, nr. 253 din 25 septembrie 1890; nr. 256 din 28 septembrie 1890. 

3 Al. Lahovari, op. cit., p. 204. 

1 D.A.D., sesiunea ordinară 1890-1891, nr. 20, şedinţa din 5 decembrie 
1890, p. 156. 

riență, când ea n-a fost încă introdusă în Anglia, Belgia, Italia, 
Germania? O atare poziţie era normală din punctul de vedere 
al unui guvernant român conservator de la sfârşitul veacului 
trecut. Care era soluţia lui Al. Lahovari: „progresul natural al 
ideilor, cultura mai înaintată a oamenilor, împăcarea pasiu- 
nilor, lupta politică din ce în ce mai onestă și pusă pe tărâmul 
ideilor, care mai mult sau mai puțin se pot învoi; dar nu pe 
tărâmul apetiturilor care nu se pot împăca niciodată“. Faptul 
nu era o soluţie practică, ci o așteptare. Dând răspuns aceluiaşi 
Panu, L. Catargiu (în acel moment în divergență cu Al. La- 
hovari, dar pentru un loc pe banca ministerială și nu pentru 
ideile ce amândoi le profesau) declara: „a vorbi de sufragiul 
universal în țara noastră este a ne face ridicoli. Apoi când un 
om vine și zice că țara nici habar nu are de ceea ce se face și 
se spune în numele ei, când acel om vine și cere sufragiul 
universal, aceasta este tot ce poate fi mai inexplicabil“. O ob- 
servaţie de bun simţ, dar pe care el o fructifica îndată pe plan 
politic. După Lascăr Catargiu revizuirea din 1884 n-a fost 
bună nu pentru că a fost prea puţin democratică, ci, dimpo- 
trivă, pentru că s-au înecat colegiile marilor proprietari, sin- 
gurele independente, în mijlocul micilor proprietari€. Într-un 
cor de respingeri totale, sunt și nuanțări. D.S. Neniţescu, viito- 
rul ministru conservator, susţine într-o conferinţă la Ateneu, 
la 19 martie 1895, reprezentarea proporţională a minorități- 
lor”. El recunoaște că doctrina conservatoare consideră dreptul 
și instituţiile sociale ca născându-se sub influenţa caracterului 
culturii, religiei unui popor, sub influența „mediului fizic“ în 
care trăiește un popor. Dar aceasta nu justifică stagnarea insti- 
tuţiilor: „Totul merge spre îmbunătățire. Viaţa deci e progre- 
sivă şi prin urmare și dreptul şi instituţiile sociale nu pot fi alt- 
fel“. Altfel doctrina conservatoare rămânând plină de respect 


” D.A.D., sesiunea ordinară 1890-1891, nr. 20, şedinţa din 5 decembrie 
1890, p. 156. 

è Ibidem, nr. 24, ședința din 11 decembrie 1890, p. 204. 

7 Dimitrie S. Neniţescu, Reprezentarea proporțională a minorităţilor. Studiu asu- 
pra sistemelor electorale, București, 1895. 

faţă de trecut, uită de nevoile prezentului și nu întrevede vii- 
torul. D.S. Neniţescu cere așadar atât liberalilor cât și conser- 
vatorilor să treacă de la „garantarea libertăților“, care a fost o 
treaptă necesară a evoluţiei țării în modernitate, la „organizarea 
libertății“. Potrivit acestui principiu el propune o reorganizare 
a sistemului de vot (nu a drepturilor electorale). Combate sis- 
temul majoritar, scrutinul de listă, dar și pe cel uninominal. 
Analizează diferite sisteme de vot și propune reprezentarea 
proporțională după modelul „D'Hondt“, aplicat în Belgia, po- 
trivit căruia alegătorul putea vota fie lista întreagă, fie numai 
un candidat sau mai mulți din diferite liste aflate pe același 
buletin. Ceea ce se realiza, astfel, credea Neniţescu, era repre- 
zentarea în Parlament a tuturor partidelor, proporţional nu- 
mărului aderențţilor lor. Fără a nega valoarea intenţiei istoricul 
nu poate să nu se oprească în faţa constatării că, de fapt, ceea 
ce se impunea în acel moment era treptata reformă a dreptului 
de vot în sensul lărgirii sale și nu reforma felului de vot. 


Și o atare reformă, respinsă de conservatori ca demago- 
gică, nu era susţinută atunci nici de liberali. E adevărat, în 
noul lor program adoptat la Iași, la 8/20 noiembrie 1892, li- 
beralii scriau: „sufragiul universal cu Reprezentaţiunea Pro- 
porţională este idealul Partidului Naţional-Liberal. Către dân- 
sul ne vom îndruma și vom tinde a-l realiza prin reforme 
treptate, răspândind tot mai mult în toate păturile sociale 
luminile unei instrucțiuni solide şi sănătoase“?. Deosebirea de 
poziţia conservatorilor nu era. Era doar în intenții, conserva- 
torii respingând ab initio o atare reformă“, liberalii acceptân- 
d-o, totuşi, pentru viitor. Aceasta fără consecvență, însă. Pro- 
gramul din 3 decembrie 1906 nu mai vorbea de sufragiul 


% Istoricul Partidului Naţional-Liberal de la 1848 și până astăzi, p. 145. 

* „Noi combatem sufragiul universal nu numai pentru motive de opor- 
tunități“ — scria N. Filipescu. Adică nu e vorba că poporul român nu era încă 
pregătit să recepteze o atare reformă („atunci s-ar ajunge la o înțelegere“). Nu. 
„Noi însă combatem sufragiul universal în sine şi în mod absolut“ („Timpul', 
nr. 182 din 19-20 august 1891). 

universal, nici ca ideal îndepărtat, ci numai de „domnirea 
legilor“?. 

Alte forțe politice, fără responsabilități guvernamentale, 
dar în cursă după favoruri politice, cereau votul universal 
atunci și nu într-un viitor nedefinit. Programul grupului ra- 
dical liberal, publicat în „Lupta“ din 10/22 septembrie 1888, 
apoi în broșură, dezvoltând ideile expuse în „Liberalul“ din 
1883 și în „Lupta“ din 1884, ca și campania „Luptei“ din 1891 
și broșura din 1893 prevedeau „desființarea colegiilor actuale 
electorale și introducerea sufragiulu: universal, așa cum există 
în Franţa...“!0. Dar nici radicalii n-aveau consecvență în susți- 
nerea acestei idei programatice, cu deosebire din 1893, pe 
măsură ce G. Panu începe să se scalde tot mai adânc în apele 
conservatoare, renunțând parţial (susține doar colegiul unic) și 
apoi total la ea. Apropierea de cercul puterii cerea renunţarea 
la lozinci demagogice. 


Le păstrau cu consecvență acei care se considerau so- 
cial-democraţi. În „Manifestul Partidei Muncitorilor“ din 18 ia- 
nuarie 1888 se cerea în primul rând „votul universal direct, 
adică să nu aibă, ca azi, un boier de mii de ori mai multă 
putere politică decât muncitorii care poartă toate sarcinile“!!. 
În dezbaterea programului Partidului Social-Democrat, C. Mil- 
le propunea pe lângă sufragiul universal și votul obligatoriu 
„ca birourile electorale să fie totdeauna pline și, deci, să facă 
imposibilă acţiunea bătăușilor“!?. Programul social-democrat, 
publicat la 11 aprilie 1893, prevedea tot la primul punct „vot 
universal egal și direct pentru toţi supușii României ce au tre- 
cut vârsta de 20 de ani, fără deosebire de sex, de religie și de 


9 Istoricul Partidului Naţional-Liberal de la 1848 și până astăzi, p. 180. 

10 Teodor Vasiliu, Radicalii. O pagină de istorie politică contemporană, lași, 
1895, p. 19-20. 

li 80 de ani de la crearea partidului politic al clasei muncitoare din România. Do- 
cumente (în continuare, 80 de ani de la crearea partidului), București, 1974, p. 372. 

12 Documente din istoria mișcării muncitoreşti din România. 1893-1900, Bucu- 
rești, 1969, p. 42-43. 

rasă“!?. Şi astfel vor susține social-democraţii în toate progra- 
mele lor până la primul război mondial. Votul universal apă- 
rea în concepţia lor, cu deosebire la sfârșitul veacului trecut, 
ca o revendicare primordială, un panaceu, un leac al tuturor 
durerilor sociale și politice. Vor constata ulterior că fetișizarea 
unei atare revendicări, ca a oricărei alta de altfel, nu era o 
soluţie, chiar dacă părea a fi, pentru că aplicarea ei lua forma 
și limitele cadrului social-politic existent. În altă ordine de idei, 
social-democraţii puteau propune orice. Oricum nu erau 
„ameninţaţi“ cu preluarea puterii și obligați să respecte pro- 
misiunile făcute. 

Chestiunea care „preocupă“ cel mai mult pe conservatori 
rămâne, și după legea vânzării bunurilor statului, chestiunea 
rurală. Cu ocazia prezentării de către guvern a unui proiect de 
lege pentru modificarea unor dispoziţii privind legea de mai 
sus în mai 1890, C. Dobrescu-Argeș, G. Panu, I. Nădejde, 
M.N. Seulescu, C.C. Dobrescu contrapropun o modificare, în 
sensul că statul putea cumpăra moșii de la Eforiile Spitalelor, 
de la Creditul Funciar, dar și de la particulari pentru a pune 
la dispoziţia sătenilor pământ acolo unde locuiesc. O propu- 
nere asemănătoare fusese respinsă în 1889 de Al. Lahovari. 
Acum conservatorii o resping din nou, căci, dacă s-ar adopta, 
„Noi suntem convinși că nu numai nu ar asigura pacea socială 
și nu ar rezolva chestia țărănească, ci ar organiza dezordinea 
și ar redeștepta revoluţia agrară“. Și aceasta pentru că nici un 
țăran n-ar mai voi să se mute acolo unde există pământ de 
vânzare, ci ar rămâne pe loc şi ar cere proprietarului să-și 
vândă moșia. Și dacă acesta n-ar voi? „Fericita Românie se va 
găsi fără motiv în starea în care se află Irlanda unde e război 
civil deschis între țăranul irlandez și lordul englez“. Apoi și 
dacă s-ar diviza România în parcele de 5 ha inalienabile din 


13 80 de ani de la crearea partidului, p. 458. Vezi și comunicarea noastră 
Asupra modalității de definire a poziției PS.D.M.R. față de partidele de guvernământ 
din România la sfârșitul veacului al XIX-lea, în În slujba cercetării istoriei, București, 
1971, p. 105 și urm.; vezi și I. Bulei, Lumea românească la 1900, Bucureşti, 
1984, p. 107, 109 

punct de vedere economic, ar fi un rău pentru toți căci, dis- 
părând proprietatea mare, va dispare și cultura mare, deci 
cantitatea și calitatea produselor exportate vor scădea și „tot- 
odată și numărul milioanelor care intră la noi în toţi anii în 
schimbul produselor noastre, milioane care se revarsă asupra 
tuturor“!f. Sigur, că într-o economie dominată de agricultură 
și într-o agricultură în care marea proprietate făcea legea, 
astfel de consideraţii păreau normale. Numai că nu ofereau 
perspective. Chiar deloc. 

Din considerente asemănătoare se opun conservatorii și 
propunerii lui Dobrescu-Argeș de luare în embaticariat (aren- 
dă) de către țărani a pământurilor marilor proprietari pe care 
erau așezați. Dobrescu își argumenta interesanta propunere 
prin natura ţăranului român, care e „fixă“, potrivnică strămu- 
tărilor. „Gustul pentru fixitate al ţăranilor, chiar dacă ar fi așa 
de mare cât o spune d. Dobrescu — scria «Timpul» —, nu ni 
se pare că trebuie considerat ca o dogmă sfântă înaintea căreia 
trebuie să se închine cu orice preț toate legile şi toate inte- 
resele țării“. Întrebarea era dacă legile și interesele ţării tre- 
buiau să se închine „gustului“ marilor proprietari de a rămâne 
cu moșiile lor întregi. Și de ce? 

Ce va face țăranul român când statul nu va mai avea pă- 
mânt de vânzare?* se întreba N. Filipescu. Atunci va cumpăra 
de bună voie moșiile particulare care vor fi de vânzare și care 
vor fi cu atât mai numeroase — credea el, fără temei — cu cât 
marea proprietate se va fi parcelat mai mult prin efectele re- 
gimului succesoral al condiţiei civile. Apoi, continua Filipescu, 
țăranii vor dobândi capital mobiliar prin instituirea caselor de 
economii. El propunea o reorganizare a creditelor agricole în 
sensul acordării de mici împrumuturi, al înlesnirii întocmirii 


1 „Timpul“, nr. 168 din 9 iunie 1890. 

15 Idem, nr. 169 din 10 iunie 1890. 

* Între 1868 şi 1896 statul vinde 695 de moșii în corp întreg a 164 206 ha 
şi 592 în suprafaţă de 407 812 ha (Anuarul statistic al României, 1903, p. 172). 
Creditul Funciar Rural vinde între 1880 și 1903 44 570 ha, adică 28 de moșii 
(Ibidem, p. 484). 

formalităţilor de împrumut; cerea o reformă comunală care să 
dea o absolută independență a primarului de puterea centrală, 
un bun învățământ agricol, care să sporească gradul de califi- 
care a țăranilor ș.a. Evident, simpla schimbare a repartiţiei 
pământului nu rezolva problema agrară, ci doar o amâna pen- 
tru un număr de ani, cum dovedise reforma din 1864 și cum 
ne va dovedi și cea din 1921. Dar nici măsuri care să ocolească 
o mai corectă repartiție, ca cele de mai sus, nu rezolvau ceva. 
Nici măcar nu amânau, lăsând întreagă acuitatea și gravitatea 
chestiunii rurale. Mai târziu, în 1896, se fac alte propuneri: 
reducerea impozitului funciar, modificarea sistemului de așe- 
zare a impozitului funciar, modificarea sistemului de așezare 
a impozitelor directe; transformarea completă a organizării 
școlilor de agricultură și a fermelor model; completarea mij- 
loacelor de comunicaţie și introducerea pe căile ferate a unui 
sistem de tarife proporţionate cu distanța până la debușeul 
fluvial sau maritim; construirea de şosele; desființarea taxei de 
docuri; sporirea capitalului Băncii Agricole; înlăturarea siste- 
mului de arendă care încuraja pe proprietarii mari la o ex- 
ploatare neraţională a pământului, căci arendașul nu făcea 
nici o investiţie însemnată; alternarea culturilor. Toate acestea 
erau mai mult sau mai puţin măsuri destinate direct marilor 
proprietari. Se cerea și statului să vină în ajutorul agriculto- 
rilor. El, fiind cel mai mare proprietar, era dator să introducă 
noi culturi. Dar, fermele model până atunci nu dăduseră re- 
zultate şi acolo unde ele existau aceste rezultate nu se puteau 
aplica în agricultura mare. Fără o intervenţie hotărâtă a sta- 
tului agricultura românească era sortită să fie tot mai puţin 
competitivă, cedând concurenţei produselor agricole america- 
ne, australiene, ruseşti ș.a.!. 


16 „Timpul“, nr. 159 din 19 iunie 1891; nr. 179 din 15 august 1891. 

11 Idem, nr. 153, 170, 174 şi 177 din 12/24 iulie, 2/14 august, 6/18 august, 
11/23 august 1896; în 1901 România produsese (în 100 de tone) 60 607, Rusia 
(cu Polonia) — 422 376, S.U.A. — 754 475. Australia 60 628 (Anuarul statistic 
al României, 1903, p. 519). 

Ceea ce urmărea în ultimă instanţă era promovarea capita- 
lismului în agricultură. Dar cât de timid! Liberalii arătau și ei 
puţină îndrăzneală (e drept că nu și în sfera socială). În 1892 
propuneau numai generalităţi menite doar să atenueze starea 
proastă a vieţii ţăranului, încurajarea vânzării de pământuri 
din domeniile statului către ţărani și învoieli agricole cât mai 
omenoase cu putință prin „cea mai perfectă echitate între 
valoarea productivă a pământului și prețul muncii, prin mij- 
locirea unei bune înţelegeri între părți și a asociaţiunilor 
agricole, care le vor călăuzi și lumina“!?. 


Pentru toată epoca modernă se impune un adevăr cu o 
evidenţă întristătoare. Nici reprezentanţii liberalismului ro- 
mân, nici cei ai conservatorismului!” nu s-au preocupat de 
ridicarea agriculturii. Liberalii, de obicei izvorâţi din burghezia 
orășenească, au privit spre sate cu neînțelegere și teamă“. 


1% Istoricul Partidului Naţional-Liberal de la 1848 şi până astăzi, p. 147-150. 

19 Vezi, de pildă, dramatica invectivă pe care o adresează guvernanţilor 
României de dinainte de primul război mondial, dar și de imediat după, 
Gh. lonescu-Şișeşti (Agricultura și capitalismul, în „Arhiva pentru știința și refor- 
ma socială“, nr. 3-4, 1927, p. 301-304). 

* Același Şișeşti vorbeşte chiar de „dispreţ“. El nu este deloc de acord cu 
ideea susţinută, generalizată și popularizată de liberalismul politic potrivit 
căreia România nu putea deveni un stat modern decât întemeind o industrie 
naţională şi aceasta pentru că teoria de mai sus, aplicată la politica economică 
a statului, a contribuit la ţinerea agriculturii în loc 50 de ani. Căci s-a creat cu 
mari sacrificii pe seama ei o industrie artificială, în dependenţă permanentă de 
încurajarea statului. Pentru el agricultura era o industrie ca oricare alta în care 
trebuiau să se specializeze popoarele care aveau condiţiile naturale și sociale 
prielnice, cum era şi poporul român. Ba pentru România, agricultura „este cea 
mai de căpetenie industrie, care ne-a făcut posibilă prin producţia ei existența 
până acuma şi care e susceptibilă să dea României posibilităţi de bogăţie și de 
prosperitate mult mai mari decât industria“ (op. cit., p. 302). Evident, a pune 
astfel problema era o greșeală. Viaţa modernă a tuturor popoarelor nu se 
poate crea decât prin industrie. Pe lângă alte calități de ridicare intelectuală, 
de dezvoltare ordonată, în ritm rapid, mereu în spirit creator a unui popor 
industria are asupra agriculturii o superioritate zdrobitoare: marea ei produc- 
tivitate. Mihail Manoilescu demonstra că lucrătorul industrial valora pentru 
economia naţională de cinci sau zece ori mai mult decât cel agricol, „cu toţi 
membrii muncitori ai familiei sale la un loc“. Această superioritate, mai pro- 
nunţată în ţările industriale, se menținea şi sub regimul de protecţie, industria 

Conservatorii, cărora le revenea încă și mai pronunţat rolul de 
îndrumători ai agriculturii, nu și l-au îndeplinit. Ei se puteau 
specializa, cum credea Gh. lonescu-Șișești, în adaptarea agri- 
culturii la noile forme de producție capitalistă. În fapt, dincolo 
de slabe încercări, conservatorii ca oameni politici s-au mani- 
festat ca mari proprietari. Or aceștia și-au păstrat după refor- 
ma din 1864 un spirit de rentieri, ca și mai înainte. Venitul le 
era asigurat prin contractele de învoieli agricole și ei nu mai 
aveau alte griji decât acelea ale cheltuielilor consumative. Dacă 
venitul era mai mare și cheltuielile erau mai mari. „O mare 
parte din munca ţăranilor, din munca naţională s-a risipit în 
cheltuielile somptuoase în străinătate. Ba adesea cheltuielile 
consumative erau mai mari decât rentele și multe familii vechi 
boiereşti au sombrat, mai ales în Moldova, din această prici- 
nă“%. Investiţiile în agricultură, în intenţia de a transforma 
moșiile în ferme capitaliste, au fost minime. Majoritatea moșii- 
lor mari erau lipsite de construcţii, de plantaţii, de locuinţe 
pentru lucrători, lipsite de inventar, de animale, de mașini. 
Suma cheltuielilor importului de mașini și unelte agricole era 
de pildă în 1872 de 1 723 017 franci, în vreme ce, în același 
an, se importa încălțăminte în valoare de 3 577 735 fr., țesă- 
turi de bumbac de 7 219 244 fr. și bijuterii de peste două 


protejată producând de la început cu mult mai mult decât agricultura cu 
același număr de oameni (e drept că nu fără sacrificii, cum credea Mihail 
Manoilescu (op. cit., p. 84). Disputele care au făcut epocă ca acelea dintre Stere 
și Gherea, E. Lovinescu și „Viaţa Românească“, M. Manoilescu și G. Taşcă, 
pentru a cita doar unele, au adus înainte de-al doilea război mondial 
argumente teoretice suficiente pentru a prezenta o realitate de altfel deja pe 
deplin confirmată încă de atunci. Evoluţia industriei în vechea Românie şi apoi 
în România întregită a dezminţit până și pesimismul acelora care susțineau că 
nu se poate dezvolta o industrie decât pe baza unui larg debușeu extern. De 
fapt, cu excepţia petrolului și a cherestelei, care au înflorit la solicitarea 
piețelor externe, industria în România s-a ridicat în funcţie de consumul in- 
tern. Singurul lucru ce se poate discuta pe marginea afirmațiilor lui Șișeşti (şi 
Firește nu numai ale lui) erau dezvoltarea organică și coordonată a economiei 
românești, chiar şi numai a industriei, tendinţa autarhiei economice, a nă- 
zuinţei de a face de toate, capacitatea burgheziei românești, intensitatea efor- 
tului ei. Nu însă strădania de a ridica o industrie. 

% Gh. lonescu-Şişești, op. cit., loc. cit., p. 301. 

milioane franci (!)?!. Nu-i mai puţin adevărat că în perioada 
următoare lucrurile s-au schimbat destul de semnificativ. Po- 
trivit statisticii din 1907, singura existentă, care se referă la 
situaţia din 1905, erau 10 498 mașini agricole cu aburi, dintre 
care 52,2% aparţineau marilor proprietari cu peste 100 de ha, 
39% — arendașilor, restul fiind în posesia unor antreprenori 
care închiriau mașini agricole. Maşini de semănat cu tracţiune 
animală aveau tot marii proprietari și arendașii: 12 151, în 
vreme ce doar 370 erau în posesia proprietarilor cu mai puțin 
de 100 ha. La fel stătea situaţia la secerători-legători??. 


Dar de ce marii proprietari nu făceau investiţii în agricul- 
tură? Nu erau ei principalii furnizori ai unor produse ce se 
căutau foarte mult în întreg Apusul Europei? În primul rând 
pentru că marii proprietari nu erau interesaţi economicește 
sau, mai bine zis, nu se simțeau îndemnați să investească. Ei 
găseau totdeauna o forță de muncă, aceea a ţăranului, foarte 
ieftină și care mai era și înzestrată cu inventar agricol (primitiv 
în bună măsură, dar care părea suficient). Împroprietărirea 
din 1864 a înzestrat țăranii cu bucata de pământ aflată în fo- 
losinţă, dar a creat, într-o și mai mare măsură decât în Rusia, 
condițiile pentru ceea ce s-a numit (mai întâi de Gherea, apoi 
de Zeletin, Madgearu ş.a.) „regimul de muncă neiobag“. Zele- 
tin prezintă acest fenomen ca o urmare inevitabilă a înrâuririi 
comerțului exterior asupra agriculturii. El afirmă chiar: „Atât 
mizeria rurală, cât și neoiobăgia sunt fenomene rurale ce apar în 
mod necesar la începuturile capitalismului. Nimeni nu e vino- 
vat de ele“2. Duce astfel mai departe analiza lui Marx asupra 
primei faze a capitalismului, dar o pune sub semnul fatalității 


21 M.G. Obedenaru, La Roumanie économique d'après les données les plus ré- 
centes, Paris, 1876, p. 274-275. 

2? Vezi Statistica mașinilor și instrumentelor agricole întrebuințate în 1905, Bucu- 
reşti, 1907, p. 20-21. 

3 Şt. Zeletin, Neoliberalismul. Studiu asupra istoriei şi politicii burgheziei române, 
București, 1927, p. 16-21 (aici rezumă ideile exprimate în Burghezia română, 
originea și rolul ei istoric, Bucureşti, 1925). 

și unui materialism dezolant. C. Garoflid afirmă și el că orân- 
duiala capitalistă a revoluționat numai raporturile de proprie- 
tate, nu și raporturile de muncă. Altfel spus, proprietatea pă- 
mântului a devenit burgheză, iar munca a rămas feudală“. Un 
economist ca V. Madgearu se întreabă însă, cu îndreptățire, de 
ce aceleași împrejurări ale capitalismului comercial n-au pro- 
dus conservarea regimului de muncă feudală, după emanci- 
parea ţăranilor, în Franța, Danemarca sau Germania de est? 
Aceasta până la nașterea capitalismului industrial, „singurul 
factor de natură a transforma acest regim“%. Sigur că i s-ar 
putea răspunde că noul influenţează, potrivit legii sincronice, 
totdeauna în forma sa ultimă și situaţia din țara noastră a fost 
deci influenţată de alt stadiu de dezvoltare capitalistă euro- 
peană decât acela din țările amintite. Dar orice fenomen are 
în primul rând cauze interne. Regimul muncii agrare în Ro- 
mânia ese în funcţie de regimul stăpânirii pământului. 
„Desființarea legală a raporturilor feudale de proprietate și de 
muncă devine o realitate, numai dacă pământul transformat în 
proprietate privată nu rămâne mijloc de dominaţiune și ex- 
ploatare, dacă țăranii «<emancipaţi» nu sunt constrânși a se 
învoi cu munca și vitele lor pe proprietăţile boierești“%. Or 
aceasta s-a întâmplat, în grade diferite, în Germania de est, în 
Rusia și România. Zeletin crede că prin emanciparea ţăranilor 
la 1864 aceștia nu şi-au părăsit „vechile lor apucături rurale“, 
adică ţăranul a continuat să muncească „pe apucate, inter- 
mitent, numai atât cât cu nevoile sale restrânse“. Era o de- 
prindere „desăvârșit potrivnică spiritului societăţii burgheze“ 
și ea ar fi determinat „criza braţelor de muncă“. În fapt — și 
din nou suntem de acord cu V. Madgearu și cu cercetările mai 
noi asupra aceleiași chestiuni — marii proprietari, după ce 


2 C, Garoflid, Problema agrară și deslegarea ei, Bucureşti, 1908. 

% Virgil N. Madgearu, Revoluţia agrară și evoluția clasei țărănești, în „Arhiva 
pentru știința și reforma socială“, an IV, nr. 3 din 1923, p. 277. 

2% Idem, op. cit., p. 277-278. 

21 St. Zeletin, op. cit., p. 18—19; idem, Revoluția agrară și prefacerile clasei ță- 
răneşti, în „Arhiva pentru ştiinţa şi reforma socială“, an III, nr. 1, 1922, p. 55. 

s-au opus cu îndârjire împroprietăririi la 1864%, au acceptat-o 
totuși numai în condiţiile în care moșiile lor rămâneau cât mai 
întinse și numărul împroprietăriţilor cât mai mic. În România, 
împroprietărirea n-a luat forma unui act revoluţionar și eman- 
ciparea ţăranilor n-a creat în realitate o criză a braţelor de 
muncă în agricultură. O astfel de „criză“ a fost doar pretextul 
de care s-au folosit marii proprietari pentru a impune regimul 
muncii silite, a asigura exploatarea braţelor de muncă țărănești 
și prioritatea executării lucrărilor lor agricole de către țăranii 
învoiţi legaţi și de un petec de pământ propriu. Regimul de 
muncă „neoiobag“ a fost numai consfințit prin sistemul în- 
voielilor, nu creat de acesta. Marele proprietar deţinea pă- 
mântul în mâinile lui și acesta era mijlocul, instrumentul prin 
care aducea pe ţăran la cheremul său. Legea din 1864 des- 
fiinţa munca obligatorie a ţăranului. Proprietarul trebuia să se 
învoiască cu acesta pentru lucrarea pământului său și n-avea 
chezășia că obligaţiile prin contract ale săteanului erau și 
executate (lipsa izlazului nu era suficientă). Şi atunci moșierii 
profită de recolta rea din 1865 (dacă n-ar fi fost atunci ar fi 
fost altădată sau s-ar fi găsit o altă cauză) şi pentru porumbul 
dat țăranilor, cum aceştia n-aveau bani, cer plata în muncă. La 
fel pentru rata pământului obţinut prin împroprietărire tă- 
ranul n-avea alte posibilităţi de plată decât tot vânzarea muncii 
sale. Și astfel, ca să-și asigure plata, moșierii — care, să nu 
uităm, dețineau puterea în stat, — constrâng legal pe țărani să 
execute manu militari lucrările pentru care s-au învoit. Regimul 
învoielilor agricole sau „neoiobag“ ia astfel și o realitate legală. 
Continuând, sub alţi termeni și în alte condiţii, sistemul în- 
voielilor agricole anterioare lui 1864%, noul sistem va avea 
efecte profunde asupra stării ţăranului. Căci ea va fi, în multe 
privințe, cum scria Zeletin, „inferioară situaţiei pe care o avea 
țăranul în vechiul regim“. O statistică din anul de jale 1907 
arăta că dintr-un milion și jumătate de țărani români capi de 


% Vezi Ion Bulei, Lumea românească la 1900, p. 148-149. 
% Vezi Nicolae Poplica, Studiu istoric despre învoielile agricole, Partea I. Din 
timpurile cele mai vechi până la anul 1864, București, 1916. 

familie, abia vreo două sute de mii, adică 15% puteau trăi din 
pământul lor. La restul proprietatea ce o aveau era neîndestu- 
lătoare. Și aceasta cu toate împroprietăririle succesive dintre 
1864-1907%. 


Nu în mică măsură a contribuit la acest rezultat piaţa 
mondială a cerealelor și, în genere, relaţiile de schimb. Mad- 
gearu și C. Mihăilescu vorbesc de o transformare radicală a 
agriculturii românești de la un „regim pastoral primitiv“ la un 
„regim cereal“. Dincolo de tăria termenilor momentul acestei 
transformări este fixat de Madgearu în 1875, când de fapt e 
o evoluţie continuă după 1829°!. Pe piaţa apuseană a cerea- 
lelor, ţările din răsăritul Europei intră în concurenţă cu pro- 
dusele agricole ale celor două Americi, ale Australiei și nor- 
dului Africii. Preţul acestora era mult mai redus căci veneau 
din regiuni cu mari exploatări agricole, unde produsele nu 
erau împărţite ca în România cu o populaţie agrară nume- 
roasă și unde lipsa braţelor de muncă era suplinită prin ma- 
șinism. În aceste părți erau elemente puternice de îndemn la 
modernizarea exploatării agricole, care în România lipseau. 
Agricultura noastră, ca și cea rusă, resimte violent șocul 
concurenţei. Preţul cerealelor este fixat pe piața mondială de 
producătorii transoceanici. România, care n-avea o piaţă in- 
ternă puternică, era sortită exploatării din partea străinătății. 
C. Mihăilescu scrie cu îndreptăţire: „ceea ce se ascundea sub 
denumirea vagă de balanță comercială, al cărui echilibru nu- 
mai printr-un export de produse proprii — în care predomi- 
nau cele agricole — se putea menţine, nu era decât forma sub 
care energia stoarsă a țării — pământului, animalelor și a 
populaţiunii sale — se strecura spre Apus. Neapărat că această 


% Şt. Zeletin, op. cit., p. 18. 

51 V, Madgearu, op. cit., loc. cit., p. 281; C. Mihăilescu, Rolul marii proprietăţi 
în evoluțiunea tehnică a agriculturii românești, în „Arhiva pentru știința şi reforma 
socială“, an II, nr. 1 din 1921, p. 81. 

balanță comercială, echilibrată în sensul intereselor Apusului, 
era aceea care ne menținea și valuta la un nivel convenabil“*?. 

Sigur că nu era vorba numai de menţinerea cursului leului, 
ci și a balanței de plăţi, fără de care nu era posibilă nici o 
dezvoltare. În atare condiţii valoarea produsului pământului 
erau independentă atât de voința agricultorului mare, cât și a 
celui mic. Regimul învoielilor agricole împiedica orice progres 
tehnic. "Țăranul învoitor n-avea inițiativă tehnică și aceasta 
influența modul de exploatare a marii proprietăţi*. Arendașul 
nu se arăta nici el iniţiator de progres tehnic. Cu rare excepții 
era un adevărat spoliator al țăranilor. În plus, pământul își 
slăbea treptat puterea de producţie fiind secătuit mai cu sea- 
mă de culturile repetate. Marele proprietar n-avea alt mijloc 
de sporire a producţiei decât reducând mereu partea de pro- 
duse ce revenea ţăranului. Ea se diminua și prin creșterea 
naturală a populaţiei. Urmarea era înrăutățirea stării locui- 
torilor satelor, cu toate repetatele încercări de a o îngrădi în 
anumite limite (desele revizuiri ale legii de învoieli agricole 
aceasta își propuneau). Economic se ajungea astfel la slăbirea 
forţei de muncă a țăranilor, implicit a producţiei agricole. Din 
punct de vedere al progresului tehnic agricultura românească 
intra într-un cerc vicios, iar degenerarea țăranilor lua o cale 
fără oprire. În aceste condiţii, marea proprietate nu numai că 
nu contribuia la ridicarea agriculturii românești, dar, pe mă- 
sură ce ne apropiem de sfârșitul secolului al XIX-lea și intrăm 


* C. Mihăilescu, op. cit., loc. cit., p. 79. Mihăilescu citează constatările lui 
L. Weiss asupra situaţiei Rusiei unde statisticile demonstrau că tonajul ce- 
realelor exportate nu reprezenta excedentul producţiei asupra necesităţilor de 
consum intern, ci cantităţi artificial prelevate asupra ansamblului recoltei și a 
căror vânzare trebuia să menţină cursul rublei, în timp ce populaţia, mai ales 
în anii răi, murea de foame. 

* C. Mihăilescu este foarte plastic, afirmând: „Marile exploataţiuni erau — 
păstrând proporţiile — în situaţia hoțului care, deși cu arma în mână și cu 
victima legată buştean, e nevoit totuși să opereze foarte grăbit, enervat şi tre- 
sărind la orice zgomot, incapabil decât a utiliza timpul și energia de care dis- 
pune în forma şi în măsura cea mai utilă. Exploatatul și exploatatorul se 
paralizau reciproc în iniţiativa lor tehnică și economică, tocmai din cauza de- 
pendenţei reciproce prea intime în care se aflau“ (op. cit., p. 82). 

în secolul următor, ea devine, datorită unui concurs de împre- 
jurări interne și externe, o piedică reală a oricărui progres. 
"Totodată, clasa marilor proprietari, atâta timp cât păstrează 
stăpânirea pământului și, în mare măsură pe cea politică, 
vrând-nevrând ajunge, în acest sistem, un instrument (C. Mi- 
hăilescu îi zice „intermediu“) în exploatarea exercitată de țările 
capitaliste asupra celor slab dezvoltate, cum era România („ca- 
litate care le conferă privilegii economice, politice, morale etc. 
deosebite în țările respective“)*. 

Conservatorii români, ca de altfel întreaga pătură politică 
conducătoare din vechea Românie, n-au văzut dezlegarea, fie 
și parţială, a problemei agrare. Până la urmă toate măsurile 
care s-au luat în domeniul agrar, fie de liberali, fie de con- 
servatori, au amânat sau au încercat să amâne o rezolvare. Ele 
se nășteau sub presiunea crescândă, tot mai crescândă, a ţă- 
rănimii, întreținută și de proletariat și intelectuali, o presiune 
care tensionează întreaga atmosferă social-politică de la sfârși- 
tul secolului trecut și începutul secolului nostru, care răbuf- 
nește adeseori în revolte la sate, stârnește pasionante dezbateri 
în Parlament, presă, întruniri politice, în numeroase scrieri ale 
vremii. Tactic, conservatorii au greșit, căci au legat prea strâns 
interesul economic imediat al moșierilor de cel politic al par- 
tidului lor. Acesta din urmă trebuia să fie neapărat mai ge- 
neral. Atâta timp cât ei au putut dirija, mai mult sau mai pu- 
țin, schimbările societăţii românești greșeala aceasta nu apărea 
atât de gravă. Dar când schimbările s-au impus peste putinţa 
lor de reacţie, în zgomotul tunurilor primului război mondial, 
al pornirilor de pretutindeni ale maselor spre libertăţi și drep- 
turi, au constatat brutal că, de fapt, politicește, trebuiau să 
moară. 


% C. Mihăilescu, op. cit., p. 80. 

3. Marea guvernare conservatoare 


După demisia lui I. Em. Florescu regele se adresează lui 
L. Catargiu, singurul în acel moment la care se putea adresa. 
Rostul apelului la L. Catargiu toți îl înțelegeau (șeful conser- 
vator el însuși). Era acela de a-i uni pe conservatori. L. Ca- 
targiu îi cere concursul lui PP. Carp. La întrevederea lor de la 
Al. Ştirbei amândoi cad de acord — condiţie prealabilă a în- 
țelegerii — să se ceară regelui dizolvarea Parlamentului. 
Al. Lahovari și G. Manu au susţinut și ei cererea de dizolvare, 
opinând însă că mai bine ar fi fost dacă ea ar avea loc în urma 
unui conflict cu Camera!. La o întrunire a liberal-conserva- 
torilor de la Băile Eforiei, participanţii lasă carte blanche lui 
L. Catargiu, care afirmă, în încheierea consfătuirii, că îi va 
mulțumi pe toţi?. Nu îi era deloc ușor însă. Regele nu acordă 
dizolvarea și atunci junimiștii nu primesc colaborarea. L. Ca- 
targiu formează iniţial un guvern cu participarea lui Al. Laho- 
vari, G. Manu și concursul lui Take Ionescu, pentru prima 
oară ministru (în afara celor trei și a lui L. Catargiu, mai cu- 
prindea pe C. Olănescu, Iacob (Jacques) Lahovari, Al. Știrbei, 
D. Sturdza-Skeianu). În Parlament guvernul este întâmpinat la 
9 decembrie cu două propuneri de vot de blam, una din par- 
tea vernescanilor, susținută de Aristide Pascal, Il. Izvoranu, 
G. Dem. Teodorescu, dr. D. Brândză, Al. Vericeanu, G. Ver- 
nescu ș.a., alta din partea liberalilor citită de N. Fleva’, care cu 
această ocazie profită pentru a lua în derâdere dezordinea din 
rândurile conservatorilor. Moţiunea de blam a lui Ar. Pascal, 
pusă întâi la vot, trece cu 78 voturi contra 74 (junimiștii se ab- 
țin)i. Regele putea chema pe liberali. De altfel, vernescanii, 
trecând îndată în tabăra liberalilor, l-au însărcinat pe C. Boe- 


! T. Maiorescu, Însemnări zilnice, III (1887-1891), p. 373. 

: „România“, nr. 253 din 26 noiembrie 1891; „Timpul“, nr. 262 din 
27 noiembrie 1891. 

3 D.A.D, nr. 7, şedinţa din 9 decembrie 1891, p. 17-19. 

1 Ibidem, p. 27. 

rescu, în acel moment președinte al Senatului, să comunice re- 
gelui „să încredinţeze puterea unui guvern compus din ver- 
nescani și liberal-naţionali“. Dar timpul liberalilor nu venise“. 
Dizolvarea este încredinţată lui L. Catargiu care, între timp, 
după mai multe zile de consultări, își completează guvernul cu 
junimiștii P.P. Carp, M. Ghermani și Al. Marghiloman, care-i 
înlocuiesc pe G. Manu, Al. Știrbei și D. Sturdza-Skeianu (in- 
trarea junimiștilor fusese cerută și de rege). „Constituţionalul“ 
întâmpină noul guvern ca pe „un eveniment însemnat“, pen- 
tru că „în fine! Lupta și frământările din sânul Partidului Con- 
servator s-au terminat astfel, precum au dorit-o toate grupă- 
rile care formau acest mare partid“5. 

Ca să ajungă la acest deznodământ Partidul Conservator 
trecuse printr-o lungă agonie. Și, ceea ce era mai grav, agonia 
îl caracterizase chiar în momentele când deţinea puterea, de- 
oarece de la 1888 până în decembrie 1891 nu fusese în stare 
să dea un guvern cu adevărat trainic. Pe lângă cauze de natură 
proprie, care ţineau de componenţa acestui partid — și de 
care am amintit —, pe lângă moștenirea unei îndelungi opo- 
ziţii, care-i şubrezise rândurile și-i măcinase orice coeziune, 
fuseseră și împrejurările de vină. Și aceste împrejurări se pot 
reduce în principal la amestecul regelui, care, din motive ex- 
terne, nu l-a voit pe L. Catargiu, împiedicându-l să fie cu ade- 
vărat lider în partidul său. În martie 1889, când L. Catargiu 
ajunge prim-ministru, regele promite lui Bâlow și Golu- 
chowski că „în nici un caz nu va da dizolvarea Camerei lui 
L. Catargiu“f. Or, șeful conservator n-a putut guverna decât 
foarte puţin cu o Cameră având o majoritate schimbătoare. Şi 
când a cerut dizolvarea, în noiembrie 1889, regele nu i-a 


* Mulţi liberali erau siguri că timpul lor sosise deja. Încă la căderea ge- 
neralului Florescu, „liberalii fruntași din toate judeţele au alergat la București 
— scrie C. Bacalbaşa. Timp de patru zile, cât a durat criza, liberalii au fost 
foarte agitaţi. Credinţa în partidul lor era că Dimitrie Sturdza va fi însărcinat 
să compună cabinetul. Decepţia lor a fost mare după aceea“ (op. cit., II, p. 14). 

5 „Constituţionalul“, nr. 280 din 19 decembrie 1891. 

6 T. Maiorescu, Însemnări zilnice, III (1887-1891), p. 209. 

acordat-o și a încurajat veleitățile de putere ale altor fruntași 
conservatori cum era generalul Manu. Când liderul conser- 
vator acuza „sistemul nenorocit“ de distrugere a partidelor, de 
creare de zâzanii și intrigi”, el făcea aluzie la rege pe care îl 
vedea ostil și nu înțelegea de ce sau numai o bănuia. Acolo 
unde L. Catargiu, altfel om politic cu puternice convingeri mo- 
narhice, era numai aluziv, un G. Panu, cunoscut prin anticar- 
lismul său, o spunea pe șleau. La întrebarea: „Ce amestecați 
Coroana în luptele de partid?“, G. Panu răspundea: „Când 
Coroana, nu numai în mod arbitrar, ci după Constituţiune, se 
amestecă în partide prin numirea de ministere personale și 
prin dizolvări intempestive sau în scop de a favoriza un partid, 
apoi noi cum să nu ne amestecăm în aprecierea prerogativelor 
Coroanei?“ Şi Panu le reproşa, pe bună dreptate, junimișilor 
că nu trebuiau să se bucure prea tare de victoria lor, pentru 
că „este ușor să învingă cineva când în jurul său are un atu 
mult mai puternic decât poate să-l aibă adversarul“?. Prero- 
gativele Coroanei erau prea mari, declara Panu. Ea putea crea 
partide noi, mai degrabă decât „opinia publică“, decât „cole- 
giile electorale“. Cu 8-10 000 de oameni care făceau politică 
(cifra o calculase, aproximativ, D. Laurian, directorul ziarului 
„România Liberă“) se întreba G. Panu, „cum voiţi ca luptele de 
partide să nu devină lupte de coterii, de ambiţiuni personale 
şi de sfâşieri?“?. 

Incontestabil, L. Catargiu nu fusese în anii dintâi ai pre- 
luării puterii de către conservatori un om politic privilegiat. 
Încercărilor sale repetate de a prelua puterea, la care era în- 
dreptăţit prin poziţia sa de lider al unui partid de guvernă- 
mânt, fuseseră mereu zădărnicite, opunându-i-se sistematic 
gruparea junimistă — şi nu numai ea —, încurajată constant 
de rege din cauza orientării sale externe. Reacţiile antijunimis- 
te ale multor conservatori în acești ani nu trebuie să surprin- 


? D.A.D., sesiunea ordinară 1889-1890, nr. 15, ședința din 13 decembrie 
1889, p. 162-163. 

8 Ibidem, nr. 12, şedinţa din 1} decembrie 1889, p. 139. 

° Ibidem, p. 138. 

dă. Plecau din nemulțumirea pe care o favorizare atât de fă- 
țișă inevitabil o stârnea. Pe de altă parte însă junimiștii repre- 
zentau, și fără sprijinul regal, o reală forţă prin valoarea mem- 
brilor lor ca oameni politici și prin soliditatea și viabilitatea 
unui program admis de toate grupările conervatoare. Și un 
guvern conservator fără ei n-avea deloc valoarea pe care o 
avea cu ei. În orice caz, n-avea strălucire. 

I-a trebuit, așadar, mult timp lui L. Catargiu până când să 
fie recunoscut de toată lumea ca șef și să nu i se mai conteste 
aceasta la fiecare pas. Și, guvernul pe care l-a constituit, luând 
reprezentanţi din toate fracțiunile conservatoare (mulți au ră- 
mas, firește, pe de lături, cum era cazul lui T. Maiorescu), a 
fost unul din cele mai bune guverne conservatoare (C. Bacal- 
bașa îl numea „unul din guvernele cele mai competente și 
civilizate din câte a avut România“). „Adevăratul şi definitivul 
minister conservator“, cum îl numește T. Maiorescu. Şi tot el 
adăuga: „cu greu se va mai găsi în vremurile noastre o îm- 
preunare a atâtor bărbaţi de autoritate, cărora să li se poată 
încredința resorturile ministeriale conform competenţei fiecă- 
ruia din ei“. Și în această apreciere intra și Take Ionescu, pe 
care mulţi, mai ales dintre conservatori, nu-l vedeau în acel 
moment ca pe un ministeriabil conservator*. 


10 C, Bacalbașa, op. cit., II, p. 140. 

* Take Ionescu fusese, cum se știe, liberal, dar, foarte inteligent şi dotat 
pentru politică, şi-a dat seama că în partidul liberal n-avea decât un viitor mo- 
dest. Oculta (expresia îi aparținea lui N. Fleva), formată din E. Carada, Gogu 
Cantacuzino și Pake-Protopopescu, își impunea vrerea în acest partid. Or, 
Gogu Cantacuzino nu-l agrea. În consecinţă, pentru că Take Ionescu nu vroia 
să se mulțumească cu un viitor politic modest, prin legăturile sale de prietenie 
cu N. Filipescu, strânge relaţiile cu conservatorii, mai ales cu Al. Lahovari, care 
a ştiut să-i aprecieze talentul și inteligența (Al. Lahovari, el însuși o deosebită 
inteligenţă, avea o aplecare specială pentru oamenii cu aceleași calităţi). Și astfel 
Take lonescu ajunge ministru (vezi și propriile sale opinii asupra trecerii la 
conservatori, expuse în Parlament într-un răspuns pe care-l dă lui N. Fleva 
(D.A.D., sesiunea ordinară prelungită 1892-1893, nr. 44, şedinţa din 16 februa- 
rie 1893, p. 583), și cu toate că nu cunoștea domeniul Cultelor şi Instrucțiunii, 
printr-o rară putere de asimilare, ajunge repede să stăpânească resortul ce-i 
fusese încredinţat. Legea organizării Ministerului Cultelor din primăvara anu- 
lui 1892, legea învăţământului primar de la 18 mai 1893, a clerului mirean de 

Cu constituirea ministerului L. Catargiu încetează rolul 
politic al lui G. Vernescu și al Partidului Liberal-Conservator. 
„România“ putea să scrie: „Ţara nu cunoaște decât Partidul 
Liberal-Naţional și Partidul Liberal-Conservator și un guvern 
care se intitulează pur conservator este un guvern străin de 
cele două grupări politice, un guvern de contrabandă“!!. Nu 
mai credea nimeni. O întrunire a clubului liberal-conservator 
de la 24 decembrie 1891 consfinţește sfârşitul organizaţiei. La 
31 decembrie 1891 se ajunge la ceea ce toată lumea se aștepta: 
înţelegerea cu naţional-lberalii. Un comunicat comun consfin- 
tea pentru moment înţelegerea electorală. Ea va fi urmată, în 
primele luni ale lui 1892, de o tot mai strânsă colaborare și de 
contopire. Conservatorii, cu care fuseseră până atunci în unire, 
deveniseră pentru vernescani „o castă boierească“ și din „reac- 
ționari“ nu mai erau scoși. Ultimul număr al ziarului „Româ- 
nia“ apărea la 29 martie 1892. 


Partidul Conservator, definitiv lipsit de acum înainte și de 
numele de liberal, se reorganizează. La 4 ianuarie se constituie 
Clubul Central din București. Președinte este ales G. Manu, 
drept compensație pentru sacrificiul său de a se fi retras din 
guvern dând posibilitatea coalizării cu junimiștii. Membri: 
Al. Lahovari, Gr. Triandafil, Al. Știrbei, C. Olănescu, Gr. Pău- 
cescu, I. Ciuflea, Al. Catargiu, N. Filipescu, C. Boicescu, 
I. Săndulescu-Nenoveanu. Cluburile din provincie trec și ele 
prin metamorfoza: conservatoare în loc de conservator-libe- 
rale. Reorganizarea nu-i cuprinde și pe junimiști, care conti- 
nuă să-și menţină partidul lor. 

În alegerile din februarie 1892, atât conservatorii cât și li- 
beralii se prezintă uniţi. Ca de obicei guvernamentalii ies vic- 


la 29 mai 1893 şi a fixării parohiilor de la 5 aprilie 1894 dovedeau din plin 
deosebitele sale calități de om de stat, iar amestecul său în „Chestiunea 
transilvană“ arăta „un hotărât şi militant patriotism“ (T. Maiorescu, Discursuri 
parlamentare..., vol. IV (1888-1895), p. 63). 

n" „România“, nr. 270, din 8 decembrie 1891; vezi şi nr. 271, 280 din 10 
și 20 decembrie 1891. 

torioși cu mare majoritate. La Cameră conservatorii obțin 150 
de mandate. Restul le ia opoziţia (22 liberali-naţionali, 1 libe- 
ral-conservator, l radical, 1 socialist, 8 independenți). La Se- 
nat: 88 conservatori, 20 opoziţia (13 liberal-naţionali, 2 libe- 
ral-conservatori, l radical și 4 independenţi)!?. Președinte 
al noii Camere este ales generalul Manu (lucru stabilit din 
decembrie 1891), vicepreședinți: V. Pogor, Gr. Păucescu, 
C. Sturdza, Al. Catargiu. „Alegerea președintelui nostru și a 
vicepreședinţilor e deja un gagiu foarte sigur de unirea în idei 
care domnește în această Cameră“ — declara V. Pogor”. La 
Senat președinte e ales Gh. Gr. Cantacuzino. Neîncrederii pe 
care liberalii o arătau noii majorități şi noului guvern*, con- 
servatorii îi răspund cu siguranţa de sine a celor care se sim- 
teau stăpâni pe situaţie: „astăzi Partidul Conservator întrunit şi 
împăcat se bucură de o situațiune mai ridicată și are o majo- 
ritate mai statornică în Parlament decât a avut vreodată. Cu 
dânsa poate lucra“!!. Şi, într-adevăr, toate proiectele de legi pe 
care conservatorii și le propuseseră, dar încă nu le putuseră 
aduce în Parlament în acești ani vor fi aduse acum. Alte noi 
proiecte sunt prezentate. Dintre toate parlamentele de sub 
conservatori, acesta a fost cel mai fructuos. lată doar câteva 
din realizările sale**. 


2 „Timpul“, nr. 30 și 31 din 8 şi 9 februarie 1892. 

'3 D.A.D. nr. 10, şedinţa din 26 februarie 1892, p. 43. 

* „NU! Nu aveţi nici astăzi o unitate de vederi. Daţi-mi voie să nu cred că 
pe viitor veţi putea face mai mult decât n-aţi putut face până acum“, declara 
C.I. Stoicescu la Cameră (D.A.D., nr. 14, şedinţa din 4 martie 1892, p. 60). 

H Ibidem, nr. 15, şedinţa din 5 martie 1892, p. 77. 

** Vezi pentru legislaţie lucrarea, pretenţios intitulată, Istoria parlamentului 
și a vieții parlamentare din România, elaborată de un colectiv coordonat de Pa- 
raschiva Câncea, Mircea Iosa, Apostol Stan și editată de Editura Academiei în 
1983. În cazul de faţă vezi p. 297-338, cap. XIII, Legislaţia și politica conser- 
vatoare moderată în anii 1892-1895. De luat în consideraţie doar elementele de 
informaţie nu şi cele de interpretare, acestea total supuse unor criterii mate- 
rialist marxiste, pe care le considerăm depășite. Vezi, pe scurt, Ion Mamina, 
Ion Bulei, op. cit., p. 83-91. 

4. Legiuiri conservatoare 


În administraţie legile adoptate poartă amprenta vederilor 
lui L. Catargiu. Era de altfel singurul domeniu care-l interesa 
cu adevărat și unde se pricepea. 

La 6 mai 1892, N. Filipescu aduce în Cameră proiectul 
unei legi administrative, proiect mai vechi, ce nu-și aflase încă 
materializarea. Generalul Manu fusese președintele Comite- 
tului de delegaţi care-l studiase. Schimbările cu care venea 
acest proiect nu erau mari. În principal se sporea numărul 
subprefecţilor la 227, având fiecare sub prefect câte un ajutor. 
În al doilea rând, și acesta era principalul merit al proiectului, 
se precizau mai clar atribuţiile fiecărei verigi administrative. 
Pentru că, într-adevăr, primarul avea concentrate în mâinile 
sale toate prerogativele locale și generale, absorbind întreaga 
activitate administrativă a comunei rurale sau urbane în pa- 
guba mai ales a consiliului comunal, redus la un.simplu rol 
deliberativ. Aceasta numai în aparenţă, însă. Pentru că prima- 
rul era pus la ordinele subprefectului și în practică nu-și putea 
îndeplini atribuţiile. Pe de altă parte, dat fiind marea întindere 
a plășilor pe care le aveau de administrat subprefecţii apăreau 
ca niște simpli intermediari între prefecţi și primari. Astfel că 
în România se practica regimul centralizării, fără ca statul să 
fie servit de organe suficiente și capabile, și în același timp, cu 
toate că primarii erau înzestrați cu o mulțime de atribuţii, nu 
se putea vorbi de o reală autonomie comunală. În acest fel nu 
existau nici foloasele centralizării, nici realitatea libertăţilor 
locale!. Evident, cu noua lege, conservatorii nici nu fixau o 
altă administraţie în ţară, nici n-o îmbunătăţeau radical pe cea 
existentă. Statuau doar o stare de fapt, accentuând unele 
laturi, îndepărtând neajunsuri devenite vizibile în practică. 
Nici alte legi de după aceasta nu vor face altceva în admi- 
nistrație. Lucru, de altfel, foarte normal. „Cine nu ştie că 


! D.A.D., nr. 46, şedinţa din 6 mai 1892, p. 642-643. 

cestiunile de legi nu sunt cestiuni algebrice — spunea Al. La- 
hovari —, nu sunt cestiuni de o strictă preciziune matematică; 
oamenii sunt contingenți, prin urmare și legile lor trebuie să 
se potrivească cu dânșii“*. 

Între cele două partide de guvernământ nu erau, în fapt, 
decât deosebiri de nuanţă în administrarea ţării (şi cu atât mai 
puţine în opera legislativă în acest domeniu). Argumentele 
pro și contra au circulat adesea de la unul la altul, fiind fo- 
losite în funcţie de poziţia politică la un moment sau altul. 
An. Stolojan, de pildă, critica legea pentru că nu ţinea seama 
de circumscripțiile istorice. Dar nu se schimbau judeţe, ci se 
micșora numărul plășilor, ceea ce nu modifica prea mult tra- 
diţia. Cât privește natura acestei tradiţii, ea nu era atunci decât 
foarte sumar cunoscută**. Proiectul legii administraţiei e votat 


* În Parlament liberalii au adus mai multe critici proiectului de lege. Em. 
Porumbaru l-a combătut pentru că nu răspundea ideii de descentralizare 
liberală şi schimba atribuţii doar în cadrul executivului. Numai că așa fusese 
concepută Constituţia României, pe sistemul reprezentativ care dădea puterii 
executive sarcina de a executa legile şi lăsa corpurilor deliberative, Parla- 
mentului, consiliilor județene și comunale dreptul deliberării, nu şi pe acela al 
execuţiei. Doar în sistemul republican francez al momentului existau și verigi 
elective ale administraţiei. Constituţia României fusese preluată după modelul 
Constituţiei de tip monarhic belgian, nu după tipul republican francez (în 1866 
nici a francezilor nu era altfel). Critica lui Porumbaru pleca astfel de la o 
premisă ideală, nu de la una indicată de realitatea din ţară (D.A.D., nr. 47, 
ședința din 7 mai 1892, p. 665. Vezi răspunsul caustic al lui Al. Lahovari). 

** Aproape deloc de un om politic. Anastasie Stolojan nu putea spune 
care era tradiţia istorică a plasei Glavaciocului sau a Mostiştei. Dar, fireşte, o 
critică a adversarului politic se putea găsi în orice. O obiecţie pe care o aduce 
An. Stolojan părea mai reală, aceea a redactării art. 17 în ceea ce privește 
folosirea forţei de ordine. El vorbea — în termeni la modă în oratoria liberală 
a momentului, a cărei exagerare ne-a redat-o foarte bine I.L. Caragiale — de 
baioneta care se punea în pieptul ţăranului. Al. Lahovari protesta împotriva 
modului de a pune problema sub acest unghi, propunând altul. Şi anume acela 
că o misiune a administraţiei era şi aceea de a păstra ordinea („în nici o ţară, 
de la Kamceatka și până la extremitatea cea mai occidentală a Europei și a 
celor două Americe, nu se poate contesta misiunea administraţiunii de a ga- 
ranta ordinea publică“). Şi, într-adevăr, dacă liberalii puteau la 1892 să le 
amintească conservatorilor de modul în care au reprimat mișcările țărănești de 
la 1888, consevatorii vor putea ulterior să le reproşeze reprimarea răscoalei de 
la 1907 sau represaliile împotriva unor așa-zise „cluburi socialiste“ la sate. În 

de Cameră cu 50 de voturi pentru și 14 contra?. La Senat, 
combătut mai ales de G. Panu, ca fiind excesiv de centrali- 
zator, el trece cu 57 voturi contra 6’. 


La 27 ianuarie 1893 se aduce la Cameră proiectul legii 
jandarmeriei rurale. G. Voinescu-Boldur este raportorul Co- 
mitetului de delegați. Prin această lege, pe lângă poliția „re- 
presivă“, care, mai mult sau mai puţin, exista, se voia crearea 
unei poliții „preventive“ la sate, până atunci inexistentă. Legea 
poliţiei rurale din 25 decembrie 1868 crease gărzile câmpe- 
nești, dar acestea n-aveau nici o eficacitate. Nici felul orga- 
nizării pazei de zi şi de noapte în vetrele sătești din 1889 nu 
era mai eficace, lăsând „în suferință“ siguranţa circulaţiei pe 
drumuri, menţinerea ordinii în târguri şi bâlciuri și executarea 
legilor. Proiectul intenționa să creeze o jandarmerie după 
modelul celei din țările Apusului. O atare instituţie nu luase 
ființă până atunci între altele şi pentru că presupunea o nouă 
cheltuială din bugetul statului, un buget foarte solicitat într-o 
tară în care atâtea erau de făcut. Anunţată din 1867, numai 
acum, poate nu întâmplător, sub conservatori, își găsea rea- 
lizarea. Întreţinerea jandarmeriei se împărțea între stat și co- 
mună (guarzii [paznicii] câmpeni erau transformați în jan- 
darmi). După calcule aproximative se înfiinţau în toată ţara 
circa 8 000 de posturi de jandarmi comunali, 1 260 jandarmi 
judeţeni și 69 de ofiţeri. Calculul pornea de la numărul con- 
tribuabililor rurali, adică 800 000 (un jandarm la 100 de lo- 
cuitori contribuabili). Înfiinţarea jandarmeriei, ca instituţie a 


această chestiune a folosirii ordinii publice (şi chestiunea va reveni cu ocazia 
votării legii jandarmeriei rurale) cele două partide guvernante urmăreau și 
unul şi altul menţinerea regimului și a statului. Toată chestiunea era de a şti 
când trebuia să se uzeze de forţa publică, de mijloacele violente. Aceasta ținea 
de înţelepciunea, tactul, măsura şi prudenţa oamenilor politici. Şi amândouă 
partidele au folosit această forță când a fost nevoie de ea, liberalii chiar cu mai 
multă eficacitate. Limbajul politic demagogic de care această epocă face abuz 
nu poate induce în eroare (Ibidem, nr. 46, şedinţa din 6 mai 1892, p. 656). 

? Ibidem, nr. 49, şedinţa din 8 mai 1892, p. 687. 

3 D.S., şedinţa din 19 mai 1892, p. 433. 

statului, era neîndoielnic o necesitate, ea fiind un element im- 
portant de ordine. L. Catargiu avea dreptate să întrebe: „voiţi 
oare d-voastră ca asasinatele, furturile, spargerile de case și 
toate neorânduielile care se comit astăzi prin comunele rurale 
să le lăsăm a se repeti pe toată ziua, fără ca justiția și adminis- 
traia să aibă vreun mijloc cu care să le poată înfrâna!“f. 
Pătrunderea neîncetată a altor relaţii sociale și de producţie la 
sate, a unor noi moravuri și înțelesuri ale vieţii, care deterio- 
rau inexorabil vechile organizări ţărăneşti locale și le diminuau 
continuu forța de expresie, aduceau nevoia unor altor struc- 
turi organizatorice, unor noi forme care să preia atribuţiile 
celor vechi. Satul se încadra tot mai intim în țara întreagă ca 
o parte intrinsecă, efect de neînlăturat al modernizării. Astfel 
că și adversarii conservatorilor au recunoscut necesitatea legii. 
Ceea ce s-a ridicat în discuţie era oportunitatea şi modalitatea 
concretă de realizare a legii*. Dincolo de un interes mai ge- 
neral, conservatorii, în calitatea lor de guvernanțţi, urmăreau 
cu noul proiect mai multă liniște la sate, mai multă siguranță 
în fața nemulțumirilor țărănești în creștere. Apoi la mijloc era 
şi un interes politic. Nu întâmplător conservatorii se opun 
unui amendament liberal, susținut cu vigoare şi de V.G. Mor- 
tun, pe atunci socialist, potrivit căruia „nici o concentrare de 


1 D.A.D., nr. 30, ședința din 27 ianuarie 1893. 

* An. Stolojan combătea proiectul de lege pentru că bugetul țării ajungea 
astfel și mai încărcat, iar comunele şi mai împovărate decât erau, pentru că 
jandarmeria devenea prea mult un instrument politic prin subordonarea ei 
Ministerului de Interne (nu numai acelui de Război). Alţi liberali au fost mai 
drastici, cum de pildă I.G. Poenaru-Bordea sau C.I. Stoicescu, care găseau 
proiectul drept „neconstituțional, un adevărat atentat la libertatea individuală“. 
Obișnuitele exagerări ale luptei politice a timpului! Fraţii Al. și I. Lahovari le 
răspund cu multă competenţă. Amândoi explică faptul că proiectul românesc 
fusese preluat după cel francez și cel belgian, ceea ce nu voia să fie o laudă, ci 
mai curând o scuză. L. Catargiu răspunde și el, cu mai puţină diplomaţie, chiar 
cu destulă brutalitate, nu atât împotriva acelora care își arătaseră și cu acest 
prilej „opoziţia de partid“, adică a liberalilor, cât mai curând acelora care fă- 
ceau o „opoziţie personală“, a unor conservatori ca Ressu sau Gr. Păucescu 
(Ibidem, p. 335-337; p. 338-339; nr. 31, ședința din 28 ianuarie 1893, 
p. 344-347). 

jandarmi nu poate avea loc în orașele de reşedinţă a judeţelor, 
în timpul alegerilor“. Opoziția lui L. Catargiu e „îndărătnică“, 
el găsind amendamentul inutil5. De aceeași opinie e și minis- 
trul de Război, I. Lahovari. În realitate, amendamentul nu era 
inutil. Intenţiona menţinerea amestecului guvernului în ale- 
geri în limitele de până atunci. Sigur că instituţia jandarmeriei 
putea fi folosită deopotrivă de ambele partide de guvernământ 
pentru a mări presiunea administraţiei în alegeri, dar tot- 
deauna liberalii fuseseră mai puternici — și electoral — decât 
conservatorii și cei care aveau mai mare nevoie de un nou 
mijloc de presiune erau cei din urmă. 

Cu puţine modificări proiectul de lege este votat de Ca- 
meră cu 52 voturi contra 22, și de Senat, fără nici un fel de 
discuţii, în unanimitate, la 24 februarie 18935. Cu aceasta fi- 
rește că jandarmeria nu s-a și creat, înfiinţarea ei fiind un pro- 
ces treptat, de durată, în proporţie și cu mijloacele bugetare 
anuale ale comunelor rurale. Legea votată acum va suferi 
puţine modificări ulterior, modificările fiind în regulamentul 
de aplicare și nu de principiu“. 

În domeniul Învățământului și Cultelor, Take Ionescu iniţi- 
ază câteva proiecte de lege, controversate unele din ele atunci, 
dar bune în esență. El organizează administraţia centrală a 


* Ibidem, nr. 32, ședința din 29 ianuarie 1893, p. 360-363. 

è Ibidem, p. 371; D.S., şedinţa din 24 februarie 1893, p. 480. 

* O altă lege în domeniul administraţiei modifică consiliile judeţene, în- 
locuind comitetul permanent al consiliilor cu o delegație din sânul lor (votată 
de Senat la 9 februarie 1893 cu 55 voturi contra 12 și de Cameră cu 85 de vo- 
turi contra 28. Opoziția a fost în ambele camere destul de puternică. Vezi Zsto- 
ria parlamentului..., p. 319-320). O lege care ulterior va fi modificată. În sfârșit, 
o alta, pentru organizarea comunelor urbane, mărește mult atribuţiile prima- 
rului, consiliului comunal lăsându-i-se doar atribuţii cu caracter deliberativ și 
de control (votată de Senat cu 48 voturi contra 6 şi de Cameră cu 68 voturi 
contra 21. Opoziția a fost mare şi în acest caz). Proiectul legii judecătoriilor de 
pace, adus în Cameră la 17 ianuarie 1894, era şi el legat de administraţie. Se 
desfiinţa instituţia jurilor comunali, pricinile sătenilor fiind date de acum îna- 
inte pe seama judecătoriilor de pace. La mijloc era încă un efect al moder- 
nizării ţării. Inevitabil acest proces se răsfrângea peste tot (D.A.D., şedinţa din 
27 ianuarie 1894, p. 611; D.S. şedinţa din 23 februarie 1894, p. 620). 

Ministerului Cultelor și Instrucțiunii Publice, delimitând precis 
atribuţiile Consiliului general de instrucțiune și ale Consiliului 
permanent de instrucțiune și subordonându-le exclusiv preo- 
cupărilor școlare. Legea clerului mirean și seminariilor ur- 
mărea întărirea instituţiei Bisericii, dar aducea un nou impozit 
asupra populaţiei”. Alte legi priveau conservarea și restaura- 
rea monumentelor antice?. Cel mai important proiect adus de 
Take Ionescu este acela al învățământului primar și primar 
normal. Un proiect în general bun, menit să dea un nou 
impuls dezvoltării învățământului, dar controversat pentru că 
instituia o diferenţiere între școlile urbane și cele rurale, care 
părea jignitoare pentru copiii de ţărani (o va înlătura Spiru 
Haret)*. Discuţia proiectului în Parlament dă prilejul unor 
substanţiale luări de poziţie, cum sunt cele ale lui P. Poni, 
D.A. Sturdza, Take Ionescu sau C.C. Dobrescu-Prahova. 


Cele mai importante măsuri legislative se iau în domeniul 
economic, în industrie, comerț, agricultură, asigurări sociale. 
La 17 martie 1892 este adus în discuţie de către D. Rosetti- 
Teţcanu proiectul de lege modificator al art. 16 și 36 din legea 
pentru înstrăinarea bunurilor statului şi răscumpărarea em- 
baticurilor* prin care se prezenta o tabelă de preţuri ca bază 
de estimare a loturilor puse în vânzare, calculată nu pe baza 
arendei anuale a moșiilor, nepotrivită pentru loturile de 5 ha, 
ci prin clasificarea loturilor, luând districtele ca unități regio- 
nale. Proiectul indica prețul pe categorii în fiecare judeţ, ceea 
ce era un pas înainte în aplicarea legii din 1889, care, lipsită 
fiind de indicarea evaluării prețurilor, întâmpinase o piedică 


7 Vezi analiza avantajelor și dezavantajelor acestei legi, într-un context larg 
în Preot prof. dr. Mircea Păcurariu, Istoria Bisericii Ortodoxe Române, vol. III, 
Bucureşti, 1981, p. 135-136. 

* Istoria parlamentului..., p. 323-324. 

* Asupra legii lui Take Ionescu vezi Ilie Popescu-Teiușan, Contribuţii la 
studiul legislației școlare românești. Legea instrucției publice din 1864, Bucureşti, 
1963, p. 181-184; D.A. Sturdza și P. Poni, Legea asupra învățământului primar, 
Bucureşti, 1893; N. Iorga, Istoria învățământului românesc, Bucureşti, 1971. 

? D.A.D., nr. 22, ședința din 17 martie 1892, p. 205 și urm. 

esențială în punerea ei în practică. Legiuitorii conservatori își 
exprimau o convingere: „Vor veni timpuri grele, invaziuni răz- 
boinice și invaziuni economice; diriguitorii vor fi sfărâmați sau 
atinși de oboseală sau de paralizie. Să nu ne temem! Mica 
proprietate, păstrată de popor, va ascunde și fermentul rege- 
nerator, mulţumită căruia se vor naște alţi fruntași care vor 
duce mai departe destinele naţiunii noastre“. Însă ceea ce fă- 
ceau conservatorii, ca și liberalii de altfel, pentru această mică 
proprietate era destul de departe de declarația de dragoste de 
mai sus. P.P. Carp, iniţiatorul legii acesteia, cum fusese și al 
aceleia din 1889, are și așa din nou dificultăţi cu interpretarea 
ei. Gr. Păucescu și Al. Catargiu s-au trezit să ceară vânzarea 
de loturi și către preoţi, învăţători, dascăli. Or, P.P. Carp refuză 
o astfel de interpretare, motivând cu puținătatea pământului 
de vânzare, cu beneficiile din valori ale preoților și învățăto- 
rilor, cu tendința copiilor lor spre alte meserii decât sprea cea 
de cultivare a pământului. El nu voia să îndrepte efectele legii 
decât numai spre „muncitorul câmpului“ și pentru a-și impune 
punctul de vedere nu ezită să declare categoric că „pe cât timp 
voi sta pe această bancă (ministerială — n. n.) nu voi interpreta 
legea altfel decât cum am interpretat-o“!. 


La 12 mai 1892 este adus în discuţia Camerei de către 
C.C. Arion un proiect de lege asupra creditelor agricole (încă 
un proiect, căci de la înființarea Creditului Agricol în 1881 
fuseseră 11 legi de reglementare a acestuia). Proiectul întărea 
caracterul de instituție de stat a Creditului Agricol al cărui 
scop urma a fi (măcar în intenţie) nu acela de a realiza bene- 
ficii și a crea resurse bugetare, ci de a oferi țăranilor „un credit 
cât se poate de ieftin, un credit care să le fie un mijloc de 
muncă și de înavuţire“!! (dobânda era însă de 10). Potrivit 
concepţiei intervenţionismului de stat, deja încetăţenită în rân- 
durile conservatorilor, capitalul privat nu-și avea rostul acolo 


10 jbidem, nr. 42, ședința din 30 aprilie 1892, p. 562-563, 561-570. 
I! Ibidem, nr. 50, ședința din 12 mai 1892, p. 71. 

unde prevala caracterul social al investiţiei. Aceasta din teama 
de eventuale convulsii. În plus, capitalul privat naţional nu se 
îndruma deloc înspre investiţii agricole, cu profit îndepărtat și 
îndoielnic, preferând investiţii repede rentabile. Febrilitatea 
îmbogăţirilor făcea parte din ritmul vieţii româneşti a epocii. 
Noua lege înlocuia creditele agricole judeţene în fiinţă, care se 
dovediseră mult prea părtinitoare datorită sistemului de ac- 
țiuni, funcţionând aproape în totalitate doar în beneficiul pro- 
prietarilor și arendașilor. Dar, lărgind aria socială a benefi- 
ciarilor de credite, noul proiect de lege acorda Creditului 
Agricol dreptul de urmărire a debitorilor săi, pe baza legii de 
urmărire. 

Un proiect de lege important este acela al organizării în- 
văţământului profesional. Și el elaborat de P.P. Carp. Noua or- 
ganizare instituia practica în cadrul unor ferme model sau în 
ateliere școlare pe care urma să le construiască statul și unde 
elevii aplicau cunoștințele teoretice fără a fi expuşi la abuzu- 
rile patronilor. Toate aceste prevederi, ca și altele, erau bune. 
Ele vor sta la baza viitoarelor structurări ale învățământului 
profesional. Faţă de forma iniţială a proiectului, Comitetul 
delegaților introduce o modificare. Potrivit ei, copiii neromâni 
nu puteau pătrunde în școlile profesionale. Se intenţiona 
încurajarea elementului românesc în practicarea meseriilor, 
unde, în acel moment predominau străinii, cetățeni români 
sau încă nu. Însă măsura era discriminatorie. Ea și stârnește 
cele mai vii discuţii. Până la urmă, la cererea expresă a lui 
P.P. Carp, Comitetul delegaților revine asupra acestei restricții, 
C. P. Olănescu introducând un amendament, elevii străini 
fiind admiși, dar numai în proporţia de 1/5 din locurile va- 
cante!?. Discuţia proiectului a durat în Cameră 8 zile. S-au 
propus numeroase amendamente: crearea de ferme model în 
fiecare judeţ, înfiinţarea de școli superioare de arte și meserii 
şi la Craiova, Ploiești, trimiterea tinerilor români la școli agri- 
cole superioare din străinătate ș.a. Toate acestea cereau însă 


12 Ibidem, ședir“a din 8 februarie 1893, p. 445. 

alte însemnate investiţii pe care statul român nu le putea 
suporta în acel moment. Legea lui P.P. Carp statua un început. 
Va mai trece multă vreme până se vor acoperi nevoile și, fie și 
parţial, tendinţele spre noi progrese. 

La resortul său C. Olănescu va aduce două proiecte de 
legi: organizarea Corpului tehnic al Ministerului Lucrărilor 
Publice (ianuarie 1894) și construirea și exploatarea căilor fe- 
rate de interes local (ianuarie 1895), cel din urmă criticat pen- 
tru încurajarea prea mare ce se da întreprinderilor particu- 
lare, care, de regulă, erau, în acest domeniu, întreprinderi cu 
capital străin. Critica era reală și aici ca și în alte părți, politica 
intervenţionismului de stat putea fi mai activă. Conservatorii 
demonstrau însă că erau preocupaţi de dezvoltarea industriei 
naţionale și continuau politica liberală în domeniu. Un alt 
proiect de lege, acela al legii minelor, tot operă a lui P.P. Carp, 
demonstra categoric acest lucru, devansându-i chiar pe liberali 
în opera de creare de stimulente pentru dezvoltarea indus- 
trială. „O ţară care este numai agricolă începe prin a exporta 
cereale și sfârșește prin a exporta oameni, ducând inevitabil la 
sărăcie“!?, spunea PP. Carp. 

Bogăţiile miniere nu puteau fi neglijate. Până atunci se fă- 
cuseră deja nu mai puţin de cinci proiecte de legi miniere în 
1863, 1870, 1873, 1881, 1886. Însă numai cel de al șaselea, al 
lui PP. Carp, din 1895, are şansa să fie adoptat de Parlament. 
Va fi prima lege minieră din România, inaugurând o politică 
de stat în domeniul industriei miniere și o importantă reformă 


1 Ibidem, şedinţa din 7 februarie 1895, p. 47. La Senat, raportorul Gr. To- 
cilescu considera legea ca impusă prin însăși firea lucrurilor: „voim să scoatem 
din fundul pământului avuţiile minerale; voim, cu alte cuvinte, să creiem 
industria minieră; trebuie atunci să găsim mijloacele proprii pentru asemenea 
întreprindere, piedicile de tot felul, ce se opun în cale, cată să fie înlăturate; 
inițiativa privată încurajată, capitalurile din ţară şi străinătate atrase către o 
întreprindere grea şi uneori riscată, raporturile, în fine, dintre capital, dintre 
proprietarul suprafeţei și oamenii de știință trebuie să fie bine lămurite, bine 
determinate și garantate“ (vezi Gr. Tocilescu, Raport făcut în numele Comitetului 
de delegaţi ai Senatului pentru cercetarea proiectului de lege a minelor, în Legiuirile 
miniere vechi și noi ale României, XI, p. 28). 

în proprietatea minieră. P.P. Carp a stabilit un regim al mi- 
nelor sui generis, combinând diversele sisteme de proprietate a 
subsolului cunoscute. Inseparabilitatea proprietăţii suprafeţei 
de aceea a subsolului în genere era menținută în principiu. 
Dar pentru bogăţiile subsolului (aur, argint, fier, cărbune ș.a.) 
legea a stabilit că, dacă proprietarul suprafeței nu era dispus 
să exploateze minele descoperite pe teritoriul său, atunci statul 
avea dreptul să intervină și să le dea el în exploatare. Super- 
ficiarul primea în acest caz o arendă pentru suprafața ocu- 
pată, 4% din venitul net şi despăgubiri pentru eventualele pa- 
gube. Statul primea și el o redevență de 2%. Minele construite 
deveneau un bun „distinct de proprietatea suprafeţei“. Acest 
principiu P.P. Carp nu l-a putut aplica la toate bogăţiile sub- 
solului. Substanțele bituminoase (petrolul, asfaltul, ozocherita) 
erau exceptate și lăsate la libera dispoziţiune a proprietarului 
suprafeţei. Astfel că proprietarul putea proceda cum găsea de 
cuviinţă, obligat fiind să respecte doar dispoziţiile privind po- 
liția minieră, raporturile dintre muncitori și concesionari și să 
plătească taxele miniere către stat. Faptul va avea grele con- 
secinţe, căci se deschideau astfel porţile capitalului străin. În 
proiectul iniţial nu era prevăzută această derogare. Ea este 
prezentată însă în proiectul adus de guvern în dezbaterea Co- 
misiei Camerei. Mai multe motive l-au determinat pe P.P. Carp 
să facă excepţie cu substanţele bituminoase. Pe unele le expuse 
Al. Lahovari în discursul său la Senat*. Adevăratul motiv era 
opoziţia marilor proprietari**. N. Ceaur-Aslan, conservator, 


* Aşa cerea tradiţia; exploatarea țițeiului degrada suprafaţa și dacă s-ar fi 
introdus și în acest caz regimul valabil pentru majoritatea substanțelor mine- 
rale atunci ar fi fost „o adevărată expropriere a superficiarilor“, pe care gu- 
vernul conservator n-o urmărea; exploatarea petrolului nu necesita, credea 
Al. Lahovari atunci, mari capitaluri și nici o tehnică înaltă (sic!) şi micul pro- 
prietar, cu mijloacele lui modeste, era capabil să facă faţă situaţiei (vezi 
Gh. Buzatu, România și trusturile petroliere internaționale până la 1929, laşi, 1981, 
p. 45-47. Analiza pe care o face autorul legii minelor este și inteligentă şi pă- 
trunzătoare; Legiuirile miniere vechi și noi ale României, X/1, p. 385 şi 389). 

** Vezi discursurile lui D.A. Sturdza, G. Mârzescu, PS. Aurelian, P. Poni, 
B. Delavrancea, An. Stolojan, în rezumat, în Istoria parlamentului..., p. 302-306. 

ataca violent guvernul în Cameră pentru că lovea în dreptul 
de proprietate, premergând ideile socialiste. Mulţi alți mari 
proprietari tăceau din disciplină de partid, dar nu gândeau 
altfel. Pentru că legea lui Carp era într-adevăr „îndrăzneață“ 
pentru acel timp. Ea lovea „în ideile dominante pe atunci de- 
spre proprietatea sacră și inviolabilă“!. Întâia oară de la 1866 
încoace statul punea înainte un drept al său și îl legifera atunci 
când intra în contradicţie cu sacralitatea proprietăţii private. 
Liberalii au văzut și ei faptul, au sesizat „atentatul cel mai în- 
drăzneț în contra Constituţiunii“, cum îl numea D.A. Sturdza, 
şi pe această pedală au apăsat în opoziţia lor violentă la adresa 
legii atât la Cameră cât și la Senat*. Împotrivirea liberalilor 
pornea însă din necesităţile luptei pentru putere. Era lupta de 
partid care condamna tot ce făcea adversarul, cum o făcuseră 
mai înainte și conservatorii la adresa lor. În votarea legii mi- 
nelor (cu 81 voturi contra 6 în Cameră) liberalii au și găsit un 
pretext de dezlănţuire a luptei deschise pentru guvernare, la 
17 aprilie reprezentanţii lor dându-și demisia din Parlament 
(li se alătura și disidentul N. Ceaur-Aslan)'5. Ca de obicei lupta 
pentru putere subordonează pe cea de idei. Nu-i mai puţin 
adevărat că nici aceasta din urmă nu a fost uitată. Liberalii nu 
vor accepta legea minelor. Un studiu liberal din 1923 califica 
prevederile acestei legi cu privire la petrol drept „nenorocitul 
regim“ de la 1895 pentru că favorizase afluxul capitalurilor 
străine și lovise în iniţiativa națională!€. Într-adevăr, în exploa- 
tarea și industria petrolieră, legea lui Carp a favorizat foarte 
mult pătrunderea capitalului străin. N. Filipescu, în dezba- 
terea legii, declara deschis că apelul la capitaliştii străini nu 
putea decât să servească cauza dezvoltării industriei naționale. 


1 Ing. Th. Ficșinescu, Legislația minieră în România, I, apud Gh. Buzatu, 
op. cit., p. 44. 

* Vezi N.I. Moruzi, Le régime juridique du sou-sol minier en Roumanie (Loi des 
mines de 1924), Paris, 1926. 

15 D.A.D., ședința din 17 februarie 1895, p. 1317. 

15 Vezi Petrolul. Politica de stat în legătură cu noua constituțiune și punerea în 
valoare a bogățiilor naţionale, vezi şi Gh. Buzatu, op.cit., p. 46. Autorul presupune 
că studiul aparţine lui V. Brătianu. 

Și aceasta pentru că cu tot câștigul realizat de investitorii stră- 
ini ei ar fi contribuit vrând-nevrând și la dezvoltarea industriei 
naţionale, reducându-se substanţial preţul materiei prime care 
altfel ar fi trebuit importată”. În genere, conservatorii, mai 
putin amestecați nemijlocit în industrie și în afacerile bancare, 
priveau cu mai mare bunăvoință capitalurile străine. Vor în- 
văța numai treptat ceea ce liberalii intuiseră de la început: și 
anume că banii pot avea o naţionalitate. În același timp, acu- 
zaţiile pe care le-au adus liberalii conservatorilor cu prilejul le- 
gii minelor, de „vânduți străinilor“, acuzaţii reluate mai apoi 
de numeroase ori, purtau pecetea unei nesincerități politicia- 
niste. Pentru că liberalii, care au schimbat legea în 1899 și în 
1904, n-au modificat-o în sensul vederilor lor în privința po- 
liticii de urmat față de capitalurile străine. Ca de obicei, do- 
rințele erau mai puternice decât posibilitatea materială de a le 
realiza. Burghezia română era slabă la sfârșitul veacului trecut. 
Și nici bogată nu era. Abia în 1924 legea minelor va putea fi 
alcătuită mai conform cu cerinţele unei politici industriale 
naționale. 

În legea sa, P.P. Carp mai propune o inovaţie; „înființarea 
caselor de ajutor și pensii pentru lucrătorii întrebuințaţi în 
mine, cariere şi stabilimente și fabricile dependente de aceste 
industrii“. Ministrul conservator declara că urmărește: „de a 
face pe uvrieri de a nu se crede că sunt niște paria, că ei fac 
totul şi că ceilalți sunt niște trântori care mănâncă numai, dar 
să vadă că buna stare a lor o datoresc clasei de sus, guver- 
nului, și atunci chestiunea socială va fi altfel dezlegată decât 
cum vrea d-l Mille și d-l Nădejde“. Fondurile acestor case 
erau constituite din cotizaţiile lucrătorilor şi contribuţiile bă- 
neşti ale patronilor. Ce propunea P.P. Carp nu era mult. Și era 
limitat doar la o categorie de muncitori. Numai un sistem 
general de asigurare a muncitorilor putea să dea o rezolvare 
(fireşte, cu restricţiile impuse de regimul capitalist) cât de cât 


17 D.A.D., şedinţa din 11 aprilie 1895, p. 1270. 
19 Ibidem, nr. 88, şedinţa din 29 aprilie 1895, p. 1310. 

convenabilă. În plus, Carp privea problema ca pe una de fi- 
lantropie, de caritate și nu ca pe o chestiune de „justiţie so- 
cială“, cum PS. Aurelian ține să i-o spună încă atunci”. Însă 
un început trebuia făcut. Și cel de acum era bun. Social-de- 
mocraţii așa l-au și considerat în acel moment”, măsura în- 
scriindu-se pe linia revendicărilor general-democratice ale 
muncitorilor. Se aducea o oarecare îmbunătăţire a vieţii mi- 
nerilor și petroliștilor și, fără această intenţie desigur, se 
încuraja lupta muncitorilor pentru drepturi și libertăți demo- 
cratice*. Din păcate, liberalii când au modificat legea minelor 
în 1899, între altele au modificat și articolele privitoare la 
casele de ajutor. Au suprimat întreg paragraful fără să pună 
altceva în loc. O greșeală de care ei înșiși își vor da seama. 


Și această parte, socială, din legea minelor s-a lovit de 
împotrivire în 1895, nu numai din partea liberalilor, dar și din 
partea unor conservatori cu vederi mai rigide, cum era 
G. Roznovanu. Aspectele sociale de la oraș nu prea îi intere- 
sau pe conservatorii sfârșitului de veac (din păcate nu-i in- 
teresau nici pe liberali. Ba, cum am văzut, chiar mai puţin de- 
cât pe cei dintâi). Doar chestiunea meseriașilor îi interesa şi pe 
unii și pe ceilalți. Situaţia muncitorilor în genere nu-i preocu- 
pa. Încercarea de a aduce în Cameră un proiect de lege pen- 
tru repausul duminical este respinsă la 11 decembrie 1892 cu 
72 voturi contra 272. Motivul invocat de N. Filipescu, rapor- 
torul Comitetului de delegaţi, era că „marea mulțime a munci- 


19 Istoria parlamentului..., p. 303. 

% Vezi Ion Mamina, Vasile Niculae, Partidul clasei muncitoare în viaţa politică 
a României (1893-1918), București, 1983, p. 78-79; vezi și V. Niculae, Partidul 
clasei muncitoare în viata politică a României la sfârșitul secolului al XIX-lea, în 
„Anale de istorie“, nr. 1, 1974, p. 47. 

* Vezi, pe larg, şi în context Mișcarea muncitorească și legislația muncii în 
România 1864-1944. Coordonatori: Nicolae Petreanu, Ilie Ceaușescu, Bucu- 
reşti, 1972. 

21 D.A.D., 1892-1893, ședința din 11 decembrie 1892, p. 139 și urm. Vezi, 
pe larg, Istoria parlamentului..., p. 308-310; An. Iordache, în „Studii“, an XVII, 
nr. 2, 1964, 221-247. 

torilor noștri sunt muncitori agricoli, pe care nu-i privește 
această lege“, iar ceilalţi, lucrătorii de fabrică, erau prea pu- 
tini, după părerea sa. În plus, credea el, o astfel de lege ar fi 
prefața altor legi cu caracter socialist, „cu care ar voi unii să 
ne înzestreze“. Abia în 1897 Parlamentul va acorda repausul 
duminical, sub guvernul lui PS. Aurelian, om politic liberal, 
care și acum, în 1892, era favorabil acestei drepte revendicări. 


O importantă activitate legislativă, impulsionată de guver- 
nul L. Catargiu, se desfășoară pe plan economic-comercial. 
Conservatorii continuă politica vamală liberală. În cursul anu- 
lui 1891 expirau toate convențiile comerciale ale ţării și con- 
servatorii încearcă (faptul era și în intenţia liberalilor) să 
înlocuiască sistemul convențiilor cu raportarea tuturor schim- 
burilor comerciale la tariful vamal autonom, adoptat de libe- 
rali în 1886. În fapt, pe baza acestuia se și reiau în 1891 
relaţiile comerciale cu Austro-Ungaria întrerupte în 1885*. 
Germanii în 1887 acceptaseră o reducere a taxelor vamale 
asupra unor mărfuri pe care guvernul român voia să le pro- 
tejeze, dar primiseră în schimb avantaje la altele (nu se putea 
spune astfel că raporturile comerciale cu germanii se făceau 


* Cu aceasta România se aflase în război vamal între 1886 și 1891. Vezi, 
pe larg, C.I. Băicoianu, Istoria politicii noastre vamale și comerciale de la Regu- 
lamentul Organic și până în prezent. Relaţiile noastre comerciale cu Germania, 
Austro-Ungaria, Anglia, Franța, Italia și Rusia de la 1871-1902, vol. 1, partea |, 
București, 1904, p. 237 şi urm.; I. Moga, Războiul vamal dintre Austro-Ungaria 
și România în lumina intereselor economice ale Transilvaniei, Bucureşti, 1939; Carol 
Göllner, Relaţiile economice dintre Transilvania și vechea Românie în a doua jumătate 
a secolului al XIX-lea, în vol. Unitate și continuitate în istoria poporului român, 
Bucureşti, 1968, p. 259 și urm.; Idem, Consecințele convențiilor vamale dintre 
Austro-Ungaria și România asupra vieții economice a Transilvaniei (1875-1891), în 
„Studii“, XXI (1968), nr. 2, p. 317-336; Gheron Netta, Efectele războiului vamal 
cu Austro-Ungaria din 1886 asupra Banatului, în „Viitorul“, an XIII, nr. 3827 din 
16 decembrie 1920; N.G.V. Gologan, Cercetări privitoare la trecutul comerțului 
românesc din Brașov, București, 1928, p. 92 şi urm.; Prejudicierea legăturilor eco- 
nomice ale Transilvaniei cu România în anii 1886-1891, în vol. lui Victor Axenciuc 
şi Ioan Tiberian, Premise economice ale formării statului național unitar român, 
București, 1979, p. 202-227, ca şi cercetările lui loan Adam sau (aici sub aspect 
politic) Gh. Nicolae Căzan, $. Rădulescu-Zoner, op. cit., p. 206-221. 

potrivit tarifului vamal adoptat în 1886). Tariful din 1886, 
până în 1891 practic nu se aplicase din cauza convențiilor deja 
existente. De fapt, el fusese un tarif de război vamal cu 
Austro-Ungaria și nu era cu putinţă să fie aplicat în contextul 
unor relaţii comerciale normale. Numărul mărfurilor tarifate 
era prea mare (262), fapt greu de acceptat de statele indus- 
triale occidentale. În 1886 s-a afirmat mai mult hotărârea unei 
viitoare emancipări economice decât o politică vamală apli- 
cabilă în acel moment. În februarie 1890 conservatorii numesc 
o comisie care să dea un studiu asupra politicii vamale de 
urmat. Preşedinte era P.P. Carp; comisia s-a străduit să strângă 
informaţii prin circulare trimise în toată țara, prin vizite la 
fabricile din București și acelea din judeţe, prin consultări. 
Concluziile stabileau că prin războaie vamale și tarife ridicate 
la import se aduc mari prejudicii agriculturii. În același timp 
constata adevărul după care „vremea ne împinge tot mai cu 
putere către formele industriale ale Occidentului“. De aceea, 
„departe de a cere o întârziere a îndrumării noastre grăbite 
către progres, suntem gata să încurajăm, încă de la început, și 
să sprijinim de la cei dintâi pași întreprinderile începătoare și 
sfioase ale producţiunii noastre industriale“. 


Când în 1891 convenţia cu Germania încetează, guvernul 
român o invită să continue schimburile comerciale pe baza 
tarifului vamal autonom reînnoit și amendat în iunie același 
an. Dar germanii refuză să-l recunoască și impun mărfurile de 
provenienţă română tarifului ei general, ceea ce putea duce la 
excluderea cerealelor românești de pe piaţa germană. Era 
pericolul unui front comun germano-austro-ungar, pentru 
România în acel moment echivalent cu un faliment comercial 
și economic. Și atunci se acordă numeroase înlesniri expor- 
tului german, modificându-se 103 poziţii din tariful vamal din 
1891. Până și la articole de tăbăcărie și lemnărie, adică acolo 
unde România voia să încurajeze industria proprie, guvernul 


2 D.A.D., nr. 78; şedinţa din 13 iunie 1891, p. 987. 

român e silit să acorde avantaje. În anii următori aceste avan- 
taje vor spori*. Economia României era prea slabă și n-avea 
resurse pentru a-și impune un punct propriu de vedere în 
schimburile comerciale europene. O politică protecţionistă din 
partea unui stat mic cum era Vechiul Regat era greu de sus- 
ținut. În orice caz cu neputinţă fără importante concesii. Este 
concluzia anilor 1891-1893. Până la urmă România va relua 
sistemul convențiilor comerciale. E drept însă o va face de pe 
poziţii mai bune decât înainte. Nu însă și de pe poziţiile dorite. 
Cele mai dificile au fost tratativele pentru încheierea conven- 
iilor cu Germania și Austro-Ungaria”. Tratativele s-au desfă- 
șurat în paralel.Cele cu Germania s-au încheiat mai devreme, 
la 9/21 octombrie 1893, semnându-se convenţia. Aceea cu 
Austro-Ungaria se va semna la 21 decembrie 1893. Ulterior, 
pe principii asemănătoare, se vor semna sub conservatori con- 
venţii cu Marea Britanie, Italia, Franța, Elveţia, Belgia. Toate 
vor avea la bază clauza națiunii celei mai favorizate. De regulă, 
toate au prevăzut reduceri pentru articole care priveau expor- 
tul român. Germanii vor fi cei care vor profita cel mai mult 
de pe urma regimului convențiilor, mărfurile lor cucerind pri- 
mul loc pe piața românească în defavoarea celor austro-un- 
gare (până la 1886, 2/3 din importul României provenea din 
Austro-Ungaria). În acelaşi timp, produsele agrare românești 
vor găsi în piața germană principalul loc de desfacere. Rela- 
tiile comerciale cu toate țările vor spori constant. Cele cu Aus- 
tro-Ungaria vor continua însă să se desfășoare cu numeroase 
greutăţi puse la cale de guvernele austro-ungare la presiunilor 
grofilor maghiari loviți în interesele lor de o prea mare extin- 


* Dacă luăm cifrele din 1913, constatăm că la export principalii parteneri 
de comerț ai României erau Belgia, desigur, în principal ca ţară de tranzit, 
Austro-Ungaria, Italia, Franța şi Germania, iar la import Germania deținea 
40,31%, Austro-Ungaria — 23,42%, Marea Britanie — 9,45%... (vezi un re- 
zumat al diverselor statistici, în Gh. lacob, L. Iacob, Modernizare-Europenism, 
lași, 1995, p. 156-157). 

3 Vezi mai pe larg C. Băicoianu, op. cit., vol. I; Gh. Nicolae Cazan, Şerban 
Rădulescu-Zoner, op. cit., p. 211-214, unde sunt prelucrate informaţii din arh. 
M.A.E., vol. 40, Fond Convenții comerciale. 

dere a comerţului cu România. Tratativele pentru încheierea 
convențiilor comerciale atrag după sine și modificări de arti- 
cole ale tarifului general. Adică reduceri de taxe în interesul 
producţiei agricole, „la care deja se consimţise prin tratatul 
încheiat cu Germania“, şi reduceri pentru produsele străine 
necesare industriei indigene a căror fabricare presupunea „o 
dezvoltare economică și un progres industrial de care noi, 
pentru multă vreme, vom fi încă prea departe“?t. Cu prilejul 
dezbaterii acestor modificări ale tarifului general P.P. Carp 
fixează obiectivele urmărite de conservatori în politica vamală: 
a) a asigura înainte de toate o piață pentru produsele agrare, 
punându-le în măsură să concureze cu cerealele străine, 
b) protejarea industriei, dar nu în bloc, ci pentru anumite pro- 
duse; c) dacă se adoptă un tarif vamal rigid de protejare a 
industriei în bloc, se ajungea la război vamal la care o ţară ca 
România nu trebuia expusă; d) îmbinarea intereselor prote- 
jării industriei naţionale cu cele ale asigurării exportului de 
cereale”. Atare principii erau bune, erau singurele care răs- 
pundeau unor necesităţi oricât ar fi fost criticate de liberalii 
C.I. Stoicescu la Cameră sau D.A. Sturdza la Senat, care, nici 
ei, nu puteau aplica altele. Cel mult le nuanțau, mai înmulțeau 
articolele industriale protejate (cum va face E. Costinescu în 
1904). Dar mai mult era greu de făcut atunci. 

Nu la fel de bune erau concepţiile fiscale ale lui PP. Carp. 
Proiectul său de lege asupra maximului taxelor și contribu- 
țiunilor comunale, pus în discuţia Parlamentului la 5 aprilie 
1893, așeza taxe nu numai pe produsele care urmau să intre 
în comune, din afara lor, ci și pe cele care se fabricau în co- 
mune, deci pe toate articolele de consum. Măsura era profund 
vexatorie și nedreaptă“. 


4 DA.D. sesiunea 1893-1894, ședința din 17 decembrie 1893, p. 229-230. 

% Ibidem, p. 265. 

* Carp refuza însă şi cuvântul de „drept“ în materie financiară. „Am susţi- 
nut, declara el încă în martie 1890, că impozitele existente trebuiesc așezate pe 
o asietă ceva mai rațională, nu mai dreaptă, căci cuvântul de drept în materie 
de impozite îl repudiez“ (D.A.D., nr. 58, şedinţa din 9 martie 1890, p. 1093). 

Intenţia lui Carp este întâmpinată cu violenţă în ţară, la 
orașe și la sate*. O violenţă întreţinută de liberali, care de- 
clarau peste tot că atunci când vor veni la putere vor desființa 
legea maximului (n-o vor desființa însă. Cu atâtea făgăduieli 
din opoziţie, făcute de liberali sau de conservatori, nici aceasta 
nu se va împlini). În fața opoziţiei (chiar din interiorul Parti- 
dului Conservator**, din sânul guvernului și al Comitetului 
delegaților), P.P. Carp renunţă la impunerea tuturor produse- 
lor, adică a acelora care se produceau în interiorul comunelor 
respective şi acceptă o serie de propuneri privind desfiinţarea 
unor taxe și reducerea altora%. Dar nu renunţă la proiect pe 
care îl apără chiar dacă el singur era convins de nepopulari- 
tatea lui. Acesta e aprobat de Cameră la 17 aprilie 1893 după 
modificările făcute, cu 81 voturi contra 21 și de Senat la 
12 mai cu 45 voturi contra 12. Firește, necesităţile de dezvolta- 
re ale ţării cereau eforturi financiare. Împrumuturile externe, 
care necontenit se făceau, trebuiau rambursate. Impozitele 
directe și indirecte păreau cele mai la îndemână. Problema era 
însă ce sistem fiscal se adopta. Cel aflat atunci în ființă în Ve- 
chea Românie nu se întemeia pe venituri, ci pe profesiuni. Nu 
era un impozit progresiv pe avere, legitimat de toate principii- 
le de echitate socială. Or, în acest fel, se instituia o prea mare 
apăsare îndeosebi asupra ţărănimii. În epocă, oamenii mai cu 
simtire pentru țărani propuneau, ca liberalul C.I. Nicolaescu, 
un impozit progresiv pe avere, stabilirea unui minimum de 
avere care să rămână neimpozabil, ca An. Stolojan, stabilirea 
impozitului pe venitul net al pământului și pe capitalul de 
exploatare (semințe, vite, mașini ș.a.), ca C. Dobrescu-Argeş 
ș.a. Nimic din toate acestea nu se va pune în practică. 


Politica externă a guvernului Catargiu, condusă de Al. La- 
hovari, o continuă pe aceea a predecesorilor. România rămâne 


* Vezi C. Bacalbaşa, op. cit., vol. II, p. 150 şi urm. 

** Vezi observaţiile lui C. Ressu, în D.A.D. ședința din 9 aprilie 1893, 
p- 1111-1113. 

% [storia parlamentului..., p. 315. 

în sfera de alianţă a Puterilor Centrale, cu toate că intensifi- 
carea politicii de maghiarizare dusă de unguri în Transilvania 
pune sub semnul întrebării această orientare. După numeroase 
contacte diplomatice, după încercări de a obţine concesii în 
problema românilor transilvăneni (între altele, vizita lui Carol 
I în Germania, între 28-29 octombrie 1891, convorbirile sale 
cu primul ministru maghiar Szapâry la Budapesta în ianuarie 
1892, cu împăratul Franz Joseph, la 4/16 ianuarie 1892), 
guvernul român, la 25 iulie 1892, la Sinaia, semnează prelun- 
girea alianţei secrete (teama de Rusia şi de intențiile ei era mai 
mare la București decât resentimentele față de comportamen- 
tul politic al ungurilor în Transilvania). Dar solidaritatea cu 
românii asupriţi, care în timpul mișcării memorandiste ia for- 
mele cele mai angajante şi mai categorice, transformă alianța 
cu Puterile Centrale într-o alianță condiţionată. Take Ionescu 
o afirmase categoric în 1891. Când I. Grădișteanu se întreba 
în 1894 în Parlament: „Ce faceţi cu chestiunea naţională? O 
jertfim pe altarul Triplei Alianţe?*, întrebarea lui era a celor 
mai mulți oameni politici români care, chiar dacă nu știau de 
o alianță secretă cu Puterile Centrale, observau orientarea 
externă a ţării, favorabilă acestora**. Ideea condiţionării alian- 
tei, tot mai prezentă în gândirea guvernanților de la București, 
poate fi observată în toată politica externă promovată de 
Al. Lahovari. El este pentru o apropiere de Centrali. La 24 iu- 
nie 1892 regretă față de Balow, ministrul Germaniei la Bucu- 
rești, reaprinderea agitaţiei naţionale în România (manifesta- 
tiile de la București și Iași, telegrama trimisă regelui de stu- 
denţi)”; în decembrie 1893 el apără în Parlament orientarea 


* Vezi Take Ionescu, La politique étrangère de la Roumanie, Bucureşti, 1891, 
p. 49; idem, Rumäniens auswärtige Politik, în „Romănische Revue“, Wien, VIII 
(1892), fasc. 5, p. 239-250, fasc. 6-7, p. 350-375. 

** Vezi, pe larg, Amelia Bunea, Parlamentul României pentru o politică externă 
favorabilă unirii Transilvaniei cu România (1892-1899), în „Acta Musei Napo- 
censis“, VII, Cluj, 1970, p. 329-353; Constantin Paraschiv, Parlamentul român 
și pregătirea Marii Uniri, în „Revista de Istorie“, nr. 1, 1987, p. 38-50. 

21 Vezi telegrama lui Būlow către Caprivi în Teodor Pavel, op. cit., vol. 1, 
p. 265. 

externă a ţării, dându-i o lecţie de patriotism lui D.A. Sturdza 
(discursul lui Lahovari e bine primit la Viena)” ș.a. În același 
timp, însă, face tot ce îi stă în putinţă, pe căile oficiale pe care 
le avea la dispoziţie, pentru a folosi alianţa cu Puterile Cen- 
trale ca un scut protector pentru românii transilvăneni prin 
demersurile sale repetate la Viena și Berlin (el nu contribuie 
puţin la conflictul dintre ministrul de Externe Caprivi și 
prim-miniştrii unguri Szapáry Gyula și Wekerle Sândor)*. 
Dacă era și el pentru o politică externă apropiată de aceea a 
Puterilor Centrale, Al. Lahovari nu avea în vedere o apropiere 
cu orice preţ (cum o voiau D.A. Sturdza sau PP. Carp). Vedea 
foarte bine conjunctura lucrurilor și inconstanţa situaţiilor și 
ştia că o ţară mică nu poate supravieţui și prospera decât ți- 
nând seama de ele. Dar în nici o împrejurare statul român nu 
putea uita pe cei de un neam și de o limbă aflaţi sub asuprire 
străină. „Comunitatea de origine și religie, apropierea imediată 
a frontierei, relațiile zilnice, numeroasa populaţie transilvă- 
neană din toate clasele sociale, care vine să lucreze, să trăiască 
și să manifeste în România și care este amestecată în viaţa 
noastră naţională de pe treptele cele mai de jos până la cele 
mai de sus, sunt tot atâtea motive pentru ca interesele lor, 
dorinţele lor, resentimentele lor și chiar pasiunile lor să aibă 
o influență atât de importantă și care poate deveni irezistibilă 
asupra opiniei publice a acestei țări“. Așa îi scria Al. Lahovari 
la 2/14 noiembrie 1894 lui Grigore Ghika, ministrul României 
la Berlin. Îi scria așa pentru ca Ghika să folosească toate aceste 
argumente în discuţiile sale cu oamenii de stat germani. Adău- 
ga și altele: transilvănenii erau și în Cameră și în Senat, la 
București, erau până şi în guvern. Ei aveau în mână tot învă- 
țământul secundar din Regat și bună parte din cel superior și 
primar. Împotriva unei propagande în favoarea românilor 
transilvăneni, „conformă sentimentelor secrete ale naţiunii în- 
tregi“, guvernul român şi dacă ar fi voit n-avea cum reacţiona 


% Ibidem, p. 287-288. 
* Vezi Ibidem, p. 118. 

(libertatea presei, a întrunirilor, era prea mare, influenţa și 
puterea de presiune a organelor Ministerului Instrucțiunii 
Publice asupra elevilor, studenților și profesorilor erau prea 
mici, opoziţia prea liberă în manifestări ș.a.). Și dacă pe timp 
de pace guvernul mai poate controla situaţia, ce va putea face 
el în vremuri de excepţie? Și Lahovari, care combătea cu ener- 
gie „opera imposibilă și periculoasă: maghiarizarea elementu- 
lui românesc din Ungaria și din Transilvania“, preciza cât de 
hotărâtă e dorinţa tuturor românilor de a trăi, oriunde s-ar 
afla, „en Roumains et comme Roumains et non en Magyars et 
comme Magyars“ și fixa revendicările imediate și prioritare ale 
transilvănenilor (o reprezentare constituţională și proporţio- 
nală în Parlament, admiterea limbii române în școli, tribunale, 
administrație, admiterea în funcţiile publice generale și lornle, 
libertatea învățământului în limba română). Chestiunea transil- 
vană, scria Al. Lahovari, nu era indiferentă nici direcţiei po- 
liticii Regatului român, nici solidității Monarhiei austro-un- 
gare, nici intereselor păcii generale, pe care alianţa celor trei 
puteri din Centru își luase misiunea de a o menţine în Europa. 
„Austro-Ungaria este un factor mult prea important al acestei 
alianţe pentru ca chestiunile sale interioare să fie indiferente 
celorlalți doi aliaţi. Poziţia politică și geografică a Regatului 
român constituie de asemenea un factor care nu este neglijabil 
în combinaţiile politice generale, așa după cum oamenii de stat 
din Germania şi chiar din Austro-Ungaria sunt cu totul de 
acord'“*. 

Între înfăptuirile guvernării conservatoare sunt de men- 
ţionat și activitatea şi inițiativele lui N. Filipescu în postul de 
primar al Capitalei: deschiderea unui nou bulevard (numit 
atunci Municipal) de la Hale până la capătul Căii Rahovei, 
începutul bulevardului Colţei, mărginirea razei orașului care 
se tot întindea, fără nici o ordine, reorganizarea serviciilor de 
întreţinere, darea în folosință a unor surse de apă potabilă din 
stratele subterane ș.a. 


* Vezi B.A.R., fond D.A. Sturdza, dosar XI. 

5. Sfârşit de guvernare 


În anii marii guvernări, Partidul Conservator, în ansamblu, 
a fost, în sfârșit, un organism politic unitar. Nemultumiri au 
existat, dar nici un șef mai important nu s-a antrenat într-o 
disidenţă publică, L. Catargiu fiind, în fine, un șef recunoscut 
și ascultat (nu întotdeauna şi respectat). Organizatoric conser- 
vatorii rămân despărțiți, junimiştii, chiar dacă se considerau 
fuzionaţi, nedesfiinţându-și Clubul central din București și nici 
pe cel de la Iași! (n-avem informaţii pentru altele). Constitu- 
ţionalii dădeau impresia (și, în fapt, așa și era) că s-au unit cu 
vechii conservatori pentru a realiza o concentrare conserva- 
toare la guvern și nu pentru a fi unul și același partid. 
P.P. Carp rămânea omul plin de mefienţe, o frământare poli- 
tică de atâţia ani oferindu-i un real temei de a rămâne rezer- 
vat. În Partidul Conservator voia locul cel mai înalt și nu să se 
numere printre alţi fruntași. Atâta timp cât trăia L. Catargiu 
el n-avea cum să fie lider. Și nici după moartea acestuia scau- 
nul cel mai înalt nu urma să-i revină, el fiind pregătit pentru 
Al. Lahovari, figura conservatoare cea mai strălucitoare. La- 
hovari însă era bolnav (de inimă)... P.P. Carp prefera să aştep- 
te, păstrându-și libertatea de mișcare. Între timp, relațiile din- 
tre fruntașii conservatori se strâng, luând pe alocuri un aer de 
cordialitate, de unde până atunci fuseseră tot timpul tensio- 
nate*. Firește, tabloul nu e idilic și spre sfârșitul guvernării 


1 Abia în martie 1895 se înfiinţează la laşi un club comun al tuturor 
elementelor conservatoare, avându-l pe L. Catargiu drept președinte de onoa- 
re („Timpul“, nr. 72 din 30 martie/11 aprilie 1895). 

* La 20 noiembrie 1892, T. Maiorescu nota între cei care tocmai trecuseră 
pe la el și pe L. Catargiu, care de ll ani nu-i mai câlcase pragul. Ziarele nu 
numai că încetează să-și mai arunce unul altuia săgeți şi ironii, dar sunt solidare 
în a apăra politica guvernului şi pe toate personalităţile conservatoare. Majo- 
rităţile parlamentare rămân constant favorabile guvernului. Președinți ai Cor- 
purilor legiuitoare în toate sesiunile dintre 1892 și 1895 se aleg mereu gen. 
G. Manu la Cameră şi Gh. Gr. Cantacuzino la Senat. Așadar, o atmosferă pe 
care T. Maiorescu o caracteriza ca fiind „de muncă încordată“ (T. Maiorescu, 
Însemnări zilnice, B.N.R., jurnal nr. 15, mss. 3656, f. 12). 

conservatoare nu mai are deloc aceleași culori. În rândurile 
vechilor conservatori a continuat să stăruie tot timpul o osti- 
litate contra junimiștilor (contra lui P.P. Carp, îndeosebi), pe 
care aceștia din urmă nu s-au străduit deloc s-o îmblânzească. 
Dimpotrivă. Îndeosebi Gr. Păucescu, adversar personal al lui 
Carp, își manifestă pretutindeni pornirile sale. La Cameră 
aproape cu fiecare nou proiect de lege adus în dezbatere. În 
februarie 1893 trece la o opoziţie deschisă contra guvernului, 
depunând în Cameră un proiect de lege de învoieli agricole, 
susținut între alții de Al. Pâcleanu, I. Comăneanu, M. Balș, 
V. Macri, I. Ciuflea, C. Negulici ș.a.? și, pe sub mână, de gen. 
Manu, președintele Camerei care, și el, era potrivnic lui Carp 
și grupului junimist*, neadmițând preponderența acestuia în 
Partidul Conservator**. Lui Păucescu i se alătură ulterior 
C. Esarcu, Ar. Pascal, D. Cesianu ș.a. Ei nu vor ezita să parti- 
cipe și la întrunirile opoziţiei liberale, mai ales în 1895. 

În opoziţie deschisă cu grupul junimist era și I. Grădiştea- 
nu, un patriot fervent (uneori însă cu o înţelegere cam exclu- 
sivistă a intereselor ţării). Împotriva ostilității multora dintre 
vechii conservatori, junimiștii răspund îndeosebi cu energia 
organizatorică a lui Al. Marghiloman. Pentru a pregăti terenul 
viitoarei șefii a lui Carp (care la rându-i o anunţa pe a sa), dar 
și pentru a întări grupul constituţionalilor în cazul când aceas- 


? D.A.D., nr. 37, şedinţa din 9 februarie 1893, p. 458-464. 

* „Nu o dată — scrie C. Bacalbașa — generalul Manu și-a arătat ostilitatea 
împotriva lui Carp, ba cu autoritatea sa preşedinţială i-a cenzurat limbajul, 
lucru care nu-l făcea cu ceilalți deputaţi. Se vedea antipatia profundă, chiar 
ura“ (op. cit., vol. II, p. 158). Şi ce spunea Bacalbașa era adevărat, cum o 
dovedesc dezbaterile Camerei. 

** Intenţia de diversiune a lui Gr. Păucescu și a susținătorilor săi era clară 
din moment ce guvernul prezentase deja, la 16 noiembrie 1892, în Senat, 
proiectul de lege asupra învoielilor, opera lui PP. Carp. Acest proiect se dis- 
cutase deja în Senat şi urma să intre și în dezbaterea Camerei. Propunerea lui 
Păucescu este respinsă de majoritate. Acesta găseşte pretextul, de altfel îl 
căutase, de a trece în disidenţă. Și până la sfârșitul guvernării conservatoare el 
va face o aprigă opoziţie contra guvernului conservator, respectiv junimiştilor 
prezenţi în guvern, îndeosebi în coloanele ziarului „Naţionalul“ („Timpul“, 
nr. 32 din 12/24 februarie 1893). 

tă șefie nu s-ar fi produs, Al. Marghiloman începe din 1894 o 
acţiune de organizare a cadrelor conservatoare din judeţe. El 
constituie în tot mai multe locuri noi comitete, străduindu-se 
să pună în fruntea lor adepţi de-ai lui Carp, prin îndepărtarea 
vechilor conservatori. Aceştia din urmă ripostează prin N. Fili- 
pescu, din 1893 noul primar al Capitalei. Între cei doi fruntași 
conservatori începe o rivalitate care devine cunoscută de toată 
lumea. 


În afara acestor disensiuni din partid au existat și dificul- 
tăți în sânul guvernului, create de ministrul de Război Iacob 
(Jacques) Lahovari. La 22 ianuarie 1894, la Cameră, deputatul 
liberal C. Stoicescu interpelează pe ministrul de Război asupra 
relei stări a armatei și asupra agresiunii pe care maiorul Cocea 
și un grup de ofiţeri o făcuseră asupra lui Al. Beldiman și a 
unui redactor al ziarului „Adevărul“ (în urma unui atac contra 
prințului moștenitor Ferdinand)*. Răspunsul lui J. Lahovari a 
fost cel puţin cinic: „A mai vorbit d. Stoicescu de un atac al 
ofițerilor într-o redacţie și că acești ofițeri ar fi maltratat pe 
redactorii și pe directorul ziarului. Ofițerii au avut dreptate 
căci acel ziar şi-a permis să insulte pe șeful batalionului care e 
prințul moștenitor. Acest ziar necontenit insultă armata și pe 
şefii ei, și regret că asemenea scene nu se produc mai des, căci 
numai așa vor fi înfrânți insultătorii armatei“... Ceea ce în- 
semna ridicarea atentatului și a violenţelor la rang de teorie în 
stat și nu dovedea în nici un caz capacitate politică de condu- 
cător a celui care făcea astfel de afirmaţii ce au stârnit puter- 


* Ziarul „Adevărul“ era atunci violent antidinastic, atacându-l pe rege şi 
familia lui ori de câte ori se ivea ocazia. La 2 februarie 1895, de pildă, ziarul 
scria pe prima pagină un titlu mare, în manșetă: „Jos Carol I, ruşinea Tronului 
României“. De obicei, de 10 mai, mai cu seamă la începuturile sale, „Adevărul“ 
apărea în doliu, iar pe frontispiciu stătea scris cu litere mari: „Să te ferești 
Române de cui străin în casă“. „Cuiul“ străin era Carol. Alexandru Beldiman 
mergea până acolo încât în corespondenţa pe care o ţinea la ziar lipea singur 
mărcile pe plicuri și o făcea totdeauna pe dos, cu capul lui Carol răsturnat. 
Beldiman fusese prefect de Iași pe vremea lui Cuza (era şi în februarie 1866 
când acesta e detronat) şi nu-i ierta „neamţului“ că l-a înlocuit la scaunul ţării. 

nice reacţii publice. Iacob Lahovari nu semăna deloc cu fratele 
său Alexandru. N-avea nici inteligenţa, nici capacitatea politică 
a acestuia; cu atât mai puţin cultura și talentul oratoric. Tot 
J. Lahovari stă la originea conflictului dintre o parte a arma- 
tei, cavaleria, și guvern. Din cauza rămânerii în urmă a armei 
cavaleriei, în bună măsură și din vina insuficienţei corpului 
ofiţerilor, la inspiraţia șefului de stat major, gen. Fălcoianu, 
J. Lahovari hotărăşte să aducă mai mulţi ofițeri de la alte arme 
(cei mai mulţi de la infanterie) în cavalerie. Ca inspector al 
acestei arme a fost numit generalul Cantilli, ofiţer din infan- 
terie, cunoscut pentru severitatea și excentricităţile sale (altfel 
ofiţer energic și capabil). Rezultatul a fost o adâncă nemulţu- 
mire a tuturor ofiţerilor de cavalerie. Agitaţia în armată și în 
țară devine foarte mare*. Arma cavaleriei era ameninţată cu 
destrămarea. Liberalii caută să profite, fireşte, în interes poli- 
tic. Generalul Lahovari e silit să se retragă și L. Catargiu preia 
interimatul Ministerului de Război, nemaigăsind nici un gene- 
ral care să-l înlocuiască pe cel demisionat din cauza condiţiilor 
pe care le puneau și care nu puteau fi acceptate de guvern. 

Alte convulsii interne guvernul n-a mai cunoscut. A trăit 
însă într-o confruntare continuă, violentă chiar în 1894, cu 
Partidul Naţional-Liberal, care de la Congresul din 8/20 no- 
iembrie 1892 îl avea ca șef pe D.A. Sturdza’. 

D.A. Sturdza imprimă luptei de opoziţie înverșunare și vio- 
lență. Opoziția era „din sistemă“, cum se zicea pe atunci, adică 
tot ce făcea adversarul politic era greşit, era prost făcut. Toate 
legile pe care le-au dat conservatorii au fost cu asprime criti- 
cate; mai mult, de câte ori era votată o lege liberalii amenințau 
cum că la venirea lor la putere o vor desființa. Ceea ce nu nu- 


* T. Maiorescu își mărturisește și el „îngrijorarea“ (Însemnări zilnice, jurnal 
nr. 15, mss. 3656, f. 46). 

5 Vezi Istoricul Partidului Naţional-Liberal de la 1848 şi până astăzi, 
p. 144-145. Sturdza e ales mai întâi la ședința Comitetului Dirigent, la pro- 
punerea lui Eug. Stătescu. Titulatura de şef şi-a luat-o la Iași, propus fiind de 
An. Stolojan, şi aceasta împotriva dorinţei lui E. Carada, care-l voia numai pre- 
şedinte nu şi șef (vezi Tr. Lungu, op. cit., p. 150-151; M. Theodorian-Carada, 
Efimeride, p. 123). 

mai că nu s-a produs, dar liberalii au continuat opera conser- 
vatorilor, ducând-o mai departe. Așa s-a întâmplat cu legea 
jandarmeriei, pe care ei o vor completa, întărindu-i exact ca- 
racterul represiv pe care i-l criticau; tot astfel cu legea maxi- 
mului, împotriva căreia ei au organizat la 5 aprilie o mare 
manifestaţie în afara Camerei și pe străzile Capitaleit. Mani- 
festaţia părea să aibă caracterul unei răscoale pentru răstur- 
narea guvernului conservator. Liberalii nu voiau însă convulsii 
de stradă. După prima mișcare mai îndrăzneață, D.A. Sturdza 
— şi o dată cu el cei mai de seamă fruntași liberali — dau îna- 
poi. Ei nu voiau decât să atragă atenţia suveranului că a sosit 
vremea chemării lor la guvern. După acțiunea din aprilie însă 
regele cere conducătorilor liberali să-și modereze atitudinea 
fiindcă nu va schimba guvernul „sub presiunea unei mici răs- 
coale fără nici o idee la bază“?. 


Cu deosebire violentă este campania liberalilor în 1894 în 
jurul problemei naţionale, stârnită de procesul memorandiș- 
tilor. Fiind partid de opoziţie, deci cu mult mai mare libertate 
de a se exprima, P.N.L. era chiar silit, cum ulterior vor fi siliți 
conservatorii, să ia atitudine deschisă contra asupririi naționa- 
le a românilor ardeleni de către unguri. Era o regulă ştiută de 
toată lumea și nu trebuia o înțelegere anume între guvern și 
opoziție pentru ca regula să funcționeze. Clasa politică condu- 
cătoare românească nu putea să uite că în afara graniţelor 
statului trăiau sub asuprire milioane de români care priveau 
spre București ca spre o izbăvire. Liberalii și-au depășit însă 
rolul în criza Memorandum-ului, fiind tentaţi, în lupta lor 
pentru putere, să-i considere pe conservatori adevărații duș- 
mani ai cauzei naţionale și să-i trateze uneori la fel ca pe 
guvernanţii unguri*. Ceea ce era, firește, un exces pe care 
D.A. Sturdza îl va și plăti. 


1 C. Bacalbașa, op. cit., vol. II, p. 150-151. 

* Ibidem, p. 152. 

* Vezi denunţurile lui Sturdza contra lui Take Ionescu din septembrie 
1894, în Vasile Netea, Istoria memorandumului românilor din Transilvania și Banat, 

Pe aceeași linie, de nestăpânire și violenţă, este și campania 
liberalilor contra legii minelor a lui PP. Carp*. Nu „constitu- 
ționalismul“ legislației conservatoare îi interesa, ci preluarea 
puterii. Neînţelegerile lor interne (dezacordul frecvent dintre 
N. Fleva și D.A. Sturdza, în principal), declaraţiile foarte par- 
tizane ale lui Sturdza în problema naţională şi, nu în ultimul 
moment, eficacitatea de guvernare a conservatorilor le amână 
încă venirea la guvern. În sfârșit, în vara lui 1895, regele le-o 
făgăduiește. Eugen Stătescu, până atunci retras din lupta po- 
litică, este trimis în audienţă. Carol I îi promite aducerea lui 
D.A. Sturdza „spre iarnă. Violenţele de stradă și de limbaj (din 
presă și întruniri) încetează. „Guvernul apropiat era făgăduit“. 


După legea minelor, guvernul conservator începe să dea 
semne vădite de uzură. Cu ocazia discutării acestei legi, mai 
vechi fricțiuni interne ies din nou în evidenţă. Preşedinţii Cor- 
purilor legiuitoare, G. Manu și Gh. Gr. Cantacuzino, au ame- 
ninţat chiar cu demisia în cazul când P.P. Carp n-ar fi acceptat 
unele modificări ale proiectului (la insistența lui L. Catargiu și 
Al. Lahovari, acesta le acceptă). Încă în iulie 1894, T. Maio- 
rescu îi scria lui Duiliu Zamfirescu: „prevederea că la anul se 
va schimba regimul la noi și vor veni roșii se întemeiază (dar 
să rămână vorba între noi) pe hotărârea lui Carp de a se re- 
trage din minister înainte de alegerile generale, pentru a nu 
le face în nici un caz cu L. Catargiu“. Aceste alegeri generale 
trebuiau să se facă la sfârșitul legal al celor patru ani prevăzuţi 
în art. 66 din Constituţie. Camera conservatoare de acum fuse- 
se aleasă în februarie 1892. Așadar, abia în februarie 1896 


București, 1947, p. 375. Dacă acestor excese ale luptei pentru putere li se 
puteau, până la urmă, găsi o justificare, unele scrieri ale unor istorici de mai 
târziu — care deci nu trăiau febra momentului, și care n-ar fi trebuit să se 
simtă angajaţi în nici o bătălie, decât în aceea pentru adevăr — nu-și află nici 
una (vezi I. Gheorghiu și I. Negoiu, Politica antinațională a claselor conducătoare 
din România faţă de Transilvania în ultimele decenii ale secolului al XIX-lea, în 
„Anuarul Universităţii C.I. Parhon“, seria științe sociale, istorie, an IX, nr. 116 
din 1960). 
* Vezi Traian Lungu, op. cit., p. 139-141. 

expira mandatul ei. Aceasta, după unele interpretări juridice. 
După altele, el expira între 15 februarie — 15 noiembrie 
1895, pentru că, se spunea, principala misiune a unei Camere 
este să fixeze bugetul anual*. Evident, o discuţie pur formală, 
noul parlament liberal putând foarte bine să revină asupra 
votării bugetului cu amendamentele necesare. În jurul acestei 
discuţii se angajează în fapt vrerile politice ale vechilor con- 
servatori, pe de o parte, și ale junimiștilor, pe de alta. Cei 
dintâi ar fi voit să mai rămână, din moment ce campania de 
răsturnare dusă de liberali se dovedise neputincioasă. În acest 
sens, L. Catargiu cere în Consiliul de Miniștri și apoi la rege 
ca să organizeze guvernul conservator viitoarele alegeri. Însă 
în guvern i se opun cei trei miniștri junimiști. Ei credeau că 
după ce guvernarea conservatoare durase șapte ani și jumă- 
tate, produsese, cum scria Maiorescu, „un fel de saturație a 
spiritelor“$, al cărei simptom evident era slăbirea disciplinei de 
partid (și el dădea ca exemplu cearta dintre N. Filipescu și 
Al. Marghiloman, care antrenase și pe alții). Astfel că impor- 
tante proiecte de legi, ca organizarea meseriilor, descentrali- 
zarea comunală, inamovibilitatea magistraturii ş.a., nu mai era 
oportun să fie aduse în faţa unui Parlament lipsit de bună- 
voinţă, cu atât mai mult cu cât era nevoie și de o mai lungă 
pregătire pentru punerea lor la punct. 


La sfârșitul lui septembrie cele două opinii se confruntă 
destul de aspru în Consiliul de Miniștri. Junimiștii își dau de- 
misia. Bătrânul lider conservator face apel la Gh. Gr. Canta- 
cuzino, G. Manu și Gr. Triandafil care să-i înlocuiască. Dar 


* Or, Camera conservatoare votase deja în martie 1895 al patrulea buget 
(pentru anul lucrător 1895-1896). Dacă i s-ar mai fi prelungit existenţa ar fi 
trebuit să-l voteze și pe al cincilea şi, vorba lui Maiorescu, „ar fi fost în contra 
bunului simţ ca ministerul liberal să intre în funcţie de abia în februarie 1896, 
adică după ce bugetul pe 1896-1897 ar fi fost alcătuit de Camera conser- 
vatoare și regimul liberal condamnat să administreze statul pe un an de zile — 
nu după propriile sale vederi financiare, ci după vederile adversarilor săi“ 
(Duiliu Zamfirescu și Titu Maiorescu în scrisori, p. 345). 

ê T. Maiorescu, Discursuri parlamentare..., vol. IV (1888-1895), p. 109. 

Manu, chemat de rege pentru consultări, crede neviabilă 
această soluţie și sfătuiește pe suveran să n-o accepte și să 
cheme pe liberali. C. Olănescu, ministru la Lucrările Publice, 
comunică și el lui L. Catargiu intenţia de a demisiona. În 
sfârşit, Gh. Gr. Cantacuzino e și el de părere că trebuiau che- 
mați liberalii. O ultimă încercare a lui L. Catargiu pe lângă 
junimiști, cărora le oferă și un al patrulea portofoliu pentru 
C. Arion, eșuează și cabinetul conservator se retrage*. 


* „Timpul“ putea să scrie: „Partidul Conservator n-a stat un singur mo- 
ment la cârma statului numai prin impulsiunea dobândită par la force acquise, 
adică agăţându-se de putere pentru a nu face loc altora, ci a ţinut să dove- 
dească ţării că întrunește condiţia primordială a unui partid de guvernământ“ 
(nr. 177 din 9/21 august 1895). PP. Carp spunea la 24 octombrie 1895: „De- 
misia guvernului a fost provocată. Nu mai puteam rămâne la cârmă fără a fi 
expuși unei dezagregări. Atunci am fi fost condamnaţi a sta mai mult în opo- 
ziţie, a reveni mai greu la putere [...]. Noi am vrut să ne retragem și am căzut 
în picioare [...]“. („Timpul“, nr. 239 din 26 octombrie/7 noiembrie 1895). 


(Ca e) 


O opoziţie sigură de ea însăși 


O perioadă de lungă guvernare lua sfârșit. O perioadă în 
care conservatorii dovediseră că nu aveau un partid discipli- 
nat. Dimpotrivă. În același timp însă ei arătaseră că pot până 
la urmă să dea un guvern capabil şi de durată chiar dacă se 
sprijineau pe un lanţ de compromisuri între rivalitățile de per- 
soane. Cât de rezistentă putea fi această suită de compromi- 
suri în opoziţie? 

La 22 octombrie/3 noiembrie 1895 se întrunește Clubul 
Central Conservator din București (circa 250 de persoane, cu 
invitaţi cu tot). Vorbitorii cer păstrarea unităţii grupărilor con- 
servatoare. Pentru alegerile ce veneau se formează un Comitet 
Electoral Central în care intrau toţi fruntașii cunoscuți și alții 
pe lângă ei (în total 22 de persoane)!. Două zile mai târziu se 
întruneau și junimiștii (circa 100 de persoane) la Clubul cen- 
tral constituţional. Se alege și aici un Comitet Electoral Central 
care, se preciza, va lucra „în cea mai perfectă înțelegere și 
concordie cu Partidul Conservator“. Orientarea junimiștilor 
era, deocamdată, pentru menținerea strânsei colaborări și con- 
lucrări cu vechii conservatori. Discursul lui P.P. Carp o proba 
peremptoriu: „Eu vă rog să uitaţi toate disensiunile și să mer- 
geţi mână în mână în aceste alegeri cu membrii clubului con- 
servator prezidat de d. L. Catargiu de care nu mă pot decât 
felicita pentru timpul cât a fost președintele consiliului“?. Dar 


! „Timpul“, nr. 237 din 24 octombrie/5 noiembrie 1895. 
2? Idem, nr. 239 din 26 octombrie/7 noiembrie 1895. 

de ce trebuia să ţină Carp acest discurs într-un club conser- 
vator junimist şi nu la clubul conservator propriu-zis? Adică 
de ce îndată după căderea guvernului junimiștii au simţit ne- 
voia să se adune ei între ei și nu împreună cu ceilalți? Faptul 
era simptomatic. Alegerile sunt pentru conservatori o mare 
înfrângere. La Cameră nu se aleg decât patru deputați: 
M. Ghermani la Râmnicu Sărat, Al. Marghiloman la Buzău, 
C. Cantacuzino-Pașcanu la Roman și C. Popovici zis Răcăciune 
la Suceava. La Senat doar trei: bătrânul I. Brabeţeanu la Ro- 
manați, Chircu la R. Sărat și T. Maiorescu la Universitate 
(28 voturi din 55). Alături de ei se aleg, dar pe liste liberale, 
conservatorii disidenţi Grig. Păucescu și C. Esarcu. Majoritatea 
fruntașilor conservatori cad, uneori spectaculos. L. Catargiu 
cade la Galaţi cu 86 voturi contra lui Gregoriade Bonachi, care 
obține 152; Al. Lahovari pierde la Giurgiu cu 47 voturi contra 
96 ale lui Alex. Filipescu; P.P. Carp e bătut la Botoșani de tâ- 
nărul C. Vernescu cu 170 contra 66; generalul Manu cade în 
Capitală cu 235 voturi contra 1568 ale lui C. Nacu ș.a. Victoria 
guvernului era categorică. Alegerile, pretinse mai libere sub 
ministeriatul lui N. Fleva, au fost în fapt ca toate cele de mai 
înainte*. Căci vorba lui C. Bacalbașa, nu se putea ca „un partid 
care dăduse timp de 4 ani unul din cele mai bune guverne“ să 
fie astfel „răsplătit“ de corpul electoral. E posibil ca folosind 
mai multă energie în alegeri, (căci nu s-au „întrebuințat“ de- 
loc) fruntașii conservatori să se fi ales. Așa... guvernul liberal 
aproape că n-avea opoziţie în Parlament. Ceea ce era, după 
T. Maiorescu, periculos, „deoarece în lipsa unei opoziții mai 
însemnate, disciplina partizanilor se destramă și pretenţiile lor 
cresc peste orice putinţă a satisfacerii“*. În plus, în momente 


3 T. Maiorescu, Însemnări zilnice, jurnal nr. 17, mss. 3658, f. 3; C. Bacalbașa, 
op. cit., II, p. 123. 

* E nostim ceea ce îi spunea N. Fleva lui T. Maiorescu la 18/30 martie 
1899 (pe atunci N. Fleva îi făcea o aprigă opoziție lui D.A. Sturdza): „aş vrea 
să fiu ministru de interne şi să fac alegeri; voi face alegeri libere! Şi de-o ieși 
un puiu de sturdzist lasă pe mine!“ (T. Maiorescu, Însemnări zilnice, jurnal 
nr. 19, mss. 3660, f. 119). 

1 T. Maiorescu, Discursuri parlamentare..., vol. V (1895-1899), Bucureşti, 
1915, p. 15. 

de criză, cum a fost conflictul mitropolitan, prezenţa în Par- 
lament a fruntașilor conservatori ar fi îngăduit mai lesne o so- 
luţie. Un punct de vedere de care nici unul din cele două 
partide guvernamentale n-a prea ţinut seama. Alegerile din 
noiembrie 1895 demonstrau și ele că din cele două partide, cel 
liberal era cel mai puternic, cu mai mulţi aderenți și cu o 
disciplină mai strânsă. Nu pentru că își asigura aproape 
unanimitatea când era la putere. Faptul putea să dovedească 
în primul rând, cum spunea Vasile Lascăr, ministrul liberal de 
Interne în 1903, că „nu... e ţară în lume unde să fie niște 
agenţi electorali de forţa agenților noștri poliţienești“5. Nu, ci 
pentru că de câte ori s-a aflat în opoziţie de fiecare dată P.N.L. 
a obținut un număr suficient de mare de reprezentanți în 
Parlament. Avantajul unei forțe politice superioare, avantajul 
numărului, neînsoţit, din păcate, cel puţin în aceste momente, 
și de o valoare politică pe măsură. Acest din urmă aspect, fără 
îndoială, îl determină pe regele Carol să spună în martie 1896: 
„Je n'aurais pas cru le parti conservateur si faible“. Aceleași 
vorbe i le spune lui Titu Maiorescu și în noiembrie 1896. 


* Vasile Lascăr, Discursuri politice (adunate și adnotate de Marius Theodo- 
rian-Carada), vol. I, București, 1912, p. 609. 

ê T. Maiorescu, Însemnări zilnice, jurnal nr. 17, mss. 3658, f. 8. 

1 Ibidem. 

1. Politică în afara guvernării 


Conservatorii încearcă o strângere a rândurilor, mai ales că 
înfrângerea atât de categorică în alegerile parlamentare îi pu- 
sese într-o situaţie politică de vădită inferioritate. La Craiova, 
Nicu Economu, până atunci disident, îi chema acum pe toți să 
uite vechile răfuieli și să lupte strâns uniţi împotriva liberalilor. 
Într-o alegere parţială la Ploiești din ianuarie 1896 este ales 
Gh. Gr. Cantacuzino. Pentru mulţi conservatori faptul părea o 
chemare la acțiune. Clubul conservator din Ploiești, care toc- 
mai își începea activitatea, organizează o întrunire, la care par- 
ticipă circa 100 de persoane și la care vorbesc Gh. Gr. Canta- 
cuzino, Take Ionescu ș.a. (primul e ales preşedinte). După 
exemplul Ploieștului se organizează un club conservator la 
Râmnicu Vâlcea, având ca lider pe Al. Lahovari, un altul la 
Bacău, cu col. N. Krupensky, Iorgu Sturdza, Dim. Ghica-Co- 
mănești, Dim. Rosetti Tețcanu ș.a. în conducere. La Câmpu- 
lung se alege un comitet de acţiune al clubului local pentru 
impulsionarea activităţii. Reafirmându-și prezenţa Clubul Con- 
servator Central de la Bucureşti organizează întruniri la 
3/15 aprilie 1896 şi la 23 aprilie/5 mai 1896. La cea dintâi, 
gen. Manu propune ca membrii clubului să se întâlnească în 
fiecare miercuri și să-și concentreze acţiunile. La cea de-a 
doua, Al. Lahovari, Take Ionescu, N. Filipescu atacă foarte 
dur pe liberali*. Cu acest prilej, Gh. Gr. Cantacuzino cere în- 
tărirea și organizarea sistematică a partidului atât la centru cât 
și în judeţe. 


* Acum rostește cel dintâi asprele vorbe la adresa lui Sturdza: „Când te vei 
fi îngenunchiat d-ta la Iași sau la București, noroiul va rămâne pe grumajii țării 
şi nu numai pe fruntea d-tale“. lar Take Ionescu acuză „libertatea“ alegerilor 
sub liberali: „mă rog la D-zeu ca de câte ori voi fi în opoziţie să nu ne mai dea 
alegeri libere ca să mă pot alege şi eu deputat“. 

! „Timpul“, nr. 76, 92, 93 din 5/17 aprilie, 25 aprilie/7 mai, 26 aprilie/ 
8 mai 1896. 

O victorie conservatoare este și alegerea noului comitet al 
Ligii Culturale, cu I. Grădişteanu, C. Dissescu, M. Balș, 
dr. Obregia, V.A. Urechia ş.a., cei mai mulți membri ai Parti- 
dului Conservator, care înlocuieşte vechiul comitet, sturdzist. 


În general, însă, conservatorii trăiesc o viață politică destul 
de liniștită la începutul guvernării D.A. Sturdza. Rostul luptei 
politice era luarea puterii, guvernarea. Or nu putea fi vorba 
de aşa ceva din moment ce adversarul politic abia se instalase 
în scaun. Firește, lupta în opoziţie trebuia să fie subordonată 
eficienţei. În interesul acesteia ea trebuia să se facă simțită, 
să-și sporească necontenit prezenţa, să devină o presiune și să 
impună schimbarea. Dar conservatorii, liderii cu deosebire, 
chiar dacă nu mai erau boieri, aveau destule obiceiuri de-ale 
acestora. Comoditatea era unul dintre ele. Nu se deranjau 
prea mult niciodată și cu atât mai puțin pentru o perspectivă 
îndepărtată. Lăsau evenimentele să curgă, fără să le îndemne 
prea tare. 

Se întâmplă însă că evenimentele vin peste ei. Și vor veni 
mereu în timpul acestei guvernări liberale, incapabilă de o 
unitate de concepţie și de o disciplină politică. Vor veni luând 
forma unor greșeli politice. Cel dintâi eveniment e criza mi- 
tropolitană*. Agitaţia stârnită de îndepărtarea neobișnuită a 


* La 16 mai 1893 fusese numit mitropolit primat episcopul Ghenadie al 
Argeșului în locul lui Iosif Gheorghian. Ghenadie n-avea însă titluri academice 
şi potrivit legii sinodale din 1872 el nu putea să fie mitropolit. Take Ionescu, 
ministru al Cultelor, a impus însă Parlamentului abrogarea acelui articol din 
lege și ridicarea episcopului de Argeş la rangul bisericesc suprem. „Îndoită gre- 
şeală, cum comenta T. Maiorescu mai târziu, și prin abrogarea unei legi bune 
şi prin propunerea unei alegeri proaste“ (Discursuri parlamentare..., vol. IV 
(1888-1895), p. 79). Ghenadie, în bune raporturi cu D.A. Sturdza cu care și 
colaborase, financiar, la editarea câtorva volume de documente istorice, prin 
alegerea sa sub conservatori își atrage dușmănia lui Sturdza. Totuși, la începu- 
tul guvernării liberale cei doi colaborează, amestecându-se în administraţia 
Aşezămintelor Brâncovenești unde D.A. Sturdza voia să pătrundă (ele erau 
conduse atunci de prinții Gh. Bibescu și Al. Ştirbei). Amestecul lor provoacă 
nevotarea bugetului așezămintelor, ceea ce determină cererea de sprijin a celor 
doi prinți adresată regelui. Carol I îl sfătuiește pe mitropolit să lase în pace 
administraţia brâncovenească. Ghenadie nu ascultă sfatul suveranului. 

capului bisericii române ia atare proporţii încât guvernul 
D.A. Sturdza n-o mai poate stăpâni. Conservatorii nu puteau 
să nu intervină. Mai ales că această criză aduce discordia în 
rândurile liberalilor. PS. Aurelian, Em. Costinescu, V. Lascăr, 
D. Gianni, B. Șt. Delavrancea, P. Grădișteanu, Em. Porumbaru 
ș.a. — așa-numiții drapelişti — se ridică contra lui D.A. Stur- 
dza. Lor li se alătură N. Fleva, care, îndepărtat cam nepoliticos 
de la guvern în ianuarie 1896, caută acum să se răzbune 
contra șefului liberal, a cărui șefie de altfel el o contestase de 
la început și n-o acceptase decât ă contre coeur. N. Fleva dă ac- 
țiunii antiSturdza pecetea personalităţii sale turbulente. În 
chestiunea Ghenadie, N. Fleva este acela care începe marile în- 
truniri şi agită Bucureștiul de la un cap la altul. Liberalii disi- 
denți destabilizează, ei cei dintâi, situaţia partidului lor la pute- 
re. Conservatorii intră în curentul creat de aceștia și profită, 
ajungând în fapt arbitrii situaţiei politice. La 26 mai/7 iunie 
1896, Partidul Conservator organizează o mare întrunire la 
„Dacia“. L. Catargiu, Take Ionescu, N. Filipescu, C. Dissescu, 
I. Lahovari, Gh. Gr. Cantacuzino, M. Kornea atacă guvernul 
Sturdza și cer retragerea lui ca incapabil?. Pe lista vorbitorilor 
nu era nici un junimist. Și nu întâmplător, cu patru zile îna- 
intea acestei întruniri, L. Catargiu merge la T. Maiorescu și-l 
întreabă dacă ei, junimiștii, vor participa. Maiorescu îi tele- 
grafiază lui Carp la Ţibăneşti. În chiar ziua întrunirii Carp 


D.A. Sturdza, obișnuit să treacă dintr-o extremă într-alta, redevine duşman al 
mitropolitului. Împreună cu ministrul de Justiţie, Stătescu, alcătuieşte un volu- 
minos dosar împotriva capului bisericii și provoacă și o judecată bisericească, 
la 20 mai 1896, 12 membri ai Sinodului condamnându-l pe mitropolit și 
cerând guvernului să execute sentința. Ceea ce guvernul se grăbeşte să facă, 
neluând în seamă efectele civile și politice pe care o atare procedură, fără 
anume reglementări între Sinod, guvern și Parlament, inevitabil că le-ar fi atras 
după sine. S-au adăugat la aceasta și brutalitatea juridică a ministrului P. Poni. 
Plus complicaţii cu bisericile ortodoxe din ţările vecine (vezi, pe larg, C. Bacal- 
başa, op. cit., vol. II, p. 203 şi urm.; T. Maiorescu, Discursuri parlamentare..., 
vol. V, 1915, p. 24 și urm. ori Preot prof. dr. Mircea Păcurariu, Istoria Bisericii 
Ortodoxe Române, vol. III, București, 1981, p. 139-140). Foarte interesante sunt 
şi Însemnările din viața mea, ale lui J. Cerchez (Caiet 3, f. f.). 
2 „Timpul“, nr. 116 din 28 mai/9 iunie 1896. 

convoacă o ședință a clubului constituţional. M. Ghermani, 
Dissescu, Lupu Costache au cerut să participe. T. Maiorescu, 
Al. Marghiloman s-au declarat împotrivă. P.P. Carp a împăr- 
tășit punctul de vedere al acestora din urmă și i-a comunicat 
lui L. Catargiu această hotărâre?. Carp era din principiu con- 
tra manifestaţiilor de stradă. Totdeauna prefera espectativa*, 
fiind convins că vor fi destui aceia care vor ieși în stradă și vor 
pregăti un teren politic de schimbare. De care el şi ai lui vor 
profita desigur. O poziţie care, firește, nu era de natură să tre- 
zească cine ştie ce simpatii între conservatori. Dimpotrivă. Și 
mai era un motiv pentru care P.P. Carp nu voia să participe la 
acțiuni deschise de opoziţie. Era o fire orgolioasă. El știa că 
n-are cum să fie el vioara întâi în manifestaţiile de stradă, 
adică acolo unde N. Filipescu sau Take Ionescu, de pildă, îi 
erau net superiori. Căci știau cum să se adreseze mulțimilor și 
să le dinamizeze. Oratoria incisivă şi ironică a lui Carp, cu 
mare trecere în Parlament, n-avea același efect în faţa unei 
mulțimi eterogene. 


Oricum ar fi, de unde până în mai 1896 conservatorii 
acționaseră împreună — și aceasta încă din 1891 — acum, 
prin refuzul junimiștilor de a se angaja alături de L. Catargiu 
în răsturnarea guvernului Sturdza, din nou intră dezunirea în 
rândurile lor. Și în vreme ce Take Ionescu sau N. Filipescu 
sunt foarte activi, sunt factori dinamici ai opoziției — și ca ei 
sunt și alţi fruntași între care și Gh. Gr. Cantacuzino care iese 
din expectativa lui de mai bine de 20 de ani —, T. Maiorescu, 
în calitatea lui de rector al Universităţii, îi împiedică pe stu- 
denţi (ameninţându-i cu jandarmii) să participe la agitația opo- 
ziţieii. Această agitaţie se mai potolește în timpul vacanţelor de 
vară și a vizitei lui Franz Joseph la București din septembrie 
1896. Dar ea reîncepe în octombrie cu îndoită putere, „chestia 
Ghenadie“, intrată în mijlocul politicianismului, nefiind altceva 


3 T. Maiorescu, Însemnări zilnice, jurnal nr. 17, mss. 3658, f. 17-18. 
* Vezi şi părerea lui Z. Ornea, op. cit., p. 332. 
1 C. Bacalbașa, op. cit., vol. II, p. 209. 

decât o armă politică cu care opoziţia urmărea răsturnarea 
guvernului. La 26 octombrie/7 noiembrie 1896 conservatorii 
țin o mare întrunire publică la București. „Partidul nostru 
fiind aproape exclus din Parlament, singurele mijloace de in- 
tervenire în afacerile ţării ce ne-au mai rămas sunt presa și 
întrunirile publice“ — scria oficiosul conservator’. Cu acest 
prilej Take Ionescu citește o petiție a locuitorilor bucureșteni 
către rege ca să se facă dreptate obidjuitului mitropolit. („Obij- 
duitul“ era un om foarte bogat și care făcuse avere nu întot- 
deauna cu mijloace creștinești). La întrunire vorbesc L. Catar- 
giu, Gh. Gr. Cantacuzino, G. Manu, Take Ionescu, N. Fili- 
pescu, I. Lahovari, C. Dissescu (acesta era membru atât al Clu- 
bului conservator, cât şi al celui constituțional). Al. Lahovari 
ține ultimul său discurs. Curând va pleca la Paris de unde nu 
se mai întoarce decât pe catafalc*. O altă întrunire se ţine la 
Craiova la 3/15 noiembrie 1896 în prezenţa tuturor fruntașilor 
(aici participă și I.L. Caragiale, care ia și el cuvântul la ban- 
chet). La 10/12 noiembrie 1896 se ţine o întrunire la Iași și în 


$ „Timpul“, nr. 238 din 26 octombrie/7 noiembrie 1896. 

* Al. Lahovari moare la 3/15 martie la Paris, unde se dusese pentru 
educaţia copiilor săi. Cu moartea lui conservatorii pierdeau o mare inteligență 
politică. Era un spirit instruit și cultivat, totdeauna clar în exprimare. O 
memorie ieșită din comun. În orice moment își aducea aminte un citat, un 
vers, o vorbă bine nimerită. Studiile sale la liceul Louis le Grand din Paris și la 
Facultatea de Drept tot de aici fuseseră strălucite și îi aduseseră nenumărate 
premii. De la 1870, de când e prima oară ministru (în cabinetul junei drepte 
al lui Manolache Costache), a jucat un rol important în rândurile conser- 
vatorilor, căci tuturor le impunea prin strălucire oratorică, prin cultură și soli- 
ditate de caracter. Neam de boier din Vâlcea, el a rămas boier în concepțiile 
sale sociale şi politice. Cultura și educaţia, franceze amândouă, îi șlefuiseră 
aceste concepţii, le adaptaseră vremurilor noi, dar nu i le îndepărtaseră. Ideile 
democratice erau pentru el aproape sinonime cu demagogia. Totdeauna a 
crezut că oamenii sunt foarte diferiţi între ei, dar cei inteligenţi, culţi și cu 
avere erau datori chiar să-i conducă pe ceilalţi. Multe din ideile sale au îm- 
bogăţit doctrina conservatoare românească (mai ales că ştia să le dea şi o formă 
prin care se întipăreau în memoria contemporanilor), multe legiuiri conserva- 
toare îi datorează contribuţia, căci era un om politic de guvern și acţiune 
guvernamentală și prea puţin de opoziţie, de luptă pentru înlăturarea adver- 
sarului. 

aceeași zi una la Bârlad. La cea dintâi participă și conservatori 
din Botoșani, Dorohoi, Fălticeni, Roman, Vaslui, Huși, Piatra 
Neamț, Tecuci, Bacău, Focşani. Organizatorul cel mai price- 
put în toată această campanie era N. Filipescu*. Așa după cum 
la liberalii disidenţi sufletul era N. Fleva. De o parte și de alta 
întrunirile, manifestaţiile de stradă, uneori și cu „asalturi“ asu- 
pra palatului regal (multe din aceste manifestații, mai cu sea- 
mă cele organizate de N. Fleva, erau susținute financiar de 
însuși ex mitropolitul Ghenadie, acesta fiind în spatele anoni- 
mului comitet de 300 care chema cetăţenii Capitalei la întru- 
niri). Practic, aproape în fiecare duminică se țineau întruniri 
și manifestații. La ele continuau să nu participe fruntașii juni- 
mişti. Ei sunt însă mereu în preajma eșafodajului puterii**. 
Consultaţi de liberali, ei riscau să cadă în repetarea proce- 
deului de mai înainte, din timpul guvernării I.C. Brătianu, al 
„opoziţiei miluite“. Un incident, pătrunderea poliţiei în uni- 
versități, pe coridoare și în sălile de curs, îl silește însă pe 
T. Maiorescu, în calitatea lui de rector (tocmai fusese reales la 
26 octombrie/7? noiembrie 1896 cu 37 voturi din 55), să ia 
apărarea studenților la Senat, declarând că-și va da demisia 


ë „Timpul“, nr. 239 din 29 octombrie/10 noiembrie, nr. 245 din 5/17 
noiembrie, nr. 250 din 12/24 noiembrie 1896. 

* Din această cauză regele îl şi numea pe N. Filipescu „un rău element“, 
un om politic care îl deranja (vezi T. Maiorescu, Însemnări zilnice, jurnal nr. 17, 
mss 3658, f. 72). 

** T. Maiorescu este consultat de rege la 16/28 noiembrie în privinţa ches- 
tiunii Ghenadie, acesta comunicându-i că va trebui ca guvernul să ceară Sino- 
dului revizuirea hotărârii, să se schimbe ministrul Cultelor (P. Poni), iar Ghena- 
die să-și dea demisia. Lui P.P. Carp regele îi trimite vorbă: „je veux vous 
demander un conseil“. Acelaşi T. Maiorescu este consultat și de D.A. Sturdza 
care-i atrage atenţia că „pericolul chestiunii vine de la Rusia [...]. De aceasta 
mi-e teamă și de aceasta aş vrea să se aplaneze chestia Ghenadie“. T. Maiorescu 
refuză să dea altceva decât sfaturi generale („Fă d-ta ce crezi ca guvern; ce are 
să facă Ghenadie, e altă treabă“), iar atunci când șeful guvernului îi spune că 
va mai trece pe la el, Maiorescu notează: „Aceasta mi-e neplăcut. Eu nu vreau 
să fiu de conivenţă cu el. Trebuie să caut a arăta că rămân opoziţie“ (idem, f. 73, 
74). Asupra desfășurării audienței lui Carp la rege, ca şi asupra celei a lui 
L. Catargiu de alfel, nu avem surse (dezavantajul de a nu scrie memorii). 


208 CONSERVATORI ŞI CONSERVATORISM ÎN ROMÂNIA 


(ceea ce și face) pentru că: „Eu nu pot sta în capul unei Uni- 
versităţi pângărite“. 

Între timp guvernul Sturdza își trăiește ultimele momente. 
L. Catargiu este chemat la Palat să-și spună părerea. Șeful con- 
servator declară categoric că guvernul Sturdza trebuie să de- 
misioneze și să fie înlocuit de un alt guvern, tot liberal, even- 
tual cu președintele Camerei în frunte*. În ciuda rezistenţei 
lui D.A. Sturdza (care nu voia un alt guvern liberal fără el ca 
șef, căci se temea că-și va pierde și șefia partidului, și prefera 
venirea conservatorilor), la 11 noiembrie, cu consimțământul 
tuturor liberalilor, se formează guvernul PS. Aurelian (cu o 
viaţă foarte scurtă, căci era născut dintr-un compromis și cu 
un singur scop: rezolvarea chestiunii Ghenadie). Conservatorii 
l-au numit „minister de cârpăceală“?. Dar i-au dat sprijin în re- 
zolvarea chestiunii mitropolitane, L. Catargiu obținând de la 
mitropolit demisia sa pe care șeful conservator o va da rege- 
lui**. La 1 decembrie PS. Aurelian îl vizitează pe L. Catargiu 
la el acasă pentru a dobândi condiţiile împăcării mitropolitului 
Ghenadie. Presa conservatoare a ţinut să sărbătorească fap- 
tul***. Pe de altă parte o opoziţie comună a celor două partide 
se fixează în desele întâlniri ale lui Take Ionescu cu V. Lascăr, 
ministrul de Interne (cei doi fiind în strânse relaţii colegiale 
din avocatură). Cu concursul ambelor partide criza exmitro- 
politului Ghenadie este aplanată. 

De remarcat că junimiștii, după cum nu se amestecă în nici 
unul dintre momentele crizei Ghenadie, nu se amestecă nici în 


* După C. Bacalbașa regele i-ar fi oferit lui puterea, dar L. Catargiu a 
refuzat pentru că se angajase în faţa lui Ghenadie că-l va readuce în scaunul 
mitropolitan și n-avea cum să-și ţină făgăduiala. De aceea, el ar fi declarat: 
„Nu, sire; liberalii au deschis chestia Ghenadie, liberalii trebuie s-o închidă. 
Trebuie să vină un alt guvern liberal“ (C. Bacalbașa, op. cit., vol. II, p. 220). 

7 „Timpul“, nr. 529 din 23 noiembrie/5 decembrie 1896. 

** Se pare că Ghenadie ar fi dat o demisie şi lui N. Fleva (vezi o scrisoare 
a lui Vasile Lascăr către Take Ionescu din 20 aprilie 1900, în M. Theodo- 
rian-Carada, Vasile Lascăr, București, 1913, p. 135 şi urm.) 

*** Vezi, de pildă, „Timpul“, nr. 267 din 3/15 decembrie 1896, articolul 
Trăiască Lascăr Catargiu şi demersul scris cu aldine. „Epoca“ publică un articol 
asemănător, închinat lui N. Filipescu. 

aplanarea ei. V. Lascăr i-a cerut lui T. Maiorescu ca grupul lor 
să fie de acord cu modalitatea sub care guvernul liberal va re- 
zolva criza. Maiorescu îi răspunde că „noi n-avem cu Ghenadie 
nici în clin, nici în mânecă“, iar Carp: „noi nu ne amestecăm 
în a da sfaturi guvernului; să aranjeze chestia mitropolitului 
cum crede. Noi nu facem agitaţii în genere, mai ales nu în 
chestia mitropolitului“?. Junimiștii erau convinși că în mult 
agitata chestiune atitudinea lor a fost bună, nu a conservatori- 
lor catargiști. „Conservatorii îşi fac iluzii — scria Maiorescu. 
Atitudinea rezervată a junimiștilor cred că a fost singura cu- 
minte și că de astă dată am dobândit toată încrederea regelui 
și a oamenilor cuminte din țară, cu toată părerea contrară a 
politicienilor à la Fleva— Filipescu“. Că așa era, junimiștii cău- 
tau s-o dovedească cu înscrierile în clubul lor ale unor liberali: 
deputaţii și senatorii din Tecuci și Focșani, cu Take Atanasiu și 
N. Săveanu în frunte, avocatul Toneanu din Galaţi (fostul 
prefect al liberalilor la Tulcea și mai înainte prim-procuror), 
cu mai mulți prieteni ai săi („căci el, Toneanu, și-a pierdut 
acum toate iluziile asupra liberalilor“)!0. T. Maiorescu notează: 
„de altminteri noi trebuie să fim tocmai acum rezervaţi cu li- 
beralii care năvălesc la noi, că ar putea unii să ne devie inco- 
mozi“. În același timp, avocatului Vineș, la Camera avocaţilor, 
nu se poate abține să nu-i spună: „că nu trece zi în care să nu 
ne dea de a înţelege, când lui Ghermani la Cameră când mie 
la Senat, că vor să se apropie de noi“. Intenţia lui Maiorescu 
era „ă se audă la conservatori (subl. în text) că noi suntem 
acum îmbulziţi de apropierea multor liberali) și că rezistăm 
pentru ca conservatorii să se lase mai jos când va veni vorba 
de formarea ministerului L. Catargiu“. Procedeul nu era toc- 
mai leal și de aceea lui T. Maiorescu însuși îi pare rău că l-a 
luat gura pe dinainte!!. 


8 T. Maiorescu, Însemnări zilnice, jurnal nr. 17, mss. 3658, f. 81. 
Ibidem, f. 84. 

10 Jbidem, f. 81, 82. 

1! Ibidem, f. 83-84. 

Conservatorii catargişti, la rândul lor, caută și găsesc aliați. 
În vreme ce junimiștii cochetau cu liberalii disidenți, ei își 
apropie pe radicalii lui G. Panu, cu care, de altfel, se și unesc. 
Faptul poate părea bizar pentru un om politic cu delimitări 
politice clare și reținut în fața mezalianţelor ideologice — pe 
care de altfel, le respinge. Nu era însă bizar pentru chipul 
cum se făcea politică în Vechiul Regat la sfârşitul veacului 
trecut, adică într-un cadru doctrinar foarte amestecat, de re- 
gulă fără delimitări categorice. Ideile erau în slujba interese- 
lor. După 1892 G. Panu a început să renunțe la principiile de- 
mocrat-radicale, pentru care militase până atunci, și la „proce- 
dările“ speciale ale grupului radical, pentru că „din punct de 
vedere practic s-a convins [...] că nu-l vor duce la nici un 
rezultat și că va fi condamnat, după credinţa d-sale, să rămâie 
veșnic un doctrinar, un propagator teoretic, un ziarist emi- 
nent, dar nimic mai mult“, cum ţine să consemneze Teodor 
Vasiliu, unul din adepţii lui!?. Or, G. Panu voia să fie mai mult. 
Nu-i vorbă, realul său talent politic îl recomanda pentru cele 
mai înalte funcţii. După ce s-a convins că Parlamentul conser- 
vator era unul „de lungă durată“ și pus pe fapte, G. Panu s-a 
hotărât să se apropie de conservatori. El a și găsit calea apro- 
pierii prin susţinerea în Parlament a programului de reforme 
conservatoare care avea, „în unele puncte de detaliu numai, 
iar nu în doctrinele fundamentale, oarecare asemănare cu 
doctrinele radicale“, cum sublinia același Teodor Vasiliu. În 
1892, G. Panu încheie un cartel electoral cu guvernul, la ale- 
gerile comunale din 1894 altul*. În răspunsul la Mesajul Tro- 


12 Teodor Vasiliu, Radicalii, p. 106. 

* La acestea din urmă, la Iaşi, lista radicală cade, Gr. Macri, liderul radical 
local, potrivnic noii direcţii preluate de G. Panu, îi trimitea acestuia o scrisoare 
foarte ironică, de ecou în epocă, pe care o încheiea cu vorbele: „Vă anunţ că, 
nemulţumit de modul cum șeful încasează pentru el singur prețul, mă retrag 
din societatea sub firma Panu et C-nie, hotărât fiind a deschide comerciu pe 
socoteala mea“ (Ibidem, p. 110). Acestei scrisori Panu îi răspunde acuzând, ne- 
loial, sănătatea fostului coleg şi prieten: „Ne pare bine că dl. Macri se retrage. 
De aceea îi zicem: călătorie bună şi sănătate, mai ales sănătate!“ („Lupta“ din 
16 septembrie 1894). 

nului din decembrie 1894 Panu explica aceste carteluri prin 
aceea că lui conservatorii i se păreau superiori liberalilor mai 
ales în chestiunile economice și sociale și în soluțiile ce căutau 
să le dea acestora. Programatic liderul radical își metamorfo- 
zează ideile*. El renunță la vechile principii și idealuri pentru 
a se acomoda noii sale sfere de interese politice (între altele 
Panu nu sprijină „Liga votului universal“ creată la iniţiativa 
ziarelor „Românul“și „Evenimentul“, nu întreprinde nimic 
pentru sprijinirea țăranilor în timpul acţiunii lor contra Legii 
maximului ș.a.). Fostul său adept, Teodor Vasiliu, rezuma ast- 
fel părerea sa despre Panu: „inteligenţe găsim foarte nume- 
roase în țara noastră; caractere însă integre mult mai puţine. 
De aceea cred că şeful radical nu va putea juca niciodată un 
rol de prim rang în politica noastră“. Într-adevăr, nu va avea 
un rol de prima mărime, dar nu neapărat din lipsă de carac- 
ter, ci îndeosebi, din lipsă de noroc și capacitate de orientare, 
într-o lume politică cu moravuri bizantine“!?. Apropierea de 
conservatori se materializează în 1896. Panu stabileşte o înţele- 
gere cu L. Catargiu, cu aprobarea comitetului conservator, 
prin care cel dintâi se angaja „să dea concursul său stăruitor 
Partidului Conservator“!1. Ulterior, în martie 1897, G. Panu, 
„in numele tuturor radicalilor din țară“, are consfătuire cu li- 
derii conservatori. Rezultatul: G. Panu și radicalii se contopesc 
definitiv cu conservatorii, făcând de aici înainte „un singur și 
nedespărţit partid“!5. Punctul central al înţelegerii era un post 
de ministru pe care Panu l-a cerut și liderii conservatori l-au 
făgăduit, incluzându-l pe lista viitorului guvern**. Aceasta 


* După C. Esarcu, fostul liberal, acum conservator, fenomenul era invers. 
Adică: „Partidul conservator a înţeles că trebuie să se dezbrace de ideile vechi 
şi să evolueze, ca dovadă fuzionarea radicalilor, unul din cele mai înaintate 
partide“ (B.A.R., secția mss., fond D.A. Sturdza, XVI, varia, doc. 127). 

13 Vezi portretul lui G. Panu făcut de noi în Lumea românească la 1900, 
p. 94-96. 

1 „Timpul“, nr. 50 din 4/16 martie 1897. 

15 Ibidem. 

** Unde ar fi fost dacă nu ar fi intervenit opoziţia regelui Carol care şi-a 
raliat pe junimiști pentru a-l sprijini. Ar fi fost şi Panu ministru cum au fost și 
N. Fleva şi C. Dissescu. 

fără să-i consulte pe junimiști, care vor reacționa potrivnic o 
dată momentul sosit. Ca și junimiștii care se bucurau de ten- 
tativele de apropiere ale unor liberali de grupul lor, catargiștii 
îşi exprimau, nu mai puțin, satisfacția de contopirea (de fapt 
trecerea) radicalilor în rândurile lor*. 

La începutul anului 1897, conservatorii participă la câteva 
alegeri parțiale: Botoşani, Romanați, Putna, Galaţi, Caracal, 
Vaslui, Iași, Brăila. Candidează P.P. Carp, L. Catargiu, Take Io- 
nescu, G. Panu, N. Filipescu, C. Dissescu, G. Constantinescu. 
Reușesc L. Catargiu la Iași, PP. Carp la Vaslui, Take Ionescu 
la Caracal. Primii doi sunt aleși cu concursul guvernului, ceea 
ce nu împiedică presa conservatoare să scrie: „rezultatul alege- 
rilor parțiale pentru Senat și Cameră este simptomul cel mai 
neîndoios şi cel mai elocinte al adevăratei stări a opiniunii pu- 
blice în toată țara“. Colaborarea grupărilor conservatoare din 
timpul alegerilor nu se prelungește și dincolo de ele. Într-o 
audienţă a lui Maiorescu la rege, de la 23 februarie/8 martie, 
suveranul îi atrage atenţia fruntașului junimist că „trebuie 
numai două partide“, că trebuie, ca atare, evitată „lupta pentru 
şefie în Partidul Conservator“ și poate cel mai bine ar fi să se 
aleagă „un comitet de 4 à 5 pour diriger“. Chestiunea șefiei 


* „Acest eveniment politic — scrie oficiosul de presă conservator — dove- 
deşte încă o dată că Partidul Conservator român, departe de a fi reacţionar sau 
antidemocratic, cum îl învinuiesc potrivnicii săi, răspunde necesităţii tuturor 
straturilor sociale și că, în marginile largi ale ideilor conservatoare, își poate 
găsi locul orice pornire întemeiată pe reale nevoi ale țării“. Concluzia era 
forțată — până la urmă totul pornise și rămăsese de la și la dorinţa lui G. Panu 
de a fi şi el ministru în țara românească, dar prilejul era nimerit pentru 
conservatori să-şi facă propagandă și încă într-un domeniu — acela al ideilor 
programatice — unde nu se putea spune deloc că erau democrați. Intrarea 
radicalilor în Partidul Conservator are și un happy-end. Junimiștii, nemulțumiți 
că Panu i-a preferat pe catargiști şi nu pe ei — el fusese solicitat și de adepții 
lui P.P. Carp —, au început să declare în presă că ei încetează orice colaborare 
cu vechii conservatori sub cuvânt că „partidul acestora a abdicat de la ideile 
conservatoare de vreme ce s-a putut coaliza cu radicalii lui Panu“. 

6 Timpul“, nr. 13 din 18/30 ianuarie 1897. „Pe când ne aşteptam să stăm 
în opoziţie cel puţin timpul unei legislaturi ne pomenim cu o situaţiune care 
ne impune datoria de a deschide lupta mai de timpuriu“ (vezi și nr. 34 din 
13/25 februarie 1897). 

17 T. Maiorescu, Însemnări zilnice, jurnal nr. 17, mss. 3658, f. 101-102. 

pare să devină și mai complicată după ce la 3/15 martie 1897 
moare la Paris Al. Lahovari, cel care, în ochii celor mai mulţi, 
urma să fie șeful viitor, singurul care „avea destulă autoritate 
morală, destul talent și destulă cultură spre a ţine piept com- 
petițiunei lui Petre Carp la șefia partidului. Pierind Lahovari 
mare parte a tineretului își întorcea acum privirile către şeful 
junimiștilor“!?. Şi nu numai tinerii. În memoriile sale, T. Maio- 
rescu notează că la el a venit, la 20 martie/l aprilie, generalul 
Iacob Lahovari (fratele lui Alexandru). A venit în absenţa lui 
P.P. Carp (acesta era la Țibănești), dar ca la un alter ego al lui 
Carp. Iacob Lahovari i-a propus împăcarea celor două cluburi 
cu L. Catargiu președinte și cu revizuirea statutelor. „Căci toți 
— spune lacob Lahovari — recunosc că junimiștii au avut 
două mari merite când au ieșit din partid: 1. Chestia externă, 
unde au avut dreptate; 2. popularizarea conservatorismului. 
Aceste două sunt acum câștigate. De ce dar separarea“. Și ge- 
neralul Lahovari adaugă faptul că el, fratele său Jean, L. Ca- 
targiu, Take Ionescu, N. Filipescu „sunt gata a recunoaşte pe 
Carp ca șef, succesor a lui Lascăr“. N-avem altă știre decât 
aceasta, asupra unei propuneri de şefie adresată lui Carp. Da- 
că această ofertă a fost totuși făcută, și încă de la cel mai înalt 
nivel, a fost mai mult ca sigur însoţită de o seamă de condiţii 
pe care Carp nu le-a putut accepta*. Fapt e că PP. Carp, refu- 
zând acum o șefie, sau fiind nevoit s-o refuze, va fi silit zece 
ani să alerge după ea până când, în sfârșit, s-o obţină în 1907, 


18 C. Bacalbașa, op. cit., vol. 4 (1910-1914), București, 1933, p. 224. 

19 T. Maiorescu, op. cit., jurnal nr. 17, mss. 3658, f. 108. 

* Nu putem pune însă la îndoială veracitatea informaţiei date de Maio- 
rescu, totdeauna un om de o corectitudine exemplară cu sine însuși. Aşadar, 
lui Carp, indirect, i s-a oferit șansa şefiei. Tot Maiorescu ne spune că el a 
refuzat-o. Rămânând în domeniul presupunerilor este probabil că propunerea 
n-a fost prea ferm făcută, nici direct și nici susţinută autorizat. N-avem infor- 
maţii asupra unor discuţii între Carp şi liderii conservatori în acest moment 
afară de o afirmaţie a lui C. Gane, care nu o certifică (C. Gane, op. cit., vol. II, 
p- 180). PP. Carp nu era deloc iubit de cei mai mulți fruntași conservatori, 
după cum o vor și dovedi în 1899. (Exprimăm din nou regretul nostru de a 
nu fi găsit arhiva Clubului Central Conservator și de a ne vedea siliţi din acestă 
cauză să rămânem adesea în domeniul presupunerilor). 

în plină bătrânețe, când bucuria nu mai putea avea acelaşi 
gust. Destinul lui Carp e asemănător altui conservator, Dis- 
raeli, care și acela, cu toate că inteligenţa, talentul oratoric, 
puternica virilitate politică îl recomandaseră din tinereţe la 
șefia partidului, nu obţine înalta funcţie decât la 70 de ani. 
Însă ceea ce e mai ușor de explicat pentru Anglia, ţara tuturor 
tradiţiilor, unde bătrânețea pentru un om politic e o mare vir- 
tute, unde tot ce e ornat cu vechime are preț, în Vechiul Re- 
gat, unde nu se poate spune că vreo tradiţie politică se con- 
solidase, explicaţia trebuie căutată în altă parte. Și probabil ea 
rămâne în hățișurile necunoscute ale luptei pentru Putere. 


Între timp, D.A. Sturdza, după ce provoacă o criză la pre- 
şedinţia Senatului (la 1/13 martie își dă demisia și din preşe- 
dinţie şi din senatorie pe motiv „de vârstă“ — 64 de ani) și o 
alta de guvern (la 5/17 sturdziștii Gogu Cantacuzino de la Fi- 
nante și C. Stoicescu de la Externe își dau demisia), îl forțează 
pe PS. Aurelian să se retragă (26 martie/7 aprilie). Și revine 
el la putere (avusese abilitatea ca în februarie 1897 să ceară și 
să obțină reconfirmarea lui ca șef al partidului și totodată ca 
președinte). Conservatorii răspund revenirii lui Sturdza orga- 
nizând la 31 martie/12 aprilie o mare întrunire la Dacia. Moti- 
varea era proclamarea lui G. Manu drept candidat al opoziţiei 
pe locul de senator rămas vacant după demisia lui Dimitrie 
Sturdza*. Vorbitorii, PP. Carp, T. Maiorescu, L. Catargiu, 
G. Manu, Take Ionescu, C. Boerescu, N. Filipescu profită de 
prilej și atacă pe liberali, mai ales pe Sturdza. La întruniri 
participă N. Fleva cu mulți din adepţii lui liberali. La 
6/18 aprilie conservatorii (fără junimiști) ţin un congres (așa îl 
numește presa conservatoare), la clubul partidului din Bucu- 
rești, cu delegaţi veniți din partea tuturor cluburilor din ţară”. 
La congres, vorbesc mai mulți fruntași: L. Catargiu, N. Econo- 
mu, M. Balș, G. Panu, I. Comăneanu din Pitești, I. Grădiştea- 


* În alegeri G. Manu cade, obținând cu 49 de voturi mai puţin decât can- 
didatul guvernului. 
% Vezi lista lor în „Timpul“, nr. 79 din 8/20 aprilie 1897. 

nu, Take Ionescu, N. Rășcanu din Ploiești ș.a. Toți, deschis, 
unii cu aprindere, contra lui D.A. Sturdza, care era „nu numai 
rău, nu numai mizerabil, dar o permanentă primejdie“, cum 
îl „caracteriza“ N. Economu. Vrerea conservatorilor în acel 
moment o preciza L. Catargiu: „Suntem nu numai în drept, 
suntem datori față de ţară și de propria noastră conștiință să 
lucrăm pe toate căile legale la răsturnarea acestui guvern [...] 
Noi suntem gata să luăm răspunderea conducerii treburilor 
statului“?!. 


21 [bidem. 

2. Confruntări de idei 


Nota antiliberală era, ca de obicei, mult mai ferm conturată 
la conservatorii catargiști decât la junimiști. P.P. Carp, de altfel, 
se şi împacă cu D.A. Sturdza (cumnatul lui) în holul Palatului 
de la Cotroceni în mai 1897 (se întâlnesc aici în urma îmbol- 
năvirii prințului Ferdinand). Între cele două grupări conser- 
vatoare intervine, în mai, și o dispută în jurul unei candidaturi 
la Ploiești, unde constituționalii îl propuseră pe Al. Enescu, iar 
catargiștii pe N. Filipescu. La Ploieşti candidează până la urmă 
amândoi, ceea ce ușurează victoria liberalului Cireșaru*. 


Conservatorii găsesc și în atitudinea agrară a liberalilor pri- 
lej de atacuri. În ultimii ani ai secolului al XIX-lea și la înce- 
putul veacului nostru ideile lor agrare se mențin într-o aceeași 
sferă nicidecum angajantă. De fapt angajantă era, dar numai 
în sensul intereselor marilor proprietari. Când, la începutul lui 
1897, liberalii vin cu un proiect de înființare a unei Case Ru- 
rale, urmărind să mijlocească vânzarea moșiilor, inclusiv parti- 
culare, în loturi mici către ţărani, conservatorii reacționează 
violent. Parcelarea moșiilor particulare, credeau ei, se făcea 
oricum în fiecare an prin codul civil și legea succesiunilor. 
Take Ionescu, în Parlament, cu pornirea colegului îndatoritor, 
care n-avea moșii, dar avea ambiţii în Partidul Conservatorilor, 
considera proiectul ca „nenecesar“, tulburător de spirite („la 
țară se va zice că ori de câte ori țăranii vor voi să devină pro- 
prietari, vor putea“). Ţăranii vor cere proprietarilor să-și vân- 
dă moșia, căci ei „n-au concepția noastră asupra proprietăţii“, 
ei cred că „proprietar al pământului e acel care-l lucrează“. Nu 
va trece o generație și proprietatea rurală mare și mijlocie va 


* La această alegere junimiştii merg și mai departe susținând, la balotajul 
dintre N. Filipescu şi Cireșaru, pe acesta din urmă. „La primul scrutin mai 
aveau o scuză, scrie «Timpul» (nr. 105 din 13/25 mai 1897), dar la balotaj a 
fost o mare greșeală să dai voturi conservatoare candidatului liberal“. 

fi expropriată. Va scădea „averea naţională“. Or, „noi n-avem 
dreptul să transformăm România într-un laboratoriu de expe- 
rienţe sociologice [...] Lăsaţi vremea să lucreze și veţi ajunge 
cu timpul la același rezultat“. Opera cuminte a vremii „nu 
poate fi substituită. Neamul românesc are de făcut o politică 
imperială (noțiunea avea atunci un înțeles mult mai restrâns 
decât va avea ulterior), politica cea mare“ și nu poate face 
aceasta cu „o republică de țărani“!. Al. Marghiloman, la 21 fe- 
bruarie, la Cameră, considera proiectul creator de discordie 
între proprietari și țărani, o piedică în calea colonizărilor in- 
terne, și cerea guvernului să trateze „cu proprietarii, nu cu ţă- 
ranii“?. 

Chestiunea pământului nu era singura ridicată de acuta 
problemă agrară din România. Pământul nu trebuie, pe de 
altă parte, înţeles doar ca un factor economic, ci ca unul „vi- 
tal“*. Când Duiliu Zamfirescu învinuia de pro-țărănească poe- 
zia lui G. Coșbuc „Noi vrem pământ“, considerând-o chiar a 
nici nu fi poezie căci nu exprima decât „o biată“ revendicare 
de ordin economic, prozatorul român greșea profund. „Noi 
vrem pământ“, spunea Zamfirescu, nu poate fi „material poe- 
tic“, cum nu putea fi „Noi vrem bumbac“. Numai că bumbacul 
este un element oarecare într-un proces de producţie și nu un 
permanent izvor de viaţă, o fiinţă vie cum era pentru ţăran 
pământul pe care-l muncea împreună cu copiii lui și pe care 
mai înainte îl munciseră părinții și moșii lui. O puternică în- 
gemănare a vieţii și muncii trăia în această „revendicare“**. 


! „Timpul“, nr. 41 şi 44 din 21 februarie/5 martie şi 25 februarie/9 martie 
1897. 

? Idem, nr. 43 din 23 februarie/7 martie 1897. 

* M. Manoilescu scria: „Pământul nu este nici marfă, nici capital. Pământul 
este la țară tatăl tuturor, din care creşte orice viaţă nouă. Pământul, ca și aerul, 
este un dar al lui Dumnezeu, nu un «post» oarecare în contabilitatea întreprin- 
derii agricole!“ (Rostul și destinul burgheziei românești, București, 1942, p. 172). 

** Mult mai bine redată de Ion al lui Rebreanu, decât de Viața la țară a lui 
D. Zamfirescu. Romanul lui D. Zamfirescu (ca și Tănase Scatiu, celălalt roman 
al său) e scris departe de ţară (era în post diplomatic la Roma din 1888) și 
trădează mai mult nostalgie după „câmpul nostru pustiu“, cum se exprima el 
într-o scrisoare către Margareta Miller-Verghi, decât cunoaşterea satului real 

Utile erau şi o administraţie mai bună și mai morală, un învă- 
țământ agricol mai eficace, învoieli agricole mai bune ș.a., pe 
care le susțineau conservatorii ca măsuri „mai grabnice de fă- 
cut“, dar ceea ce clasele guvernante ale epocii numeau nu fără 
o oarecare îngrijorare și teamă „chestiunea țărănească“ nu se 
putea rezolva numai prin ele. Un alt element trebuie iarăși 
luat în seamă. Șt. Zeletin l-a pus bine în evidenţă. Inexistenţa 
unui spirit de muncă uniformă, sistematică de tip burghez și, 
dimpotrivă, existența unui spirit rural, de muncă pe apucate. 
Incontestabil, cum mai toţi cercetătorii fenomenului rural au 
observat, în lumea satelor, fie că era vorba de bogaţi sau de 
săraci, stăruiau tradiția și rutina?. Spiritul individualist bur- 
ghez încă nu pătrunsese semnificativ decât în rândurile aren- 
dașilor. În rest, materializarea lui nu se observă în calitatea 
muncii, ci în raporturile dintre marii proprietari şi ţărani, 
unde aduce o despărţire accentuată și un antagonism extrem. 

Înainte de secolul al XIX-lea nu domnea între ţărani și 
boieri o armonief. Tendințele boierului de a exploata pe țăran 
erau însă mai puţin întreţinute. Exportul era restrâns și nu 
exista o economie a profitului, ci numai a consumaţiei, în care 
desigur boierii aveau cea mai importantă parte?. După Adria- 
nopol și deschiderea Strâmtorilor economia agricolă începe să 
se dezvolte „pentru profit“. Spiritul capitalist de exploatare 


(vezi Sanda Stolojan, La société roumaine vue par Duiliu Zamfirescu: arrivisme ou 
continuité, în „Revue des études roumaines“, XV, Paris, 1975, p. 53-66). 

3 „Omul de la ţară, scria M. Manoilescu, nu vrea să iasă «din rândul celor- 
lalţi» și preferă să execute toate actele, majore și minore, ale existenţei lui 
într-un anumit ritm impus de obiceiuri. În cultura pământului, ca și în ritualul 
superstiţiilor, oamenii de la ţară, boieri sau țărani, sunt egal de conservatori și 
de tradiţionaliști“. (op. cit., p. 172). 

1 Aurel Popovici era mai curând idilic când scria: „Ţăranii români cu bo- 
ierimea s-au trezit în lume. Se mai certau, se mai împăcau, ca în orice familii, 
dar împreună au trăit și împreună trebuiau «să trăiască mai departe»“ (Na- 
Honalism sau Democrație, Bucureşti, 1910, p. 324). 

* Vezi Radu Rosetti, Pentru ce s-au răsculat țăranii?, București, 1908, p. 449, 
mai puţin tendința acestuia de idealizare a raporturilor ţăran—boier. 

ë G. Zane scria în 1927: „Spiritul de speculație era absolut necunoscut în 
Principate. Economia era organizată pe baza satisfacerii nevoilor“ (citat după 
M. Manoilescu, op. cit., p. 171). 

stârnește „o năzuinţă de câștig în proporţii necunoscute până 
atunci la boierimea noastră“. Implicit o aprigă exploatare a 
țăranilor, mai aprigă decât oricând. Același Zane scrie: „În 
cursul veacului al 18-lea boierii încearcă să câștige proprietăţi 
cât mai mari. Acum la începutul veacului al 19-lea ei căutau să 
scoată câți mai mulți bani lichizi din proprietățile lor“*. 


Potolită ca de obicei în timpul verii, agitația politică se reia 
toamna stimulată iarăși de o nouă greșeală a guvernului 
Sturdza (decorarea lui Jeszensky cu coroana României, adică 
a celui care fusese procuror în procesul Memorandumului). 
Din nou în fruntea ei sunt conservatorii catargiști. Tot ei se 
amestecă și în agitaţiile antievreiești** prin N. Filipescu, prin- 
cipalul animator al manifestaţiei de la 23 octombrie***, el în 
înţelegere cu M. Pherekide, care știa că manifestaţia va avea 
loc și a lăsat-o să să se desfășoare, intervenind târziu și fără 


* M. Manoilescu, op. cit., p. 171. Valoroase cercetări ulterioare au luminat 
îndeajuns acest aspect. Reţinem între ele: Andrei Oțetea, Pătrunderea comerțului 
românesc în circuitul internațional (în perioada de trecere de la feudalism la capitalism), 
București, 1977: Constantin C. Giurescu, Contribuţiuni la studiul originilor și 
dezvoltării burgheziei române până la 1848, București, 1972; Mircea N. Popa, La 
circulation monétaire de l'évolution des prix en Valachie (1773-1831), București, 
1974, studiile lui Al. Gonţa, Gh. Platon și studiul lui G.D. Iscru, Aspecte privind 
relaţiile de proprietate și de muncă în Ţările Române în perioada de trecere de la 
feudalism la capitalism, Bucureşti, 1979. 

** În noiembrie 1896 evreii, mai cu seamă evreii pământeni, și-au arătat 
deschis împotrivirea la un proiect de lege depus de ministrul de Război, A. Be- 
rindei, prin care tinerii evrei erau dispensaţi de serviciul militar. Câteva exem- 
ple ce arătau că soldaţii evrei nu prea erau credincioși serviciului lor fuseseră 
de ajuns ca să motiveze un astfel de proiect în conjunctura afacerii Dreyfus din 
Franţa. La 23 noiembrie, evreii se întrunesc la „Dacia“ pentru a protesta. 
Contrareacţia are imediat loc, provocată de agenţi electorali ai celor două 
partide. Pe străzile Dudești, Sf. Vineri, Văcărești, Cantemir, Carol, Lipscani, 
Victoria ş.a. sunt sparte geamuri, unii evrei sunt bătuţi. Intervin poliţia și 
armata. 

*** La clubul conservator Take Ionescu i-a reproșat lui N. Filipescu ames- 
tecul său prea fățiș în acestă manifestaţie. N. Filipescu i-a ripostat că a făcut ce 
a făcut în calitate de „bun român“. Atunci Take Ionescu i-a răspuns: „În 
numele tău personal poţi face tot ce-ţi place, dar n-ai dreptul să faci solidar 
partidul cu tine. Până acum nu-mi eşti încă șef pentru ca să fiu obligat să mă 
supun la tot ce faci“ (C. Bacalbașa, op. cit., vol. II, p. 232). 

vlagă”. Ca şi mai înainte junimiștii nu se amestecă în toate 
aceste agitaţii. Dimpotrivă, P.P. Carp interpelează guvernul în 
Parlament pentru tulburările în București, iar T. Maiorescu își 
înaintează demisia din rectorat (respinsă de Spiru Haret). Ju- 
nimiștii, pentru a se apropia de putere, preferau calea, verifi- 
cată și dovedită eficace, a dobândirii bunăvoinţei regale. La 
29 noiembrie/19 decembrie, T. Maiorescu obţine de la Carol I 
făgăduiala că nicidecum conservatorii catargişti nu vor veni la 
putere fără junimiști. Cu acel prilej regele caracteriza pe N. Fi- 
lipescu ca pe „un mauvais élément, comme Fleva“, iar pe Take 
Ionescu drept „très intelligent“ şi care trebuia supravegheat şi 
nelăsat să fie singur inspirator al unui guvern. Prezenţa juni- 
miștilor în guvern, cu recunoscuta lor prudenţă și înțelep- 
ciune, i se părea regelui neapărat necesară. Cel puţin așa îi 
spunea lui T. Maiorescu’. Și acesta din urmă era mulțumit de 
asigurările regelui*. 


1 Ibidem, p. 225-226. 

8 T. Maiorescu, Însemnări zilnice, jurnal nr. 18, mss. 3659, f. 42-45. 

** Nu și P.P. Carp, care s-a arătat „vizibil dezolat“ de întrevedere. „Dar ce 
aşteaptă? — se întreba Maiorescu. Ca regele să-mi spuie că Carp trebuie să fie 
chemat la guvern fără Catargi? Sau ca eu să sugerez aceasta regelui? Eu nu o 
puteam face fiindcă în momentul de faţă cred lucrul primejdios. S-ar forma 
îndată o formidabilă dușmănie a conservatorilor contra lui și poate coalizarea 
lor cu liberalii căzuţi de la guvern. Şi atunci confuzia politică și mai mare“. 
Cugetare înţeleaptă, nu încape îndoială. Maiorescu nu vedea pentru junimiști 
o altă cale decât reapropierea cât mai strânsă de catargişti. Faptul i se părea 
posibil mai ales în acel moment, când, în urma duelului lui N. Filipescu cu 
G. Em. Lahovari şi moartea celui din urmă (G. Em. Lahovari era redactorul 
responsabil al ziarului „L'Independance Roumaine“, ziar conservator. În ulti- 
mul timp acesta se arătase mai puţin docil faţă de deciziile conducerii conser- 
vatoare. Filipescu, iritat, a cerut de mai multe ori lui Lahovari să reintre în 
rânduri. Până la urmă l-a provocat la duel şi, din greșeală, l-a omorât, ceea ce 
a atras după sine inculparea lui Filipescu și a celor patru martori). Filipescu 
putea influenţa mai puţin sau deloc, pentru un timp, deciziile conservatorilor. 
Şi N. Filipescu se arâătase a fi un adversar al constituţionalilor. Acestei dorinţe 
de apropiere de catargişti a lui T. Maiorescu îi corespunde indirect şi discursul 
în contra adresei din şedinţa Senatului de la 4/16 decembrie 1897 când, după 
propria-i expresie, îl „execută“ pe D.A. Sturdza pe chestiunea atitudinii sale 
duble în problema transilvăneană (vezi T. Maiorescu, Discursuri parlamentare, 
vol. V (1895-1899), p. 203-239). Nu întâmplător N. Filipescu însuşi îi spunea 
tocmai lui la 19 februarie/3 martie că domnia lui Carol 1 îi părea foarte slabă 
pno: cu Tripla Alianță am ajuns să decorăm pe Jeszensky“) (T. Maiorescu, 

nsemnări zilnice, jurnal nr. 18, mss. 3659, f. 64). 

3. Rotativa guvernamentală reintră în funcţiune 


Într-o stare de relativă acalmie conservatorii organizează la 
8/10 şi 9/21 noiembrie la lași Congresul Cercului de studii 
sociale cu participarea multor fruntași: Take Ionescu, C. Olă- 
nescu, N. Filipescu, dr. C.I. Istrati, G. Panu, C. Esarcu ș.a. Era 
și un prilej de a evidenția capacitatea intelectuală a tinerilor 
talente atrase în tabăra conservatoare și nu numai a lor: 
D. Neniţescu, B. Păltineanu, Al. Bădărău, D. Greceanu ș.a. 
Acesta era al doilea congres al Cercului, creat pe lângă clubul 
conservator din București, și activitatea lui se putea dovedi 
utilă pentru activitatea legislativă din viitoarele guvernări, dis- 
cuţiile fiind foarte deschise, ceea ce îngăduia posibile soluţii 
practice în cercurile de decizie!. 

Acalmia politică încetează în primăvara lui 1898. Drapeliș- 
tii, conduși de V. Lascăr, și fleviştii încep o violentă campanie 
contra sturdziștilor. D.A. Sturdza încearcă să potolească fier- 
berea politică, intrând în tratative cu P. S. Aurelian pentru a 
forma un guvern de concentrare. Tratativele rămân fără re- 
zultat, deoarece V. Lascăr cere Ministerul de Interne. Or, fap- 
tul ar fi însemnat, cel puţin pentru moment, înlăturarea lui 
Gogu Cantacuzino, cel care era destinat de oculta liberală să 
ocupe şefia partidului după Sturdza, pregătind terenul pentru 
I.I.C. Brătianu. Poziţiile diverselor grupări liberale rămân di- 
vergente, opoziţia dintre ele dominând scena politică. Drept 
urmare și situaţia guvernului Sturdza se șubrezește pe zi ce 
trece. 

Pe acest fundal conservatorii încep să-și facă mai simțită 
prezenţa. În martie, ei susțin cu succes candidatura la Galaţi 


! Vezi „Timpul“, nr. 25 din 11/23 noiembrie 1897. O detaliată desfășurare 
a şedinţelor Cercului este la B.A.R., secţia mss., fond D.A. Sturdza, XVI, varia, 
doc. 6 și 127. În cadrul Cercului D. Neniţescu prezintă proiectul său asupra 
reprezentării minorităţilor (susţinut de Take lonescu și N. Filipescu), dr. 
C.I. Istrati vine cu un proiect de reformă a şcolilor secundare, Take Ionescu 
justifică împotrivirea sa la proiectul lui Haret asupra școlilor primare și gim- 
naziale, B. Păltineanu propune crearea Contenciosului administrativ. 


222 CONSERVATORI ŞI CONSERVATORISM ÎN ROMÂNIA 


a lui P. Panu (ales deputat la 16/28 martie). La 21 martie/ 
3 aprilie are loc o mare întrunire conservatoare la clubul din 
București, cu participarea tuturor șefilor (nu şi a junimiștilor): 
L. Catargiu, G. Manu, G. Gr. Cantacuzino, T. Ionescu, I. La- 
hovari, G. Panu ș.a. Sunt prezenți și reprezentanți ai cluburilor 
din Dâmboviţa, Prahova, Vâlcea, Neamţ, Olt, Teleorman, Te- 
cuci. Întâlnirea tuturor semnifica o chemare la strângerea 
rândurilor și o mai hotărâtă pornire în drumul spre putere. 
„Suntem împinși la guvern prin puterea favoarei populare, 
neademenită de nici o făgăduială — declara L. Catargiu. De- 
sigur, „favoarea populară“ era defecțiunea adversarului?. A 
doua zi, la 22 martie/4 aprilie, se întrunește Comitetul Exe- 
cutiv al Partidului Conservator și decide o serie de întruniri 
publice în București, Iaşi, Craiova și Galaţi (ulterior orașele 
vor fi mai multe). În aprilie și mai se și ţin astfel de întruniri 
la Brăila, Craiova, Galaţi, lași, Pitești, Turnu Severin, Bucu- 
rești. La fiecare din ele participă unul sau mai mulți fruntaşi 
(la Craiova merg L. Catargiu și Take Ionescu). Nota domi- 
nantă a acestor întruniri era antistudzistă. „D. Sturdza trebuie 
să se ducă pentru că este o rușine și în fața ţării și în faţa Eu- 
ropei ca un asemenea om să mai conducă destinele României“ 
— declara L. Catargiu la București. Cu același prilej, Take Io- 
nescu spunea: „avem ca prim ministru pe un om care s-a fă- 
cut, în opoziţie ca și la guvern, spionul străinilor în contra 
românismului“. Moţiunile adoptate la sfârșitul acestor întru- 
niri erau în aceeași notă, vorbind de „însângerarea demnităţii 
acestei țări“ și de hotărârea conservatorilor de a alunga „un 
guvern tot atât de primejdios prin relele ce îngrămădeşte, cât 
prin pilda demoralizatoare ce o dă stând în fruntea afaceri- 
lor“. Sturdza era acuzat nu numai de contradicţiile sale în po- 
litica externă, dar și de acţiunea neonestă din 1894, când a 
provocat demisia ofițerilor de cavalerie (tocmai destăinuise în 
Cameră Costinescu, la 5 martie, amestecul liberalilor în această 


2 „Timpul“, nr. 65 din 24 martie/5 aprilie 1898. 
3 Idem, nr. 91 din 28 aprilie/10 mai 1898. 

demisie). Aceeași întărâtare contra lui Sturdza o vădește inter- 
pelarea lui Take Ionescu din Cameră din 29 aprilie/11 mai în 
chestiunea școlilor române din Brașov (tocmai se citise în Par- 
lamentul României o adresă a ministrului Cultelor din Unga- 
ria care amenința cu închiderea școlilor române de aici dacă 
nu se refuzau subventiile venite din România). Take Ionescu 
îl acuză pe Sturdza de trădare a intereselor naţionale (comi- 
sese imprudenţa de a vorbi de sume secrete pe care le dăduse 
el, ca ministru, brașovenilor). 

Paralel cu această susținută campanie de întruniri și atacuri 
în Parlament se desfășoară și una de presă. Totodată, conser- 
vatorii participă la alegerile parţiale din mai de la Iași și Bâr- 
lad, câștigându-le pe amândouă prin G. Manu și Costache Lu- 
pu (acesta din urmă, junimist, la Bârlad a intrat în balotaj cu 
Th. Emandi, alt conservator, care, la cererea lui L. Catargiu, 
se retrage). În acţiune fiind, conservatorii își strâng rândurile, 
reorganizând unele cluburi locale (cum, de pildă, pe cel de la 
Galaţi) insuficient de „tari“. Şi, în același timp, caută să-și apro- 
pie valori politice dezertate de la liberali. După G. Panu, reu- 
șesc atragerea lui C.G. Dissescu, Barbu Delavrancea și chiar 
N. Fleva. Meritul era al lui Take Ionescu și Nicolae Filipescu, 
deosebit de talentaţi în atragerea oamenilor în jurul lor (ca și 
generalul Iacob Lahovari, de altfel). Dar era și „meritul“ mo- 
mentului care era favorabil conservatorilor catargiști. Căci toa- 
tă lumea politică știa că ei vor fi aceia care vor forma viitorul 
guvern, eventual cu junimiștii. „Rotativa guvernamentală“ 
funcţiona. 


Între timp, reîncep și tratativele de apropiere reciprocă a 
junimiștilor de conservatori. Pretextul a fost găsit în alegerile 
comunale din noiembrie 1898. La 12/24 septembrie N. Filipes- 
cu îl întreabă pe T. Maiorescu dacă ei s-ar opune la admiterea 
lui N. Fleva pe lista opoziţiei la viitoarele alegeri, împreună cu 
junimistul Ghermani, și cu noii aurelianiști de la „Drapelul“ și 


1 Idem, nr. 103 şi 108 din 12/24 mai și 19/31 mai 1898. 

dacă se poate promite lui Fleva („care așteaptă ceva perspec- 
tivă sigură“) că va fi trimis ministru în străinătate (eventual la 
Roma). T. Maiorescu n-avea nimic împotrivă și nota, nu fără 
bucurie: „remarcabil că acum vine Nicu Filipescu să se con- 
sulte prealabil cu noi“. În același sens, dar pentru alianțe lo- 
cale, îl consulta și N. Economu, președintele clubului din 
Craiova, fost prefect catargist („Continuarea semnelor unei mai 
bune relații între noi și conservatori“). Pentru aceste alegeri, 
dar nu numai pentru ele, conservatorii catargiști și junimiștii 
pun la cale o serie de întruniri în țară și în București*. Pro- 
gramul lor îl stabilesc împreună: N. Filipescu, Take Ionescu, 
I. Grădişteanu, T. Maiorescu, B. Păltineanu, Th. Rossetti, 
M. Ghermani, D.A. Laurian, Sc. Vârnav, I. Negruzzi**. Aceste 
întruniri s-au și ținut la Brăila, Caracal, Turnu Severin, Giur- 
giu, Ploiești, Iași, Craiova, București, cu participarea tuturor 
fruntașilor conservatori catargiști și junimiști (La București ia 
cuvântul și PP. Carp)”. Conservatorii de toate nuanțele se ară- 
tau hotărâți să lupte aprig în alegerile de la 1 noiembrie și 
pentru aceasta unitatea lor era necesară***. În preajma alege- 


5 Titu Maiorescu, Însemnări zilnice, jurnal nr. 19, mss. 3660, f. 45 (P.P. Carp 
se va opune însă includerii lui Fleva pe lista junimistă, dar nu avea nimic împo- 
triva trimiterii lui la Roma, ibidem, f. 50-51). 

ê Ibidem, f. 40. 

* Catargiştii încep seria manifestărilor de toamnă cu entuziasta primire pe 
care i-o fac lui Take lonescu la sosirea lui în București de la Sinaia, la 
16/28 septembrie 1898, „ca demonstraţie contra lui D.A. Sturdza și a «Voinţei 
Naţionale» care atacă pe Take Ionescu în zilele din urmă cu mare înverșunare 
și nedreptate“, cum motiva N. Filipescu rostul foarte călduroasei primiri. 
(„Timpul“, nr. 203 din 18/30 septembrie 1898 și T. Maiorescu, op. cit., jurnal 
nr. 19, mss. 3660, f. 46—47). 

** În momentul stabilirii programului întrunirilor s-au discutat și ideile 
(izvorâte în cercurile catargiste) de a făgădui construirea unui Canal Bucu- 
rești— Olteniţa, cu Bucureşti port şi crearea unui consiliu permanent de 12 ani, 
ca organ între primărie şi Ministerul de Interne, idei la care oficial s-a re- 
nunţat, dar pe diverse căi au fost totuși cunoscute (T. Maiorescu, op. cit., jurnal 
nr. 19, mss. 3660, f. 53, 54). 

j „Timpul“, nr. 226 din 16/28 octombrie 1898. 

*** Câte un conservator, ca N. Economu din Craiova, profita de ocazie ca 
să supraliciteze: „unirea noastră să nu fie numai cu această ocazie ci pentru 

rilor se editează și un ziar, „La Roumanie“, cu Al. G. Florescu 
director (primul număr apare la 16/28 octombrie). La Bucu- 
reşti, mai cu seamă, conservatorii vin cu toți fruntașii lor, a 
căror listă o prezintă P.P. Carp la întrunirea de la 25 octombrie 
(în total 31 de candidaţi). Era o listă politică opusă uneia mai 
curând gospodărească a liberalilor (cu C.E. Robescu în frunte). 
Alegerile au fost într-adevăr dârz disputate, cu multe bătăi și 
capete sparte, cu mari presiuni ale administraţiei (Sturdza nu 
voia să piardă). La București, la colegiul I, dacă alegerile ar fi 
fost libere, conservatorii ar fi câștigat cu majoritate însemnată. 
Așa, pierd cu o diferenţă de 361 voturi faţă de lista guverna- 
mentală. În ţară liberalii sturdziști la putere ies victorioși 
aproape peste tot (afară de Roman, Tecuci, Găiești și alte câte- 
va orașe). Cele mai multe voturi, după guvernamentali, le-au 
avut liberalii disidenţi și după ei conservatorii. Unii dintre 
conservatorii catargiști au refuzat unirea cu junimiștii în ale- 
geri şi au votat liste proprii. Ceea ce nu justifica însă lipsa 
succesului. T. Maiorescu nu ezita să acuze și alianţa liberalilor 
guvernamentali cu socialiștii ca încă o cauză a victoriei guver- 
nului. Împotriva marelui amestec al administraţiei ziarele 
opoziţiei au pornit o violentă campanie**. În faţa unei prea 
mari evidențe, regele Carol cere guvernului să anuleze alege- 
rile de la colegiul 1 București, fapt fără precedent sub domnia 


totdeauna și în toate“ (T. Maiorescu, de față, nota: „I-am strâns mâna cu ama- 
bilitate și am tăcut“) (T. Maiorescu, op. cit., jurnal nr. 19, mss. 3660, f. 58, 59). 

* Așa e îndreptăţit să creadă un contemporan (vezi C. Bacalbaşa, op. cit., 
vol. II, p. 248). Un altul, constatând marea decadenţă în care ajunsese P.N.L. 
sub noua șefie a lui D.A. Sturdza, scria că numai ea, această decădere, „explica 
faptul până atunci nepomenit în dezvoltarea noastră politică de la 1866 în- 
coace, că Partidul Conservator începe a deveni popular și ajunge în opinia pu- 
blică a ține cumpănă partidului liberal, ba uneori a-l și întrece“ (T. Maiorescu, 
Discursuri parlamentare..., vol. V (1895-1899), p. 67). 

** La 10 noiembrie, junimiștii prezintă Ministerului de Interne o contes- 
taţie asupra desfăşurării alegerilor de la Bucureşti, redactată de C.C. Arion și 
subscrisă de Comitetul Clubului constituţional. Catargiștii nu se solidarizează 
cu această contestaţie, neîmpărtășind modalitatea folosită. În schimb, îl delegă 
pe șeful lor, L. Catargiu, să ceară audienţă la Palat. Ceea ce acesta și face, du- 
cându-se la Sinaia, la 5/17 noiembrie. 


226 CONSERVATORI ŞI CONSERVATORISM ÎN ROMÂNIA 


lui*. Pentru opoziție era un real suces. „Acum lumea era în- 
credințată că zilele acestuia (ale guvernului — n. n.) sunt nu- 
mărate“f. Nu întâmplător încep acum audiențele la Palat: 
L. Catargiu, P.P. Carp, T. Maiorescu, Em. Porumbaru ș.a. Carp 
s-a dus după Catargiu și i-a cerut regelui să schimbe partidul 
de la guvern. Dar „Sturdza est rempli de bonnes intentions“, 
i-ar fi spus Carol I, la care Carp a venit prompt cu replica: „et 
l'enfer est pavé“. Regele îi mai spune că deocamdată nu-i 
poate chema pe conservatori pentru că nu e nici o înțelegere 
între catargiști și junimiști și-l însărcinează pe PP. Carp să 
ajungă la o înţelegere ca „pentru guvern“ cu L. Catargiu (ceva 
asemănător îi spusese și acestuia din urmă dar, se pare 
(n-avem relatarea întrevederii), mai puţin limpede, de aceea 
L. Catargiu nici n-a făcut demersuri). În același timp regele îi 
cere lui Carp „să-l debaraseze“ de G. Panu în noul guvern (pe 
care-l împingeau înainte catargiștii, mai ales N. Filipescu). 
Îndată după audiență Carp se duce la L. Catargiu. Șeful con- 
servator îi spune că va începe consultarea cu Gh. Gr. Cantacu- 
zino, gen. Manu și Take Ionescu. Lucrurile se mai tărăgănează 
prin cererea carpiștilor de a se prezenta cu toţii la alegerile 
comunale la colegiul I București, fixate pentru 20 decembrie, 
la care catargiștii nu vor să se prezinte (gen. Manu declară că 
nu mai vrea să figureze pe listă). În sfârșit, la 27 noiembrie/ 
9 decembrie se întâlnesc L. Catargiu şi PP. Carp. Cel din urmă 
ceruse încă la 18/30 noiembrie ca să se continue lucrările de 
program începute în „ministerul“ 1891-1895, stabilirea de noi 
impozite (1% la succesiuni directe) și patru ministere: el, Carp, 
la Externe, M. Ghermani la Finanţe, C.C. Arion la Domenii 
(„ca mai tânăr și prin urmare ascultător de el spre continuarea 
celor începute de Carp la Domenii“, cum observa oarecum 


* Noile alegeri sunt fixate pentru 20 decembrie. Partidul Conservator de- 
clară însă că nu va mai participa din cauza inexistenţei unor garanţii împotriva 
ingerinţelor („Iimpul“, nr. 279 din 9/21 decembrie 1898). Anularea fusese un 
succes care nu trebuia compromis printr-o participare infructuoasă. 

8 C., Bacalbașa, op. cit., vol. Il, p. 250. 

? T. Maiorescu, Însemnări zilnice, jurnal nr. 19, mss. 3660, f. 70-71. 

malițios T. Maiorescu) și T. Maiorescu, eventual la Culte și 
Instrucţiuni. L. Catargiu e de acord cu programul de lucrări 
viitoare și cu ideile de impozit, adăugând însă între viitoarele 
reforme şi reprezentarea minorităților, aşa cum o vedea 
G. Panu. Carp respinge această reformă ca „lipsită de orice se- 
riozitate“. Încercarea lui L. Catargiu de a lăsa pronunția în 
această privință pe seama Camerelor este și ea respinsă pe 
motiv că „nu Camerele au să ne spuie nouă ce avem să facem, 
ci «noi» avem să spunem Camerelor ce credem că trebuie fă- 
cut“, iar „ca noi între noi să avem aerul că am convenit cu 
Panu să introducem reprezentarea minorităţilor și apoi prin 
Cameră să înlăturăm chestia, la așa ceva nu mă pretez“. Apoi 
liderul conservator cere menţinerea postului de ministru al 
Cultelor pentru Take Ionescu. Carp aprobă, Maiorescu ur- 
mând să preia Justiţia, însă pune condiţia ca Take lonescu să 
nu se mai amestece în „agitările din Transilvania“. Tot în pri- 
vinţa „oamenilor“, Carp respinge intrarea lui Panu în minister 
(i-o ceruse regele), cu toate insistenţele lui L. Catargiu (care îi 
făgăduise lui Panu și el și tot comitetul consultativ. De altfel, 
L. Catargiu, la insistenţele lui N. Filipescu, îl şi introdusese pe 
G. Panu în comitetul conservator în 1898, ceea ce echivala cu 
un post de ministru în viitorul guvern). Cât priveşte alcătuirea 
anume a acestui nou guvern, L. Catargiu o amână până când 
va fi chemat de rege și i se va da însărcinarea s-o facă. „Așa 
nu merge — ripostează Carp. Eu consider răspunsul d-tale ca 
o lipsă de înţelegere între noi și voi comunica astăzi regelui 
acest rezultat negativ“. 


10 Ibidem, f. 15-76. Zădărnicirea înţelegerii o și face cunoscută regelui prin 
mijlocirea prefectului Palatului, generalul Vlădescu. Asupra viitorului politic 
imediat o lungă discuţie cu regele are şi Titu Maiorescu la 4/16 decembrie, 
insistența căzând pe necesitatea de a da un guvern „tare“, care n-avea sorți să 
fie astfel decât prin colaborarea dintre junimiști şi catargiști. Chestiune pe care 
suveranul o subliniază și faţă de Th. Rosetti, în timpul audienței acestuia de la 
10/22 decembrie, o reia și pentru gen. Manu, care îi vorbise de un minister 
vechi conservator fie numai pentru un an. „Vă faceţi iluzii — îi spuse regele. 
În timpul unui an miniştrii îşi vor pierde timpul să se orienteze. Fără junimiști 
nu există un minister conservator puternic“ (Ibidem, f. 13). 

Pentru moment, necontenita rivalitate de persoane, calva- 
rul istoriei conservatorilor de-a lungul existenţei lor, împiedica 
iarăși un front politic comun. N. Filipescu era „descurajat de 
atâta inacţiune“ și arunca vina asupra junimiștilor!!. În ceea ce 
îl privea, împreună cu Take Ionescu, el depunea toate efortu- 
rile ca nici liberalii să nu se înțeleagă între ei, căci o înțelegere 
ar fi prelungit, nu mai încape îndoială, viaţa guvernului P.N.L. 
Dar în tabăra liberală nu erau deloc șanse de împăcare. Tot 
felul de combinaţii și tentative nu reușesc. Nu reușește nici 
ideea unui guvern Eugen Stătescu, la un moment dat cu 
şanse. La neînțelegerile lor, liberalii adăugau și un minister 
lipsit de personalităţi și de valoare (în afara lui Spiru Haret, 
de o necontestată autoritate în domeniul învățământului, dar 
care trecea de prea apropiat de Sturdza). Politica financiară 
dusă de G. Cantacuzino și, după moartea acestuia, în 1898, de 
G.D. Palladi, a fost total nemulţumitoare, lăsând multe lucrări 
contractate fără posibilităţi de acoperire, ceea ce va cântări 
greu în agravarea situaţiei ţării în timpul crizei financiare din 
1899-1900. Politica externă promovată de Sturdza, cu prea 
multe întortochieri şi reveniri, va fi însă aceea care îi va de- 
termina, în ultima instanță, căderea*. Publicarea la Budapesta 
a unei broșuri: Bánffy Desiderius. Politica Naţionahtăților, atribui- 
tă lui Jeszensky (în realitate a lui Benedek Jancs6, la inspiraţia 
lui Bânffy), broșură mult comentată la Budapesta, discutată în 
Parlamentul ungar și nedezminţită, și care relata vizita regelui 
Carol la Budapesta, decorarea lui Jeszensky, vizita lui Franz 
Joseph la București, „sugrumarea“ Ligii Culturale prin Stur- 
dza, suspendarea subvenţiei pentru școlile române din Brașov 
ş.a. Şi totul cu un ton total ireverenţios, implicând deopotrivă 
pe rege și guvernul țării. Această broșură a stârnit la București 
o profundă indignare, „o adevărată revoltă sufletească“, cum 
se exprima T. Maiorescu. Umilirea naţională cerea o alinare. 


1! Ibidem, f. 103. 

* „Noi, conservatorii, avem un aliat foarte puternic împotriva liberalilor — 
declara malițios PP. Carp la „Dacia“, la 25 octombrie 1898 — și acel aliat e ne- 
priceperea lor“. (C. Gane, op. cit., vol. II, p. 204). 

Ea nu putea fi aflată decât în îndepărtarea lui Sturdza care, 
cum scrie ziarul liberal „Drapelul“, „n-a trădat, de asta suntem 
siguri, dar a lucrat ca și cum ar fi trădat“. Ceea ce, de fapt, era 
adevărul. Opoziția se dezlănţuie. Drapeliștii demisionează din 
Parlament. La 14/26 martie, la „Dacia“, N. Fleva, N. Filipescu, 
B. Delavrancea (acesta din urmă cu deosebire) emoţionează pe 
toată lumea prin patetismul discursurilor lor. Românii au fost, 
sunt și vor fi mereu sensibili, foarte sensibili, în chestiunile 
naţionale. Suntem și într-o vreme în care sentimentul naţional 
e puternic în toată Europa. PP. Carp, Gh. Gr. Cantacuzino, 
N. Fleva, Em. Costinescu cer îndată audienţă la rege. Toţi îl 
sfătuiesc să-l îndepărteze pe D.A. Sturdza pentru a desolidari- 
za Coroana de greșelile acestuia. În Parlament au loc apostro- 
fări violente. La 15/27 martie mai mulţi fruntași conservatori 
se reunesc la T. Maiorescu (Gh. Gr. Cantacuzino, PP. Carp, 
Al. Marghiloman). L. Catargiu nu poate lua parte. Două ata- 
curi succesive de apoplexie îl doborâseră. „Politiceşte pierdut“ 
— cum scria T. Maiorescu. Pe lângă fruntașii conservatori la 
întâlnire participă N. Fleva și Em. Costinescu. Împreună ho- 
tărăsc să recurgă la obstrucţie parlamentară. Declarația comu- 
nă a opoziţiei e citită și comentată în Cameră de Al. Marghi- 
loman, iar în Senat de Gh. Gr. Cantacuzino. Ea considera pre- 
zența la guvern a lui D.A. Sturdza „ca o atingere a demnității 
naţionale și, făcând abstracţie de orice deosebire de partid, mi- 
noritatea parlamentară se declară hotărâtă a se opune pe toate 
căile legale, în prima linie prin obstrucţionism parlamentar, la 
o mai departe funcţionare a actualului ministru-prezident al 
statului român“!?. Declaraţia purta semnătura a 20 de deputați 
și a 10 senatori. Obstrucţia însemna lungi discursuri parla- 
mentare, interpelări de tot felul și cât mai multe articole în 
ziare şi mai ales întruniri publice şi manifestații de stradă. 
Costinescu și B. Delavrancea își dau demisia din Cameră. În 
Senat și în Cameră se anunţă interpelări peste interpelări. 


12 Apud T. Maiorescu, Discursuri parlamentare..., V (1895-1899), p. 96. Pe 
marginea acestei declaraţii Take Ionescu ţine un discurs memorabil, „excelent“, 
cum îl califica și T. Maiorescu. 

Practic, Parlamentul (Senatul votează o moţiune de încredere 
în guvern prezentată de Gh. Mârzescu) nu mai poate lucra. 
Opoziția îl împiedică mai ales în modificarea legii minelor. 
Prelungirea şedinţelor Camerei și noaptea nu se face de frica 
întrunirilor de la „Dacia“, care nu mai contenesc. Era pentru 
prima oară în istoria parlamentară a statului român când se 
recurgea la obstrucţie. Ea se dovedea o armă eficace, chiar 
dacă nu voia să însemne altceva decât păzirea strictă a căilor 
legale şi a regulamentului de funcționare a Parlamentului“. 
Guvernul se vede nevoit să închidă Camera (cu legea minelor 
nu se ajunge decât la art. 8) și la 24 martie și Senatul (în ex- 
tremis se reuşeşte votarea legii lui Haret). Pentru 21 martie/ 
2 aprilie se convoacă o mare întrunire la „Dacia“, la care par- 
ticipă întreaga opoziţie** (cu excepţia lui P.P. Carp, care refu- 
ză). Adepții săi primesc însă, „căci, dacă era vorba de o opo- 
ziţie mai blândă, atunci nu trebuia să se facă declararea de 
obstrucțiune cu cea mai gravă acuzare, aceea a atingerii dem- 
nităţii naţionale“, cum logic scria T. Maiorescu”. O prezidează 
Gh. Gr. Cantacuzino. lau cuvântul T. Maiorescu, Al. Marghi- 
loman, Take Ionescu, N. Fleva, C. Dissescu. Cuvântul de or- 
dine: „Jos nevrednicul“, adresat lui D.A. Sturdza. Se votează o 
moţiune: „d. Sturdza nu mai este vrednic de a fi ministru 
român“, La 22 martie se ţine o altă întrunire convocată de 
N. Filipescu şi prezidată de Alecu Catargiu, la 23 martie încă 
una, convocată de N. Fleva, la 25 martie o alta, prezidată de 


* Aşa, de pildă, regulamentul prevedea că orice proiect de lege trebuia 
citit mai întâi în Secţii. De obicei, ele nu se citeau decât de un delegat sau mai 
mulţi, dar nu de toţi membrii secţiei. Era de ajuns ca unul singur din membri 
să ceară citirea de către toţi și lucrul devenea obligatoriu (de aceasta profită 
T. Maiorescu, gen. Manu, Gh. Panu la Senat în acele zile, din păcate, însă, 
tocmai la o lege ca aceea a învățământului profesional, datorată lui Spiru Ha- 
ret). Ca de obicei, aplicarea strictă a unui regulament era de natură să para- 
lizeze orice activităţi. 

** Vezi, pe larg, toate aceste întruniri și demonstraţii de stradă în 1. Bulei, 
Lumea românească la 1900, p. 63 şi urm. 

15 T. Maiorescu, op. cit., V, p. 97. 

“ „Timpul“, nr. 65 din 23 martie/4 aprilie 1899. 

Th. Rosetti. Cu acest prilej vorbesc: „bine“ N. Filipescu, „uimi- 
tor“ B. Delavrancea, „admirabil“ Take Ionescu (epitetele apar- 
ţin lui T. Maiorescu)”. Toată opoziţia era prezentă, „afară de 
bolnavul L. Catargi, nevolnicul Carp“ (expresiile sunt ale ace- 
luiași). Din nou o întrunire se ţine la 28 martie, prezidată de 
T. Maiorescu, cu o mare participare (cu delegaţi din provin- 
cie). Vorbesc: C.C. Arion, Al. Marghiloman, Take Ionescu, 
I. Grădişteanu, N. Fleva, B. Delavrancea ș.a. „Entuziasm, clo- 
cotire indescriptibilă“. T. Maiorescu sfârşeşte cu vorbele: „Iră- 
iască România!“ 


15 T. Maiorescu, Însemnări zilnice, jurnal nr. 20, mss. 1189, f. 6. 

4. Un lider contestat — Gh. Gr. Cantacuzino 


În sfârşit, la 30 martie, guvernul D.A. Sturdza demisio- 
nează și demisia i se primește. „Cea mai exultantă și curată 
bucurie a noastră“ — scrie entuziasmat T. Maiorescu, care 
nicăieri în însemnările sale n-are atâta trăire ca în paginile 
închinate zilelor de 21-28 martie 1899. Pe N. Filipescu îl 
sărută de bucurie și îi dăruiește 3 volume din Critice, cu de- 
dicația „d-lui N. Filipescu în cea mai caldă amintire a zilelor 
21-28 martie 1899. Autorul“. Filipescu propune: „acum tre- 
buie să fuzionăm cluburile, să ne unim cu toţii“ și T. Maiorescu 
e de acord: „ai dreptate, sunt al d-tale întru aceasta, să lucrăm 
împreună şi să o facem“. 

Dar... tocmai acum se răspândește vestea că a murit L. Ca- 
targiu. „Consternare“, notează T. Maiorescu. Gen. Vlădescu, 
șeful Casei militare a regelui, venise să anunţe că era deja scri- 
să chemarea lui Lascăr Catargiu ca să formeze ministerul*. La 
Clubul constituțional adepţii lui Carp se întâlnesc de îndată 
„pentru a ne da samă de situaţia creată prin moartea șefului 
recunoscut al amândouă grupărilor conservatoare“!. În același 
timp, catargiștii se reunesc și ei. Aveau nevoie de un repre- 
zentant politic al partidului. Comitetul Executiv, format atunci 
din 22 de persoane, este convocat de urgență în Cabinetul 
roșu al Clubului conservator. N-au fost prezenţi decât nouă: 
Gh. Gr. Cantacuzino, gen. Manu, Take Ionescu, N. Filipescu, 
G. Panu, C. Olănescu, Th. Văcărescu, Al. Catargiu și J. Laho- 
vari. Clubul era plin de membri care așteptau decizia Comite- 
tului. Take Ionescu și G. Panu au cerut amânarea unei hotă- 
râri din deferență pentru cel mort (să se mai aștepte măcar o 
zi) și din necesitatea de a se lua legătura cu junimiștii, „cu care 


* Vezi I. Bulei, Lumea românească la 1900, p. 70 şi urm. Aici un portret al 
lui Lascăr Catargiu, p. 70-77. În această carte a noastră este tratată pe larg, cu 
toate implicaţiile sale, guvernarea conservatoare dintre 1899 și 1901. Aici doar 
vom puncta ceea ce acolo apare dezvoltat. 

1 T. Maiorescu, op. cit., f. 17. 

se lucrase chiar astăzi cu atâta perfectă înţelegere și intimi- 
tate“, Ceilalţi au insistat pentru o decizie imediată. Și atunci, 
în unanimitate, Gh. Gr. Cantacuzino este proclamat președinte 
al Comitetului Executiv al partidului, funcţie în care fusese L. 
Catargiu. Alegerea pripită a lui Gh. Gr. Cantacuzino“, abia la 
2 ore de la moartea lui L. Catargiu, e de presupus că nu s-a 
făcut fără aprobarea regelui. V. Lascăr dădea presupunerea 
drept certitudine. Firul de înțelegere ar fi fost, crede și T. Ma- 
iorescu, prefectul palatului, gen. Vlădescu. Cluburile locale au 
reacționat diferit, după cum erau în orașul respectiv relaţiile 
catargiștilor cu junimiștii**. 


Alegerea lui Cantacuzino aduce, din nou, discordia între 
conservatori. T. Maiorescu notează: „nu-mi vine să cred“. Nici 
un junimist nu vedea pe altcineva decât pe P.P. Carp drept suc- 
cesor al lui L. Catargiu. Acum, contrar dorințelor lor, erau 
puși în faţa unui fapt împlinit. Nimeni nu-i consultase asupra 
noii orânduieli din capul partidului. Din partea conservato- 
rilor catargişti gestul era imprudent, căci semăna discordie. Pe 
de altă parte, ei nu aveau de ales, odată L. Catargiu dispărut, 
decât între a rezista ascensiunii lui Carp sau a-i accepta șefia. 
Au ales soluţia rezistenţei pentru că personalităţile politice 
care fuseseră alături de L. Catargiu, puternice individualități, 
nu voiau să accepte ideea unei tutelări din partea unui om 
politic atât de dominator, cum era PP. Carp. Fruntașul juni- 
mist nu era deloc iubit în rândurile conservatoare. Toţi însă se 


? Ibidem, f. 19; C. Bacalbașa, op. cit., vol. II, p. 258-259. 

* Vezi un portret al noului șef conservator în Ion Bulei, op. cit., p. 86-88. 

** La lași membrii clubului se adună în grabă. Gr. Kogălniceanu, preșe- 
dintele, ezită în a-l felicita pe Cantacuzino ca pe noul „șef“ al partidului. La 
insistenţele lui Al. Bădărău, fostul radical, șefia este însă recunoscută. La 
Craiova, celălalt mare club al conservatorilor, unde cele două nuanţe conserva- 
toare erau amestecate, clubul decide să trimită șase delegaţi la București, trei 
catargiști și trei junimișşti, hotărâți mai curând să ceară şefia lui Carp nu a lui 
Cantacuzino. Take lonescu îi ameninţă cu demisia sa din președinția (onorifică) 
a clubului craiovean și la Bucureşti cei trei catargiști se despart de junimiști. 

temeau de el, de tăria lui de caracter și ascuțita sa inteligență. 
Unui astfel de om nu te supui decât constrâns. Or, nici gen. 
G. Manu, nici N. Filipescu, Take Ionescu sau Gh. Cantacuzino 
nu credeau că sunt în situaţia de a fi constrânși*. 


* Reproșându-i lui Carp că a voit să păstreze mereu o personalitate dis- 
tinctă grupării pe care o conducea cu perspectiva asigurată de a moșteni șefia 
lui L. Catargiu, gen. Manu îi spunea că dacă ar fi venit printre ei, ceilalți 
fruntași conservatori, se mai putea discuta chestiunea. „D. Carp a voit însă, se 
vede, să ne căciulim noi la d-sa și a așteptat să ne ducem noi la clubul junimist 
și să-l rugăm a lua șefia Partidului Conservator, ceea ce ar fi însemnat după 
mine sinuciderea Partidului Conservator și călcarea demnităţii sale“ (D.A.D., se- 
siunea ordinară 1899-1900, nr. 11, şedinţa din 20 noiembrie 1899, p. 76). 


O criză conservatoare 
într-o criză financiară 


Regele încearcă să împace cele două grupări conservatoa- 
re. Nu credea că era cel mai potrivit moment pentru expe- 
rienţe politice. O gravă criză financiară ameninţa țara. Dar, în 
urma neînțelegerii lor (tratative nu lipsesc), el se hotărăște să-l 
cheme pe Gh. Gr. Cantacuzino. P.P. Carp ar fi replicat la 
această hotărâre: „Que votre Majesté essaye d'abord toutes les 
mediocrit6s, mon tour viendra après si je ne meurs pas avant“. 
Carol I a preferat gruparea Gh. Gr. Cantacuzino, ca mult mai 
numeroasă, cu toate că el considera soluţia mai mult ca o în- 
cercare. De altfel, văzând neînțelegerile conservatoare, a in- 
tenţionat să cheme un nou minister liberal, eventual cu 
Dim. Gianni în frunte (acesta e chemat la Palat la 6 aprilie). 
Încercarea n-a izbutit din cauza opoziţiei lui D.A. Sturdza care 
prefera retragerea tuturor liberalilor de la putere pierderii 
influenţei în sânul partidului său. Ministerul Cantacuzino se 
formează cu primul ministru la Interne, G. Manu la Finanţe, 
I. Lahovari la Externe, Take Ionescu la Culte și Instrucţiuni, 
C.G. Dissescu la Justiţie, gen. Iacob Lahovari la Război, 
dr. C.I. Istrati la Lucrările Publice, N. Fleva la Domenii. Pri- 
mar al Capitalei a fost numit B. Delavrancea, iar prefect al 
poliţiei gen. I. Algiu. Dintre oamenii politici care-l compuneau 
atrăgea atenţia mai cu seamă prezenţa lui N. Fleva, tribunul, 
fostul ministru liberal. Această prezență arăta cât de nesta- 
tornice îi erau principiile, cât de labil caracterul și, totodată, 
cât de fără graniţe precise puteau fi în epocă grupările și 

partidele politice. Guvernul Cantacuzino era, fără îndoială, 
slab reprezentat cu valori politice. Doar Take Ionescu era în 
minister o personalitate. De altfel, guvernul se și afla sub in- 
fluenta sa, mai mult decât sub aceea a lui Gh. Gr. Cantacuzino 
sau a lui G. Manu (C. G. Dissescu și dr. C.I. Istrati îi erau 
prieteni personali). 


Constituirea guvernului numai de către conservatorii puri 
afectează pe junimiști. „Carp și Marghiloman însă cam plouaţi“ 
— notează T. Maiorescu. Cele mai multe organizaţii locale se 
resimt în urma despărțirilor dintre fruntașii de la centru. 
Mulţi conservatori cu simpatii între junimiști sau numai juni- 
mişti până atunci trec în tabăra guvernamentală (cum, de alt- 
fel, era de aşteptat). T. Maiorescu notează pe Varlam de la 
Craiova, pe Constantinescu de la Turnu Severin, colonelul 
Petrovici de la Târgu Jiu, ezitările lui Th. Cămărășescu, ale lui 
C.C. Arion ș.a. Aceste treceri sunt multe la Focșani, Slatina, 
Bârlad, Ploiești, Iași ș.a. Ziarul „La Roumanie“, al lui Lilly 
Florescu, devine „cu totul conservator și nejunimist“. Sunt și 
evaziuni în sens invers: Teleman de la Huși, Mache Băleanu, 
Eug. Ghika-Budești din lași, Dimitrie C. Sturdza-Scheianul. 
Grosul trupei rămânea însă cu Gh. Gr. Cantacuzino și cu pu- 
terea. Oricum, conservatorii puri fuseseră și erau mai nume- 
roși decât au fost vreodată junimiștii. 

În pregătirea alegerilor Gh. Gr. Cantacuzino dă un pro- 
gram de guvernare vast și neprecizat!. El cheamă reprezen- 
tanţi ai conservatorilor din toată ţara la un mare banchet la 
Iaşi (făcut pe cheltuiala lui pentru că la urma urmei averea îl 
adusese la putere, în primul rând, și nu era rău s-o folosească 
în a și-o menţine) și ţine un discurs programatic. În cadrul lui 
nu se referă la chestiuni externe. Tăcerea în această din urmă 
privinţă era indicată. Prea mult tulburase apele D.A. Sturdza. 
Discursul se referă la probleme interne. Și chiar dacă situaţia 
financiară a ţării stătea ameninţător asupra tuturor, liderul 


! „Timpul“, nr. 106 din 15/27 mai 1899. 

conservaotr se arăta convins că noi sacrificii și impozite o vor 
redresa. Mai mult, el își propunea să întreprindă mari inves- 
tiţii. Nu în industrie, ci în agricultură, unde într-adevăr nu se 
făcuseră aproape deloc. Acum anunță Cantacuzino că va în- 
cepe un vast program de îndiguiri și irigații. O intenţie bună, 
aruncată într-un moment total nepotrivit. Statul român nu va 
putea găsi multă vreme mijloacele necesare pentru a începe să 
întreprindă un astfel de program. De aceea programul lui 
Gh. Gr. Cantacuzino e și întâmpinat cu multă ironie de adver- 
sarii politici*. Și guvernul trece la organizarea alegerilor. 

Ele aduc obișnuitele majorități guvernamentale: la Cameră 
157 mandate, la Senat 86. Conservatorii puri au luptat de re- 
gulă singuri, dar în unele locuri au acceptat și colaborări cu 
junimiștii. Aceștia din urmă obțin mult mai puţine mandate 
decât se așteptaseră: 14 la Cameră, 9 la Senat?. Dintre ei, 
PP. Carp la Vaslui, C. Stroici la Dorohoi, Guţă Marcu la Turnu 
Severin, Al. Marghiloman și C.C. Arion la Buzău, Dimitropol 
la Târgoviște, C. Vernescu la Suceava s-au ales cu ajutorul gu- 
vernului. În plus, T. Maiorescu e ales senator din partea Uni- 
versității cu 34 voturi contra 24 (date lui Gr. Ștefănescu), 
ministerialii votând pentru el. Nemulțumit de rezultatul alege- 
rilor, cu obișnuita-i detaşare, P.P. Carp pleacă la băi, la Vitel, 
lăsându-și adepţii să se descurce singuri în sesiunea parlamen- 
tară care începe. Nu înainte de a primi admonestările lui 
T. Maiorescu și apoi şi ale altor junimiști (reuniți la Clubul 
constituţional la 4/16 iunie ca să comenteze situația) pentru 
această intempestivă părăsire a scenei politice?. Conservatorii 
guvernamentali se puteau declara mulțumiți de rezultatul ale- 
gerilor. Majorităţile erau mai mult decât confortabile. Pentru 
candidaturile în Parlament ei făcuseră apel la mulţi tineri, care 


* „Slabul discurs program al lui Gh. Gr. Cantacuzino la banchetul de la 
lași de vineri 14 mai. Ridicola şi îngâmfata lui călătorie prin Moldova à la 
Royauté“ — nota T. Maiorescu (op. cit., f. 75). 

? „Timpul“, nr. 116, 120, 122, 123 din 28 mai/9 iunie, 1/13 iunie, 2/14 iu- 
nie, 3/15 iunie 1899. 

3 T. Maiorescu, op. cit., f. 76-77. 

cu acest prilej intrau în viața politică. Prezenţa tinereții, mai 
pronunţată ca de obicei, pe băncile Parlamentului i-a și atras 
acestuia numele de „Kindergarten“ dat de opoziţie, nume care 
a şi rămas. 


Dar, cu toate majorităţile sale, guvernul Gh. Gr. Cantacu- 
zino n-avea, de la bun început, o situaţie de invidiat. Cel mai 
grav era afectată această situaţie de compromiterea aproape 
totală a recoltei. Anul 1899 a fost unul din cei mai secetoși din 
câți se cunoscuseră în România“, și recolta proastă (şi era foar- 
te proastă) ameninţa să agraveze şi mai mult situaţia financiară 
a ţării, aflată și așa în mare suferinţă. Fără grâne statul român 
pierdea principalul articol de export. Și n-avea cu ce plăti da- 
toria externă. Politica financiară a guvernanţilor României nu 
fusese greșită, însă fusese prea puţin prevăzătoare. O prea ma- 
re dorință de schimbări, mai ales în serviciile publice, o susți- 
nută operă de construcţii edilitare (și nu numai), ca și alte 
inovări au necesitat investiții mereu reînnoite care până atunci 
se acoperiseră din excedentele bugetare și din împrumuturile 
externe. „Eram o ţară obișnuită a face mereu cheltuieli, o ţară 
care-și pierduse oarecum minţile și credea că putea să facă și 
de toate și repede“ — spunea Take Ionescu în Parlament în 
noiembrie 1899, amintind că de 18 ani România s-a obișnuit 
cu o circulaţie de bani din străinătate de 54 milioane pe ani. 
Între 1887 şi 1894 situaţia financiară fusese foarte bună. Exce- 
dentele se ridicau la suma de 45,5 milioane lei. Dar deja în 
1894-1895 încep să reapară deficitele bugetului statului: 
10 365 499 lei în 1895, 16 655 248 lei în 1896, 6 496 756 lei 
în 1897. În 1898, deficitul se ridica la 13 819 754 lei. Era clar 
încă din 1895 că cheltuelile statului trebuiau să scadă**. În 


* În ultimul deceniu recolte slabe mai fuseseră în 1894 și 1896 şi foarte 
slabă în 1897 (vezi descrierea situaţiei agrare în I. Bulei, op. cit., p. 117-121). 

1 D.A.D., nr. 11, şedinţa din 30 noiembrie 1899, p. 101. 

* Th. C. Aslan, Finanţele României de la Regulamentul organic până astăzi. 
1831-1905, Bucureşti, 1905, p. 197-198. 

** „Se tot vorbeşte — spusese L. Catargiu în 1894 — că România este o 
țară bogată. Vă înșelaţi. România este bogată când plouă și se întâmplă că une- 

1899, România trebuia să ceară un împrumut de aproape 200 
milioane de lei pentru a-și lichida bonurile de tezaur. Dar cu 
ce se acoperea acest împrumut în condiţiile unui dezastruos an 
agricol? În plus, războiul anglo-bur adusese o perturbare pu- 
ternică în finanţele pieței europene. Unde urma să găsească 
credit statul român în aceste condiţii? Într-o atare conjunctură 
conservatorii din jurul lui Gh. Gr. Cantacuzino n-aveau nici 
un motiv să se bucure că au luat puterea. Povara ei era cople- 
șitoare. 

Situaţia agrară se agrava pe zi ce trecea. Ministrul Agri- 
culturii și Domeniilor a creat o comisie specială care a luat în 
pripă o serie de măsuri. Seceta persistând, măsurile n-au avut 
nici un efect. Se resimțea o mare lipsă de nutreţuri. 18 județe 
erau amenințate să n-aibă deloc furaje; recolta de fâneţuri era 
aproape nulă, ovăzul şi orzul la fel; porumbul era, la rândul 
lui, grav compromis de vânturile calde. România avea în acel 
moment 3 800 000 vite cornute, 600 000 cai, 5 000 000 oi. Cu 
seceta persistând aproximativ 2 000 000 vite mari şi 3 000 000 
de oi erau amenințate să moară de foame. Era nevoie de cel 
puţin 150 000 vagoane de nutreţuri. Ministerul deschide un 
credit de 1 000 000 lei. Parlamentul mărește acest credit la 
2 000 000 leit. În fiecare judeţ consiliile judeţene au primit 
dispoziţia să acorde din casele judeţelor sumele necesare 
pentru cumpărarea porumbului și grâului. În județele Bacău, 
Brăila, Buzău, Fălciu, Ialomița, Ilfov, Prahova, Putna, Râmni- 
cu-Sărat, Romanați și Teleorman sumele necesare au fost mari 
(între 150 000 și 1 000 000) şi prin lege s-a hotărât procurarea 
lor de la Casa de Economii și Consemnaţiuni. Sătenii cărora li 
se acordau împrumuturile urmau să le restituie judeţelor în 


ori nu plouă“ (D.A.D., nr. 5, şedinţa din 19 iunie 1899, p. 56). Cu prilejul 
discuţiei Adresei de acum N. Filipescu răspunde lui 1.1.C. Brătianu, care acuza 
pe conservatori de lipsă de economie în politica lor financiară, demonstrând 
că, de fapt, liberalii i-au depășit în cheltuieli (D.A.D., sesiunea ordinară 
1899-1900, nr. 8, şedinţa din 25 noiembrie 1899, p. 36). 

è D.A.D., nr. 4, ședința din 18 iunie 1899, p. 43-45; nr. 5, ședința din 
19 iunie 1899, p. 47. 

termen de 3-5 ani, plătind aceeași dobândă pe care o plătea 
judeţul la Casa de Economii și Consemnaţiuni (5-6%). 

În paralel cu aceste măsuri guvernul aduce la Senat la 16 
iunie și la Cameră la 21 iunie 1899 un proiect de repunere în 
vigoare a legii jandarmeriei din 30 august 1893*. 

Încercările de a preîntâmpina o catastrofă agrară se împle- 
tesc cu cele de a găsi soluţii în chestiunea financiară, unde 
situația nu era mai puţin gravă. Dimpotrivă. Gen. Manu, mi- 
nistrul de Finanţe, încearcă să facă un împrumut. Condiţiile 
puse de bancherii germani i s-au părut însă prea oneroase, 
mult mai grele decât cele puse cu prilejul altor împrumuturi. 
Mai mult, ministrul român nici nu prea găsea la cine să îm- 
prumute, după cum a demonstrat-o el însuși în Parlament 
aducând în sprijin corespondenţa sa cu Al. Beldiman, repre- 
zentantul nostru la Berlin (și după cum și mai convingător a 
pus-o în evidenţă Take Ionescu în Cameră la 30 noiembrie 
1899). Ministrul român se duce el însuși în Occident, se în- 
tâlnește cu reprezentantul sindicatului bancherilor care, după 
ce se reunesc la Bruxelles, condiționează împrumutul de afa- 
cerea Dreyfus și de războiul anglo-bur. Tratativele guvernu- 
lui român cu bancherii occidentali iau o turnură dificilă. 
Gh. Gr. Cantacuzino cere sfatul regelui. La recomandarea 
acestuia este trimis să negocieze în Germania I. Kalinderu, 
graţie şi relaţiilor sale cu finanța germană (în acel moment 
Kalinderu era administratorul Domeniilor Coroanei). Argu- 
mentul principal al lui Kalinderu, căruia mulți îi contestau 
competenţa în materie de finanţe (I. Maiorescu spunea despre 


7 Ibidem, nr. 8, şedinţa din 22 iunie 1899, p. 111-113. 

* Guvernul liberal redusese efectivele jandarmeriei la jumătate și împu- 
ținase numărul subprefecţilor. Conservatorii, de teama tulburărilor din sate în 
condiţiile de lipsuri datorate secetei, nu numai că readuc efectivele la cifrele 
iniţiale din 1893, dar le şi măresc în acele judeţe „unde necesităţile urgente o 
vor reclama“ (e posibil ca măsura să fi fost luată și de liberali din aceeași tea- 
mă). Totodată, creează noi secţii de jandarmi. Proiectul trece la Senat cu 73 de 
voturi contra unul și la Cameră cu 60 contra trei (D.A.D., nr. 7, ședința din 
21 iunie 1899, p. 100-101. Totalul jandarmilor se ridica la 2 192, în medie 
55-57 pe judeţ). 

el: „Si on ne l’ôtait à certains que leur ridicule, il ne leur reste- 
rait rien“), era chiar interesul băncilor germane de a nu se de- 
valoriza prea tare valorile româneşti emise, aproape toate, 
prin intermediul lor. Kalinderu încheie până la urmă, la 
7/19 noiembrie 1899, un împrumut în bonuri de tezaur 5% în 
valoare nominală de 175 milioane lei. Împrumutul era pe ter- 
men de cinci ani, rambursabil integral la 1 decembrie 1904. 
Efectiv el producea suma de 155 793 760 lei. Convenția de 
împrumut stipula însă condiţii foarte grele. Guvernul român 
nu mai putea încheia nici un alt împrumut până la lichidarea 
acestuia și se obliga să anuleze credite deja votate pentru suma 
de 83 milioane lei. Stipulațiile împrumutului au fost publicate 
de Bleichr&der în prospectul împrumutului. Că erau oneroase 
nu mai încape îndoială. Ele atingeau, în același timp, suverani- 
tatea ţării, obligând-o să anuleze legi votate. Adversarii gu- 
vernului n-au întârziat să invoce incapacitatea acestuia, mai 
ales a ministrului de Finanţe, G. Manu. Ideea incapacității mi- 
niștrilor conservatori este întreţinută și de „colosala prostie“ a 
lui N. Fleva care pentru a face față nevoilor de nutreţ a cum- 
părat fân din Ungaria (nu de două milioane cât votase Parla- 
mentul, ci de şapte). Dar când sosește fânul în ţară se constată 
că el era stricat în bună măsură. Refuzul de a-l primi se lovea 
de o piedică serioasă, căci contractele fuseseră prost făcute 
(unele din ele), cu jurisdicție la Budapesta în caz de conflict’. 
Într-un moment de mare criză agrară și financiară cum ţara 
nu mai cunoscuse, la cârmă se afla un guvern slab și puţin re- 
prezentativ. 


4 D.A.D., sesiunea ordinară 1899-1900, nr. 11, ședința din 29 şi 30 noiem- 
brie 1899, p. 78, p. 99-101. 

Vezi I. Bulei, op. cit., paragraful Cad ploile peste „fânul lui Fleva“, 
p. 163-167. 

1. Guvernare. Strădanii si insuccese 


Mai ales criza financiară nu înceta să se agraveze. Cu îm- 
prumutul de 175 milioane ea nu se domolise decât pentru 
moment. În fapt, anuitatea datoriei publice mai creștea cu 
încă 8 750 000 lei și, în consecință, găsirea de noi resurse de 
venituri era stringentă. Impozitele directe existente se încasau 
cu greutate, iar cele indirecte n-aveau eficacitate. La 9 decem- 
brie 1899, guvernul aduce în Cameră proiectul reînființării 
taxei de 5% asupra retribuţiei funcționarilor publici, precum 
și a tuturor impiegaţilor din întreprinderile de comerț, indus- 
trie și utilitate publică!. Pe aceeași linie de reducere a cheltu- 
ielilor se stabileşte maximum de salariu pentru un funcționar 
public, care, cu excepţia miniștrilor, secretarilor de stat, cor- 
pului diplomatic și consular, nu putea depăși suma de 1 500 
lei. La 14 decembrie se aduce în discuţie modificarea legii 
patentelor prin înlocuirea taxei proporţionale asupra valorii 
locative cu o taxă de 5% asupra beneficiului net, aplicabilă 
bancherilor, caselor de bancă, caselor și comptuarelor de 
schimb, societăţilor pe acţiuni, anonime sau în comandită (cu 
contract), care exercitau vreun comerţ sau industrie. Modifi- 
carea se face cu 69 voturi contra două, după o discuţie la care 
iau parte PP. Carp, gen. Manu, C.C. Arion, N. Filipescu, 
G. Panu, Take Ionescu și care pune în evidenţă, încă o dată 
situaţia financiară foarte grea în care se afla țara cu circa 15 
milioane lei ce nu puteau fi acoperite decât prin crearea de 
resurse noi’. În aceeași zi se propune înfiinţarea taxei de 
0,30 bani pe kilogramul de zahăr fie importat, fie fabricat în 
țară, votată și ea la 14 decembrie cu 63 voturi contra patru‘. 
La 15 decembrie 1899 se reziliază contractul cu D. Hallier 


! D.A.D, nr. 14, şedinţa din 10 decembrie 1899, p. 131. 

? Ibidem, nr. 15, şedinţa din 13 decembrie 1899, p. 138-139. 
3 Ibidem, nr. 16, şedinţa din 14 decembrie 1899, p. 142-143. 
1 Ibidem, p. 153-161. 

privind construirea portului Constanţa, ca foarte costisitor, și 
se reduc cheltuielile de construcţie (votat cu 80 de voturi con- 
tra patru, după o lungă discuţie)”. La 16 decembrie se votează 
cu 60 voturi contra 13 perceperea unei a doua zecimi la im- 
pozitele directe. O zi mai târziu se înfiinţează o taxă de con- 
sumaţie asupra petrolului (cinci bani la fiecare litru). Îndată 
după vacanța de iarnă Parlamentul votează o taxă de timbru 
și înregistrare (taxă proporţională și fixă, pe clase). În același 
timp s-au modificat şi taxele de înregistrare asupra moșteni- 
rilor și donaţiunilor, supunând la taxe și moștenirile în linie 
directă și mărind taxele și pentru celelalte grade de rudenie. 
Aceasta în ce privește averea imobiliară. Pentru averea mobi- 
liară taxele sporesc cu 3%. Acestor impozite directe și indirec- 
te li s-au mai adăugat urcarea prețului tutunului, sporirea 
tarifelor căilor ferate, monopolul hârtiei de țigarete. Totalul 
impozitelor directe aduse de guvernul Cantacuzino dădea su- 
ma de 7 885 000 lei, al celor indirecte 16 650 000 lei. Propor- 
tia era de o treime impozite directe pentru două treimi impo- 
zite indirecte. Dintre cele 10 impozite propuse de guvernul 
Gh. Gr. Cantacuzino doar două erau introduse prima dată 
(taxa de consum asupra petrolului și monopolul hârtiei de ți- 
garete). Sporul de venituri evaluat de pe urma acestor impo- 
zite (24 500 000) a fost însă însoţit și de un spor de cheltuieli 
de 9 473 376 lei. Rezultatul bugetului 1899-1900, cum rezultă 
din situaţia tezaurului, încheiată la 30 septembrie 1901, avea 
un deficit de 35 404 909,52 lei. „Acesta era cel mai mare 
deficit pe care l-a avut vreodată Țara Românească și care se 
ridica la 18,25% din veniturile încasate“ — scria Th. C. Aslan?. 
Pentru acoperirea acestui mare deficit guvernul Gh. Gr. Can- 
tacuzino a creat resurse doar în valoare de 8 453 018, 71 lei!, 


* Ibidem, nr. 17, ședința din 15 decembrie 1899, p. 163-182. 

6 Ibidem, nr. 18, din 16 decembrie 1899, p. 183-188. 

7 Ibidem, nr. 21, şedinţa din 19 decembrie 1899, p. 271-279 (84 voturi con- 
tra 10). 

3 Ibidem, nr. 23, ședința din 11 ianuarie 1900, p. 283-336. 

’ Th. Aslan, op. cit., p. 205. 

10 Ibidem. 

Era limpede că se impuneau măsuri mult mai radicale pentru 
a redresa bugetul. Care erau acele măsuri și cine era chemat 
să le ia? erau întrebările acelui moment. Răspunsul la ele inte- 
resa practic pe toată lumea, nu numai lumea politică și nu nu- 
mai partidul de la putere. Vorba lui Carp: „fiecare are con- 
vincţiunea că dacă nu se găsește enigma sfinxului, monstrul 
are să ne înghită pe toți“!!. Guvernul Cantacuzino nu părea cel 
cu adevărat în stare să facă față situaţiei. 

Povara guvernării determină tendinţa strângerii rândurilor 
conservatoare. Ea acţionează ca factor de unire printre conser- 
vatorii puri, după cum teama de a pierde șansa puterii acțio- 
nează printre junimiști*. Şi asupra unora și asupra celorlalţi 
apăsa ameninţarea venirii liberalilor. Aceștia încep să-și re- 
unească rândurile prin compromisuri reciproce. Drapeliștii 
Em. Costinescu, V. Lascăr, T. Stelian, Costescu-Comăneanu, 
Em. Porumbaru ș.a., care rămăseseră despărțiți de Sturdza, 
treptat, în primăvara lui 1900, găsesc punți de înțelegere cu 
sturdziștii. Situaţia conservatorilor, despărțiți cum erau și cu 
un guvern slab, îi silea pe liberali să se disciplineze iarăși în 
jurul șefului lor pentru o guvernare ce se anunța mult mai 


1 D.A.D., nr. 33, ședința din 28 ianuarie 1900, p. 475; T. Maiorescu, 
Însemnări zilnice, jurnal nr. 21, mss. 11392, f. 3 (însemnare din 14/26 decembrie 
1899). 

* Junimiştii acuză pierderea lui Ghermani. T. Maiorescu îi scria lui 
Sc. Vârnav că PP Carp și Th. Rosetti pot înlocui pe Ghermani în chestiunile 
financiare, dar acesta era „omul de încredere al obștei și apoi nici Carp, nici 
Rosetti nu au raporturi speciale cu bancherii care făceau din Ghermani un mi- 
nistru de finanţe aşa de îndemânatec. Pierderea este foarte mare pentru ţară; 
pentru noi junimișştii este enormă. lată calamitatea politică în momentele de 
față!“ Plină de interes este remarca lui Maiorescu: „E caracteristic cum mor 
oamenii noștri politici de inimă: Al. Lahovari, Lascăr Catargiu, Menelas Gher- 
mani. Acum și Iorgu Cantacuzino e atins (...). Prea iute a venit peste noi cultu- 
ra Occidentului și luptele parlamentare consumă puterea de rezistenţă mai 
mult decât în statele vechi“ (T. Maiorescu, Însemnări zilnice, jurnal nr. 21, mss. 
11389, f. 7, 9). C. Bacalbașa scria și el: „Moartea lui Menelas Ghermani — fără 
să-și dea nimeni seama — a provocat lunga sciziune din Partidul Conservator 
şi a împiedicat consolidarea guvernului lui Petre Carp care, dacă ar fi biruit 
criza, ar fi ajuns chiar de atunci șeful întregului Partid Conservator“ (C. Bacal- 
başa, op. cit., vol. II, p. 272-273). 

apropiată decât se crezuse (guvernul Sturdza căzuse pe o ches- 
tiune naţională și într-o gravă dezmembrare a rândurilor par- 
tidului și era greu de crezut că reabilitarea lui Sturdza se va 
face atât de repede). În plus, liberalii își împrospătează 
rândurile cu o infuzie de tineret și inteligenţă proaspete prin 
intrarea social-democraţilor în rândurile lor*. Acest din urmă 
fapt însemna, totodată, creșterea ponderii lui I.I.C. Brătianu 
în PN.L., „generoșii“ fiind un sprijin serios în ascensiunea ce- 
lui pe care „Oculta“ îl pregătea demult pentru șefie. De altfel, 
I.1.C. Brătianu și este elementul cel mai activ în atragerea 
„generoşilor“. 

Conservatorii se vedeau depășiți de situaţie**. Guvernul nu 
putea să facă un nou împrumut pe piaţa externă, ţinut fiind 
de prevederile împrumutului anterior. Statul român nu avea 
la îndemână alte resurse decât acelea izvorâte din veniturile 
sale proprii. Discuţiile din jurul bugetului pe 1900-1901, pre- 
zentat în Cameră la 19 martie de N. Filipescu, au pus în evi- 
denţă o dată mai mult starea financiară cu totul îngrijorătoare. 


* Asupra trecerii „generoșilor“ la liberali vezi lon Mamina, Vasile Niculae, 
op. cil., p. 163 și urm.; Titu Georgescu, Între două revoluţii, Craiova, 1974; Ion 
lacoş, Partidul muncitorilor din România în viața social-politică a țării (1893-1910), 
Bucureşti, 1973; I.C. Atanasiu, Mișcarea socialistă 1881-1900, 1, Bucureşti, f.a., 
p. 366 și urm.; Tiberiu Avramescu, „Adevărul“, mișcarea democratică și socialistă 
1895-1920, Bucureşti, 1982; monografiile lui Z. Ornea și D. Hurezeanu asupra 
lui C. Dobrogeanu-Gherea; C. Titel-Petrescu, Socialismul în România. 1835— 
6 septembrie 1940, București, f.a., p. 138 şi urm.; C. Stere, În preajma revoluției, 
vol. 7, În ajun, ed. a III-a, București, f.a. Vezi, pe larg, capitolul Tinerimea gene- 
roasă, în lon Bulei, op. cit., p. 184—201. 

** Nici măcar în rândurile celor de la guvern nu era unitate de vederi. 
Începuseră şi rivalităţile personale, întreţinute mai cu seamă de N. Filipescu și 
Take Ionescu. Primul avusese un important rol în alegerea lui Gh. Gr. Can- 
tacuzino, a cărui rudă îi și era, și spera că rostul său în rândurile con- 
servatorilor va deveni unul foarte însemnat. Dar n-a fost așa, toate sforile 
legându-se şi dezlegându-se prin mâinile lui Take Ionescu care, la rându-i, se 
temea de Filipescu. Între cei doi începe o luptă surdă, deocamdată câștigată pe 
toate planurile de Take Ionescu, el reușind, între altele, să-și aducă pe cei mai 
mulți partizani în Parlament. Lupta celor doi lideri răbufnește pe faţă la 
începutul lui 1900, când este introdus în guvern I. Grădișteanu, prieten al lui 
Filipescu. 

Apărea foarte neclar care urma să fie acea politică financiară, 
eficientă în stare să scoată ţara la liman*. În orice caz, toţi 
conservatorii aveau în vedere o politică de impozite și mai pu- 
țin una de economii**. Spre aceasta din urmă se vor îndrepta 
liberalii. În cursul dezbaterilor N. Filipescu a propus două re- 
surse noi: vânzarea pădurilor statului, adică întreirea exploa- 
tării lor (la 500 000 de lei de la 150 000 lei) și vânzarea 
acţiunilor Băncii Naţionale!?. Dar Filipescu nu era financiar și 
E. Costinescu i-o dovedește, fără ironie, dar cu temeiuri eco- 
nomice, punându-l într-o frapantă inferioritate pe acest tă- 
râm!5. De altfel, Filipescu s-a și arătat de un optimism pe care 
situaţia nu-l justifica cu nimic. El credea, sau cel puţin voia să 
creadă, că milioanele rămase neacoperite se vor acoperi cu 
sporul normal al veniturilor vechi și cu sporul firesc al celor 
noi. Evaluările sale se vor dovedi neîntemeiate. Dar nici ca- 
tastrofală nu era situaţia încât să determine un pesimism ca 
acela exprimat de J. Lahovari, care la Senat n-a ezitat să de- 
clare că Europa controlează finanțele României. Pe bună drep- 
tate, Em. Costinescu spunea: „nu suntem într-o situaţiune eco- 
nomică aşa de disperată încât să se poată rosti acest cuvânt; 
avem încă destulă elasticitate încât să ne salvăm singuri în 
scurt timp. Și când n-om fi în stare s-o facem, eu unul aș dis- 
pera de România“. La 23 martie 1900 Take Ionescu reduce 
cheltuielile ministerului său cu 1 110 064 lei'5 și refuză crearea 


* „D. ministru de finanţe surâde — spunea zeflemitor P.P. Carp. Nu știu 
ce vrea să zică acest surâs. Vrea să zică: am convingerea că am să pot face 
aceste impozite (necesare redresării situaţiei — n. n.) ori că acest surâs vrea să 
zică: aceasta privește pe succesorul meu?“ (D.A.D., nr. 66, şedinţa din 20 martie 
1900, p. 1207). 

** „Economiile mă lasă foarte sceptic — declara Take lonescu. Am văzut 
țări care au făcut impozite, am văzut ţări care şi-au clezvoltat bogăţiile lor și 
şi-au creat resurse noi, nu am văzut însă țări care au făcut economii durabile“. 
Şi mai departe: „toată lumea cere economii, dar nimeni nu propune o anume 
economie, nimeni nu vrea să o sulere“ (D.A.D., nr. 68, ședința din 22 martie 
1900, p. 1249). 

1? Ibidem, p. 1211. 

'3 Ibidem, nr. 68, şedinţa din 22 martie 1900, p. 1242-1243. 

" Ibidem, p. 1243. 

15 Ibidem, nr. 69, şedinţa din 23 martie 1900, p. 1253-1257. 

de noi judecătorii. În general, bugetele tuturor ministerelor 
sunt reduse (la Ministerul de Război ele ajung la 4 300 000 
lei!ô). 


Criza financiară continua să fie însă foarte serioasă și nu se 
putea rezolva cu expediente. Soluţiile lui Take Ionescu nu se 
vedeau. În culise se vorbea atunci de intenţiile sale de a pro- 
pune vânzarea Serviciului maritim unui consorţiu străin, vân- 
zarea pădurilor statului, monopolului alcoolului și vânzarea 
către Banca Naţională a acţiunilor statului. Dintre toate se pa- 
re că numai cea din urmă propunere era pe cale de a se rea- 
liza. Între timp se înmulţesc tratativele de apropiere dintre 
cele două grupări conservatoare, mai ales prin eforturile lui 
N. Filipescu. Presa celor două grupări se făcea ecoul acestor 
tratative. De unde „Timpul“ și „Constituţionalul“ (acestuia i se 
adaugă și „Era Nouă“, organul politic al grupării junimiste de 
la lași, care apărea cu întreruperi de la 8 octombrie 1889) „se 
gratulau“ reciproc în termenii cei mai aspri (și duelul continuă 
și la începutul anului 1900)%*, după aprilie—mai 1900 orienta- 
rea e numai antiliberală, nu și antijunimistă sau anticantacu- 
zinistă. 

Pentru a împiedica reunirea conservatorilor, liberalii încep 
să facă onoruri junimiștilor**. 


15 Ibidem, nr. 70, şedinţa din 24 martie 1900, p. 1256. 

* Vezi, de pildă, articolele din „Constituţionalul“: Fără autoritate (nr. 3023 
din 6/18 februarie 1900), Utilitatea d-lui Gh. Gr. Cantacuzino (nr. 3095 din 
3/16 martie 1900), Criza partidului conservator (nr. 3096 din 4/16 martie 
1900) ș.a. 

** Vezi Al. Marghiloman, Note politice (1897-1924), București, 1927, vol. L, 
p. 27-28. 

2. Guvernul P.P. Carp 


După multe tevaturi (P.P. Carp nu vrea să se întâlnească cu 
Cantacuzino la Th. Rosetti, preferând la C. Olănescu, apoi 
mofturile aceluiași: „eu nu pot deranja toate planurile mele de 
vară pe temeiul unor «tratative»; incertitudini în privinţa ati- 
tudinii regelui — care era plecat la Sigmaringen —, Maiorescu 
spunându-i lui N. Filipescu: „regele pentru mine incalculabil 
de când a trimis la octombrie 1899 pe Kalinderu la Berlin“), 
după alte neînţelegeri privind Ministerul de Interne unde ju- 
nimiștii nu-l voiau pe Take Ionescu, dar pe care minister îl re- 
vendicau oricum cantacuziniștii, după multe contacte politice 
(între care P.P. Carp—D.A. Sturdza, P.P. Carp—Gh. Gr. Canta- 
cuzino, N. Filipescu, Al. Marghiloman* ș.a.), la începutul lui 
iulie se ajunge la o înțelegere: P.P. Carp ia președinția Con- 
siliului de Miniştri și Finanţele, T. Maiorescu — Justiţia, 
Al. Marghiloman — Externele, C.C. Arion — Cultele, N. Fili- 
pescu — Domeniile, C. Olănescu —lInternele, gen. J. Lahovari 
— Războiul, și I. Grădișteanu — Lucrările Publice. Noul minis- 
ter era rodul împrejurărilor și al eforturilor lui N. Filipescu. 
Spre nemulțumirea altora de altfel. Gen. Manu, care nu fusese 
consultat în timpul tratativelor, își dă demisia și din președin- 
ţia clubului bucureștean**. Unii junimiști, Sc. Vârnav, L. Cos- 
tache, D. Laurian, I. Miclescu, erau nemulțumiți că P.P. Carp 
a primit guvernul aproape în aceleași condiţii ca în aprilie 
1899. Și atunci de ce n-a primit înţelegerea în 1899? Dintre 
toți nemulțumițţii cel mai periculos pentru noua combinaţie 
ministerială era Take Ionescu. Căci influența lui era mare în 
partid și era mare în Parlament. Și ce urma să facă Take lo- 
nescu cu această influență? Punctul slab al noii formaţii minis- 
teriale stătea în nesocotirea importantei personalităţi politice a 


* Vezi, pe larg, ibidem, p. 28-33; vezi şi lon Mamina, Ion Bulei, op. cit., 
p. 105 și urm. 
** Vezi textul demisiei în C. Bacalbaşa, op. cit., vol. II, p. 287. 

lui Take Ionescu. Influenţa acesteia nu putea fi ocolită decât 
prin organizarea unor noi alegeri. Or, Carp n-a pus și această 
condiţie. Lucrul îi va fi fatal. 

La 7/20 iulie 1900 guvernul Carp depune jurământul. A 
doua zi junimiștii trec în clubul conservator. De faţă sunt și 
foarte mulţi fruntași din provincie. Cluburile centrale și locale 
sunt declarate unite!. La fel cele două organe centrale de pre- 
să „Timpul“ și „Constituţionalul“, care din 15 decembrie 1900 
se contopesc dând naștere ziarului „Conservatorul“, organ al 
fuziunii. Se părea că ceea ce nu se reușise în 1891, când juni- 
miștii rămăseseră separat organizaţi, se izbutise acum. Toți 
conservatorii se găsesc în aceeași formaţiune politică, sub un 
singur șef și un singur stat major (cele două Comitete execu- 
tive se vor uni și ele). Dar totul va fi de scurtă durată. Riva- 
lităţile și intrigile fruntașilor, pe fundalul marilor greutăţi în 
guvernarea ţării în acele momente de criză, au zădărnicit re- 
pede bunele intenții. 

Și aceasta cu atât mai mult cu cât P.P. Carp n-avea nici un 
program de redresare a situaţiei financiare?. Liderul junimist 
dovedise în timpul „marei guvernări conservatoare“ că are 
numeroase idei și că își poate imprima personalitatea asupra 
unui minister. Dar atunci nu era criză și el nu era prim-mi- 
nistru. Acum era și una și cealaltă. Și lipsit de știința practică 
a unui Menelas Ghermani se simțea dezorientat. Mai ciudat 
era că în timpul celor 14 luni de guvernare a conservatorilor 
cantacuziniști P.P. Carp nu pregătise măcar o soluţie proprie, 
un singur proiect de lege în materie financiară. Când vorbise 
în Parlament, învinuind neputința lui Take Ionescu și nu dă- 
duse în vileag soluţiile sale, lumea politică crezuse că și le păs- 
trează pentru momentul venirii sale la guvern. Se dovedea 
acum că de fapt aceste soluţii nu le avea. La prima ședință a 
cabinetului P.P. Carp a propus patru mijloace pentru a acoperi 


! Muzeul de Istorie a Municipiului București, Fond Documentar, Arhiva 
Cantacuzino, Il, doc. 6985/57. 

2 Scrisorile trimise de Duiliu Zamfirescu lui Titu Maiorescu, în „Revista Fun- 
daţiilor Regale“, an III, nr. 4 din 1 aprilie 1936, p. 40. 

deficitul financiar: vânzarea acţiunilor Băncii Naţionale (însă 
fără avantajele pe care le oferise Take Ionescu în continuare 
Băncii); vânzarea monopolului hârtiei de țigarete (aducea 
șapte milioane); vânzarea terenurilor petrolifere lui Disconto 
(17 milioane); vânzarea flotilei maritime (circa 7-8 milioane). 
Mai ales împotriva punctului patru se ridică I. Grădișteanu 
care aduce argumentul că și regele va fi împotrivă („asta ar fi 
lichidarea“). La fel N. Filipescu, care propune eventual vân- 
zarea de lemne „en grand“ din pădurile statului. P.P. Carp nu 
se opune: „dacă găsiţi altceva echivalent în locul nr. 4 pri- 
mesc“. Impresia generală era de rătăcire. T. Maiorescu este 
trimis în Germania (nu se știe de ce Maiorescu nu aminteşte 
în notele sale nimic de această călătorie). S-a dus, cum crede 
C. Gane, pentru a discuta cu Disconto Gesellschaft cedarea 
monopolului hârtiei de țigarete pe un termen de 12 ani jumă- 
tate în schimbul unei sume plătite imediat. Se presupunea la 
București că această călătorie se făcea pentru a încerca un nou 
împrumut. Însă acesta nu putea fi obţinut decât prin stingerea 
celui dinainte, deci ar fi trebuit o sumă de circa 225 milioane, 
foarte greu de găsit în acel moment. 


În septembrie chestiunile financiare revin la ordinea zilei. 
Cu violență am putea spune. Parlamentul e convocat în sesiune 
extraordinară la 25 septembrie (dar 61 de deputaţi lipsesc la 
apel fiind reţinuţi de muncile agricole. Nici la Senat prezența 
nu e mai bună). PP. Carp vine cu câteva proiecte: cedarea 
către un sindicat de bancheri a venitului monopolului hârtiei 
de țigarete pe timp de 12 ani și şapte luni, modificarea unor 
dispozițiuni din legea impozitului asupra băuturilor spirtoase 
(„legea ţuicii“), câteva concesiuni de petrol încă neprecizate, 
ceea ce ar da încă 10 milioane; eventual desfacerea flotei 
comerciale și cedarea ei (recunoaște însă că împotriva soluţiei 
sunt „oarecari prevenţiuni“), ceea ce ar da opt milioane, câteva 


3? T. Maiorescu, op. cit., jurnal nr. 31, f. 54. 
1 Ibidem. 
5 C. Gane, PP Carp..., vol. II, p. 244. 

concesiuni din pădurile statului, încă trei-patru milioane; o 
convenție cu Banca Națională pentru restul de 10-12 milioa- 
ne, chiar în contra Băncii Naționale. Cât pentru viitor — solu- 
tiile de mai sus erau pentru „lichidarea trecutului“ — P.P. Carp 
propune reducerea bugetului de la 238 milioane, cât era 
atunci, la 222-223 milioane, adică o reducere de 15-16%. Și 
această reducere nu se putea face, crede el, decât printr-o re- 
organizare a administraţiei, prin mărirea comunelor şi, even- 
tual, desființarea subprefecturilor sau împuţinarea numărului 
lor; de asemenea, şi prin monopolul cârciumilor în comunele 
rurale. PP. Carp declară că nu refuză nici o idee de oriunde 
ar fi venită. Discursul său, rostit cu obișnuita-i siguranţă, face 
o bună impresie de ansamblu, dar pune și multe semne de în- 
trebare, căci detaliile rămâneau descoperitef. Take Ionescu 
susține soluțiile lui Carp (de altfel ele îi aparţineau) și cere 
altele în plus, prezentând cu această ocazie prevederi ale ra- 
portului său în faţa Consiliului de Miniștri din iunie 1900. În- 
tre altele, el cere trecerea cheltuielilor învățământului primar 
și ale clerului în seama comunelor și o reformă a legii pensiilor 
(suprimarea termenelor de 10 și 15 ani în ceea ce îi privea pe 
funcționari, sporirea vârstei de la 54 la 60 de ani, neacordarea 
dispensei de vârstă decât celor care au servit 35 de ani ș.a.. 
Un lucru reieșea din expozeul lui Take Ionescu. Soluţiile sale 
erau mult mai variate, mai complexe şi parcă mai integrate 
unui sistem de ansamblu. În mintea multor deputați el făcea 
să stăruie o impresie: este foarte bine că a venit P.P. Carp în 
locul lui Take Ionescu, dar ce noutăţi a adus cel dintâi care să 
justifice înlocuirea celui de-al doilea? Aceasta și voia Take lo- 
nescu, foarte bun orator și mare mânuitor de subtilități. 
Proiectul de cedare a monopolului hârtiei de țigarete trece 
relativ uşor prin cele două Camere (în Adunare e votat cu 98 
contra 15). Al doilea, asupra băuturilor spirtoase, este întâm- 
pinat cu vii proteste (din judeţele Dâmboviţa, Argeș, Gorj, 


è D.A.D., sesiunea extraordinară 1900, nr. 3, ședința din 29 septembrie 
1900, p. 8 şi urm. 
? Ibidem, p. 10-20. 


252 CONSERVATORI ŞI CONSERVATORISM ÎN ROMÂNIA 


Prahova, Muscel, Buzău, Vâlcea, Vlașca, ale comercianților din 
Bucureşti sau Craiova ș.a.). Proiectul, revăzut de Comitetul de- 
legaţilor, desfiinţa distincţia între modul de taxare a alcoolu- 
rilor din cereale și alcoolurilor din fructe (una era pe grad şi 
alta pe hectar), înființând una singură, pe grad, mărită la 10 
bani pe grad centesimal la alcoolurile din cereale și cartofi și 
la 5 bani la cele fabricate din fructe, vin, drojdie de vin, cu 
intenţia clară de a dubla veniturile statului (se estima la circa 
4 milioane). Proiectul aducea și alte modificări legislaţiei de 
până atunci în domeniu, dar mărirea taxei era cea mai im- 
portantă. Ea stârnește opoziţia în Parlament și nenumărate 
răscoale în toate regiunile muntoase*. „Depeșă de la Craiova 
cu o nouă răscoală de 5-600 ţărani împotriva impozitului țui- 
cii — nota T. Maiorescu la 28 octombrie/10 noiembrie. Aceasta 
distruge prestigiul lui Carp“. Și Maiorescu continua: „N-a fost 
bine studiată legea, or n-a fost bine instruită, nici explicată 
prefecţilor“. N. Filipescu declara și el: „Nous avons déjà du 
plomb dans les ailes“?. Cu același prilej, T. Maiorescu scria: 
„Carp n-a luat destul de în serios ministerul. Mai până acum 
o săptămână în toate dimineţile câte 1 1/2 oră lecţii de lati- 
nește copilului său Grigore. Apoi guvernul nu e Kinder- 
garten“. După Maiorescu guvernul era într-o criză morală 
(dacă nu încă definitiv politică). Pesimismul lui Maiorescu sau 
Filipescu nu era deloc exagerat. Guvernarea mergea greu, din 
ce în ce mai greu. Dar nici Partidul Conervator nu mergea mai 
bine. Unitatea lui, abia regăsită, părea prea puţin o realitate. 
La 30 octombrie/12 noiembrie 1900 se întrunește Clubul con- 
servator din București pentru alegerea Comitetului Clubului, 
în urma fuziunii, și a președintelui, după demisia gen. Manu. 


? Vezi D.A.D. nr. 4, ședința din 3 octombrie 1900, p. 25 şi urm. 

* Vezi C. Corbu, A. Deac, Mișcări și frământări țărănești în România la 
sfârșitul secolului al XIX-lea, Bucureşti, 1965, p. 257 şi urm. (de folosit exclusiv 
pentru informaţiile puse în circulaţie, nu pentru interpretare, total militantă); 
Mircea losa, Traian Lungu, Viaţa politică în România 1899-1910, București, 
1977, p. 68-70 și urm. 

? T. Maiorescu, op. cit., jurnal nr. 22, mss. 11390, f.f. 

Acesta vorbește violent. El înțelegea că era nevoie de un nou 
președinte, demisia sa fiind irevocabilă, dar nu înţelegea de ce 
trebuia ales un nou Comitet: „să aștepte junimiștii după statute 
la ianuarie“. El considera fuziunea, în felul în care se făcuse, 
„0 sinucidere “ a Partidului Conservator. N. Filipescu combate 
atitudinea lui G. Manu și face apel la patriotismul lui. La fel 
și Gh. Gr. Cantacuzino care cere să nu fie căutată „la 
petite-bâte“. Din nou ia cuvântul gen. Manu, vorbind și mai 
iritat împotriva „junimistificării partidului“. Gen. Manu găsea 
astfel prilejul de a-și arăta aversiunea pentru fuziunea făcută 
fără ştirea și împotriva lui. Şi cum el nu era diplomat, ci mi- 
litar propulsat de împrejurări în politică, înţelegea să atace 
direct, uitând că în politică, mai mult decât în strategia mili- 
tară, atacul prin învăluire era mult mai eficace decât cel direct. 
Astfel că gestul lui nu face prozeliţi, pe moment. Nu-i mai 
puțin adevărat că lasă un gust amar multora. Clubul alege un 
nou preşedinte, în persoana lui Gh. Gr. Cantacuzino (la pro- 
punerea lui T. Maiorescu), și doi vicepreședinți (col. G. Roz- 
novanu și Th. Rosetti), în sfârșit, alți 14 membri de la con- 
servatorii puri și de la junimiști!. Presa liberală comenta cu 
ironie justificată încercarea de împăcare a ambițiilor conserva- 
toare. De altfel, liberalii, simțind ineficacitatea guvernului 
Carp, datorată și luptei de ambiţii, erau tot mai ofensivi. 
D.A. Sturdza promite regelui reduceri de 20 milioane în buget 
(nu 12 câte aduceau conservatorii). O promisiune pe care și 
T. Maiorescu o găsea cu putință pentru că impopulara lege a 
impozitului ţuicii o aplicau deja conservatorii și acum ei aveau 
câmpul liber pentru monopolul alcoolului și puteau profita de 
împrejurări ca să prelungească privilegiul Băncii Naţionale, 
făcând din ea și mai mult o instituţie de partid!!. 


Ineficiența guvernului Carp, mai ales în domeniul finan- 
ciar, devine evidentă și pentru membrii cabinetului. T. Ma- 


0 „Timpul“ din 30 octombrie/1l noiembrie 1900; vezi şi T. Maiorescu, 
op. cit, loc. cit., f.f. (însemnare de la 30 oct./11 nov.). 
I T. Maiorescu, op. cit., loc. cit., f. 1 (însemnare din 10/22 nov. 1900). 

iorescu ţine s-o consemneze adesea în notele sale*. Regele 
devine și el „vizibil fără încredere în capacitatea financiară a 
lui Carp“. El se opune concesiei pipe-line-ului de petrol, la 
americani, propusă de Carp. T. Maiorescu nu găsea deloc de 
mirare neîncrederea regelui: „și eu am pierdut credința în 
Carp. Am penibila situaţie a fiecărui ministru individual, deși 
poate eu personal am ieșit mai bine decât alţii. Dar tot juni- 
mismul «carpist» e o mare decepţiune“!?. Maiorescu își arăta, 
desigur, o impresie personală care, însă, era împărtășită de 
multă lume. Mesajul regal de deschidere a Parlamentului în 
sesiune ordinară, la 15 noiembrie 1900, în partea sa finan- 
ciară, e întâmpinat cu răceală. Guvernul anunţa o economie 
de aproape 15 milioane asupra bugetului și cu o diferență de 
zece milioane asupra totalului cheltuielilor anului în curs; 
remanierea impozitelor directe; simplificarea aparatului admi- 
nistrativ; înfiinţarea monopolului cârciumilor!?. Toate aceste 
economii și reforme aveau a se face în paralel sau posterior 
acoperirii golului tezaurului, care deocamdată tot descoperit 
rămânea, vânzarea monopolului hârtiei de țigarete fiind in- 
suficientă, iar vânzările de terenuri petrolifere, de păduri, ser- 
vicii navale fiind în studiu sau amânate sine die. Doar vânzarea 
acțiunilor statului de la Banca Naţională părea să aibă sorți de 
izbândă. La 14/27 decembrie 1900 P.P. Carp semnează în- 
tr-adevăr o convenţie cu Banca Naţională, reprezentată de gu- 
vernatorul ei, C. Sutzu, și de Anton Carp, secretarul general. 
Potrivit acesteia, statul renunța la treimea sa din capitalul și 
rezervele Băncii pentru suma de 14 800 000 lei și totodată 


* „Lucrez eu la justiţie, dar insuficienţa lui Carp ca ministru-prezident și 
ministru de finanţe slăbește resorturile oricărei activități“ (op. cit., loc. cù., 
însemnare de la 1/13 noiembrie). Sau, cu prilejul unei discuții în patru asupra 
emiterii unor acțiuni la purtător de participare la venitul celor patru milioane 
nominal cu care era statul în asociaţie cu Banca Naţională: „Carp palid, iritabil, 
insuficient ca ministru de finanţe şi ministru prezident“ (însemnare de la 
11/23 noiembrie 1900). 

1? Ibidem (însemnare de la 15/27 noiembrie). 

13 D.A.D., sesiunea ordinară 1900-1901, nr. l, ședința din 18 noiembrie 
1900, p. 1. 

extindea privilegiile Băncii până la 31 decembrie 1920!1. Din 
cauza opoziţiei P.N.L., P.P. Carp fusese silit să prelungească și 
dreptul Băncii de a emite bilete de 2,5 ori mai mult decât sto- 
cul ce-l poseda în aur, de unde, iniţial, declarase că în nici un 
caz nu-l va mai prelungi. 

Guvernul încearcă să sondeze piața financiară franceză. În 
timpul expoziţiei se duce la Paris Al. Marghiloman, ministru 
de Externe, care stă de vorbă nu numai cu președintele 
Loubet şi cu ministrul de Externe Delcass€, dar și cu un repre- 
zentant al Băncii de Paris și Pays Bas. Folosindu-și relațiile, el 
se pune în legătură cu ziariști francezi, mai ales de la „Le 
Temps“, și dă instrucțiuni de reorganizare a consulatului gene- 
ral român din Franța, „care îmi pare, sub forma sa actuală, 
puţin eficace pentru studiul chestiunilor economice și finan- 
ciare“. La întoarcere Marghiloman îi spunea ministrului fran- 
cez Henry: „în realitate noi am pierdut cu Franţa aproape ori- 
ce contact și contactul este urgent de restabilit, căci noi n-avem 
nici un interes a pune toate ouăle noastre în același coș“. 

La 27 decembrie/9 ianuarie 1901 (după ce cinci zile mai 
înainte fusese la "Țibănești la vânătoare cu principele Ferdi- 
nand și colonelul Presan), P.P. Carp pleacă la Berlin. T. Maio- 
rescu îi ia locul ca președinte ad-interim al Consiliului de Mi- 
niștri. O călătorie încărcată de strălucire: audienţă la împărații 
Wilhelm al II-lea și la Franz Joseph, audienţă la contele Balow 
și contele Goluchowski, interviuri cu „Localanzkeiger“ și 
„Neue Freie Presse“, decorat cu Marele cordon al ordinului 
Leopold. Împăratul Wilhelm al II-lea i-a oferit portretul cu 
inscripţie manu propria. „El a fost primit cu distincţie de su- 
verani și de miniștri, și această primire a fost de natură să 
ridice un pic prestigiul său avariat vis ă vis de compatrioți“ — 
cum scria Henry lui Delcass€. „Se vede că Carp trece de adevă- 
ratul purtător al Triplei Alianțe după moartea lui I. Brătianu“ 
— nota T. Maiorescu. „Dar vreo înlesnire financiară aduce de 


14 Ibidem, nr. 23, şedinţa din 23 ianuarie 1901, p. 317. 
1» A.N.R,, fond Microfilme Franța, rola 58, cadrul 47. 

la Berlin?“ — se întreba același Maiorescu, în acele momente 
foarte pornit împotriva prietenului său. „Măcar contocurent 
de vreo 10 milioane de la Disconto-Gesellschaft? Nimic. Inu- 
tilă călătorie“. P.P. Carp a avut și o întrevedere cu Hansemann 
căruia i-a propus reluarea vânzării de terenuri petrolifere, ca 
și reînnoirea a 20 de milioane de creanţe imediat exigibile. 
Dar, vorba lui Maiorescu, „nimic“. Întors de la Berlin, 
P.P Carp e întâmpinat de o tot mai pronunţată opoziţie libe- 
rală. Numeroase întruniri sunt organizate în București și în 
țară. Leit motivul lor: „statul trebuie în aceste momente să 
facă scăderi bugetare de 20 de milioane lei și să fie făcute așa 
ca să corespundă cu toată suflarea ţării de la un capăt la altul“, 
cum preciza D.A. Sturdza. Or, P.P. Carp tocmai prezenta un 
proiect financiar prin care introducea noi impozite: urcarea 
fonciarului, un impozit complementar, unul mobiliar și spori- 
rea mai multor patente. Și toate aceste impozite erau directe. 
P.P. Carp nu credea pur și simplu că e cu putinţă o economie 
în buget de 20 milioane fără ca aceasta să nu pericliteze prac- 
tic orice dezvoltare. El n-avea încredere decât în impozitele 
directe: „adevărata bază a siguranţei financiare a statului, pe 
când cele indirecte te părăsesc tocmai la vreme de nevoie“. 


Greșeala lui Carp, ca și a lui Take Ionescu mai înainte, era 
aceea de a fi evaluat cu totul exagerat veniturile rezultate din 
impozite. Take Ionescu le exagerase cu 39 milioane, P.P. Carp 
doar cu 14 milioane. Evaluarea la venitul vămilor, la băuturile 
spirtose, la monopolul tutunului, venitul căilor ferate, la do- 
menii ș.a. era eronată. Echilibrarea bugetului numai prin 
adaus de noi impozite era o iluzie. Economiile (pe care și Carp 
le avea în vedere, însă abia în al doilea rând) se impuneau de 
la sine. 


P.P. Carp nu întâmpină rezistenţă cu proiectul său de legi 
financiare doar la opozanții liberali (ceea ce, la urma urmei, 
era firesc). Întâmpină o împotrivire — încă mult mai eficace 
— în chiar sânul Partidului Conservator. Comitetul delegaților 

Camerei se opune programului lui Carp. Comitetul era condus 
de gen. G. Manu (despre el I.L. Caragiale zicea că arăta în 
aceste momente ca un „papagal jumulit“), care ţinea să-și ara- 
te, din această postură, aversiunea sa contra lui P.P. Carp și a 
junimiștilor. La 19 ianuarie/2 februarie la Senat se întrunesc 
majorităţile conservatoare din Parlament pentru a se ajunge la 
o înțelegere. Pornirea contra lui Carp se simțea în atmosferă. 
P.P. Carp, simțind opoziţia aproape nevoalată, părându-i-se că 
Take Ionescu și Gh. Gr. Cantacuzino voiau să-l umilească cu 
majoritatea lor în Cameră, cere scurt Comitetului delegaților 
din Cameră să se hotărască. „Când am luat guvernul (...) stri- 
gătul era: Trebuie regulată situaţia financiară. Și eu cu dânsa 
voi sta, cu dânsa voi cădea“. Același T. Maiorescu notează: 
„Impresie: cădere. Copiii de pe la Capșa fabulează deja despre 
un nou minister“!f. 


Chiar fabulaţii însă nu erau. Lumea se întreba dacă la 
mijloc era într-adevăr problema impozitelor sau era cunoscuta 
„râcă“, neîncetata frământare din rândurile conservatoare. 
Adevărul e că era și una și alta. Situaţia financiară era mult 
prea gravă pentru ca să nu ceară o atenţie maximă și o res- 
ponsabilitate sporită, iar politicianismul devenise o plagă mult 
prea întinsă și încetățenită în viaţa de stat ca să nu intervină 
în toate momentele, în acesta inclusiv. Cu atât mai mult teren 
de manifestare avea el într-un partid a cărei regrupare a rân- 
durilor fusese un act pripit și mai mult o aparenţă. Prea mare 
era tentaţia. La 21 ianuarie/4 februarie 1901 și din nou la 
23 ianuarie consilii de miniștri, cel de-al doilea la rege. Primul 
ministru nu vrea să cedeze din prevederile proiectului său 
financiar. De faţă cu regele își arată din nou felul său agresiv 
şi iritant, încât acesta „când se înroșea, când «râdea galben» “7. 
Carol I i-a cerut să fie mai suplu, că uneori trebuie să cedezi 


lê T. Maiorescu, op. cit., jurnal nr. 22, f.f.; „Conservatorul“, nr. 28 din 
21 ianuarie 1901. 

U Idem, op. cit., jurnal nr. 22, f.f. (însemnare de la 23 ianuarie/ 5 februarie 
1901). 

— și el regele a cedat de atâtea ori. La care P.P. Carp îi răs- 
punde: „C'est le tort que Votre Majesté a eu“. Apoi văzând că 
regele s-a înroșit de supărare a încercat s-o mai scalde: „Mais 
du reste Votre Majesté peut céder parce qu'Elle est perma- 
nente et élu à un lendemain, tandis que nous autres ministres, 
nous n'avons qu'aujourd’hui“’!. Era o vorbă frumoasă, dar ea 
n-a potolit mânia suveranului, care nu putea decât să regrete 
felul supus de a fi al unui D.A. Sturdza. 


Aceeași îndărătnicie o arată primul ministru și la întâlnirea 
sa cu Comitetul delegaților Camerei de la 22 ianuarie. Cearta 
împiedică practic o discuţie cât de cât constructivă. Din Co- 
mitet, G. Manu, J. Lahovari, Take Ionescu, Al. Bădărău, 
Gr. Triandafil și M. Cantacuzino erau împotriva lui P.P. Carp 
și a programului său. Doar dr. Palladi îl susținea. Neputinţei 
unei înţelegeri directe îi iau locul întrevederile particulare. Tot 
felul de ambiții personale se ciocnesc, într-o atmosferă de in- 
trigă pronunţată. O întâlnire Take lonescu—P.P. Carp nu duce 
la nimic. La 23 ianuarie, la o interpelare a lui Delavrancea, 
Carp declarase în Parlament că pentru moment nu era în stare 
să spună dacă guvernul lui rămânea sau nu în ființă. Dar la 
26 ianuarie, la Consiliul de Miniștri, P.P. Carp își scrie demisia 
în faţa colegilor săi. Deja cu câteva zile mai înainte, el îi spu- 
nea lui Maiorescu: „Je suis beau joueur, j'ai perdu la partie, je 
me retire ă la campagne, je renonce ă la politique“. 


Carp demisionat, criza politică reîncepe. Liberalii fac lista 
portofoliilor și iau dispoziţii pentru iminenta lor venire. Dar... 
la 29 ianuarie/1 1 februarie, pe neașteptate, regele însărcinează 
pe Gh. Gr. Cantacuzino cu formarea unui nou cabinet în care 
să intre şi elemetul junimist (în chip deosebit Th. Rosetti și T. 
Maiorescu). Urmează numeroase contacte, P.P. Carp refuză să-i 
lase pe junimiști să participe. T. Maiorescu trece peste acest 
refuz („deoarece am primit odată fuziunea“ și deci Partidul 


18 Ibidem, f.f. (însemnare de la 23 ianuarie/5 februarie 1901). 

Conservator e unitar) și dă un răspuns conciliant lui Cantacu- 
zino, sfătuindu-l însă în același timp să ceară regelui menţi- 
nerea pentru încă câteva săptmâni a guvernului Carp, după 
care să fie remaniat. Motivele lui: „A răsturna pe Carp pentru 
a aduce orice alt minister conservator [...] însemnează a izbi 
tot creditul partidului și al țării. Conservatorii ar cădea cu ru- 
șine fiindcă nu și-au îndeplinit simpla misiune (nu era așa sim- 
plă — n. n.) a echilibrării bugetului și ar rămâne în mijlocul 
lor un germen de iritare tocmai din cauza acestei căderi“! 


Carol I nu prea ştia ce să facă. El era supus unor presiuni 
austro-germane. Pallavicinni, ministrul Austro-Ungariei, i-a ce- 
rut mai multe audienţe și între timp se întreținea cu șefii gru- 
părilor rivale. Kinderlen a mers și mai departe, trimițându-i 
regelui o notă: „Dacă demisia cabinetului Carp e definitivă, 
trebuie să se renunţe la orice speranţă de a se mai vedea 
finanţele românești însănătoșite“%. Nota i s-a părut regelui cel 
puţin „dezagreabilă“, căci nu-i convenea deloc amestecul din 
afară în treburile domniei sale. Suveranul era nemulțumit de 
P.P. Carp și pentru că la Berlin a afirmat că el, ca rege, era 
„prea slab“ (P. P Carp îi spunea că a folosit o formulă mai 
dulce)?!. 


În sfârșit, după ce Gh. Gr. Cantacuzino îl sfătuiește să-l 
menţină pe PP. Carp, regele îi respinge demisia, reîncredin- 
țându-i guvernul. Și se părea că lucrurile vor merge. La 31 ia- 
nuarie din nou se întrunesc majorităţile conservatoare la Se- 
nat, la care Gh. Gr. Cantacuzino a ţinut un discurs „în doi 
peri“, iar Take Ionescu unul „nu tocmai în doi peri, dar în- 
tr-un păr și jumătate“, cum se exprima plastic Titu Maiorescu. 
La Cameră G. Panu, cu fină ironie, comenta că și-l închipuia 


19 Apud Ion Bulei, op. cit., p. 283. 

% A.N.R., fond Microfilme Franța, rola 56, cadrul 150-151. 

21 C. Bacalbașa (op. cit., vol. II, p. 314-315) dă în amintirile sale o relatare 
„după ureche“ a acestei discuţii. Versiunea T. Maiorescu, pe care o reluăm, 
pare mult mai reală. 

pe Carp „gustând din plăcerile fuziunii după cum am gustat 
eu din acele ale asimilării“*? (Panu, nemulțumit de poziţia sa în 
Partidul Conservator, care nu-i încredințase un portofoliu, în- 
cepuse din vara lui 1900 să se desprindă de acesta). La 
guvern, PP. Carp trecuse „fără să învingă și fără să convingă“. 
Discuţiile privind programul de impozite mergeau aprost. Se 
propun (din partea lui Take Ionescu mai cu seamă) noi mă- 
suri: monopolul lumânărilor de ceară, arendarea hectarelor 
disponibile la bisericile rămase fără parohii, o taxă de 5 lei 
pentru fabricarea de spirt, desfiinţarea accizelor comunale. 
Dar guvernul se găsea permanent „într-un fel de criză“. La 5 
februarie D.A. Sturdza îl interpelează pe primul ministru la 
Senat asupra situaţiei financiare, cu care prilej vorbește de 
Fleva ca de „un hoţ“, de Take Ionescu „ca de un falsificator“, 
de afacerea Hallier ca de „un scandal“. Și nici Carp, nici Fili- 
pescu, nici altcineva nu răspund la aceste atacuri. Interpelat, 
de data aceasta în Cameră, asupra tăcerii sale, P.P. Carp răs- 
punde că el a stabilit de la început cu Gh. Gr. Cantacuzino 
„cum că noi ne unim viitorul, dar nu ne unim trecutul și fie- 
care rămâne răspunzător de faptele lui“. În Partidul Conser- 
vator domnea, precum se vede; „o totală unitate de vederi“(!). 

Şi ea se dă cu totul la iveală la 12 februarie 1901. În aceas- 
tă zi, PP. Carp aduce la cunoștința Camerei că „înțelegerea 
între Comitetul delegaților și între guvern nu a fost posibilă“. 
C. Hiottu propune îndată o moţiune de încredere. Take Io- 
nescu ţine un discurs net potrivnic primului ministru. În timp 
ce vorbea, unul dintre delegaţi, Gr. Triandafil, exclamă, adre- 
sându-se lui P.P. Carp: „Îţi dau capul meu, dar numai să ne 
înţelegem“, vorbe la care primul ministru răspunde: „n-am ce 
face cu el“. Stenograful Camerei a scris „ilaritate“ și vorbele 
„Ecce Homo!“ Într-adevăr, acesta era P. P. Carp. El ia cu- 
vântul după Take Ionescu, declarând că a vrut să facă finante, 


2? D.A.D, nr. 24, ședința din 31 ianuarie 1901, p. 330. 
3 Ibidem, nr. 26, şedinţa din 6 februarie 1901, p. 370. 
2 Ibidem, nr. 30, şedinţa din 12 februarie 1901, p. 429. 

iar comitetul delegaților a făcut politică. Și pentru a veni în 
sprijinul afirmației evocă neînțelegerile de cifre, sub care de 
fapt se ascundeau neînțelegeri de persoane. „Avem a face cu 
o luptă politică ce nu poate suferi întârziere și de aceea nu pot 
primi propunerea de amânare ce o faceţi“ (Take Ionescu ce- 
ruse ca să nu se pună la vot moţiunea de încredere). „Am 
poate multe vocaţiuni; o vocaţiune însă nu am, aceea a unui 
«guillotiné par persuasion»“, declară Carp, pentru a pune ca- 
păt discuţiei. 

Se trece la vot. P.P. Carp declară că guvernul nu va lua 
parte la vot (erau șase deputaţi în guvern și aveau dreptul să 
voteze. Dar Carp voia o limpezire a situaţiei). La vot nu par- 
ticipă nici Gh. Gr. Cantacuzino, nici Jean Lahovari. Rezultatul: 
bile alte pentru moţiune: 74; bile negre contra: 75. Moţiunea 
de încredere cade. Guvernul primește votul de blam și, po- 
trivit Constituţiei, își dă demisia. Chiar T. Maiorescu scrie: 
„Scurtă convorbire mișcătoare între Anicuţa și mine asupra 
năruirii idealului meu politic Carp junimism“. Aceasta era 
într-adevăr impresia celor mai mulți conservatori, indiferent 
de nuanţă, de „năruire“ a partidului lor. Un partid care fusese 
chemat la putere într-un moment greu pentru ţară și care nu 
fusese în stare să facă față situaţiei, plecând, cum plastic spu- 
nea Delavrancea, „ca o armată al cărui stat major, discutând 
planul de război, s-a rupt în două și a oprit avântul soldaților, 
învinși fără a fi tras un foc măcar“%. 


3 Ibidem, p. 440. 

În timp ce liberalii, la guvern, trec cu hotărâre la scoaterea 
țării din criză*, conservatorii, în opoziţie, își prelungesc dis- 
puta. Am zice cu aceeași înverșunare. La 13/26 februarie frun- 
tașii junimiști se întâlnesc la T. Maiorescu. Decid să rămână în 
Partidul Conservator, dar toți junimiștii (inclusiv Th. Rosetti, 
P. Missir) își vor da demisia din funcţiile ce le aveau la Clubul 
conservator. Totodată, ei nu vor mai contribui la ziarul „Con- 
servatorul“ (organul „fuziunii“), ci la „Epoca“, de acum înainte 
purtătorul lor de cuvânt (în locul „Constituţionalului“). Încolo 
ei declarau că așteaptă încetarea „de la sine“ a șefiei lui 
Gh. Gr. Cantacuzino, pentru a recunoaște apoi pe P.P. Carp în 
locu-i!. Acesta, de fapt, era și raţiunea pentru care nu denun- 
tau formal fuziunea cu conservatorii (o făceau în fapt) și con- 
tinuau să se considere membri ai Partidului Conservator**. 


În aceeași zi, la 13/26 februarie, majorităţile parlamentare, 
adepţii lui Gh. Gr. Cantacuzino se întâlnesc la acesta acasă. 
Șeful partidului face apel la organizarea vechilor comitete 
electorale (adică acele comitete existente înaintea fuziunii) în 
vederea participării la alegerile parlamentare. G. Manu vor- 


* Vezi, pe larg, I. Bulei, op. cit., p. 288-312. 

! T. Maiorescu, op. cit., jurnal nr. 22, f.f. (însemnare de la 13/26 februarie 
1901). 

** Tactica aceasta a fost înţeleasă de conservatorii cantacuziniști (vezi Ion 
Lahovari, Responsabilităţile, București, 1905, p. 2-3). 

bește violent antiCarp, lăudând atitudinea Adunării „care a 
ascultat glasul țării“, C. Boerescu în aceiași termeni atacă pro- 
cedeul lui Carp de a cere Adunării să-și blameze propriii săi 
delegaţi; pe același ton vorbesc Mihail Cornea și Ion Lahovari, 
iar Take Ionescu deplânge soarta ţării, „din nou pe mâinile 
liberalilor“. Tot la 13/26 februarie se întrunește și Comitetul 
Executiv al Partidului Conservator (firește, fără participarea 
junimiştilor). Mai mult pentru a consimți situaţia. Liderii celor 
două grupări opozante sunt primiţi de rege, care-i consolează 
pe amândoi, spunându-le că liberalii nu vor rămâne la putere 
mai mult de doi ani. Lui Maiorescu îi zice că, de fapt, ei, 
junimiștii, au căzut de la guvern „debout“, că au cei mai mulți 
aderenți și ei sunt adevărații reprezentanţi ai conservatorilor. 
Cu Take Ionescu regele a folosit aceiași termeni, cărora nu le-a 
schimbat decât adresa. Dar căderea de la guvern, incapacitatea 
de a fi rezolvat criza, neputinței unei înţelegeri interne cân- 
tăreau greu în conștiința multor conservatori*. 


De aceea şi controversa între cele două grupări va fi atât 
de aprinsă. Se căuta nu numai impunerea unora în defavoarea 
altora — treabă foarte relativă —, dar și stabilirea „răspun- 
derilor“, căutarea vinovaţilor. La 2 martie „Conservatorul“ 
răspunde celui dintâi atac al ziarului „Epoca“. Între cele două 
organe de presă conservatoare începe acum cea mai violentă 
controversă. Ea va ţine până în 1907. Va antrena și publicaţiile 
locale conservatoare. Mereu întreţinută de liberali, care aveau 
tot interesul ca cele două grupări conservatoare să nu se îm- 


2 „Conservatorul“, I, nr. 46, din 15 și 16 februarie 1901. 

* „Partidul Conservator trece printr-o criză de o intensitate neobișnuită: 
am căzut de la putere abia după 22 de luni, fuziunea grupului junimist cu 
vechiul partid, deşi nu a fost denunţată ca formă, în fapt a devenit o ficţiune“ 
— scria cu amărăciune ziarul „Conservatorul“ (nr. 129 din 26 mai 1901). Şi 
continua, constatând că Partidul Conservator a stat la putere doar doi ani și 
regimul parlamentar s-a întors la epoca dinainte de 1871. Răul pentru ţară era 
„mare“, căci schimbarea guvernului aducea în România schimbarea adminis- 
traţiei judeţelor, dizolvarea consiliilor tuturor comunelor urbane, înlocuirea 
șefilor de parchete, a magistraţilor ș.a. Adică producea o discontinuitate. 

pace, această campanie de denigrare reciprocă nu va avea alt 
efect practic imediat decât ascuţirea simțului polemic al zia- 
riștilor și politicienilor conservatori. La fel și discursurile foarte 
numeroase și ațâţate ale oratorilor celor două tabere. Efectul 
mai îndelungat a fost însă mai grav: discreditarea organizaţiei 
politice conservatoare în ansamblu și accentuarea slăbiciunii 
sale interioare. În definitiv, făceau impresie clară de neserio- 
zitate. Cele două grupări se atacau cu atâta pasiune între ele, 
își aruncau epitete dintre cele mai grave (cu deosebire „Epoca“ 
se remarca prin „vioiciunea“ ei combativă), încât uitau că în 
fond adversarul politic al amândurora era Partidul Naţio- 
nal-Liberal. Noroc că, vorba lui B. Știrbei, liderul conservator 
de la Craiova, „sunt prea mulți oameni fără convingere, care-și 
bat joc de principiile conservatoare sau liberale, neavând în 
vedere decât interesul lor personal“?. 


La l martie cantacuziniștii reunesc Comitetul Central al 
Partidului Conservator. Junimiștii, care-și dăduseră demisia, 
sunt înlocuiți*. Pentru alegerile parlamentare, P.P. Carp în- 


3 B.N.R,, fond Saint Georges, Al. Marghiloman, dosar 305, Scrisoare către 
Al. Marghiloman din 10/23 mai 1907. 

* Noua componenţă a Comitetului: Gh. Gr. Cantacuzino, gen. G. Manu, 
col. G. Roznovanu, Take Ionescu, Ion N. Lahovari, Virgil Arion, Gr. Tocilescu, 
gen. I. Algiu, Barbu Păltineanu, M.G. Ghica, M. Vlădescu. Pe lângă junimiști, 
lipsea din noul comitet N. Filipescu. Deşi rudă cu Cantacuzino, Filipescu pre- 
feră să treacă în tabăra cealaltă din cauza lui Take Ionescu, a cărui influenţă și 
trecere în rândurile conservatoare nu le suporta. Pe de altă parte, la junimişti 
Filipescu avea de suportat personalitatea, pentru el incomodă mai demult, a 
lui Al. Marghiloman. De la început neînțelegerile sale cu acesta se resimt. In- 
format de ele, PP. Carp îi scria lui Marghiloman de la Viena că e absurd, dar 
„dată fiind mania politică a românilor“ ar fi bine să taie scurt orice zvon făcând 
împreună două turnee în țară (Ibidem, dosar 68, scrisoare din 6 iunie 1901). 
Din noul comitet lipsea și generalul Iacob Lahovari, fratele lui lon, rămas deo- 
camdată la junimiști. Dar nu pentru multă vreme. Generalul avea deja „o por- 
nire“ contra lui Carp din ziua votului din Cameră de la 12 februarie, când 
acesta împiedicase pe miniștri să ia parte la vot. „Asta este o prostie“, declara 
el roșu de mânie. Cel care l-a smuls din braţele junimiştilor a fost Take Io- 
nescu. Acesta „simţea că familia Lahovari nu va putea rămâne mult timp 
împărțită și că, ori lon va atrage pe Jak, ori Jak va aduce la el pe Ion; spre a 

cheie cartel electoral cu liberalii (după o prealabilă înţelegere 
cu D.A. Sturdza)‘. Liberalii au lăsat să se strecoare în Parla- 
ment (ca să nu se zică cum că opoziţia n-ar fi reprezentativă) 
câţiva junimiști: Carp, Marghiloman, Rosetti, Missir“. În 
schimb, au combătut violent, „cu toate mijloacele“, pe conser- 
vatorii puri, Pe Take Ionescu mai cu seamă. Din rândurile 
acestora din urmă nici nu intră în Parlament decât gen. Manu, 
graţie unei înţelegeri de ultimă oră cu un liberal disident 
şi M. Vlădescu. Chiar și în alegerile parţiale din 1901 
Gh. Gr. Cantacuzino e bătut la Prahova, în fieful său, iar Take 
Ionescu cade la Gorj (unde izbutește în schimb Barbu Știrbei, 
junimistul, sprijinit de liberali). În ce privește pe G. Panu, 
care și el intră în Parlament, ruptura lui de conservatori în 
genere devine definitivă. El se considera deocamdată inde- 
pendent, „un Robinson politic“ între „continentul Cantacu- 
zino“ și „Peninsula Carp“. 


Rezultatul alegerilor era de așteptat să fie foarte prost 
pentru conservatori (cum fusese şi pentru liberali în 1899, 
când se găsiseră și ei dezbinaţi). Cele câteva succese junimiste 
erau comentate nefavorabil de restul conservatorilor: „de 20 
de ani vedem pe d. Carp și pe amicii săi nevoiţi a se adresa 
când la unii când la alţii pentru a le procura mijloacele de a 
participa la viața publică, îi vedem aduși în Parlament când în 
numele alegătorilor conservatori, când după urma alegătorilor 
liberali, vecinic culeși de unii și de alţii, dar niciodată aleși de 
ai lor“?. Vechea denumire de „opoziţie miluită“, cu adresă la 


evita surprinderea a făcut tot ce era de făcut ca să-l ia pe general“ (C. Bacal- 
başa, op. cit., vol. III (1901-1910), ed. a Il-a, București, 1936, p. 4). 

1 T. Maiorescu, op. cit., f.f. (însemnare de la 27 februarie/12 martie). 

* Maiorescu a candidat și el pentru a obține învestitura la Senat din partea 
Universităţii, dar nu a obținut decât 29 voturi (contra lui au votat toţi profesorii 
conservatori și cei liberali, chiar și ministrul Haret. Învestitura o obține I. Ka- 
linderu (31 de voturi) (Ibidem, f.f., însemnare din 7/20 martie 1901). 

% „Conservatorul“, I, nr. 107 din 1 mai 1901. 

ë D.A.D., sesiunea ordinară 1900-1901, nr. 2, şedinţa din 25 martie 1901, 
p. l4. 

7 „Conservatorul“, nr. 102 din 25 aprilie 1901. 

junimiști, era din nou reînviată. Nu fără motiv. „Des remon- 
trances“ la adresa lui P.P. Carp şi printre adepţii săi apropiați: 
T. Maiorescu*, Th. Rosetti**, Lupu Costache. Retras la Țibă- 
nești în cea mai mare parte a anului 1901, P.P. Carp apărea 
multora ca un retras din viața politică. Manifestarea junimiș- 
tilor în general nu este deloc „semnificativă“ în primăvara și 
vara lui 1901. Doar „Epoca“ lui N. Filipescu, mereu impul- 
sionată de acest energic și neastâmpărat om politic (ce trecuse 
de la Polul Nord la Polul Sud, cum îi reproșau cu ironie foștii 
prieteni politici), continua să se războiască cu situaţia și mai 
ales cu confrații de la „Conservatorul“. 

În toamnă însă adepţii lui Carp revin în lupta politică. La 
2/15 octombrie, la Maiorescu acasă, se întâlnesc P.P. Carp, 
N. Filipescu, C. Olănescu, I. Grădișteanu, Al. Marghiloman, 
C.C. Arion, B. Delavrancea, Th. Rosetti, Matache Dobrescu, 
M. Deșliu, Guţă Olănescu (cei subliniaţi nu fuseseră „junimiști“ 
anterior). Ei hotărăsc să constituie un club separat la București 
(numele urma să fie găsit. Până la urmă nu-l găsesc și rămân 
cu titlul de club conservator), cu filiale în provincii și redac- 
tează o „Declaraţie“, justificându-și opţiunea separată?. Actul 
acesta, iscălit de foștii miniștri P.P. Carp, C. Olănescu, T. Maio- 
rescu, N. Filipescu, I. Grădişteanu, C.C. Arion, e citit public la 
întrunirea de la 7/20 octombrie de la C. Olănescu?. O întrunire 
„pregătită“ și de adepţii lui Gh. Gr. Cantacuzino, care trimi- 
seseră în str. Corabiei mai mulți „electori“ conservatori (echipe 


* T. Maiorescu nota: „De 20 de ani m-am lăsat cu întreaga convingere și 
fără cârtire à la remorque de Carp; am căzut la 1891 cu legea instrucției cu dragă 
inimă, aducând cu mulțumire sacrificul unei asemenea căderi, am venit acum 
la Justiţie și pentru grele 7 luni am renunţat la avocatură (după cum mai îna- 
inte, la 1871, sub gen. Tell, am pierdut profesura pe 13 ani). Acum destul 
sacrificiile sufleteşti! Zică Carp ce va voi, de acum înainte zic eu ce vreau“. Ceea 
ce seamănă a răzvrătire (T. Maiorescu, op. cit., f.f., însemnare de la 13/26 mar- 
tie 1901). 

** „Take Ionescu cu ai săi foarte puternici, declara Th. Rosetti, și noi cu 
Nicu Filipescu nu însemnăm nimic. Carp s-a arătat incapabil“ ș.a. (Ibidem, f.f., 
însemnare din 2/15 octombrie 1901). 

8 T. Maiorescu, op. cit., f.f., însemnare din 2/15 octombrie 1901. 

0 pagină din viața partidului conservator, Bucureşti, 1901, p. 34. 

de bătăuși). Cu acest prilej, N. Filipescu proclamă pe P.P. Carp 
șef al Partidului Conservator*. A doua zi se închiriază etajul 
de sus al caselor Mandy pentru noul club, „fiindcă a mai fost 
acolo club conservator“. 


* Vezi și discursul de răspuns al lui PP. Carp, în C. Gane, PP Carp..., 
vol. II, p. 271-273. 
10 T. Maiorescu, op. cit., f.f., însemnare din 7/20 octombrie 1901. 

1. „Mandyști“ şi „Fevrarișşti“ 


Adepții lui Carp procedau în așa fel de parcă nici n-ar fi 
existat cealaltă grupare conservatoare, aceea condusă de 
Gh. Gr. Cantacuzino și care păstrase numele de Partid Con- 
servator. Ignorarea era ostentativă și gestul foarte îndrăzneţ. 
Cum se explica această intempestivă iniţiativă? T. Maiorescu dă 
următoarea explicaţie: „Constituirea noastră în club separat ar 
fi sfătuit-o regele lui Nicu Filipescu la o audienţă la Sinaia și 
ar fi confirmat-o lui Carp în audiența avută după câteva zile“. 
Aceasta presupune însă un amestec direct al lui Carol I în tre- 
burile interne ale Partidului Conservator. Lucrul nu s-ar fi în- 
tâmplat pentru prima oară (vezi atitudinea sa în anii 1888— 
1891) și deci nu surprinde. Motivul amestecului său ar putea 
fi considerat același cu cel mai de înainte: atitudinea externă 
a regatului și existenţa tratatului secret de care Gh. Gr. Canta- 
cuzino nu luase cunoștință. Și sprijinul pe care Gh. Gr. Canta- 
cuzino îl dăduse Ligii Culturale lăsa de presupus că atitudinea 
sa față de tratatul cu Austro-Ungaria putea fi diferită de aceea 
a lui PP. Carp (în fapt ea nu a diferit decât ca nuanţă. Carp, 
ca și Sturdza considerau apropierea de Centrali ca rod al unor 
convingeri politice, Gh. Cantacuzino şi Take Ionescu o priveau 
ca pe o necesitate politică de moment). S-ar mai putea adăuga 
și mai puțina însemnătate politică a lui Cantacuzino și mai 
șubreda sa sănătate, ambele în comparaţie cu PP. Carp. În sus- 
ţinerea unui amestec regal este și relatarea unei audienţe pe 
care a avut-o la suveran Al. Marghiloman la 8/21 octombrie 
1901 și în cursul căreia junimiștii au fost sfătuiți să meargă la 
Iași și, în cadrul unei mari întruniri, să proclame „energic“ 
șefia lui PP. Carp?. 


! Ibidem, f.f., însemnare din 2/15 octombrie 1901. 

? T. Maiorescu, op. cit., f.f., insemnare de la 11/24 oct. 1901. Nu avem cum 
verifica opţiunea regală pentru Carp. Cu atât mai mult cu cât suveranul era de 
regulă foarte amabil cu membrii opoziţiei. N. Filipescu chiar relata că 
Gh. Gr. Cantacuzino de câte ori iese de la rege „iese foarte mulțumit“ și atunci, 

Cu sau fără amestec regal direct, gestul junimiștilor de a se 
considera ei singuri purtătorii de cuvânt ai conservatorismului 
în acel moment era un gest care voia să braveze pentru că 
adepţii lui P.P. Carp nu se aflau atunci într-o poziţie avanta- 
joasă în competiţia lor cu conservatorii puri. Aceștia din urmă 
le erau net superiori ca număr de aderențţi și organizare. În 
mai 1901 se reorganizează Comitetul Executiv conservator“. 
Prin energia lui Take Ionescu, care rămânea vioara întâi a 
conservatorilor și în opoziţie (după cum fusese și la guvern), 
sunt reorganizate cluburile județene**. Răspunzând celor ca- 
re-l învinuiau că vrea să-și facă „grupul“ său în Partidul Con- 
servator, Take Ionescu, care într-adevăr era sufletul organi- 
zării partidului, declara la Iași în octombrie 1901: „Poate că 
am fost și eu în acest partid sergent recrutor. Desfid însă să 
mi se arate o singură persoană pe care sergentul s-o fi recru- 
tat pentru el, iar nu pentru partid“. Pentru el „takism e sino- 
nim conservatorism“. În 1908, când își va face însă un partid, 


presupunea el, „ne vorbește probabil nouă contra lui Take lonescu-Cantacuzino 
și lor contra nouă“. Faptul putea fi, într-adevăr, cu putinţă. 

* Preşedinte: Gh. Gr. Cantacuzino, vicepreședinți: gen. G. Manu, col. 
G. Roznovanu, membri: Take Ionescu, gen. Lahovari, I. Lahovari, Gr. Trian- 
dafil, gen. I. Algiu, I.N. Alexandrescu, Th. Văcărescu, Şerban Zianu, Mihail 
Vlădescu, col. M. Ghica, Barbu Păltineanu și Anastasie Simu (secretariat), 
maior |. Obedeanu (casier) („Conservatorul“, nr. 119 din 16 mai 1901). 

** La Ploiești, la 20 mai este ales un nou comitet executiv, la Târgoviște, 
la 5 iulie, de asemenea (în Comitetul executiv intrau între alţii I.N. Alexan- 
drescu, G. Dem. Teodorescu, col. I. Ciuflea, C.G. Politimos, V. Dimitropol). La 
Călărași, la 13 iulie organizaţia locală este refăcută cu Mihail G. Cantacuzino 
ca șef. La Galaţi, la 25 septembrie se constituie un nou club cu Gh. Robescu în 
frunte. La Brăila, după ce unii se declară pentru Carp, clubul se reconstituie 
cu C. Boerescu, drept președinte activ. La Dorohoi, la 17 octombrie se alege 
un nou Comitet executiv cu D.P. Moruzzi în frunte. La Botoșani, Comitetul 
executiv îl are în frunte pe C. Ghica-Deleanu, la Râmnicu Vâlcea pe Matache 
Temelie ș.a. Pretutindeni se duce o energică acţiune de recrutare de membri. 
La Iași ea era condusă cu mult succes de Al. Bădărău, prietenul lui Take Io- 
nescu. În noiembrie izbutesc să atragă la București 30 de tineri proaspăt 
licenţiaţi („Conservatorul“, nr. 124, din 27 ma: 1901, nr. 161 din 6 iulie 1901, 
nr. 226 din 27 septembrie 1901, nr. 243 din 17 octombrie 1901, nr. 246 din 
20 octombrie 1901, nr. 253 din 30 octombrie 1901, nr. 260 din 7/20 noiembrie 
1901, nr. 269 din 18 noiembrie/l decembrie 1901). 

se va vedea că takismul însemna într-adevăr conservatorism, 
dar unul propriu. Recolta de acum va da atunci rezultate. 

Tot acum Take lonescu încearcă să imprime şi un spirit 
mai viu programului conservatorilor puri. Ziarul său, „La 
Roumanie“, înfiinţat încă în 1898, va contribui în mare mă- 
sură la aceasta. 

La Clubul central din Capitală se organizează (e drept, fără 
regularitate) așa-numitele conferințe de miercuri, cu participa- 
rea unuia sau altuia dintre fruntașii conservatori, și unde se 
pun în discuție probleme la ordinea zilei și se cere mai multă 
iniţiativă. La primirea în partid a celor 30 de tineri licenţiaţi, 
avocatul Petru Popescu-Muscel combătea sistemul electoral în 
fiinţă, ca vicios și necorespunzător noilor nevoi ale ţării și 
gradului de cultură la care se ajunsese, şi cerea reprezentarea 
minorităților și încurajarea iniţiativelor particulare. Tânărul 
avocat vedea în Partidul Conservator „un partid în care ele- 
mentele merituoase își găsesc locul fără consideraţiuni de ori- 
gine și unde ideile democratice abundă...“?. Adică vedea ceea 
ce partidul acesta nu prea era, dar elementele burghezo-in- 
telectuale din cadrul său, puternic încurajate de Take Ionescu, 
voiau să fie*. Firește, în acest fel se contracara influența ma- 
rilor proprietari, care continua să rămână însă preponderentă. 


Adepții lui Gh. Gr. Cantacuzino au o întrunire la clubul 
conservator din București la 17 iunie 1901, cu ocazia dezvelirii 
statuilor lui Al. Lahovari din piaţa cu același nume și a lui 
L. Catargiu de pe bulevardul care i-a purtat numai apoi amin- 
tirea. Gh. Gr. Cantacuzino, gen. G. Manu, Take Ionescu, 
J. Lahovari își declară convingerea că Partidul Conservator va 
rezista încercării (noii încercări) prin care trecea. Cu „ban- 


„Conservatorul“, nr. 269 din 18 noiembrie/l decembrie 1901. 

* „DI. Take Ionescu simbolizează caracterul democratic al Partidului Con- 
servator. El este o pildă vie și strălucită cum că concepţia elitei la conservatori 
înseamnă elita inteligenţei şi a capacităţii şi exclude orice tendinţă de acaparare 
a situaţiei preponderente în stat de către elita nașterii“ (Idem, nr. 166 din 
12 iulie 1901). Faptul putea fi o dorinţă, dar, la modul general, nu era o rea- 
litate. Cu o floare nu se face primăvară. 

chetul“ de la Iași, din 30 septembrie 1901, cantacuziniștii în- 
cep o campanie a întrunirilor publice „de toamnă“*. 

De la începutul campaniei de întruniri se constatau direc- 
țiile ei de desfășurare: deschis contra junimiștilor şi afirmarea 
dreptului exclusiv de a vorbi în numele conservatorilor și al 
conservatorismului român. La întrunirile de la Craiova, Brăila, 
București, direcţiile se păstrează. Pe linia încercărilor de a se 
impune în Partidul Conservator și de a impune și un program 
adecvat ascensiunii sale, Take Ionescu vine cu detalieri ale 
credințelor lui. „Atunci când în Italia, în Spania, în Ungaria 
guvernele totdeauna reușesc în alegeri nu pot să cer pentru 
noi mai mult... Ca conservatori și ca oameni de ordine vom 
merge treptat, vom încerca să îndreptăm răul cu mijloacele 
cele mai simple, ca reforma procedurii electorale“. Dar, adău- 
ga el, „dacă nu vom reuși vom recurge la mijloace mai ener- 
gice“. După el, într-un stat ca cel român, partidele trebuiau 
întărite, ele fiind „temelia sistemului constituţional“ și nu 
„creaţii guvernamentale“ (dorinţă exprimată de altfel de toată 
lumea, dar deocamdată fără șanse de împlinire). Și liderul 
conservator revine la teza lui favorită: partidele conservatoare 
au nevoie de manifestări democrate, mai mult chiar decât libe- 
ralii, care, spunea el, au la îndemână demagogia, compensație 
la care conservatorii nu pot recurge. Trebuie „să se asocieze 
toți la viața politică, declara Take Ionescu, pentru a pătrunde 
conștiința naţională cât mai adânc“. 


* La lași, Take Ionescu își expune opinia sa de felul cum ar trebui să fie 
un partid conservator. Adică nu „o alcătuire de clasă“, ci „adevărata imagine a 
țării, reprezentând toate păturile ei, păstrându-și tot trecutul ei glorios“ și care 
„răspunde la toate aspiraţiile și poate îndeplini toate dreptele cerinţe“. Expu- 
nea, fireşte, un deziderat. Generalul Iacob Lahovari cerea intransigenţă, disci- 
plină și organizare: „Să completăm în toate districtele, în toate oraşele, comi- 
tetele noastre“, Pentru dr. C.I. Istrati „a fi conservator, d-lor, este a fi înainte 
de toate naţionalist“. Ion Lahovari: „D. Carp vrea să ne regenereze. Îi foarte 
mulțumesc, nu m-am simțit niciodată degenerat ca să am trebuinţă să mă rege- 
nereze d-lui“ („Conservatorul“, nr. 230, 231, 232 din 2, 3 şi 4 octombrie 1901). 

1 „Conservatorul“, nr. 244 din 18 octombrie 1901. Un om politic cu spirit 
pătrunzător ca N. Filipescu îi spunea lui T. Maiorescu că Take Ionescu își 
pregătește o situatie „ca democrat“ şi „Iorgu Cantacuzino e destul de prost ca 

Conservatorii lui Cantacuzino se prezintă la toate alegerile 
parțiale din județele Prahova, Gorj, Putna, Brăila, Dolj, Galați 
reușind și o victorie în acesta din urmă, unde gen. J. Lahovari 
obţine 178 de voturi (contra liberalului C. Pilat, 147). 


După octombrie 1901 încep „să se miște“ și junimișştii (care 
nu-și mai ziceau așa). La 14/27 octombrie ei organizează o în- 
trunire la Brăila, cu prezenţa lui P.P. Carp, I. Grădișteanu, 
N. Filipescu, Lupu Costache (Kostaki), M. Deșliu ș.a. La 21 oc- 
tombrie/2 noiembrie 1901 altă întrunire la Craiova, având ca 
oratori principali pe Barbu Știrbei, N. Filipescu, P. Missir, 
B. Delavrancea și PP. Carp. Se învinuiește „politica de pofte, 
politica de ambiţiuni, fără idei“ a confraţilor conservatori și 
toți proclamă șefia lui P.P. Carp peste toţi conservatorii ro- 
mâni’. 

O întrunire mai importantă se organizează la Iaşi cu pre- 
zența tuturor liderilor importanți și a fruntașilor organizațiilor 
locale moldovene. În sala Pastia vorbesc Matei Cantacuzino, 
C.C. Arion, Al. Marghiloman, B. Delavrancea („cel mai pu- 
ternic orator popular“, cum îl caracterizează T. Maiorescu, 
foarte bucuros că între cele două grupări conservatoare fostul 
liberal alesese pe a lor), în sfârșit, P.P. Carp. El definește 
junimismul în literatură și în politică, caracterizează ideea con- 
servatoare în manifestarea ei faţă de Coroană (întărirea senti- 
mentului dinastic), față de politica externă („înlăturarea uto- 
piilor“, luarea în considerare a posibilităților, excluderea poli- 
ticii de partid de acolo de unde nu trebuia să fie decât inte- 
resul național) și față cu politica internă („aplecarea întregii 


să nu vadă unde-l duce această apucătură a lui Take Ionescu“. De aceea el şi 
credea că până la urmă Take Ionescu își va pierde orice situaţie între conser- 
vatori (va trece la liberali, graţie prieteniei sale cu Vasile Lascăr, în ciuda 
împotrivirii lui D.A. Sturdza) şi, atunci, printr-o „onorabilă retragere“ a lui 
Gh. Gr. Cantacuzino, conservatorii se vor uni din nou cu toţii (T. Maiorescu, 
op. cit., f.f., însemnare din 15/28 noiembrie 1901). Hotărât lucru, lui N. Fili- 
pescu nu-i convenea poziţia sa de „junimistoficat“ și fără prezenţa dominatoare 
a lui Take Ionescu el nu l-ar fi părăsit pe Cantacuzino. 
5 C. Gane, op. cit., vol. II, p. 274-275. 

activități la ridicarea nivelului material și moral al ţării)“. Carp 
evocă idei și realizări junimiste: inamovibilitatea magistraţilor, 
legea vânzării pământului statului, legea învoielilor agricole, 
legea meseriilor, reformele administrative ş.a., care nu erau, 
evident, doar junimiste, ci conservatoare în generef. 

La București, la „Dacia“, la 11 noiembrie 1901, o altă în- 
trunire, ultima din acestă „campanie de toamnă“, la care 
P.P. Carp susţine o teorie democratică de alegere a șefilor par- 
tidelor, care nu trebuia să fie „prin moștenire“ (aluzie la ceea 
ce se spunea că L. Catargiu l-ar fi lăsat urmaș pe Gh. Gr. Can- 
tacuzino). Alegerea trebuia să se facă pe baza meritului ca să 
nu se descurajeze „din capul locului“ forțele vii ale unui par- 
tid“. În aceeași zi, îndată după întrunirea de la „Dacia“, se 
inaugurează și clubul din Piaţa Teatrului, căruia adepţii lui 
Carp nu i-au găsit un nume, rămânând în fapt tot club con- 
servator, chiar dacă mai era unul cu același nume în București 
(cantacuziniştii numeau cu ironie acest club: „Clubul Mandy“, 
după numele proprietarului casei, un negustor evreu). 

Tot pentru revenirea în viaţa politică activă, gruparea lui 
Carp caută să atragă noi elemente. Singura reușită mai impor- 
tantă este aceea a mai multor profesori de la Universitatea 
bucureșteană: I. Bogdan, decanul Facultăţii de Litere, D. On- 
ciul, profesor la Facultatea de Litere, C. Rădulescu-Motru și 
Simion Mehedinţi, agregaţi la aceeastă facultate, Ermil Pan- 
grati, Ludovic Mrazec și Dimitrie Voinov de la Facultatea de 
Științe, profesorii M. Dragomirescu și N. Basilescu, dr. Proca, 
șeful serviciului de bacteriologie al Capitalei, C. Litzica, 
Munteanu-Murgoci Gh., geologul, D. Evolceanu ș.a. Câștigul 
era de calitate și de prestigiu. 


P.P. Carp și T. Maiorescu au lungi audienţe la rege, la 
18 noiembrie/l decembrie și 7/20 decembrie 1901. P.P. Carp 
conta foarte mult pe sprijinul regal. Mai mult decât pe „agi- 


ê Ibidem, p. 278-281. N. Fleva îi scria lui T. Maiorescu, nu fără mali- 
țiozitate: „Cine ar fi crezut ca eu să ajung la Roma și Carp la Dacia“ (la Roma 
fusese numit de Carp). 

taţiile“ „gugumanilor“ săi. La alegerile parţiale care au fost în 
1901 la Brăila, Dolj, Covurlui, Gorj, Dorohoi el nici nu și-a 
îndemnat partizanii să participe (doar la Brăila, în decembrie, 
participă N. Filipescu, fără a se putea alege, directorul „Epo- 
cii“ refuzând sprijinul liberal). De fapt, C. Bacalbașa avea 
dreptate când scria; „Petre Carp nu credea decât în protecţia 
regală și nicidecum în influenţa organizaţiei şi a recrutării de 
partizani; teoria lui era tot cea veche: dacă regele îl va chema 
la putere tot partidul conservator se va grupa în jurul lui“. 
Teoria nu era greșită întrutotul, însă în condiţiile în care gru- 
parea lui Cantacuzino își strângea rândurile și și le înmulțea, 
în condiţiile în care ea își face simțită prezenţa cu orice prilej, 
această teorie se izbea de o realitate: existenţa tot mai vizibil 
resimţită a unui concurent la putere de care nu se putea să nu 
se ţină seama. 


În tot anul 1901 Partidul Conservator se consumă în el în- 
suşi. Își trăiește propria frământare și propria-i neputinţă. În 
timp ce liberalii, la putere, aplicau, cu toate drasticitatea ceru- 
tă de împrejurări, un program de ieșire din criză și o făceau 
cu toată competenţa, conservatorii stabileau „responsabilități“ 
(titlul mai multor articole din presa centrală conservatoare) și 
se afundau tot mai tare într-o stare de disoluţie internă. Atât 
de absorbiți erau de propriile lor certuri încât în aproape tot 
anul 1901 ei nici n-au existat ca opoziţie. În Parlament chiar, 
atât de puţini câți erau, conservatorii tot ei între ei se războ- 
iau, în loc s-o facă cu chestiunile la ordinea zilei și în încer- 
carea de a găsi cele mai potrivite soluţii*. Abia în chestiunea 


1 C. Bacalbașa, op. cit., vol. III, p. 22. 

* Vezi discursul lui G. Manu din Senat de la 26 noiembrie 1901 în care 
acesta declara: „D. Carp în toată viaţa sa politică n-a înţeles organismul de par- 
tid, ci a crezut că e suficient să existe o persoană oarecare numit şef de guvern 
pentru ca dânsa să-și facă apoi Camere și să le dicteze voinţa sa absolutistă“. El 
nu ataca pe liberali decât pentru că se amestecau în afacerile interne ale con- 
servatorilor, susținându-l pe PP. Carp (pe acesta D.A. Sturdza îl numea şeful 
conservatorilor): „Aţi făcut să se supue drapeliștii, vă felicit; lăsaţi-ne şi pe noi 
să supunem pe d. Carp“ („Conservatorul“, nr. 280, din 2/15 decembrie 1901). 

„Olimpicilor“ ei încep să-și facă auzită vocea lor în opoziție“. 
Al. Marghiloman adresează o interpelare la Cameră. O dezvol- 
tă și argumentațţia sa o reia și P.P. Carp la 22 decembrie. Afa- 
cerea părea cam necurată** și de la ea opoziţia începe să 
devină mai activă. 


1902 înseamnă pentru cele două grupări conservatoare 
cam ce însemnase și anul precedent: un război pe toate planu- 
rile din care fiecare încerca să iasă mai în faţă decât cealaltă. 
De îndată, la începutul anului, conservatorii puri inaugurează 
un nou club conservator la Iași cu Gr. Kogălniceanu preșe- 
dinte, dar cu Al. Bădărău factotum (noul club era mai mult 
realizarea sa). Clubul avea 220 de membri, avea ziarul „Eve- 
nimentul“ și era atunci al doilea după cel din Bucureşti. Un 
nou club se inaugurează și la Câmpulung’. La Tutova se con- 
stituie un alt comitet executiv, cu G.D. Emandi preşedinte 
(avea 17 membri, cei mai mulţi intelectuali locali. Puţini mari 
proprietari. Poate de aceea președinte de onoare este ales 
Take Ionescu). La Bacău comitetul avea 30 de membri, cei mai 
mulți mari proprietari (preşedinte era Eug. Ghica-Comănești 
și președinte de onoare Gh. Gr. Cantacuzino). La 5 mai se 
realege Comitetul Central din Capitală***. În Comitet Take Io- 


* La 13 decembrie 1901, guvernul liberal publică în „Monitorul Oficial“ 
un decret prin care acorda personalitate juridică societăţii grecești, zisă a Olim- 
picilor (sau a Legăturilor cu Grecia). Prin aceasta însă societatea putea deveni 
proprietara imensei moșteniri a lui Vanghele Zappa, mare proprietar și aren- 
daș în România. Faptul intra în contradicţie cu Constituţia care interzicea 
înstrăinarea bunurilor imobiliare. De aceea ministrul Basile Missir a și refuzat 
să semneze jurnalul Consiliului de Miniștri. 

** Liberalii au avut câştig de cauză, decretul lor s-a aplicat și grecii vor 
construi cu averea lui Zappa, între altele, un muzeu la Atena, un parc și un 
stadion de toată frumuseţea. În cercurile bucureștene se dădea ca sigur ames- 
tecul lui Eugeniu Stătescu în toată această afacere, care, pentru susținerea 
cauzei Olimpicilor, ar fi primit suma de 300 000 lei. 

„Conservatorul“, II, nr. 7 din 10/23 ianuarie 1902. 

*** Gh. Gr. Cantacuzino — președinte, gen. G. Manu, col. G. Roznovanu 
— vicepreşedinţi, Take Ionescu, gen. J. Lahovari, I. Lahovari, Gr. Triandafil, 
gen. I. Algiu, I.N. Alexandrescu, Th. Văcărescu, M. Vlădescu, col. M.G. Ghica, 
Barbu Păltineanu, Anastasie Simu, maior I. Obedeanu, Petre Sfetescu, 

nescu avea prieteni apropiați pe C. Dissescu, dr. C.I. Istrati, 
Th. Cămărășescu, V. Arion. Şi frații Lahovari îi erau alături. 
Încă în plină iarnă conservatorii cantacuziniști încep întruni- 
rile. La 21 ianuarie/4 februarie 1902 la „Dacia“ ei adună nu- 
meroși adepţi din Capitală și din ţară (vin din Argeș, Bacău, 
Buzău, Brăila, Dorohoi, Suceava, Teleorman, Romanați, Dâmbo- 
vița, Tutova, Botoşani, Vaslui, Ialomița, Tecuci, Putna, Mehe- 
dinţi, Neamţ, Gorj, Covurlui, Vlașca, Iași, Fălciu, Olt, Vâlcea, 
Prahova, Muscel, Dolj — sublinierile indică participanţi mai 
numeroși), de peste tot unde erau organizaţii conservatoare. 
Întâmplător sau nu la întrunire (în cea mai mare parte a con- 
servatorilor puri) vorbesc mulți „takiști“: Al. Bădărău, Barbu 
Păltineanu, gen. J. Lahovari și Take Ionescu însuşi. Bădărău 
chiar declară: „takismul e ideea conservatoare“. Take Ionescu 
înalță discursul său spre laturi programatice: „După poloni, nu 
e popor care să fi fost nedreptăţit de istorie ca poporul ro- 
mân. Împărţit în patru, așezat în valea Dunării care, ca și valea 
Padului, a fost bulevardul tuturor ambiţiunilor, silit să stea 
patru veacuri cu arma în mână în fața invaziunii otomane, 
firește că poporul român a rămas îndărăt în civilizaţiune. In- 
teresul său cel mai de căpetenie este ca românii, câți sunt pe unde 
sunt, să fie păstraţi și ca vaza statului român să nu scadă. România 
trebuie să fie Ierusalimul neamului“ (subl. ns.). Și atacă guvernul 
liberal în chestiunea școlilor din Macedonia și a Afacerii 
Zappa’. Take Ionescu voia să fie — și era — purtătorul de 
cuvânt al conservatorilor cantacuziniști. 


La Brăila, la 22 mai/4 iunie 1902, se organizează o în- 
trunire cu participarea lui Take Ionescu, gen. J. Lahovari, 


I. Brătescu, gen. G. Bengescu-Dabija, N. Procopescu, N. Amira, Temistocle 
Alexandrescu, N. Gherassi, C. Boicescu. Tot acum și Comitetul Executiv al 
partidului: Gh. Gr. Cantacuzino, gen. G. Manu, gen. ]. Lahovari, col. G. Roz- 
novanu, Take Ionescu, C. Boerescu, Gr. Triandafil, Ion Lahovari, C. Dissescu, 
dr. C.I. Istrati, Gr. Kogălniceanu, C. Ghica-Deleanu, dr. 1. Severeanu, Sava 
Șomănescu, Th. Văcărescu, N. Economu, Th. Cămărășescu, Virgil C. Arion 
(Fratele era la Carp), Gr. Tocilescu, I.N. Alexandrescu, gen. I. Algiu, Barbu 
Păltineanu, col. M.G. Ghica, M. Vlădescu (dem, nr. 102 din 9/22 mai 1902). 
9 „Conservatorul“, nr. 17 din 22 ianuarie/4 februarie 1902. 

I. Rusu-Abrudeanu. C. Dissescu declara: „În viața politică per- 
sonalităţile, de oricât de mare folos ar fi, nu sunt îndestu- 
lătoare, căci sunt trecătoare. Numai organismele, care deși 
continuu se primenesc în elementele lor, nu încetează însă de 
a fi totdeauna aceleași... Triumful individualităților în afară de 
partid este fracţionarea partidului“. Cu alte cuvinte, Dissescu 
accepta orice glorie, dar în cadrul partidului. Take Ionescu, al 
cărui adept era Dissescu, nici nu voia altceva, mai ales că nu 
el era șeful partidului. La Iași, la 10/23 mai 1902, i se face o 
impozantă manifestaţie de simpatie organizată după toate re- 
gulile de Bădărău. Multe discursuri de ridicare în slavă, de 
proclamare a lui Take Ionescu drept „glorie politică a ţării“!!. 
Profesorii și institutorii conservatori îi organizează lui Take 
Ionescu la 28 iunie/1l iulie 1902 o mare manifestaţie de 
simpatie la București. Pretextul folosit; apariţia celui de-al 
doilea volum al discursurilor sale!?. Nu întâmplător presa lui 
P.P. Carp pe Take Ionescu îl ataca cu predilecție. Nu era „tako- 
fobie“, cum numea ziarul „Conservatorul“ acest atac continuu, 
era sesizarea adversarului cel mai activ și mai periculos pentru 
Carp. 

Nici în rândurile adepților cei mai apropiaţi ai lui Can- 
tacuzino neîncetatul avans de popularitate al lui Take Ionescu 
nu trece neobservat. „Boerii“ conservatori aveau tot interesul 
ca un element tânăr și foarte vivace, cum era fiul negustorului 
de la Ploiești, să învioreze și să sporească activitatea partidului 
lor. Dar creşterea prea mare a popularității lui Take Ionescu 
putea să le pericliteze poziţia. Deocamdată, încercări de con- 
trapunere nu se fac, decât sub o formă învăluită. Comitetul 
Executiv al partidului, în organizarea întrunirilor, caută să 


19 Idem, nr. 113 din 25 mai/7 iunie 1902 (cu acest prilej la Brăila se or- 
ganizează Clubul conservator, destrămat în 1901 „în urma desfășurării proce- 
sului dintre noi și dezertori“. Clubul avea 70 membri și gen. ]. Lahovari e pro- 
clamat preşedinte activ). 

1! Idem, nr. 104, din 12/25 mai 1902. 

12 Idem, nr. 141, 142, 143 din 1/13, 2/15 şi 3/16 iulie 1902. 

folosească cât mai mulţi dintre fruntași și să nu-i lase mână 
liberă în prea multe locuri lui Take Ionescu. 


În 1902 partidul lui Cantacuzino are și două manifestări 
electorale. La 4/16 aprilie 1902 participă la o alegere parțială 
pentru un loc rămas vacant la colegiul III de deputaţi Ilfov, 
dând o luptă cu sorţi de izbândă cu partidul liberal (ca de 
obicei junimiștii nu participă). Candidatul liberal, Gr. Alexan- 
drescu, mare industriaș bucureștean, se alege cu greutate: 
1 844 de voturi, contra 1 216. câte obţine avocatul Iancu Bră- 
tescu, reprezentantul conservator. Ca întotdeauna în astfel de 
ocazii presa opoziționistă și independentă scria că situaţia gu- 
vernului a devenit „șubredă“. Simplă impresie. Cu toate că 
liberalii se confruntă cu agitaţiile meseriașilor și cu disensiuni 
interioare, ei rămâneau stăpâni pe situația politică. 

Mai semnificativă pentru conservatori este participarea la 
alegerile comunale din noiembrie 1902 (la care iau parte am- 
bele grupări). Alegerile sunt pregătite de mai multe întruniri, 
de discursuri virulente. Conservatorii se atacă între ei dar, mai 
mult decât înainte, ei atacă și administraţia liberală”. Între 
întrunirile cantacuziniștilor din această campanie electorală 
sunt de amintit cele de la București, Iași, Bârlad, Galaţi, Plo- 
iești, Bacău. Rezultatele alegerilor au fost în genere cele aş- 
teptate. Din primul tur guvernul reușește în cele mai multe 
părți. Doar la Tecuci, Zimnicea, Drăgășani izbutesc conserva- 
torii puri. În alte oraşe, la Bucureşti, Caracal, Pitești, Câmpu- 
lung, Roman, Târgu Jiu, se intră în balotaj. Și până la urmă 
conservatorii mai reușesc la Câmpulung și Pitești. Nici la 
București rezultatul lor n-a fost neînsemnat: din 3 869 de vo- 
tanţi, ei au întrunit 1 260, iar junimiștii 677!f. Peste tot pe 
unde au participat, cu excepţia Buzăului, adepţii lui Cantacu- 
zino au obţinut voturi mai multe decât cei ai lui PP. Carp. 
Concluzia părea clară și I. Lahovari, la întrunirea clubului 


15 Vezi Idem, nr. 219 și 220 din 6/19 octombrie și 8/21 octombrie 1902. 
'4 Idem, nr. 242, 243, 244 din 5/18, 6/19, 7/20 noiembrie 1902; C. Bacal- 
başa, op. cit., vol. III, p. 44. 

conservator de la 14/27 noiembrie, se grăbește s-o tragă: re- 
gele nu poate chema la guvern, odată liberalii plecaţi, decât pe 
adevărații conservatori care sunt cei care au obținut succese în 
alegeri. Take Ionescu e și mai categoric: junimiștii trebuie să 
dispară. „De altfel nici nu se poate să existe trei partide poli- 
tice la noi, căci s-ar naște cea mai mare imoralitate politică“!* 
(după 1908 aceste vorbe vor fi folosite împotriva lui). 


Anul 1902 înseamnă mai multă acţiune și pentru conser- 
vatorii din jurul lui P.P. Carp, deopotrivă în viaţa de organi- 
zaţie, în manifestarea publică, în Parlament. Chiar la începutul 
anului, într-o discuţie politică de la 3/16 ianuarie se hotărăște 
transformarea „Noii reviste române“, a lui Rădulescu-Motru 
într-o revistă „a politicii noastre“, într-un fel de „convorbiri 
politice“, pe lângă „convorbirile literare“. Se voia prin aceasta 
înmulțirea organelor de presă ale grupării (aveau „Epoca“ și 
„L'Echo de Roumanie“, prima condusă de N. Filipescu și cea- 
laltă de P. P. Carp), dar se mai urmărea și o încadrare politică 
mai strânsă a profesorilor universitari atrași în partid. Nu- 
mărul de la 1 februarie apare cu nouă profesori universitari 
pe copertă: Matei Cantacuzino, Teohari Antonescu, P.P. Negu- 
lescu și P. Missir (toţi din lași) și I. Bogdan, C. Rădules- 
cu-Motru, M. Seulescu, S. Mehedinți și M. Dragomirescu din 
București. T. Maiorescu nota cu satisfacție ceea ce, spunea el, 
se comenta în București: „fevrariștii au cantitatea și noi cali- 
tatea“, Satisfacţie parţială, tot el adăugând peste câteva luni 
în jurnalul său: „mi-e curios de neplăcută actuala viaţă politică 
a noastră“. Aceasta în vreme ce ziarul lui P.P. Carp, „L'Echo 
de Roumanie“, scria că odată guvernul Sturdza căzut — și mo- 
mentul se apropia — nu altcineva îl va înlocui, ci un guvern 
P.P. Carp. Deocamdată însă mulţi vedeau într-o atare decla- 
raţie o simplă dorinţă, fără șanse de realizare. La stăruința lui 


15 Idem, nr. 250 din 15/28 noiembrie 1902. 

15 Vezi T. Maiorescu, op. cit., loc. cit., f.f., (însemnare de la 19 ianuarie/l fe- 
bruarie 1902). 

17 Ibidem, f.f., însemnare de la 6/19 mai 1902. 

N. Filipescu, adepţii lui Carp organizează chiar un Congres la 
23—24 iunie 1902 în sala Teatrului Liric, cu invitarea de dele- 
gaţi din toată ţara. La Congres se manifestă mai toate forţele 
partidului: Matei Cantacuzino, I. Bogdan, S. Mehedinți, 
P.P. Negulescu, C. Rădulescu-Motru, I.G. Miclescu, N. Filipes- 
cu, C. Hiottu, Al. G. Florescu, P. Missir, C.C. Arion, B. Dela- 
vrancea, T. Maiorescu, PP. Carp (Al. Marghiloman era la 
Karlsbad, iar lacob Negruzzi se afla și el în străinătate). 
Congresul nu prezintă interes decât prin parada oratorică a 
vorbitorilor. „Fără voie deveneai membru al unui juriu de 
concurs și clasai candidaţii cu numărul de ordine al meritului 
lor relativ“ — îi scria Maiorescu lui I. Negruzzi, descriindu-i 
pe larg desfășurarea fiecărui orator, folosind când admiraţia 
fără rezerve (S. Mehedinţi, B. Delavrancea, N. Filipescu, 
P.P. Carp) când critica neiertătoare (de pildă la I. Miclescu, 
cumnatul lui Carp), când ironia fină. lată din această din urmă 
categorie cum îl surprinde pe P.P. Negulescu: „începutul 
discursului foarte inteligent și sugestiv (în public se șoptea: 
viitor ministru); dar, după cea dintâi treime, o lungă, anostă 
expunere a relaţiei lor cu Liga Culturală, pe care ei au 
întemeiat-o (Mehedinţi, Negulescu, Dragomirescu ș.a.), dar 
care n-avea ce căuta la congres; tonul devenit doctoral, 
aproape pedant; din viitorul ministru ieşea actualul profesor“. 
Sau: „Arion și Missir ca totdeauna. Buni oratori de mâna a 
doua; unul prea franțuzește dulceag, altul prea nemţește 
nebulos. Le-ar fi prins bine să fi schimbat unul cu altul țara în 
care şi-au făcut studiile universitare“!b. 


La Congres, P.P. Carp expune un program al partidului 
său: moralitatea publică obținută prin „educaţia politică a 
acestei țări“, înlăturarea politicianismului din administrație 


' LE. Torouţiu și Gh. Cardaș, op. cit., vol. I, p. 31-33; vezi şi E. Lovinescu, 
T. Maiorescu, II (1876-1917), București, 1940, p. 331-332. Succinte caracte- 
rizări vezi şi în T. Maiorescu, op. cit., loc. cit., f.f., însemnare de la 23 iunie/6 iu- 
lie 1902. 

19 Nu la apetituri, nu la satisfacere de pofte v-am convocat. V-am convocat 
ca să vă zicem că relele deprinderi care au transformat politica la noi într-un 


282 CONSERVATORI ŞI CONSERVATORISM ÎN ROMÂNIA 


prin inamovibilitatea tuturor funcționarilor”, impunerea clase- 
lor avute?!, înzestrarea armatei, pentru că „armata noastră nu 
e înzestrată așa cum ar trebui să fie și trebuie să aducem noi 
şi puternice jertfe ca să dregem ceea ce au lăsat nefăcut prede- 
cesorii noștri“. În privinţa lipsei unui partid numeros în jurul 
său, P.P. Carp declara că el n-a mers niciodată pe calea satis- 
facerii poftelor adepților săi ci pe aceea a închegării unui grup 
de prieteni statornici care să-l urmeze dintr-o comuniune de 
idei și nu din interese. Adversarilor săi „nenaturali“, adică 
adepților lui Cantacuzino, care puneau în faţă chestiunea nu- 
mărului, el le spunea, adresându-se suveranului: „noi n-am 
zice suveranului că avem numărul, am zice suveranului că 
chestiunea numărului, până a nu veni la guvern, e absolut 
indiferentă, absolut indiferentă“ și mai departe: „Dacă zic că 
numărul vine pe urmă, este că eu care am mare încredere în 
vitalitatea acestui popor, cred că dacă-mi dai un guvern bun, 
numărul vine pe urmă. Îmi dai un guvern rău, chiar dacă ai 
avut numărul când ai venit, îl pierzi de a doua zi“?. Evident, 
era o teorie ad-hoc, care justifica o stare de fapt: puținătatea 
adepților. Ea trăda însă și convingerea liderului conservator 
potrivit căreia aducerea unui guvern sau a altuia era treaba 
suveranului și nu a străzii, iar puterea odată dobândită, prin 
atracția magică a bugetului, atrăgea după sine și partizani. De 
altfel, P.P. Carp era conștient de puţina utilitate a unor atare 
manifestări publice. Cu o lună mai înainte el îi scrie lui Mar- 
ghiloman că n-are nici un rost să se grăbească să vină la Bucu- 
reşti, pentru că „manifestaţiile noastre teatrale nu merită de- 


mijloc de chiverniseală trebuie să contenească odată în această țară“ (G. Gane, 
op. cit., vol. IL, p. 295). 

% „Inamovibilitatea cât mai largă, împinsă până la extremul posibililului 
mai mult poate decât în alte ţări, a tuturor impiegaţilor trebuie să fie introdusă 
la noi“ (Ibidem, p. 300). 

21 „trebuiesc impozitele noastre așezate pe o bază mai dreaptă, deci mai 
sănătoasă: trebuie ca clasele avute să contribuiască mai mult decât contribuiesc 
clasele sărace şi clasele sărace să contribuiască mai puţin decât cele avute“ ([bi- 
dem, p. 300-301). 

2? Ibidem, p. 299-300. 

plasarea“. La Carp rămânea conștientă convingerea că pute- 
rea, când vine, de sus vine și nu de jos, de la „gogomani“, de 
la alegători, a căror valoare politică i se părea mai mult decât 
relativă. 


După concediile de vară (vara nu se făcea politică în 
România de atunci), în toamnă „junimiștii“ revin în activitatea 
politică îndemnați de pregătirea alegerilor comunale din no- 
iembrie. Erau, firește, conștienți de neputința câștigării lor. 
Nu pentru aceasta participau. Ci pentru a ţine piept adepților 
lui Cantacuzino, sau pentru a încerca s-o facă. Orice inactivi- 
tate a lor, corelată cu o activitate a vechilor conservatori, echi- 
vala cu o înfrângere. A face politică însemna a intra într-un 
„joc“ cu reguli și modernizarea crescândă a societăţii românești 
transforma aceste reguli în obișnuinţe ale vieţii publice. La 
21 octombrie/3 noiembrie 1902 adepții lui Carp ţin o întrunire 
la „Dacia“, în Bucureşti“, la 30 octombrie/12 noiembrie ţin o 
alta la Iaşi”. Pe lângă întruniri conservatorii junimiști folosesc 
asiduu presa, trimit circulare în țară. Într-una din acestea, 
adresată, e drept, președinților comitetelor locale, P.P. Carp 
declara: „candidaţii propuși de noi [...] vor promite numai 
ceea ce va fi compatibil cu binele obștesc și ceea ce vor fi în 
stare să îndeplinească; iar manopera nedemnă de a ademeni 
pe alegători cu făgăduieli înșelătoare sau a le trezi pofte după 
funcţii comunale, o vor combate-o oriunde o vor întâlni și o 
vor expune disprețului public, precum merită“. Nefiind pu- 
ternici și cu influenţă în corpul electoral, junimiștii preferau 
să fie moraliști: combăteau ceea ce alţii (liberalii și conserva- 
torii lui Cantacuzino) ofereau, nefiind în stare să ofere ei înșiși. 
Nu-i mai puţin adevărat că adepţii lui Carp se distingeau, faţă 
de ceilalţi politicieni, printr-o ţinută morală mai subliniată (cel 
puţin micul număr al prietenilor personali ai lui Carp). 


% B.N.R., fond Al. Marghiloman, dosar 67, f. 5. 

24 T. Maiorescu, op. cit., jurnal nr. 22, f.f., însemnare din 21 octombrie/3 
noiembrie 1902. 

25 Ibidem, f.f., însemnare din 29 octombrie/ll noiembrie 1902. 

% C. Gane, op. cit., vol. II, p. 340. 

Alegerile comunale au avut rezultatul așteptat (vezi mai 
sus). Pentru conservatorii din jurul lui P.P. Carp au însemnat 
o consfinţire a unei situații de fapt, că erau a treia forță po- 
litică a momentului, dar la destulă distanţă de celelalte două“. 
Este de presupus că împreună conservatorii ar fi obţinut re- 
zultate destul de bune, în condiţiile în care programul de aus- 
teritate aplicat de liberali stârnea nemulțumiri. Rezultatul pri- 
mului tur din Capitală era o indicație: 1 843 voturi lista libe- 
rală (C.F. Robescu), 1 937 lista opoziţiei cu gen. Manu (1 260) 
și N. Filipescu (677) în frunte. Era prima oară când Partidul 
Naţional-Liberal suferea o înfrângere în Capitală (la guvern 
fiind), aceasta și în condiţiile în care el trecea prin frământări 
interne: demisia lui PS. Aurelian la 14/27 noiembrie, a lui Gh. 
Palladi, la 21 noiembrie/4 decembrie, noi remanieri în guvern, 
cu V. Lascăr la Interne, C.I. Stoicescu la Domenii și D.A. 
Sturdza interimar la Lucrări Publice”, frământări care afectau 
nu numai conducerea centrală, dar și organizaţiile judeţene 
(cel mai frapant caz e la Galaţi). 


Rezultatul alegerilor determină discuţii în sânul grupării 
lui P.P. Carp. I. Grădișteanu propune o cale de împăcare cu 
Cantacuzino. Majoritatea însă o respinge (N. Filipescu cel mai 
vehement), poate și pentru că nu simțeau o apropiată chemare 
la guvern a conservatorilor. „Din anemie“, dar și din lipsă de 
fonduri, „Noua Revistă Română“ își încetează apariţia înce- 
pând cu 19 noiembrie/decembrie. Junimiștii conservatori ră- 
mân doar cu „Epoca“, organ de presă îmbunătăţit după dez- 


* Comparativ cu cantacuziniștii (care ne interesează), de pildă, la Focșani 
ei obţin 33, iar aceştia 44, la Vaslui (fieful lui Carp) ei 17, ceilalți 35, la Bârlad 
(aici cel mai activ junimist era Costache Lupu) ei 48, ceilalți 77, la Dorohoi ei 
12 și „fevruariştii“ 36, la lași ei 121, ceilalți (aici acţiona Bădărău) 392. În alte 
părţi diferenţe mai mici. La Bacău: 64-66, la Târgu Frumos: 34-41. La Turnu 
Severin cele două nuanţe conservatoare conlucrează, obținând 153 voturi 
contra 178 liberale. (Cifrele sunt luate din T. Maiorescu, op. cit., jurnal nr. 22, 
f.f., însemnare din 4/17 noiembrie 1902). 

21 Vezi mai multe în Mircea Iosa, Traian Lungu, op. cit., p. 115 și urm. 

baterea „colegiului de redacție“ (N. Filipescu, T. Maiorescu, 
P.P. Carp, C. Hiottu, D.A. Laurian, B. Delavrancea, I.L. Ca- 
ragiale, Lily Florescu, G. Ranetti, C. Rădulescu-Motru) de la 
16/29 decembrie 1902. 

2. Controversa continuă 


Anii 1903, 1904, sunt pentru cele două organizaţii conser- 
vatoare asemănători anilor 1901 sau 1902. Aceeași neostoită 
rivalitate pentru întâietate. Care se desfăşoară însă pe un fun- 
dal treptat schimbat, în sânul partidului liberal de la guvern 
intervenind (și aici) duhul dihoniei*. 

Criza din rândurile P.N.L. influențează rezultatele electo- 
rale și deschide apetitul pentru putere al organizaţiilor conser- 


* Foștii drapeliști, după schimbările din 1902, prin Emil Costinescu și Va- 
sile Lascăr, susținuți de Eugeniu Stătescu, dominau situaţia în ministerul lui 
Sturdza. Implicit ascensiunea lor în partid devenea preponderentă. Până în- 
tr-atât încât numele lui V. Lascăr și Em. Costinescu circulau ca „certe“ candi- 
daturi la şefia liberală după Sturdza. Sprijinul regal, mai cu seamă pentru 
Costinescu, dădea zvonurilor și mai multă substanță. Or, faptul nu convenea 
defel lui I.I.C. Brătianu a cărui viitoare șefie părea amenințată. Şi nu convenea 
nici Ocultei care-l susținea. Contraacţiunea acesteia: alegerea lui V. Brătianu în 
fruntea oficiosului „Voința Naţională“ („L'Indépendance Roumaine“ era deja 
al Ocultei), alegerea lui Pake-Protopopescu, apropiat al lui Ionel Brătianu, ca 
şef al electoralilor liberali ș.a. („Conservatorul“, an III, nr. 141 din 29 iunie/ 
12 iulie 1903). Eugeniu Stătescu își da demisia în septembrie 1903, dar în locul 
celui propus de el, Al. Djuvara, ajunge D. Gianni, intim al lui M. Pherekyde, 
alt membru marcant al Ocultei. C. Stoicescu își dă și el demisia. În Parlament, 
adepţii lui I.I.C. Brătianu, numeroși, sunt foarte ofensivi. Practic, fiul înteme- 
ietorului partidului liberal voia puterea, hic et nunc. Nu o voia într-un viitor 
apropiat, după retragera lui Sturdza, ci în acel moment chiar, prin înlăturarea 
„academicianului“. În martie 1903, când Sturdza a împlinit 70 de ani, Oculta 
(prin M. Pherekyde) organizează în onoarea lui o mare sărbătorire. Ei o voiau 
un fel de banchet de pensionare. Dar Sturdza nu se retrage. Lui Spiru Haret, 
aflat la Roma, îi scria la 15/28 octombrie 1903: „Vijelia s-a dezlănţuit cu toată 
puterea: stau în mijlocul ei în locul în care m-aţi așezat, plin de griji mari 
pentru prezent și viitor, înfricoșat de răspunderea ce ne apasă... Eu, pe care 
m-aţi legat de catargul corăbiei ca să nu lunec şi să nu pic și să nu slăbesc, strig 
din toate puterile mele: nu abandonaţi corabia în mijlocul furtunii, căci am mai 
trecut prin asemenea vijelie... Datori suntem să mergem până la capăt...“ 
(B.A.R, secţia mss., Corespondenta D.A. Sturdza—Spiru Haret, doc. 86227, cf. 
Mircea Iosa, Traian Lungu, op. cit., p. 119. Aici şi alte date în legătură cu criza 
din partidul liberal). (Sturdza, fire dramatică, avea în vedere criza prin care 
trecuse ţara și care încă nu se sfârșise). Vezi, pe larg, întreaga frământare din 
PNL, în Ion Bulei, Atunci când veacul se năștea..., Bucureşti, 1990, p. 126-152. 

vatoare rivale. În ianuarie, în mai multe alegeri parțiale parti- 
dul liberalilor resimte lipsa lui de unitate. La Muscel se alege 
Gh. Gr. Cantacuzino (e drept, candidatul liberal se retrăsese), 
la Caracal se alege Take Ionescu cu 194 voturi, contra guver- 
namentalului Demetrian, doar cu 162. Alegerea lui Take 
Ionescu este considerată de conservatori ca un mare triumf, 
împotriva lui fiind trimiși de către V. Lascăr (la cererea lui 
Sturdza) V.G. Morţun, G. Diamandi și Al. Djuvara (acesta tre- 
cea însă de prieten al lui Take lonescu)!. La Focșani se declară 
balotaj, N. Filipescu obținând 115 voturi în primul tur, conser- 
vatorul Gr. Constantinescu — 81, iar liberalii, independenți 
sau pretins independenţi, Vlădoianu — 124, Chirculescu — 
77, Larga 67 (deci trei liberali participă în loc de unul, semn 
de discordie și pe plan local). La Gorj, Vaslui, Dorohoi, Turnu 
Severin iarăși balotaje. Peste tot conservatorii lui Cantacuzino 
obțin voturi mai multe decât cei ai lui P.P. Carp: la Gorj: T. Că- 
mărășescu — 62, Săftoiu — 30; la Vaslui: Donici — 21, G. Ra- 
coviţă — 14; la Dorohoi: Dim. Moruzzi — 55 junimistul Stroici 
— 93; la Turnu Severin: Constantinescu — 155, Delavrancea 
— 28 (!). Doar la Târgoviște, unde s-a ales V. Brătianu, C. Olă- 
nescu obține 95 voturi, iar cantacuzinistul Dimitropol 75. 
T. Maiorescu nota: „Multe balotaje sunt o înfrângere a guver- 
nului, dar noi am ieșit la aceste balotaje, afară de Târgovişte 
și (poate?) Focșani, foarte slabi, ridicolele 14 voturi ale lui 
G. Racoviţă la Vaslui, locul de alegere al lui Carp și T. Rosetti, 
ridicolele 38 de voturi ale lui Delavrancea, slab și Stroici la 
Dorohoi și Săftoiu la Tg. Jiu®. Aceeași concluzie exprimată și 
de cantacuziniști (exprimată însă public; convenea): „îndrăz- 
neaţa încercare a d-lui Carp de a uzurpa drapelul conservator 
a căzut pe deplin; corpul electoral a desemnat fără șovăire 


! „Conservatorul“, nr. 9 din 14/27 ianuarie 1903; Titu Maiorescu, op. cit., 
jurnal nr. 23, 1/14 ianuarie 1903 — 31 decembrie 1903/13 ianuarie 1904, mss. 
11393 f. 7 (Maiorescu nu crede în existența unei combateri liberale. „Totul a 
fost o farsă a lui Lascăr pentru a avea aerul de combatere, dar, în fond, înţeles 
cu regele ca să iasă Take Ionescu“). 

? T. Maiorescu, op. cit., jurnal nr. 23, f. 7. 

partidul care este chemat a succeda regimul actual”. Juni- 
miștii sunt înfrânți și la alegerea de senator din partea Univer- 
sității bucureștene, Maiorescu pierzând în faţa liberalului 
C. Nacu. Doar N. Filipescu este ales la Focșani. Numai că 
această alegere s-a făcut cu ajutorul liberalilor*. Se și observă, 
de altfel, în 1903-1904, o oarecare apropiere între junimiști și 
D.A. Sturdza. T. Maiorescu chiar nota la 18/31 ianuarie 1903: 
„Prea mare intimitate și curioasă colaborare între Sturdza și 
Carp. Poate Carp lucrează acum politicește ca la 1884-1888 cu 
I. Brătianu“. Junimișştii se simțeau slabi în comparaţie cu can- 
tacuziniștii, iar Sturdza avea nevoie de colaborarea unor ele- 
mente de dreapta pentru a combate ascensiunea lui I.I.C. Bră- 
tianu în partidul său și amenințarea șefiei sale. 


În mai 1903 partidele politice se înfruntă în alegerile gene- 
rale judeţene (acestea se făceau cu aceleași liste ca și alegerile 
pentru Cameră). Mai ales conservatorii lui Cantacuzino profită 
și caută să impresioneze masa electorală. La 20 aprilie/3 mai 
1903 se ţine o întrunire la lași. Alta are loc la București, la 
27 aprilie/10 mai. Discursurile lui G. Manu, J. Lahovari, Take 
Ionescu, C.G. Dissescu, Gh. Gr. Cantacuzino ş.a. sunt toate 
hotărât antiliberale (adepților lui P.P. Carp li se acorda o aten- 
ţie secundară). Liderul conservatorilor afișează o mare încre- 
dere: „Noi nu cerșim puterea de la nimeni, căci [ea] vine către 
noi cu pași repezi, împinsă de greșelile adversarilor noștri“f. 


Campania aceasta, pe un fond de neînțelegeri liberale și de 
scădere a popularității guvernului Sturdza, are efect. La co- 


3 „Conservatorul“, nr. 11 din 16/29 ianuarie 1903. 

* Iniţial, Filipescu era hotărât să nu se prezinte la balotaj în condiţiile în 
care știa că îl vor alege liberalii. Lui Maiorescu îi scria: „Regrette avoir suivi vos 
conseils pour me voir exposé à toutes les vilains (?)“. Prietenii săi Hiotu, (Baba 
Novak), Gănescu, Milone Lugomirescu îi spuseseră că e curată sinucidere dacă 
primește ajutorul prefectului liberal Săveanu. Până la urmă Filipescu primeşte 
şi PP. Carp ţine să-i anunţe aceasta lui D.A. Sturdza la 11 noaptea (!!). Vezi 
T. Maiorescu, op. cii., f. 9-10. 

1 „Conservatorul“, nr. 93 din 29 aprilie/12 mai 1903. 

legiul I, la 4/17 mai 1903, listele liberale nu trec decât în 13 
judeţe. În alte 8 guvernul este bătut, pe jumătate bătut în 5, 
atins prin câteva balotaje în 4. „Dacă ținem seama de presiu- 
nile electorale întrebuințate întotdeauna de guvernele Româ- 
niei, acest rezultat spunea definitiv că guvernul liberal a rămas 
în minoritate“. La București balotajul a fost pentru toți can- 
didaţii. Din 3 469 înscriși au votat 1 993 (și procentul abți- 
nerilor este mare). Lista liberală, cu Procopie Dumitrescu în 
frunte, obţine 849 voturi. Lista conservatorilor: Take Ionescu 
— 821, I. Brătescu — 801, gen. Lahovari — 798, C. Dissescu 
— 735, gen. Algiu — 711, M. Cantacuzino — 697. Lista 
Junimiștilor: N. Filipescu — 478, Al. Marghiloman — 397, 
C.C. Arion — 294, C. Olănescu — 284, I. Grădișteanu — 282, 
Em. Băleanu — 257. Diferenţa dintre voturile adepților lui 
Cantacuzino și acelea ale adepților lui Carp era încă în favoa- 
rea celor dintâi*. Cam aceeași diferență în țară sau mai mare. 
La Iași ies 3 conservatori și se proclamă 3 balotaje, la Botoșani: 
2 conservatori şi 4 balotaje, la Roman: 2 conservatori, 4 ba- 
lotaje, la Prahova: 1 conservator, 5 balotaje. În celelalte judeţe 
unde se declară balotaj liberalii sunt în față. Nicăieri nu iese 
vreun adept al lui Carp. Bineînţeles, în balotaje au izbutit gu- 
vernamentalii, dar presiunea administraţiei a fost foarte mare. 
La București au izbucnit ciocniri, cu bătăi și răniri în ambele 
tabere. Iacob Lahovari a fost și el rănit. La fel Castriş. Liberalii 
câștigă cu 300 voturi peste lista conservatoare (junimiștii au 
declarat că se abţin). În alte locuri, conservatorii mai reușesc 
la lași (din 6 aleși aici, 5 sunt conservatori), și la Câmpulung 
Muscel. Și carpiștii obțin o victorie (singura) la Huși, prin 
Adam Mitachi$. Conservatorii lui Gh. Gr. Cantacuzino mai ob- 
ţin o victorie electorală în martie 1903 când C. Cantacuzi- 


5 C. Bacalbașa, op. cit., vol. III, p. 53. 

* Înainte de alegeri T. Maiorescu se întreba: „Curios să se vadă dacă N. Fi- 
lipescu va avea mai multe voturi ca Take Ionescu sau Jacques Lahovari“. ŞI... 
s-a văzut. 

ê T. Maiorescu, op. cit., f. 52. 

no-Pașcanu este ales deputat la Roman, cu 65 de voturi 
(V.G. Morţun doar 32). 


La începutul anului 1904 conservatorii ies din nou victo- 
rioși în alegerile parţiale la colegiul I de Cameră și Senat: la 
Tecuci este ales Jean Lahovari, la Teleorman izbutește, în 
balotaj, C. Dissescu, la Vaslui iese victorios un adept al lui 
Carp, B. Delavrancea, cu 88 voturi. Junimiștii făcuseră mult 
pentru a ieși victorios Delavrancea. În alte două alegeri par- 
țiale, la Bârlad, unde la balotaj câștigă liberalul Bujoreanu, 
conservatorul Th. Emandi obţine 117 voturi în primul tur 
(faţă de cele 92 ale lui Bujoreanu și cele 52 ale lui Costache 
Lupu, junimistul), iar la Argeș, unde câștigă liberalul Budiş- 
teanu, în primul tur conservatorul Comăneanu obţine 76 vo- 
turi (Budișteanu 97, junimistul Meculescu 15). 


Toate aceste victorii sau semivictorii electorale nu sunt de 
o prea mare importanță (presa conservatoare în epocă le-a dat 
o însemnătate mult mai mare decât o aveau). Ele sunt mai 
mult simptomatice. Pentru liberali aveau semnificaţia unor în- 
frângeri, care însă puteau fi ușor explicate*. Pentru conser- 
vatori constituiau încă o precizare a poziţiei celor două gru- 
pări. În lumea politică se știa acum foarte bine că adepții lui 
Gh. Gr. Cantacuzino le erau net superiori celor ai lui P.P. Carp 
în privinţa influenţei în rândurile corpului electoral. Sigur, 
faptul nu părea hotărâtor în opţiunile regale de guvernare. 
Dar nici nu putea fi eludat. Și regele Carol, bun cunoscător al 
lumii noastre politice, știa că, în caz de neînțelegere a celor 
două grupări conservatoare pentru a da împreună un guvern, 
decizia sa era forțată. El nu-și ascundea preocuparea de a 


1 „Conservatorul“, nr. 72, din 1/14 aprilie 1903. 

* Era firesc ca popularitatea guvernului Sturdza, care punea în practică 
măsuri de austeritate, să scadă. T. Dragu avea dreptate când spunea în Par- 
lament: „toţi cei atinși de măsurile pe care guvernul a fost silit să le ia spre 
îndreptarea situaţiei financiare a statului..., toți aceştia au îndreptat voturile 
lor contra amicilor guvernului“ (D.A.D., sesiunea 1903-1904, nr. 16, ședința 
din 8 decembrie 1903, p. 113-114). 

aduce pe toţi conservatorii sub același drapel. Lui C.C. Arion 
îi declara că trebuie împăcare. Lui T. Maiorescu în iunie 1903 
îi spunea același lucru. La fel, lui P.P. Carp în noiembrie același 
an sau lui Al. Marghiloman, în aceeași lună. Același lucru îl 
cerea lui Gh. Gr. Cantacuzino sau Take Ionescu. Răspunsul 
tuturor conservatorilor a fost însă identic, chiar dacă motiva- 
rea lui era alta: „orice apropiere în opoziție este imposibilă; că 
ea se poate face numai la putere, când unii pot oferi și alții pot 
primi“, cum rezuma Al. Marghiloman situaţia. Lui Carp, la 
5/18 noiembrie, Carol I îi spunea cu tristeţe că din câte vede 
va fi silit să-i cheme pe conservatori la guvern din nou în două 
rânduri, unii după alţii. Liderul junimist răspundea că mai 
întâi trebuia unul din șefi însărcinat cu formarea cabinetului 
și apoi încercată împăcarea. Dacă el ar fi chemat ar încerca și 
dacă n-ar izbuti ar punea persoana sa la o parte și va sprijini 
altă formaţie ministerială, cum a făcut-o în timpul guvernului 
Manu’. 


Cei mai afectați de ce va fi se simțeau junimiştii. În măr- 
turiile care ni s-au păstrat faptul transpare cu limpezime. 
Independenta lor existență politică nu părea deloc să le aducă 
în perspectivă o apropiere de putere. Take Ionescu considera 
gruparea lui P.P. Carp drept o disidență care a fost suprimată 
(era după alegerile județene), „în așa fel încât a cugeta astăzi 
la posibilitatea unui minister Carp după căderea liberalilor ar 
fi să admitem o adevărată lovitură de stat parlamentară“. lar 
după discursul lui Marghiloman din Cameră, oficiosul „Con- 
servatorul“ declara; „Nu avem nevoie de concursul d-lor (al 
junimiștilor — n. n.). Ne-ar fi spre pagubă. Colaborările şi 
fuziunile cu junimiștii ne-au dat destule amărăciuni ca să nu 
le uităm niciodată, necum să le regretăm“!!. Alte discursuri, la 
întrunirile de la Iași din 19 octombrie 1903, de la Craiova, din 


8 Al. Marghiloman, op. cit., vol. 1, 1897-1915, p. 36. 

% T. Maiorescu, op. cit., jurnal nr. 23, mss. 11393, f. 109. 
10 „Conservatorul“, nr. 137 din 24 iunie/7 iulie 1903. 

1! Idem, nr. 272 din 9/22 decembrie 1903. 

30 noiembrie 1903, de la Ploiești, din 14 decembrie 1903, de 
la București din 14/27 martie 1904, din nou de la București 
din 3/16 octombrie 1904 ș.a., evidenţiază aceeași atitudine 
prea puţin binevoitoare faţă de junimiști. La fel discursurile 
lui Take Ionescu sau M. Vlădescu din Cameră sau articolele 
din presă. Cuvintele lui Gh. Gr. Cantacuzino: „Nimeni nu este 
în drept să aspire la cârmuirea ţării care nu se reazimă pe 
majoritatea naţiunii“ sunt adeseori menţionate ca definind o 
realitate usturătoare pentru adepţii lui Carp, care n-aveau nu- 
măr şi voiau „un guvern miluit“ după ce au fost „opoziţie 
miluită“ (nu-i mai puţin adevărat că nici cantacuziniștii nu se 
puteau lăuda că au „majoritatea naţiunii“. Aveau doar mai 
multă influenţă în corpul electoral şi mai mulți aderenţi decât 
junimiștii. Valoarea lor politică era relativă nu absolută). 

În schimb, adepţii lui Gh. Gr. Cantacuzino sunt tot mai 
încrezători în viitorul lor. Activitatea lor politică nu se mai 
reduce doar la o negare a conservatorilor lui Carp*. Polemica 
e depășită de o tot mai pronunțată campanie contra guver- 
nului liberal, un guvern care începe să acuze evident criza din 
partid. Reforma poliţiei și apoi aceea a administraţiei ale lui 
V. Lascăr (reforme bune și necesare**), tragerile false de la 
Ministerul de Finanţe (tragerile la sorţi ale titlurilor de rentă 
ale statului care în 1903 au îmbogăţit pe unii liberali), coman- 
da tunurilor cu tragere rapidă în Germania la Uzinele Krupp 
(conservatorii, prin gen. Lahovari, cereau să se facă aceeași co- 
mandă în Franţa) ș.a. sunt tot atâtea prilejuri de campanii 
ofensive la adresa liberalilor. Neînţelegerile din rândurile 
P.N.L. sunt considerate cauză de retragere de la putere, 
D.A. Sturdza dând dovadă de o „încăpățânare culpabilă“ ne- 
înțelegând acest lucru. Strădania liderului liberal de a ţine 


* Vezi şi articolele din „Conservatorul“: Opoziția miluită, Nici în car, nici în 
căruță, Să nu sapi groapa altuia, Ca să se știe, Partidul disperaților, Intriganţii ș.a., 
nr. 116, 122, 140, 186, 226, 232 din 30 mai/12 iunie, 7/20 iunie, 29 iunie/ 
12 iulie, 27 august/9 septembrie, 16/29 octombrie, 23 octombrie/5 noiembrie 
1904. 

** Vezi Ion Bulei, Atunci când veacul..., p. 79-82. 

piept Ocultei li se pare conservatorilor inutilă, căci chiar de 
s-ar alia cu V. Lascăr sau Costinescu tot I.I.C. Brătianu, pe care 
conservatorii nu-l agreau, va ieși câștigător. 


Tentativele de împăcare între cele două ramuri conserva- 
toare nu lipsesc, dar sunt foarte puţine în 1903 și 1904, după 
cum nici în anii anteriori nu fuseseră prea dese. Nu se știa 
unde vor duce neînțelegerile liberale și cât de repede vor atra- 
ge ele după sine retragerea de la putere. Nu se ştiau nici gân- 
durile regale în caz de defecţiune a guvernului Sturdza. Era o 
aşteptare cu vagi tatonări individuale între N. Filipescu, 
C. Olănescu, Take Ionescu, I. Lahovari. Nimic angajant. Din 
când în când „Epoca“ și „Conservatorul“ dădeau „asigurări“ că 
o înțelegere nu e posibilă. 

Între timp chestiunea școlilor catolice „Notre Dame de 
Sion“ și răscoalele țărănești din Moldova, în vara anului 1904*, 
accentuează disensiunile liberale. În toamna lui 1904 se intră 
în criză, prezentă în guvern (demisia respinsă a lui I.I.C. Bră- 
tianu, introducerea lui Em. Porumbaru, drapelist), și îndeosebi 
în Parlament (demisiile lui M. Pherekyde, președinte, a lui 
Pake-Protopopescu şi V.G. Morţun, vicepreşedinţi, demisia a 
12 deputaţi din Comisia bugetară). La 12/25 decembrie 1904, 
I.I.C. Brătianu demisionează fără revenire. Vasile Lascăr îl ur- 
mează (Oculta ceruse îndepărtarea lui). Apoi Emil Costinescu, 
C.I. Stoicescu. În sfârșit, la 21 decembrie/3 ianuarie 1904, 
D.A. Sturdza, care nu voia „o remaniere largă, răspunzând tu- 
turor aspirațiilor“, cum îi cerea I.I.C. Brătianu, prezintă de- 
misia întregului cabinet. 


* Vezi B.A.R., secția mss., doc. 86231, Corespondenţa D.A. Sturdza—Spiru 
Haret; „Adevărul“, an XVII, nr. 5432 și 5457 din 17 septembrie și 12 octom- 
brie 1904; D. Hurezeanu, Problema agrară și lupta țărănimii din România, 
1904-1906, Bucureşti, 1961; Mircea Iosa, Traian Lungu, op. cit., p. 121-122. 


O guvernare „contestată“ 


Retragerea liberalilor, prevăzută de lumea politică, îi gă- 
seşte pe conservatori dezbinaţi, ca și mai înainte. Încercările 
regale de unire de până atunci fuseseră întâmpinate, cum am 
văzut, fie cu refuz, fie cu o amânare pentru momentul chemă- 
rii la putere. Or, acest moment venise. Pe cine trebuia să che- 
me regele? Superioritatea în număr și influenţă politică nu 
putea să-i indice decât pe Gh. Gr. Cantacuzino cu partidul 
său. Suveranul era conștient de soluţia ce-i era impusă. Îl che- 
mă totuși pe Th. Rossetti, îndată după acceptarea demisiei lui 
Sturdza“. 


Și în aceeași zi, la 20 decembrie/2 ianuarie 1904, îl cheamă 
pe Gh. Gr. Cantacuzino’. A doua zi, la 21 decembrie/3 ianua- 
rie 1904, este chemat la Palat și P.P. Carp. Junimișştii așteptau 
cu toţii „rostul acestei extraordinare convocaţiuni“, dar cu toţii 
resimţind, „cu foarte vii iritaţiuni, ironia unei asemenea con- 
vocaţiuni“. Pentru că, într-adevăr, regele îl însărcinase pe 


* De ce pe Th. Rosetti? Este într-adevăr ciudat și nelămurit încă ce rol 
ocupa Rosetti în jocul politic al regelui. Aproape în toate momentele de criză 
el era chemat (înaintea altora) pentru consultări. T. Maiorescu îl învinuia că 
face un joc dublu: pe faţă era junimist și adept al lui Carp, la rege însă nu 
vorbea în această calitate. Era sau nu așa, faptul nu se poate confirma sau 
infirma, căci nu avem nici o mărturie asupra conţinutului convorbirilor lui 
Rosetti cu regele. 

1! Al. Marghiloman, op. cit., vol. I, 1897-1915, p. 45. T. Maiorescu presu- 
punea că Th. Rosetti, el însuși, l-a sfătuit pe rege să-l cheme pe Cantacuzino 
„de frică“ (op. cit., jurnal nr. 24, f. 67). 

Gh. Gr. Cantacuzino cu formarea guvernului încă din seara 
zilei anterioare. Și atunci de ce-l mai chema pe Carp și încă 
după ce fusese consultat Th. Rosetti? Liderul junimist a dat 
acestei „consultări“ adjectivul de ipocrită și regelui i-a oferit tot 
înţelesul ei: „voi putea cu atât mai lesne da avizul meu, cu cât, 
totul fiind deja terminat, nu voi putea fi bănuit că mă ofer“?. Și 
mai departe Carp îi declară suveranului: „Majestate, fac de 30 
de ani politică de principii așa că amicii mei îmi spun că sunt 
un iluzionist. Acum văd că spre a veni la putere nu e destul 
să ai principiile, dar trebuie să ai și strada. Eu nu o să mă 
schimb de acum înainte, dar cei mai tineri au s-o facă“?. El i-a 
amintit serviciile aduse Coroanei în cariera sa, mai ales în 
1888. I-a reproșat că nu trebuiau concediaţi liberalii, o gre- 
şeală atât faţă de liberali, cât și față de vechii conservatori, 
„care meritau să mai stea câtva în opoziţiune“*. 


Numai că soluţia regală, din moment ce o înţelegere nu se 
putuse realiza între conservatori, era singura posibilă. Fără 
fatuitatea de a-l chema pe Carp post factum („regele Carol avea 
cruzimi de acestea ieftine și... constituționale!?“€), regele era 
obligat să-i încredinţeze puterea lui Gh. Gr. Cantacuzino. O 
mână de voturi nu puteau suplini un partid. Şi nici nu mai era 
1888 când partidele politice, cel conservator cu deosebire, nu 
erau suficient închegate. Viaţa constituţională începuse să se 
stabilească în norme constituționale ce nu puteau fi ocolite. În 


2 Al. Marghiloman, op. cit., vol. 1, 1897-1915, p. 45. 

3 C. Bacalbașa, op. cit., vol. III, p. 92 (varianta Bacalbașa e asemănătoare cu 
cea dată de Al. Marghiloman, op. cit., vol. 1I, 1897-1915, p. 45-46). 

* Vorbirea lui Carp exprima dezamăgirea. El dispreţuia strada (recte, cor- 
pul electoral) şi aștepta puterea doar de la bunăvoința regală. Dar mărinimia 
regală nu funcţiona totdeauna în aceeaşi direcţie. Sau dacă nu se schimba 
direcţia se mai schimba persoana. Dezamăgirea era sentimentul dominant al 
tuturor junimiștilor. Mărturisirile păstrate arată puternica lui trăire. „Vorba de 
obrăznicie este pe toate buzele“, cum scria Al. Marghiloman. „Destulă lume (la 
clubul junimist — n. n.), unii deprimaţi, cei mai mulți... indignați de insulta 
făcută lui Carp...“, cum nota T. Maiorescu. „Desperaţie junimistă“, cum nota 
cu ironie „Conservatorul“. 

1 C. Bacalbașa, op. cit., vol. III, p. 92. 

Partidul Naţional-Liberal, de pildă, în 1904, E. Carada, 
M. Pherekyde, I.I.C. Brătianu, tinerii generoși reacționează 
contra încercării regelui de a se amesteca în alegerea viitorului 
șef al partidului (regele avea aerul să-i favorizeze, ba chiar o 
și făcea, pe V. Lascăr sau pe Em. Costinescu). La junimiști 
acum se aud tot mai dese porniri la adresa suveranului care 
dădea impresia că nu recunoaște pe șeful lor autorizat, 
PP. Carp, preferându-l de cele mai multe ori pe Th. Rosetti. 


Dar, dincolo de dorinţe şi nemulțumiri junimiste, trona 
realitatea imediată, adică un guvern în carne şi oase condus de 
Gh. Gr. Cantacuzino (prezident și la Interne), Take Ionescu la 
Finanţe, gen. Manu la Război, gen. J. Lahovari la Externe, Ion 
Lahovari la Domenii, I. Grădișteanu la Lucrări Publice, 
M. Vlădescu (profesor de botanică) la Culte, Al. Bădărău la 
Justiţie. Singura chestiune care s-a pus la constituirea guver- 
nului a fost cu portofoliile generalilor Lahovari și Manu. Pri- 
mul voia Războiul, dar în urma opoziţiei sale încrâncenate la 
cumpărarea tunurilor cu tragere rapidă de la Uzinele Krupp 
își atrăsese dușmănia lui Sturdza care, acum, i-a cerut regelui 
să nu-i succeadă „imoralul Jacques“. Și regele l-a sfătuit pe 
Cantacuzino să-i ofere altceva lui Lahovari, în locul său venind 
Manu. Amândoi generalii au fost însă nemulțumiți. A mai fost 
apoi încercarea cantacuziniștilor, mai bine zis a lui Take Io- 
nescu*, de a rupe rândurile junimiștilor, atrăgând pe unii din- 
tre ei. Încercarea s-a îndreptat spre C. Olănescu și I. Grădiș- 
teanu. Cu primul n-a reușit, dar al doilea n-a rezistat ispitei și 
a intrat în guvern**. Alegerile sunt anunţate între 1 și 9 fe- 


* „În partidul Conservator a fi cu Take Ionescu însemna să ai tot ce voiai; 
a fi cu Cantacuzino însemna aproape nimic“ — scria C. Bacalbașa, acum 
redactor responsabil la „Conservatorul“, deci în cunoștință de cauză (op. cit., vol. 
LII, p. 90). 

** Într-o scrisoare adresată lui P.P. Carp, I. Grădişteanu își exprimă cre- 
dinţa sa că un partid conservator trebuie să lupte contra liberalilor, nu să-i 
sprijine şi, totodată, își declară aversiunea sa faţă de „politica de grupuri“ 
(„Conservatorul“, nr. 217 din 5/18 octombrie 1904). Evident, motivații de 
circumstanţă. 

bruarie, noul parlament urmând a fi convocat la 23 februarie. 
Sunt numiţi primii funcţionari: Dimitrie Moruzzi, rudă cu 
Gh. Gr. Cantacuzino, prefect al poliţiei Capitalei, Mihail Can- 
tacuzino, fiul cel mai mare al Nababului, primar al Capitalei... 
Cum oarecum exagerat remarca C. Bacalbașa, „această boală a 
conservatorilor de a guverna numai cu membrii familiei a 
pricinuit izolarea partidului de mase“. 

Guvernul Gh. Gr. Cantacuzino era slab valoric (lipsa mul- 
tor personalităţi). Toată lumea era convinsă de aceasta, conser- 
vatorii ei înșiși. Consecința rivalităţii personale, a ambițiilor 
nejustificate, a egoismului politic al latifundiarilor români și al 
prozeliților lor. 

Situaţia cabinetului Cantacuzino apare și mai greu de sus- 
ținut prin acerba opoziţie ce-l întâmpină chiar de la început. 
Spre deosebire de alte dăţi, liberalii, intraţi în opoziţie, își 
regăsesc unitatea deîndată. Cum s-a anunțat formarea guver- 
nului conservator, la 3/16 ianuarie 1905 parlamentarii liberali 
s-au adunat în localul ziarului „L'Independance Roumaine“ și 
şi-au declarat adeziunea la şefia lui D.A. Sturdza. În același 
timp, I.I.C. Brătianu și V. Lascăr s-au împăcat din dorinţa de 
a nu se diviza partidul. Burghezia liberală știa să-și strângă 
rândurile atunci când avea nevoie s-o facă. Moşierimea con- 
servatoare n-avea această capacitate, sau o avea în situaţii li- 
mită, dar și atunci pentru prea puţină vreme. 

Opoziţiei unite a liberalilor i se alătură junimișştii. Ei intră 
în cartel cu liberalii în alegerile de la 1-9 februarie, refuzând 
orice concurs conservatorilor. La întrunirea de la 1/14 februa- 
rie, cei 272 de junimiști prezenți, câţi îi dă „Epoca“ („nu știm 
dacă au mai rămas alţi carpiști în această țară“, scria cu maliție 
„Conservatorul“), dau aprobarea lor alianţei cu liberalii. Nu 
toți junimiștii sunt de aceeași părere însă. La Târgoviște, la 
Ploiești, la Iași ș.a., cei care voiau să treacă la Cantacuzino pen- 
tru a se bucura de binefacerile puterii găsesc în cartelul cu li- 
beralii pretextul de desprindere. Cartelul este demascat cu 


* C. Bacalbașa, op. cit., vol. III, p. 89. 

virulență de către conservatorii lui Cantacuzino în toate întru- 
nirile electorale și în presăf. „Din cartel în cartel trei pătrimi 
din existenţa lor (a junimiştilor — n. n.) au împărtășit-o cu 
traiul politic al liberalilor“, cum spunea D. Greceanu în dis- 
cursul său de la Iași, cu prilejul întrunirii ce anunţa programul 
guvernului Cantacuzino. Ca și altă dată, junimiştii păreau în- 
tr-adevăr niște obedienți ai unei ambiţii politice cu numele de 
PP. Carp. Cum suveranul încredințase guvernul lui Canta- 
cuzino, P.P. Carp se considera îndreptăţit, ca și altădată, să se 
alieze cu liberalii. Dar ceea ce părea firesc pentru moment, ă 
la longue avea cele mai deplorabile efecte asupra Partidului 
Conservator în genere. Liberalii au urmărit totdeauna să-i slă- 
bească pe conservatori (nu neapărat să-i înlăture pentru că 
atunci trebuiau găsite alte forţe politice cu ajutorul cărora să 
se asigure funcționarea sistemului constituțional). Or, în aceas- 
tă intenţie, P.P. Carp, fără să vrea, i-a ajutat foarte mult. Voind 
să fie numai șef și neizbutind, n-a acceptat situaţia de fapt și 
i-a împiedicat și pe alţii s-o facă. Or, cum bine remarca 
D. Greceanu, cu prilejul amintit, „partidele trebuie să fie pu- 
ternice, altfel Constituţia e o ficţiune“. Şi Partidul Conservator 
nu era, în orice caz nu mai era, un partid puternic. Mai mult, 
ca şi cum disidența junimiștilor nu era de ajuns, în chiar sânul 
său alte forțe politice se pregăteau să se ridice. Și ele erau 
dirijate de Take Ionescu, personalitatea nr. l a partidului în 
acești ani. El domina partidul și guvernul (în curând și majo- 
rităţile parlamentare). În partid avea cei mai numeroși adepți, 
iar în guvern reușise să introducă doi prieteni, pe Al. Bădărău 
și pe M. Vlădescu, și, de asemenea, pe I. Grădișteanu, care 
nu-i era prieten, dar îi era îndatorat. Cu Jacques Lahovari se 
înţelegea bine și împreună îl dirijau pe Gh. Gr. Cantacuzino. 
După cum în opoziţie Take Ionescu fusese elementul cel mai 
dinamic, un adevărat pivot în jurul căruia se întărise ramura 
cantacuzinistă a conservatorilor, la guvern el înțelegea să-și 


6 Vezi „Conservatorul“, nr. 4, 5, 8, 11 din 6/19, 7/20, 13/26, 16/29 ianuarie 
1905. 


300 CONSERVATORI ŞI CONSERVATORISM ÎN ROMÂNIA 


concretizeze influenţa ce o dobândise. La Iaşi, după ce Canta- 
cuzino citește programul guvernului, Take Ionescu ţine un 
discurs subtil pe marginea programului, conturându-i orien- 
tările și perspectivele. După el, „într-o societate sănătoasă par- 
tidele politice se împart prin linii verticale așa că fiecare 
cuprinde și din temelia de jos și din vârfurile societății“. Şi 
adăugă, apărându-și această idee care-i îngăduise atâta liber- 
tate de mișcare în Partidul Conservator, „numai astfel un par- 
tid politic poate să fie într-adevăr o icoană a naţiunii și numai 
astfel el poate cu adevărat să reprezinte voinţa ei, să fie o forță 
reală“. lar cu privire la programele politice el susțina ideea 
conservatoare după care era bine „să nu te atingi decât de 
cestiuni ajunse la maturitate, să nu te oprești decât la soluţiuni 
potrivite cu generaţiunea pentru care legiferezi“, dar adăuga 
inteligent și subtil: „și să nu faci nimic care să fie aşa de îm- 
potriva părerilor adversarilor tăi încât să fii sigur că nu va dăi- 
nui şi după tine. Altfel ar fi să faci operă de Sisif iar nu muncă 
naţională“. Și aceasta o spunea după ce mai înainte vorbise de 
chestiunea agrară în care liberalii propuseseră Casa Rurală, iar 
conservatorii o combătuseră cu tărie... 


Alegerile sunt şi de data aceasta „normale“, ca de atâtea ori 
sub votul cenzitar. Vorba lui Take Ionescu, ce pare o ironie 
peste timp: „în alegeri nu ne așteaptă nici o surprindere, atât 
suntem de siguri de încrederea ţării“. La colegiul I Cameră 
conservatorii guvernamentali cuceresc 75 de locuri, opoziția 
liberalo-junimistă numai 13 (2 pe lista conservatoare) și 5 ba- 
lotaje. Dintre junimiști se aleg N. Botez, N. Filipescu, L. Bog- 
dan, Al. Marghiloman și Barbu Știrbei. La colegiul II se aleg 
63 guvernamentali, 2 liberali (nici un junimist). La colegiul HI: 
34 conservatori, 2 liberali, unul pe o listă conservatoare (nici 
un junimist). La Senat, colegiul I: 42 conservatori, 8 liberali, 
3 junimişti (I. Suditu, C. Olănescu, C.C. Arion). La colegiul II: 


1 „Conservatorul“, nr. 13 din 19 ianuarie/1 februarie. 
8 Idem, nr. 18 din 26 ianuarie/8 februarie 1905. 

47 conservatori, 3 liberali (nici un junimist). La colegiul Uni- 
versității din Bucureşti candidează din nou T. Maiorescu. Ob- 
ţine 37 de voturi, iar liberalul disident Gr. Ștefănescu, sprijinit 
de guvern, 38 şi acesta e proclamat ales. Dintre junimiști au 
căzut P.P. Carp la Vaslui, Th. Rosetti la Iași. Adepții lui Carp 
aveau 8 aleși (liberalii cuceriseră 28). S-a simţit la ei și un 
insuficient spirit participativ. Pentru alegerile din București, 
de pildă, era nevoie de 10-12 000 lei (dacă era să ai o orga- 
nizare electorală cu agenţi statornici plătiţi cu 150 lei pe lună 
cel puţin). Or, cum scria T. Maiorescu, „Carp e zgârcit, N. Fi- 
lipescu serré. Şi calicia asta vrea să fie partid?“ 

Situaţia lui P.P. Carp în sânul grupării sale nu părea deloc 
roză. Alţi adepţi gândeau la fel. Unii, cum era Costache Lupu, 
încercau să explice slaba prezenţă parlamentară a junimiştilor 
prin neînțelegerile dintre liberali* sau prin slăbirea politică a 


% Idem, nr. 25, 28, 29, 30, 32 din 3/16, 6/19, 8/21, 9/22, 11/24 februarie 
1905; T. Maiorescu, op. cit., jurnal nr. 25, mss., 11374, f. 4-8 (aici date mai 
complete). Proporţional, majorităţile obţinute de conservatori nu se comparau 
cu cele pe care le obțineau de obicei liberalii. Așa, de pildă, la colegiul I 
Cameră ei au avut doar 60% din voturile exprimate, iar la colegiul 1 Senat 57% 
(prin comparaţie, în 1891 conservatorii obținuseră la colegiul 1 59%) (D.A.D., 
sesiunea ordinară 1904-1905, nr. 15, şedinţa din 10 martie 1905, 213). 

10 T. Maiorescu, op. cit., f. 2, 11. În însemnările sale T. Maiorescu se arată 
foarte deprimat sufletește în urma căderii lui la Universitate („un €croulement 
de tout mon édifice politique“) dar şi a „falimentului politicii de reformă 
conservatoare a lui P.P. Carp“. Ca şi mai înainte el nu ezită să-l judece aspru pe 
Carp. „Lui nu i-a păsat de Partidul Conservator, ci numai — sub acest pretext 
— de ambiția lui personală de a fi șef de partid şi mai ales șef de guvern“ 
(exact ceea ce îi reproșau toţi conservatorii din jurul lui Gh. Gr. Cantacuzino). 
Şi Maiorescu enumeră toate greşelile lui Carp: încercarea de „decapitare“ a lui 
L. Catargiu, refuzul de a intra în partid în 1895, refuzul de a primi prezidența 
lui Cantacuzino și acceptarea guvernului când Camera era a lui Take lonescu, 
neacceptarea în guvern a lui Take Ionescu și refuzul de a-i lăsa pe miniștri să 
voteze la 12 februarie 1901 („pierzând astfel prostește majoritatea“), în sfârșit 
atacurile sale directe la adresa lui Take lonescu, îndemnat probabil de 
D.A. Sturdza. 

* „Generoșii, deși mai puţin numeroși, îi scria el lui Al. Marghiloman la 
8 ianuarie 1905, caută acuma să se afirme în detrimentul bătrânilor rămaşi cre- 
dincioşi lui Sturdza“. Şi junimistul bârlădean îi cerea să-l vadă pe Pherekyde, 
să vorbească cu Brătianu „și ca de la el să le scrie să fie oameni serioşi, să dea 
concursul real, ca să putem reuși“ (B.N.R., fond Al. Marghiloman, dosar 223, 
f. 1). 


302 CONSERVATORI ŞI CONSERVATORISM ÎN ROMÂNIA 


acestora*. În Parlament, Al. Marghiloman și I.I.C. Brătianu 
acuzau amestecul administraţiei conservatoare în desfăşurarea 
alegerilori!. Toate voiau să pară explicaţii la înfrângeri (fără 
liberali este evident că junimiștii ar fi obținut și mai puţine 
mandate). La 4/17 martie adepţii lui Carp își dau întâlnire la 
clubul lor din Calea Victoriei: Carp, Marghiloman, Filipescu, 
Olănescu, Arion, Suditu, Botez, L. Bogdan, Al. G. Florescu, 
I. și V. Miclescu, Missir, Pangrati. Discuţie teoretică susținută: 
necesitatea convenției comerciale cu Germania, lupta împotri- 
va Casei Rurale ș.a. (junimiștii erau şi gândeau ca niște conser- 
vatori, în ciuda alianţei lor cu liberalii). Dar, la fel ca întot- 
deauna, ei erau buni în teorie și slabi în activitatea politică 
propriu-zisă**. 


* „Liberalii [...] nu mai au vigoarea de altădată, nici legătura între ei — 
scria același Lupu Costache. Au stat prea mult la guvern și nu mai ştiu să lupte 
în opoziţie“ (Ibidem, dosar 226, f. 1). 

n „Prefecţii regimului și-au luat ca niciodată rolul de agenţi electorali — îi 
scria Brătianu lui Gh. Gr. Cantacuzino. În Brăila, Argeș, Putna... prefecţii au 
făcut chiar inovaţii, prezidând întruniri și luând cuvântul ca să atace opoziția“ 
(„Voința Naţională“, an XX, nr. 5931 din 30 ianuarie/12 februarie 1905; vezi 
şi D.A.D., sesiunea ordinară 1904-1905, şedinţa din 4 martie 1905, p. 135 şi 
urm.). Cu această ocazie I.I.C. Brătianu îl considera pe Carp un conservator 
„de la noi“, adică de la liberali, urmare cumva firească a încă unui cartel 
electoral împreună. 

** Pentru că se anunţă alegeri parţiale junimiștii îi cer lui P.P. Carp să can- 
dideze la colegiul I Cameră Ialomița. Dar Carp declară că nu vrea să chel- 
tuiască nimic. Adepții săi sprijină candidatura lui T. Maiorescu. Liberalii locali 
o susţin și ei. De la Bârlad, Costache Lupu îi scria lui Marghiloman că ar fi 
bine să-și pună P.P. Carp candidatura acolo (aşa credeau şi liberalii locali), dar 
era nevoie să cheltuiască 7-8 000 lei. Şi, credea el, Carp „ar trebui să-i dea, căci 
pe lângă binele ce va căuta să facă ţării şi partidului ar satisface și o ambiţie 
faţă de cei ce-l bârfesc“. La fel îi scria lui N. Filipescu (B.N.R., fond Al. Marghi- 
loman, dosar 226, 18 februarie 1905, f. 2; B.N.R., fond T. Maiorescu, jurnal 
nr. 25, mss. 11374, f. 18, 19-20, 29). Dar... la 23 martie/5 aprilie primarul 
local conservator Th. Emandi e ales cu 174 voturi, Maiorescu neobținând decât 
93. La clubul din casele Mandy „situaţia deprimantă, combătută de încurajările 
noastre artificiale şi forţate. Carp ridicol cu afirmarea sa că va veni la guvern 
peste un an, după ce a iritat pe rege în contra sa şi nu lucrează (prea leneș — 
comod şi prea zgârcit) pentru a mișca masele“. Aceasta la întrunirea liderilor 
junimiști de la 2/15 aprilie 1905. La 18/31 mai, la o altă întrunire, Al. Florescu 
este agresiv contra absenței lui Carp și inerţiei generale, iar B. Delavrancea își 
declară deschis descurajarea. 

„În situaţia în care a ajuns astăzi gruparea d-lui Carp eu aș 
închide pur şi simplu bisericuţa, în interesul grupării, în in- 
teresul oamenilor care o formează, în interesul Partidului Con- 
servator, de a cărei soartă declară că se interesează, în intere- 
sul ţării chiar“ — declara Barbu Păltineanu în Parlament!?. 
Hotărât lucru, în 1905 grupul junimist era într-o astfel de po- 
ziție încât primea lecţii de pretutindeni. Chiar şi de la un de- 
butant în Parlament cum era Păltineanu. 


Și în acest răstimp conservatorii din jurul lui Gh. Gr. Can- 
tacuzino îşi savurează victoria și și-o organizează. Alegerile dau 
câștig de cauză mai cu seamă lui Take Ionescu și numeroșilor 
săi adepți. Regele însuși îl lăuda pe Take Ionescu ca pe cel mai 
„inteligent și abil om politic“!?. Oficiosul „Conservatorul“ dădea 
dezmințiri ale afirmațiilor după care în partid ar fi fost două 
ramuri, takiștii și vechii conservatori!f. În realitate ele existau. 
Nu erau precis conturate, nu trăiau politic ca atare, dar de 
existat existau și evoluţia politică le va pune din ce în ce mai 
clar în evidență. Deocamdată adepţii lui Take Ionescu inunda- 
seră băncile Parlamentului. Mai cu seamă Camera Deputaţilor 
era cu totul în mâinile lui Take Ionescu. „Câinii latră, Carava- 
na trece...“, scria „Conservatorul“, răspunzând ziarelor liberale 
care semnalau faptul. Caravana trecea într-adevăr, dar condu- 
să de inteligentul fiu al negustorului Ghiţă loan din Ploiești. 
„Între acestea (între elementele noi atrase în Parlamentul Con- 
servator — n. n.) conservatorii de baștină, boierii și fiii de bo- 
ieri, sunt adevăraţi înotători rari pe genunea adâncă și impură 
a takismului“ — scria „Voința Naţională“. Cum o mai făcuse și 
la Iași, Take Ionescu răspundea cu abilitate la o atare aser- 
ţiune, ridicând în slăvi numele istorice, „o valoare socială“, și 
amintind cuvintele lui Ion C. Brătianu la adresa lui Ion 


12 D.A.D., sesiunea ordinară 1904-1905, nr. 26, şedinţa din 9 martie 1905, 
p. 204-205. 

3 B.N.R., fond T. Maiorescu, op. cit., mss. 11374. 

14 „Conservatorul“, nr. 48 din 2/15 martie 1905. Același ziar în articolul 
Take Ionescu, intim îi ridica osanale. 

Câmpineanu: „o firmă cunoscută și avantajele unei firme cu- 
noscute sunt că este scutită și de reclamă și de așteptare. Atât 
mai rău dacă marfa va fi o marfă stricată“. Dar adaugă: 
„Stratul de sus, tocmai prin efortul pe care l-a făcut ca să se 
suie, este subțire și în parte se topește, iar în schimb mereu se 
alimentează cu ceea ce se ridică din straturile de jos. Partidele 
politice nu se pot hotărnici prin linii longitudinale, căci nu ar 
fi între ele egalitate de forță; ele se închid prin linii trans- 
versale, așa că în fiecare partid bine constituit se află și din 
vechii boieri și din burghezia de astăzi și din țărănimea care 
sapă pământul“!€. În partidul liberal era la fel, preciza el. Cu 
teoria aceasta, pe cât de modernă pe atât de convingătoare, 
Take Ionescu potolea întotdeauna pe boierii conservatori, re- 
fractari la năvala noului social în partidul lor. Și mai sublinia 
și nevoia pentru orice partid de a nu primi altă ierarhie, „de- 
cât a muncii, a meritului şi a fidelității, mai ales a fidelității“. 
Ştia și el că în realitate nu era chiar așa, dar astfel descuraja 
orice împotrivire. Răspunzând lui N. Filipescu (acestuia îi re- 
cunoștea meritul de a fi fost principalul „sergent recrutător al 
armatei conservatoare“) ce vorbise mult de noii veniţi la con- 
servatori (atacul la adresa takiștilor era foarte slab voalat), 
Take Ionescu se întreba ironic: „eu cred că a voit să înţeleagă 
nu pe «noii veniţi» din efectul vremii, căci cine de exemplu va 
putea să facă acuzare d-lui Stan, tânărul deputat de Roman, 
că nu a luat parte la divanul Ad-hoc sau că nu a lucrat în 1888 
cu noi în opoziţiune“!. 


Guvernarea conservatoare se anunţă sub auspicii favora- 
bile. Parlamentul, deschis la 23 februarie 1905, propune un 
program ambițios, numeroase proiecte de lege în perspectivă. 
Și la 15 martie, după o dezbatere la adresă de bun nivel ora- 
toric, dar desfășurată sub semnul confruntării dintre cele 


5 D.A.D., sesiunea ordinară 1904-1905, nr. 15, şedinţa din 10 martie 
1905, p. 218. 

lë Ibidem. 

1 Ibidem, p. 216. 

două ramuri conservatoare, Parlamentul începe punerea în 
practică a programului legislativ cu votarea unor credite su- 
plimentare în bugetul porturilor și al Direcţiei generale a căi- 
lor ferate (25 000 lei şi 1 102 103 lei)!8. La 18 martie este adu- 
să în Cameră Convenţia comercială cu Germania votată mai 
înainte de Senat. Convenţia fusese, în proiect, opera guvernu- 
lui liberal, care nu mai avusese timpul necesar s-o pună în 
discuţia Parlamentului. Ca şi aceea din 1893, completând-o pe 
aceasta, ea era rodul unor tratative îndelungate cu Germania 
și era un compromis între interesele celor două părți. Împreu- 
nă cu tariful autonom, această convenţie stătea la baza între- 
gului sistem vamal. În ultimii 11 ani România importase din 
Germania 27,8% din valoarea totală a importului ei și expor- 
tase a cincea parte din exportul ei total. Germania era o țară 
de o mare consumaţie agricolă, suficientă pentru întreaga 
producţie românească. Imperiul lui Wilhelm impunea practic 
politica economică europeană și trăsătura acesteia era atunci 
protecţionismul, potrivnic liber-schimbismului practicat până 
atunci de Anglia și Franţa. La 25 decembrie 1902 Germania 
adoptase un nou tarif vamal. România făcuse la fel la 18-19 
aprilie 1904. De aceea trebuia schimbată convenția comercială 
din 1893, ţinând seama de modificările esenţiale aduse tari- 
felor mai ales de România. Și în funcţie de noua convenţie se 
stabilea practic întregul regim convenţional al României, ea 
fiind o bază și un model. Relaţiile Regatului dunărean cu 
Germania crescuseră neîntrerupt. Între 1871 și 1875 media 
importului german în România era doar de șase milioane 
(6%). Între 1876 și 1880 a sporit la 23 milioane (9%), apoi la 
44 milioane între 1881 și 1886 (15%) și la 92 milioane (27%) 
între 1893 și 1903. Exportul crescuse cam în aceleași rapor- 
turi, începând cu unu, două milioane și ajungând la media de 
67 de milioane (22%), între 1893 și 1903". În acel moment 
România, cu export agricol, dar şi cu necesitatea de a-și asigu- 


19 Ibidem, nr. 27, şedinţa din 15 martie 1905, p. 231-238. 
19 Cifrele indicate de I.I.C. Brătianu în D.A.D., nr. 29, ședința din 18 mar- 
tie 1905, p. 296. 

ra dezvoltarea vieţii industriale, era încă într-o situaţie relativ 
favorabilă. Atâta timp cât în agricultură producţia mondială 
nu creștea mai repede decât trebuințele consumatorilor, ex- 
portul românesc era asigurat chiar numai și cu simpla clauză 
a naţiunii celei mai favorizate. Și aceasta în toate ţările unde 
nu se putea dezvolta o agricultură care să acopere toate ce- 
rințele consumului. Din partea țărilor de import agricol nu era 
nici o teamă pentru exportul românesc. Temerile erau însă în 
concurența ţărilor de export, cu o agricultură mai bine or- 
ganizată decât cea românească și cu produse de calitate. 
Această concurenţă începuse să-și arate efectele. Și ea era încă 
un argument, dacă nu unul foarte important, în promovarea 
unor schimbări de structură în agricultură, îndeosebi în în- 
grijirea micii proprietăţi, calitatea produselor acesteia fiind net 
inferioară cerinţelor. Se impunea apoi o variaţie a produselor 
agricole, eliminându-se dominanţa grâului și a porumbului. 

În același timp România nu putea rămâne multă vreme 
într-o situaţie comercială relativ bună dacă nu se luau măsuri 
pentru dezvoltarea industrială care să acopere nevoile de con- 
sum intern și să reducă exportul. Dezvoltarea industriei era o 
necesitate, după cum la fel era îmbunătăţirea exploatării agri- 
cole. De aceea, Convenţia cu Germania a căutat să asigure 
prosperitatea industriei existente și să încurajeze alte industrii 
proprii a se dezvolta în ţară. Atâta cât s-a putut, bineînţeles, 
căci Germania n-a acceptat să cedeze. Dacă Rusia, țară agri- 
colă, ar fi reușit să impună o protecţie mai bună industriei sale 
născânde, atunci ar fi profitat și România. Dar a intervenit 
războiul ruso-japonez. Și, cum declara în Parlament Gr. Can- 
tacuzino, raportorul proiectului de convenţie: „fiecare picătu- 
ră de sânge rusesc care a curs la Port-Arthur [...] a reprezen- 
tat pierderea unei părticele a speranţelor noastre economice 
în lupta noastră economică cu Germania“%. 

Discuţiile în jurul Convenţiei dau la iveală din nou unele 
deosebiri, nu numai de nuanţă, între conservatori și liberali în 


2 Ibidem, p. 304. 

privința priorităților dezvoltării economice. Pentru o industrie 
eficientă, cred conservatorii, se cereau materie primă, energie, 
capital ieftin, mână de lucru și debușee. În orice caz cât mai 
multe din aceste elemente*. Dacă energia mai putea fi aco- 
perită cu petrol, lipsea cu totul aproape capitalul ieftin, 9/10 
din împrumuturile de stat, din împrumuturile de credit fun- 
ciar urban, trei sferturi din banii folosiţi în industrii fiind în 
mâna străinilor. Lipsea apoi mâna de lucru (Gr. Cantacuzino 
spunea că anual 100 000 de lucrători străini vin pentru tre- 
buinţele agriculturii, „nici măcar slugile nu sunt române, ci 
precum știți, vin toate din Ungaria“. Exemplele erau însă ne- 
convingătoare). Lipseau debușeele, „pentru că suntem o ţară 
mică, dar și fiindcă puterea noastră de consumaţiune este 
redusă, pentru că cultura noastră (în sens de civilizație — 
n. n.) este încă foarte întârziată“. Astfel că un conservator ca 
Gr. Cantacuzino propunea încurajarea industriilor extractive, 
în primul rând a petrolului. De ce? „Pentru capitalurile străine 
care vin și se varsă la noi [și de care] profită și proprietarii 
când închiriază terenurile lor“. Ceea ce era un gând strâmt și 
egoist, chiar dacă mai era atenuat cu ideea că de pe urma 
câștigurilor dobândite astfel proprietarii vor obține un capital 
pe care-l vor introduce în dezvoltarea altor industrii (de parcă 
evoluția României moderne de până atunci nu arătase îndea- 
juns spiritul rentier, nestimulativ, al marilor proprietari!). În 
afara industriei extractive, Gr. Cantacuzino susţinea în con- 
tinuare dezvoltarea industriei de transport. Dar tot pentru că 
ea putea aduce „cele mai mari avantaje agriculturii noastre“. 
Dezvoltarea industrială a ţării apărea astfel subordonată agri- 
culturii şi, de ce nu?, intereselor marilor agricultori. Nu toţi 
conservatorii gândeau atât de îngust (Gr. Cantacuzino se 
gândea mereu la latifundiile întinse ale tatălui său), dar apărea 


* Em. Costinescu, de pildă, declara că e o erezie ca să nu se treacă la o 
industrie constructoare de mașini pe motiv că n-aveam fier. Şi dădea exemplul 
Italiei, care n-avea minereu de fier, dar avea o industrie constructoare de 
maşini. Gr. Cantacuzino îi replica faptul că Italia avea în schimb capitaluri 
ieftine, mână de lucru şi debușeuri importante (Ibidem, p. 303). 

și prin astfel de poziţii o diferenţă față de liberali, care cre- 
deau cu toată tăria în ridicarea industrială, cu orice sacrificiu. 
„Până când nu vom fi o țară agricolă, industrială și comercială, 
declara I.I.C. Brătianu, purtătorul de cuvânt al liberalilor în 
Camera conservatoare, nu va fi dezvoltarea noastră economică 
completă și desăvârșită. Anii de criză ne-au dovedit de ajuns 
primejdiile unor venituri uniforme. Când pe lângă bogăţia 
solului stau munții noștri încă neexploataţi, când avem la 
dispozițiunea noastră petroleul, când invenţiunile moderne fac 
din electricitate și din forțele hidraulice motoare de mâna 
întâia, chemate să revoluţioneze condiţiunile economice și so- 
ciale ale industriei, și când suntem în așa favorabilă situațiune 
în ceea ce priveşte căile fluviale și căile maritime — a renunța 
pentru totdeauna la o dezvoltare industrială ar fi a ne arăta 
oameni cu orizonturi scurte şi care nu-și cunosc menirea în 
lume“. Și, într-adevăr, lucrurile așa stăteau. Într-o chestiune 
esenţială cum era acesta, unii conservatori păreau „oameni cu 
orizonturi scurte“, mai puţin capabili să vadă dincolo de o 
condiţie prezentă. 


2! D.A.D,, nr. 29, ședința din 18 martie 1905, p. 299. 

1. Din nou despre capital străin 
şi industrializare 


Cu ocazia discutării convenției româno-germane se pune 
din nou chestiunea capitalului străin, chestiune totdeauna 
foarte însemnată pentru o țară ca România. Atitudinea de 
principiu a conservatorilor de toate nuanțele a fost recurgerea 
la capitalurile străine, ba chiar încurajarea lor, ca singura so- 
luţie pentru ridicarea industriei și, în general, a ţării. În 1901 
în Parlament P.P. Carp era de acord cu C. Stere că, într-ade- 
văr, capitalul străin e înrobitor, dar constata că fără interven- 
ţia acestuia bugetul României n-ar fi ajuns de la 75 milioane, 
cât era în 1870, la 218 milioane în 1901, nu s-ar fi făcut dru- 
murile de fier, șoselele, şcolile, nu s-ar fi ridicat orașele ţării. 
Mai mult, Carp se pronunţa „pentru capitalurile străine“ nu 
numai sub forma de împrumuturi acordate statului, a căror 
vreme îi părea trecută, ci și sub aceea a încurajării străinilor 
de a construi întreprinderi în România*. Și de aceea, după ce 
statul român avea siguranţa că acele întreprinderi erau bune, 
era nevoie de a acorda întreprinzătorului străin și „siguranţa 
că el nu va găsi piedici din partea organizaţiunii noastre 
sociale, din partea statului“!. În 1904 P.P. Carp revine asupra 
aceleiași chestiuni, într-un moment în care, pe marginea adop- 
tării unui nou tarif vamal, se aud în Parlament diatribe vio- 
lente la adresa capitalului străin sau susțineri aprige. „A fi 
contra capitalurilor străine, declara Carp, este a fi în contra 
muncii capitalizate, adică a avea pretenţiunea de a face noi to- 
tul à nouveau cum zice francezul, și de a ajunge la aceleași re- 
zultate la care a ajuns o omenire întreagă în atâtea mii de ani“. 


* „Când zicem noi «capitaluri străine» nu ne gândim la împrumuturi din 
partea statului, ne gândim la capitaluri străine care trebuie să vie să alimenteze 
activitatea noastră naţională, să dea un avânt mai mare producţiunii noastre 
economice“ (D.A.D., sesiunea ordinară 1901-1902, nr. 12, şedinţa din 29 no- 
iembrie 1901, p. 47). 

! Ibidem. 

Nici Constituţia, spune, nu este altceva decât tot un capital 
străin, libertăţile politice la fel, numeroase principii de etică la 
fel. Și dacă pe terenul intelectual, pe cel moral, politic este așa, 
„voiţi d-voastră ca pe terenul material să faceţi o excepţiune? 
Voiţi un ce imposibil? Imposibil — continuă maliţios Carp — 
pentru că oricum vor vorbi acei care sunt contra capitalului 
străin, ei singuri vor contribui la introducerea lui în țară“. 
Pentru ce credea Carp că România avea încă mare nevoie de 
capitalul străin? Combătându-l pe D.A. Sturdza, propovădui- 
torul atunci al unei politici economice care avea drept țintă 
economiile cu orice preț, omul politic conservator credea — și 
aici pe bună dreptate — că politica de economii nu poate fi 
decât „o stare trecătoare“. El nu putea admite „ca să se zică 
cum că țara aceasta are tot ce-i trebuie și că, prin urmare, de 
acum înainte, nu avem decât să facem o gospodărie burgheză 
cuminte şi că, cu aceasta, ne-am îndeplinit toate datoriile pe 
care le avem față de dânsa“. 

Al. Marghiloman, la Cameră, îl apostrofează pe C. Stere 
care susținuse teoria poporanistă asupra dezvoltării neindus- 
triale a ţării. Răsturnându-i argumentele, Marghiloman arată 
că lipsa unor debușee, invocată de Stere ca o piedică în calea 
industriei, nu se pune în România unde o atare problemă 
poate fi pentru produsele agricole nu pentru cele industriale; 
lipsa unor braţe de muncă iar nu se pune decât pentru cine 
nu înțelege mecanismele economice (şi Stere este după el un 
literat, nu un economist*). Argumentul cu „minotaurul-capi- 


? Ibidem, sesiunea ordinară prelungită 1903-1904, nr. 40, p. 707. Carp 
confundă capitalurile cu ploaia care cade pe pământ şi se întoarce în cer, dar 
căzând pe pământ l-a îmbogăţit, l-a făcut mai productiv. „Așa și capitalurile 
străine vin la noi și de la noi iarăși se duc de unde au venit, însă din trecerea 
lor pe la noi are să iasă o întărire a muncii naţionale așa de mare, încât vom 
fi recunoscători şi acelor care le-au adus şi acelor care le-au întrebuințat“ 
(Ibidem). 

3 Ibidem, nr. 12, ședința din 29 noiembrie 1901, p. 47-48. 

* „Ai vorbit cu mult talent, d-le Stere, dar ai vorbit nu ca economist, nu 
ca om politic, dar ca literat, care involuntar își aduce aminte de citirile slave 
care au hrănit tinereţea lui“ (D.A.D., sesiunea ordinară 1901-1902, şedinţa din 
1 decembrie 1901, p. 73). 

tal“ care ar produce ravagii i se pare de literatură și nu de sta- 
tistică economică. „Legea progresului“ cere sacrificii și regretul 
lui Stere pentru „timpurile fericite“, când nu era utilaj indus- 
trial, n-avea ce căuta într-o dezbatere de politică economică. 
Concluzia lui Marghiloman: „ne trebuie o industrie și [...] 
pentru aceasta avem nevoie de capitaluri“. El nu este de acord 
nici cu cei care critică aspru capitalul străin, nici cu cei care îl 
laudă prea tare. Adevărul îl găsește la mijloc: „cred că este 
bine ca capitalul străin să vină în ţară; pentru aceasta însă noi 
nu trebuie să răsturnăm așezămintele noastre“f. 

În cealaltă ramură conservatoare, a lui Cantacuzino, ati- 
tudinea față de capitalul străin era încă și mai favorabilă. Lui 
Take Ionescu i se părea imposibil în România să fii partizan al 
industrializării și să nu fii, în același timp, și al capitalurilor 
străine. Pentru aceasta — și numai pentru aceasta — el era 
adept al capitalurilor străine, care nu erau astfel un scop, ci 
numai un mijloc*. Evident „că nu este om pe lume care să nu 
prefere, când este posibil, capitalurile naţionale“. Dar când nu 
le ai și crezi, cu dovezile în mână, că o întreprindere este 
folositoare, atunci de ce să nu se facă apel la capitalul străin? 
Utilajul industrial, drumurile de fier, porturile, înarmarea 
națională, industria petrolului — spunea Take Ionescu — nu 
s-au putut face altfel decât recurgând la capitalul străin. Între 
cele două forme de pătrundere a capitalului din alte țări, adică 
între împrumuturi și întreprinderi private, „fără asemănare 
îmi place mai bine acest din urmă fel de a ne folosi de 
capitalurile străine“?. 


1 Ibidem. 

* „Am crezut întotdeauna și nu am încetat niciodată de a crede şi am avut 
onoarea în această Cameră să o spun încă de la 1884 [...] că sunt partizan al 
capitalurilor străine, că fără ele nu se poate dezvolta munca naţională și că nu 
avem să ne temem de obiecţiunea că capitalistul străin îmbogăţit va pleca, 
fiindcă capitalistul poate să plece dar lucrarea rămâne“ (D.A.D., sesiunea ordi- 
nară prelungită1903-1904, nr. 45, şedinţa din 13 aprilie 1904). 

5 Ibidem. Un conservator ca Scarlat Arion mergea şi mai departe. Cum în 
toate direcţiile era absolută nevoie de capitaluri și cum în ţară nu erau, atunci 
nu exista altă soluţie decât apelul în străinătate. „Capitalurile străine ori de 

Ca în oricare partid existau păreri și păreri. Nu s-ar putea 
spune că politica porţilor deschise capitalului străin este în- 
tocmai ceea ce caracterizează Partidul Conservator. În timpul 
crizei din 1899-1900 PP. Carp refuză un împrumut extern 
german, pentru că, spunea el la Senat, la 4 decembrie 1900, 
„orice împrumut aș face astăzi, nu-l pot face decât în condi- 
ţiuni foarte oneroase“ și, totodată, pentru că „împrumutul nu 
numai că ar fi fost oneros, dar ne-ar fi restrâns în libertatea 
noastră de acțiune“, în spatele propunerilor de împrumut 
fiind „tendința aproape neascunsă de a pune România, prin 
mijlocul raporturilor economice, în poziția de a nu mai fi pe 
deplin liberă în orientarea politicii sale“. Așadar, porţile nu se 
deschideau oricum și în orice condiţii. În același timp, în 
perioada de la sfârșitul veacului al XIX-lea, politica vamală a 
țării, încurajarea industriei, chestiuni economice foarte strâns 
legate de politica față de capitalul străin, sunt făcute deopo- 
trivă de cele două partide de guvernământ. Conservatorii s-au 
lăsat conduși de cerinţele vremii și ale ţării, legiferând în con- 
secinţă. 


În felul de a privi capitalul străin sunt unele diferenţe între 
liberali și conservatori asupra condiţiilor de admisibilitate a 
acestui capital, liberalii fiind mult mai circumspecţi și opunân- 
du-se pe cât cu putinţă atât concesionărilor de tip monopolist 
a bogățiilor ţării, cât și pătrunderii individuale a capitaliștilor 


unde ar veni ele trebuiesc să fie binevenite şi bine primite pentru că cu cât le 
vom primi mai bine cu atâta ne vor fi mai de mare folos“. El credea că odată 
sosite capitalurile trebuiau încurajate să se îndrepte în primul rând spre 
agricultură, iar în industrie predilect spre cea extractivă și a mijloacelor de 
transport („Interesele agriculturii sunt sacrificate intereselor unor industrii care 
oricâte încurajări li se vor da nu vor putea să se dezvolte decât cu foarte, foarte 
multă anevoință“ (Ibidem, sesiunea ordinară 1904-1905, şedinţa din 29 martie 
1905, p. 385-386). 

€ C. Gane, PP Carp și locul său în istoria politică a țării, vol. Il, p. 255; vezi 
și răspunsul dat „Voinţei Naţionale“ de „Conservatorul“, nr. 167 din 30 iulie/ 
12 august 1903. 

străini*. În același timp, folosinţa acestor capitaluri trebuia să 
se îndrepte predilect spre industrie, de necesitatea căreia se 
arătau mult mai pătrunşi decât conservatorii. Obiecţiilor lui 
B. Delavrancea sau N. Filipescu potrivit cărora industria româ- 
nească numai „naţională“ nu era, doar o treime fiind româ- 
nească și restul străină (și atunci pentru ce să facă ţara atâtea 
sacrificii protejând-o?), E. Costinescu le răspunde că așa au în- 
ceput toate ţările care și-au creat o industrie, că „până la urmă 
toate întreprinderile oricum se românizează“. 

Liberalii susțineau acea politică numită atunci „prin noi în- 
șine, prin puterea și voința noastră“. Ea însemna concentrarea 
efortului propriu pentru câştigarea rolului hotărâtor în ridica- 


* „Partidul liberal — declara 1.I.C. Brătianu — nu a fost nici în declara- 
țiunile sale, nici în întreaga sa politică, contra introducerii capitalurilor străine. 
Desminţirea acestei legede o dă istoria noastră economică întreagă [...]. Dar 
noi am zis totdeauna că statul are dreptul şi datoria de a se preocupa pentru 
ce scop vin aceste capitaluri străine [...]. Dacă vin pentru a pune în valoare 
munca și bogăţia naţională, asociindu-se cu dânsa şi lăsând în schimb o valoare 
echivalentă, o valoare comparabilă cu aceea pe care o ia afluenţa lor, e desigur 
în interesul statului și orice om de stat trebuie să se grăbească ca să încuragieze 
venirea lor. Dacă însă întreprinderile au de scop să speculeze şi să sece oricare 
bogății, fără a lăsa valoare corespunzătoare în loc, desigur nu e o politică 
sănătoasă a statului ca să le încurajeze“ (D.A.D., sesiunea ordinară 1900-1901, 
şedinţa din 1 decembrie 1900, p. 106). Foarte convingătoare sunt unele luări 
de poziţii liberale la începutul veacului în favoarea industrializării țării: E. Cos- 
tinescu în Senat și Cameră (D.S., ședința ordinară prelungită 1903-1904, şe- 
dinţa din 17 aprilie 1904, nr. 39, p. 1292 şi urm.; D.A.D., şedinţa din 20 martie 
1904, p. 81 și urm.), M.G. Orleanu la Cameră (ședința din 12 martie 1904, nr. 
39, p. 685 şi urm.) sau B.G. Missir. „Pentru ca să putem ţine în Europa rangul 
la care năzuim — spunea Orleanu —, trebuie să avem industrie căci numai ea 
ne va putea da bogăţiile cu care să facem față exigenţelor unui stat modern; 
de la agricultură nu putem niciodată aștepta ceea ce o industrie ne poate da“. 

1 D.A.D., sesiunea ordinară prelungită 1903-1904, ședința din 20 martie 
1904, nr. 46, p. 814. Mai târziu liberalii își vor preciza concepţia lor de definire 
a „industriei naţionale“. Calitatea aceasta nu apărea legată nici de originea capi- 
talului investit, nici a conducerii întreprinderii. Era determinată de felul în 
care industria respectivă se încadra în aparatul naţional de producţie, adap- 
tându-se integral „contribuţiei faţă de el și acţiunii lui din punct de vedere 
naţional“ (Partidul Naţional-Liberal, Politica industrială. Studii și rapoarte alcătuite 
de secțiile economice ale Cercului Central de studii PN.L., „Prin noi înșine “, Bucureşti, 
1933, p. 53). 

rea economică a ţării și în procesul de distribuţie a foloaselor 
rezultate de pe urma punerii în valoare a bogățiilor noastre 
naturale. Neputând ţine piept capitalului străin — expansiunii 
acestuia ca și nevoii țării de el — liberalii fac o netă deosebire 
între capitalul „creator și de colaborare“ și cel „colonial“, peri- 
culos pentru orice ţară încă slab dezvoltată economic. O coo- 
perare era necesară și binevenită doar cu cel dintâi. Între timp 
trebuiau încurajate din ce în ce mai mult capitalul și inițiativa 
românească ca să se poată asigura elementului naţional „o 
parte legitimă“*. 

Orientându-se mai convingător spre industrie, decât con- 
servatorii sau alte partide de guvernământ de mai târziu, li- 
beralilor nu le era deloc indiferent cine urma să profite de pe 
urma dezvoltării industriale. Ei au fost învinuiți de naționalism 
economic, de xenofobie, mai cu seamă după război, în numele 
principiului diviziunii internaţionale a muncii. Însă reacţia lor 
împotriva capitalului străin şi a mărfurilor străine era motivată 
în epocă, nu numai din punct de vedere al intereselor egoiste 
burgheze, ci și din acelea ale ţării. „Un naționalism economic“ 
asigura rentabilitate pentru burghezie, dar și productivitate 
sporită pentru ţară (politica industrializării ducea până la un 
punct la o coincidenţă între interesele burgheziei și cele ale 
naţiunii, în ansamblu). El n-a putut fi practicat însă decât cu 
intermitențe și neconsecvent. Înainte de primul război au fost 
condiţii mai bune pentru practicarea lui, alianţa cu Puterile 
Centrale nefiindu-ne din acest punct de vedere dezavantajoa- 
să. Dar posibilităţile burgheziei erau atunci prea reduse. Acu- 
mulările de capital nu se fac din agricultură’. Ele sunt aduse 
de industrie care produce nu numai mărfuri, ci și plusvaloarea 
care dă naștere la capitaluri noi. Situaţia dinainte de primul 


* „Când dorim prosperitatea acestui colț de ţară — declara I.I.C. Brătianu 
la Senat în 1898 — nu ne este egal cui revine câștigul și avuţia. Nu împărtășim 
acele credinţe cosmopolite care, indiferent de rasă și de neam, își iau ca scop 
fericirea locuitorilor unei regiuni, oricare ar fi ei. Pentru ca belșugul să fie cum 
îl dorim noi, el trebuie să revină în primul rând neamului nostru românesc“ 
(Ibidem, p. 50). 

2 Vezi M. Manoilescu, op. cit., p. 145 ṣi urm. 

război a fost agravată și prin lipsa de interes a unor mari 
proprietari în folosirea productivă a capitalurilor obținute prin 
regimul învoielilor de muncă. 

În politica economică anterioară lui 1914 între conserva- 
tori și liberali sunt unele diferenţe, dar ele apar mai mult în 
procesul reciproc de intenţii și prea puţin, aproape neobser- 
vabil, în dirijirea practică a economiei țării. Este de remarcat, 
de pildă, tendinţa liberalilor de a impulsiona o dezvoltare mai 
conformă cu interesele burgheziei. Dar, din necesitatea de a 
răspunde voinţei timpului pe care-l străbătea țara, volens nolens 
nici conservatorii nu puteau face altfel, cu tot interesul lor de 
a asigura agriculturii o mai atentă preocupare“. 

Cea mai bună ilustrare a politicii practice a conservatorilor 
o dă legea încurajării industriale din 1912, la care ne vom 
referi mai departe. 


Unele critici care s-au adus industriei înaintea primului 
război, şi de către unii conservatori**, n-au ajuns la ceea ce 


* „Astăzi nimeni nu se îndoiește că în pământul României zac avuţii a că- 
ror dezvoltare ar putea schimba cu totul viața noastră economică — spunea 
Gh. Gr. Cantacuzino în 1905. Nu ne este permis să lăsăm aceste avuţii nepro- 
ducătoare. Datori suntem să primim cu bunăvoință capitalurile care s-ar consa- 
cra la acest scop de unde ar veni ele și să facem industriei și comerciului toate 
înlesnirile“. Mai încolo el adaugă: „orice s-ar face în această direcţiune avuţia 
noastră de căpetenie rămâne tot agricultura. Vom căuta să dăm agriculturii tot 
ce putem da“ (Discurs rostit de d-l Gh. Gr. Cantacuzino..., 16 ianuarie 1905, 
p. 10-12). P.P. Carp remarca, nu fără ironie, la 15 martie 1904 că, de fapt, 
adevărata „eră de activitate industrială“ conservatorii au inaugurat-o prin 
tarifele vamale din 1891-1893, în acea vreme partidul liberal fiind „adoles- 
centul ce ieșea din şcoală“ și căruia tot Partidul Conservator „i-a dat mijloace 
de a-și crea o poziție“ (vezi C. Gane, op. cit., vol. II, p. 311-312). Dincolo de 
ironie, Carp voia să contracareze criticile liberale, ilustrând dictonul german: 
„cuvântul unei părți este cuvântul nimănui; să se asculte amândouă“. 

** De pildă, Take lonescu declara că acele industrii trebuiesc protejate 
care au materii prime în ţară şi în care muncitorii români pot ajunge mai repe- 
de la calificare (D.A.D., nr. 45, şedinţa din 11 martie 1904, p. 779). C. Dissescu 
credea viabile în ţară doar industriile care găseau materii prime, în special cea 
extractivă. N. Filipescu și P.P. Carp admiteau limpede dezvoltarea industrială, 
desigur cu preferinţă pentru industriile care găseau materii prime în țară, dar 
cereau limitarea încurajărilor ș.a. 

mai târziu a fost așa-numitul „parazitism industrial“, a unui 
aparent antagonism între industrie şi agricultură. Baza criti- 
cilor era însă aceeași: neputinţa industriei de a acoperi nece- 
sitățile agriculturii (în speță, ea n-a putut, într-adevăr, să pună 
la dispoziţia agriculturii aparatul mecanic de care aceasta avea 
nevoie). Piaţa consumatoare agricolă a fost desconsiderată de 
industrie, plecându-se de la opinia greșită că sub adăpostul 
unor tarife vamale protecţioniste se putea produce și vinde 
orice. Agricultura n-a fost considerată un client permanent și 
important. Din această cauză și înainte de 1914 și după aceea 
uneltele agricole erau importate (cele ce se fabricau în ţară nu 
erau de calitate). Faptul ţinea de greșelile de conducere ale 
industriei, dar și de goana după capital sporit a burgheziei, 
care mai totdeauna căuta alte terenuri decât cele agricole mai 
puţin producătoare de acumulări. 

În privinţa industrializării, Partidul Conservator era mult 
mai conștient politic decât în problema agrară. Depăşea inte- 
resele speciale ale marilor agrarieni. În 1902, de pildă, cei din 
urmă, prin Societatea Agrară, au publicat o broșură combă- 
tând orice industrie în ţară, căci, dacă le era „absolut indife- 
rent“ dacă sunt fabrici de făină, din moment ce nu li se plătea 
grâul mai scump decât străinătatea, nu le era indiferent să 
suporte „cheltuieli inutile“ pentru a acoperi taxele vamale pro- 
tecționiste și îngreunarea bugetului”. 


° D.A.D., nr. 41, ședința din 16 martie 1904, p. 714-715. 

2. Legi peste legi 


Convenţia cu Germania trece ușor și prin Senat (unde 
gen. Iacob Lahovari, ministrul de Externe, a și ținut un dis- 
curs mai bun decât te-ai fi așteptat de la un specialist recunos- 
cut doar în probleme militare) și prin Cameră (aici cu 66 vo- 
turi contra 2). 


La 22 martie 1905 trece prin Parlament o lege de pre- 
lungire a avantajelor fabricilor încurajate prin legea din 1887, 
votată fără discuţii (cu 65 contra 1 la Cameră)!. La 25 martie 
e votat un credit extraordinar de 700 000 lei pentru cheltuie- 
lile determinate de împroprietărirea veteranilor în Dobrogea’, 
conform legii din 2 aprilie 1903, credit dovedit în urmă in- 
suficient. În aceeași zi, pentru a spori veniturile statului, Take 
Ionescu aduce un nou proiect de lege prin care înființează o 
taxă de consumaţie asupra vinului și urcă taxa de patentă a 
arendașilor. Proiectul e combătut de liberali ca oneros la adre- 
sa viticultorilor, dar trece, după intervenţia hotărâtă a lui Take 
Ionescu, cu 67 voturi contra 8. La 29 martie 1905 e adus în 
dezbatere bugetul (raportor D. Neniţescu), un buget afectat 
destul de serios de seceta din 1904. Recolta acestui an a fost 
mai rea decât aceea din 1899. Porumbul a fost pierdut în to- 
talitate și ţăranii au suferit de foame. Veniturile statului au 
scăzut în exerciţiul financiar 1904-1905 față de precedentul 
cu 16 803 094 lei. Cu toate acestea în 1904-1905 ţara n-a mai 
trăit criza din 1899-1901. Creditul privat n-a fost supus nici 
unei încercări. Scomptul oficial nu s-a ridicat peste 5%, dobân- 
da oficială la depozite n-a depășit 6%; iar circulaţia biletelor la 
suma de 169 904 490 lei. Cu toată reducerea veniturilor sta- 
tului și recolta mai proastă în 1904 decât în 1899, acum n-a 


! Ibidem, nr. 30, şedinţa din 22 martie 1905, p. 320. 
? Ibidem, nr. 31, ședința din 25 martie 1905, p. 327-331. 
3 Ibidem, p. 336. 

mai fost criză pentru că în anii 1900, 1901, 1902, 1903 balanţa 
comercială a fost tot timpul activă. Ţara a vândut mai mult 
decât a cumpărat: 207 542 142 lei excedent. Apoi în anii 
1901-1902, 1902-1903, 1903-1904, prevederile bugetare au 
avut excedente care s-au ridicat la 82 215 683 lei. În sfârșit, 
târgul monetar internaţional a fost în 1904 și era și în 1905 
foarte bun“. 

Dacă n-a fost criză, a fost în schimb foamete la ţară. Gu- 
vernul liberal a importat o apreciabilă cantitate de porumb (s-a 
văzut acum cât de însemnată era calea mării și cât de bună 
ideea legării Dobrogei de restul țării prin podul de la Cerna- 
vodă). Guvernul conservator a continuat cumpărăturile. La 
25 martie 1905 un proiect de lege, votat de Parlament, scutea 
de taxa de jumătate la sută porumbul importat şi care urma 
să mai fie importat în acel an pentru nevoile țăranilor‘. La 
9 aprilie se deschidea pe seama Ministerului de Interne un 
credit extraordinar de 7 850 000 lei necesar acoperirii costului 
seminţelor distribuite locuitorilor pentru semănăturile de pri- 
măvară, cât şi pentru plata meiului, secarei, porumbului, fâ- 
nului și paielor cumpărate pentru nevoile țăranilor în 19045. 

Măsurile fuseseră foarte necesare. Dar cum puteau fi pre- 
venite efectele unei calamităţi asemănătoare? În lipsa unei re- 
structurări a agriculturii românești, în speţă a exploatării și 
stăpânirii pământului, la care nu se gândeau atunci nici con- 
servatorii și nici liberalii, se propun măsuri marginalii, bune și 
ele dacă s-ar fi pus în practică. 

D. Neniţescu, în proiectul de buget, propunea ca sătenii să 
cultive și mazăre, fasole, bob, cartofi, varză, legume (bulgarii 
câștigau cultivându-le la noi 14 064 428 lei aur anual); pentru 
a nu se bizui doar pe grâu și porumb, propunea creșterea al- 
binelor, a gândacilor de mătase, plantarea de pomi fructiferi 


* Vezi, pe larg, expozeul lui D.A. Sturdza din decembrie 1904 (B.A.R., 
fond D.A. Sturdza, II, 32, f. 19-26). 

1 D.A.D., nr. 31, ședința din 25 martie 1905, p. 340. 

* Ibidem, nr. 38, şedinţa din 9 aprilie 1905, p. 626-629. 

5 Ibidem, nr. 31, şedinţa din 25 martie 1905, p. 340. 

împrejurul caselor, în locul salcâmilor și sălciilor, dezvoltarea 
industriilor casnice țărănești: olăritul, rudăritul, șindrilitul, ţe- 
sutul, rotăritul, lemnăritul ș.a. Mai cerea organizarea sătenilor 
în vederea vânzării produselor în comun, fie prin intermediul 
Băncilor populare, fie prin concursul altor asociaţii. În acest 
fel, în loc de 900 000 mici producători care vindeau fiecare 
cum putea ar fi fost 1 900 sau 2 000. „Cu chipul acesta agri- 
cultorii săteni nu vor mai fi bătaia de joc a speculațiunii“ şi nu 
vor mai vinde cu 36, 40, 45 lei kila de grâu în loc de 60, 70, 
80 lei”. 


În dezbaterea bugetului, D. Neniţescu mai propunea și alte 
măsuri: mărirea numărului de școli agricole practice (în afara 
celor 14 existente) pentru a se prelua grădinăritul din mâinile 
bulgarilor, replantarea viilor (valoarea lor, a celor moșierești 
şi țărănești, se ridica atunci la 355 713 000 lei, ceea ce putea 
asigura un venit anual de 17 750 000 lei), îmbunătăţirea radi- 
cală a transportului și predării cerealelor în porturile Dunării 
și Mării Negre (el și, mai târziu, Gr. Cantacuzino semnalau 
gravele deficienţe ale transportului și mai cu seamă situaţia 
din porturi, constatând că producătorii pierd anual 13 milioa- 
ne lei aur din cauza greutăților de transport și depozitare). 
Proiectul de buget evaluează veniturile directe pe 1905-1906 
cu 840 000 lei mai puţin decât o făcuse exerciţiul financiar pe 
1904-1905, veniturile indirecte cu 3 036 000 lei mai puțin, iar 
pe cele provenite din monopoluri cu 690 000 lei mai puţin (pe 
atunci statul avea următoarele monopoluri: al tutunului, al să- 
rii, al chibriturilor, cărţilor de joc, hârtiei de țigarete, al pra- 
fului de pușcă și altele mai mărunte). În total, pe exerciţiul 
financiar 1905-1906 veniturile erau cu 2 384 316 mai mici 
decât în exerciţiul precedent (234 947 212 lei pe 1904-1905, 
232 562 896 pe 1905-1906). Cheltuielile, în schimb, erau cu 
5 005 896 lei mai mari. Ele sporiseră mai ales la armată (cu 


7 Ibidem, p. 357-358. 
? Ibidem, nr. 33, şedinţa din 30 martie 1905, p. 400. 
9 Ibidem, p. 361. 

2 020 119 lei). În general conservatorii, când au fost la gu- 
vern, au făcut cheltuieli mai mari pentru armată. Acum inves- 
tesc pentru îmbunătăţirea instrucției la infanteriști și călărași 
și sporirea efectivelor bugetare ale ofiţerilor. Un spor simţitor 
(cu 908 645 lei) are și Ministerul Cultelor și Instrucțiunii 
Publice destinat mai cu seamă creării de noi școli și biserici 
române în străinătate*. 


La 1 aprilie 1906, guvernul aduce în Cameră (raportor 
Pascal Tomcescu) legea generală a vămilor, după un proiect 
întocmit de Em. Costinescu și completat de Take Ionescu, deci 
de fostul şi de actualul ministru de Finanţe. Noua lege, votată 
în unanimitate articol de articol, cu 80 de voturi din 80 de vo- 
tanți, prevedea măsuri de protejare a comerţului în caz de 
prohibire sau suprataxare a mărfurilor românești de către alte 
state, dădea dreptul guvernului ca, în caz de necesitate, să 
poată prohibi exportul mărfurilor de care ar fi fost nevoie în 
ţară, instituia dreptul statului de a credita, pentru suma con- 
venită vămii, firmele comerciale de încredere, stabilea crearea 


* În dezbaterea proiectului de buget, I.I.C. Brătianu îi aduce o critică 
amplă. Dar, în fond, pătimașă, bugetul conservatorilor fiind făcut cam pe 
aceleași baze cu cel liberal de mai înainte. Pentru Brătianu era însă un prilej 
de a pune în evidenţă principiile de bază ale politicii financiare liberale, care 
fuseseră aplicate în anii 1901-1904 şi dăduseră rezultat: evaluări prudente ale 
veniturilor, sporirea veniturilor prin dezvoltarea avuţiei publice și nu prin 
impozite, economiile cele mai stricte la cheltuieli, asigurarea unui excedent 
normal în special prin economii, împrumuturi moderate peste hotare și numai 
atunci când erau producătoare de venituri (Ibidem, nr. 32, şedinţa din 29 mar- 
tie 1905, p. 369-380). Era şi un prilej de a critica politica fiscală a conserva- 
torilor bazată în bună măsură pe impozite şi de a apăra partidul său de 
învinuirea de a nu fi avut grijă de armată (conservatorii criticau mai cu seamă 
politica de economii care afectase inevitabil, dar, din păcate, destul de grav 
dotările armatei și instrucţia în anii 1901, 1902, 1903). Mai cu seamă D.S. Ne- 
nițescu raportorul bugetului (discursul lui Take Ionescu nu se păstrează), așază 
discuţia pe un temei mai puţin pătimaş și destul de realist: „Economiile sunt 
bune, declara el, şi în anumite timpuri trebuiesc făcute, însă viaţa neputând sta 
pe loc, ele sunt vremelnice, în timp ce impozitele rămân şi cu venitul lor se 
acoperă nevoile unui lung șir de bugete“. Totodată fiind de acord că „bugetul 
este întocmai unui copac care își are rădăcinile în starea economică din care se 
hrănește“ (Ibidem, nr. 33, şedinţa din 30 martie 1905, p. 396). 

de antrepozite la Iași, București, Craiova, Ploiești şi Constanţa, 
înlesnea intrarea în țară a materiilor prime pentru industrie, 
scutindu-le de orice taxe pe acelea destinate a fi prelucrate şi 
după aceea reexportate (se fixa și un termen, un an, până la 
care această operaţie trebuia făcută) ș.a. Pentru că o lege oricât 
ar fi ea de bună cerea funcţionari destoinici ca s-o pună în 
aplicare, Take Ionescu a stabilit condiţii mai severe de admi- 
sibilitate și a asigurat o mai mare stabilitate a funcționarilor 
vamali. 


Un proiect de lege controversat în planul eficienţei este 
conversiunea în rentă amortizabilă 4% a împrumuturilor cu 
renta 5% emise de la 1881 la 1888 și în 1892, 1893. La 
l aprilie 1905, datoria publică în rentă amortizabilă 5% era de 
753 025 000 lei (854 358 460 erau în rentă 4%). În 1890, 
1898 și 1903 mai fuseseră făcute conversiuni prin tip rentă 
4%. Care era scopul noii conversiuni? Să reducă anuitatea și 
să simplifice operaţiunile financiare prin introducerea unui 
singur tip de rentă (4%). În loc să se sfârșească anuităţile la 
împrumuturile din 1881-1893 în 1931, 1936, 1937, dacă se 
mergea cu renta 5%, ele se sfârșeau în 1945 (!). „Generaţia 
trecută şi a noastră, sub care s-a alcătuit, ca din pământ, în- 
tregul utilajiu al statului român are dreptul de a da şi gene- 
raţiei viitoare o parte din sarcina sa“, declara D.S. Neniţescu, 
raportor și la acest proiect de lege. Concepţia era greșită, 
pentru că de fapt jertfele mergeau și ele crescând și genera- 
ţiilor care veneau li se incumbau alte sacrificii poate și mai 
mari. Nu se mai jertfeau pentru ceea ce se realizase deja. Con- 
versiunea propusă de Take Ionescu nu părea însă binevenită 
pentru că emisiunea de 87 1/2 sub care se făcea era scăzută și 
se puteau aștepta timpuri când ea ar fi fost mai ridicată pe 
piaţa financiară europeană. Anuitatea se putea scade nu arun- 
când-o pe umerii generaţiilor viitoare, ci prin ridicarea trep- 
tată a creditului statului. În plus, conversiunea de acum imo- 


1 D.A.D., nr. 37, ședința din 4 aprilie 1905, p. 576. 

biliza o masă de circa 421 milioane lei pentru un avantaj de 
circa 35 de milioane imediat. Ceea ce nu părea oportun, după 
cum Al. Marghiloman și I.I.C. Brătianu au observat, cum ob- 
servase și presa germană (revista „Plutus“, de pildă). Em. Cos- 
tinescu, absent acum din Parlament din motive de sănătate, 
revine în noiembrie 1905 și atacă violent pe Take Ionescu, 
considerând conversiunea „cea mai nenorocită şi cea mai rui- 
nătoare operaţiune financiară ce s-a făcut până astăzi în statul 
român“, Dar argumentaţia sa nu demonstra această afirma- 
ţie, cum Take Ionescu ţine s-o releve cu remarcabilul său ta- 
lent oratoric, căruia nu-i scăpau multe atunci când nu voia să-i 
scape. 

Noua măsură legislativă trece, după ce Take Ionescu cere 
deputaţilor s-o voteze. Trece cu 57 voturi contra 7!?. Un pro- 
iect de lege important este acela prin care se propune crearea 
Contenciosului administrativ, proiect adus în Parlament sub 
forma modificării unor articole din legea apentru înfiinţarea 
Curţii de Casaţie și Justiţie. Motivarea aducerii unui astfel de 
proiect era reală: toate legile de organizare ale statului din 
ultima vreme extinseseră rolul acestuia și atribuţiile organelor 
administrative. Dar nu garantaseră în aceeaşi măsură dreptu- 
rile particularilor. De aceea se crea o nouă secţie, a 3-a, a 
Curţii de Casaţie, care intervenea în cazuri de conflict între 
particulari și administraţie și dădea particularilor o procedură 
mai precisă și mai repede. Era deci un control asupra admi- 
nistraţiei. Liberalii au criticat violent proiectul ca anticonstitu- 
ţional, căci acorda prea mari drepturi acestui contencios. Juni- 
miștii l-au criticat cu aceeași violenţă chiar dacă nu din motive 
constituţionale. Și unii și alții au făgăduit că atunci când vor 
veni la putere vor desfiinţa contenciosul. Al. Bădărău, minis- 
trul de Justiţie, le aminteşte și unora și altora că ei înșiși ce- 
ruseră o astfel de măsură mai înainte. De fapt toată chestiunea 
se reducea nu la conţinutul legii ca atare, ci la care partid 


1! Ibidem, sesiunea ordinară 1905-1906, nr. 7, ședința din 30 noiembrie 
1905, p. 65. 
12 Ibidem, p. 586. 

reușea să-și introducă mai mulţi consilieri la Curtea de Casaţie. 
Și proiectul este votat de Cameră cu 99 voturi contra 6”. 


Sufletul întregii legislații conservatoare era și va continua 
să fie Take Ionescu. Influența sa în partid și mai cu seamă în 
Parlament era foarte mare, covârșitoare. Liberalii și junimiștii 
îl atacau cu vehemenţă în presă, în întruniri publice, în 
Parlament, învinuindu-l că folosește bugetul ministerului său, 
și nu numai, pentru a crea avantaje partizanilor, împărțind 
favoruri și funcţii, înmulțind sinecurile pentru a atrage noi 
aderenţi. Și nu era vorba de partizani „pentru partid“, cum 
preciza de pildă Em. Costinescu, ci de partizani „pentru cutare 
sau cutare“, de „înmulţirea partizanilor cutăruia sau cutăruia, 
pentru a-i asigura o mai mare predominare în partid“. Chiar 
dacă liderul conservator știa să se apere de astfel de învinuiri 
— discursul său din Cameră de la 30 noiembrie 1905 e o stră- 
lucită dovadă —, adevărul era că Take Ionescu nu precupeţea 
nici un mijloc pentru a-și întări poziţia. Ceilalţi fruntași conser- 
vatori nu păreau să fie prea încântați de creșterea prea rapidă 
a popularității și puterii avocatului ploieştean. O chestiune im- 
portantă, concesionarea terenurilor petrolifere, pe care o ce- 
reau băncile germane, trezește pentru întâia oară un conflict 
între Take Ionescu și ceilalți lideri conservatori. Redeschiderea 
chestiunii petrolifere se făcuse din vara anului 1904, când 
D.A. Sturdza, primul ministru de atunci, fusese vizitat la 
Karlsbad de avocatul Fialla, reprezentantul caselor Rotschild, 
Nobel și Mantuschev. Fialla propunea crearea unei mari socie- 
tăți pentru exploatarea perimetrelor petrolifere ale statului 
român. D.A. Sturdza n-a refuzat să trateze și a înmânat avoca- 
tului vienez o scrisoare, acordându-i un termen de 7 luni pen- 
tru constituirea unei societăți de concesionare. Mai mult, el a 
parafat un proiect (mai târziu Sturdza i-a zis anteproiect) 
prezentat de Fialla prin care cele trei case bancare urmau să 
constituie „Societatea anonimă a petrolurilor statului român“, 


15 Ibidem, nr. 49, şedinţa din 13 mai 1905, p. 779. 

care ar fi trebuit să ia în concesie 30 000 ha. Redevenţa era 
de 8%*. Cu aceasta, D.A. Sturdza, fără cunoștința colegilor săi 
din minister, a angajat guvernul țării. Și după ce guvernul li- 
beral s-a retras l-a asigurat pe Fialla că angajamentul rămânea 
în vigoare. El avea în vedere, dând această asigurare, pe rege, 
favorabil unei concesionări către germani și nu către Standard 
Oil. Pe masa regelui au găsit miniștrii conservatori angajările 
lui D.A. Sturdza. Şi I. Lahovari și Take Ionescu le-au con- 
tinuat. În februarie 1905 Fialla a declarat că a reușit să creeze 
o societate de exploatare a petrolului românesc, dar nu prin 
casele Rotschild, Nobel și Mantuschev, ci prin grupul Banque 
de Paris et des Pays Bas — Deutsche Bank. Take Ionescu și 
Fialla au elaborat un alt „proiect de concesiune“ pentru 
20 000 ha și cu o redevenţă de 10% (deci mai favorabilă sta- 
tului român decât în 1904). Pentru a trece acest proiect Take 
Ionescu recurge la o tactică ce părea să izbândească. El aruncă 
întreaga responsabilitate pentru concesionarea ce urma să se 
înfăptuiască asupra lui D.A. Sturdza, acuzându-l că la 28 au- 
gust/10 septembrie 1904 el ar fi încheiat o convenţie definitivă 
și obligatorie cu grupul financiar german. În presa controlată 
de el, ministrul de Finanţe conservator publică proiectul lui 
Fialla parafat de Sturdza. Stratagema avea sorţi de izbândă şi 
pentru că-l punea pe șeful liberal în conflict cu ceilalți fruntași 
ai partidului neinformaţi asupra tratativelor angajate de lide- 
rul lor**. Dar D.A. Sturdza se apără cu violenţă într-o întru- 
nire a partidului liberal la 8/12 mai, într-o declaraţie citită în 
Senat la 13/26 mai 1905, în presa liberală. Între cele două par- 
tide se întreține o vie campanie. Dincolo de politica de partid 
era în joc interesul țării. Burghezia română devenise mult mai 
conștientă, după presiunile financiarilor străini în 1900, de im- 
portanţa aurului negru, cum începe să fie denumit petrolul. 


* Vezi, pe larg, în D.A. Sturdza, Petrolul românesc, București, 1904, p. 63; 
Gh. Buzatu, România și trusturile petroliere internaționale până la 1929, p. 56-57. 

** Acesta continuă corespondenţa cu Fialla și după ce pleacă de la guvern 
(vezi conţinutul corespondenţei, în D.A.D., nr. 8, ședința din 1 decembrie 1905, 
p. 89). 

Şi nu numai burghezia, ci lumea politică românească în an- 
samblu. Şi riposta ei nu întârzie. În mai, un grup de moșieri 
și capitaliști români (de nuanţe politice diferite), pentru a face 
să cadă oferta străină, constituie ei o societate naţională: „Ro- 
mânia — societate națională pentru exploatarea terenurilor 
petrolifere de pe proprietăţile statului“*. Era tresărirea de or- 
goliu a clasei conducătoare române care nu vroia să înstrăi- 
neze o bogăţie al cărei preț în viitor nici nu putea fi estimat. 
Printre subscriitori: Al. Marghiloman, Lascăr L. Catargiu, Bar- 
bu Știrbei, N. Filipescu, PS. Aurelian, D.A. Sturdza, Spiru 
Haret, fraţii Brătianu ș.a. În câteva zile (15-17 mai 1905) s-a 
obținut făgăduiala unui capital de 5 milioane lei aur (sub- 
scriitorii nu depun banii imediat, ci „vom face vărsămintele la 
epocile ce se vor fixa de giranţii societăţi“). Giranţii erau 
G. Mavrocordat, C. Alimănișteanu et C-ie. Și Societatea aceas- 
ta cere și ea statului dreptul la concesiune, oferind condiţii 
mult mai avantajoase decât cea străină!t. Guvernul conservator 
se află astfel dintr-odată în fața a două propuneri. Dar, de 
fapt mâna îi era forțată. În ciuda presiunilor grupului finan- 
ciar străin**, el nu putea să primească oferta acestuia, din mo- 
ment ce apăruse una care era şi mai avantajoasă și era și 
românească. La 24 mai/6 iunie 1905 D.A. Sturdza interpelează 
la Senat pe Gh. Gr. Cantacuzino „asupra intenţiunilor guver- 


* „O societate fericită, în care neamuri întregi vin să aducă prinosul lor 
entuziast întreprinderilor naţionale... Astfel găsim fraţi, surori, soțul și soţia cu 
verii, verișoarele cu nepoţii și nepoatele lor şi chiar cu soacrele lor — mi se 
pare, d-lor“, cum spunea ironic în Parlament I. Th. Florescu. Şi el dădea de 
pe lista de subscripţie de 7 ori numele de Botez: „Cum vedeţi, d-lor, e foarte 
bine botezată această societate“ (D.A.D., nr. 6, ședința din 28 noiembrie 1905, 
p. 45). 

M Vezi Gh. Buzatu, op. cit., p. 58. 

** Propunerea lui Deutsche Bank este susținută și de ambasadorul german 
la Constantinopol, Marschall, care vine trei zile la Constanţa, ca oaspete al re- 
gelui Carol, „pasămite ca să asiste la botezul unui vapor, dar de fapt ca 
recunoștință pentru sprijinul dat în chestiunea macedoneană“ (T. Maiorescu, 
op. cit., jurnal nr. 15, mss 11574, f. 29). T. Maiorescu vorbește (sursă Anton 
Carp şi Arion) şi de cererea regelui adresată guvernului de a trece prin Par- 
lament propunerea lui Deutsche Bank (f. 29-30), dar faptul nu-i confirmat. 

nului cu privire la minele de petroleu ale statului şi îndeosebi 
la formarea unei societăți naționale pentru explorarea și ex- 
ploatarea lor“. Și Gh. Gr. Cantacuzino răspunde arătând im- 
portanţa și complexitatea chestiunii pentru statul român și 
anunțând „trei idei principale“ ce urmau a fi călăuza în orice 
soluţie se va da. „l. Păstrarea unei porţiuni a terenurilor pe- 
trolifere ale statului ca rezervă de viitor. 2. Evitarea monopo- 
lizării acestor terenuri petrolifere într-o singură mână. 3. Păs- 
trarea pe seama statului a tuturor mijloacelor de transport ale 
petrolului şi derivatelor lui prin calea ferată și prin conductul 
(pipe-line) ce trebuie să fie construit și exploatat numai de 
stat, la momentul oportun“!5. Ceea ce însemna un răspuns „ne- 
ted și clar“, cum ţine să precizeze șeful liberal care cere din 
nou cuvântul, adăugând că programul expus în trei puncte, 
„scurt, dar cuprinzător, e și programul Partidului Naţional-Li- 
beral în chestiunea petroleului. Putem deci merge cu toții în 
această cestiune, mână în mână“. Lucru cu care era de acord 
și PP. Carp. La 24 mai/6 iunie P.P. Carp s-a dus în audienţă la 
rege. Zvonul politic, consemnat de C. Bacalbașa, dădea la 
iveală următorul răspuns al lui Carp la mirarea regelui că 
mulți junimiști erau contra concesionării către grupul străin, 
el, Carp, șeful lor, fiind totuși partizan al introducerii capita- 
lurilor din afară: — „Da, Sire, sunt pentru introducerea capi- 
talurilor străine, dar când ele ni se impun sunt contra“. Fapt 
este că la 1905 clasa conducătoare română a ajuns la un acord 
cu privire la chestiunea petrolului. Și acest acord a fost în 
urmă respectat de toate guvernele care au condus ţara până 


la 1918. 


Evident, Societatea „România“ n-a rămas decât o intenţie. 
Ea n-a primit concesionarea terenurilor petroliere cerute. Sco- 
pul ei n-a fost decât politic: să determine, legal și fără inter- 
pretări, de care o ţară mică era bine să se ferească, să cadă o 


' D.A. Sturdza, op. cit., p. 61-68. 
15 C. Bacalbașa, op. cit., vol. III, p. 93. 


O GUVERNARE „CONTESTATĂ “ 327 


ofertă străină periculoasă pentru viitorul economic al Româ- 
niei. Acelaşi ministru, I. Lahovari, care împreună cu Take Io- 
nescu tratase în 1905 cu Fialla, în ianuarie 1906 aduce în 
Parlament un proiect de lege intrat în vigoare la 28 ianuarie 
1906. Un proiect care stabilea mai multe principii asupra 
modului de exploatare a petrolului de pe terenurile statului: 
pentru a se evita monopolizarea terenurilor ele erau împărţite 
în loturi de câte 100 ha, ce se acordau separat, nu mai mult 
de trei unui singur concesionar; concesionarul avea obligația 
de a explora încă 900 ha pe lângă cele 100 pentru asigurarea 
rezervelor; pentru viitor statul își rezerva 1/3 din loturile cu- 
noscute și 1/2 din cele necunoscute, dreptul exclusiv de ex- 
ploatare a mijloacelor de transport ale derivatelor petroliere și 
până la 50% din beneficiul net al exploatării. Cuantumul 
redevenţelor a fost stabilit la 10-14%. În plus art. 9 obliga so- 
cietăţile străine să pună „la dispoziţia publicului român 1/3 din 
capitalul menit a fi subscris și pe preţul emisiunii“. Legea lui 
I. Lahovari nu s-a aplicat, căci nu s-a acordat nici o concesiune 
de terenuri petrolifere potrivit stipulaţiilor sale. După cum, de 
altfel, nu s-a acordat nici potrivit legii lui Al. Djuvara din 
18 aprilie 1909 care a înlocuit-o pe cea a lui Lahovari, menţi- 
nând-o în esenţă. Până la 1918 statul român n-a acordat nici 
o concesiune pe terenurile sale petrolifere. 

Chestiunea petrolului a avut efect asupra omogenităţii gu- 
vernului conservator. Poziţia lui Take Ionescu, în continuare 
puternică, n-a mai fost atât de dominantă ca până atunci. Cel 
puţin dintr-un punct de vedere: Gh. Gr. Cantacuzino a înce- 
put să nu mai fie atât de sedus ca până atunci de inteligența 
colaboratorului său, căci, în spatele ei, era tentat să vadă inte- 
resele personale. Nu puțin au contribuit la aceasta N. Filipes- 
cu, ruda lui Gh. Gr. Cantacuzino, care, din gruparea junimis- 
tă, nu înceta să-l incite pe „Nabab“ contra ministrului său de 
Finanţe. Fiii lui Cantacuzino s-au raliat cu Filipescu. O împă- 


i Legiuirile miniere vechi și noi ale României, VII, Bucureşti, 1925, 
p. 149-160; Gh. Buzatu, op. cit., p. 60. 

care cu PP. Carp începea să amenințe formaţia guvernamen- 
tală conservatoare. De aceea Take Ionescu și-l atrage pe gen. 
Manu de partea-i, fruntașul conservator fiind un adversar de- 
clarat al liderului junimist. Triumviratul Manu— Take lones- 
cu— Bădărău s-a profilat tot mai distinct în sânul cabinetului. 


Între timp guvernul conservator se remarcă în organizarea 
expoziţiei jubiliare: 40 de ani de domnie a regelui Carol I. 
Unii politicieni se ridicaseră împotriva ei, găsind-o inoportună. 
„Ca să obținem stima pe care o merităm — declara I.I.C. Bră- 
tianu — trebuie ca cineva să-și dea seama de situaţia noastră 
reală, să ne studieze mult mai profund și mult mai serios decât 
se poate face într-o expoziţie“!?. Împotriva expoziţiei erau și 
junimiștii (cu excepţia lui N. Filipescu). Contra ei erau și so- 
cialiștii*. Dar expoziția a fost un mare succes. Idee a lui Take 
Ionescu, pentru a-l măguli pe regele Carol (cifra de 40 nu era 
rotundă), destul de simţitor la lingușeli, expoziţia a fost până 
la urmă o ilustrare vie a progresului României moderne sub 
cele mai multe din aspecte, o puternică propagandă a capaci- 
tăților creatoare românești, un motiv de mare mândrie pentru 
românii de dincolo de granițele Regatului și un nou prilej de 
manifestare a unităţii tuturor**. Costul expoziţiei a fost destul 
de mare: 6 600 000 lei. Veniturile: circa 1 500 000 lei, la care 


18 DA.D,, nr. 54, ședința din 23 februarie 1906, p. 940. 

* Prin pana lui Cr. Racovski, socialist bulgar însă cetățean român, „Româ- 
nia Muncitoare“ publică mai multe articole, prost scrise, dar virulente, puse 
sub titlul „Saturnalele capitalismului român“, atacând „pumnul de capitaliști 
autohtoni și străini“ care trăiesc din „truda grea a poporului“. Tot Cr. Racovski 
este autorul manifestului editat de cercul socialist „România Muncitoare“, 
Patruzeci de ani de sărăcie, de robie şi rușine, de reținut pentru pornirea critică, 
nu şi pentru conţinut, acesta din urmă în flagrantă contradicţie cu realitatea 
(Patruzeci de ani de sărăcie, de robie și rușine, Galaţi, 1906). 

** Vezi asupra expoziţiei presa vremii, „Adevărul“, „Dimineaţa“, „Univer- 
sul“ din mai—iunie 1906, „Calendarul Minervei“ pe anul 1907; A.N.R., Micro- 
filme Austria, rola 317, cadrele 92-99; Arhivele Naţionale, filiala Sibiu, Fond 29, 
„Astra“, pachet 168; Arh. M.A.E., fond 21, vol. 28, f. 136-146; C. Bacalbaşa, 
op. cit., vol. III, p. 136 şi urm. Pe larg, vezi Ion Bulei, Atunci când veacul..., 
p. 371-422. 

se adăugau însă frumosul parc al Filaretului (o valoare de cir- 
ca 3 000 000 lei), mișcarea comercială foarte vie, ceea ce făcu- 
se să se resimtă înviorător sporul la impozitele indirecte. 
Succesul moral, foarte însemnat, putea fi trecut și el în contul 
„veniturilor“. Cheltuielile mari, mai mari decăt cele prevăzute 
inițial, fuseseră determinate de prelungirea Expoziţiei cu 
aproape o lună de la 1 noiembrie 1906, dată la care trebuia să 
se închidă, de iluminatul electric (400 000 lei), de construirea 
Peșterii celei mari de sub Palatul Artelor (cu peste 100 000 lei 
mai mult), de completările de construcție de la mai toate pavi- 
lioanele, de „datoriile ospitalităţii“ atât pentru românii din afa- 
ra Regatului, cât şi pentru țăranii aduși din toate colțurile țării 
(organizarea de trenuri, cazarea lor, circa 350 000 intrări gra- 
tuite sau foarte reduse — 10 bani). Până la urmă cheltuielile 
efective s-au evaluat doar la circa 2-2,5 milioane. Camera con- 
servatoare, aprobând în unanimitate acoperirea lor, a aplaudat 
cu efuziune cuvintele lui Ion Lahovari, ministrul Domeniilor: 
„Eu cred, d-lor, că putem să fim cu toții fericiți și mândri de 
ce am făcut, de opera frumoasă care am realizat-o şi să spu- 
nem: pentru slăvirea a 40 de ani de domnie ai M.S. Regelui 
Carol I, pentru un eveniment care, la date așa de depărtate, 
se reproduce, n-a fost pentru ţara românească o cheltuială ma- 
re [...], nici un sacrificiu disproporţionat“!?. 

1906 este un an de vârf al activităţii legislative a guvernului 
Cantacuzino. Alte proiecte dobândesc învestitură. Încă la 
15/28 decembrie 1905 este adus în Cameră proiectul privind 
protecţia muncii femeilor și copiilor din industrie. Presiunea 
lucrătorilor determinase aducerea lui. Ziarul „România Mun- 
citoare“ (ediţia nouă apare în 5 martie 1905) cerea cu insis- 
tență o lege în această materie, căci „dacă s-ar fi făcut o an- 
chetă asupra modului cum erau trataţi copiii și femeile în in- 
dustria din România, s-ar fi aflat lucruri îngrozitoare“%. Nu- 
meroase greve din anii anteriori puseseră la ordinea zilei o 


19 D.A.D., nr. 10, ședința din 8 decembrie 1906, p. 57. 
% România Muncitoare“ din 27 noiembrie 1905. 

astfel de chestiune care în ţările industriale din Occident își 
găsise mai demult o legiferare. Astfel că „atât din punct de 
vedere uman, cât și din punct de vedere al prezervării naţio- 
nale“, guvernul conservator aduce acest proiect în Parlament 
(votat de Senat la 17/30 ianuarie 1906 și de Cameră la 21 ia- 
nuarie/3 februarie 1906), instituind câteva norme de protecţie 
devenite absolut necesare și câteva obligaţii pentru patroni. 
Ceea ce era mai important era reafirmarea principiului „pro- 
tecțiunii legale a muncitorilor“. Și „aceasta e mult“, cum co- 
menta Iosif Nădejde-Armașu?!. Principiul fusese proclamat 
mai înainte, încă din 1895, prin legea minelor a lui P.P. Carp. 
Partidul Conservator era consecvent în această privinţă, legife- 
rând intervenţia statului în industrie, dar restrângând această 
intervenţie atunci când era vorba de agricultură. 


Pentru a răspunde unui sentiment de demnitate naţională 
guvernul conservator acordă azil politic în România marina- 
rilor ruși de pe vasul „Potemkin“*. V.I. Lenin avea dreptate să 
constate că „guvernul român nu vrea să se înjosească într-atât 
încât să facă slujbe de poliţist la cererea țarului întregii Rusii“, 
procedând „așa cum poate proceda numai guvernul unei na- 
ţiuni care se respectă“2?. 

Alte măsuri legislative se iau în domeniul agrar. Unele bu- 
ne: înființarea unei case de credit viticol (viza încurajarea pro- 
prietăţii mijlocii), crearea unui fond de punere în valoare a 
„terenurilor băltoase și de inundație și pescăriilor aparținând 
statului“, modificarea și introducerea de noi dispoziţii în le- 
gea băncilor populare și a Casei lor Centrale“, preluarea 


2! Documente din istoria mișcării muncitorești din România, 1900-1909, Bucu- 
rești, 1975, p. 297. 

* Vezi Titu Georgescu, Potemkiniștii în România, Bucureşti, 1955; Augustin 
Deac, Sprijinul acordat în România marinarilor ruși de pe crucișătorul „Potemkin“, în 
„Anale de istorie“, XXI, nr. 6 din 1977, p. 58-72. 

“2 Apud Mircea Iosa, Traian Lungu, op. cit., p. 142. 

3 D.A.D., nr. 19, şedinţa din 19 decembrie 1905, p. 251-257. 

4 Ibidem, nr. 34, şedinţa din 1 februarie 1906, p. 495-504. 

%5 Ibidem, nr. 47, ședința din 15 februarie 1906, p. 718-720. 

asupra statului a unei pătrimi din datoriile contractate de ţă- 
rani la băncile populare pentru cumpărarea de porumb de 
hrană în anii 1904-1905%, instituirea unui fond de 2 500 000 
lei pentru construirea a 32 de spitale rurale, câte unul de fie- 
care judeţ al ţării și care să poarte numele lui Carol I”, insti- 
tuirea altui fond al asistenţei sanitare a sătenilor alimentat de 
venitul net al unei loterii permanente pe clase, anume înfiin- 
tată acum (erau atunci 69 de spitale rurale cu 1673 de paturi, 
adică un pat la 3178 de locuitori (!) și un medic la 10 000 lo- 
cuitori (!), era, adică, o situaţie dezastruoasă)”, îmbunătăţirea 
legii obștiilor de arendare ale țăranilor (înființate de liberali în 
1903, aceste obştii arendaseră, până în februarie 1907, 24 de 
moșii, cu o întindere de 64 480 de hectare, adică foarte pu- 
ţin). Alte legi înăspresc și mai tare asuprirea ţăranului: legea 
pentru drumuri, care a mărit prestaţia în muncă a satelor la 
construirea și întreținerea lor”, înființarea unei Case de asigu- 
rări contra lipsei de porumb, ceea ce instituia un nou impozit 
asupra ţăranilor, 5 lei de fiecare. La fel ca legile pentru modi- 
ficarea circumscripţiilor comunale, ale cercurilor, plăşilor și re- 
şedinţei comunale, la fel cu înființarea taxei de 15 bani pentru 
decalitru de vin, legile de mai sus vor fi suspendate în 1907, 
odată răscoala izbucnită. Pe de altă parte măsurile, să le zicem 
mai bune, mai sus enumerate în problema agrară (și mai îna- 
inte) rămâneau simple paleative, cu atât mai mult cu cât apli- 
carea lor depindea de o administraţie de cele mai multe ori 
slab pregătită ori coruptă, și orice aplicare lua drumul duratei. 
Or, ţăranii nu mai aveau răbdare. Ei, țăranii români, fiinţe 
îndurătoare, nu mai puteau să îndure, nu mai aveau mijloace 
să reziste. Singura măsură cât de cât mai importantă rămânea 


% B.A.R., secţia mss., Arhiva Palatului XL, pachet 42, f. 79; D.A.D., ședința 
din 9 mai 1906, p. 6-7. 

2 Ibidem. 

% D.A.D,, şedinţa din 18 mai 1906, p. 20-27. 

29 Ibidem, sesiunea ordinară 1906-1907, şedinţa din 7 februarie 1907, 
p. 375 şi urm. 

% Ibidem, sesiunea ordinară 1905-1906, nr. 29, ședința din 25 ianuarie 
1906, p. 426 şi urm. 

Casa Rurală propusă de liberali. Conservatorii anunţaseră încă 
de la venirea la guvern că erau împotriva acestei reforme. Dar 
și ei aveau în vedere crearea unui credit pentru a da pământ 
țăranilor. Nu toţi însă și în primul an și jumătate de guvernare 
lucrul părea uitat, atât de mare era împotrivirea marilor pro- 
prietari împotriva principiului ca atare. Take Ionescu nu-l ui- 
tase însă. Și el era împotriva Casei Rurale a liberalilor, dar, în 
același timp, era pentru înţelegerea cu ei, „chiar dacă ar fi să 
le facem concesii. În 1906, el și propune crearea unei institu- 
ţii de credit pentru țărani numită Banca Agricolă, însă cu pre- 
rogative mai inofensive decât cea propusă de liberali. Pentru 
Take Ionescu concepţia după care fiecare țăran trebuia să aibă 
4-5 ha inalienabile era nerealizabilă, pentru că nu era atâta 
pământ, dar era, în același timp, și total neavenită**. Respin- 
gând-o, el punea în locu-i necesitatea de a se întări proprieta- 
tea mijlocie***, aceasta pentru transformarea treptată a marii 
proprietăţi, o transformare care va trebui să fie „opera vre- 
mii“. O dispariţie rapidă a marii proprietăţi ar fi „o catastrofă 
economică“ și „un dezastru social“ (cum s-a văzut n-a fost nici 
una, nici alta). Instituţia de credit pentru țărani propusă de 
Take Ionescu se întemeia pe creditul privat, dar folosind apa- 
ratul statului pentru încasarea ratelor din cauza numeroșilor 
debitori. Ideea acestei Bănci Agricole îi venise lui Take Iones- 
cu în urma revoltei agrare din Rusia, care, spune el „ne-a des- 


* „Am ajuns la vremuri mai bune; ne succedăm la putere în liniște. Între 
noi nu are ce căuta ura, ajunge emulaţia; ne simțim rivali, nu vrăjmași“ („Con- 
servatorul“, nr. 213 din 28 septembric/11 octombrie 1906). 

** „Să ne transforme pe toţi în plugari cu cinci ha, fiecare trăind cu mă- 
măliga lui“ ar fi „o neîntrecută mediocritate [...] ar întuneca orice avânt pentru 
viitor și ar seca de acum toate speranţele neamului nostru“. Tot cu același 
prilej, al inaugurării Clubului Conservator din Craiova, el spunea: „Nu-și va 
vinde neamul românesc viitorul pentru un codru de mămăligă“. Ceea ce con- 
tau, cu adevărat, erau „interesele permanente ale neamului“ (Ibidem). 

*** Ceea ce lipsea cu adevărat în agricultura românească era tocmai aceas- 
tă proprietate mijlocie. La un milion de familii țărănești, 295 000 aveau până 
la 2 ha, aproape 300 000 nu aveau pământ aproape deloc și doar circa 400 000 
aveau peste 2 ha (de proprietate mijlocie nu se putea vorbi însă decât de la 
10 ha în sus); vezi Gh. Iacob, L. Iacob, op. cit., p. 77. 

chis ochii mari“. Pentru discutarea acestui proiect s-a făcut 
declarare în Cameră și la Senat. Dar el a fost retras în urma 
amenințării opoziţiei că va părăsi Parlamentul tocmai în sesi- 
unea jubiliară. (În 1897 Take Ionescu fusese acela care la ce- 
rerea Comitetului Partidului Conservator și în numele acestuia 
atacase violent Casa Rurală a lui Aurelian. Liberalii aveau deci 
motiv să se opună, dar nu-i mai puţin adevărat că în Partidul 
Conservator al lui Cantacuzino era mai demult opoziţie contra 
unei atare reforme și orice pretext era bun de a o combate). 


Alte legi, dintr-o bogată activitate legislativă impulsionată 
de guvernul conservator, o activitate în care calitatea apare 
estompată de cantitate, sunt de fapt modificări în marginea 
legilor existente. Astfel de modificări erau curente şi sunt in- 
teresante pentru definirea orientării diverselor guverne și ma- 
jorităţii parlamentare. Dacă sunt foarte puţine legile care să fie 
înlocuite o dată cu înlocuirea guvernelor și parlamentelor, 
continuitatea legislativă, criteriul de rezistenţă al oricărui re- 
gim, funcţionând cu succes și în Mica Românie, în schimb sunt 
multe modificările aduse legilor în ființă. Acţiunea aceasta 
pornește atât din orientările programatice ce difereau, dar 
pleacă și din nevoile racordării cu realitatea vieţii în continuă 
mișcare. 

Un astfel de proiect pune guvernul într-o situaţie foarte 
dificilă. Este proiectul de modificare a legii învățământului su- 
perior din 1898 adus în dezbaterea Camerei la 12 feburarie 
1907 de C.G. Dissescu, ministrul Cultelor și Instrucțiunii Pu- 
blice, și care propune unele schimbări în organizarea studiilor, 
crearea de noi catedre şi mai ales o altă modalitate de recru- 
tare a Corpului profesoral”. Îndată ce este prezentat proiectul, 
I.1.C. Brătianu și P.P. Carp, în numele opoziţiei, cer retragerea 
lui pentru că prescripţiile unor legi neabrogate erau încălcate 


31 Discursurile lui Take Ionescu, șeful Partidului Conservator- Democrat, rostite în 
ședintele Camerei Deputaţilor de la 24 și 30 noiembrie 1910, Bucureşti, 1910, 
p. 11-12. 

32 D.A.D., nr. 31, şedinţa din 12 februarie 1907, p. 427 și urm. 

și nu se luase avizul Consiliului general al învățământului, nici 
al Consiliului permanent, nici al consiliilor universitare. O dis- 
cuţie aprinsă urmează în care atrage atenţia înfruntarea dintre 
P.P. Carp, Take Ionescu, Al. Marghiloman și I.I.C. Brătianu— 
C.G. Dissescu. Proiectul e votat la 16 februarie cu 82 bile albe 
contra 7 negre. Dar, deîndată C.G. Dissescu cere retragerea 
lui din cauza opoziţiei din rândul corpului profesoral (la Iași 
26 profesori își dau demisia) și al studențimii și pentru că așa 
hotărâse guvernul în ziua precedentă. Această opoziție fusese 
firește încurajată de liberali și junimiști care forțează guvernul 
conservator să cedeze (întruniri, greve universitare, articole 
violente în presă, intervenii la rege). Cedarea părea, Em. Cos- 
tinescu o și spune în Cameră, sinonimă cu retragerea”. 

Între legile mai bune propuse de guvernul conservator 
este de amintit înfiinţarea unei case de împrumut pe amanet 
(muntele de pietate) cu derogarea de la unele norme ale drep- 
tului comun”. Este de amintit, de asemenea, instituirea Bule- 
tinului legilor care să cuprindă toate legile şi regulamentele de 
interes general de la 1860 încoace”. Spre deosebire de codu- 
rile lui Gheţu și cel al lui Hamangiu, iniţiative particulare, Bu- 
letinul urma să aibă un caracter periodic, îmbrăţișând opera 
legislativă în evoluţia sa continuă. Legea aceasta a rămas o in- 
tenţie bună. N-a fost însă și o realizare de durată. Pe aceeași 
linie se înscrie și organizarea marinei comerciale, suficient de 
dezvoltată în 1907 și deci necesitând o legiferare aparte. În 
februarie 1907 se creează Consiliul Superior al Comerţului. 
Dezvoltarea impetuoasă a activității comerciale impunea o ast- 
fel de instituţie. În 1866 valoarea comerțului exterior era de 
187 milioane lei. În 1905 cifra ajunsese la 795 de milioane (o 
creştere de mai mult de 400%). Balanța comercială era și ea 
foarte activă, exportul covârșind importul. Informaţii în legă- 
tură cu cerinţele pieţelor și cu prețurile, cu debușeele mai im- 
portante, studierea și pregătirea lucrărilor pentru alcătuirea 


3 Ibidem, nr. 35, şedinţa din 19 februarie 1907, p. 499. 
M Ibidem, nr. 47, şedinţa din 15 februarie 1906, p. 724 şi urm. 
% Ibidem, nr. 63, ședința din 6 martie 1906, p. 787 şi urm. 

tarifului vamal, studierea transportului maritim și de uscat, 
toate acestea erau tot atâtea motive care făceau necesară insti- 
tuţia Consiliului Superior al Comerţului. 


O vie dezbatere stârnește în Parlament ratificarea prelun- 
girii convenției orașului București cu compania de gaz cu ca- 
pital francez în vederea iluminatului Capitalei. Condiţiile erau 
mai avantajoase decât în 1900. Partea primăriei era de aproa- 
pe 75%: 10% din încasările brute, 50% din cele nete și un mi- 
nimum de 250 000 lei ca redevenţă indiferent de împrejurări. 
Personalul exploatării urma să fie format din 2/3 români. Con- 
venţia era opera lui M.G. Cantacuzino, fiul Nababului, și pri- 
marul Capitalei, care o și apără în Cameră, la 8 februarie 
1906, toată după amiaza şi continuă a doua zi într-un discurs 
frumos, dar cu multă pornire la adresa liberalilor. Liberalii, și 
nu numai ei, dar ei ca inițiatori, încercaseră în cazul ilumina- 
tului Capitalei acelaşi procedeu ca în chestiunea concesionării 
terenurilor petroliere. Au creat o Societate românească de gaz 
pentru a o opune celei franceze. Întruniri politice i-au pregătit 
terenul. Ca și societatea „România“, aceasta oferea condiţii mai 
avantajoase pentru a forța mâna Primăriei. De fapt, ea nici nu 
trebuia forțată, pentru clasa conducătoare română existând un 
principiu călăuzitor: când nu erau capitaluri indigene se făcea 
apel la cele străine. M.G. Cantacuzino n-a respectat însă acest 
principiu, respingând oferta particulară românească, conside- 
rând-o neserioasă (aici dădea motive de formalităţi neîndepli- 
nite) și ca o încercare de a se pune mâna pe o afacere mă- 
noasă. Fără îndoială că la mijloc era și o chestiune politică. Dar 
ea exista și în cazul respingerii iniţiativei româneşti*. Con- 


% Ibidem, sesiunea ordinară 1906-1907, nr. 20, şedinţa din 18 ianuarie 
1907, p. 158 şi urm. 

* „Şi atunci să vedem care este rolul cel mai folositor ţării, se întreba 
PP. Carp, rolul celor care au luat iniţiativa sau rolul guvernului care vrea s-o 
înăbușească, care e rolul mai frumos, chiar politic — admițând politica — rolul 
care e azi un ce neaşteptat, un ce neprevăzut poate în ţară la noi, o izbucnire 
frumoasă de iniţiativă privată sau rolul acelor oameni politici care, tot din 
punctul de vedere politic, împiedică și zădărnicesc o asemenea inițiativă“ 
(D.A.D., nr. 42, şedinţa din 9 februarie 1906). 

venţia cu Societatea franceză nici nu trece prin Parlament — 
unde e apărată de Take Ionescu — decât după ce guvernul 
declară că ea se va constitui ca o societate românească, după 
codul de comerţ românesc şi cu un consiliu de administraţie 
conform codului român”. 


Activitatea legislativă a guvernului Cantacuzino, în margi- 
nile caracterizării de mai sus privind cantitatea și iniţiativele 
importante, este o activitate bogată. „Este un lucru care vă tul- 
bură — declara Take Ionescu opoziţiei liberalo-junimiste. Nu 
vă tulbură că suntem la guvern; de ce să vă tulbure? Vă tul- 
bură că producem la guvern“. Afirmaţie la care P.P. Carp răs- 
punde ironic —și nu se putea spune că era o ironie inutilă: 
„Îmi permiteţi o întrerupere, d-le ministru? Eu vă susțin cât 
veţi voi să staţi la guvern, dar, pentru Dumnezeu, nu mai pro- 
duceţi! “38. 


* Ibidem, p. 628. 
% Ibidem, sesiunea ordinară 1906-1907, nr. 32, ședința din 13 februarie 
1907, p. 457. 

3. Conservatorii între ei 


Activitatea legislativă e strâns îmbinată și influențată, ca de 
altfel activitatea întregului guvern, de viaţa internă a Partidu- 
lui Conservator, de relaţiile sale cu ramura conservatoare a lui 
PP. Carp și cu opoziţia liberală. Până pe la mijlocul anului 
1906 conservatorii din jurul lui Cantacuzino, în ciuda fricțiu- 
nilor, de altfel inevitabile, păstrează o unitate de acțiune. Până 
când atotputernicia lui Take Ionescu în guvern, în partid și în 
Parlament nu devine prea stânjenitoare. Relaţiile cu gruparea 
lui Carp rămân întrerupte. Aceasta din urmă își trăiește o 
viață de opoziţie fără perspective. T. Maiorescu notează mereu 
conciliabule la el sau la alţii (în total erau atunci în clubul juni- 
mist cam 500 de membri), discuții și iar discuţii, dar deocam- 
dată fără eficienţă și cu un ecou foarte slab în afara cercului. 
Nu lipsesc accentele antiregale. P.P. Carp declara chiar că „în 
starea de astăzi nu mai e pentru grupul nostru altă speranță 
decât o schimbare la tron, venirea lui Ferdinand la cârma 
țării“!. Ceilalți resping „asemenea vorbe“*. La sfârșitul lui 1905 
situaţia junimiștilor era caracterizată de Maiorescu cu vorbele 
„obositoare depresiune politică“. Și tot el acuza „smintelile ex- 
clusiv personal ambiţioase ale lui Carp“?. Gr. Buicliu învinuia 
și „politica exclusiv personală a lui Carp, căruia îi e indiferentă 
soarta Partidului Conservator numai să mai ajungă el“?. O în- 
trunire politică pe care junimiștii și-o propun pentru 15 no- 
iembrie, o amână pentru decembrie, apoi pentru 12 februarie 


! D.A.D., sesiunea ordinară 1906-1907, nr. 32, ședința din 13 februarie 
1907, p. 52. 

* Ele sunt auzite însă. Lumea politică românească nu-și prea putea ascun- 
de ceva. Discreţia nu era o trăsătură nici a politicianului român, nici a românu- 
lui în genere. La 16/29 decembrie un corespondent al ziarului „Kolnische 
Zeitung“ îl chestiona pe Maiorescu asupra antidinasticismului lui Carp. 

? Ibidem, p. 52-53. 

3 Ibidem, p. 48. 


338 CONSERVATORI ŞI CONSERVATORISM ÎN ROMÂNIA 


1906, în sfârșit o ţin la 19 februarie/4 martie în sala Teatrului 
Liric din București. 

La începutul anului 1906 adepţii lui PP. Carp au și un 
succes electoral: alegerea șefului lor la colegiul II Cameră, Bu- 
zău. Reușita se datora lui Al. Marghiloman și banilor săi (la 
Buzău era fieful lui)“. Carp va fi în Cameră un orator de mare 
valoare al opoziţiei și în el Take Ionescu își va găsi un adversar 
pe măsură (fapt vizibil încă în primul discurs al liderului ju- 
nimist la 13 ianuarie 1906). De altfel, toate aluziile răutăcioase, 
toate vorbele la adresa regelui care porneau de la Carp și 
adepţii săi n-aveau alt temei decât un motiv de conjunctură: 
ținerea lor în opoziţie, într-o opoziţie fără speranţe. Kalin- 
deru, administratorul domeniilor Coroanei și adesea confident 
al regelui, îi spunea lui Maiorescu că suveranul „n-are obiecţii 
invincibile împotriva guvernului nostru“ (un viitor guvern, evi- 
dent — n. n.), dar Carp „prea a vrut să-i arate că e mai inteli- 
gent decât el“. Şi Maiorescu profită pentru a-i imputa lui 
Carp că „toarnă apă rece peste orice entuziasm“. Lui Marghi- 
loman regele îi vorbește de necesitatea reconstituirii unui par- 
tid conservator „serios“, altfel ei vor deveni „un partid catilinar“ 
(subl. în text). Apoi îi amintește de defecţiunile sistemului 
constituțional în ființă, care lasă regelui „aparenţa puterii ab- 
solute fără avantajele ei“. Altfel el s-ar fi adresat la cei mai 
capabili, la Sturdza sau la ei. Era evident dorința de a-i face o 
plăcere lui Marghiloman, pe care de altfel el îl invitase în 
audienţă. Liderul junimist i-a declarat regelui că ei toţi, afară 
de Carp, care probabil se ţine așa de „raide“ pentru a nu avea 
aerul că solicită ceva, vor întregirea Partidului Conservator „cu 
oricare din elementele oneste ale guvernului Cantacuzino, 
fiindcă pentru noi nu e aici chestie de persoane etc....“ (Mar- 
ghiloman vorbea ca și cum Partidul Conservator erau ei, iar 
ceilalţi erau niște rătăciţi de turmă, „ceilalți“ fiind însă la 


1 Vezi Al. Marghiloman, op. cit., vol. 1, 1897-1915, p. 49. 
$ T. Maiorescu, op. cit., loc. cit., f. 89. 
6 Ibidem. 

guvern). Carpiștii, atrași de liberali (aici Oculta îndemnase 
contra voinţei lui Sturdza), nu participă la serbările de la 
10 mai 19067. De altfel, ei sunt atrași de liberali și în alte ac- 
țiuni, fiind vizibil o anexă a acestora. La 6 martie 1906 ei par- 
ticipă alături de liberali și contra conservatorilor la alegerea a 
patru noi membri în consiliul de administraţie al Creditului 
Rural (unde partidul lui D.A. Sturdza era deja dominant) și 
contribuie la înfrângerea partidului lui Gh. Gr. Cantacuzino“. 
Junimișştii se duc la întrunirile organizate de liberali, consi- 
derate „întruniri ale opoziției“. Aceștia din urmă nu veneau la 
cele carpiste decât atunci când un interes era la mijloc. La cea 
din 20 ma//2 iunie, la Dacia, Maiorescu nota: „puţină lume [...] 
și rece. Liberalii acum nu ne mai ajută. Firește lor le-a trecut 
tracul alegerii de la creditul rural și pe noi ne găsesc prea 
nătăfleţi, cum și este Carp, totdeauna sinucigaș“. Când Carp 
se hotărăşte să dea un program mai concret grupării (inamo- 
vibilitate peste tot în magistratură și administraţie, îmbunătă- 
ţirea instrucției și înzestrării în armată, dezvoltarea industriei 
țărănești, preoți și institutori la sate conștienți de misia lor), 
același Maiorescu nota: „e degeaba: am scăpat trenul la 5, 7 
sau 10 martie și acum poate, la toamnă, din mila regelui, fără 
demnitate cetăţenească, vor veni junimiștii la guvern“!. 


Însă opoziţia începe să fie ajutată de cei de la guvern, ceea 
ce aproape că ajunsese o regulă. Punctul slab al partidului lui 
Cantacuzino și al guvernului devine ceea ce constituise de fapt 
punctul forte: marea influenţă a lui Take Ionescu, care începe 
tot mai vizibil să fie deranjantă pentru că, așa cum remarca 
regele, conservatorii nu știuseră s-o încadreze cum trebuie. 


7 Al. Marghiloman, op. cit., vol. 1, 1897-1915, p. 51. 

* A fost un prilej de bătaie în regulă între opoziție şi conservatorii de la 
guvern (vezi C. Bacalbaşa, op. cit., vol. III, p. 113-114; T. Maiorescu, op. cit., 
jurnal nr. 25, mss. 11375, f. 81). 

8 B.N.R., mss. 11376, f. 1. 

9 C. Gane, op. cit., p. 328-329. 

10 T. Maiorescu, op. cit., jurnal nr. 26, mss. 11376, f. 3, însemnare din 
20 mai/2 iunie 1906. 

Atacul tuturor adversarilor lui Take Ionescu porneşte iniţial 
împotriva lui Al. Bădărău, compromis la Ministerul de Justiţie. 
O lună de zile în vara lui 1906 Bădărău a fost atacat cu o vio- 
lență extremă și la mijlocul lui iunie e silit să demisioneze (în 
locul lui vine D. Greceanu care era cantacuzinist). Și Take Io- 
nescu își pierde astfel un sprijin în guvern. 

Toţi în guvern (cu excepţia lui M. Vlădescu, care nu-i mai 
era prieten însă) erau moșieri. Take Ionescu nu era decât un... 
„avocat“... Împotriva lui încep să se ridice fiii lui Gh. Gr. Can- 
tacuzino, care, incitaţi și de N. Filipescu, reproșează tatălui lor 
prea marea lui „îngăduință“. Numai că Take Ionescu nu de- 
venise factotum în Partidul Conservator graţie „îngăduinței“ lui 
Cantacuzino, ci talentelor sale, valorii sale și neobositei sale 
activități organizatorice pe care lenevia boierească a celorlalți 
o evidenţiază și mai mult. Fiii lui Cantacuzino încep să-l atace 
fățiș pe Take Ionescu. Ziarul „Patriotul“ (C. Bacalbașa era re- 
dactor responsabil) se face purtătorul lor de cuvânt. Proprie- 
tarul ziarului era Grigore Cantacuzino, fiul cel mic al Nababu- 
lui. El este cel care, împreună cu Mihai Rahtivan, secretarul 
general al Ministerului de Interne, la o întrunire publică la 
Brăila (prilejuită de înlocuirea lui Cristache Sulioti, takist, cu 
M. Rahtivan din calitatea de șef al organizaţiei locale), atacă 
pentru prima oară deschis și fără menajamente pe Take Io- 
nescu. Firește că ministrul de Finanţe ţine să amintească tu- 
turor că el nu e „un ce trecător“ în Partidul Conservator și nici 
un oarecine. După discursul său de la Brăila, M. Rahtivan este 
silit să demisioneze. La inaugurarea Clubului conservator din 
Craiova, la 24 septembrie 1906, bustul lui Take Ionescu, exe- 
cutat de sculptorul Romanelli, trona în sala de ședințe, iar 
discursul său (aici propune soluţia cu Banca Agricolă, replica 
la Casa Rurală) este presărat cu fine ironii la adresa aristocra- 
ției române care nu putea fi „o castă închisă fără primejdia de 
a pieri“!!. La banchetul organizat pentru el la Botoșani, Take 
Ionescu laudă acțiunea legislativă a guvernului pentru a 


!! Vezi „Conservatorul“, nr. 211, 212, 213 din 26, 27, 28 septembrie 1907. 

aminti celor care păreau că au uitat cine era de fapt iniţiatorul 
ei!?. Nu întâmplător după deschiderea Parlamentului, unde 
Take Ionescu domina prin influenţa sa, asigurată nu numai de 
talentul său dar și de prietenii lui numeroși, el cere o compen- 
saţie pentru înlăturarea lui Al. Bădărău. 

Și M. Vlădescu cade pentru ca în locu-i să fie adus 
C.G. Dissescu, anume solicitat de ministrul de Finanţe. În Par- 
lament, la alegerea președinților de secţiuni, sunt aleși cinci 
takiști (P. Brătășanu, Al. Bădărău, V. Arion, J. Cămărășescu și 
Nestor Cincu) și doar doi cantacuziniști (Gr. Triandafil, pre- 
şedintele Camerei, și V. Vlădoianu). Fiii lui Gh. Gr. Cantacu- 
zino (acesta, mai ales după moartea fiicei sale mai mari, Irina 
Ghica, la care ţinea cel mai mult, stă deoparte de cele politice) 
contraatacă, prin interviuri și discursuri, prin atitudini în șe- 
dinţele guvernului și ale majorităţilor. Și nu numai deschis 
este atacat Take Ionescu, ci și indirect prin tratativele pe care 
cantacuziniștii încep să le poarte cu junimiștii pentru o fuziu- 
ne. Sporadice și fără vreo speranţă aceste tratative devin din 
toamna lui 1906 tot mai angajante. La 11 octombrie, M. Can- 
tacuzino îi cere lui Marghiloman o întrevedere cu tatăl lui, 
Gh. Gr. Cantacuzino. Fruntaşul junimist stabilește, împreună 
cu N. Filipescu şi T. Maiorescu, minimum de condiţii pentru 
împăcare: dizolvarea Parlamentului, eliminarea lui Take Iones- 
cu din minister și 2, 3, 4 de ai lor în viitorul guvern. Dar, 
după cum N. Filipescu prezicea, Gh. Gr. Cantacuzino nu vine 
deocamdată cu soluţii concrete*. „Nababul“ nu se gândea deo- 
camdată la junimiști decât ca la niște personalităţi, pe care să 
le ia în brațe (eventual fără P.P. Carp, în care n-avea încre- 
dere). Cam aceasta vedea în ei şi Take Ionescu, cu care Mar- 
ghiloman se întâlnește la 16 octombrie (cu o zi înainte de în- 
tâlnirea cu Cantacuzino). Ministrul de Finanţe nu urmărea 


1? Idem, nr. 229 din 18/31 octombrie 1906. 

* Al. Marghiloman nota: „ca ton şi ca idei, mi-a vorbit cum s-ar adresa 
către un prefect al lui care ar cocheta pe la Take Ionescu: șef, acţiunea lui, di- 
recţia lui, va guverna, va pune sfârșit la orice năzuinţe etc. etc.“ (Al. Marghi- 
loman, op. cit., vol. 1, 1897-1915, p. 55). 

altceva decât să împiedice o eventuală înțelegere cu adversarii 
săi din partid. 


La sfârșitul lui noiembrie tratativele lui Cantacuzino cu 
junimiștii se reiau. La 23 noiembrie/6 decembrie „Nababul“ se 
întâlnește cu T. Maiorescu. Îi vorbeşte acestuia de necesitatea 
întregirii partidului împreună cu grupul junimist, dar fără 
Carp. Dar prin neîncrederea în Carp propunerea lui 
Gh. Gr. Cantacuzino n-avea sorţi de izbândă. În decembrie, 
mereu impulsionate de N. Filipescu, tratativele se reiau. 
P.P. Carp se arată dispus să intre în minister sub Gh. Gr. Can- 
tacuzino, dar deţinând Internele, Justiţia, Externele, Finanţele 
și Războiul (|!) și, fireşte, cu dizolvarea Parlamentului. 
Gh. Gr. Cantacuzino găsește excesive cererile. Între timp, 
Carp pleacă peste hotare în vacanţă. Se întoarce însă mai de- 
vreme decât de obicei în urma unei scrisori a lui N. Filipescu 
ce reclama „prezența la București pentru a contribui la în- 
țelegerea încercată de ministru prezident Gh. Gr. Cantacuzino 
cu noi, ca sprijin contra preponderenţei lui Take lonescu“!?. 
N. Filipescu devenise tot mai categoric adversarul lui Take 
Ionescu („Epoca“ ajunsese de o violență extremă în lupta ei 
contra takismului) și voia cu orice preț îndepărtarea lui*. Un 
fapt pe care-l împărtășeau și alții. T. Maiorescu îi scria de 
pildă: „toţi suntem de acord că reconstruirea Partidului Con- 
servator nu se poate face decât prin eliminarea takismului“. 


Dar... din nou ministrul de Finanţe nu se lasă „lucrat“ de 
cei care voiau să-l elimine. În vacanța Crăciunului 1906 se 
duce la Berlin. Recomandat de Kinderlen Wächter, ministrul 


13 T. Maiorescu, op. cit., f. 60. 

* La 14/27 ianuarie 1907, N. Filipescu îi scria lui T. Maiorescu că „o în- 
treagă campanie s-a dezlănțuit în contra mea spre a stabili că gruparea noastră 
are aplecarea spre politica lui Take Ionescu şi că eu, împotrivindu-mă din am- 
biţie personală acestei politici, am împiedicat reconstituirea Partidului Conser- 
vator“ (B.A.R., fond Corespondenţa N. Filipescu—T: Maiorescu. S. 34 (6) XIII). Era 
fireşte o manoperă a takiştilor pentru discreditarea adversarului cel mai pornit 
contra lor. 

Germaniei la București, cu care era în calde relaţii, el este pri- 
mit de Wilhelm al II-lea. Primit cu mare pompă. În onoarea 
sa se dă un prânz de gală și este așezat în stânga împărătesei*. 
Onoarea făcută de atotputernicul Wilhelm era o nouă lovitură 
dată adversarilor săi de la Bucureşti, nu numai o izbutită ten- 
tativă de a le para intenţiile. Și, într-adevăr, în iarna lui 
1906-1907, de unde se credea că împăcarea cu junimiștii era 
iminentă, tratativele cu ei, fără a se întrerupe, rămân la fel de 
neangajante. Ele se mai înviorează în contextul aducerii pro- 
punerii de modificare a legii învățământului superior de către 
C. Dissescu (raportor Al. Bădărău). Contra ei se ridică liberalii, 
junimiștii și toţi adversarii lui Take Ionescu din Partidul Con- 
servator. Takiștii o trec însă prin Cameră, doar cu șapte voturi 
contra, demonstrând astfel o dată în plus superioritatea lor și 
apoi o retrag tot ei descurajând opoziţia. Aceeași superioritate 
o demonstrează impunând drept președinte al Camerei, în lo- 
cul lui Gr. Triandafil, decedat, pe C. Cantacuzino-Pașcanu și 
în guvern pe takistul C.I. Istrati, la moartea gen. I. Lahovari. 
Era limpede, cât Parlamentul era deschis, takiştii dictau condi- 
tiile. În orice caz nu se ştie care ar fi fost deznodământul tra- 
tativelor cu junimiştii fără izbucnirea crizei agrare. Ele au 
continuat până la căderea guvernului Cantacuzino. Până una 
alta însă toate trec pe planul doi odată răscoalele izbucnite. La 
3 martie, I.I.C. Brătianu interpelează guvernul asupra trustu- 
rilor arendășeşti, care nesocotesc „cele mai elementare noţiuni 
de dreptate“. În același sens interpelează D.A. Sturdza la Se- 
nat, atacând violent pe Fischer şi Juster. Gh. Gr. Cantacuzino 
răspunde că o soluţie trebuie găsită, ele fiind „un pericol eco- 
nomic și social de o gravitate netăgăduită“. Și pentru aceasta 


* LL. Caragiale îi scria lui V.A. Urechia la 31 ianuarie 1907: „Aici, la 
Berlin, Take Ionescu a avut succese mari. Împăratul l-a primit în audienţă și 
apoi l-a poftit la prânz intim. Toate cercurile înalte burgheze și boierești l-au 
festivat. După plecarea lui, rămânând încă madame Ionescu, a fost poftită la 
serată intimă la palat, cu ocazia aniversării Kaiserului. Ce trebuie să fie pe su- 
fletele politicianilor noștri? Mă prind că-l denunţă pe fiul lui Belzebut că a vân- 
dut nemților patria și naţia române!“ (I.L. Caragiale, Opere, vol. II, Bucureşti, 
1971, p. 1302). 

cere ajutorul liberalilor, cooperarea lor!f. În discursul lui Can- 
tacuzino răzbate teama și îngrijorarea. La 6 martie guvernul 
este interpelat de I. Brătescu, la 7 martie de Pavel Gorgos, la 
9 martie de N.D. Spineanu, care propune instituirea unei co- 
misii parlamentare care să meargă în satele răsculate. Guver- 
nul se grăbeşte să voteze bugetele pentru exerciţiul financiar 
următor (la 9 martie vine cu proiectul. În aceeași zi încep dis- 
cuţiile, care, toate, nu au în vedere bugetul, ci problema tă- 
rănească). Îngrijorarea devenise unanimă. Em. Costinescu cere 
ca alături de represiune „să punem îndată, dar de îndată, și 
opera de dreptate“. Şi el face și propuneri: desființarea trus- 
turilor, îmbunătăţirea învoielilor agricole, cinstita măsurătoare 
a pământurilor, interzicerea prezenţei arendașilor străini, Casa 
Rurală. „Toți trebuie să ne facem apostoli ca să salvăm ţara din 
situațiunea periculoasă în care se află“. N. Filipescu propune 
soluţiile sale în chestiunea agrară, parţial aceleași pe care le 
supusese discuţiei celorlalți fruntași junimiști la 28 ianuarie/ 
10 februarie 1907: o reformă administrativă care să stabilească 
limpede atribuţiile reprezentanţilor puterii centrale în comu- 
ne, desființarea trusturilor arendășești, înființarea monopolu- 
lui vânzării băuturilor spirtoase numai la sate, posibilitatea 
pentru a înlesni ţăranului putinţa de a dobândi proprietate 
(refuză însă Casa Rurală), crearea unor obștii țărănești de vân- 
zare a produselor lor, selecționarea grânelor în diferite regiuni 
ale țării, împiedicarea pulverizării proprietății ţărăneşti even- 
tual prin crearea majoratului, îngrijirea loturilor țărănești din 
preajma satelor, avantaje speciale pentru industriile casnice, 
țărănești ş.a.. B. Păltineanu, moșier din majoritatea conserva- 
toare, e interesat ca represiunea să se facă nu cu blândeţe, 
cum recomanda Costinescu (la guvern nici el însă n-a reco- 
mandat-o), ci „energică și repede“!. PP. Carp merge pe 


4 DA.D., nr. 41, ședința din 3 martie 1904, p. 625-626. 

15 Ibidem, nr. 45, şedinţa din 9 martie 1907, p. 709-713. 

15 Ibidem, p. 716-720. 

17 „Acela care recomandă blândeţea represiunii este întocmai ca acela care 
ar recomanda pompierilor economie în întrebuințarea apei cu care trebuie să 
stingă focul“ (Ibidem, nr. 46, şedinţa din 10 martie 1907, p. 722, 723). 

aceeași linie, încă cu și mai multă energie: „în așteptare, și o 
zic cu riscul de a vedea cuvintele mele spărgându-se în capul 
meu și în avutul meu, în așteptare nu este decât un singur 
lucru de făcut: nu este decât represiunea. Vom aviza pe ur- 
mă“!5. Şi într-adevăr, cuvintele acestea se vor „sparge“ adesea 
în capul lui. Așadar, deocamdată nici un program de reforme. 
Mai mult, în discuţie cu fruntașii junimiști el ia apărarea trus- 
tului arendășesc al lui Mochi Fischer și, contra părerii lui 
Marghiloman (din motive de oportunitate), afirmă, ceea ce 
afirmă și în Parlament de altfel, că proprietatea mare „este un 
bine, eu cred că este o necesitate și o necesitate nu numai 
pentru clasele conducătoare a unei țări, dar o necesitate chiar 
pentru pătura țărănescă“. Realitatea demonstra tocmai în acele 
momente exact contrariu. Dar Carp, acum, la bătrâneţe, mai 
mult decât în tinereţe, ajunge să fie un apărător à Loutrance al 
marii proprietăţi, purtătorul de cuvânt cel mai avizat al inte- 
reselor ei. Revenirea lui în matca Partidului Conservator se 
face dinspre dreapta. Contrar lui Take Ionescu ce încercase să 
cucerească partidul venind pe partea stângă. Foarte repede 
cele două extreme se vor izbi. Discursul lui P.P. Carp în Ca- 
meră, refuzând deocamdată luarea de măsuri reformatoare 
care, după el, ar fi fost pripite și demagogice, era o invitare la 
strângerea rândurilor păturii conducătoare și la încetarea ezi- 
tărilor. Din acest unghi era și o pildă de curaj, o invitaţie la 
calm și la măsuri energice de represiune. Pătura conducătoare 
la care făcea apel PP. Carp era într-adevăr luată à revers. Era 
derutată, cum și discursul lui Take Ionescu face dovada. Se 
simțea și izolată. Ministrul de Finanţe constata cu tristeţe: 
„Adevărul iată-l, d-lor: noi, societatea noastră este cu numele 
o mare democraţie; în realitate nu; ea este alcătuită așa cum a 
făcut-o istoria cu transformările ei, dintr-o pătură guvernantă 
aproape toată deopotrivă și dintr-o pătură guvernată foarte 
departe de dânsa“. Cu amendamentul că cea de a doua 


18 Ibidem, p. 723. 
19 Ibidem, p. 728. 

„pătură“ era de fapt marea majoritate a poporului, Take Io- 
nescu avea dreptate. 


Ca niciodată bugetele pe exerciţiul financiar 1907-1908 
sunt votate în bloc. „Semn evident al crizei“. Pentru că „nu este 
chestiune de buget, este chestiune de altceva, mult mai grav, 
mult mai grav, mult mai important, este chestiunea de lucruri 
care zdruncină până în temelii întreaga existenţă a societății 
noastre“ — cum bine preciza Carp. Aceeași „chestiune de lu- 
cruri“ determină și criza ministerială. Urma să fie format un 
guvern al tuturor conservatorilor, sau unul liberal? Unui rege 
deja înclinat spre D.A. Sturdza, Take Ionescu îi dă sfat să-i 
aducă pe liberali. În Consiliul de Miniștri de la rege, la 9 mar- 
tie, I. Lahovari s-a alăturat lui Take Ionescu în ideea că trebuie 
chemaţi liberalii. O soluţie pe care Gh. Gr. Cantacuzino o 
combate, după cum combate și lista de măsuri pe care o pro- 
pune regele, „deoarece miniștrii aveau să propună măsuri, 
nu Coroana“. După acest Consiliu Take Ionescu merge la 
Em. Costinescu cu care se sfătuiește două ore. Între timp, prin 
Al. Bădărău, parlamentarii takiști sunt îndemnați și ei să 
susțină venirea unui guvern liberal. La 11 martie regele îl 
cheamă pe Gh. Gr. Cantacuzino, care tocmai îi anunță că poa- 
te da un guvern cu P.P. Carp. Regele, încurcat, îi cere însă să 
demisioneze, iar pe D.A. Sturdza îl anunţă că-i așteaptă lista 
guvernului său%. Va fi un guvern în care Oculta își impune 
vrerea, nici Sturdza, nici regele neputându-i rezista și nici 
încercând s-o facă în acele vremuri de gravă tulburare socială. 
Pentru noul liberalism era un început „greu și crud“. Căci por- 


% Al. Marghiloman, op. cit., vol. I, 1897-1915, p. 57-58; T. Maiorescu, 
op. cit., jurnal nr. 26, f. 79. La 22 martie regele îl învinuiește pe Gh. Gr. Can- 
tacuzino că a întârziat cu 24 de ore constituirea cabinetului Sturdza, „prin com- 
binaţii târzii și neconfirmate de cei interesaţi, mărind astfel cu 24 de ore 
intensitatea revoluţiei“ (Al. Marghiloman, op. cit., p. 61). Alte învinuiri care i 
se aduc lui Gh. Gr. Cantacuzino și, în general, întreaga desfășurare a răscoalei, 
cu diversele sale implicaţii vezi, mai pe larg, în Ion Bulei, op. cit., p. 99-116, 
cap. Fragilitatea echilibrului social. 

nea cu împușcarea ţăranilor răsculați și într-o atmosferă de 
ură socială dezlănţuită. 


La 13 martie 1907 noul guvern este primit cu aplauze de 
parlamentul conservator. T. Maiorescu nota: „rușinoasă sfâr- 
șire a regimului cantacuzinisto-takist azi la Cameră, unde pe la 
3 ore s-a prezentat pentru prima oară noul ministru Sturdza 
în aplauzele takiștilor“. De fapt, pentru Take Ionescu nu era o 
altă soluţie, o împăcare a junimișştilor cu cantacuziniștii nepu- 
tându-se face decât în defavoarea lui. Dincolo de aceasta erau 
răscoalele, era frica de ele și de răspunderea reprimărilor. 
Aplauzele nu veneau numai de la niște politicieni care știau că 
un guvern liberal era singura soluţie, dar veneau de la niște 
oameni cărora le era teamă. Și acesta era sentimentul care-i 
domina în acel moment. „Să ne bată la toți inima împreună 
pentru scăparea patriei!“ — declara Take Ionescu în aplauzele 
generale ale Parlamentului?!. D.A. Sturdza, Take Ionescu, 
I. Lahovari şi P.P. Carp, liderii partidelor politice guverna- 
mentale“, își strâng mâinile „timp de mai multe minute“. După 
„L'Independance Roumaine“, D.A. Sturdza îl sărută pe Take 
Ionescu, numindu-l „omul viitorului“. Şi în tăcere și în unani- 
mitate deplină, parlamentul conservator votează apoi abroga- 
rea unor legi pe care el singur le făcuse mai înainte: a taxei 
vinului, a taxei de 5 lei pentru pătulele de rezervă, suspen- 
darea modificării circumscripțţiilor comunale, a cercurilor și 


21 D.A.D., nr. 47, şedinţa din 12 martie 1907, p. 826. 

* Gh. Gr. Cantacuzino, care nu putuse veni la Parlament, la 13 martie, a 
doua zi promite și el sprijin guvernului liberal. Adaugă rezervele sale asupra 
Casei Rurale, măsură anunţată în manifestul guvernului către ţară. „Sper că 
d. preşedinte al Consiliului nu va adopta nici o măsură care va tinde la des- 
fiinţarea marii proprietăţi care a contribuit atât de mult la prosperitatea ţării 
şi că se va călăuzi, în reformele ce va face, de înţelepciunea şi cumpătarea care 
constituiesc calitățile de frunte ale omului de stat“ (Ibidem, şedinţa din 14 mar- 
tie 1907, p. 831). La 16 martie regele îi mulțumea pentru declaraţia sa de spri- 
jin din Parlament, ca șef al Partidului Conservator, care, spunea el, i-a adus „o 
mare mângâiere sufletească în aceste zile de restriște“ (B.A.R., secţia mss., fond 
D.A. Sturdza, mapa VIIl/1907, act. 54). 

plășilor și strămutarea reședințelor comunale”. Un fapt ase- 
mănător nu se mai întâmplase până atunci în viața constitu- 
țională a României moderne. Dar, cum spunea D.A. Sturdza, 
„de la stabilirea noastră ca stat modern n-au fost chestiuni mai 
grave de rezolvat decât acelea care stau astăzi dinaintea noas- 
trà“, La 15 martie sesiunea parlamentară este închisă, iar la 
26 aprilie cele două Camere sunt dizolvate. 


2 D.A.D., şedinţa din 14 martie 1907, p. 827-828. 
23 Ibidem, p. 831. 


VII 


„Marea ruptură conservatoare“ 


Şi în vreme ce guvernul liberal înfrânge răscoalele cu 
forța* şi făgăduiește reforme, partidul conservatorilor încearcă 
să treacă peste numeroasele sale disensiuni și neînţelegeri, 
adâncite în anii de guvernare, și să-și regăsească o oarecare 
unitate. O încercare printre „învăţămintele care se degajează 
din situaţia de azi“, cum scria „Conservatorul“!. O refacere 
fără Take Ionescu nu era cu putinţă. O ruptură a takiștilor în 
acele momente nu „cădea“ prea bine și nu era indicată. Așadar 
un compromis. Problema principală, acum când conservatorii 
nu mai aveau puterea, deci o mai mare posibilitate de împăr- 
ţire a onorurilor, era cine să fie șeful partidului. P.P. Carp o 
cere deschis. Și aproape toţi marii proprietari din partid 
vedeau în el pe reprezentantul lor cel mai autorizat. De aceea 
îl și aleg președinte al Societăţii Agrare la 25 martie/7 aprilie 
1907. Gh. Gr. Cantacuzino e nevoit să se jertfească pe altarul 
împăcării și pentru a bara orice veleităţi din partea lui Take 
Ionescu. Acesta din urmă manifesta în partid tendinţa inversă 
lui P.P. Carp. Adică nu închistarea partidului într-o organizaţie 
de mari proprietari, ci deschiderea lui spre toate păturile so- 


* Măsurile „expeditive şi sumare“ întrebuințate de guvern, mai ales folo- 
sirea tunurilor, total de nejustificat altfel, îşi găseau o explicaţie şi în propu- 
nerea profund umilitoare și „de o înfăţişare apăsătoare“ a Austro-Ungariei, 
sprijinită de Germania, de a-și trimite trupele în România. Szekulicz anunţa în 
lumea politică românească că regele a ameninţat cu abdicarea dacă un soldat 
austriac ar fi trecut graniţa (Al. Marghiloman, op. cit., vol. I, 1897-1915, p. 62). 

! „Conservatorul“, nr. 60 din 17/30 martie 1907. 

ciale, „îngăduirea concesiunilor cerute cu drept cuvânt de 
unele pături dintre cele mai interesante ale naţiunii“. Într-un 
discurs la Clubul conservator din Iași la 9/22 aprilie 1907 (la 
începutul lunii aprilie takiștii, prin Al. Bădărău mai cu seamă, 
încep să organizeze cluburile conservatoare din Moldova pen- 
tru a avea un atu în plus în tratativele de fuziune ce se ur- 
mau*) Take Ionescu învinuia Comitetul Executiv al Partidului 
Conservator că nu i-a acceptat în 1906 ideile sale cu privire la 
supravegherea învoielilor agricole și la crearea unei Bănci 
Agrare. Pentru că era nevoie „ca țărănimea să aibe mai mult 
pământ“ și era nevoie ca ea să se diferenţieze. În acele mo-. 
mente, Partidul Conservator trebuia „să se înalțe până la mă- 
reția problemelor ce ne așteaptă și să găsească punți de înţe- 
legere cu liberalii“ (aceasta în timp ce P.P. Carp, Gh. Gr. Canta- 
cuzino, M. Cantacuzino și mulţi alții începuseră să-i atace 
deschis pe liberali pentru că aveau de gând să lovească în 
marea proprietate). 


La 31 martie/13 aprilie 1907 Gh. Gr. Cantacuzino cedează 
pretențiilor lui P.P. Carp. Grig. G. Cantacuzino fiul i-o comu- 
nică lui T. Maiorescu. Acesta lui Carp, care cere însă ca procla- 
marea să fie făcută de Comitetul Executiv al partidului canta- 
cuzinist. (Voia sub această formă să obţină adeziunea lui Take 
Ionescu). Gr. Cantacuzino și T. Maiorescu redactează un act ca 
din partea celor doi lideri: „În fața grelelor împrejurări prin 
care trece ţara în urma răscoalelor țărănești și față de peri- 
colul social care o amenință, subsemnaţii ne-am înțeles să 
facem concentrarea conservatoare menită a apăra interesele 
superioare ale ţării, periclitate prin propaganda socialistă care 


* Vezi „Opinia“, an IV, nr. 110 din 30 martie 1907 (aici se observă limpede 
că la Piatra Neamţ, Bacău, Galaţi, conservatorii erau foarte divizați și că unirea 
care se pregătea la centru îi găsea într-o mare frământare). Asupra neînţele- 
gerilor locale conservatoare vezi şi Corespondența N. Filipescu— Costache Lupu 
(B.A.R., secţia mss., dosar 12728 şi 12761 din 11 și 25 aprilie 1907), referitoare 
la organizaţia conservatoare din Bârlad unde candidau la șefie Costache Lupu 
şi generalul Reutz, acesta din urmă adept al lui Take Ionescu. 

a zdruncinat temeliile ordinei sociale. Spre acest sfârșit a ră- 
mas stabilit între noi că d. PP. Carp este de acum înainte 
însărcinat cu direcțiunea Partidului Conservator“. Înțelegerea 
dintre cei doi n-ajungea însă. De o întregire a partidului nu 
putea fi vorba fără consimțământul și participarea lui Take Io- 
nescu. P.P. Carp „își calcă pe inimă“, cum îi spune el lui T. Ma- 
iorescu, și la 2/15 aprilie se întâlneşte, la Al. Marghiloman 
acasă, cu Take Ionescu. După alte tevaturi (cantacuziniștii cer 
2, 3 locuri în viitorul guvern, Take Ionescu cere un loc pentru 
Al. Bădărău în Comitetul Executiv al Clubului Central din 
București) la 13/26 aprilie fuziunea se realizează. Fără ședință 
publică și tam-tamul obișnuit*. Fruntașii partidului își declară 
speranţa în viitoarea mărire a organizaţiei lor politice reîntre- 
gite**. Noul Comitet Executiv al partidului este anunţat la 
21 aprilie, cu Carp președinte și 50 de membri, printre care 
erau fruntașii cunoscuţi ai celor trei fracțiuni de mai înainte: 
takiști, cantacuziniști, junimiști. Cei dintâi sunt în minoritate în 
noul organ de conducere (doar 12). Nu întâmplător Take Io- 
nescu este menţionat, între membri, după Gh. Gr. Cantacuzi- 
no, Th. Rosetti, T. Maiorescu, C. Boerescu, I. Lahovari?. Oda- 


* Mihail G. Cantacuzino găsea în „Conservatorul“ că două au fost cauzele 
fuziunii: „momentul critic“ prin care trecea ţara și „starea de nesiguranţă“ a 
proprietăţii mari, ameninţată și de jos, de țărani, și de şovăiala și sfiala guver- 
nului liberal. În aceste condiţii rolul Partidului Conservator trebuia reafirmat 
ca „regulator al dezvoltării Regatului cu un mers cumpătat și nerăstit“. Fuziu- 
nea dăduse naștere, după el, unui partid care devenea „cel mai puternic partid 
de guvernământ pe care l-a avut vreodată țara, căci el și-a îmbogăţit statul 
major și cadrele cu o rezervă minunată de încercate elemente conservatoare“, 
O iluzie ca atâtea altele. Şi încă aceasta va dura și mai puţin („Conservatorul“, 
nr. 87 din 18 aprilie/1 mai 1901). Aceleași motive ale „întrunirii strânse și leale 
a tuturor forțelor conservatoare“ le găsea și Gh. Gr. Cantacuzino în discursul 
său de la 17 aprilie 1907 de la Clubul Conservator. „Putem oare lăsa proprie- 
tatea pradă a poftelor nesănătoase ale unei mulțimi înșelate și aţâțată prin pro- 
pagande criminale [...]. Aceasta nu poate fi şi nu va fi“ (Gh. Gr. Cantacuzino, 
Cinci discursuri politice, 1907-1908, Bucureşti, 1908, p. 25-29.). 

** Vezi discursurile lui Gh. Gr. Cantacuzino, P.P. Carp, Al. Marghiloman, 
I. Lahovari, Take lonescu, N. Filipescu, în „Conservatorul“, nr. 88 din 19 apri- 
lie/2 mai 1907. 

2 Idem, nr. 90 din 21 aprilie/4 mai 1907. 

tă realizată fuziunea la centru, ea e continuată în judeţe. Totul 
cu grabă. Veneau alegerile și trebuiau stabilite listele de candi- 
daţi. Graba estompează rivalitatea dintre cele trei grupări (de 
fapt cantacuziniștii și junimiștii îşi dăduseră mâna împotriva 
takiştilor, cei mai numeroși), dar n-o exclude. 

Echilibrul stabilit în aprilie 1907, în sânul organizaţiei poli- 
tice conservatoare era un echilibru pe muchie de cuţit. În chip 
formal toate grupările conservatoare de până atunci (cu ex- 
cepţia unei personalităţi ca aceea a gen. G. Manu, care iese din 
politica militantă) sălășluiesc într-un corp politic comun, dirijat 
de P.P. Carp. Dar, în chip real, Gh. Gr. Cantacuzino și mai ales 
Take Ionescu își păstrează zona lor de influenţă proprie, ade- 
renţii apropiaţi. Și Petre Carp nu e șeful elastic în stare să 
menţină prea mult un echilibru între rivalităţile și ambițiile ce 
mocneau în partidul său. Pe de altă parte și cu un șef mult 
mai maleabil decât era Carp, componenţa socială a conservato- 
rilor îndemna cu greu, ca și până atunci, la un numitor comun 
programatic. Or, după 1907 era clar că Partidul Conservator, 
partid de guvernământ, trebuia să schimbe ceva în doctrina 
politică și în conduita sa programatică. P.P. Carp îmbătrânise 
însă și, nu mai vedea, ca în 1881, când redacta „Era Nouă“, 
realităţile vii ale țării, privea totul cu scepticism și nu cu do- 
rință de radicale împliniri. Astfel, el intră în conflict cu bur- 
ghezia orășenească din partidul său al cărei reprezentant 
devenise Take Ionescu (evident și cu ambițiile acestuia)*. Fiul 
negustorului de la Ploiești voia „modernizarea Partidului Con- 
servator, asimilarea sa cu starea de față a României“, deci și cu 
tendinţele acesteia?. El nu e nici măcar invitat la elaborarea 
celor șase proiecte de program ale Partidului Conservator**. 
Când sunt prezentate la Clubul conservatorilor, la 29 octom- 


* „Take Ionescu e reprezentantul fracțiunii conservatoare a burgheziei 
române“ — scria, în termenii categorisirilor de tip socialist, Cr. Racovski în 
„România Muncitoare“, an I, seria a II-a, nr. 38 din 20 noiembrie 1905. 

3 Partidul Conservator Democrat. Istoricul constituirii lui, Bucureşti, 1908, p. 14. 

** Ele sunt întocmite de PP. Carp, Al. Marghiloman, Gr. Buicliu, N. Fili- 
pescu și C. Hiottu (toţi din fostul partid constituțional). 

brie 1907, lăsându-i pe cei de față „cam buimăciţi“, cum 
T. Maiorescu se exprimă, Take Ionescu, pentru moment spri- 
jinit de I. Lahovari, își arată multele sale rezerve*. Împotriva 
unui program prea rigid sunt și S. Mehedinţi și Ermil Pan- 
grati. O ruptură deschisă în acest moment nu se produce, 
PP. Carp fiind nevoit să accepte între proiectele Partidului 
Conservator și înființarea unei Bănci Agrare, propusă de Take 
Ionescu încă din 1906; după cum e silit să accepte, la cererea 
celor 20 de deputaţi și senatori conservatori, întruniţi la 19 no- 
iembrie 1907, și tratative cu guvernul liberal în vederea sta- 
bilirii unei înţelegeri asupra reformelor agrare. În tot timpul 
acestor tratative, fricţiunile dintre P.P. Carp și Take Ionescu se 
vor accentua, cel din urmă insistând pentru cât mai multe con- 
cesii, în vreme ce primul se arăta tot mai intransigent‘. 

Diferenţele programatice se accentuează și prin refuzul lui 
Take Ionescu și a prietenilor săi de a se solidariza proprio motu 
cu revendicările proprietarilor și arendașilor, care la 18 și 
27 noiembrie 1907 ţin întruniri la București, protestând împo- 
triva proiectelor de reformă liberale:. 

„Am profunda convingere că România are nevoie de un 
partid conservator democratic în compunerea sa, progresist în 
tendinţele sale, dar reprezentând cu încredere ideile conser- 
vării sociale“, declara Take Ionescu la 19 ianuarie 1908. După 
el, numai un astfel de partid era în stare să țină echilibrul stân- 


* T. Maiorescu, Însemnări zilnice, 22 iunie/5 iulie 1907-15/28 august 1908, 
în B.A.R., secția mss., jurnal nr. 27, mss. 3661, f. 24; vezi și Proiectele de reformă 
propuse de PP Carp Comitetului Executiv al Partidului Conservator, în „Con- 
servatorul“, an VI, nr. 240, 241, 242, 243, 249 din 31 octombrie, 1, 2, 3 şi 
11 noiembrie 1907 (Anexa). La întrebarea lor şi a altora, surprinși de proce- 
deul intempestiv al lui PP. Carp, ce nu voise să consulte pe nimeni, acesta 
răspunde: „Ştiu că dnii Cantacuzino, Take Ionescu, Lahovari, Dissescu, prin de- 
claraţii formale în Parlament, făgăduise[ră] că vor uşura sarcina guvernului. 
Nu știam cât de întins era acest angajament, asupra căruia lăsasem toată liber- 
tatea, deoarece faptul se produsese înainte de fuziune. Cum să-i invit la cola- 
borarea proiectelor mele?“ („Opinia“, an IV, nr. 287 din 7 noiembrie 1907). 

1 Vezi, pe larg, în T. Maiorescu, op. cit., f. 24, 26, 27, 29, 30, 31, 32. 

* Al. Marghiloman, Note politice, vol. I, 1897-1915, București, 1927, 
p. 62, 64. 

gii politice românești, „care, fatalmente și urmând calea lucru- 
rilor, va merge din ce în ce mai spre stânga“f. În lunile din 
vara și mai cu seamă din toamna lui 1907 în Partidul Con- 
servator „urile au crescut; piedicile s-au înmulţit; ostilitățile au 
luat forma agresivă și disprețuitoare care nu putea să ducă de- 
cât la redeșteptarea demnităţii mele, pe care am înăbușit-o de 
atâtea ori din consideraţie pentru ceea ce era încă interesul 
general“, cum spunea același Take Ionescu. Pentru el aceste 
luni au fost „calvarul meu“. Carp și Take Ionescu erau doi oa- 
meni făcuţi parcă să nu se înţeleagă: autoritar și îngâmfat, cel 
dintâi, încăpățânat și mândru, cel de-al doilea. 

Ruptura plutea în aer. Al. Bădărău o prevestea în 19078. 
În ianuarie 1908, P.P. Carp se hotărăște să taie nodul contra- 
dicţiilor printr-un act de energie. La 9 ianuarie el convoacă 
membrii Clubului Conservator din București pentru a modi- 
fica statutele clubului și a alege un nou Comitet Executiv al 
acestuia (potrivit înţelegerii sale cu Gh. Gr. Cantacuzino din 
martie 1907). Dar convocarea vine prin surprindere și e fixată 
la un termen mult prea scurt pentru a mai îngădui lui Take 
Ionescu, aflat la Aix-les-Bains, să se întoarcă în ţară. În plus, 
mulți adepţi ai săi nici nu sunt anunțați. Înștiințat printr-o te- 
legramă, la 5 ianuarie 1908, Take Ionescu cere lui Carp amâ- 
narea. I se refuză, după cum i se refuză și lui Barbu Păltinea- 
nu, secretarul Clubului, care o solicită la 9 ianuarie, în mo- 
mentul începerii întrunirii. La alegerea noului comitet takiștii, 
cu excepţia lui J. Cămărășescu și V. Arion, sunt înlăturați, 
locul lor fiind luat de junimiști, în cea mai mare parte*. În 
afara celor doi takiști, T. Cămărășescu și V. Arion, restul mem- 
brilor erau, în proporţie egală, junimiști și cantacuziniști**. 


5 Partidul Conservator Democrat. Istoricul constituirii lui, p. 15. 

1 Ibidem. 

? Ibidem, p. 17 (interviu acordat ziarului „Adevărul“). 

* Vezi desfășurarea întrunirii în „Conservatorul“, an VIII, nr. 294, din 
11 ianuarie 1908; Partidul Conservator Democrat. Istoricul constituirii lui, p. 7-9 şi 
T. Maiorescu, op. cit., f. 41. 

** C. Olănescu, gen. Costescu, D. Teodoru, C. Hiottu, M. Deșliu, 
Al. G. Florescu, M. Dobrescu, M. Antonescu, dr. N. Tomescu, T. Cerchez, 

Președinte al clubului e ales Gh. Gr. Cantacuzino (potrivit în- 
țelegerii din aprilie 1907). Pentru prima oară președintele par- 
tidului nu mai era și preşedintele clubului bucureştean. Vice- 
președinți: I. Lahovari și C. Olănescu. Lovitura în contra lui 
Take Ionescu și a adepților săi era intenţionată și fățișă. Era în 
același timp importantă, căci se adresa influenţei takiste în 
București, unde se afla cel mai însemnat club al Partidului 
Conservator, cu peste 400 de membri, cei mai mulţi reprezen- 
tanți ai burgheziei. La 13 ianuarie, Take Ionescu se întoarce 
în ţară* și a doua zi, la întrevederea cu P.P. Carp, constată 
neputinta înțelegerii, șeful Partidului Conservator declarându-i 
că o acţiune unilaterală în partidul său nu poate avea loc și că 
nu-i poate face lui o altă situaţie decât aceea pe care o aveau 
I. Lahovari, T. Maiorescu, N. Filipescu sau Al. Marghiloman?. 
Numai că lui Take Ionescu nu trebuia să 1 se facă o altă situaţie 
decât a celorlalți fruntași pentru că el o avea deja, fiind real- 
mente cel mai influent lider conservator. Faptul era prea cu- 
noscut de Carp, de aceea și trecuse la acțiune, încercând să în- 
lăture o situaţie privilegiată care în chip vădit îi îngrădea 
libertatea de mișcare. La 15 ianuarie 1908 toate ziarele conser- 
vatoare consemnau ruptura. „Ordinea“, „Acţiunea“ și „La Rou- 
manie“, ziare takiste, motivând-o mai ales prin „divergenţele 
profunde“ legate de programul partidului. Şedinţa Comitetu- 
lui Executiv al Partidului Conservator de la 18 ianuarie 1908, 
la care nu participă takiștii, constată un fapt împlinit și o si- 


I. Lahovari, P. Negulescu, C. Obedeanu, Sabba Ștefănescu, Rosetti Bălăceanu, 
D. Greceanu, dr. C. Leonte, P. Sfetescu. 

* La Craiova, unde îl întâmpină o delegaţie de conservatori, Take Ionescu 
declara: „Pe mine mă plouă de la 1895 și în special de la moartea lui L. Ca- 
targiu în 1899; plouă, pot să zic, cu găleata, fără să fi avut asupra mea vreo 
înrâurire. Politica democrată este singura astăzi în stare să corespundă nevoilor 
poporului“ („Opinia“, an V, nr. 338 din 15 ianuarie 1908). 

% „Vreau să regulez totul prin mine însumi şi să dau partidului adevărata 
sa îndrumare... Ştiu că vrei să-ţi creezi o situaţie scontând pe moartea mea. Te 
asigur însă că sunt hotărât să trăiesc mult și de aceea ţin să fiu un șef efectiv“ 
— declară PP. Carp cu prilejul întrevederii sale cu Take Ionescu (în „Reforma“, 
revistă politică ilustrată, din 20 ianuarie 1908). 

tuaţie deja tranșată!. Adepții lui Take Ionescu sunt declaraţi 
în disidenţă. Evenimentele se desfășoară apoi „după logica 
lucrurilor, cum se exprima „La Roumanie“. Problema era, o 
preciza foarte clar T. Maiorescu (destul de rezervat în aceste 
zile), „cine trece la el... și cine rămâne la noi“. La 19 ianuarie 
1908 Take lonescu adresează conservatorilor un manifest: 
„Nu persoana mea era ţinta tuturor atacurilor, ci ideea ce o 
reprezentam“. Ideea era, o mai spusese, modernizarea Parti- 
dului Conservator și implantarea sa „în realitatea prezentă a 
țării“!!. A doua zi, el convoacă la București, la el acasă, pe toţi 
fruntașii organizaţiilor conservatoare din întreaga ţară, foști 
sau actuali parlamentari, foști prefecţi și primari din timpul 
trecutului guvern conservator. Vin foarte mulţi din Argeș Ba- 
cău, Botoşani, Brăila, Buzău, Dolj, Dorohoi, Dâmboviţa, Fălti- 
ceni, Gorj, Fălciu, Iași, Ilfov ș.a. Practic, nu e organizaţie locală 
conservatoare care să nu trimită delegați”. Sunt peste 300, 

lus adeziuni telegrafice din orașele din ţară, din străinătate. 
Pn aplauze frenetice, în ovații și urale C. Cantacuzino-Pașcanu 
îl proclamă pe Take Ionescu șef al unui nou partid, Partidul 
Conservator Democrat!?. La Clubul conservator i se face apoi 
o entuziastă primire*. Take Ionescu apare în ochii adepților 
săi portdrapelul democraţiei române prudente și prevăzătoa- 
re, iar noua formaţiune politică o speranţă a sistemului politic 
existent. La 24 ianuarie se ţine consfătuirea conservatorilor 
democrați din Capitală. Aproape toți alegătorii conservatori ai 
colegiului II îl urmează pe noul lider: profesori, avocaţi, liber 
profesioniști, negustori, funcţionari, întreprinzători**. La 3 fe- 


1 „Conservatorul“, an VIII, nr. 302 din 20 ianuarie 1918; T. Maiorescu, 
op. cit., f. 41. 

1! Partidul Conservator Democral..., p. 14. 

1? Vezi Ibidem, p. 33-44 (şi numele celor prezenți). 

15 Ibidem, p. 43-47. 

* Vezi discursurile lui N. Economu, Gr. Constantinescu, C. Dissescu, 
N. Xenopol, Al. Bădărău, Leon Ghica, Aurel Rășcanu, Th. Emandi, Ghica 
Deleanu, D.P. Moruzzi, V. Dimitropol, Gr. Tocilescu, Ovid Densusianu, Nestor 
Cincu, J. Cămărăşescu, N. Basilescu, I. Comăneanu, Th. Cerkez, Bucur Spi- 
rescu și răspunsul lui Take Ionescu (în Ibidem, p. 48-64). 

** Vezi discursurile lui Barbu Păltineanu, Iancu Brătescu, I. Th. Florescu, 

bruarie 1908 are loc primul congres al Partidului Conservator 
Democratii. Take Ionescu lămurește cauzele acţiunii sale: ne- 
înțelegerile cu liderii conservatori în problema agrară (refuzul 
de a i se accepta proiectul Băncii Agricole, promovarea înțele- 
gerii dintre partide pentru reforme agrare, „ca să nu apărem 
înaintea țărănimii ca despărțiți prin interese personale“ şi „să 
creăm greutăţi ca să pescuim în apă tulbure o putere fără nici 
un preţ“, împiedicarea de către el a agitațiilor marilor proprie- 
tari împotriva măsurilor agrare liberale), nevoia de comuni- 
care cu mase largi ale poporului („ne sfâșiam de moarte când 
nu ne asculta nimeni: duelul nostru era fără martori“), așe- 
zarea ideilor conservatoare pe o temelie mai democratică toc- 
mai pentru a le da mai multă tărie. Convingerea lui Take Io- 
nescu: „suntem cu adevărat un partid de guvern. Dacă dincolo 
(la conservatori — n. n.) sunt mai mulţi «foști» decât aici, ce 
importă! Omenirea nu poate să trăiască numai cu «foști» “IS. 
Lămuriri asemănătoare mai aduce Take Ionescu și cu alte 
prilejuri (şi pentru el au fost numeroase în acel an 1908) în 
interviurile acordate ziarului „Universul“, „L'Indépendance 
Roumaine“, „Viitorul“, „Neue Freie Presse“, „La Roumanie“!5, 
în cuvântările sale de la întrunirile conservatorilor democrați 
de la 20 martie 1908, de la Roman, de la Târgoviște (25 mai), 
Râmnicu Vâlcea (21 mai), Pitești (11 mai) ș.a.” Explicații dau 
și mulţi din numeroșii săi adepţi în discursuri sau în scris!t. 
Toate justificau nu numai o disidenţă, dar și un nou partid. Ca 


Stroescu, Cosăcescu, Chintescu, M. Dragomirescu, C. Rădulescu-Motru, în 
Ibidem, p. 80 şi urm. 

14 Vezi „Universul“, an XXVI, nr. 34 din 5 februarie 1908. 

15 Discursurile d-lui Takı Ionescu de la 20 ianuarie—22 iunie 1908, București, 
1908, p. 16-21. 

15 Partidul Conservator Democrat..., p. 13-17, 22-31. 

11 Discursurile d-lui Take lonescu..., p- 74-79, 96-103, 124-130, 131-132. 

18 Vezi, de pildă, interviul acordat de Al. Bădărău ziarului „Adevărul“, în 
Partidul Conservator Democrat..., p. 17-22. „Cauza principală care ne-a determi- 
nat la acest pas, scria ziarul «Opinia» din lași (apud M. Iosa, Tr. Lungu, op. cit., 
p. 236), a fost în primul rând chestia de principiu, evoluţia ideii conservatoare, 
care nu se mai împăca cu concepția strâmtă şi retrogradă a d-lui PP. Carp și a 
fruntașilor grupării carpiste“. 


358 CONSERVATORI ŞI CONSERVATORISM ÎN ROMÂNIA 


„disidență“ adepţii lui Take Ionescu se manifestau, cum am vă- 
zut, mai demult. Mai ales ultima guvernare conservatoare din- 
tre 1905 și 1907 pusese limpede în evidență nu numai exis- 
tenţa unei grupări distinct takiste, dar și forța ei. Organizarea 
noului partid s-a făcut după aceleași principii ca acelea ale 
P.N.L. și Partidului Conservator, adică pe bază de cluburi lo- 
cale, conduse de comitete, iar la centru un Comitet Executiv. 
Cel mai mare club era cel din București (Comitetul său avea 1 
președinte, 2 vicepreşedinţi, 4 directori, l casier, 3 secretari și 
40 membri, plus șefii organizaţiilor pe culori)”. 

Noul partid se organizează rapid, atrăgând în rândurile 
sale pe foarte mulți din membrii organizaţiilor conservatoare 
din ţară și din Capitală. La Dolj, Gorj, Vâlcea, Mehedinți, 
Prahova, Tutova, Putna, Fălciu, Dâmboviţa, Tecuci, Neamt, 
Botoșani, Romanați majoritatea conservatorilor trec în rându- 
rile takiștilor. La București, aproape toţi alegătorii conserva- 
tori de la colegiul II urmează pe Take Ionescu. Nici una din 
organizaţiile locale conservatoare nu rămâne neatinsă de rup- 
tura adâncă ce se produsese în partid. Contingente mai mari 
sau mai mici trec în noua formaţiune, reorganizându-se în 
cadrul acesteia. 

„Munca am dus-o șaptesprezece ani înăuntru (Partidului 
Conservator — n. n.), declara Take Ionescu la 3 februarie 
1908, acum îmi închipuiam că am s-o duc din afară, căci nu 
ştiam că o să veniţi atâţia cu mine; m-am înșelat: o duc tot 
dinăuntru, aș putea spune că s-a isprăvit“2l. Cu alte cuvinte, 
Partidul Conservator întreg se mutase cu el. Oficiosul ieșean 
„Opinia“ chiar comenta că doar în aparență Partidul Conser- 
vator Democrat era un partid nou; în realitate el nu era decât 


19 G, Panu scria în „Săptămâna“: „D.T. Ionescu avea deja partidul său de 
cel puţin trei ani, aș putea zice de șase ani, în Partidul conservator, avea un 
partid în partid... Partizanii săi sunt demult cunoscuţi“ (an VIII, nr. 21 din 22 
februarie 1908, p. 214). 

20 Regulamentul Clubului Conservator Democrat din Bucureşti, București, 1908; 
Statutele Clubului Conservator Democrat din București, Bucureşti, 1908. 

2! Discursurile d-lui Take lonescu..., p. 19. 

vechiul partid „în forma lui modernă, evolutivă, mărit și forti- 
ficat prin noua generaţiune de tineret“. 


Prin proporții și implicaţii dezbinarea rândurilor conser- 
vatoare din 1908 era cea mai însemnată de până atunci. Și nu 
era puţin lucru într-o istorie conservatoare aflată aproape 
neîncetat sub semnul frământărilor. Chiar dacă, mai mult sau 
mai puţin, conservatorii vor mai acționa de acum înainte 
împreună, ei nu vor mai putea da, în fața unor realităţi sociale 
şi politice în continuă schimbare, o organizaţie politică unitară. 
„Sciziunea de acum e o mare nenorocire“? — aprecia gen. 
G. Manu, retras după fuziunea din aprilie 1907 în viaţa pri- 
vată. De ea nu era PP. Carp principalul vinovat, cum credea 
generalul, chiar dacă persoana acestuia precipitase lucrurile. 
Vinovate, dacă putem spune astfel, erau vremurile. Era clar că 
îndată ce se tulbura „echilibrul“ social-politic existent — și re- 
voltele de la 1907 aduseseră această tulburare —, Partidul 
Conservator se va resimţi. Cu atât mai mult cu cât el își legase 
prea mult existența de o anume realitate agrară. 

Partidul Conservator de sub șefia lui P.P. Carp resimte din 
plin urmările sciziunii, pierzându-și cea mai mare parte din 
baza electorală și fiind redus, cum spunea Take Ionescu, exa- 
gerând nu prea mult, la ce erau junimiștii între 1901 și 1904. 
În interviurile acordate presei, fruntașii conservatori rămași 
alături de Carp“ nu pot ascunde grava frământare și puter- 
nica lovitură ce s-a dat partidului. În presă, în întrunirile 
publice, Take Ionescu e învinuit de ambiţie nemăsurată, de 
fals și declamatoriu democratism, de imoralitate și viciere a 


? Apud M. Iosa, Tr. Lungu, op. cit., p. 225. 

233 Partidul Conservator Democrat..., p. 94. Cei care l-au părăsit pe Carp erau 
în marea lor majoritate nejunimiști, foștii săi adepți rămânând-i în genere cre- 
dincioşi. „Foştii conservatori luaţi în cârca noastră — îi scria Costache Lupu de 
la Bârlad lui Marghiloman —, acei ce au avut putere sunt cu takiştii“ (A.N.R., 
fond Al. Marghiloman, dosar 233, f. 1). 

” Interviul d-lui N. Filipescu, în „Conservatorul“, an VIII, nr. 303 din 
22 ianuarie 1908: Interview cu d. Gh. Gr. Cantacuzino, în „Conservatorul“, 
nr. 312 din 5 februarie 1908 (reprodus după „Viitorul”). 

vieții publice, iar prietenii lui politici sunt considerați „dispe- 
raţii vieţii noastre publice“%. Învinuirilor conservatoare le răs- 
punde Take Ionescu prin interviurile sale în „Universul“, 
„L'Indépendance Roumaine“, „Viitorul“, le răspunde presa 
takistă acuzând spiritul boieresc, de clasă, al carpiștilor, an- 
chilozarea programatică, autoritarismul de potentat al lui 
P.P. Carp...%. Polemica, abia începută, se aprinde tot mai mult 
în anii următori, acaparând întrunirile politice și electorale ale 
celor două partide, întreaga presă centrală și locală. 


După ruptura takistă, conservatorii din jurul lui P.P. Carp 
depun eforturi stăruitoare pentru a se reface organizatoric”. 
La București, în cele patru culori electorale, la Craiova, Sla- 
tina, Giurgiu, Târgoviște, Călărași, Iaşi, Focșani, Buzău, Plo- 
iești se organizează întruniri la care se duc să vorbească: 
P.P. Carp, N. Filipescu, Al. Marghiloman, T. Maiorescu, 
C.C. Arion, Barbu Delavrancea ș.a.%. Niciodată mai înainte nu 
întâlnim o atât de intensă activitate organizatorică a fruntașilor 
conservatori și o mai asiduă încercare de contact nemijlocit al 
conducerii cu organizaţiile locale. Îndeosebi se remarcă N. Fi- 
lipescu, neobosit în a strânge legăturile cu cei care rămăseseră 
în tabăra carpistă, în reorganizarea lor și în găsirea unor noi 
aderenți în rândurile meseriașilor de tot felul, al farmaciștilor, 
al pensionarilor militari ș.a. Filipescu poartă o intensă cores- 
pondenţă cu C. Meissner de la Iași, P. Bentoiu de la Ploiești, 
N. Coandă de la Craiova, M. Mihăileanu de la Pitești, Al. Ni- 
culescu de la Galaţi, N. Bărbulescu de la Buzău, C. Iorgulescu 
de la Râmnicu Sărat, toți fruntași conservatori locali. „Nu voi 
cruța nimic pentru a obţine rezultate favorabile“ — îi scria el 


% Vezi „Epoca“, „Conservatorul“, „La politique“, „Reforma“ etc. din ianua- 
rie—februarie 1908. 

2% Vezi Partidul Conservator Democrat..., p. 24-38; „La Roumanie“, „Acţiu- 
nea“, „Opinia“ etc. din ianuarie—martie 1908. 

1 A.N.R,, fond Al. Marghiloman, dosar 213/1910, f. 1. 

% Vezi T. Maiorescu, op. cit., f. 51, 58, 61; „Conservatorul“, nr. 310, 312, 
316, 318, 319, 331, 336, 341, 360 din 31 ianuarie, 3, 9, 12, 13, 27 februarie, 
4 şi 9 martie, 2 aprilie 1908. 

lui C. Meissner la 17 noiembrie 1909%. Mai puţin bogată (în 
1909, bolnav, rămâne cinci luni în străinătate) dar nu mai pu- 
țin rodnică este și activitatea lui Al. Marghiloman, care nu 
precupeţeşte fărâmituri din însemnata sa avere pentru a păs- 
tra și câștiga aderenţi politici. Cei doi outsideri la șefia conser- 
vatorilor își pregăteau astfel terenul viitoarei lor veniri politice. 
Activitatea fruntașilor conservatori carpiști reușește să refacă 
într-un fel organizaţiile politice ale partidului, destrămate prin 
ruptura de takiști, dar numeric nu poate acoperi decât cu to- 
tul parţial golul lăsat de conservatorii democrați. 

Viitorul părea să aparţină acestora din urmă. Expansiunea 
din primii lor ani de existență depășea cele mai optimiste pre- 
viziuni. „Înscrierile în partidul lui Take Ionescu, scria C. Bacal- 
bașa, se făceau în toate judeţele pe picior mare. În București, 
adeziunile nu mai conteneau““. Biograful atât de entuziast al 
lui Take Ionescu, C. Xeni, scria; „Organizaţii întregi trecură în 
provincie de partea lui Take Ionescu. Chiar oamenii care nu 
mai făcuseră politică îşi trimiteau cu entuziasm adeziunile... O 
mișcare așa de spontană, așa de cordială pentru un om care 
nu primise puterea depășea puterea de înţelegere a politicia- 
nismului zilei“!. Noul partid își făcea loc în corpul electoral 
rupând nu numai din aderenţii conservatorilor, dar, cu mare 
succes, și din aceia care tradiţional votau cu liberalii. De unde 
la început aceștia încurajaseră pe Take Ionescu pentru a slăbi 
Partidul Conservator, cu unitatea refăcută după fuziunea din 
aprilie 1907, repede ei i se vor împotrivi. Take Ionescu, de o 
vitalitate debordantă, în acești ani cucerea pretutindeni noi și 
noi adepţi. Oratoria lui clară, logică, fără multe artificii și foar- 
te simpatică, plăcea și era ascultată. Mai târziu în vorbirea lui 
se va apleca spre confidențe. Acum însă era înaripat, spontan, 
de o mare bogăţie de cunoștințe, vorbe de duh și sugestii. 
Totdeauna îndatoritor, gata să ajute pe oricine, capabil de 


% A.N.R., fond C. Meissner, dosar VI18, cuprinzând scrisori adresate de 
N. Filipescu în anii 1908-1910, f. 3-16. 

% C. Bacalbașa, op. cit., III, p. 187-188. 

3l C. Xeni, Take Ionescu (1858-1922), ed. a III-a, Bucureşti, 1932, p. 192. 

sacrificii, Take Ionescu își fascina partizanii*. Deosebirea din- 
tre felul său de a fi și acela al lui P.P. Carp era mare și era 
numai în favoarea sa. Eliberat de chingile constrângerilor „bo- 
ierești“ din rândurile conservatorilor, Take Ionescu ajunsese 
„copilul răsfăţat“ al opiniei publice electorale. Săptămânal 
mergea dintr-un oraș într-altul, era foarte darnic în promi- 
siuni și lumea îl întâmpina cu un entuziasm rar întâlnit**. 
Evident, personalitatea liderului conservator democrat nu 
era suficientă pentru a determina doar prin ea însăși succesul 
noului partid. La mijloc nu era „rătăcirea opiniei publice“, 
cum credeau ziarele liberale, nici slăbirea spiritului organi- 
zator la liberali, după aceleași ziare. G. Ibrăileanu explica suc- 
cesul prin făgăduielile ademenitoare ale lui Take Ionescu de 
mărire a bugetului și reducere a impozitelor și caracterul 
oportunist al noului partid, „o coaliție de interese ale mai mul- 
tor feluri de categorii de oameni“, „o colectivitate“. Explicaţia 


* Iată cum îl caracteriza I.G. Duca: „Take Ionescu era bun, bun în toată 
puterea cuvântului, nu a fost om care să bată la ușa lui fără să-şi vadă durerea 
alinată sau nevoia împlinită, dând cu dărnicie din tezaurul statului, ca și din 
punga lui. Cu drept cuvânt i s-a adus învinuirea de a fi inaugurat, când era la 
putere, nenorocita politică a «revărsării Nilului». Singura ei explicație, dacă nu 
justificare, este că ea nu era decât manifestaţia oficială a practicii de toate zilele 
din viaţa lui privată. Într-adevăr, acasă, la guvern și în opoziție era toată ziua 
cu mâna în buzunar. El plătea chiria cluburilor, el subvenţiona ziarele parti- 
dului, el alimenta fondurile campaniilor electorale, el ajuta prietenii la nevoie, 
el plătea operaţiile partizanilor bolnavi, iar când nu mai avea bani iscălea poliţe 
în dreapta și în stânga, gira şi pe cei solvabili și pe cei pentru care ştia foarte 
bine că la urma urmei tot el va trebui să le achite datoria [...]. Acest om, care 
a câștigat ca avocat mai mult decât toți contemporanii săi, a reușit astfel să ducă 
veșnic lipsă de bani și să fie dator până și la cămătarii de rând“ (I.G. Duca, 
Amintiri politice, vol. III, Manchen, 1982, p. 113-114). 

** Regele, care nu vedea deloc cu ochi buni nașterea unui al treilea partid 
de guvernământ, îi spunea lui D. Greceanu: „Dumneavoastră, conservatorii, aţi 
săvârșit o mare greșeală politică: pe când L. Catargiu a fost destul de înţelept 
ca să atragă pe Take Ionescu în partidul ce-l conducea și, după câte știu, n-a 
avut să se plângă de acesta, noua conducere a căutat să se despartă de el când 
avea mai multă nevoie de asemenea elemente încadrate în doctrina dumnea- 
voastră. Azi Take Ionescu luptă mai cu seamă împotriva Partidului Conser- 
vator. Poate ar fi fost mai bine să-l răsfățaţi“ (R. Seișanu, Take Ionescu. Viaţa și 
opera sa, București, 1930, p. 137). 

32 G. Ibrăileanu, Partidele noastre politice. Opiniuni ale unui diletant, în „Viaţa 
Românească“, iulie 1909, p. 68-69. 

nu rezistă decât parțial, pentru că legătura cu bugetul se întâl- 
nea și la celelalte două partide, liberal și conservator, cum ti- 
nea s-o demonstreze în epocă N. Em. Teohari”. Acesta, la 
rându-i, găsește explicaţia în ideile „realiste“ ale noului partid 
(pătrunse de „simţul realităţii“), idei care se puteau aplica 
„atunci și nu în viitor“. O motivaţie singură, ca de obicei, nu 
există*. Celor de mai sus li se mai poate adăuga atracţia pe 
care totdeauna o exercită noul (în politică și nu numai), mai 
ales dacă apare în forme promițătoare, și mărirea numărului 
„cetăţenilor alegători“ (fapt atestat de catagrafiile electorale, 
mai cuprinzătoare de la an la an), adică a celor care făceau po- 
litică atunci. Creștere lentă, votul cenzitar rămânând în ființă, 
dar constantă. 

Întâmpinat cu ostilitate de conservatorii rămași credincioși 
lui P.P. Carp, cu dezaprobare de către rege și în curând și de 
liberali, cu o înţelegere (ezitantă) de grupul social-democra- 
ților**, partidul lui Take Ionescu se lovește și de mentalitatea 
multora potrivit căreia un al treilea partid de guvernământ nu 
era necesar. Interesant că ea era prezentă nu numai la regele 
Carol I (căruia viața politică românească nu i se părea atât de 
maturizată încât să presupună mai multe partide, chiar dacă 
între cele două elemente nu este întotdeauna o legătură), ci și 
la mulți democrați ai timpului***. 


% N. Em. Teohari, Partidul Conservator Democrat faţă cu celelalte partide, în 
„Noua revistă română“, nr. 22 din 4 octombrie 1909, p. 399. 

* Vezi și părerile lui M. Iosa şi Tr. Lungu, în op. cit., p. 239-251. 

** Social-democraţii au observat de la început că Partidul Conservator 
Democrat era un alt partid de guvernământ, că nu era o întâmplare, ci „un 
semn al vremii“, o necesitate a vieţii politice a momentului, dar că având în 
componenţa sa categorii sociale în genere “neproductive“, „bugetivore“, nu pu- 
tea fi un partid de cine știe ce creativitate și durată şi nici ieșind prea mult din 
apele conservatoare (vezi Alex. Luca, Noul partid conservator democrat, în „Vii- 
torul social“, nr. 9, aprilie 1908; articolul lui Leontin Iliescu din „România 
Muncitoare“, an III, nr. 48 din 27 ianuarie 1908, al lui Cr. Racovski din Idem, 
nr. 74 din 5 februarie 1909 — acesta vede în takism doar un element de des- 
compunere a așa-ziselor „partide istorice“, articolul lui Wola, Democratismul 
conservator, în „Viitorul social“, nr. 11-12, iunie—iulie 1908, p. 384 și urm.). 

*** Pentru C. Stere nu era nevoie de al treilea partid de guvernământ 
„deoarece, faţă de lipsa de rezistenţă a corpului electoral, colaborarea între 

Nici poziţiile ostile ale adversarilor politici, nici greutăţile 
nu împiedică partidul lui Take Ionescu să obțină remarcabile 
succese electorale. „A lua în țară, ca și în Capitală, toate lo- 
curile în opoziţie nu se mai pomenise in istoria noastră poli- 
tică, scria C. Xeni”. Într-adevăr, faptul era fără precedent sub 
vot cenzitar, când administraţia „făcea“ alegerile. Începutul s-a 
făcut la Iaşi, unde candidatul takist Gh. Lascăr îi înfrânge în 
martie 1908 pe D. Greceanu (candidat conservator) și pe Gr. 
Buicliu (guvernamental). Și aceasta la colegiul I Senat! Apoi 
N. Economu câștigă cu 282 voturi o alegere parțială la Craiova 
în mai (liberalul Gh. Pleșa — 176 și gen. Argetoianu — 70). 
Apoi, în două duminici consecutive, la 13 și 20 decembrie 
1909, conservatorii democrați câștigă la Vaslui și Câmpulung, 
iar la București candidatul lor, Moruzzi, câștigă la o diferență 
de 111 voturi faţă de conservatorul M. Deșliu. Pentru un loc 
de senator în Capitală, în martie 1909, în balotaj (Th. Rosetti, 
I. Bibicescu — liberal, C.I. Istrati, takist), cu toate că liberalii 
şi conservatorii s-au coalizat, C.I. Istrati își depășește net ad- 
versarii. Din 10 alegeri parţiale, între martie 1908 și aprilie 
1910, conservatorii democrați câștigă 7, liberalii 3, iar conser- 
vatorii lui PP. Carp nici una”. Tăria partidului lui Take Io- 
nescu era dovedită în chip spectaculos. La Congresul Partidu- 
lui Conservator Democrat de la 7 iunie 1910, de la București, 
vin peste 3 000 de delegaţi din toată țara. Un redactor al 
ziarului „Adevărul“ întreabă pe mulţi din ei ce speranţă au 


Coroană și opinia publică organizată — esenţa regimului parlamentar — nu se 
poate asigura decât prin perindarea la cârma statului a două partide“. Sigur, 
C. Stere, prietenul apropiat al lui I.I.C. Brătianu, își însuşea un punct de 
vedere liberal. G. Panu însă era independent și nu gândea diferit (ba chiar mai 
aspru la adresa noului partid). Pentru el P.C.D. era format din nemulțumirile 
personale și interesate ale celor două partide existente. „În ţara aceasta nu mai 
este rațiune de a se mai înfiinţa un al treilea partid pe bazele celor două deja 
existente. Pentru ideile evolutive a[le] liberalismului și a[le] conservatorismului, 
cele două partide existente sunt suficiente“ (D.A.D., ședința din 12 decembrie 
1908, p. 135; George Panu, Contra takismului, în „Săptămâna“, nr. 37 din 18 de- 
cembrie 1909, p. 577-579). 

“ C. Xeni, op. cii., p. 208-209. 

3 Vezi M. Iosa, Tr. Lungu, op. cit., p. 246-248. 

pentru că regele mai mult ca sigur va da guvernul lui Carp, 
ca să nu-i amărască bătrâneţile. Aproape invariabil ei au răs- 
puns: „nu cerșim puterea de la rege, să vină Carp, noi voim să 
venim prin alegeri“. Fermecătoare iluzie! 


3% „Adevărul“, an XXIII, nr. 7453 din 9 iunie 1910. 


VIII 


Faţă în faţă cu problema agrară 
și cu necesitatea democratizării 
regimului politic* 


Răscoalele țărănești din 1907 aduc din nou la suprafaţa 
vieţii politice, de data aceasta cu toată violenţa și acuitatea, 
grava problemă agrară, una dintre permanenţele societăţii 
moderne românești. În același timp, răscoalele resuscitează 
procesul de prefacere capitalistă a României, de dezvoltare a 
ei în sens modern burghez. Ele schimbă ceva în „perspectiva 
politică a ţării“, dau la iveală „drepturi și forţe noi“!. Partidele 
politice de guvernământ au resimțit din plin fluxul nou pro- 
vocat de urmările răscoalelor şi în faţa evidenţei au fost silite, 
mai mult decât anterior, să dea un răspuns viabil problemelor 
evoluţiei societăţii românești. Procesul reformator, în genere 
încadrat până atunci prevederilor Constituţiei de la 1866 și 
redus la măsurile legislative menite să promoveze dezvoltarea 
firească a statului român, după 1907 iese din apele sale liniș- 
tite și se circumscrie unui ritm mai alert, mai îmbogăţit în 
conţinut. Reformele erau cerute de evoluția societăţii româ- 
nești, de mersul înainte al capitalismului în România, de întă- 
rirea burgheziei**. Erau cerute de imensa masă a populaţiei, 
de țărănime, a cărei sărăcie sporea pe măsură ce anacronismul 


* Aceste două probleme devin esenţiale după 1907. De aceea asupra lor 
ne vom opri cu insistenţă în continuare. 

! Evenimentele de acum, în „România Muncitoare“, an III, seria a Il-a, nr. 49 
din 3-10 februarie 1908. 

** „Soarta burgheziei noastre — sublinia cu deplin temei G. Diamandi — 
este strâns legată de aceea a ţărănimii și de dreptul ei de vot“ (în „Revista de- 
mocraţiei române“, an 1, nr. 44 din 16 ianuarie 1911, p. 1718). 

repartiției pământului și al menţinerii unui sistem electoral 
cenzitar devenise tot mai evident. De aceea, se și poate observa 
cu ușurință faptul că după răscoalele din 1907 problema revi- 
zuirii Constituţiei țării, a democratizării prevederilor sale, în 
căutarea unui echilibru între conţinut și formă, este tot mai 
actuală*. Și social — democraţii, care n-aveau un partid încă, 
dar încercau să-l întemeieze, își schimbă părerile în problema 
agrară** (părerile lor nu aveau influenţă în politica de guver- 
nare a țării dar punctau tendinţele politice ale momentului). 

Cum era de așteptat atitudinile și programele partidelor de 
guvernământ nu răspund în aceeași măsură și prin aceleași 
mijloace necesităţilor reformatoare. Dacă mai înainte diferen- 
tele dintre partidele Liberal și Conservator nu erau mari, căci 
ambele se mențineau pe platforma îmbunătățirii cadrului so- 
cio-politic existent și nu al transformării lui prin reforme mai 
adânci, treptat deosebirile sporesc pe măsură ce liberalii pre- 
iau iniţiativa unor acţiuni mai accentuat reformatoare. 

Încă în timpul răscoalelor, guvernul Partidului Naţional-Li- 
beral, instaurat cu unanimul consens al factorilor politici răs- 
punzători, deci și cu sprijinul conservatorilor, anunţă prin- 
tr-un Manifest, la 12 martie 1907, măsuri privind învoielile 


* „În văpaia de la 1907, spunea Take Ionescu în Parlament în 1914, s-a 
născut şi ideea că nu se poate spori proprietatea țărănească — firește în dauna 
proprietăţii mari — numai pe cale evolutivă, ci că trebuie o măsură mai ra- 
dicală, care nu poate să fie decât exproprierea“ (D.A.D., sesiunea ordinară 
1914, nr. 42, şedinţa din 22 aprilie 1914, p. 806). 

** Dacă până atunci mișcarea socialistă ceruse în problema agrară răscum- 
părarea de către stat a marii proprietăţi funciare și arendarea ei țăranilor, în 
Proiectul de program al Uniunii Socialiste din România, publicat în decembrie 
1907, se prevede „exproprierea silită a tuturor proprietăţilor mari care întrec 
cifra de 300 ha fie şi prin răscumpărare“. Pământul răscumpărat urma să for- 
meze un fond funciar naţional şi să fie arendat ţăranilor cu o dobândă de 
maximum 5%. În domeniul politic, urmând un mai vechi deziderat, se înscria 
în programul socialist acordarea votului universal egal, direct și secret la Ca- 
meră, judeţ şi comună pentru cetăţenii de la 20 de ani în sus și desfiinţarea 
Senatului (Vezi „România Muncitoare“, an IIl, seria a Il-a, nr. 41 din 9-16 de- 
cembrie 1907 şi nr. 42 din 16-23 decembrie 1907; Ion lacoş, Partidul mun- 
citorilor din România în viața social-politică a țării (1893-1910), Bucureşti, 1973, 
p. 41; lon Mamina, Vasile Niculae, op. cit., p. 104-105. 


FAȚĂ ÎN FAŢĂ CU PROBLEMA AGRARĂ... 369 


agricole, Casa Rurală, asociaţiile țărănești, arendarea proprie- 
tăţii statului direct la țărani, desființarea trusturilor arendă- 
șeşti etc.” Aceste măsuri însemnau mult mai mult decât pre- 
vederile programului liberal din decembrie 1906 și constituiau 
începutul unei radicalizări, în chip oficial, a curentului de idei 
liberal. 

La întrunirile parlamentarilor liberali necesitatea unei noi 
repartiţii a pământului și schimbării regimului electoral ajunge 
a fi un permanent subiect de discuţii”. În Cameră Titu Fru- 
mușanui, C. Stere:, I.G. Duca, de pildă, se referă deschis la 
această schimbare. I.I.C. Brătianu, pe care acest curent de 
radicalizare îl propulsează spre șefia guvernului și a partidului 
liberal, se simte dator să abordeze direct cele două probleme, 
esențiale atunci pentru viaţa internă a României*. Soluţiile 


Monitorul Oficial, nr. 278 din 13 martie 1907. 

3 D.A.D., sesiunea ordinară 1907-1908, nr. 7, ședința din 22 noiembrie 
1907, p. 23. 

1 Ibidem, nr. 20, şedinţa din 24 noiembrie 1907, p. 317. 

5 „Vădit, o împroprietărire bazată pe o expropriere silită ar fi un mijloc 
foarte radical şi nu mă îndoiesc că în anumite condițiuni acesta ar fi şi mijlocul 
cel mai eficace“ (Ibidem, nr. 29, şedinţa din 6 februarie 1908, p. 512). 

ê Lăsând la o parte alte consideraţii, judecând exclusiv din punct de vedere 
economic, I.G. Duca socotește și el că „chestiunea agrară constă mai cu seamă 
într-o anormală repartiţiune a proprietăţii noastre“. Deocamdată el se fereşte 
să propună „o împroprietărire în masă, idee care seduce pe mulţi“ şi cere „o 
împroprietărire selecționată“, căci „ţării nu-i este indiferent ce fac țăranii cu 
pământul care li se dă prin împroprietărire“ (Ibidem, sesiunea ordinară prelun- 
gită, nr. 59, ședința din 10 martie 1909, p. 777). 

* „Suntem și noi proprietari şi negăm oricărui alt partid dreptul de a vorbi 
exclusiv în numele proprietăţii mari — îi răspundea el lui N. Filipescu în 
Parlament. Şi tocmai de aceea, fiindcă avem grija proprietății mari, am crezut 
că trebuie să împiedicăm ca la orice moment al evoluţiunii noastre sociale şi 
politice să nu-și piardă prima și esenţiala facultate a unei instituţiuni sociale, 
adică aceea de a se adapta nevoilor societăţii în care există“ (Ibidem, sesiunea 
ordinară, 1907-1908, nr. 10, şedinţa din 26 noiembrie 1907, p. 61-62). Ace- 
eași idee la adresa lui P.P. Carp: „Proprietatea mare își are rostul ei deosebit, 
după ceea ce înseamnă acest cuvânt în gura fiecăruia din noi. Dacă prin pro- 
prietatea mare înţelegem ceea ce există în alte state sub acest nume, proprie- 
tate de 500 sau 1000 de hectare, aceasta este admisibil; când însă proprietatea 
ajunge la zece mii de hectare, atunci, în limba ţărilor civilizate, nu se mai nu- 
meşte proprietate mare, ci proprietate latifundiară. Şi nu cunosc nici o operă 

concrete încă nu sunt îndrăzneţe, dar se simţea că nu vor mai 
întârzia, căci în epocă începea să devină limpede „că așeză- 
mintele acestui stat și că viitorul acestui neam nu vor fi trainic 
și temeinic așezate decât atunci când, cu inima întreagă, în- 
treaga masă a țărănimii conștientă și mulțumită va participa la 
viaţa naţională“. 


În faţa propunerilor de măsuri ale liberalilor, conservatorii 
nu vin imediat cu propriile lor soluţii. Se mulțumesc să declare 
că vor da concurs necondiţionat guvernului — prin Take Io- 
nescu și I. Lahovari — în vreme ce P.P. Carp își arăta rezervele 
sale faţă cu o legiferare „sub presiune“. Ca o recunoaștere a 
poziţiei sale, la 25 martie 1907 P.P. Carp este ales, cum am 
văzut, președinte al Societăţii Agrare*. Take Ionescu și adepții 
săi din partid împărtășeau, până la un punct, concepţia libe- 
rală asupra rezolvării problemei agrare**. Alţi conservatori, 
precum I. Lahovari, recunoșteau acuitatea chestiunii agrare, 
acceptând măsuri de îmbunătăţire ceva mai largi decât cele 
preconizate oficial de conducerea partidului”. 

O notă aparte aduce C. Garoflid, conservator acum fără 
suprafaţă și influenţă în partid, care încerca să fundamenteze 
ideea că pe trupul de proprietate moșierească s-ar putea altoi 
sistemul de exploatare capitalistă și propunea o serie de mă- 
suri pentru organizarea economiei rurale (mai ales a micii 
proprietăţi): reducerea latifundiilor cu o slabă productivitate 


sociologică care să apere proprietatea latifundiară“ (Ibidem, nr. 16, şedinţa din 
11 decembrie 1907, p. 184). 

* Societatea Agrară se înființase la 14 decembrie 1900 (pentru „dezvol- 
tarea și ocrotirea proprietăţii“, fireşte, proprietatea mare). Primul președinte: 
D. Greceanu; printre membrii fondatori: I. Argetoianu, I. Cămărășescu, 
C. Cantacuzino-Pașcanu, G. Mavrocordat, I. Oteteleșanu, N. Oroveanu, C. Pa- 
riano, I. Plesnilă, Sava Șomănescu, G. Vlădescu, C.G. Vernescu (vezi Statutele 
Societății agrare a marilor proprietari, Bucureşti, 1901, p. 3-4, 5; B.N.R., Arh. 
1.$.1.S.P. de pe lângă C.C. al P.C.R., fond 52, dosar 4824, f. 287). 

** „Take Ionescu avea păreri cu totul opuse celor ale noastre, în special în 
chestia agrară“ — declara generalul G. Manu (vezi „Adevărul“, an XX, 
nr. 6611 din 23 ianuarie 1908). 

7 Vezi Ion N. Lahovari, Chestiunea agrară în România, Bucureşti, 1907. 

tocmai datorită întinderii lor prea mari, și chiar exproprierea 
unei suprafeţe de circa 500 000 hat. La dreapta unor astfel de 
păreri se situa influenta grupare Cantacuzino, care nu accepta 
nici o atingere de mare proprietate’. 


Ajuns șef al conservatorilor, P.P. Carp, sprijinit de junimiști 
şi de adepții lui N. Filipescu, după ce refuză o conlucrare cu 
liberalii*, propune întregului Partid Conservator un program 
agrar care era într-o bună măsură un punct de vedere al 
marilor proprietari conservatori. Recunoscând „starea de infe- 
rioritate“ a ţăranului față de proprietatea moșierească, pro- 
gramul lui Carp, privind întocmelile agricole, crearea de fâ- 
neţe artificiale, băuturile spirtoase, notariatul rural și o nouă 
organizare administrativă**, dădea un răspuns „moșieresc“ 
acutei chestiuni rurale, vizând schimbări nesubstanţiale şi mai 
ales excluderea tentativei de expropriere a marilor moșii. 
Doar proiectul de reformă administrativă, reluare a celui pro- 
pus încă din 1888, prin intenţia sa de descentralizare și de 
scoatere a administraţiei de sub influența politică, aducea un 
element constructiv sortit însă să nu se materializeze, căci îm- 
potriva lui se ridicau nu numai liberalii, ci și conservatorii 
înșiși. Programul lui PP. Carp nu reprezenta rezultanta con- 
vingerilor din dreapta și din stânga partidului și nu se mani- 
festa pe direcţia acestei rezultante. Ulterior, P.P. Carp va fi ne- 
voit treptat să cedeze mult din atitudinea lui rigidă, ajungând 
la o înţelegere cu liberalii pe baza măsurilor propuse de cei 


8 Constantin A. Garoflid, Păreri în chestia agrară, Bucureşti, 1907; idem, 
Problema agrară şi dezlegarea ei (aceasta din urmă lăudată și de C. Dobro- 
geanu-Gherea). 

* Gh. Gr. Cantacuzino, Cinci discursuri politice. 1907-1908, Bucureşti, 1908. 

* Propus de guvern, împreună cu I. Lahovari și Take Ionescu, pentru a 
colabora la studierea proiectelor de legi în cadrul Comisiei parlamentare, prin- 
tr-o scrisoare adresată lui D.A. Sturdza, PP. Carp refuză, arătând că o colabo- 
rare nu constă în studierea legilor iniţiate de guvern, ci în studierea „împreu- 
nă“ a soluţiilor (C. Gane, op. cit., vol. II, p. 357). 

** Vezi „Conservatorul“, an VII, nr. 240, 241, 242, 249 din 31 octom- 
brie-l 1 noiembrie 1907. 

din urmă“. O înţelegere care a accentuat caracterul de com- 
promis al programului agrar al guvernului liberal și au dat 
senzaţia unei politici liberale „fără busolă“, cum o considerau 
socialiștii. 


În realitate, politica liberalilor nu era fără busolă. Ea ur- 
mărea, cum spunea I.I.C. Brătianu, „reorganizarea vieţii ru- 
rale“. De aici un complex de măsuri care însă nu îndrăzneau 
prea mult. Se propuneau îmbunătăţiri, nu răsturnări de si- 
tuaţii!l. Până la urmă eficienţa legislaţiei liberale dintre 1907 
și 1910 a fost slabă, și conservatorii contribuiseră nu în mică 
măsură la sporirea acestei ineficienţe!!. 

Partidul lui P.P. Carp „reprezintă azi tot mai mult tendința 
de a deveni port-drapelul intereselor marilor proprietari, 
chiar și al acelora înscriși în partidul liberal“!?. C. Banu în Par- 
lament considera şi el că în Partidul Conservator sunt „o sumă 
de boieri“. Nu nega însă prezenţa lor și la liberali. Dimpo- 
trivă”?. Evident, fiind partid de guvernământ. Partidul Conser- 


* La legea privind învoielile agrare conservatorii acceptă principiul mini- 
mului şi maximului de arendă, împotriva formării trusturilor arendășești, dar 
impun crearea unei comisii mixte regionale, care stabilea o medie a prețurilor 
pe trei ani, îngreunând astfel accesul țăranilor la pământurile arendate; la 
legea islazurilor comunale se opun acceptării unei servituți asupra marilor 
proprietăţi în favoarea pășunatului, considerând-o un atac adus dreptului de 
proprietate (în fapt şi era, potrivit Constituţiei), zădărnicind până la urmă 
eficacitatea legii prin așezarea ei pe baza contractului de bună voie între obștile 
țărănești, în calitate de cumpărători, și marii proprietari, în calitate de 
vânzători etc. (Vezi Istoria parlamentului..., p. 381-429). 

10 D.A.D., sesiunea ordinară 1910-1911, nr. 12, şedinţa din 29 noiembrie 
1910, p. 97. 

! G. Ibrăileanu, Partidele noastre politice (Opiniuni ale unui diletant), în „Viaţa 
Românească“, an IV, nr. 7, iulie 1909, p. 65. 

! „România Muncitoare“, an II, seria a Il-a, nr. 29 din 16-23 septembrie 
1907. 

15 D.A.D., sesiunea ordinară 1908-1909, nr. 13, şedinţa de la 11 decembrie 
1908, p. 112. Al. Marghiloman ţinea să răspundă acestei aserţiuni: „conserva- 
torismul nostru, d-nii mei, nu îmbrățișează interesele unei clase; el îmbrățișează 
interesele tuturor claselor“. Şi Marghiloman exemplifica cu legiuirile date de 
conservatori pentru ţărani, cu cele date pentru meseriaşi. El repudia filiațiunea 
istorică, „ca singură legitimare a partidelor“ și considera Partidul Conservator, 

vator trebuia să dea răspuns tuturor chestiunilor ivite. Însă ce 
fel de răspuns dădea? Nu deosebit de cel al liberalilor până 
când problema agrară nu devine extrem de acută. Dar după 
aceea, după o furtună socială ca aceea din 1907? Marghiloman 
spunea că marea proprietate va dispare numai după ce se va 
fi ridicat o industrie în ţară, se vor fi ridicat pături sociale care 
să-i ia locul. Deocamdată marea proprietate „îndeplinește o 
funcţiune socială pe care nici o altă pătură în România nu este 
în stare să o îndeplinească“, Or, pentru lumea politică deve- 
nise destul de limpede că chestiunea socială prevala asupra 
celei economice, și rezolvarea amândurora sau încercarea de 
rezolvare presupunea o altă repartiție a proprietăţii şi o schim- 
bare radicală în regimul contractelor agricole. Conservatorii 
puri nu erau convinși. Problema agrară continua să fie una de 
educaţie, de administraţie. Pentru N. Filipescu era și una de 
producţie, de înaintare a tehnicii agricole”. Incontestabil era 
și aceasta, dar tot în strânsă dependenţă de repartiţia pămân- 
tului și de regimul de muncă. „Omul e rău, nu împrejurările 
sunt rele“ păreau să spună conservatorii. De aceea, reformele 
trebuiau să aibă în vedere predilect „îmbunătățirea morală a 
omului“ și nu schimbarea situaţiei lui materiale. C. Banu nu- 
mea aceasta o concepție „pesimistă“ poate pentru că n-avea 
şanse de izbândă. 

După ce situația agrară își arătase sângeros chipul real în 
izbucnirea din 1907 nu se mai putea spune ca P.P. Carp: „[pro- 
prietatea mare] eu cred că este un bine, eu cred că este o 
necesitate: o necesitate nu numai pentru clasele conducătoare 
ale unei ţări, dar o necesitate chiar pentru pătura țărănească“. 
Și nici că împărţirea ei ar „nimici progresul social“*. În prac- 


în forma lui modernă, ca pe unul ce a căutat să se acomodeze „de toate nevoile 
pe care evoluțiunea ţării le-a semnalat“. Şi aceasta „de multe ori cu întâietate 
asupra partidului liberal“ (Ibidem, nr. 14, ședința din 12 decembrie 1908, 
p. 130). 

1 Ibidem, p. 130. 

15 Ibidem, sesiunea ordinară 1910-1911, nr. 9, ședința din 25 noiembrie 
1910, p. 47 și urm. 

* Vezi şi discursul lui P.P. Carp din Cameră de la 4 decembrie 1909 unde 
reia programul anunțat în toamna lui 1907 (Ibidem, p. 388 şi urm.). 

tică susţinerea acestei idei era fatal atenuată. Dar... Marghilo- 
man definea democraţia ca „asocierea din ce în ce mai pre- 
cumpănitoare a poporului la guvernarea statului“. Cum putea 
fi democraţia „operantă și legitimă“, se întreba el? Fiind „in- 
struită şi luminată“. Astfel, „o democraţie neinstruită, nelumi- 
nată, când ar avea un rol precumpănitor într-un stat, ar fi 
instrumentul de tiranie cel mai odios, ori anarhia cea mai 
imbecilă“. Cu alte cuvinte, până a ajunge la „democraţie“ tre- 
buia mai întâi să se dea poporului posibilitatea de a fi luminat. 
Era doctrina conservatoare pusă în practică. Al. Marghiloman 
răsturna însă lucrurile. Cum demonstrează istoria, luminarea 
popoarelor prin civilizaţie și cultură se poate face numai în- 
tr-un regim democratic*. Or pentru aceasta masele trebuiau 
să aibă, ca expresie a „suveranităţii naţionale“, drept de vot, un 
drept din ce în ce mai larg. Conservatorii se temeau însă de o 
lărgire care, firește, ar fi implicat și modificarea Constituţiei. 
I. Lahovari dă şi o explicaţie a acestei temeri, legând-o, era 
fatal, tot de marea proprietate. În momentul când colegiul 
unic s-ar fi emancipat, spunea el, „veţi ști că s-a dus proprie- 
tatea mare în țara românească“. Și mai grav, accentua el, ea se 
va duce nu progresiv, prin efectul legii succesiunilor, al acțiu- 
nii Casei Rurale, ci „prin violență, prin anarhie, prin spo- 
liaţiune și prin nedreptate“. Până la urmă totul se învârtea, în 
orientarea programatică a conservatorilor puri, în jurul marii 
proprietăţi. Interesele ei erau răsfrânte asupra tuturor celor- 
lalte prevederi. Teoretic cel puţin, faptul apărea și mai preg- 
nant decât mai înainte de 1907. 

La conservatorii democrați își dăduseră mâna toate cate- 
goriile sociale, de la mari proprietari și mare burghezie (ter- 
menul este impropriu pentru această epocă și-l folosim pentru 
a face astfel distincţia de mica burghezie) la mica burghezie, 


* Numeroase cercetări mai vechi (ca să nu vorbim de cele noi), dintre care 
ale lui Taine, Edmond Scherer, Harold Laski sau, dintre cele românești, pe 
cele datorate, de pildă, lui P.P. Negulescu (Destinul omenirii, București, 1939, 
vol. I, p. 150 şi urm.) pun tocmai această idee în relief. 

inclusiv rurală. Era o coaliţie de interese momentane ale unor 
straturi sociale diverse. Take Ionescu teoretiza faptul cu ideea 
că partidele nu trebuie să fie alcătuiri pe clase sociale, căci 
atunci nu mai sunt organisme politice viabile, „nu mai poate 
continua unul munca celuilalt“, și partidele devin „caste des- 
părțite prin șanțuri și atunci n-avem partide, avem doar clici 
vrăjmașe“!$. În realitate nu era vorba de o puritate de clasă, 
nici celelalte partide n-o aveau, ci de predominanţa uneia asu- 
pra alteia într-o alcătuire politică ad-hoc. La conservatorii de- 
mocraţi care era aceasta? Era burghezia bugetară, orășenimea 
a cărei muncă era răsplătită din buget sau care avea raporturi 
cu bugetul statului. Era vorba de o burghezie puțin construc- 
tivă în câmpul economic, de acea „birocraţie“ a regimului de 
atunci”, interesată — în chip firesc — de a ocupa funcţii și a 
lua o cât mai mare parte din buget. Moșierimea nu va juca în 
Partidul Conservator Democrat decât un rol de moderator, 
mai mult sau mai puţin important, în funcţie şi de conjunctura 
politică dintr-un moment sau altul. Eterogenitatea compoziţiei 
sociale a Partidului Conservator Democrat va determina o ati- 
tudine programatică ezistantă și conjuncturală. „Așezarea idei- 
lor conservatoare pe temelia democratică a țării“ — după 
expresia lui Take lonescult — a fost înţeleasă în practica vieţii 
politice prin adoptarea unor soluţii de „cumpănă“ între cele 
liberale și conservatoare, oscilante și lesne de interpretat de la 
stânga sau de la dreapta. Take Ionescu și prietenii săi apro- 
piaţi au urmărit să transforme Partidul Conservator „într-un 
partid conservator european“, care, pe temelia conservării 
sociale, să încorporeze spiritul democratic al vremii* și au re- 


15 Ibidem, p. 100. 

17 „Viitorul social“, an I, nr. 9 din aprilie 1908, p. 162; „România Mun- 
citoare“, an III, seria a Il-a, nr. 49 din 3-10 februarie 1908. 

18 „Adevărul“, an XX, nr. 6623 din 5 februarie 1908. 

* „Ținta mea, declara Take Ionescu, este a moderniza Partidul Conserva- 
tor, cum au făcut englezii, a-l adapta necesităţilor actuale ale societăţii româ- 
nești și a-l transforma ca compunere trebuinţei acesteia“, în Partidul Conservator 
Democrat. Istoricul constituirii lui, p. 26. 


376 CONSERVATORI ŞI CONSERVATORISM ÎN ROMÂNIA 


cunoscut că îndemnul spre o atare iniţiativă a venit cu răscoa- 
lele țărănești de la 1907!. 

„Nici reacționarim, nici revoluție “. Ce voia să „însemne împe- 
recherea de cuvinte „conservator“ și „democrat“ o spunea Take 
lonescu în Parlament, recunoscând totodată că ea nu era o in- 
venţie de a lui ci a conservatorilor englezi. După el, demo- 
craţia era mai mult decât un principiu, era „o atmosferă“ la 
care orice ființă sau instituţie trebuia să se adapteze „căci 
altmintrelea moare înăbușită!“. Ideea conservatoare, ca să poa- 
tă trăi, trebuia dusă în toate straturile sociale și trebuia adap- 
tată tuturor nevoilor (deci și noilor nevoi). Prin aceasta Take 
Ionescu stabilea o deosebire de metodă între partidul său și cel 
al lui Carp. Dar era şi una de doctrină, de program? Era, du- 
pă cum spunea Take Ionescu, în sensul că ei, conservatorii 
democrați, voiau treptate reformări ale sistemului politic, pe 
care conservatorii le respingeau. Dar dacă aceste reformări ar 
fi fost admise de conservatori, atunci s-ar mai fi despărţit de 
ei? N-o spune lămurit, dar reiese totuși că nu s-ar fi despărțit 
(cel puţin nu din acest motiv, căci ambiția l-ar fi îndemnat 
oricum s-o facă). În întovărăşirea cuvintelor de „conservator“ 
și „democrat“, aplicată la noua grupare, el recunoaște „ceva 
reacțiune“ în contra unor idei „care de astă dată n-ar mai 
exista în lupta dintre partide (ca în 1884 când s-au despărțit 
junimiștii), dar ar persista în lupta dintre elementele aceluiași 
partid“%. Take Ionescu nu uita și nu va uita că a fost și con- 
tinua să mai fie „o politică negativă“. În faţa tuturor proble- 
melor pe care o societate le pune, pe care le aduc împreju- 
rările și asupra cărora nu este cineva stăpân, „partidele politice 


19 Ibidem, p. 28-29, 38, 93. „În faţa răscoalelor, în chestia reformelor, am 
crezut că adevărata datorie a Partidului Conservator este ca să se pună pe al 
doilea plan orice idee şi preocupare de partid [...] Eu cred, însă adânc, și o 
cred de mulţi ani, că în faţa partidului liberal, care fatal merge tot mai mult 
spre stânga, trebuie un partid de conservare socială, dar democratic în com- 
punerea lui [...] şi reformator în concepţia lui, cu alte cuvinte un partid con- 
servator european“ (Ibidem, p. 29-30). 

% D.A.D., sesiunea ordinară 1908-1909, nr. 12, şedinţa de la 9 decembrie 
1908, p. 85-86. 

trebuie să-şi aibă soluțiunile lor pozitive“. Și ele nu trebuiesc 
luate în întrecere cu celălalt partid (aceasta ar fi „desfrâul 
anarhic al ideilor“), ci prin cercetarea realităţii cu experiența 
și învățămintele trecutului?!. Creând Partidul Conservator De- 
mocrat, Take Ionescu era convins că a înlocuit „o organiza- 
țiune moartă prin una vie“, care a preluat „apărarea ideilor 
conservatoare“ din mâna „neputinței veșnic biruite“?. La 
Galaţi spunea ascultătorilor săi că ei pot înţelege foarte bine 
de ce Partidul Conservator s-a transformat în conservator-de- 
mocrat, deoarece la Galaţi, mai mult decât în oricare colț al 
țării, afară de Capitală, „s-a transformat mai repede societatea 
românească“?. Așadar, un Partid Conservator trebuia „să scoa- 
tă toate forţele vii din sânul poporului și să îmbrăţișeze toate 
ideile înaintate“2. Însă, și corectivul urma imediat: „cu spirit 
de discernere pentru a nu tulbura ordinea în stat“. Deviza 
Partidului Conservator Democrat era: „Nici reacționarism, nici 
revoluție“*. 

Noul partid conservator nu-și fixează un program limpede 
și mai ales nu dintr-o dată. Liberalilor le apărea ca „un ceva 
mereu cârpit“, cum se exprima „L'Indépendance Roumaine“. 
Conservatorii democrați s-au mulțumit să enunţe doar soluţii, 
a căror aplicare depindea de împrejurări. Propriu-zis, Take 
Ionescu și alți lideri ai noii formaţiuni s-au pronunțat asupra 
tuturor chestiunilor, dar au evitat răspunsuri precise. Mai 
mult, nu va exista o unitate deplină în chipul de pronunțare 
asupra acelorași probleme între liderii conservatori democrați. 
La început, aceasta apărea ca o abilitate. Take Ionescu declara 


21 Discursurile d-lui Take Ionescu, șeful Partidului Conservator Democrat, rostite în 
ședințele Camerei Deputaţilor de la 24 și 30 noiembrie 1910, p. 21-22. 

22 Discursurile d-lui Take Ionescu de la 20 ianuarie—22 iunie 1908, p. 19. 
(Discursul de la Congresul din 2 februarie 1908). 

23 Ibidem, p. 31; vezi şi p. 78 (discursul de la Roman, din 30 martie 1908). 

4 N. Em. Teohari, Partidul Conservator Democrat faţă de celelalte partide, în 
„Noua revistă română“, vol. 6, nr. 22 din 4 octombrie 1909, p. 341. 

* „Noul partid a îmbrățișat într-adevăr democratismul, l-a îmbrățișat însă 
ca sistem organizat și aplicabil, nu ca explozia unei pasiuni, ca o forță dezor- 
donată care dărâmă tot ce întâlneşte în cale“ (Ibidem). 

că partidele n-au nevoie în opoziţie de programe complete. 
Abia o dată cu venirea la guvern își propun măsuri pe nevoile 
momentului. Însă lipsa unei pronunţii mai precise lăsa locul 
unei tactici de oportunism politic. Pria aceasta noii formaţiuni? 
„Iactică abilă, extrem de abilă, scria Ion Arnota — dar aşa de 
abilă încât devine periculoasă”. Nu era însă vorba de o tactică 
voită. La mijloc era, de la început, greutatea de a fixa un pro- 
gram anume din cauza eterogenei compoziţii sociale a Partidu- 
lui Conservator Democrat. 

La primul congres de la 3 februarie 1908 Take Ionescu 
fixa principiile acestui program: lărgirea actualelor categorii 
electorale, rezolvarea judicioasă a chestiunii agrare, introduce- 
rea inamovibilităţii în personalul administrativ etc.% Ulterior, 
principiile enunțate în 1908 vor fi materializate în unele pro- 
puneri concrete încadrate dezbaterii asupra reformelor. 

În Parlament, în decembrie 1908, Take Ionescu propunea 
în materie electorală un sistem de trepte: una ar fi fost conto- 
pirea colegiilor I și II, lăsând pe al III-lea așa cum era: altă 
treaptă ar fi colegiul unic, „dar cu o altă dozare, pentru ca 
elementele necultivate politicește să nu înăbușe pe celelalte“?. 
În domeniul agrar și el crede că singurul mijloc pentru a așeza 
mai bine viaţa economică a ţăranului era „ca proporțiunea 
dintre proprietatea mică și proprietatea mare să se schimbe în 
folosul proprietății mici“*. 


% 1907, an |, nr. 3 din 14 decembrie 1909, p. 62. 

2% „Adevărul“, an XX, nr. 6622 din 4 februarie 1908; vezi şi Congresul con- 
servator democrat, în „România Muncitoare“, an III, nr. 50 din 10-17 februarie 
1908; vezi Wola, Democratismul conservator, în „Viitorul social“, nr. 11-12 din 
iunie—iulie 1908, p. 387, 401. 

21 D.A.D., sesiunea ordinară 1908-1909, nr. 12, şedinţa din 9 decembrie 
1908, p. 86. 

P þa loc de a se rupe treptat din proprietatea mare circa 300 000 ha, cum 
urma a se face prin legea islazurilor, „era mai bine să faceți sforțări şi mai mari 
pentru altceva, pentru a rupe deodată un bloc de 500—600 000 hectare de pro- 
prietatea mare şi a-l trece la proprietatea mică, fie vânzându-l în loturi mici 
sau arendându-l la cultivatorii de pământ“. Modalitatea pe care o propunea era 
preluarea de către stat a pământului ipotecat la Creditul funciar rural prin 
substituirea statului ca datornic în locul proprietarilor, fără nici o emisiune 

Doi ani mai târziu, Take Ionescu, în Parlament și tot într-o 
discuţie la adresă, ţinea să revină asupra părerilor sale în cele 
două chestiuni esenţiale ale timpului. El respingea votul uni- 
versal, căci ar fi fost „sau cezarism sau anarhie“. Take Ionescu 
se oprește la două colegii. Ele „ne-ar da un teren mai larg, 
ne-ar da putinţa să introducem și reprezentarea minori- 
tăţilor “2%. 

În chestiunea agrară, șeful conservator democrat face o 
serie de constatări critice la adresa reformelor liberale de după 
1907, observându-le și el slaba eficienţă; propune unele corec- 
tive, ca, de pildă, preluarea de către stat a 1% din dobânda 
Casei Rurale. Dar mai departe nu merge. Din discursul său 
transpare îngrijorarea în faţa puternicei presiuni la care ches- 
tiunea rurală supunea societatea românească*, ca și, cel puțin 
pentru moment, neputința oamenilor de stat de a evita cioc- 
nirea intereselor dintre marii proprietari și ţărani. Pentru că, 
observă el, societatea românească are „o tranziție prea mare de 
la cap până la picioare“, „prea mari contradicțiuni“, „prea mari 
opuneri între clasele sociale“ şi nu are „lanţul de clase sociale 
care dă o societate sănătoasă“. Şi în acest context, Take lo- 
nescu regretă slaba prezență a unei burghezii rurale în 
România”. 


nouă. El nu excludea exproprierea, însă restrânsă de posibilitățile de plată a 
despăgubirii, însoțită de garantarea proprietății prin „justa şi prealabila indem- 
nitate“, fixată de justiţie. 

% Discursurile d-lui Take Ionescu, șeful Partidului Conservator Democrat, rostite în 
ședințele Camerei Deputaților de la 24 şi 30 noiembrie 1910..., p. 19-25. 

* „D-lor, să nu ne facem însă iluzie; chestiunea agrară și încă sub forma ei 
mai largă, chestiunea țărănească va rămâne pentru tot timpul generaţiunii 
noastre şi poate chiar şi pentru generaţiunile viitoare chestiunea de căpetenie 
care va trebui să formeze grija tuturor oamenilor politici. Nu va fi tărie în 
statul nostru până când nu-i vom lărgi baza pe care să stea și nu va fi tărie 
până când nu vom duce buna stare, civilizațiunea și conștiința omenească până 
în straturile țărănești cele mai profunde“ (Ibidem, p. 14). 

9 Vezi, de pildă, articolul Partid de progres, în „Opinia“ (laşi), an VI, nr. 596 
din 29 noiembrie 1908. În domeniul agrar adepţii lui Take Ionescu nu mer- 
geau mai departe decât șeful lor. La congresul conservatorilor democrați din 
iunie 1910 D. Comşa propunea măsuri pentru o mai mare valorificare a muncii 
ţăranului, prin crearea de industrii casnice în timpul iernii, înlesniri să poată 

Între timp, în sânul P.N.L., în fruntea căruia ajunge 
I.I.C. Brătianu, curentul de stânga, animat și condus de foștii 
generoși, se pronunță cu tot mai raultă tărie pentru ridicarea 
operei reformatoare pe o treaptă superioară, pentru adapta- 
rea concepţiilor politice doctrinare ale liberalilor la cerințele 
cu adevărat stringente ale realităţii social-politice românești. 
Încă din timpul răscoalelor din 1907 „generoșii“ au pus pro- 
blema votului universal. I. Radovici propune să se folosească 
momentul și să se ceară conducerii P.N.L. realizarea acestei 
reforme”. În octombrie 1909 C. Stere publica în „Viaţa Româ- 
nească“ studiul Pe terenul principiilor în care afirma, în numele 
poporaniștilor încadraţi politiceşte în P.N.L., legitimitatea și 
necesitatea exproprierii marii proprietăţi?!. În articolul-pro- 
gram, „Revista democraţiei române“ din ianuarie 1910 stabi- 
lea, între alte „rosturi“ ale gazetei: lupta pentru lărgirea bazei 
electorale şi formarea unei proprietăți mici și mijlocii”. În 
aceeași revistă, ce reprezenta stânga liberală, G.G. Danielopol 
publica un interesant studiu asupra necesităţii reformei agrare 
menită să dea putere de viaţă și dezvoltare viitoare statului 
românii. În 1910 era tot mai evident că Partidul Liberal, ca 


cumpăra mai mult pământ. Dar nu era nimic nou sub soare în măsurile lui 
D. Comşa. Poate doar ideea sa de a se înființa societăţi țărănești de vânzare a 
cerealelor sau de a se prelua de Casa Rurală sarcina valorificării lor. Ceva mai 
departe merg adepţii lui Take Ionescu în chestiunea revizuirii Constituţiei, în 
sensul lărgirii dreptului de vot (mai puţin — și aici ca de altfel în toate — 
conservatorii democrați de la Iaşi de sub conducerea lui Al. Bădărău care 
formau dreapta takistă). În presa de partid sau în presa democrată întâlnim 
dese luări de poziţie, în sens de revizuire, ale diverșilor adepţi ai lui Take 
Ionescu („Adevărul“, an XXIII, nr. 7462 din 18 iunie 1910). 

% G. Diamandi, Revizuirea Constituţiei, în „Revista democraţiei române“, an 
I, nr. 18 din 23 mai, p. 761. 

51 „Viaţa Românească“, an III, nr. 10 din octombrie 1909 (la „Cronica 
internă“). 

3 G. Diamandi, Rostul nostru, în „Revista democraţiei române“, an |, nr. | 
din 25 ianuarie 1910. 

3 G.G. Danielopol, Reforma electorală, în „Revista democraţiei române“ an 
I, nr. 2 din 31 ianuarie 1910, p. 38-47. 

M D.A. Teodoru, Să facă țăranii politică, loc. cit., nr. 7 din 7 martie 1910, 
p. 288-290. 

reprezentant al burgheziei în ceea ce avea ea mai caracteristic, 
i se impunea un nou program de acțiune”. La întrunirea libe- 
rală de la 30 mai 1910, I.I.C. Brătianu potolește îndemnurile 
venite din stânga partidului său propunând colegiu unic nu- 
mai la alegerile județene”. În sânul P.N.L. opţiunile nu erau 
pe deplin lămurite, curentul de stânga nu era dominant cu 
toate că se arăta a fi extrem de activ. Opoziția contra unor 
reforme mai radicale în structura economică, social-politică a 
țării era mare nu numai în cercurile conservatoare și ale Pala- 
tului, dar și în interiorul Partidului Naţional-Liberal. De aceea, 
până la retragerea guvernului I.I.C. Brătianu, pe planul acţiu- 
nii politice nu se încearcă nimic concret. Mai mult, Manifes- 
tul-program al P.N.L. din ianuarie 1911 în chestiunea agrară 
nu depășește spiritul și cadrul reformelor de după răscoală. 
Nici o aluzie la vreo reformă de structură nu e prezentă. Doar 
în privința drepturilor politice manifestul din 1911 anunţă, 
printr-o formulare generală, dar pentru prima dată cu certitu- 
dine, reforma electorală”. 

Faţă cu mișcarea de idei care străbătea concepţia politică 
liberală, conturându-i tot mai clar orientarea, cele două par- 
tide conservatoare au încercat să răspundă potrivit limitelor 
lor social-politice, dar în chip diferit. Presa conservator-de- 
mocrată, în principal „Ordinea“, „Acţiunea“, „La Roumanie“ 
(ziarul cel mai bun pe care-l aveau takiștii), revistele „România 
viitoare“, „Noua revistă română“, „Mouvement €conomique“, 


% Vezi, de pildă, articolul Șefule, ne preocupăm ori ne ocupăm de G. Diaman- 
di, loc. cit., nr. 31 din 10 octombrie 1910, p. 1208-1210. Socialistul M. Gh. Bu- 
jor, aprobând (dar rămânând neîncrezător) propaganda desfășurată de G. Dia- 
mandi și de alţi liberali în favoarea lărgirii dreptului de vot, considera reforma 
electorală ca „o necesitate de viață“ pentru toate partidele politice guvernante, 
căci neavând legături cu poporul acestea trăiau „ca adevărate ruini“ (Spre votul 
universal, în „România Muncitoare“ an VI, seria a Il-a, nr. 25 din 3 iunie 1910). 

3 Întrunirea Partidului Naţional Liberal..., loc. cit., nr. 20 din 6 iunie 1910, 

. 843. 

i *7 Istoricul Partidului Naţional-Liberal de la 1848 până astăzi, p. 195-203; 
I.L.C. Brătianu, Discursuri, vol. III, București, 1939, p. 382-392; Manifestul-pro- 
gram al Partidului Naţional-Liberal, Bucureşti, 1911. 

discursurile din Parlament sau de la întrunirile electorale ale 
liderilor Partidului Conservator Democrat au răspuns mai cu- 
rând favorabil propunerilor ce veneau din rândurile stângii 
liberale”. Sinteza ideilor programatice conservator-democra- 
tice o face Take Ionescu în discursul său de la Cameră din 
24 noiembrie 1910. În locul colegiului unic, spre care liberalii 
se orientau, el rămâne la două (prin unirea colegiilor I şi II), 
lărgirea lor prin extinderea circumscripţiilor electorale, prin 
înmulţirea numărului alegătorilor direcţi și reducerea condiții- 
lor de admisibilitate, în sfârșit, asigurarea dreptului de vot 
țăranilor și, în general, „libertatea“ alegerilor. Tot în domeniul 
electoral, conservatorii democrați susțin reprezentarea mino- 
rităților. Reducerea colegiilor electorale la două era o propu- 
nere de conjunctură imediată. Ea putea să aibă efecte favora- 
bile asupra conservatorilor democrați, căci era menită, cum 
observa dr. Cr. Racovski, „a întări burghezia, pe micii bur- 
ghezi și intelectuali“ în exercitarea drepturilor politice. Dar, 
asupra sistemului politic de ansamblu ar fi avut consecinţe 
minore, căci „se schimba exteriorul“, după vorba lui 
M. Gh. Bujor, și se păstra „minciuna și atârnarea electorală de 
azi“. Programul agrar propus de Take Ionescu are prevederi 
asemănătoare sau comune cu cele ale celorlalte partide de gu- 
vernământ. Evident, programul conservator-democrat cuprin- 
dea și alte prevederi care se refereau la ansamblul vieţii eco- 
nomice și social-politice a țării. În forme diferite le aveau și 
celelalte partide. Dacă nu ne oprim asupra lor e pentru că re- 
formele agrară și electorală, respectiv domeniile lor, în epocă 
sunt preponderente și canalizează opera reformatoare. 


Prin ziarele „Epoca“, „Conservatorul“, „La Politique“, „Sea- 
ra“ și „Minerva“, revista „Săptămâna politică și literară“, prin 
discursurile fruntașilor sunt potrivnici ideilor reformatoare li- 
berale. Cu toată revoluţia socială pe care o resimţiră din plin 


% La Roumanie“, an XIII, nr. 3247 din 23 ianuarie 1910. 
s „România Muncitoare“, an VI, nr. 28, 29 și 80 din 13 iunie, 22 iulie și 
12 decembrie 1910. 

la 1907 şi continuau s-o resimtă*, conservatorii nu arătau 
deloc grăbiţi să schimbe cadrele societății româneşti. P.P. Carp, 
neîncrezător în „libertăţi“ și „reforme constituţionale“, contri- 
buie în bună măsură la orientarea activităţii politice a parti- 
dului „pe terenul practic al unei bune gospodăriri economice 
și administrative și al unei ordini de stat strâns legate de prin- 
cipiul dinastic“, cum sesiza E. Lovinescu“. Lărgirii dreptului 
de vot cerută de celelalte partide (dar, după conservatori, ne- 
cerută de nimeni în ţară)“! partidul lui Carp îi opune lozinca: 
„mai întâi cultură și realizarea unei bunăstări economice la 
țară și numai după ce vom avea populația rurală cu știință de 
carte și mulțumită pe avutul ei, numai atunci se va putea acor- 
da fără primejdie o lărgire a dreptului de vot“. Cu hotărâre 
respingea o reformă electorală N. Filipescu în discursul său 
din Parlament de la 25 noiembrie 1910%. 


Principiile şi soluţiile programatice ale Partidului Conser- 
vator sunt prezentate de P.P. Carp în Parlament la 4 decembrie 
190911, la 22 martie 1910$, și, mai complet, la întrunirea de la 
Clubul conservator din 30 decembrie 19104. Pentru țărani se 
prevăd: „vânzarea moșiilor de mână moartă cu scopul dezvol- 
tării proprietăţii mijlocii, scutirea de impozite a proprietăţilor 


* În articolul De pe urma reformelor, ziarul „Conservatorul“ (an X, nr. 141 
din 1 iulie 1910) scrie că după răscoale și înfăptuirea reformelor liberale 
„țăranii au dobândit credința că mai curând sau mai târziu ei vor intra în stă- 
pânirea moșiilor boiereşti. Ceea ce până la răscoale și reformele care le-au ur- 
mat era o năzuinţă, a început acum să devie o credinţă întemeiată“. Şi ziarul 
cantacuzinilor acuza pe liberali de instigatori la neliniști și nemulțumiri sociale. 

1 E, Lovinescu, Istoria civilizației române moderne, vol. Il, București, 1925, 

. 119. 
i 1! Vezi articolul Nimeni nu cere votul obștesc, în „Conservatorul“, an X, 
nr. 203 din 17 septembrie 1910. 

1 Despre reforma electorală, în „Conservatorul“, nr. 271-275 din 10-15 de- 
cembrie 1910. 

43 Idem, nr. 261 din 27 noiembrie 1910. 

11 G. Gane, op. cit., vol. Il, p. 387-393. 

% Ibidem, p. 401-406. 

1% Vezi „Universul“, an XXIX, nr. 1 din 1 ianuarie 1911; C. Bacalbașa, 
op. cit., vol. IV, p. 10. 

sub 6 ha, ieftinirea traiului prin modificarea tarifului vamal 
(îndeosebi pentru articolele agricole ţărăneşti), modificarea 
legii cârciumilor. Problema agrară era redusă la o „gospodă- 
rire rațională“ și la „o educaţie sănătoasă“, lipsa pământului 
nefiind luată serios în consideraţie. Nu-i mai puţin adevărat că 
și programele celorlalte partide de guvernământ sufereau de 
aceeași gravă omisiune, dar în soluţiile indicate de conserva- 
tori se simţea parcă mai evident „stagnanţa“ politică a unei 
bune părți a clasei conducătoare din România. Despre o even- 
tuală reformă electorală programul conservator nu pomenea. 
I. Lahovari declara fără înconjur, în decembrie 1908, că ideea 
apărării proprietății mari („care trebuie să fie apărată de con- 
servatori“) „implică combaterea oricărei reforme electorale 
care ar tinde spre colegiul unic sau spre sufragiul universal“. 
Programul anunțat de Carp mai cuprindea reforma adminis- 
trativă, înmulţirea căilor ferate, în sfârșit, o lege a meseriilor 
care în prima parte prevedea asigurări sociale pentru mese- 
riași și muncitorit?. În ansamblu era un program care mergea 
pe linia tradițională a conservatorismului de concesii dirijate, 
de adaptare parţială la spiritul epocii respective fără de care 
Partidul Conservator nu putea exista ca partid de guvernă- 
mânt într-o ţară supusă prefacerilor continue. 


11 Vezi M. Gh. Bujor, „Democratismul “ partidelor noastre, în „România Munci- 
toare“, an IV, seria a Il-a, nr. 64 din 25 decembrie 1908. 

1% Vezi și An. Iordache, Viaţa politică în România 1910-1914, București, 
1972, p. 32-33. 


(e ee N ie 22) 


„In dubiis...“ hotărăște Coroana 


O aprigă dispută va avea loc între cele două partide con- 
servatoare asupra legitimităţii venirii la putere, fiecare reven- 
dicând drepturile sale la succesiunea liberalilor. 

Dacă prevederea constituţională potrivit căreia „puterea 
emană de la naţiune“ ar fi avut vreo consistență practică (dar 
n-avea nici una), atunci conservatorii democrați ar fi avut 
temeiuri mult mai justificate de a forma guvernul. Dar în Ve- 
chea Românie, cu o viaţă politică foarte restrânsă, nu „naţiu- 
nea“ era aceea care prin votul său făcea și desfăcea guvernele, 
ci Coroana și sfetnicii ei. Or, regele Carol, care domnise peste 
40 de ani cu un sistem bipartid, nu avea deloc intenţia să-l 
schimbe în apusul domniei, chiar dacă realitatea politică îl în- 
demna la o schimbare. De la început, încă din ianuarie-martie 
1908, regele nu-i acorda lui Take Ionescu nici o șansă!. Ulte- 
rior își dă totuși seama că frământarea politică stârnită de 
acțiunea politică a lui Take Ionescu este mare şi nu poate fi 
neglijată*. De aceea, îndeamnă atât pe conservatori cât și pe 


! T. Maiorescu, op. cit., f. 4. Lui Maiorescu, la 6 decembrie 1908, regele îi 
spunea că „nu admite decât două partide“, că „F. Ionescu nu are nici un om 
de valoare ministerială cu el“ (Ibidem, mss. 3662, jurnal nr. 28, f. 29); lui 
Gh. Gr. Cantacuzino, la 5 decembric 1910, Carol îi arăta că numai două par- 
tide sunt recunoscute de el, ca partide „frățești“. Cât priveşte conservatorii 
democrați, ei nu sunt partid ci „adunare de nemulţumiţi“ (Ibidem, mss. 3663, 
jurnal nr. 29, f. 82). 

* În audiența acordată lui Marghiloman, el îi prezintă acestuia pericolul 
ca un viitor guvern Carp să nu se poată susține în faţa unei coaliţii electorale 

conservatorii democrați să ajungă la o înțelegere înainte de 
alegeri. După acestea „văzând și făcând“, căci dacă erau pier- 
dute „va fi evident că va trebui să ne împăcăm cu Take și să 
reconstituim partidul“, cum declara Marghiloman? (știind însă 
prea bine că nu le va pierde fiind la guvern). De ochii lumii și 
pentru a satisface dorinţa regelui, carpiștii, prin Al. Marghi-: 
loman și N. Filipescu, inițiază unele tratative cu Al. Bădărău, 
reprezentantul lui Take Ionescu’. Insuccesul era însă de la în- 
ceput previzibil*. O ştia şi regele și dacă insista era pentru a 
ține în șah ambele partide, tăind din avântul lui Take Ionescu, 
prea pornit spre cucerirea puterii, arătându-i astfel că nu 
intenționează să-l cheme singur la guvern și, în același timp, 
încercând să-l supună mai mult pe Carp — fire independentă, 
cu dimensiuni de caracter care nu erau în graţia regală —, 
amenințându-l cu Take Ionescu. El nu se sfiește să facă promi- 
siuni şi lui Take Ionescu în audiența acestuia de la 13 aprilie 
1910, știind însă de mai înainte că nu pe el îl va aduce la 
putere‘. În concepția regelui soluționarea succesiunii imediate 
a liberalilor, prin preferința carpiștilor, nu rezolva decât pen- 
tru moment problema celor două partide conservatoare. De 
teama tulburărilor interne provocate de partidul rămas pe 
dinafară, ca și din dorința de a avea o singură formaţiune po- 
litică conservatoare, oponentă liberalilor, el va îndemna mereu 
la colaborare. 


liberalo-takiste, vorbindu-i chiar de ideea unei abdicări din parte-i în cazul 
complicării situaţiei interne (Al. Marghiloman, op. cit., vol. 1, 1897-1915, 
p. 77-78). 

: Ibidem, f. 78. 

3 Ibidem, f. 81. Vezi şi T. Maiorescu, op. cit., jurnal nr. 29, mss. 3663, 
f. 64-65; vezi şi M. Iosa şi Tr. Lungu, op. cit., p. 248-251. 

* C. Xeni relatează o scenă care nu ştim să fi avut loc, dar ar fi putut avea: 
Carp îl vizitează pe Take Ionescu și îi spune că a fost trimis de rege pentru 
guvernare. „Tu ştii însă că noi doi nu suntem făcuţi să ne înţelegem. Să vorbim 
dar de altceva mai interesant“. Şi cei doi au vorbit un ceas întreg de agricul- 
tură, călătorii, de Wagner (vezi C. Xeni, op. cit., p. 243; idem, Portrete politice, 
Lausanne, 1945, p. 75, în mss.). 

1 T. Maiorescu, op. cit., f. 31. 

În aducerea la putere a conservatorilor și nu a conserva- 
torilor democrați erau interesaţi și liberalii din mai multe mo- 
tive, între care principalul era că în 1910 carpiştii erau mult 
mai slabi decât takiștii. Implicit guvernarea acestora ar fi fost 
mai scurtă. Dimpotrivă, venirea lui Take Ionescu i-ar fi întărit 
acestuia foarte mult poziţia sa și a partidului în defavoarea 
influenţei politice liberale*. De aceea, la retragere, I.I.C. Bră- 
tianu sfătuiește pe rege cu chemarea lui P.P. Carp și câteva zile 
după aceea, continuându-și jocul, încheie un cartel electoral cu 
Take Ionescu (ar fi făcut la fel cu PP. Carp dacă acesta ră- 
mânea în opoziţie). Unii dintre conservatori, intuind jocul libe- 
ralilor, sfătuiau ca partidul să se bată nu pentru a lua puterea, 
ci pentru a-și reface unitatea. Pentru a-i neutraliza pe takiști, 
se cerea conlucrarea cu ei și nu aruncarea acestora în braţele 
liberalilor care îi vor manevra în interesul lor**. 

Puterea a interesat însă întotdeauna partidele de guvernă- 
mânt înainte de orice altceva. La 29 decembrie 1910 guvernul 
prezidat de Carp, care deţinea și portofoliul Finanțelor și în 
care intrau: T. Maiorescu la Externe, Al. Marghiloman la In- 
terne, I. Lahovari la Domenii, C.C. Arion la Culte, N. Filipes- 
cu la Război, D. Neniţescu la Industrie și Comerţ, B. Delavran- 
cea la Lucrări Publice și M.G. Cantacuzino la Justiţie, depunea 
jurământul***. Și cu aceasta „aceea ce pentru unii era o con- 
troversă, aceea ce pentru alţii era o imposibilitate, dar ceea ce 
pentru noi era o certitudine s-a întâmplat“, cum scria ziarul 


* Vezi B.A.R., secția mss., Corespondenta N. Filipescu—T. Maiorescu, scri- 
soarea 34 (11) XIII din 13 sept. 1910. 

** Vezi foarte interesanta scrisoare a lui A. Cantacuzino, șeful organizaţiei 
conservatoare de la Focșani, adresată lui Al. Marghiloman, la 5 decembrie 
1910, în A.N.R., fond Al. Marghiloman, dosar 46, f. 1-4. 

*** Guvernarea P.P. Carp, ca şi următoarea, a lui T. Maiorescu, beneficiază 
de cartea: Viaţa politică în România 1910-1914 a lui Anastasie Iordache; același 
cercetător reia cercetarea sa, în Legislaţia conservatoare şi criza balcanică 
(1911-1913), cap. XVI al lucrării Istoria parlamentului..., p. 430-445. Pentru 
politica externă, vezi Gheorghe Zbuchea, România și războaiele balcanice 
1912-1913, București, 1999. 

„Conservatorul“. La 30 decembrie PP. Carp rostea la Clubul 
conservator discursul program al noului guvern?. 

Împărțirea portofoliilor în ministerul P.P. Carp, net avan- 
tajoasă junimiştilor, stârnește nemulțumirea mai ales a vechilor 
conservatori: I. Grădișteanu, C. Olănescu, M. Vlădescu, 
M. Deșliu, L. Elefterescu ș.a., care se văd lipsiţi de funcţii și 
trecuţi pe un plan secundar. Aceste disensiuni, ce țineau de 
felul în care se făcuse fuziunea în 1907, destul de în pripă și 
în condiţii favorabile pentru junimiști, vor fi treptat depășite, 
dar niciodată pe deplin. În afara preferinţei, firești, a lui 
P.P. Carp pentru junimiști, trebuie observată aici și tendința 
șefului conservator de a bara manifestările ultraconserva- 
toare, fățiș exprimate de către unii din foștii adepţi ai lui 
Gh. Gr. Cantacuzino. 

Pentru conservatori venirea la guvern era un succes. După 
ruptura din 1908 speranţele lor de guvernare se diminuaseră 
mult și mulți credeau că drumul spre putere a fost închis pen- 
tru destulă vreme. Pentru conservatorii democrați a fost o 
lovitură adânc resimțită. Chiar dacă, pe moment, prea puţini 
din ei părăsesc partidul pentru a trece la conservatori (atrași 
de beneficiile puterii), avântul lor e oprit de dezamăgire”. 

„Am visat și eu să zidesc ceva în această țară...“, spunea 
Take Ionescu, cu tristeţe și mânie la 6 ianuarie 1911, la prima 
întrunire a conservatorilor democrați de la București de după 
numirea lui Carp, la care toţi fruntașii lor sunt îndâriţi și 
porniţi: dr. C.I. Istrati, Aurel Eliescu, N. Fleva, Al. Bădărău, 
M. Antonescu’. La 9 ianuarie, la Craiova, la o altă mare întru- 
nire a conservator-democraţilor, N. Fleva proferează amenin- 
țări directe la adresa suveranului”. Ca în februarie 1888, lupta 


5 An X, nr. 28, din 31 decembrie 1910. 

6 „Universul“, an XII, nr. l din 1 ianuarie 1911. 

7 La 31 decembrie 1910 regele Carol îl cheamă pe Take Ionescu „ca să-l 
îmblânzească“, dându-i speranţe de „viitor“ (vezi T. Maiorescu, op. cit., f. 94). 
Faptul nu poate împiedica însă murmurele takiştilor împotriva regelui și „a 
forțelor oculte“). 

5 „Acţiunea“, an X, nr. 2322 din 9 ianuarie 1911. 

9 Idem, nr. 2323 din 11 ianuarie 1911. 

opoziţiei ia forme foarte îndârjite. În pregătirea alegerilor 
(anunţate pentru 16, 18, 20 februarie la Camera Deputaţilor 
și 22 şi 24 februarie pentru Senat) opoziţia coalizată răspân- 
dește tot felul de zvonuri la adresa regelui, agită armata, sa- 
tele, ține numeroase întruniri, înființează organe de presă de 
scurtă durată în toate judeţele*. Erau sufletul acestor acţiuni 
conservatorii democrați, cei mai nemulțumiți de venirea gu- 
vernului Carp. Liberalii oricum ştiau că au intrat în opoziţie 
pentru o vreme și agitația lor era prematură. Pentru a potoli 
opoziţia, P.P. Carp oferă opoziţiei 55 locuri în Parlament. Dar 
atât Take Ionescu, cât și I.I.C. Brătianu refuză. Și atunci intră 
în acțiune „maestrul teatrului de păpuși“, cum îl numește 
C. Gane pe Al. Marghiloman, ministrul de Interne. El regi- 
zează atât de bine „farsa electorală“, încât nu numai că asigură 
majoritatea guvernului (cu excepţia colegiului I de la Senat), 
dar obține chiar un succes**. Opoziția nu reușește să trimită 
în Parlament decât 45 de reprezentanți, dintre care 20 sunt 
conservatori democraţi!. Ministrul de Interne conservator a 
întrebuințat în aceste alegeri toată gama de abuzuri și ingerin- 
te, înfrângând opoziţia care a fost puternică peste tot. Izbânda 


* Miniștrii sunt numiţi „les bandits de Sa Majesté“, P.P. Carp „escroc po- 
litic“. Depeşe bombastice despre tot felul de violenţe în alegeri adresate regelui. 
Un manifest incendiar în Vlașca, chemând țărănimea să se ridice „contra cio- 
coilor“; trei răniţi cu revolverul de partizanii candidatului Iarca la Buzău. Avea 
haz pe ziduri lupta prin afişele electorale. „Trăiască Cartelul“, alături „lată ce 
opinie au cartelaţii unii de alţii“ și urmează notații din discursuri și articole de 
gazetă (desigur, din anii 1908-1910 când liberalii erau net împotriva takiştilor 
— n. n.). „Votaţi Crucea!“ (semnul cartelaţilor) şi dedesubt: „Nu amestecați 
Crucea în luptele politice“ (Jean Cerchez, Însemnări din viața mea, caiet 8, f.f.; 
însemnare din 16 februarie 1911); Vezi şi An. Iordache, Legislaţia conservatoare 
și criza balcanică (1911-1913), în op. cit., p. 432-434 unde sunt folosite materiale 
provenind de la fondul Direcţiei poliţiei și siguranţei generale, dosar 3/1911. 

** C. Bacalbașa povestește o întâlnire a lui P.P. Carp cu un fost deputat 
liberal, căruia șeful guvernului îi spune: „— Păcătoasă ţară — De ce coane 
Petrachi? — Să vezi că am să reușesc în alegeri“! (op. cit., vol. IV, p. 11). T. 
Maiorescu în memoriile sale scrie: „Mare, neașteptat succes al nostru... rezultat 
splendid... (op. cit., jurnal nr. 30, mss. 3664, f. 11). 

10 Vezi rezultatul votului în Anuarul statistic al României, 1915-1916, Bucu- 
rești, 1919, p. 12: „Opinia“, laşi, VIII, nr. 1241 din 26 februarie 1911. 

lui Marghiloman din 1911 dovedea, dacă mai era nevoie, cât 
de „guvernamentală“ era țara, după cum bine remarca 
P.P. Carp*. Profund dezolat, Take Ionescu dă un interviu în 
„Viitorul“, declarând că el nu poate avea nici o consideraţie 
pentru un guvern care a venit la putere „pe o cale lipsită de 
mândrie“, adică prin favoarea regală, şi vrea să se menţină 
prin abuzuri și silnicie!!. 

Dar lupta dintre „Take și Petrache“, cum erau numiţi în 
epocă cei doi protagoniști, în cursul căreia cel de-al doilea 
marcase deja două puncte importante, abia începe. Ea se des- 
fășoară aprigă, conservatorii democrați fiind hotărâți să do- 
boare guvernul conservator, în vreme ce P.P. Carp se strădu- 
ieşte „de barrer le passage à Take Ionescu“. Această luptă, 
firește, angajează și celelalte forțe politice. Conservatorii demo- 
craţi trec de la cartel electoral la alianţă cu liberalii și încearcă 
să forțeze astfel mâna regelui, nemijlocit sau prin întrunirile 
publice și manifestaţiile de stradă repetate. Conservatorii caută 
să păstreze de partea lor bunăvoința regală. Dar, în condiţiile 
unei opoziții coalizate, guvernul conservator, care conduce 
țara cu o bună administraţie, nu are prea mari șanse să se 
menţină. Slăbiciunea lui venea și dinăuntru nu numai din afa- 
ră. Pentru a se mai potoli resentimentele vechilor conservatori 
(preferința lui P.P. Carp față de junimiști era prea pronunțată), 
președinte al Adunării Deputaţilor este ales C. Olănescu, iar 
vicepreședinți M. Seulescu, D. Greceanu, M. Vlădescu și 
M. Deșliu. Faptul nu va împiedica însă manifestarea unor sen- 
timente ostile față de junimiști (vezi mai ales discursurile lui 
I. Grădișteanu și Gh. Gr. Cantacuzino!?). În sânul guvernului, 
Filipescu acceptă cu mare greutate autoritarismul lui P.P. Carp 
și din toamna anului 1911 începe să acţioneze pentru o îm- 


* Dând vina pe sistemul electoral cu totul compromis, socialiștii scriau că 
nu s-a mai văzut ca un guvern atât de slab și un partid atât de dezmembrat să 
aibă asemenea succese și să iasă așa de învingător și întărit din alegeri. („Româ- 
nia Muncitoare“, an VI, nr. 100 din 24 februarie 1911). 

I „Viitorul“, an IV, nr. 1135 din 27 februarie 1911. 

12 Idem, an IV, nr. 1157 din 24 martie 1911; D.A.D,, nr. 12, şedinţa din 
24 martie 1911, p. 101-109. 

păcare cu Take Ionescu, determinând astfel o zdruncinare a 
poziţiei guvernului Carp’. Pentru o împăcare cu Take Ionescu 
se pronunță, dintre personalităţile conservatoare importante, 
şi C. Olănescu!'f. Înăsprirea luptelor politice interne, ca și ati- 
tudinile exprimate de unii membri importanți ai Partidului 
Conservator îl îndeamnă pe rege să ceară o concentrare a ce- 
lor două partide conservatoare încă din vara anului 1911, 
neexcluzând chiar o viitoare șefie a lui Take Ionescu în parti- 
dul eventual fuzionat”. La îndemnul regelui între P.P. Carp și 
Take Ionescu are loc o întrevedere la 15 septembrie 1911, 
care nu duce însă la nici un rezultat. 

Cu toată atmosfera încordată din sânul partidului, dar mai 
ales din raporturile cu opoziţia, care nu încetau să devină din 
rele în foarte rele, guvernul P.P. Carp impulsionează o bună și 
bogată activitate legislativă, care pune în aplicare programul 
anunțat de șeful guvernului la 30 decembrie 1910. Câteva legi 
sunt de remarcat, unele chiar cu deosebire. La 22 martie este 
adus în Cameră un proiect de lege pentru ieftinirea traiului: 
scutirea de impozit funciar al proprietăţilor rurale mai mici de 
6 ha în afară de vii şi livezi de pomi; desființarea taxelor 
fondului comunal asupra făinei și petrolului; desființarea do- 
bânzii la sumele datorate statului de către țărani de la 1 apri- 
lie 1911 înainte pentru valoarea porumbului, semințelor și 
nutrețurilor cumpărate și distribuite de stat în anii 1904-1905; 
abrogarea legilor din 6 aprilie 1889 și 30 martie 1908, prin 
care se constituia un fond de rezervă al C.F.R.-ului ș.a. Pro- 
iectul era bun, răspundea unor nevoi prezente și cu toate cri- 
ticile conservatorilor democrați, mai cu seamă ale lui Al. Bădă- 
rău, este votat în unanimitate la 23 martie 191116. El este 


15 Vezi T. Maiorescu, op. cit., mss. 3664, jurnal nr. 30, f. 68, 81, 97, 98; 
Al. Marghiloman, op. cit., vol. I, 1897-1915, p. 85-91. 

1 Al. Marghiloman, op. cit., vol. I, 1897-1915, p. 92; T. Maiorescu, op. cit., 
f. 21. 

15 Vezi convorbirile lui T. Maiorescu cu regele de la 23, 31 iulie şi 29 august 
(op. cit., f. 56, 57, 68). 

15 D.A.D., sesiunea ordinară 1910-1911, nr. 14, ședința din 23 martie 
1911, p. 181-185. 

completat la 16 noiembrie 1911 de o lege contra trusturilor și 
cartelurilor, contra instituirii prețurilor de monopol la produ- 
se de consum de primă necesitate: făină, carne, unt, fructe. Se 
prevedeau pedepse cu închisoarea de la 6 luni la 2 ani și o 
amendă de la 1 000 la 3 000 de lei pentru toţi cei care par- 
ticipau la instituirea prețurilor de monopol, iar pentru scum- 
pirea produselor alimentare pedeapsa era între l și 5 ani și 
amenda de 5 000 de lei”. 

O lege importantă e legea meseriilor. O veche dorinţă a lui 
PP. Carp. Încă la 1888 elaborase un proiect, nu de reînființare 
a breslelor (desființate în 1873), cum s-a zis în epocă, ci pentru 
crearea unor forme organizatorice de încurajare a meseriașu- 
lui român aflat într-o condiţie de totală inferioritate faţă de cel 
străin. Un proiect care nu s-a realizat, cum nu s-a realizat nici 
cel al lui N. Filipescu din 1900, din cauze diverse (în principal 
pentru că cei doi fuseseră prea puţin miniștri ai resortului 
industriilor). Ce nu izbutiseră conservatorii, izbutesc liberalii în 
1902, prin legea lui B. Missir. O lege deficitară însă pentru că 
nu includea muncitorii din fabrici, meseriașii de la sate, nu 
prevedea aplicarea asigurărilor sociale în cazul accidentelor de 
muncă și de bătrânețe și, în plus, prin crearea corporațiilor, 
nu oferea nici un adăpost în fața concurenţei. Conservatorii în 
1906, prin legea asupra muncii minorilor și femeilor în așeză- 
mintele industriale și exploatări miniere, au lărgit prevederile 
sociale de mai înainte. D. Neniţescu aduce, în sfârșit, în 1911, 
o lege care voia să exprime mai clar și mai precis gândirea 
conservatoare în materie“. 


17 Ibidem, sesiunea ordinară 1911-1912, nr. 2, şedinţa din 16 noiembrie 
1911, p. 5-6. 

* Legea Neniţescu avea o primă parte referitoare la organizarea meseriilor 
şi a lucrătorilor şi o a doua cu privire directă la asigurările muncitorești. 
Meseriașii şi lucrătorii din fabrici erau organizaţi în bresle și corporaţii. Breasla 
(„Asociaţiunea a cel puţin 25 de meșteri care se îndeletnicesc cu același meş- 
teșug“) era organul apărării intereselor profesionale, iar corporaţia, formată 
din una sau mai multe bresle în așa fel încât să cuprindă cel puţin 1 000 de 
membri, era organul asigurărilor sociale. Aceste asigurări erau pe trei ramuri: 
contra bolii, accidentelor și de bătrâneţe. Primele două erau pe baza contri- 

Legea meseriilor ilustra cel mai convingător principiul con- 
servator al intervenţiei statului pentru reglementarea relaţiilor 
sociale. 


Același principiu al intervenţiei, dar de data aceasta în me- 
canismul economiei, împărtășit chiar cu și mai multă convin- 
gere de liberali, îl ilustrează legea încurajării industriei na- 
ționale. Și la ea, ca și la precedentele, P.P. Carp este coautor. 
Ceea ce se urmărea era înlăturarea neajunsului ca, în perioada 
de încurajare, unele fabrici (mai nou înființate) să se bucure 
de avantaje, iar altele nu (legea din 1887 și corectările ei acor- 
dau avantaje doar pentru 15 ani). În același timp, de încura- 
jare urmau să se bucure nu numai fabricile „cu motoare pu- 
ternice“, adică cele mari cum se prevăzuse în 1887, ci toate, 
adică şi cele mijlocii și mici pentru a se da o posibilitate de 
dezvoltare și rezistență industriei mici a meseriașilor și celei 
casnice. În plus, trebuia îndepărtat neajunsul de până atunci, 
adică acordarea de avantaje și fabricilor care importau materie 
primă (legea din 1887 și cele care i-au urmat scuteau de taxe 
vamale multe materii prime importate și multe semifabricate*. 
Proiectul P.P. Carp—D. Neniţescu nu mai acorda avantaje 


buţiei patronilor şi lucrătorilor, a treia cu participarea egală a salariaţilor, 
patronului și statului. Această organizare avea defectele ei (contribuţia lucrăto- 
rilor greva asupra salariului lor, conducerea organismului de asigurare reve- 
nea de regulă patronilor, sistemul împiedica manifestarea legală a nemulțumi- 
rilor), dar pe plan european atunci cam la fel erau formele sale. Ba chiar 
asigurarea socială stabilită de legea Neniţescu era mai bună, în sensul unei mai 
mari eficienţe, decât organizările asemănătoare din Franţa sau alte țări 
europene. Dezbaterea legii în Cameră a fost contradictorie. Cu aprobări din 
partea conservatorilor Gr. Vericeanu, M. Brăileanu, P. Rădulescu, C.C. 
Bacalbașa; cu critici de la stânga, din partea lui V.G. Morţun, Al. Giulea și Take 
Ionescu sau de la dreapta: I. Grădișteanu și un bun discurs de aprobare, acela 
al lui I. Lahovari. În Senat atmosfera a fost mai liniștită. Sc. Arion, Gh. 
Târnoveanu, Gh. Rahtivan au susţinut proiectul. În Cameră votul a fost de 90 
contra 17, în Senat unanimitate (Vezi sesiunea 1911-1912, ședințele din 17 şi 
18 decembrie 1911, p. 219-225; I. Mamina, V. Niculae, op. cit., p. 85-86. Aici, 
în paginile următoare, vezi și atitudinea lucrătorilor față de lege). 

* Între 1894 și 1910 statul pierduse 24 265 091 lei din această cauză 
(D.A.D., sesiunea 1911-1912, nr. 26, şedinţa din 25 ianuarie 1912, p. 442). 

pentru materia primă adusă din străinătate decât cu foarte 
rare excepții, și atunci scădea taxa vamală proporţional cu mă- 
rimea întreprinderii, încât toţi producătorii erau favorizați 
deopotrivă“. 

Proiectul de lege n-a fost criticat în Parlament (de altfel 
opoziţia se retrăsese și în presă critica ei e neînsemnată**). Cei 
care au vorbit (D. Gianni, C. Bacalbașa, Gr. G. Cantacuzino, 
D. Neniţescu, G. Mironescu, chiar și Al. Giulea — la Cameră 
și Șt. Cerkez, Em. Lăzărescu, G. Târnoveanu, dr. G. Pallade, 
Sc. Arion — la Senat) l-au susținut. Camera îl aprobă cu 61 
voturi contra 4, iar Senatul în unanimitate. Și legea P.P. Carp— 
D. Neniţescu a rezistat până în... 1938. Neniţescu declara în 
Parlament la 25 ianuarie 1912: „...fără agricultură, neavând 
alt export, curat indigen, mai însemnat, nu ar veni banii în ţa- 
ră, iar fără industrie am fi siliți a cumpăra toate din străi- 
nătate, astfel încât fără ea nu ar rămânea banii în ţară. Trebuie 
deci să avem o industrie“!8. Și dacă este adevărat că dintre 
guvernanţii României moderne liberalii contribuiseră cel mai 
mult la ridicarea unei industrii, în nici un caz nu se poate 
spune despre conservatori că nu i-au susținut în eforturile lor, 
consolidându-le. 


* Întreprinderile ce urmau a se bucura de avantaje erau cele care, în afara 
personalului administrativ și tehnic, foloseau 20 de lucrători şi aveau mașini de 
cel puţin 5 cai putere puse în funcțiune. Totodată, se bucurau de ele și mese- 
riaşii care întrebuinţau cel puţin 4 calfe sau meşteri, societăţile cooperative de 
meseriași cu 2 000 lei capital și cu 10 lucrători sau asociaţi, cooperativele sătești 
sau stabilimentele care întrebuinţau la un loc sau la domiciliu 20 de lucrători 
în industria casnică. Avantajele erau împărţite în două: industriilor prelu- 
crătoare de materii prime din ţară și celor care exportau 1/4 din producţia lor 
anuală li se acordau avantaje pentru 30 de ani; celor prelucrătoare cu precă- 
dere a materiilor prime din import pentru 21 de ani. Şi unele întreprinderi şi 
celelalte erau obligate, în schimbul avantajelor, să aibă 75% din lucrători și 
personal administrativ români, din personalul tehnic 25% să fie de asemenea 
români (cu o creștere de până la 60% în perioada a III-a de încurajare). 
Totodată aceste întreprinderi trebuiau să comunice bilanțul de pierderi şi 
profituri (vezi Ibidem, nr. 26, ședința din 25 ianuarie 1912, p. 437 şi urm. Ra- 
portul asupra proiectului prezentat de D. Neniţescu). 

** De pildă, V.I.C. Brătianu, Scrisori și cuvântări, vol. III, Bucureşti, 1937, 
p. 6-15 (atitudinea fruntașului liberal în „Viitorul“ din ianuarie 1912). 

1 D.A.D., nr. 26, ședința din 25 ianuarie 1912, p. 442. 

O lege bună este și aceea a vânzării în loturi la țărani a 
moșiilor de mână moartă. Persoanele juridice erau autorizate 
să vândă statului moșiile pe care le deţineau cu scopul de a fi 
parcelate și vândute ţăranilor la preţuri avantajoase în loturi 
care să nu fie mai mici de 5 ha și mai mari de 25 ha. Su- 
prafaţa de pământ ce urma să intre în posesia țăranilor ajun- 
gea la 250 000 ha și se încuraja proprietatea mijlocie*. E ade- 
vărat că sub presiunea marilor proprietari din partid, I. Laho- 
vari, care aduce proiectul de lege, a fost nevoit să înlocuiască 
„obligativitatea“ persoanelor juridice de a vinde cu „autoriza- 
ţia“, ceea ce era desigur mult mai puţin, cum Al. Ciuflea ținea 
s-o remarce”. Este adevărat, iarăși, că prin noua lege un ele- 
ment esenţial al problemei agrare, lipsa de pământ a ţărăni- 
mii, rămânea tot nerezolvat. Dar conservatorii ţineau să le 
răspundă liberalilor că și ei sunt preocupaţi de situaţia țăra- 
nului, dar în felul lor. „Prin muncă se capătă proprietatea, iar 
nu prin violenţă și nici prin cerșetorie“ — declara I. Lahovari 
în Cameră. Aluzia era evidentă la programele de expropriere 
care tot circulau în rândurile liberalilor. 

Alte legi adoptate sub guvernarea P.P. Carp modificau 
organizarea Înaltei Curți de Casaţie și Justiţie, acordau drep- 
turi politice depline dobrogenilor, deschideau credite extraor- 
dinare pentru Ministerul de Război (66 de milioane lei), modi- 
ficau dispoziții din legea învățământului (orientare spre cerce- 
tare ştiinţifică, lărgirea autonomiei Universităţilor) ș.a. O legis- 
laţie bogată, bună și foarte utilă. Conservatorii rămâneau 
aceeași pricepuţi organizatori şi administratori de ţară. 


* Proiectul e votat în unanimitate de Cameră și cu 41 voturi contra 5 de 
Senat (An. lordache, Legislaţia conservatoare și criza balcanică (1911-1913), în 
op. cit., p. 439). 

19 D.A.D., nr. 44, ședința din 22 februarie 1912, p. 872-885. 

1. O nouă criză politică conservatoare 


P.P. Carp ar fi putut rămâne în funcţie până în ajunul crizei 
balcanice dacă nu ar fi intervenit „afacerea tramvaielor“. Cu ea 
guvernul este obligat să ducă lupta pe două fronturi: împo- 
triva conservatorilor democrați și împotriva liberalilor, care 
acum nu se mai mulțumesc să sprijine numai pe Take Ionescu, 
ci intră nemijlocit în acţiunea de răsturnare. Afacerea tramva- 
ielor, în primul rând o afacere liberală, nu era de prea mari 
proporţii. Putea aduce însă o lovitură politică la adresa parti- 
dului advers. Conjunctura era nefavorabilă conservatorilor. 
Măsurile luate de ministrul Al. Marghiloman, sprijinit cu toată 
autoritatea de PP. Carp*, se întorc în cele din urmă împotriva 
conservatorilor. Afacerea tramvaielor devine platforma opo- 
ziţiei pentru înlăturarea guvernului Carp. La 16 decembrie, 
după declaraţiile lui Take Ionescu la Cameră și ale lui 
I.I.C. Brătianu la Senat, opoziţia părăseşte Parlamentul, moti- 
vându-și actul prin „neconstituţionalitatea“ noi legi**. 

Coaliția liberalo-conservator-democrată mută lupta împo- 
triva guvernului Carp în manifestaţiile și întrunirile de la 
cluburi și din stradă. La începutul anului 1912 toate orașele 
țării — Bucureștiul în primul rând — cunosc violente agitații 
ale opoziţiei***. La 8 ianuarie se devastează localul clubului 


* Prin legea votată la 16 şi 17 decembrie 1911, Al. Marghiloman desfiin- 
țează statutele societății din 1909, înlocuindu-le cu altele, favorabile Primăriei 
Capitalei şi nu acţionarilor. La 27 și 28 noiembrie P.P. Carp ripostează violent 
lui 1.I.C. Brătianu de pe poziţia autorităţii morale pe care i-o dădea „o viaţă 
publică dezinteresată și o viață privată corectă“ (aluzie la căsătoria doar de o 
lună a lui Brătianu la Ruginoasa), amenințând cu aplicarea „fierului roșu pe 
unele răni“ (D.S., nr. 10, şedinţa din 28 noiembrie 1911; D.A.D., nr. 100 din 
7 decembrie 1911). Atacul, altfel de mare efect, prilejuind lui Carp şi un mare 
succes oratoric, era însă prea dur, pentru ca liberalii să-l uite. 

** P.P. Carp însoţeşte această plecare cu usturătoarele cuvinte: „Pe principii 
se fac revoluţii, pe afaceri nu“ (D.A.D., nr. 16, şedinţa din 16 decembrie 1911, 
p. 275). 

*** Vezi „La Roumanie“, „Acţiunea“, „Viitorul“, „Epoca“, „Conservatorul“ 
din ianuarie—martie 1912. 

conservator din București și poliția şarjează printre manifes- 
tanţii din Piaţa Teatrului Național’. 

Conservatorii răspund organizând și ei întruniri și mani- 
festaţii împotriva opoziţiei, situaţie mai rar întâlnită în uzuan- 
tele vieţii politice moderne românești*. În același timp ei ame- 
nință cu dezvăluirea și a altor afaceri liberale privind petrolul, 
pescăriile și, mai grav, cu dezvăluirea represiunilor sângeroase 
ale guvernului liberal din 19072. 

În noile condiţii create prin înăsprirea raporturilor dintre 
partide, situația guvernului conservator devine și mai dificilă. 
Regele, din ce în ce mai nemulțumit de agitaţiile opoziţiei, 
îndeamnă stăruitor la ieșirea din criza politică prin închegarea 
unei concentrări conservatoare. El însuşi are numeroase con- 
vorbiri cu Take Ionescu, T. Maiorescu, PP. Carp, Em. Costi- 
nescu ș.a., încercând să stabilească bazele unei înţelegeri și 


! Vandalii, în „Conservatorul“, an XII, nr. 6 din 10 ianuarie 1912; vezi 
„Viitorul“ an V, nr. 1408 din 10 ianuarie 1912. Referindu-se la aceste agitaţii, 
Declaraţia Comitetului Executiv al Partidului Social Democrat din decembrie 
1911 ţinea să se desolidarizeze de ele, ridicându-se împotriva confuziei ce se 
făcea între lupta socialiștilor contra legii Neniţescu $i răsturnarea guvernului 
Carp. „PS.D., se spunea în Declaraţie, combate deopotrivă toate partidele bur- 
gheze din ţară, însă dacă ar fi să aleagă atunci mai bine preferăm pe conservatori 
(subl. ns.) și credem că ar fi o adevărată nenorocire pentru clasa proletară 
venirea acum la putere a partidului liberal“ („România Muncitoare“, an VII, 
nr. 79 din 11 dec. 1911). Considerând Partidul Conservator drept „partidul 
reacţiunii înmănușate“, T. Dragu completa această aserțiune cu precizarea că 
„sub conservatori e mai mult respect al libertăţii pentru garanţiile constitu- 
tionale, mai multă cinste, mai multă umanitate chiar“. Sub ei „cetățeanu res- 
piră, muncitorimea poate manifesta liber, se poate organiza pașnic“ („România 
Muncitoare“, nr. 29 din 15 aprilie 1912). O atare atitudine mai puţin critică la 
adresa conservatorilor era justificată în acel moment de „cazul Racovski“. 
Însuși Racovski o recunoaște (vezi articolul său Conservatorii și mișcarea munci- 
torească, în „România Muncitoare“, nr. 71 din 13 septembrie 1912). 

* Vezi, de pildă, întrunirile de la Dacia şi Eforie din 2 şi 16 ianuarie 1912, 
în „Conservatorul“ nr. 3 şi 12 din 4 și 17 ianuarie 1912. 

2 Vezi A.N.R., fond Casa Regală, dosar 6/1911-1912, f. 3-4; Al. Marghi- 
loman, op. cit., vol. I, 1897-1915, p. 99-100, 103; D.A.D., nr. 39, şedinţa din 
2 martie 1912. 

3 Vezi A.N.R., fond Casa Regală, dosar 6/1911-1912, f. 1-11; T. Maiorescu, 
op. cit., jurnal nr. 31, mss. 3665, f. 15, 18, 22, 25, 30, 36, 38, 46. 

găsirea unei soluţii. Barbu Știrbei este folosit ca mijlocitor între 
adversarii politici. În fapt Carol I nu avea în față decât trei 
soluţii posibile de rezolvare a crizei, soluţii pe care Take lones- 
cu i le înfățișează o dată cu punctul său de vedere asupra lor: 
un guvern liberal, un guvern conservator-democrat, în sfârșit, 
un cabinet de concentrare conservatoare. Prima ipoteză, în 
concepţia regelui, ca și a lui Take Ionescu, nu era viabilă deoa- 
rece ea ar fi accentuat disidenţele dintre conservatori până la 
dezorganizarea lor completă. Cea de a doua era cea dorită de 
Take Ionescu. El dădea asigurări că va guverna „cu înţelep- 
ciune și pașnic“, cu sprijinul liberalilor de a căror bunăvoință 
se putea bucura până la sfârșitul anului 1913*. Numai că 
această soluţie nu era pe placul regelui care nu vedea în for- 
maţiunea conservator-democrată decât o disidenţă ce nu tre- 
buia favorizată. Nu mai rămânea astfel decât a treia ipoteză, a 
unui guvern de concentrare conservatoare, sub președinția 
unui fruntaș conservator (Th. Rosetti, C. Olănescu ș.a.). Dar 
un guvern al concentrării conservatoare era greu de alcătuit. 
P.P. Carp, peste ale cărui puncte de vedere nu se putea trece 
cu ușurință, atâta timp cât era prim-ministru și șef al Parti- 
dului Conservator, nu accepta o concentrare decât în condițiile 
menţinerii întregii sale legislații. Pe de altă parte, opoziţia li- 
berală-takistă cerea tocmai retragerea noii legi a tramvaielor și 
scuze publice aduse familiei Brătianuř. Căutând un drum al 
concesiilor între cele două părți, Barbu Știrbei, însărcinat de 
rege ca mediator, constata ireductibilitatea poziţiilor$. P.P. Carp 
nu voia să accepte distrugerea propriei sale opere. I.I.C. Bră- 


* Într-adevăr, în numele Comitetului Executiv al Partidului Naţional Li- 
beral, Em. Costinescu îi declară regelui că dacă se dă guvernul lui Take Io- 
nescu, ceea ce el și recomanda, Partidul Liberal „se angajează pentru doi ani 
cel puţin nu numai să nu-i facă greutăţi, dar să-l susţină la nevoie contra ata- 
curilor conservatorilor“. Punct de vedere pe care I.I.C. Brătianu se însărcina 
să-l confirme personal (vezi A.N.R., fond Casa Regală, dosar 6/1911-1912, 
f. 1-2). 

1 Ibidem, f. 8; Al. Marghiloman, op. cit., vol. I, 1897-1915, p. 93. 

5 A.N.R,, fond Casa Regală, dosar 6/1912, f. 6. 

6 Ibidem, F. 7. 

tianu căuta să-și îngenuncheze adversarul politic, întărindu-și 
autoritatea în propriul său partid. Take Ionescu avea tot inte- 
resul îndepărtării lui Carp şi slăbirii poziţiei acestuia în Parti- 
dul Conservator, în vidul de putere creat el având de câștigat 
atât în formarea viitorului guvern, cât și în lupta pentru vii- 
toarea șefie. De aceea și declara regelui că nu înțelege să cola- 
boreze cu P.P. Carp „à aucun prix“. 

La începutul crizei, Carp are de partea sa, cel puțin apa- 
rent, pe toți fruntașii, inclusiv pe N. Filipescu, care în lupta 
declarată împotriva liberalilor îl sprijineau’. Dar în fața insis- 
tențelor repetate ale regelui de a se normaliza raporturile 
dintre partidele politice și de a se ajunge la o înţelegere cu 
Take lonescu, această solidaritate se sfarmă repede. Sub pre- 
textul, destul de plauzibil, că Partidul Conservator trebuie să 
rămână la putere, altfel pierzându-și prestigiul, practic fiecare 
dintre fruntașii conservatori caută să găsească, mai mult sau 
mai puţin pe cont propriu, o punte de înțelegere cu Take Io- 
nescu și pe această bază să soluţioneze criza politică*. De dra- 
gul puterii P.P. Carp e sacrificat. Până şi T. Maiorescu, priete- 
nul de o viaţă al lui Carp, şi care în memoriile sale nota la 
24 noiembrie că „otium cum dignitate e cu mult mai preferabil 
unei prezidențe ministeriale“, prins în jocul pentru putere, 
acceptă propunerea regelui de a forma el un guvern conser- 
vator „de detente“!. Într-o atare conjunctură, când nu mai gă- 


7 Ibidem, f. 6. 

8 B.N.R., T. Maiorescu, op. cit., mss. 3664, jurnal nr. 30, f. 88. 

* Vezi convorbirile lui N. Filipescu, Gh. Gr. Cantacuzino, Th. Rosetti, 
C.C. Arion, Al. Marghiloman, T. Maiorescu, D. Neniţescu, I. Lahovari cu re- 
gele, cu Take Ionescu, Al. Bădărău, M. Pherekyde, Em. Costinescu, discuţiile 
interconservatoare, în T. Maiorescu, op. cit., jurnal nr. 31, f. 2-46; Al. Mar- 
ghiloman, op. cit., vol. I, 1897-1915, p. 94-106; A.N.R., fond Casa Regală, 
dosar 1/1912. 

9 T. Maiorescu, op. cit., mss. 3664, jurnal nr. 30, f. 88. 

10 La 7 ianuarie 1912, B. Ştirbei constată faptul că T. Maiorescu acceptă un 
guvern de concentrare (din care el să nu lipsească) în vreme ce Carp nu era 
deloc grăbit să satisfacă dorința expresă a regelui de realizare a acestuia. 
(A.N.R., fond Casa Regală, dosar 6/1912, f. 7). În audienţele sale la rege, Maio- 
rescu se declară întru totul de acord cu punctul de vedere regal, ceea ce îi 

sește sprijin nici în propriul său guvern, chiar dacă majorită- 
tile parlamentare îi rămăseseră încă fidele, P.P. Carp se vede 
silit să fie mai concesiv și să încerce el însuși să realizeze o înţe- 
legere cu Take Ionescu şi o împăcare cu I.I.C. Brătianu. Nici 
una din încercări nu reuşeşte. Concesiile lui Carp se opreau 
înainte de a începe, iar Take Ionescu și I.I.C. Brătianu nu-l 
voiau pe Carp. 

Între timp, la 16 martie 1912, Curtea de Casaţie respinge 
recursul lui Al. Marghiloman. Implicit legea lui privind sta- 
tutele Societăţii de tramvaie e considerată neconstituţională!!. 

Hotărârea Curţii de Casaţie oferă prilejul ieșirii din criză. 
„Afacerea tramvaielor“, cu dezlănţuirea ei de pasiuni politice 
şi mai ales cu deznodământul ei, a lovit grav în Partidul Con- 
servator, îndeosebi în junimiști, și i-au adus însemnate preju- 
dicii organizatorice. 


întărește poziţia, asigurându-i încrederea lui Carol (vezi T. Maiorescu, op. cit., 
jurnal nr. 31, mss. 3665, f. 2-47). 
I! Al. Marghiloman, op. cit., vol. I, 1897-1915, p. 106. 

2. Un guvern „de détente“ 


La 28 martie regele Carol semnează decretul de numire a 
guvernului Maiorescu. Locul lui Carp, Marghiloman și Fili- 
pescu, „les bêtes noirs“ ale trecutului minister, este luat de 
Th. Rosetti, gen. Argetoianu și Er. Pangrati!. În aceeași zi, 
Take Ionescu trimite ziarelor sale o notă în care afirmă că 
„noul cabinet e o bătaie de joc“, arătându-și clar nemulţumirea 
pentru o soluție de compromis care îi amâna venirea la 
putere’. 

În rândurile Partidului Conservator soluția unei guvernări 
Titu Maiorescu a stârnit pentru mulți o nedumerire. C. Olă- 
nescu, preşedintele Camerei, crede noul guvern o operă a 
Cantacuzinilor, ce nu-l voiesc pe Carp și o neizbândă a Parti- 
dului Conservator’. M. Deșliu, I. Mitilineu și S. Mehedinți, 
nevăzându-se cuprinși nici în acest guvern, îl întâmpină cu 
„amărăciune“ și neîncredere. La fel B. Delavrancea și D. Gre- 
ceanu pe care combinația Maiorescu îi ocolește. 

Guvernul Maiorescu se prezintă în fața Camerei la 2 apri- 
lie 1912 nu ca unul nou, ci ca „o modificare“ a celui dinainte 
şi este acceptat după ce Marghiloman și Carp (acesta din urmă 
putea să-l răstoarne căci avea majorităţile parlamentare de 
partea lui, ceea ce ar fi însemnat retragerea Partidului Con- 
servator de la putere) îl sprijină’. 

Noul minister rămânea însă pe o poziţie șubredă. Era slab 
nu atât prin lipsa de valoare a componenților săi, cât prin lipsa 


1! Noul ministeriu, în „Conservatorul“, an XII, nr. 70 din 30 martie 1912 
(înlocuit e și B. Delavrancea). 

? „Acţiunea“, an XI, nr. 2671 din 30 martie 1912. 

3 T. Maiorescu, op cit., mss. 3665, f. 58-61. 

1 Ibidem. 

$ D.A.D., nr. 63 și 64, sesiunea ordinară prelungită, şedinţa din 2 şi 
3 aprilie 1912, p. 1609-1610, 1621-1623. „În definitiv primul hop trecut“, no- 
tează Maiorescu, după ce și la întrunirea majorităților parlamentare conser- 
vatoare i se acordă încredere (T. Maiorescu, op. cit., f. 63). 

de bază politică*. Era un minister conservator, dar în același 
timp nu reprezenta Partidul Conservator, fiind numai acceptat 
de acesta. Practic el reprezenta numai voința regală și o soluție 
de compromis. 

Acest guvern avea datoria să închidă conflictul dintre con- 
servatori și liberali pe marginea Societăţii de tramvaie. Rezol- 
varea însă vine de la sine prin mutarea diferendului în com- 
petenţa organelor de justiție, după dorinţa liberalilor**. 

Sinuoasă și foarte complicată era cea de a doua sarcină pe 
care guvernul Maiorescu și-o propune, aceea a realizării con- 
centrării conservatoare. Se cerea găsirea unui răspuns la între- 
barea: înţelegerea asupra unei simple colaborări la guvern a 
celor două partide sau refacerea unității organizatorice conser- 
vatoare prin unificarea lor? Odată găsit răspunsul apărea în- 
dată altă întrebare: concentrarea sau colaborarea să se facă cu 
sau fără P.P. Carp? Mai departe, care urma să fie situaţia lui 
Al. Marghiloman și N. Filipescu? În sfârșit, sub ce modalitate 
practică să se formeze noul guvern? Tratativele sunt lungi și 
dificile, cu schimbări de atitudini și argumente de o parte și 
alta, adesea pe muchie de cuţit. Până la urmă nu se realizează 
decât o colaborare la guvern, cu toate că s-a discutat mult și 
despre unficarea celor două partide, pentru că de ambele 
părţi a plutit neîncrederea și nu s-a putut ajunge la un punct 
de vedere comun asupra șefiei eventualului partid unificat***. 


* „Nu aveţi autoritatea cuvenită“ — îi apostrofa I.C. Grădişteanu pe noii 
miniștri, pentru că nu puteau vorbi în numele Partidului Conservator (D.A.D., 
nr. 64, şedinţa din 3 aprilie 1912, p. 1623). 

** Nu ne oprim aici asupra altor aspecte referitoare la afacerea tramva- 
ielor, ele necăzând în sfera problematicii propuse. Mai menţionăm doar faptul 
că Primăria Capitalei, care se bucura de autonomie și în fruntea căreia se afla 
C. Dobrescu, partizan al lui Carp, a încercat să tărăgăneze soluţionarea spre 
nemulțumirea lui Take Ionescu ce lega colaborarea sa de satisfacerea cererilor 
liberale. 

ê Vezi, pe larg, desfășurarea lor la B.A.R., secţia mss., fond Titu Maiorescu, 
mss. 3665, f. 58-167 (în însemnările lui T. Maiorescu, sursă de primă mână 
pentru subiectul în cauză); vezi și Al. Marghiloman, op. cit., vol. 1, 1897-1915, 

„115-128. 
air Take Ionescu cere să fie vicepreședinte, redevenind Gh. Gr. Cantacuzi- 
no preşedinte. Aceasta înseamnă însă eliminarea lui N. Filipescu, Al. Marghi- 

Tratativele pentru noua combinaţie ministerială, în cea 
mai mare parte, îl ocolesc pe Carp. Atunci când încearcă și 
P.P. Carp să preia conducerea discuţiilor, la sfârșitul lui aprilie, 
când se credea că viitorul guvern va fi în mai 1912 și nu la 
sfârșitul lui septembrie, nu ajunge la nici un rezultat, căci „ni- 
meni nu voia să ajungă“, cum bine remarca N. lorga’. Insis- 
tențele lui Al. Marghiloman și la început ale lui N. Filipescu 
pe lângă liberali și takiști în favoarea lui Carp rămân infruc- 
tuoase. La 6 octombrie 1912, în adunarea a 14 fruntași con- 
servatori la Gh. Gr. Cantacuzino acasă, P.P. Carp cere re- 
tragerea partidului de la guvern. Dar nu e sprijinit decât de 
gen. Argetoianu și D. Greceanu, ambii fără influență însem- 
nată?. Era pentru a doua oară în decursul aceluiași an când, 
de dragul puterii, Partidul Conservator își sacrifica șeful, ne- 
dorit în special de rege, care prefera de principal consilier un 
om politic supus voinţei sale, cum era T. Maiorescu, în locul 
autoritarului Carp*. Departe de a fi „bloc de granit“, cum îl 
numea ziarul „Conservatorul“, Partidul Conservator se dove- 
dea acum a fi o organizaţie politică lipsită de coeziune, supusă 
ambițiilor membrilor săi influenţi și lesne de manevrat de 
către Coroană. 


loman, T. Maiorescu, I. Lahovari care și ei aspirau la șefie. În același timp o 
contopire a celor două partide însemna mai mult sau mai puţin renunţarea din 
partea conservatorilor democrați la programul lor, cu alte cuvinte, renunţarea 
la înseși ideile pe temelia cărora se născuseră ca organizaţie politică separată. 
Take Ionescu ar fi acceptat să renunţe căci îl preocupa mai mult șefia Partidu- 
lui Conservator, decât un program mai democratic (i-o spune lui T. Maiorescu), 
dar mulți din adepţii săi, care și așa nu priveau favorabil o alianţă cu con- 
servatorii, l-ar fi părăsit pentru liberali. De aceea, în octombrie 1912, șeful 
conservator democrat nu mai cere contopire, ci numai coaliţie la guvern. 

IN. Iorga, Histoire des Roumains..., vol. X, București, 1939, p. 380. 

2 T. Maiorescu, op. cit., f. 161; Al. Marghiloman, op. cit., p. 124-125. 

* Lui N. Filipescu, regele Carol îi spunea că „niciodată nu s-a simţit mai 
puţin rege decât în timpul guvernării lui Carp“ (T. Maiorescu, op. cit., f. 119). 

? Secretul puterii, în „Conservatorul“, an XII, nr. 164 din 26 iulie 1912. 

3. O „hibridă“ coaliție guvernamentală 


În sfârșit, la 13 octombrie 1912, T. Maiorescu poate spune 
regelui că noul guvern „este acum asigurat“, iar a doua zi noii 
miniștri: Take Ionescu (Interne), C. Dissescu (Culte), Al. Bădă- 
rău (Lucrări Publice), N. Xenopol (Industrie și Comerţ) din 
Partidul Conservator Democrat şi T. Maiorescu (prim-ministru 
și Externe), Al. Marghiloman (Finanţe), N. Filipescu (Dome- 
nii) și M. Cantacuzino (Justiţie) din Partidul Conservator, plus 
gen. Hârjeu (Război) neutru — depun jurământul !. 

După atâta „tevatură politică“, guvernul de colaborare 
prinsese fiinţă. Este de presupus însă că fără intervenţia crizei 
balcanice şi deosebita insistență a regelui Carol de a avea un 
guvern puternic cât mai repede cu putinţă* ministerul Maio- 
rescu— Take lonescu nu s-ar fi format în octombrie 1912 și 
poate nu s-ar fi format deloc, între cele două partide conser- 
vatoare existând — și perioada de guvernare a dovedit-o — 
numeroase puncte de vedere deosebite și rivalități care, toate, 
nu puteau fi împăcate?. Carol I ţinea să aibă un minister con- 
servator deoarece avea mai mare încredere în orientarea 
externă a acestui partid decât în a celui liberal (acum cu un 
nou lider) și, cum nu se știa unde va duce criza balcanică, pre- 
fera să aibă consilieri mai apropiaţi vederilor lui. În plus, ca 
un motiv de natură internă, se temea, cum credea C.C. Arion, 


l! T. Maiorescu, op. cit., f. 168; Constituirea noului guvern, în „Conservatorul“, 
nr. 228 din 15 octombrie 1912. 

* În Consiliul de Miniștri de la 22 septembrie, Carol „îi ordonă“ lui 
T. Maiorescu să se înţeleagă cât mai repede cu Take Ionescu asupra noului gu- 
vern luând în considerare „grava situație externă care trebuie să înlăture mi- 
cimile personale“. El nu ezită să amenințe, mai ales pe conservatorii potrivnici 
concesiilor către takiști, cu un guvern I.I.C. Brătianu— Take Ionescu (T. Ma- 
iorescu, op. cit., f. 148-149). 

2 În mijlocul tratativelor, la 22 septembrie 1912, T. Maiorescu își dă de- 
misia motivând cu vârsta înaintată, dar în realitate era greutatea de a se ajunge 
la o înţelegere cu Take Ionescu (A.N.R., fond Casa Regală, dosar 3/1912, f. 1). 


„IN DUBIIS..“ HOTĂRÂŞTE COROANA 405 


de o prea mare putere a liberalilor reveniţi la guvernare și, 
totodată, de o destrămare accentuată a conservatorilor?. 

Noul guvern nu era însă ceea ce se putea nimi „un guvern 
tare“. Era „hibrid din naștere“ — cum scria C. Xeni, căci re- 
prezenta două curente și două ambiţii contradictorii. Partidele 
coalizate erau nemulţumite unul de celălalt, deoarece fiecare 
trebuia să facă concesii, puterea neaparținând dominant nici 
unuia’. Și într-un partid și în celălalt constituirea guvernului 
trezește nemulţumirea unor fruntași care se văd lăsaţi deo- 
parte la împărţirea portofoliilor ministeriale. 

Mai mari dezacorduri se nasc cu prilejul alegerilor pentru 
noul Parlament din 8-16 noiembrie 1912. Potrivit înțelegerii 
anterioare venirii la guvern, cele două formaţiuni urmau să 
aibă un număr egal de parlamentari (31 sau 33 de locuri fiind 
cedate liberalilor). Faptul presupunea de la început „sacrificii“, 
cum se exprima presa vremii, pentru ambele partide. La în- 
trunirea de la Clubul conservator-democrat din București, 
Take Ionescu, exprimându-și regretul că partidul său n-a ocu- 
pat decât jumătate din guvern, deşi ar fi fost în stare să ia sin- 
gur puterea, recunoștea că în aceste condiţii „legitimile dv. 
aspiraţiuni se reduc“ și că „îmi va fi cu neputinţă să nu comit 
nedreptăţi“. Pentru a evita certurile locale — în cele mai multe 
judeţe adversarii politici de ieri, azi coalizaţi, suspectându-se 
reciproc și înțelegându-se cu mare greutate — cele două par- 
tide hotărăsc ca pe lista comună, guvernamentală, să figureze 
numai candidaţii propuși de cele două comitete executive*. Se 


* Al. Marghiloman, op. cit., f. 12. 

1 C. Xeni, op. cit., p. 234. În dezbaterea răspunsului la mesajul Tronului, 
N. Fleva, fost conservator democrat, trecut după 1910 la conservatori, în 
practică rămas însă independent, consideră guvernul „o înjghebare“ între un 
şef de partid, Take Ionescu, și un „anonim“, Maiorescu, acesta din urmă 
prim-ministru „în contra voinţii și în contra ideii șefului Partidului Con- 
servator“ şi care „nu reprezintă nici pe şef şi nici nu este pus în locul șefului“ 
(D.A.D., nr. 214, sesiunea ordinară 1912-1913, şedinţa din 15 decembrie 1912, 

65-67). 

K 5 Vezi şi articolul lui N. Iorga, „Un «mare ministeriu» “ în „Neamul româ- 
nesc“, an VII, nr. 119, din 19 octombrie 1912, p. 2029-2030). 

* „Orice alte candidaturi, fie de conservatori, fie de conservatori-democraţi 
— anunțau ziarele oficioase — sunt candidaturi care sub nici un pretext nu 

anulau astfel orice libertăți de mișcare ale organizaţiilor locale. 
Această hotărâre fusese cerută de conservatorii democrați 
pentru a putea înlătura pe adepţii lui P.P. Carp din viitoarele 
Camere*. Anihilarea iniţiativelor locale determină, pe de altă 
parte, prezenţa în aceste alegeri a multor candidaţi indepen- 
denţi, care în realitate nu erau decât nemulţumiţi ai celor 
două partide conservatoare. Unii dintre acești candidaţi sunt 
sprijiniți pe sub mână de N. Filipescu, căruia D. Greceanu, de 
la Iași?, îi scria „că ar fi mai bine să provoace căderea guver- 
nului“. Alţii sunt ajutaţi de liberali pentru a fi atrași în rân- 
durile lor. 

Desfășurate în atare împrejurări, alegerile dau, firește, ma- 
joritatea necesară guvernului de colaborare. Conservatorii de- 
mocraţi obţin 84 de locuri în Cameră și 40 la Senat. Conser- 
vatorii: 63 în Cameră și 46 în Senat. Agitaţiile politice din 
partea opoziţiei au lipsit din cauza situaţiei externe (începuse 
deja primul război balcanic). Liberalii, exploatând nemulțumi- 
rile, care „fatal trebuiau să se producă în sânul celor două 
partide în colaborare din cauza sacrificiilor ce şi-au impus“, 
reușesc să introducă în Parlament cu mult mai mulți deputaţi 
şi senatori decât li se oferiseră (59 obţin în total). Ei aduc 
numai în Cameră 35 de reprezentanţi, adică dublu faţă de 
numărul făgăduit de guvern”. Acest rezultat a sporit o dată în 
plus nemulțumirile, îndeosebi ale conservatorilor, faţă de Take 
Ionescu, ministru de Interne, considerat înţeles cu liberalii și 
făcând jocul acestora**. Guvernul nu debutează fericit nici 


pot fi considerate ca reprezentând Partidul Conservator sau Partidul Conser- 
vator Democrat. Acest lucru trebuie să se ştie pentru lămurirea situaţiei elec- 
torale“ (vezi „Conservatorul“, nr. 245 din 6 noiembrie 1912). 

* Cantacuzinii profită pentru a introduce partizani de ai lor în noul Parla- 
ment (vezi T. Maiorescu, op. cit., f. 178). 

€ Vezi B.A.R., secția mss., fond T. Maiorescu, mss. 3666, f. 3. 

7 Vezi „Conservatorul“ nr. 248, 250, 251, 253 din 10-16 noiembrie 1912. 

** Ziarul Cantacuzinilor sfătuia pe toţi conservatorii să nu-și mai arate unii 
altora „micile noastre nemulțumiri“ din moment ce „conducătorii partidului au 
găsit cu cale să colaboreze cu adversarii din ajun“ (Idem, nr. 253 din 16 noiem- 
brie 1912). 

chiar prin componenţa lui, N. Filipescu manifestându-se de la 
început ca anticonservator-democrat, și încercând să ralieze 
cât mai mulți conservatori în sprijinul atitudinii lui?. 

Acţiunea lui N. Filipescu din sânul guvernului se întâlnea 
cu aceea a prietenilor lui P.P. Carp din afara lui. La 21 octom- 
brie, la Craiova, aceștia organizează o întrunire deplângând 
retragerea lui Carp „ca pe un eveniment dureros“ și, în tele- 
grama trimisă „uitatului“ de la Țibăneşti, M. Seulescu scria: „ai 
fost, ești și vei fi, cât timp providenţa te va ţine, șef al Parti- 
dului Conservator“. Activitatea partizanilor lui Carp, după cre- 
dința lui Marghiloman, era convergentă cu a lui N. Filipescu’. 
Costache Lupu, alt adept al lui Carp, căuta să-l determine și 
pe Marghiloman să renunţe la portofoliul ministerial și să 
rămână „un particular“. 

În noul Parlament atmosfera era încărcată, reprezentanții 
celor două partide conservatoare apărând în chip vizibil se- 
parați unii de alţii. În plus, atitudinea ostilă a lui P.P. Carp faţă 
de guvernul de colaborare determină împărțirea parlamenta- 
rilor conservatori în procarpiști și proguvernamentali. Vechii 
conservatori, până atunci potrivnici mai mult sau mai puțin lui 
P.P. Carp, trec acum în bună parte alături de el (I. Grădiştea- 
nu, de pildă). 

Dacă nu era la mijloc criza externă* care să oblige la o con- 
jugare a eforturilor e de presupus că viața guvernului T. Ma- 
iorescu— Take Ionescu ar fi fost mult mai scurtă. Numai că și 


è „Griji pentru Partidul Conservator din cauza incoherenţei lui N. Fili- 
pescu“, notează T. Maiorescu la 20 noiembrie 1912. 

°” Al. Marghiloman, op. cit., p. 134. 

10 A.N.R., fond Al. Marghiloman, dosar 238, f. 1-2. Același Costache Lupu 
se declara cu totul nemulțumit de „acţiunile takiștilor în judeţe, care, profitând 
de prezenţa lui Take Ionescu la Ministerul de Interne, numeau primarii ce le 
conveneau (vezi și B.A.R., secţia mss., nr. 12776, Corespondenţa Al. Marghi- 
loman— Costache Lupu, scrisoarea din 30 decembrie 1912. Aici Al. Marghiloman 
vorbea de „obrăzniciile takiste ale secăturilor din judeţ”). 

* Nu ne preocupăm în lucrarea de faţă nici de poziţia României faţă de 
conflictul balcanic, nici de acţiunile ei ce duc până la urmă la participarea la 
cel de-al doilea război balcanic și la pacea de la Bucureşti (vezi, pe larg, 
Gh. Zbuchea, op. cit.). 

chestiunea externă, în conjunctura internă încărcată de con- 
tradicții, devine un cal de bătaie în acţiunea forțelor politice, 
motiv sau pretext pentru a justifica, faţă de ea, interesul poli- 
tic propriu. În guvern, conducerea politicii externe o avea 
Maiorescu, dar în acţiunea sa el trebuia să se consulte cu Take 
Ionescu, potrivit înțelegerii prealabile constituirii colaborării și 
dorinţei regelui. Firește, activitatea celor doi miniștri era sub- 
ordonată lui Carol I, ce se considera, și în fapt era, factorul 
principal al orientării politicii externe a României. Între cei 
trei nu a existat totdeauna o convergență de păreri şi acțiuni. 
În vreme ce T. Maiorescu joacă totul pe cartea regelui, cu 
multă abilitate, Take Ionescu joacă cel mai adesea o carte pro- 
prie. Temându-se de un conflict european în care România 
s-ar fi găsit alături de Austro-Ungaria, el nu dorea un război 
cu Bulgaria și s-a străduit foarte mult să obțină concesii terito- 
riale în Dobrogea fără folosirea armelor. Dar dacă atitudinea 
lui Take Ionescu nu determină mari divergențe cu T. Maiores- 
cu, ea e folosită drept platformă de luptă în contra conservato- 
rilor democrați de către N. Filipescu (Și într-o oarecare măsură 
de Al. Marghiloman și Cantacuzini) şi de adepţii lui Carp. 
N. Filipescu, temperament ușor de aprins, porneşte o vie cam- 
panie printre conservatori împotriva lui Take lonescu!!. De 
şapte ori își dă el demisia din guvern (şi tot de atâtea ori este 
convins de T. Maiorescu sau de Al. Marghiloman să renunţe), 
creând o stare de nesiguranţă și slăbind poziția guvernului de 
colaborare. La 30 martie 1913, el îl determină pe M. Vlădescu 
și M. Seulescu, vicepreședinți ai Camerei, să demisioneze în 
urma votării indigenatului lui E. Fagure (prieten al lui Take 
Ionescu). În sfârșit, la 2 aprilie 1913 demisia lui Filipescu este 
primită, în locul lui venind C.C. Arion. Numaidecât, dezlegat 
de obligaţiile ministeriale, prin cele două ziare ale lui, „Epoca“ 
și „Presa“, va dezlănțui o violentă campanie împotriva takiș- 
tilor, viu întreținută până la căderea guvernului. 


"1 Lui Marghiloman îi declară la 7 februarie 1913 că vrea „să înceapă 
acţiunea de moarte contra lui Take Ionescu“ (Al. Marghiloman, op. cit., p. 151). 

4. „Criza de șefie“ din Partidul Conservator 


Dacă demisia lui Filipescu nu provoacă o criză de guvern, 
acțiunile lui Carp și ale adepților săi sunt gata să-l răstoarne. 
Într-adevăr, după formarea guvernului de colaborare situația 
politică a lui Carp rămăsese cel puţin „ciudată“!. El era încă șef 
al Partidului Conservator, dar șefia lui era numai nominală; 
nu mai era șef de fapt, dar succesorul lui nu era încă desem- 
nat. La 3 decembrie 1912, Carp își dădea demisia „nemotivată“ 
din Cameră?. 

Printre conservatori se observă o mișcare, la început foarte 
discretă, de a reda șefului detronat o autoritate reală. La lași, 
V. Arion, acuma și președinte al „Ligii culturale“, adună în 
jurul său pe nemulțumiţii de pe urma constituirii guvernului 
de colaborare și editează ziarul „Cuvântul“, pronunţându-se 
pentru întoarcerea lui Carp și considerând de „ingraţi“, „răz- 
vrătitori“ pe conservatorii care au acceptat colaborarea. Fi sunt 
sprijiniți de D. Greceanu, șeful organizaţiei conservatoare 
ieşene, ocolit de noua combinaţie ministerială?. La Bucureşti 
parlamentarii carpiști, animați de M. Deșliu, P. Missir, C. Olă- 
nescu, se țin de conciliabule, „agape“ cum le numea presa vre- 
mii, toate cu scopul mărturisit de a tranșa criza Partidului 
Conservator în favoarea lui Carp. La Craiova, la 13 ianuarie 
1913, M. Seulescu și G. Știrbei (acesta din urmă prieten al lui 
Marghiloman) organizează o întrunire de combatere a politicii 
externe a guvernului și trimit o moţiune de încredere lui 
P.P. Carp‘. Aceste „zvârcoliri ale opoziţiei“, astfel definite de 
Maiorescu, tindeau să vatăme autoritatea guvernului de cola- 
borare. Ele sunt amplificate de de presa liberală pentru a pro- 
voca noi spărturi în rândurile conservatorilor. Conservatorii 


ă Șefia d-lui Carp, în „Adevărul“, an XXVI, nr. 8445 din 17 martie 1913. 
2 D.A.D., nr. 6, ședința din 4 decembrie 1912, p. 28-30. 

3 Vezi „Cuvântul“, an I, ianuarie—iunie 1913. 

1 B.A.R., secţia mss., fond Titu Maiorescu, mss. 3666, f. 50. 

5 T. Maiorescu, op. cit., jurnal nr. 32, f. 20. 

democrați, la cererea lui Take Ionescu, se ţin, pe cât cu putin- 
tă, deopartef. Acţiunile în favoarea lui Carp sporesc amenin- 
țător după moartea lui Gh. Gr. Cantacuzino la 23 martie 1913, 
care sprijinise substanţial guvernul colaborării. El voia să reia 
șefia conservatoare după retragerea acceptată a lui Carp*. 
Prin moartea lui, ce lăsau vacante atât funcţia de președinte al 
Clubului Conservator Central din București, cât şi pe aceea de 
președinte al Senatului, din punct de vedere organizatoric, 
mai ales, situația Partidului Conservator devine foarte compli- 
cată. Guvernul reuşeşte cu greu să aleagă pe înlocuitorul lui 
Cantacuzino la Senat în persoana lui Th. Rosetti (aceasta 
primeşte cu multe rezerve, declarând chiar că nu aprobă întru 
totul politica guvernului!!) și numai după o „cam violentă vor- 
bă“ a lui Maiorescu”. Și mai grea e alegerea unui președinte al 
Clubului bucureștean care, potrivit uzanţei, trebuia să fie pre- 
ședintele partidului (schimbarea survenită în 1908 fiind doar 
o soluţie de moment). Deci P.P. Carp? Dar cum putea fi ales 
Carp aflat în divergență cu fruntașii conservatori din guvern 
și cu susținătorii lor? La 26, 27, 29 martie, zile „din cele grele 
de criză politică“, cum le numește T. Maiorescu, foştii şi actua- 
lii miniștri conservatori se întrunesc pentru a da o soluţie. 
C. Olănescu, D. Greceanu și chiar C.C. Arion pun toţi pe Carp 
înainte. Marghiloman, care prin acceptarea sa de a fi ministru 
în guvernul Maiorescu se desprinsese de Carp, intervine ener- 
gic și determină alegerea lui I. Lahovari ca președinte și a lui 
M. Cantacuzino și M. Deșliu ca vicepreședinți, în locul lui 
C. Olănescu, demisionat. 


€ „Nu discutăm nici măcar asupra probabilității fuziunii, fiindcă n-o între- 
vedem şi fiindcă șeful nostru nu încetează de a fi preocupat exclusiv de ches- 
tiunea externă“, declara un fruntaș takist (Criza șefiei conservatoare, în „Ade- 
vărul“, an XXVI, nr. 8457 din 30 martie 1913). 

* La 17 martie 1913, T. Maiorescu se înţelesese cu Al. Marghiloman ca 
după rezolvarea crizei externe, „să aclamăm șef al partidului pe Gh. Gr. Canta- 
cuzino“ (T. Maiorescu, op. cit., mss. 3666, f. 91). 

1 T. Maiorescu, op. cit., mss. 3666, f. 96. La Senat trebuia să fie ales un 
preşedinte conservator şi nu conservator-democrat, invers decât la Cameră, 
unde era takistul Cantacuzino-Pașcanu. 

2 Ibidem, F. 96-98. 

În conciliabulele conservatoare restrânse se aduce în dis- 
cuție și problema șefiei partidului. Neoficial, după retragerea 
lui Carp, locul șefului era ținut de Gh. Gr. Cantacuzino. Dar 
după moartea acestuia, Carp rămânând în umbră, cine era 
chemat să gireze şefia? I. Lahovari n-avea autoritatea și influ- 
ența necesare. T. Maiorescu, Al. Marghiloman și F. Filipescu 
erau cei mai puternici fruntași conservatori, dar în acel mo- 
ment nici unul nu putea prelua șefia pe care s-o exercite cu 
tărie și hotărâre. De aceea o decizie în privinţa șefiei e amâ- 
nată, urmând ca locul ei să fie ținut de cei patru miniștri con- 
servatori din guvern, până după rezolvarea crizei externe. 
Amânarea, soluție impusă de momentul respectiv, era încă o 
dovadă, peste atâtea altele, multe și notorii, că Partidul Con- 
servator era lipsit de disciplină și măcinat de rivalități. 

Criza Partidului Conservator nu ia sfârșit odată trecut mo- 
mentul dispariţiei lui Gh. Gr. Cantacuzino. Dimpotrivă, ea cu- 
noaște în aprilie 1913 faza cea mai dificilă. Este momentul 
când însuși Carp intră în joc. Când nu era de așteptat (ţara se 
afla în faţa unor acute probleme de politică externă), PP. Carp 
convoacă Congresul Partidului Conservator pentru 25 aprilie 
1913*. Conservatorii guvernamentali își iau îndată măsurile de 
siguranță’. La 24 aprilie Maiorescu convoacă majoritățile par- 
lamentare conservatoare și le cere să nu participe la congres, 
deoarece convocarea lui e inoportună, cu atât mai mult cu cât 
aici se vor discuta chestiuni de politică externă**, or asemenea 
chestiuni se pot discuta numai în Parlament”. Totodată, con- 


* Normal Congresul nu putea fi convocat decât de Comitetul Executiv al 
partidului, dar aici Carp avea minoritate, de aceea trece peste o chestiune de 
formă. 

? T. Maiorescu, op. cit., jurnal 33, f. 10. 

** Carp dăduse un interviu ziarului „Frankfurter Zeitung“ în care declara 
că îi cheamă pe conservatori pentru a-i întreba dacă aprobă sau nu protocolul 
de la Petersburg (Declaraţia d-lui PP Carp, în „Adevărul“, nr. 8481 din 25 apri- 
lie 1913). 

10 Consfătuirea majorităților conservatoare, în „Conservatorul“, an XIII, nr. 91 
din 27 aprilie 1913; vezi şi „Adevărul“, nr. 8382 din 26 aprilie 1913; vezi 
B.A.R., secția mss., fond Titu Maiorescu, mss. 3667, f. 13-14. 

servatorii din guvern se asigură, prin Take Ionescu, că liberalii 
nu vor vrea să vină la putere tocmai acum, fapt ce ar fi întărit 
situaţia lui N. Filipescu—P.P. Carp!!. De asemenea, se asigură 
de sprijinul regelui!?. Astfel acţiunea carpiștilor era condam- 
nată insuccesului. 

„Faimosul congres“, cum îl numește Maiorescu cu ironie, 
ține o singură ședință de o oră la 25 aprilie 1913 la Clubul 
conservator din București. Participarea nu e deloc masivă. Pe 
lângă conservatorii cunoscuţi pentru simpatia lor faţă de Carp, 
sala clubului era plină mai ales de aderenţi din București ai lui 
N. Filipescu. Într-un discurs frumos, cu un conţinut precis și 
clar, trădând ca de obicei o personalitate puternică, P.P. Carp 
cere, pentru a relua șefia efectivă a Partidului Conservator, 
refuzarea mediaţiei marilor puteri de la Petersburg (prin care 
României i se ceda un mic teritoriu în sudul Dobrogei) și 
denunţarea colaborării cu Take Ionescu. Cu alte cuvinte retra- 
gerea guvernului”. Cei prezenţi ovaţionează apoi o moţiune 
de încredere în Carp și în ideile sale. 

În condiţiile date discursul lui P.P. Carp n-a avut nici un 
efect vizibil. Regele continuă să-și manifeste toată încrederea 
în T. Maiorescu*. Moţiunea de încredere în guvernul Maio- 
rescu, citită la Cameră de D. Greceanu, obţine 85 de voturi 
pentru, 17 împotrivă (15 liberali, plus N. Fleva și I.C. Grădiș- 
teanu) și 16 abţineri (6 miniștri deputaţi şi 10 carpiști și fili- 
pescani)’. 

O nouă încercare a lui Carp de a tulbura apele ministeriale 
rămâne fără efect direct. Pentru 10 mai 1913 el invită pe toți 
deputații şi senatorii conservatori la C. Olănescu și le cere să 
se pronunţe asupra moțiunii Congresului de la 25 aprilie. Pre- 


n T. Maiorescu, op. cit., mss. 3667, f. 14. 

1? Ibidem, f. 13. 

13 Congresul de la Clubul conservator, în „Adevărul“ nr. 8482 din 26 aprilie 
1913; „Epoca“ din 26 aprilie 1913. 

* „Regele cu mine ca înainte“, nota el la 27 aprilie 1913 (T. Maiorescu, 
op. cit., jurnal nr. 33, f. 16). 

1 DA.D., nr. 63, şedinţa din 29 aprilie 1913, p. 1563-1568, 1571. 

zenţi, Al. Marghiloman, C.C. Arion, M. Cantacuzino, mai „sla- 
bi de înger“, cum îi numește T. Maiorescu*, solicită lui Carp 
amânarea unei pronunții dat fiind complicata chestiune exter- 
nă. N. Filipescu, V. Arion, C. Olănescu sprijină poziţia lui 
Carp, dar întrunirea se termină fără a se lua nici o hotărâre”. 
În consecință, la 12 mai 1913 PP. Carp declară că se retrage 
definitiv în viaţa privată, iar N. Filipescu îl imită, retrăgân- 
du-se din Cameră**. Ca ecouri ale campaniei P.P. Carp, N. Fi- 
lipescu, C. Olănescu, îndreptată împotriva conservatorilor gu- 
vernamentali, la 16 mai în Cameră, M. Seulescu, susținut de 
J. Miclescu, acesta din urmă atacând și pe rege, combat aspru 
guvernul și primirea Protocolului de la Petersburg, ceea ce 
oferă lui Maiorescu prilejul unei replici aplaudate și unui nou 
succes. Și tot ca ecou, la 18 mai V. Arion și dr. Gianni își dau 
demisia din Parlament. 

Întreaga campanie a carpiștilor și filipescanilor contra con- 
servatorilor guvernamentali se termină astfel cu victoria celor 
din urmă, dar cu încă o lovitură dată Partidului Conservator, 
ca forță politică a României moderne. Având încrederea re- 
gelui, guvernul se poate menţine. Partidul Conservator însă, 
din punct de vedere organizatoic mai ales, iese din această cri- 
ză foarte slăbit, dovedindu-și lipsa de coeziune, lipsa de orga- 
nizare și o adâncă frământare a rândurilfor sale!f. „Sciziunea“ 
adepților lui Carp și Filipescu în 1913, începută încă în 1912, 
nu avea importanţa celei din 1908; dar evidenția încă o dată 
că puterea de rezistenţă în cadrul organizat al aceleiaşi forma- 
țiuni politice era aproape inexistentă. Practic, nu putem vorbi 
de o ieșire din criză nici măcar pentru moment. Retragerea lui 
Carp se anunţa acum definitivă. La 29 mai, la ședința Comite- 


* „Eu chemat printre mulţi, nu alfabetic. Am scris «văzut» dar n-am iscălit“ 
— notează T. Maiorescu în memoriile sale (T. Maiorescu, op. cit., f. 23). 

15 Ibidem, f. 27; vezi şi „Adevărul“ nr. 8498 din 12 mai 1913. 

** După această întrunire Carp își dă demisia și în scris lui I. Lahovari, 
președintele Clubului (C. Bacalbașa, op. cit., vol. IV, p. 139). 

15 „Le parti conservateur est foutu“, declara N. Filipescu la întrunirea de 
la 12 mai 1913. 

tului Executiv al Partidului Conservator, după lungi discuții, 
ea e primită cu 14 voturi, trei abţineri și trei împotriviri*. Se 
votează, apoi, împotrivă V. Arion și cu abţinerea lui J. Micles- 
cu, N. Șoimescu și Er. Pangrati, delegarea celor patru miniștri 
conservatori de a reprezenta Partidul Conservator până la o 
altă hotărâre (I. Lahovari refuză să fie al cincilea delegat)”. 
Măsurile luate, ca și mai înainte amânau o rezolvare. Împo- 
triva lor, dintre fruntașii conservatori, protestează N. Filipescu 
și C. Olănescu, participanţi la şedinţa Comitetului Executiv. 
Ultimul trimite la toate organizaţiile conservatoare circulare, 
condamnând noua conducere**. Pentru a contracara aceste 
acţiuni și a întări legitimitatea comitetului de conducere, mi- 
niștrii conservatori hotărăsc să convoace rând pe rând pe de- 
putaţii și senatorii conservatori în consfătuiri restrânse!?. În 
iunie 1913 se țin patru astfel de consfătuiri inițiate mai ales de 
Al. Marghiloman. Rezultatul lor e înfrângerea treptată a îm- 
potrivirilor, fie și în aparenţă, și acceptarea faptului săvârșit!?. 

Retragerea lui Carp şi izolarea politică a lui N. Filipescu*** 
reactualizează și concentrarea celor două partide conservatoa- 


* Votează pentru: I. Lahovari, I. Negruzzi, Gr. Cantacuzino, B. Delavran- 
cea, D. Neniţescu, M. Rabhtivan, D. Greceanu, M. Dobrescu, M. Seulescu, 
M. Vlădescu (cei doi din urmă prieteni ai lui Carp, atraşi de Marghiloman) și 
cei patru miniștri în funcţiune; împotrivă: V. Arion, Er. Pangrati, N. Voinescu; 
se abțin: J. Miclescu, Em. Antonescu și C. Cantacuzino-Paşcanu (Vezi B.A.R., 
secţia mss., fond Titu Maiorescu, mss. 3667, f. 48-49). 

17 Ibidem, f. 39, 45. Se adoptă formula de „comitet permanent“ și nu de 
„comitet provizoriu“ (cu toate că aceasta era în fapt), pentru a nu presupune 
unii că adevăratul șef ar fi Take Ionescu. 

** Vezi Protestarea Partidului Conservator, în A.N.R., fond C. Meissner, dosar 
V/103, f. 12 (Se arată aici că acest comitet n-avea căderea de a înlocui pe șeful 
partidului, care e Carp. Numai el putea hotări în privința conservatorilor şi îi 
putea conduce). 

18 Ibidem, F. 54. 

19 Ibidem, f. 57-58, 62-68. 

»** Pe lângă poziţia diferită în problema externă, adepţii lui N. Filipescu 
nu acceptau nici noua organizare a partidului împotriva căreia, în iunie 1913, 
întocmeau o moţiune, cerând conservatorilor din Capitală și din provincie s-o 
iscălească. În plus, circulau atunci tot mai insistent zvonurile despre intenţia lui 
Filipescu de a crea un nou partid, conservator agrar. Toate acestea arătau, cu 
alte cuvinte, că ostilitatea filipescanilor față de conservatorii guvernamentali 

re, lăsată în suspensie după formarea guvernului T. Maio- 
rescu—T. Ionescu. Dar cu excepţia lui Maiorescu, care în prin- 
cipiu nu se opunea unei fuziuni, ceilalți fruntași conservatori 
sunt împotriva ei, mai mult sau mai puțin pe faţă. Al. Marghi- 
loman — foarte activ în reorganizarea rândurilor conserva- 
toare în aceste momente — prin realizarea unei fuziuni își 
vedea amânată sine die dorinţa sa de șefie*. Fraţii Cantacuzino 
se temeau de pierderea sferelor de influenţă și de slăbirea 
forţei lor politice și de aceea nu aderau la ideea fuziunii. 

Ideea unui Congres conservator, care să discute chestiunea 
fuziunii, vehiculată atunci, este părăsită încă înainte de a se 
contura. De cealaltă parte, Take Ionescu voia să se realizeze 
acum fuziunea, în condiţiile crizei prin care trecea Partidul 
Conservator, de pe urma căreia trebuia profitat. Dacă se pier- 
dea acest moment și guvernul de colaborare se retrăgea, 
atunci, cum îi și declara lui Titu Maiorescu la 7 iunie 1913, 
ideea fuziunii ar fi fost părăsită, conservatorii, mai ales Canta- 
cuzinii, reîmpăcându-se cu N. Filipescu%. Înţelegând însă că și 
această tentativă de a deveni șef al celor două mari ramuri 
conservatoare e sortită eșeului, Take Ionescu, sub pretext că 
răspunderile trebuiesc împărțite față cu iminenta participare 
la cel de-al doilea război balcanic, la sfârșitul lunii iunie 1913, 
sprijină ideea unui guvern naţional, cu liberalii, creând multă 
neliniște printre conservatori**. 


era, deocamdată, mare şi greu de potolit. Trecerea unei perioade de timp și o 
așezare a situaţiei organizatorice a Partidului Conservator se impuneau înainte 
de a deschide porţile de împăcare cu N. Filipescu (vezi Șefia și fuziunea și Vine 
Filipescu, în „Adevărul“ nr. 8512 și 8524 din 26 mai și 7 iunie 1913). 

* Prin ziarul său „La Politique“, Al. Marghiloman duce o campanie, nu 
întotdeauna bine camuflată, împotriva conservatorilor democrați, nesfiindu-se 
să-și afirme propriul său drept de a fi recunoscut ca șef al conservatorilor (vezi 
„La Politique“ din mai—iulie 1913). 

2 T. Maiorescu, op. cit., jurnal nr. 33, f. 46; vezi şi B.A.R., secţia mss., fond 
Titu Maiorescu (colecţia George Franga), C. Sf. mss. 3009/962, f. 1. 

** Vezi Însemnări zilnice ale lui T. Maiorescu, jurnal nr. 33, f. 64-69, jurnal 
nr. 34, f. 1-5. 

O dată fuziunea din nou ratată, cele două partide conser- 
vatoare rămase în continuare la guvern se vor suspecta mai 
mult decât înainte, mergând ireversibil pe drumul neîncre- 
derii reciproce. Așezat pe un ghem de contradicții și suscep- 
tibilități guvernul de concentrare reușește, împrejurările au 
contribuit, și încă foarte bine să prezideze participarea 
României la cel de-al doilea război balcanic și prin pacea de la 
București să obţină un important succes extern, considerat ca 
atare în epocă. Cu aceasta, de fapt, sarcina „slabului minister 
de colaborare“, cum îl numea însuși Maiorescu, se încheie și 
nu va întârzia să se retragă după câteva luni. Cele două 
partide conservatoare se orientează vădit din toamna anului 
1913 spre o viaţă organizatorică tot mai independentă. Presa 
ambelor părți consemnează fidel treptata îndepărtare“. 

Dacă Pentru Partidul Conservator Democrat nu întâlnim în 
a doua jumătate a lui 1913 chestiuni deosebite din punct de 
vedere organizatoric, în schimb, la partenerul său din guvern, 
avem de a face cu o nouă așezare organizatorică, urmare fi- 
rească a crizei prin care trecea. În lupta dintre conservatorii 
grupaţi fără o rânduială anume în jurul lui N. Filipescu, 
C. Olănescu, V. Arion, sub autoritatea morală a lui P.P. Carp și 
conservatorii guvernamentali, cei din urmă, prin reuşita exter- 
nă, ies învingători. Efectele nu întârzie să se arate. Mulţi din 
cei care nu acceptaseră comitetul de conducere al partidului 
instituit, după demisia lui P.P. Carp, sau care îl acceptaseră 
„contre le coeur“, o primesc acum fără murmure. Atacurile lor 
se îndreaptă acum exclusiv contra takiștilor și a colaborării cu 
ei**. Printre adepţii rămași credincioși lui P.P. Carp se fac tot 


* La ședința Comitetului Executiv de la 14 noiembrie Al. Marghiloman nu 
se sfiește să declare public că se va strădui să denunțe colaborarea (Al. Mar- 
ghiloman, op. cit., vol. 1, 1897-1915, p. 203). De altfel, în sânul guvernului, 
Al. Marghiloman devenise un adversar declarat al lui Take Ionescu, după cum, 
din afara lui, era N. Filipescu. 

** Era la mijloc și o teamă de o eventuală fuziune în urma căreia ei ar fi 
rămas pe dinafară. „Epoca“, organul de presă al lui N. Filipescu, îl laudă chiar 
pe Maiorescu, pentru că l-a silit pe Take Ionescu, numit Takeff din cauza 
„bulgarofiliei“ sale, să aibă „un rol insinifiant“ la Conferinţa de pace de la Bucu- 
rești (an XIX, nr. 241 din | septembrie 1913). 

mai mari goluri. Bătrânul om politic de la Țibăneşti ajunge 
treptat un izolat, înconjurat doar de câţiva prieteni fără supra- 
faţă politică. În schimb, poziția lui Titu Maiorescu devine pu- 
ternică. Măiestria cu care se descurcase în politica externă îi 
sporise prestigiul și autoritatea. Faptul determină aducerea sa 
pe primul plan al conducerii Partidului Conservator”. Maio- 
rescu primeşte șefia, dar după multe ezitări și numai cu con- 
diția să poată delega un comitet care să exercite conducerea 
efectivă*. La 14 noiembrie, Comitetul Executiv al Partidului 
Conservator, cu 23 membri prezenți, îl alege în unanimitate 
drept nou președinte. A doua zi, Maiorescu e aclamat de 
parlamentarii conservatori. Astfel, conducătorul teoretic al Ju- 
nimii, omul de cultură care până atunci se mulțumise să joace 
în politică un rol secundar, cucerește în mai puţin de doi ani 
toate măririle pe care viața politică le putea da. 

În ședințele Comitetului Executiv din 21, 22 și 25 noiem- 
brie 1913, de la care în continuare lipsesc N. Filipescu, 
C. Olănescu, M. Deșliu, C. Hiottu, se aprobă noile statute ale 
Partidului Conservator întocmite de T. Maiorescu, iar în întru- 
nirile Comitetului Consultativ din 28 noiembrie, 3, 5, 8, 9 și 
14 decembrie se discută și se aprobă, cu unele modificări, noul 
program. Partidul Conservator încerca astfel să-și consfințeas- 
că noua sa așezare organizatorică și să-și dea o platformă cu 
care să treacă în opoziţie. Era o platformă deosebită de aceea 
a celuilalt partid conservator din coaliția guvernamentală, ca- 
re, în faţa nerealizării fuziunii, își reafirma, cu o tendință mai 
de stânga, ideile programatice părăsite prin alianţa cu conser- 


2! B.N.R., secția documentare, mss. 11391 şi 11392, f. 28, 7-13. 

* Încă din iunie 1913 el nota în însemnările sale că de se va soluţiona 
chestiunea externă „cedez puterea liberalilor în linişte şi pe la ianuarie mă duc 
tiptil sub motiv de căutarea ochilor lui Gi(soţia) în străinătate și mă retrag tot 
aşa tiptil din politică“ (op. cit., jurnal nr. 33, f. 54). Într-o scrisoare pe care o 
trimite lui Al. Marghiloman la 1 martie 1914, însoțind demisia lui din partid, 
Maiorescu scria că n-a primit alegerea sa ca șef decât „«a mon corps defen- 
dant» şi numai pentru a scoate partidul din impasul de atunci“ (T. Maiorescu, 
op. cit., jurnal nr. 35, f. 84). 

2 Al. Marghiloman, op. cit., vol. I, 1897-1915, p. 203. 

vatorii. La 31 decembrie 1913, guvernul T. Maiorescu— Take 
Ionescu își dă demisia”. Sarcina lui esenţială fusese conduce- 
rea ţării în complicata criză externă. Și această sarcină și-o 
împlinise cu măiestrie*. Oamenii politici care compuseseră gu- 
vernul, în frunte cu Titu Maiorescu, Take Ionescu, reale valori 
politice și cu îndelungată experienţă în conducerea treburilor 
țării, tinseseră să găsească soluțiile cele mai nimerite de apăra- 
re a intereselor României**. Criza externă încheiată, cei doi 
lideri conservatori căzuseră de acord să se retragă pentru a 
lăsa cale liberă liberalilor în rezolvarea chestiunilor interne: 
exproprierea şi lărgirea dreptului de vot. T. Maiorescu o de- 
clară limpede în Cameră, răspunzând dorinţei unor conser- 
vatori democrați, ca B.M. Dimitropol, care cereau continuarea 
guvernării. La fel răspunde și Take Ionescu”. 


% A.N.R., fond Casa Regală, dosar 10/1913, f. 1. 

* Ba chiar lăsând ţara, nu numai mărită (aici împrejurările jucând şi ele 
un rol important), dar și cu o situaţie internă bună, în ciuda războiului. Mario 
Arloua, care voia ca Italia să deschidă o Bancă Comercială la Bucureşti, scria 
la 17 noiembrie 1913 că în România, de mai mulţi ani, venitul general era „în 
cele mai bune condiţii“, că „industria agrară... se ameliorează şi se transformă 
constant, așezându-se pe baze moderne“, petrolul începea să devină „o foarte 
puternică bogăţie“, administrarea treburilor publice se făcea cu „suficientă acu- 
ratețe“; apoi dezvoltarea porturilor, a căilor ferate, creșterea forţelor armate, 
instrucţia, „o bunăstare generală“, toate dădeau impresia unei ţări care pros- 
pera și care era bine condusă. În sprijinul celor afirmate, Arlotta dădea acope- 
rirea integrală a împrumuturilor românești de 250 de milioane de către băncile 
germane, ceea ce demonstra încrederea de care se bucura economia României 
în Europa în acel moment (Archivio del Ministero degli Affarri Esteri dell'Ia- 
lia, Carte LEVI, pachet 25, însemnare din 17 noiembrie 1913, f. 5-12). 

** Într-o discuţie cu ministrul Italiei la București, Fasciotti, I.1.C. Brătianu, 
îi spunea că Maiorescu a greșit nepunând de la început pe tapet pretențiile 
României în Dobrogea de Sud. Făcând-o mai târziu s-a izbit mai ales de împo- 
trivirea Austro-Ungariei. De aceea, spunea el, era atunci în ţară un resentiment 
atât de puternic împotriva Austro-Ungariei („ceea ce pune în pericol directivele 
tradiţionale ale politicii externe romaneşti“). Noroc că, adăuga liderul liberal, 
guvernul bulgar, prin greșelile sale, a lucrat pentru guvernul Maiorescu (Ar- 
chivio del Ministero degli Affari Esteri dell’Italia, Documenti Diplomatici Ita- 
liani, seria VII, doc. 748, din 2 decembrie 1913). Obișnuitele înțepături ale 
unui adversar politic, nu şi o realitate. 

4 D.A.D., sesiunea ordinară 1913-1914, nr. 18, şedinţa din 23 decembrie 
1913, p. 402-408; D.S., sesiunea ordinară 1913-1914, nr. 13, ședința din 
23 decembrie 1913, p. 250-254. 

După trei ani de guvernare (aproape jumătate în colabo- 
rare) cele două partide conservatoare intrau în opoziţie mult 
mai slăbite decât ieșiseră. Pe lângă obișnuitul uzaj guverna- 
mental, conservatorii își consumaseră mare parte a forţei lor 
politice în noi frământări organizatorice interne, iar conser- 
vatorii democrați dovediseră încă o dată că în jocul complicat 
al vieţii politice românești n-aveau rezistența unei existențe 
independent conturate, în dorința de putere aliindu-se când 
cu liberalii, când cu conservatorii. „Partidului Conservator De- 
mocrat — scria C. Mille cu mult temei — repede de tot poli- 
ticianismul i-a mâncat politica“. Succesele externe consem- 
nate de pacea de la București și de cea de la Atena (izbânda 
personală a lui Take lonescu*) nu puteau acoperi slăbiciunea 
vădită a organizaţiilor politice conservatoare. 

Guvernele conservatoare — T. Maiorescu și apoi T. Maio- 
rescu— Take Ionescu — vor avea o slabă activitate legislativă 
internă, preocupările fiind absorbite de criza externă. Apro- 
piata punere în discuţie a revizuirii Constituţiei, pe care libe- 
ralii au anunțat-o ca program al viitoarei lor guvernări încă de 
la părăsirea puterii în 1910** și pe care în opoziţie ei o pre- 
găteau, planează și ea asupra multora din frământările interne 
din rândurile conservatorilor. În întreaga atmosferă politică 
stăruiau elementele unei prefaceri pe care criza balcanică și 
atitudinea României față de ea nu le-au putut eluda. 


2 Partidul Conservator, în „Adevărul“, an XXVI, nr. 8458 din 31 martie 
1913. 

* Vezi rapoartele diplomaților italieni la Bucureşti, Fasciotti și Auriti, din 
20 octombrie, 4 și 9 noiembrie 1913, ca și raportul lui A. de Bosdari, ministrul 
italian la Atena, din 13 noiembrie (Archivio del Ministero degli Affari Esteri 
dell'Italia, Documenti Diplomatici Italiani, seria VII, Rumenia, 1913-1914); 
vezi, de asemenea, presa bucureșteană, mai ales „Universul“ (Take lonescu e 
însoţit de I. Fermo (Bucur), redactor la acest ziar) din octombrie—noiembrie 
1913, care e încărcată de laude la adresa lui Take Ionescu (trimis neoficial de 
rege şi de primul ministru Maiorescu la Atena şi Istanbul, pentru a găsi o 
înţelegere între cele două capitale și a apăra astfel Tratatul de la Bucureşti). 

** Liberalii au explicat retragerea lor prin necesitatea de a da partidului 
„un program nou“ ce urma să se plămădească în opoziţie (vezi Întrunirea Parti- 
dului Naţional-Liberal din 6 februarie 1911, în „Revista democraţiei române“, 
an II, nr. 3, din 13 februarie 1911, p. 115-117). 

Atmosfera reformatoare este întreţinută, ca și mai înainte, 
de forțele democrate ale societăţii românești, reformele deve- 
nind preocuparea constantă a celui mai puternic partid politic 
al României, a PN.L. „Crez că starea de azi multă vreme nu 
va mai putea dăinui — scria C.G. Costa-Foru în 1912, refe- 
rindu-se la agitația pentru reforme. Asta o presimt mulți; e 
bine s-o ştie toți“%. Îndeosebi în 1913 dezbaterea în jurul re- 
formelor devine foarte vie. În broşura sa Crize de stat 
(1900-1907, 1913), V. Brătianu cere „o politică în realitate demo- 
cratică... în modul cel mai larg“ şi „o largă reformă electorală... fără 
colegii cenzitare sau profesionale “ (subl. în text). La această dez- 
batere iau parte cu studii pertinente I.G. Duca”, T. Dragu”, 
M.D. Berlescu“ ș.a. Reale servicii aduc discuţiei asupra refor- 
melor revista „Democraţia“ (noua titulatură a „Revistei demo- 
craţiei române“, condusă de V. Brătianu în locul lui G. Dia- 
mandi)*, conferințele de la Cercul de studii al PN.L. înființat 
în 1911. De pe planul teoretic lupta pentru reforme trece în 
multe locuri pe cel practic (ca de pildă în Teleorman)'!. La 
3 iunie 1913 I.I.C. Brătianu pune deschis problema necesităţii 
revizuirii Constituţiei și înfăptuirii unor reforme care să dea 
un puternic impuls dezvoltării societăţii românești în ansam- 
blu**. De aici și până la anunţarea oficială a reformelor nu 


% C.G.C.[osta]J—F.[oru), O explicaţie, în „Părerile unor spectatori“, an I, 
nr. l din 15 noiembrie 1913, p. 12. 

21 Vezi recenzia lui Spiru C. Haret, în „Democraţia“, an I, nr. 1l, din 9 apri- 
lie 1913, p. 48. 

2% 1, G. Duca, Datoriile care ni se impun, în „Democraţia“, an I, nr. 2 din 
15 aprilie 1913, p. 49-56. 

* Toma Dragu, Reformele agrare, în „Universul“, an XXXI, nr. 8469 din 
11 aprilie 1913. 

° M.D. Berlescu, Reforma electorală, în „Democraţia“, an I, nr. 4 din 15 mai 
1913, p. 162-170. 

* Schimbarea conducătorului revistei cu V. Brătianu, unul din corifeii 
P.N.L., semnifica la rându-i o mai mare angajare a liberalilor pe calea refor- 
matoare. 

3 „Democraţia“, an 1, nr. 4 din 15 mai 1913, p.187. 

** „Românul nu trebuie să mai fie un vechil al altora, din punct de vedere 
economic — spunea şeful Partidului Liberal; trebuie să lucrăm astfel ca numai 
poporul român să dispună de puterile economice ale ţării“ (I.I.C. Brătianu, 
op. cit., p. 44-45). 

mai e decât un pas, care va fi făcut odată criza externă de- 
pășită. 

Ca și mai înainte conservatorii se opun unor reforme ra- 
dicale. La 16 ianuarie 1912, în Parlament, P.P. Carp considera 
„lărgirea votului... primejdioasă azi la noi“, iar la 2 martie 
1912 atrăgea atenţia liberalilor că „învățămintele de la 1907... 
stau în faptul că partidele trebuie să înveţe că sunt oarecare 
arme pe care nu le poate și nu trebuie să le întrebuinţeze în 
contra adversarilor pentru că se întorc contra lor înșiși“*. Pe 
aceeași linie de apărare a marii proprietăți și a privilegiului 
politic, T. Maiorescu, în discursul său de la Senat, de la 2 mai 
1913, pentru moment găsea reformele „nepotrivite“ pentru 
tară”. Conservatorii rămân la convingerea că programul lor, 
enunțat în 1910, la preluarea puterii, punerea lui în practică, 
în cea mai mare parte, în timpul guvernării Carp corespundea 
„în gradul cel mai înalt nevoilor economice și sociale ale ţării“, 
cum se exprima ziarul „Conservatorul“ și o depășire a acestuia 
spre stânga nu era deloc necesară“. 

Cu toate că erau conștienți de seriozitatea dezbaterii în 
jurul reformelor din sânul Partidului Liberal („însemnările po- 
litice“ ale lui T. Maiorescu sunt o dovadă peremptorie), conser- 
vatorii, prin presa lor, o consideră o simplă „vorbă“, „teorie“, 
în căutarea unei platforme de luptă politică (pună atunci nici 
nu fusese altceva). Dar pe măsură ce tot mai mulți fruntași ai 
P.N.L. se pronunţă pentru reforme, sub această înfățișare de 


32? Întâi organizarea țării și apoi reforma electorală, în „Conservatorul“, an XII, 
nr. 13 din 18 ianuarie 1912. 

» C. Gane, op. cit., vol. II, p. 448. 

4 D.S., sesiunea 1912-1913, nr. 56, p. 995-998. 

* Unii conservatori, precum D. Greceanu, recunoșteau că organizarea po- 
litică a ţării era deficitară, partidele politice nefiind în contact cu alegătorii, 
programele lor fiind opera unui cerc restrâns şi nu a tuturor membrilor; se 
arătau conștienți, pe de altă parte, că disproporţia de proprietate rurală era 
foarte mare, dar propunerile de remediere: „selecţiunea alegătorilor“, cu men- 
ținerea colegiilor, și vânzarea de pământ la țărani cu garanţia plăţii de către o 
instituţie de credit (acordând „respectul absolut dreptului de proprietate“) erau 
ineficace (Manifestul d-lui Paul Greceanu către alegătorii colegiului I de Cameră— 
Prahova, în „Conservatorul“, an XIII, nr. 7 din 10 ianuarie 1913). 

ocazie transpare îngrijorarea și se reliefează cu claritate îndâr- 
jita împotrivire*. Partidul Conservator Democrat, spre deose- 
bire de conservatori, se pronunță pentru revizuirea Constitu- 
tiei, în limitele circumscrise de programul din 1910, adică mai 
restrânse decât cele preconizate de curentul reformator do- 
minant în PN.L.** 


* Vezi mai ales articolele: Reforma electorală, Rostul partidelor, Viitorul program 
al Partidului Liberal, Chestia reformei electorale, în „Conservatorul“, nr. 119, 122, 
150, 151, 165, 184 din 20 mai, 5 iunie, 8 şi 10 iulie, 27 iulie, 22 august 1912. 

** La întrunirea Partidului Conservator Democrat din 30 ianuarie 1911 se 
propun ca reforme: reforma electorală cu corolarul ei, reprezentarea propor- 
țională; secretul definitiv al votului cu corolarul lui, votul obligator; stabilitatea 
funcţionarilor publici, „căci sunt ai țării, nu ai partidelor“ („Universul“, an 
XXIX, nr. 30 din 1 februarie 1911). 


Un suflu nou și o veche rezistență 


Cu scrisoarea-program, lansată de I.I.C. Brătianu la 
7/20 septembrie 1913!, începe o nouă fază în dezbaterea 
politică în jurul unor reforme agrare și electorale. E prima 
încercare mai serioasă de a dezmorți viața politică internă*. 
Ceea ce aduce nou scrisoarea lui I.I.C. Brătianu este dreptul 
statului de a interveni și prin „expropriere (subl. ns.) pentru 
creșterea proprietăţii țărănești“. Cât priveşte colegiul unic — 
acesta cunoscut de mai înainte ca maximum de reformă poli- 
tică liberală — înscrierea sa în noul program nu surprinde. 
Exproprierea, în concepția liberalilor, nu îmbrăca un caracter 
larg, nu-și propunea să distrugă marea proprietate, ci numai 


! Scrisoarea lui Ion I. C. Brătianu, în „Democraţia“, an I, nr. 12-13 din 
7 septembrie 1913 și „L'Independance Roumaine“, an XXXVI, nr. 11580 din 
13/26 septembrie 1913. 

* Asupra diferitelor aspecte privind situaţia economică, socială și politică 
a României în primele două decenii ale secolului al XX-lea, și mai ales probie- 
ma agrară, vezi între altele, Tr. Lungu, Poziția partidelor politice din România față 
de problema agrară între anii 1913-1921 („Studii. Revistă de istorie“, an II, 
nr. 2-3 din 1950, p. 19-33); N. Copoiu, Partidul Social-Democrat din România în 
ajunul izbucnirii primului război mondial („Studii. Revistă de istorie“, an XI, nr. 4 
din 1958, p. 35-54); D. Hurezeanu, Poziţia mișcării muncitorești faţă de problema 
agrară şi lupta de clasă a țărănimii între 1907 şi 1917 („Studii. Revistă de istorie“, 
an XVI, nr. 4 din 1963, p. 783-803); M. Iosa, Acţiuni țărănești în România. 
1907-1918 („Studii. Revistă de istorie“, an XV, nr. 4 din 1962, p. 837-868); 
Relaţii agrare și mișcări țărănești în România. 1908-1921 (colectiv), Bucureşti, 
1967; şi îndeosebi studiul lui Adrian Macovei, Problema agrară din România în 
1914, în „Anuarul de istorie și arheologie A.D. Xenopol“, an IX, tom. LX din 
1972, p. 287-312. 

să reducă suprafaţa latifundiilor?. Cum legiuirile agrare elabo- 
rate între 1907 și 1912 nu avuseseră un rezultat satisfăcător 
asupra țărănimii, situaţia acesteia menținându-se precară, 
P.N.L. încearcă o rezolvare a crizei regimului agrar din Româ- 
nia pe calea unor reforme care să-i dea o soluţionare dirijată, 
într-un ritm nealertant. 

Pentru a putea impune reformele I.I.C. Brătianu avea ne- 
voie de toată puterea și de toată unitatea instrumentului de 
guvernământ care era Partidul Naţional-Liberal. Comitetul 
Executiv al PN.L., reunit la 2 octombrie 1913, recunoștea în- 
treaga autoritate a șefului partidului și dădea învestitura sa 
programului de reforme?. La fel Congresul liberal de la 21 oc- 
tombrie 1913 prin moţiunea adoptată“. Dreapta Partidului Li- 
beral, care număra mulți mari proprietari, își dădea şi ea astfel 
acordul la opera de reformare. Fără a fi entuziast și nici una- 
nim (unii mari proprietari, precum Basarab Brâncoveanu, pă- 
răsesc partidul pentru conservatori, alții cedează cu mare 
greutate, cum e Toma Stelian), mai curând impus de disciplina 
de partid decât pornit din convingere, acest acord menținea 
unitatea organizatorică a celei mai puternice formaţiuni poli- 
tice din România și impunea adversarilor. O unitate de vederi 
însă nu s-a obținut, în practică existând o pluralitate de con- 
cepţii. Spre deosebire de stânga liberală, închegată în jurul 
foştilor generoși: V.G. Morţun, C. Stere, I. Procopiu, Al.G. Ra- 
dovici, a unor tineri ca I.G. Duca, ce dădeau reformelor un 
caracter mai radical, neadmițând tergiversări, concesii, înţe- 


? M.D. Berlescu, Congresul Partidului Liberal, în „Democraţia“, nr. 12-13 din 
l octombrie 1913, p. 471. Liberalii nu aveau în vedere o „expropriere in- 
dividuală nelimitată“, ci o armonizare a funcţiei sociale a marii proprietăţi, pe 
care, alături de conservatori, o recunoșteau ca fiind foarte importantă, „în in- 
teresul general al societăţii“ (vezi și M. Berceanu, Utilitatea și modalitatea expro- 
prierii, în Idem, nr. 17 din 1 decembrie 1913 și I.C. Băicoianu, Ideile conducătoare 
ale politicii noastre agrare, în „Economia naţională“, an XXXVII, nr. 10, oc- 
tombrie 1913, p. 404-405). 

3 „Viitorul“, an VI, nr. 2031 din 3 octombrie 1913; „Adevărul“, an XXVI, 
nr. 9642 din 3 octombrie 1913. 

1 „Viitorul“, an VI, nr. 2049 din 22 octombrie 1913. 

legeri cu conservatorii, liberalii „bătrâni“, marii electori ai co- 
legiilor liberale, legați de sistemul politic în ființă și de marea 
proprietate, erau adepți ai unor reforme „liniștite“ și „cum- 
pătate“. După mai multe întrevederi ale lui I.I.C. Brătianu cu 
regele Carol, liberalii obțin și consimțământul Coroanei la în- 
făptuirea reformelor, condiționat însă de „moderațiune“, de 
temperarea avântului stângii partidului, în sfârșit, de o înțe- 
legere cu conservatorii la înscrierea lor în Constituție. 

Momentul 1913-1914, cu întreaga confruntare politică din 
jurul reformelor, pune Partidul Conservator în fața unei situa- 
ţii dificile, silindu-l să găsească un răspuns menit să satisfacă 
nu numai existenţa sa prezentă, ca partid de guvernământ, 
dar să jaloneze și evoluţia sa viitoare. Incapabil, doctrinar, să 
vadă dezvoltarea României și rămânerea sa la suprafaţa vieţii 
politice cu o proprietate mare diminuată în întindere și impor- 
tanţă, acest partid iniţial se va opune reformelor în speranța 
că va atrage în jurul său pe toți moșierii, adică și pe aceia din 
Partidul Naţional-Liberal și Conservator Democrat, iar mai 
apoi, neizbutind, va ceda treptat concepţiei intervenţionismu- 
lui de stat și în acest domeniu, al proprietăţii. Dar cedarea va 
fi mai mult determinată de împrejurări, de regulile luptei po- 
litice și nu izvorâtă dintr-o dezvoltare firească a concepției sale 
de acțiune politică. Din această cauză, în condiţiile în care vor 
interveni și factori de excepţie în viaţa ţării, cum a fost parti- 
ciparea României la primul război mondial, în confruntarea 
politică provocată de cele două reforme, criza prin care trece 
organizaţia politică conservatoare se va adânci. Momentul 
1913-1914 reprezintă începutul ultimei etape a activităţii poli- 
tice a Partidului Conservator al cărei conţinut de esenţă nu va 
mai fi lupta pentru putere, ci lupta pentru existenţă, strădania 
de a rămâne în arena vieţii politice. 

Întreaga comportare politică a conservatorilor de la sfâr- 
şitul anului 1913 și de-a lungul lui 1914 trădează îndeajuns 


$ LG. Duca, Amintiri politice, vol. 1, München, 1981, p. 8; Al. Marghiloman, 
op. cit., vol. 1, 1897-1915, p. 207, 212, 216. 

marea preocupare ce o aduce în mijlocul lor programul de 
reforme enunțat de liberali. Sub aparenţa de urbanitate, de 
parlamentarism al luptelor politice, conservatorii desfășoară 
un întreg arsenal de mijloace, îngemănate adesea într-un joc 
subtil, încercând să îmblânzească valul reformator. 

Îndată după anunţarea programului de reforme riposta 
conservatorilor se face resimţită. La 14 noiembrie 1913 par- 
lamentarii conservatori votează în unanimitate o moțiune îm- 
potriva programului liberal”. O lună mai târziu, Comitetul 
Executiv al Partidului Conservator adoptă un nou program, 
nu fără o aprinsă controversă*. 

Partidul se arăta dispus să ia în consideraţie „orice așeză- 
mânt s-ar propune“, dar „fără atingerea dreptului de proprietate, 
punct fundamental în Constituţiune și în starea noastră socială“ 
(subl. în text). Refuzând exproprierea, programul conservator 
propune ca izvoare ale întăririi micii și mijlociei proprietăţi: 
pământurile statului — aproximativ 500 000 ha —, părţile din 
marea proprietate de la 1 000 de pogoane în sus, pe care pro- 
prietarul mare „le lasă să iasă din mâna lui“, considerate ca 
ajungând la 100 000 ha anual, în sfârșit, pământurile ieşite din 
vânzările unor părți din marile moșii, a căror cumpărare urma 
să fie înlesnită de Casa Centrală Rurală a băncilor populare, 
ca instituţie de credit (nu de Casa Rurală în care conservatorii 
n-aveau încredere, aici fiind atotputernic Partidul Liberal). 
Alte prevederi, cum de pildă: înlesnirea dezvoltării unei pro- 


% Vezi mai ales articolele Exproprierea, Reforme inutile, Pământ de expropriere 
nu, Reforma electorală, D.N. Filipescu despre reforma agrară, în „Epoca“ nr. 287, 
293-294, 304, 313 din 17, 24 octombrie şi 3, 12 noiembrie 1913; C. Arge- 
toianu, Marea noastră proprietate și exproprierea, Bucureşti, 1914 (aici moșierul de 
la Breasta repune pe tapet teoria proprietăţii mari și a culturii mari, în sensul 
că prima nu trebuie să dispară din România decât pe măsură ce se realiza cea 
de a doua); interviul lui P.P. Carp din 27 octombrie 1913, în „Viitorul“, an VI, 
nr. 2055, din 28 octombrie 1913 etc. 

1 B.N.R., secţia documentare, dosar 85, jurnal 35, f. 11, apud C. Gane, 
op. cit., vol. II, p. 488. 

* Vezi T. Maiorescu, op. cit., jurnal 35, f. 27-35; Al. Marghiloman, op. cit., 
vol. I, 1897-1915, p. 206; Programul Partidului Conservator, București, 1913. 

prietăţi țărănești de sine stătătoare, stârpirea ilegalismului ad- 
ministrativ, mărginirea autorității centrale în comună erau în 
principiu „sănătoase“. Dar ele n-aveau cum să se reliefeze sub 
identitate proprie, cum nici până atunci n-o făcuseră. Con- 
servatorii voiau să rezolve „problema țărănească fără țărani“. 

Cât privește chestiunea dreptului de vot, pe care conser- 
vatorii „n-au luat-o în serios“ pentru moment, programul de- 
clara că „nu este din principiu ostil, când se caută chiar azi o 
soluție“. Ulterior însă contra acesteia își vor concentra întreaga 
împotrivire. 

În cealaltă ramură conservatoare, a democratilor, foarte 
diversă și neînchegată, mult mai neînchegată, atitudinea di- 
feriților membri ai partidului takist nu va fi aceeași. Unii, 
dr. C.I. Istrati” sau V. Dimitropol!%, aprobă întru totul progra- 
mul liberal, alţii ca Al. Bădărău!! se rețin la unele schimbări 
constituționale mai restrânse. Toți însă vor accepta încă de la 
început* ideea reformelor. În scrisoarea-program trimisă de 
Take Ionescu la 14 noiembrie 1913 către președinții comite- 
telor partidului din ţară, acesta cere lărgirea corpului elec- 
toral, întărirea Senatului, reprezentare proporțională, iar în 
problema agrar-ţărănească, se pronunţă pentru modificarea 
proporției dintre marea și mica proprietate, fie și prin expro- 
priere, înţeleasă însă ca o „cumpărare“, întemeiată pe „o justă 
și prealabilă îndemnitate!?. Știind că „este deosebire de vederi 
în sânul partidului nostru“, șeful conservatorilor democrați se 
fereşte, cum o şi spune, să impună adepților săi o orientare 
mai ferm precizată. Ulterior o va face, dar va lăsa slobodă și 
manifestarea publică a altor păreri, care mergeau fie la stânga, 
fie la dreapta ideilor sale. 


4 „România Muncitoare“, an IX, nr. 109 din 24 decembrie 1913. 

* DA.D,, nr. 21, ședința din 15 martie 1914, p. 214-233. 

10 Ibidem, nr. 26, şedinţa din 21 martie 1914, p. 280 și urm. 

N D.S., din 19 şi 22 martie 1914, p. 243 și urm. 

* Vezi „Acţiunea“, an XII, nr. 3101 și 3112 din 10, 13 octombrie 1913. 

12 Idem, nr. 3136 din 14 noiembrie 1913: „La Roumanie“, nr. 4335 din 
14/27 noiembrie 1913. 

Confruntarea principalelor partide politice asupra revizui- 
rii Constituţiei, mai reținută în toamna lui 1913, când la gu- 
vern se mai aflau partidele conservatoare*, devine aprigă 
după venirea la putere a P.N.L., la 4/17 ianuarie 1914. Presa 
conservatoare recunoștea că în lupta contra reformelor preco- 
nizate Partidul Conservator își apăra nu numai ideile, dar și 


propria sa existenţă „atât de brutal ameninţată“. 


Pentru a conduce lupta contra proiectelor de reformă con- 
servatorii își strâng rândurile prin readucerea lui N. Filipescu 
şi a celorlalte elemente disidente (PP. Carp nu intra între 
acestea). Cel care se însărcinează cu readucerea lor este 
Al. Marghiloman, rămas prin plecarea lui T. Maiorescu în 
străinătate — plecare ce pentru el echivala cu o retragere din 
politica militantă — conducătorul de fapt al Partidului Con- 
servator**. Îndemnat de Gr. și M. Cantacuzino și cu aproba- 
rea lui T. Maiorescu, Al. Marghiloman poartă tratative cu 
N. Filipescu, în paralel și cu M. Deșliu, izbutind reîntoarcerea 
lor şi a partizanilor lui Filipescu în partid!t. Cu aceasta sunt 
reintegrate în partid elemente de un pronunțat caracter mo- 
șieresc (în jurul lui Filipescu fiind adunaţi îndeosebi mari pro- 
prietari), care vor întări orientarea programatică de apărare a 
marii proprietăți. Filipescu imprimă luptei conservatorilor 
împotriva reformelor caracterul violent al temperamentului 
său. Dacă în alegerile din februarie 1914 conservatorii nu 
reușesc decât 18 locuri în Parlament, rezistenţa contra refor- 
melor nefiind organizată, în alegerile pentru Constituantă, 


* Vezi și discursurile din Parlament ale lui Gr. G. Cantacuzino, P. Tom- 
cescu, L. Fortunescu, în D.A.D., nr. 10, 11, ședințele din 12 și 14 decembrie 
1913, p. 104-112, 128-129. 

3 Lupta va fi crâncenă, în „Conservatorul“, nr. 43 din 25 februarie 1914. 

** Alături de Marghiloman, în Comitetul provizoriu ce urma să conducă 
partidul în lipsa lui Maiorescu, se afla și I. Lahovari, dar influenţa acestuia era 
redusă. 

11 Al. Marghiloman, op. cit., vol. I, 1897-1915, p. 207-209. Lui Filipescu i 
se oferă și locul de al treilea delegat în Comitetul provizoriu de conducere. 

datorită în special lui N. Filipescu, obțin 42 de locuri*. Îm- 
potrivirea față de reforme devenise cimentul organizaţiei poli- 
tice conservatoare. Tot ea determină în ultimă instanţă și 
ascensiunea lui Al. Marghiloman în fruntea partidului, oficia- 
lizându-se de jure ceea ce exista de facto. Încă de la 28 februarie 
1914, Maiorescu își dădea demisia din capul Partidului Con- 
servator, motivând-o „cu împrejurări private“ ce nu-i îngă- 
duiau să se întoarcă în țară și să-și îndeplinească datoria de 
şef**. Demisia era înaintată lui Marghiloman „ca să o aibă la 
dispoziţia lui în caz de oportunitate“. Trimiţând-o lui Marghi- 
loman și nu altuia, Maiorescu își desemna implicit succesorul. 
Mai mult, lăsa la libera lui apreciere ce dată să pună demisiei 
și când s-o prezinte. „Cu tact și meșteșug îndemânatic“, 
Al. Marghiloman își pregătește șefia. În ajunul alegerilor sesi- 
zase Comitetul Consultativ de demisia lui Maiorescu pentru a 
pipăi terenul. Știindu-se mai slab decât Marghiloman, N. Fili- 
pescu își reînnoia declaraţia „că nu putea și nu voia să fie șef“ 
şi la 4 iunie, la ședința Comitetului Executiv, era de acord, ca 


şi ceilalți membri ai Comitetului, cu alegerea lui Marghi- 


loman”. 


* Vezi „Universul“, an XXXII, nr. 136, 137, 142 și 144 din 20, 21, 26 și 
28 mai 1914; „Conservatorul“, an XIV, nr. 122 din 6 iunie 1914; Anuarul 
statistic al României, 1915-1916, p. 12. De la Brăila N. Filipescu îi telegrafia 
regelui: „La Brăila ca și aiurea se suspendă Constituția înainte de a se revi- 
zui...“ (în continuare descrie tot felul de abuzuri). Lui V.G. Morțun, ministru 
de Interne, îi scria: „Domnule Ministru. Am onoarea să vă anunț că în prima 
şedinţă a Parlamentului — dacă cumva ați mai avea fantezia să vă aflați pe 
banca ministerială — vă voi adresa următoarea interpelare: se poate concilia 
prestigiul țării dobândit în politica externă cu prezența unui bandit ca Dv. în 
guvern? Am onoarea a vă saluta!“ (J. Cerchez, op. cit., f.f., caiet 9, însemnări 
din 14 şi 26 mai 1914). 

** Vezi şi consideraţiile nu lipsite de maliţiozitate ale lui C. Argetoianu, fiul 
gen. Argetoianu, asupra motivelor retragerii lui Maiorescu (C. Argetoianu, 
Pentru cei de mâine. Amintiri din vremea celor de ieri, A.N.R., fond C.C. al PC.R,, 
dosar 8586, f. 191-195). 

'5 B.N.R., secţia documentare, mss. 11392, f. 78-79. 

15 Jbidem, f. 83-85. 

" Al. Marghiloman, op. cit., vol. 1, 1897-1915, p. 224; „Conservatorul“, an 
XIV, nr. 122 din 6 iunie 1914; „Universul“, an XXXII, nr. 153 din 6 iunie 
1914. 

Ultimul șef al Partidului Conservator își începea mandatul. 
Pentru moment criza conservatoare părea învinsă. Teama de 
reforme readusese oarecum coeziunea rândurilor partidului. 
Dar nu era decât un popas pe drumul ireversibil al destrămă- 
rii. Ca și în 1907-1908 și acum elementele mai democratice 
din sânul partidului părăsesc organizaţia acestuia în faţa rigi- 
dității programatice pe care noua conducere o afirmă. Primul 
exemplu îl dă profesorul de drept de la Universitatea din Iași, 
juristul Matei Cantacuzino, urmat la 1 februarie 1914 de un 
grup de nouă profesori universitari de la Universitatea din 
București în frunte cu Er. A. Pangrati, fostul ministru în gu- 
vernul T. Maiorescu și alți patru membri ai Comitetului Exe- 
cutiv, Em. Antonescu, S. Mehedinţi, P.P. Negulescu și D. On- 
ciul!ă. Acestora li se adaugă L. Bogdan de la Piatra Neamţ și 
alți conservatori, de mai puţină influenţă din diferite organi- 
zaţii judeţene, ca în cazul organizaţiilor de la Bacău și Ialomița 
(cei din urmă trec în Partidul Conservator Democrat). În 
epocă s-a vorbit chiar de crearea unui nou partid conserva- 
tor-progresist, în jurul intelectualilor ce se retrăseseră de la 
conservatori. Fără a fi de proporții, noua sciziune (ulterior pe 
chestiunea naţională, cei mai mulţi actuali disidenţi vor reveni 
la matcă) contura Partidului Conservator o configuraţie socială 
foarte pronunțat moșierească. Revenirea lui Filipescu și a 
adepților săi, faptul că de teama reformelor acest partid 
devine o supapă absorbantă a marilor proprietari nemulțumiți 
— ca Basarab Brâncoveanu din Partidul Naţional-Liberal, cel 
mai mare moșier din ţară, ca I. Stoian, C. Obedeanu, I. Li- 
chiardopol și alții din Partidul Conservator Democrat — îi 
întărea o dată în plus această configuraţie. În ultimul deceniu 
al secolului XIX-lea și la începutul celui următor, pentru a-și 
întări rândurile în scopul imediat de a avea reprezentanți în 
colegiul al II-lea, partidul conservatorilor deschisese larg por- 
tile elementelor intelectuale orășenești, burgheziei mici și 


18 Scrisoarea unor fruntași conservatori, „Universul“, an XXXII, nr. 30 din 
1 februarie 1914; vezi şi Ruptura din partidul conservator, în „Adevărul“, an 
XXVIII, nr. 8760 din 1 februarie 1914. 

mijlocii. Treptat însă, în fața pericolului de reforme, marii 
proprietari, care rămăseseră elementul social cel mai puternic, 
încep să se închidă aceste porți și să impună punctul lor de 
vedere în ciuda opoziţiei elementelor de altă natură socială. 
Aceasta determină, în sottofondo, ruptura din 1908, sciziunile 
mai mari sau mai mici ulterioare. În aceste condiţii Partidul 
Conservator tindea a fi nu reprezentantul grupurilor sociale 
conducătoare în ansamblu, ceea ce îi dădea dreptul de a fi 
partid de guvernământ, ci exponent doar al moșierimii, ceea 
ce îi refuza acest drept într-o societate românească în care 
burghezia era deja principala forță. 


Punctul de vedere conservator asupra reformelor este sus- 
ținut cu intransigență în timpul campaniei electorale din 
ianuarie-februarie 1914!%. Și îndeosebi, în dezbaterile din Par- 
lamentul revizuirii* Constituţiei ca atare. Neliniştea izvora din 
mijloacele ce se intenționau a fi folosite: exproprierea și co- 
legiul unic. Căci se deschidea astfel, în chip legal, calea unor 
transformări structurale şi mai adânci, care antrenau pierde- 
rea puterii lor economice și politice. Discursul lui Al. Marghi- 
loman din Senat de la 12 martie 1914%, cumpătat în expresie, 


19 Vezi Manifestul conservatorilor din Craiova de la 23 ianuarie 1914. Ma- 
nifestul Partidului Conservator către alegătorii colegiilor I și II din București din ia- 
nuarie 1914, Apelul din 2 februarie 1914, în „Timpul“, Craiova, an IV, nr. 39 
din 23 ianuarie 1914; Partidul Conservator către alegătorii colegiilor I și II, Bucu- 
reşti, 1914, p. 3-17; A.N.R,, fond Prefectura Ilfov, dosar 28/1914, f. 10-21. 

* Vezi sinteza realizată de Adrian Macovei din articolul mai sus-menţionat 
(p. 294-297, 302-304), unde se încearcă, cu mult succes, circumscrierea în- 
tregului cadru politic de referinţă. 

% Discursul d-lui Marghiloman rostit în şedinţa Senatului de la 12 martie 1914. 
Doctrina conservatoare şi revizuirea Constituţiei, București, 1914. Aici liderul con- 
servator dezvoltă prevederile programatice din noiembrie 1913, propunând ca 
mijloace de înlăturare a disproporției dintre marea și mica proprietate: pro- 
prietăţile statului, prisosurile din marile moșii și instituirea dreptului de pre- 
empţiune al statului asupra vânzărilor de pământuri (materializat prin Casa 
Centrală Rurală a băncilor populare). În privința reformei politice, Al. Mar- 
ghiloman nu acceptă decât lărgirea colegiilor, ascensiunea capacităţilor la co- 
legiul I Cameră, o altă proporţie de candidaţi, dar „colegiu unic rural, asta 
niciodată“. 

elegant în formă și hotărât împotriva mijloacelor reformatoare 
propuse de liberali, argumenta cu claritate ideea dominantă 
după care se conducea Partidului Conservator în acţiunea sa 
în jurul reformelor: zădărnicirea înfăptuirii lor în chipul pre- 
conizat de liberali și, în același timp, menţinerea influenţei 
politice a partidului. 

Opoziția contra reformelor rămâne întreagă și în timpul 
alegerilor pentru Constituantă între 18-28 mai 1914. La întru- 
nirile electorale de la Ploiești, din 24 aprilie, Craiova și Bucu- 
rești, din 25 și 28 aprilie, în materialele de propagandă elec- 
torală, fruntașii conservatori aduc fel de fel de argumente 
pentru a opri procesul reformator. Reţin atenţia lozincile 
lansate de N. Filipescu, care nu s-a sfiit să măgulească toate 
interesele și toate micile patimi ale alegătorului. Fraze sim- 
pliste ca acestea: „Voi care astăzi sunteţi tot, dacă vreţi ca mâi- 
ne să nu mai însemnați nimic, votaţi pe liberali“, sau „Colegiul 
unic înseamnă egalitate între voi și ţiganul care vă mână caii 
pe capră“, sau, pentru proprietari: „Vreţi să vi se ia avutul și 
să fiţi sărăciţi, votaţi reformele liberale“ etc. au prins și au 
creat greutăți liberalilor*. Se încerca astfel a se determina cole- 
giile restrânse să-și apere cu îndărătnicie viaţa și privilegiile. 

Dar, cum procesul reformator înainta și ameninţa să se 
materializeze cu toată împotrivirea conservatorilor, aceștia 
încep să cedeze. Deja la 14 martie 1914, Al. Marghiloman, 
N. Filipescu și I. Lahovari cad de acord cu acceptarea princi- 
piului exproprierii, înţeleasă ca „o sancțiune individuală“?!, „in 
extremis și ca subsidiar“, cum declara Marghiloman la 14 apri- 
lie, „numai când n-avem încotro“, cum preciza și mai corect 
lucrurile N. Filipescu?. Primirea principiului exproprierii e 
determinată și de nevoia de a înlesni un acord al partidelor 
politice, cerut și de Coroană*. Evident, un acord care urma să 


* „Conservatorul“, an XIV, nr. 65, 79, 82, 88, 90, 92 din 22 martie, 11, 15, 
22, 26 şi 29 aprilie 1914; „Universul“, nr. 102, 113 din 16 și 27 aprilie 1914. 

2! Al. Marghiloman, op. cit., vol. I, 1897-1915, p. 216. 

22 „Conservatorul“, nr. 92 din 29 aprilie 1914. 

* Vezi audienţele lui Al. Marghiloman și G. Ştirbei la rege, ca și convor- 

aibă efect asupra spiritului democratic al operei reforma- 
toare”. Cedarea Partidului Conservator în problema agrară 
devine mai pronunțată după deschiderea Constituantei. O 
confirmă discursurile la Adresă ale lui Al. Marghiloman, 
N. Filipescu, C.C. Arion, C.I. Argetoianu. Dar, acceptând 
principiul exproprierii, (nu unanim*), conservatorii continuă 
să menţină opoziţia faţă de colegiul unic. Singura concesie 
conservatoare în materie de drepturi politice se reduce la lăr- 
girea colegiilor existente. Însă cedarea nici aici nu era departe. 
Până la urmă pătura conducătoare română ajungea la o înţe- 
legere. Reformele erau „condamnate“ la un compromis. Nu 
mai puteau fi decât „bastarde“, după expresia lui C. Mille. 
Compromisul era însă inevitabil. Altfel nu se menținea conti- 
nuitatea la guvernare. 

Spre o realizare a reformelor, prin înțelegerea partidelor, 
îndemna și întreaga acțiune politică a conservatorilor demo- 
craţi. În campaniile electorale din prima jumătate a anului 
1914** și în Parlament, Partidul Conservator Democrat se pro- 
nunţă categoric pentru o astfel de modalitate. Take Ionescu 
face o clară deosebire între confiscare și expropriere, şi, spre 
a nu se confunda una cu alta, propune ca pământurile expro- 
priate să fie plătite în bani la preţul fixat de justiţie. În do- 
meniul drepturilor politice el cere două colegii, în loc de 


birile cu 1.I.C. Brătianu (Al. Marghiloman, op. cit., vol. I, 1897-1915, p. 207, 
212, 216-217). 

3 D.A.D., nr. 6, 8 şi 12, şedinţele din 17, 19 şi 20 iunie 1914, p. 95-97, 
153. 

4 D.S., nr. 10, ședința din 19 iunie 1914, p. 83. 

* Îndeosebi fraţii Cantacuzino sunt împotriva oricăror concesii, iar 
P.P. Carp, în afara organizaţiei de partid, în cele trei luări de cuvânt de la 
Cameră, respinge „în mod absolut, fără nici un soi de rezervă“ propunerile de 
reformă, motivându-şi refuzul între altele și cu dificultăţile interne la care se 
expunea ţara în eventualitatea unei crize externe (D.A.D., nr. 9, 20 şi 37, 
ședințele din 1, 14 martie și 26 aprilie 1914, p. 93-94, 187-188, 701-704). 

** Vezi „Acţiunea“, an XIII, nr. 3180, 3181, 3182, 3184, 3186, 3187, 3196 
din ianuarie—februarie 1914: „La Roumanie“, an XVII, nr. 4356 din 5 ianua- 
rie 1914: „Acţiunea“, nr. 3279 şi 3290 din 18 mai şi 3 iunie 1914; „La Rou- 
manie“, an XVII, nr. 4356 din 4 ianuarie 1914. 

unul“. În Parlament, Take Ionescu foloseşte toate „arguţiile“ 
talentului său oratoric pentru a demonstra moderarea spiri- 
tului reformator. Nu toţi adepții săi, cum arătam, îi susțin 
întocmai opiniile, dar, în genere, pe linia indicată de șeful par- 
tidului vor acţiona și aderenţii*. Conservatorii democrați vor 
milita permanent pentru un acord al partidelor în realizarea 
operei reformatoare. 

Și este mai mult ca sigur că până la urmă acest acord s-ar 
fi realizat. Dezbaterea reformelor propuse de liberali, care cu- 
cerește întreaga lume politică românească în toamna din 1913 
şi prima jumătate a lui 1914, nu putea duce la o ruptură în 
sânul claselor dominante. Nici un partid, nici cel conservator, 
nu atacă pe față reformele. Toate recunosc mai mult sau mai 
puţin existenţa problemelor puse în discuţie. Se diferenţiază 
numai prin modalităţile concrete de rezolvare a lor. Pe acest 
fundal era cu putinţă, așadar, realizarea unui compromis. Era 
„Oo conspirație... care poate înlătura rezolvarea efectivă a marii 
probleme de azi“, cum observa C. Stere%. 

Împotriva înţelegerii ce se punea la cale între partidele 
guvernante se pronunţa aripa de stânga a Partidului Liberal, 
animată în principal de C. Stere**. Ei i se opun și social-de- 


% La Roumanie“, an XVII, nr. 4356 din 4 ianuarie 1914. 

* Punctul de vedere conservator-democrat asupra reformelor este bine 
precizat de N. Titulescu: „Ca partid democrat noi recunoaștem că repartiţia 
actuală a proprietăţii nu e conformă cu interesele sociale şi economice ale na- 
țiunii. Dar dacă admitem necesitatea schimbării repartiţiei suntem și conser- 
vatori și nu putem tolera ca exproprierea să se transforme în confiscare. 
Suntem, de asemenea, partizani ai reformelor electorale, dar nu voim nici să 
se atingă drepturile câştigate ale celor ce au o lungă experienţă în exercitarea 
dreptului electoral“ („Acţiunea“, nr. 3191 din 28 ianuarie 1914). Ulterior, în 
Parlament, N. Titulescu ţine un excelent discurs, plin de colorit şi originalitate, 
mânuind cu mare artă antiteza, în care susține orientarea conservator-de- 
mocrată cu o notă mai la stânga decât Take Ionescu (D.A.D., nr. 41, şedinţa 
din 20 aprilie 1914, p. 758-765). 

% D.A.D., nr. 12, şedinţa din 5 martie 1914, p. 129-130. 

** La 3 iulie 1914 fruntașul liberal, care și până atunci se pronunțase cu 
fermitate împotriva acordului între partide, înființează la laşi „Liga refor- 
melor“, ce-și propunea să apere înfăptuirea acestora în forma propusă de li- 
berali (C. Stere fusese raportorul lor în Cameră, unde și vine cu o remarcabilă 

mocraţii care în toata perioada de dezbatere a reformelor nu 
au încetat ca prin întruniri publice, presă și manifeste să se 
pronunţe pentru vot universal și împărțirea la ţărani a pămân- 
turilor moșierești*. La Congresul al III-lea al PS.D., ținut între 
6-8 aprilie, socialiștii depășesc faza simplei negări, a neîncre- 
derii în proiectele de reformă liberale, și adoptă o nouă tac- 
tică, exprimată concis de Cr. Racovski: „Noi trebuie să lărgim 
cadrele revizuirii“. Deci nu colegiu unic, ci vot universal direct, 
egal și secret; nu expropriere parţială, ci confiscare totală”. Ca 
şi mai înainte, social — democraţii puteau cere orice. Oricum 
nu angajau guvernarea ţării, la care ei nu puteau aspira. Dar 
existenţa lor, cu radicalismul programului lor, pe lângă faptul 
că era europeană (mișcarea social-democrată devenise foarte 
populară în Occident), agita, o dată în plus, mișcarea reforma- 
toare din ţară. 

Dezbaterea proiectelor de reformă liberală ia sfârşit însă 
înainte de a fi cunoscut o concretizare. Cu alegerea comisiei 
reformelor, la 21 iunie 1914 — în care din partea opoziţiei nu 
intră decât N. Iorga, reprezentanții celor două partide conser- 
vatoare declinând oferta —, sesiunea extraordinară a legisla- 
turii, chemată să pregătcască aducerea la îndeplinire a revizui- 
rii Constituţiei, se încheie. Sesiunea următoare urma să fie în 
toamna anului 1914. Ea va avea loc, dar nu va mai lua în dis- 
cuţie reformele. Europa intrase în război, iar România amână 
rezolvarea chestiunilor sale interne, rămânând de veghe, cu 
toată fiinţa ei, în așteptarea clipei în care urma să intre și ea 


expunere de motive — D.A.D,, nr. 7, şedinţa din 27 februarie 1914, p. 65-71), 
neadmiţând nici o concesie mai ales în problema colegiului unic căreia toți 
conservatorii i se opuneau („Mişcarea“, an IV, nr. 148 din 4 iulie 1914). 
Agitaţiile stângii liberale sunt încurajate de I.I.C. Brătianu pentru a-i forța pe 
conservatori să accepte revizuirea și a înlătura rezervele „bătrânilor liberali“. 

* Vezi „România Muncitoare“, an IX, nr. 92, 99, 100 din noiembrie— 
decembrie 1913, nr. 2, 10, 12, 14 din ianuarie—februarie 1914; A.N.R., fond 
C.C. al P.C.R., dosar 4326, f. 5; A.N.R., fond C.C. al P.C.R., doc. 17 și 19, cota 
M.M./1913 etc. 

1 Documente din istoria mișcării muncitoreşti din România. 1910-1915, Bucu- 
reşti, 1968, p. 586, 737-739. 

în luptă pentru împlinirea idealului realizării unității naționale 
depline. La 19 decembrie 1914 primul ministru I.I.C. Brătia- 
nu, răspunzând senatorului Paul Bujor, cere amânarea discu- 
tiei reformelor, din necesitatea de a face față împrejurărilor 
externe. „Oricât de caldă ar fi convingerea noastră, oricât de 
adânci ar fi certitudinile noastre asupra soluţiunilor definitive 
ale eforturilor pentru care am fost trimiși aici, în momentul de 
faţă, un simțământ de patriotism și o elementară înțelepciune 
politică ne impune să amânăm tot ce ne-ar putea dezbina“%. 
Și acest fel de a vedea era al majorității oamenilor politici ai 
vremii. Credeau cu toţii că nu era momentul unor discuții, 
unor certuri pe care neapărat votarea reformelor le-ar fi 
provocat dată fiind divergența de interese sociale. Pe de altă 
parte aplicarea reformelor necesita mari cheltuieli din partea 
statului. Or, era nevoie atunci de concentrarea tuturor efor- 
turilor financiare pentru pregătirea războiului. În decembrie 
1914, nu se știa când se va produce intrarea în acțiune. Clipa 
aceasta nici nu se putea spune că o hotăra Bucureştiul. Căci 
dacă se producea o întorsătură de front favorabilă, România 
mái putea să rămână deoparte? În sfârșit, unii credeau, și nu 
fără temei, că dacă s-ar fi votat acum, reformele ar fi fost mult 
prea moderate, liberalii fiind nevoiţi să facă mai multe concesii 
conservatorilor sub imperiul preocupărilor generale de înţele- 
gere între partide. 

Așa se termină prima fază a dezbaterii reformelor agrară 
şi electorală. Cea de a doua se va desfășura în condiţiile de 
excepţie ale războiului și va însemna, în 1917, votarea revi- 
zuirii Constituţiei într-un sens mult mai larg decât ar fi în- 
drăznit să-și închipuie oamenii politici români cu numai trei 
ani mai devreme. Cea de a treia fază aduce legiferarea pro- 
priu-zisă a reformelor agrară și electorală după primul război 
mondial. Ceea ce aflăm în final nu se aseamănă decât prea 


% DAD., nr. 12, şedinţa din 21 iunie 1914, p. 173-174; D.S., nr. 12, 
ședința din 21 iunie 1914. Comisia nu se întruneşte decât de câteva ori, sub 
președinția lui T. Stelian — un omagiu adus convertirii sale târzii la programul 
liberal —, neizbutind să facă altceva decât să împartă sarcinile membrilor săi. 

puţin cu ceea ce am întâlnit iniţial. Și se întâmplă așa pentru 
că în viaţa României, a Europei întregi de altfel şi a multor 
altor țări din lume, intervine războiul. Datele problemelor 
dezvoltării, în aceste condiţii, se vor pune altfel decât mai 
înainte. 


(e e e Ele Ei eat 2) 


Conservatorii 
și primul război mondial 


A. Neutrahtatea* 


La 21 iulie/3 august 1914 Consiliul de Coroană — instituţie 
politică ad-hoc, neprevăzută în Constituţie, dar folosită în 
practica politică de mai multe ori în timpul primului război 
mondial —, întrunit la Sinaia, hotărăşte neutralitatea Români- 
ei în conflagraţia care tocmai începuse în Europa!. Atitudinea 
neutrală era previzibilă. Condiţiile în care guvernanţii Româ- 
niei încheiaseră o alianţă activă cu Puterile Centrale în 1883 se 
schimbaseră radical. Şi așa ea fusese o alianță de conjunctură, 
menținută în sfera diplomaţiei secrete şi, fiind împotriva viito- 
rului naţiunii române, se depreciase continuu. „Dacă există un 
tratat cu Austria, declara Take Ionescu lui Donald Mackensie 
Walace în primăvara lui 1914, nimeni pe lume nu-l va putea 
pune în execuție“. Era de fapt și concluzia Consiliului de Co- 
roană. 


* Întreaga atitudine — și a conservatorilor, nu numai a celorlalte forțe 
politice — în anii neutralității a fost tratată de mulţi istorici, inclusiv de noi, în 
detaliu în Arcul așteplării 1914, 1915, 1916, Bucureşti, 1981 şi 1916 zile de vară, 
Bucureşti, 1978. Aici rezumăm ceea ce acolo apare pe larg și în context na- 
țional. 

! Asupra discuţiilor din Consiliul de Coroană vezi foarte bunele Amintiri 
politice, ale lui I.G. Duca, vol. I, Manchen, 1981, p. 51-63 (fragment publicat 
şi de ziarul „Curentul“ din 24 decembrie 1932, de George Fotino în „Revue 
Roumaine d'Histoire“, nr. 1 din 1974 și de noi în „Magazin istoric“, nr. 1 din 
ianuarie 1976); vezi Al. Marghiloman, op. cit., vol. I, 1897-1915, p. 230-235 și 
Ion Bulei, Arcul așteptării 1914, 1915, 1916, p. 55-65. Asupra dezlănţuirii răz- 
boiului mondial vezi utila carte a lui Mircea N. Popa, Primul război mondial 
1914-1918, București, 1979, p. 152 şi urm. 

? Take Ionescu, Souvenirs, Paris, 1919, p. 122. 

Ca și partidele guvernante, socialiștii români, la Congresul 
extraordinar al P.S.D., din august 1914, se pronunţă pentru 
neutralitate „sinceră și definitivă“ şi apărarea integrităţii terito- 
riale a țării. „De data asta şi pentru astă dată suntem și noi gu- 
vernamentali în unanimitate completă“ — spune Cr. Racovski 
la Congres?. 

Într-un moment de cumpănă toate forțele politice româ- 
nești își dădeau mânat. 

Mai bine de doi ani România rămâne sub adăpostul destul 
de fragil, de altfel, al hotărârii luate în iulie 1914. Este o pe- 
rioadă extrem de încărcată pe planul acţiunii diplomatice, al 
frământărilor şi delimitărilor politice interne, al manifestărilor 
publice. Toate puse sub semnul războiului și al apropiatei in- 
trări în rândurile beligeranţilor pentru desăvârșirea idealului 
naţional. 

O dată cu începerea războiului mondial și declararea neu- 
tralității României, conservatorii ies de sub presiunea exerci- 
tată asupra lor de necesitatea de a lua o atitudine în privința 
reformelor într-o fază în care realizarea acestora era în mers. 
Deplasarea preocupărilor politice către prezumptiva intrare în 
război părea binevenită pentru Partidul Conservator, acordân- 
du-i acestuia încă un răgaz pronunțării sale definitive în prin- 
cipala chestiune internă. Va fi o alte iluzie. Amânând lovitura 
pe care înfăptuirea reformelor i-ar fi dat-o, Partidul Conser- 
vator primește o alta. Ceea ce teama de reforme unise în tim- 
pul războiului se destramă, în așa fel încât sfârșitul conflictului 


3 Documente din istoria mișcării muncitorești din România. 1910-1915. p. 811; 
Mircea Mușat, Ion Ardeleanu, Unitate, continuitate și ascensiune în mișcarea mun- 
citorească din România, 1821-1948, Bucureşti, 1981, p. 86 şi urm.; T. Geor- 
gescu, Între două revoluții, p. 105 şi urm.; I. Mamina, V. Niculae, Independenţa 
patriei — ideal și acțiune ale muncitorilor (1877-1918), Bucureşti, 1977, p. 52-61; 
idem, Mișcarea muncitorească — factor activ al luptei poporului român pentru in- 
dependență, unitate şi libertate națională (1877-1918), în „Anale de istorie“, an 
XXI, nr. 5/1975, p. 76-83. 

1 Vezi și comentariile din V. Atanasiu, A. Iordache, M. Iosa, M. Oprea, 
P. Oprescu, România în primul război mondial (Coordonator I.M. Oprea), Bucu- 
rești, 1979. 

mondial, ce antrenează și România, lăsa în urma lui organi- 
zaţii politice conservatoare cu totul lipsite de vigoare și încă 
dușmănindu-se între ele. 

Iniţial cele două partide conservatoare susțin neutralitatea. 
Prin reprezentanții lor: Take Ionescu, C. Cantacuzino-Pașcanu, 
C. Dissescu și respectiv: Al. Marghiloman, Th. Rosetti, 
I.C. Grădișteanu și I. Lahovari (T. Maiorescu, N. Filipescu, 
C.C. Arion și D. Greceanu lipseau din țară) s-au pronunţat în 
acest sens în Consiliul de Coroană. Un război alături de Pute- 
rile Centrale este respins pentru că nu răspundea unei rațiuni 
politice de existență a României. Al. Marghiloman este acela 
care argumentează juridic temeiul nonbeligeranţei. Doar 
P.P. Carp, în afara organizaţiei de partid, apărându-și o con- 
vingere statornică, susţine cu tărie că moral și material Româ- 
nia trebuie să intre în război alături de Tripla Alianţă, a cărei 
victorie „e sigură și indiscutabilă“. După Consiliu, atitudinea 
celor două partide conservatoare rămâne, pentru moment, ne- 
schimbată. Mai mult, Take Ionescu declară că e pentru „neu- 
tralitatea loială și definitivă“. Repede însă lucrurile iau o altă 
întorsătură. Victoriile rușilor în Prusia Orientală și înaintarea 
lor spre Königsberg încălzesc opinia publică și animă curentul 
antiaustriac. În Partidul Conservator frământarea începe să se 
facă simțită. Unii dintre fruntașii conservatori, ca I. Grădiştea- 
nu, B. Delavrancea, I. Lahovari, C. Olănescu îi cer lui Marghi- 
loman să se pronunţe pentru Antantă, alţii ca D. Neniţescu și 
V. Arion vor, dimpotrivă, o neutralitate favorabilă Puterilor 
Centrale sau chiar alăturarea la acestea. Al. Marghiloman în- 
cepe să încline pentru a doua alternativă, dar cu condiţia acor- 
dării unui statut politic românilor din Transilvania și cedării 
Bucovinei către România. Între timp, în schimbul de opinii 
din sânul partidului intră N. Filipescu, revenit din Germania 


5 Vezi „Universul“, an XXXII, nr. 212 din 4 august 1914; „La Roumanie“, 
nr. 4537 din 30 iulie/12 august 1914. 

$ Vezi discuţiile lui Marghiloman cu regele, cu Czernin, ministrul Aus- 
tro-Ungariei la București; un portret al său în aceste momente, în |. Bulei, 
op. cit., p. 80 şi urm. 

și de după boală. La sfârșitul lui august, pe fundalul senti- 
mentelor antihabsburgice ale opiniei publice, N. Filipescu pro- 
clamă „neutralitatea provizorie“, iar în cercul intimilor săi con- 
sideră neutralitatea „o adevărată crimă“. 

În același timp, Take Ionescu lansează lozinca „Vrem Ar- 
dealul!“ Între cei doi conservatori intervine o înțelegere de 
acţiune comună în chestiunea naţională, prin mijlocirea lui 
Em. Costinescu, ministrul liberal de convingeri exprimat an- 
tantofile?. Cu Take Ionescu, N. Filipescu mai încheie o înţe- 
legere, la insistența celui dintâi. Pentru liderul conservator-de- 
mocrat „drumul Damascului“ în ce privea partidul său și în 
general pe conservatori se chema „drumul Transilvaniei“. Şi 
atunci, călcându-și pe convingeri, cu deosebire N. Filipescu, 
care în probleme sociale şi libertăți publice fusese totdeauna 
potrivnic curentelor de democratizare, cei doi stabilesc un pro- 
gram politic de reforme pentru România Mare: o reformă 
electorală prin acordarea votului universal la Cameră și o mo- 
dalitate nouă de alegere a Senatului, o reformă agrară prin 
exproprierea cu plată în titluri garantate de stat ș.a. Încep 
acum agitaţiile de stradă și campaniile de presă. Sufletul lor e 
conservatorul N. Filipescu care, antrenat de temperamentul 
său nepotolit, acţionând în opoziţie, deci cu libertatea pe care 
ţi-o dă neangajarea, nu ținea seama de moment favorabil, ga- 
ranţii, prudenţă. El vedea clipa întregirii neamului apropiată 
și, în consecință, armata română trebuia să treacă peste Car- 
paţi. Dar Filipescu, fiind, împreună cu adepţii săi, înregi- 
mentat în Partidul Conservator, concepţiile și acţiunile sale se 
izbeau de mentalitatea calculată a lui Al. Marghiloman și de 
simţul politic al multor altor fruntaşi conservatori. Or, Mar- 


? N. Polizu-Micșunești, Nicolae Filipescu. Însemnări 1914-1916, București, 
f.a., p. 88; la 2 septembrie, N. Filipescu declara: „În faţa statuii lui Mihai Vitea- 
zul să ne rugăm lui D-zeu ca visul său să se înfăptuiască și să putem spune: Tră- 
iască Carol 1, regele tuturor românilor“ („Universul“, an XXXII, nr. 244 din 
2 septembrie 1914; „La Roumanie“, nr. 4556 din 23 august/5 septembrie 1914). 

2 C. Argetoianu, op. cit., în A.N.R., fond C.C. al P.C.R., dosar 8586, f. 380; 
vezi şi articolul Formula lui Filipescu e și a noastră, în „La Roumanie“, nr. 4560 
din 23 august/5 septembrie 1914. 

ghiloman era împotriva intrării imediate şi pentru o neutrali- 
tate favorabilă, după cum se întrevedea tot mai vădit, Puterilor 
Centrale. În toamna anului 1914 și în primăvara celui următor 
Partidul Conservator va oscila între cei doi oameni politici de 
suprafaţă, nefiind pe deplin nici cu unul nici cu celălalt. Con- 
servatorii, în marea lor majoritate, credeau, ca și Filipescu, că 
România trebuie să se alăture Antantei, dar, ca și Marghilo- 
man, nu considerau momentul sosit. De aici disensiunile și 
discuţiile foarte aprinse din sânul conducerii partidului și tot 
de aici încercările de a găsi mijloacele și formele tranzacționale 
pentru a împăca pe cei doi fruntași şi a salva unitatea organi- 
zatorică. „Să dăm impresia unităţii“ — cerea mereu Al. Mar- 
ghiloman*. 

Reuniunile comitetelor executiv și consultativ ale Partidului 
Conservator din toamna anului 1914 sunt, atât prin desfășu- 
rarea, cât și prin rezultatele lor, concludente în a demonstra 
cele de mai sus*. 

Divergenţele din rândul conservatorilor devin și mai acute 
după moartea regelui Carol I (27 septembrie/10 octombrie), 
când, notează Maiorescu, „agitarea franco-rusofilă nu mai are 
margini“. 

În mai multe rânduri Marghiloman face dovadă de auto- 
ritate, cerând să accepte toată lumea disciplina de partid, là- 
sând să se pronunte în chestiunea ieșirii din neutralitate numai 
factorii responsabili ai țării (Al. Marghiloman are în toți acești 
ani contacte şi legături cu liberalii, cu I.I.C. Brătianu, cărora 
atitudinea sa convenea). Dar atât N. Filipescu, cât și prietenii 
săi politici apropiaţi nu pot fi opriţi în acţiunea lor de disci- 
plina de partid, rareori existentă în organizaţia politică conser- 
vatoare. Acţiunea lor în favoarea părăsirii neutralității refuză 


” Al. Marghiloman, op. cit., vol. I, 1897-1915, p. 256. 

* Vezi Ibidem, p. 267-269, 276-282, 335-338 ş.a.; N. Polizu-Micşunești, 
op. cit., p. 97-98, 103-104 ș.a.; I. Bulei, Arcul așteptării..., p. 104-105, 106-107, 
134-135, 136-137. 

10 T. Maiorescu, România și politica de neutralitate (1914-1917), B.A.R., secţia 
mss., lond Titu Maiorescu, mss. 3, f. 5. 

treptat orice constrângere. Împreună cu Take Ionescu, 
B. Șt. Delavrancea, Er. Pangrati, C. Dissescu, dr. I. Cantacuzi- 
no, C.I. Istrati, S. Mândrescu, I. Grădișteanu ș.a. N. Filipescu 
este unul din iniţiatorii „Acţiunii Naţionale“, organizaţie 
politică ad-hoc, creată la 27 octombrie, ce militează de-a lun- 
gul anilor de neutralitate pentru intrarea „imediată“ în război 
alături de Antantă!!. La 24 octombrie 1914 filipescanii sunt 
principalii organizatori ai unei mari manifestații la București. 
Întrunirile „Acţiunii Naţionale“ se țin lanţ în Capitală și în pro- 
vincie aproape în fiecare duminică*. În compania unor oratori 
prestigioși, ca Take Ionescu, O. Goga, B. Delavrancea, V. Lu- 
caciu, M. Antonescu, S. Mândrescu, P.P. Negulescu etc., dis- 
cursurile lui N. Filipescu de la „Acțiunea Națională“ sunt cele 
mai semnificative, în stare să toarne concepția patriotică în 
formule de mare frumusețe. Fraze ca „Sire, să mori în Câmpia 
de la Turda sau să te încoroneze la Alba Iulia“ rezumă gân- 
direa momentului. Alături de takiști, filipescanii sunt animato- 
rii unor demonstrații de mare anvergură, cum a fost cea de la 
16/29 noiembrie 1914, când se sparg geamurile la Clubul li- 
beral și la locuința lui Marghiloman. Legăturile dintre conser- 
vatorii din jurul lui N. Filipescu și conservatorii democrați 
devin tot mai strânse. Cei din urmă se confundă tot mai mult 
cu cauza Antantei. Parlamentarii conservator-democrați, re- 
uniți la 18 noiembrie 1914, aprobă în unanimitate hotărârea: 
„România trebuie să se alieze cu Tripla Înţelegere pentru 
îndeplinirea idealului naţional“!?. 

În nerăbdarea lor, cele două grupări conservatoare încă 
din septembrie 1914 încep să ceară un guvern naţional, care 
să înlocuiască pe cel liberal, considerat inactiv. Se încearcă 
apoi provocarea unor neînţelegeri în sânul guvernului liberal, 


1 „Acţiunea“, an XIII, nr. 341 din 29 octombrie 1914 (Asupra creării „Ac- 
țiunii Naţionale“ vezi I. Bulei, op. cit., p. 134-136, unde sunt folosite memoriile 
lui I. Cantacuzino). 

* Vezi „Adevărul“, „Dimineaţa“, „Epoca“, „Acțiunea“, „La Roumanie“ din 
octombrie—decembrie 1914, ianuarie—mai 1915. 

12 „Acţiunea“, an XIII, nr. 3427, din 19 noiembrie 1914. 

prin atragerea lui Al. Constantinescu, bun prieten al lui Take 
Ionescu și al lui Em. Costinescu. Cu acesta din urmă de altfel 
se încheiase și un acord la Sinaia în septembrie 1914”. Dar 
nici unul, nici celălalt dintre miniștrii liberali nu merg până 
acolo încât să acţioneze împotriva lui Brătianu. S-a încercat și 
o spărtură în Partidul Naţional-Liberal. Dar în afara lui 
S. Mândrescu, G. Diamandi și dr. I. Cantacuzino încercarea a 
fost fără alt succes însemnat, Partidul Liberal rămânând disci- 
plinat în jurul lui I.I.C. Brătianu. Intenţia răsturnării guver- 
nului liberal pe chestiuni externe rămâne doar ca o sondare a 
terenului politic din partea opoziţiei conservatoare antantofile. 
De altfel, Take Ionescu, om politic cu experienţă, își dădea 
prea bine seama că în toamna lui 1914 nu era posibilă o in- 
trare „imediată“ în acţiune. În cele mai categorice din mani- 
festările sale — violenţă de limbaj şi nu de fapte — se simțeau 
reticenţa și precauţia. Nici violenţa acţiunilor lui N. Filipescu 
nu trebuie luată tale quale. Politica externă era nu domeniul ce 
angaja pe toți oamenii politici și unde răspunderile nu erau 
aproape niciodată singulare“. 

„Acţiunea Naţională“ reuşeşte în decembrie 1914 să înlă- 
ture de la conducerea „Ligii Culturale“ pe V. Arion, care din- 
tr-un înfocat naţionalist şi violent austro-fob devenise un apă- 
rător al Puterilor Centrale. Comitetul ales la 14 decembrie 
1914 transformă Liga într-un nou instrument al politicii de 


13 LG. Duca, op. cit., vol. I, p. 114. 

* În practică, în anii neutralității. I.I.C. Brătianu, în acțiunile sale externe, 
în toate hotărârile importante, a acționat în înţelegere cu Take Ionescu și 
Al. Marghiloman, „Tripla Alianță internă“ cum numea cu ironie N. Iorga 
această înţelegere a șefilor partidelor politice (era aici şi puțină amărăciune de 
a nu-i putea zice „Quadruplă“, marele istoric fiind şi el şeful unui partid politic, 
Naţionalist-Democrat, pe care înalta politică, se vedea bine, nu-l recunoștea). 
Numai când Marghiloman s-a îndepărtat, cu orientarea sa progermană, locul 
său a fost luat de N. Filipescu în această înţelegere. Acţiunile și declaraţiile 
publice nu trebuie să înșele. Între oamenii politici români a existat, ca și altă- 
dată, un consens în conducerea politicii externe a ţării, cum am căutat să de- 
monstrăm şi noi în cărţile noastre mai sus-menţionate. În momentele de cum- 
pănă țara a știut totdeauna să fie întreagă. 

intervenţie în război alături de Antantă, „pentru dezrobirea 
ținuturilor române din Austro-Ungaria“. 

În toamna și iarna 1914-1915 opoziţia antantofilă nu izbu- 
tește nici să răstoarne guvernul Brătianu, nici să provoace in- 
trarea României în conflictul militar. Ea rămâne circumscrisă 
acțiunilor de stradă, întrunirilor publice, numeroaselor articole 
de presă. 

1. Echivocul din Partidul Conservator 


Manifestările „Acţiunii Naţionale“ ascut disensiunile din sâ- 
nul Partidului Conservator, în condiţiile în care Al. Marghilo- 
man și o parte din conducerea conservatoare se orientează 
spre o neutralitate binevoitoare Puterilor Centrale. Cu toate că 
își dă seama treptat că a cere concesii la unguri în favoarea 
românilor transilvăneni era un nonsens — la 3 noiembrie 
1914 Marghiloman îi reproșa lui Czernin lipsa de receptivitate 
a guvernului Tisza, iar la 13 noiembrie califica politica pre- 
mierului maghiar față de românii ardeleni drept „o mare de- 
cepţie“!, el nu renunță la poziţia sa de neaderenţă la curentul 
antantofil în condiţiile în care situaţia beligeranţilor rămânea 
nehotărâtă*. La 16 noiembrie 1914 Al. Marghiloman făcea să 
apară ziarul oficios cotidian „Steagul“, corespondentul în lim- 
ba română al lui „La Politique“. Se încerca astfel a se fixa un 
nou element de clarificare în sânul Partidului Conservator, 
„Steagul“ exprimând de la început concepţia reţinută a lui 
Marghiloman asupra problemelor externe și resentimentele 
acestuia la adresa filipiscanilor și takiștilor. La întrunirile par- 
lamentarilor conservatori de la 16, 19 şi 29 noiembrie au loc 
vii dezbateri „asupra fondului dintre Filipescu și mine“ — cum 
caracteriza șeful Partidului Conservator chestiunea. Nu se 
ajunge la o apropiere între Partidul Conservator și „Acţiunea 
Naţională“, după cum voiau filipescanii, și se hotărăște „a nu 
se chestiona guvernul asupra problemelor externe“**. În sâ- 
nul conducerii conservatoare starea de echivoc persistă. La 
sfârșitul anului 1914 T. Maiorescu, M. Deșliu, D. Greceanu, 
C. Argetoianu, cărora li se adaugă eforturile lui B. Brânco- 


| Al. Marghiloman, op. cit., vol. |, 1897-1915, p. 257-260, 261-262, 350, 
362 etc. 

* Informat îndeaproape de I.I.C. Brătianu asupra tratativelor sale și în 
general asupra războiului. 

** O atitudine asemănătoare adoptă şi parlamentarii conservator-de- 
mocrați. 

veanu și B. Știrbei, intervin pentru a evita o ruptură deschisă?. 
La 2 decembrie 1914, la un banchet al Cercului de Studii al 
Partidului Conservator, Al. Marghiloman în discursul său, 
renunţă în parte la poziția rezervată în problemele externe, 
vorbind de idealul național și de necesitatea înfăptuirii lui încă 
„în actualul război“?. Cu ocazia ședinței Comitetului Executiv 
de la 4 decembrie .1914, sub altă formă, șeful Partidului Con- 
servator reînnoieşte cele afirmate la Cercul de studii, decla- 
rând că neutralitatea nu e definitivă, iar intrarea în acţiune 
însemna „nu alături de Dubla Alianţă“. 

Aceste declaraţii au adus pentru moment liniștea în Par- 
tidul Conservator, filipescanii considerându-se mulţumiţi de 
„noua opţiune“ a lui Marghiloman, cum o numea cu îngri- 
jorare von Bussche. „Norii s-au risipit și cerul conservatorilor 
s-a înseninat“, scria cu entuziasm B. Catargiu în articolul său 
semnificativ intitulat „Liniște“?. 

În sesiunea parlamentară 1914-1915, o sesiune scurtă și 
întretăiată de vacanțe în care nu se vine cu nici o lege impor- 
tantă pentru a nu provoca opoziţia, Partidul Conservator, ca 
de altfel și cel Conservator Democrat, la cererea guvernului, 
nu ridică în dezbatere chestiunea externă. N. Filipescu, inițial 
pornit să atace guvernul de la tribuna parlamentară, e convins 
să renunţe pentru a nu da astfel la iveală, în chip oficial, ne- 
înțelegerile dintre conservatori. Una era strada și alta tribuna 
parlamentară“. 

Înțelegerea de moment realizată la începutul lui decembrie 
1914 în sânul Partidului Conservator, într-o perioadă în care 
situaţia beligeranţilor în Europa nu cunoștea schimbări de ex- 
cepţie care să pună sub semnul întrebării războiul de poziţii, 


? BN.R., fond Titu Maiorescu, mss. 11393, f. 19-24; A.N.R., fond C.C. al 
P.C.R., dosar 8587, f. 440; N. Polizu-Micşuneşti, op. cit., p. 132-133. 

3 „Vom realiza idealul nostru — declara el — cu fracţiunile de neam care 
nu sunt în limitele politice ale statului“ („Steagul“, an I, nr. 19 din 4 decembrie 
1914). 

1 Al. Marghiloman, op. cit., vol. 1, 1897-1915, p. 381-382. 

5 „Steagul“, an I, nr. 21 din 6 decembrie 1914. 

* Vezi amănunte în I. Bulei, op. cit., p. 156 și urm. 

nu era de natură să reziste. Ficţiunea unității durează totuși şi 
în primele luni ale anului 1915, când, iarăși, în câmpul beli- 
geranţilor acțiuni însemnate nu se produc. Dimpotrivă, se cre- 
ează tot mai mult impresia că războiul va fi de lungă durată și 
că e nevoie de multă prudenţă în orientarea ţării. Al. Marghi- 
loman, sprijinit îndeosebi de T. Maiorescu, care din februarie 
1915 începe să reintre în politica rhilitantă, și de alţi fruntași 
conservatori, consideră neutralitatea ca un ce cu atât mai folo- 
sitor pentru țară cu cât va fi mai prelungit. Dar... în rândurile 
conservatorilor tensiunea nu încetează să crească. Mai ales 
N. Filipescu nu se resemna deloc cu o neutralitate răbdătoare. 

2. Limpezirea pozițiilor 


Între cele două grupări conservatoare, începând cu martie 
1915, disensiunile devin grave. Momentul de criză corespunde 
pe plan extern tratativelor Italiei de intrare în război alături 
de Antantă. Împreună cu Take Ionescu și conservatorii de- 
mocraţi, N. Filipescu și partizanii săi încep o campanie și mai 
violentă decât până atunci pentru a sili guvernul Brătianu să 
intre în acţiune. 

În lunile martie, aprilie, mai și iunie se desfășoară un lanţ 
neîntrerupt de întruniri, manifestații, violențe prin presă, pre- 
siuni prin Em. Costinescu și prin legaţiile Antantei la Bucu- 
rești. Pe acest fundal, Partidul Conservator, a cărui unitate se 
sprijinise atâtea luni pe un echivoc, se rupe în două. Armisti- 
tiul intern din decembrie 1914 nu mai are rezistenţă. Ficţiunea 
că Partidul Conservator era unit, întreţinută cu multe eforturi, 
lasă locul realităţii. Încă de la sfârșitul lui ianuarie 1915 fră- 
mântarea reîncepuse, merge crescând toată luna februarie, 
când se trece de la înțepături la invective, și ajunge ostilitate 
pe faţă în martie. Lupta pentru şefie se dă indirect prin ati- 
tudinea celor două grupări față de chestiunea externă. Era în 
atmosferă o enervare care ajunge a fi stare politică. Crize con- 
servatoare au mai fost în România (după calculele revistei 
„Democraţia“, șapte până atunci)!, dar niciodată nu se mani- 
festaseră cu atâta violenţă. Filipescu și partizanii lui acceptă 
prudenţă la Partidul Liberal — și aici cu greu — care se găsea 
la guvern, dar o refuză net Partidului Conservator pentru că 
acesta era în opoziţie și avea mâinile dezlegate ca să se pro- 
nunţe limpede în principala chestiune a țării. Dimpotrivă, 
Al. Marghiloman credea că un partid de guvernământ nu tre- 
buia să-și fixeze neted atitudinea în opoziţie, reducându-și po- 
sibilitatea de exprimare atunci cund ajungea la putere. Era o 
problemă de tactică politică. Dar între cei doi protagoniști nu 


' „Democraţia“, nr. 3 din 1 mai 1915, p. 140. 

era numai o diferenţă în chipul de a vedea chestiunile de tac- 
tică. Între ei era o completă incompatibilitate de sentimente, 
idei și apucături. Era apoi o chestiune de orientare diferită în 
aprecierea poziţiei ţării. Dacă pentru Filipescu nu exista, nu 
putea să existe , decât calea armelor alături de Antantă cât mai 
repede cu putinţă, pentru Marghiloman o politică de expec- 
tativă armată — după cum se vedea tot mai favorabilă Pute- 
rilor Centrale — era lucrul cel mai înțelept pe care putea să-l 
facă România. De aceea în primăvara lui 1915 el refuză să mai 
dea declaraţii de asigurare că nu era germanofil și că ceea ce 
îl despărţea de Filipescu nu erau decât mijloacele întrebuințate 
de acesta și legăturile tot mai strânse cu Take Ionescu. Se ajun- 
ge astfel la un impas care dezarmează eforturile celorlalți frun- 
taşi conservatori de a evita o sciziune. La 31 martie/12 aprilie, 
Marghiloman declară lui Paul Greceanu, Basarab Brâncovea- 
nu și C. Argetoianu, veniţi la el pentru împăcare: 1) că nu 
primește să fie şef cu scuze trimestriale, 2) că înţelege să păs- 
treze, în cadrul politicii schițate în Comitetul Executiv din de- 
cembrie 1914, o absolută libertate de mișcare, 3) că oricum 
totul e inutil deoarece Filipescu vrea capul lui și el înţelege să 
și-l apere?. 

La 13 aprilie 1915, Marghiloman convoacă Comitetul Exe- 
cutiv al Partidului — participă 28 de membri, printre care nu 
se află N. Filipescu și adepţii săi — pentru a se convinge pe 
cine se poate sprijini și, totodată, pentru a stabili un consens 
în acţiunile următoare?. „Pot avea 34 de glasuri din comitet“, 
constata Al. Marghiloman la sfârșitul ședinței. Sunt delegați 
C.C. Arion, D. Greceanu și M. Vlădescu pentru a se ajunge la 
un compromis cu N. Filipescu. Soluţia propusă de acesta, refa- 
cerea comitetului de trei: Al. Marghiloman, I. Lahovari și 


2 C. Argetoianu, op. cit., dosar 8586, f. 600. 

*"T. Maiorescu, op. cit., mss. 11394, f. 13; Al. Marghiloman, op. cit., vol. 1, 
1897-1915, p. 449-450. Cu acest prilej, Maiorescu îl sprijină deschis și cu con- 
vingere pe Marghiloman, insistând, în același timp, și pentru unitatea parti- 
dului; vezi și C. Argetoianu, op. cit., în A.N.R., fond C.C. al P.C.R., dosar 8586, 
f. 622-624. 


452 CONSERVATORI ŞI CONSERVATORISM ÎN ROMÂNIA 


N. Filipescu, este respinsă de Marghiloman, ce se vedea astfel 
în minoritate (I. Lahovari fiind atras de filipescani care, din 
motive tactice, îi propun viitoarea șefie). 


Întâlnirea directă dintre Al. Marghiloman și N. Filipescu 
de la 17 aprilie constată ruptura irevocabilă dintre cei doi li- 
deri conservatori. Cel de-al doilea cere convocarea Comitetului 
Executiv, unde avea majoritatea. Pentru a contracara supe- 
rioritatea numerică a lui Marghiloman, filipescanii începuseră 
de mai înainte „să capteze“ pe fruntașii organizaţiilor conser- 
vatoare județene*. Reușiseră la Prahova, Ialomița, Dorohoi, 
Brăila, Botoșani. Această goană după partizani dă naștere une- 
ori la bătăi în regulă’. Așa se întâmplă la Dorohoi, unde șeful 
local Gh. Stroici, marghilomanist, e dat jos cu forţa și înlocuit 
cu filipescanul Ernest Cănănău. În același timp, N. Filipescu 
invită la ședință pe C. Hiottu și C. Olănescu, care își dăduseră 
demisia din comitet. Cu toate acestea Filipescu nu-și asigură 
majoritatea. După violente discuţii**, filipescanii, prin M. Can- 
tacuzino, propun o moţiune de neîncredere în Marghiloman, 
iar C.C. Arion una de încredere. Acordându-i-se prioritate, 
moţiunea lui Arion obţine 32 de voturi pentru 26 (sau 27 
după T. Maiorescu) împotrivă și trei abţineri”. Fără să fie un 
triumf pentru Marghiloman, căci nu însemna mare lucru o 
majoritate de 5 sau 6 voturi, acest rezultat era o înfrângere 
pentru Filipescu. Dar departe de a se limpezi, situaţia devine 
și mai gravă, din această zi. Ziarele „acţioniste“ îl înjură zilnic 
pe „sclivisitul lui von Bussche“. La 26 aprilie/9 mai, N. Fili- 


* Potrivit noilor statute ale partidului din 1913, întocmite de T. Maiorescu, 
organizaţiile judeţene puteau desemna delegaţi cu drept de vot la şedinţele 
Comitetului Executiv. 

1 C. Argetoianu, op. cit., dosar 8586, f. 643; B.N.R., fond Titu Maiorescu, 
mss. 11395, f. 16-17. 

** T. Maiorescu, atât de ponderat în expresie, îi caracterizează pe vorbi- 
torii filipescani cu epitete ca acestea: „greţosul închipuit Em. Antonescu“, „ușu- 
rul isteric N. Filipescu“, „grobianul M. Cantacuzino“, „intrigantul smintit Jean 
Miclescu“ etc. (T. Maiorescu, op. cit., mss. 11395, f. 16). 

5 Ibidem, f. 17; C. Argetoianu, op. cit., dosar 8586, f. 633-638; Al. Mar- 
ghiloman, op. cit., vol. I, 1897-1915, p. 453-454. 

pescu își convoacă partizanii la Clubul Conservator, din casa 
Vornicu, pe care tocmai îl ocupase. B. Delavrancea îi propune 
şefia partidului. Dar Filipescu n-o primește, alegând de mai 
înainte soluția cu I. Lahovari, în acel moment mai avantajoasă 
pentru poziţia sa. Înainte de a accepta, Lahovari, împreună cu 
D. Greceanu de la Iași, îi propun lui Maiorescu să redevină șef 
al conservatorilor, împăcând ambele tabere. „Firește, eu nu voi 
primi propunerea, continuare a apucăturilor [intrigilor] lui 
N. Filipescu — notează Maiorescu —, dar vreau să vorbesc 
întâi cu Marghiloman, cum să ne separăm de Filipescu, rămâ- 
nând noi în jurul lui Marghiloman“. După refuzul lui Maio- 
rescu, Lahovari revine la propunerea de trei, din nou respinsă 
de Marghiloman. Şi atunci Lahovari acceptă să-și joace pro- 
pria sa carte, sprijinindu-se pe Filipescu. Şedinţa organului 
executiv al partidului de la 18/31 mai consacră ruptura. În 
mijlocul tumultului și al vociferărilor, Al. Marghiloman pără- 
seşte clubul, urmat de 31 din adepţii săi. După Argetoianu, 
„nu trebuia pentru nimic în lume să părăsească clubul chiar cu 
riscul de a petrece 24 de ore în mijlocul vociferărilor sau de a 
suferi câteva îmbrânceli“. Așa, „părăsind Casa partidului, s-a 
mărturisit singur în disidenţă... și a pierdut dreptul de a se 
mai intitula şef al Partidului Conservator“f. În realitate, toată 
chestiunea era numai de formă. Filipescanii rămași pe loc 
(erau în total 34, cu noii admiși) votează o moţiune de neîncre- 
dere în Marghiloman și preşedinţia provizorie a lui I. Laho- 
vari. Desfacerea Partidului Conservator devenise o realitate. 
Congresul care urmează nu face altceva decât „să dovedească 
— cum scrie același Argetoianu — falimentul partidului și 
ideii conservatoare în ţara românească“. Congresul se ţine în 
sala „Liedertafel“, din strada Academiei, cu participarea a circa 
315 delegaţi. A fost însă mai mult „un infern“ decât un con- 
gres, ceva nemaiîntâlnit până atunci într-un for superior al 
vreunui partid: un scandal care ține mai mult de patru ore și 
din care n-au lipsit vociferările, apostrofările, huiduielile și 


€ C. Argetoianu, op. cit., loc. cit., dosar 8586, f. 693-695. 

chiar bătăile*. Statutele nu prevedeau cine anume să prezideze 
congresele partidului, subînțelegându-se că șeful era acela. 
Dar filipescanii nu vor să-l lase pe Marghiloman la tribună și-l 
cer pe Lahovari. Dar nici acesta nu poate conduce pentru că 
nu-l lasă marghilomaniștii. După vreo două ore și jumătate de 
răfuieli reciproce liderii celor două tabere convin să prezideze 
Titu Maiorescu. Acesta anunţă o moţiune și vorbește de spe- 
ranța „întemeiată“ de împăcare. Mulţumeşte Marghiloman, de- 
clarând că va colabora la șefie cu I. Lahovari. Și astfel „delibe- 
rările“ iau sfârșit. Declaraţia lui Marghiloman era făcută pen- 
tru a închide congresul într-o aparentă demnitate și nu pentru 
a fi pusă în practică**. În aceeași zi, mai mulți prieteni ai lui 
Marghiloman, între care C. Arion, C. Aslan, C. Meissner, 
S. Mehedinţi, îi cer să nu admită formula de împărţire a șefiei, 
iar I. Lahovari, incitat de N. Filipescu și de Take Ionescu, îi 
cere, dimpotrivă, să-și dea demisia în Comitetul Executiv după 
care să fie îndată ales, împreună cu el, locţiitor. În acest fel 
şi-ar fi dovedit buna-credinţă. Tratativele între cele două părți 
sunt purtate de Maiorescu care mai spera că dezmembrarea 
partidului nu era încă o realitate. Dar Marghiloman găsește 
propunerea lui I. Lahovari „insidioasă“, temându-se că după 
ce își va da demisia nu va mai fi ales, și o respinge. Cu aceasta, 
ruptura Partidului Conservator ajunge definitiv un fapt împli- 
nit. Cele două grupări, amândouă cu numele de partid con- 
servator, căci amândouă își revendicau dreptul de adevărat 
reprezentant al conservatorilor români, încep de aici înainte o 
existenţă separată, cu organizări interne proprii***. A doua zi 


* Vezi, pe lângă presa vremii, memoriile lui Al. Marghiloman, T. Maio- 
rescu, C. Argetoianu, I.G. Duca; în plus N. Polizu-Micșunești, op. cit.; A.N.R., 
fond Alexandru Marghiloman, dosar 43, f. 1. Dintre toate, cea mai plastică de- 
scriere o face C. Argetoianu (op. cit., dosar 8587, f. 694-711), iar cea mai ve- 
ridică ne-o dă Maiorescu (op. cit., dosar 11393, f. 28-29). 

** „Conservatorii din ambele tabere s-au retras pe la casele lor, unii fără 
pălării, alţii cu hainele rupte, alţii cu capetele însângerate sau cu ochii inflamaţi 
— scrie 1.G. Duca. [...] Nu cred să existe în analele vieţii noastre publice o 
pagină mai penibilă, un spectacol mai trist“ (I.G. Duca, op. cit., I, p. 163-164). 

*** Partidul Conservator de sub conducerea lui I. Lahovari și mai apoi a 
lui N. Filipescu își creează un Comitet Executiv Central, comitete executive 

după congres se rup nu numai organele centrale ale partidu- 
lui, ci și organizatiile sale județene. Aproape nici una nu rămâ- 
ne neatinsă de dezmembrare, în fiecare existând partizani și 
de o parte și de cealaltă. Bilanţul inițial constata aproape o 
egalitate de forţe, cu o ușoară tendinţă de superioritate de 
partea filipescanilor. La 29 mai ambele partide conservatoare 
au prilejul să-și măsoare forțele. Acţiunea Naţională organizea- 
ză la lași o mare întrunire. În aceeași zi, marghilomaniștii țin 
și ei una tot la Iaşi. De ambele părţi se depun mari eforturi 
pentru a crea impresia de forță și disciplină. Și reușesc amân- 
două, în bună măsură. 


Desfacerea Partidului Conservator își avea cauza în el în- 
suși. El nu mai găsea, decât pentru scurte momente, acea re- 
zistenţă interioară care să-i dea forță și omogenitate în acțiu- 
nile sale. Ruptura din 1915 e provocată și de amestecul lui 
Take Ionescu și I.l.C. Brătianu, care deși nu o determină o 
grăbește totuși. Și unul, și celălalt erau bucuroși să slăbească 
partidul conservatorilor — concurentul lor la putere. Au și 
declarat atunci că-l preferau pe Lahovari ca şef. Desfacerea nu 
s-ar fi produs totuși acum dacă Marghiloman ar fi acceptat să 
plece de la conducerea partidului. Căci nu pe chestiunea ex- 
ternă s-au rupt rândurile conservatoare. În ansamblul său Par- 
tidul Conservator nu concepea posibilă participarea României 
la războiul mondial alături de Puterile Centrale. Cea mai mare 
parte a celor rămași în jurul lui Marghiloman erau în caz de 
război pentru intervenţie alături de Antantă și dacă i-au rămas 
credincioși lui Marghiloman au fost pentru că și-au dat seama 
„că lupta între acesta și Filipescu se făcea mai puţin pe teme- 
iuri de intervenţie sau neintervențţie în război decât pe teme- 
iuri de patimă personală și de politică internă“. Chestiunea 


locale. Schimbând statutele, opera lui Maiorescu din 1913, creează și o dem- 
nitate de secretar general, încredinţată lui C. Argetoianu. La judeţe partajul 
partizanilor durează până la începutul lui 1916 (vezi C. Argetoianu, op. cit., 
dosar 8587, f. 747-748). 

7 C. Argetoianu, op. cit., loc. cit., dosar 8586, f. 693-695. 

externă a fost însă calul de bătaie pe care N. Filipescu a știut 
să-l folosească foarte abil. O luptă dusă numai pentru răstur- 
narea de la șefie a lui Marghiloman ar fi găsit marea majori- 
tate alături de șeful său. Dar atacul pe tema germanofiliei, a 
împingrii României în brațele Puterilor Centrale, pe tema ne- 
priceperii intereselor naţionale, a ostilităţii față de o acțiune 
pentru cucerirea Ardealului a pus de la început pe Marghilo- 
man la strâmtoare. Căci, într-adevăr, el nu voia în 1915 un 
război contra Puterilor Centrale. Dar de ce nu-l voia? De ce a 
mers până acolo încât l-a lăsat pe N. Filipescu să pună proble- 
ma orientării opţiunilor conservatorilor între Antantă și Pute- 
rile Centrale — când de fapt o atare problemă nu s-a pus de- 
loc pentru guvernanţii României în genere — și nu a întors el 
chestiunea pe adevărata sa față, adică între expectativă în con- 
tinuare și intrarea imediată în război alături de Antantă? În 
acest fel ar fi amânat probabil ruptura. N-a făcut-o din lipsă 
de abilitate politică? Nu numai viitorul, dar și trecutul rămâne 
uneori insondabil. Faţă de prietenii săi a lăsat să se înțeleagă 
cum că în timpul neutralității României și al războiului ei el a 
îndeplinit „o misie“. În discursul său de succes din decembrie 
1919 a afirmat-o și public. A spus atunci că ceea ce a făcut el 
în acei ani a făcut-o de comun acord cu regele și I.I.C. Bră- 
tianu. Așa s-ar explica și atitudinea neelegantă a lui Marghi- 
loman, omul tuturor eleganțelor, din primăvara lui 1915, 
când s-a cramponat să rămână șef al conservatorilor cu toate 
că fusese pus în minoritate. Căci trebuia să rămână factor răs- 
punzător. Și de aceea nu putea să plece supărat la moșia sa de 
la Albatros, cum o făcuse Carp în 1912, plecând la 'Țibănești, 
după ce şi-ar fi trântit demisia. Ar trebui însă să avem la în- 
demână mărturii de la regele Ferdinand, de la I.I.C. Brătianu 
și Barbu Știrbei (acesta din urmă are dese întâlniri şi convor- 
biri cu Marghiloman în primăvara lui 1915, dar și după 
aceea). Și nu avem. Nu avem decât afirmări ale lui Marghi- 
loman; apoi, două acte ale lui I.I.C. Brătianu: acordul său dat 
lui Marghiloman și altora de a rămâne în Bucureştiul ocupat 
în decembrie 1916 și iniţiativa sa de a-l chema pe Margbhilo- 

man la guvern în martie 1918. Avem și un argument de logică 
politică. Regele și primul ministru român, oricare ar fi fost ei, 
trebuiau, angajând țara într-un conflict de atare proporții, 
să-și asigure spatele. O prevedere politică elementară și cu atât 
mai necesară pentru o țară mică aflată la confluenţa intere- 
selor celor mari. Dincolo de toate, gruparea conservatoare 
condusă de Al. Marghiloman a jucat în toţi acești ani grei, cu 
deznodământ neştiut de fapt de nimeni, rolul de rezervă po- 
litică, de ultimă soluţiet?. 

De pe urma rupturii din rândurile conservatorilor, Parti- 
dul Conservator Democrat are de profitat pentru moment. În 
primul rând el rămâne, în noua conjunctură, cel mai puternic 
partid conservator. În al doilea rând se ivește perspectiva unei 
fuziuni cu filipescanii. Încă din primele zile ale lunii iunie 
1915 au avut loc tratative între N. Filipescu, I. Lahovari, pe 
de o parte, și Take Ionescu, pe de altă parte, în vederea unei 
mai strânse colaborări, acum când despărţirea de marghiloma- 
niști dezlegase mâinile antantofililor conservatori. În același 
timp, parlamentarii Partidului Conservator (Lahovari) și Parti- 
dul Conservator Democrat adresau o moţiune șefilor lor, de- 
clarând deplina unitate de vederi în ce privește poziția Româ- 
niei în chestiunea externă. În aceste condiţii o reușită a politi- 
cii celor două partide cerea o mai mare concentrare, înlocuind 
fracţionarea forțelor în organizaţii centrale și provinciale sepa- 
rate. Dar diferenţierile programatice interne, suspiciunea reci- 
procă după ce atâta vreme se combătuseră, cum și pretențiile 
de șefie împiedică crearea unui singur organism politic. Se 
recurge atunci la o alianță politică a celor două partide, la o 
acţiune comună, rămânând însă fiecare cu structura sa organi- 
zatorică deosebită. Alianţa se încheie la 12 iunie între Take 
Ionescu, N. Filipescu și I. Lahovari. Ea va fi sâmburele Fede- 
raţiei Unioniste. Moartea surprinzătoare a lui I. Lahovari, la 
14 iunie 1915, şi alegerea lui N. Filipescu, la 17 iunie 1915, ca 


8 Vezi și Ion Bulei, Destrămarea și dispariția Partidului Conservator din Româ- 
mia, Bucureşti, 1976 (rezumatul tezei de doctorat). 

şef al Partidului Conservator antantofil (M. Cantacuzino fiind 
ales președinte al Clubului Conservator Central) nu împiedică 
procesul. Cu mâinile dezlegate, cu atât mai mult după moartea 
lui I. Lahovari, om politic mai moderat, și proclamarea sa ca 
șef al Partidului Conservator antantofil, N. Filipescu se 
orientează și mai vădit, într-o tot mai strânsă cooperare cu 
conservatorii democrați, spre o acţiune războinică în contra 
Puterilor Centrale. Ziarul oficial „Epoca“ ajunge cu adevărat o 
tribună a intervenţioniștilor. Se atacă nu numai conservatorii 
reuniți în jurul lui Marghiloman și mai ales cei câțiva apropiați 
ai lui P.P. Carp, dar se atacă cu vehemenţă guvernul și chiar 
regele, ce mențineau ţara în neutralitate și nemișcare?. 
Dimpotrivă, ramura conservatoare rămasă fidelă lui 
Al. Marghiloman continuă să promoveze faţă de război aceeași 
atitudine rezervată. Dar, mai evident decât anterior, Al. Mar- 
ghiloman, îndeaproape susţinut de Maiorescu și de ceilalți 
partizani, devine un susţinător al propunerilor Puterilor Cen- 
trale pe lângă guvernul român, fără a depăși însă marginile 
impuse de condiţia oamenilor politici români în opoziţie. 
Czernin și von Bussche, în schimbul unor „mari concesii“, cer 
lui Marghiloman și Maiorescu să sondeze opiniile lui Brătianu 
în vederea unei acţiuni comune. Aceste „mari concesii“ se re- 
duceau la cedarea Bucovinei, drepturi politice și statut pentru 
românii din Transilvania, libertatea Dunării la Porţile de Fier. 
Marghiloman le face cunoscute lui Brătianu în iunie 1915, în 
urma insistențelor lui Bussche". Ele erau departe de împli- 
nirea idealului naţional. În plus, guvernul maghiar refuza să 
accepte şi concesiile referitoare la românii transilvăneni pe 
care diplomaţia germană se grăbea să le facă la București. În 
aceste condiții, Al. Marghiloman renunță să mai întocmească 
un program al conservatorilor cu cererile României pentru 
discuțiile cu austro-germanii!!. Nu renunță însă la o neutra- 
litate favorabilă Puterilor Centrale, fără a-şi mărturisi public 


9 A.N.R., fond Casa Regală, doc. 1083, 1084, etc., mapa 59/Externe. 
10 Al. Marghiloman, op. cit., vol. I, 1897-1915, p. 482-483. 
! Ibidem, p. 468-473; B.N.R., fond Titu Maiorescu, mss. 11398, f. 32. 

această opţiune*, după cum PP. Carp şi V. Arion și-o mărtu- 
riseau pe aceea de alianță. Petre P. Carp era un însingurat. 
După Consiliul de Coroană din 1914 se retrăsese la Țibănești 
şi nu mai ieșise într-o lume pe care o simţea străină lui**. 


În toamna anului 1915 se intră în perioada cea mai fră- 
mântată a neutralității. După ce la 8 septembrie Bulgaria și 
Grecia mobilizaseră, opoziţia intervenţionistă, printr-o campa- 
nie mai violentă decât cele anterioare, agită din nou ideea 
intrării în război pentru a împiedica încercuirea completă a 
țării și din datoria morală de a nu îngădui zdrobirea sârbilor. 

N. Filipescu, întors de la băi de la Călimăneşti, unde-și în- 
grijise sănătatea, grav şi fatal deteriorată, revine viforos în are- 
na luptei politice. La 13/26 septembrie, el convoacă, de comun 
acord cu Take Ionescu, o întrunire a parlamentarilor la hotel 
„Bulevard“. Vin parlamentari din toate partidele, în total 54, 
din care 14 liberali. Prezidează C.I. Istrati. Ce se spune cu 
acest prilej trăda adânca îngrijorare a oamenilor politici și de 
fapt a tuturora faţă cu noua situație din Balcani***. 


* „Dintre toţi oamenii politici — scria O. Goga — marele producător de 
cai este singurul care, fără să fie reţinut de rezerva firească ce-o impune 
guvernarea în momentele de astăzi, n-a avut o clipă de mărturisire publică“ 
(A.N.R., fond Casa Regală, mapa 59/Externe, doc. 1087, f. 7). 

** În primăvara lui 1915 simte însă nevoia să arate din nou că orice s-ar 
fi întâmplat rămânea credincios mărturisirilor dintâi. Și editează la 1 martie 
ziarul „Moldova“, a cărui conducere i-o încredinţează lui Virgil Arion. Un ziar 
cu totul împotriva tendinţelor generale ale curentului țării. Nici un bărbat 
politic al României de până atunci nu se considerase atât de obligat faţă de sine 
însuși ca P.P. Carp. Preferă să se despartă de dorinţa tuturor, să nu împărtă- 
şească aspiraţiile comune, dar să rămână consecvent cu sine, cu toate că și 
împrejurările și oamenii se schimbaseră. „În pragul istoriei — scria Al. Şerban 
—, d-sa se opreşte singur, rigid, neînduplecat, cu un zâmbet aspru și plin de 
dispreţ, sfidând împrejurările care și-au permis să se modifice, cerând alte 
atitudini...“ („Flacăra“, nr. 22 din 14 martie 1915). 

*** „Din ocazie în ocazie pierdută — declara N. Filipescu —, politica ce 
s-a făcut în cercurile noastre a ajuns la faliment [...)] Suntem ameninţaţi de în- 
văluire ca să fim sugrumaţi [...} Vom vedea atunci un popor întreg, cu arma- 
ta sa, făcut prizonier. Pas de mai fă atunci politică naţională [...] Să cerem ime- 
diat mobilizarea... Datoria ne poruncește!“ (Nicolae Filipescu, Pentru România 
Mare, Cuvântări din război, 1914-1916, 1925, p. 55-59). Take Ionescu constată 

La 14/27 septembrie se întrunește Comitetul Consultativ al 
Partidului Conservator (N. Filipescu). La ordinea zilei: noua 
situaţie creată României de ultimele evenimente din Balcani. 
Comitetul crede că „mobilizarea imediată a armatei se impune 
pentru a împiedica eventual o încercuire a României, care ar 
face cu neputinţă o acțiune ulterioară a ei pentru îndeplinirea 
idealului naţional“. 

Două zile mai târziu are loc o nouă consfătuire a parla- 
mentarilor la Hotel „Bulevard“. Afară o mare mulţime întâm- 
pină pe șefii opoziţiei cu aclamații. Se face o manifestaţie pe 
străzile Capitalei cu cântece patriotice“. 

Ziarul „Viitorul“ scria că „Acţiunea Naţională“ şi-a schimbat 
firma. Azi se cheamă „Liga Parlamentară“. Ironie căreia i se 
răspunde a doua zi. Căci se creează Federaţia Unionistă. Ce 
era această nouă organizaţie în constelația politică a ţării? O 


și el că politica guvernului e „în aer“. Dacă germanii vor fi stăpâni până la 
Marea Neagră, vor trimite un ultimatum României ca să dezarmeze. Și Româ- 
nia va trebui să abdice de la demnitatea ei. Se adoptă o „Moţiune“ împotriva 
corupţei din ţară și pentru mobilizarea imediată. Împreunarea celor două de- 
ziderate nu-și prea avea rostul. Dar... A doua zi, o delegaţie se prezintă cu 
această „Moţiune“ la I.I.C. Brătianu. „Cererea d-voastră de a mobiliza este re- 
zultatul declaraţiunilor făcute că a sunat ceasul pentru a intra în război a 
României. Guvernul nu împărtășește această părere. Cu regret, nu văd posibi- 
litatea de a face acum o expunere a motivelor care nu ne permit să vă urmăm. 
Nu o pot face, căci îmi cereţi un răspuns nu pentru d-voastră, ci pentru acei 
care v-au delegat și credem că nu a sosit momentul unei expuneri din parte-ne 
a situaţiunii internaţionale“ („Tribuna“, nr. 27 din 20 septembrie 1915, p. 469, 
470). 

* Dr. C.I. Istrati citește răspunsul dat de primul ministru. Thoma Ionescu 
propune să se facă un demers la rege: „Nu-l jignim pe d-l Brătianu, pentru că 
el şi-a dat răspunsul“. I. Grădișteanu: „Să nu mai cerem; trebuie să impunem 
voinţa noastră [...] Nicăieri mai mult ca la noi, guvernul nu e mai puţin în 
drept să afirme că e reprezentantul voinţei naţionale“. Bucur Spirescu: „Am 
acordat guvernului un prea mare credit. Regretăm azi creditul pe care i l-am 
dat ieri“. Dobrescu-Prahova crede că întrunirile repetate de acest fel nu-și mai 
au rostul. El e profund dezamăgit. „Să nu se supere șeful meu, dl. Filipescu, 
dar mi se pare că pierdem vremea degeaba“. Take Ionescu crede că trebuie să 
se constituie un Comitet permanent. N. Filipescu cere energic: „să mergem 
repede. Să nu cruțăm nimic. Să nu avem şovăiri. Să facem să se dezlănţuiască 
un viscol care să ridice toată ţara“. 

grupare laolaltă a întregii opoziții antantofile: Partidul Conser- 
vator (N. Filipescu), Partidul Conservator Democrat (Take Io- 
nescu), „Liga“, la care s-au adăugat și personalităţi politice și 
culturale neînregimentate în vreun partid și unii partizani ai 
liberalilor. Trei întruniri au loc la sediul fiecăreia din cele trei 
organizaţii politice la care se citește o proclamaţie identică. 
Prin ea se cerea tuturor — conservatori, conservatori-demo- 
crați, români ardeleni și bucovineni aflători în țară, toți „bunii 
români“ — unirea în lupta pe care neamul românesc trebuie 
s-o dea pentru înfăptuirea „unirii celei mari“. Noua organi- 
zaţie, se declara, va sprijini guvernul dacă acesta va trece la 
înfăptuirea aspirațiilor țării. Dacă nu, „vom lua răspunderea 
puterii“. Președinte e proclamat N. Filipescu, iar în comitetul 
de conducere intrau Take Ionescu, I. Grădișteanu, B. Dela- 
vrancea, C. Olănescu, Dr. C. I. Istrati, C. Dissescu, N. Xeno- 
pol, V. Lucaciu, O. Goga și S. Mândrescu. Ultimii trei erau 
reprezentanții „Ligii“. S. Mândrescu, totdeauna activ și entu- 
ziast, fusese și unul din inspiratorii „Federației“, căreia de altfel 
foarte mulți ardeleni îi vor deveni membri fideli. În seara 
constituirii Federației, participanții celor trei adunări se regă- 
sesc în stradă de unde pornesc spre casele lui N. Filipescu și 
Take Ionescu în cadența mobilizatorului cântec: „La arme!“? 
Apariţia noii organizaţii, în fapt ea existase mai demult, doar 
că nu avusese o formă constituită, dă mai multă îndrăz- 
neală, siguranță și unitate activităţii opoziţiei și cercurilor 
antantofile. 

Înaintea constituirii ei, N. Filipescu și Take Ionescu fuse- 
seră primiţi de rege. Suveranul nu le-a ascuns primejdia ca 
România să fie invadată dacă va mobiliza și le-a spus că cel 
mai bun serviciu pe care ei l-ar putea aduce ţării ar fi de a se 
menţine pe linia stabilită de Consiliul de Coroană și pe care o 
urmează guvernul său. Cei doi lideri ai opoziţiei i-au amintit 
regelui proverbul românesc: „boală lungă moarte sigură“ pen- 


2 „Tribuna“, nr. 28 din 27 septembrie 1915, p. 489-490. 

tru a-i arăta că în acele momente neutralitatea era funestă 
pentru țară!?. 

Federaţia Unionistă începe să organizeze în toată ţara în- 
truniri și demonstraţii impunătoare. Prima are loc la București 
la 11 octombrie, anunţată cu mult zgomot prin presă și agenţi 
electorali. 

Alte demonstraţii au loc la Ploiești, Brăila, Craiova, Turnu 
Severin, Caracal. La Craiova, N. Filipescu atacă din nou mo- 
narhia: „Fără Ardeal nu dau două parale pe dinastia româ- 
nă'*. La Ploiești dr. Thoma Ionescu ţine un discurs și mai 
antidinastic: „Dacă regele va ști să-și facă datoria — spune el 
— va fi un rege slăvit; dacă nu, va fi alungat“. Manifestările 
opoziţiei din toamna anului 1915, ca și mai înainte, nu au reu- 
şit să determine intrarea ţării în acţiune. Au arătat însă o dată 
în plus cât de puternică era orientarea publică spre Antantă. 

Cealaltă aripă conservatoare, condusă de Al. Marghiloman, 
continuă să abordeze problema războiului dintr-un unghi neu- 
tralist din ce în ce mai deschis însă spre Centrali. Ziarele „La 
Politique“ și „Steagul“ au un ton prudent, pe care-l ridică nu- 
mai atunci când îi atacă pe federaliști. Atitudinile externe ale 
marghilomaniștilor se dau la iveală în audienţele la rege, la în- 
trunirile ce le au în permanenţă în grupuri mai mult sau mai 
puţin restrânse”, parţial prin numeroase întâlniri cu diplo- 
maţii austro-germani. Czernin şi Maiorescu îndeosebi. În iunie 
1915 și apoi în octombrie Czernin nu ezistă să-i ceară lui Ma- 
iorescu să solicite regelui guvernul „să cooperăm cu Aus- 
tro-Germania“!$. Susţinut de prietenii săi, Titu Maiorescu, 


15 A.N.R., Microfilme Franța, rola 101, IIl, cadrul 69. 

* Vezi, pe larg, I. Bulei, Arcul așteptării 1914, 1915, 1916, p. 252, şi urm. 

11 Ibidem, p. 256-257. 

'5 Al. Marghiloman, op. cit., vol. I, 1897-1915, p. 512-514, 518, 526, 
538-539, 541, 544, 546, 549, 551, 557. 

të B.N.R., fond Titu Maiorescu, mss. 11397, f. 46-47, nr. 11398, f. 1-2. În 
notele sale politice Maiorescu scria că „nu pot susține decât o neutralitate în 
toate privinţele favorabilă Puterilor Centrale, însă numai neutralitate având în 
vedere o eventuală întindere teritorială, dacă, precum sper, Germania va fi bi- 
ruitoare“ (Ibidem, f. 23—24). 

N.D. Ghica, G. Știrbei, M. Seulescu, D. Neniţescu, S. Mehe- 
dinți ş.a., Al. Marghiloman credea mai mult ca oricând în ne- 
cesitatea menținerii neutralității României. La 13/27 septem- 
brie 1915, el inaugura noul club al partidului său. Vorbind de 
politica internă a guvernului, cu acest prilej, o acuza de greșeli 
economice și financiare, dar pe cea externă o sprijinea“. 
Mult mai multă înțelegere găsesc diplomaţii austro-ger- 
mani la P.P. Carp pe care nu trebuiau să-l convingă de nece- 
sitatea unei colaborări, el fiind deja convins, purtat de senti- 
mentele sale rusofobe!”. Dar Carp nu mai avea decât o autori- 
tate singulară. Răsunetul cuvântului său, lansat prin ziarul 
„Moldova“, a fost neînsemnat, fiind împotriva opiniei publice 
al cărei instinct respingea logica artificială a partizanilor Pu- 
terilor Centrale. Fără numeroasele abonamente plătite de pro- 
paganda austro-germană ziarul ar fi murit repede. Ca și „Via- 
ţa Românească“, unde C. Stere dezvolta argumentele sale îm- 
potriva unui război alături de Rusia, „Moldova“ își sprijinea 
întreaga sa atitudine pe ideile antirusești și sub lozinca „Ger- 
mania e invincibilă“. Nici una din aceste idei nu și-a putut crea 
un vad în opinia publică. Cu atât mai mult ele n-au putut in- 
fluenţa acțiunea „factorilor răspunzători“, cum numea O. Goga 


* „Vom susţine înainte, declara el, o politică de expectativă, fără părtinire 
pentru vreuna din grupările beligerante [...]. Noi urmărim fără preget visul 
de aur care a legănat atâtea generaţiuni, dar trebuie să ținem seamă și de po- 
sibilități. Nu putem admite nici situațiuni care să ştirbească pentru totdeauna 
înflorirea economică a statului nostru“. Dacă guvernul adoptă o politică anu- 
me, atunci îl vom urma. Până atunci partidele de opoziţie se pot pronunţa 
„cum cred ele de cuviinţă“. În ceea ce privește partidul său: „suntem hotărâți 
să sprijinim o politică înţeleaptă, și, la nevoie, chiar s-o împlinim: este politica 
expectativei neutrale“ („Steagul“ din 14/27 septembrie 1915). 

1 Cu obișnuita sa cutezanţă în faţa însemnelor regale, a omului ce le purta 
şi nu a simbolului reprezentat de ele, în audiența de la Ferdinand din 30 oc- 
tombrie 1915, P.P. Carp îi spunea că, în timp de pace, un rege poate să-și păs- 
treze o reputaţie suverană, strecurându-se prin viaţă, „dar când o ocazie ca 
aceea de astăzi poate să nu se mai producă nici peste o mie de ani, un rege 
care a pierdut-o riscă să fi fost un rege neînsemnat“ (Al. Marghiloman, op. cit., 
vol. I, 1897-1915, p. 535). 

guvernul și regele în volumul său de amare confesiuni Cântece 
fără tară". 

Prin D. Neniţescu, partizan al lui Al. Marghiloman (în 
fapt, tot mai apropiat de părerile lui Carp, alături de care va 
și trece) se încearcă, nu fără amestecul diplomaților Puterilor 
Centrale, o împăcare între marghilomaniști și carpiști. Dar, 
neconcordanţa opiniilor față de război, vechile resentimente 
determină o eşuare în fașă a tratativelor de înțelegere”. 


18 Octavian Goga, Cântece fără țară, Bucureşti, 1967, p. 129. 
19 B.N.R., fond Titu Maiorescu, mss. 11398, f. 5. 

3. O sesiune parlamentară de excepţie 


Toate partidele politice de opoziţie își exprimă atitudinea 
lor față de problema naţională, în corelarea ei externă, în 
sesiunea parlamentară 1915-1916, care, spre deosebire de 
precedenta, este foarte frământată și nu mai puţin interesantă. 

Guvernul nu mai încearcă să obţină tăcerea opoziţiei, lucru 
peste putință acum, dar hotărăște să nu răspundă la între- 
bările privitoare la politica externă de natură să-l abată de la 
linia neutrală. Prima zi parlamentară este simptomatică pentru 
intenţiile opoziţiei*. În zilele următoare reprezentanţii Federa- 
ţiei Unioniste anunță o serie de interpelări: takiștii în chestiu- 
nile externe, filipescanii în cele interne. Take Ionescu și N. Fi- 
lipescu interpelează guvernul asupra motivelor pentru care 
România n-a intervenit atunci când Bulgaria a intrat în acţiu- 
nel. I.I.C. Brătianu refuză categoric orice răspuns, motivând 
cu interesele statului. Interpelarea lui Delavrancea, dezvoltată 
în ședința de la 1 decembrie 1915 (nici Take Ionescu, nici 
N. Titulescu nu și le dezvoltă pe ale lor în urma categoricului 
refuz de a răspunde al lui I.I.C. Brătianu), dezvăluie amestecul 
banilor austro-germani în cumpărarea sau înfiinţarea ziarelor 
„Seara“, „Ziua“, „Libertatea“ și „Minerva“. Interpelarea provoa- 
că altercaţii violente între P.P. Carp, Take Ionescu și B. Dela- 
vrancea și distruge creditul politic al lui N. Fleva, care se do- 
vedeşte a fi luat bani de la germani”. 

Atacurile opoziţiei antantiste, anunţate astfel din primele 
ședințe, devin aprige cu ocazia discuţiei la Mesaj. Vorbesc cei 
mai de seamă oratori și oameni politici. Se întâlnesc părerile 


* N. Filipescu intenţiona chiar să-l împiedice pe rege să-şi citească mesajul, 
dar se opun mai ales takiștii care nu voiau să dea acţiunii federaliste o nuanță 
din ce în ce mai antidinastică (vezi B.N.R., mss. 11398, f. 8; I.G. Duca, op. cit., 
vol. I, p. 210 şi D.A.D., nr. l, şedinţa din 15 noiembrie 1915, p. 1). 

! D.A.D., nr. 6, şedinţa din 26 noiembrie 1915, p. 12 şi nr. 5, şedinţa din 
25 noiembrie 1915, p. 11. 

2 Ibidem, nr. 8, ședința din 1 decembrie 1915, p. 15-19. 

diferitelor partide politice asupra marii chestiuni naţionale. În 
numele Federaţiei iau cuvântul la Cameră Take Ionescu, ros- 
tind celebrul său discurs asupra instinctului naţional“, L. Mol- 
dovan, G. Diamandi, dr. Dumitrescu-Brăila, Gr. Vericeanu?. 
Din partea conservatorilor marghilomaniști vorbește C.C. Ari- 
on, iar N. Iorga pentru națţionaliștii-democrați. Lor li se adau- 
gă PP. Carp‘. La Senat sunt de reținut discursurile lui N. Fili- 
pescu și Al. Marghiloman’. 


* Take lonescu rostește poate cel mai mare discurs al său, de o forţă, 
claritate și anvergură cu totul magistrale. Politicii lui P.P. Carp îi opune ceea ce 
numește „politica instinctului naţional“, îmbrăţișând problema naţională în toa- 
tă amploarea ei. Take Ionescu demonstrează că politica promovată de P.P. Carp 
şi C. Stere este imposibilă. Poate cel mult „să producă câteva discursuri, să 
creeze câteva ziare [...], dar ea nu se poate aduce la îndeplinire. Afirm cu cea 
mai mare siguranţă că nu e om politic, nu e partid, nu e Parlament, nu e ni- 
meni care să poată duce România pe cărarea pe care voiește să o ducă d. Carp 
şi d. Stere“. Adevărata orientare a țării în aceste momente şi singura posibilă, 
arată el, nu poate fi decât acea moștenită de la înaintași. „Nu am fost un stat 
de don Quișoţi, dar nici un stat de inconştienţi; de la dascălul de sat cu harta 
Daciei traiane, cu numărătoarea ţerilor române stăpânite de alţii, până la omul 
politic, toți — chiar în ziua în care iscăleau un tratat care ne lega cu Austria 
— în sufletul lor sta scris cu litere de foc «Ardealul şi unitatea națională». Toţi 
gândeau că situaţia nu era decât un provizorat, că va dura cât vor dura împre- 
jurările europene ce împiedicau unirea neamului“. Analizează situația Româ- 
niei înaintea izbucnirii războiului și după aceea. Întreaga ei existență o vede 
subordonată realizării idealului naţional. „Existenţa noastră nu este bazată pe 
nici o dinastie care a strâns în jurul ei diferite provincii, nici pe [...] o necesitate 
geografică; existența noastră nu are alt temei decât suveranitatea naţională, 
ieșită din unitatea naţională, din omogenitatea noastră etnică, din unitatea 
noastră sufletească“. 

3 D.A.D., nr. 17, 18, şedinţele din 16 şi 17 decembrie 1915, p. 89-113, 
nr. 12, şedinţa din 11 decembrie, p. 32-42, nr. 15, şedinţa din 15 decembrie, 
p. 69-72, nr. 13, şedinţa din 12 decembrie 1915, p. 43-48, 52-55. 

1 Ibidem, nr. 19, şedinţa din 18 decembrie 1915, p. 11-113, 119-135, 
nr. 14, şedinţa din 14 decembrie, p. 57-68. 

$ D.S. nr. 11, şedinţa din 4 decembrie 1915, p. 57-58. Al. Marghiloman 
declară că sprijină guvernul în politica externă și îi înțelege tăcerea: „Dacă 
guvernul nu poate vorbi, nici noi nu avem ce discuta, căci nu cunoaștem nici 
amănuntele negociaţiunilor, nici starea de pregătire“. Ceea ce trebuie să facă 
România este să urmărească „cu ochii mereu aţintiţi asupra intereselor reale 
ale statului. Statul român înainte de toate! Pentru că dacă statul se betegește, 
tot românismul se veștejește!“ Dar dacă nu atacă guvernul pentru politica sa 
externă, îl atacă pentru politica sa economică. Pentru ce — întreabă el, 

Poziţiile vorbitorilor în Parlament nu diferă de cele expri- 
mate anterior și care în fapt erau cunoscute. Federaliștii spri- 
jină cu mare căldură patriotică părerile lor, după care Româ- 
nia, rămânând în inacţiune, cu toate că momentele favorabile 
o îndemnau să intervină, compromitea realizarea idealui na- 
tional. Cunoscutul discurs al lui Take Ionescu, amintit mai sus, 
este edificator, după cum reprezentativ este și prin părtinirea 
și dorinţa de a convinge. Contrară entuziasmului patriotic al 
federaliștilor apare atitudinea lui P.P. Carp, exprimată cu ace- 
eași logică rece ce l-a caracterizat întotdeauna*. Numai că 


reprezentant al intereselor atâtor mari proprietari din partidul său — s-a 
interzis exportul? "Țara are o recoltă de trei ori mai mare decât nevoile sale 
interne. Şi atunci de ce să nu vândă surplusul? Este în interesul statului în 
aceste momente să fie puternic din punct de vedere economic „pentru că 
războiul nu se face cu rod decât de statele care au o organizaţie rezistentă“. Şi 
apoi „interdicţiunea de export n-a funcţionat decât cu ventile care s-au deschis 
în favoarea unor persoane sau unor instituţiuni“ (ceea ce era din păcate în bu- 
nă parte adevărat, mulţi apropiaţi ai celor de la putere făcând averi). Problema 
cui trebuie vândut surplusul cerealelor românești nu și-o pune Al. Marghilo- 
man sau nu vrea să şi-o pună. Căci cui altcuiva putea fi vândut, în condiţiile 
României încercuită de război, decât Puterilor Centrale? 

* Discursurile lui P.P. Carp sunt într-adevăr remarcabile ca forță de argu- 
mentaţie. El pune problema ţelurilor diverselor puteri în război, căci „trebuie 
să curățim terenul investigaţiunilor noastre de o serie de legende și de pretinse 
idealuri“. Şi procedând astfel, constată că Anglia nu a intrat în război, cum 
declară, ca să apere statele mici, ci ca să se servească de ele în intenţia sa de a 
zdrobi militarismul german și a-şi menţine dominaţia mărilor, amenințată de 
germani. Franţa nu se luptă numai pentru a apăra civilizaţia contra barbariei 
germane. „Nu cunosc, dle președinte, declară el, o civilizaţie specific franțu- 
zească, cunosc o civilizație europeană, la care au conlucrat cu egală măiestrie 
și englezii și francezii, și germanii, şi italienii și când aceste popoare se luptă 
între ele, ele lovesc deopotrivă într-o civilizaţie care le este comună“. Franţa se 
bate pentru a relua provinciile pierdute și a-și redobândi în Europa poziţia 
preponderentă pe care o avea înainte de 1870. Rusia nu luptă pentru pan- 
slavism şi ortodoxie. „Adevărata cauză e că ea se servă de aceste pretinse idea- 
luri ca să menţină și să întărească autocraţia...“ Germania vrea să fie mare, 
vrea să se extindă şi n-o poate face decât pe mări unde se izbeşte însă de An- 
glia și Franţa. Austria vrea preponderență asupra slavilor apuseni şi să-i repre- 
zinte nu numai în teorie, dar şi în fapt. Şi fatal, se întâlnește cu Rusia. „Dacă 
vorbiți de idealuri — spune Carp —, nu uitaţi, în afară de idealul românesc 
mai există și alte idealuri, idealul românesc există numai pentru noi, pentru 
ruși (de pildă) nu există decât ideal rusesc“. El știe că orice stat are două 

împotriva unei atare atitudini stătea realitatea intereselor nea- 
mului românesc. 

Dezbaterile parlamentare, foarte interesante, nu au adus 
nici un rezultat practic pentru poziţia ţării în exterior. 
A.C. Cuza spunea în încheierea discuţiilor la adresă că „pro- 
blema care-i astăzi în discuţie a fost încurcată mai rău“, tră- 
gând astfel o concluzie. România își continua atitudinea ei de 
expectativă. Două din momentele iernii 1915-1916 sunt carac- 
teristice pentru definirea stării neutrale: contractele de vânza- 
re a cerealelor peste hotare și alegerile parţiale de la Caracal 
și Galaţi. Cel din urmă implică și poziţia conservatorilor. În 
aceste alegeri, desfășurate în ianuarie 1916, Federaţia Unio- 
nistă se hotărăște să pună candidaturile lui V. Lucaciu și 
O. Goga, cei mai de seamă agitatori ardeleni aflaţi în „ţară“. 
Candidaturile sunt depuse la 6 decembrie 1915. 

Guvernul e pus la grea încurcătură. În mod normal cei doi 
ardeleni ieșeau victorioși, căci nimeni nu-și imagina că se pu- 
teau găsi români care să voteze împotriva acelora ce simbo- 


probleme esenţiale de rezolvat: existenţa sa şi mărirea sa. Cea de a doua nu-i 
posibilă decât cu prima. „Şi când d-voastră veţi fi sacrificat posibilitatea exis- 
tenţei statului nostru, atunci, în loc să fi venit în ajutorul fraţilor noștri de din- 
coace, ale căror suferinţe le descrieţi aci, veţi fi adăogit la suferinţele lor și 
suferinţele noastre şi în loc să fim egali cu dânșii în fericire, vom fi egali cu 
dânșii în nonorocire“. Şi atunci, care ar fi, după el, soluţia? Neutralitatea? Nu. 
Urmare ei ar fi „o ţară dezamăgită și slăbită“. Alăturarea de Puterile Centrale? 
N-o afirmă direct, dar această cale o lasă să se înţeleagă. Dar vrea poporul 
român un război alături de Austro-Ungaria? El știe că nu-l vrea. Dar „opinia 
publică are nevoie și de rezistenţă atunci când ea vrea să ne conducă pe căi 
rătăcite și astăzi aceste rezistenţe se impun“. El nu vrea ca România să aibă 
soarta Poloniei. În încheiere se adresează lui 1.I.C. Brătianu care vorbise la 
Senat de suferinţele sale ca șef al guvernului în acele împrejurări. „Suferințele 
d-tale sunt suferinţele unui om nehotărât, care este obligat să ia o hotărâre. 
Încercaţi, d-le ministru, şi luaţi o dată o hotărâre şi veţi vedea că toate su- 
ferinţele d-tale au să dispară; și nu uitaţi preceptul lui Horaţiu: Cine nu ştie 
să se opună clamărilor unei mulțimi rătăcite, acela nu este un om întreg. Să nu 
mai uitaţi încă şi un alt adagiu latin: cine se lasă să fie purtat de soartă e con- 
dus de dânsa; cine rezistă e târât. Doresc din tot sufletul meu, d-le Brătianu, 
ca evenimentele să te poarte, iar nu să te târască“. Discursul lui Carp nu e 
aplaudat de nimeni, nu pentru că n-ar fi fost remarcabil, ci pentru că era, în 
acele momente, cu totul contra curentului. 

lizau unitatea naţională. Dar cum să fie aleși? Dincolo de ches- 
tiunea de formă — cei doi nu erau cetățeni ai Regatului ro- 
mân — intrarea lor în Parlament ar fi arătat clar Puterilor 
Centrale nu orientarea ţării, pe aceasta o știau, dar și a guver- 
nului, atât Goga cât și Lucaciu fiind consideraţi în Austro-Un- 
garia ca dezertori și acolo îi pândea plutonul de execuţie. 

Lui Alexandru Beldiman, ministrul României la Berlin, 
Ministerul de Externe german îi înmânează o notă conside- 
rând candidatura celor doi ardeleni un act de ostilitate faţă de 
Puterile Centrale. Aceeași pe care însărcinații cu afaceri ger- 
man (în lipsa lui von dem Bussche) o dă la București lui 
I.I.C. Brătianuf. 

Guvernul liberal face totul pentru împiedicarea alegerilor, 
întreprindere în care este ajutat și de Partidul Conservator al 
lui Marghiloman. I.I.C. Brătianu voia să dea însă o satisfacţie 
„Federaţiei“ și, în același timp, să arate Puterilor Centrale în ce 
situaţie dificilă se găsea. Găseşte o soluţie de compromis: ba- 
lotajul în ambele alegeri. În această situaţie, Comitetul „Fede- 
rației Unioniste“ retrage candidatura lui Goga și Lucaciu, pen- 
tru că „nu voiește să se facă complice la o asemenea scoborâre 
a idealului naţional“. Ea lăsa guvernului întreaga răspundere 
pentru această rușine, după cum se anunţa într-un comunicat 
dat presei”. Se luase însă o hotărâre de comun acord cu gu- 
vernul. Nu era nevoie să se adreseze Puterilor Centrale provo- 
cări premature și inutile. 

Participarea la alegerile parțiale din ianuarie 1916 a fost de 
altfel una din ultimele acţiuni mai importante ale Federaţiei 
Unioniste până la intrarea României în război. La 8 februarie 
1916, N. Filipescu pleacă în Rusia, la invitația diplomaţiei 
ruse, care considera o astfel de călătorie cu foloase pentru 
„cauza românească“. Guvernul Brătianu a primit cu neîncre- 
dere această călătorie la Petrograd unde știa bine că se ţes des- 
tule intrigi contra României. Neîncrederea venea din teama că 


6 A.N.R., Microfilme Franţa, rola 102, cadrul 2. 
? „Tribuna“, nr. 2-3 din 17 ianuarie 1916, p. 42. 

N. Filipescu, adversar al guvernului, să nu lase rușilor impre- 
sia că fără Brătianu ţara s-ar supune doleanțelor moscovite. 
Temeri inutile însă. În convorbirile sale cu ţarul, cu Sazonov, 
cu generalii Alexeev, Ivanov, Brusilov, Keller și alţii, Filipescu 
spune lămurit că fără armament, fără puternice contingente 
rusești (care să acopere spatele împotriva unui eventual atac al 
bulgarilor), România nu poate intra în acţiune. Astfel, în loc 
să slăbească încrederea rușilor în guvernul Brătianu, N. Fili- 
pescu le-o întărește?. 

După întoarcerea din Rusia, tot mai bolnav, N. Filipescu 
slăbește acțiunea sa politică. Până în iunie 1916, acţiunile Fede- 
raţiei Unioniste sunt de mai mică amploare și forță“. 

Mai în ofensivă decât filipescanii sunt în aceste luni takiştii. 
Articolele din „Acţiunea“, „La Roumanie“ și din inspiratul de 
ei „Adevărul“ sunt scrise într-un ton mai încărcat de violență 
decât anterior, apropiindu-se de vocabularul „Epocii“. Printre 
acţiunile iniţiate de takiști în cadrul Federaţiei la loc de frunte 
se înscrie remiterea ostentativă a decoraţiilor austriece, în mai 
1916, începută de Take Ionescu și continuată de toți partizanii 
din Federație. Incidentul a provocat multă supărare la Viena, 
dar n-a putut contribui prea mult la o stare de lucruri și așa 
destul de încordată. 

Restituirea decoraţiilor austriece este și un prilej de schim- 
bări în sânul organizaţiei politice conservatoare. La 23 mai 
1916, la întrunirea din sala Eforiei, anume organizată pentru 
a-i blama pe austrieci, N. Filipescu, în înţelegere cu Take Io- 
nescu, proclamă, fără nici o condiţie, fuziunea celor două par- 
tide conservatoare, formele statutare urmând a se îndeplini ul- 
terior’. Deja prin Federaţia Unionistă şi Comitetul parlamentar 
de colaborare cele două partide acționau unitar. 


2 Amănunte asupra călătoriei lui Filipescu în Rusia vezi în N. Polizu-Mic- 
şuneşti, op. cit., p. 208-213. 

* „De la februarie până în iunie ne-am putut bucura de cele mai liniștite 
luni ale întregii noastre neutralitāți“ — scrie I. Gh. Duca (op. cit., vol. I, p. 230). 

9 C. Argetoianu, op. cit., dosar 8587, f. 809. 

Proclamaţia unificării lor, în mai 1916, a venit pentru mul- 
ți partizani prin surprindere. O atare unificare era de prevă- 
zut, dar asupra momentului când urma să se producă nu au 
fost prea mulți consultați. Majoritatea fruntașilor conservatori 
democrați nu manifestau prea mare entuziasm. Prin realizarea 
fuziunii se vedeau privaţi de avantajele situaţiei lor, în rân- 
durile filipescanilor fiind mulți oameni politici de suprafață. 
În același timp elementele burgheze conservator-democrate 
găseau că din nou partidul lor se compromitea programatic*. 
Nici în celălalt partid, entuziasmul pentru fuziune nu era prea 
mare. Din motive inverse conservatorilor democrați, moşierii 
grupaţi politiceşte în jurul lui Filipescu, și între ei se remarcau 
C. Argetoianu, M. Deșliu, C. Hiottu, se opuneau fuziunii pe 
care o considerau chiar „o mare greșeală politică“, „grea de 
consecinţe“ dacă Partidul Conservator supravieţuia războiu- 
lui”. La toate aceste cauze, ce împiedicau transformarea fuziu- 
nii într-o realitate, se adăugau greutăţile de înţelegere între 
organizaţiile provinciale ale partidelor, între care anterior se 
creaseră mari dușmănii ce nu puteau fi şterse cu ușurință. Se 
adăuga, apoi, neînţelegerea în jurul şefiei partidului fuzionist. 
Dar, în ciuda adversităţilor reciproce, cele două partide se re- 
găsesc mereu foarte strâns apropiate în modul de a privi pro- 
blema naţională și războiul. Și în acel moment această atitu- 
dine prevala!!. De aici și tendinţa de a concretiza fuziunea lor. 

Între timp, PP. Carp se mulțumea cu rare interviuri* și cu 
prezenţa sa sporadică în redacţia ziarului „Moldova“. 

În tabăra conservatorilor marghilomaniști orientarea spre 
o neutralitate favorabilă Puterilor Centrale este tot mai clară. 


* Vezi „La Roumanie“ și „Acţiunea“, din mai 1916. 

1 C. Argetoianu, op. cit., loc. cit., dosar 8587, f. 811. 

ll „Era momentul marilor probleme externe — spunea Take Ionescu —, 
nu al micilor probleme interne“ (Ibidem, f. 822). 

* La interviul acordat ziarului „Neues Wiener Tageblatt“ la 23 ianuarie 
1916, Carp îşi dezvolta cunoscutele sale argumente asupra necesităţii menţi- 
nerii monarhiei habsburgice, exprimându-și totodată încrederea într-o viitoare 
colaborare în război a României sub un guvern conservator (în „Steagul“, an 
II, nr. 18 din 26 ianuarie 1916). 

Faptul se observă și la suprafaţa vieţii publice. Ziarele „La 
Politique“, și „Steagul“ combat manifestările Federaţiei Unio- 
niste și „nenorocita propagandă antigermană“!?. La întrunirea 
Clubului conservator din Ploiești de la 28 februarie 1916, 
Al. Marghiloman atacă, pentru prima oară în public, orienta- 
rea politicii externe”. Mai clar se observă orientarea conser- 
vatorilor marghilomaniști în manifestările lor intime, interne 
de partid, ca și în acele acțiuni politice care nu țin de învesti- 
tura publică*. Legăturile cu miniștrii Puterilor Centrale la 
București iau un caracter de permanenţă. Pe o cale tatonată 
încă din toamna lui 1915, Czernin, în audienţă la rege la 
l februarie 1916, pune chestiunea unui guvern Maiorescu, îl 
îndeamnă pe Maiorescu însuși să solicite guvernul**. De altfel, 
cu bună intenţie, pentru a masca orientarea tot mai fermă 
spre Antantă, ideea unei schimbări guvernamentale este vehi- 
culată de guvernul liberal însuși, ca şi de rege. Aceste „vorbe“ 
pe marginea unei formaţiuni ministeriale n-aveau acoperire în 
realitatea politică a vremii. Al. Marghiloman și T. Maiorescu 
sunt tentaţi însă să le dea crezare. La 20 ianuarie Al. Mar- 
ghiloman și la 13 martie T. Maiorescu, în audienţă la rege, îi 
vorbesc acestuia de un guvern liberal-conservator, de „o neu- 
tralitate prietenească Germaniei“. În vederea unei eventuale 
veniri la guvern T. Maiorescu încearcă, inutil, o împăcare cu 


1? Vezi „Steagul“ şi „La Politique“ din ianuarie—martie 1916. Vezi mai ales 
articolele semnate de M. Theodorian-Carada în „Steagul“. 

15 Marghiloman, op. cit., vol. II, p. 48: „Steagul“, an III, nr. 51 din 1 martie 
1916. 

* Vezi consfătuirile conservatoare de la 14, 24 ianuarie, 12 februarie, 
26 martie, 31 mai 1916, audienţele la rege ale lui Al. Marghiloman, T. Maio- 
rescu, D. Neniţescu ș.a., corespondenţa unor conservatori cu Al. Beldiman, 
reprezentantul României la Berlin, cunoscut filogerman, discuţiile frecvente cu 
von Bussche și Czernin (în B.N.R., mss. 11399, f. 34-46). 

** Bătrânul conservator, căruia ideea de a redeveni prim-ministru nu-i dis- 
plăcea, cu condiţia însă ca iniţiativa să nu plece de la el, ci de la rege, se simte 
dator să consemneze la însemnările sale că, „în orice caz acţiunea mea nu poate 
şi nu trebuie să fie determinată de sfaturile și trebuinţele miniștrilor străini“. 

11 B.N.R., fond Titu Maiorescu, mss. 11398, f. 38. 

N. Filipescu și o reîntregire a Partidului Conservator”. Toate 
aceste încercări, ce vor continua, rămân circumscrise unui cerc 
restrâns. Marghilomaniștii nu-și dau pe față gândul întreg. În 
ciuda unei orientări mai clare și mai vizibile spre o neutralitate 
favorabilă Centralilor, ei rămân în rezervă. 


15 Încă mai înainte, la | decembrie 1915, conservatorii din jurul lui 
Al. Marghiloman înmânează regelui un memoriu. Ce cuprindea acest memoriu 
nu ştim exact. Avem însă o reflecţie a lui Maiorescu de la 19 decembrie, un fel 
de direcţie de comportament politic pentru el însuşi: „Dacă regele cere guvern 
de război contra Rusiei, să-l cheme pe Carp. Eu voi susţine acest minister ca 
senator, ca scriitor în gazete, dar în nici un caz ca ministru. Ca ministru nu pot 
susținea decât o neutralitate în toate privinţele favorabilă Puterilor Centrale, 
însă numai neutralitate. Folosul ţării ar fi deschiderea întregului export, li- 
niștirea cugetelor celor nepoliticieni și poate promisiunea unei întinderi de ho- 
tare la viitorul congres de pace, dacă — precum sper — Germania va fi birui- 
toare. În orice caz, se poate obține așa o mai bună tractare a românilor din 
Ungaria. Ceea ce mă face să fiu contra unui război al nostru contra ruso-fran- 
cezilor, în situaţia de astăzi, este și grija de nesiguranța Tronului. Noul rege cu 
greu se poate pune în contra simțământului, fie şi rătăcit, al majorităţii păturii 
politice din ţară“ (Ibidem, f. 23-24). Este mai mult decât probabil că în acest 
sens a fost redactat memoriul înmânat regelui și de al cărui conținut nu erau 
la curent decât câțiva: Marghiloman, Maiorescu, Th. Rosetti, C.C. Arion și 
D. Neniţescu. Reginei Elisabeta, Maiorescu îi spunea la 8 decembrie 1915 că 
trebuie avută încredere în poporul român, care, în momente însemnate, ca 
alegerea lui Cuza, războiul din 1877, criza financiară din 1901 ş.a., „s-a arătat 
de valoare“. Unii dintre marghilomaniști călătoresc în Europa în această iarnă. 
Grigore Cantacuzino și D. Neniţescu se duc în Germania, unde se întâlnesc cu 
Bethmann-Hollweg, Zimmerman, Moltke, Jagow; B. Catargiu merge la Paris, 
unde „lumea e tot așa de convinsă de izbânda lor ca și cei din Berlin“ (Ibidem, 
f. 34-35, 38). 


474 CONSERVATORI ŞI CONSERVATORISM ÎN ROMÂNIA 


4. Precipitarea evenimentelor 


La începutul verii lui 1916 evenimentele de pe front și 
direct din jurul României se precipită. Neutralitatea, susținută 
de unii, combătută de alţii, își trăiește ultimele momente. În 
fapt, cu înaintarea rusească a lui Brusilov pe tot frontul estic 
austriac, se simţea prologul crizei ce avea să se isprăvească la 
14 august prin intrarea României în război. 

Acţiunile Federaţiei Unioniste se redeșteaptă. La 5, 19 iu- 
nie și 3 iulie Federaţia ţine trei întruniri publice, urmate de 
manifestații de stradă, reclamând energic intervenţia militară“. 

Acţiunile opoziţiei, cu care guvernul și lumea se obișnuise, 
nu pot determina singure precipitarea evenimentelor. Lor li 
se adaugă, ca factor esenţial, asaltul la care e supus guvernul 
român din partea puterilor Antantei, a tuturor simultan. Ini- 
țiativa o iau francezii, preocupaţi de a slăbi presiunea germană 
la Verdun. Englezii și rușii îi urmează. 

Fără a intra în detalii asupra pregătirilor de intervenţie în 
război**, ne oprim doar asupra unui moment în legătură 
directă și cu unele manifestări ale opoziţiei. E vorba de intenţia 
lui I.I.C. Brătianu de a demisiona la începutul lunii august, 
motivată cu nerealizarea prevederilor convenției privitoare la 


* Tonul discursurilor e violent şi acuzator la adresa guvernului care în 
astfel de condiţii mai ezită a se angaja. N. Filipescu, bolnav, la 19 iunie scria că 
„trebuia în orice chip răsturnat netrebnicul de Ionel Brătianu“, iar la 3 iulie 
1916 îl considera pe Brătianu ca „numărul unu la un concurs internaţional de 
ticăloșie şi pungășie“. Take Ionescu, participant la toate, cere cu stăruință un 
guvern naţional în locul celui liberal „incapabil să înţeleagă marile interese 
naționale“. C. Argetoianu vorbeşte de pietrele străzii cu care să se alunge Ionel 
Brătianu. N. Titulescu amintește de torţele care pot lumina, deci pot să și ardă. 
Injuriilor la adresa miniștrilor li se adaugă atacurile la adresa Coroanei. Sinteza 
discursului lui Take Ionescu de la 3 iulie era formula „În mica Românie nu 
mai e loc nici pentru el (regele) nici pentru noi“ (vezi „Epoca“, din 7, 21 iunie 
și 5 iulie 1916). 

** Vezi, pe larg, tratativele lui I.I.C. Brătianu cu reprezentanţii Antantei 
redate într-un spirit de corectitudine istorică, în V. Vesa, Relaţiile franco-române 
din perioada anilor 1900-1916, Cluj-Napoca, 1975, p. 147 şi urm. 

ofensiva Aliaților pe fronturile de sud și în apus*. În locul 
cabinetului liberal regele ar fi urmat să încredințeze puterea 
unui guvern care să continue neutralitatea. Numele lui T. Ma- 
iorescu a fost pomenit în diferite cercuri politice. Dar, în con- 
diţiile în care se legase prea mult de Antantă, iar pregătirile 
de război erau prea înaintate, I.I.C. Brătianu renunţă repede. 
Această intenţie i-a folosit însă din plin pentru a asigura se- 
cretul declanșării războiului (de altfel nu se știe dacă nu din 
această cauză a lansat zvonul demisiei sale), folosind elemen- 
tele neutraliste interne, dându-le speranţa, împreună cu regele 
Ferdinand, că vor fi chemate la putere**. 

Pentru „posibilul... minister de coaliţie“, la 15 și 20 iulie 
Czernin îl cheamă pe Maiorescu!, îi înlesnește o convorbire la 
Viena cu ambasadorul Germaniei, von Tschirschky, în sfârșit, 
îl îndeamnă să ceară o audienţă regelui. Pe aceasta din urmă 
Maiorescu o cere la 30 iulie şi rămâne cu impresia că nu e de 
temut o acţiune hotărâtoare în viitorul apropiat. Cu bună 
știință aceeași impresie o lasă regele și lui P.P. Carp în audiența 
acestuia de la 1 august 1916. 

Încurajat de pretutindeni, T. Maiorescu începe să creadă 
în posibilitatea venirii sale la guvern. Au loc mai multe discuții 


* Intenţia e confirmată de I.G. Duca (op. cit., vol. I, p. 265-266). 

** În vederea unei unităţi de acţiune în faţa noilor împrejurări conserva- 
torii opuși federaliștilor încearcă iarăși să-și dea mâna. Profitând de lipsa lui 
T. Maiorescu din ţară, Al. Marghiloman are la 26 iulie 1916 o întrevedere cu 
P.P. Carp în căutarea unei soluţii de împăcare. Dar, ca şi mai înainte, o astfel 
de soluţie nu poate fi găsită. „P.P. Carp vrea război cu Rusia, eu vreau neutra- 
litate cinstită şi... Din această cauză un front comun nu este posibil“ (Al. Mar- 
ghiloman, op. cit., vol. III, p. 131-132; B.N.R., mss 11400, f. 37). Aceasta era 
şi concluzia Comitetului Executiv al Partidului Conservator (Marghiloman), re- 
unit la 26 iulie 1916. (B.N.R., fond Titu Maiorescu, mss. 11400, f. 27, 29). 

! La 10 august el îl autoriza pe Neniţescu să vorbească aghiotanţilor regali, 
Gratosky și Basset, de un guvern care „se poate forma de gruparea noastră în 
cel mai scurt timp și fără pericol pentru «rege»“. În aceeași zi la el acasă are 
loc o consfătuire a fruntașilor marghilomaniști unde Maiorescu declara convin- 
gerea sa că o criză de guvern este iminentă și viitorul guvern va fi al lor (Ibi- 
dem, f. 39). „Presentimentul lui îi spune că trebuie să fim gata“ nota Al. Mar- 
ghiloman la 11 august (op. cit., p. 141). 

asupra componenţei acestuia. T. Maiorescu încearcă să-l îm- 
pace pe Al. Marghiloman care se simţea lăsat deoparte de vii- 
toarea combinație ministerială. La 11 august de la B. Știrbei și 
1.].C. Brătianu i se anunţă lui Maiorescu ştirea că va fi chemat 
la rege „și poate [cu] însărcinarea formării ministerului“. Di- 
plomaţii austro-germani îl și vedeau prim-ministru. Abia în 
faţa regelui, la 12 august 1916, care îi spune că războiul e „dé- 
finitivement decide“, bătrânul om politic își dă seama că atât 
el cât şi prietenii săi politici și diplomaţii austro-germani 
interpretaseră greșit ultimele evenimente. Precipitarea lor nu 
avusese loc pentru o schimbare de guvern, ci pentru intrarea 
în război. „Așadar am fost sistematic induși în eroare de Bră- 
tianu și poate și de rege“, scrie Maiorescu în însemnările sale?. 
În februarie 1917, Maiorescu acuza de fățărnicie procedările 
lui I.I.C. Brătianu, B. Știrbei și ale regelui însuși din zilele 
1-14 august. 

În Consiliul de Coroană de la 14/27 august 1916, la care 
participă 19 oameni politici cărora li se adăugau regele Ferdi- 
nand și principele moștenitor Carol, conservatorii susțin punc- 
tele de vedere pe care le afirmaseră în timpul neutralității. 
Take Ionescu, N. Filipescu, C. Olănescu și C. Cantacuzino-Paș- 
canu, reprezentanții conservatorilor antantofili, aprobă cu efu- 
ziune actul beligeranţei. Pentru ei se împlinea un deziderat. 
Al. Marghiloman, T. Maiorescu și Th. Rosetti susțin continua- 
rea poziţiei de expectativă, primul motivând cu marea greșeală 
ce se făcea prin alăturarea de Rusia, ajutând-o „împotriva 
viitorului ţării“ să se instaleze în Strâmtori, al doilea cu situaţia 
militară „controversată“ ce nu justifica intrarea României în 
război, cel din urmă cu convingerea că Austro-Ungaria nu se 


 B.N.R., fond Titu Maiorescu, mss. 11400, f. 41-43 (Aici se poate vedea pe 
larg discuţia purtată, în germană și franceză, între T. Maiorescu și regele Fer- 
dinand. Primul, vizibil afectat de poziţia în care se găsea, îi repetă regelui ar- 
gumentele sale asupra necesităţii menţinerii neutralității, face apel la mândria 
lui de Hohenzollern. Cel de-al doilea îi replică însă că „nu se constrânge regele 
României“ și îl pune la curent, în amănunt, asupra tratativelor cu Antanta). 

3 T. Maiorescu, România și politica de neutralitate în conflictul european din 
1914-1917, B.A.R., mss. 3, f. 67. 

va sfărâma și țara nu era în stare să poarte un război lung și 
greu. Aparte de toți cei prezenți este, ca și în 1914, P.P. Carp 
care vrea intrarea în război, dar... alături de Puterile Centrale. 
„A merge cu Rusia — spunea el — este a izbi în interesele țării 
şi în continuitatea dinastiei“. 

Cu marea majoritate a voturilor celor prezenţi Consiliul de 
Coroană aprobă tratativele angajate de I.I.C. Brătianu, implicit 
intrarea României în război. Pentru „a nu rupe unitatea naţio- 
nală“, marghilomaniștii declară că nu vor pune nici o piedică 
guvernului și „vor tăcea“. P.P. Carp își ia libertatea de acțiune, 
dar, în primele luni ale războiului, nici el nu va întreprinde 
nimic contra guvernului. Ca și în 1914 toate forţele politice 
românești se regăseau unite în jurul unor comandamente na- 
tionale majore“. 


1 T. Maiorescu, Însemnări zilnice, B.N.R., mss. 11400, f. 44; Al. Marghi- 
loman, op. cit., vol. Il, p. 148; N. Polizu-Micșunești, op. cit., p. 243-247; T. Ma- 
iorescu, România și politica de neutralitate... B.A.R., mss. 3, f. 9; B.A.R., secţia 
documentare, PCCLXXX, dosar 390, f. 81 (aici intervenţia integrală a lui 
P.P. Carp în original); I. G. Duca, op. cit., vol. 1, p. 271-284. 

* Vezi Mircea losa, Situaţia internă în urma campaniei din anul 1916, în Ro- 
mânia în primul război mondial, p. 237-252. Asupra atitudinii Partidului So- 
cial-Democrat vezi Ion Mamina, Vasile, Niculae Mișcarea muncitorească — factor 
activ al luptei poporului român pentru independență, unitate și libertate națională 
(1877-1918), p. 86. 

B. Războiul 


1. Partidul Conservator (Marghiloman) 
— o rezervă politică 


După intrarea în război, conservatorii din jurul lui 
Al. Marghiloman își stabilesc ca linie de conduită retragerea 
prudentă din politica militantă, rămânând ca rezervă regală la 
momentul oportun, când vor fi chemaţi să joace „rolul gu- 
vernului Thiers“ din Franța anului 1871, cum se exprima 
T. Maiorescu. Aceasta va fi de altfel politica marghilomaniști- 
lor în tot timpul războiului. Ei refuză o colaborare la guvern, 
cerută de rege la 14 august 1916, de I.I.C. Brătianu la 
26 septembrie 1916, de M. Antonescu, în numele lui Brătianu, 
în octombrie 1916!, considerând falimentară politica ministe- 
rului Brătianu (în legătură directă cu înfrângerile de pe 
front). Sprijină însă guvernul în acţiunile de conducere a răz- 
boiului, îndeplinind, la solicitarea acestuia, unele servicii, e 
drept fără prea mare importanţă, și nefăcându-i greutăţi în 
interior?. În condiţiile iminentei ocupări a Bucureștiului de 
către armatele Puterilor Centrale și ale aliaţilor acestora, mar- 
ghilomaniștii au crezut un moment că regele Ferdinand va 
considera războiul ca sfârșit și îi va chema pentru a încheia o 
pace separată*. Presupunere fără temei, căci nu le era permis 
conducătorilor României ca, după primele înfrângeri, oricât 
ar fi fost ele de mari, să iasă din război, lovind neapărat în 
idealul de unitate naţională ce împinsese țara în rândul sta- 


! Vezi Al. Marghiloman, op. cit., vol. II, p. 153, 155, 221-224, 289-290; 
B.N.R., mss. 11400, f. 45, 47, mss. 11401, f. 13-14. 

? Al. Marghiloman, op. cit., vol. II, p. 164-165. 

* Vezi audiența lui Marghiloman la rege din 29 octombrie, convorbirea sa 
cu regina Maria, discuțiile lui Maiorescu cu Pisoski, întors de la Berlin, cu 
Vredenburg, ambasadorul Olandei la Bucureşti (Ibidem, p. 270, 292; T. Maio- 
rescu, op. cit., B.N.R., mss. 11401, f. 24). 

telor beligerante. O atare poziție defetistă adoptată de conser- 
vatorii lui Marghiloman împiedică o colaborare cu celelalte 
forţe politice angajate în continuarea războiului. 

Mai mult, convingerea că războiul e pierdut, făcându-și tot 
mai mult loc, îi duce în mod fatal pe conservatorii marghi- 
lomaniști la concluzia că aceia dintre ei care nu sunt angajați 
direct pe front nu trebuie să urmeze pe rege și guvernul ţării 
în retragere la Iași, ci să rămână în Bucureștiul ocupat. Prin 
aceasta ei își apropie poziția de conservatorii, foarte puțini la 
număr și fără de suprafaţă politică, ce trăiau în umbra lui 
P.P. Carp. Cum însă ceea ce România avea ca putere de viaţă, 
ca chezăşie de viitor, simbolizând devenirea noastră prin slu- 
jirea unui mare ideal, se ducea în Moldova, sprijinindu-se pe 
o armată înfrântă dar nu distrusă, rămânerea la București în- 
seamnă, cum a și însemnat de altfel, o autocondamnare poli- 
tică. Căci în România ce urma să vină, oamenii politici rămași 
în teritoriul ocupat își pierdeau cu totul creditul politic. Ches- 
tiunea naţională este totdeauna extrem de delicată, iar în acei 
ani, când în numele ideii naţionale se ducea un război sân- 
geros, această chestiune era esenţială. Și orice greșeală cu pri- 
vire la ea rămânea fatală. Hotărârea luată de conducerea 
acestei ramuri conservatoare era gravă, situându-se împotriva 
curentului politic general în război, și îi va grăbi sfârșitul. În 
acel moment, de la sfârșitul anului 1916, când fronturile noas- 
tre cedau presiunii unui inamic mult superior, Marghiloman 
și prietenii lui politici erau convinși că ei sunt cei ce proce- 
dează just și ceilalți sunt în greșeală*. Rămânerea la București 
a fost urmarea unei prealabile înţelegeri cu Brătianu, după 
cum Al. Marghiloman lasă să se întrevadă în discursul său de 
succes din decembrie 1919? Să fi fost adică această rămânere 
o hotărâre comună a factorilor răspunzători ai ţării ca o mă- 
sură de prevedere în cazul victoriei Puterilor Centrale? Este 
adevărat că I.l.C. Brătianu lasă în teritoriul ocupat funcționari 


* Vezi corespondenţa lui Al. Beldiman, fostul ambasador la Berlin, în 
A.N.R., fond Casa Regală, dosar 4, f. 8-10. 

administrativi giranţi ai ministerelor importante, membri ai 
partidului său, între alții pe C. Stere, I. Procopiu ş.a. (pentru 
a menţine rădăcinile organizatorice ale acestuia)”. Este adevă- 
rat, pe de altă parte, că I.I.C. Brătianu și, alături de el, ceilalți 
miniștri liberali, se opun propunerii lui Take Ionescu din no- 
iembrie 1916 de a fi trimiși la lași: PP. Carp, T. Maiorescu, 
Al. Marghiloman, C.C. Arion, D. Neniţescu și Gr. Cantacu- 
zinot. Nu se verifică prin alte documente cele susținute de 
Al. Marghiloman în 1919. În orice caz, și aceasta e esenţial, 
conservatorii marghilomaniști se comportă în anii războiului 
ca o rezervă politică a ţării și în această calitate ei şi intră în 
funcţiune în martie 1918, la recomandarea lui I.I. C. Brătianu. 

Între cele două nuanţe conservatoare din teritoriul ocupat, 
ca și mai înainte, nu e o concordanţă de acţiune, în ciuda efor- 
turilor lui C. Stere, mai ales din decembrie 1916 sau din fe- 
bruarie 1918, de a stabili un acord. Ele adoptă poziţii diferite 
față de ocupanțţi, răspund diferit întrebării: cine trebuie să 
încheie pacea separată cu Puterile Centrale, de necesitatea că- 
reia nu se îndoiau nici unii nici alţii. 

Conservatorii marghilomaniști nu rămân în funcţii în teri- 
toriul ocupat. Președinția Crucii Roșii, pe care o avea Margbhi- 
loman încă de mai înainte, era mai curând o acoperire și o 
libertate de mișcare decât o funcţie oficială. În această calitate 
el va aduce servicii importante prizonierilor români internaţi 
în Bulgaria sau trimiși în Germania. Fruntașii conservatorilor 
rămân ca persoane private și de-a lungul anilor de ocupație 
nu se vor manifesta“. 

Dimpotrivă, P. P. Carp, indirect, prin cei câțiva oameni po- 
litici din jurul său, acceptă colaborarea cu administraţia mili- 


3 D.A.D., sesiunea ordinară 1916-1917, şedinţele din 13 și 14 decembrie 
1916, nr. 5 și 6, p. 22, 35. 

1B.N.R., mss. 11401, f. 43. 

* „Cu toată convingerea noastră despre necesitatea permanentă a men- 
tinerii și întăririi bunelor relaţii economice și politice cu Puterile Centrale — 
scria T. Maiorescu — ne păstrăm rezerva faţă de armata și administraţia străi- 
nă și ne abţinem de la orice manifestare politică până după încheierea păcii“ 
(B.A.R., fond Titu Maiorescu, mss. 3, f. 15). 

tară a ocupanților. Unul dintre giranţii importanţi ai „guver- 
nului“ de la București era Lupu Costache, la Interne, om de 
încredere al lui Carp. Treptat carpiștii reușesc să ocupe majo- 
ritatea posturilor administrative din teritoriul ocupat. Toţi gi- 
ranţii ministerelor, stabiliți la 6 aprilie 1917 „cu încuviințarea 
Administraţiei Militare din România“, în fapt numiţi de aceas- 
ta, sunt adepți mai vechi sau mai noi ai lui Carp: Costache 
Lupu, dr. Gr. Antipa, Al. S. Hinna, C. Litzica, D. Neniţescu 
(acesta din urmă plecat de la Marghiloman). Carp găsește pri- 
lejul potrivit de a încerca să-și pună în practică „absolut inad- 
misibila idee“, cum o numește Maiorescu, a reorganizării ad- 
ministrative a ţării*, în patru guvernăminte care, la rândul lor, 
erau împărţite în circumscripţii. Era vorba de vechiul şi confu- 
zul plan de descentralizare după sistemul prusian pe care 
Carp nu putuse să-l aplice înainte de război și „găsea“ acum 
ocazia să-l realizeze cu ajutorul ocupanților străini. Condu- 
cerea Partidului Conservator dezavuează însă ideea lui Carp”. 
Autorităţie germane sprijină iniţial proiectul, asigurându-și 
astfel fideli executanţi. Dar, mai ales începând cu vara lui 
1917, convingându-se că și fără o nouă organizare adminis- 
trativă stoarcerea bogățiilor teritoriului ocupat se înfăptuia, 
aplicarea reformei lui Carp se amână sine die. 

Cele două ramuri conservatoare difereau și în chipul de a 
privi sfârșitul războiului. Pentru P.P. Carp era limpede că Pute- 
rile Centrale vor fi învingătoare. Pentru marghilomaniști fer- 
mă nu era decât convingerea că România a pierdut războiul 
nu și aceea a unei victorii finale austro-germane. Ne apare ca 
dovadă peremptorie însemnarea lui T. Maiorescu de la 15 fe- 
bruarie 1917, foarte interesantă pentru ceea ce gândeau în 
acel moment conservatorii din rândurile cărora făcea parte și 


* Respectiv a celor 14 judeţe ocupate, minus Dobrogea, unde autoritatea 
românească, fie ea şi fictivă, nu avea acces. 

* La întrunirea Comitetului Consultativ Al. Marghiloman, T. Maiorescu și 
alţii condamnă acest plan care „nu va sta un minut în picioare“ după ce aus- 
tro-germanii se vor fi retras“ (B.N.R., fond Titu Maiorescu, mss. 11401, f. 72, 
73; Al. Marghiloman, op. cit., vol. II, p. 400). 

el*. Diferențe însemnate sunt între marghilomaniști şi carpiști 
în răspunsul pe care-l dau întrebării: cine trebuie să încheie 
pacea României? (care implicit ridica problema dinastiei de 
Hohenzollern în România). Carp și adepții săi, îndată după 
ocuparea Bucureștiului, se declară pentru înlăturarea dinastiei 
și înlocuirea ei cu o alta, tot străină, tot germană. Se vorbea de 
oferirea tronului lui Frederic-Eitel, fiul împăratului german. 
La sfârșitul anului 1917 și începutul celui următor, declarațiile 
lui Carp pentru un nou rege, numit de germani, se înmulțesc. 
Pentru bătrânul om politic numai un rege german putea re- 
zista pretențiilor economice ale învingătorilor (Puterile Centra- 


* De-a lungul a 20 de pagini, T. Maiorescu își demonstrează convingerea 
sa, de atâtea ori afirmată, după care România în faţa războiului, în situaţia ei 
geografică (la mijlocul unor interese contrarii ale imperiilor vecine), trebuia să 
fi rămas în neutralitate, singura politică în stare să-i menţină existenţa și viitoa- 
rea dezvoltare. Plecând în primul rând de la starea internaţională și nu de la 
interesul României, T. Maiorescu e convingător când arată că între 1914 şi 
1916 România nu se putea alătura nici Antantei, neavând forță să reziste unui 
război lung, nici Puterilor Centrale, căci ar fi fost cotropită de Rusia, iar un- 
gurii, interesaţi să vadă România cât mai slăbită, s-ar fi opus unui masiv ajutor 
austro-german. Recunoaşte că în fapt o alăturare la Centrali nici nu era dorită 
în ţară în afara lui Carp, că regele n-ar fi găsit nici o forță politică ca să-l sus- 
ţină într-o astfel de întreprindere. Pentru Maiorescu alianţa cu Antanta în 
august 1916 a fost dezastruoasă. Ea a adus mari pierderi umane și materiale, 
mari suferinţe şi distrugeri. Bătrânul om politic credea că războiul se va ter- 
mina în 1917, „spre luna lui septembrie“, dar nu prin victoria decisivă a uneia 
din părţi, ci printr-o pace pe poziţii. În aceste condiţii, el vede în culori negre 
situația României, care, la un congres al păcii finale, va ieși oricum micșorată 
„atât materialicește cât și moralicește“. Pentru a uşura starea ţării el cere nu un 
guvern liberal, nici unul Carp — și unul şi celălalt dușmănit de una sau cealaltă 
grupare beligerantă —, ci un guvern Marghiloman, care avea avantajul că, fără 
„a indigna“ pe ruși şi pe francezi, ar permite, în același timp, reluarea bunelor 
relaţii cu Germania și Austro-Ungaria. Fireşte, schimbarea guvernamentală nu 
putea să aibă loc decât în momentul hotărârii de a se încheia pacea. Toată de- 
monstraţia lui Maiorescu, care vine din partea unui om politic experimentat, 
în fapt nu face altceva decât să justifice principiul prudenţei transformat în 
factor politic decisiv. În starea de izolare în care se găsea, concluziile sale nu 
au o largă deschidere, dar prezintă, cum arătam, mare interes pentru gândirea 
politică a politicienilor români rămași în teritoriul ocupat (T. Maiorescu, 
România și politica de neutralitate în conflictul european din 1914-1917, B.A.R., 
secţia manuscrise, mss. 3, f. 1-20). 

le), pretențiilor teritoriale ale bulgarilor și austro-ungarilor, 
Ferdinand, prin ralierea sa la Antantă, neavând platforma de 
credit necesară pentru a apăra interesul țării (și „între el (Fer- 
dinand) și graniţele țării, nu pot alege“ — declara Carp). 

Dimpotrivă, gruparea politică din jurul lui Marghiloman a 
susținut în permanenţă menţinerea dinastiei*. Ei nu se pro- 
nunţă contra unui rege care continua să fie rege și care era în 
ţară. O politică ce le va fi utilă. În martie 1918 nu la Carp face 
apel regele Ferdinand, ci la Marghiloman. Disputa pentru „di- 
nastie“ adânceşte disensiunile dintre grupările conservatoare. 

Dar ce mai conta în 1917 ce gândeau un P.P. Carp, un 
T. Maiorescu sau un Al. Marghiloman? Ce mai însemnau ei 
atunci? Mai exista un partid conservator în acea tulburare a 
vremii și a ţării? În orice caz nu grupările răzlețe rămase în 
teritoriul ocupat constituiau un partid. Sub conducerea lui 
Al. Marghiloman sau P.P. Carp ele urmaseră un destin politic 
propriu, pe chestiunea națională și a războiului, singularizân- 
du-se tot mai mult și intrând într-o izolare față de restul lumii 
politice românești pe care guvernarea din 1918 în loc s-o înlă- 
ture o va accentua în chip dramatic. 


ê C. Gane, op. cit., vol. Il, p. 558-559. 

* „Rămânem dinastici, declara Maiorescu, găsind neiertat că în împreju- 
rările actuale să fie încurcată ţara şi într-o chestie de schimbare a dinastiei“ 
(B.N.R., mss. 11401, f. 50). La întâlnirile fruntașilor marghilomaniști de la 9, 
26 decembrie 1916, 8, 19 ianuarie, 16 mai 1917 etc. se poartă discuţii animate 
asupra poziţiei faţă de dinastie și de fiecare dată loialitatea faţă de regele Fer- 
dinand e declarată (T. Maiorescu, România și politica de neutralitate..., f. 56-58, 
64, 72-73). 

2. Partidul Conservator (Take Ionescu) 
— o prezență naţională 


Dacă mai exista un partid conservator el nu mai putea avea 
fiinţă decât în jurul oamenilor politici care urmaseră destinul 
ţării. Practic în jurul lui Take Ionescu. La moartea lui N. Fi- 
lipescu (3 septembrie 1916), Take Ionescu reunește pe frun- 
tașii celor două partide (pe cei care se găseau în ţară) și, la 
propunerea lui M. Deșliu, preia și conducerea politică a con- 
servatorilor filipescani!. Războiul, mersul lui nefavorabil pen- 
tru români în acel moment, împiedica o statuare organizatori- 
că concretă și estompează adversităţile reciproce. Formalitatea 
actului săvârșit se va vedea ulterior, mulți dintre conservatorii 
propriu-ziși părăsind noul partid, intitulat până în 1918 Partid 
Conservator“. În fapt, ceea ce conservatorii democrați câștigă 
din punct de vedere cantitativ și al valorii politice, pierd din 
punct de vedere al omogenităţii organizatorice. Când în 
primăvara anului 1917 se pune problema revizuirii Constitu- 
iei, această lipsă de omogenitate își va spune cuvântul. Ea va 
fi resimţită și mai acut după 1918. Până atunci, în fruntea 
acestui partid, Take Ionescu va intra, la 16 decembrie 1916, în 
guvernul războiului, dând aparenţa unei vitalităţi**. Un gu- 
vern în care liberalii aveau preponderență ocupând posturile 
cheie: Preşedinţia, Războiul, Internele și Externele. Acest din 


! C. Argetoianu, op. cit., loc. cit., dosar 8587, f. 857. 

* Se voia astfel să se dea de înţeles că el și numai el reprezenta conserva- 
torismul român, partidului condus de Marghiloman nerecunoscându-i-se drep- 
tul de a mai exista din cauza atitudinii sale faţă de război. 

** De mai înainte, din primele luni ale războiului, în numele partidului 
său, Take Ionescu lua parte la şedinţele Consiliului de Miniștri, ca invitat per- 
manent al guvernului Brătianu. Pentru o colaborare efectivă la guvern, solicita- 
tă de I.1.C. Brătianu, alături de N. Filipescu, el pune condiţiile: îndepărtarea 
generalului Iliescu din capul Statului Major, o serie de măsuri în organizarea 
armatei şi în numirile de șefi militari, o misiune militară franceză, în sfârșit, 
necuprinderea marghilomaniștilor în această combinaţie ministerială. Take lo- 
nescu urmează exodul spre laşi (în urma căderii Bucureştilor) și la 16 decem- 
brie, împreună cu dr. C.I. Istrati, D. Greceanu, M.G. Cantacuzino, intră în 
guvernul războiului (D.S., sesiune ordinară 1916-1917, nr. 28, ședința din 
21 iunie 1917, p. 200; A.N.R., fond Casa Regală, dosar 5/1916, f. 1). 

urmă minister fusese cerut de Take Ionescu a cărui dorință 
era să conducă el politica externă a ţării, folosindu-și relațiile 
cu diplomaţii și oamenii politici din ţările Antantei, mai pu- 
ternice decât ale șefului guvernului. I.I.C. Brătianu nu cedase 
însă. Noua combinaţie ministerială era previzibilă, fiind cerută 
de împrejurări*. Ea împăca parţial dezideratele takiste și sta- 
bilea o unitate politică în ducerea războiului, pe cât de fireas- 
că, pe atât de necesară. Guvernul este întâmpinat cu aprobări 
din partea celor mai mulți parlamentari, dar și cu nemulțu- 
miri, cu „mârâieli“, cum plastic se exprima A.C. Cuza, atât din 
rândurile liberalilor**, cât și din cele ale conservatorilor***. Pe 
lângă reacţiile potrivnice de moment, la începutul anului 1917 
un grup de conservatori (şapte foști filipescani și patru takiști) 
iscălesc o moţiune redactată de C. Argetoianu, exprimându-și 
dorința ca Partidul Conservator să denunțe colaborarea la gu- 
vern care îl discredita și îl distrugea prin participarea la răs- 
turnarea altora?. 

În ciuda acestor nemulțumiri I.I.C. Brătianu — Take 
Ionescu acţionează cu destulă coeziune. Actele mai importante 
se înfăptuiesc solidar. În privinţa războiului cele două partide 
păstrau credinţa victoriei finale. Take Ionescu şi-o afirma me- 
reu cu convingere în interviurile acordate ziarelor engleze, 
italiene și rusești?. 


* Vezi explicaţiile lui I.I.C. Brătianu și Take Ionescu (D.4.D., nr. 4 și 6, 
şedinţele din 12 și 14 decembrie 1916, p. 13, 43). 

** Vezi discursul lui N. Enășescu (D.S., nr. 4, ședința din 12 decembrie 
1916, p. 37). 

*** În rândurile Partidului Conservator nemulțumirile vin din partea 
foştilor adepţi ai lui N. Filipescu, îndeosebi de la C. Argetoianu și I. Grădiş- 
teanu. În ziua depunerii jurământului parlamentarii conservatori se reunesc la 
D. Greceanu și, în timp ce takiștii nu-și manifestă dezaprobarea, foștii filipes- 
cani sunt de „o violență deșănţată“, cum notează C. Argetoianu. D. Greceanu 
şi M. Cantacuzino sunt acuzaţi de trădare. Take Ionescu e criticat pentru că i-a 
contopit pe conservatori în falimentul liberal şi pentru că nici măcar n-a pus 
piciorul în prag luând el portofoliul la Externe. În numele mai multor fili- 
pescani, I. Grădișteanu și C. Argetoianu declară că vor rămâne în opoziţie şi, 
într-adevăr, cel puţin ei doi vor fi mereu împotriva guvernului (vezi C. Ar- 
getoianu, op. cit., A.N.R., C.C. al P.C.R., fond 104, dosar 8588/2, f. 198-200). 

2 Ibidem, f. 231-940. La intervenţia lui Take Ionescu moţiunea e retrasă. 

3 Vezi în „Evenimentul“, an XXV, nr. 3, 76, 89 din 5 februarie 9 și 24 mai 
1917. 

3. Reformele 


În chestiunile interne solidaritatea se păstrează chiar și 
după ce liberalii se hotărăsc să aducă în dezbatere reformele“. 
Începută la Bucureşti, în 1913, sub aureola euforică a succe- 
selor externe — care erau de fapt mai mult diplomatice —, 
opera reformatoare se continuă după 1916 la Iaşi, într-o ca- 
pitală improvizată, statuată de un Parlament din care mulți 
lipseau, sub bubuitul tunurilor, în starea de tensiune, lipsuri 
și incertitudini adusă de război. Toate acestea dau operei re- 
formatoare precipitare și lipsă de detaliu. Ceea ce nu atinge 
însă cu nimic caracterul de legitimitate al acesteia. Căci voinţei 
legiuitorului de a împlini o misie reformatoare i se adaugă 
acum, mai mult decât înainte, voinţa beneficiarului reforma- 
tor, ţăranului și muncitorului soldat, aflat în tranșee, și care 
forţează mâna legiuitorului, obligându-l să voteze o operă mult 
mai radicală decât intenţionase. 

La 6 mai 1917, când Brătianu aduce proiectul de reforme 
în fața Camerei (și, în aceeași zi, în faţa Senatului)!, toată lu- 
mea politică românească era convinsă de necesitatea reforme- 
lor. Inclusiv conservatorii știau prea bine că orice rezistenţă 
este inutilă. Așadar, practic, în Parlament nu mai exista o opo- 
ziţie constituțională. Aceasta cu atât mai mult cu cât deputați 
și senatori, adepţi ai lui Al. Marghiloman, rămân în teritoriul 
ocupat. Evident că în aceste condiţii guvernul putea impune 
cu ușurință proiectele de reformă, ele fiind un rod al acordu- 
lui celor două partide coalizate la putere. La 6 mai 1917, 
I.I.C. Brătianu vorbea de jertfele eroice de pe front care im- 


* Hotărârea e luată la mijlocul lunii martie 1917. I.G. Duca afirmă că ini- 
țiativa a plecat de la V.G. Morţun care l-a convins pe I.I.C. Brătianu că votarea 
reformelor s-ar fi răsfrânt pozitiv asupra raporturilor cu Rusia revoluționară, 
iar în interior opoziţia conservatorilor, din considerente de război, ar fi fost 
mult mai mică și ineficace (I.G. Duca, op. cit., vol. II, 1981, p. 163). 

! D.A.D,, nr. 13, ședința din 6 mai 1917, p. 69; vezi şi D.S., nr. 11, şedinţa 
din 6 mai 1917, p. 133-134. 

pun „să votăm încă de acum aceste două principii fundamen- 
tale ca să rămână câștigate pentru poporul nostru orice s-ar 
întâmpla de aici înainte“, vorbea de viitoarea întindere a su- 
veranităţii statului român dincolo de Carpaţi care de asemenea 
impunea revizuirea Constituţiei în spirit democratic?. Toate 
aceste motive speciale determinau, în concepţia primului mi- 
nistru român, înscrierea de urgenţă pe ordinea de zi a Parla- 
mentului din 1917 a dezbaterii unor reforme, cerute „de spiri- 
tul vremilor în care trăim“. 

Într-un chip asemănător explică aducerea reformelor și 
conservatorii din jurul lui Take Ionescu’. Cu atât mai mult cu 
cât ce urma să se realizeze în 1917 nu erau reformele pro- 
priu-zise, legile organice ale exproprierii și votului universal, 
ci mai curând principiile acestora. „Tot ce poate fi obiect de 
discuţie nu încape în hotărârile discuţiei de la 6 mai“ — scria 
organul de presă ieșean al Partidului Conservator. Primul care 
dă semnalul reformelor este regele Ferdinand, în cuvântarea 
sa de la 23 martie/5 aprilie 19171. Cuvântarea e răspândită, 
sub formă de proclamație, pe tot întinsul frontului românescs. 
Ea a fost primită ca o făgăduială cu scadenţă imediată“. Regele 
voia ca prin această făgăduială să implice Coroana într-o mare 
operă democratică, după cum cele două partide politice repre- 
zentate la guvern și în Parlament, care au venit să întărească 
făgăduiala regală, prin înscrierea ei în Constituţie, voiau să-și 
menţină puterea și influența în viitor. 


? D.A.D., nr. 13, ședința din 6 mai 1917, p. 70. 

3 „Evenimentul“, organ al Partidului Conservator, an XXV, nr. 69 din 28 
aprilie 1917. 

1 Idem, an XXV, nr. 45 din 28 martie 1917. 

$ La 23 aprilie/6 mai 1917 regele, retras de la Iași de teama demonstra- 
pilor soldaţilor ruși, adresează soldaţilor o nouă proclamaţie în același spirit 
(vezi N. lorga, O viață de om. Așa cum a fost, vol. 1, 1934, p. 270). Regele fusese 
încunoștiințat de I.I.C. Brătianu de intenţia guvernului de a aduce reformele, 
dar cuvântarea de la Răcăciuni nu i-a fost pregătită de guvern, ci de Barbu 
Știrbei (I.G. Duca, op. cit., vol. II, p. 166). > 

5 C. Argetoianu, op. cit, A.N.R., fond C.C. al PC.R., dosar 8586, 
f. 255-257. 

Starea de criză a ţărilor aflate în război, influențată și de 
revoluția din Rusia, potențează și accelerează un proces în 
mers, întărește caracterul democratic al reformelor şi precipită 
adoptarea lor. Dar nu le inițiază*. Reformele izvorau din nece- 
sitatea dezvoltării naţionale, sociale şi politice a unui popor 
„care trăiește și care vrea să trăiască“ — cum spunea 
I.1.C. Brătianu — și care în toate momentele determinante ale 
istoriei sale, cu o admirabilă conștiință de sine, a știut să așeze 
temeliile necesare fiecărei perioade a evoluţiei lui”. O cauză a 
precipitării revizuirii Constituţiei din 1917 o constituie și încer- 
carea guvernului I.I.C. Brătianu de a face o diversiune internă 
care să mai şteargă din impresia, cu totul nefavorabilă, pe care 
o lăsaseră înfrângerile de pe front. Șeful Partidului liberal 
voia, cum sugestiv remarca C. Argetoianu, „să bată cuiul în ca- 
sa nouă“, Faptul a fost observat de contemporani”. 

În plus, în 1917 liberalii aveau posibilitatea să obțină uşor 
participarea Partidului Conservator la opera de reformare. 
Atitudinea marghilomaniștilor față de reforme nu conta, căci 
nici nu-i întreba nimeni, ei autoexcluzându-se pentru moment 
din politica militantă. Conta însă poziţia conservatorilor takiști, 
reprezentanţi nu numai în Parlament, dar și în guvern. Parti- 
dul lui Take Ionescu era în acel moment cel de-al doilea partid 
politic din ţară, un partid care militase cu cea mai mare ardoa- 


* Referindu-se la revoluţia din februarie 1917 din Rusia, în discursul său 
asupra reformelor, Take Ionescu o lăuda căci datorită ei „se poate vorbi cu o 
libertate absolută de suflet în chestiuni liberale și democratice fără să ne gân- 
dim că am putea jigni pe cineva“ (referire la autorităţile ruse), dar nega faptul 
că inițiativa reformelor s-ar datora acestei revoluţii. „Am împlinit o datorie 
naţională și nu o imitaţiune internaţională“ — spunea el (D.A.D., nr. 56, şedinţa 
din 19 iunie 1917, p. 607-608). Nu se poate spune însă, că evenimentele din 
Rusia nu au un serios impuls reformator și în România. 

7 D.A.D., nr. 56, şedinţa din 10 iunie 1917, p. 621-622. 

8 C. Argetoianu, op. cit., A.N.R., fond C.C. al PC.R., dosar 8586, f. 249. 

9 Vezi discursurile din Parlament ale lui N. Enășescu, A.C. Cuza, decla- 
rațiile citite la Cameră de Partidul Muncii și la Senat de grupul opoziţionist 
condus de C. Argetoianu și I.C. Grădișteanu (D.S., nr. 10, şedinţa din 15 apri- 
lie 1917, p. 135-136; D.A.D., nr. 38-47, şedinţele din 1—4 iunie 1917; D.S., 
nr. 13, şedinţa din 30 mai 1917, p. 147). 

re pentru război alături de Antantă, care avea în rândurile 
sale personalități politice influente (Take Ionescu, în primul 
rând), bine văzute de Aliați. Acest acord se impunea pentru 
tăria guvernului de coaliţie, singurul pe care regele și Aliaţii îl 
considerau cât de cât eficient, după înfrângerile militare de la 
începutul războiului. Or, consimțământul lui Take Ionescu și 
al partidului său se puteau obține mult mai lesne, în condiţiile 
războiului, decât în vreme de pace, când reformele ar fi deve- 
nit o preocupare principală a lumii politice şi când, pentru 
apărarea intereselor lor, marii proprietari, nu numai conserva- 
tori, ar fi putut lupta mai unitar și eficace. Acordul cu Partidul 
Conservator se stabilește relativ repede. Asupra chestiunii elec- 
torale discuţii aproape n-au fost. Take Ionescu renunţase de- 
mult la soluţia sa cu două colegii, după cum și I.I.C. Brătianu 
renunţase la colegiul unic. Principiul votului universal se im- 
punea de la sine. Păreri diverse puteau interveni numai în ce 
privește aplicarea în practică a acestui principiu, ca şi în stabi- 
lirea criteriilor de alegere ale Senatului. Dar acestea nu se dis- 
cută, lăsându-se pe seama unei viitoare legi electorale*. Înţele- 
gerea din sânul guvernului este înfățișată de Take Ionescu, în 
amănuntele ei, parlamentarilor conservatori reuniți la începu- 
tul lunii mai, înainte de deschiderea Corpurilor Legiuitoare. 
La această reuniune sunt invitați și fruntași ai partidului aflați 
în Moldova. Take Ionescu cere parlamentarilor să voteze re- 
formele. C. Argetoianu se opune spunând că nu pentru aceas- 
ta l-au trimis alegătorii în Senat la 1914 și că prin votarea 
reformelor se semnează actul de deces al „celui mai vechi și 
mai glorios partid al României de ieri“. El îl atacă pe Take 1o- 
nescu pentru că nici nu s-a gândit să apere marea proprietate 
în negocierile cu Brătianu, cu toate că era de datoria lui s-o 
facă. De aceea el își reia libertatea de acțiune". Majoritatea 
celor prezenţi aprobă însă reformele. 


* C. Argetoianu, op. cit., A.N.R., fond C.C. al P.C.R., dosar 8586, f. 259. 
10 Ibidem, f. 286-288. 

Propunerea de revizuire a Constituţiei este adusă în fața 
Corpurilor legiuitoare de I.I.C. Brătianu la 6 mai 1917". Tot 
acum se completează Comisiile parlamentare însărcinate cu re- 
dactarea proiectelor de revizuire. Atât la Cameră cât şi la Se- 
nat, în locul celor absenţi sau morți între timp (aceste comisii 
se formaseră încă în iunie 1914), sunt aleși acum alţi membri, 
în majoritate conservatori (la Cameră din cei 15 noi membri 
12 sunt conservatori). Astfel acordul realizat între cele două 
partide asupra reformelor în cadrul Consiliului de Miniștri se 
prelungeşte în Parlament. 

Cele două Comisii se întrunesc în localul Senatului, sub 
preşedinţia mitropolitului Pimen al Moldovei, și, de comun 
acord cu guvernul, care participă la ședințele lor, redactează 
un proiect de lege prezentat la Cameră, la 20 mai 1917 și la 
Senat, la 30 mai*. Supus apoi dezbaterii comitetelor de sec- 
țiuni ale Camerei și Senatului proiectul e readus discuţiei în 
plen la 24 mai 1917 în Cameră, la 15 iunie la Senat, de această 
dată cu lungi expuneri de motive**. 

În timpul discuțiilor multe chestiuni strâns legate de o re- 
zolvare de detaliu a operei de revizuire sunt lăsate în suspen- 
sie. Faptul se putea justifica prin lipsa datelor necesare, a tim- 
pului de studiu, prin necunoașterea unor efecte de ansamblu 
ale războiului, dar unele își aveau geneza în acordul celor do- 
uă partide. Pentru a-l ușura s-a evitat cu grijă tot ceea ce putea 
provoca discuţii contradictorii. Discuţia generală a ținut de la 
24 mai la 14 iunie 1917. Adesea s-au ţinut două ședințe pe zi. 
Numărul vorbitorilor a fost mare. Toţi au evidenţiat necesita- 
tea reformelor. Inclusiv cei care au contestat legitimitatea gu- 
vernului I.I.C. Brătianu de a le aduce în discuţie în acest 


1 DA.D. şi D.S., nr. 13 şi nr. 10, ședința din 6 mai 1917, p. 69-70. 

* Vezi D.A.D. şi D.S. nr. 17 și nr. 13, şedinţele din 20 și 30 mai 1917, 
p. 129-131, 145-146. 

** Foarte interesantă ni s-a părut expunerea făcută la Cameră de G.G. Da- 
nielopol (Ibidem, nr. 21, şedinţa din 10 iunie 1917, p. 626). 

moment sau acei care s-au declarat nesatisfăcuți pe deplin în 
aspirațiile lor democratice!?. 

Mai mulți vorbitori au criticat, unii cu multă patimă, pro- 
cedeul folosit în elaborarea proiectului de reforme, acordul 
între cele două partide de la guvern, și, cu acest prilej, au 
combătut „oligarhia politică“ care a guvernat România de-a 
lungul evului modern*. Împotriva criticilor aduse partidului 
său o replică abilă dă Take Ionescu în discursul de la Cameră 
asupra reformelor. „Nu duși de un vânt dinspre răsărit sau 
încinşi de o colaborare ministerială“ — spune el — au acceptat 
adepţii săi reformele, ci prin transformarea lor înșile în re- 
prezentanţi ai unui curent democratic odată ce au acceptat să 
lupte cu toată energia pentru înfăptuirea idealului de unitate 
națională deplină. „Vă închipuiţi, de pildă, declara el, că noi, 


12 În timp ce comisiile discutau proiectele de reformă, M. Cantacuzino, 
ministrul conservator de Justiţie, își retrage acordul său la reforme. Gestul era 
un mijloc de presiune în încercarea de a salva vastul domeniu de terenuri pe- 
trolifere pe care-l moștenise în Prahova. Altfel spus era un șantaj. M. Canta- 
cuzino era un fruntaș important al Partidului Conservator și Take Ionescu tre- 
buia să țină seama de el și să-l menajeze, chiar dacă nu-și ascundea indignarea. 
Gestul lui M. Cantacuzino stârneşte și alte intrigi. C. Argetoianu profită și 
încearcă noi combinaţii cu Partidul Muncii, abia creat din liberalii nemulțumiți 
și care era destul de rătăcit în materie de practică politică. D. Greceanu cana- 
lizează mai strâns pe latifundiarii din Senat. P. Brătianu, N. Cincu strâng ade- 
ziuni contra reformelor. Până la urmă opoziţiile s-au potolit. Dar guvernul a 
trebuit să facă o importantă concesie lui M. Cantacuzino și partizanilor săi. Ca 
să se obțină adeziunea lor s-a prevăzut în redactarea reformelor alineatul: „Te- 
renurile constatate petrolifere sunt excluse de la exproprierea de mai sus până 
la o întindere de 12 000 ha în toată ţara cu condiţiunea ca proprietarul care 
ar fi supus exproprierii unui asemenea teren să dea o întindere egală de teren 
cultivabil în același judeţ sau într-un judeţ limitrof“. Era limpede că această 
dispoziţie privea exclusiv interesele familiei Cantacuzino, căci nimeni n-avea în 
vechea Românie o întindere atât de mare încât să compenseze 12 000 ha. În 
schimb, liberalii au impus lui M. Cantacuzino și prietenilor săi acceptarea unui 
alineat care prevedea exproprierea în regiunile de munte din moșiile private 
a unor terenuri pentru islazuri (I.G. Duca, op. cit., vol. II, p. 192-193). 

* Vezi discursurile lui M. Carp, Gr. lunian, P. Bujor, N. Basilescu, M. Can- 
tacuzino. Pentru M. Carp reformele sunt ieșite din „târguieli oculte“, iar pentru 
N. Basilescu sunt „o tocmeală“ nu un rod al activităţii Parlamentului, al co- 
misiilor sale. 

conservatorii, avem de gând să trecem Carpaţii fără să facem 
încă un pas înainte — și nu unul dar mai mulţi, în ideile mo- 
derne ale unei întinse democraţii...?!3 Astfel se salvau apa- 
renţele. 

O componentă a dezbaterii reformelor în Parlament o con- 
stituie și încercarea unor deputați și senatori, mari proprietari, 
de a diminua din caracterul democratic al operei de reforme 
sau chiar de a o zădărnici prin mijloace constituţionale. Spre 
deosebire de Partidul Muncii care se opunea reformelor pen- 
tru că voia să le dea un caracter și mai pronunţat democratic 
şi pentru că nega dreptul partidelor „istorice“ de a legifera 
pentru România viitoare, acești parlamentari, preluând și ei 
forma folosită de tânărul partid democratic burghez, aceea a 
nerecunoașterii legitimităţii măsurilor guvernului de atunci, 
aveau în spatele opoziţiei lor interesul marii proprietăți ame- 
ninţate. 

Încercarea este însă slab organizată. La Cameră ea s-a ma- 
nifestat disparat*. Mai puternică și mai bine organizată este 
manifestarea opoziţionistă la Senat. Cel mai aprig reprezentant 
al ei e C. Argetoianu, care considera reforma agrară drept „o 
lege de spoliaţiuni, o lege îndreptată împotriva unei clase în- 
tregi“. Sprijinit de I. Grădișteanu, el încearcă să împiedice 
votarea legii de revizuire la Senat prin descompletarea aces- 


3 D.A.D., nr. 55, şedinţa din 10 iunie 1917, p. 623. Alături de discursul 
lui Take Ionescu în Cameră sunt de amintit pentru interesul lor discursurile 
lui M. Cantacuzino, N. Basilescu, N. lorga, B. Delavrancea, B. Brâncoveanu 
(acesta avea 30 000 de pogoane arabile) și excelenta expunere de motive a lui 
Danielopol. 

* Vezi discursurile lui A. Alexandrescu și Th. Emandi (D.A.D., nr. 49 şi 
55, şedinţele din 6 și 9 iunie 1917, p. 513-514, 532, 535). Aici întâlnim o acţiu- 
ne opoziţionistă a câtorva deputaţi conservatori marghilomaniști, rătăciţi la Iași, 
deoarece, cum şi spun, au crezut de datoria lor să urmeze guvernul chiar dacă 
se pronunţaseră pentru neutralitate. În numele lor, N.D. Ghica, în ședința de 
la 26 mai, citeşte o declaraţie, admițând în principiu (deşi cu rezerve) refor- 
mele, refuzând însă să se solidarizeze cu aducerea lor în discuţie de către gu- 
vernul Brătianu, „care poartă răspunderea dezastrului suferit de ţară“. Decla- 
raţia e semnată, alături de N.D. Ghica, de N. Krupensky, P. Michiu, A. Tele- 
man și E. Juvara (Ibidem, nr. 25, p. 225). 

tuia*. Argetoianu reuşeşte să atragă pentru planul său pe 
I.C. Atanasiu, I. Săftoiu, P. Bujor, A. Mitachi, N. Coandă, 
P. Canuili, C. Pariano, M.C. Chintescu, N. Enășescu, dintre care 
unii nu erau contra reformelor, cum de pildă I.C. Atanasiu, 
fostul socialist, sau P. Bujor, ci împotriva lui I.I.C. Brătianu, 
căruia îi contestau dreptul de a mai fi prim-ministru. În nu- 
mele tuturor C. Argetoianu citește în Senat o abilă declaraţie, 
la 30 mai 1917, în care, după ce arată necesitatea reformelor, 
atacă vehement guvernul ce le-a adus în dezbaterea Parlamen- 
tului. „Nu putem discuta reformele propuse — scriau semna- 
tarii acestei declaraţii — cu un guvern a cărei firmă reprezintă 
o politică internă care a dat azi faliment și... nu primim cu 
nici un preţ ca temeliile României viitoare să fie așezate tot de 
aceia care n-au fost în stare să guverneze România de ieri“!f. 

În paralel cu acţiunea din Parlament Argetoianu și I. Gră- 
dişteanu, prin Gr. Filipescu (fiul lui N. Filipescu) și A. Blank, 
iau legătură cu generalul Averescu, ce se presupunea atunci că 
intenționează un „manu militari“ asupra lașilor!$. În cele din 
urmă cei doi conservatori acceptă propunerea lui D. Grecea- 
nu, pornită de la Take Ionescu, ca ei să dea votul lor la Senat, 
iar, în urmă, miniștrii conservatori să denunțe colaborarea cu 
liberalii. Cu toate acestea ei vor vota, împreună cu alți trei con- 
servatori, împotriva reformelor, ceea ce firește nu va împieta 
asupra adoptării lor de către Senat!f. 

Votarea reformelor de către cele două Corpuri legiuitoare 
are loc fără surprize. La luarea în considerare a proiectului 
129 votanţi sunt pentru, 2 împotrivă (A.C. Cuza şi N. Cincu**) 


* Asupra așa-numitei „greve a senatorilor“, vezi Gr. Procopiu, Parlamentul 
în pribegie (1916-1918). Amintiri. Note. Impresiuni, Râmnicu Vâlcea, 1920, p. 75 
şi urm. şi mai ales C. Argetoianu, op. cit., A.N.R., fond C.C. al P.C.R., dosar 
8586, f. 301 și urm. 

4 D.S., nr. 13, ședința din 30 mai 1917, f. 1461; vezi și C. Argetoianu, 
op. cit., dosar 8586, f. 309. 

5 C, Argetoianu, op. cit., dosar 8586, f. 289 și 318. 

15 D.S., nr. 27, ședința din 20 iunie 1917, p. 278. 

** După el reforma agrară era cu totul inoportună, marea proprietate 
fiind singura care, după război, ar fi refăcut agricultura aflată în ruină (D.A.D., 
nr. 59, şedinţa din 12 iunie 1918, p. 634-635). 

și 9 (membri ai Partidului Muncii) se abțin. Discuţia pe articole 
ce urmează acestui vot pozitiv nu aduce decât unele schimbări 
infime ale prevederilor proiectului și la 13 iunie 1917 revizui- 
rea Constituţiei este votată de Cameră: 130 pentru, 14 împo- 
trivă şi o abţinere (N. Basilescu)!”. La Senat, luarea în consi- 
derare a proiectului și votarea lui, după o sumară discuţie pe 
articole, au loc în aceeași zi (20 iunie), cu același rezultat po- 
zitiv: din 84 votanţi, 79 sunt pentru și cinci împotrivă (C. Ar- 
getoianu, I. Grădișteanu, N. Coandă, P. Cantili, C. Pariano)!?. 

Cu aceasta cea de a doua fază a adoptării reformelor agra- 
ră şi electorală ia sfârșit. Un nou capitol de viață economică, 
socială și politică se deschidea în dezvoltarea ţării și se încheia 
un capitol vechi din viaţa și programul partidelor politice. O 
altă Românie se întrezărea la sfârşitul războiului. Actul votării 
revizuirii Constituţiei e unul dintre primele care o pregătesc. 
Acestei Românii noi îi va reveni menirea de a încorpora refor- 
mele anunţate acum principial şi a le da o rezolvare în practica 
vieţii sale. Până atunci însă țara va mai trece prin multe nevoi. 
Războiul nu se terminase încă. 


U Ibidem, nr. 61, şedinţa din 27 iunie 1917, p. 275. 
1 D.S., nr. 27, ședința din 27 iunie 1917, p. 275. 

4. „Supt vremi“ 


Îndată după votarea reformelor colaborarea conservatori- 
lor cu liberalii la guvern este serios pusă sub semnul întrebării. 
Amânată în aprilie 1917, când Take Ionescu ceruse să meargă 
el în Rusia nu I.I.C. Brătianu, criza izbucnește imediat după 
votarea reformelor*. La 21 iunie I. Grădișteanu îl interpelează 
la Senat pe I.I.C. Brătianu, învinuindu-l de înfrângerea ţării 
în război şi întrebându-l „dacă în împrejurările actuale d-sa 
mai crede că are autoritatea morală să stea în fruntea guver- 
nului țării“. În numele majorității D. Șuculescu propune o mo- 
ţiune de încredere în guvern. 

Take Ionescu, considerându-se răspunzător de actele gu- 
vernului numai din decembrie 1916 încoace**, cere partizani- 
lor săi să se abţină de la vot, ceea ce îngreuna situaţia lui Bră- 
tianu. Dar, cum majoritatea senatorilor prezenţi erau liberali, 
moţiunea de încredere în guvern întrunește 44 voturi pentru 
10 abţineri. A doua zi, la 22 iunie, Take Ionescu, printr-o scri- 
soare adresată lui Brătianu, denunță colaborarea. Se declan- 
șează astfel o criză de guvern care va dura 21 de zile, „sub 
ochii inamicului, sub ameninţarea revoluţiei rusești, în plin 
război... Cea mai memorabilă criză de guvern, de la 1866 în- 
coace“ — cum o numește C. Argetoianu, desigur cu exage- 


* Criza fusese, desigur, premeditată. Pentru a-i determina pe parlamen- 
tarii conervatori opuși reformelor să le voteze totuși, Take Ionescu le făgădu- 
iește că după votarea lor, el împreună cu ceilalți miniștri conservatori vor de- 
nunţa colaborarea şi vor demisiona. I. Grădișteanu merge în audienţă la rege, 
convingându-se că acesta nu e de acord cu un guvern monopartid, adică 
numai al liberalilor. Demersul era necesar deoarece conservatorii nu aveau 
intenţia să plece de la putere, ci, dimpotrivă, să rupă o parte cât mai însemnată 
din ea, provocând criza guvernului în fiinţă (vezi C. Argetoianu, op. cit., 
f. 319-326). 

** Cu toate că la formarea guvernului ceruse și pentru partidul lui o parte 
din răspunderi pentru că „a propovăduit războiul“ (vezi discursul lui Take Io- 
nescu de la Cameră, D.A.D., nr. 6, şedinţa din 14 decembrie 1916, p. 44). 

rarea-i obișnuită. Take Ionescu cerea președinția sau Externe- 
le și astfel perfecta paritate în guvern a celor două partide“. 

În criza de guvern intervin și reprezentanţii Aliaților. Ge- 
neralul Berthelot îl susține pe I.I.C. Brătianu, iar Saint-Aulaire 
și de Fleurs pe Take Ionescu. Pentru a pune capăt situației 
1.1.C. Brătianu, la 5 iulie, formează un guvern pur liberal. Dar 
la cererea lui Saint-Aulaire, regele îl refuză și tratativele re- 
încep. 

„În lumea politică e oboseală și dezgust“, cum, pe bună 
dreptate, remarca N. lorga!. În sfârşit, la 10 iulie ministerul 
se formează, Take Ionescu devenind vicepreședinte al guver- 
nului (pentru prima oară apărea un astfel de post) și primind 
alte patru locuri pentru M.G. Cantacuzino la Justiţie, D. Gre- 
ceanu la Lucrări Publice, B. Delavrancea la Industrie și Co- 
merț (în locul lui C. Istrati, considerat slab om politic, după 
cum foarte mare era ca om de știință), N. Titulescu la Finanţe 
(în locul liberalului V. Antonescu)?. Fără a fi paritate de locuri 
și fără ca Take Ionescu să ajungă președinte sau titular la Ex- 
terne, noul guvern era un compromis în care conservatorii 
aveau o poziţie ceva mai bună decât înainte. Cea mai impor- 
tantă concesie pe care liberalii o fac conservatorilor este înde- 
părtarea lui Vintilă Brătianu de la Război, în locul lui venind 
gen. Iancovescu. Nemulțumiţi de acest rezultat minim, şapte 
dintre conservatorii foști filipescani iscălesc un protest redactat 
de C.Argetoianu, acuzând alcătuirea „imorală“ a noului gu- 
vern’. Această criză de guvern în plin război, înaintea chiar a 
unor bătălii decisive pentru menţinerea Moldovei, vorbește în- 
deajuns de politicianismul sistemului, politicianism de care se 
fac vinovate toate partidele. 


* Conservatorii, prin D. Greceanu, încearcă să-l atragă pe rege de partea 
lor, dar, iarăși fără şanse, deoarece B. Ştirbei, factotum la palat, îl sprijinea pe 
Brătianu. Oricum, un guvern fără liberali era o imposibilitate, iar fără Brătianu 
era un nonsens, cel puţin în acel moment. 

IN. Iorga, Memorii (Însemnări zilnice), vol. 1, București, f.a., p. 69. 

? C. Argetoianu, op. cit., A.N.R., fond C.C. al P.C.R., dosar 8588/2, f. 363. 

3 Ibidem. 

Noul guvern, care în vâltoarea evenimentelor nici nu s-a 
mai prezentat Parlamentului*, nu va avea o viaţă lungă. O altă 
criză, de data aceasta strâns legată de desfășurarea războiului, 
îl lovește. După armistițiul Rusiei cu Puterile Centrale, la 
Brest-Litovsk, din 26 noiembrie 1917, ceea ce atrăsese după 
sine și armistițiul românesc de la Focșani, guvernul e pus în 
faţa dilemei: încheierea păcii separate sau continuarea răz- 
boiului. Spre prima soluţie îndemna o stare de fapt, trista rea- 
litate de a fi rămas singuri cu propriile noastre forţe în fața 
armatelor Puterilor Centrale (aceasta și în condiţiile înaintării 
rapide a austro-germanilor pe teritoriul Rusiei). Spre a doua 
îndruma însăși cauza intrării în război, realizarea idealului na- 
tional, care se vedea astfel amânată și la voia altora. Conserva- 
torii din guvern se orientează de la început spre cea de a doua 
soluţie. Această poziție o hotărăsc la întrunirea celor cinci mi- 
niştri, de la începutul lui ianuarie, din casa lui D. Greceanu de 
la Iași. Concluzia discuţiei o aduce Take Ionescu care, din mo- 
tive politice, propune rezistenţa“. 

O dată luată această poziţie, conservatorii din jurul lui 
Take Ionescu o vor menține și susține cu argumente din cele 
mai diverse. Într-un memoriu adresat regelui, M.G. Cantacu- 
zino enumera printre argumentele pentru care România nu 


* Parlamentul era convocat pentru 15 noiembrie, dar se prorogă de către 
guvern, deputaţii şi senatorii fiind îndemnați să părăsească ţara. 47 de parla- 
mentari semnează un lung memoriu către rege împotriva încălcării drepturilor 
constituţionale şi pentru tragerea la răspundere a celor vinovaţi. Memoriul era 
redactat de Th. N. lamandi și venea după altul, redactat de C. Argetoianu și 
trimis suveranului la 25 septembrie 1917 de către deputaţii și senatorii aflaţi 
la Odessa (vezi C. Argetoianu, op. cit., f. 423-425 și N. Iorga, op. cit., p. 167, 
173). Parlamentarii nemulțumiți creează „Uniunea parlamentară“, agitând 
public împotrivirea lor faţă de procedurile puterii executive, justificate însă de 
neliniștile retragerilor armatei ruseşti de pe front. Era momentul în care se 
pregătea evacuarea pentru cazul când armata ar fi fost din nou înfrântă, când 
peste Prut trec refugiații din Muntenia și Oltenia, aflători în Moldova, când 
trece tezaurul ţării, când din lași plecau necontenit trenuri speciale. 

1 C. Argetoianu, op. cit., dosar 8588/2, f. 843; vezi și Mircea Mușat, Ion 
Ardeleanu, De la statul geto-dac la statul român unitar, Bucureşti, 1983, p. 530 și 
urm. 

trebuia să accepte pacea separată: pierderea dreptului de a lua 
parte, „cu glas deliberativ“, la Conferinţa generală a păcii, 
unde „se va hotărî despre noi, fără noi“; distrugerea titlului 
juridic care consfințea obligaţiile ce le aveau Aliaţii față de 
români; greaua lovitură ce se dădea cauzei naţionale, deoarece 
pacea ar fi putut fi interpretată drept renunțare la aspiraţiile 
naţionale; pierderea creditului ardelean; transformarea ţării 
întregi în teritoriu ocupat de austro-germani etc.* Într-un cu- 
vânt, pacea separată apărea „mai dezastruoasă decât rezisten- 
ţa“, după cum rezuma atitudinea sa Take Ionescu în ultimul 
Consiliu de Miniștri al guvernului Brătianu de la 26 ianuarie 
19188. În consiliile de miniștri de la 24, 25, în sfârșit în cel de 
la 26 ianuarie, amintit mai sus, miniștrii conservatori susțin cu 
consecvență rezistența. Ei sunt pentru ceea ce Mihail Cantacu- 
zino numea „o epopee“. Cer lui Averescu, „cel mai calificat 
dintre generali prin prestigiu, autoritate, încrederea ce o in- 
spiră armatei“ sau dacă el nu-și poate învinge „scrupulele de 
conștiință“, atunci altui general, „din cei mai de vază“, să preia 
comanda întregii armate și să continue războiul până la sfâr- 
şit*. În caz de înfrângere miniștrii conservatori propuneau 
părăsirea țării de către guvern și rege**, dizolvarea armatei și 


lăsarea populaţiei „în seama ei“?. 


* A.N.R., fond Casa Regală, dosar 5/1918, f. 1-6. 

6 Ibidem, f. 3. Într-o scrisoare adresată lui Brătășanu la Paris, datată | mar- 
tie 1918, același Take Ionescu spunea: „Voiam să evit pacea legală nu pentru 
puterile aliate, care de aici înainte nu mai aveau nimic de obţinut de la Ro- 
mânia, dar pentru ca România să poată păstra revendicările ei, garantate de 
către puterile aliate, să ia parte la Conferinţa generală“ (vezi Take Ionescu, 
Politica externă a României și chestiunea Banatului, Bucureşti, 1920, p. 25). 

* La 23 decembrie 1917, M. Cantacuzino discută cu generalul Averescu, 
arătându-i că din „necesitatea absolută să nu pierdem prietenia cu puterile 
aliate“ nu trebuie să încheiem pacea separată ci să mergem cu sacrifiile „până 
la extrem“, prelungind rezistenţa (vezi Mareșalul Al. Averescu, Notiţe zilnice din 
războiul 1916-1918, ed. a Il-a, Bucureşti, 1929, p. 272). 

** Titulescu credea că regele s-ar putea strecura printre revoluționarii 
ruși, deghizat în ofițer sârb (vezi N. Iorga, op. cit., p. 198). 

1 Vezi, pe larg, A.N.R., fond C.C. al PC.R., dosar 8588/2, caiet V/3, f. 485 
şi urm.; N. lorga, op. cit., p. 198 şi urm. 

La sfârșitul războiului conservatorii takiști vor face caz de 
pe urma neînduplecatei lor poziții exprimată cu atâta tărie și 
constanţă în lunile decembrie și ianuarie 1917-1918. Numai 
că această poziție de rezistenţă à outrance nu avea în acel mo- 
ment o susținere reală. Nu mai încăpea nici o îndoială că 
România dacă ar fi continuat războiul ar fi făcut-o fără nici o 
șansă, cu mari pierderi omenești și materiale din parte-i. Din 
convingere nestrămutată în victoria Aliaților pacea separată 
era o retragere de moment, păstrând posibilităţile ţării și deci 
rezervele trebuincioase viitoarei participări la război. E de la 
sine înţeles că nici Brătianu, șeful guvernului ce declarase răz- 
boiul, nu era pentru o pace separată care consfințea înfrân- 
gerea politicii sale. Dar, realist, după ce încearcă să amâne cât 
mai mult inevitabilul şi să obțină consimțământul Aliaților, pe 
care-l și obține de altfel, la 26 ianuarie 1918, în fata ultima- 
tului Puterilor Centrale, se retrage împreună cu întreg guver- 
nul, recomandând un minister Averescu care să înceapă trata- 
tive de pace. Ulterior, el susține ideea unui minister Al. Mar- 
ghiloman*. Cum Argetoianu scrie și cum la urmă s-a dovedit, 
seful liberalilor încerca să scoată castanele din foc cu alte mâini 
și apoi să reia puterea’. 

După demisia guvernului, Take Ionescu și adepţii săi poli- 
tici vor continua să ceară rezistenţa „cu orice preț, până la ulti- 
ma posibilitate, până la înfrângerea totală“, cum declara Mi- 
hail Cantacuzino, purtătorul de cuvânt al acestei politici la 
Consiliul de Coroană de la 17 februarie 19189. Evident această 
susţinere e acum și mai fără efect decât fusese înainte, ceea ce 
Take Ionescu însuși recunoaște la Consiliul de Coroană de la 
18 februarie, când, în faţa perspectivei unui guvern Margbhilo- 
man, îl îndemna chiar pe Averescu să meargă pe calea trata- 
tivelor din moment ce tot s-a pornit”. 


* Vezi N. lorga, Consiliile de coroană din februarie 1918, în „Revista istorică“, 
an XVIII, nr. 7-9 din iulie—septembrie 1932, p. 195-199. 

8 C. Argetoianu, op. cit., dosar 8588/3, f. 530. 

9 Ibidem, f. 600. 

10 Ibidem, f. 606. Aceeaşi atitudine o adoptă takiștii și la Consiliul de Coroa- 
nă de la 19 februarie. Vezi discuțiile din aceste Consilii, ca și din cel de la 

Convins că va fi mai folositor ţării în străinătate decât la 
lași, unde rolul său era, pentru moment, sfârșit, în iunie 1918, 
însoţit de aproape 200 de prieteni politici şi cunoscuţi, cu 
nădejdea că România e „o putere eventuală“, Take Ionescu 
pleacă la Paris!!. Aici, ca președinte al Consiliului Naţional al 
Unităţii Române, Take Ionescu a desfășurat o activitate, în an- 
samblul ei, remarcabilă*. El a adus multe servicii țării și idea- 
lurilor sale de desăvârșire a unităţii naţionale. Ca și pentru 
N. Filipescu, problema naţională a fost în acţiunea politică a 
șefului conservator-democrat o mare preocupare, singura în 
care s-a arătat „cu adevărat convins“!? și în care a realizat mult. 
Pentru întreaga sa activitate de-a lungul neutralității și războ- 
iului Take Ionescu merita cu prisosinţă să fie delegat al Româ- 
niei la Conferinţa păcii generale. Dar diferenţa de vederi din- 
tre el și I.I.C. Brătianu, opoziţia celui din urmă, l-au privat de 
un drept și de o recompensă. 


Între timp, conservatorii rămași în teritoriul ocupat își con- 
tinuă o existenţă artificială și puţin patriotică în discuţii in 
abstracto de ce va fi. Mai nou aceste discuţii aveau ca subiect 
pacea separată a României. 

De la chipul în care era privită dinastia în fiinţă, apărea și 
diferența de vederi în privința ieșirii României din război. 
Carpiștii nu voiau să se trateze cu regele Ferdinand și guver- 
nul Brătianu o eventuală pace separată, nerecunoscându-le 
acestora dreptul de a mai vorbi în numele României**. 


24 februarie, în „Revista istorică“, nr. 7-9 din iulie—septembrie 1932, 
p. 193-209, publicate de N. Iorga după documente din arhiva I.I.C. Brătianu. 

1! „La Roumanie, organ săptămânal al revendicărilor şi intereselor româ- 
neşti“, din 1 august 1918 (Gazeta apăruse în capitala Franţei la 17 ianuarie 
1918 sub conducerea lui Pavel Brătăşanu, director, C. Mille, Emil Fagure și 
C. Banu). 

* Vezi Take Ionescu, Politica externă a României și chestiunea Banatului, p. 57; 
„La Roumanie...“ din august—decembrie 1918; Romulus Seișanu, op. cit., 
p. 310 şi urm.; C. Xeni, op. cit., p. 418 şi urm. 

"2 Sterie Diamandi, Galeria oamenilor politici, București, f.a., p. 144. 

** Într-o convorbire cu Al. Marghiloman de la 2 august 1917, P.P. Carp 
stabilea ca obiective ce trebuiau împlinite de armata germană: „Să deșerte 
Moldova, să gonească dinastia, să-mi dea imediat pe noul rege. Numai acesta 

Conservatorii din jurul lui Al. Marghiloman considerau, dim- 
potrivă, că pacea trebuie încheiată cu „România oficială“. 
Toate acţiunile acestei grupări politice pe lângă autorităţile 
germane sau austro-ungare pornesc de la premisa că tratative 
de pace nu pot fi duse de altcineva decât de regele Ferdinand 
și guvernul numit de el. Aceste acţiuni sunt multe, dar lipsite 
de consecință. Ele devin mult mai numeroase după încheierea 
armistiţiului de la 22 noiembrie 1917. La Focşani, Al. Marghi- 
loman trimite un reprezentant al său, pe C.C. Arion pentru a 
lua legătura cu delegaţii guvernului de la Iași. În același timp, 
şeful conservator scrie regelui la lași un memoriu, căutând să-l 
convingă de necesitatea păcii separate cu Puterile Centrale, 
deoarece defecţiunea rusească impunea imperios revizuirea 
situației României și a politicii ei de război*. Profitând de ne- 
înțelegerile dintre Germania și Austro-Ungaria, Al. Marghilo- 
man se folosește de cea de a doua pentru a o contracara pe 


trebuie să încheie pacea“ (vezi Al. Marghiloman, op. cit., vol. III, 1927, p. 73). 
Mai târziu, prin Jean Mitilineu, reprezentantul generalului Averescu la Buftea, 
PP. Carp îi trimitea regelui'un mesaj semnificativ: „Dl. P.P. Carp vă roagă să 
spuneţi respectuos M.S. că, după părerea lui, chiar dacă regele ar semna pacea 
cu Puterile Centrale, rămânerea lui la tron ar da naştere la o serie de convul- 
siuni care ar face dinastia imposibilă şi ar îngreuna vindecarea rănilor cauzate 
printr-o politică fatală“ (I.G. Duca, op. cit., vol. III, p. 68). George Ciorănescu, 
în cartea sa Românii și ideea federalistă, Bucureşti, 1996, p. 93, citează același 
mesaj ca provenind însă dintr-un Memoriu manuscris al lui D. Neniţescu, de 
care noi nu avem cunoştinţă. Pentru retragerea lui Ferdinand de la Tron erau 
toți prietenii politici ai lui P.P. Carp, aflaţi la Bucureşti: Costache Lupu, 
Al. Beldiman, V. Arion... Toţi se gândeau la unul dintre fiii lui Wilhelm II. 
Sperau că astfel „clauzele teritoriale ale Tratatului de pace cu România vor fi 
cu mult îndulcite“ (vezi Mircea Vulcănescu, Războiul pentru întregirea neamului, 
în Enciclopedia României, București, vol. 1I, 1938, p. 929). În memoriile lui 
Marghiloman (vol. HI, 1917-1918, p. 286, 292, 326, 471) sunt mai multe 
informaţii despre proiectele dinastice ale lui Carp, Beldiman, despre discuţiile 
acestuia din urmă cu Horstmann. Despre ele, vezi şi G. Ciorănescu, op. cit., 
p. 92-97. 

* „Astăzi mai având o armată mai putem obţine ceva. Când nu o vom mai 
avea pierdem totul“ — scria Marghiloman. În ceea ce-l priveşte făgăduiește că 
își va folosi toate relaţiile sale, prietenia cu Czernin, pentru a slăbi „cerbicia“ 
austro-germanilor față de România și de regele Ferdinand (A.N.R., fond Casa 
Regală, dosar 34/1917, f. 1-3). 

prima (ulterior va proceda și invers) și prin contactele sale 
acreditează tot mai mult în rândurile diplomaților Puterilor 
Centrale ideea neapăratei menţineri a dinastiei în ființă. 

În timpul convorbirilor preliminare de pace purtate de gu- 
vernul Averescu la Buftea, Al. Marghiloman și adepții săi stă- 
ruie pe lângă Czernin, Kâhlmann și mareșalul Mackensen 
pentru a diminua asprimea condiţiilor impuse de austro-ger- 
mani”. Împreună cu D. Onciul și S. Mehedinţi, el redactează 
un memoriu privind drepturile noastre asupra Dobrogei pe 
care-l înaintează lui Kâhlmann la 4 martie 1918. Pe de altă 
parte, Marghiloman și gruparea conservatoare din jurul său 
încep să intre în centrul atenţiei factorilor politici de la Iași. 
Ideea unui guvern Marghiloman își face tot mai mult loc, ca 
impusă de împrejurări. Ea e prezentă în Consiliile de Coroană 
de la 17, 18, 19 și 24 februarie, în ciuda opoziţiei takiștilor, 
care criticau ca imorală intenţia de a se face apel la serviciile 
unui om „ce pierduse dreptul de a sluji ţara și dinastia“!f. 
Aducerea unui guvern Marghiloman, soluţie de excepţie, îm- 
păca în același timp, în ochii factorilor politici de la Iași, mai 
multe necesități — dintre care se degaja aceea de a asigura 
încheierea păcii, poate în condiţii mai puţin grele decât oricare 
alt guvern, graţie bunăvoinţei de care s-ar fi bucurat din par- 
tea Puterilor Centrale* — şi constituia pentru moment o ga- 
ranţie față de austro-germani** și o chezăşie pentru păstrarea 
așezămintelor constituţionale în ființă, îndeosebi a dinastiei***. 


13 Vezi Al. Marghiloman, op. cit., vol. III, p. 365-366. 

M Vezi C. Argetoianu, op. cit., A.N.R., fond C.C. al P.C.R., dosar 8588/2, 
f. 601-602; Mareșalul Al. Averescu, Notiţe zilnice din războiul 1916-1918, ed. 
a Il-a, p. 293-294; N. lorga, Consiliile de coroană din februarie 1918, în „Revista 
istorică“, an XVIII, nr. 7-9 din iulie—septembrie 1932, p. 193-209. 

* Scrisoarea contelui Czernin către generalul Lupescu ne confirmă această 
bunăvoință (A.N.R., fond Casa Regală, dosar 23/1917, fl. 1). 

** „Am nevoie de un guvern care să poată colabora cu germanii — scria 
regele — și nu văd altă soluţie mai simplă decât aceea Marghiloman, ajutat de 
Stere şi având sprijinul Camerelor“ (vezi Notizen fir Audienz von Stereu, în 
A.N.R., fond Casa Regală, dosar 3/1918, f. 5). 

*** „Am făcut apel la Marghiloman — scria Ferdinand — pentru că dintre 
toți oamenii politici rămași la București el este cel care a făcut dovadă de a fi 

În același timp un guvern Marghiloman era preferabil 
unui guvern Carp pe care austro-germanii l-ar fi putut im- 
pune”. Din moment ce factorii conducători ai ţării, aflaţi la 
Iaşi, au constatat că o rezistență singulară în fața austro-ger- 
manilor era fără nici o șansă și România era silită să accepte 
condiţiile Centralilor, atunci un guvern Marghiloman era de 
preferat oricărui altuia. I.I.C. Brătianu susţine acest punct de 
vedere în Consiliile de la 17 și 19 februarie*. Prin colonelul 
Mircescu, Al. Marghiloman e chemat la Iași!$. La 11 martie, în 
audienţă la rege, el acceptă guvernul în condiţiile dizolvării 
Parlamentului, suspendării inamovibilității administraţiei și 
justiţiei, precizării răspunderilor și o politică de apropiere față 
de Puterile Centrale. Pentru ultimele două regele păstrează 
rezervele sale, cu celelalte e de acord. După consultarea par- 
tizanilor, care sunt pentru venirea la guvern, şi a austro-ger- 
manilor, care îi fac unele concesii și îi dau încurajări!”, la 
5/19 martie Al. Marghiloman (președinția și ad-interim la Do- 
menii), C.C. Arion (Externe), M. Seulescu (Finanţe), C. Meiss- 
ner (Industrie și Comerţ), S. Mehedinţi (Culte și Instrucție), 
D. Dobrescu (Justiţie), gen. C. Hârjeu (Război) depun jură- 
mântul!?. Ulterior, Ministerul de Domenii e încredinţat lui 
C. Garoflid, C. Meissner, ales președinte al Camerei, după 
convocarea Parlamentului, cedează locul lui Gr. Cantacuzino, 
N. Ghica-Comăneşti e numit la Lucrări Publice, iar D. Dobres- 
cu, luând președinția Senatului, e înlocuit de Ion Mitilineu. Ca 
nume pentru noul guvern au mai circulat atunci O. Kiriacescu 
şi Al. Cottescu. 


avut cea mai mare grijă pentru interesele conservării ţării și a tuturor institu- 
țiunilor sale“ (vezi Notice din 7 aprilie 1918, în A.N.R., fond Casa Regală, dosar 
23/1918, f. 1). 

15 N. Iorga, Memorii..., vol. 1, p. 304, 311; A.N.R., fond Casa Regală, dosar 
23/1918, f. 1-2. 

15 Vezi Al. Marghiloman, op. cit., vol. III, p. 392-393, 400; C. Argetoianu, 
op. cit., A.N.R., fond C.C. al P.C.R., dosar 8588/2, f. 644-647, 662; N. Iorga, 
op. cit., p. 304. 

* Vezi și I.G. Duca, op. cit., vol. III, p. 70-73. 

17 Al. Marghiloman, op. cit., p. 408. 

8 A.N.R., fond Casa Regală, dosar 18/1918, f. 1. 

5. Guvernul Al. Marghiloman 


Va fi ultima manifestare politică importantă a Partidului 
Conservator (Marghiloman). Cu el „rezerva regală“ din timpul 
primului război mondial intră în funcţiune. Guvernul Marghi- 
loman trebuie privit ca un dat al situaţiei României din 1918, 
ca circumscris acestei situații, altfel fără existenţa autonomă“. 
Menirea sa era să încheie pacea cu Centralii, pentru că Româ- 
nia, fără Rusia, era în neputinţă de a mai continua războiul, 
și să asigure un modus vivendi acceptabil cu austro-germanii, la 
discreţia cărora se afla țara, până la încheierea unei păci ge- 
nerale. De la început până la sfârșit e un guvern cu o auto- 
ritate foarte restrânsă. Prin componenţa sa e un guvern slab. 
Cu excepţia lui Marghiloman, C.C. Arion și C. Garoflid, cei- 
lalți membri ai său sunt personalități politice de redusă mări- 
me, fără suprafaţă, experienţă și valoare politică deosebite. 
Disensiunile provocate de poziția față de război, la care se 
adaugă moartea lui T. Maiorescu și a lui G. Știrbei, acesta din 
urmă considerat o mare speranţă, slăbiseră mult Partidul Con- 
servator marghilomanist. De altfel, pentru formarea guvernu- 
lui, Marghiloman apelează nu numai la adepţii săi rămași în 
teritoriul ocupat, ci și la C. Meissner, N. Ghica-Comănești, 
I. Mitilineu, C. Garoflid — ultimii doi antrenați și de Averescu 
în scurta sa guvernare — care se aflau la Iași. În plus, gu- 
vernul Marghiloman, în cele aproape opt luni de deţinere a 
puterii, va fi frământat de unele contradicții interne, nu cu ur- 
mări însemnate, dar care nu lasă impresia unei prea mari 
coeziuni. 

Preluând puterea, Marghiloman avea o bază politică inter- 
nă strâmtă. Se sprijinea pe un partid foarte slăbit prin nume- 
roasele defecţiuni, micșorat ca valoare și total lipsit de credit 


* „Guvernarea aceea a fost un regim de fapt sub care România nu a fost 
stăpână pe sine“ — spunea I.1.C. Brătianu (D.A.D., nr. 20, şedinţa din 24 de- 
cembrie 1919, p. 256). 

prin orientarea sa față de război; pe un partid care era de- 
parte de a fi „singurul care mai rămăsese în picioare“ — cum 
declara Marghiloman în ședința Camerei de la 14 iunie 1918, 
sau „cel mai bun partid posibil“ — cum scria C. Creţeanu de 
la Madrid la 25 aprilie 19181. În împrejurări normale, 
Al. Marghiloman singur nu ar fi putut forma un guvern. De 
aceea, șeful conservator va face apel la toţi acei care „au vrut 
să mă urmeze“, creându-și un sprijin politic intern eterogen. 
Celelalte partide și grupări politice nu i-au acordat sprijin lui 
Marghiloman. L-au acceptat doar ca o soluţie necesară în ve- 
derea încheierii păcii cu Puterile Centrale* și atunci când îm- 
prejurările s-au schimbat l-au înlăturat fără menajamente. 
Pentru a-şi crea, pe cât cu putinţă, o bază politică, și încă 
în cadrul formelor constituţionale existente, Marghiloman 
acceptă puterea numai dacă i se acorda de către rege dreptul 
de a dizolva Parlamentul existent’. Şi pentru că o parte a te- 
ritoriului român era sub ocupaţia germano-austro-ungară 
aceeaşi condiţie o pune și Puterilor Centrale printr-o scrisoare 
adresată lui Kâhlmann și Czernin la 7 martie 1918, obţinând 
iarăși satisfacţie. De fapt, cu Parlamentul în ființă (e un fel de 
a zice pentru că cei mai mulți parlamentari rătăceau prin Eu- 
ropa) guvernul Marghiloman n-avea nici o şansă să ratifice 
pacea cu Centralii. La 25 aprilie/8 mai 1918 regele Ferdinand 
semna dizolvarea Parlamentului ales în 1914 și convoca corpul 
electoral pentru alegerile de senatori pentru mai 1918. Alege- 
rile urmau a se face pe baza listelor electorale din 19165, pe 


! Vezi A.N.R., fond Alexandru Marghiloman, dosar 5/1918, f. 33 şi dosar 
326/1918, f. 5. 

* Fac excepţie conservatorii din jurul lui P.P. Carp care nu l-au acceptat 
nici în atare limite. Excepţie fac, de asemenea, și conservatorii din jurul lui 
Take Ionescu, care public se opuseseră de la început unui guvern Marghilo- 
man din credinţa că prin el se producea o prea mare ruptură de aliaţii noștri 
de până atunci. 

2 Al. Marghiloman, op. cit., vol. IV, 1927, p. 412. 

> A.N.R., fond Alexandru Marghiloman, dosar 5, f. 29-30. 

1 Decretul de dizolvare, în „Steagul“, an IV, nr. 3 din 10 mai 1918. 

5 A.N.R., fond Președinția Consiliului de Miniştri, dosar 26/1918, f. 14. 


506 CONSERVATORI ŞI CONSERVATORISM ÎN ROMÂNIA 


de o parte pentru că marghilomaniștii nu recunoșteau modifi- 
carea Constituţiei din 1917, operă „a Parlamentului morbid“, 
iar pe de alta, pentru că oricum, în vederea aplicării votului 
universal, era nevoie de o lege electorală și, în acele împre- 
jurări, guvernul Marghiloman n-o putea da. Întreaga campa- 
nie electorală e destul de formală. Ea e precedată de schimba- 
rea prefecţilor în toate judeţele. Partidele Liberal și Conser- 
vator (Take Ionescu) declară că nu vor participa la alegeri, 
nerecunoscând ca legală și necesară dizolvare vechiului Par- 
lament$. Celelalte partide: al Muncii, Naţionalist-Democrat — 
A.C. Cuza, al Poporului — Averescu participă dar numai în 
Moldova, după cum participă şi grupul conservatorilor din ju- 
rul lui P.P. Carp în Muntenia. Rezultatul alegerilor e net favo- 
rabil marghilomaniștilor care obţin aproape unanimitatea 
(doar Averescu reușește un succes mai important, fiind ales în 
patru județe din Moldova). În afara lui Averescu opoziţia par- 
lamentară mai era reprezentată de Gr. Trancu-lași, A.C. Cuza 
şi alți câțiva de mai mică suprafață. Grupul lui Carp, care în 
timpul alegerilor refuzase să încheie un cartel electoral cu gu- 
vernul, trimite foarte puţini reprezentanţi în noul Parlament 
(între alţii și Carp care nu va participa însă la nici o ședință). 
Rezultatul alegerilor era o victorie pentru Marghiloman, dar 
o victorie fără rezonanţă și efect. Căci în condiţiile ocupării 
unei părți din țară de Puterile Centrale, a neputinței votului 
pentru mulți alegători înscriși pe listele electorale în 1916, a 
abţinerii de la vot a celor mai importante forțe politice, în 
sfârșit, în condiţiile în care noua administraţie, sprijinită în 
Muntenia și de ocupanţi, și-a putut impune vrerea, noul Par- 
lament era departe de a reprezenta cât de cât voinţa corpului 
electoral. 

Autoritatea Parlamentului marghilomanist era nulă, ales 
fiind în acele condiţii. Valoarea celor mai mulți deputaţi și 
senatori, numeroși pentru prima oară parlamentari, era și ea 


6 Vezi „Mişcarea“ şi „Evenimentul“ din 19 mai 1918; C. Argetoianu, op. cit., 
A.N.R., fond C.C. al PC.R., dosar 8588/3, f. 809. 

foarte scăzută*. O simplă parcurgere a dezbaterilor noului 
Parlament e edificatoare asupra nivelului lor scăzut**. Ziarul 
oficios „Steagul“ recunoștea și el că în Cameră și Senat nu erau 
prea multe „valori“. Mulţi nici nu făceau parte din Partidul 
Conservator al lui Marghiloman și au acceptat să intre în Par- 
lament mânaţi de ambiţii sau interese, luându-și libertatea de 
mișcare apoi, unii chiar încă în timpul funcționării lor ca de- 
putaţi sau senatori. La 4/17 iunie în sala Teatrului Naţional 
din lași, în prezenţa miniștrilor, a regelui, reginii şi prinţului 
moștenitor (familia regală a fost primită cu multă răceală), 
noul Parlament își deschidea prima-i sesiune. Dar, un astfel 
de corp legiuitor n-a putut fi un sprijin serios pentru guvern. 
De altfel, majoritatea măsurilor se iau prin decrete, în baza 
legii votate de Camera Deputaţilor la 26 iulie 1918 și de Senat 
la 8 august 1918, lege promulgată de rege la 10 august. Se 
prelua astfel experienţa fostului guvern Brătianu, motivată de 
Marghiloman prin existența numeroaselor probleme cu carac- 
ter urgent și prin neputinţa unei sesiuni permanente’. 


a) Politica externă 


Principalele probleme cărora trebuie să le facă față guver- 
nul Marghiloman sunt cele externe***. În esenţă, acest guvern 
trebuia să încheie pacea separată cu Puterile Centrale și să 
menţină în continuare relații posibile între România și aus- 


* „Nu-mi amintesc un Parlament compus din mai multe nulităţi și oameni 
de afaceri cum a fost Parlamentul în chestie“ — scria L. Max din Bârlad la 
l noiembrie 1918, la retragerea sa din Clubul conservator de la lași (vezi 
A.N.R., fond Meissner, dosar V/208, f. 61). 

** Vezi A.N.R., fond Parlament, dosar 1837-1840/1918. Numai aici pot fi 
găsite în stenogramă toate dezbaterile parlamentului marghilomanist. 

7 Vezi „Steagul“, nr. 121 din 6 septembrie 1918. 

8 A.N.R., fond Președinția Consiliului de Miniștri, dosar 10/1918, f. 12, 14. 

’ Ibidem, f. 9-10. 

*** Vezi Mircea Iosa, Armistițiul de la Focșani și pacea de la București, în 
România în primul război mondial, p. 316-374. 


508 CONSERVATORI ŞI CONSERVATORISM ÎN ROMÂNIA 


tro-germani. În fapt, pentru aceasta și fusese creat, chiar dacă 
în ambiția politică a lui Marghiloman se depășea cu mult acest 
prim şi principal obiectiv. La 7 martie, prin înalt decret, regele 
Ferdinand îl împuternicește pe Marghiloman ca plenipotenţiar 
al său pentru negocierile de pace’. Tratativele sunt foarte gre- 
le. Strădania lui Marghiloman și a colaboratorilor săi de a 
încheia o pace cât mai puţin oneroasă se izbește de duritatea 
și intransigența Centralilor, în special a Austro-Ungariei. Îm- 
pinși mai cu seamă de dorința magnațţilor unguri de a zdrobi 
României orice putere de viaţă și regenerare, ei impuneau 
condiţii atât de grele încât amenințau grav întregul viitor de 
națiune al românilor. 

Tratativele, care se poartă pe muchie de cuţit, sunt adesea 
gata să se rupă?. Austro-ungarii cer rectificare de frontieră în 
Carpaţi, încercând să transforme România într-o ţară de câm- 
pii și de dealuri. Germanii vor înrobirea ei economică, bulgarii 
cer Dobrogea, turcii vor despăgubiri și toţi laolaltă grânele 
țării. „Eram singur; ei toți“ — scrie Marghiloman în amintirile 
sale?. Graţie relaţiilor sale de prietenie cu Czernin și Kâhl- 
mann, a abilității cu care a știut să exploateze neînțelegerile 
austro-germane, șeful guvernului român reuşeşte să obțină 
unele „concesii“ pe Carpaţi (faţă de ce se semnase deja la Buf- 
tea), o stare de suspensie în Dobrogea, izbutește, de asemenea, 
recunoașterea unirii Basarabiei și mici reduceri de procente în 
exploatările de petrol și producţia de grâne‘. 


1! A.N.R., fond Casa Regală, dosar 11/1918, f. 2. 

? Vezi scrisoarea lui Czernin către Marghiloman de la 22 martie 1918 în 
care diplomatul austro-ungar refuza să mai facă vreo concesie şi vorbea de 
continuarea războiului ca „inevitabilă“; răspunsul politicos dar ferm al primului 
ministru român de la 23 martie și 17 aprilie 1918 (A.N.R., fond Alexandru 
Marghiloman, dosar 139, f. 1, 4-6). 

3 Al. Marghiloman, op. cit., vol. III, p. 432. 

1 Vezi desfășurarea tratativelor de pace în Al. Marghiloman, op. cit., 
vol. III, p. 418-501 (cu întreruperi); A.N.R., fond Alexandru Marghiloman, 
dosar 39/1918; fond Casa Regală, dosar 24/1918; „Steagul“, an IV, nr. l şi 2 
din mai 1918. 

În ansamblu însă aceste succese sunt neînsemnate. Tratatul 
de pace, semnat la 24 aprilie/7 mai, era dezastruos. La 15 iu- 
nie 1918 proiectul de tratat este adus în fața Parlamentului. O 
dată cu proiectul de tratat se supun dezbaterii Tratatul juri- 
dico-politic, convenţia consulară cu Turcia, convențiile econo- 
mice cu Germania și Austro-Ungaria, cu Bulgaria și Turcia și, 
în plus, convenţia de căi ferate cu Austro-Ungaria. Dezbaterea 
tuturor acestor proiecte e scurtă, căci deputaţii se găsesc, cum 
remarca A.C. Cuza, în fața unui „act impus pe care noi nu 
suntem liberi să-l modificăm“. Partidul Muncii, considerând 
pacea ca potrivnică dreptului fiecărei naţiuni de a-și conduce 
destinele sale, refuză să participe la discuţii și la vot. Generalul 
Averescu e împotriva caracterului definitiv ce se dă păcii și 
cere guvernului să declare că se află în faţa unui act impus. 
Partidul Naţionalist- Democrat definește pacea ca „o irealitate“?. 
Poziţia marghilomaniștilor o rezumă I. Petrovici atunci când 
afirmă că e o pace „împotriva căreia protestează toată suflarea 
noastră, deși cu mintea noastră o acceptăm“$, deoarece, cum 
remarca C.C. Arion, „e cea mai puţin rea din toate care se pu- 
teau încheia pentru ţara noastră în acel moment“”. Puse la vot, 
tratatul de pace şi anexele sunt ratificate de Camera Deputa- 
ţilor cu 135 voturi, nici unul împotrivă, dar mulți absenţi? și 
de Senat la 21 iunie 1918 în unanimitate’. Țara, lumea politică 
care făcuse războiul primesc pacea ca pe un act dureros, dar 
cu speranţa că sorții războiului se vor întoarce. La București 
socialiștii se întrunesc la I. Georgescu-Topală la 18 aprilie/ 
l mai 1918 și redactează un protest, reclamând o pace fără 
anexiuni!. 


5 A.N.R., fond Parlament, dosar 1833/1918, f. 841-928. 

ê Ibidem, f. 442. 

7 Ibidem, dosar 1835/1918, f. 752. 

8 Ibidem, dosar 1833/1918, f. 928. 

9 Al. Marghiloman, op. cit., vol. III, p. 555. La Senat, dr. Gerota citeşte o 
declaraţie prin care face pe rege răspunzător de război. Marghiloman are 
prilejul să dea un răspuns tăios și ferm, scoțând din cauză Coroana care într-un 
regim constituţional nu putea să facă altfel. 

1 Constantin-Titel Petrescu, Socialismul în România 1835-6 sept. 1940, Bi- 
blioteca socialistă, Bucureşti, f.a., p. 292; vezi şi interpelarea lui I. Burbea în 
Cameră la 16 iunie 1918, în A.N.R., fond Parlament, dosar 1836/1918, f. 168. 

Liberalii și conservatorii takiști, acuzând „odiosul tratat“, își 
exprimau convingerea în victoria finală a Aliaților. Împotriva 
păcii se declara și PP. Carp, dar din cu totul alte motive“. 
După Carp pacea abia semnată a fost dorită și impusă de Aus- 
tria, de unguri și de bulgari. Germania neintervenind cu auto- 
ritatea sa și lăsând aliaţilor ei libertatea de acţiune. Dacă el, 
Carp ar fi fost desemnat să încheie pacea (cine să-l desem- 
neze?) atunci România ar fi avut pacea punctului de vedere 
german, „cu sacrificarea dinastiei şi în schimb cu apărarea in- 
tegrală a tuturor intereselor ei vitale în prezent și viitor“. 

Părerea lui P.P. Carp era însă o pură supoziţie, având un 
foarte slab temei real. Germania nu era interesată în principal 
în înlăturarea dinastiei, ci în obţinerea unui câștig economic 
cât mai însemnat. Este adevărat, pe de altă parte, că mai târ- 
ziu, când victoria anglo-franceză se profila, unele cercuri mili- 
tare și politice din Germania au regretat neînlocuirea regelui 
Ferdinand, care „se găsește — ca și până acum — complet în 
mâinile Înţelegerii“ (lucru ce era de prevăzut), după cum au 
regretat și lipsa unei atitudini mai energice („festes Zupacken“) 
faţă de România, pe care, în septembrie 1918, o simțeau gata 
să reintre în război împotriva lor!?. De aici și până la conclu- 
ziile lui Carp nu vedem însă puncte de reper pe care România 
să-și fi sprijinit o pace mai bună. 


Strâns legate de tratatul de pace sunt amnistia şi darea în 
judecată a fostului guvern I.I.C. Brătianu— Take Ionescu. Pro- 
iectul de lege privind amnistia, adus în fața Parlamentului la 
30 august 1918, reproducea articolele 31, 32, 33 din Tratatul 
de pace și prevedea deplina amnistiere „a tuturor supușilor 
țării pentru purtarea lor politică în timpul războiului“ sau 


* „D-l Carp a declarat că face opoziţie d-lui Marghiloman fiindcă acesta nu 
a voit să înţeleagă că în vremurile acestea oamenilor politici nu le mai este 
îngăduit luxul de a face pe trepădușii Palatului în detrimentul neamului lor“ 
(A.N.R., fond Casa Regală, dosar 70/1818, f. 1). 

1! Ibidem, f. 1-2. 

12 Georg Bernhard, Ideologi, în „Vossische Zeitung“, din 2 septembrie 1918 
(în A.N.R., fond Casa Regală, dosar 55/1918, f. 1-3). 

pentru purtarea lor „militară bazată pe motive politice“!?. Era 
un amestec grav în treburile interne ale României. Erau iertați 
și repuși în drepturi „toţi acei care ne-au trădat“, cum bine 
remarca deputatul N. Văgăunescu!f. Susţinut de liberali, ta- 
kiști și miniștrii Antantei, regele Ferdinand se va opune înde- 
lung acestui proiect de lege’. Din acest motiv, proiectul va 
veni în Parlament fără mesajul regal de însoţire. Mai mult, la 
cererea regelui, acest proiect va fi adus nu de guvern, ci din 
inițiativă parlamentară și astfel discreditul principal cădea asu- 
pra Parlamentului. Legea amnistiei trece greu prin Cameră: 
53 pentru şi 25 contra și numai după ce Marghiloman inter- 
vine și cere deputaţilor să nu răscolească patimile și să voteze 
legea chiar dacă o fac „cu durere“!f. 

Cealaltă măsură, a dării în judecată a fostului guvern libe- 
ral-conservator, își află și ea sorgintea tot în tratativele de pace 
cu Puterile Centrale, Al. Marghiloman fiind obligat să-și ia an- 
gajamentul față de austro-germani că va cere foștilor miniștri 
liberali și conservatori fie să plece din ţară, fie, în cazul când 
aceştia nu vor voi să plece — și siliți nu puteau fi, în România 
neexistând o lege de exil —, să-i dea în judecată”. Austro-ger- 
manii aveau în vedere „un proces de înaltă trădare în contra 
aţâțătorilor la război în România“, care le-ar fi oferit garanţia 
respectării din partea românilor a tratatului de pace!. Pe de 
altă parte, în darea în judecată a liberalilor, marghilomaniștii, 
ei înșiși, independent de angajamentul cu Centralii, aveau un 
interes politic, căci îndepărtau pentru un timp un adversar 
politic mult superior lor*. Și pentru aceasta nu caută acuzaţia 


3 A.N.R., fond Parlament, dosar 1837/1918, f. 813. 

"1 Ibidem, dosar 1840/1918, f. 403. 

3 Vezi Al. Marghiloman, op. cit., vol. III, p. 565, 569, 577, vol. IV, p. 6, 13, 
18-19. 

16 A.N.R., fond Parlament, dosar 1840/1918, f. 404—408. 

17 Al. Marghiloman, op. cit., vol. III, p. 412-413. 

1 Vezi comentariul ziarului „Vossische Zeitung“ din 21 august 1918, în 
A.N.R., fond Alexandru Marghiloman, dosar 326, f. 81. 

* Unul dintre deputaţi, tânărul Dinu Arion, în discursul său de la 11 iu- 
nie 1918, cerea chiar desființarea Partidului Naţional-Liberal, act care să în- 

în declararea războiului, cum voiau germanii, ci o găsesc în 
furturile și favoritismele administraţiei liberale și în slaba pre- 
gătire materială a războiului*. De altfel, numai în aceste con- 
diţii, constrâns de împrejurări, acceptă regele Ferdinand pro- 
punerea de aducere în faţa justiţiei parlamentare a foștilor săi 
consilieri**. 

Darea în judecată, reînviind vechile procese liberal-con- 
servatoare din ultimul pătrat al veacului trecut”, a reţinut 
multe ședințe ale Parlamentului între 28 iulie și 10 septembrie 
1918, a provocat multă încordare între guvernarea Marghi- 
loman și regele Ferdinand, a stârnit violente intervenţii par- 
lamentare, a dus chiar la arestarea unui fost ministru, a lui 
Al. Constantinescu”, lucru nemaiîntâlnit până atunci sub regi- 
mul constituţional al României moderne. Ea a dat la iveală 
unele din carenţele guvernului Brătianu, dar a și contribuit la 
definitiva înmormântare politică a marghilomaniștilor după 
război. Procesul intentat fostei guvernări liberale a constituit, 
în același timp, şi un motiv de încordare a relaţiilor României 
cu Puterile Centrale, acestea din urmă acuzând guvernul Mar- 
ghiloman dacă nu de rea-voinţă, în orice caz de exagerată 
încetineală — și nu era un neadevăr — în ducerea lui la bun 
sfârșit?!, 


ceapă cu îndepărtarea liberalilor de la instituţiile financiare „sub care ţin ţara“ 
(A.N.R., fond Parlament, dosar 1833/1918, f. 387). 

* În rândurile deputaţilor au existat bineînţeles și opinii care mergeau mai 
departe, acuzând însăși orientarea politică a guvernului Brătianu, deci decla- 
rarea războiului (vezi, de pildă, discursul lui D.D. Pătrășcanu din Cameră de 
la 4 iulie 1918, în A.N.R., fond Parlament, dosar 1934/1918, f. 299-323). 

** Pentru marghilomaniști era singura soluție posibilă, căci „nimeni aproa- 
pe în România n-a fost împotriva războiului — cum scria C. Argetoianu, şi el 
declarat adversar al lui Brătianu — dar toată lumea a fost împotriva modului 
cum a fost purtat“ (C. Argetoianu, op. cit., A.N.R., fond C.C. al P.C.R., dosar 
8588/3, f. 850). 

19 Vezi I. Bulei, Liberalii și conservatorii în proces, I, II, în „Magazin istoric“, 
an VII, nr. 1(70) ianuarie 1973 şi nr. 2(71) februarie 1973, p. 25-30 și 73-79. 

% D.A.D., şedinţa din 19 septembrie 1918, în A.N.R., fond Parlament, dosar 
1840/1918, f. 86-91. 

2! Vezi „Pesti Hirlap“ din 4 august 1918, în A.N.R., fond Casa Regală, dosar 
3/1918; „Vossiche Zeitung“ din 21 august 1918, în A.N.R., fond Alexandru 

Pe linia preocupărilor externe, principale pentru guvernul 
Marghiloman, se înscriu discuţiile privind ratificarea păcii de 
către rege și, implicit, strâns legate de această ratificare, rela- 
tiile sale cu Puterile Centrale. Convins că Germania, chiar în- 
frântă, va rămâne o mare putere Al. Marghiloman s-a străduit 
mult se obțină ratificarea păcii de către Ferdinand, nu înainte 
însă de a reuși o însemnată revizuire a tratatului din mai în 
favoarea României. În această din urmă acţiune a sa el găsește 
un teren pregătit pentru concesii, victoriile franco-engleze de- 
terminând o atitudine mult mai puţin rigidă în special la ger- 
mani. C.C. Arion?, A.Corteanu%, și Marghiloman însuși?! duc 
rând pe rând tratative cu reprezentanţii autorităţilor de ocu- 
paţie pentru a revizui pacea; tratative care iarăși nu sunt deloc 
uşoare, austro-germanii cerând la rândul lor ratificarea regală 
ca o dovadă a bunelor intenții românești față de ei. Pe de altă 
parte, regele, influenţat de victoriile aliate în Apus şi sub în- 
demnul liberalilor, takiștilor și al diplomaților Antantei, caută 
mereu noi pretexte pentru a amâna ratificarea”. Guvernul 
Marghiloman are o poziţie din ce în ce mai grea*. În cele din 


Marghiloman, dosar 326/1918, f. 8. Pentru actele procesului și întreaga lui 
desfășurare vezi: A.N.R., fond Președinția Consiliului de Miniştri, dosar 5/1918, 
f. 5-9, 10-11, fond Casa Regală, dosar 38 şi 40/1918, f. 5-8 şi 1-3, fond 
Parlament, dosar 1833/1918, f. 5, 50-57, 272-274, 319-321, 336-338, 386-387, 
480, 508-510, 733-740, dosar 1936/1918, f. 36, 82, 112-123, 733-735, dosar 
1834/1918, f. 2, 7-9, 255-324, 628-630, 1377-1386, dosar 1835/1918, f. 8-9, 
105-321, 839, 1164-1194; C. Argetoianu, op. cit., A.N.R., fond C.C. al P.C.R., 
dosar 85589, f. 848-853; ziarele „Steagul“; „Iașul“, „Mişcarea“, „Tribuna“, or- 
gan al Partidului Muncii, din lunile iunie—septembrie 1918. 

2 Vezi scrisorile lui C.C. Arion către Al. Marghiloman din octombrie 1918 
în A.N.R., fond Casa Regală, dosar 103/1918, f. 1-33 (sunt scrisori interesante 
care vorbesc și de atmosfera din Bucureşti în acel timp, de suspiciunile Cen- 
tralilor faţă de regele Ferdinand și faţă de Marghiloman însuşi etc.). 

2 Vezi scrisoarea lui A. Corteanu de la 18 septembrie/l octombrie 1918, 
în A.N.R., fond Alexandru Marghiloman, dosar 326/1918, f. 96-100. 

4 Vezi Al. Marghiloman, op. cit., vol. IV, p. 59-61, 66, 67, 71, 79, 82, 90. 

3 Ibidem, p. 69, 74, 75, 77-78, 85, 91, 107-108. 

* O înfățișare a poziţiei guvernului o găsim în convorbirea lui A. Corteanu 
cu Horstmann, șef politic al autorităţilor de ocupaţie din România, de la 
18 septembrie 1918. A. Corteanu îi arată lui Horstmann că guvernul Marghi- 
loman e la limita puterilor sale, nu atât din cauza confruntării cu greutăţile 

urmă Marghiloman obţine din partea Germaniei și a Austriei 
asigurarea formală că se consimte la revizuirea art. 10, 11, şi 
12 din Tratatul de pace (articolele referitoare la petrol), în 
schimbul ratificării imediate. În Consiliul de Miniștri, convocat 
la 18 octombrie 1918, Al. Marghiloman susține că trebuie să 
se ceară regelui ratificarea, între altele pentru că era şi în in- 
teresul partidului său. Căci, după opinia lui, chiar dacă pacea 
generală va fi impusă de Antanta, nu cred că liberalii vor avea 
mai mult decât integritatea ţării“ (?) și atunci trebuie să se ştie 
„că noi am adus integritatea ţării, dându-i în plus Basarabia“%. 
În sensul vederilor de mai sus Marghiloman scrisese și regelui 
la 1 octombrie 1918*. Dar regele nu va ratifica, căci în con- 
dițiile iminentei înfrângeri a austro-germanilor, când aceştia 
nu-și mai puteau pune în practică ameninţarea de cotropire a 
Moldovei, a mai semna era un act politic fără justificare atât 
în ochii ţării, cât și în aceia ai Aliaților. Marghiloman însuși se 
convinge de inutilitatea ratificării, ca şi de netemeinicia pro- 
priilor sale convingeri, nesusținute de realitate, și la 23 oc- 
tombrie, la Cameră și Senat, de față fiind și un imens public, 
declară că România ia sub apărarea ei Bucovina și Basarabia 
de nord (aceasta din urmă ocupată până atunci de trupele 
austro-ungare) şi încheie cu cuvintele: „Irăiască România 
Mare“, niciodată până atunci pronunţate de el public”. Era 
însă prea târziu. A doua zi va fi silit să plece. 


interne, cât din pricina faptului că „după şase luni el se vede despuiat înăuntru 
de orice autoritate prin pretenţiunile și purtarea armatei de ocupaţie, iar în 
afară defăimat de la tribuna Reichstagului“. Or, arată Corteanu, dacă germanii 
distrug creditul Partidului Conservator, uzând guvernul, „nici o altă formaţiune 
politică nu va mai îmbrăţișa cauza prieteniei cu Germania“. Horstmann îi dă 
dreptate. El recunoaște că la Berlin guvernul Marghiloman „a fost lucrat“ de 
Al. Beldiman și în general de grupul conservator carpist, şi îi aduce asigurarea 
că nici o altă formulă, afară de aceea propusă de Marghiloman, nu satisface 
pe germani și dacă regele Ferdinand ar trece la o alta, „va da loc imediat la 
ocuparea Moldovei şi a Basarabiei“ (A.N.R., fond Alexandru Marghiloman, dosar 
326/1918, f. 96-100). 

% Al. Marghiloman, op. cit., vol. IV, p. 96-98. 

* A.N.R., fond Alexandru Marghiloman, dosar 326, f. 105-107. 

27 N. Iorga comenta discursurile lui Marghiloman: „Omul e dibaci şi cinic“, 
în Memorii i apte zilnice mai 1917—martie 1920. Lupta pentru o viață nouă 
politică), vol. II, p. 25. 

b) O replică conservatoare asupra reformelor 


Venirea la putere a conservatorilor marghilomanişti, în acel 
moment reprezentanţi politici exclusiv ai moșierimii, înseamnă 
și pentru reforme un reflux, o reconsiderare a ceea ce fusese 
deja câștigat pentru ele sub guvernul I.I.C. Brătianu — Take 
Ionescu și o încercare de a impune un punct de vedere pre- 
ocupat de interesul de clasă al marilor proprietari. 

Guvernul Marghiloman raliază în jurul lui mulți mari pro- 
prietari, indiferent de culoarea lor politică, care nu voiau să 
accepte reforma agrară. „Cutare proprietar — scria N. lorga 
— spune limpede că el a trecut de la liberali la conservatori 
din moment ce aceștia îi asigură proprietatea“!. Cât de sigur 
părea climatul pentru marea proprietate o vădeşte dezbaterea 
reformei agrare în sânul Uniunii Sindicatelor Agricole, a cărei 
activitate se reia acum“. 

Partidul Conservator marghilomanist admite și el reforme, 
dar mult mai restrânse decât cele votate deja, autoexcluzân- 
du-se și prin aceasta din cercul păturii conducătoare româ- 
neșşti, care în 1918 înţelesese rostul unor prefaceri democratice 
radicale. Marghiloman nu se putea opune înse cuceririlor din 
1917 fără a propune ceva în loc. Curentul de jos, din păturile 
profunde ale țărănimii, care cerea aplicarea imediată a preve- 
derilor constituţionale votate în 1917, era foarte puternic. „Ţa- 
ra se află pe un Vezuviu... clocotind, gemând sub picioarele 
noastre“, spunea un deputat în Cameră?. Generalul Bălăceanu 
îi raporta regelui că a primit din sate numeroase scrisori care 
îi făceau cunoscută nemulțumirea ţăranilor de a nu se fi făcut 


1 Ibidem. 

* În şedinţa de la 12 mai 1918 aceasta încredinţează lui Gr. Cantacuzino 
(vicepreşedintele Uniunii, ministrul Industriei în guvernul Marghiloman) sar- 
cina redactării unui memoriu cuprinzând doleanţele marilor proprietari şi care 
să fie înmânat guvernului. Exproprierea nu era acceptată decât între altele, cu 
o despăgubire reprezentând „valoarea reală a pământului“ și numai după ce se 
aduceau „ameliorări serioase în educaţiunea tehnică, culturală și morală a 
țărănimii“. „Chestiunea pământului era secundară“ — declara D.N. Seceleanu, 
preşedintele Uniunii. Numeroase alte condiţionări reduceau reforma agrară la 
neputinţă („Steagul“, an IV, nr. 152 din 7 octombrie 1918). 

2? A.N.R., fond Parlament, dosar 1837/1918, f. 362. 

nimic concret în privința exproprierii. Mai ales soldaţii și ofi- 
terii demobilizaţi, veniți din Moldova, erau cuprinși de un spi- 
rit „foarte revoluționar“ (fapt recunoscut și de Al. Marghilo- 
man*). Mai mult, „ceea ce este extrem de grav“, țăranii sunt 
încurajați chiar de către jandarmi (el citează exemplul unui 
colonel de jandarmerie din judeţul Argeş arestat de auto- 
ritățile austriece şi expulzat în Moldova pentru instigarea 
populaţiei rurale). Din această cauză generalul Bălăceanu ce- 
rea regelui ca chestiunea agrară să se rezolve înainte ca tru- 
pele Centralilor să se retragă din țară, deoarece, „în caz 
contrar, revoluţia e inevitabilă“; insista ca regele să deschidă 
ochii Partidului Conservator, ca acesta „să-și dea seama că e 
obligat de a face sacrificii pentru a nu risca să piardă totul“?. 
I. Tufescu, deputat al Colegiului al III-lea în Parlamentul mar- 
ghilomanist, atrăgea atenţia marilor proprietari ce se târguiau 
în privinţa cotelor de arendare asupra „pericolului bolșevis- 
mului“, mai puternic acum decât în 1917, şi care, spunea el, 
există pretudindeni. „Duceţi-vă la ţară şi veţi vedea că ţără- 
nimea aşteaptă. Ea știe că i s-a dat dreptul la vot și pământ... 
Bărbaţii veniţi de pe front s-au unit cu cei din sate. Nemul- 
țumiții sunt uniți și organizați“. Lumea politică de la Iași, șefii 
armatei se temeau ca nu cumva mișcările țărănești să se ge- 
neralizeze în Moldova, ceea ce ar fi oferit un pretext Puterilor 
Centrale de a ocupa întreg teritoriul ţării**. 

Sigur că în aceste condiţii guvernul conservator al lui Ale- 
xandru Marghiloman nu putea să se opună curentului refor- 
mator. În practică, în ceea ce izbutește să facă până la urmă, 
el va îmbina nevoia cu convingerile intime conservatoare. 

Guvernul încearcă să reia opera reformatoare de unde ră- 
măsese ea în 1914, eludând, cu bună știință, cucerirea unei 


* Într-o intervenţie la Cameră șeful guvernului acuza pe acei ofițeri care 
„au stricat mentalitatea ţăranilor“, îndemnându-i să ia cu forța pământul mo- 
şieresc (vezi „Steagul“, an IV, nr. 105 din 21 august 1918). 

3 A.N.R., fond Casa Regală, dosar 31/1918, f. 10-11. 

1 D.A.D., sesiunea extraordinară 1918, ședința din 29 august 1918, în 
A.N.R., fond Parlament, dosar 1837/1918, f. 691-695. 

** Vezi și rezumatul discuţiei lui Al. Averescu în audiența de la rege 
(29 iunie/12 iulie 1918); Notizen fir Audienz von Stereu (Ibidem, f. 5-6, 10-11). 

trepte importante. Era răspunsul pe care în 1917 nu-l putu- 
seră da și o făceau acum când aveau puterea în mână. În 
adunarea generală de la Clubul conservator, la 22 mai 1918, 
Al. Marghiloman stabilea, ca a patra menire a noului Parla- 
ment ce se va alege: fixarea punctelor revizuirii Constituţiei, 
în primul rând în chestiunea agrară, stabilind şi scopurile unei 
viitoare reforme agrare conservatoare (constituirea clasei de 
proprietari mijlocii și menţinerea unui maxim de producţie în 
agricultură, preluate ulterior de legea arendărilor obligatorii 
a lui C. Garoflid)*. 

În privinţa reformei electorale, șeful conservatorilor vor- 
beşte de necesitatea de a se face un larg apel la „clasele pro- 
funde pentru ca să se poată iniţia la viața politică...“. Era și el 
conștient, acum că reforma electorală nu se putea înfăptui 
altfel decât prin vot universal. La întrunirea electorală de la 
Bârlad din 28 mai 1918 el spunea: „Credem că a sunat ceasul 
să dăm unui sufragiu universal cu oarecari temperamente (subl. 
ns.) alegerea Camerei şi să rezervăm Senatul pentru o recru- 
tare care să permită statului să aibă o cârmă fixă“. 

Prin „oarecari temperamente“ el înţelegea censul științei 
decarte**. Votul universal era condamnat de la început a fi 
doar un colegiu unic al știutorilor de carte***. 


* „Se va vedea astfel — spune Marghiloman, mândrindu-se cu un lucru 
acceptat în general de toată lumea politică — că Partidul conservator proclamă 
el însuși principiile expropriaţiunii pentru a putea ajunge la o dreaptă satisfac- 
ţiune a cerinţelor claselor muncitoare“ (Adunarea generală de la Clubul conservator 
din București, în „Steagul“ nr. 15 din 23 mai 1918). 

$ Marea întrunire conservatoare din Bârlad, în „Steagul“, nr. 21 din 29 mai 
1918. 

** Polemizând cu C. Stere care cerea o reformă electorală foarte largă, cu 
vot universal pentru toţi, ziarul „Steagul“ scria că nu se poate trece peste 
„inconvenientul tehnic al științei de carte“, considerat drept „miezul chestiunii“, 
deoarece alegătorul ce nu era în stare să citească nici măcar numele înscris pe 
buletinul de vot nu putea aduce nici o contribuţie la „însănătoșirea moravurilor 
politice“. De aceea, declara organul de presă marghilomanist, Partidul Conser- 
vator pune condiţia ca fiecare alegător să ştie să citească și să scrie (Vederile d-lui 
Stere, în „Steagul“, nr. 41 din 18 iunie 1918). 

*** „Ce que vous donnez à lurne, vous l'enlevez à l'emeute“, scria ziarul 
„Steagul“, nr. 19 din 27 mai 1918 în articolul Reforma electorală. Interesantă 
pentru concepţia conservatorilor marghilomaniști faţă de reforma electorală în 

În privința drepturilor politice, guvernul conservator nu 
aduce proiecte de legi. În schimb, în domeniul agrar inițiază 
câteva măsuri care sunt puncte centrale în ansamblul politicii 
sale interne. Sensul lor îl lămurește Al. Marghiloman încă din 
timpul campaniei electorale. La aceeași întrunire de la Bârlad, 
din 16 mai 1918, anunțând, ca și la București mai înainte, că 
partidul său e de acord cu exproprierea, șeful guvernului su- 
gera că totuși ea nu ar fi principala cale a împroprietăririi ţă- 
ranilor. Pe lângă expropriere, menţionată abia în ultimul 
rând, el propunea ca mijloace de „reîntregire“ a pământului 
țărănesc: vânzările de bună voie, casele de credit și creditul 
funciar țărănesc. Se declara chiar convins că nu va fi nevoit să 
întrebuinţeze, până la urmă, exproprierea, „faţă de consimţă- 
mântul marilor proprietari de a fi iniţiatorii operei de înfră- 
tire®. Era, cum zicea N. Iorga, un fel de „ghilotinare prin per- 
suasiune a marii proprietăţi”. Pentru a da viaţă concepţiei 
conservatorilor marghilomaniști asupra reformei agrare în 
fruntea Ministerului Agriculturii și Domeniilor este adus C. 
Garoflid, cunoscutul economist, adept al unei exproprieri 
parţiale a marilor moșii. 

Principalele măsuri luate de guvernul conservator în do- 
meniul agrar sunt: decretul-lege privitor la obligativitatea 
muncii și culturilor agricole și legea arendărilor obligatorii. 


acea vară a anului 1918 este o scrisoare pe care moșierul I. Lenș o trimite la 
13/27 iunie 1918 lui D. Dobrescu, preşedintele Senatului. „Aide, să o facem și 
pe aceasta — scrie el — recunoscând principiul votului obștesc“, adăugând 
imediat corectivul „însă în mod provizoriu căci nu pot admite ca masele igno- 
rante să aibă supremaţia asupra elementului cult“ (subl. în text). Până la 
rezolvarea definitivă, I. Lenş se declară partizan al votului plural cu colegiu 
unic, cu censul ştiinţei graduale de carte şi al limitei de vârstă, mai înaintată 
atât pentru alegători cât şi pentru eligibili. Senatul, după părerea lui, trebuia 
transformat în Adunarea legiuitoare pe viaţă, „din care cea mai mare parte să 
fie numită de stat, după o selecţiune minuțioasă și cu anume condițiuni de 
admisibilitate“ (A.N.R., fond Președinția Consiliului de Miniștri, dosar 2/1918, 
f. 124-125). 

6 Marea întrunire conservatoare din Bârlad, în „Steagul“, an IV, nr. 21 din 29 
mai 1918. 

1 N. Iorga, op. cit., vol. II, p. 9. 

Prima măsură, din mai 1918, anterioară deschiderii Parlamen- 
tului, prevedea ca în timp de pace, pe o perioadă de cinci ani, 
ţăranii să lucreze, cu braţele, uneltele și vitele lor, pământul 
agricol al țării, care continua să aparţină, cum bine se ştie, în 
mare măsură, moșierilor. Inventarul viu și mort al ţăranilor se 
considera rechiziţionat în folosul statului și nu se putea folosi 
decât după programul de muncă întocmit de serviciul agricol 
judeţean. Cei care se împotriveau executării decretului-lege 
erau sancţionaţi cu amenzi și chiar cu închisoarea mergând 
până la o lună?. Această măsură era cu totul impopulară. În 
dezbaterea asupra proiectului de răspuns la mesaj, chiar și un 
om politic de dreapta cum era A.C. Cuza învinuie guvernul 
Marghiloman de a fi adus pe ţărani în evul mediu, cu acest 
decret. „Țăranii așteaptă pământ nu constrângeri. Decretul 
Garoflid înseamnă iobăgia ţărănimii în favoarea proprietarilor 
şi a arendașilor...“? 

Adversarii politici atacă decretul de îndată!. Contra lui, 
de-a lungul întregii guvernări Marghiloman, țăranii se vor îm- 
potrivi*. De aceea, aplicarea nu se va putea face cu eficienţă. 
Decretul muncii obligatorii era dat de guvernul conservator pe 
de o parte pentru că răspundea astfel presiunilor exercitate de 
marii proprietari, iar, pe de alta, pentru a asigura cât de cât 
putinţa refacerii agriculturii crunt lovită de război. Pentru 
această din urmă nevoie, mijlocul ales era însă nepotrivit. 

Proiectul de lege privind arendările obligatorii și vânzările 
benevole ale unei părți din moșiile mari era o jumătate de 
măsură care ar fi putut avea un efect pozitiv cu câteva decenii 
mai înainte. Dar nu acum, în 1918. 

Proiectul prevedea arendarea obligatorie (nu exproprie- 
rea), în întregime, a moșiilor statului, județelor, comunelor, a 


2 „Monitorul Oficial“, nr. 48 din 27 mai 1918, p. 668-767. 

°’ D.A.D., sesiunea extraordinară 1918, ședința din 21 iunie 1918, în 
A.N.R., fond Parlament, dosar 1857/1918, f. 348-353, 375. 

10 Vezi „Mişcarea“, organ al P.N.L., și „Evenimentul“, organ al Partidului 
Conservator (Take Ionescu) din 29-30 mai 1918. 

* Vezi exemple și forme de împotrivire în Relaţii agrare și mișcări țărănești 
în România, 1908-1921, p. 215-218. 

domeniului Coroanei, așezămintelor de binefacere, Casei școa- 
lelor, Casei bisericii, ale instituţiunilor, societăţilor, fundațiilor 
şi ale oricăror persoane juridice. Pe lângă acestea se arenda și 
o parte din moșiile particulare ce depășeau 100 ha“. 

În total suprafața pământului de arendă se ridica la circa 
1 600 000 de ha. Acest pământ era dat ţăranilor constituiți în 
obștii pentru a garanta plata solidară a arenzii. Numai în 
cazuri excepţionale erau îngăduite arenzile individuale!!. 

Proiectul legii pentru arendarea obligatorie și vânzarea vo- 
luntară a unei părţi din pământul marii proprietăţi se înte- 
meia, în primul rând, pe interesul moșieresc. Se dădea po- 
sibilitatea marilor proprietari să exploateze forța de muncă și 
inventarul țărănesc fără ca să piardă pentru moment părți din 
moșiile lor. Mai multe prevederi ale proiectului dovedeau cu 
claritate întocmirea lui sub semnul privilegiului. Alegerea pă- 
mântului ce urma să fie arendat era lăsată la voia proprie- 
tarului. Cei care aveau moșiile dispersate — și foarte mulți 
mari proprietari aveau așa — rămâneau cu mai mult pământ 
decât intenţiona legiuitorul să-l lase nesancţionat de obligativi- 
tatea arendării. Plata arenzii era foarte ridicată, aproape echi- 
valentă valorii reale a pământului. În plus, moșierii primeau 
arenda de două ori pe anul agricol, indiferent dacă țăranii pu- 
teau sau nu să plătească, deoarece arenda era garantată de stat 


* Pentru suprafeţele cuprinse între 100-250 ha între 0-10% 
z “ 250-500 i “ 10-20% 
f. a 500-1 000 Žž “ “ 20-30% 
E 5 1 000-3 000 “ “ 30-60% 
j s 3 000-5 000 “ “ 60-70% 
z E 5 000-10 000 * “70-85% 


Pentru suprafețele de peste 10 000 ha între 85 şi 95 (Vezi „Steagul“, an IV, 
nr. 114 din 30 august 1918 și A.N.R., fond Parlament; D.A.D., şedinţa din 
21 august 1918, f. 90-91. Comitetul delegaților Camerei va modifica aceste 
coeficiente mărind partea arendată pentru moșiile între 500 și 1 000 ha până 
la 40% şi de aici pentru toate celelalte categorii de suprafeţe). 

ll Vezi Legea pentru arendarea obligatorie și vânzarea voluntară a unei părți din 
pământul marii proprietăți, în „Colecţia de legi“, p. 815-835, apud „Steagul“, 
nr. 114 şi 115 din 30 şi 31 august 1918; A.N.R., fond Parlament, dosar 
1837/1918, f. 90-93. 

prin Banca Agricolă. Se încărca astfel statul cu noi sarcini. Ma- 
rii proprietari nu pierdeau nici în cazul vânzării loturilor 
arendate la țărani. Nu făceau decât un schimb de valori, pre- 
țul fiind un fidel echivalent al valorii reale a pământului. Ma- 
rele câștig pentru marii proprietari era acela că moșiile lor 
puteau fi lucrate de țărani, proiectul de lege prevăzând că toţi 
sătenii care beneficiau de arendări să lucreze și partea pro- 
prietarului sau arendașului. Cei care nu se supuneau acestei 
prevederi erau scoşi din obștiile de arendare sau din tabelele 
individuale. Se decreta astfel „reînfiinţarea iobăgiei“, cum spu- 
nea M. Văgăunescu în Cameră”. 

În practică, acest proiect de lege scotea exproprierea de la 
ordinea zilei și o amâna pentru cel puţin cinci ani. Garoflid 
motiva această amânare prin pericolul unei exproprieri ime- 
diate care ar provoca zguduiri și tulburări în organizarea 
agrară, din cauza greutăților sociale și tehnice. O perioadă de 
tranziţie era — după el — cerută de nevoia menţinerii pro- 
ducţiei agricole, la o valoare ridicată, de încurajarea selecţiei 
țăranilor. Exproprierea nu trebuie să fie un scop, ci un mijloc 
de creare „în locul proprietăţii parcelate de azi a unei clase de 
țărani înstăriți“. În concepția lui Garoflid arendarea apărea ca 
„o școală a împroprietăririi“, ca „o repetiţie generală“ a aces- 
teia, o perioadă de ucenicie pentru țărani, ca și cum, vorba lui 
M. Văgăunescu din Cameră, nu era de ajuns toată „mucenicia“ 
pe care au făcut-o și o făceau încă”. Punctul de vedere al lui 
Garoflid se întemeia pe doctrina conservatoare care refuza 
salturile abrupte în materie economică și socială — și, în ge- 
neral, în orice fel de materie. Era un punct de vedere care 
ţinea seama de un specific al zonei, de particularităţile de dez- 
voltare ale economiei românești. Ca și în alte cazuri, formula 
preluată din Occident, dintr-o altă realitate economică, aceea 
de proprietate de tip burghez, nu avea aceeași relevanță pe 
malurile Dunării. Brusca trecere de la un regim de proprietate 


12 D.A.D., şedinţa din 21 august 1918, în A.N.R., fond Parlament, dosar 
1837/1918, f. 266. 
13 Ibidem, f. 237. 

dominant la altul, de la o mare proprietate, „prea mare“, la 
mica proprietate, într-o ţară cu economie prevalent agricolă 
nu putea avea efecte pozitive (după cum nici nu a avut). Pro- 
punerile lui Garoflid, care erau însă puţin studiate, pentru că 
România se găsea într-o condiţie specială de război-pace, că- 
deau într-o vreme total nepotrivită. 

Ceea ce se percepea în acel moment era faptul că prin ast- 
fel de propuneri Partidul Conservator—Marghiloman amâna 
reforma agrară votată de Parlament în 1917 şi permanentiza 
o stare de faptit. Problema agrar-țărănească era redusă numai 
la aspectul ei economic, lăsându-se aproape cu totul sub uitare 
înfățișarea ei socială. Țăranul „întinde amândouă mâinile spre 
dvs. şi dvs. îmi pare rău că întindeţi numai degetul cel mic“ — 
spunea David Șerpeanu, deputat țăran în Parlamentul marghi- 
lomanist, într-un foarte frumos discurs”. Soluţia dată de con- 
servatorii lui Marghiloman intenţiona să asigure menţinerea 
productivităţii agricole și să încurajeze „selecţiunea indispen- 
sabilă printre plugari“, afirmarea acelor elemente morale „ca- 
pabile şi destoinice“ care să preia din mers sarcina ridicării 
agriculturii şi să întărească dreptul de proprietate. Garoflid 
susține în Parlament teoria a ceea ce numea el „o lege eco- 
nomică și nu sentimentală“. Pe această linie reforma agrară de 
la 1864 e contestată în legitimitatea ei deoarece a decapitat 
fruntașii satelor și din această cauză regimul reprezentativ a 
fost o ficţiune, în România neexistând burghezia rurală care 
să-l apere. Garoflid avea dreptate. În lipsa unei burghezii ru- 
rale regimul politic în România își găsise sprijinul său doar în 
burghezia industrială, în burghezia orașelor. Fusese un sprijin 
nu îndeajuns de puternic în condiţiile în care economia româ- 
nească avea ca ramură de bază agricultura. 

De pe poziţia părerilor sale în domeniul dezvoltării rela- 
țiilor capitaliste în agricultură, omul politic conservator com- 
bătea marea proprietate latifundiară a cărei menţinere însem- 


11 Un pas decisiv și Critici deșarte, în „Steagul“, an IV, nr. 105 şi 138 din 21 
august și 23 septembrie 1918. 
! D.A.D., şedinţa din 21 august 1918, loc. cit., f. 163. 

na „o piedică de neînvins pentru ridicarea producţiunii“, după 
cum combătea și concepţia acordării fiecărui țăran a unui loc 
de 5 ha. Aceasta din urmă i se părea o concepţie „rudi- 
mentară“ și cu totul antieconomică, deoarece în România nu 
exista atâta pământ, solul nu era așa bogat ca în Danemarca, 
debușeele erau îndepărtate, tehnica agricolă înapoiată, căile și 
mijloacele de transport insuficiente... 

Din aceste cauze, în viziunea lui Garoflid, o împroprietă- 
rire în masă nu era posibilă. Și atunci ce urma să facă marea 
majoritate a țărănimii rămasă fără pământ? Garoflid o în- 
deamnă către orașe, într-o industrie care nu putea s-o cuprin- 
dă, o îndeamnă către lucrul cu brațele pe pământurile celor 
avuti, în sfârșit, propunea soluţia colonizării. În acest fel con- 
servatorii încercau să rezolve problema agrară și nu pe cea 
agrar-țărănească, prima neexistând în România într-o formă 
sui-generis. Cum puteau fi îndepărtați de pe pământul pe 
care-l lucraseră țăranul ce luptase în tranșee, văduva de răz- 
boi, orfanul? Aceştia erau cei mai săraci, lipsindu-le inventarul 
viu sau mort. Și numai pornind de aici se arenda pământ prin 
legea Garoflid și tot pornind de aici se acordau credite de 
către Banca Agricolă. În acest fel, de pe urma legii profitau 
cămătarii, cârciumarii, acei care rămăseseră acasă și se îmbo- 
găţiseră în timpul războiului. 

Firesc ar fi fost ca să se acorde prioritate celor care trăiseră 
cu adevărat războiul. Interesaţi în menţinerea unei ridicate 
productivităţi în agricultură, marii proprietari, în rol de legiu- 
itori, dovedesc cât de puternic putea fi interesul propriu pus 
în aplicare. Prin solicitarea cu care conservatorii se orientează 
spre pătura mijlocie a lumii satelor ei arătau marea preocu- 
pare de a găsi un sprijin social pentru organizaţia lor politică 
în condiţiile în care puterea economică a moșierimii urma să 
fie substanţial diminuată. Garoflid declara în Cameră că trep- 
tat, prin punerea în practică a măsurilor legislative ale Parti- 
dului Conservator, acesta va deveni „cel mai puternic, căci va 
fi partidul ruralilor“. Proiectul arendărilor obligatorii și vân- 
zărilor benevole este adus în Cameră la 21 august 1918, însoţit 

de o lungă expunere de motive prezentată de R. Mandrea, 
dar și ca operă a lui C. Garoflid!$. Dezbaterea lui durează 
până la 30 august 1918, după care trece în discuţia Senatului. 
Ea pune în evidenţă, pe de o parte, spiritul îngust al marilor 
proprietari conservatori, obnubilat de interesul personal și de 
pasiunea politică, iar, pe de alta, disensiunile din rândul majo- 
rităţii parlamentare și ale partidului lui Marghiloman. În ace- 
laşi timp, dezbaterea relevă criticile aduse proiectului de opo- 
ziţie, reprezentată, slab însă, de Partidul Muncii și Partidul 
Naţionalist-Democrat—A.C. Cuza. 

Unii parlamentari nu vorbesc ca deputaţi sau senatori ci 
numai ca mari proprietari, dovedind o mare obtuzitate poli- 
tică: C. Negruzzi, P. Michiu, Al. Meltzeanu!”, iar la Senat, 
S. Goilov. Împotriva lor C. Garoflid, în discursul său de la Se- 
nat, de la 4 octombrie, preciza că menirea unui Partid Conser- 
vator nu e numai aceea negativă, „de a servi de frâu, mode- 
lând elanul unui partid democratic“, ci şi aceea, în primul 
rând aceea, de a înfăptui din idealul partidelor înaintate, „atât 
cât permite la un moment dat organizarea economică şi po- 
litică a statului“! 

De pe alte poziţii se critică proiectul de lege al arendărilor 
de către M. Văgăunescu, A.C. Cuza, D.D. Pătrășcanu, 
Gr. Trancu-laşi ș.a., practic de întreaga minoritate parlamen- 
tară. Se combate îndeosebi caracterul părtinitor al proiectului, 
favorabil marii proprietăţi. Se pune pe tapet întreaga con- 
cepţie conservatoare predilect economică în problema agrară. 
Formarea unei puternice burghezii rurale nu-i negată, dar se 
cere amânarea acestui proces social cel puţin pentru primii ani 
după războiul pustiitor prin care trecuse țara. 

Dezbaterea pe articole a proiectului de lege, începută la 
29 august 1918, dă și mai mult la iveală disensiunile dintre 
stânga și dreapta Adunării, dintre opoziţie și majoritate. 
Meltzeanu și alți mari proprietari propun prin amendamente 

15 A.N.R., fond Parlament, dosar 1837/1918, f. 90-93. 


17 Ibidem, f. 330-331, 454—462, 580, 590-591, 677. 
19 „Steagul“, an IV, nr. 151 din 6 octombrie 1918. 

revenirea la coeficientele de arendare iniţiale, prezente în pro- 
iectul guvernului (mai scăzute de cum au ieșit din modificările 
aduse de Comitetul delegaților Camerei). I. Tufescu, M. Vă- 
găunescu, Gr. Trancu-lași, D.D. Pătrășcanu și alții vin şi ei cu 
amendamente prin care cer, dimpotrivă, mărirea procentelor 
de arendare până la împlinirea celor două milioane trecute în 
Constituţie, cer preferinţă la distribuirea loturilor pentru plu- 
garii care au fost mobilizați, pentru văduve și orfani, solicită 
scăderea prețului de arendă și micșorarea suprafaţei lotu- 
rilor. Guvernul susține o soluţie de compromis, propusă de 
D. Arion, C. Budișteanu și alţii, prin care pentru moșierii ce 
cultivau „ei înșiși“ proprietatea cota era aceea din proiectul 
iniţial, adică mai scăzută, iar pentru cei care arendau, această 
cotă era aceea propusă de Comitetul delegaților, mai ridicată. 
Amendamentele stângii cad toate rând pe rând după aprige 
discuții. Gr. Trancu-lași părăsește ostentativ Adunarea, acu- 
zând vehement guvernul și majoritatea că pregătesc țărănimii 
„o tragedie“%. 

La 30 august 1918, în lipsa opoziţiei și a multor deputați, 
proiectul arendărilor obligatorii și vânzărilor benevole este 
votat cu 94 voturi pentru și unul contra?!. O lună mai târziu, 
la 30 septembrie 1918, el este aprobat și de Senat cu 60 de vo- 
turi pentru și 5 contra??. Se naște astfel o nouă lege în dome- 
niul agrar. Dar era o lege născută moartă, sortită să rămână 
neaplicată. Ea va cădea o dată cu guvernul care a adus-o și cu 
Parlamentul care a votat-o. Până atunci, ea va aduce mari 
greutăţi guvernului din partea lui C. Stere (care nu putea con- 
simţi la desființarea reformelor votate în 1917 „fără să se des- 
fiinţeze pe el însuși“, nu putea să se solidarizeze cu o politică 
agrară reacționară) și din partea basarabenilor, care înțelese- 
seră să dea o rezolvare profund democratică problemei agra- 
re. Între ei şi Vechiul Regat se crea „o adevărată și primej- 


19 A.N.R., fond Parlament, dosar 1837/1918, f. 672, 700, 765, 825, 836, 875. 
20 Ibidem, f. 812. 

21 Ibidem, f. 913. 

2 A.N.R., fond Președinția Consiliului de Miniștri, dosar 2/1918, f. 98. 

dioasă tensiune“. I. Inculeţ și D. Ciugureanu, care reprezentau 
Basarabia în guvernul Marghiloman, au reacţionat violent în 
sânul guvernului, în Parlament, în public, considerând că nu- 
mai pe temeiuri larg democratice se putea consolida Unirea“. 


Pe lângă răspunsul pe care-l dă soluționării chestiunilor 
agrare şi electorale, care compromite nu rezolvă, guvernul 
Marghiloman are în faţa sa sarcini imediate: împlinirea obli- 
gaţiilor economice și militare ce decurgeau din Tratatul de 
pace și din cererile din ce în ce mai exagerate ale armatelor 
de ocupaţie*, trecerea economiei pe picior de pace, încercarea 
de îmbunătăţire a situaţiei financiare extrem de precară, poto- 
lirea mișcărilor revoluţionare, încadrarea Basarabiei în statul 
român. Sunt probleme deosebit de complicate căci erau iz- 
vorâte dintr-o situaţie de excepţie**. Fără a izbuti decât cu 
totul parțial și într-un spirit îngust, guvernul Marghiloman 
încearcă să ia măsurile cuvenite***. Pentru „pacificarea“ miş- 
cărilor revoluţionare el dublează corpul jandarmeriei, izbutind 
prin aceasta dacă nu să împiedice avântul revoluționar, în 
orice caz să absolve de la demobilizarea cerută de austro-ger- 
mani și să păstreze sub arme câteva mii de foști concentrați. 
Pentru stabilirea ordinii în Basarabia stăruie și obţine de la 
Centrali posibilitatea de a ţine aici trupe armate, izbutind din 
nou să sustragă de sub demobilizare o parte din armată, lucru 


* Vezi, între altele, I.G. Duca, op. cit., vol. III, p. 90-91. 

* Cât de mari erau cererile Centralilor şi de înrobitoare, vezi A.N.R., fond 
Alexandru Marghiloman, dosar 5, f. 95-97. 

** Unele note din iulie 1918, nesemnate, pun în evidenţă greutatea rezol- 
vării chestiunilor financiare și politice interne. Atât de mare e teama de mişca- 
rea revoluţionară încât în aceste note nu se ezită a se sfătui guvernul Marghi- 
loman să ducă tratative secrete, dar foarte serioase, cu germanii pentru a 
asigura viitorul ţării, mergând până acolo încât se cere schimbarea dinastiei 
numai pentru a se asigura concursul german (vezi A.N.R., fond Casa Regală, 
dosar 32/19187, f. 1). 

*** Vezi şi decretele legi, numeroase, elaborate de diferite ministere (în 
A.N.R., fond Parlament, dosar 1833-1842/1918 și fond Președinția Consiliului de 
Miniștri, dosar 26/1918, pentru decretele legi date de diferitele departamente 
în lipsa Corpurilor legiuitoare). 

care a fost binevenit când ţara a luat din nou armele și a con- 
tinuat războiul?. În acest sens se înscrie și salvarea celei mai 
mari părți a armamentului din înzestrarea armatei române. 
Potrivit art. 5 al Tratatului de pace România trebuie să dea 
austro-germanilor 21 de trenuri cu muniții, a 20 vagoane fie- 
care. Guvernul Marghiloman amâna însă mereu îndeplinirea 
prevederilor acestui articol, până în noiembrie 1918 netrimi- 
ţând în teritoriul ocupat decât 7 trenuri și acelea încărcate cu 
arme vechi (cărora li se scoseseră culasele), cu proiectile fără 
praf de pușcă“. 

Acestor măsuri li se adaugă altele, de mai mică importanţă 
luate de diversele departamente în vederea asigurării unei po- 
sibile continuări a activităţilor productive sau de deservire a 
populaţiei. Practic cu această activitate va rămâne guvernul 
Marghiloman. Toate celelalte legi şi măsuri, cum de pildă le- 
gea sindicatelor industriale, legea impozitelor de război, legea 
arendărilor obligatorii ş.a., cum şi acelea care țin de Tratatul 
de pace cu Puterile Centrale dispar de la sine o dată cu des- 
fiinţarea Parlamentului și anularea operei sale legislative. 


La 24 octombrie/6 noiembrie guvernul Marghiloman cade 
„aşa cum cad guvernele la noi: pe neașteptate“, cum scria 
C. Argetoianu%. Schimbarea guvernului o ceruseră liberalii, 
conservatorii takiști, ca și averescanii*. Însuși Marghiloman își 
prevedea înlocuirea”. Imediat urmează dizolvarea și anularea 


3 A.N.R., fond Președinția Consiliului de Miniștri, dosar 26/1918, f. 14. 

2 Ibidem, fond Casa Regală, dosar 101/1918, f. 1-2. 

% A.N.R., fond Meissner, dosar V/207/1918, f. 3-6. Nu lipsesc din activită- 
țile ministerelor samavolnicii şi furturi, datorate în bună parte slăbiciunii, in- 
capacităţii celor însărcinaţi cu conducerea serviciilor şi departamentelor și în- 
lesnite de faptul că între Iași și București nu puteau circula în mod legal măr- 
furile (Ibidem, f. 1). 

% C, Argetoianu, op. cit., dosar 8589, f. 892; Al. Marghiloman, op. cit., 
vol. IV, p. 117 şi 120. Vezi și demisia guvernului în A.N.R., fond Casa Regală, 
dosar 52/1918, f. 1. 

* Vezi scrisoarea lui Averescu către Ferdinand, în A.N.R., fond Casa Regală, 
dosar 52/1918, f. 1. 

21 Vezi discuţia lui Marghiloman cu Averescu de la 19 octombrie 1918 
(AL. Marghiloman, op. cit., vol. IV, p. 98-100). Pentru evitarea căderii, șeful 

întregii activităţi legislative a Parlamentului”. Era pentru 
prima oară în istoria modernă a României când activitatea 
unui parlament şi a unui guvern, amândouă constituite legal, 
în limitele regimului dat, cu voința șefului statului, era con- 
siderată ca „inexistentă și lipsită de orice putere legală“. „Nu 
mai existăm“, exclamă plângător C.C. Arion. Și fostul ministru 
de Externe avea dreptate. Partidul Conservator din jurul lui 
Al. Marghiloman nu va mai exista ca partid de guvernământ. 
Aceasta e concluzia războiului pentru marghilomaniști. Un gu- 
vern ca acela pe care-l dăduseră ei în 1918 poate fi în istoria 
unui popor un accident sau o necesitate. Un accident pentru 
că în vremuri normale n-ar fi fost cu putinţă, el nereprezen- 
tând decât o foarte mică parte a păturii guvernante românești. 
O necesitate pentru că el a fost o ultimă soluţie în faţa posi- 
bilității destrămării cu totul a statului român de până atunci. 
Românii, cu o îndelungată tradiţie statală, au ţinut totdeauna 
și cu orice preț să păstreze un nucleu statal. Pentru că vremea 
cu totul neprielnică în istorie nu e de durată (din păcate nici 
cea cu totul bună) și la momentul potrivit în jurul acestuia se 
închegau speranţele şi se refăcea ţara. O înţelepciune care le-a 
asigurat românilor totdeauna o continuitate. Guvernul lui 
Marghiloman a fost guvernul unei situații de excepţie. El nu 
a fost al conservatorilor în genere, marea lor majoritate ur- 
mând, alături de Take Ionescu, politica războiului naţional și 
reprezentând țara în guvernul I.l.C. Brătianu— Take Ionescu. 
Nu a reprezentat decât un grup de oameni politici care se 


conservator ar fi încercat să-și remanieze guvernul prin cooptarea lui Averescu 
și Argetoianu sau a lui Mișu Cantacuzino și D. Greceanu (C. Argetoianu, 
op. cit., f. 892; M. Theodorian-Carada, Efimeridele. Însemnări şi amintiri 
1908-1928, Roman, 1927, p. 86). 

% „Monitorul Oficial“, nr. 183 din 6/19 noiembrie 1918, în A.N.R., fond 
Alexandru Marghiloman, dosar 5/1918, f. 176. 

* Asupra anului 1918, inclusiv şi asupra vieţii politice, cu tot ce a precedat 
acest an și cu toate urmările imediate ale marilor sale împliniri, beneficiem mai 
nou de o foarte valoroasă serie de documente: 1918 la români. Desăvârșirea 
unității național statale a poporului român, 6 volume, Bucureşti, 1983-1986, colec- 
tiv de coordonare: lon Ardeleanu, Vasile Arimia, Mircea Mușat. 

înșelaseră în felul de a vedea orientarea externă a ţării într-un 
moment de cumpănă (și nici pe toți acești politicieni, PP. Carp 
neacceptând guvernul Marghiloman). Între ei și poporul ro- 
mân se produsese o ruptură. Nici poporul român, nici istoria 
nu le-au iertat, nu le-au putut ierta, greșeala de orientare 
într-o chestiune totdeauna esenţială, chestiunea naţională, în 
funcţie de care destinele politice se înalță în Pantheonul nea- 
mului sau cad în oprobriu. Pentru că nu se poate spune că 
oamenii politici din jurul lui Marghiloman au acceptat delibe- 
rat rolul de sacrificiu. Evident nimeni nu știa în 1914 sau 1916 
cum se va sfârși războiul — soarta armelor e schimbătoare — 
, dar poporul român pornise în acest război pe o cale, singura 
care-i stătea în faţă. Și toţi cei care nu-l urmaseră sau evitaseră 
s-o facă își distruseseră creditul politic. Al. Marghiloman și 
adepţii săi s-ar mai fi putut salva după război dacă în guvernul 
lor din 1918 şi-ar fi înţeles limpede rolul de soluţie pasageră 
și de extremis. Dar Marghiloman, om inteligent, politician ex- 
perimentat, o mare valoare oratorică, un bun administrator și 
ministru de interior, n-a avut simţ politic, adică un lucru esen- 
țial pentru un om de stat. În guvernarea sa a pus prea mult 
suflet, a arătat o prea mare convingere, și-a închipuit că poli- 
tica lui biruise. Și atunci creditul lui politic nu putea să nu se 
prăbușească. „Am fost un sacrificat“, va spune el îndată după 
război, dar cei mai mulți au văzut în el, în lunile de guvernare 
din 1918, un convins că politica lui se confirmase și că el tre- 
buia să îndrepte ceea ce nebunia altora stricase, aruncând 
Vechiul Regat în tragedia unui război. 


XII 


Conservatorismul politic 


Este momentul, credem, să ne oprim asupra a ceea ce am 
putea numi orientarea ideologică-politică a conservatorilor 
români. Cercetarea activităţii lor politice dintre 1880 și 1918, 
fie ea și sumară, poate duce la câteva concluzii de natură doc- 
trinară. 

Termenul de conservator, în genere, a suferit o denigrare 
în ultimele două secole de istorie și civilizație europeană. O 
denigrare promovată deopotrivă de liberalismul și democraţia 
triumfătoare şi de ideologiile de stânga și extrema stângă, care 
au impus într-o bună parte a continentului experienţe politice, 
economice, sociale și culturale. Conceptul de conservatorism a 
servit de multe ori ca antiteză a progresului. Au existat însă și 
reușite de analiză a conservatorismului în sens constructiv. 
Cele mai importante vin din cultura germană și britanică, și 
nu întâmplător. În Marea Britanie se naște critica la adresa re- 
voluţiei franceze, care îmbracă forma cea mai coerentă în Ger- 
mania. Germania face pentru ideologia conservatoare ceea ce 
Franţa face pentru iluminism (nu-i mai puțin adevărat că și 
acest iluminism ia mai întâi naștere tot în Marea Britanie, 
acolo unde apar zorii capitalismului, dar numai în Franţa ia 
forma radical-abstractă și ateist-materialistă pe care o cunoaș- 
tem). Se poate spune, desigur, rezumând totul la maximum, 
că Franţa a dezvoltat în modul cel mai radical elementele ilu- 
ministe și raționale ale conștiinței, devenind o purtatoare a 
„gândirii abstracte“, iar Germaniei i se poate atribui rolul 

complementar de a fi făcut o armă spirituală din gândirea 
istorico-organică conservatoare. Cum observa Marx: „Germa- 
nia a trăit revoluţia franceză pe planul filosofiei. Cât privește 
Marea Britanie, ea este țara tipic „graduală“, cu o dezvoltare 
evolutivă nu revoluţionară și deci ușor pretându-se la conser- 
vatorism. Gradualismul englez s-a sprijinit pe remarcabila elas- 
ticitate și putere de adaptare la nou a straturilor sociale con- 
servatoare, care au reușit să păstreze în acest fel puterea. 
Anglia e o ţară în care nobilimea nu a devenit niciodată o 
castă. Ductilitatea ei mentală a fost remarcabilă?. În Germania 
gradualismul, atâta cât există, s-a susținut pe puternica pre- 
siune a straturilor dominante asupra celor dominate, neîngă- 
duidu-le acestora din urmă nici o revoluţie majoră. Nucleul 
corpului social german a fost constituit de stratul militarist. 
Prusia în special dintre statele germane a fost un stat militar. 
Aceasta a însemnat mult pentru mișcarea conservatoare și 
pentru lumea intelectuală germană. Gradualismul german nu 
a fost dechis ca în Marea Britanie, ci închis. În Marea Britanie 
a existat o influenţă reciprocă între partide şi straturile sociale, 
care în Germania a lipsit. Aici conservatorismul s-a afirmat 
prin propria sa dinamică și s-a dezvoltat pur intelectual, ca o 
ideologie conservatoare. Mai mult de jumătate de secol al 
XIX-lea în Germania n-a fost prezentă o viață parlamentară. 
Necesităţile luptei practice ar fi impus limitări purității și con- 
secvenţei ideologiei. Dieta prusacă abia după 1847 poate fi vă- 
zută ca inițiind o activitate de parlament conservator’. 


! K. Marx, Critica della filosofia hegelina del diritto pubblico, în Opere filosofiche 
giovanili, Roma, 1974, p. 389. 

? Vezi excelenta carte a lui David Cannadine, The Decline and Fall of the 
British Aristocracy, Londra, 1991. Asupra conservatorismului britanic, vezi, mai 
nou, Arthur Audhey, Greta Jones, W.T.M. Riches, The conservatory political 
tradition in Great Britain and the United States, Rutherford, 1992 (un capitol din 
lucrare, cel mai interesant, e preluat în româneşte, în „Polis“, nr. 3/1998, p. 53 
şi urm.); vezi şi scrierile lui Adrian Paul Iliescu, Conservatorismul anglo-saxon, 
București, 1994 și Radu Carp, Partidul conservator din Marea Britanie între tradiție 
și modernitate, în „Polis“, nr. 3/1998, p. 102-112. 

3 De văzut K. Mannheim, Konservatismus, ein beitrag zur Soziologie des 
Wissens, Frankfurt am Main, 1988 (noi am consultat ediţia italiană, în tradu- 

Așadar, în Marea Britanie și Germania întâlnim contribuţii 
la cunoșterea și înțelegerea conservatorismului. În scrierile lui 
Burke (Reflecţii asupra revoluției franceze, cartea lui din 1790, 
acesta contrapune moderata și pașnica evoluţie istorică brita- 
nică exceselor revoluţionare de dincolo de Canalul Mânecii), 
ale lui F. Meuself, J. Moser, A.H. Müller, în excelentele cer- 
cetări ale lui K. Mannheim din anii 1924-1927, adunate mai 
nou în lucrarea Konservahismus. Ein Beitrag zur Soziologie des 
Wissens, apărută la Frankfurt am Main în 1984 și tradusă și în 
alte limbi europene. Vezi, de asemenea, lucrările lui Tocque- 
ville, asupra revoluţiei franceze şi a democraţiei în America”, 
ca și ale lui José Ortega y Gassett. Remarcabile sunt contri- 
buţiile unor alți clasici ai conservatorismului occidental: David 
Hume, Jacques Necker, Robert Salisbury, Hippolyte Taine, 
George Santayana sau G. K. Chesterton*. Conservatorismul 
din ţări mai mici ale Europei s-a bucurat de asemenea de 
studii al caror răsunet a rămas mai mult local**. 

În analiza conservatorismului trebuie mai întâi făcută dis- 
tincţia între conservatorism și tradiționalism. Cel din urmă ter- 
men desemnează „o caracteristică universal umană“, exprimă 
tendinţa de a se ţine tenace de tradiţie, de neaderarea decât 


cerea lui G. Sadun Bordoni), capitolul închinat conservatorismului german, 
p. 135-235; de asemenea, de văzut Roger Scruton, Sensul conservatorismului, 
Robert Nisbet, Schimbarea socială şi Irving Kristol, Confesiunile unui „neoconser- 
vator“, în „Polis“, nr. 3/1998, p. 27-52; Tiziano Bonazzi, Conservatorismo, în 
„Dizionario di politica“, diretto da Norberto Bobbio, Nicola Matteucci, 
Gianfranco Pasquino, Torino, UTET, 1983, p. 228-233. 

1 F, Meusel, Edmund Burke und die franzosishe Revolution, Berlin, 1913. 

5 J. Moser, Semiliche Werke, Berlin, 1842-1843. 

$ A.H. Maller, Die Elements der Staatkunst, Wien, Leipzig, 1922. 

7 A. de Tocqueville, Scritti politici, Torino, 1969; vezi şi Idem, Democrapiå în 
America, București, 1996. 

% José Ortega y Gasset, Revolta maselor, București, 1996. 

* Fragmente din scrierile lor sunt publicate şi în limba română, mai nou, 
de revista „Polis“, nr. 3/1998, p. 113-181. 

** Vezi asupra conservatorismului, în genere, Adrian Paul Iliescu, Conser- 
vatorismul, în Doctrine Politice, Concepte universale şi realități românești, volum coor- 
donat de Alina Mungiu Pippidi, laşi, 1998, p. 73-83 și Ion Bulei, Conservato- 
rismul românesc, în op. cit., p. 84-93. 

cu greutate la nou. A mai fost numită această tendinţă și „con- 
servatorism natural“. S-a încetățenit însă denumirea de tra- 
diționalism, preferată de Max Weber. Tradiţionalismul este 
comportamentul contrapus iniţial oricărui reformism, este re- 
zistenţa dintâi la orice nou. E universal uman. Mannheim con- 
stată că în forma sa primitivă se recunoaște în conștiința ma- 
gică, în tendinţa de a se ține de forme de viață moștenite și în 
frica de schimbare, care putea fi dăunătoare. 

Un astfel de tradiționalism este prezent și în epoca moder- 
nă, nu doar în cea veche. Denotă „o caracteristică psihologică 
formală“, activă mai mult sau mai puţin în orice individ. Com- 
portamentul tradițional nu e legat nici măcar în epoca mo- 
dernă de conservatorismul politic. Sunt persoane politic „pro- 
gresiste“ dar care în chestiuni de viaţă sunt tradiționaliste și 
invers. Un tradiţionalist în faţa introducerii, de pildă, a dru- 
mului de fier e, desigur, împotrivă, un conservator, unul care 
acţionează în conservatorismul politic, reacționează în funcţie 
de programul partidului conservatorilor în țara dată. Conser- 
vatorismul este un fenomen specific modern, istoric. Conserva- 
torismul politic este „o structură spirituală obiectivă“, față de 
subiectivismul indivizilor singulari, care acționează în sens tra- 
diționalist. Cu alte cuvinte, tradiționalismul este un concept 
sociologico-generalizant vechi de când lumea, în vreme ce con- 
servatorismul este un concept istorico-sociologic, care desem- 
nează un fenomen modern, istoric și sociologic determinant. 
Între cei doi termeni este o diferenţă esenţială. Cel dintâi care 
a conferit conservatorismului această conotaţie, de structură 
spirituală obiectivă, ieșită dintr-o anume conjunctură istorică, 
a fost Chateaubriand, care și-a intitulat periodicul său destinat 
să servească ideea restaurării politice și religioase în Franța 
„Le Conservateur“. În Germania termenul devine frecvent în 
anii 30 ai secolului 19. În Marea Britanie din 1830. 


* Lord H. Cecil, Conservatism, Londra, New York, 1912, p. 9 și urm. 
10 G. Bedeschi, Conservatismo vecchio e nuovo (prefaţă la ediţia italiană a căr- 
ţii lui K. Mannheim), p. VI. 

Ca și liberalismul, conservatorismul își are și el rădăcinile 
în revoluția franceză. Este reacţia socială, politică, intelectuală 
la acest remarcabil eveniment. După Mannheim revoluţia a 
creat condiţiile sociale și politice, care au determinat apariţia 
conservatorismului!!. Aceste condiţii s-ar putea rezuma astfel: 

1. Cu revoluţia complexul istorico-social a devenit mai di- 
namic și în cadrul lui s-a relevat cu claritate importanţa pentru 
ansamblu a oricărui element component. S-a diminuat cores- 
punzător numărul unităţilor izolate, închise în sine, care mai 
înainte erau dominante. Au fost înlăturate de asemenea ele- 
mentele intermediare. 

2. Dinamica complexului istorico-politic a produs tot mai 
mult o diferenţiere socială. Au apărut straturi sociale care 
reacționează mai mult sau mai puțin omogen. Unele acceptă 
noile tendinţe de dezvoltare. Altele promovează oprirea sau 
chiar întoarcerea procesului dezvoltării însăși (într-un mod din 
ce în ce mai conștient). 

3. Lumea ideilor și a intenţiilor fundamentale vehiculate de 
aceste idei se divide și curentele sociale corespunzătoare aces- 
tor idei se manifestă potrivit diferenţierilor sociale reprezen- 
tate. 

Această dividere în elemente care promovează sau obsta- 
colează dezvoltarea se referă tot mai mult la politică (şi, în 
consecinţă și la economie), astfel că politica devine autonomă 
şi se constituie într-un nucleu în jurul căruia se cristalizează 
straturile sociale. 


Acestea ar fi așadar elementele principale care individua- 
lizeză originile istorice și sociale ale conservatorismului. Ple- 
când de la ele se poate stabili și conţinutul lui intelectual și 
spiritual. Conservatorii resping conceptul burghez de egalitate 
care stă la baza teoriei burgheze de libertate. Pentru conser- 
vatori oamenii sunt prin natura lor intimă inegali și adevărata 
libertate consistă în posibilitatea ce se acordă fiecăruia de a-şi 


"1 K. Mannheim, op. cit., p. 101-103. 

dezvolta ceea ce are particular. Scrie Adam Maller: „Nimic nu 
vine în contradicţie mai mult cu libertatea... decât conceptul 
unei exterioare egalități. Dacă libertatea nu este altceva decât 
strădania naturilor celor mai diferite spre dezvoltare și viață, 
nu se poate concepe contradicție mai mare decât aceea de a 
introduce libertatea și de a distruge în același timp întreaga 
sferă de individualitate dată de natură“!?. Cu alte cuvinte, con- 
servatorii resping libertatea atomistică, libertatea abstractă și 
egalitatea indivizilor, care nu au cum să fie egali!?. Acceptă 
însă libertatea unor comunități organice. Inevitabil această li- 
bertate presupune și anumite privilegii, care, tot inevitabil, 
crează alte inegalităţi. Sunt mai mari aceste inegalităţi decât 
celelalte? Conservatorii spun că nu. 

Conservatorii resping și concepţia burgheză a proprietății. 
Moser a dezvoltat conceptul unei „proprietăţi genuine“!f. Po- 
trivit acestuia, proprietatea genuină de mai înainte era legată 
de proprietar diferit de aceea modernă. Ea conferea proprie- 
tarului anumite privilegii și prerogative, consfinţindu-i de pil- 
dă dreptul de a avea un cuvânt în afacerile statului, dreptul 
de vânătoare, apartenența la jurii ș.a. Era deci o proprietate 
strâns legată de onoarea personală a proprietarului. Dacă, de 
exemplu, proprietarul își înstrăina posesia, dreptul de vână- 
toare nu putea fi înstrăinat, era semnul distinctiv că noul pro- 
prietar nu era cel „autentic“. Onoarea nu era transferabilă. 
Era, deci, o relaţie non fungibilă între o determinată proprie- 
tate și un determinat proprietar și orice proprietate era im- 
pregnată de acest raport personal”. După A.H. Miller declinul 
acestui raport s-a datorat dreptului roman, de fapt „revoluţiei 
romano-franceze“. 

O altă trăsătură esențială a gândirii conservatoare este 
aderenţa la ceea ce este imediat, la concret. Scrie Burke: „Eu 


12 A.H. Maoller, op. cit., p. 151. 

15 J. Moser, Semtliche Werke, p. 158 

11 Ibidem. 

15 Vezi Karl Mannheim, op. cit., p. 108-109, unde sunt folosite contribuţiile 
lui J. Moser şi A. H. Maller. 

nu mă refer la enigma originilor, nici la acel dureros sfârșit al 
tuturor lucrurilor“, Mannheim e și mai precis: „a trăi și a 
gândi în chip concret semnifică... o voinţă de a acţiona exclu- 
siv referitor la ambientul imediat, un refuz radical al domniei 
posibilului și al speculativului“”. Conservatorul pleacă tot- 
deauna de la un fapt singular, de la un fapt dat, nu se aruncă 
spre un orizont dincolo de acest fapt imediat. E preocupat să 
acţioneze imediat, cu detalii concrete, și nu se preocupă de 
structura lumii în care trăieşte, nu-și pune întrebări la care nu 
are un răspuns în acel moment. Aceasta spre deosebire de 
modul de a acţiona liberal-burghez, progresist, care pleacă 
totdeauna de la ceea ce ar putea fi posibil, trecând peste ceea 
ce este dat imediat. Reformismul conservator tinde totdeauna 
să înlocuiască fapte singulare cu alte fapte singulare. Nu tinde 
să transforme lumea întreagă, cum o face liberalismul, ci să 
substituie un fapt singular cu un alt fapt singular; sa ame- 
lioreze o situaţie nu să o schimbe. Tendinţa progresistă este 
spre sistem, cea conservatoare spre cazuri particulare. 

Totodată, înţelegerea particularului de către conservato- 
rism este făcută prin continuarea trecutului. Semnificatul unui 
fapt particular derivă din ceea ce e în spatele lui, în trecut, din 
ceea ce era prefigurat în germene. Progresistul trăiește pre- 
zentul ca început al viitorului, în timp ce pentru conservator 
prezentul e ultima etapă a trecutului. De aici toate programele 
conservatoare în toată lumea și în România, care toate voiau 
să amelioreze, nu să schimbe dintr-o dată. 


Acestea ar fi trăsăturile esenţiale ale conservatorismului 
contrarevoluţionar, ale conservatorismului ca reacţie hotărâtă 
la Revoluţia franceză. Numai că acest tip de conservatorism nu 
definește întreg curentul conservator, în evoluţia sa. Este doar 
partea sa inițială. O dată depășite straturile sociale și intelec- 
tuale care i-au dat naştere, se dezvoltă încă din timpul res- 
tauraţiei și un alt tip de conservatorism, radical diferit de 


16 Ibidem, p. 105. 
17 Ibidem, p. 498-499. 

precedentul, și care sub anumite forme dăinuie și în zilele 
noastre. 

Și în această fază el se manifestă ca o reacţie. Ca o reacţie 
a elitei împotriva unor stări de fapt. „Cu slăbirea legăturilor de 
castă, de clasă, de corporație, de familie între oameni, ei pri- 
mesc un important impuls de a se ocupa de nimic altceva de- 
cât de interesele lor particulare, de a nu se gândi decât la ei 
înșiși, de a se închide într-un feroce individualism unde orice 
virtute publică e destinată să piară“. Sunt afirmaţiile lui Alexis 
de Tocqueville!t. Tot el comenta asupra societăţii moderne ca- 
pitaliste: „Într-o atare societate, unde nimic nu este sănătos, 
fiecare se simte fără încetare asediat de frica de a cobori și de 
mania de a se ridica; și aceasta pentru ca banul, care a devenit 
semnul distinctiv de categorisire a fiecăruia, a cucerit o extra- 
ordinară mobilitate trecând neîncetat dintr-o mână într-alta, 
transformând condiţia individului, înălțând și dărâmând fa- 
milii...“ și Tocqueville acuză frenezia de îmbogăţire cu orice 
preţ, căutarea doar a bucuriilor materiale. 

O altă caracteristică a epocii moderne este conformismul. 
Tocqueville constata cum încet încet cetăţenii devin tot mai 
egali și mai asemănători și fiecare dorește să fie așa cum sunt 
toți ceilalți, observa „gigantica presiune a spiritului tuturor 
asupra inteligenţei fiecăruia“, felul în care încrederea în opinia 
publică devine o altă specie de religie în care profetul e majo- 
ritatea. Apare astfel pericolul unui nou despotism, cu atât mai 
periculos, cu cât nu controlează nu numai autonomia acțiu- 
nilor exterioare, dar anihilează autonomia spiritului și lovește 
în creativitatea inteligenţei. Conformismul își găsește o mani- 
festare deplină în așa-numita cultură de masă, o cultură săracă 
în idei originale și bogată în schimb în idei generale, acceptate 
fără discuţie, pe baza unei așa-zise eficacităţi sociale. Oamenii 
au multă curiozitate, dar puţin timp liber, sunt agitaţi și activi, 
dar au puţin timp pentru a gândi. Ideile generale îi scutesc de 


! A. de Tocqueville, Scritti politici, vol. I, p. 598-599. 
19 Ibidem, p. 601. 

studiul cazurilor particulare. Vor succes dar fără mare efort. 
Egali în drepturi, în educaţie, în avere, de o egală condiție, 
oamenii au inevitabil aceleași nevoi, obiceiuri și gusturi simi- 
lare. Din această cauză sub liberalism și democraţie marile re- 
voluţii intelectuale și spirituale nu mai au loc. Peste tot și peste 
toate se întinde un fel de materialism negator de orice trans- 
cendenţă. Oamenii se izolează de ei înșiși și unii de alţii și fie- 
care este îndemnat să se ocupe doar de el însuși, de propriul 
său statut social. Faptul duce inevitabil la un dezinteres cres- 
când pentru treburile publice, pentru cauzele comune (afară 
de cazul când ele sunt purtătoare de posibilități de îmbogă- 
tire). Posturile de guvernare rămân în aceste condiţii la dispo- 
ziţia tuturor ambiţioșilor, care găsesc deschis drumul puterii. 
Într-o societate de acest tip elitele sunt mortificate, cen- 
tralismul birocratico-administrativ anulează responsabilitatea 
elementelor singulare, distruge sau diminuează formațiile in- 
termediare și organismele autonome din sfera politico-statală, 
deci ceea ce poate susține societatea civilă. După Ortega y 
Gasset elitele au guvernat societățile până la sfârşitul sec. 19. 
Fiecare din aceste elite elabora un program și masele erau 
chemate să aleagă, să se recunoască în acel program și în acea 
elită. La un moment dat s-a întâmplat ceva catastrofal. Masele 
au răsturnat elitele şi li s-au substituit. Evident, Ortega nu 
condamnă bunăstarea adusă de societatea industrială. Dar 
problema reală era dominaţia exercitată de „omul masă“, în- 
frângerea aristocrației intelectuale, cu rezultate dezastruoase. 
„Masa dă la o parte tot ceea ce este diferit, singular, indivi- 
dual, calificat, selecționat. Cine nu este ca toată lumea, cine nu 
gândește ca toată lumea, acela riscă să fie eliminat“?!. Omul 
masă e inert, nu are obiective de largă respiraţie, nu-și pune 
întrebări, nu are inchietudini, nu respectă aristocrația intelec- 
tuală, nu tolerează deosebirile de păreri. Acest om este, după 
Gasset „un Naturmensch ieșit în mijlocul lumii civilizate“. 


20 Ibidem, p. 499, 505, 510. 
21 José Ortega y Gasset, op. cit., p. 16-18. 

Realitatea progresului e evidentă pentru oricine, dar con- 
servatorismul modern refuză optimismul vechiului istoricism 
și respinge şi mitul progresului ca ceva automatic și garantat. 
De reținut trebuie să fie faptul că nu există progres sau evo- 
luţie fără o ameninţare de involuție și de regres, fără risc, și 
societatea de masă este tocmai o astfel de perioadă de regres, 
de sterilitate. Nu este vorba de societăţile democrate, ci de cele 
superdemocrate, în care masa acţionează direct, nu respectă 
legea, impunând cerințele sale și gusturile sale. Analiza lui 
Gasset nu este reacționară, este conservatoare. Ea pleacă de la 
adevăruri cunoscute. Pentru că, într-adevăr, trăim într-o lume 
în care masificarea e tot mai extinsă, stimulată mult de 
mass-media, care are azi o putere enormă, în care cultura de 
masă face legea, impune modelele sale, produce modele cul- 
turale destinate să dureze un sezon. Or, adevărata cultură este 
aceea a elitelor. 

Din toate aceste motive intră în acţiune sau trebuie să intre 
conservatorismul de tip nou. Instrumentele folosite: libertatea 
presei, asociaţiile autonome în toate domeniile. Scopul: crea- 
rea unui spirit conservator din partea celor mai buni, un spirit 
împotriva tuturor rapidelor inovaţii și improvizații în câmpul 
intelectual și social, împotriva schimbărilor pentru schimbare. 
Individul nu poate ieși de sub tendinţele distructive ale so- 
cietății democratice de masă decât lărgind sectorul societăţii 
civile, decât propunându-și ca obiectiv conservarea unor deter- 
minate valori care să salveze integritatea intelectuală și morală 
a fiecăruia. Cu alte cuvinte, salvgardarea individului de tirania 
majorităţii, autonomia societăţii civile de opresantul aparat bi- 
rocratic generat de societatea democratică de masă?. Mai poa- 
te avea acest conservatorism valenţe politice, sau rămâne doar 
în sfera morală? Credem că rămâne doar în sfera morală, 
potenţând însă curente mai la modă în politică. 


22 G. Bedeschi, op. cit., p. XV-XVIII. Vezi și D. Keutiler, V. Meja, N. Stehr, 
Karl Mannheim and Conservatorism, în American sociological Review, nr. 49, |, 
1984, p. 71-85. 

Conservatorismul român se aseamănă cu conservatorismul 
european în genere. Dar, spre deosebire de liberalism, el se 
revendică și dintr-o realitate românească proprie, din tradiţii 
proprii. Fie și parţial el moşteneşte ideologic pătura condu- 
cătoare a Principatelor române. În țările vecine României de 
la sud, în Bulgaria sau actuala Iugoslavie, această clasă con- 
ducătoare a lipsit în secolele asupririi turcești. Situaţia din Ță- 
rile Române nu se aseamănă deci cu aceea de la sud de Dună- 
re. În Ungaria și Polonia această clasă conducătoare a existat, 
dar, prin catolicism, e orientată de la început spre Occident. 
În plus, în secolul XIX Polonia nu mai exista ca stat. Legătura 
din acest punct de vedere în epoca modernă dintre români și 
vecinii lor de la nord şi vest nu are semnificaţii deosebite. 
Atunci când românii intră în modernitate şi caută contactul 
strâns cu civilizația Occidentului îl stabilesc direct cu englezii, 
francezii, germanii, austriecii, fără intermediari. Singura apro- 
piere care s-ar putea face ar fi cu clasa conducătoare din Ru- 
sia, care, mai bogată și apropiată mai dinainte de Occident, a 
influențat şi clasa conducătoare română mai cu seamă în tim- 
pul deselor ocupaţii rusești ale Principatelor în secolele XVIII 
și XIX (ofiţerii armatelor ruseşti erau exclusiv aristocrați). O 
materializare a acestei influenţe ar fi Regulamentele Organice. 
O cercetare în plan religios, cultural și, în genere, spiritual 
poate desprinde nuanțele necesare. Inclusiv ar nuanţa aceste 
legături prin prisma conștiinței naţionale, în sensul în care 
clasa conducătoare română privea cu mare teamă spre țarism, 
ale cărui intenţii ofensive în Balcani nu erau deloc ascunse”. 

Și în România conservatorismul îmbracă cele două aspecte 
pe care le îmbracă și în Occident. Înainte de toate se manifestă 
și aici ca o reacţie nu la revoluţia franceză ca atare (boierii 
români au privit cu simpatie revoluţia franceză”, gândindu-se 


3 Vezi și altele în Ion Bulei, Conservatorismul, în „Curierul Românesc“, an 
VIII, nr. 5, mai 1996. 

4 VI. Georgescu, Mémoires et projets de réforme dans les Principautâs Rou- 
maines, 1769-1831, Bucarest, 1970; A. Pippidi, Hommes et idées du Sud-Est euro- 
péen à l'aube de l'âge moderne, Bucarest, 1980. 


542 CONSERVATORI ŞI CONSERVATORISM ÎN ROMÂNIA 


că Franţa revoluţionară va ajuta "Ţările Române să scape de 
fanarioți), ci ca o reacţie la spiritul revoluţionar în impulsio- 
narea unor transformări sociale prea repezi. Nu se prelua 
decât o parte din mesajul revoluţionar, cel extern, ignorând 
aspectul său social, de egalitate socială. Nu puţin a contribuit 
la aceasta modul în care s-a făcut modernitatea în spaţiul 
românesc, cu un proces de reforme care și el s-a acomodat cu 
împrejurările internaționale”. 


Când acestea au fost favorabile procesul reformelor a fost 
mai alert. Dar el s-a încetinit când condiţiile externe i s-au 
împotrivit. Procesul revoluționar-reformist* a avut un caracter 
naţional predominant. Unirea și independenţa au fost impe- 
rative care au trecut înaintea libertăţilor din interior. Unele se 
legau de altele, desigur, dar cele din urmă nu s-au pus până 
nu se împlineau cele dintâi (vezi, de pildă, dezbaterile din 
Adunările ad-hoc). Și atunci când a venit timpul să se aducă 
în prim plan problemele din interior, „fierbinţeala“ procesului 
revoluționar se domolise. Și răspunsurile și soluţiile n-au mai 
fost radicale, ci potolite. Revoluţiile nu au fost niciodată duse 
până la capăt în spaţiul nostru de istorie. 

Și aceasta din cauza intervențiilor străine. În 1784, în con- 
fruntarea dintre ţăranii români ai lui Horea — Cloşca — Cri- 


% I, Bulei, La révolution et l'évolution dans la modernité de la Roumanie, în 
„Revue Roumaine d'histoire“, aprilie—mai 1990; Idem, În jurul publicisticii emi- 
nesciene, în „Revista de istorie și teorie literară“, an XXXIV, nr. 2-3, aprilie— 
septembrie 1986, p. 332-339; nr. 4, octombrie—decembrie 1986, p. 163-168. 

* În cartea sa incitantă, Sincronism european și cultură critică românească, 
Bucureşti, 1984, sociologul Ilie Bădescu crede că în a doua jumătate a sec. 
al XIX-lea centrul revoluţiei europene nu era în Occident, ci în Orientul eu- 
ropean, iar centrul acestuia din urmă era Bucureştii (p. 41). Evident că în 
Apus noile structuri moderne burgheze se aşezaseră de mai înainte, chiar și cu 
corolarul lor de națiuni unitare (cu prelungirea germană şi italiană), iar mo- 
mentul unei revoluţii proletare nu venise. Deplasarea era dar firească, însă 
prin „revoluţie“ în această parte a Europei nu poate fi înțeles altceva decât un 
proces revoluţionar de sincronizare a dezvoltării de aici cu aceea occidentală. 
Vezi, pe larg, întregul proces în studiile lui Pompiliu Teodor, Nicolae Bocșan, 
Gheorghe Platon, Liviu Maior, Alexandru Duţu, în Națiunea română, Bucureşti, 
1984, cap. Il, Cristalizarea şi afirmarea naţiunii române, p. 297-445. 

şan și nobilii unguri, au intervenit armatele habsburgice, 
luând partea celor din urmă. În 1821 au intervenit armatele 
turcești, Tudor Vladimirescu neavând timp decât să-și enunţe 
programul său revoluționar nu și să-l pună în practică. În 
1848, armate ruse, turcești sau austriace au pus capăt unor re- 
voluţii în mers care, fără îndoială, ar fi creat alte condiţii dez- 
voltării naţionale și sociale a românilor. În țări mari cum erau 
Franţa sau Rusia, revoluţii ca acelea din 1789 sau 1917 au 
măturat dintr-o dată un regim, punând în locu-i altul. Pentru 
că aici revoluțiile s-au desfășurat în întregul lor, consumân- 
du-se în ele însele. Nici pe departe nu e cazul Ţărilor Ro- 
mâne, despărțite și necontenit la discreția mai puternicilor 
vecini. Nevorbind de revoluţia propriu-zisă, vorbim, în situaţia 
românilor, de un proces revoluționar. Ritmul său de desfășu- 
rare n-a fost rapid și s-a acomodat cu împrejurările inter- 
naţionale. 

La consideraţiile de mai sus se pot adăuga altele care ţin 
de psihicul naţional și specificitatea etnică românească“. 

Adaptabilitatea este una din trăsăturile poporului român. 
Românii asimilează cu mare ușurință formele noi fără a re- 
nunţa însă la respectarea unui anume organicism al vieţii. De 
aceea, asimilarea rămâne adesea incompletă. 

Conservatorismul politic este și el produsul ritmului ne- 
alertat de transformare modernă a societății românești. Exis- 
tenţa lui e de natură obiectivă. Manifestarea lui nu îmbracă de 
multe ori forme clare, bine definite. 

A.D. Xenopol scria în 1910: „Deosebirea partidelor în țara 
noastră ca în orice altă ţară din lume s-a făcut pe baza ideilor, 


* Chestiune foarte interesantă și la care în epoca modernă şi contem- 
porană, au încercat răspunsuri (mai importanţi): D. Drăghicescu, în Din psiho- 
logia poporului român, Bucureşti, 1907; Mihai Ralea, Fenomenul românesc, Bucu- 
rești, f.a.; G. Călinescu, în Istoria literaturii române de la origini până în prezent, 
ed. a III-a, Bucureşti, 1982; C. Ciopraga, Personalitatea literaturii române, laşi, 
1973; Edgar Papu, Tipul creativ românesc în contextul universal, în Aesthesis car- 
pato-dunărean, antologie realizată de Florin Mihăilescu, Bucureşti, 1981 sau 
Florin Mihăilescu Psihicul național și specificul românesc, în Aesthests..., p. 459-489 
şi lucrarea Națiunea română, p. 547-565; mai nou, vezi volumele Dreptul la 
memorie, vol. I-IV, Bucureşti, 1993-1994, sub îngrijirea lui Iordan Chimet. 

nu pe baza persoanelor, nici a claselor din care făceau parte“, 
şi adăuga: „Și era firesc lucru să fie așa, deoarece niciodată 
alcătuirea partidelor politice nu se face pe temeiul împărțirii 
în clase sociale, ci numai pe acel al ideilor, prin care se apropie 
adeseori elemente din straturi deosebite și se îndepărtează 
elemente din același strat“. El demonstra cifric și nominal că 
în prima jumătate a secolului trecut nu toţi boierii erau con- 
servatori, după cum nu erau toți liberali, ci partidul „boierilor 
liberali rivaliza cu partidul „boierilor“ conservatori pentru 
conducerea ţării. Curentul liberal și cel conservator mergeau 
mână în mână, încrucișându-se şi înfruntându-se. Ceea ce le 
dezbina era lupta pentru libertate şi egalitate. Ceea ce le unea 
era „tendinţa naţională“, adică ceea ce unea „toate sufletele 
românești în avântul lor către emancipare“. Ambele curente 
sălășluiau în sânul aceluiași partid: partidul național. Repre- 
zentanţii lor sunt numai dintr-o singură clasă: clasa marilor 
proprietari rurali. 

În privinţa fondului social al acestor afirmări Xenopol are 
până la un punct dreptate, cel puţin cu referire la reprezentanții 
celor două curente (nu intrăm aici în precizări și nuanţări de 
structură socială). Dar în privinţa luptei „de idei“? Un gânditor 
ca M. Manoilescu scria în 1942: „În ceea ce privește linia doc- 
trinară trebuie să mărturisim că în spectacolul vieţii publice a 
Vechiului Regat nimic nu este mai penibil și mai umilitor pen- 
tru inteligența românească decât manifestările de doctrină ale 
partidelor politice de atunci. Este curios că într-o ţară cu o pă- 
tură superioară inteligentă și cultă a stăruit și stăruie încă o 
mare ignoranță în problemele de doctrină socială și politică 
[...]. Ca gândire socială burghezia este mai mult decât inferioa- 
ră; singurii intelectuali care au reprezentat la noi o doctrină 
socială și politică serioasă au fost socialiștii“. Cu același prilej, 
Manoilescu dădea drept cauze ale acestei condamnabile lipse 


% A.D. Xenopol, Istoria partidelor politice în România (de la origini până la 
1866), Bucureşti, p. 101, 161. 

21 Ibidem, p. 160. 

% Mihail Manoilescu, Rostul și destinul burgheziei românești, p. 201. 

de idei existenţa la intelectualii români a pasiunii „cotidianului 
politic“ și nu a pasiunii „doctrinare“. Altfel spus, preocuparea 
politică burgheză se reducea la: „când pleacă guvernul“, „cine 
vine“ şi la remanierile în personalul guvernamental. 

Așadar, pe de o parte lupta de idei, la A.D. Xenopol, pe 
de altă parte lipsa lor, la Manoilescu, C. Rădulescu-Motru 
aducea o precizare la această imagine de contrast. Recenzând 
cartea lui Xenopol în 1911 el întreabă pe istoric unde era (în 
lupta „de idei“ de care era vorba) poporul român? După 
Motru, toată „lupta de idei“ din prima jumătate a veacului tre- 
cut dintre boierimea veche conservatoare şi cea nouă, liberală 
(aceasta din urmă ieșită, cum zicea Xenopol, din oamenii de 
rând, din negustori, oameni de casă ai boierilor, din „miluirea, 
adeseori cumpărată, a oblăduitorilor pământului“), deci toată 
„lupta de idei“ se concentra în cunoscuta formulă „scoală tu 
boier, să stau eu în locul tău, fiindcă eu liberal sunt fiu al 
poporului“. Pe de altă parte, se întreba Motru, ce importanță 
aveau bunele intenţii ca acelea existente în „Constituţia“ de la 
1822 „pe care nimeni n-a cunoscut-o până la d. Xenopol, 
fiindcă aceea ce era scris pe ea zăcea în cartoanele consulatului 
rusesc (acolo o descoperise Xenopol — n. n.) şi nu în inimile 
unor luptători reali“. Și el atrăgea atenţia asupra marii dife- 
renţe dintre vorbă și faptă la liberalii veacului trecut (în acel 
moment Motru făcea politică la conservatorii democraţi)*. Cu 
alte cuvinte, Motru, fără a contesta lupta „de idei“ dintre libe- 
rali și conservatori în veacul al XIX-lea, îi contesta eficienţa 
practică și îi reducea până la urmă valoarea la: „orice prin- 
cipiu este bun sau rău după cum ajută la dobândirea puterii“. 

Nașterea oricărei idei politice într-o epocă, fiind produsul 
acelei epoci, o şi include în substanţa ei și chiar dacă nu se 


* „În declaraţii erau risipitori liberalii [...], în poezii, da; în proiecte de 
Constituţii, da; în dorinţa de a se egaliza cu cei mari la slujbe, da; ...în acestea 
toate erau foarte activi liberalii; dar în proiecte practice de a ridica pe cei mulţi 
din nevoie, ei erau ca și cum nu ar fi fost. Adică și mai rău de cum nu ar fi 
fost“. Şi Motru dădea exemplu anul 1864 când liberalii în loc să sprijine legea 
agrară au combătut-o (C. Rădulescu-Motru, Istoria partidului liberal după o scriere 
recentă, în „Noua revistă română“, nr. 12 din 3 iulie 1911, p. 179-180). 

suprapune unei realităţi o definește totuși. Și cu aceasta pro- 
blema enunțată, aceea a unei doctrine politice conservatoare 
rămâne în picioare. Există o doctrină politică a conservatorilor 
— şi, reversul — există una a liberalilor? Prin doctrină nu 
trebuie să presupunem „o ideologie de clasă“. Orice definiţie 
am da clasei, ea este până la urmă un fragment social orizon- 
tal într-o comunitate națională. Un partid politic — și ne re- 
ferim anume la cel Conservator și la cel Liberal — își concen- 
trează centrul de greutate într-un segment social, într-o clasă, 
dar de aici nu putem trage automat concluzia că aceste partide 
aveau un ideal politic care neapărat era un ideal de clasă. Cre- 
dem că Manoilescu are dreptate când scrie: „partidele sunt, în 
general, socialmente verticale, adică juxta-puse“%. Partidele re- 
prezintă idealuri politice naţionale (cel puţin aceasta li se im- 
pune). Altfel nu pot să fie partide guvernante. N-au rațiune 
de a fi la conducerea ţării. Și socialiștii, bazaţi pe materialismul 
dialectic și istoric, au încercat să dea fenomenelor politice 
românești o interpretare socială proprie (vezi analizele lui 
C. Dobrogeanu-Gherea* sau, mai târziu ale lui Lothar Rădă- 
ceanu sau Lucrețiu Pătrășcanu). Implicit din idealul lor social 
socialiștii făceau unul politic (dacă ne putem exprima în acest 
fel și nu confundăm de la început, cum ar trebui, cele două 
idealuri). Dar și „succesele“ lor lasă mult de dorit, realitățile 
românești fiind supuse unor scheme ideologice și încadrate 
forţat în limitele lor. 


Conservatorii și liberalii, cu semnificative excepţii, n-au fost 
în stare să-și ancoreze formulele lor politice în social. Nu avem 
prea multe lucrări de doctrină, nici programe doctrinare. Oa- 
menii politici români aveau de regulă o structură de gândire 
specific juridică, exprimată mai ales prin formule retorice. 
Nici nu e de mirare că e așa din moment ce majoritatea lor 
erau juriști. Ideile care se vehiculează au avantajul de a fi ușor 


2 M. Manoilescu, op. cit., p. 202. 
* Vezi analiza făcută de Z. Ornea, în Opera lui C. Dobrogeanu-Gherea, Bucu- 
reşti, 1983. 

discutate. Ca niciodată înfloresc talente oratorice, unele cu to- 
tul de excepţie. Elocinţa se cultivă. Orice succes parlamentar 
o presupunea. O floare de stil putea fi mai de efect decât orice 
construcţie savantă*. Inteligența spectaculară, prezența de 
spirit sunt mai căutate decât încercarea de adâncă înțelegere a 
unor realităţi sociale**. Și dacă nivelul doctrinar al tuturor oa- 
menilor politici români era destul de scăzut în Vechea Româ- 
nie, al liberalilor era încă și mai scăzut. Între realizările prac- 
tice ale Partidului Naţional-Liberal și nivelul preocupărilor sale 
intelectuale a existat totdeauna o neconcordanţă. Mihail Ma- 
noilescu scria: „de la Eminescu și până la Octavian Goga toate 
marile personalități ale culturii noastre au fost situate în afara 
și împotriva partidului liberal“. Și dacă această afirmaţie ve- 
nea de la un adversar politic al liberalilor și era partizană, nu 
se poate spune același lucru de Șt. Zeletin, care trece drept 
mare sprijinitor teoretic al lor și care afirma: „Reacţiunea bo- 
ierimii conservatoare a izbutit să mobilizeze în jurul ei tot ceea 
ce a fost inteligenţă de elită în mișcarea noastră culturală și po- 
litică. S-a stabilit astfel un fel de tradiţie, ca oamenii de acţiu- 
ne, înzestrați cu simţul realităţii, să treacă în lagărul burghe- 


* Vezi studiul lui T. Maiorescu din 1902, Oratori, retori și limbuţi în care 
mentorul „Junimii“ stabileşte şi nişte perioade ale dezvoltării oratoriei române 
(1866-1884, 1884-1899 şi de la 1899 încoace) şi unde-și exercită cu o forţă de 
expresie remarcabilă strălucitul său spirit critic. 

** Nu suntem de acord cu afirmaţia lui Alexandru Papacostea potrivit 
căreia nivelul cultural al celor mai mulţi oameni politici de atunci era prea 
scăzut și de aceea nu putem vorbi de sisteme şi doctrine. Însă continuarea 
acestei afirmaţii este interesantă: „Pentru majoritatea cazurilor termenii liberal 
şi conservator exprimau o simplă adversitate de cuvinte, fără o corespondenţă 
cu conţinutul naţional respectiv“ (Alexandru Papacostea, România politică, 
București, 1925, p. 148). 

% M. Manoilescu, op. cit., p. 202. Într-o scrisoare din 11 iunie 1898 T. Ma- 
iorescu scria cu o ironie care mergea până la răutate: „Liberalii toţi, și dra- 
peliștii, necum fleviștii, sunt absolut ignoranţi (afară de Sturdza și de Beldiman 
din Berlin) și fac avere prin politică. Dacă l-ai întreba pe Stătescu sau pe 
Lascăr, pe Costinescu, pe Fleva cine e Shelley sau Echegaray sau D'Annunzio 
sau fie și Marshall, Khuen-Hedervary... habar n-au şi caută în «Dictionnaire 
des contemporains», sunt în stare să caute printre contemporani și pe Camões“ 
(C. Gane, op. cit., vol. II, p. 210-211). 

ziei, iar oamenii de gândire, cu cultură teoretică sau daruri 
literare să treacă în lagărul reacţiunii. Și astfel, pe când bur- 
ghezia mobiliza de partea ei fapta, reacţiunea mobiliza de par- 
tea ei teoria. În asemenea condițiuni războiul teoretic al reac- 
ţiunii s-a încheiat cu o victorie pe întreaga linie“. Atât de cate- 
gorică încât cultura română actuală „este pe de-a-ntregul crea- 
ţia reacţiunii“?!. Firește, afirmaţia lui Zeletin nu trebuie luate 
tale quale. Nu subordonăm cultura română partidelor politice 
şi nici intereselor și rivalităților lor pentru putere. De reținut 
rămâne doar constatarea, la îndemâna oricui, că în rândurile 
conservatorilor au fost, până la primul război mondial, mari și 
reprezentative valori culturale. Eminescu găsea chiar normală 
asocierea dintre adevărata aristocrație a ţării și intelectualitate, 
căci era normal pentru cea din urmă să se aşeze pe un teren 
politic național, contra „formelor nouă“*. La fel și N. Filipescu. 
La 7 martie 1905 el făcea teoria simbiozei dintre partidul 
conservatorilor și elita intelectuală. Pentru că, spunea el, „un 
partid conservator este dator să cârmuiască cu cei mai vred- 
nici, să administreze cu cei mai capabili, să legifereze cu cei 
mai independenţi și mai dezinteresaţi. Această elită este che- 
zășia succesului pentru un partid conservator, căci numai cu 
ajutorul ei el poate așterne drept bază a politicii sale strălu- 
cirea faptelor îndeplinite, iar nu nestatornicia popularității 
facțioase“. Şi mai departe: „liberalismul poate să aibă o bază 
mai largă; conservatorismul înfățișează culmi mai falnice“ 
(sic!)?. Și cu toate acestea o doctrină politică propriu-zisă nu 
s-ar putea spune că întâlnim nici la conservatori. Putem vorbi 
mai curând de o orientare ideologică, care nici ea nu se poate 


3I Şt. Zeletin, Neoliberalismul. Studii asupra istoriei și politicii burgheziei române, 
p. 22, 25. 

* Faptul e bine pus în evidenţă, pe un plan sociologic general, de G. Ibrăi- 
leanu în Spiritul critic în cultura românească, Iași, 1970. „Nicicând, dar absolut 
nicicând — scria Eminescu la 26 aprilie 1881 — n-a existat rivalitate între aris- 
tocraţia de naştere și aristocrația intelectuală; dar amândouă acestea au aflat 
adesea un dușman în aristocrația averii mobiliare, a banului“ (Op. cit., vol. II, 
p. 243). 

3 N. Filipescu, Discursuri, vol. II, București, 1915, p. 324. 

fixa lămurit însă. Putem vorbi de unele personalităţi care au 
ilustrat-o: M. Eminescu, P.P. Carp, T. Maiorescu, C. Rădulescu- 
Motru, N. Filipescu, Al. Marghiloman sau, înaintea lor, Barbu 
Catargiu sau, în afara vreunei înregimentări politice, Aurel 
Popovici. Putem vorbi, iarăşi, de câteva direcții ale acestei 
orientări. Nu însă de un sistem închegat de principii și teze 
fundamentale*. 

Înainte de toate orientarea doctrinară conservatoare în- 
cearcă să răspundă asupra chipului în care se dezvolta civili- 
zaţia română în veacul trecut și la începutul celui de-al XX-lea. 
Care erau căile de dezvoltare ale acesteia, mijloacele sale, care 
era sau trebuia să fie sistemul ei? Şi cu răspunsul la întrebările 
de mai sus intrăm mai întâi în teoria formelor fără fond. 


* În general, trebuie spus, conservatorismul pretutindeni nu s-a străduit 
prea tare să se autodefinească „La slaba înclinare a conservatorilor de a-și siste- 
matiza propriile idei se adaugă abuzul care se face cu termenul de conservator 
în limbajul politic cotidian“. De aceea, scrie Tiziano Bonazzi, conservatorismul 
e așa de greu de definit (T. Bonazzi, op. cit., loc. cit., p. 229). 

1. Teoria formei fără fond 


Aceasta constituie cel mai însemnat produs teoretic al celei 
de a doua jumătăţi a secolului trecut la noi*. Sfera de cu- 
prindere a celor doi termeni este deopotrivă sociologică şi cul- 
turală**. Prin formă s-ar înţelege „civilizația importată“ (legis- 
laţie, sistemul politic, instituţiile de învăţământ, cultura în 
genere). Cu o terminologie din filozofia culturii, forma sem- 
nifică de fapt „civilizația, posibilă de împrumutat oricând și 
oriunde, pentru că se oprește la straturile exterioare!. 

La junimiști forma era alcătuită din instituţiile moderne 
atât de repede și necritic introduse la noi, la socialişti această 
formă era însăși suprastructura societăţii. Prin conţinut se de- 
numea starea social-economică, dar nu numai ea. Ei i se ală- 
turau cultura sufletească, psihologia naţiunii, moravurile și ca- 
racteristicile ancestrale. Junimiştii dădeau importanță acestor 
din urmă elemente. Socialiştii apreciau ca esenţiale pe cele 
dintâi, adică condiţiile economice și sociale. 

Teoria formelor fără fond a fost enunțată de I. Eliade Ră- 
dulescu, Alecu Russo, Barbu Catargiu, C. Negruzzi, I. Ghica, 
M. Kogălniceanu, Al. Odobescu, V. Alecsandri. Junimiștii au 
formulat-o cel mai fericit și au argumentat-o cel mai susținut. 
De pe alte poziţii și din alte unghiuri au susținut-o socialiștii. 
Amintită mai întâi de Titu Maiorescu în răsunătorul său eseu 


* În cartea sa, mai sus-citată, Ilie Bădescu consideră această teorie (el zice 
„cultura critică“) drept „un mod specific românesc“ de a răspunde „provocării“ 
istoriei, o „forma mentis românească“, una din „marile idei teoretice ale Euro- 
pei“, echivalând-o, ca influenţă și rol, cu ideologia socialistă. Dincolo de exa- 
gerare, pe care nu ești obligat s-o împărtășeşti, în scrierea lui Ilie Bădescu se 
poate observa o încercare de a da „culturii critice“ un rol mai mare decât cel 
considerat până azi. 

** Vezi E. Lovinescu, Istoria civilizației române moderne, Il, Forțele reacționare, 
Bucureşti, 1925, p. 131 şi urm.; T. Vianu, Influenţa lui Hegel în cultura română, 
în Opere, vol. III, București, 1973, p. 400; G. Călinescu, Principii de estetică, 
Bucureşti, 1968, p. 253; Z. Ornea, Junimea și junimismul, p. 193-195. 

! Z. Ornea, op. cit., p. 195. 

În contra direcției de astăzi în cultura română, teoria va fi dezvol- 
tată? de mentorul Junimii în alte studii precum Despre reforma 
învățământului public (1870), Contra şcoalei Bărnuţiu (1868), de 
Theodor Rosetti în Despre directia progresului nostru (1874), de 
A.D. Xenopol în Studii asupra stării noastre actuale (1870) din- 
tr-un unghi diferit și cu concluzii diferite, de V. Burlă, G. Pa- 
nu, P. Missir, de discursurile lui P.P. Carp și T. Maiorescu, de 
activitatea revistei „Convorbiri literare“ și, în bună măsură, de 
activitatea politică a junimiștilor și conservatorilor în genere în 
deceniul al 8-lea al veacului trecut, într-un fel și după aceea. 
Elementele principale ale acestei teorii le găsim dezvoltate și 
puternic personalizate în opera politică a lui M. Eminescu. 
Tudor Vianu avea dreptate când scria că teza formelor fără 
fond era comună ideologiei sociale a vremii. Teoria formei 
fără fond constata marea discrepanţă dintre formele noi intro- 
duse în țară prin procesul revoluţionar de dezvoltare a capi- 
talismului în România și fondul preexistent și, de fapt, în bună 
măsură încă existent. Adică se constata o realitate. Popoarele 
care intrau mai nou în sfera de cuprindere a capitalismului nu 
refăceau evoluţia celorlalte popoare mult mai înaintate pe 
această cale ci se puneau dintr-o dată „în planul actualităţii“, 
supunându-se legii sincronismului și a dominanţei a ceea ce 
era superior asupra inferiorului. Fatal apăreau greutăți de 
asimilare a noilor forme, cu inerente inadvertente. 
Fenomenul a fost relevat la dimensiuni reale în epocă de 
socialişti. Într-adevăr, Gherea scria în 1910 că orice societate 
atunci, intrând în contact și legături cu capitalismul occidental, 
acesta din urmă îi revoluţiona raporturile sale economice, so- 
ciale, morale și culturale, îi modifica întreaga viaţă. Și „toate 
acestea nu numai justifică, dar necesitează instituţii libera- 
lo-burgheze, după cum le necesitează și pregătirea ulterioară 
a acelei societăţi“. La români fazele dezvoltării istorice s-au 
precipitat și redus la intervale foarte scurte. În mai puţin de 


? Vezi E. Lovinescu, Antologia ideologiei junimiste (culegere de studii neadunate 
până acum în volum), Bucureşti, 1943. 
3 C. Dobrogeanu-Gherea, Neoiobăgia, București, 1910, p. 43. 

un secol Țările Române au trecut de la un capitalism primar, 
cum era înainte de 1821, 1829, la unul comercial, pentru ca la 
sfârșitul secolului să intre într-unul industrial, cu regim pro- 
tecționist, stâpânit de ideea valorificării pe loc a bogățiilor ţă- 
rii, și până în 1918 să ajungă şi la un capitalism organizat cu 
marea finanţă pe de o parte și cu statul pe de alta*. Astfel, că 
de la 1829 la 1918 România „a ars“ toate etapele evoluţiei so- 
ciale și economice capitaliste. În sfera politică același ritm ner- 
vos și trepidant. La începutul secolului al XIX-lea era un sis- 
tem legislativ bazat pe vechi pravile și pe obiceiul pământului. 
„Garanţiile individuale“ ale acestui sistem rămâneau la discre- 
ţia „simțului de dreptate al boierilor“. De la această fază, prin 
revoluţia de la 1848 și întreaga luptă pentru Unire, s-a trecut 
direct la Constituţia de la 1866, bazată pe concepţia individua- 
listă burgheză. Astfel că fazele clasice ale evoluţiei capitaliste 
s-au precipitat, s-au comprimat sau chiar desfiinţat pentru că 
așa cerea legea sincronismului de evoluţie cu Occidentul. 
Raporturile comerciale cu Occidentul acționau ca un pivot. 
Ele necesitau adaptarea instituţiilor publice, a sistemului poli- 
tic la un nivel apropiat ţărilor partenere de comerț. De pildă, 
Ţările Române nu puteau măsura și cântări cu vechile lor sis- 
teme de măsuri și greutăți și în același timp vinde Occiden- 
tului cu metrul și kilogramul. Apoi raporturile comerciale nu 
puteau lua o mare dezvoltare atâta timp cât legile românești 
nu ofereau toată siguranța posibilă afacerilor. Trebuiau deci 
create legi comerciale moderne, modernizată viața juridică. În 
același timp partenerele de comerț occidentale cereau, pentru 
garantarea nu numai a comerțului lor, dar și a împrumuturi- 
lor ce le acordau, un sistem politic adaptat formelor democra- 


* Sistematizarea bazelor de dezvoltare a capitalismului o dă încă Șt. Zeletin 
după modelul clasic al lui Sombart. După același model alţi cercetători din 
perioada interbelică, cum era de pildă P. Ercuţă în Die Genesis des modernen 
Kapitalismus în Rumänien, Leipzig, 1941, ajung la precizări destul de puerile: 
„De la 1829 la 1866 capitalism comercial; de la 1866 la 1886 mercantilism; de 
la 1886 la 1903 capitalism industrial; de la 1903 imperialism“. Discuţia a 
continuat și după al doilea război mondial în cadrul unei periodizări după 
criterii marxiste fără a se putea ajunge la mai multe precizări. 

ţiei occidentale. Cum scria Zeletin: „Invazia capitalismului în 
România a ridicat circulaţia mărfurilor la nivelul vieţii moder- 
ne și modernizarea a antrenat cu ea întreaga societate“. Evi- 
dent întreg procesul nu s-a desfășurat nici atât de simplu, nici 
atât de schematic*, cum l-am redat noi, și în nici un caz prin 
simplă imitație, fără participarea factorului local, cum o să ve- 
dem. Evident, iarăși, procesul modernizării rapide nu putea să 
nu aibă urmări. 

În Occident fenomenele istorice au avut o dezvoltare rela- 
tiv îndelungată, îngăduind sedimentări, trăiri în cursul mai 
multor generaţii. La noi precipitarea fazelor istorice n-a lăsat 
timp pentru astfel de sedimentări. De pildă, pe plan social 
capitalismul comercial n-a dezvoltat și o puternică burghezie 
comercială și nici n-a format un spirit comercial autohton**. 
Mai mult, precipitarea n-a atins în aceeași măsură agricultura 
și a avut efecte dezastruoase asupra țărănimii. În loc să se de- 
termine satisfacerea cererii crescânde de produse agricole, 
prin folosirea progresului tehnic s-a ajuns la intensificarea ex- 
ploatării muncii ţăranului. Acesta a continuat să muncească cu 
aceleași mijloace „ca în urmă cu 50 de ani“, cum scria Emi- 
nescui, iar trebuinţele „artificiale“ importate de aiurea, trans- 
formările petrecute i-au înzecit sarcinile. Sunt firești aceste 
urmări? Atâta timp cât cauzele lor sunt dezbaterea lor în sfera 
ideologică, reacţia contra abundenței mai „noului“ înainte ca 
„noul“ să fi fost cât de cât asimilat, nu putea să nu se producă. 


În accepţia sprijinitorilor teoriei formelor fără fond cadrul 
instituțional și juridic capitalist, creat în România, nu era adec- 


* O schemă, de altfel meticulos făcută, ne dă, de pildă, C.G. Rom- 
menhoeller, consulul general al României în Olanda, în valoroasa sa lucrare: 
La Grande Roumanie. La structure économique, sociale, financière, politique et particu- 
lièrement ses richesses, La Haye, 1926, p. 508 şi urm. 

** „Românii nu se integraseră încă sufletește în era capitalistă și nu-și dez- 
voltaseră încă gustul pentru câștigul speculativ, când — sub puternice impul- 
suri din afară — a început să se dezvolte capitalismul industrial“ (M. Manoi- 
lescu, op. cit., p. 72). 

1 M. Eminescu, Opere, vol. IX, Publicistica 1870-1877, Bucureşti, 1980, 
p. 17. 

vat structurii social-economice a ţării; era o copie, fără spirit 
critic, a celui din Apus; noile forme aveau un caracter „străin“ 
de particularităţile românești; între ele și situaţia de fapt era 
un decalaj. În altă ordine de idei apărea o contradicţie între 
cultura naţională și civilizația modernă, în defavoarea celei 
dintâi care risca să fie înăbușită, falsificată. Pe plan politic se 
trăgeau concluzii în definirea scopurilor și alegerea mijloa- 
celor partidelor de guvernământ a căror activitate trebuia să 
se fixeze într-un real posibil și nu în utopii reformatoare, ne- 
potrivite nivelului dezvoltării societății românești“. 

De la constatarea faptului junimiștii, de pildă, au mers și 
mai departe, ridicându-se cu atâta violenţă contra noilor for- 
me, încât ajungeau să propună înlăturarea lor ca profund 
dăunătoare”. Este drept că propunerea nu viza decât cultura, 
dar, cum s-a remarcat$, concluzia aceasta era „mai dăunătoare 
decât întregul proces de pătrundere a formelor avansate 
într-un mediu nepregătit să le asimileze imediat“. Șt. Vârgolici 
sau A.D. Xenopol, dintre junimiști, au combătut ideea chiar 
din momentul enunţării ei. „A pretinde ca un popor să nu 
aibă şcoli pentru că nu se poate avea decât școli rele — scria 
Xenopol —, să nu aibă pinacoteci pentru că nu se poate pune 
în ele decât monumente de artă străină, a nu avea libertate 
pentru că aceasta este des călcată în picioare, a nu face poezii 
pentru că faci poezii rele, a nu scrie istorie pentru că știința și 
mijloacele necesare pentru acestea sunt încă slabe și că prin 
urmare nu se poate ajunge la adevăr [...], a pretinde aceasta, 
zic, este a ucide chiar posibitatea progresului a cărui natură 
cere de a merge de la rău la bine, de la neștiință la știință. A 


* Vezi și Constantin Schifirneţ, Teza formelor fără fond în gândirea românească 
din a doua jumătate a secolului al XIX-lea. Rezumatul tezei de doctorat, Bucureşti, 
1980, p. 2-3. 

5 T. Maiorescu, În contra direcției de astăzi în cultura română, în Critice (ediţie 
Domnica Filimon), vol. I, Bucureşti, 1967, p. 152-153; vezi și Însemnări zilnice 
(ediție Pogoneanu), vol. 1, p. 136. 

6 Pavel Florea, Prefață. Convorbiri literare, 1 martie 1868—1 martie 1863, 
vol. II, lași, 1978, p. IX. 

face aceasta este a împiedica mişcarea intelectuală care este 
esența progresului“?. 

Atitudinea aproape distructivă a lui Maiorescu sau Th. Ro- 
setti părea justificată de lupta contra sistemului etimologic, pe 
care voiau să-l introducă învățații ardeleni, contra fonetismului 
lui A. Pumnul, a exagerărilor din istorie, din drept ș.a. Ple- 
când de aici, unii critici chiar au considerat teoria formelor 
fără fond ca „o metaforă, ce-i drept, deosebit de sugestivă în 
intuiţii adiacente, totuși o metaforă, adică o manifestare a in- 
stinctului poetic, eventual un instrument polemic, dar nu o de- 
ducţie întemeiată pe examenul riguros al faptelor“. Funda- 
mentată „pe o adâncă cercetare a evoluţiei culturii românești“, 
formula maioresciană „a creat o adevărată epocă de cultură“, 
adică a devenit „argumentul suprem“ al criticii în toate do- 
meniile, a lovit puternic în mediocritate, în falsele valori și în 
imitatori’. A fost un vehement spirit de reacţie care a vizat mai 
mult formele culturale și prea puțin activitatea politică, care 
avea nevoi practice de satisfăcut și deci presupunea soluţii rea- 
liste. Pentru conservatori teoria era de reţinut în măsura în 
care ea coincidea cu ostilitatea lor faţă de noul revoluționar ce 
înlătura treptat şi inexorabil regimul privilegiului politic al cla- 
sei stăpânitorilor de moșii. Problema era însă dacă ridicân- 
du-se împotriva victoriilor dobândite deja de evoluţia capitalis- 
mului se obținea un câștig politic concret. Nici unul, dacă 
împotrivirea era totală. 

Și în practică această ostilitate nu mergea până la împo- 
trivire totală. Nici măcar în chestiunile de o concreteţe ime- 
diată. După cum s-a mai zis* critica formelor noi a rămas în 
cultură și în unele domenii ale vieţii sociale. Ea nu s-a mani- 
festat în economie, în tehnică, domenii în care, dimpotrivă, s-a 


7 LE. Torouţiu, Documente literare junimiste, Bucureşti, 1932, p. 26. 

% Paul Cornea, Titu Maiorescu și pașoptismul, în De la Alexandrescu la Emi- 
nescu, Bucureşti, 1966, p. 345. 

% Pavel Florea, op. cit., p. XI; vezi şi Pompiliu Marcea, „Convorbirile literare“ 
și spiritul critic, Bucureşti, 1972, p. 44. 

* Vezi C.G. Rommenhoeller, op. cit., p. 509. 

căutat de către toţi să se introducă formele cele mai noi. 
Critica nu s-a manifestat, iarăși, în marile chestiuni naţionale, 
modernismul, cum se ştie, resuscitând viguros ideea devenirii 
naţionale deopotrivă în ţările din vestul Europei și în cele din 
est. În jurul unirii, a desăvârșirii ei, în jurul independenţei 
țării s-a strâns întegul popor român, propulsând în avangardă 
întreaga clasă conducătoare. Nu fără exagerare, pornită din 
nevoile Partidului Conservator, M. Eminescu scria: „Unirea, 
Adunarea ad-hoc din Moldova a făcut-o, deși compusă în cea 
mai mare parte din conservatorii actuali (!), o adunare în care 
nu existau partizi, de vreme ce toate se votau aproape cu una- 
nimitate. Tot acea adunare a stabilit toate principiile Constitu- 
ţiei actuale, programul ei întreg e trecut în legislațiunea noas- 
tră“. Cu exagerările sale, M. Eminescu răspundea însă exage- 
rărilor din partea cealaltă. Ecoul acestora din urmă se vor face 
peste timp gânditori ca E. Lovinescu. În cartea sa Istoria civili- 
zației române moderne, Lovinescu pleacă de la o premisă greșită 
și ajunge la o concluzie asemănătoare. Civilizația română 
(adică modernizarea României după 1821) îi apare drept cre- 
aţia ideologiei revoluţionare franceze care s-a impus români- 
lor prin interdependența morală şi materială dintre popoare- 
le europene*. După schema hegeliană ideologia revoluţionară 
franceză ar fi teza. Ei i se opun forţele reacționare, antirevo- 
luţionare din interior, ce se confundă cu conservatorii. Aceasta 
ar fi antiteza. Sinteza ar fi civilizaţia română modernă al cărei 
instrument necesar a fost liberalismul, exprimat îndeosebi prin 
I.1.C. Brătianu. „lată dar cum s-a născut acest prunc [...] care 
vrea să fie odată civilizaţia română! exclama cu ironie C. Ră- 
dulescu-Motru. Copil născut din flori, în toată puterea cuvân- 
tului. Tatăl său adoptiv, entuziastul Ion C. Brătianu, l-a găsit 
pe malurile Senei. L-a crescut cât a trăit, apărându-l de pri- 


* Vezi lămuritorul studiu introductiv al lui Z. Ornea la reeditarea Istoriei 
civilizației române moderne a lui E. Lovinescu, la Editura Minerva, 1997, vol. I, 
p- L-XXXVI, unde anticipația ideologicului, fenomenul imitaţiei, manifestarea 
liberalismului și în general punctul de vedere sociologic pe care-l propune 
Lovinescu (și Ibrăileanu) sunt tratate cu nuanţări contemporane. 

mejdiile reacţiunii și apoi l-a încredinţat partidului liberal, care 
l-a înfiat pentru veșnicie“. Ironia lui Rădulescu-Motru era tot 
atât de corozivă privind exagerarea factorului extern din par- 
tea lui Lovinescu: „La formarea civilizaţiei române, după 
d. Lovinescu, fondul sufletesc al poporului român nu contri- 
buie cu nimic [...] Știm despre el numai că se formează după 
bătaia vântului. Cât bate vântul de la răsărit este rău și tulbure 
în civilizaţia română. Cât bate vântul de la apus este bine. 
Această fatalitate de hotare i-a fărămiţat poporului român cu 
desăvârșire orice veleitate de autodeterminare. El este o ființă 
pur pasivă și imitatoare“!”. Într-adevăr, modernizarea Româ- 
niei nu s-a datorat unui transplant al ideologiei revoluţionare 
franceze, ci a fost urmarea unor transformări progresive ale 
fondului de realitate proprie ce a primit, nu se putea altfel, în- 
demn din ideile revoluţionare franceze, cum a primit întreaga 
Europă și prin ea lumea întreagă. 

Pe de altă parte, din punct de vedere politic nu numai libe- 
ralii au patronat modernizarea ţării, în vreme ce conservatorii 
(„forţele reacționare“, antiteza) n-au avut alt rol decât să excite 
forțele revoluţionare, să se ridice din când în când și apoi să 
capituleze. Patronajul politic s-a exercitat succesiv și de unii și 
de alții, diferind uneori mijloacele, ritmul, adesea procesele de 
intenţii. Acest patronaj este până la urmă opera întregii clase 
conducătoare care vrând nevrând trebuia să răspundă unor 
necesităţi ale acelei epoci, în condiţiile în care se manifestau 
ele, prin dezvoltarea burgheziei, a proletariatului, a preface- 
rilor economice și sociale de ansamblu, a ideologiei vremii. 

Politic nu constatăm o negare violentă a formelor, a institu- 
iilor moderne, create sau preexistente lui 1866. În teoria 
formelor fără fond nu avem de-a face cu o schimbare radicală 
de atitudine în jurul lui 1880*, când s-ar intra într-o a doua 
etapă de manifestare, criticismului exclusiv substiuindu-se con- 
stituționalismul, negării formelor noi, civilizatoare, acceptarea 


10 „Mișcarea literară“, an II, nr. 29 și 30 din 30 mai și 6 iunie 1925. 
* Vezi Z. Ornea, Junimea și junimismul, p. 216. 

lor. Politic formele fuseseră receptate de la început. Numai că 
în tabăra conservatoare se ceruse totdeauna ca aceste forme să 
fie „mai sus decât nivelul intelectual și moral al ţării“, cum de- 
clara P.P. Carp în Senat la 28 februarie 1879. De aceea, „pre- 
cum lor (liberalilor) nu le dau dreptul să o modifice (Con- 
stituția — n. n.) în sens mai liberal decât este astăzi, tot 
asemenea mie-mi refuz dreptul să o modific în sens mai res- 
trictiv“. Relele societăţii românești nu izvorau dintr-o consti- 
tuţie prea liberală, adică dintr-o „formă“, și „ele provin din noi 
înșine“!!. Atunci când realităţile deveniseră atât de evidente 
încât nu mai puteau fi contestate conservatorii le acceptă ca 
atare și fac din ele o poziţie de rezistenţă împotriva amenin- 
țării viitoare. Judecând astfel conservatorilor nu le poate fi 
refuzată însă orice operă de iniţiativă în politica românească 
în epoca modernizării. Căci faptul nu se verifică în practică. 
Orice schemă, de altfel, dinainte construită nu poate fi aplicată 
tale quale în interpretarea unor realități complexe. O trecere în 
revistă, fie și sumară, nu constată de pildă în acţiunea legis- 
lativă de după 1866 un dublu proces: revoluţionar din partea 
liberalilor, reacționar din partea conservatorilor. Dimpotrivă, 
această acţiune este subordonată unor cerinţe imediate și satis- 
făcută în spirit de continuitate. O extremă liberală și una con- 
servatoare pot fi puse în evidenţă încă din vremea lui Cuza. 
Dar în practica politică extremele puteau influenţa într-o 
oarecare măsură dar nu hotărî. Nici revoluţionarismul unui 
C.A. Rosetti — şi până la un punct și al lui I.C. Brătianu —, 
nici reacționarismul lui Gr. Sturdza, cel cu Petiţia de la Iași, 
nu dictează opera de guvernare. Poporul român a refuzat tot- 
deauna extremele. Un bun simţ politic care a marcat și clasa 
conducătoare, capabilă să facă față încercărilor la care a fost 
supusă. 

Criticismul junimismului poate n-a însemnat mult în poli- 
tică, dar a însemnat enorm în cultura modernă românească. 
„De n-a împiedicat procesul grăbit al dezvoltării noastre 


1 PP, Carp, Discursuri, vol. I (1868-1888), București, 1907, p. 182. 

politice și culturale — scrie E. Lovinescu —, a exercitat, totuși, 
o influență asupra sufletelor, felurit apreciată, dar reală, cu 
care aproape se confundă istoria culturii noastre de după 
1866“!?, Inflenţa criticismului s-a extins asupra tuturor forme- 
lor culturii cu ecouri pronunţate până în perioada interbelică. 
Indiferent de domeniul în care s-a manifestat, teoria formelor 
fără fond, prin introducerea spiritului critic, a dat moderni- 
zării României conștiința de sine. Acţiunea lui T. Maiorescu în 
cultură, a lui P.P. Carp în politică, a lui A.D. Xenopol în isto- 
riografie, M. Eminescu în gândirea politică, a lui Th. Rosetti, 
G. Panu, P. Missir ș.a. în viata publică au fost esenţiale pentru 
dezvoltarea domeniilor respective. 


12 E. Lovinescu, Istoria civilizației române moderne, vol. Il, Forţele reacționare, 
ed. 1925. 

2. „Reacţionarism“ 


În ce măsură critica formelor civilizației moderne române 
e sinonimă cu reacționarismul? (evident presupunem neapărat 
relativitatea termenilor. În acest caz judecăm pe conservatori 
prin comparaţie cu celelalte forţe politice ale epocii). Adver- 
sarii îi priveau pe conservatori ca pe niște reacționari şi îi de- 
numeau ca atare. Desigur, în polemicile politice atât de frec- 
vente. Această adjectivare era motivată de originea lor socială, 
ei fiind considerați moștenitorii detestatei boierimi de odi- 
nioară. Numeroase glasuri din rândurile conservatorilor res- 
ping termenul nu numai ca nepotrivit, dar ca și total greșit. 
Evident sunt voci pro domo. Nu din aceeași categorie face parte 
aceea a lui Eminescu, a cărui personalitate cu totul aparte 
poate fi cu greu înregimentată într-un partid politic, fie chiar 
şi în Partidul Conservator. Este adevărat, pe de altă parte, că 
nici afirmaţia după care legătura sa cu acest partid ar fi în- 
tâmplătoare nu se poate susține, el conducând un timp ziarul 
oficial al acestui partid, iar orientarea gândirii sale înscriin- 
du-se ariei conservatoare*. Eminescu interpretează termenul 
de reacţionar în înţelesul european al timpului, „singurul ade- 
vărat“. Acest înţeles era: „a voi să te întorci la stările trecutului. 
Or, dreapta română nu voia întoarcerea, nu reclama acel tre- 
cut la a cărui doborâre contribuise, inițiind sau acceptând toa- 
te înnoirile“. A dori conservarea intactă a Constituţiei de la 
1866 lui M. Eminescu nu i se pare reacționarism, acea Consti- 
tuţie fiind propusă de un guvern în majoritate conservator și 


* În 1914 ziarul liberal „Viitorul“ scria că Eminescu, „trebuind să-și ago- 
nisească existența, a colaborat la un ziar conservator“ şi de aceea a scris în sens 
conservator acele articole pe care „posteritatea nici nu va voi să le recunoască“. 
Teză reluată şi susținută de toţi aceia care se simțeau în vreun fel vizaţi de 
critica sentenţioasă a marelui poet. Cu dreptate, Al. Papacostea riposta: „insultă 
mai mare nu se poate aduce memoriei aceluia care a fost nu numai cel mai 
mare poet, dar şi cel mai caracteristic temperament etic al României contempo- 
rane“ (citat după M. Manoilescu, op. cit., p. 206). 

votată de o adunare conservatoare. Dreapta îi apare ca un 
„partid constituţional“ care luptă împotriva anticonstituționa- 
lismului radical ce voia „să falsifice și spiritul și litera insti- 
tuţiilor“ de atunci, reducându-le, „ab absurdum“ şi inspirând 
naţiunii „neîncredere în eficacitatea lor“!. Combătând ziarele 
„Românul“ și „Telegraful“, Eminescu trage concluzia că „reac- 
țiunea în sensul politic al cuvântului nici nu era cu putinţă în 
România“. Și nu era pentru că n-avea un temei istoric. Lipsea 
dinastia detronată, lipsea până și amintirea instituţiilor feu- 
dale; aristocrație prin naștere nici nu fusese. „C-un cuvânt, lip- 
sește totul pentru ca o reacțiune să fie cu putință măcar“. 
După Eminescu, şi avea dreptate, „nimeni nu gândește, nici 
poate gândi la restabilirea unor privilegii, a căror esență me- 
dievală [...] a dispărut“. Pentru el conservatorii nu erau conti- 
nuatorii boierilor de odinioară, „şi chiar dacă am voi, n-am 
putea să fim, iar de-am putea n-am voi-o“î. Nu. Boierii ei 
înșiși renunţaseră la privilegii în 1857*. Conservatorii erau fii 
ai secolului al nouăsprezecelea, fără ficțiuni istorice şi umbre 
de stări anterioare. Adică şi ei erau reformiști și trăiau spiritul 
epocii lor. Dincolo de consideraţii sociologice asupra transfor- 
mărilor de clasă și a transformării claselor conducătoare prin 
lucrarea timpului — şi nu a oricărui timp, ci a unuia revolu- 
ționar — se pune întrebarea dacă renunțările marilor proprie- 
tari la privilegiile lor, inclusiv politice, au fost expresia unei 
libere determinări. Și la această întrebare, la care conservatorii 


! M. Eminescu, op. cit., vol. II, p. 92-93. 

? Ibidem, p. 121. 

* Ibidem, p. 395. 

1 Ibidem, p. 201. 

* Teoretic regimul privilegiului a luat sfârșit prin renunţarea unanimă și 
solemnă din ședința Adunării ad-hoc a Moldovei de la 25 octombrie 1857 (vezi 
Acte şi documente privitoare la regenerarea României, 1896, vol. VI, p. 130, 137, 
141-142). Atunci s-a votat desființarea rangurilor boiereşti, egalitatea înaintea 
legii, fixarea contribuţiilor după avere, obligativitatea serviciului militar, accesi- 
bilitatea tuturor funcţiilor fără condiţii de naștere. Costache Negri, președintele 
Adunării, încheia ședința felicitând Adunarea de abnegaţie și patriotism, care 
vor fi preţuite „nu numai de nație, ci şi de Europa și de istorie“. 

s-au ferit să răspundă și la care nici Eminescu nu răspunde, 
trebuie spus că renunțarea n-a fost neapărat expresia liberei 
porniri, ci necesitatea unui timp reformator de ale cărui cuce- 
riri și noi mentalități au trebuit toţi să ţină seama. Această re- 
nunţare și altele asemenea lor se datoresc atmosferei sociale și 
politice create de dezvoltarea capitalistă a Țărilor Române de 
după 1821. E. Lovinescu punea liberalismul Constituţiei de la 
1866, ca și renunțarea la privilegii, pe seama dependenţei Ță- 
rilor Române de viața materială și morală apuseană. Aceasta 
din urmă a împins, a silit chiar, popoarele răsăritene la imi- 
tație și modernizări. Sigur că Apusul a influenţat căile de dez- 
voltare, a creat precedente, dar împlinirile din alte părți, toate 
împlinirile de altfel, aparţin factorilor locali, în cazul de față 
forţelor sociale ale societăţii româneşti, după cum mai ales 
noile cercetări istoriografice au evidenţiat cu prisosință*. Încă 
Lucrețiu Pătrășcanu sublinia din 1947 că apariția și dezvolta- 
rea capitalismului românesc se datora factorilor interni. „Li- 
bertatea comerțului acordată Principatelor Române — scria el 
referindu-se la prevederile Tratatului de la Adrianopol din 
1829 — n-a făcut decât să continuie, să accelereze și să dea 
extindere transformării economice și sociale începute mai 
demult și care și dusese la schimbări structurale însemnate... 
Forţele interne — economice și sociale —, ele, înainte de toate, 
au determinat drumul urmat de poporul român în ultima sută 
de ani“f. 


5 E. Lovinescu, Istoria civilizației române moderne, vol. Il, Forțele reacționare, 
ed. 1925, p. 20, 21. Vezi și replica vehementă a lui Rădulescu-Motru, apărător 
al autohtonismului lezat (comunicarea de la Academie: Ideologia revoluționară 
în cultura română, în „Mişcarea literară“ din 30 mai și 6 iunie 1925). 

* Vezi, de pildă, C.C. Giurescu, Coniribuțiuni la studiul originilor și dezvoltării 
burgheziei române până la 1848, Bucureşti, 1972; Gh. Zane, Mișcarea revoluționară 
de la 1840 în Țara Românească, în „Studii și materiale de istorie modernă“, III, 
1963; V. Maciu, La formation de la nation roumaine, București, 1966; vezi și I. Bă- 
descu, op. cit., unde este bine pusă în evidenţă diferenţa dintre domeniul eco- 
nomic, unde dezvoltarea a luat o manifestare sincronică, și cel spiritual care a 
reacţionat dând la iveală „cultura critică“. 

ê Lucrețiu Pătrășcanu, Un veac de frământări sociale, ed. a 2-a, Bucureşti, 
1947, p. 23-24. 

Dar dacă dreapta românească a sfârșitului secolului 
al XIX-lea nu era reacționară în sensul că nu voia și nici nu 
putea — suntem cu toții de acord — să întoarne vremurile, nu 
era ea reacționară în alt sens, adică opunându-se înnoirilor și 
rezistând mersului înainte al societăţii? Politic, reacționar în- 
seamnă orice partid, grupare sau persoană care nu numai că 
luptă pentru menţinerea sau reinstaurarea vechilor rânduieli, 
dar și care are o atitudine ostilă față de tot ce este progresist 
sau ceea ce se crede că ar fi progresist în epoca respectivă. 
Nici în acest al doilea înţeles al termenului nu putem vorbi de 
un reacționarism al dreptei române. Conservatorii nu s-au 
opus noului, ci modalităţii în care se voia a fi introdus, prin 
precipitare. Considerau că multe proiecte de reformă erau de 
import, erau de un radicalism abstract, fără substratul reali- 
tăților românești, fără înțelegerea acestor realități. Liberalii au 
motivat întotdeauna insuficienta lor operă reformatoare so- 
cială și politică cu rezistenţa pe care le-au opus-o conservatorii. 
Chiar dacă avea adevăr în ea, această explicaţie nu era mai 
puțin comodă. Între liberali și conservatori, cum am văzut, 
n-au fost niciodată diferenţe prea mari. „Reacţionarismul“ con- 
servatorilor nu apare ca atare prin raportarea la „democra- 
tismul“ liberalilor, ci, cel mult, prin contrast cu reformele pe 
care dezvoltarea ulterioară a țării le-a pus în evidență ca 
necesare încă cu mult înainte de momentul când, în sfârșit, 
s-au dat. 

3. Prudență 


Societatea românească a ultimelor decenii ale secolului al 
XIX-lea apare cercetătorului ca dizarmonică în multe din latu- 
rile sale. Vechile așezări economice, morale și politice intraseră 
pe povârnișul unor prefaceri repezi. Contraste și situaţii nepo- 
trivite se întâlnesc pretutindeni. Epoca de tranziție, de mai 
înainte începută, nu se încheiase. Impactul dintre formele noi 
și fondul local încă nu se resimțea. Moravuri vechi contrastau 
puternic cu altele noi și mai ales aceste contraste dovedeau că 
vechiul nu murise iar noul nu se consolidase. Și literatura 
acestei epoci exprimă mai convingător decât orice altceva sta- 
rea sufletească de tranziție a momentului: nostalgia unor vre- 
muri mai liniștite, unor situaţii mai limpezi, inadaptarea, des- 
cătușarea de patimi, arivismul ș.a. Îndeosebi burghezia ce se 
forma se bucură de atenţia deloc binevoitoare a creatorilor 
literari ai vremii. Scrierile dramatice ale lui Alecsandri sunt 
scăldate într-o lumină de romantism istoric, de „tradiţionalism 
revoluționar“. Ceea ce Alecsandri schițează, Caragiale biciu- 
ieşte violent. O lume întreagă de Farfurizi, Tipăteşti, Caţa- 
venci, Bibici, Miţe ploeștence ș.a. arată cum nu se poate mai 
grăitor caricatura noului sociologic, căruia Caragiale nu-i opu- 
ne vechiul, ci îl prezintă așa cum îl vede el, deformat și de- 
poetizat, strâmb și dizarmonic. Tot ce avea mai sfânt libera- 
lismul, noţiunile de „poporul suveran“, „naţiune“, „egalitate“, 
„vot universal“, „suveranitate“ etc., prin deformarea lor de 
către politicianism — și acesta rod tot al liberalismului aplicat 
în viața politică —, ajung a fi în opera corozivului autor o 
farsă de proporții. Eminescu ataca liberalismul pe terenul po- 
litic. Caragiale, prin opera sa dramatică, îl ataca în toate do- 
meniile. Cu alte mijloace este zugrăvit noul tip sociologic, cel 
burghez, de Duiliu Zamfirescu, Em. Gârleanu, M. Sadoveanu, 
Al. Brătescu-Voinești ş.a., în opera cărora tipului burghez îi 
este opus cel de „boier“, un inadaptat la materialismul vieţii 

moderne, care privește cu dispreţ și demn pe parvenitul bur- 
ghez. Înfăţișarea în culori atât de negre a tipului burghezului 
român — în definitiv a omului noilor vremuri — de către cei 
mai reprezentativi scriitori ai epocii nu se poate explica numai 
prin „caracterul mai mult rural al literaturii române“, cum 
zicea E. Lovinescu! — caracter de care vorbea și G. Călinescu 
—, nici prin apartenența ideologică a literaturii noastre repre- 
zentative la spiritul Junimii. Evident sunt explicaţii. Lor li se 
pot adăuga altele. Simplificând însă, credem că literatura ex- 
primă starea de spirit a unui moment sau altul, păreri și con- 
cepţii proprii acelui moment. Exprimă, altfel spus, starea su- 
fletească a unei colectivităţi, în rând cu celelalte forme ale spi- 
ritualităţii. În cazul de faţă, reacția multora în faţa abundenței 
noului — mai cu seamă a noului politic — care năvălea parcă 
de peste tot, neîncrederea lor în leacul atoatetămăduitor (cum 
era prezentată libertatea politică), scepticismul românului faţă 
de inovaţii (încă neverificate practic). De fapt reacţia era mai 
curând împotriva chipului în care era înfățișat noul decât îm- 
potriva noului ca atare. Noul nu apărea ca un fruct al dez- 
voltării economice și sufleteşti proprii. Dincolo de interesul din 
care izvora împotrivirea forma introducerii noului părea să 
compromită însuși fondul acestuia. Introducerea spiritului 
democratic modern era însoţită, de pildă, de demagogie, „cel 
mai mare rău“, cum o denumea Eminescu, „răul esenţial care 
ameninţă vitalitatea poporului nostru“, periculoasă ca „un vis 
moleșitor“, care întunecă mintea oamenilor în așa fel încât să 
nu mai vadă că „singura cale a avuţiei e munca“, și „singura a 
înălțării sociale meritul“. Mai mult, liberalismul social şi politic 
avusese drept corolar mizeria sporită a ţăranului român. „l-ați 


! E. Lovinescu, op. cit., vol. II, p. 211; vezi Şerban Cioculescu, Detractorii lui 
Caragiale, în „Revista Fundațiilor Regale“, an II, nr. 10 din 1 octombrie 1935, 
p. 171. Aici Şerban Cioculescu redă acţiunea de represalii a liberalilor contra 
lui Caragiale, prin D.A. Sturdza, la Academie, la 14 aprilie 1891, prin procesul 
cu Caion din 1901, ca și reflecţiile nu lipsite de pornire ale ziarelor liberale, în 
sensul că piesele lui Caragiale dovedeau o ponegrire a tot ceea ce era ro- 
mânesc. 

dat poporului formele goale ale unei civilizaţii străine, fără 
umbră din cuprinsul și bucuriile ei“2 — scria Eminescu, acu- 
zând pătura „suprapusă“ creată de regimul liberalismului 
român. A sporit totodată și nemulțumirea poporului, spiritul 
său de revoltă. Căci toţi aceia care voiau, „și încă repede“, o 
Franţă en miniature, sau măcar o Belgie a Orientului aici, la 
gurile Dunării, prin răspândirea de idei de egalitate, de „suve- 
ranitatea mulţimii“, de teoria „om şi om“ (aluzie la teoria lui 
Rosetti), au produs un dezechilibru moral foarte primejdios. 
Pe de o parte se vehiculau idei umanitare, iar pe de alta ex- 
ploatarea lui lua proporţii. Și pentru a scăpa de răspundere, 
„pătura liberală“ îndrepta nemulțumirea firească a poporului 
spre fosta şi încă puternica clasă posedantă de bunuri imo- 
biliare. Cu toate că nu ea era de vină, crede Eminescu, crede 
Aurel Popovici și cred toţi cei care au gândit și răsgândit so- 
cietatea românească de pe poziţii conservatoare. De vină era 
fie pripeala introducerii reformelor noi, fie chiar unele din 
aceste forme care nu se potriveau cu ţările românești. „Intro- 
ducând legile cele mai perfecte și mai frumoase într-o ţară, cu 
care nu se potrivesc, duci societatea de râpă, oricât de curat 
ti-ar fi cugetul și de bună inima“. Adică unele idei democratice 
care foarte bine se potriveau cu stările de lucruri din Franţa, 
Marea Britanie, Suedia sau Elveţia se putea întâmpla și chiar 
se întâmpla să nu se potrivească deloc cu situaţiile concrete 
din Ungaria, Serbia, Grecia sau România. Și dacă totuși astfel 
de idei se introduc „prin violență“, ele dau loc, cum scria 
A. Popovici, dezvoltând ideea lui Eminescu, „la convulsiuni 
naţionale, la reacţiunea firească a mentalității siluite, maltra- 
tate“. Problema în sine a fost și rămâne actuală. Dar depinde 


2 M. Eminescu, Opere, vol. XIII, București, 1985, p. 530. Marele poet avea 
cele mai aspre cuvinte la adresa „aroganţilor în cuvinte“, a „patrioţilor făţar- 
nici“, „cu gura plină de principii mari“, care „v-aţi prefăcut că vărsaţi lacrimi 
pe nenorocirile poporului și, îndată ce aţi ajuns la guvern, cea dintâi grija a 
voastră a fost de a arunca sorții pe cămașa lui și de a vă împărți funcțiunile şi 
grasele sinecure“ (p. 54-55). 

3 Aurel C. Popovici, Naţionalism sau democrație. O critică a civilizațiunii mo- 
derne, București, 1910, p. 85. 

în ce fel e pusă. Căci ea naşte mereu întrebări: Există popoare 
„mai apte“ pentru o dezvoltare democratică decât altele? Dacă 
există, cum pot cele mai puţin „apte“ să reziste invaziei ideilor 
democrate occidentale, victorioase la celelalte? Şi dacă rezistă, 
cât timp pot rezista printr-o reacțiune internă?* 


* Cercetările istorice și sociologice mai noi au dat o altă imagine a 
dezvoltării civilizaţiei, care nu mai presupune neapărat prezenţa unui model și 
a unor imitatori, a unui transfer de la „civilizat“ spre „înapoiat“, „barbar“, „ne- 
civilizat“. Studiile lui René Wellek, cunoscute și la noi, ale lui Robert J. 
Clements, Gerhard Kaiser sau Ulrich Weisstein, sau, în istoriografie, cele ale 
lui Lucien Febvre, Marc Bloch, Fernand Braudel, ca să nu amintim decât de 
câteva, au pus în evidenţă jocul comparaţiilor şi influențelor şi insuficiența 
pozitivismului în a-l explica. La noi Tudor Vianu, Al. Dima, Paul Cornea, 
Adrian Marino sau Alexandru Duţu şi mai nou H.R. Patapievici au reanalizat 
fenomenul modernizării culturii şi societăţii românești. Hegemonia excesivă a 
unor modele clasice a fost depășită, elementul receptor a început a fi mai bine 
studiat şi un concept de aculturaţie, de intensă comunicare între culturi, a 
dobândit o circulație care nu încetează să crească. O carte, ca aceea a lui 
Pompiliu Eliade, De l'influence française sur l'esprit public en Roumanie..., apărută 
în 1898, n-ar mai fi astăzi posibilă. E dovedit faptul şi de inteligenta ei preluare 
în românește de Aurelia Creţia (prefaţă şi note de Alexandru Duţu), în 1982. 
La aproape 100 de ani schimbările de interpretare erau inevitabile. În isto- 
riografie înmulțirea cercetărilor asupra ideilor politice din epoca modernă, 
asupra instituţiilor, partidelor politice şi claselor sociale, cercetări din păcate 
mult rămase în urmă, ar schimba foarte mult imaginea pe care o aveau 
înaintașii noştri, Eminescu inclusiv, asupra epocii modernizării României. 
Gh. Platon, în urma unui foarte bun studiu asupra liberalismului, ajunge la 
următoarea concluzie: „Istoria liberalismului român se confundă cu istoria 
României moderne. În același timp, doctrina sa a reprezentat un puternic liant 
de integrare a societăţii româneşti în ansamblul Europei. Nu mai este necesar 
de a demonstra faptul că transformările survenite în spiritul și structura con- 
ştiinţei româneşti n-au fost simpla reflectare a unei influenţe străine. Evoluţia, 
etapele şi particularitățile dezvoltării societății românești dovedesc că nu e vor- 
ba de o simplă preluare, fără discernământ, a unor idei, forme și practici 
economice sau politice, ci de adoptarea doctrinelor și practicilor verificate și 
consacrate prin aplicarea lor în spaţiul european. Strategiei dezvoltării Româ- 
niei, nevoilor multiple ale unei societăţi care începuse procesul dezvoltării sale 
în momentul când marile țări ale Europei erau în plină expansiune impe- 
rialistă“ (G. Platon, Le libéralisme roumain au XIX-ème siècle, în Culture and Society. 
Structures, interferences, analogies in the modern Rumanian history, îngrijită de 
Al. Zub, Iaşi, 1985, p. 85). Şi fără îndoială în societatea românească s-au mani- 
festat cam aceleași insuficiențe şi stări negative care au caracterizat orice so- 
cietate în perioada ei de creştere. 

Democratizarea României este paralelă cu dezvoltarea ei 
capitalistă; această din urmă, ca pretutindeni în epoca ei de 
început, era încărcată de contradicții sociale, nașterea și afir- 
marea burgheziei neputându-se face altfel, decât bulversând 
structurile sociale existente, exploatând și mai aprig pe cei 
care și până atunci fuseseră exploataţi, înlăturând treptat sau 
violent pe cei care exploataseră până atunci și luându-le locul. 
Stabilizarea noilor structuri se face treptat și pe măsură ce 
proletariatul devine tot mai conștient de sine, democratizarea 
unei țări ia forme mai concrete și mai simţite de aproape toată 
lumea. La sfârșitul veacului trecut stabilizarea structurilor ca- 
pitaliste în România continua să fie un deziderat, în conţinutul 
nu în forma lor. Cea din urmă, forma, exista, dar ea se um- 
plea numai treptat cu noul conţinut de viață capitalistă. De- 
mocratizarea țării avea înfățișarea ei „dureroasă“. Se făcea 
pentru unii, pentru „noii ciocoi“, în detrimentul chiar al celor 
mai mulți, al țăranilor mai cu seamă, a căror muncă susţinea 
deocamdată aproape toată dezvoltarea ţării și plătea impor- 
turile de „capitalism“. Efectele sociale ale dezvoltării capitaliste 
se resimţeau și în poziţile ideologice, dacă nu în sensul întoar- 
cerii spre stările părăsite în orice caz în acela al rezistenţei în 
faţa lor și a unor nostalgii romantice. A. Popovici mergea până 
acolo încât scria; „orice democraţie e retrogradă“. Și acesta 
pentru că, pe măsură ce „suveranitatea“ mulțimii se afirma, în 
aceeași măsură statul își pierdea suveranitatea sa, iar poporul 
caracterul său‘. 


De la neîncrederea în drumul nou pe care era îndrumată 
țara prin iniţiativa liberalismului se ajunge uneori chiar la un 
pesimism politic, la un scepticism care n-avea alte speranțe 
decât credinţa că până la urmă poporul român își va da seama 
de „greșeală“ și va reacţiona. Dar era greu de susținut un scep- , 
ticism în condiţiile în care nota dominantă era optimsimul. 
Națiunea română după marile realizări politice și sociale de la 


1 A. Popovici, op. cit., p. 120-125. 

mijlocul veacului ce se încununaseră cu unirea, independența, 
proclamarea Regatului, după așezarea economiei cu faţa spre 
progresul capitalist, își redobândise o puternică încredere în 
ea însăși. Niciodată ca acum sentimentul progresului nu fusese 
atât de concret, cu toate că în dedesubtul lui stăruiau multe 
contradicții sociale și mari probleme, cum era cea agrară, care 
își așteptau dezlegarea*. O oarecare siguranţă externă își fă- 
cuse treptat drum în actele oamenilor politici și în viaţa coti- 
diană a românilor, înlocuind neîncetata spaimă de ziua de 
mâine care dominase toate spiritele în ultimele două veacuri, 
mai cu seamă de când cu războaiele ruso-turce-austriece, când 
viaţa acestui popor se derulase doar între o invazie și alta**. 
Sentimentul acestui progres îl au foarte pronunţat toţi cei 
care se legau direct de el, toată clasa nouă burgheză care o 


* Subjugată de aceste contradicții, istoriografia noastră, mai ales cea de 
după 1944, a stăruit asupra lor, dacă nu exclusiv, în orice caz prioritar. 
Ansamblul dezvoltării României moderne a rămas destul de neglijat, în așa fel 
încât nu poți să-ţi faci o imagine clară. Chiar și drumurile umblate mai des 
rămân superficial cunoscute. De pildă, viaţa politică, ce i-a atras în primul rând 
pe cercetători, oarecum pe nedrept — şi ne însuşim această afirmaţie autocritic 
—, nu ne este de fapt cunoscută. În analiza ei ceea ce a atras au fost fră- 
mântările și disensiunile nu evidențierea înscrierii acestei vieți pe coordonatele epocii 
moderne. În domeniul economic şi social n-au fost depâșite aspectele cantitative 
ale dezvoltării țării. Înfăţișarea calitativă a acestei dezvoltări rămâne foarte 
aproximativă. De vină au fost unghiurile de abordare, o metodologie care a 
vizat fracțiile unui fenomen și nu întregul. Şi dincolo de toate, România Veche 
trebuia privită şi analizată ca o țară a Europei moderne. Şi n-a fost. 

** „Românul de astăzi e convins că pe el nimeni nu-l mai poate ameninţa 
— scria C. Rădulescu-Motru. El n-are nimic comun cu acel trecut mizerabil în 
care numai șoapta că vin turcii, ruşii sau tătarii producea teroare... Şi astfel, 
uitând temerile și grijile trecutului, opiniunea publică română, emancipată de 
sub chinul oricărui interes permanent, se răsfaţă ca un copil, distrându-se cu 
tot felul de lucruri culese din diferitele părţi ale lumii“, continua nu fără ironie 
filozoful conservator (Menirea Partidului Conservator, în „Noua revistă română 
pentru politică, literatură, ştiinţă şi artă“, vol. I, nr. 8 din 15 aprilie 1900, 
p. 338-339). „Ceea ce caracterizează epoca noastră — spunea şi N. Filipescu la 
11 noiembrie 1901 — este o încredere nemărginită în progres (subl. ns.). Până 
acum o sută de ani lumea vedea fericirea înapoi, într-un paradis biblic, ori 
într-un veac de aur [...]. De un secol încoace, însă, lumea vede progresul îna- 
inte și toate popoarele caută să-și însușească acel progres şi să se ridice la o 
treaptă mai înaltă de civilizaţie“ (Discursuri, vol. II, p. 4). 

dată cu progresul se îmbogățește. Și nimic nu dădea mai mult 
sentimentul binelui general decât binele personal. De altfel, 
Europa în genere trăia o stare de optimism. Vizibilă încă în 
idealismul german al primelor decenii ale secolului al XIX-lea, 
ea persistă până la sfârșitul secolului și dincolo de acesta până 
la primul război mondial. Teoria biologică a evoluţiei exprima 
și încuraja credinţa în progresul uman. Dacă în 1820 lumea 
poseda 778 de tone energie mecanică, în 1898 avea 15 milioa- 
ne. Productivitatea muncii crescuse rapid. Rata mortalității 
scăzuse substanţial graţie dezvoltării medicinei şi măsurilor de 
salubritate publică. O ţară ca S.U.A. exprima imaginea însăși 
a progresului. Între aceleași date, 1820-1898, populaţia sa se 
mărise de peste două ori, iar producţia industrială pe cap de 
locuitor crescuse de patru ori. Pretutindeni senzaţia capacităţii 
nelimitate a omului își făcuse loc. Descoperiri tot mai mari ali- 
mentau necontenit această senzaţie. Motorul cu ardere inter- 
nă înlocuia mașina cu abur; turbina cu abur și motorul Diesel 
măriseră mult energia mecanică, dinamurile pe cea hidroelec- 
trică; convertizorul Bessemer făcuse din oţel materialul cheie 
al epocii ş.a. În 1890 rata relativă de creștere a numărului de 
invenţii atinsese cea mai înaltă cotă. Industria chimică crea noi 
materiale și noi procedee. „Sistemul american“ de producţie în 
masă cu folosirea pieselor de serie devine universal. Canalul 
Panamă sau tunelul de cale ferată Simplon sunt două dintre 
realizările tehnicii epocii care dau măsura capacității ei. Averi 
fabuloase se concentrează în trusturi și mari întreprinderi de 
capitaluri pentru finanţarea industriei grele. Profiturile lui 
Carnegie Steel Corporation, de pildă, au crescut în patru ani, 
din 1896 până în 1900 de la 6 milioane la 40 de milioane do- 
lari. "Țările Europei îşi extind rapid și imens posesiunile lor 
coloniale. Belgia ajunge să stăpânească 2,3 milioane km?, adică 
o suprafață de 77 ori mai mare decât propria ei suprafaţă. 
Bunăstarea Europei ar putea fi exprimată în creșterea 
populaţiei ei cu 100 de milioane de oameni între 1870 și 1900, 
adică cu o cifră egală cu totalul populaţiei ei în 1650. 

Este adevărat că sume imense sunt îndreptate spre indus- 
tria de război. Tot ceea ce avea tehnica mai înalt spre această 
industrie se ducea. Și pentru înarmări cheltuiau toate țările (şi 
mici, nu numai mari). Lumea trăia ceea ce mai târziu s-a de- 
numit starea de pace armată ale cărei elemente erau pe de o 
parte sistemele de alianţă și pe de alta cursa înarmărilor. Ne- 
liniștea pentru ce va fi de pe urma acestor înarmări nu 
devenise încă generală și nu tulbura clipa prezentă. 

Este adevărat, iarăși, că dedesubtul acestei dezvoltări gene- 
ralizate (succesele literaturii, artelor, ale științei în genere sunt 
încă şi mai spectaculoase decât cele ale economiei) se amplifică 
sau se nasc mari contradicții: între ţări, între trusturi mono- 
poliste, între clasele sociale ale aceleiași țări ș.a. Existenţa lor 
nu contrazice dezvoltarea ca atare, dar îi subliniază puternic 
neajunsurile. 


* Vezi, mai pe larg, I. Bulei, Lumea românească la 1900, p. 15-30. 

4. Progres măsurat 


România trăia și ea prosperarea rodnică a tuturor și se 
bucura și ea de roadele ei. De la jumătatea veacului al XIX-lea 
începuse în chip serios să se considere și să fie parte a Eu- 
ropei, a acelei Europe civilizate și în prosperare. Aceasta și 
fusese năzuinţa revoluţionarilor români de la mijlocul veacu- 
lui, aceasta și era voinţa moștenitorilor lor, a liberalilor din a 
doua jumătate a aceluiaşi veac. Numai că... și aici interveneau 
gânditori conservatori, și revendicându-se din fondul autoh- 
ton, îi dădeau o expresie doctrinară. „Reformele săvârșite în 
România de către politiciani — scria C. Rădulescu-Motru — 
sunt unele, spre folosul aparent al generaţiunilor de astăzi și 
toate spre paguba reală a generaţiunilor de mâine“!. Făcând 
deosebirea frecventă în gândirea germană între civilizație — 
în înțeles de cultură exterioară, de formă care nu presupune 
individualitate și creație proprie, și cultură — înţelesul de fond 
al unei dezvoltări care întotdeauna este creaţie și are perso- 
nalitate distinctă la fiecare popor*, Motru crede că imitarea 


! C. Rădulescu-Motru, Cultura română și politicianismul, ed. a III-a, Bucu- 
reşti, f.a. 

* Antinomia pe care Motru o face între noţiunile „cultură“ şi „civilizaţie“ 
în bună măsură este nereală. El se inspiră din filozofia romantică germană — 
Tieck, Schleiermacher, Novalis, Herder ş.a. — care era contrară „legitimităţii“ 
înnoirilor social-economice, reduse la prefaceri de natură suprastructurală, și 
care nu lua în seamă și cauzele materiale ce au stat la determinarea lor. Ulte- 
rior, această reacţie și-a prelungit acțiunea în lucrările sociologice ale lui 
Tönnies, Houston şi Stewart Chamberlain, Oswald Spengler. Dualitatea anti- 
nomică, civilizaţie—cultură a fost combătută de sociologia marxistă (vezi la noi 
C.I. Gulian, care scria că „între civilizaţie şi cultură există o deosebire dar nicio- 
dată o opoziție“, în Introducere în sociologia culturii, Bucureşti, 1974, p. 11; Z. Or- 
nea, „Cultură și civilizație “ în filozofia burgheză din România, în „Revista de filo- 
sofie“, tom 12, nr. 11, 1965, p. 1477-1490). Mai înainte Tudor Vianu scria și 
el: „Civilizaţia nu este o entitate care s-ar opune culturii, este numai unul din 
aspectele ei“ (Filozofia culturii, Bucureşti, 1945, p. 29). Într-adevăr, orice cultură 
are un anume fundament de civilizaţie, de care este strâns legată. Gradul de 
dezvoltare a economiei joacă un rol esenţial în determinarea amândurora, 
chiar dacă acest factor nu este și singurul. Asemănarea dintre cele două no- 

formelor exterioare de la un popor la altul nu înalţă nivelul 
moral și intelectual al imitatorului. Acele forme nu pot avea 
viaţă decât dacă se transformă mai întâi însăși firea sufletească 
a poporului. Fără această transformare sub formele noi de 
împrumut, vor trăi mai departe vechi deprinderi care vor fi 
susținute tocmai de viața lor de veacuri. „Și din nepotrivirea 
dintre fond și formă rezultă apoi zbuciumări în viața socială și, 
în cele din urmă, sterilitatea acesteia“?. Prelungind în timp 
ideile Junimii și gândirea politică eminesciană, Motru se în- 
treba: „Asimilat-a oare poporul nostru în firea sa obiceiurile, 
instituțiunile, cultura Apusului, pe care în aparenţă le imităm 
atât de docil? Deșteptat-au formele civilizațiunii apusene în 
mijlocul cărora noi ne învârtim și fondul sufletesc care le 
susține aiurea? Sau sub aceste forme de împrumut trăiește mai 
departe fondul nostru propriu, moștenit de veacuri?“ Din 
tonul întrebărilor răspunsul nu putea fi decât negativ. Pentru 
filozoful român legile și instituţiile Apusului au rămas într-o 
sferă de „ideaţiune transcendentă“ pentru viaţa de toate zilele 
a poporului român. Legile s-au publicat în „Monitorul Oficial“ 
al Regatului român, dar ele au rămas încă departe de viaţa 
practică a românilor. A. Popovici constata și el că civilizația 
românească modernă „e plină de «strălucire» electrică, de 
automobile, de telegrafie fără sârmă, de gazete cotidiene, de 


puni nu poate duce la confundarea lor. Confundarea simplifică toată proble- 
ma, dar n-o rezolvă. Uluitoarele progrese tehnice contemporane au complicat 
și mai mult lucrurile, afectele, sentimentele, fiinţa umană cu toate fragilităţile 
ei neputând urma același ritm în planul trăirilor proprii. Impulsul pragmatic, 
resimţit violent aproape peste tot, pare a dezechilibra cumpăna esenței umane 
în defavoarea vocației ideale a omului. Însă istoria nu poate fi privită, cum o 
privea Spengler în Declinul Occidentului, ca o succesiune de epoci unidimen- 
sionate, când pe linia culturii, când pe coordonata civilizaţiei. Ambele atribute, 
civilizaţia și cultura, definesc laolaltă genul uman şi nu pot fi despărțite decât 
metodologic. Nu pot fi nici considerate în raport de succedare (vezi și Gheor- 
ghiţă Geană, Un clasic al filozofiei culturii: Simion Mehedinţi (IL), în „Flacăra“, 
nr. 34 din 20 august 1981). 

2 C. Rădulescu-Motru, op. cit., p. 105. 

3 Ibidem, p. 119-120. 

programe în care străluceşte «știința» democraţilor“, dar n-are 
fond sufletesc naţional“. 


Rezistenţa vechilor deprinderi în faţa noului fiind pe cât 
de adevărată pe atât de normală, constatarea lui Motru, a lui 
Popovici şi a atâtor altora nu surprinde pe nimeni, ea fiind 
până la un punct reală. Chestiunea era dacă putea România să 
se eschiveze din faţa „formelor Apusului“ când, de fapt, acele 
forme nu erau doar ale Apusului, ci ale tuturor ţărilor care 
treceau prin această fază. Opțiunile erau date și nu ele intrau 
în discuţie. Numai modalitatea adaptării lor era de discutat. 
Dorinţa de progres și libertate „a introdus fraza goală în locul 
realităţii în mecanismul nostru politic — scria Eminescu; a 
introdus exploatarea fără milă a poporului de către „clasele 
suprapuse“*. Clasa veche conducătoare avea, crede marele 
poet, mai mult caracter, mai multă onestitate, mai multă vred- 
nicie; în orice caz „semăna în toate cu mult mai mult poporu- 
lui pentru că era românească și nu „o promiscuitate etnică“ ca 
cea nouă. Chiar dacă nu fusese așa, acel „veac de aur“ visat de 
poet în realitate neexistând niciodată**, Eminescu avea nevoie 
de o antiteză pentru a evidenția o dată în plus caracterul spo- 
liator al clasei conducătoare a timpului său. Altfel spus, legile 
noi ale Apusului, în formele capitalismului, n-ar fi adus cu ele 
decât nefericirea celei mai mari părți a populaţiei şi o pro- 
fundă ruptură de ce fusese, un „abis creat între trecutul de ieri 


1 A. Popovici, op. cit., p. 23. 

5 M. Eminescu, Opere, vol. XI. p. 258. „Cu sărituri pseudocivilizatorii — 
scria el altădată —, cu crearea de locuri mari în care să intre panglicari mici, 
cu forme goale în locul fondului, cu vorbe late în loc de știință și raţionament, 
cu Costinești ca surogat pentru Colbert, nu se regenerează şi nu se-ntărește o 
nație“ (op. cit., vol. XI, p. 348). 

* „Niciodată țăranul n-a fost mai mizer decât azi, adăuga poetul, niciodată 
sarcinile ce i s-au impus mai grele, niciodată regimul alimentar mai rău, 
niciodată munca mai multă, niciodată clasele curat consumatoare, care nu 
produc absolut nimic, mai numeroase și mai lacome de bani!...“ (op. cit., 
vol. XII, p. 277). 

** Vezi Al. Oprea, Publicistica lui M. Eminescu, studiu introductiv la 
M. Eminescu, Opere, vol. IX, p. 23-29. 

și prezentul de azi“, ceea ce „nu este un rezultat organic și ne- 
cesar al istoriei române, ci ceva factice și artificial“. Adică 
aceste legi n-au creat deocamdată decât „o pătură suprapusă, 
un fel de sediment de pungași și de cocote, răsărită din ames- 
tecul scursăturilor orientale și occidentale, incapabilă de ade- 
văr și de patriotism“, cu alte cuvinte pătura socială care și-a 
luat sarcina de a introduce noi legi în România. Această pătu- 
ră singură se bucura deocamdată de năvala capitalismului în 
toate, căci numai ea se îmbogăţise în detrimentul nu numai al 
fostei clasei conducătoare, dar și al poporului în genere. In- 
troducerea capitalismului în ţară (cum arătam, prin legile 
Apusului, se înțelege capitalism) în felul cum s-a făcut de către 
această „pătură superpusă“, cum îi zice Eminescu, sau „politi- 
cieni“, cum o botează Motru și A. Popovici, n-a fost de natură 
să stârnească optimismul social în poporul român. Dimpotrivă. 
În capitolul final al cărţii sale, mai sus amintite, Motru dă un 
tablou sumbru al ravagiilor politicianismului; ţăranul trans- 
format în fiinţă „slugarnică și falsă“, preotul în agent electoral, 
negustorii, funcționarii și boierii strivindu-se cu toţii „în do- 
rința de a parveni cu orice preț la un rost politic“, pretutin- 
deni „degradare și disoluţie în individualitatea poporului nos- 
tru“. Motru regretă pierderea distincțiilor nete între clase, care 
în trecut constituise „una din forţele de coeziune a neamului 
nostru“. În schimbul acestora s-a ajuns la obiceiul populațiilor 
balcanice, acela „de a merge cu toţii otova“. Un „regret reac- 
ționar“, dacă ar fi să-l parafrazăm pe Lovinescu. Pentru că toc- 
mai desfiinţarea vechilor deosebiri dintre clasele sociale contri- 
buise în bună măsură la progresele democraţiei. Ea îngăduise 
o mai bună selecţie a valorilor, graţie unei circulații mai libere 
a energiilor și capacităţilor în mase din ce în ce mai largi. Este 
clar pentru oricine că nivelul mai ridicat al înzestrării sufleteşti 
și al pregătirii este de preferat hazardului orb al naşterii*. 


ë M. Eminescu, op. cit., vol. XII, p. 267. 

7 C. Rădulescu-Motru, op. cit., p. 239-242. 

* PP. Negulescu, pentru a susține această idee, prelua după Taine exem- 
plul cu un examen de admitere pentru ofițerii de artilerie în Franța celei de a 

Nevăzând în dezvoltarea capitalismului la noi decât o imi- 
taie a Occidentului și nu și un răspuns la nevoi proprii, adică 
necesitatea lăuntrică a societăţii româneşti*, reprezentanţi ai 


doua jumătăţi a veacului al XVIII-lea. La examen puteau participa și candidaţi 
de origine burgheză, dar recomandări nu se puteau face decât pentru candi- 
daţii aristocrați. Or, la acel examen, cei dintâi, les roturiers, se dovediseră su- 
periori din toate punctele de vedere colegilor lor aristocrați. Comisia se trezește 
în faţa situaţiei cu totul încurcate deoarece pe cei care ar fi trebuit să-i pro- 
pună, nu-i putea recomanda, iar cei pe care ar fi putut să-i recomande nu 
trebuiau să fie propuși (Destinul omenirii, vol. III, ed. a Il-a revăzută și adăugită, 
București, 1939, p. 153). 

* Nu numai conservatorii (gânditorii conservatori) au privit astfel. Într-o 
altă epocă un V. Madgearu nu gândea diferit, e drept referindu-se la industria 
română: „capitalismul industrial care s-a dezvoltat n-a fost decât un capitalism 
de import și un capitalism industrial de seră“ (Formarea și evoluția burgheziei 
române, în „Independenţa economică“, nr. 3-4, 1925, p. 42). N. Iorga con- 
damna și el, în plan istoric, contrafacerea civilizației Apusului pe malurile Du- 
nării (Doctrina naționalistă, extras din „Arhiva pentru ştiinţa și reforma socială“, 
București, 1923, p. 9 şi urm.) Sămănătorismul și ţărănismul au vehiculat foarte 
adesea această teză. Într-o viziune tradiționalistă teza a fost preluată ulterior 
de N. Crainic, Puncte cardinale în haos, București, 1936, p. 95 și urm., N. Roșu, 
Dialectica naționalismului, Bucureşti, f.a., p. 194 şi urm., Nae Ionescu în arti- 
colele sale din „Ideea europeană“ ș.a. Lor li s-au opus, sub o formă sau alta, 
economişti ca Şt. Zeletin, V. Brătianu, Petre Gheaţă, gânditori ca Lovinescu sau 
Sanielevici aparţinând curentului liberal. După cum li s-au opus gânditori mar- 
xişti ca C. Dobrogeanu-Gherea, Lothar Rădăceanu sau Şerban Voinea în lu- 
crări ca: Neoiobăgia, Oligarhia română, Bucureşti, 1924, Marxism oligarhic, Bucu- 
rești, 1926, care, chiar dacă și ei considerau apariţia capitalismului românesc 
ca un rezultat al factorilor externi, insistaseră pentru eliminarea anomaliilor 
produse printr-o astfel de introducere a noului regim nu pentru recrearea 
organismului economic și politic românesc pe o altă cale, specifică (vezi, pe 
larg, această dezbatere în Z. Ornea, Țărănismul. Studiu sociologic, București, 
1969, p. 107-132). Cea mai substanţială critică la adresa teoriei imitaţiei a 
adus-o, până la al doilea război mondial, Șt. Zeletin. El arată că burghezia 
română nu este rezultatul unui proces de imitație superficială a burgheziei 
apusene, ci a dezvoltării capitalismului român care, ca şi cel apusean, a avut 
aceleași trepte de afirmare. În dezvoltarea capitalismului nu ideile au fost esen- 
tiale, cum afirma Lovinescu, ci mărfurile apusene. Pașoptiştii n-au fost, spune 
Zeletin, nişte imitatori ridicoli, introducând „forme fără fond“, ci exponenţi ai 
unui proces natural istoric, „bazat pe realități românești“ (vezi Revoluția burgheză 
în România, I-IV, în „Arhiva pentru știința și reforma socială“, III, 2-3, 1922, 
p. 223-263; 4, 1922, p. 405-448; IV, 1, 1922, p. 35-67, 173-201; Idem, Dez- 
voltarea burgheziei în România. Consideraţii generale, în „Năzuința românească”, 
Craiova, V, 1926, 3, p. 1-5; Idem, Pseudo-burghezie..., în „Dreptatea socială”, I, 
16-17, 1-15 septembrie 1923, p. 392-400). 

gândirii tradiţionaliste conservatoare românești priveau noul 
regim cu neîncredere, o neîncredere sporită de neajunsurile 
de care voit sau nu era însoțit. Dar dacă acest regim s-ar fi in- 
trodus prin revoluții și convulsii sociale violente câte neajun- 
suri ar fi fost atunci? România „scăpase“ de atare frământări, 
noul regim se dezvolta treptat. E drept că din această pricină 
ritmul său rămânea încet și defectele sale de formă se altoiau 
pe altele deja existente, accentuându-le efectul. 

Dar cum ar fi trebuit să se dezvolte societatea românească 
pe calea progresului, care progres, se recunoștea de toată lu- 
mea, era legat atunci de noul regim capitalist? Reprezentanții 
gândirii conservatoare nu erau adversari ai acestui regim, în 
plan istoric. Nici nu puteau fi. Ei nu atacau decât imitaţia, for- 
mele regimului. Cereau ca acest regim să fie organic, să-și 
tragă adică rădăcinile din evoluţia naturală a societății româ- 
nești. Eminescu sublinia ferm că a fost totdeauna nu „contra 
libertăţii, nu contra egalităţii, ci contra abuzului ce se face de 
libertate și egalitate“. Altădată el scria: „nu ne sfiim nici acum 
a declara fără șovăire că susţinem ideile liberale... numai pe 
cât ele nu produc o perturbaţiune în dezvoltarea noastră na- 
ţională şi numai pe cât ele nu ne împing spre forme de viețuiri 
străine de firea poporului românesc“. La rându-i, Rădules- 
cu-Motru scria: „Conservatorii, cei mai reacţionari chiar, se 
plâng nu de instituţiunile Apusului, ci că aceste instituţiuni nu 
sunt pe deplin înțelese de popor, și prin urmare că fiinţa lor 
este viciată în aplicarea ce li se dă“. 

Efectele negative ale introducerii noului regim nu puteau 
fi diminuate decât prin așezarea măsurii în toate. Eminescu 
exemplifica cu chipul în care se votau legile Romei republi- 
cane: „Străbunul propunea reforma, bunul o susţinea în ace- 
lași Senat, tatăl întrunea deja o mare minoritate, abia fiul o 
vedea realizată. Trei generaţii treceau până să se voteze o re- 
formă“. Pe când în România?: „La noi lucrurile se traduc din 


8 M. Eminescu, Opera politică, ed. I. Creţu, vol. I, p. 562. 
9 C. Rădulescu-Motru, Pbporanismul politic și democraţia conservatoare, în 
„Noua revistă română...“, nr. 14 din 12 iulie 1909, p. 211. 

franțuzeşte într-o noapte și sunt votate a doua zi cu drumul 
de fier“. Adică nu poate fi vorba de o viaţă și o evoluţie pro- 
prie a ideilor ce se legiuiesc!. Ceea ce voia marele poet era să 
împace formele tradiționale de existență cu cuprinsul lor nou. 
Altfel, nu se putea păstra caracterul românesc al poporului 
nostru. „Noi susţinem că poporul românesc nu se va putea 
dezvolta ca popor românesc decât păstrând drept baze pentru 
dezvoltarea sa tradiţiile sale istorice, astfel cum ele s-au stabilit 
în curgerea vremilor“. Și mai departe: „Noi susţinem că e mai 
bine să înaintăm încet, dar păstrând firea noastră românească, 
decât să mergem repede înainte, dezbrăcându-ne de dânsa 
prin străine legi și străine obiceiuri“!!. Adică controlul noilor 
forme cu tradiţiile naționale, mai mult chiar, împrospătarea 
continuă a fondului și păstrarea formelor!?. Așadar, peste tot 
și în toate progres măsurat, cu „continuitatea lui treptată“, cu 
legile lui naturale. „A îmbătrâni în mod artificial un copil, a 
răsădi plante fără rădăcină pentru a avea grădina gata în două 
ceasuri nu e progres, ci devastare“. Evoluție lentă și graduală, 
cu excluderea salturilor*, căci „cine-și închipuiește a putea 
progresa prin salturi nu face alta decât a da înapoi“. 


10 M. Eminescu, Opere, vol. XII, p. 162. 

1! Idem, Reacţionarismul partidului conservator, în Scrieri politice, ed. a IV-a, D. 
Murărașu, Craiova, f.a., p. 272. 

1? Idem, Dezvoltarea istorică; Progresul real și cel fictiv, în op. cit., p. 349-350, 
422. 

* Vezi interesantele păreri ale lui Tiziano Bonazzi privind conservatorismul 
şi progresul, în Conservatorismo din Dizionario di politica, Torino, UTET, 1983, 
p. 231-232. 

13 Idem, Opere, vol. XIII, p. 18. 

5. Evoluţionism 


Gânditori conservatori nu văd caracterul dialectic al sal- 
tului; văd doar ruptura pe care acesta o provoacă, nu și crea- 
rea de o nouă calitate. Acest fel de a vedea progresul, de a 
judeca întreaga dezvoltare a societăţii românești, îl găsim și la 
junimiști. Îl găsim la toți oamenii politici conservatori*, de la 
Barbu Catargiu până la Al. Marghiloman. Diferenţa există, de- 
sigur, căci nu întâlnim decât la Eminescu un tradiționalism 
atât de pronunțat. La toți ceilalți domină latura evoluționistă a 
fenomenului, nu tradiția. Adică, vorba lui L. Catargiu: „Dacă 
se poate da, dar numai dacă se poate“. 

Atitudinea critică era în definitiv destul de conciliantă cu 
mersul evenimentelor istorice. Trecutul este desigur un ele- 
ment necesar de solidaritate socială, însă el nu trebuia să de- 
vină un duşman al prezentului. În 1901, T. Maiorescu declara: 


* Şi nu numai ei. În general, după înfrânterea revoluţiei pașoptiste, mulţi 
gânditori români ai timpului, majoritatea participanţi la evenimentele de la 
1848-1849, atunci când se pronunţau asupra modului de rezolvare a proble- 
melor românești își încărcau gândul de prudenţă. Kogălniceanu, care nici mai 
înainte nu accepta revoluţia decât ca ultima ratio, după aceea nu mai consideră 
posibilă calea evolutivă (vezi Prefaţă la Letopisețele..., 1, 1852 sau Tainele inimei, 
1850). La fel I. Eliade („Nu suntem partizani ai revoluțiilor decât ale celor ce 
se fac în spirit...“, vezi Scrisori din exil, 1891 ș.a.). I. Maiorescu considera 
„carbonerismul“ nepracticabil la români din cauza situaţiei geopolitice (vezi în 
N. Bănescu, V. Mihăilescu, Joan Maiorescu, 1912, p. 226). Aaron Florian vorbea 
de „evoluţie socială“, iar Al. Russo se gândea la resurecţia morală a poporului 
său ș.a. Ce se poate constata este o tendinţă de apropiere a poziţiilor, un fel de 
linie de mijloc între un deziderat ca acela al lui C.A. Rosetti ce exalta revoluţia 
(„geniu uriaș al viitorului, sfântă trâmbiţă a vieţii...“ — vezi Scrierile lui 
C.A. Rosetti, I, 1887, p. 8) şi o recomandare ca aceea a fostului domnitor 
Gh. Bibescu („Să facem ce vom face pe supt ascuns și fără zgomot“ — apud 
N. Bănescu, V. Mihăilescu, op. cit., p. 55). Şi atunci când se susţine revoluţia ca 
mijloc de progres nu se are în vedere decât o revoluție organică, legată de tre- 
cut. Cum prea bine remarca istoricul Al. Zub: „oricât de radicale ar fi înnoirile 
propuse de o revoluție, ele nu sunt niciodată destul de radicale pentru a nu li 
se putea descoperi rădăcini în trecut“ (vezi foarte buna lui lucrare A scrie și a 
face istorie, lași, 1981, p. 255 şi mai ales paragraful Tradiţie și înnoire sau „mersul 
revoluției“, p. 251-261). 

„D-lor, ideile politice, în generalitatea lor, stau toate publicate 
în cărţi, ba sunt chiar, pentru înlesnirea cititorilor, așezate în 
ordine alfabetică și prin dicționare. Cine vrea să cate aseme- 
nea idei, numai cât să fie vorba de ele, găsește câteva va voi și 
unde va voi. În deosebire de aceste generalităţi, adevăratul 
progres al unei politici reale este scoaterea la iveală și elabo- 
rarea acelor idei care, într-o anume țară și într-un anume 
timp, sunt indicate în împrejurările de fapt și trebuiesc aduse 
la îndeplinire în ordinea treptată a urgenţei și a importanţei 
lor în timpul apreciabil al generaţiei în care se produc“. Evi- 
dent, scopurile nu sunt aceleași. La un Gh. Gr. Cantacuzino — 
de pildă — progresul măsurat însemna posibilitatea de a-și pu- 
tea păstra cât mai mult timp întinsele sale moșii, la un Emi- 
nescu sau un Motru scopurile sunt altele: păstrarea identităţii 
proprii a civilizaţiei și etnicităţii poporului român. Pentru Emi- 
nescu civilizaţia adevărată răsare nu din „maimuţarea“ obi- 
ceiurilor instituţiilor şi limbilor străine, ci din dezvoltarea 
firească și organică a forțelor și facultăţilor proprii. Pentru el 
nu există o singură civilizație umană, valabilă pentru toți, ci 
fiecare naţiune avea o civilizaţie a ei (de fapt problema se pu- 
ne în sensul că fiecare naţiune are un fel propriu de a asimila 
bunurile unei civilizații general umane și de a o îmbogăţi cu 
resursele sale de inteligență și de creativitate). 

Opunându-se poporanismului care, pronunând opţiunea 
sa de democratizare a societăţii, uita o cerinţă esenţială, anume 
aceea a conservării identităţii proprii a poporului român față 
de celelalte popoare, C. Rădulescu-Motru cerea „obligaţiunea 
de a conserva înainte de toate neslăbită unitatea poporului însăși 
față de celelalte popoare“. După Motru forţa de conservare a 
unui popor nu stă în organizarea sa pe baze democratice mai 
largi decât ale altor popoare. Cel puţin faptul nu se probase 
încă până la el. Exemplul care i se dădea cu eroismul france- 
zilor care își apăraseră principiile democrației revoluționare 


! Apud N. Filipescu, Discursuri, Il, p. 75-76. 
2 C. Rădulescu-Motru, Pbporanismul politic și democraţia conservatoare, în 
„Noua revistă română“, nr. 14 din 12 iulie 1909, p. 214. 

nu i se părea convingător. Dacă armatele revoluţionare france- 
ze au fost atâta vreme învingătoare față cu întreaga Europă, 
faptul se datora, spune el, unei mai bune pregătiri a soldatului 
francez obișnuit cu tradiţia monarhiei războinice de până 
atunci, unei mai bune conduceri și nu principiilor revoluţio- 
nare înseși. Filozoful român nu ia de pildă în consideraţie nici 
faptul că principiile revoluționare aplicate pot stimula mai 
bine energiile unui popor și le pot canaliza mai eficient. Pen- 
tru el „democraţia în sine nu asigură deloc existenţa poporului 
democrat faţă de celelalte popoare“. Organizarea socială „cea 
mai puternică“ nu este aceea care se potrivește mai bine „ulti- 
melor noastre criterii de morală, care răspunde ultimei mode, 
ci aceea care pune în valoare în mod mai eficient diferitele 
elemente de care dispune societatea în scopul de a se apăra ca 
unitate. Evident, o interpretare teoretică de acest fel, dezvol- 
tată pe larg de Motru în lucrarea sa Puterea sufletească, avea 
ecou practic. Adică deschidea spre „o democraţie conservatoa- 
re“ și nu spre una reală. Ideea „cum este mai bine să fii“ ca 
popor trebuia subordonată lui „ce ești faţă de alţii“. Altfel spus 
„numai după ce exiști față de alţii rămâne să te gândești la 
cum este mai bine să fii la tine acasă“. Sau „înainte de a vedea 
cum te poţi organiza mai cu dreptate la tine acasă, trebuie să 
te îngrijești ca să te conservi ca popor“?. 


Un atare chip de a pune problema venea din constatarea 
dureroasă a istoriei românești, desfășurată, mai ales în ultimul 
veac și jumătate, sub permanenta amenințare a imperiilor ve- 
cine. Evident că în atare condiţii gândul de a conserva ființa 
naţională a poporului român trecea înaintea tuturor. Dar cum 
putea să intre această idee în contradicţie cu necesitatea demo- 
cratizării ţării? Dimpotrivă, prin intermediul democraţiei uni- 
tatea poporului devenea un fapt real. Speria însă drumul până 
la democraţie și gânditorii conservatori, ca și oamenii politici 
conservatori n-aveau încredere în noile forțe sociale pe care 


3 Ibidem, p. 214-218. 

procesul democratizării le chema la viață. „Poate să ni se pară 
nouă, ca foarte moral, scria Motru, ca muncitorimea unei ţări 
să se grupeze în comune autonome, unde fiecare cetățean să 
aibă ocazia să conducă și afacerile publice; dacă această auto- 
nomie însă nu dă și cea mai bună apărare a tuturor contra 
popoarelor dimprejur, ea nu este bună organizare și idealul 
său trebuie condamnat“f. 

Noţiunea de progres, împletită strâns cu aceea de demo- 
craţie și naționalitate, are, nu putea să nu aibă, un sens și un 
înţeles politic și social. S-ar putea spune că întreaga politică 
socială conservatoare și-a găsit aici resursele teoretice. 

Toţi conservatorii s-au pronunţat contra progresului în 
salturi, a progresului spectaculos. Vorba lui Barbu Catargiu, la 
22 iunie 1861: „Fiţi înţelepţi, fraților; răbdare și vor veni toate 
cu încetul“. Adversar al oricăror inovaţii intempestive, vio- 
lente, el își motiva această puternică credinţă cu explicarea că 
orice popor care trece nepregătit de la o stare politică primi- 
tivă la o libertate garantată numai pe hârtie este osândit a 
cădea, mai devreme sau mai târziu, într-o tiranie sigură*. Nu 
mai puţin periculoase i se păreau drepturile economice din- 
tr-o dată cucerite. La 25 mai 1862 recomanda „moralitatea“ 
ţăranului, ca anterioară oricăror drepturi. „Dacă vreţi să faceţi 
pe ţăran liber, trebuie să-l faceți virtuos, și, ca să fie virtuos, 
trebuie să-l moralizaţi“. Or, la acest rezultat nu se ajungea în- 
demnându-i pe țărani să ceară părți din moșiile proprietarilor 
lor. „Virtutea ce trebuie să învăţăm pe naţiune este de a res- 
pecta ce este al altuia, ca să i se respecte și ei într-o zi drep- 
tatea națională, ceea ce e al ei. Pusă sub incidenţa unui inte- 


1 Ibidem, p. 295. 

* Barbu Catargiu, Discursuri parlamentare (1859-1862 iunie 8), ed. cit., 
p. 269. 

* Anghel Demetrescu, care-i prefaţează discursurile şi îi aprobă părerile, 
îl cita în sprijinul afirmației de mai sus, pe A. de Tocqueville, cu lucrarea sa 
L ancien râgime et la Revolution (Ibidem, p. 55-56). 

è Ibidem, p. 342. 

res personal atât de pronunțat o atare concepţie n-avea rezis- 
tență practică. După cum nici n-a avut*. 

Ulterior, interesul direct va apare mai disimulat. Ceea ce 
nu va însemna diminuarea lui. Acolo unde nu este interesul 
personal al unuia sau altuia dintre gânditorii conservatori este 
interesul conservator în genere, ai cărui reprezentanți se fac. 
Evident, a explica întreaga gândire evoluționistă românească, 
suficient de bogată, numai prin prisma interesului material, de 
nuanţă conservatoare, ar însemna, cel puţin, un mod unilate- 
ral de judecată. Eminescu, Maiorescu, Xenopol, Conta sau 
Motru nu pot fi priviţi din acest unghi, căci se îngustează 
deopotrivă atât personalitatea lor în cultura română, cât și 
judecata noastră asupra lor. Ceea ce se poate afirma doar este 
că din concepţia evoluționistă s-a hrănit ideologia politică a 
conservatorilor. Apartenența de un grup sau partid cântărește 
uneori. Dar ea poate lumina laturi biografice, explica unele 
susțineri, dar nu poate vicia o întreagă gândire. 

Evoluţionismul era la el acasă la Junimea, ca o expresie a 
unui „Weltanschaunung“ naționalist”. Cei mai mulți erau for- 
maţi la lecturile din Lamarck, Haeckel, J. St. Mill, Spencer, 
Feuerbach, Comte, îi cunoșteau pe Sismondi sau Guizot sau 
școala istorică a dreptului a lui Savigny, sub influența căreia 
M. Kogălniceanu își concepuse sistemul său de reforme?. La 
Junimea, cum spunea T. Maiorescu, se gândea „mai mult en- 
glezește-evoluționar decât franțuzește-revoluționar“”. Același 


* Ironiile lui Petre Pandrea dovedesc peremptoriu cam ce impresie făcea 
asupra unui democrat un astfel de chip de a gândi (Portrete și controverse. Chestia 
socială în România, Bucureşti, 1946, p. 11). 

1 Bogdan Stugren dă ca reprezentanţi principali ai evoluţionismului în 
România pe V. Conta, A.D. Xenopol, PP. Negulescu, C. Rădulescu-Motru, 
M. Ralea, E. Speranţia, Lucian Blaga, cărora le alătură pe M. Eminescu, T. Ma- 
iorescu sau V. Pârvan, precizând totodată că „nu este vorba de o şcoală de filo- 
zofie evoluționistă“ (Evoluționismul în secolul 20. Certitudini. Divergențe. Idealuri, 
Bucureşti, 1969, p. 235-256). 

° Al. Zub, Junimea. Implicații istoriografie, lași, 1976, p. 247. 

* Ibidem, p. 246-256; Idem, Mihail Kogălniceanu istoric, laşi, 1974, 
p. 431-439. 

Maiorescu spunea în 1887: „Noi junimiștii nu suntem revolu- 
ționari. Nu doară că revoluţia nu ar fi una din căile pe care, 
general vorbind, s-a văzut uneori silită Istoria popoarelor a 
merge spre progres. Dar pentru ţara noastră, o ţară mică, in- 
tercalată între două mari puteri cotropitoare, o revoluţie este 
întotdeauna o calamitate. Cine începe ştie pentru ce o începe, dar 
nu știe niciodată în al cui folos sfârșește“ (subl. ns.)!. Un argument 
geopolitic esenţial pe care-l invocase și Kogălniceanu, nereco- 
mandând revolta maselor ca mijloc de a impune Unirea, pe 
care îl invoca Eminescu, scriind în 1876: „Dacă n-am avea veci- 
nic influenţe străine precum le avem, dacă am fi în Spania, 
atunci ne-am sparge capetele unul altuia până s-ar așeza lu- 
crurile. Dar acest lux de revoluţiuni sociale nu ne este permis 
nouă al cărui stat e vecinic o cestiune“!!. Argumentul îl invoca 
și P.P. Carp, precizând în 1882 că „Nouă revoluţiunile radicale 
nu ne sunt permise“. În 1892 același Carp, într-un discurs 
ţinut la Senat, afirma: „Istoria ne arată că acele țări care n-au 
ştiut să se lecuiască singure de această boală a reformelor care 
se succed prea repede una după alta, au fost lecuite de alţii, 
dar o dată cu lecuirea au pierdut individualitatea lor, au dis- 
părut ca naţiuni libere“!?. Nu se putea spune că nu era aceasta 
o judecată sănătoasă, născută din prudența seculară a româ- 
nilor, dar a invoca factorul extern pentru conservatorismul 
excesiv intern, primul apărând ca o sabie a lui Damocles, 
putea fi o tactică politică inteligentă, dar nu era și o soluţie 
pentru popor, lăsat în nemulțumire și într-o permanentă stare 
revendicativă. Aceasta din urmă risca să se transforme, cum 
s-a și întâmplat, într-un... 1907. 


Evoluție da, dar nu o evoluţie care să presupună, cum cre- 
deau liberalii, „o ordine în mișcare“, ci „ o ordine în rezis- 


10 T, Maiorescu, Istoria contimporană a României, Bucureşti, 1925, p. 40-43; 
Idem, Asupra discursului parlamentar al d-lui Alex. Djuvara, în „România Liberă“, 
nr. 3079 din 3 decembrie 1887. 

1! M. Eminescu, Opere, vol. IX, p. 173. 

1 PP. Carp, Discursuri, vol. I, p. 302. 

tență“!?. P.P. Carp condamna categoric pe toți exponenţii idei- 
lor revoluţionare ca pe oameni „cari, neputând face propria 
lor fericire, se cred apți a face fericirea unui popor întreg și 
vor veni cu utopii, cu idei vagi și generale, să le aplice, în nu- 
mele libertăţii, egalităţii și fraternității, idei răsturnătoare de 
orice dezvoltare națională“. „Noi nu suntem în situaţiunea 
naţiunilor mari cari pot suporta orice experienţă“ — susținea 
și T. Maiorescu. Evoluţionismul istoric, arăta el, „ne învață în 
mod categoric că revoluțiunea este un mijloc primitiv de în- 
dreptare necesar societăților care nu sunt complet organizate 
politicește spre a respecta drepturile tuturora și a subveni 
nevoilor lor comune“. Or, societatea română crea „mijloace 
normale“ de regenerare a organismului ei și atunci necesitatea 
unei revoluții nu mai apărea, progresul realizându-se pe calea 
evoluției”. „Suntem un partid de ordine, iar nu un partid de 
anarhie — spunea Al. Lahovari în Senat la 15 noiembrie 1888, 
referindu-se la Partidul Conservator —, un partid de reforme, 
iar nu de revoluțiuni, și credem că acest progres are drept la 
repaos, și nu voim să-l turburăm necontenit cu urile și pa- 
siunile noastre“!$. 

Combătând poporanismul și, în genere, orice experienţă 
izvorâtă dintr-o reacţie contra Occidentului (îl cita pe Lev Tol- 
stoi, La révolution russe, sa portée mondiale), C. Rădulescu-Motru 
îi contesta orice viabilitate pe pământul românesc. O astfel de 
experiență putea fi urmată eventual de poporul rus, spațiul 
său material fiind foarte întins („și pe acest spațiu se pot face 
multe experiențe“). Celelalte popoare, lipsite de vastitatea 
aceasta spațială, era „mai cuminte a urma calea civilizațiunii 
apusene“. Dacă în Rusia, utopia poporanismului era de în- 


13 IG. Duca, Doctrina liberală, în Doctrinele partidelor politice, Institutul Social 
Român, București, 1922, p. 105. 

14 P.P. Carp, op. cit., vol. I, p. 99. 

15 Reflecțiuni asupra vieții noastre politice, IV, în „Constituţionalul“, an I, 
nr. 24 din 13/25 iulie 1889; Z. Ornea, Junimea și junimismul, p. 176. 

15 Al. Lahovari, Discursuri parlamentare (1888-1891), Bucureşti, 1915, p. 13. 

17 C. Rădulescu-Motru, Puterea sufletească, ediţie definitivă, București, 1930, 
p. 227 (prima ediţie, 1907). 

teles, preciza Motru în altă parte („imensitatea ţării își are ilu- 
ziunile sale sesizabile“), în România, care nici nu-și adunase la 
un loc pe toţi fiii ei, propagarea de astfel de utopii era de 
„necrezut“lă. 


Gânditorii conservatori susțineau progresul treptat, potri- 
vit firii și tradiţiilor poporului român!?. Orice reformă nouă 
trebuia să aibă răgazul de a se statornici și o alta trebuia să fie 
efectul experienţei, care numai ea singură putea să arate ce 
trebuia păstrat și ce trebuia schimbat. Același evoluționism 
organic îl întâlnim exprimat, ca singură cale de urmat, la 
A.D. Xenopol, Th. Rosetti, V. Pogor sau V. Conta*. Necesitatea 
unei pronunţate organicități a evoluţiei poporului român o 
susține puternic (cum am văzut) M. Eminescu. El punea la te- 
melia legității categoriile organicului. Ceea ce se potrivea unei 
vârste nu convenea și alteia. România se afla într-un alt stadiu 
al evoluţiei sale decât civilizaţia apuseană. Și de aici neadec- 
varea. Spre deosebire de junimiști, mergând pe același drum, 
naturalist organic, al epocii, Eminescu l-a depășit, „prin viziu- 
nea unui destin etnic — viziune alimentată de istorismul ger- 
man (Herder, Hegel) — care asocia ideea naţională cu aceea 
a progresului“?. Această viziune, foarte fertilă în epoca urmă- 
toare, de la ea împărtășindu-se mulţi, o împărtășea și un Aurel 
Popovici, a cărui gândire politică în reflecţiile sale asupra so- 
cietăţii românești este foarte adesea dependentă de Eminescu. 
Gânditorul și omul politic ardeiean credea și el că limba, cre- 
dinţele și moravurile mențineau un popor, iar legile noi îi dă- 
deau putinţa de dezvoltare firească mai departe, însă numai 
dacă erau „în potrivire“ cu caracterul acelui popor. Altfel 
poporul se alegea cu „legi perfecte“ pe hârtie, iar în fapt cu 


12 Idem, Poporanismul politic şi democraţia conservatoare, în „Noua revistă 
română“, nr. 14 din 12 iulie 1909, p. 215. 

1% Doctrina conservatoare, în „Epoca“, an III, nr. 829 din 31 august 1888. 

* Vezi Al. Zub, op. cit., p. 249 și urm.; Z. Ornea, op. cit., p. 176 şi urm. 

2 Al. Zub, op. cit., p. 251-252. Vezi, mai pe larg, în Paul Georgescu, Naţio- 
nalismul lui Eminescu, București, f.a., p. 17-19. 

nemulțumirea adusă de „siluirea“ propriei sale naturi”. 
A.C. Popovici recomanda tuturor democraţilor români carac- 
terizarea pe care Friederic al II-lea al Prusiei i-o făcuse lui 
Iosif al II-lea: „totdeauna face pasul al doilea, înainte de a fi 
făcut pe cel dintâi“. 


Toţi gânditorii şi oamenii politici conservatori au susținut 
teoria progresului „măsurat“ a unei dezvoltări nebruscate a 
societăţii românești. Dacă n-au susţinut-o toți teoretic, au fă- 
cut-o cu toţii în practică. M. Vlădescu, replicându-i lui C. Stere 
în Parlament, declara în 1901 că în mersul unei societăți există 
două forțe: una de conservare și alta de transformare evolu- 
tivă. Pe cea dintâi o identifica cu tendinţa de a menţine starea 
unei societăţi cu toate credinţele și tradiţiile sale, cu toată în- 
făţișarea sa etnică, adică ceea ce pentru organismul uman era 
ereditatea. Cea de a doua îi apărea (și aici împărtășea punctul 
de vedere al unor liberali, cum era T. Dragu) ca adaptare la 
noi necesităţi. Din jocul acestor două forțe, din armonizarea 
acţiunii lor antagoniste ieșea cheia progresului social, „căci în 
această antiteză de conservare și de progres este și puterea de 
viaţă a unei naţiuni“. Armonia și echilibrul lor îi dădeau în- 
credinţarea că „o societate posedă germenul vieţii“, că „ea este 
capabilă de o dezvoltare ulterioară şi posedă în sine semnul 
indubitabil că poate să meargă mai departe“. 

M.G. Cantacuzino în 1905, în replică cu E. Costinescu, de- 
clara că cea mai de căpetenie îndatorire a unui partid conser- 
vator este „să păstreze legătura cu trecutul“. Dar se grăbea să 
adauge că prin aceste cuvinte „nu înțelege câtuși de puţin o 
înţepenire pe loc sau o evoluțiune prea zăbavnică a neamului 
nostru, ci dezvoltarea lui firească, potrivit cu tendinţele, cu 
datinele, cu năzuinţele astfel cum i le-a hărăzit trecutul“?. 


21 Aurel C. Popovici, op. cit., p. 108, 65. 

2 D.A.D., sesiunea ordinară 1901-1902, nr. 14, şedinţa de la 30 noiembrie 
1901, p. 61. 

3 M. G. Cantacuzino, Conservatorismul nostru — liberalismul lor, discurs rostit 
în ziua de 3 decembrie 1905, Bucureşti, 1905, p. 7-8. 

Dacă poporul român își însușea idei noi, trebuia să le întipă- 
rească în solul său cu sigiliul etnic specific. Fără o neîntreruptă 
legătură cu ceea ce a fost soarta neamului românesc ar fi fost 
o continuă zvârcolire*. O atare viziune a dezvoltării atrăgea 
după sine și un alt principiu: „păstrarea neclintită a spiritului 
de ordine“, ordinea fiind, după Cantacuzino, „cum s-ar zice 
igiena statelor și a societăţii contra oricărei ideologii sau de- 
magogie“. Ce însemna la fiul Nababului a păstra ordinea? 
„Una din cele mai elementare reguli ale ordinei în stat este 
respectarea îndărătnică a proprietăţii, temelia oricărei societăți“ 
(subl. ns.)*1. Şi astfel un discurs, de altfel frumos, eșua pe 
pragul unui interes personal foarte concret. 


Evoluţionismul justifica toată politica, mai ales socială, a 
conservatorilor. „Noi, d-nii mei, credem că procesul de în- 
dreptare a disproporţiunii între proprietatea mare și proprie- 
tatea mică este un proces de evoluţiune“, o declara de pildă, 
deschis, Al. Marghiloman, referindu-se și el la acea chestiune 
socială și economică esenţială care era chestiunea rurală”. 
Ideea progresului măsurat domină gândirea conservatoare şi 
după primul război mondial. Același Maghiloman afirma în 
1923 că „doctrina conservatoare este aceea care ţine drept un 
adevăr istoric că progresul real, durabil nu se poate face prin 
salturi și că el nu poate fi decât rezultatul unei legături ar- 
monioase a trecutului cu prezentul“. Altfel spus, instituţiile 
viabile ale unei societăţi se dezvoltă prin ele însele, prin viaţa 
normală a acelei societăţi. Sigur că dezvoltarea lor „trebuia aju- 
tată“, însă în nici un caz „aruncată“ într-o formulă nouă, „alcă- 


* Cantacuzino amintea de „potopul de neamuri străine“ care a curs pe 
pământul şomânesc: „Aici mai mult ca oriunde, prezentul e plămădit din jert- 
fele trecutului, aici mai ales, noi, cei veniţi în urmă, călcăm pragul vieții greu 
încărcaţi de datorii către acel lung şir de morţi, care ne-au deschis calea“ 
(Ibidem, p. 9). 

2 Ibidem, p. 52. 

25 Discursul d-lui Al. Marghiloman rostit în ședința Senatului de la 12 martie 
1914. Doctrina conservatoare şi revizuirea Constituţiei, București, 1914, p. 8. 

% Al. Marghiloman, Doctrina conservatoare, Bucureşti, 1923, p. 5-6. 

tuită într-un cabinet de lucru“. Progresul ar fi deci o manifes- 
tare a dezvoltării „conștiinței colective și nu voința impusă a 
unei singure rațiuni“. Doctrina conservatoare nu poate să piar- 
dă din vedere, după Marghiloman, mai întâi trecutul și tra- 
diţia și apoi realitatea prezentului („starea reală a țării“). Nu- 
mai așa ea este „o doctrină a realității“. Un popor ca cel 
român, credea șeful conservatorilor, cu atât mai mult trebuie 
să aibă în vedere tradiţia, cu cât „noi nu suntem un popor al 
tradiţiilor“. Afirmația lui Marghiloman — hazardată, pentru 
că românii aveau puternice tradiţii, este drept însă populare, 
în largul înțeles al cuvântului și nu „aristocratice“, clasa 
suprapusă fiind de-a lungul unui timp istoric foarte zbuciumat 
destul de cosmopolită — era făcută pentru a atrage încă o 
dată atenţia asupra necesităţii „de a fi atenți și prevăzători“. Și 
mai era făcută pentru un scop, de a singulariza tradiţia pro- 
prietăţii, care după același Marghiloman era prima tradiţie a 
neamului românesc. Nu în sens metaforic, ci foarte concret, ea 
fiind nu o creație legislativă, ci o întrupare a activităţii și ini- 
ţiativelor particulare, „născută o dată cu intrarea omului în 
societate“*. Pentru N. Filipescu un partid conservator trebuia 
să fie mai întâi „credincios trecutului“. Apoi să fie un partid” 
care să tindă ca „progresul să se producă potrivit datinelor 
unei țări“, să fie o piedică nu în calea progresului, ci doar 
„împotriva acelor inovaţiuni care ţintesc a ne însuși din afară 
elemente de civilizaţiune potrivnice geniului nostru naţional“%. 


În secolul al XIX-lea, de când stabilim începuturile doc- 
trinei conservatoare moderne, exista o anumită structură so- 
cială, net avantajoasă marilor proprietari rurali. Susţinând un 
progres moderat, transformări lente, nici o bruscheţe în dez- 
voltare, doctrina conservatoare prelungea în fapt o stare so- 


21 Ibidem, p. 6-7. 

2% Ibidem, p. 4; vezi și Const. Gr. C. Zotta, N. Tulceanu, Partidele politice din 
România. Istoricul și progresul lor, Bucureşti, 1934, p. 30. 

2 D.A.D., sesiunea extraordinară 1899, nr. 6, ședința din 20 iunie 1899, 
p. 72. 

cială moștenită. Nu în forma moștenită, firește, dar transfor- 
marea acesteia nu trebuia să meargă prea repede pentru că 
altfel acea stare socială îşi pierdea identitatea proprie și nu se 
mai putea revendica din ea însăși într-o dezvoltare ulterioară. 
Numai că acea stare socială nu era un rod al „inegalității na- 
turale“%, sau nu era aceasta în primul rând. Ea era și fructul 
exploatării unora de către ceilalți și întreaga mișcare demo- 
cratică română contrazice de la bun început pe acești „ceilalți“, 
contestându-le „drepturile naturale“. Inevitabil, echilibrul for- 
telor sociale se perturbă cu prefacerile economice şi sociale 
continui și la un moment dat, cum a fost după primul război, 
foarte repezi. Victoria n-avea cum să fie decât a noilor forțe. 
Conservatorismul rămâne tot mai mult fără „prezent“ dar 
foarte romantic. O doctrină de regrete, cum de altfel și apare 
în bună măsură după război. 

Nu este „o evoluţie liniștită“ în viziunea conservatorilor asu- 
pra noţiunii de progres, în genere, și social, în speţă. La în- 
ceputul veacului, de pildă, se observă din nou un proces de 
diferenţiere politică și socială doctrinară, determinat de „nuan- 
tarea mai vie“, cum spunea Gr. Păucescu!!, a grupărilor și in- 
tereselor sociale. O diferenţiere nu numai între partide, înca- 
drată accentuării deosebirilor de ansamblu între liberali și 
conservatori, dar vizibilă în chiar rândurile aceluiași partid. 
Ascensiunii aripii burgheze brătieniste la liberali, îi corespun- 
de, la adversarii lor politici, ridicarea takiștilor. Atare înălțări 
politice au și justificări teoretice. „Avem tradiţiunea“, declara 
Take Ionescu, revendicând pentru conservatorii democrați și 
„adevăratul“ trecut conservator, „căci noi urmărim adevăratele 
idei conservatoare“. Aceste idei erau „evolutive“, preciza Take 
Ionescu, nu în sensul că „ţineau socoteală de interesele con- 
servatorilor“, ci de „interesele conservaţiunii sociale“. Adică, 


3 V, Madgearu, Doctrina țărănistă, în Doctrinele partidelor politice, p. 80. 

3 „Revista democraţiei române“ din 10 aprilie 1911, p. 425. 

3? Discursul lui Take Ionescu rostit la întrunirea Partidului Conservator Democrat 
din Roman în ziua de duminică, 30 martie 1908, în Discursurile d-lui Take Ionescu 
de la 20 ianuarie—22 iunie 1908, p. 78. 

nu apărau și nu păstrau „cetățuile nimănui“, ci apărau și păs- 
trau „temeliile casei comune, ale societăţii românești“; nu erau 
conservatoare ca să asigure „transmisiunile de șefie din tată în 
fiu“ (chestiune care îl preocupa în cel mai mare grad pe fiul 
negustorului de la Ploiești), în virtutea vreunei pretenţiuni, ci 
erau conservatoare ca să asigure „transmisiunea din generaţie 
în generaţie a patrimoniului strămoșilor noștri, care să treacă 
intact și mărit urmașilor noştri’. Dincolo de procedeul obiș- 
nuit, de a atribui doar adversarilor ambiţii și satisfacerea pro- 
priilor interese, în vreme ce tu..., era la mijloc o lărgire de 
arie socială a ideilor conservatoare. Era, cum spunea Take 
Ionescu la 21 mai 1908, „așezarea ideilor conservatoare pe 
baze atât de largi încât nimic și nimeni să nu le poată cutre- 
mura“%. Extinderea acestor idei s-a făcut însă, prin Take Io- 
nescu, mai mult la suprafaţă. Adică n-au adâncit, cu spirit de 
înțelegere, fenomenele sociale românești, ci ideile conserva- 
toare au fost mai curând un simplu adăpost pentru cât mai 
mulți aderenţi care, foarte mulți, nu se remarcau deloc prin 
fidelitate faţă de ele, ci printr-un pronunţat spirit practic, ga- 
ranţie de satisfacere a propriilor interese. 

Până la urmă evoluţia doctrinei politice conservatoare a ră- 
mas prea înceată. De aceea ea nici nu va fi capabilă să se aco- 
modeze noilor cerinţe ale societății românești de după reali- 
zarea statului naţional al tuturor românilor. 


În felul de a privi progresul însă nu trebuie să ne închi- 
puim o deosebire prea mare între doctrina conservatoare și 
cea liberală, cel puţin nu în manifestarea lor din perioada de 
la sfârștul veacului trecut și începutul acestuia. În rari mani- 
festări de natură doctrinară ale liberalilor această nedeosebire 
apare limpede. I.G. Duca spunea în 1923 că liberalismul re- 
prezintă în esenţa lui ideea de progres. Dar ce se înțelegea 
prin progres? Progresul nu însemna salturi, nu era violență, 


33 Ibidem. 
3 Discursul rostit la bachetul Partidului Conservator Democrat din Râmnicul-Vâl- 
cei, în seara de miercuri, 21 mai 1908, în Ibidem, p. 125. 

nu „zvâcnire incoerentă, ci mișcare organizată“; „progresul e 
grija, grija permanentă a viitorului, e preocuparea de a-l pre- 
găti, de a-l asigura“. Duca se declara partizan, și o făcea în 
numele doctrinei liberale, al unui progres „prin ordine, prin 
democraţie, prin naționalism și prin armonie socială“, căci 
„dezordinea e generatoare de anarhie“. Progresul nu era posi- 
bil decât „prin evoluţie și evoluţia nu poate fi dobândită fără 
armonia socială“. Or, cum am observat, conservatorii nu fă- 
ceau altfel. Duca însuși, încercând să vadă deosebirea între 
cele două doctrine, liberală și conservatoare, eșuează în expli- 
caţii ca: doctrina conservatoare e „o doctrină de rezistenţă“, 
care „trage înapoi“. Fraze frumoase ca: „cele două doctrine 
sunt nedespărţite, legate una de alta întocmai ca umbra de 
lumină. Vă cer voie să prefer lumina umbrei care se târăște 
după ea“ — dovedeau cel mult că Duca era un meșter al vor- 
bei frumos orânduite, dar nu şi un doctrinar. 

Evident, deosebiri există. Dar există mai mult în felul de 
aplicare a ideii de progres, decât în cea de explicare teoretică 
a acestei noțiuni. Lipsește o burghezie importantă care să dea 
un puls mai repede liberalismului român*. Toată transfor- 
marea capitalistă românească din a doua jumătate a veacului 
al XIX-lea nu îmbracă un caracter revoluţionar, ci unul evolu- 
ţionist. Faptul explică îndeajuns de ce doctrina liberală se 
întrepătrunde atât de mult cu cea conservatoare, de ce și una 
și alta sunt în fond adepte ale unui progres fără salturi. Li- 
beralismul din faza sa revoluţionară se dezvoltă într-una evo- 
lutivă. Ideea revoluționară, a progresului prin salt, va fi pre- 
luată și dusă mai departe de doctrina socialistă”. 


Evoluţia liberalismului este sinonimă cu evoluţia capitalis- 
mului și, deci, cu a burgheziei. Liberalismul militant din prima 
jumătate a veacului al XIX-lea, militant prin caracterul lui 


% LG. Duca, Doctrina liberală, în Doctrinele partidelor politice, p. 103-105. 

* Asupra liberalismului român vezi valorosul studiu al lui Gh. Platon, mai 
sus-amintit. 

% Jean Touchard, Louis Bodin, Pierre Jeannin, Georges Lavan, Jean Siri- 
neli, Histoire des idées politiques, vol. II, Paris, 1967, p. 517. 

național, devine după aceea foarte impregnat de pozitivism. 
Evident nu putem vorbi de liberalism exclusiv ca o filosoie a 
burgheziei și care nu asigura decât drepturi și libertăţi pentru 
această clasă. Dar, incontestabil, burghezia este clasa care pro- 
fită cel mai mult. „Sous la garde de nos idées venez placer vos 
intérêts“ — scria ironic Charles de Rémusat, caracterizând li- 
beralismul francez, totdeauna strâns legat de apărarea intere- 
selor burgheziei”. Invectivele pe care adversarii politici le-au 
adus liberalilor români pe aceeași linie aveau aceeași scuză și 
acoperire. „Cercetaţi de aproape aplecările partidului liberal 
de douăzeci de ani încoace — spunea Gr. G. Cantacuzino în 
1905 — și îl veţi vedea pururea înțepenit în ipnoza câștigurilor 
materiale, stăpânit în mod bolnăvicios de grija de a-și îmbogăţi 
partizanii şi de a-și spori mijloacele, de a îndestula această 
grijă“%. În Partidul Naţional-Liberal se adăpostește într-adevăr 
o burghezie avidă, grăbită să ajungă din urmă și să egalizeze 
material pe marii proprietari. Nu în mică măsură contribuise 
la aceasta Ion C. Brătianu. El însuși om integru, Brătianu con- 
sidera că România intrase în „epoca ei de fier“, idealul oare- 
cum doctrinar al fratelui său Dumitru și al marelui său prieten 
C.A. Rosetti nu mai corespundea acestei epoci. Ceea ce era 
neapărat necesar, credea șeful liberalilor, era să se creeze ra- 
pid o clasă burgheză, capabilă să conducă ea economia ţării şi 
nu străinii. Acest scop i se părea mai de seamă decât toate. Şi 
atunci el a încurajat un „spoils system“ și a întărit partidul 
liberal pe principiul „îmbogăţi-ţi-vă, orientându-l spre țeluri 
pur materialiste“. 


* Ibidem, vol. Il, p. 518. 

% M.G. Cantacuzino, Conservatorismul nostru — liberalismul lor, p. 66 (un 
exemplu dintre numeroasele altele). Eminescu nota; „La noi liberalismul, pre- 
textat al naturilor cotilinare, în loc de a democratiza clasa de sus, a avut din 
contră rezultatul de a aristocratiza o clasă nenumărată de indivizi, cari ne- 
vroind a munci, având chiar ruşine de muncă, aspiră de a ajunge la vază și de 
a face avere pe calea demnităţilor statului, începând de la miile de funcțiuni 
mici și sfârșind cu înseși fotoliile ministeriale“ (M. Eminescu, Opere, vol. IX, 
Publicistica 1870-1877, p. 34). 

39 Vezi interesantele constatări ale lui R.W. Seton-Watson, în Histoire des 
Roumains de l'époque romaine à l'achèvement de l'unité, p. 395-396. 

Și doctrina liberală, ca și cea conservatoare, considera dez- 
ordinea ca „generatoare de anarhie“, păstrarea ordinii fiind 
așadar condiţia însăși a progresului. Dar la liberali, după ex- 
presia lui Duca, era vorba de „ordine în mișcare“ și nu de „or- 
dine în rezistenţă“, cum se întâmpla, după același, la conser- 
vatori. I.I.C. Brătianu exprima mai clar această idee doctri- 
nară, fără a mai fi antitetic, procedeu de cele mai multe ori 
simplist. În 1909 proaspătul șef al liberalilor declara: „În par- 
tidul nostru este o dublă și permanentă preocupare, aceea de 
a nu pierde niciodată din vedere un ideal înalt, care să ne 
mențţie viu caracterul de partid de progres și aceea de a nu 
pierde niciodată de sub picioare un drum sigur, care să ne 
menţie necontenit caracterul de partid de guvern“. Era clar, 
așadar, că după cum nici la conservatori nu există o doctrină 
politică în sine, ci era subordonată scopurilor practice ale lup- 
tei politice imediate, tot astfel nu exista nici la liberali. In- 
teresul partidului era puternic subliniat, era dominant până la 
a pune în umbră orice altceva. Era însă și o deosebire impor- 
tantă: interesul liberal era conform progresului burghez — 
progresul societăţii atunci. 


140 DA.D., sesiunea ordinară 1909-1910, nr. 16, ședința din 5 decembrie 
1909, p. 145. 

6. „Nationalism“ 


O latură importantă a doctrinei politice conservatoare era 
ceea ce se numea în epocă naționalismul, adică grija pentru 
păstrarea și dezvoltarea fiinţei etnice proprii a poporului ro- 
mân, „tendința firească a oricărei individualități de a-și păstra 
felul ei de a fi“, cum îl definea A.D. Xenopol!. Naționalismul, 
ca concepţie, avea desigur în conţinutul său și lupta contra 
elementelor străine care tindeau să subjuge sau să stăpânească 
pe un teren sau altul organismul etnic românesc. O luptă care 
nu presupunea însă nimicirea acelui element străin, ci circum- 
scrierea lui, adaptarea lui intereselor mediului românesc prin 
subordonare. Naționalismul exagerat nu caracterizează deloc 
doctrina politică a conservatorilor români. Acest sens îl va lua 
la A.C. Cuza, de pildă, la alți gânditori români de dreapta sau 
la grupări și partide de această nuanţă de mai târziu. La con- 
servatori nu putem vorbi însă decât de un naționalism organic 
sau, cum îl caracteriza acelaşi Xenopol, „folositor neamului ce 
trebuia întărit“. Un lucru nu li se poate reproşa acestor „boieri 
moderni“ care au fost conservatorii, faptul că și-au iubit ţara. 
Atât de retrograzi în abordarea chestiunilor sociale, ei sunt, 
prin toți reprezentanții lor, integrați puternic rosturilor na- 
tionale ale acestui popor. Al. Lahovari sau N. Filipescu sunt, 
în acest sens, exemple tipice. 

N. Filipescu își teoretiza astfel concepțiile: „Un partid con- 
servator este acela care, faţă de idealul de egalitate și de bun 
trai material care trebuie să preocupe în primul rând un par- 
tid liberal, aşterne un ideal atât de măreț al neamului, încât 
numai el e în stare să facă unele sacrificii care uneori îl fac 
impopular, cum sacrificiul ideilor de egalitate politică ori de 
egalitate în repartiţia averilor“. Contradicţia între democraţie 


! A.D. Xenopol, Naţionalism și antisemitism, în „Noua revistă română“, nr. 18 
din 8 februarie 1909, p. 276. 

? D.A.D., sesiunea extraordinară 1899, nr. 6, şedinţa din 20 iunie 1892, 
p. 72. 

și susținerea unei politici naționale eficace nu există în fapt. 
Dimpotrivă, convergenţa lor le dădea mai multă viață ambe- 
lor. Dar Filipescu apăra o anume poziţie politică și socială și o 
stare de fapt. 


Însă nu patriotismul păturii conducătoare românești inte- 
resează doctrina politică, adică nu acest sentiment în sine, ci 
latura sa sociologică. După P.P. Negulescu orice partid politic, 
care să merite cu adevărat acest nume, este un partid naţio- 
nal?. Este naţional pentru că își propune ca ideal ușurarea 
prezentului şi asigurarea unui viitor mai bun naţiunii din care 
făcea parte. Dacă partidul liberal avea în titulatură „naţional“, 
iar cel conservator nu avea, nu însemna că ultimul nu era și 
el național. A fi naţional „pretutindeni și întotdeauna“ era „cea 
dintâi și mai fundamentală condiţie a progresului social“. 
Adică după cum dezvoltarea unui organism nu se putea grăbi 
fără primejdie pentru el, tot așa progresul unei naţiuni nu se 
putea face decât „încetul cu încetul“. Deși temperată, tendința 
liberală de a reforma mereu era, credea Negulescu, vătămă- 
toare, mai ales naţiunilor tinere. Liberalii români voiseră re- 
pede o Belgie a Orientului aici la gurile Dunării, introducând 
necontenit forme de viață proprii Occidentului. În felul acesta 
se nesocotea condiţia de căpetenie a progresului social care 
era naționalul. Acesta cerea ca „printr-o înțeleaptă rezervă, să 
dea naţiunii noastre putinţa să scoată din propriul ei fond su- 
fletesc formele nouă de viaţă cerute de noua ei situaţie și să-și 
asimileze fără primejdie pe cele ce trebuiau să fie împrumutate 
de la străini“. Or din acest punct de vedere „partidul conser- 
vator a fost dar, în evoluția noastră politică, partidul prin 
excelență naţional. 

P.P. Negulescu construise el însuși un cadru teoretic potri- 
vit pentru a trage concluzia care-i convenea. Orice democrat 


3 PP. Negulescu, Principiul naționalismului în politica conservatoare, B.A.R., 
secţia mss., fond PP Negulescu, VII, mss. 17, f. 3, 4. 

1 Ibidem, loc. cit., f. 4. 

5 Ibidem, loc. cit., f. 5-10. 

îi putea reproşa că nu era român adevărat acela care voia să 
țină poporul său în afara progresului general numai de teama 
de a nu se contamina de „străinisme“. Cum s-a arătat România 
nu putea rămâne la o parte de curentul general. Ceea ce era 
însă foarte adevărat era că fără să se țină seama de condițiile 
naționale specific românești orice import de teorii era con- 
damnat de la început să nu fie viabil. Toți gânditorii conser- 
vatori, și nu numai ei, desigur, plecau de la un considerent 
esențial: românii, care nici nu-și desăvârșiseră unitatea lor po- 
litică, trebuiau cu deosebire să-și conserve fiinţa lor naţională 
proprie, „naționalitatea“, cu un termen foarte uzitat la sfârșitul 
veacului trecut. Configuraţia exactă a statului tuturor români- 
lor urma s-o hotărască împrejurările istorice concrete. Până 
atunci ceea ce conta era tocmai ca poporul care trebuia să se 
strângă laolaltă în cadrul aceluiași stat să rămână el însuși, cu 
entitatea sa naţională specifică. Generaţia de la 1848 nu gân- 
dise altfel*. N. Bălcescu o afirma explicit. Eliade Rădulescu la 
fel. Mai târziu o afirma Eminescu. Din scrierile sale reiese lim- 
pede concluzia la care ajunge. D. Murărașu: „Nu la stat deci 
se gândea Eminescu, ci la naţiune. Nu veleităţile unei vieţi de 
stat îi atrag privirile, ci posibilitatea pentru români de a-și păs- 
tra libertatea conștiinței și limba lor. «Românul se vrea pe sine, 
îşi vrea naționalitatea, dar aceasta o vrea deplin»“f. Viaţa nati- 
onală trecea deci înaintea vieţii statale a neamului românesc. 
Faptul se justifica pe deplin prin situaţia de fapt de atunci, 
când peste jumătate din români erau sub alte stăpâniri, cu- 
prinși în alte state care, deocamdată, cel-puţin, nu păreau să 
se destrame. Și atunci ceea ce într-adevăr conta era să se încu- 
rajeze pe cât era cu putinţă viaţa lor naţională, în primul rând 
dezvoltând viaţa naţională a Regatului liber. „Cestiunea de că- 


* Şi nu numai la noi. Revoluționarul maghiar Kossuth spunea de pildă: „A 
pierde naționalitatea este a muri ca popor. De aceea naționalitatea și limba sunt 
mai scumpe decât libertatea; căci libertatea pierdută se poate recâștiga, dar na- 
ţionalitatea niciodată“ (vezi A.D. Xenopol, Românii și Austro-Ungaria, lași, 1914, 
p. 62). 

ê D. Murărașu, Naționalismul lui Eminescu, Cernăuţi, 1932, p. 69. 

petenie pentru istoria și continuitatea de dezvoltare a acestei 
țări este ca elementul românesc să rămână cel determinant, ca 
el să dea tiparul acestei forme de stat, ca limba lui, înclinările 
lui oneste și generoase să rămâie și pe viitor norma de dez- 
voltare a ţării și să pătrundă pururea această dezvoltare“. 

O viaţă naţională era posibilă în măsura în care românul 
își punea amprenta asupra a tot ceea ce se producea și a tot 
ceea ce era esenţial în dezvoltarea țării. Însemna aceasta a te 
ridica împotriva elementelor străine din ţară? Însemna afir- 
marea acestora? În toată acţiunea politică a conservatorilor nu 
întâlnim elemente xenofobe. Nici o măsură legislativă luată 
sub conservatori nu are menirea de a oprima elementele stră- 
ine din ţară sau, și mai rău, a le distruge. A.D. Xenopol, el 
însuși conservator în politică, explica aceasta: „Nu ne trebuiesc 
deci legi care să împiedice pe străini, ci măsuri de tot felul cari 
să încurajeze pe români. În locul urii și stânjenirii muncii 
străinilor trebuie ocrotirea și încurajarea muncii naţionale“. 
Adică în locul „prigonirii muncii străinului, sprijinul muncii 
românești“. Prin urmare, o acţiune pozitivă, nu una negativă, 
din toate punctele de vedere nerecomandabilă. Cu felul său 
tranșant de a fi, PP. Carp declara în Parlament: „Dacă voiţi să 
scăpaţi de evrei, nu este decât un singur mijloc: munciţi și 
civilizaţi-vă [...], singura cale ce poate să ne scape este munca 
pe calea economică; căci și în concurenţa evreilor eu nu văd 
decât un stimulent de a dezvolta, pe câmpul economic, o mun- 
că mai intensivă decât cea de astăzi“. Unul din doctrinarii 
conservatorilor, C. Rădulescu-Motru, scria, în încheierea unui 
lung studiu: „Prosperitatea popoarelor nu cade din cer, ca un 
fel de pomană dumnezeiască, așa că singura ta grijă să fie să 
nu lași și pe străini alături de tine pe pământul pe care cade 
pomana; ci prosperitatea se cucerește prin muncă [...]; acela 
care muncește prosperă în dauna celui ce nu muncește sau nu 


7 M. Eminescu, Opera politică, ed. I. Creţu, vol. II, p. 389. 

2 A.D. Xenopol, Naţionalism şi antisemitism, în „Noua revistă română“, nr. 18 
din 8 februarie 1909, p. 278. 

PP Carp, Discursuri, vol. I, 1868—1888, p. 186. 

ştie a munci“. Cel care fixase ideea de mai sus, mai bine decât 
oricare altul, în conștiința contemporanilor săi fusese Emi- 
nescu. Încă în 1876 el scria, și va relua ideea în numeroase 
rânduri, că la civilizaţie nu se ajunge decât prin muncă: „Nici 
ziare, nici legi, nici academii, nici o organizaţie asemănătoare, 
cu cele mai înaintate nu sunt în stare de a înlocui munca, și o 
stare de lucruri care nu se întemeiază pe ea e o fantasmagorie, 
care va dura mai mult sau mai puţin, dar se preface în fum la 
suflarea recei realități“!!. În altă parte poetul adaugă: „Temeiul 
unui stat e munca, bogăţia unui popor stă în muncă, nu în 
bani“. Progresul regulat și sigur nu se face prin demonstrații 
și mișcări de uliţă, ci „numai și numai prin muncă“!?. Eminescu 
cerea tuturor contribuţia, numai și numai în schimbul acesteia 
dobândirea de drepturi în viața de stat, în virtutea unei „teorii 
sociale a compensaţiei“*. Prin această necesitate Eminescu 
judeca cu asprime prezentul societăţii românești, un prezent 
în care clasele productive slăbeau, iar cele neproductive spo- 
reau, un prezent în care o aristocrație istorică nu era, o clasă 
de mijloc pozitivă era foarte slabă și lipsa ei era suplinită de 
străini, în care singura clasă pozitivă, țărănimea, era în starea 
pe care „nimeni n-o pricepe, nimeni n-o reprezentează, nimă- 
nui nu-i pasă de ea“. Țăranul român era același „cu cel de mai 
înainte cu 50 de ani, dar sarcina ce o poartă e înzecită“!?. În- 
tr-o ţară fără export industrial „țăranul muncește pentru toţi: 
sigur şi necontestabil. Dantela de Bruxelles, galonul de pe 
chipiul generalului, condeiul de fier cu care scrim, chibritul 
cu care ne aprindem ţigara, toate ne vin în schimbul grânelor 
noastre și acest grâu îl produce însuși țăranul“, 


10 C. Rădulescu-Motru, Naționalismul, cum trebuie să se înțeleagă (sfârşit), în 
„Noua revistă română“, nr. 4 din 15 noiembrie 1909, p. 58. 

1! Citat după C. Rădulescu-Motru, op. cit., loc. cit., II, nr. 3 din 8 noiembrie 
1909, p. 37. 

1? M. Eminescu, Scrieri politice, ed. a IV-a, ed. D. Murăraşu, p. 54. 

* Asupra teoriei compensaţiei vezi Ilie Bădescu, op. cit., p. 304 şi urm. 

3 M. Eminescu, Opere, vol. IX, p. 172-173. 

1 Ibidem, p. 173. 

Eminescu a căutat să-și explice adevărul economic și social 
pe care-l trăia România după tratatul de Adrianopol. Pe de o 
parte, constata el, țara românească se îmbogăţea, dar masele 
ei muncitoare trăiau tot mai rău, iar elementele parazitare se 
înmulțeau. Care era cauza? Prima explicaţie pe care o dă este 
cea de mai sus, adică orice civilizaţie nu se realizează decât 
prin muncă. Or, această muncă nu era la înălțimea civilizației 
pe care societatea românească și-a apropiat-o. Viaţa publică a 
românilor avea deprinderi neadaptate noii civilizații. De pildă, 
regimul parlamentar presupunea discuția publică, dar 
politicienii se minţeau unii pe alţii. Activitatea economică nu 
era făcută cu răbdare, cu economie de timp și materiale, ci „de 
mântuială“. Cu alte cuvinte în politică nu se face politică, ci 
politicianism, iar în viaţa economică nu se muncea, ci se căuta 
„câștigul fără muncă“*. „Dușmanii noștri nu sunt în afară de 
noi, ci sunt în noi înșine; și ei se numesc (...) lenea, minciuna, 
lipsa de rezistenţă faţă de ispita viciului, orgoliului copilăresc 
pe care nu-l știm distinge de mândria cea nobilă și multe ase- 
menea slăbiciuni“ — scria C. Rădulescu-Motru, ducând mai 
departe gândul lui Eminescu”. Desigur, dacă exista „un sâm- 
bure greșit“ în organizarea societății românești nu era neapă- 
rată nevoie ca acel sâmbure să fie numai sufletesc, cum pre- 
supune Motru, și numai de la el să vină toate neajunsurile. 
Defecte ca cele de mai sus le au într-o măsură sau alta mai 
toate popoarele, dar diferenţa dintre dezvoltarea lor nu are 
totuși o cauză sufletească, decât numai în ultimul rând. Cau- 
zele sunt mai profunde, sunt de natură economică, geopolitică, 
de conjunctură internaţională, de organizare socială și abia 
mai pe urmă de natură psihică. Oricum, inadvertenţa dintre 
civilizația burgheză mai nouă și încă neformatele deprinderi 
moderne ale poporului român, pusă ca o cauză a relelor pre- 


* Aşa ne este schematizată teoria lui Eminescu de C. Rădulescu-Motru în 
studiul Naționalismul, cum trebuie să se înțeleagă, Il, „Noua revistă română“, nr. 3 
din 8 noiembrie 1909, p. 38. Mai pe larg vezi același, Cultura română și politi- 
cianismul, ed. a III-a, București, f.a., p. 199-250. 

15 C. Rădulescu-Motru, op. cit., loc. cit., p. 38. 

zentului românesc din a doua jumătate a veacului trecut, dacă 
nu ducea la înlăturarea acelor rele avea totuși meritul de a 
îmbogăţi cunoașterea de sine a societății noastre. Ea a fost 
deseori amintită și de alţi gânditori, conservatori sau nu. În 
acţiunea politică a conservatorilor a luat însă adesea forma 
unei arme politice. Mulţi conservatori căutau să motiveze, de 
pildă, opoziţia lor la o reformă agrară mai întinsă cu defectele 
ţăranului român, care ar fi fost leneș, bețiv, prea des presupus 
influențelor negative. Era, evident, pretextul apărării intere- 
selor personale*. 

„Naționalismul“ doctrinar conservator dacă nu va face prea 
însemnată carieră în politică, și-a arătat forța în judecarea și 
orientarea culturii românești. Mai întâi prin Junimea și apoi 
prin postmaiorescieni. Secolul al XIX-lea a fost cum s-a mai zis 
și „secolul individualismului“!* (următorul va şi mai pronun- 
tat). Eul fusese exaltat de romantism. Kant îi fixase etica și 
autonomia, indicase ca normă respectul omului în sine, „luat 
ca scop respectabil, nu ca instrument de exploatare“. Indivi- 


* O altă explicaţie a neajunsurilor societății românești a timpului său 
M. Eminescu o află în existenţa așa-numitei „pături superpuse“, noțiune mult 
comentată în epocă și după aceea. Vezi, de pildă, C. Rădulescu-Motru, op. cit., 
loc. cit., p. 38-39 şi nr. 18 din 8 februarie 1909, ca și Cultura română și poli- 
ticianismul, p. 199-250; A.C. Popovici, Naţionalism sau democraţie, p. 3-179; 
G. Ibrăileanu, op. cit., p. 140 și urm.; D. Murărașu, op. cit., p. 103 și urm.; Paul 
Georgescu, Naționalismul lui Eminescu; G. Călinescu, Contradicțiile erei burgheze 
oglindile în ideologia lui M. Eminescu, în Studii eminesciene, Bucureşti, 1965, p. 58 
şi urm.; Al. Oprea, Publicistica lui M. Eminescu, în M. Eminescu, Opere, vol. IX, 
p. 34-36; Ş. Cioculescu, Aspecte de critică socială eminesciană, în Studii eminesciene, 
p. 225-253; Ilie Bădescu, op. cit., p. 278 şi urm. Noţiunea de „pătură super- 
pusă“ nu trebuie luată ad litteram. Altfel se ajunge la afirmaţia total fantezistă 
a existenţei unei rase pur românești autohtone și a alteia „a parveniţilor“ și a 
„paraziţilor“, cea dintâi victimă şi cea de a doua călău. Nu insistăm asupra 
acestei teorii, căci nu „apartenenţa“ poetului în acel moment la partidul con- 
servatorilor o explică. Nu exista în acest partid o atare concepție și nu va exista 
nici mai târziu. Adversitatea sa politică continuă cu liberalii nu folosea astfel de 
argumente care foarte bine se puteau întoarce și împotriva lui. Noţiunea „pă- 
turii superpuse“ îi aparţine lui Eminescu și explicaţia ei poate cel mai bine o 
dă C. Rădulescu-Motru („Noua revistă română“, nr. 3, din 8 noiembrie 1909). 

16 Mihai Ralea, C. Rădulescu-Motru, filosof al culturii, în „Revista de filo- 
sofie“, vol. XVII, 1932, p. 101. 

dualismul politic câștigă drepturi importante înscrise în Con- 
stituţii. În filozofie, şi de aici în toată cultura, individualitatea 
devine o axiomă, sufletul omenesc o unitate specifică. Psiho- 
logia, de orice natură, exprimă puternic ideea că „viața sufle- 
tească e în funcţie de specificul individual“. Și, spunea Her- 
bart, citat de Maiorescu, istoria, ca și politica trebuiau să se 
întemeieze pe psihologie”. Maiorescu ca și Xenopol apelau și 
la Buckle în definirea raportului dintre natură și „direcțiunea 
sufletului“!. Imperativul culturii era astfel fixat: „Trebuie bine 
să ne însemnăm noi, românii, că orice progres pe calea civili- 
zaţiei nu are pentru noi o adevărată valoare decât întrucât re- 
flectează asupra naţionalităţii noastre“. Specificul unei culturi 
era determinat de psihologia etnică. Cel mai limpede definea 
aceasta Xenopol, fixând conţinutul unei culturi naţionale în 
păstrarea, dezvoltarea și cultivarea limbii, în statuarea rapor- 
turilor dintre componenții unui popor după formele „ce su- 
fletul său a dezvoltat“, în cercetarea trecutului istoric ca să se 
înțeleagă prezentul, în sfârșit, în cultivarea frumosului artistic 
al sufletului său%. Maiorescu arăta și el că pentru a deveni 
„cetăţean al lumii“ e nevoie „să devii mai întâi — și nu e de fel 
uşor — cetăţean al propriei tale patrii. Cât de mulți râvnesc 
însă la titlul de cosmopolit, și cât de puţini abia sunt patriodo- 
poliți“?l. Pe aceeași linie mersese Eminescu, susținând fervent 
„geniul naţional, spiritul propriu şi caracteristic al poporului“; 
pe ea vor merge cei mai de seamă gânditori români de după 
aceea. Dintre toţi, cel care va și oferi în acest sens „un sistem 


"7 LE. Torouţiu, Gh. Cardaș, Studii și documente literare, vol. Il, Bucureşti, 
1931, p. 51-52. 

15 Al. Zub, Junimea. Implicații istoriografice, p. 101. Vezi mai mult în Simion 
Ghiţă, Titu Maiorescu, filozof și teoretician al culturii, Bucureşti, 1975. 

° Apud Al. Zub, op. cit., p. 101. 

% A.D. Xenopol, Cultura națională, în „Convorbiri literare“, nr. 2, 1868, 
p. 159. Vezi o comparaţie a gândirii lui Xenopol cu Benedetto Croce, în acest 
domeniu, în studiul Angela Giustino Vitolo, Benedetto Croce — Alexandru Xeno- 
pol: La storia è arte o scienza? în „Annuario dell'Istituto Romeno di Cultura e 
Ricerca Umanistica di Venezia“, an I, 1999, a cura di lon Bulei, p. 113-128. 

2 CF. Al. Zub, op. cit., p. 102-103. 

filosofic unitar şi consecvent“ va fi C. Rădulescu-Motru. Ideea 
de individualitate este leitmotivul întregii sale filozofii. Conti- 
nuându-l pe Eminescu, Motru crede că civilizaţia sau cultura 
unui popor nu constă în transformările materiale externe, ci 
în dispoziţiile sufleteşti ale acestuia, în deprinderile morale și 
intelectuale pe care poporul și le-a format. Eminescu fixa cri- 
teriul muncii drept bază a culturii și civilizației, Motru, dez- 
voltându-l, îl stabilește în faptul actualizării deprinderilor 
sufletești. Pe această linie Rădulescu-Motru cere pentru un 
popor ca al nostru o dezvoltare specifică. „Cultura adevărată 
— scrie el —, prin mijlocirea căreia un popor se ridică și 
prosperă, se prezintă totdeauna ca o individualitate puter- 
nică“2?. Plecând de aici filozoful român critică sever acele teorii 
după care societăţile își pot împrumuta valori și instituţii, căl- 
când peste individualitatea lor. Ulterior, Motru completează 
teoria individualității cu aceea a vocației. Cultura este desigur 
individualizare, dar ea trebuie să se obiectiveze în creaţii. Vo- 
caţia este mai mult decât individualitate, e o individualitate 
care creează valori. „Este drept că un popor, pentru a avea vo- 
caţie, trebuie să aibă mai întâi o individualitate sufletească, dar 
nu totdeauna individualitatea este urmată de vocaţie“?. Adică 
popoarele care aveau o viaţă originală, cum ar fi cel spaniol 
sau cel rus, nu deveneau numai prin aceasta creatoare de cul- 
tură. Țări ca Belgia sau Elveţia, fără un stil particular de viață, 
ar fi însemnat că încetau de a mai fi ţări de mare cultură. 


Din această direcţie de idei, susținând individualitatea în 
cultură, doctrina conservatoare a tras elementele care i-au 


2 C. Rădulescu-Motru, Cultura română și politicianismul, ed. a III-a, p. 18. 

23 Idem, Vocaţia. Factor hotărâtor în cultura popoarelor, Bucureşti, 1932, p. 135. 
M. Ralea prefera din toate punctele de vedere teoria vocației, mai cuprin- 
zătoare, aceleia a individualității (op. cit., loc. cit., p. 104-105). În anii celui de-al 
doilea război mondial Motru va reveni la individualitate, noţiune oarecum si- 
nonimă cu etnicul. Acesta din urmă era „sufletul unei naţiuni“, prin suflet 
înţelegându-se „structura istorică pe care o ia viaţa unui grup social“ (C. Rădu- 
lescu-Motru, Etnicul românesc. Comunitate de origine, limbă și destin, Bucureşti, 
1942, p. 115). 

convenit. Nu numai în sensul combaterii formelor străine — 
străine în sensul că erau de natură capitalistă — care „ar fi 
falsificat“ viaţa noastră naţională (fapt analizat în discuţia 
teoriei formelor fără fond), dar în sensul menţinerii statutului 
social și politic al țării, așa cum se afla el după 1866. A menți- 
nerii sale cât mai mult cu putință. Numai așa se menținea și 
individualitatea românească, păstrând expresiile sociale și poli- 
tice existente și nu înlocuindu-le sau modificându-le mereu. 
Ideea fundamentală era, cum scria P.P. Negulescu, ca „printr-o 
înțeleaptă rezervă, să dea naţiunii noastre putinţa să scoată din 
propriul ei fond sufletesc formele nouă de viață cerute de 
noua ei situaţie și să-și asimileze fără primejdie pe cele ce tre- 
buiau să fie împrumutate de la străini“. Şi cu aceasta se revine 
la problema atât de dezbătută a împrumuturilor de forme. Nu 
se putea preciza exact până unde mergeau interesele proprii 
ale conservatorilor în susţinerea acestei teorii și până unde 
grija de a păstra naționalitatea specifică poporului nostru con- 
tra formelor artificiale şi gratuite. Negulescu crede că prin 
înţeleapta lor rezervă „conservatorii constituiau partidul, prin 
excelență naţional“. Rostul esenţial al acestui partid urma să 
fie tocmai „dezvoltarea și întărirea conștiinței noastre națio- 
nale“. Energia conștiinței naţionale constituia în epocă pentru 
orice popor un semn de superioritate, dar și o condiţie de 
căpetenie a victoriei în lupta sa pentru existenţă. Și pentru 
români, încă neuniţi cu toţii în cadrul acelorași frontiere, dez- 
voltarea energiei naționale era, într-adevăr, o condiţie de viață 
viitoare. Conflictul de interese dintre națiuni în epoca mo- 
dernă schimba mereu perspectivele lor de viitor. Şi putea veni 
un moment în viața unui popor când atârna de el însuși să-și 
croiască cu hotărâre calea cea mai bună de progres. Și „vai de 
popoarele pe cari momentele de acest fel le apucă nepregătite 
fie din punct de vedere obiectiv, fie din punct de vedere su- 
biectiv. Vai de popoarele cari nu se pot folosi de împrejurări, 


4 PP. Negulescu, Principiul naţionalismului în politica conservatoare, loc. cit., 
VII, mss. 17, f. 11. 

fiindcă n-au mijloacele materiale trebuincioase sau cari nu 
îndrăznesc să se folosească de împrejurări fiindcă n-au încre- 
dere în ele însele. Din acest punct de vedere toate naţiunile 
care ţin la viitorul lor trebuie să fie ca fecioarele înțelepte din 
evanghelie, cu candela vecinic aprinsă, în așteptarea momen- 
tului hotărâtor“. Pe această linie, așadar, de dezvoltare a ener- 
giei naţionale, trebuia să se înscrie adânc activitatea politică a 
Partidului Conservator. Ca și cu alt prilej, neîncrederea în for- 
mele noi de civilizaţie năștea neîncredere în democraţia bur- 
gheză, în liberalism, considerat purtătorul ei de cuvânt, dar 
„trop materialiste“. Nu se vedea o legătură indispensabilă între 
păstrarea naționalului, a „naţionalităţii“ poporului nostru și 
mersul democratic burghez. Legătura era însă limpede. Ca 
naţionalitate proprie, trebuia neapărat să menții unitatea inte- 
rioară. Dar se putea ajunge la aceasta din urmă când, cum 
recunoștea și Negulescu, „unul din neajunsurile de căpetenie 
cari pun în primejdie unitatea sufletească a naţiunii noastre e 
lipsa aproape desăvârșită a unor raporturi ideale între pro- 
prietari și ţărani?“% 


% PP. Negulescu, op. cit., loc. cit., f. 13-14. 

7. Armonie socială 


Și cu aceasta intrăm în concepţiile sociale ale conservato- 
rilor. Consistenţa acestor concepţii trebuie pusă în strânsă le- 
gătură cu acțiunea guvernamentală propriu-zisă, ele nemani- 
festându-se altfel decât ca fond teoretic, adesea nu îndeajuns 
de luminat, al măsurilor practice luate de guvernele conser- 
vatoare. Structura socială a timpului lor le-a apărut celor mai 
mulți conservatori insuficient de clarificată pentru a îngădui o 
privire relevantă. Cu atât mai mult cu cât ei s-au apropiat de 
ea nu cu intenţia de a investiga sociologic, ci, eventual, cu ten- 
dința unei „sondări sociologice“ pentru a demonstra „veraci- 
tatea unor teze ideologice“. În definitiv era și greu să judeci 
o stare de lucruri ale cărei elemente constitutive erau încă 
neevidenţiate într-o suficientă măsură. Noul regim al relaţiilor 
capitaliste lucra asupra fondului social românesc, neschimbân- 
du-l însă prea rapid. Ceea ce le apărea contemporanilor mai 
pregnantă era structura nouă a societății românești. Nu și 
fondul social propriu-zis. Diverși oameni politici conservatori 
sau susţinători ai concepţiilor conservatoare considerau că 
structura socială a țării cuprindea doar două clase: moșierimea 
și țărănimea. Fireşte prin clasă nu se înțelegea noțiunea în 
sensul ei marxist. Funcțiunea economică sau relaţiile econo- 
mice n-aveau importanţă esenţială în definirea ei. Circula frec- 
vent în epocă schema, de fel sociologică, lansată de istoricii 
francezi din secolul al XVIII-lea. Termenul de clasă era foarte 
puţin folosit, uzitându-se în schimb acela de stări. Burghezia 
mai ales era denumită ca starea mijlocie sau starea a treia. 
Această burghezie este contestată de conservatori, considerată 
ca inexistentă în România ca o clasă sau o stare productivă, cel 
puţin în ultimele decenii ale secolului trecut. Ulterior, 


! Z. Ornea, op. cit., p. 226. Z. Ornea este, de altfel, singurul cercetător care 
s-a apropiat mai serios şi de acest aspect social al junimismului și prin extensie, 
în bună măsură, al conservatorismului în genere. 

realitatea îi va obliga să revizuiască o atare concepție, dar în 
vremea de început a existenţei Partidului Conservator rostul 
burgheziei române era neînțeles. Pentru Maiorescu, în 1876, 
clasa burgheziei era „clasa advocaţilor“, pletora de funcţionari, 
dăscălimea și oamenii politici cu nepotolite apetituri bugeti- 
vore?. În Occident ea se compunea din marii comercianți, mari 
fabricanți, manufacturieri industriali, bancheri... La români 
însă nu exista ceva asemănător decât într-o măsură nesem- 
nificativă și atunci când „s-au preluat“ forme ale dezvoltării 
capitaliste, ele intrau în contradicţie nu numai cu fondul tra- 
diţional local, dar și cu o structură socială complet diferită, 
căreia ele nu-i corespundeau: „s-au introdus reforme consti- 
tuţionale în viața publică fără să se întrebe, fără să se dea bine 
seama dacă la noi există un adevărat tiers état, care să simtă 
necesitatea unei asemenea reforme și să aibă preponderența 
meritată în stat“. Concluzia era pe măsura criticii, sistemul 
constituțional era fictiv, căci lipsea tocmai burghezia, adică 
tocmai starea socială menită să-l susțină. Criticismul junimist 
făcea o confuzie între deosebirea care neapărat exista între dez- 
voltarea burgheziei în Apus și stadiul dezvoltării ei în România 
şi existența burgheziei ca atare. Dacă ea exista, dar la un nivel 
mai scăzut faţă de modelul clasic, nu însemna că de fapt nu 
exista deloc. Pe linia aceluiași criticism Carp mergea mai de- 
parte și nega în 1875 dreptul la existenţă și pentru partidul 
liberal, care era „un ce facticiu“f, care nu se legitima din apa- 
riţia unor noi elemente „cu noi interese, cari cer la rândul lor 
locul legitim în stat“. La 1875 partidul liberal nu se rezema, 
după Carp, decât pe „niște fraze create în alte ţări pentru si- 
tuațiuni ce nu există la noi“. În numele acelor fraze se pretin- 
dea că ar exista și la noi „un element a cărui existenţă reală, 
însă, nu se vede nicăieri“. Acel element era, firește, burghezia. 
Contestarea aceasta de drepturi şi existenţe, de altfel reci- 
procă, făcea și ea parte din gama mijloacelor de luptă politică 


2? T. Maiorescu, Discursuri parlamentare, vol. 1, 1895, p. 434. 
3 Ibidem, p. 4. 
1 PP. Carp, Discursuri, vol. I (1868-1888), p. 66-67. 

dintre liberali şi conservatori. Ea nu putea duce, firește, pe 
nimeni în eroare, căci i se putea răspunde cum făcuse Diogene 
care, față cu un adversar ce nega mișcarea, se mărginise de a 
se plimba pe dinaintea lui. Amândouă partidele existau și „se 
mișcau“ în societatea românească. De altfel, ulterior, cele două 
partide nu-și vor mai contesta reciproc existenţa, cel puţin 
până la primul război mondial, ci numai capacitatea de guver- 
nare și cinstea în afacerile publice. Nici marii proprietari, în- 
tr-un cuvânt agrarienii, nu vor mai contesta existența burghe- 
ziei ca o clasă constituită. Dimpotrivă, ei vor fi contestați ca 
elemente sociale anacronice. Negarea aceasta socială aparțţi- 
nuse mai curând junimiștilor care, pe drumul criticismului, au 
lărgit aria de manifestare a tezei formelor fără fond de la o 
dezbatere ideologico-culturală, asociindu-i și un element de 
ordin sociologic. Ideea este îmbrăţișată de doctrina politică a 
conservatorilor mai mult în treacăt ca încă un argument teo- 
retic în competiţia luptei pentru putere cu liberalii. Și aceasta 
numai la începuturile existenței celor două partide guverna- 
mentale ale României moderne. C.N. Brăiloiu, de pildă, cu- 
noscutul avocat, cel care tradusese din grecește Codul lui 
Ipsilanti și Legiuirea lui Caragea, fostul ministru de Justiţie 
din 1861, 1862, un om „cu disponibilități“ pentru studiul de 
doctrină, dovedite în activitatea sa de gazetar la ziarul scos de 
el, „Conservatorul progresist“, credea și el la 1877, aproape la 
fel ca junimiștii: „Burghezia, în starea societăţii noastre, nici nu 
poate forma o clasă și nu este o clasă, nu este un partid politic 
distinct. Burghezia este la noi mai mult un strat, o treaptă a 
societăţii, o stare de oameni“. Tot la începuturile conserva- 
torismului organizat, M. Eminescu nu nega existența burghe- 
ziei ca atare, o considera însă total neproductivă, o pătură de 
funcţionari, avocaţi, postulanţi perpetui la slujbe, stârpituri“, 
„plebe intelectuală“, „arieni de tot soiul“, o categorie de oa- 
meni care nu avea alt rost decât să stoarcă vlaga țărănimii, 
„clasa cea mai pozitivă din toate“, și să încarce inutil bugetul 


$ „Timpul“, an II, nr. 51 din 4 martie 1877. 

statului. Tabloul devenea și mai întunecat atunci când el venea 
şi cu constatarea unei masive prezenţe alogene în rândurile 
acestei burghezii. Fără a se suprapune întocmai „păturii super- 
puse“, burghezia nu era la Eminescu altceva decât un rău du- 
reros sesizabil. Ulterior, când burghezia impregnează pretutin- 
deni rândurile conservatoare, un atare limbaj la adresa ei de- 
vine de neînțeles. Cu atât mai mult cu cât cea mai scumpă idee 
socială a conservatorilor era armonia socială (era de altfel și a 
liberalilor). Ei opuneau individualismului social armonizarea 
intereselor individuale. Interesele comune creau clase, opiniile 
comune dădeau naștere la principii, pentru realizarea cărora 
se formau partidele. Menirea statului era aceea de a aduce 
toate clasele la armonie, tratându-le ca părţi ale naţiunii, egal 
de importante. La baza acestui edificiu social era țărănimea, 
era muncitorimea de tot felul, care lucra nemijlocit. Grija sta- 
tului trebuie să fie aceea de a se preocupa permanent de 
această clasă producătoare, „să o cultive, să vegheze la prospe- 
Titatea ei materială și să-și îndeplinească astfel scopul ei mo- 
ral“, În numeroase rânduri Eminescu cere îmbunătăţirea 
soartei ţăranului, care „munceşte singur pentru toți“. Mun- 
ceşte cu aceleași mijloace ca și mai înainte, dar transformările 
petrecute și trebuinţele importate i-au crescut sarcinile „într-o 
progresie înspăimântătoare“. Dincolo de o compătimire gene- 
rală, frecventă la mulţi, Eminescu pleda cu vigoare pentru 
ridicarea stării țărănimii. Spre deosebire de junimişti care şi ei 
compătimeau țărănimea“, dar n-o considerau ca singura clasă 
reală, producătoare, ei alăturându-i-se și moșierimea, cu o 
fizionomie bine precizată, și categoria meseriașilor, Eminescu 
opunea țărănimea tuturor celorlalte clase, făcea din ea „piatra 


unghiulară a unui sistem de gândire economic-istoric“?. 


ë M. Eminescu, Scrieri politice, ed. a IV-a, ed. D. Murărașu, p. 43. 

7 Al. Oprea, Publicistica lui M. Eminescu, în M. Eminescu, Opere, vol. IX, 
p. 17. 

* Vezi Z. Ornea, op. cit., p. 231. 

% Al. Oprea, op. cit., p. 17. 

Nevoia armoniei sociale străbate toată gândirea politică a 
conservatorilor, toate programele lor politice. Ceea ce nu pre- 
supunea neapărat imobilism politic, ci totdeauna soluţii core- 
late. „În toate legile pe care am avut ocazia a le prezenta în 
viața mea, spunea P.P. Carp în 1893, am ţinut cont de aceasta: 
am căutat numai să îmbunătăţesc o stare de lucruri existentă în aceas- 
tă țară“? (subl. ns.). Inspirându-se din doctrina școlii germane, 
omul politic conservator preconiza ca direcţie: „statul să ia în 
mâna lui protecţia claselor muncitoare și să se ocupe de bunul 
traiu al claselor de jos“. Așadar, intervenţionismul de stat, însă 
restrâns la reforme moderate și nu la schimbări în bloc și 
cenzurat de condiţiile locale, adică de starea populaţiei, de 
obiceiurile ei, de felul ei de trai, de starea culturală ș.a. Pe 
această linie vor propune conservatorii reformele lor agrare, 
evitând exproprierea: poporului trebuie să i se dea, ca să nu 
fie el nevoit să ceară, dar să i se dea totdeauna cu măsură. 
Armonia socială era o armă de apărare și de păstrare a condi- 
ţiilor sociale existente”. „Țăranul și meseriașul. Pentru ce ți- 
nem noi ca să facem tot ce vom putea pentru a pune pe aceste 
două clase pe o treaptă de înflorire mai înaltă decât aceea în 
care se află astăzi? se întreba Carp în 1884. O fac în interesul 
claselor dirigente [...]; clasele superioare de la popor viu și la 
popor se întorc, în eternă alternare și dacă poporul acela din 
care ieşim şi la care ne întoarcem este un popor zdravăn și noi 
vom fi zdraveni“!!. Intervenţionismul de stat apare ca un prin- 
cipiu doctrinar sau ca o metodă? În orice caz el are tendința 
de a armoniza unele principii externe, dar este greu să i se 
delimiteze caracterul. Dacă el avea o sferă de acțiune mai largă 
sau mai îngustă totul depindea de cine îl aplica. Conservatorii 
voiau să-l aplice mai mult pentru a împiedica eventuale con- 
vulsii sociale. Se asigura și astfel un oarecare progres, dar în- 
cetinit. Sfaturile lui Carp, după care conservatorii, „dacă vor 
să însemneze ceva, trebuie să fie cei dintâi a se pune în capul 


% Cf. G. Taşcă, Politica economico-socială a lui PP Carp, p. 5. 
10 Ibidem. 
1! PP. Carp, Discursuri, vol. 1, p. 329-330. 

tuturor reformelor folositoare, și dacă vor să aibe pentru dân- 
şii nu numai talent și știință ci și înrâurire politică, ei trebuie 
să facă dovada că nici un progres serios nu le este străin și că 
nici o nevoie a ţării nu-i lasă nepăsători“ au rămas adeseori 
simple deziderate. Intervenţionismul de stat, aplicat de conser- 
vatori, era înțeles ca respectuos față de necesităţile istorice, ca 
păstrător al lucrurilor tradiționale atâta timp cât se putea găsi 
o rațiune suficientă pentru a le păstra. Nici liberalii după 1880 
nu mai sunt deloc grăbiţi cu schimbările, dar după 1907 în- 
deosebi ei sunt nevoiţi să răspundă și unui oarecare radicalism 
social, neuitând însă să implice în toată acţiunea lor mono- 
polizarea economiei românești sub forma „cointeresării“. 


Intervenţionismul de stat ia forme mai atenuate în atitu- 
dinea politică a conservatorilor de după 1900. Oameni ca 
Al. Marghiloman, N. Filipescu, D. Neniţescu, C.C. Arion ș.a. 
nu mai cred cu aceeași convingere în eficacitatea intervenției 
statului ca mijloc de asigurare a armoniei societăţii. Firește, 
solidarismul social rămâne ca atitudine puternic afirmată. Dar 
mijlocul de a-l asigura nu trebuia să fie exclusiv intervenția 
nemijlocită a statului. Ei i se adăuga acțiunea asociaţionistă și 
cooperatistă. Mișcarea era asemănătoare cu aceea pe care la 
liberali o promova Spiru Haret. De câte ori se putea acțiunea 
statului trebuia înlocuită cu aceea cooperatistă în activarea 
procesului de evoluţie a societății românești. Desigur, mișcarea 
cooperatistă era folosită și ea, în același scop ca şi statul, pen- 
tru evitarea mijloacelor violente. Motivele acestei schimbări de 
atitudine au fost găsite de unii cercetători în noile orientări 
promovate în Franţa și Germania de economiști ca List, Gide, 
Brentano, Schmoller ș.a. în contra vechilor tendințe liberale 
(orientări cunoscute de noua generaţie de conservatori în 
studiile lor în Franţa și Germania), în ineficacitatea sau slaba 
eficacitate a intervenţiei statului în țările latine (în Franţa, de 
pildă, existența unor guverne prea des schimbătoare) spre 
deosebire de Germania, în acceptarea de către Partidul Naţio- 
nal-Liberal a unui radicalism social cu admiterea mijloacelor 

hotărâte în mecanismul prefacerilor sociale, ca de pildă ex- 
proprierea. În sfârșit, ultimul motiv era grija pentru creditul 
statului, pe care un partid conservator nu putea să n-o aibă 
permanent în vedere. 

Reţinem ca adevărate motivele determinate de atitudinea 
liberalilor, de lupta pentru putere între cele două partide, 
luptă care nu trebuia să fie şi nici n-a fost doar o competiţie 
politică, ci și una economică. Intervenţionismul de stat era 
foarte indicat atâta timp cât ambele partide îl promovau cu un 
scop mai curând general decât particular, când în orice caz cel 
din urmă aspect nu precumpănea asupra celui dintâi. Însă fa- 
tal era, și fără vădita tentă a liberalilor de a monopoliza eco- 
nomia țării, ca burghezia să-i domine treptat pe agrarieni și în 
cele din urmă să-i absoarbă. Conservatorii, în măsura în care 
se considerau, și de fapt erau principalii reprezentanți ai agra- 
rienilor, căutau mijloace de rezistenţă, altele decât un non 
possumus continuu, insinuând argumente teoretice preluate din 
chiar dezvoltarea liberalismului și reinterpretate. În numeroa- 
sele luări de poziţie ale generaţiei de conservatori de după 
Lascăr Catargiu, în dezbaterile Cercului de studii al Partidului 
Conservator solidarismul social este mereu afirmat ca doctri- 
nă, iar corporatismul susținut ca mijloc. 


În același scop, de armonizare socială, după cum statul era 
considerat ca regulator al vieţii sociale aflată într-o continuă 
mișcare, tot astfel dinastia era socotită ca factor de stabilitate 
al statului. Conservatorii sunt dinastici din convingere, spre 
deosebire de unii liberali care sunt la fel de dinastici, dar mai 
mult din necesitate. Este greu, desigur, să măsori până unde 
se întinde necesitatea şi de unde începe convingerea. Și unii 
conservatori, cum de pildă Take Ionescu, au fost învinuiți 
chiar de antidinasticism. La fel s-a întâmplat cu fruntașii con- 
servatori progresiști după primul război mondial. Individua- 
lizările politice nu pot duce la o concluzie. Doar rămânerea 
într-o sferă mai generală poate stabili o opinie, ca cea de mai 
sus, privind dinasticismul din convingere al doctrinei conser- 

vatorilor. Un om politic de talia lui Al. Lahovari, justificând, 
e drept, mai curând necesitatea unui suveran, arăta și de ce 
apăra o astfel de necesitate. Pentru că, spunea el, în noiembrie 
1888, „numai mulţumită elasticităţii admirabile a unor astfel de 
instituțiuni se poate înlătura revoluţiunea violentă și sânge- 
roasă“. „Sunt persoane care cred, continua el, și chiar popoare 
sunt acum, cari cred că regele constituţional este inutil; numai 
atunci se vede cât este de necesar când, în patriotismul și 
înţelepciunea sa, face economie de o revoluţiune și această 
economie este imensă“!?. Așadar, instituţia regală era necesară 
pentru că răspundea cel mai bine preceptelor doctrinare con- 
servatoare asupra unui program social-politic măsurat, fără 
salturi și totdeauna controlat. 


Dinasticismul se împăca foarte bine cu teza statului natural, 
opusă aceleia a statului contractual, care fusese a filozofiei 
raţionaliste a secolului al XVIII-lea. Această din urmă teză era, 
cum spunea T. Maiorescu, „o imaginaţie puerilă“!?, o abstracţie 
stabilită artificial, „o teorie învechită“, cum o decreta și Th. Ro- 
setti, care scria încă în 1874 că „a voi astăzi a explica societatea 
prin acel contract sinalgmatic ar fi o erezie științifică tot atât 
de mare, ca aceea de a admite că lumea fizică se compune 
numai din patru elemente“. Eminescu, poate cel mai puter- 
nic adept al statului natural, scria și el la 1879: „În zadar ar 
încerca cineva să dovedească că statul e un rezultat al conven- 
țiunii și al punerii la cale prin teorii; — el este și rămâne un 
product al naturii, un organ al societăţii și precum omul nu-i 
liber de a-și schimba inima sau creerul sau plămânii după 
plac, asemenea nici societatea într-o stare anumită de lucruri 
economică, și de cultură, nu poate să schimbe după plac for- 
ma și funcțiunile statului, nu poate să se joace nepedepsită 
de-a Parlamentul și de-a guvernul“. Așa stând lucrurile, 


"2 Al. Lahovari, Discursuri parlamentare, 1888-1891, p. 9. 

13 „Constituţionalul“, an I, nr. 24 din 13/25 iulie 1889. 

11 Th. Rosetti, Despre direcțiunea progresului nostru, în Antologia ideologiei 
junimiste (ed. E. Lovinescu), p. 120. 

15 M. Eminescu, Scrieri politice (ed. D. Murăraşu), studiu introductiv, p. 49. 

considerând adică statul ca un organism natural, instituţiile 
erau simple organe ale corpului social și ca atare se dezvoltau 
după legile naturii. O dezvoltare revoluţionară a societăţii, a 
statului nu se justifica în aceste condiţii, societatea nefiind nici 
la origine, nici în diversele faze ale evoluţiei sale „produsul 
unei învoieli comune între oameni“, așa încât revoluţia să 
reprezinte „dreptul societăţii față cu acei ce nu se ţin de con- 
tract“!$. Nici introducerea fără discernământ a altor forme de 
civilizaţie nu se justifica, acestea fiind de fapt atentate la legile 
de dezvoltare firească a unui stat. 

Dinastia apărea într-un atare context ca instituția cea mai 
indicată, menită să asigure o continuitate de dezvoltare, exclu- 
zând salturile revoluţionare și prin aceasta asigurând stabili- 
tatea statului; ea apărea ca un punct în jurul căruia gravita 
„lucrarea comună“ a tuturor, după cum roiul de albine în 
jurul unei mătci. Eminescu, de pildă, visa un guvern monar- 
hic, „mai mult sau mai puţin absolut“, se ridica împotriva re- 
publicii înţeleasă ca reprezentanta unei clase sau a mai multor 
(dar nu a tuturor), care se baza pe „exploatarea neomenească 
a unei clase prin alta“, vedea în stat „o aspră organizare... con- 
tra tendinței egoistice a acestor clase de a câștiga mai mult 
prin muncă puțină“*. Poetul nu avea în vedere interesul 
moșierimii (deşi, poate pentru că şi-a publicat ideile în organul 
central de presă al conservatorilor, n-a făcut îndeajuns diso- 
cierea necesară). Viziunea lui era metamorfozată, studiului 
sociologic substituindu-i-se adesea vraja temei poetice”. Cum 
observa Călinescu, referindu-se la prototipul monarhului în 
viziunea eminesciană, acesta „visa pe împăratul ţării din bas- 
me, care «iese sara-n prispă să stea cu țara de vorbă». 


l6 „Constituţionalul“, an I, nr. 24 din 13/25 iulie 1889. 

* G. Călinescu, Opera lui Mihail Eminescu, în Opere (ed. A. Rusu), vol. 13, 
București, 1970; Z. Ornea, op. cit., p. 181; Al. Oprea, Publicistica lui M. Emi- 
nescu, în M. Eminescu, Opere, vol. IX, p. 28-29. 

1 Al. Oprea, op. cit., loc. cit., p. 29. 

15 CE. G. Călinescu, op. cit, în loc. cit., vol. 13. 

Mai puţin savant, mai nesubstanţializat, diverși lideri con- 
servatori au tras concluzii la fel de tranșante ca și Eminescu 
asupra componentelor statului și mai ales asupra rostului 
regalității. Concluzii cu un înţeles mai practic. Regele trebuia 
să fie și să rămână totdeauna un factor important; niciodată 
singurul factor, niciodată prea puternic, dar totdeauna ultima 
ratio. Faptul că pe tronul României s-a găsit un Hohenzollern 
a fost, o dată în plus, de bun augur pentru conservatori. Căci 
Carol I avea încredere în simțămintele dinastice ale marilor 
proprietari, dar n-avea în clasele mai noi care se dezvoltau 
prin fireasca dezvoltare a capitalismului. Nu le-a încurajat pe 
acestea din urmă, împiedicând — și el — o mai liberă mișcare 
socială. Agrarienii — în primul rând prin conservatori — nu 
s-au opus, în schimb, unui amestec, uneori prea vizibil, al re- 
gelui în schimbările de guvern din ţară și în general în miş- 
carea politică internă. Fără nici o premeditare cele două părți, 
regele şi moșierimea, s-au înțeles şi rezultatul a fost, și din 
această cauză, menţinerea unor discrepanțe sociale care treptat 
au devenit acute“. 


Conservatorismul politic din România este un produs al 
ritmului nealertat de transformare modernă a societăţii româ- 
nești. Existenţa lui e de natură obiectivă. El merge mână în 
mână cu liberalismul multă vreme. Se lasă potențat de acesta 
în multe privinţe sau contribuie la conturarea lui. Indiferent 
de domeniul în care s-a manifestat, conservatorismul, prin 


* Pentru o cunoaştere mai extinsă și mai în adâncime inclusiv a ideilor 
doctrinare conservatoare sunt încă de consultat cu mare utilitate câteva lucrări 
mai vechi sau mai noi: J. Găvănescu, Caracterizarea partidelor politice prin ele 
însele, laşi, 1905; M. Djuvara, Doctrinele și practica partidelor noastre politice, Bucu- 
rești, 1925; Cezar Papacostea, Între doctrinele şi practica politică a partidelor, 1926; 
Mircea Martin, G. Călinescu și complexele literaturii române, Bucureşti, 1981 (aici 
observaţii cu deosebire pătrunzătoare); H. Stahl, Teorii și ipoteze privind sociologia 
orânduirii tributale, Bucureşti, 1980; Idem, Théories de C.D. Gherea sur le lois de 
la pénétration du capitalisme dans les pays retardataires, în „Review“, 1978; G. Zane, 


Studii, București, 1980; P. Cornea, Originile romantismului românesc, Bucureşti, 
1972. 


616 CONSERVATORI ŞI CONSERVATORISM ÎN ROMÂNIA 


introducerea spiritului critic, a dat modernizării României 
conștiința de sine. T. Maiorescu în cultură, PP. Carp în poli- 
tică, A.D. Xenopol în istoriografie, M. Eminescu în gândirea 
politică, Th. Rosetti, G. Panu, P. Missir ş.a. în viața publică au 
contribuit esenţial la dezvoltarea domeniilor respective. În 
acelaşi timp, prin scrierile lui M. Eminescu, C. Rădulescu-Mo- 
tru, A.C. Popovici, PP. Negulescu, conservatorismul definește 
tradiționalismul în România. Prin contribuţiile lui V. Conta, 
A.D. Xenopol, T. Maiorescu, Al. Lahovari, Al. Marghiloman, 
PP. Negulescu, C. Rădulescu-Motru... este definit evoluţionis- 
mul. Nu mai puţin este precizat sensul naţionalismului româ- 
nesc* și conservatorismul român este potrivnic conceptului 
„jurnalistic-burghez“ de egalitate, care-şi avea originea în con- 
cepţia burghezâ a libertăţii. Oamenii erau inegali prin natura 
lor, susţinea de pildă Al. Lahovari, și adevărata libertate era 
aceea de a lăsa fiecăruia posibilitatea să-și dezvolte propria-i 
personalitate. P.P. Carp sau Barbu și Lascăr Catargiu erau îm- 
potriva libertăţii abstracte a individului și propuneau libertatea 
comunităţilor organice. Tot astfel, ei combăteau concepția 
burgheză a proprietăţii și propuneau o proprietate văzută ca 
o relaţie vie, reciprocă între proprietate și proprietar, o fuziu- 
ne între persoane și lucruri (nonșalanța cu care mulți boieri 
români arendau moșiile lor și se duceau să petreacă în Occi- 
dent sau în orașe contrazicea însă în practică această teorie). 
În acelaşi timp, conservatorismul român promovează un refor- 
mism concret, imediat, posibil. De aici toate programele de 
reforme conservatoare în România, care toate voiau să ame- 
lioreze, nu să schimbe, și mai ales nu să schimbe dintr-o dată. 


Și în România conservatorismul îmbracă şi o altă formă 
decât aceasta, schițată mai sus. Nu este numai o reacţie la re- 
voluţionarism. Și în România există un conservatorism reacție 
la democrația de masă (vezi atitudinea lui P.P. Carp, a lui 


* Vezi, mai ales, PP. Negulescu, op. cit, B.A.R., secţia mss., fond PP 
Negulescu, VII, mss. 17. 


CONSERVATORISMUL POLITIC 617 


Al. Lahovari, L. Catargiu împotriva programelor de intenții 
liberale, pe care le considerau nepractice tocmai pentru că își 
propuneau să vindece toate bolile societăţii și nu să rezolve 
doar unele nevoi românești concrete. Sau vezi reacţia lui 
T. Maiorescu la tot felul de idei în cultură care voiau s-o în- 
drepte pe alte căi decât acelea firești și proprii). De aici și cul- 
tivarea spiritului de elită, neîncrederea în mase (uneori chiar 
disprețul faţă de ele, atunci când nu acceptau „leacurile“ elitei 
și se lăsau manipulate de ideile facile ale demagogilor de du- 
zină). De aici și neîncrederea în inovațiile rapide, pripite, în 
improvizaţiile în câmpul social, economic, intelectual, în 
schimbările de dragul schimbării. De aici apărarea valorilor în 
cultură — idee scumpă Junimii —, și apărarea aristocrației în 
câmpul social-politic. 

Distinct de tradiţionalism, chiar dacă adeseori se revendică 
din acesta, ca și liberalismul un curent, creaţie a epocii mo- 
derne, conservatorismul potenţează societatea românească mo- 
dernă cu valoare și originalitate. El a avut succes în epoca de 
dinainte de primul război mondial, o epocă mai liniștită și mai 
stabilă. S-a prăbușit însă în vânzoleala de prefaceri, curente și 
experienţe de după războaiele mondiale. N-a mai rămas decât 
nostalgia cărturarului după „spiritul Junimii“. 

Elemente ale concepţiei doctrinare conservatoare vor fi 
puse în evidenţă de alte curente de gândire din România, de 
țărănism, gândirism, trăirism, tradiţionalism ortodox, fascism. 
Dar, ne grăbim să adăugăm, vor fi individualizate în alte cadre 
de gândire, corespunzătoare altor manifestări politice, altui 
substrat de interese și de împrejurări interne și externe. Căci 
nu trebuie judecată doctrina conservatoare din România, în 
definitiv orice popor are o astfel de doctrină mai mult sau mai 
puţin pusă în evidenţă, prin efectele ei extreme și îndepărtate. 
Ceea ce încerca acest sistem de idei conservator era, în ultima 
instanță, să păstreze şi să întărească individualitatea proprie 
poporului român într-o vreme în care, prin legea dezvoltării 
sincronice a capitalismului în lume, individualităţile îşi şter- 
geau contururile. Mai mult decât alte popoare, al nostru a 

căutat să refuze imitaţia și n-a suferit de ceea ce Constantin 
Noica numește „graba determinațiilor“. Adică „poporul nostru, 
departe de a fi unul care să-și caute identitatea, să încerce a se 
afirma în toate chipurile și să cucerească în afară, a înțeles mai 
degreabă să-și păstreze identitatea“!?. În planul civilizaţiei spiri- 
tuale ea se revendică și se susține din autohtonism. În plan 
politic, refuzul de a-și da și greutatea în a accepta determinații 
generale pe care le-a manifestat o parte a clasei conducătoare 
românești din epoca modernă au dus la ceea ce s-ar putea 
numi, citându-l pe același filozof român, „determinări «staţio- 
nare» “, adică menţinerea unor privilegii, nu sub forma lor ju- 
ridică, dar sub cea economică și politică. Opoziția elementelor 
conservatoare din România în rezolvarea a unei probleme 
esenţiale ca acea agrară sau aceea a drepturilor politice, și-a 
avut susținerea teoretică în orientarea doctrinară. Tot felul de 
argumente, pentru menţinerea averilor imobiliare și a influen- 
telor politice, în această orientare doctrinară își aveau izvorul. 
Or, legându-se atât de strâns de niște chestiuni prea concrete, 
făcând corp comun cu ele, după desăvârșirea unităţii de neam 
şi teritoriu şi reformele ce au premers-o sau succedat-o, orien- 
tarea politică doctrinară conservatoare, în forma în care se 
manifestase până atunci, nu se mai poate acomoda. Elemente 
ale ei vor fertiliza alte curente de gândire*. Societatea de masă, 
actualizată și în România după introducerea votului universal 
(chiar dacă nu ca în alte părți ale lumii occidentale, în Româ- 
nia democraţia fiind, de fapt, limitată în conținut — nu și în 
forme de manifestare) este o grea lovitură pentru doctrina 
conservatoare în genere. „Intrarea maselor pe scena politică a 
reprezentat, în prima jumătate a secolului, coșmarul principal 
al conservatorismului — a se vedea, de exemplu, gândirea lui 
José Ortega y Gasset —, care nu se mai poate considera altfel 


19 Constantin Noica, Spiritul românesc în cumpătul vremii. Șase maladii ale 
spiritului contemporan. Colecţia Eseuri, Bucureşti, 1978, p. 154-155. 

* Nu întâmplător C. Rădulescu-Motru, teoreticianul conservator de până 
atunci, susține acum doctrina ţărănistă (fărănismul, Bucureşti, 1924; Ideologia 
statului român, Bucureşti, 1934). 

decât incapabil de reacţie și acţiune independentă“. Iniţial a 
crezut că, în noile condiţii, poate impune o educaţie a maselor 
prin chemarea la ordine socială. S-a impregnat tot mai mult 
de valorile științei, și-a schimbat propria ontologie filosofică 
pentru valorile practice ale științelor naturale. Dar în acest fel 
şi-a trădat rațiunea de a fi, care era aceea a apărării stabilității 
sociale în numele filozofiei imperfecțiunii umane. În felul aces- 
ta n-a ieşit învingător ci învins (singurul loc în care conserva- 
torismul va mai cunoaște o dezvoltare, constatabilă și în zilele 
noastre, este S.U.A. Aici s-a dezvoltat, sub forma unui neo- 
conservatorism de inspiraţie burkeniană, ca o reacţie la des- 
personalizarea pe care a adus-o societatea de masă. E o dezvol- 
tare explicată de condiţiile particulare ale S.U.A și nu modi- 
fică în substanţă impresia de criză a doctrinei conservatoare 
pretutindeni unde societatea de masă s-a instaurat). 


2 Tiziano Bonazzi, op. cit., p. 232. 


XIII 


Pentru supraviețuire politică postbelică 


În 1918, după îndelungi secole de despărţire, de asupriri 
străine, de dramatică existență istorică, în contextul de ma- 
ximă înflorire a ideii naționale, românii se regăseau într-un 
stat al lor, al tuturor. Un vis de veacuri se realizase. Un vis 
mare și pentru români o mare realizare istorică. Împlinirea 
fusese însă foarte scump plătită. Dreptul de a trăi pentru ei 
înșiși românii nu și-l dobândiseră decât jertfindu-se. Ca atâtea 
și atâtea alte popoare. Bucuria care inundă în 1918 toate su- 
fletele românești din spațiul lor geografic de existență naţio- 
nală era deci mare şi firească, dar era o bucurie pe care în acel 
moment românii o trăiau mai mult sufletește decât concret 
material. Tocmai pentru că dezastruoase fuseseră urmările 
războiului, iar procesul de reconstrucție deosebit de dificil 
(chiar dacă economia românească era de tip agrar, deci se pre- 
supune că pierderile din timpul unui război sunt mai mici 
decât în cazul unei economii industrializate, urmările erau evi- 
dente). Producţia scăzuse masiv în toate domeniile, inflaţia nu 
înceta să crească, leul se devaloriza alarmant de repede, ni- 
velul de viaţă devenise precar. Era criză și era instabilitate 
politică și nenumărate frământări sociale agitau țara. În același 
timp sunt prezente elementele înnoirii: o piaţă internă ne- 
încorsetată între hotarele artificiale impuse de fostele imperii 
vecine, bogății naturale mai mari și diversificate, forță de mun- 
că sporită, o structură socială cu mai multă flexibilitate şi, în 
plus, noi forțe politice cu o viziune nouă de a privi realitățile 

românești. Totodată, noi idei sociale și politice, noi tendinţe 
economice, într-o conjunctură europeană și mai cu seamă 
sud-est europeană schimbată. 

Perspectiva deschisă statului român întregit pune problema 
căilor şi direcțiilor dezvoltării sale. Țara trebuia să urmeze 
drumul său capitalist, deja croit, urmând îndeaproape capita- 
lismul occidental și dezvoltând forțele de creaţie capitalistă 
proprii, cum credeau liberalii și teoreticienii neoliberali? Sau 
să ia calea unui „stat naţional țărănesc“, un amestec de sector 
privat în agricultură, sector cooperatist în sfera circulației măr- 
furilor și banilor, sector capitalist în industrie și sector public 
în alte domenii, cum promovau reprezentanții țărănismului? 
Sau să se restructureze complet economia în cadrul unei re- 
voluții a întregii societăți românești, cum considerau exponen- 
ţii teoriei socialiste? Confruntarea acestor păreri și a altora este 
benefică pentru cunoașterea de sine a identităţii românești în 
noul ei stadiu de manifestare. Dezvoltarea concretă a luat însă 
forma dictată de realităţile acelui moment istoric. Nici econo- 
mia românească, nici țara în ansamblul ei nu evoluau în sine, 
în chip autarhic, ci într-un cadru mondial determinat de un 
anumit sistem de relaţii și ordine economică internaţională“. 


* Asupra situaţiei ţării în primii ani postbelici vezi: loan Scurtu, Le pro- 
cessus de consolidation et développement de l'Etat national unitaire roumain 
(1918-1929), în „Nouvelles Etudes d'Histoire“, vol. VI, partea a 2-a, Bucureşti, 
1980; idem, Viața politică din România. 1918-1914, București, 1982, p. 11-107; 
idem, Istoria României în anii 1918-1940. Evoluţia regimului politic de la democrație 
la dictatură, Bucureşti, 1996, precum și numeroase alte studii ale aceluiași 
prolific și valoros istoric; Ion Saizu, Mihail Rusenescu, Modificări în structura 
social-politică a României în anii 1922-1928, în „Studii, revistă de istorie“, 
nr. 6/1976; idem, Viaţa politică în România. 1922-1928, Bucureşti, 1979; Marin 
Nedelea, Trăsături ale regimului politic din România în primul deceniu interbelic, în 
„Anale de istorie“, an XX, nr. 1/1954; Mircea Mușat și Ion Ardeleanu, România 
după Marea Unire, vol. II, partea 1, 1918-1933, Bucureşti, 1986, p. 3-349; 
numeroase alte studii şi cărți publicate de Gh. Florescu, Damian Hurezeanu, 
I. E aa V. Axenciuc, N.N. Constantinescu, M.C. Stănescu, Al. Gh. Savu 
şi alții. În ce ne priveşte nu ne oprim în continuare decât foarte succint asupra 
conservatorilor de diferite nuanțe care mai supraviețuiesc câțiva ani în 
România după Marea Unire. 

1. În căutarea unui fundament social 


Perioada imediat postbelică găsește partidele conservatoare 
—ceea ce mai rămăsese din ele — ca reprezentante în esență 
ale aceluiași suport social. Dar reformele, orientarea de an- 
samblu spre democratizarea vieţii politice determină mari 
schimbări în interiorul bazei sociale conservatoare. Reforma 
agrară loveşte direct în puterea economică a moșierimii, votul 
universal lovește în influenţa ei politică. În astfel de împre- 
jurări moşierimea își pierde treptat particularităţile de clasă 
distinctă. Ritmul său de capitalizare devine mult mai rapid, 
ceea ce determină pe plan politic susținerea unor interese care 
nu sunt numai ale dezvoltării capitaliste în genere, ci aparţin 
burgheziei!. Din factor de raliere, cum se manifestase această 
clasă în România modernă, devine tot mai vizibil ea însăși 
raliată burgheziei (îndeosebi din punct de vedere politic). Pă- 
turile sociale, cu care se aflase în alianţă, obiectiv nu mai pot 
fi influențate de moșierime, în nici un caz într-o măsură sesi- 
zabilă. Votul universal, pluralitatea partidelor politice influen- 
țează, cum era de așteptat, alte regrupări și reorganizări în 
câmpul social-politic. Noul sistem electoral afectează direct și 
brutal partidele conservatoare, nepregătite organizatoric să-i 
facă faţă. După modificarea Constituţiei din 1884 conserva- 
torii reușiseră să se mențină ca partid de guvernământ, făcând 
apel la burghezia mică și mijlocie, funcţionară și intelectuală în 
mare parte, și găsind astfel un sprijin electoral la colegiile II și 
III. Faptul se datora puterii moșierimii, ca și prea puţin în- 
semnatei reforme electorale (principiul rămâne același, doar 
forma de aplicare se schimba în mică măsură). Situaţia e cu 
totul alta în societatea românească postbelică. Partidele conser- 


! „Nu mai poate exista un partid al marii proprietăţi“ — scria ziarul 
«Steagul». Capitalismul gonit din marea proprietate rurală se va concentra în 
industrie şi comerţ, va forma burghezia mare, cu principii liberale“ („Steagul“, 
an VI, nr. 607 din 8 martie 1920). 

vatoare se trezesc dintr-o dată fără contact cu masa electorală. 
Micile canale prin care circula viaţa în aceste partide sunt în- 
chise sau se pierd. În condiţiile votului universal partidele 
conservatoare ar fi trebuit să iasă din orașe, să solicite satele? 
(acolo unde erau privite cu ostilitate, mai ales conservato- 
rii-progresiști), să-și mărească numărul de membri și aderenţi, 
să se restructureze organizatoric cuprinzând întregul teritoriu 
al țării (această din urmă necesitate se impunea pentru toate 
partidele, exceptând Partidul Socialist, cel mai repede reor- 
ganizat*. 

Exprimat iniţiai într-o formă prea puţin nuanţată, dezi- 
deratul transferării bazei sociale conservatoare în rândurile 
țărănimii îmbracă repede un caracter mai ferm conturat. 
Ideea „solidarității necesare între toate categoriile de plugari“ 
rămânând, căutarea suportului social se îndreaptă numai spre 
burghezia sătească, spre proprietarii mijlocii. Unul dintre sen- 
surile principale ale legiuirilor agrare conservatoare din 1918 
a fost, cum am văzut, încurajarea formării unei rezistente pro- 
prietăți mijlocii, capabilă să preia din mers sarcinile economice 


? „Trebuie pătruns în masa rurală... ar fi o crimă să nu puneţi piciorul la 
țară...“, îi scria Al. Marghiloman lui C. Meissner în 1919-1920 (A.N.R., fond 
Meissner, dosar 48/VI, f. 48, 65). 

* În 1923, A. Corteanu recunoștea că organizația conservatoare se găsea 
în pragul totalei dispariții deoarece nu a putut să dea o formă conservatoare 
ideii de emancipare politică și economică a țăranilor şi că ea nu mai putea 
spera să vină la guvern decât atunci când ar fi reușit să răspândească doctrina 
sa între țărani și să-i înregimenteze în rândurile sale (A. Corteanu, Cazul 
Marghiloman, în „Timpul“, an XXIII, nr. 202, din 15 noiembrie 1923; vezi și 
A. Corteanu, Schițe politice şi economice, Bucureşti, 1923). „Ţăranii sunt baza sta- 
tului burghez“ — scria ziarul „Steagul“, organul de presă conservator, care mai 
înainte susținuse, ca și celelalte de aceeași nuanţă, că baza o constituie marea 
proprietate (vezi nr. 655 din 7 mai 1920). Acelaşi ziar, considerând criza con- 
servatoare determinată de împărţirea proprietăţii mari la ţărani, își exprima 
speranţa că „este numai o chestiune de timp ca să se facă legătura sufletească 
cu noua pătură de proprietari agricoli: «țărănimea» și astfel conservatorii să 
aibă „o guvernare închinată intereselor agrare“ (vezi nr. 1310 din 22 iulie 
1922). „Conservatorii, în locul unui număr restrâns de proprietari mari — se 
scrie în altă parte — vor reprezenta acum marea masă a ţăranilor devenită pro- 
prietari de pământ“ („Steagul“, an V, nr. 517 din 12 noiembrie 1919). 

ale marii proprietăţi. Mijlocul propus atunci de C. Garoflid — 
și mereu susținut ulterior — era iniţierea din capul locului de 
către legiuitor a „selecţiunii“ printre țărani în efectuarea îm- 
proprietăririi. O selecţie care avea în vedere și formarea osa- 
turii Partidului Conservator în condiţiile „postreformă“*. Par- 
țial legea din 17 iulie satisfăcea cererea conservatorilor de a se 
privilegia categoria țăranilor mijlocași. Dar chiar dacă reforma 
agrară s-ar fi legiferat cu o tentă și mai favorabilă proprietății 
mijlocii (ceea ce era foarte greu de realizat în acel moment), 
categoria ţăranilor mijlocași nu ar fi intrat, alături de moșieri, 
în cadrul bazei sociale a organizației politice conservatoare. 
Este adevărat că între burghezia rurală și moșieri, prin prac- 
ticarea unei agriculturi capitaliste, există, după război, o comu- 
nitate de interese. Ea izvora din disparitatea dintre preţurile 


* “Toate ziarele conservatoare, în bună măsură şi cele aparţinând lui Take 
Ionescu, vor cere statuarea acestui principiu selectiv. Îndeosebi marghiloma- 
niștii se opun prevederilor decretului de aplicare a reformei agrare a lui 
I.G. Duca din decembrie 1918 (vezi „Monitorul Oficial“, nr. 215 din 16/29 de- 
cembrie 1918. „Pentru d. Duca nu este vorba de a crea ţărani proprietari, buni 
agricultori, ci de a crea clientelă mizerabilă, dar numeroasă pentru partidul 
liberal la ţară“, scria „Steagul“, an V, nr. 290, din 16 februarie/l martie 1919), 
înlocuirii principiului „proprietatea e sacră și inviolabilă“ cu „proprietatea de 
muncă“ pe care o propunea 1. Mihalache în proiectul său de reformă agrară 
(vezi Expunere de motive la proiectul de reformă agrară pentru Vechiul Regat, în 
D.A.D., nr. 60, şedinţa din 12 martie 1920, p. 1037; Proiectul legii de împro- 
prietărirea țăranilor întocmit de țăranul I. Mihalache..., București, 1920; I. Miha- 
lache, Noul regim agrar, Bucureşti, 1925, p. 5; Declaraţia de principii..., în „Țara 
Nouă“, an I, nr. 17 din 13/26 octombrie 1919. Proiectul lui Mihalache este 
considerat de conservatori „o revoluțiune socială“, o reformă „caducă și inapli- 
cabilă“, cu o importanţă „pentru noile partide, dar nici una economică pentru 
țară“, „un şah la rege”, „Steagul“ an VI, nr. 609 din 11 martie 1920, nr. 622 
din 26 martie 1920; Al. Marghiloman, op. cit., vol. V, 1927, p. 30), în sfârșit, 
proiectului agrar pentru Basarabia (D.A.D., ședințele de la 8 și 11 martie 1920, 
p- 953-961, 963, 983-984, 1013, 1015; Al. Marghiloman, op. cit., vol. V, p. 29). 
Concepţia conservatorilor opunea acestor proiecte şi decretului din 1918 ar- 
gumente ce tindeau să imprime reformei agrare un caracter mai curând eco- 
nomic decât social. Se intenţiona aşadar împlântarea idealului conservator în 
lumea satului („Steagul“, nr. 684 din 15 iunie 1920; vezi și Şerban Voinea, 
Prevederile d-lui Marghiloman, în „Socialismul“, an IX, nr. 152 din 3 august 
1919). 

agricole (foarte coborâte) și cele industriale (ridicate în raport 
cu cele dintâi). Această disparitate îmbracă formele unei con- 
tradicţii progresive (foarte ascuţite mai ales după 1928). De 
consecinţe vor suferi nu numai țărănimea săracă, dar și bur- 
ghezia rurală, și în bună parte moșierimea. Pe această bază, 
așadar, se poate vorbi de o comunitate de interese între bur- 
ghezia rurală și moșierime. Dar ea nu îmbracă forme vizibile 
în anii în care Partidul Conservator își mai păstrează inde- 
pendenţa sa organizatorică, iar acest partid nu se mai sprijinea 
decât pe o mică parte a moșierimii și nu pe cea mai influentă. 
La toate acestea se adaugă discreditarea conservatorilor în lu- 
mea satului românesc, unde de altfel influenţa lor fusese 
foarte scăzută. 


Iată câteva numai din cauzele datorită cărora, în condiţiile 
date, conservatorii nu reușesc să se împlânteze în lumea sa- 
telor. Am putea adăuga la acestea și motive de ordin subiectiv. 
Propaganda pe care o fac conservatorii în mijlocul ţărănimii 
este mult mai slabă decât a altor partide. Practic, ea se reduce 
la presă (ziarele sunt acum mult mai puține și aria lor de răs- 
pândire ocolea de obicei satele) şi la agenţi electorali plătiţi 
care, cum se exprima C. Meissner, „nu sunt de nici un folos“. 
În plus, sloganurile propagandei conservatoare erau mult mai 
puţin apetisante decât ale altor partide, prin însăși denumirea 
lor mai democrate*. E, apoi, și acel avânt democratic, acea sete 


* „Take Ionescu nu pusese în viaţa lui piciorul la țară și se temea de ţărani 
ca de dracul“ — scria C. Argetoianu. În Schițe politice și economice, p. 8-26, 
A. Corteanu explica neizbânda ralierii burgheziei satelor în jurul lor prin aceea 
că marii proprietari s-au păstrat, de-a lungul dezvoltării istorice românești, 
într-un imobilism profund dăunător propriilor interese de perspectivă. Înșelaţi 
de creşterea rentei pământului și a prețurilor produselor agricole, ei n-au spri- 
jinit formarea unei „clase țărănești mijlocii puternice“, care s-a dezvoltat astfel 
împotriva lor. 

1 A.N.R., fond Meissner, dosar V/220, f. 15. 

* „Nu ne putem lua la întrecere cu ţărănișştii care făgăduiau ţăranilor ogor 
gratis, nici cu guvernul care le-a anunţat un supliment de expropriaţi și com- 
pletarea izlazurilor“ — scria Marghiloman la 16 iunie 1920, explicând astfel 
înfrângerea în alegeri. El mai spera însă că după încheierea problemei agrare 

de nou și detestare a vechiului — făgăduință neîmplinită — 
care determină popularitatea noilor formaţiuni politice și osti- 
litatea faţă de vechile partide. O stare de spirit care are impor- 
tanţa ei de netăgăduit. 

În strădania lor de a se menține la suprafaţa vieţii politice, 
prin așezarea pe un fundament social viabil, conservatorii ex- 
tind căutarea din lumea satelor în atmosfera citadină. Conser- 
vatorii democrați își avuseseră centrul bazei lor sociale în mica 
şi mijlocia burghezie de funcţii şi de profesii liberale: func- 
ţionari, avocaţi, profesori, comercianţi, meseriași mai înstăriți 
etc.... Dar burghezia mijlocie — greu de definit ca atare în 
aceşti ani —suferă deplasări importante în noua structură so- 
cială, găsindu-și rosturile politice îndeosebi în partidele recent 
apărute sau păstrându-şi culoarea politică liberală şi naţio- 
nal-ardeleană. Mai ales partidul lui Take Ionescu va trage con- 
secințe din neaderenţa burgheziei mijlocii la idealul takist, 
suportul social al acestui partid erodându-se vizibil. Mulţi 
dintre intelectualii care se încadraseră în organizaţiile politice 
conservatoare părăsesc aceste partide unde de fapt căutaseră 
mai mult idealuri culturale decât politice. 

După cum în atragerea altor categorii şi grupări sociale 
conservatorii nu obţin nici un succes, tot astfel ei nu mai reu- 
şesc să fie nici măcar reprezentantul celei mai influente părți 
a moșierimii postbelice“. În starea de difuziune în care se afla, 


va fi loc şi „pentru o politică ordonată şi moderată“ (A.N.R., fond Meissner, 
dosar 48/VI, f. 70). 

* Vezi, în acest sens, poziţia pe care o adoptă conservatorii faţă de preve- 
derile Constituţiei din 1923 cu privire la dreptul de proprietate. Ei cer „in- 
violabilitatea proprietăţii“, considerând redactarea articolului din Constituţie 
relativ la proprietate, ce lăsa libertatea de a folosi exproprierea în anumite 
cazuri, drept „un pericol naţional“, „o gravă atingere“ adusă proprietăţii cu „un 
caracter net revoluţionar“ („Le Progrès“, an V, nr. 1157, 1159, 1161 din 2, 4 
şi 7 martie 1923; „Timpul“, an XXXII, nr. 3, 12 din 4 și 15 martie 1923). Vezi, 
de asemenea, atitudinea potrivnică liberalilor care îngreunau exportul produ- 
selor cerealiere („Timpul“, nr. 27 din 13/14 noiembrie 1923; „Le Progrès“, an 
VI, nr. 1616 și 1658 din 1 octombrie 1924 şi 19 noiembrie 1924), precum şi 
cererile conservatorilor progresiști pentru a se plăti despăgubirile datorate 
proprietarilor. Ziarul „Le Progrès“ remarca, nu fără rost, lipsa unei solidarităţi 


628 CONSERVATORI ŞI CONSERVATORISM ÎN ROMÂNIA 


această clasă în chip obiectiv nu mai poate sprijini în totalitatea 
ei (şi cu orice preţ) un partid ce murea. Era firesc ca moșie- 
rimea, ce treptat se pierde în transformările structurii sociale 
de după război, să-și caute, grupuri, grupuri, adăposturi poli- 
tice în partidele mai puternice. 


a marilor proprietari, ceea ce a permis multor partide „să profite“ (vezi nr. 585 
din 17 februarie 1921). 

2. Adaptări programatice 


După cum în câmpul social postbelic conservatorii au cău- 
tat să găsească o bază de susținere la suprafaţa vieții politice, 
tot astfel ei au încercat reorientări programatice în spiritul 
epocii. Aceste reorientări, cu puţine excepţii în cazul takiştilor, 
rămân circumscrise numai câmpului teoretic. Programele 
conservatoare au și deficiența de a fi prea generale, eludând 
parcă de la bun început posibilitatea transpunerii lor în prac- 
tică. În fond acesta e şi adevărul. Soluţiile indicate (de con- 
servatorii marghilomaniști mai ales) nu sunt decât sfaturi 
adresate acelor partide burgheze cu adevărat în stare să con- 
ducă ţara. Căci „Partidul Conservator-Progresist era incapabil 
de a mai avea glas la succesiunea guvernelor“, cum observa 
N. lorga!. Simptomatic pentru orientarea programatică a celor 
două partide conservatoare după război este numele pe care 
şi-l dau, împrumutând și ele din terminologia cu iz demagogic 
a epocii. Din Partid Conservator, organizaţia politică condusă 
de Al. Marghiloman ia numele de Partidul Conservator-Pro- 
gresist*. Noua denumire e o cedare în faţa imperativelor vre- 
mii**. Numai că „nu în denumire consta slăbiciunea acestui 
partid“, cum prea bine remarca L. Pătrășcanu?. 


! N. Iorga, Histoire des Roumains..., vol. X, P- 470. 

* Denumirea ca atare nu e o inovație. Incă în 1859-1861 apăruse la 
Bucureşti un ziar intitulat „Conservatorul progresist“, oficios al unui grup de 
oameni politici grupați în jurul lui C.N. Brăiloiu, pe atunci jurist de reputație 
(Nerva Hodoș și Al. Sadi Ionescu, Publicațiile periodice românești, tom. 1, 1913, 
p. 142). O astfel de titulatură a circulat și în mediile takiste înainte de adop- 
tarea aceleia de „conservator-democrat“. Intelectualii conservatori, care în 1914 
îşi dădeau demisia din partid, au intenționat și ei să întemeieze o organizație 
politică cu numele de conservator-progresistă. Dar ceea ce putea însemna în a 
doua jumătate a veacului al XIX-lea ceva progresist, în noua epocă era desuet. 

** „Să ne zicem conservatori progresiști și apoi pe îndelete, fără să se bage 
de seamă, rămânem progresiști sadea. Ne scăpăm de tot ce este greoi în cuvân- 
tul conservator“ — scria M. Teodorian-Carada în Efimeridele. Însemnări și amin- 
tiri 1908-1928, p. 89. Termenul de conservator îi scria N. Tonitza lui C. Meiss- 
ner în noiembrie 1918 „amintește norodului de... o idee politică ce nu poate 
fi acceptată de masele adânci“ (A.N.R., fond C. Meissner, dosar VI/79, f. 27). 

? L. Pătrășcanu, Sub trei dictaturi, Bucureşti, 1970, p. 81. 

Cealaltă ramură conservatoare, de sub direcţia lui Take Io- 
nescu, după denumiri succesive, uneori folosite și concomitent, 
de partid conservator-democrat, conservator, conservator-uni- . 
onist, conservator naţionalist (nuanţări pentru a arăta deose- 
birea de marghilomaniști), la 17 octombrie 1919 își dă numele 
de Partidul Democrat’. Titulatura de conservator este definitiv 
înlăturată deoarece „nu mai corespundea cu mentalitatea și 
tendințele partidului“*. Takiştii (curent, sub acest nume sunt 
cunoscuţi în epocă) sperau „a uni toate elementele democratice 
din România Mare spre a face un mare și puternic partid de- 
mocrat“. 

Metamorfoza prin care trec numele partidelor conserva- 
toare anunță schimbări programatice pe măsură, schimbări ce 
interesează mai mult istoricul și prea puţin, aproape deloc, 
factorii politici responsabili ai lumii de după război. De aceea 
nici nu stăruim asupra lor**. 


Unele din prevederile noului program al Partidului Demo- 
crat (Take Ionescu) vor fi puse în aplicare în timpul partici- 
pării la guvern alături de Partidul Poporului în 1920-1921, în- 
deosebi prin activitatea remarcabilă la Ministerul de Externe a 
lui Take Ionescu’ și la Ministerul de Finanţe a lui N. Titu- 


3 „Românimea“, an II, nr. 287 din 20 octombrie 1919. Asupra unei even- 
tuale schimbări a titulaturii avuseseră loc discuții între fruntașii conservator-na- 
ționaliști încă din septembrie 1919 (vezi „Românimea“, an II, nr. 258 din 21 
septembrie 1919). 

* O mai largă explicaţie asupra schimbării denumirii o dă D. Greceanu în 
cuvântul său de la întrunirea din lași de la 23 octombrie 1919. „Titlul de con- 
servator nu mai merge — spune el — [...] este practic și necesar a ne supune 
curentului democratic de azi, căci partidul trebuie să se supuie rostului vre- 
murilor...“ (Idem, nr. 296, din 29 octombrie 1919). 

** Vezi, pentru democrați, „Românimea“, an I, nr. 1 din 2/15 decembrie 
1918, nr. 15, 16 din 18/31 — 19 decembrie 1918/1 ianuarie 1919, nr. 22 din 
6 ianuarie, nr. 130 din 11 mai 1919, nr. 150 din 2 iunie 1919, nr. 289 din 
22 octombrie 1919. 

1 Convenţia de alianță defensivă între Regatul României şi Republica Poloniei 
(3 martie 1921), vezi Interesele şi drepturile României în texte de drept public, lași, 
1936, p. 409-410; Convenţia de alianță defensivă între Regatul României și Repu- 
blica Cehoslovacă (22 aprilie 1921), în „Monitorul Oficial“, nr. 52 din 11 iunie 

lescu?. Şi într-un domeniu și în celălalt realizările sunt însem- 
nate. Asupra altor legi de importanţă, takiștii, până la dispa- 
riția lor ca organizaţie politică independentă, nu-și aduc vreo 
contribuţie deosebită. Doar în cadrul discuţiilor pe marginea 
legii rurale participă PP. Brătășanu (susținând un punct de 
vedere care e totuși al unui mare proprietar)” și Take Ionescu. 
Acesta din urmă insistă pentru ridicarea valorii despăgubirilor 
destinate proprietarilor expropriaţi („exproprierea — spune el 
— este o măsură socială de dreptate, de transformare de va- 
lori, nu este o pedeapsă“) și impune votarea unui amenda- 
ment la art. 7 al legii, favorabil străinilor proprietari în 
România. 

Din guvernarea de o lună a Partidului Democrat (în timpul 
căreia nu se adoptă nici o măsură legislativă, Parlamentul fiind 
prorogat) ne-a rămas doar intenţia programatică de guverna- 
re: o lege electorală („înainte de oricare alta“); o lege finan- 
ciară ce avea intenţia să înlăture impozitul pe avere, stabilit tot 
de conservatorii takiști prin N. Titulescu (în urma opoziţiei 
îndârjite mai ales a liberalilor); un buget „cu economii și su- 
primări“; în sfârșit o lege a chiriilor. Acest program sumar a 
rămas doar enunțat, în ședința din 17 ianuarie 1922 guvernul 


1921; Convenţia de alianță defensivă între Regatul Românii și Regatul sârbilor, 
croaților și slovenilor (7 iunie 1921), în „Monitorul Oficial“ nr. 77 din 10 iulie 
1921). 

* Lege pentru retragerea din circulație a coroanelor și rublelor (13 august 1920), 
în „Monitorul Oficial“, nr. 105 din 13 august 1921; Ministerul de Finanţe. In- 
strucțiuni pentru oficiile de schimb însărcinate cu preschimbarea de coroane (19 august 
1920), în Ibidem, nr. 110 din 19 august 1920; Lege asupra contribuţiilor directe 
(adoptată de Senat la 7 iulie 1921 cu 57 voturi pentru și 26 contra), în Ibidem, 
nr. 95 din l august 1921; Lege pentru impozitul progresiv pe avere și pe îmbogățirea 
din timpul războiului (1 august 1921 — adoptată de Cameră la 15 iulie 1921 cu 
132 voturi pentru și 1 contra), în Ibidem, nr. 95 din 1 august 1921. 

ë D.A.D. nr. 130 și 133, ședințele din 28 și 30 iunie, p. 3315, 3387. 

7 Ibidem, nr. 130, p. 3288. Vezi și Take Ionescu, Chestii economice și soluţii re- 
feritoare la ieftinirea traiului, Bucureşti, 1923, p. 89. Aici și cele 21 de soluţii 
propuse de Take Ionescu pentru ieftinirea traiului, care nu erau radicale, dar 
aplicate, puteau avea un efect favorabil. 

? D.A.D., nr. 18, ședința din 17 ianuarie 1922, p. 233. 

primind votul de blam al Parlamentului și fiind nevoit să se 
retragă“. 


Celălalt partid conservator, condus de Al. Marghiloman, 
rămas cel mai fidel formaţiunii politice conservatoare de odi- 
nioară și — din mai multe puncte de vedere — cel mai repre- 
zentativ pentru conservatorii români în genere, oferă cerce- 
tării istorice un câmp mai larg și mai fertil de exemplificare a 
încercării, eşuate, de împăcare a programului și concepţiilor 
doctrinare conservatoare cu cerințele vremii (într-o simbioză 
rămasă nerealizată). Acest partid conturează mai clar strădania 
de menţinere la suprafaţa vieţii politice prin folosirea unor 
mijloace care nu sunt întru totul ale epocii anterioare şi care, 
încercând să fie parţial ale acestei epoci, nu pot fi eficiente**. 


* Asupra interimarului guvern Take Ionescu nu ne vom opri, efemera lui 
prezenţă interesând mai mult viaţa politică în genere (în timpul existenţei sale 
avem de a face cu o vie activitate politică ce implică mai mult sau mai puţin 
toate partidele). Acest guvern face, voit sau nu (părerile sunt împărţite) jocul 
liberalilor, curățindu-le drumul spre putere. El consfinţește sfârșitul carierei 
politice a lui Take Ionescu și reprezintă ultima guvernare conservatoare din 
România. Asupra lui vezi: „Neamul românesc“, an XVI, nr. 291 din 21 de- 
cembrie 1921; „Patria“, an II, nr. 285 din 18 decembrie 1921; „Aurora“, an I, 
din 21 și 26 decembrie 1922; „Epoca“, an XXVI, nr. 290 din 17 decembrie 
1921; D.A.D., nr. 18, şedinţa din 17 ianuarie 1922, p. 233-245 (aici şi rezul- 
tatul votului Camerei asupra moţiunii de blam; din 271 votanţi: 190 sunt 
pentru, 81 împotrivă); D.S., nr. 10, şedinţa din 17 şi 18 ianuarie, p. 101-102); 
Sterie Diamandi, Galeria oamenilor politici, p. 144; interesantul articol al lui I. Bi- 
toleanu, Lupta partidelor politice pentru guvern în dec. 1921—ian. 1922, în „Stu- 
dii“, tom 25, nr. 4/1975, p. 805-823, preluat în lucrarea aceluiași Din istoria 
României moderne. 1922-1926, Bucureşti, 1981; I. Scurtu, Schimbările de guvern 
de la sfârșitul anului 1921 și începutul lui 1922, în „Analele Universităţii Bucu- 
reşti“, Istorie, nr. 1/1972. 

++ Vezi Al. Marghiloman, op. cit., vol. IV, p. 167, 175; Manifestul Partidului 
Conservaior-Progresist, Bucureşti, 1918; „Steagul“, nr. 657 din 10 mai 1920, 
nr. 946 din 26 decembrie 1910; „Le Progres“, an 1, nr. 1106 din 26 decembrie 
1922; Criza economică și soluțiuni, Bucureşti, 1921; „Timpul“, an XXIII, nr. 198 
din 1/2 noiembrie 1913 etc. 

3. Descompunerea nu poate fi oprită 


Organizatoric cele două formaţiuni conservatoare postbe- 
lice (în practica vieţii politice împotrivindu-se una celeilalte) — 
ca şi mai înainte de altfel — se găsesc în pragul definitivei lor 
dispersări. 

Tentativele lui Al. Marghiloman, care în octombrie 1918 își 
simţea guvernul pierdut, de a ajunge la o colaborare cu takiștii 
sunt curmate cu duritate de aceştia din urmă. „Partidul Con- 
servator nu mai poate avea nici un fel de atingere cu toţi acei 
care l-au părăsit pe chestiunea naţională“ — declara Comitetul 
Executiv al partidului lui Take Ionescu, reunit la 25 octombrie 
1918!. Toate încercările ulterioare de a se ajunge la o apro- 
piere între cele două ramuri conservatoare* întâmpină aceeași 
ostilitate neascunsă din partea adepților lui Take Ionescu**, 
care transformaseră atitudinea față de problema națională și 
război într-o graniţă de netrecut. Mai mult, între cele două 
partide conservatoare, în anii postbelici, va exista o perma- 
nentă polemică în presă. În atare împrejurări cele două par- 
tide înfruntă lumea politică postbelică, de la bun început ostilă 
lor, cu forțe separate și nu reunite. 

Aceste partide fuseseră și continuau să fie organizaţii de 
cluburi, cu un cerc restrâns de membri și cu un număr de 
aderenţi mai mare sau mai mic, după cum se aflau la putere 


1 A.N.R., fond Al. Marghiloman, dosar 5, f. 2. 

* „Dorinţa de a ne vedea o dată întregit vechiul partid conservator — scria 
I.C. Goilov, şeful organizaţiei conservatoare din Bacău — n-a fost niciodată 
stinsă în sufletul nostru“ (A.N.R., fond Meissner, dosar VI/26, f. 3-4). 

** Răspunzând ziarului „Steagul“, care într-un articol, O forță a vremurilor: 
Masivul conservator, propunea colaborarea tuturor conservatorilor, oficiosul 
„Românimea“ scria: „credinţele noastre naţionale, puse la grea încercare între 
1914-1916, ne împiedică pe veșnicie să avem ceva comun cu o organizaţie 
politică care...“ (vezi „Românimea“, an II, nr. 150 din 2 iunie 1919). Gruparea 
lui Marghiloman, scria același ziar, a reprezentat „negarea oricărei perspective 
de unitate naţională... şi nu poate figura alături de noi sub nici o formă...“ 
(Idem, nr. 128 din 9 mai 1919). 

sau în opoziție. Erau partide ale votului cenzitar în care parla- 
mentarii și administraţiile locale se alegeau cu puţine voturi; 
partide care se bazaseră pe personalități, pe forța și prezența 
aristorcrațţiei, pe elita intelectuală ş.a., și nu pe masele largi, 
cărora le acordaseră o atenţie izvorâtă din paternalism și nu 
din înţelegerea imediată a intereselor lor. 

Pe această stare organizatorică, puternic frământată și de 
război, votul universal cade prea brusc. Într-o lume ce are un 
ritm mult mai viu, o lume lărgită dintr-o dată prin desăvâr- 
șirea unităţii de neam, partidele conservatoare nu pot ţine ca- 
denta. Dacă reformele ar fi avut un caracter limitat (cum fuse- 
seră preconizate cele din 1914), dacă acelea ar fi prins viaţă și 
nu cele de la sfârșitul războiului, incomprabil mai largi*, e de 
presupus că partidele conservatoare ar fi rezistat mai mult căci 
ar fi găsit o acomodare, fie şi parţială, reușind să se introducă 
în noile forme create de atari reforme. Dar așa... au fost sur- 
prinse. În spatele partidelor nu se mai află nici o forță socială 
capabilă să propulseze revenirea lor politică. 


Semnificativă apare în acest context lipsa pronunţată de re- 
surse financiare pentru a întreține mijloacele de propagandă 
conservatoare. Dacă partidul lui Take Ionescu (cu toate că 
„bănci nu are șeful nostru, întreprinderi industriale sau co- 
merciale deloc, nici măcar o nevinovată Bancă Naţională sau 
un credit cel puţin urban“ — după cum se exprima ziarul 
„Românimea“? mai este în stare să editeze ziare centrale: „La 
Roumanie“, „Românimea“, „Epoca“, mai multe ziare locale, 
precum era „Evenimentul“ de la Iași, să suporte, parţial sau 
total, periodicele „Adevărul“, „Dimineaţa“, şi cu ajutorul lor, 
să susţină o vie propagandă, faptul se datora în principal cola- 
borării sale la guvernarea ţării aproape doi ani, după război. 


* Titu Georgescu observa că, după război, în stabilirea caracterului princi- 
palelor legiuiri, nu mai intervine moșierimea, ci intervin masele (De la revolu- 
ționarii democrați la făuritorii Partidului Comunist Român, București, 1971, p. 98; 
vezi şi Între două revoluţii, Craiova, 1974, p. 122-123). 

2 „Românimea“, an III, nr. 385 din 11 februarie 1920. 

Și cum Partidul Conservator (Democrat) deţinea, între altele, 
două ministere ca Externele și Finanţele, cu largi resurse fi- 
nanciare și mai ales cu restrânse posibilități de control (în- 
deosebi asupra fondurilor secrete ale primului, folosite de re- 
gulă nu numai pentru politica externă, inclusiv firește și de 
Take Ionescu, obișnuit să-și îndatoreze „amicii“), putem găsi o 
explicaţie a menţinerii de către takiști a unor influente organe 
de presă și în primii ani postbelici. Situaţia e cu totul „dispe- 
rată“ în celălalt partid conservator. Ziarele marghilomaniste 
sunt primite cu ostilitate de opinia publică ce le considera ca 
fiind ale germanofililor. Or, „mulţimea are oroare de tot ce 
este sau de tot ce a fost «germanofil»“, cum se exprima picto- 
rul N. Tonitza, prim-redactor al ziarului conservator „lașul“?. 
Ca o dovadă, la 2 octombrie 1918 redacţia ziarului „Iaşul“ era 
atacată, sparte geamurile, distruse casele cu litere, loviți lucră- 
torii. La începutul anului 1919 scene de acest fel se repetă‘. 
Evident că într-o astfel de conjunctură ziarele marghilomaniste 
nu se puteau vinde și cheltuielile de editare nu erau acope- 
rite*. De aici alternativa: suplimentarea cheltuielilor sau re- 
nunțarea la presă. Dar „suprimarea ziarelor ar fi un dezastru“, 
după cum cu temei scria Al. Marghiloman la 26 noiembrie 
19215. Rămânea cealaltă soluţie, a suplimentării cheltuielilor, 
care în condiţiile crizei de hârtie de după război, trebuiau să 
fie și mai mari. Numai că, prin părăsirea treptată a Partidului 
Conservator-Progresist de către mulți membri bogați și influ- 
enţi, găsirea banilor necesari era o chestiune extrem de difici- 
lă. Nici membrii rămași, când partidul lor era într-o perma- 
nentă retragere de la suprafaţa vieţii politice, nu arătau deloc 


3 A.N.R., fond Meissner, dosar VI/79, f. 24. 
1 Ibidem, f. 22, 23. E de presupus că astfel de scene au avut loc și în alte 
ărţi. 

i * Aceasta în ciuda substanţialelor reduceri de tiraj. Astfel „Iașul“, care în 
timpul lunilor de guvernare de la Iași apărea zilnic cu un număr de apro- 
ximativ 50 000 de exemplare (dintre care 10 000 rămâneau nevândute), îndată 
după plecarea de la guvern abia atingea cifra de 10 000 exemplare (Ibidem, 
dosar 205/V, f. 1). 

5 Ibidem, dosar 48/V1, f. 78. 

entuziasm în deschiderea pungilor. De aici neîncetatele apeluri 
ale lui Al. Marghiloman, ale altor factori responsabili ai par- 
tidului, pentru «cruciada» viguroasă de care avem nevoie“. În 
iunie 1919, Al. Marghiloman convoacă la Bucureşti Comitetul 
Executiv și le cere partizanilor să contribuie substanţial la 
subvenţionarea presei partidului*. În același timp cere tuturor 
șefilor de organizaţii judeţene să solicite contribuția membrilor 
locali ai partidului, deoarece „e evident [...] cei cu avere dintre 
noi, ca și cei care au ocupat funcţii au îndatorirea să ia abo- 
namente“ (nu numai pentru ei, dar și pentru a câștiga noi par- 
tizani la sate)**. În vara anului 1922, A. Corteanu încearcă de 
unul singur să continue editarea „Steagului“, dar eșuează și 
ziarul principal al conservatorilor-progresiști încetează să mai 
apară. Al. Marghiloman se străduiește să menţină „semnele 
exterioare de viață de partid“, continuând să susțină financiar 
ziarul „Le Progres“. În martie 1923 face o ultimă tentativă de 
a edita un organ de presă central în limba română și scoate 
„Timpul“. Ziarul, care-l costă „o avere și a mea s-a subțiat“6 — 
cum îi scrie el lui C. Meissner —, este subvenţionat până în 
vara anului 1924, când își încetează apariţia. Singurul care 
rezistă, prin ambiția lui Marghiloman, este „Le Progres“, dar 
cu o apariţie nu întotdeauna cotidiană şi într-un format mic. 
Starea pecuniară a marii majorități a membrilor Partidului 
Conservator-Progresist se dovedea a fi cu totul precară. Era 
foarte departe de cea de dinainte de război. Puterea econo- 
mică a organizaţiei politice conservatoare rezidase în averea 
imobiliară a moşierilor din rândurile liberalilor. Banii obținuți 
şi pe care continuau să-i obțină moșierii pentru pământurile 


* Se hotărăște acum şi crearea „Societăţii anonime Casa Partidului Con- 
servator-Progresist“. Dar cu un capital iniţial de 200 000 lei, fără speranţe de 
a fi mărit, Societatea nu poate avea nici o eficienţă practică (vezi Actul constitutiv 
și Statutul — Casa Partidului Conservator-Progresist, Bucureşti, 1920). 

** „Trebuie pătruns în masa rurală, ori fără ziare nu se poate“ — îi scrie 
Marghiloman lui C. Meissner la 11 iunie 1919, sfătuindu-l să fie „exigent cu 
amicii noștri, pentru că vremurile sunt foarte critice“ (A.N., fond Meissner, do- 
sar 48/VI, f. 48). 

î A.N.R., fond Meissner, dosar 48/VI, f. 101. 

expropriate sunt atraşi în activități productive, de către bur- 
ghezia liberală îndeosebi și servesc și din punct de vedere 
politic acesteia, nu partidului conservatorilor progresiști. În 
1922 dă faliment și încercarea cu Banca Națiunii — în fruntea 
căreia se afla N.D. Ghica-Comănești, fostul ministru din gu- 
vernul conservator Al. Marghiloman —, din al cărei consiliu 
de administraţie făceau parte mulți conservatori-progresiști, 
inclusiv șeful lor”. Lipsurile financiare acuzate de partidul lui 
Marghiloman se resimt vizibil în activitatea politică de propa- 
gandă a ideilor și intereselor sale, îndeosebi în campaniile 
electorale. 


1 Faptul că e folosit de scriitorul N. Davidescu ca subiect al romanului 
sociologic Conservator et C-ia, București, 1927, prilej de reconstituire literară a 
destrămării grupării conservatorilor marghilomanişti, fericit înţeleasă ca avân- 
du-şi izvorul în procese lăuntrice. 

4. În ultimele alegeri parlamentare* 


Rezultatele obţinute de cele două partide conservatoare în 
alegerile cu vot universal dau măsura reală a stadiului de slă- 
biciune politico-organizatorică la care ele ajung. În prima con- 
fruntare electorală participarea partidelor conservatoare este 
mai sesizantă, cu atât mai mult cu cât ea e precedată de o în- 
delungată perioadă de campanie pregătitoare, datorată repeta- 
telor amânări*. Această perioadă este foarte importantă pen- 
tru delimitările politice românești, pentru mișcarea politică în 
genere și viitoarea configuraţie a partidelor. Partidele conser- 
vatoare adoptă faţă de aceste prime alegeri atitudini diferite, 
potrivit situaţiei lor reale și interesului de perspectivă. La 
30 ianuarie 1919, Partidul Conservator-Progresist constituie la 
București Comitetul Electoral Central. La 12 februarie, 18 iu- 
lie, 13 septembrie se ţin întruniri electorale la Bucureşti, sta- 
bilindu-se totodată și candidaţii. Alte întruniri se ţin în provin- 
cie, la Buzău și Galați’. Al. Marghiloman refuză să urmeze ace- 
le partide din opoziţie ce proclamă abţinerea de la alegeri. Nu 
dă urmare propunerilor lui Averescu de a se alătura opoziţiei 
obstrucționiste?, chiar dacă unii membri ai partidului său, între 
care C.C. Arion, ar fi fost înclinați s-o facă. Al. Marghiloman 
spera ca tocmai prin abţinerea averescanilor și takiștilor să ob- 


* Partidele conservatoare participă, după război, la trei alegeri generale și 
la câteva parţiale. Nu ne vom opri decât asupra rezultatelor și efectelor aces- 
tora asupra conservatorilor. 

** Stabilite iniţial de guvernul Coandă pentru 3-9 ianuarie 1919 („Moni- 
torul Oficial“, nr. 183 din 6/9 noiembrie 1918, p. 3201), alegerile sunt succesiv 
amânate de guvernul I.I.C. Brătianu, pentru a fi, în sfârșit, definitiv fixate de 
guvernul gen. Văitoianu, pentru 2, 3, 4 noiembrie la Cameră, 7, 8 noiembrie 
la Senat și 9 noiembrie la colegiile universitare. (Ibidem, nr. 124 din 3 octom- 
brie 1919, p. 7694). 

! Vezi „Steagul“, an V, nr. 274, 286, 316, 464, 479, 491, 508 din 31 ia- 
nuarie, 13 februarie, 19 iulie, 14 septembrie, 2 octombrie, 14 octombrie şi 
31 octombrie 1919. 

Vezi Al. Marghiloman, op. cit., vol. IV, p. 391-393. 

ţină un rezultat important, devenind, credea el, „arbitrul situa- 


ției“, „la cheville essentielle“ în apropiata ordine politică?. 


Cealaltă ramură conservatoare, a naționaliștilor, în toată 
„acea urgie electorală“, cum numeşte N. Iorga perioada pregă- 
titoare a alegerilor din noiembrie 1919, duce o acţiune politică 
în alianţă şi în bună măsură sub influența Ligii Poporului cu 
care își coordonase mișcarea politică încă din octombrie 1918. 
Temându-se de votul universal, takiștii s-au străduit să cimen- 
teze alianţa cu Averescu amânând însă, în acelaşi timp, soluția 
unei fuziuni propusă la un moment dat în cursul anului 1919 
de șeful Ligii Poporului („Generalul avea o nemărginită încre- 
dere în talentele politice ale lui Take lonescu“)5. Conservatorii 
democrați mai vechi înclinau către o fuziune, dar cei care ve- 
niseră în partid după moartea lui N. Filipescu preferau o cola- 
borare (din motive programatice, după cum crede C. Argeto- 
ianu). Take Ionescu amână orice răspuns asupra unei fuziuni 
până la chemarea lui Averescu la putere, acceptând însă o 
strânsă colaborare. Se ajunge la o declaraţie comună a celor 
două partide, publicată la 22 februarie/7 martie 1919, unde se 
cere libertatea alegerilor, ridicarea stării de asediu și a cenzu- 
rii, interzicerea amestecului autorităților administrative în pro- 
paganda electoralăf. Pe baza acesteia și un partid și celălalt vor 
duce acţiunea lor politică în toată campania de pregătire a ale- 
gerilor. Relaţiile conservatorilor-naţionaliști cu averescarii nu 
sunt lipsite de asperități. Primii urmăreau să se întărească de 
pe urma popularității lui Averescu (considerat de ei numai o 
valoare electorală nu și una politică), ceilalți, îndeosebi prin 
C. Argetoianu, trecut la averescani, unde joacă un rol foarte 
important, urmăreau să-i neutralizeze pe takiști, înlăturându-i 


> A.N.R., fond Meissner, dosar 48/VI, f. 56. 

1 „Partidul Conservator duce o acţiune strict paralelă cu «Liga Poporului»“ 
— hotăra Comitetul Executiv al takiștilor reunit la 25 octombrie 1918“ (A.N.R,, 
fond Alexandru Marghiloman, dosar 5, f. 72). 

5 C. Argetoianu, op. cit., A.N.R., fond C.C. al P.C.R., dosar 8589, f. 37. 

$ „Românimea“, an Il, nr. 77 din 22 februarie/7 martie 1919. 

din concurenţa pentru putere’. Cum în septembrie 1919 
Al. Averescu hotărăște să se abțină de la alegeri, ceea ce consti- 
tuia o greșeală, Take Ionescu o aprobă totuși și o susține. Ges- 
tul lui politic este justificat. După ce în decembrie 1918 refuza- 
se o nouă colaborare cu I.I.C. Brătianu’, Take Ionescu și parti- 
dul său nu mai aveau alte șanse de a ajunge la guvern decât 
aliindu-se cu unul din partidele mai puternice ale vremii. Or, 
Liga Poporului era o forță electorală și politică de netăgăduit 
a momentului* și constituia și pentru takişti șansa puterii. 
Alegerile din noiembrie, primele sub vot universal, desfă- 
şurate în condiţii aparte**, confirmă avântul curentelor demo- 
crate în atmosfera politică postbelică, dorința de schimbare 
manifestată de corpul electoral și, în același timp, ostilitatea cu 
care acesta privește vechile partide. Conservatorii-progresiști 
abia izbutesc, cu toate sforţările făcute, să obțină 13 mandate 
în noul parlament”. Dacă toate partidele ar fi participat e de 
presupus că cei din urmă nu ar fi obținut nici unul. Pe de altă 
parte, dacă n-ar fi luat parte la alegeri, conservatorii-progre- 
siști ar fi fost „deja curăţaţi“, cum se exprima șeful lor într-o 
scrisoare adresată lui C. Meissner!!. Era clar că ei trebuiau să 
acționeze într-o lume politică ce îi refuza. Treptat, conserva- 
torii-progresişti vor fi siliți să accepte acea „îngropare pe furiș“ 


1 C. Argetoianu, op. cit., f. 45-47, 59. 

8 Ibidem. 

% „Românimea“, an I, nr. 20 din 22 decembrie/4 ianuarie 1918. 

* Vezi asupra marii popularităţi a lui Averescu, în C. Argetoianu, op. cit., 
dosar 8589, f. 30 și urm. 

** Asupra desfășurării lor, rezultatelor şi ambianţei, vezi N.T. Ionescu, 
Statistica electorală. Alegerile parlamentare din noiembrie 1919. Prima aplicațiune a 
votului obștesc în România, în „Buletinul statistic al României“, seria a IV-a, 
vol. XV (920) nr. 3; Gh. I. Florescu, Partidele politice în alegerile parlamentare din 
1919, în „Anuarul Institutului de Istorie şi Arheologie A.D. Xenopol“, tom IX, 
1972, p. 313-331, Ioan Scurtu, Political parties în Roumania after parlameniary 
elections (1919-1937), în „Anuarul Istoric al Institutului «A.D. Xenopoi»“, laşi, 
an XVII, 1980, p. 63-90. 

10 loan Scurtu, Alegerea primului parlament al României întregite (noiembrie 
1919), în 60 de ani de la făurirea statului național unitar român (coordonatori: 
Matei Vlad, Ioan Scurtu), Bucureşti, 1978; N.T. Ionescu, op. cit., p. 24. 

1! A.N.R., fond Meissner, dosar 48/W, f. 67. 

de care vorba N. lorga!?. În alegerile generale din mai 1920, 
cu toate eforturile făcute mai ales de Al. Marghiloman (care 
credea, după cum scria în aprilie 1920, că „atingem deja suc- 
cesul cu mâna“)!?, conservatorii-progresiști nu obţin nici măcar 
un singur mandat (Mehedinţi, pe care Marghiloman îl consi- 
dera singurul lor reprezentant în Parlament!f, nu se alesese pe 
listele conservatoare, ci pe ale țărăniștilor, cu care începuse de 
mai înainte tratative și în rândurile cărora va şi intra). „Dacă 
am încercat marea cu degetul — îi scria el lui C. Meissner — 
nu era alt chip de a afirma existența noastră ca partid“. 


Neizbutind în alegerile generale, Marghiloman încearcă să 
intre în Parlament, punându-și candidatura la o alegere par- 
ţială la Constanţa, în mai 1920. Dar fără succes*. Partidul 
marghilomanist devenise o „academie politică“, după expresia 
șefului său. Nu mai era un factor constituțional în înţelesul 
epocii. 


Alegerile nu sunt mai fericite nici pentru partidul lui Take 
Ionescu, în ciuda aparenţelor. Neparticipând la alegerile din 
noiembrie 191915 conservatorii naționaliști, alături de averes- 
cani, contestă viabilitatea noului parlament (de pe alte poziţii 
îl contestau și socialiștii, care făcuseră și ei greșeala de a se 
abține în 1919). Speranţele lor de a pătrunde în parlamentul 
ales sub guvernul Averescu, în mai 1920, într-un număr cât 
mai mare, sunt repede spulberate. Averescanii refuză o cola- 


1? Vezi „Steagul“, an V, nr. 516 din 11} noiembrie 1919. 

13 A.N.R., fond Meissner, dosar 48/VI, f. 66-67. 

1 Ibidem, f. 70-71. Asupra alegerilor. din 1920 vezi „Steagul“, an VI, 
nr. 639, 652, 661 din aprilie—mai 1920. Pentru alegerile de la Iași și în general 
pentru a vedea modalitatea practică a unei campanii electorale conservatoare, 
vezi A.N.R., fond Meissner, dosar V/220, f. 11-16. 

* „Steagul“, nr. 710, 719, 749 din 18, 26 iulie şi 3 septembrie 1920; 
A.N.R., fond Meissner, dosar 48/VI, f. 76-77. 

15 Take Ionescu e ales totuşi deputat supleant la Mehedinţi (G.T. Palade, 
Efectele votului universal în România, în „Viața Românească“, an XIV, nr. 9, sep- 
tembrie 1922, p. 372). 

borare deschisă cu ei în campania electorală, de teama „com- 
promiterii“!6. Disensiunile dintre organizaţile locale ale celor 
două partide erau mari, în ciuda încercărilor de a le aplana. 
În plus, în tratativele sale cu Averescu și Argetoianu, Take Io- 
nescu, care voia să ajungă cât mai curând ministru de Externe 
— era singurul lucru ce-l interesa cu adevărat —, cedează 
mult prea ușor, abandonând aproape cu totul interesele adep- 
ților săi. Alegerile din mai 1920 aduc conservatorilor-demo- 
craţi doar 12 mandate în Parlament, cu toate că ei depun liste 
în 21 de judeţe ale vechii Românii”. 


Partidul Democrat (Take Ionescu), după ce nu izbutește să 
se menţină la guvern decât o lună, participă și la alegerile 
generale de la începutul lui martie 1922. Încheie un cartel 
electoral cu Partidul Naționalist Democrat—lorga!?. Cele două 
partide se prezintă ca „un bloc cetățenesc“ și depun liste co- 
mune. Alegerile nu aduc însă „listelor cetățenești“ ale lui Take 
Ionescu şi N. Iorga decât 3 mandate la Cameră și nici unul la 
Senat!?. Nici conservatorii din jurul lui Take Ionescu nu ies, 
așadar, mai câștigați decât cei conduși de Al. Marghiloman din 
confruntarea cu votul universal, cu toate că ei se mișcă într-un 
spațiu politic mult mai favorabil. Această lipsă reciprocă de 
aderențţă între partidele conservatoare și corpul electoral post- 
belic este o cauză a tot mai pronunţatei lor destrămări. 


16 C. Argetoianu, op. cit., A.N.R., fond C.C. al P.C.R., dosar 8589, f. 149. 

11 Vezi „Românimea“, an III, nr. 430, 441, 442 din 19, 21 mai 1920 şi 3 iu- 
nie 1920. 

12 N. Iorga, Orizonturile mele. O viață de om așa cum a fost, București, 1934, 
p. 74-75. 

19 B.N.R,, fond St. Georges, pachet XCVIII (1917-1922), dosar 79; Al. Mar- 
ghiloman, op. cit., vol. V, p. 180; „Patria“, an IV, nr. 53 din 11 martie 1922 
(I. Maniu califică alegerile „o ruşine naţională“, „un scandal european“); „Au- 
rora“, an II, nr. 19 din 5 martie 1922 (N. Lupu le considera „o sinistră farsă”); 
vezi „Monitorul Oficial“ nr. 273, 274, 275, 277, 278 şi 286 din 5, 7, 8, 10, 17 
şi 21 martie 1922. 

5. Destrămarea organizatorică* 


Fenomenul de disoluţie interioară al partidelor conserva- 
toare de după război, continuând un proces anterior, este 
mult mai rapid. El este paralel cu pierderea influenţei politice. 
În genere constatăm, în cazul ambelor partide, rămânerea 
unor nuclee centrale în jurul șefilor și dispersarea treptată a 
adepților de rând, ca și a unora importanți, care trec sub alte 
adăposturi politice. Primul dintre partidele conservatoare care 
îşi pierde existența autonomă este cel condus de Take Ionescu, 
cu toate că acesta era cel mai puternic. Dispariţia sa mai rapi- 
dă e determinată de moartea mai timpurie a lui Take Ionescu. 
Foștii săi adepţi, neputând alege dintre ei un conducător 
(singurul care ar fi avut suprafața necesară era N. Titulescu, 
dar acesta preferă să rămână independent) sunt nevoiţi să-și 
îndrepte capacitatea lor de acţiune „în albia unui nou curs 
politic“!. 


La sfârșitul anului 1918 și începutul celui următor, Parti- 
dul Conservator-Naţionalist (Take Ionescu) părea încă un par- 
tid în vigoare, cu toate defecţiunile suferite. „Erau toţi plini de 
fumuri“ — notează C. Argetoianu despre foștii săi colegi?. În 
lipsa lui Take Ionescu, rămas la Paris până în iunie 1919, par- 
tidul era condus de M. Cantacuzino, firește cu posibilitățile li- 
mitate ale locţiitorului. M. Cantacuzino, sprijinit de ceilalți 
fruntași, încearcă să refacă organizaţiile locale conservatoare 
din Moldova, destrămate în vremea războiului. Treptat acestea 
sunt parţial refăcute. „Organizarea noastră este excelentă“ — 
spunea M. Cantacuzino la întrunirea Clubului Conservator na- 
ționalist din mai 1919, referindu-se la organizaţiile din Mol- 
dova?. Mai cu deosebire la lași, Focșani, Dorohoi, Hârlău, 


* Avem în vedere procesul de ansamblu şi nu acela de amănunt, greu de 
urmărit și necesitând un larg spaţiu. 

! „Adevărul“, an XXXV, nr. 11722 din 4 iunie 1922. 

2 C. Argetoianu, op. cit, dosar 8589, f. 18. 

 „Românimea“, an Il, nr. 130 din 11 mai 1919. 

Piatra Neamţ, organizaţiile sunt mai bine constituite‘. În Mun- 
tenia, afară de București, o organizare mai bună o aveau clu- 
burile conservator-naţionaliste din Prahova, Dolj, Mehedinți, 
Vâlcea și Argeș”. La Craiova se înființează în martie 1919 și 
un Cerc de studii al partidului, din iniţiativa lui M. Oramolu. 
Numai că forţa și influența acestor organizaţii locale, ca și a 
partidului în genere, erau mult mai slabe decât înainte de răz- 
boi, atât absolut, cât și relativ. Interesat aproape exclusiv nu- 
mai de politica externă a României, Take Ionescu își abando- 
nase practic partidul“. 

În toamna lui 1919, și ulterior, Take Ionescu încearcă to- 
tuși destul de timid să extindă spaţiul de mișcare al partidului 
său și în Ardeal, Banat și Basarabia. Dar încercarea nu reu- 
șește. În Basarabia adepţii săi nu izbutesc să creeze nici măcar 
un singur clubt. În Transilvania reușitele sunt foarte puţine și 


1 Vezi B.N.R., fond St. Georges, pachet XCVIII (1917-1922), dosar 4, 
f. 116-117 şi dosar 79; „Românimea“, an H, nr. 226 şi 269 din 21 august şi 
22 septembrie 1919. 

5 „Românimea“, nr. 60, 145, 290, 299, 343 din 1919. 

* „Partidul plictisea pe Take Ionescu și ar fi fost bucuros să se scape de el 
dacă i s-ar fi oferit postul de ministru de externe în toate guvernele“ — scria 
C. Argetoianu (op. cit., dosar 8589, f. 18). El însuși mărturisea, într-o cuvântare 
la Clubul central din București, că „"-am abandonat 5 ani de zile, căci n-am fă- 
cut politică internă de la 1914“ („Românimea“, an II, nr. 337 din 12 decembrie 
1919), iar în noiembrie 1921, într-un discurs ținut la Botoşani, spunea că „am 
sacrificat toate interesele de partid, toată grija de organizare... pentru a face 
să triumfe în toate împrejurările idealul de politică externă în care am crezut 
şi pentru care v-am jertfit“. Firește că în condiţiile unei atare exclusive opţiuni 
pentru politica externă „nu puteam să mă ocup de organizări de cluburi, de 
recrutări de partizani, de propagandă politică“ („Adevărul“, an XXXIV, 
nr. 11545 din 23 noiembrie 1921). Take Ionescu nici nu regretă acțiunea sa 
într-o direcţie și inacțiunea în cealaltă, pentru că „un partid, necesar sau nu, 
este un fapt trecător, dar înscrierea unui fapt în istorie este un lucru perma- 
nent“. Era o explicaţie totuşi comodă pentru a justifica nu numai o lipsă de 
preocupare pentru partidul politic pe care-l conducea, dar şi slăbiciunea aces- 
tuia ce era pusă numai pe seama unor factori subiectivi, când de fapt era în 
primul rând obiectivă. Oricum rămâne fapt real puţina energie pe care o pune 
Take Ionescu în conducerea propriului partid. Unde era entuziasmul din 
1908-1910? 

ê B.N.R., fond St. Georges, pachet XCIII (1917-1922), dosar 4, f. 120. 

fără nici o valoare electorală”. Nici în Banat, cu toate că Take 
Ionescu trecea aici ca apărătorul intereselor teritoriale ale pro- 
vinciei, realizările nu sunt altceva decât speranțe. O coeziune 
interioară Take Ionescu nu se străduieşte să dea partidului 
său. Era și foarte greu deoarece, datorită compoziţiei eteroge- 
ne, o astfel de unitate internă n-avusese niciodată. Cu toate că 
împărtășea și el până la un punct opinia, exprimată de I. Gră- 
dişteanu, după care programele sunt „de porunceală... nu re- 
zultatul unor curente de opinie şi al unei evoluțiuni firești..., 
sunt simple parodii de lupte de idei“, ca om politic, cu preten- 
ţii de guvernare în atmosfera postbelică, el nu putea cere 
partidului său decât un program cu tentă democratică, chiar 
dacă, în acest fel, mărea starea de disoluţiune a formaţiunii 
politice conservator-naţionaliste*. În realizarea acestei colabo- 
rări (ţinta lui Take Ionescu), șeful democraţilor conservatori 
neurmărind decât să intre în guvern’, sacrifică în bună mă- 
sură interesele grupării sale politice**. 


7 Ibidem, f. 192. 

8 Ibidem, f. 17. 

* Faptul s-a şi întâmplat de altfel. Mai mult, la puţină vreme după schim- 
barea numelui partidului și anunţarea noului program, câțiva membri, foști 
filipescani, toți moșieri cu suprafaţă politică și vechi stagii în Partidul. Conser- 
vator, între care: C. Olănescu, M. Deşliu, prințul C. Brâncoveanu, E. Lahovari, 
G. Lucasievici, își dau demisia din partid printr-o scrisoare publică. Pentru 
valoarea politică a partidului takist pierderea era importantă și ea n-a putut fi 
compensată „prin lărgirea bazei organizaţiei politice democrate“, cum își expri- 
mau speranţa ziarul „Românimea“ și Grigore Filipescu, în răspunsul adresat 
celor demisionaţi („Românimea“, an II, nr. 318 şi 319 din 23 și 24 noiembrie 
1919). Lor li se adaugă, în iunie 1920, I.C. Grădișteanu, fruntaș important al 
partidului („Încetez orice colaborare politică cu tine“, îi scrie el lui Take 
Ionescu la 8 iunie 1920) (B.N.R., fond St. Georges, pachet XCVIII, dosar 7, 
f. 2-8). De altfel, încă de mai înainte, I.C. Grădișteanu își declarase indepen- 
denţa (vezi C. Argetoianu, op. cit., dosar 8589, f. 44). Practic o parte a statului 
major al Partidului Democrat (Iake Ionescu) se retrăgea. 

% „Pentru a putea bara [venirea liberalilor] noi am crezut necesară o acţiu- 
ne paralelă cu Averescu“ îi scria D. Greceanu, în noiembrie 1919, lui Take Io- 
nescu (B.N.R., fond St. Georges, pachet XCVIII/8, f. 11). 

** Vezi A.N.R., fond Alexandru Marghiloman, dosar 5, f. 72; „Adevărul“, an 
XXXIV, nr. 11385 din 12 aprilie 1921; B.N.R., fond St. Georges, pachet XCVIII 
(1917-1922), dosar 4, f. 162-163. 

Pe fondul de nemulțumiri mulți dezertează. „Notre mal- 
heureux parti (și eu nu vorbesc numai la București) e atras de 
liberali — scria N. Chinez. Tot ceea ce avem bun pretutindeni 
e pe punctul de a se înscrie la Brătianu“. Alţi conservatori 
democrați se înscriu în Partidul Poporului, atrași de C. Argeto- 
ianu, care numai în acest fel le acorda câte ceva din avantajele 
puterii. În 1921 se constată o adevărată „mișcare de separație“ 
în Partidul „Democrat“. 

În faţa defecţiunilor și nemulțumirilor din partidul său, 
Take Ionescu acționează fără energie, procesul de eroziune or- 
ganizatorică din rândurile „democraţilor“ urmându-și cursul. 
El se accentuează prin neînțelegerile dintre Take Ionescu și 
N. Titulescu în sânul guvernului. Acesta din urmă, nemulțu- 
mit de unele critici aduse reformelor sale financiare în presa 
democrat-conservatoare, dar în primul rând interesat de viito- 
rul său politic ce nu-l voia legat de un partid pe calea dez- 
membrării, declară în mai multe rânduri că nu se mai consi- 
deră înregimentat politicește în organizaţia condusă de Take 
lonescu!!. Raporturile sale cu Take Ionescu devin tot mai reci, 
chiar conflictuale!?. 


10 B.N.R., fond St. Georges, pachet XCVIII (1917-1922), dosar 79, f. 11. 

* Au loc importante defecţiuni organizatorice. La Ploieşti Clubul democrat 
conservator se destramă prin retragerea lui I. Zamfirescu și a amicilor săi. Re- 
tragerea e motivată de neglijarea fruntașilor locali conservatori de către Take 
Ionescu, „dându-se onorurile numai celor ce s-au înscris în Partidul Poporului“ 
(„Adevărul“, nr. 11434 din 23 septembrie 1921). La Botoșani aproape toţi 
membrii Comitetului executiv local își dau demisia (Idem). La lași conflictul 
dintre averescani și democrații conservatori pentru alcătuirea comisiunii interi- 
mare locale duce la ruptura organizaţiei takiste. M. Borcea și partizanii săi se 
pronunţă pentru „fuziunea tuturor conservatorilor“ prin contopirea cu marghi- 
lomanișştii, iar ceilalți membri ai clubului, conduși de E. Cănănău, cer desface- 
rea colaborării cu averescanii, până la realizarea căreia ei se declară în opoziție 
(„Adevărul“, an XXXIV, nr. 11465 şi 11469 din 10 şi 25 august 1921). Alţi 
takişti se retrag din partid sau își pregătesc terenul retragerii, nemulțumiți de 
faptul că serviciile lor nu sunt luate în seamă (B.N.R., fond St. Georges, pachet 
VIII, dosar 7, f. 24). Scrisoarea lui Mlihail] Dragomirescu, esteticianul, către 
Take lonescu. 

1 „Adevărul“, an XXIV, nr. 11521 din 25 octombrie 1921. 

12 B.N.R., fond St. Georges, pachet LXXV/4, dosar 336 (corespondenţa 
T. lonescu—N. Titulescu); C. Argetoianu, op. cit., A.N.R., fond C.C. al P.C.R., 
dosar 8580, f. 182-187. 

Preluarea puterii de către Take Ionescu a creat un reviri- 
ment în rândurile membrilor Partidului Democrat. În cores- 
pondenţa primită de Take Ionescu de la diferiţi partizani, se 
întrevăd un suflu nou, speranţe renăscute!?. E de presupus că 
în cazul când guvernul Take Ionescu ar fi fost acela care ar fi 
prezidat noi alegeri în 1922, Partidul Conservator Democrat 
ar fi cunoscut o perioadă de refacere, prin atragerea multora 
din cei care l-au părăsit sau din clientela politică obișnuită a 
guvernelor. Cum nu s-a întâmplat așa, acest partid a avut, prin 


scurta guvernare — în fapt a unor personalități conserva- 
tor-democrate și nu a partidului —, mai mult de pierdut decât 
de câștigat. A fost „soluţia de lichidare“ — cum remarca 


M. Cantacuzino”. 


Celălalt partid conservator își menține încă existența inde- 
pendentă, dar în umbra vieții politice nu la suprafața ei. La 
sfârşitul războiului conservatorii-progresişti (Al. Marghilo- 
man), grație guvernării de la Iași, deși puțin numeroși, erau 
destul de bine organizați pe teritoriul Munteniei și în Mol- 
dova. Clientela politică a guvernelor, unii moșieri de alte cu- 
lori politice, speriați de reforma agrară, li se alăturaseră. În- 
dată după îndepărtarea de la guvern din noiembrie 1918, și 
n-a fost o îndepărtare obişnuită, părăsirea acestui partid de 
către adepții săi e masivă!5. Foarte mulți au presupus, nu fără 
temei, că din cauza politicii externe promovate de partidul lor 
în anii războiului, o politică învinsă, acest partid și-a pierdut 
orice influenţă în statul român unitar. De aici graba de a-l pă- 
răsi. Mulți membri de rând ca și unele personalităţi politice de 
talia lui C. Garoflid, Matei Cantacuzino, P.P. Negulescu, I. Pe- 
trovici etc. trec treptat în rândurile Ligii Poporului, sub adă- 
postul stelei generalului Averescu. Alţii se retrag în Partidul 
Liberal. Toate organizaţiile locale suferă însemnate defecţiuni. 


5 B.N.R., fond St. Georges, pachet XLVIII, dosar 4. 
14 „Adevărul“, nr. 11566 din 17 decembrie 1921. 


1» Vezi exemplul oferit în cazul organizaţiei locale de la Iași, în A.N.R,, 
fond Meissner, dosar V/208, f. 59, 61, 66, 68. 

Marghiloman era privit ca „o sperietoare“. Încă multă vre- 
me după război — presa de diferite nuanţe îl numea aproape 
numai Marghiloman-Mackensen — și posibilitățile sale de 
scoatere a partidului din criză sunt foarte limitate. Partidul 
Conservator-Progresist era silit să-și ducă o existenţă singulară, 
nici unul din celelalte partide, de teama pierderii creditului 
propriu, neacceptând o colaborare deschisă“. 

Cu 1920 încercarea de susținere la suprafaţa vieţii politice 
devine evident o iluzie. Influenţa politică a cluburilor conser- 
vatoare ajunge a fi aproape nulă. Se adaugă la aceasta lipsa de 
„entrain“, „amorţeala“, „tânjeala“ membrilor partidului de care 
vorbește Al. Marghiloman în corespondenţa sa. Evident că 
fiecare alegere pierdută, combinaţiile guvernamentale reali- 
zate sau numai concepute fără ca „progresiștii“ să aibă posibi- 
litatea să-și spună cuvântul lor nu puteau crea o stare de efu- 
ziune. Unele organizaţii locale se destramă, cum de pildă la 
Piatra Neamţ sau în Mehedinţi. În alte organizaţii se formează 
ceea ce Al. Marghiloman numea „bisericuțe... cu faţa la sate“. 


* După cum observa gen. Gârleșteanu, într-o scrisoare către Al. Marghi- 
loman, prin care își anunţa demisia din partid, „Partidul Conservator — slăbit 
prin situaţia creată după război şi boicotat de adversitatea tuturor patimilor 
politice — nu mai poate dăinui sub forma de azi, ca organ util în activitatea 
politică a ţării... rolul său politic s-a sfârșit“ (B.N.R., pachet IXA, mss. 247, 
S. 29, f. 1-2). În 1919 nucleele de bază ale partidului se menţin, cu toate 
însemnatele reduceri numerice. Cluburile de la Galaţi, Ploieşti și Râmnicu 
Sărat sunt refăcute („Steagul“, an V, nr. 318, 344 și 457 din 29 martie, 5 mai 
şi 6 septembrie 1919). Prin intervenţia lui Marghiloman se pune capăt disen- 
siunilor interne din sânul organizaţiei locale de la Iaşi, una din cele mai pu- 
ternice (A.N.R.., fond Meissner, dosar 48/VI, f. 29). Marghiloman mai nutrea 
speranţa că partidul său, „prin personalul lui dirigent, are încă pentru câtva 
timp putinţa de a juca un rol hotărâtor“. Graţie menţinerii unei organizaţii in- 
terne cât de cât vizibile, Partidul Conservator-Progresist (profitând însă hotă- 
râtor de neparticiparea unor formaţiuni politice) mai reușește să trimită — 
cum am constatat — în primul parlament postbelic un număr de 13 repre- 
zentanţi. 

15 A.N.R., fond Meissner, dosar V/208, f. 57, 61. 

17 Ibidem, dosar 48/VI, f. 64. În organizaţia conservatoare de la Bacău, din 
rândurile căreia unii membri trecuseră la liberali, ţărănişti sau averescani, cei 
mai mulţi „progresiști“ „s-au cam răcit“, cum îi scria M. Cancicov lui Al. Mar- 
ghiloman, şi au pierdut contactul cu cluburile locale (A.N.R., fond Alexandru 
Marghiloman, dosar 37, f. 1). 


PENTRU SUPRAVIEȚUIRE POLITICĂ POSTBELICĂ 649 


După înfrângerile din alegerile anului 1920, șeful conservator- 
progresiștilor, nevrând să arunce „le manche après la cognée“, 
încearcă să revitalizeze activitatea partizanilor săi: cheamă la 
București pe reprezentanţii judeţelor în consfătuiri particulare 
„ca să iau părerea liber exprimată a fiecărei formaţiuni“!&, con- 
voacă Comitetul Consultativ al partidului la 30 septembrie 
1920 şi din nou la 21 octombrie”. În afară de hotărârea de a 
organiza o întrunire la Botoșani, la 31 octombrie 1920 și de a 
se continua lupta „oriunde se va ivi ocazia“, alt rezultat nu se 
obţine. Pentru o iluzorie combinaţie ministerială, la întrunirile 
Comitetului Consultativ de la 19 iunie 1921 și ale Comitetului 
Executiv din 16 octombrie 1921 (acesta nu mai fusese convo- 
cat de dinainte de război), Marghiloman cere din nou parti- 
dului său o acţiune politică mai energică”. Același apel îl face 
la întrunirea de la Iaşi din 30 octombrie 1921. Tot acum în- 
cearcă și extinderea spaţiului de manifestare al partidului, în 
iulie 1921, constituindu-se un club conservator la Cetatea Al- 
bă, în Basarabia. În același timp, se reface clubul conservator 
din Brăila, sub conducerea lui I. Berceanu?! și se încearcă, 
prin N. Ghica-Comănești, reconstituirea organizaţiei marghi- 
lomaniste de la Craiova ai cărei membri se răzleţiseră o dată 
cu dispariţia celor două instituţii financiare craiovene, filiale 
ale Băncii Naționale”. 

Cum însă, pe de o parte, combinaţia guvernamentală pe 
care Al. Marghiloman intenţiona s-o pună la cale cu I. Manu 
în decembrie 1921 dă greș, iar în ianuarie 1922 liberalii pre- 
iau puterea, „privind nepăsători la o opoziţie neputincioasă“ 
— cum o caracteriza I.G. Goilov”, Partidul Conservator-Pro- 


19 A.N.R., fond Alexandru Marghiloman, dosar 37, f. 70-71. 

19 „Le Progrès“, an III, nr. 683, din 19 iunie 1921; „Steagul“, an VI, 
nr. 1088, din 17 octombrie 1921. 

2 „Le Progrès“, an III, nr. 683 din 19 iunie 1921. 

2 idem, an III, nr. 702 din 14 iulie 1921. 

2 „Steagul“, nr. 1152 din 23 octombrie 1921: „Adevărul“, an XXXIV, 
nr. 11453, din 6 august 1921. 

3 A.N.R., fond Meissner, dosar 26/V, f. 3. 

gresist reintră în umbra vieții politice din care se străduia 
zadarnic să iasă*. 

Paralel cu acţiuni ale unor grupuri sau indivizi care își 
caută noi adăposturi politice, partidul, ca atare, nu se mai 
străduiește să-și mențină existența autonomă (după alegerile 
din 1922), decât până în momentul când va găsi un alt vad 
politic, o altă formaţiune politică cu care să fuzioneze. Potrivit 
orientării preferate de cei mai mulți membri ai Comitetului 
Executiv în întrunirea acestuia de la 2 aprilie, fruntașii conser- 
vatori, cu aprobarea lui Al. Marghiloman, poartă tratative cu 
Partidul Naţional și, colateral, cu partidul lui Averescu. La în- 
trunirea, în ședință lărgită, a Comitetului Executiv al Partidu- 
lui Conservator-Progresist de la 11 decembrie 1922, Marghilo- 
man arăta că în tot timpul anului a dus tratative de colaborare 
politică cu celelalte partide de opoziţie și dacă ele n-au adus 
rezultate pozitive „vina nu e a lui“. „Ușile rămân deschise“, 
continua el, precizând că va purta mai departe tratative cu 
acele partide care nu-i vor cere „sacrificiul demnităţii și al îm- 
părțirii Partidului Conservator-Progresist“2. 

În același timp, Marghiloman lasă libertatea adepților săi, 
care nu sunt de acord cu el, să se retragă din partid. Prin el 
însuși, însă, partidul lui Al. Marghiloman nu se putea menţine 
la suprafaţa vieţii publice. Tot ceea ce mai încearcă în câmpul 
politic până la dispariţia sa este să se plaseze în grupul par- 
tidelor de opoziție, căutându-şi un loc în una sau alta din com- 


* Unii membri, chiar organizaţii locale, nu mai aşteaptă hotărârile lui 
Marghiloman şi se decid ei înșiși (însele). La 1 aprilie 1922 toţi cei 32 de 
membri ai comitetului judeţean din Bacău, în frunte cu M. Cancicov, își dau 
demisia, dizolvând, în celaşi timp, organizaţia conservatoare locală (A.N.R., 
fond Alexandru Marghiloman, dosar 38, f. 1). La Craiova organizaţia conser- 
vatorilor progresiști, prin conducătorii ei, M. Seulescu și gen. I. Gârleșteanu, 
duce tratative pentru trecerea în rândurile averescanilor, lui Gârleșteanu ofe- 
rindu-i-se chiar șefia organizaţiei Partidului Poporului din Mehedinţi („Ade- 
vărul“, an XXV, nr. 11751 din 23 iulie 1922). Cei doi fruntaşi marghilomaniști 
își dau demisia din Partidul Conservator-Progresist și din Comitetul Executiv 
spre sfârșitul anului 1922. (B.N.R., pachet IX A, mss. 247, S. 29, f. 1-2); „Stea- 
gul“, nr. 1366 din 12 decembrie 1922). 

n „Steagul“, an VIII, nr. 1364 din 12 decembrie 1922. 

binaţiile politice (care nu lipsesc) ce urmăreau înlocuirea gu- 
vernului liberal. În atmosfera de orientare spre dreapta, după 
ce avântul revoluţionar se mai domolise, Al. Marghiloman mai 
îndrăznea să spere. Încă în februarie 1922 el îi scria lui 
C. Meissner că „am viziunea precisă, după ce regele mi-a dat 
la cap, că tot el va recurge la noi“, iar un an mai târziu era 
convins că „avem din nou vântul în pânzele noastre“. 
Marghiloman conta pe încheierea unui „bloc al partidelor 
de ordine și legalitate“, care să fie opus liberalilor în problema 
votării noii Constituţii. Cum însă atitudinea partidelor de 
opoziţie e diferită față de actul energic și hotărât al liberalilor 
de a fixa cadrele constituţionale de dezvoltare a ţării un astfel 
de bloc nu se poate închega. Până a se convinge însă că în- 
treaga campanie a opoziţiei este „un fiasco complet“, Marghi- 
loman își făcea iluzii că va ajunge la guvern. Le cere chiar 
unor fruntași conservatori „să se intereseze de oamenii care 
eventual ar putea fi folosiţi în caz de guvernare“. În paralel 
se poartă tratative cu averescanii și țărăniștii. Al. Marghiloman 
considera că „dacă sunt eu desemnat de rege (ca șef de gu- 
vern) am credința să aduc și pe unii și pe ceilalți la lucrare în 
comun“, în vreme ce Averescu sau un reprezentant țărănist 
n-ar fi izbutit”. Astfel de gânduri îi poartă pe conservatorii 
marghilomaniști în tot anul 1923 și într-o bună parte a lui 
1924. Şeful lor reia mereu „le collier de misère“. Intrarea lui 
Matei Cantacuzino în rândurile ţărăniștilor duce la intensifi- 
carea (deloc angajantă totuși) a raporturilor cu „progresiștii“. 
Dintre averescani, C. Garoflid, Gr. Carp etc., foşti conserva- 
tori, îi cer lui Averescu să facă alianță cu Marghiloman. Regele 
însuși îl sfătuia pe general în același sens. În martie 1924 Mar- 
ghiloman își declara convingerea că „singura concentrare de 
opoziţie ce rămâne probabilă este Averescu-țţărăniștii-noi“. În 


% A.N.R., fond Meissner, dosar 48/VI, f. 85 şi f. 96. 
% D A.D., sesiunea ordinară 1922-1923, p. 915-1046. 
1 A.N.R., fond Meissner, dosar 48/VI, f. 99. 

% Ibidem, f. 101-102. 

29 Ibidem, f. 110-111, 112-113. 

primăvara anului 1924 erau tot mai insistente zvonurile unei 
fuziuni a Partidului Poporului cu resturile conservatoare. În- 
tr-o scrisoare de la 14 martie 1924, Al. Marghiloman nu nega 
faptul că „avem cu gen. Averescu o legătură care trebuie de 
aproape cercetată înainte de a deveni o alianţă“, și își asigura 
prietenii politici că oricum „nu ne-am dat și nu vă dau zestre 
nimănui“. 

Cea din urmă manifestare politică a „progresiștilor“ este 
întrunirea de la 9 aprilie 1924, cu prilejul celor 70 de ani de 
viață a lui Marghiloman”. O altă întrunire, programată la 
Cernăuţi pentru 6 octombrie 1924%, nu mai poate avea loc, 
Al. Marghiloman, bolnav, rămânând la Viena, de unde nu se 
întoarce decât pentru a muri. Moartea lui, la 10 mai 1925%, 
însemna, ca şi în cazul democraţilor-conservatori, moartea 
partidului pe care îl condusese. 


30 Ibidem. 

3! Vezi vol. Lui Alexandru Marghiloman. Omagiu cu prilejul unei îndoite aniver- 
sări. Prietenii și admiratorii, Bucureşti, 1924. 

32 A.N.R., fond Meissner, dosar 48/VI, f. 120. 

3 „Adevărul“, nr. 12703 din 12 mai 1925. 

6. Dispariţia organizaţiilor politice conservatoare 


Dispariţia celor două partide conservatoare de pe scena 
vieţii politice românești îmbracă forma fuziunii cu alte partide. 
Aceasta poate da impresia că de fapt cele două formaţiuni nu 
s-au desfiinţat nemaifiind în stare să reziste, ci pentru că au 
răspuns unor necestăți de concentrare politică ale momentu- 
lui. Prin presa lor, conservatorii voiau să acrediteze ideea po- 
trivit căreia fuziunea a avut loc între parteneri egali, între for- 
maţiuni politice cu largi zone de contact reciproc, baze ale 
apropierii realizate. În realitate, fuziunea n-a însemnat altceva 
decât o trecere în Partidul Naţional și respectiv în Partidul 
Poporului. Faptul că aceste partide și nu altele au acceptat 
intrarea în rândurile lor a rămășițelor conservatoare se datora, 
pe lângă o apropiere, în unele puncte de vedere programatice, 
necesității pentru Partidul Naţional de a ieși din cadrul regni- 
colar transilvănean și a-și extinde cercul aderenților și în ce- 
lelalte provincii românești, iar, în cazul Partidului Poporului, 
nevoii de a-și întări rândurile, slăbite prin plecarea grupării 
Argetoianu, fie chiar și cu o grupare puţin numeroasă, dar 
formată din oameni cu experienţă și pregătire politică. Atât 
pentru democrațţii-conservatori cât și pentru conservatorii-pro- 
gresiști, „fuziunea“ n-a intervenit decât atunci când Take Io- 
nescu și, respectiv, Al. Marghiloman au dispărut. Ea este ur- 
marea firească a unui proces început anterior de părăsire 
treptată a celor două formaţiuni de către aderențţii lor. 

După moartea lui Take Ionescu, la 22 iunie 1922, adepții 
săi politici rămân „singuri în vâltoarea luptelor politice“ — 
cum se exprima ziarul „Adevărul“. Nefiind o formaţie politică 
întemeiată pe o bază economică și socială solidă, pe o con- 
cepţie doctrinară închegată, ci o grupare de prieteni politici 
personali ai lui Take Ionescu — liantul și punctul lor de refe- 
rinţă —, raţiunea de a fi a Partidului Conservator Democrat 
dispare. 

Partidul Conservator Democrat, după iunie 1922, nu se 
mai preocupă, la nivelul conducerii sale, decât de găsirea celei 
mai bune posibilități de fuziune cu un alt partid politic. Co- 
mitetul Executiv, ce preia direcţia partidului, din cauza ne- 
înțelegerilor și neputinței de a se numi un înlocuitor al lui 
Take Ionescu, se străduiește să mențină cadrele organizatorice 
și să împiedice împrăștierea membrilor în mai multe forma- 
țiuni, după afinități și interese, până când se va stabili o mo- 
dalitate de a se face fuziunea cu un singur partid de opoziţie. 
În acest fel, interesele democraţilor conservatori puteau fi, în- 
tr-adevăr, mai bine apărate în formațiunile politice de reșe- 
dinţă. Un „comitet de inițiativă“ creat ad-hoc încearcă menti- 
nerea partidului prin așezarea lui M. Oramolu în fruntea lui“. 
Un grup condus de Gr. Filipescu proiecta o refacere a Parti- 
dului Conservator și intenţiona să atragă și unele elemente de 
la Al. Marghiloman (mai puţin compromise în problema 
națională), ca și pe foștii conservatori răzleţiţi în alte forma- 
țiuni politice, îndeosebi în Partidul Poporului. Gr. Filipescu și 
C. Xeni duc tratative cu C. Argetoianu, oferindu-i fostului 
ministru de Interne preşedinţia viitorului partid. Argetoianu 
refuză, motivând cu imposibilitatea refacerii unui partid con- 
servator**. 

Părerile fruntașilor democrați erau divergente în găsirea 
formaţiunii politice în rândurile căreia foștii takiști urmau a-și 
găsi un nou vad de manifestare politică. Unii își îndreaptă 
privirile către liberali. Alţii către naţional-ardeleni. În iulie 
1922, Gr. Filipescu îi propune o fuziune lui N. lorga!. Iorga 


* Ca guvernator al Băncii Naţionale, funcţie în care îl numise Take lones- 
cu, Oramolu părea omul cel mai de vază dintre takiști. Dar, pe de o parte, el 
nu ar fi fost primit ca șef decât de foarte puţini, iar, pe de alta, nevrând să 
supere pe liberali (în rândurile cărora va şi trece) și să-și piardă înaltul post, 
nici Oramolu nu acceptă (C. Argetoianu, op. cit., A.N.R., fond C.C. al P.C.R., 
dosar 8593, f. 1246-1247. 

„** „Uitase bietul om (Gr. Filipescu — n. n.), scrie Argetoianu, că n-aveam 
în capul cui să mă pun și că ideea conservatorilor pierise o dată cu sinuciderea 
Partidului Conservator...“ (op. cit., dosar 8593, f. 1249-1252). 

! N. Iorga, Memorii..., vol. HI, f.a., f. 310. 


PENTRU SUPRAVIEȚUIRE POLITICĂ POSTBELICĂ 655 


acceptă, dar izbucnesc certuri pentru șefiile locale (cum de pil- 
dă la Bacău) și naționaliștii lui Iorga cer ca primirea takiștilor 
în partidul lor să se facă individual?. Pentru a stabili „o unitate 
de acţiune“ în tratativele cu diferitele partide, la 26 iulie se 
întrunea Comitetul Executiv al democraţilor. Nu se ajunge 
însă la un consens. Ieșirea din impas o oferă naţional-arde- 
lenii, care, la rândul lor, voind să se extindă în Vechiul Regat, 
purtau intense tratative cu forțele politice de aici. Începute în 
vara anului 1922 discuţiile takiștilor cu fruntașii Partidului Na- 
țional iau o formă concretă, pe măsura ce încercarea acestora 
din urmă de a realiza o unire cu țărăniștii eșuează. Pentru 
democrați o fuziune cu ardelenii părea cea mai favorabilă 
dintre soluţii. Acţiunea pentru realizarea ei întrunește de altfel 
unanimitatea părerilor membrilor Comitetului Executiv*. La 
începutul lunii noiembrie ei acceptă în principiu condițiile 
puse de Maniu. Cămărășescu și Derussi sunt însărcinați să 
meargă la Cluj pentru a trata concret cu Maniu, Vaida-Voevod 
și Popovici. La 21 noiembrie Comitetul Executiv al Partidului 
Democrat acceptă, şi în fapt, condiţiile naţional-ardelenilor și 
în aceeași zi proclamă unirea cu Partidul Naţional?. În efu- 
ziunea momentului, actul săvârșit e apreciat ditirambic în 
presa celor două partide ca fiind „un pas de mare însemnătate 
în evoluţia partidelor noastre..., de o importanţă extremă în 
politica generală a țării“. 


2? Idem, Orizonturile mele..., f. 76-77. 

* „Toţi factorii democrați, cei de provenienţă filipescană, ca şi cei de 
provenienţă takistă, au convenit la ideea de a se contopi cu Partidul Naţional“ 
(„Adevărul“, nr. 11868 din 16 noiembrie 1922). 

„Patria“, an IV, nr. 254 din 23 noiembrie 1922; „Adevărul“, nr. 11872, 
din 23 noiembrie 1922; O. Goga, O hmpezire, în „Țara noastră“, an III, nr. 8 
din 3 decembrie 1922; „Aurora“, an Il, nr. 326 din 24 noiembrie 1922; și mai 
ales „Epoca“ și „Universul“ din noiembrie—decembrie 1922. „Azi putem saluta 
întâia înţelegere, întâia unire deplină a unui partid în Vechiul Regat cu Partidul 
Naţional-Român“ — scria oficiosul ardelean „Patria“ („Patria“, nr. 255 din 
24 noiembrie 1922). 

1 Vezi „Patria“ și „La Roumanie“ din 24-30 noiembrie 1922. 

În realitate, chiar dacă această „fuziune“ reprezenta o so- 
luţie a momentului, bună mai ales pentru takiști, în conjunc- 
tura politică generală, importanța sa e infimă. E „o încurcă- 
tură mai mult“, cum se exprima N. Iorga, nicidecum o des- 
lușire. Partidul Naţional, prin „fuziunea“ cu fosta grupare a lui 
Take Ionescu, reușea să-și creeze câteva organizaţii în Vechiul 
Regat și să includă în rândurile sale un mănunchi de oameni 
politici cu experienţă, chiar dacă nu de prima mărime, pre- 
cum: M. Cantacuzino, M. Antonescu, Gr. Filipescu, G. De- 
russi, J. Cămărășescu, St. Popescu, M. Deșliu, L. Elefterescu, 
G. Mironescu (rămas printre takiști) etc. Dar naţional-ardelenii 
nu reușesc să devină sensibil mai puternici decât erau. Com- 
binaţia realizată nu putea să pericliteze situaţia guvernului 
liberal, nu crea o forță politică în stare să se opună cu succes 
liberalilor. Era doar un prim pas în extinderea influenţei lor 
peste Carpaţi și atât. Mai mult, „prezenţa balastului foștilor 
prieteni ai lui T. Ionescu, cum se exprima un membru al Par- 
tidului Țărănist, va fi chiar un impediment în înfăptuirea 
fuziunii cu țărăniștii, scopul principal al politicii de alianţe du- 
să de partidul lui I. Maniu. Va amâna rezolvarea acesteia“. 

După proclamarea oficială a „fuziunii“, se trece la concre- 
tizarea ei. Takiștii acceptaseră șefia lui Maniu, programul na- 
ţional-ardelenilor în schimbul primirii fruntașilor democrați în 
Comitetul Executiv al partidului unificat și recunoașterii orga- 
nizaţiilor județene existente ca secţii ale Partidului Naţional în 
Vechiul Regat. La începutul lunii decembrie 1922, nucleele de- 
mocraţilor din Muscel, Brăila, Buzău, Râmnicu Sărat, Dolj, 
Putna, Gorj, Vlașca, Romanați, Vâlcea, Galaţi, Mehedinţi ur- 
mând pilda Partidului Naţionalf. M. Cantacuzino și Th. Io- 


5 „Adevărul“, nr. 11873 din 23 noiembrie 1922. 

* În memoriul adresat de V. Goldiș în numele grupului său lui I. Maniu, 
în 1925, acesta aprecia că primirea „în bloc“ a takiştilor în rândurile Partidului 
Naţional a fost o mare greșeală („Țara noastră“, an VI, nr. 3 din 18 ianuarie 
1925). 

6 „Patria“, nr. 272 din 15 decembrie 1922. 

nescu sunt desemnaţi drept președinți ai Partidului Naţional 
pentru Vechiul Regav. 

Dispariţia Partidului Conservator-Progresist ca organizaţie 
politică independentă se produce tot sub forma unei așa-zise 
fuziuni. Ea e imediat următoare morţii lui Al. Marghiloman 
(căci vine pe un teren pregătit de mai înainte). Partidul de 
reședință al conservatorilor-progresiști urma să devină Parti- 
dul Poporului. De ce tocmai el? Pentru că era singurul partid 
al momentului care accepta să-i primească în bloc. Și nu în- 
tâmplător. Formaţiunea politică a lui Al. Averescu era cea mai 
eterogenă din câte existau în România postbelică. Era un par- 
tid „al tuturor claselor și al nici uneia“. El servea într-o mă- 
sură mult mai mare decât altele drept zonă de contact între 
diferitele grupări politice și financiare rivale. Componenţa so- 
cială a Partidului Poporului dovedea cu forța evidenţei etero- 
genitatea sa. Fostul conservator P.P. Negulescu, acum un doc- 
trinar al partidului lui Averescu, găsea și un fundament teo- 
retic flexibilităţii acestuia în fața ideilor și coloraturilor politice 
diferite atunci când se pronunța pentru partide „verticale“, 
constituite din toate clasele?. 

Din punct de vedere doctrinar și un partid și celălalt se 
pronunțau, cum spunea Al. Averescu, pentru „un progres du- 
rabil“, care nu se putea face în salturi, „ci e rezultatul unei 
legături armonioase între trecut și prezent“!. Oficiosul averes- 
can „Îndreptarea“ afirma într-unul din editorialele sale că 
„Partidul Poporului reprezintă cu cea mai mare vigoare și 
cinste ideile conservatoare, salutare pentru țară“. Avem de-a 
face, deci, cu o formaţiune politică a momentului unde conser- 
vatorii sperau să-și cultive propriile lor opţiuni și deziderate. 


7 Idem, nr. 275 din 19 decembrie 1922. Pentru activitatea takiștilor în rân- 
durile naţional-ardelenilor vezi valoroasa carte a lui loan Scurtu, Din viața 
politică a României (1926-1947), București, 1983, p. 31-32, 43-44 ş.a. 

8 Titu Georgescu, De la revoluționarii democrați la făurarii Partidului Comunist 
Român, p. 95. 

* PP. Negulescu, Partidele politice, Bucureşti, 1926, p. 195. 

10 „Le Progrès“, an VII, nr. 1809, din 31 mai 1925. 

Punctele de contact dintre cele două partide erau relevate ca 
atare de C. Meissner într-un interesant discurs de la 21 iunie 
1925", 

Îndată după moartea lui Marghiloman conducerea Parti- 
dului Conservator-Progresist este preluată de un comitet for- 
mat din Dem. Dobrescu, J. Mitilineu, C. Meissner și N. Băr- 
descu!?. Toate organizațiile conservator-progresiste din țară 
sunt chemate ca până la 28 mai — data convocării unui Co- 
mitet Executiv lărgit — să se pronunțe în cadrul adunărilor 
lor asupra acceptării sau nu a fuziunii cu Partidul Poporului și 
să dea mandat într-un sens sau altul reprezentantului lor în 
Comitetul Executiv*. Majoritatea organizaţiilor dau aviz favo- 
rabil fuziunii. Doar la Dorohoi Clubul conservator, condus de 
fraţii Stoianovici, hotărăște în unanimitate ca „pentru moment 
partidul nostru să rămână în formațiunea în care se găseşte“!?. 
În același timp, împotriva „fuziunii“ se declară și oameni po- 
litici conservatori răzleţi, între care: Lascăr Antoniu și Panait 
Vizanti de la laşi, I. Berceanu de la Brăila (acesta iese din 
politica militantă)!f, I.C. Goilov de la Botoșani etc.!* Paralel cu 
consultarea organizată a membrilor partidului asupra unei fu- 
ziuni cu Partidul Poporului, Dem. Dobrescu poartă un schimb 
de păreri cu generalul Averescu. Concluzia dezbaterilor Comi- 
tetului Executiv de la 28 mai este o moţiune prin care se 
declară unirea Partidului Conservator-Progresist cu Partidul 
Poporului!$. La 30 mai moţiunea era înmânată șefului Par- 
tidului Poporului, iar la 14 iunie 1925 intrarea resturilor con- 


1! sÎndreptarea“, an VII, nr. 166, din 30 mai 1925. 

1? Vezi şi articolul Două partide — o singură concepție, în „Le Progrès“, an 
VII, nr. 1810 din 2 iulie 1925. 

* Asupra desfășurării și hotărârile luate de aceste adunări, vezi modelul 
oferit de organizaţia ieșeană, în A.N.R., fond Meissner, dosar V/56, f. 1. 

13 „Adevărul“, an XXV, nr. 12715 și 12717 din 27 şi 30 mai 1925. 

41 A.N.R., fond Meissner, dosar VI/8, f. 12. 

15 Ibidem, dosar VI/26, f. 3-4. 

16 „Le Progrès“ nr. 1808, din 30 mai 1925; „Adevărul“, an XXV, nr. 12717 
din 30 mai 1925. 

servatoare în rândul averescanilor este proclamată într-un 
cadru festiv. 

După ratificarea „fuziunii“ de cele două comitete executive 
urmează contopirea organizaţiilor judeţene, proces care se 
desfășoară cu destulă încetineală. Au loc numeroase discuţii 
asupra componenţei comitetelor executive locale, asupra con- 
ducerii lor, „progresiștii“, mult mai slabi, fiind siliți să joace de 
regulă un rol secundar. În realitate, avem de a face cu o com- 
pletare a organizaţiilor judeţene averescane cu noi cadre și 
membri nu cu o unire pe picior de egalitate. Până în august 
1925 cele mai multe organizaţii progresiste trecuseră în rân- 
durile averescane!. La lași, de pildă, integrarea marghiloma- 
niștilor nu se realizează decât în martie 1926. 

Pentru conservatorii-progresiști „fuziunea“ a fost singura 
soluţie de a încerca să se adăpostească în bloc sub un alt aco- 
periș politic. 

Și cu aceasta se stinge definitiv ceea ce fusese al doilea par- 
tid de guvernământ al României moderne. Practic vorbind, 
dispariţia lui e anterioară acestor încadrări a resturilor sale în 
partidele postbelice. Nu se pot confunda adică dispariţia prac- 
tică cu cea formală. Sfârșitul războiului marcase și sfârşitul 
conservatorismului. Ceea ce întâlnim după aceea e o neputin- 
cioasă continuare a ceea ce fusese. Partidul Conservator-Pro- 
gresist (Al. Marghiloman) și Partidul Democrat (Take Ionescu) 
sunt epigoni fără strălucire. O altă lume politică își persona- 
lizase fiinţa. 


11 „Le Progres“, nr. 1822, din 16 iunie 1925. Asupra dispariţiei conser- 
vatorilor marghilomaniști o cercetare a întreprins Gheorghe Gica, Procesul de 
descompunere a Partidului conservator progresist de sub şefia lui Alex. Marghiloman, 
în „Analele Universităţii Bucureşti“, Ştiinţe sociale, Istorie, XVI, 1967, 
p. 85-96. Paginile semnate de Gh. Gica trebuie privite prin prisma recenziei 
lui C.C. Angelescu din „Anuarul Institutului de Istorie și Arheologie A.D. Xe- 
nopol“, tom VII/1970, p. 397-405. 

7. Şi o ultimă încercare 


Retrași în majoritatea lor în Partidul Naţional şi Partidul 
Poporului, conservatorii nu pot schimba culoarea politică a 
acestora. Cel mult pot influenţa într-o oarecare măsură orien- 
tarea lor. Ceea ce de altfel vor și face, dar cu efecte greu sesi- 
zabile. Căci partidele de reședință ale resturilor conservatoare 
intranseră pe o evoluţie care n-avea nevoie să fie întoarsă pen- 
tru a recepta pe noii veniţi. Era adică în bună măsură priel- 
nică intenţiilor lor de manifestare politică a concepțiilor (aflate 
deja pe un drum de primenire) foștilor conservatori. Nu 
întâmplător tocmai aceste partide acceptaseră „fuziunea“ cu ei. 
Intervine apoi și un alt element care împiedică o mai limpede 
sesizare a aportului conservator în doctrina și programul noi- 
lor pratide. Resturile modice conservatoare nu intră în cele 
două formaţiuni politice ca grupuri bine constituite şi aparte 
închegate. Atât naţional-ardelenii, cât mai ales averescanii au 
căutat de la bun început să-i disperseze pe noii veniţi în 
rândurile lor. O acţiune care avea cu atât mai mult șanse de 
reușită cu cât numărul conservatorilor era mic. Avem de a face 
deci cu o suită de destine politice particulare și nu cu destine 
colective. 

Ceea ce se poate surprinde cu mai multă ușurință este acti- 
vitatea takiștilor în sânul Partidului Naţional, îndeosebi în tac- 
tica politică a acestuia. Profitând de legăturile lor cu regele 
Ferdinand și conducătorii P.N.L., takiștii influentează trata- 
tivele ardelenilor cu celelalte partide ale opoziţiei, îndeosebi cu 
ţărăniștii. De la bun început, foștii adepţi ai lui Take Ionescu 
sunt împotriva unei fuziuni cu Partidul "Țărănesc. În martie 
1923 ei se opun chiar și unui acord principial între I. Maniu, 
I. Mihalache și N. Lupu“. În chip deosebit apare vizibilă ostili- 


* Vezi „Universul“ (condus de takistul St. Popescu) și „Epoca“ (condusă de 
Gr. Filipescu) din decembrie—ianuarie 1922-1923; „Patria“, an V, nr. 47 din 
6 martie 1923. 

tatea lor față de ţărăniști în 1924, când tratativele acestora cu 
ardelenii deveniseră foarte active. Foștii democrați conserva- 
tori sunt iniţiatorii unei violente campanii îndreptată îndeosebi 
contra lui C. Stere, „germanofilul“, „trădătorul cauzei naţio- 
nale“. Pentru a forţa mâna lui I. Maniu, în iunie—iulie 1924 
St. Popescu, G. Derussi, I. Cămărășescu, C. Xeni etc. își dau 
demisia din Biroul Comitetului Executiv al Partidului Naţio- 
nal*. Ţărăniştii răspund atacurilor takiste învinuind conţinu- 
tul „net retrograd al orientării politice a foștilor democraţi“!. 

Sub aparenţa integrităţii ideologice ce excludea alianţa cu 
elementele politice care nu promovaseră o orientare justă în 
primul război mondial — și avem de a face cu o consecvență 
— foştii conservatori din jurul lui Take Ionescu urmăreau să 
slăbească poziția conducătorilor ţărănişti de stânga (de aceea 
atacul lor principal se adresa basarabenilor), să acapareze con- 
ducerea unor organizații țărăniste din Vechiul Regat, în sfârșit, 
să imprime partidului cu care și ei fuzionaseră un caracter mai 
conservator’. În cele din urmă o fuziune între țărăniști și 
ardeleni nu va avea loc în 1924. În neizbânda ei rolul takiștilor 
n-a fost unul minor**, după cum nu a fost astfel nci în reușita, 
de data aceasta, a fuziunii cu partidul lui lorga—Argetoianu. 
În tratativele din toamna anului 1924 delegaţia Partidului Na- 
tional era formată din M. Popovici, G. Derussi și St. Popescu, 
ultimii doi foști takiști?. Conservatorii nu mai pot împiedica 


* Vezi „Universul“, an XLII, nr. 137, 139, 141, 149, 150 din 21, 23 iunie, 

2, 3, 4 iulie 1924; Vezi I. Scurtu, Din viața politică a României (1926-1947), 
. 32-34. 

j ! Mai mulți oratori, la Congresul organizațiilor țărăniste din Basarabia, din 
iunie 1924, apreciau elementele takiste din Partidul Național drept „o piedică 
împotriva promovării democrației“ („Aurora“, an IV, nr. 784 din 20 iunie 
1924). 

? Vezi articolele din „Aurora“ (unele datorate lui 1. Mihalache, V. Mad- 
gearu), an IV, nr. 808, 811, 818, 843, 902 din iulie, august și octombrie 1924. 

** Vezi şi alte detalii în „Patria“, an VI, nr. 140 şi 142 din 5 și 9 iunie 1924 
(aici și cererea lui I. Maniu de revenire a takiștilor în partid); „Viitorul“, an 
XVII, nr. 4893, 4941, 4949, 4992 din iulie, august şi octombrie 1924 etc. 

3 „Aurora“, an VI, nr. 892 din 29 septembrie 1924; vezi şi „Viitorul“ din 
10 martie 1925 (unde se vorbește și de faptul că în cursul tratativelor cu 
C. Argetoianu s-a întrezărit încercarea de a se reface Partidul Conservator). 

însă fuziunea naţional-țărănistă din 1926, cu toate eforturile 
lor*. Mulţi se retrag din Partidul Naţional, în același timp cu 
grupul lui Goldiș sau o dată cu gruparea lui C. Argetoianu și 
N. lorgat. Destinele politice ale takiștilor se personalizează în 
chip vădit. Unii rămân în Partidul Naţional-Ţărănesc, alţii trec 
la liberali, se înscriu la averescani sau își declară independența 
politică. Dintre cei din urmă, Gr. Filipescu încearcă refacerea 
unui partid conservator. La 1l februarie 1926 el face să 
reapară cotidianul „Epoca“ (își încetase apariţia la 20 august 
1923), organul de presă de tradiţie, prin care își întreține in- 
dependenţa politică și intenţia de reconstituire a unui partid 
de nuanţă conservatoare. Cu o scurtă întrerupere, ziarul va fi 
până la 8 mai 1938, când dispare definitiv, purtătorul cuvân- 
tului public al concepțiilor și acțiunilor politice ale fiului lui 
N. Filipescu. 

La 30 iunie 1929, alături de N. Miclescu, Al. Perieţeanu, 
C. Sturdza — fii ai unor foști oameni politici cu blazon — sau 
N. Mareş, Emil Ottulescu ş.a., Gr. Filipescu pune bazele Ligii 
Vlad "Țepeș, ce-și propunea a fi „mâna voinicească“, „mâna de 
fier“ care, în mijlocul „unei atmosfere de lașitate“, să creeze 
„un curent de reînviere a opiniei publice”. El este și secretarul 
general al acestei noi organizaţii politice, cu un program și o 
orientare conservatoare, vizând „un guvern de personalități“, 
care eventual să aibă în frunte pe N. Iorga sau mareșalul Pre- 
san. De altfel, N. Iorga va sprijini, cu unele rezerve, progra- 
mul Ligii”. Sub guvernul lorga-Argetoianu, Liga Vlad Țepeș, 
în cartel în Uniunea naţională (creație politică guvernamentală 


* Vezi, între altele, „Universul“, an XLIV, nr. 96 şi 97 din 28, 29 aprilie 
1926 unde St. Popescu şi Gr. Filipescu explică atitudinea lor faţă de o apro- 
piată contopire a Partidelor Naţional și Țărănesc. 

1 Vezi O purificare necesară, în „Patria“, an VIII, nr. 83 din 17 aprilie 1926. 
Aici takiștii sunt consideraţi „mărul discordiei“ în Partidul Naţional; vezi detalii 
în I. Scurtu, op. cit., p. 44. 

* George N. Budișteanu, Grigore Filipescu, A.N.R., fond Institutul de Studii 
Istorice şi Social-Politice (1.S.1.S.P.), III, dosar 943, f. 19—22. 

6 Vezi „Monitorul Oficial“, nr. 6 din 2 decembrie 1931. 

7 „Neamul românesc“ din 15 august 1930. 


PENTRU SUPRAVIEȚUIRE POLITICĂ POSTBELICĂ 663 


ad-hoc), va avea 25 reprezentanţi în Parlament?. În noiembrie 
1931, Liga își schimbă numele în Partidul Conservator, ceea ce 
nu era „o revenire dintr-o rătăcire“, cum explica Filipescu în 
Congresul de constituire, ci o „transformare indispensabilă“ 
(!). Prin „conservator“ se înţelegea păstrătorul tradiţiei, al ideii 
de ordine, „al cinstei politice de altădată“. 

Doctrinar, acest partid se revendica din cel care îl prece- 
dase, firește, aducând amendamentele impuse de noua etapă 
istorică*. Apropierea de predecesor apare și în orientarea pro- 
gramatică, în interesul special pe care Partidul Conservator al 
lui Gr. Filipescu îl acordă agriculturii**. Cu toate acestea, par- 
tidul condus de fiul lui N. Filipescu rămâne o formaţiune poli- 
tică a celui de-al 4-lea deceniu al secolului nostru”. Chiar dacă 
e un continuator al fostului Partid Conservator, el se înscrie 
altor realități și reprezintă o încercare, pe multe planuri, mai 
reușită decât a vechiului partid de a găsi o acomodare mai fi- 
rească cu starea postbelică. De aceea, el necesită un studiu 
aparte de lucrarea noastră. Îndeosebi e de reliefat atitudinea 
justă a filipescanilor față de Garda de Fier***, activitatea lor 
împotriva tendinţelor de fascizare a ţării, întreaga orientare în 
problema naţională. 

Pe aceste planuri ei se găsesc întru totul raliați forțelor po- 
litice de stânga din România. Mai mult, Partidul Conservator 


% George N. Budișteanu, op. cit, loc. cit., f. 41. 

% Ibidem, f 42. 

* Se considera apărătorul „adevăratului progres, fără utopiile şi salturile 
care au creat o psihologie specială, bolnăvicios de nerăbdătoare“. Voia să fie 
„un partid tradiţionalist, cu ochii aţintiţi spre viitor şi nu spre regretul trecu- 
tului“, cum declara Gr. Filipescu, care căuta în forme de stat ale viitorului 
posibilitatea de armonizare cu tradiţia istorică (Ibidem, f. 55). 

** Parlamentarii filipescani sunt singurii care se opun legii conversiunii 
datoriilor agricole (vezi „Monitorul Oficial“, nr. 65 din 8 aprilie 1932, şedinţa 
Adunării Deputaţilor din 23 martie 1932). 

19 Vezi loan Scurtu, Viaţa politică din România 1918-1944, p. 117, 163. 

+*+ „Nu putem concepe și nici admite existenţa în afară de stat a unor 
organizaţiuni teroriste, care să-și aroge drepturi și atribuţii care nu sunt decât 
ale statului și nu trebuie să fie decât ale statului“ — spune Gr. Filipescu în 
discursul său din Senat, de la 27 decembrie 1936 (George N. Budișteanu, 
op. cit., partea a Il-a, f. 76). 

al lui Grigore Filipescu n-a ezitat să intre în alianța cu so- 
cial-democraţii în apărarea regimului de democraţie burgheză 
contra amenințărilor elementelor de dreapta“. 

Cu toate bunele sale intenţii Partidul Conservator din dece- 
niul al 4-lea rămâne o grupare politică puţin însemnată. Valoa- 
rea politicăa componenților săi e scăzută. „Un grup de dile- 
tanți“, cum îi numea M. Ralea, un grup „al dezamăgiţilor, al 
oamenilor care au încercat rând pe rând toate partidele“!. 
Influenţa lui electorală e, de asemenea, redusă. Rolul său po- 
litic apare deci corespunzător posibilităţilor restrânse de care 
dispunea. În plus, activitatea lui e marcată de o epocă foarte 
frământată în care partidele politice ca atare sunt diminuate 
ca factori de conducere ai vieţii politice. 

Această ultimă încercare a lui Gr. Filipescu de a reînvia un 
partid conservator în România, interesantă prin ea însăși pen- 
tru cercetătorul istoriei, apare nesemnificativă în contextul 
larg al vieţii politice românești. După primul război mondial 
rostul existenţei unui partid conservator în România n-a mai 
putut fi găsit. Dispariţia sa ca factor de decizie în politica țării 
se consemnase practic o dată cu desăvârşirea unităţii statale 
depline. Lumea politică postbelică şi-a căutat alte căi de mani- 
festare, alte mijloace, cu un conţinut luat din realitatea res- 
pectivă. 


* Vezi Ibidem, partea a II-a, f. 80 şi urm. 
n „Monitorul Oficial“, nr. 14, şedinţa din 14 decembrie 1929. 


Aceasta ar fi istoria conservatorilor români, povestită, o 
ştim prea bine, cu toate neîmplinirile unei prime încercări. 
Conservatorii, partenerii liberalilor la conducerea ţării până în 
1918, n-au fost o prelungire politică a fostei aristocrații me- 
dievale, ci un partid al epocii moderne. La rândul lor, ei au 
contribuit la dezvoltarea capitalistă a României, la moderni- 
zarea ei. Prin aducerea spiritului critic în viaţa politică ei au 
contribuit determinant la așezarea acesteia în făgașuri oare- 
cum normale. De regulă, oameni practici, ei au impus în gu- 
vernarea ţării o bună administrare și soluţii legislative de con- 
solidare a realităților de fapt. Sunt oameni politici promotori 
ai „pașilor mici“, nu ai marilor iniţiative. Mai ales politica lor 
socială, impresionată prea mult de interesele proprietarilor 
funciari, a fost deficitară, prelungind în plină modernitate 
structuri antagonice periculoase pentru echilibrul intern al 
statului. 

La sfârșitul istoriei lor tot stăruie parcă o întrebare? Și to- 
tuși, de ce au dispărut politicește conservatorii din România? 
Mai întâi din cauza lor înșiși, pentru că n-au știut și n-au putut 
să se adapteze. Între 1880 și 1925, răstimpul existenţei lor în 
forme modern constituite, prefacerile au fost și multe și repezi 
în România. Țara s-a schimbat nu numai ca întindere terito- 
rială și număr de populaţie prin Unirea cea Mare, dar s-a 
schimbat pe dinăuntru, în structurile ei intime. Conservatorii 
nu s-au putut acomoda cu ritmul multora din aceste prefaceri. 

Neizbutind, au încercat să orienteze aceste prefaceri potrivit 
unor idei doctrinare și programatice proprii. Dar multe din 
soluţiile lor nu au avut aria de cuprindere socială necesară 
pentru a se impune. 

Toate celelale forţe ale societăţii românești — și aici e cea 
de a doua cauză a dispariţiei conservatorilor — erau împotriva 
lor. Ei se susțineau predilect pe moșierime. Or contra acestei 
clase sociale erau toate celelalte: burghezia, pentru a-i prelua 
forța economică și politică, proletariatul, pentru a grăbi 
dezvoltarea capitalistă a țării, premisă și condiţie a propriei 
dezvoltări, țărănimea, pentru a o deposeda de pământuri. 
Moșierimea avea, celelalte forțe sociale nu aveau, sau aveau 
prea puţin. Lupta era inevitabilă într-o societate aflată din 
toate punctele de vedere sub prefacerile modernizării. Dar de 
ce n-au extins conservatorii aria lor socială la alte clase și 
categorii? Au făcut-o, dar fără mari succese, fie că locul era 
ocupat de alţii, fie că n-au avut suficientă putere de atracţie. 
Pentru că încercând o extindere socială au rămas tot timpul cu 
centrul forței lor în clasa marilor proprietari funciari. 

E la mijloc și o problemă de oameni. Cei care conduceau 
partidul la începuturile sale, cu concepţii pe care le aveau 
atunci, nici n-au putut, nici n-au voit să le schimbe cu trecerea 
anilor. Greu să ceri schimbări de atitudini la P.P. Carp, L. Ca- 
targiu sau Gh. Gr. Cantacuzino... Își făceau chiar din stator- 
nicie o virtute, când, de fapt, în politică e un handicap. Nu 
s-au schimbat ei și n-au lăsat nici pe alții mai tineri să-și im- 
pună personalitatea, și ideile lor. Și când acestia au voit s-o 
facă au fost ostracizaţi, siliți să plece din partid. 

E și o chestiune de disciplină. Oameni cu avere, fruntașii 
conservatori au fost și oameni independenți, care n-au vrut să 
se supună unei discipline de partid, armă serioasă în lupta 
politică. 

Împreună cu liberalii, conservatorii au instituit un mono- 
pol al vieţii politice, nelăsând prea mult spaţiu manifestării 
altor forţe. Vechea Românie nu era o societate democratică. 
Era însă una liberală. Cu toate îngrădirile impuse participării 

la viaţa politică, instituţiile sale erau liberale, sistemul de gu- 
vernare funcționa după reguli moderne și circulaţia ideilor 
politice și a tuturor valorilor spirituale era liberă. După reali- 
zarea unității depline societatea românească a simţit nevoia 
lărgirii liberalismului spre democraţie. Conservatorii nu mai 
aveau cum să se încadreze noului curent, ei care prin definiţie 
nu acceptaseră salturile drept trepte necesare ale dezvoltării și 
nu credeau decât în progresul măsurat, pregătit îndelung și 
înfăptuit treptat. 
Și istoria a curs înainte. Și fără ei. 


Guverne conservatoare 
sau cu participarea 
conservatorilor* 


20 aprilie—14 decembrie 1870 


Președinția Consiliului de Miniștri — Manolache Costache Epureanu 

Ministerul de Interne — Manolache Costache Epureanu 

Ministerul Afacerilor Străine — Petre P. Carp 

Ministerul de Finanţe — Constantin Grădișteanu 

Ministerul de Justiţie — Alexandru Lahovari 

Ministerul Instrucțiunii şi Cultelor — Vasile Pogor, 20 apr.—30 mai; 
ad.-int. Petre P. Carp 23 mai-14 dec. 

Ministerul de Război — col. George Manu 

Ministerul Lucrărilor Publice — Gheorghe Gr. Cantacuzino 

ALEGERI: A.D., 25-31 mai 1870; S. 2-6 iun. 1870. 


11 martie 1871-30 martie 1876 


Preşed. Cons. Min. — Lascăr Catargiu 

Min. Int. — Lascăr Catargiu 

Min. Af. Str. — Gheorghe Costa-Foru, 11 mart. 1871-27 apr. 1873; 
ad-int. Lascăr Catargiu, 27 apr. 1873; Vasile Boerescu, 28 apr. 
1873-7 nov. 1875; ad-int. Lascăr Catargiu, 7 nov. 1875-30 ian. 
1876; loan Bălăceanu, 30 ian.—30 mart. 1876. 

Min. Fin. — Petru Mavrogheni, 11 mart.1871-7 ian. 1875; Gheorghe 
Gr. Cantacuzino, 7 ian. 1875-30 ian. 1876; loan Strat, 30 ian.— 
30 mart. 1876. 

Min. Just. — Nicolae Kretzulescu, 11 mart.—-8 iun. 1871; ad-int. 
Gheorghe Costa-Foru, 8 iun. 1871-28 oct. 1872; Manolache Costa- 
che Epureanu, 28 oct. 1872-31 mart. 1873; ad-int. gen. Christian 


* Vezi Ion Mamina, Ion Bulei, Guverne și guvernanți, 1866-1916 şi Ion 
Mamina, lon Scurtu, Guverne și guvernanţi, 1916-1938, Bucureşti,1994, 1996. 

Tell, 31 mart.—25 oct. 1873; Alexandru Lahovari, 25 oct. 1873- 
30 mart. 1876. 

Min. Instr. Culte — ad-int. Gheorghe Costa-Foru, 11-14 mart. 1871; 
gen. Christian Tell, 14 mart. 1871-9 ian. 1874; ad-int. Vasile 
Boerescu, 9 ian.—7 apr. 1874; Titu Maiorescu, 7 apr. 1874-30 ian. 
1876; Petre P. Carp, 30 ian.—30 mart. 1876. 

Min. Răzb. — gen. Christian Tell, 11-14 mart. 1871; gen. loan Em. 
Florescu, 14 mart. 1871-30 mart. 1876. 

Min. Lucr. Publ. — Nicolae Kretzulescu, 11 mart. 1871-16 dec. 1873 
(ad.-int. 11 mart.—8 iun. 1871); Gheorghe Gr. Cantacuzino, 16 dec. 
1873-7 ian. 1875; Theodor Rosetti, 7 ian. 1875-30 mart. 1876. 

ALEGERI: A.D., 2-9 mai 1871; S. 23-27 iun. 1871; A.D. 25 apr.—3 mai 
1875, S. 26-30 mart. 1876. 


4-26 aprilie 1876 


Preşed. Cons. Min — gen. loan Em. Florescu 

Min. Int. — gen. loan Em. Florescu 

Min. Af. Str. — Dimitrie Cornea 

Min.Fin.— gen. Christian Tell 

Min. Just. — Paul Dem. Vioreanu, 4-23 apr.; ad-int. Dimitrie Cornea, 
24-26 apr. 

Min. Instr. Culte — Alexandru Orăscu 

Min. Răzb. — gen. loan Em. Florescu 

Min. Lucr. Publ. — gen. Tobias Gherghel 


23 martie 1888—22 martie 1889 


Preşed. Cons. Min. — Theodor Rosetti 

Min. Int. — Theodor Rosetti 

Min. Af. Str. — Petre P. Carp 

Min. Fin. — Menelas Ghermani 

Min. Just. — Alexandru Marghiloman, 23 mart.—11 nov. 1888; George 
D. Vernescu, 12 nov. 1888-26 mart. 1889. 

Min. Instr. Culte — Titu Maiorescu 

Min. Răzb. — gen. Constantin Barozzi, 23 mart.-ll nov. 1888; gen. 
George Manu, 12 nov. 1888-26 mart. 1889. 

Min. Agr. Ind. Comerţ. Dom. — ad-int. Titu Maiorescu, 23 mart.— 
3 iun. 1888; ad-int. Petre P. Carp, 4 iun.—ll nov. 1888; Alexandru 
Lahovari, 12 nov. 1888-26 mart. 1889. 

Min. Lucr. Publ. — Alexandru Știrbei, 23 mart.—ll nov. 1888; Ale- 
xandru Marghiloman, 12 nov. 1888-26 mart. 1889. 

ALEGERI: A.D., 12-14 oct. 1888; S., 16-18 oct. 1888. 

Președ. Cons. Min. — Lascăr Catargiu 

Min. Int. — Lascăr Catargiu 

Min. Af. Str. — Alexandru Lahovari 

Min. Fin. — George D. Vernescu 

Min. Just. — Nicolae Gherassi 

Min. Instr. Culte — Vasile Boerescu 

Min. Agr. Ind. — gen. Constantin Barozzi 
Min. Lucr. Pub. — ad-int. Alexandru Lahovari 


5 noiembrie 1889-15 februarie 1891 


Președ. Cons. Min. — gen. George Manu 

Min. Int. — gen. George Manu 

Min. Af. Str. — Alexandru Lahovari 

Min. Fin. — Menelas Ghermani 

Min. Just. — Theodor Rosetti, 5 nov. 1889-15 nov. 1890; Grigore 
Triandafil, 16 nov. 1890-15 febr. 1891. 

Min. Instr. Culte — ad-int. Theodor Rosetti, 5 nov. 1889-15 nov. 1890; 
Titu Maiorescu, 16 nov. 1890-15 febr. 189]. 

Min. Răzb. — gen. Matei Vlădescu 

Min. Agr. Ind. Comerţ. Dom. — Grigore Păucescu, 5 nov. 1889- 
15 nov. 1890; Alexandru Marghiloman, 16 nov. 1890-15 febr. 1891. 

Min. Lucr. Publ. — Alexandru Marghiloman, 5 nov. 1889-15 nov. 
1890; ad-int. Titu Maiorescu, 16 nov. 1890-15 febr. 1891. 


21 februarie—26 noiembrie 1891 


Președ. Cons. Min. — gen. Ioan Em. Florescu 

Min. Int. — Lascăr Catargiu 

Min. Af. Str. — Constantin Esarcu 

Min. Fin. — George D. Vernescu 

Min. Just. — ad-int. George D. Vernescu, 21 febr.-2 nov.; Nicolae 
Blaremberg, 2-27 nov. 

Min. Răzb. — gen. lacob Lahovari 

Min. Agr. Ind. Comerţ. Dom. — lIlariu Isvoranu, 21 febr.-2 nov; 
Alexandru Vericeanu, 3-27 nov. 

Min. Lucr. Publ. — Constantin Olănescu 

ALEGERI: A.D., 9-11 apr. 1891. 

27 noiembrie 1891-3 octombrie 1895 


Preş. Cons. Min. — Lascăr Catargiu 

Min. Int. — Lascăr Catargiu 

Min. Af. Str. — Alexandru Lahovari 

Min. Fin. — Alexandru Știrbei, 27 nov.—16 dec. 1891; Menelas Gher- 
mani, 18 dec. 1891-3 oct. 1895. 

Min. Just. — Dimitrie C. Sturdza-Scheianu, 27 nov.—17 dec. 1891; 
Alexandru Marghiloman, 18 dec. 1891-3 oct. 1895. 

Min. Instr. Culte — Take Ionescu 

Min. Răzb. — gen. Iacob Lahovari, 27 nov. 1891-21 febr. 1894; ad-int. 
Lascăr Catargiu, 22 febr.—17 iun. 1894; gen. Constantin Poenaru, 
18 iun. 1894-3 oct. 1895. 

Min. Agr. Ind. Comerţ. Dom. — gen. George Manu, 27 nov.—17 dec. 
1891; Petre P. Carp, 18 dec. 1891-3 oct. 1895. 

Min. Lucr. Publ. — Constantin Olănescu 

ALEGERI: A.D., 1—3 febr. 1892; 5-6 febr. 1892. 


11 aprilie 1899-7 iulie 1900 


Președ. Cons. Min. — Gheorghe Gr. Cantacuzino 

Min. Int. — Gheorghe Gr. Cantacuzino, l1 apr. 1899 — 9 ian. 1900- 
9 ian. 1900; gen.. George Manu, 9 ian.—7 iul. 1900 

Min. Af. Str. — lon N. Lahovari 

Min. Fin. — gen. George Manu, 11 apr. 1890-9 ian. 1900; Take Io- 
nescu, 9 ian.—7 iul. 1900 

Min. Just. — Constantin G. Dissescu 

Min. Instr. Culte — Take Ionescu, 11 apr. 1899-9 ian. 1900; dr. Con- 
stantin I. Istrati, 9 ian.—7 iul. 1900 

Min. Răzb. — gen. lacob Lahovari 

Min. Agr. Ind. Comnerţ. Dom. — Nicolae Fleva 

Min. Lucr. Publ. — Constantin I. Istrati, 11 apr. 1899-9 ian. 1900; Ion 
C. Grădişteanu, 9 ian.—7 iul. 1900 

ALEGERI: A.D. 27-29 mai 1899; S., 1-2 iun. 1899. 


7 iulie 1900-12 februarie 1901 


Președ. Cons. Min. — Petre P. Carp 
Min. Int. — Constantin Olănescu 

Min. Af. Str. — Alexandru Marghiloman 
Min. Fin. — Petre P. Carp 

Min. Just. — Titu Maiorescu 

Min. Instr. Culte — Constantin C. Arion 

Min. Răzb. — gen. lacob Lahovari 

Min. Agr. Ind. Comerţ. Dom. — Nicolae Filipescu 
Min. Lucr. Publ. — Ion C. Grădișteanu 


22 dec. 1904-12 martie 1907 


Președ. Cons. Min. — George Gr. Cantacuzino 

Min. Int. — Geroge Gr. Cantacuzino 

Min. Af. Str. — gen. Iacob Lahovari, 22 dec. 1904-7 febr. 1907; Ion N. 
Lahovari, 9 febr.—12 mart. 1907 (ad-int. 9-26 febr. 1907) 

Min. Fin. — Take Ionescu 

Min. Just. — Alexandru A. Bădăru, 22 dec. 1904-15 iun. 1906; 
Dimitrie A. Greceanu, 15 iun. 1906-12 mart. 1907 

Min. Instr. Culte — Mihail Vlădescu, 22 dec. 1904-24 oct. 1906; Con- 
stantin G. Dissescu, 24 oct. 1906-12 mart. 1907 

Min. Răzb. — gen. George Manu 

Min. Agr. Ind. Comerț. Dom. — Ion N. Lahovari, 22 dec. 1904- 
26 febr. 1907; Constantin I. Istrati, 26 febr.—12 mart. 1907 

Min. Lucr. Publ. — Ion C. Grădişteanu. 

ALEGERI: A.D., 1-5 febr. 1905; S., 7-9 febr. 1905 


29 decembrie 1910-28 martie 1912 


Preşed. Cons. Min. — Petre P. Carp 

Min. Int. — Alxandru Marghiloman 

Min. Af. Str. — Titu Maiorescu 

Min. Just. — Mihail G. Cantacuzino 

Min. Instr. Culte — Constantin C. Arion 

Min. Rāzb. — Nicolae Filipescu 

Min. Agr. Dom. — Ion N. Lahovari 

Min. Ind. Comerț. — Dimitrie S. Neniţescu 

Min. Lucr. Publice — Barbu Ștefănescu-Delavrancea 
ALEGERI: A.D., 16-20 febr. 1911; S., 22-24 febr. 1911. 


28 martie—14 octombrie 1912 


Preşed. Cons. Min. — Titu Maiorescu 
Min. Int. — Constantin C. Arion 
Min. Af. Str. — Titu Maiorescu 

Min. Fin. — Theodor Rosetti 

Min. Just. — Mihail G. Cantacuzino 

Min. Instr. Culte — ad-int. Constantin C. Arion 
Min. Răzb. — gen. loan Argetoianu 

Min. Agr. Dom. — lon N. Lahovari 

Min. Ind. Comerţ — Dimitrie S. Neniţescu 
Min. Lucr. Publ. — Emil A. Pangrati 


14 octombrie 1912-31 decembrie 1913 


Preşed. Cons. Min. — Titu Maiorescu 

Min. Int. — Take Ionescu 

Min. Af. Str. — Titu Maiorescu 

Min. Fin. — Alexandru Marghiloman 

Min. Just. — Mihail G. Cantacuzino 

Min. Instr. Culte — Constantin G. Dissescu 

Min. Răzb. — gen. Constantin Hârjeu 

Min. Agr. Dom. — Nicolae Filipescu, 14 oct. 1912-5 apr. 1913; Con- 
-stantin C. Arion, 5 apr.—31 dec. 1913 

Min. Ind. Comerţ — Nicolae Xenopol 

Min. Lucr. Publ. — Alexandru A. Bădăru 

ALEGERI: A.D., 8-12 nov. 1912; S., 14-16 nov. 1912. 


11 decembrie 1916-26 ianuarie 1918 


Președ. Cons. Min. — Ion I.C. Brătianu 

Vicepreșed. Cons. Min. — Take Ionescu, 10 iul. 1917 — 26 ian. 1918 

Min. Int. — Alexandru C. Constantinescu 

Min. Af. Str. — lon I.C. Brătianu 

Min. Fin. — Victor Antonescu, ll dec. 1916-10 iul. 1917; Nicolae 
Titulescu, 10 iul. 1917-26 ian. 1918 

Min. Just. — Mlhail, G. Cantacuzino 

Min. Instr. Culte — Ion G. Duca 

Min. Răzb. — Vintilă I.C. Brătianu, 11 dec. 1916-19 iul. 1917 (ad-int. 
10-19 iul. 1917); gen. Constantin lancovescu, 20 iul. 1917-26 ian. 
1918 

Min. Mater. Răzb. — Vintilă I.C. Brătianu, 10 iul. 1917-26 ian. 1918 

Min. Arg. Dom. — Gheorghe G. Mârzescu 

Min. Ind. Comerţ — C.I. Istrati, 11 dec. 1916-10 iul. 1917; B. 
Ștefănescu-Delavrancea, 10 iul. 1917-26 ian. 1918 

Min. Lucr. Publ. — d. Greceanu 

Min. Secr. St. — Mihail Pherekyde, 11 dec. 1916-10 iul. 1917 

Min. Secr. St. — Take Ionescu, 11 dec. 1918-10 iul. 1917. 

Min. Secr. St. — Emil Costinescu, 11 dec. 1916-10 iul. 1917. 
Min. Secr. St. — Vintilă 1.C. Brătianu, 10-20 iul. 1917. 


5 martie—24 octombrie 1918 


Președ. Cons. Min. — Alexandru Marghiloman 

Vicepreșed. Cons. Min. — Constantin C. Arion, 9 apr.—24 oct. 

Min. Int. — Alexandru Marghiloman 

Min. Af. Str. — Constantin C. Arion 

Min. Fin. — Mihail Sculescu, 6 mart.—3 sept.; ad-int. Constantin C. 
Arion, 3 sept.—24 oct. 

Min. Just. — Demetru Dobrescu, 6 mart.-4 iun.; loan M. Mitilineu, 4 
iun.—24 oct. 

Min. Instr. Culte — Simion Mehedinţi 

Min. Răzb. — gen. Constantin Hârjeu 

Min. Agr. Dom. — Ad-int. Alexandru Marghiloman, 6 mart.-4 iun. 
Constantin Garoflid, 4 iun. 24 oct. 

Min. Ind. Comerţ. — Constantin Meissner, 6 mart.-4 iun.; Grigore G. 
Cantacuzino, 4 iun.—24 oct. 

Min. Lucr. Publ. — ad-inst. Constantin Hârjeu, 6-25 mart.; Nicolae 
Ghica-Comăneşti, 25 mart.—24 oct. 

Min. Secr. St. — lon Inculeţ. 9 apr.—24 oct. 

Min. Secr. St. — Daniel Ciugureanu, 9 apr.—24 oct. 


13 marte 1920-17 decembrie 1921 


Președ. Cons. Min. — gen. Alexandru Averescu . 

Min. Int. — gen. Alexandru Averscu, 13 mart.—13 iun. 1920; Constantin 
Argetoianu, 13 iun. 1920-17 dec. 1921 

Min. Af. Str. — Duiliu Zamfirescu, 13 mart.—13 iun. 1920; Take 
Ionescu, 13 iun. 1920-17 dec. 1921 

Min. Fin. — Constantin Argetoianu, 13 mart.—13 iun. 1920; Nicolae 
Titulescu, 13 iun. 1920-17 dec. 1921 

Min. Just. — ad-int. Constantin Argetoianu, 13-30 mart. 1920; Matei 
Cantacuzino, 30 mart.—27 aug. 1920; dimitrie Greceanu, 27 aug.—9 
dec. 1920 (ad-int. 27 aug.—16 nov. 1920); ad-int. Take Ionescu, 9 
dec. 1920-1 ian. 1921; Mihai Antonescu, 1 ian.—17 dec. 1921 

Min. Instr. Culte — Petre P. Negulescu, 13 mart.-13 iun. 1920 

Min. Instr. Publ. — Petre P. Negulescu, 13 iun. 1920-17 dec. 1921 

Min. Culte. Art. — Octavian Goga, 13 iun. 1920-17 dec. 1921 

Min. Culte Arte — Octavian Goga, 13 iun. 1920-17 dec. 1921 

Min. Răzb. — gen. loan Rășcanu 

Min. Agr. Dom. — Teodor Cudalbu, 13 mart. 1920-22 iul. 1921 

Min. Agr. — Constantin Garoflid, 22 iul.-17 dec. 1921 

Min. Dom. — Teodor Cudalbu, 22 iul.—17 dec. 1921 

Min. Ind. Comerţ. — Octavian Tăslăuanu, 13 mart.-16 nov. 1920; 
Alexandru Averscu, 16 nov. 1920-17 dec. 1921 

Min. Lucr. Publ. — gen. Gheorghe Văleanu, 13 mart.—13 iun. 1920; 
Dimitrie Greceanu, 13 iun.—16 nov. 1920; Octavian Tăslăuanu, 16 
nov. 1920-1 ian. 1921; loan Petrovici, 1 ian.—17 dec. 1921 

Min. Comunic. — gen. Gheorghe Văleanu, 13 iun. 1920-17 dec. 1921 

Min. Muncii Ocrot. Soc. — Grigore Trancu-lași, 30 mart. 1920-17 dec. 
1921 

Min. Secr. St. — Ilon Inculeţ, 13 mart.—2 mai 1920; Sergiu Niţă, 2 
mai-30 augt. 1920 

Min. Secr. St. — Ion Nistor, 13 mart.-2 mai 1920; Ion V. Stârcea, 2 
mai-l nov. 1920 

Min. Secr. St. — Anton Mocsonyi, 13 mart.-l nov. 1920 

Min. Secr. St. — Grigore Trancu-lași, 13-20 mart. 1920 

Min. Secr. St. — Vasile Goldiș, 13-19 mart. 1920; Octavian Goga, 19 
mart.—13 iun. 1920 ă 

Min. Secr. St. (președ. Comitetului Agrar) — Constantin Garoflid, 3 
apr. 1920-22 iul. 1921 

Min. Secr. St. — dr. Petru Groza, 16 apr.—17 dec. 1921 

Min. Secr. St. — Dori Popovici, 16 apr.—17 dec. 1921 

Subsecr. St. Președ. Cons. Min. pt. Refacere. Aproviz. — loan C. 
Atanasiu, 15 iun. 1920-17 dec. 1921 

Subscr. St. Min. Int. — Albert Popovici-Taşcă, 7 mart.—17 dec. 1921 

Subsecr. St. Min. Fin. — lon Angelescu, 30 aug. 1920-17 dec. 1921 


17 decembrie 1921-17 ianuarie 1922 


Președ. Cons. Min — Take Ionescu 

Min. Int. — lon Cămărășescu 

Min. Af. Str. — Gheorghe Derussi 

Min. Fin. — Take Ionescu 

Min. Just. — Stelian Popescu 

Min. Instr. Publ. — Gheorghe Gh. Mironescu 

Min. Culte. Arte. — Vasile Dumitrescu-Brăila 

Min. Răzb. — gen. Ştefan Holban 

Min. Agr. — Dumitru Dumitrescu 

Min. Dom. — Mihail Vlădescu 

Min. Ind. Comerţ — Mihail Oramolu, 17 dec. 1921-2 ian. 1922; ad-int. 
Gheorghe Lucasievici, 2-17 ian. 1922 

Min. Lucr. Publ. — Gheorghe Lucasievici 

Min. Comunic. — Constantin Cihodariu 

Min. Muncii Ocrot. Soc. — Constantin Xeni 

Min. Secr. St. — Caius Brediceanu 

Min. Secr. St. — Caius Brediceanu 

Min. Secr. St. — Dimitrie Bogos, 5-17 ian. 1922 

Subsecr. St. Min. Int. — Vasile D. Hortopanu, 23 dec. 1921-17 ian. 
1922 

Subsecr. St. Min. Fin. — lon Angelescu 

Q PAGINARE COMPUTERIZATĂ 
EDITURA ENCICLOPEDICĂ 


Tiparul a fost executat la 
IMPRIMERIILE MEDIA PRO BRAȘOV 


artide politice 
din România 


raonii Egiptului, demagogii fac apel la patimile plebei și 

predică democraţia și partajul averilor. De milenii, refor- 
me democratice se grămădesc peste reforme democratice. Și de 
milenii, mulțimea și prostimea tot muncește, iar elita tot guver- 
nează. Mulțumită acestei orânduieli neclintite s-au putut ridica 
piramidele ca și templele de la Karnak și Luxor, precum mai târziu 
au putut înflori minunile arhitecturii și ale artei elene... De atunci 
și până astăzi nu s-a schimbat nimic în fond și nimic nu se va 
schimba în vecii vecilor... Atât numai că ne costă mai mult 
aparatul de guvernământ“. 


D in vremurile Eladei antice, și chiar mai înainte, de la fa- 
55 


P.P. CARP 


